
Előszó 
Az igehirdető és igehirdetése 


Pándy Bertalan nyugalmazott református esperes-lelkészt nem kell bemu- 
tatnom. Életét, küzdelmes (sok más kortársunkhoz hasonlóan megpróbált) 
sorsát maga mondja el a , Meggyújtott gyertya" című könyvében (2003. 
260 oldal). Könyve német fordításban is megjelent , Angezündete Kerze. 
Zeitgeschichte u. Kirchengeschichte u. Predigten" (2008. 440 oldal). Ezekből 
nemcsak a maga élettörténetét ismerhetjük meg, hanem az egész sorsrengető 
korszakot: egyéni, közösségi, nemzeti és egyházi életünk huszadik századi 
történetét, tragédiáit, ellentmondásait, küzdelmeit és szenvedéseit. Ez a könyv 
nemcsak a szerző alaposabb és jobb megértését segíti elő, hanem belevezet 
irodalmi és teológiai munkásságának megismerésébe is. A német kiadásnak 
(az , endgültige Fassungnak") fontos többletét képezi — kisebb bővítéseken és 
kiegészítéseken kívül — az a három toldalék, amelyekben a benesi dekrétumok 
teremtette jogfosztott és embertelen állapotokról (88-90.0.), a szlovákiai ref. 
ker. egyház történetéről ( 315-330.o.) tájékoztatja a nyugati olvasókat; és svájci 
tanulmányi ideje alatt, ottani protestáns gyülekezetekben elmondott német- 
nyelvű igehirdetéseit közli (335-444.0.), — valószínűleg első ilyen eset refor- 
mátus egyházunkban. Egyéb, teológiai, hitvédelmi és egyházépítő műveinek 
ismertetését itt mellőzzük. A teljesség kedvéért jegyezzük még meg, hogy a 
szovjetunióbeli láger történetének leírása párhuzamba állítható H. Gollwitzer: 
, Und führen, wohin du willst nicht" (1951) című híres börtönnaplójával. 
történelmi helyzet határozza meg, amit egyházunk számára a szerencsétlen 
trianoni , békerendezés" hozott létre. A két háború közt eltelt húsz esztendő 
kevés volt ahhoz, hogy egyházunkban szervezett és fejlődésképes teológiai 
munkálkodás és termés jöhetett volna létre. A pusztító háború után bekövetke- 
zett vajúdásos állapot mindvégig csak az erők összeszedésének kísérletezésé- 
hez adhatott alapot, mivel a célhoz érés előtt ismét újabb katasztrófák sorozata 
következett: a II. világháborúba torkolló évek, majd azután a félszázados 
önkényuralmi rendszer korszaka. Mindez érthetővé teszi, hogy miért nem jött 
létre nálunk még a század második felében sem organikus teológiai-egyház- 
irodalmi termelés. 

A két háború közti korszakban az igehirdetés területén csupán néhány 
munkáról beszélhetünk; ezek: Pálóczi Czinke István, Soós Károly, és Csomár 
Zoltán prédikációs kötetei. 

Az igehirdetést Konkoly Thege István (Útmutató 1936-38, 1939-től Fel- 
vidéki Prédikátor), és Soós Károly: , Református Sion" c. (1928-34) idősza- 

kos homiletikai szaklapjai segítették. Sok kézzel írt anyag kiadatlan maradt, 
vagy elveszett. A második világháború után egyházunk kettős — vallási és 
nemzetiségi — elnyomás alatt nem a saját belső erőtlensége, hanem a totá- 
lis elnyomatás következtében nem végezhetett produktív szaktudományos 
vagy egyházépítő, kiadói tevékenységet. Egyházunk vezetése (a Csehtestvér 
Evangélikus Egyház gyakorlatát követve) mintegy húsz évig igyekezett a 
gyülekezeti igehirdetést irányítani és segíteni azáltal, hogy az egyházi év 
összes ünnepeire sokszorosított prédikációkat küldött szét magyar és szlo- 
vák nyelven a gyülekezetekbe. Ezzel igyekezett a lelkészhiányon segíteni 
és a , laikus" felolvasók szolgálatát támogatni. Ezeket a lekcióval, textussal 
és imádságokkal ellátott szövegeket erre a munkára fölkért lelkészek készí- 
tették. Hivatalos lapunkban (Kálvinista Szemle — Kalvínske Hlasy) is jelent 
meg egy-egy igehirdetés. Egyházunk igehirdetésének e korszakbeli történetét 
történetíróink ez idő szerint csak ezekből dolgozhatják fel. Ezért is üdvözlen- 
dő és hasznos dokumentumértékű anyagot nyújt számunkra Pándy Bertalan 
nagykiterjedésű munkája. 

Pándy Bertalan prédikációgyüűjteményei már tulajdonképpen az „egyházi 
vészkorszak" utolsó szakaszából, kb. 1986-tól, többnyire azonban az 1990- 
2008 évekből datálódnak. Mindazonáltal a szerző szolgálati idejének folyto- 
nossága, a beszolgált gyülekezetek és egyház vidék azonossága, működésének 
megszakítatlan idői folyamatossága alapján ezeket a beszédeket jellemzőknek 
és dokumentumértékűnek tekinthetjük a megelőző időszak igehirdetésére 
nézve is. 

Pándy Bertalan igehirdetői munkásságát hitelesen és érdemben csak a 
kiadott több kötetnyi korpusz tekintetbe vételével tárgyalhatnánk és jellemez- 
hetnénk, ezt pedig egy rövid bevezető tanulmány nem végezhetné el. Ezért 
csupán néhány, megjegyzésre érdemes és szükséges észrevételt tehetünk. 


1. Az igehirdetések liturgiai keretben jelennek meg. Tartalmazzák az elő- 
és utóimát, a lekciót és a textust, valamint a prédikációt. Fel vannak 
tüntetve az énekek is, valamint a prédikáció elmondásának az időpontja. 
Kiterjednek sorjában az egyházi év ünnepes és ünneptelen féléveinek 
összes alkalmaira. 


2. A prédikációk időtartama átlagosan 20-30 perc ami egyházunkban az álta- 
lános gyakorlatnak felel meg. A prédikáció hosszúságát nem szabhatja meg 
kötött időtartam: aktuálisan az Ige mondanivalója, a gyülekezethez szabott 
szükséges alkalmazás (és alkalmazkodás!) a fő meghatározók. (A régiek 
humoros szólása szerint a hosszú vagy a rövid prédikáció között csak két 
igazi különbség van: hogy az jó vagy rossz. Ettől függ a gyülekezet figyel- 

me, érdeklődése és a prédikációt befogadók részvétele is.) Luther Márton 
ismert versében a prédikáció időtartamát dinamikusan értelmezte: 


Gehe frisch auf, 
Tue Mund auf, 
Hőre bald auf! 
(Serényen hágj fel, 
Szájad jól tátsd el, 
Hamar végezd el!) 


. Egyházunk igehirdetési gyakorlatát a 19. századtól kezdve többnyire az 


egyoldalú lekció selecta szerint végzett textusválasztás jellemezte, amely 
biztosította ugyan az igehirdetés és az igehirdető szabadságát, valamint 
az alkalomszerűség követelményét, de ugyanakkor teret nyithatott az 
egyéni önkénynek és a szubjektivizmusnak, és a bibliai témák sokszerű- 
ségének beszükülésére is vezetett. Figyelemre méltó, hogy Pándy a Világ 
Teremtésében a lekció continua (összefüggő olvasat) elve szerint egyet- 
len bibliai könyvnek: a Genezis 1-24. fejezeteinek anyagát veszi alapul, 
tehát ószövetségi szövegek alkotják a textust (a textus itt egyúttal maga 
a lekció). Ennek az ú.n. , bibliai őstörténetnek" kiválasztásához magya- 
rázatául szolgálhat a kor vallásellenes szellemiségével való igei szem- 
benállás, de ezáltal a régi református homiletikai hagyomány ószövetségi 
prédikációs gyakorlatát is követi. Ebben korának a külföldi protestáns 
igehirdetésben felújított gyakorlatára is támaszkodik, leginkább Walter 
Lüthire, a híres svájci prédikátorra, akivel személyes kapcsolatban is 
volt. Ilyenformán 49 prédikációban végigprédikálja a Genezis 24 feje- 
zetét. Ugyancsak a lekció continuához számíthatjuk azokat a sorozatos 
prédikációkat is, amelyeket a Római levél, az Apostolok Cselekedetei, 
és a Jelenések Könyve alapján írt. 


. Textusválasztásában arányosan használ lekciót illetve textust az Ószö- 


vetségből és az Újszövetségből, ezáltal is bizonyságát adja teológiai 
gondolkodásában a kettős szövetség egységes szemléletének. A prédi- 
kációk előtt a lekciók és a textusok teljes szövegét is közli. Fontos itt az 
optikai szempont: tudniillik, hogy az egyes szövegrészekben különböző 
nagyságú és erősségű betűtípusok segítik az olvashatóságot. Az igehir- 
detési alapszöveg használatára ugyan mindmáig nincs kötelező liturgiai 
rendelkezés, de az újfordítású szöveg használata megfelel egyházunk 
jelenlegi általános liturgiai gyakorlatának. Igemagyarázataiban szem 
előtt tartja az eredeti bibliai szövegeket, kommentárokra támaszkodva 

nyújt szükséges mértékben szövegmagyarázatot, pl. a bibliai személy- 
neveknél, vagy helyneveknél. 


5. Textusválasztása: Széleskörű textus használata egyúttal megmutatja 
számunkra a Szentírás kimeríthetetlen gazdagságát. Textusait és lekcióit 
úgyszólván az összes bibliai könyvekből választja. A prédikációk a 
textustól való meghatározottságuk következtében ilyenformán annyi- 
ra különfélék, hogy azokat tartalmi és formai szempontból nem lehet 
felsorolni. Mindenesetre, ha nem is sablonosan-formálisan jellemző 
szerkesztéssel, de lényegükben a bibliai elvet és a református igehir- 
detési gyakorlatot követve együtt vagy külön hangsúllyal megtaláljuk 
bennük a tanítást, az építést és a buzdítást; a katechetikai, poimenikai és 
kérügmatikus elemeket. 


6. A prédikációk címei általában csak a beszéd bibliai témáját jelölik meg, 
amiből nem következik az, hogy formális értelemben vett tematikus 
beszédről lenne szó. Beszédeinek inkább tematikus, vagy inkább anali- 
tikus felépítését mindig a lekcióban és a textusban foglalt tartalom illetve 
kérügma határozza meg. 


7. Prédikációinak nyelve az irodalmi szintű magyar köznyelv, amely világos- 
ságra és érthetőségre törekszik. Hadd jellemezzük ezt a szükséges stílus- 
formát az egykori csehtestvér zsinati elnök, Viktor Hájek elbeszélésével. A 
két világháború közt Brünnben volt gyülekezeti lelkész. ,, Velem szemben”- 
mondta- „az első padokban vasárnaponként 4-5 egyetemi professzor is 
ült; hátul, a kórus alatti padokban a környékről istentiszteletekre bejáró, 
morva népviseletbe öltözött egyszerű paraszt- asszonyok ültek. Kiknek, 
és hogyan prédikáljak kérdeztem magamtól. Ha ezeknek a szemben ülők- 
nek prédikálok, ott hátul nem fogják érteni, ha viszont amazoknak, akkor 
ezek az előbbiek is bizonyára megértik. Ezért mindig az egyszerűségre 
és érthetőségre törekedtem." Ebből is világossá válik, hogy a prédikáci- 
ónak fontos követelménye a világosság és az érthetőség (perspicuitas). A 
prédikáció előadására a leírt szövegek alapján csak valószínűséggel lehet 
következtetni a stílusformák, a mondat és a mondanivaló felismerhető dina- 
mikája alapján. Eszerint Pándy Bertalan beszédei előadás szempontjából 
— mint egyébként tartalmi jellegzetességéből is következtethetjük — tanító 
és lelkigondozó jellegűek. Nem találhatók nála olyan modern kísérletek, 
mint például a dialógusprédikáció, vagy énekkel, zeneszámmal, szavalattal 
kettéválasztott prédikáció. Az ilyen gyakorlatnak gyülekezeteinkben és az 
egyházvidéken istentiszteleti hagyományunk útját állja. 


8. Az igehirdető megismeréséhez a személyiség elemzése mellett szükséges 
az őt ért hatások elemzése is. Ehhez elsősorban önéletrajzi könyvének 
összefüggéseiben találunk támaszkodási pontokat. Sárospataki gimnázi- 
umi tanulmányainak második felét két részletben végezte, mert közben 
őt is a Szovjetunióba hurcolták, ahonnan háromévi távollét után segítette 
haza Isten. Amikor hazajutott, itthoni magyar iskoláink be voltak zárva, 
és mivel az országhatár is zárva volt, mint sok más diák, ő is éjszakai 
utas volt, és közben néhány határőr zárkát is kipróbált. Kisebbségi keser- 
veink miatt gimnáziumba is csak két év késéssel juthatott, így a háború 
utáni osztálytársai 5-6 évvel fiatalabbak voltak, mint ő. Így, mivel ő 
is teológiára készült, részben teológusok barátságát kereste. Szívesen 
hallgatta Újszászi Kálmán professzor péntek esti előadásait, és jó kap- 
csolata volt a gyülekezet lelkipásztorával, Darányi Lajossal, aki később 
püspök lett. Tőle Pándy Bertalan is sokat tanult. Prágai tanulmányai 
idején egyrészt Adolf Novotny professzor hatása alá került (1945-53), 
akinek tanításában a gyülekezeti lelkigondozás, az angolszász ifjúsági 
mozgalmak (YMCA) modern formái, valamint a szekularizálódó világ 
szellemiségével való bibliai konfrontáció bírtak kiemelt hangsúllyal. 
Mellette egyházunk akkori docensének, Tóth Kálmánnak személyisége 
(1951-52), a mély biblicitás és a háború utáni gyülekezeti ébredési moz- 
galom hatásait nyújtotta. Tóth Kálmánnak a kényszermunkára kitelepí- 
tett magyarok gondozásában és evangelizálásában végzett munkájához 
hasonlóan Pándy is végzett missziói szolgálatot. Mind Novotnyt, mind 
Tóth Kálmánt szolgálati idejüket megszakítva a politikai rendszer eltá- 
volította a fakultásról. Az egyéni hatások mellett természetesen mindig 
fontos meghatározó szerepe van az igehirdetésre nézve a gyülekezet 
istentiszteleti és kegyességi életének hagyományos formája és tartalma. 
A döntő meghatározó azonban, mindenek fölött Isten Szentlelkének 
vezetése, és a Jézus Krisztus iránt való engedelmesség, hitben, hűségben 
és szeretetben. 


Összegezve, megállapíthatjuk, hogy Pándy Bertalan igehirdetésében a 
krisztocentrikus teológiai gondolkodás érvényesül, amelyben az ú.n. , szövet- 
ség-teológia,” az ígéret és a beteljesedés összefüggései, az Isten országáról 
(királyi uralmáról) szóló evangéliumi örömüzenet a legfőbb rendező elvek. 

Beszédeinek igei mélysége és tartalmi gazdagsága az olvasó számára lelki 
épülést és szellemi gazdagodást jelentenek. 


Dr. Csémy Lajos, teol. professzor 


Isten sátora az emberekkel van 
A halottak és az örökkévalóság vasárnapja 


Főének: 201. dics. Igeolvasás: Jelenések 21, 1-8 


És láttam új eget és új földet, mert az első ég és az első föld elmúlt, és a ten- 
ger sincs többé. És a szent várost, az új Jeruzsálemet is láttam, amint alászáll 
a mennyből az Istentől, felkészítve, mint egy menyasszony, aki férje számára 
van felékesítve. Hallottam, hogy egy hatalmas hang szól a trónus felől: ,, Íme, 
az Isten sátora az emberekkel van, és ő velük fog lakni, ők pedig népei lesznek, 
és maga az Isten lesz velük; és letöröl minden könnyet a szemükről, és halál 
sem lesz többé, sem gyász, sem jajkiáltás, sem fájdalom nem lesz többé, mert az 
elsők elmúltak.” A trónuson ülő ezt mondta: ,, Íme, újjáteremtek mindent". És 
így szólt: ,, Írd meg, mert ezek az igék megbízhatók és igazak!" És ezt mondta 
nekem: ,, Megtörtént! Én vagyok az Alfa és az Ómega, a kezdet és a vég. Én 
adok majd a szomjazónak az élet vizének forrásából ingyen. Aki győz, örökölni 
fogja mindezt, és Istene leszek annak, az pedig fiam lesz. De a gyáváknak és 
hitetleneknek, az utálatosaknak, gyilkosoknak és paráznáknak, a varázslóknak 
és bálványimádóknak, és minden hazugnak meglesz az osztályrésze a tűzzel és 
kénnel égő tóban: ez a második halál." 


Végtelen irgalmasságú Isten, aki eljöttél hozzánk az idők teljes- 
ségében, hogy megszánva elesett voltunkat a kárhozat mélységé- 
ből megszabadíts minket; Magasztalunk minden jótéteményedért, 
amellyel életünk elmúlt hetén is megajándékoztál bennünket. Hálát 
adunk néked, hogy új napra virrasztottál, és ezen a szent napon 
újra belecsendülhet mulandó életünkbe a te örök Igéd. Atyánk 
kérünk, erősítsd hitünket, gyógyítgasd sokszor megsebzett szí- 
vünket és áldd meg Igédet életünkben, hogy a jó talajba hullott 
Igének bennünk áldott termése legyen. Ma sok ezer helyen hang- 
zik a te Igéd, ne engedd, hogy hiába hangozzon, hanem terem- 
jen gyümölcsöt neved dicsőségére és tört szívünk gyógyulására. 
A te szent Fiad az Úr Jézus Krisztus nevében kérünk, hallgasd meg 
imádságunkat. Ámen 


Igehirdetés előtti ének: 25. zsoltár 2. vers Alapige: Jelenések 21, 3-4 
Íme, az Isten sátora az emberekkel van és velük fog lakni, és ők pedig 


népei lesznek, és maga az Isten lesz velük, és letöröl minden könnyet a sze- 
mükről. 

Kedves Testvéreim, 


Az egyházi esztendőnek az utolsó vasárnapját, tehát az advent előtti vasár- 
napot, évszázadokon át a halottak vasárnapjának nevezték. Azért akarták, hogy 
ez a vasárnap a halottak vasárnapja legyen, mert az esztendőnek az elmúlása is 
a mulandóságra emlékeztet. Szükségesnek tartották, hogy legyen egy vasárnap, 
amikor Isten gyermekei kegyeletes szeretettel emlékeznek azokra, akik valami- 
kor itt voltak velünk, életük hozzá tartozott a mi életünkhöz, közülük némelyek 
váratlan hirtelenséggel, némelyek pedig sok szenvedés után kiléptek ebből 
a világból. A friss gyász- sebeket hordozók érzik át legmélyebben, milyen 
változás az, amikor valaki, aki itt nekünk Isten drága ajándéka volt elszakadt 
tőlünk. Sokan egy kedves hozzátartozónak a távozása után már egyedül marad- 
nak. Az élet megy tovább, a nap ugyanúgy felkél reggel és lenyugszik este, 
mint azelőtt, nyáron a virágok is úgy nyílnak, mint máskor, mintha az életben 
minden menne tovább a megszokott rendben, a gyászoló szívben mégis olyan 
más minden. Nagyon hiányzik valaki ebből a világból. Ezért akarták, hogy 
minden esztendőben legyen egy vasárnap elköltözött szeretteink emlékének 
szentelve. Aztán ahogy múltak az esztendők arra kezdtek gondolni egykor itt 
élt elődeink, hogy kedves dolog, ha ennek a vasárnapnak a halottak vasárnapja 
nevet adják, de mégis úgy érezték, hogy ennek a napnak más nevet kellene 
adni. Ez a gondolat azért vetődött fel bennük, mert arra gondoltak, hogyha 
ezt a nevet adjuk, akkor eljöhet az idő, amikor utódaink felteszik magukban 
a kérdést, hogy milyen volt elődeinknek a hite. Jó, hogy elődeink mélyebben 
is átgondolták ennek az ünnepnek a jelentőségét és végül úgy döntöttek, hogy 
meghagyják az eredeti nevet is, de hozzáteszik ezt a fél mondatot: és az örök- 
kévalóság vasárnapja. Így akarták kifejezésre juttatni, hogy bármennyire fáj, 
hogy szeretteink és majd mi is kiszakadunk ebből a földi világból, de tudjuk, 
hogy Isten végtelen kegyelme az életet a halálon át vezeti diadalra. Ezért van 
ennek a napnak az új nevében már hitünknek a nagy vigasztalása is, hogy Isten 
minden ígéretét beteljesíti és gyermekeit, bár test szerint mindnyájan elporla- 
dunk, a porból is új életre kelti. Isten Igéjének ez a most felolvasott szakasza 
magyarázatot ad arra is, hogy miért nevezték el elődeink ezt a vasárnapot a 
halottak és az örökkévalóság vasárnapjának. Mert a hit látásában a hit és az 
örökkévalóság együvé tartozik. Ez a nap alkalmat ad arra is, hogy Isten az 
Igében a frissen gyászoló testvéreknek a szívébe vésse, hogy szeretteink, akik 
Krisztus nyomdokain jártak az ő szeretetét és békességét hordták a szívükben, 
amikor meghalnak, nem a vigasztalan sötét enyészetnek a világába indultak, 
hanem az örökkévalóságba. Nagy ajándéka Istennek, hogy ott, ahol mi földi 
szemeinkkel csak egy sírhantot látunk, ott a hit látásával látjuk Isten üdvözítő 
szeretetét. Így adja nekünk vissza Isten Krisztusban az újjáteremtett életet. 


Próbáltunk-e már valamikor mélyebben elgondolkodni azon, hogy miért 
van itt ezen a földön olyan sok magát magányosnak érző élet? Sok ember úgy 
érzi, és ezt keserű perceiben mondja is, hogy nincs senki ebben az emberekkel 
telt világban, akivel közössége lenne, aki megérti, ha valamikor öröme van, és 
aki vigasztalja, erősíti, ha bánata van. De miért nincs? Azért, mert van ebben a 
világban egy borzalmas valóság: a bűn. Ez szakít el sok embert Istentől. Ennek 
pedig az a következménye, hogy előbb vagy később elszakít az embertárstól is. 
Ha figyelmesen átgondoljuk, hogy mi az oka, hogy sokszor egy családban is 
hiányzik a szeretet és a békesség, rájövünk, hogy ennek a bajnak is sok gyökere 
van. Valamelyik családban az a baj, hogy van a családban valaki, aki nem is 
akarja ismerni a szeretet Urát, és ez még egy nagycsaládban is lehűti a meghitt 
családi együttlétet. A bűnnek egyik mélyre ereszkedő gyökere az önzés. Az 
egyik ember megvalósít valamit és közel van a másik ember, aki talán hasonló 
tervét nem tudta megvalósítani, és irigy haraggal néz arra, akinek ez sikerült. 
Így hidegülnek, szakadnak el egymástól sokszor az egymáshoz tartozó embe- 
rek is és néhol a családtagok sem érzik át vagy nem is ismerik egymásnak a 
gondját, baját, életkérdését. Ahol ilyen elhidegült családok vannak, nem veszik 
észre egymásnak a könnyeit sem, mert a sátán elszigeteli egymástól a szíveket. 
Mert ahol nincsen a hitnek és a szeretetnek egységet teremtő, együttérzésre 
segítő ereje, ott nem formálódhat tartós egymás terhét hordani tudó szeretet- 
közösség. De ennek a fordítottja is lehetséges ott, ahol Isten Lelke, — amely- 
nek első gyümölcse a szeretet — betölti a lelkeket, mert a szeretet hídja nagy 
szakadékokat is áthidal. Ez pedig azt jelenti, hogy az őszinte tiszta szeretet 
soha nem múlik el. Soha, mert a szeretet hídja összeköti az egymást szerető 
embereket. Ezt tudva értjük meg mélyebben Isten Igéjének ezt a mondatát: 
„A szeretet soha el nem fogy”. Az még a sír szakadéka fölött is összeköt. Így 
tehát a nagyon magára maradt ember sem maradhat magányos akkor sem, ha 
szerettei mindnyájan a sírban pihennek. Így szabad nekünk, Isten Igéjének a 
fényében beletekinteni abba a világba, a halottak és az örökkévalóság vasár- 
napján, amely túl van ezen a földi életen, de ott lévő szeretteink közel vannak 
hozzánk. 

Igénkben azt is elmondja Isten, hogy Isten országa — mert a mennyei Jeru- 
zsálem itt Isten országát jelenti — egyszer megérkezik erre a földre. Megvalósul 
az, amiért Jézus az övéit imádkozni tanította, hogy Isten akarata a földön is 
úgy valósul meg, ahogyan az a mennyekben van. János apostol csendes perceit 
Pathmosz szigetén, ahova őt a római hatalom száműzte, sokszor megzavarta 
a tenger zúgása. A tenger már az Ószövetségben is az ember nagy gyarlóságát 
ábrázolja. Mert ahogyan zúg a tenger, a hullámok nekicsapódnak a partnak 
sokszor egymásnak, olyan az emberiség élete is. Akaratok, eszmék, hullámai 
csapódnak össze az emberiség akaratában, gondolatvilágában. A bűn miatt hul- 

lámzik úgy a tenger, az emberiség tengere. Amikor nagyon erősen hullámzik 
a tenger, azt mondjuk: vihar van. A viharos tengeren pedig mindig veszélyben 
van az élet. Az emberiség tengerén, ahol a szeretetlenség és gyűlölet hullámai 
tombolnak, mindig veszélyben van a megszentelt élet, a Krisztust követő, az 
engedelmes élet. Az Igéből tudjuk, hogy az új Jeruzsálem korában, tehát Isten 
országának a teljességében nem lesz már tenger sem. Tehát ott már nem fognak 
zúgni és csapkodni a hullámok, nem támad ember ember ellen, mert nem lesz 
ott semmi, ami az életet megkeseríti. Mindez pedig arra utal, hogy az új terem- 
tésben megjelenő feltámadó embernek az élete nem a mostani óvilágban töltött 
életnek a folytatása lesz. Az Ige bizonyságtétele szerint tehát az újjáteremtett 
világban egészen új életkörülményeket formál Isten. Olyan dolgokat mondat el 
Isten az Igében János apostollal, amelynek a megértetésére nincsenek emberi 
szavak. Isten országának a kapui nem lesznek lezárva, nem lesz többé sötétség, 
hanem örök világosság lesz, nem lesz többé szenny, örök ragyogás lesz. Az 
enyészet, ahogy ezt a költő mondja: elhull a virág, eliramlik az élet, — ott már 
nem lesz. Mi még enyésző világban élünk, de ott mindez elmúlik. 

Amikor Isten választott népét Egyiptomból az ígéret földje felé vezette, 
útközben megparancsolta Mózesnek, hogy építsenek egy sátortemplomot. A 
Sinai hegyen kapta Mózes annak leírását, hogy milyen legyen ez a sátortemp- 
lom. Isten akarta, hogy népe tudja: ő is velük megy. A hitben élő embernek 
kedves a templom, mert ott Isten Igéjét hallgatja. De amikor a bűneset miatt 
Isten kiűzte az embert a Édenből, nem élt tovább Istennel, mint az Édenben. 
A templom azonban arra is emlékezteti az embert, hogy a bűn elszakította 
az embert Teremtőjétől. Éppen a Jelenések könyvében olvassuk, hogy Isten 
országában már nem lesz szükség templomra, mert Isten, mint a bűneset előtt 
az Édenben együtt fog élni népével. Isten Ószövetségi népe azonban a pusz- 
tai vándorlás során is megtapasztalta, hogy nem könnyű Istennel együtt élni 
annak az embernek, akinek a szívében mindig lázadás van. Engedetlensége és 
lázadása miatt sokszor kellett Istennek büntetnie keményszívű és keménynya- 
kú népét. Jézus földre jövetelével megkezdődött itt Isten országa, és Krisztus 
feltámadásával megkezdődött az utolsó ellenség felszámolása. Ez a munka 
folytatódik mindaddig, amíg Isten ajkán el nem hangzik az új teremtés munkája 
után elhangzó Ige szava: „a régiek elmúltak, és íme, újjá lett minden.” Ámen 


Megköszönjük néked Mindenható Isten, könyörülő Édesatyánk, 
hogy a te Igéd belevilágít a sírok sötétségébe is, és elénk tárja a 
te szeretetednek nagy távlatát, az örökkévalóságot. Hálát adunk 
jó Atyánk, hogy mi világodnak titkaiból nemcsak annyit érthetünk 
meg, amennyit fel tudunk fogni, mert te mondod, hogy a mi értel- 
münk titkaidat nem tudja felfogni, de te jössz és mindenható szere- 

teteddel elmondod terveidet és lepecsételed azt a te szent Fiadnak 
Jézus Krisztusnak értünk kihullott vérével. Segíts, hogy tudjuk 
hittel elfogadni mindazt, amit üdvözítő szereteteddel, megváltó 
terveidből kitársz előttünk, hogy tudjuk a hit reménykedő látásával 
észrevenni a te országod közelségét, amelynek békessége már itt 
ebben a világban ott lehet szívünkben, ha rád tekintő gyermeke- 
idként éljük ezt a földi életet. Bocsáss meg nekünk Atyánk, hogy 
akkor is, amikor mi magunkat gyermekeidnek mondjuk, mégis 
tele van az életünk békétlenséggel, a szívek között szakadékok 
vannak, nincs igazi összefogó közösségünk egymással. Nyito- 
gasd szívünket, vedd ki szívünkből mindazt, ami elválasztana tető- 
led, ami elválasztana egymástól és ami elválaszt bennünket attól, 
hogy egy szívvel egy akarattal járjunk Urunk nyomdokain, tudva 
azt, hogy ez a mi útunk, mert hozzád visz Urunk. Atyánk amikor 
földi életünkben érezzük, hogy folyton fogy napjaink summája és 
aggódva figyeljük testi erőnk lankadását, és fájó szívvel emléke- 
zünk szeretteinkre, akik már eltávoztak ebből a földi életből, légy 
velünk könnyet törlő, gyógyító, áldó vigasztalásoddal. Erőtlensé- 
geinkben te légy erősítőnk, szenteld meg családi életünket, épít- 
sed anyaszentegyházadat a mi gyarló munkánk által is. Segíts, 
hogy életünk legyen bizonyságtétel arról, hogy most sem hiába 
hallottuk itt a te szent Igédet. Urunk nevében kérünk, hallgasd meg 
imádságunkat. Ámen 


Záróének: 201. dics. 5-6 vers 


Isten gyermekei vagyunk 
Advent 


Főének: 301.dics. Igeolvasás: János I, 6-16 


Megjelent egy ember, akit Isten küldött, akinek a neve János. Ő tanúként 
jött, hogy bizonyságot tegyen a világosságról, és hogy mindenki higgyen általa. 

Nem ő volt a világosság, de a világosságról kellett bizonyságot tennie. 
Az Ige volt az igazi világosság, amely megvilágosít minden embert: ő jött el 
a világba. A világban volt, és a világ általa lett, de a világ nem ismerte meg 
őt: saját világába jött, és az övéi nem fogadták be őt. Akik pedig befogadták, 
azokat felhatalmazta arra, hogy Isten gyermekeivé legyenek; mindazokat, 
akik hisznek az ő nevében, akik nem vérből, sem a test, sem a férfi akaratá- 
ból, hanem Istentől születtek. Az Ige testté lett, közöttünk lakott, és láttuk az 
ő dicsőségét, mint az Atya egyszülöttjének dicsőségét, telve kegyelemmel és 
igazsággal. János bizonyságot tett róla, és azt hirdette: „Ő volt az, akiről 
megmondtam: Aki utánam jön, megelőz engem, mert előbb volt, mint én. " Mi 
pedig valamennyien az ő teljességéből kaptunk kegyelmet kegyelemre. 


Hálát adunk neked jó Atyánk, hogy megtartottad életünket, és 
megérhettük ezt az új adventet. Megköszönjük, hogy az adventi 
hetekben arra tanítgatsz minket, akiknek szívében máskor is sok- 
féle várakozás van, hogy életünk békességének, boldogságának, 
a szebb és tisztább holnapnak nem az a záloga, hogy elérünk-e 
vágyaink, terveink megvalósulásának a csúcsára, hanem az, hogy 
földi életútunkon találkozunk-e a világ Megváltójával, Jézus Krisz- 
tussal. Segíts kegyelmes Istenünk, hogy Igéd és Szentlelked által 
most is mindnyájan találkozzunk vele, és őt szívünkbe zárjuk, 
hogy az ő békessége és szeretete töltse be szívünket, irányítsa 
életünket. Add, hogy vigyük magunkkal ezt a krisztusi szeretetet 
és békességet mindenüvé, ahova megyünk, és legyen ez ismer- 
tetőjel, hogy mindenütt, otthonunkban is, és a világban járva is 
a te követeid, Jézus Krisztus tanítványai vagyunk. Az ő nevében 
kérünk, áldd meg szívünkben az adventi evangéliumot. Ámen 


Igehirdetés előtti ének: 226. dics. 3. vers Alapige: 1. János 3, 1-2 


Lássátok meg, milyen nagy szeretetet tanúsított irántunk az Atya: Isten 
gyermekeinek neveznek minket, és azok is vagyunk. Azért nem ismer minket 
a világ, mert nem ismerte meg őt. Szeretteim, most Isten gyermekei vagyunk, 

de még nem lett nyilvánvaló, hogy mivé leszünk. Tudjuk, hogy amikor ez 
nyilvánvalóvá lesz, hasonlóvá leszünk hozzá, és olyannak fogjuk őt látni, 
amilyen valójában. 


Kedves Testvéreim, 


Amikor a hívő ember a kedves csengésű advent szót hallja, akkor arra gon- 
dol, hogy Isten minden földön élő gyermekének háromféle alkalmat készített, 
hogy találkozzon Urával, a megváltó, üdvösségünket elkészítő Jézus Krisz- 
tussal. Az első alkalmat akkor készítette, amikor teljesítette a bűneset utáni 
embernek tett ígéretét. Erről az ígéretről egyik kedves adventi énekünkben így 
énekelünk: , Megmondottad volt még kezdetben Az első egy pár embernek, 
Hogy ők a szomorú esetben Mindörökké nem hevernek: Küldesz vigasztalót, 
ő magvukból valót, Ki eredeti Elveszett jussukba És boldogságukba Vissza- 
helyezi." Isten ezt az ígéretet később a prófétákon keresztül sokszor megis- 
mételte. Ez az advent akkor vált történelmi valósággá, amikor eljött a világra 
Jézus Krisztus. Amikor Isten népe ezen a földön adventet ünnepel, akkor Isten 
ígéretének erre a beteljesítésére gondol hálás megemlékezéssel. 

Az advent azonban nemcsak emlékünnep. Amikor Jézus Krisztus elvégezte 
megváltói munkáját, mennybemenetele előtt ezt mondta övéinek: , Én veletek 
maradok minden napon, a világ végezetéig." Őt, a Szentháromság Istent, nem 
kötik a mi földi ember voltunknak a fizikai törvényszerűségei, a tér és az idő 
korlátai. Vele mindig és mindenütt találkozhatunk, ha szívünkben őszinte imád- 
ságos vágy van a vele való találkozás után. Azért mondta földön létekor övéi- 
nek: , Ha valahol ketten vagy hárman összegyülekeznek az én nevemben, jelen 
vagyok köztük." A vele való találkozás örömét és boldogságát ma is mindenki 
átélheti, aki vágyakozik utána. Ebben az értelemben örök advent az életünk. 

Földi adventjeink során azonban gondolunk Jézus Krisztus második eljö- 
vetelére is. Földi életében példázatos tanításaiban is többször beszélt erről. 
Azt is elmondta, hogy akkor nem úgy jön el, mint ahogyan először jött, hanem 
hatalommal és dicsőséggel. Visszajön, hogy befejezze a megváltás művét. 
Hiszen ő nemcsak lelki üdvösséget készített megváltottainak, hanem lelki testi 
üdvösséget. A Római levélben ezt így mondja az apostol: , Fiúságot várunk, 
testünknek a megváltását." Ő, akiről azt mondja Isten a János evangéliumában, 
hogy ott volt a világ teremtésénél, és nála nélkül semmi sem lett, ami lett, el fog- 
ja végezni, be fogja fejezni az újjáteremtés művét is, amit megkezdett, amikor 
áldozati halálával megfizette bűneink váltságdíját. Azóta aki Krisztusban van, 
új teremtés az. Azért mondja Jézus övéinek: , maradjatok meg én bennem." A 
Jelenések könyvében ezt üzeni: , Légy hű mindhalálig, és néked adom az élet- 
nek koronáját." Nem azért mondja ezt, hogy az övéit a fejlődésüket megkötő 

maradi életre késztesse, hanem azért, mert ő övéinek már elkészítette a legdrá- 
gább örökséget, az üdvösséget, az örök életet. De ezt a drága áron megszerzett 
örökséget el lehet tékozolni, engedetlenséggel, tőle való elszakadással. A hívő 
embert nem az különbözteti meg a világ fiaitól, hogy vannak kedves vallásos 
gondolatai is. Nem is csak az a különbség a hívő és a hitetlen ember közt, hogy 
az egyik elmegy a templomba, a másik pedig nem. Igen, a hitben élő ember 
örömmel megy templomba, mert nem tud otthon maradni, amikor tudja, hogy 
Isten alkalmat készített számára, szólani akar hozzá Igéje által. Bele akarja vésni 
üzenetét, akaratát az övéinek a szívébe, mert formálni, szép életre, a szeretet 
útján járásra akarja irányítani a rá hallgatókat. De a templomba menés önmagá- 
ban véve nem elég. Hiába vagyunk ott a templomban, és hiába hallgatjuk Isten 
Igéjét, ha amikor kijövünk a templomból, kihullik szívünkből az oda vetett 
mag. Olyan ez, mint amikor kősziklára hullik a harmat, a sziklát az soha sem 
fogja megpuhítani. Jézus a magvetőről szóló példázatában azt mondja, hogy 
az útra, vagy a tövisek közé hullott magból nem lesz termés. Az igehirdetés 
magvetése azoknak a szívében hoz termést, akik az Igét kitárulkozó szívvel 
hallgatják, megvallva Istennek gyarlóságukat, azt hogy a mindennapi életük 
útvesztőiben csak úgy nem tévednek el, ha mindig megragadják az alkalmakat, 
amikor Isten szól népéhez Igéjében, hogy teljesítsük jóra segítő, szeretetre kész- 
tető akaratát. A csüggedező, könnyen megbotló, tanácstalan embernek öröm 
és boldogság, ha tudja, hogy Isten szereti őt. Jó, hogy Isten mai Igénkben is 
mondja: Lássátok, milyen nagy szeretetet tanúsított irántunk az Atya, hogy Isten 
gyermekeinek neveznek minket, és azok is vagyunk. Te, én, mi, a sokszor törött 
életű, mulasztások terhét hordozó gyarló emberek az ő gyermekei vagyunk. Ez 
csoda. Isten nem azt mondja, hogy bizonyos feltételeket teljesítenünk kell, hogy 
gyermekei lehessünk. Ez nem azért lehetséges, mert mi olyan jó, Isten akaratát 
mindig mindenben engedelmesen teljesítő emberek vagyunk, akik méltóvá tet- 
tük magunkat, hogy Isten gyermekeinek nevezzen bennünket. Nem ok nélkül 
mondta János apostol, Jézus útkészítőjéről, Keresztelő Jánosról szólva, hogy 
nem ő volt a világosság, de azért jött, hogy bizonyságot tegyen a világosságról, 
a testet öltött Igéről, Jézusról, aki üdvözítő szeretettel hívogat magához minden- 
kit, aki meghallja szavát. Kegyelem az, hogy hív, hogy mehetünk hozzá, és hívő 
reménységgel mondhatjuk az ének-imádságot: , Amint vagyok sok bűn alatt, de 
hallva hívó hangodat, ki értem áldozád magad, fogadj el Jézusom." Isten éppen 
azt a szorongást akarja kivenni a szívünkből, amely néha a mélyhitű emberek 
szívében is ott van, és gyarlóságunk tudatában feltör a lelkünk mélyéből fakadó 
kérdés: én, a botladozó gyarló ember valóban Isten gyermeke lehetek? 
Gyermeknek lenni áldott állapot. Sajnos, nem minden gyermeknek van 
boldog gyermekkora. Akik gyermekkorukban vesztik el szüleiket, nem mind- 
egyikük jut olyan helyzetbe, hogy van ki pótolni a gondoskodó szülői szere- 

tetet. De sokan még őszülő fejjel is úgy tekintenek vissza gyermekkorukra, 
mint életük legboldogabb időszakára. A gyermekeiket gondoskodó szeretettel 
nevelő szülők mellett azért boldog a gyermekkor, mert a gyermek szükségle- 
teiről a szülők gondoskodnak. A gyermeknek nem kell tépelődnie azon, hogy 
holnap lesz-e mit felvennie, lesz e mindig az időjáráshoz alkalmas öltözete. 
Nem kell kérdeznie, hogy holnap is lesz-e reggelije, ebédje, vacsorája. Nem 
neki kell gondoskodnia, hogy legyen minden, amire szüksége van. A gyermek 
tudja, hogy életét körülveszi a szülők gondoskodó szeretete. 

Azért nagy öröm, hogy mi is gyermekek, Isten gyermekei lehetünk. Isten 
mindnyájunknak mondja, hogy ő atyai szeretettel gondoskodik rólunk. Szí- 
vünkben lehet Isten Igéjének ez az üzenete is: „Semmiért ne aggódjatok, 
hanem imádságotokban mindenkor hálaadással vigyétek kéréseiteket az Isten 
elé; és az Isten békessége, amely minden értelmet meghalad, meg fogja őrizni 
szíveteket és gondolataitokat a Krisztus Jézusban." 

A gyermeki állapothoz azonban az is hozzátartozik, hogy a gyermek még 
sok mindent nem ért meg abból, ami körülötte történik. Még sok mindent nem 
tud, mert még nem érte el a felnőtt kort. A gyermek még fejlődik, növekedik, 
változik. Sokféle vágy és sóhajtás fakad a gyermeki szívből. Ha megkérdez- 
zük a gyermeket, hogy mi szeretne lenni, ha felnő, akkor a gyermek korának 
megfelelően mindig más választ ad a feltett kérdésre. A fejlődés minden szaka- 
szában más gondolata, más vágya, más eszményképe, más terve van. Sokféle 
jövőkép váltja egymást a gyermek lelkében, míg végül is azzá lesz, amivé lenni 
akart. Az élet tele van változással. A jelen mindig csak egy röpke pillanat. De 
ezt a röpke pillanatot, amely minden pillanatban múlttá válik, azért adja nekünk 
Isten, hogy az ő akaratát cselekedjük, hogy a nekünk készített drága örökséget 
elfogadjuk. Vannak az életünkben állapotok, amikor vágyunk a változás után, 
sóvárogva és reménységgel várjuk a változást. Az emberiség élete a bűneset 
óta telve van adventi várakozással. Milyen nagy ajándék, hogy Isten ígéretei 
szilárd alapot adnak ennek a várakozásnak. Életünk sokféle változásában néha 
tudatosítjuk, hogy borzalmas lenne, ha nem lenne változás. Borzalmas lenne, 
ha amikor betegek vagyunk, fájdalom tépi a testünket vagy a lelkünket, és 
ezt azzal a tudattal kellene hordoznunk, hogy ez soha nem változik meg. Ami 
most fáj, holnap is, és mindig-mindig fájni fog. Milyen borzalmas lenne, ha 
ráborulna világunkra sötét éjszaka, és mi csak annyit tudhatnánk, hogy soha 
többé nem virradunk új napra, örök sötétségben kell maradnunk. Borzalmas 
lenne, ha amikor baj ér, viharba kerül az életünk, akkor csak annyit mond- 
hatnánk, hogy ez a baj, a vihar, a szenvedés, mindörökké megmarad. Milyen 
áldott dolog, hogy van változás. Milyen áldott dolog, hogy a legerősebb vihar 
is megszűnik, a leghosszabb éjszaka után is felkel a nap, és hogy a jajok, bajok 
és szenvedések sem tartanak örökké. 

Vannak életünkben szomorúságot okozó változások is. Egy-egy ilyen vál- 
tozás közeledtét sejtve szeretnénk, ha meg tudnánk állítani az időt, hogy azok, 
akikkel jó együtt lenni, ne távozzanak még ebből a földi életből. Életünk 
mulandóságából fakad az is, hogy a múló esztendők egy ideig örömet, de idők 
multával szomorúságot hoznak. A gyermeknek még öröm, ha növekszik, ha 
a következő iskolaévben felsőbb osztályba léphet. Örül, ha reménységei, ter- 
vei megvalósulnak, és elindulhat az önálló életúton. Sok szép tervet szőnek a 
fiatalok és lehetnek ezek nagyon szép, helyes és áldott tervek. Könnyű addig 
szép terveket szőni, amíg előttünk van a felfelé emelkedő nap, és az árnyék 
a hátunk mögött van. De egyszer mindnyájunk életében eljön az idő, amikor 
hátunk mögé kerül az élet napja, amikor előttünk kezd nőni az árnyék, amely 
egyre nagyobbá növekszik, aztán jön az alkony, majd a sötétség. Amikor ez 
megérkezik, az ember szorongó tanácstalansággal kérdezi: mi következik 
most. A halál borzalmas örök sötétsége? Milyen jó, hogy Isten Igéje most 
éppen ebbe az irányba mutat. Isten azt mondja el nekünk, hogy az ő nagy sze- 
retete, amely által minket Krisztusban gyermekeiül fogadott, nem azt jelenti, 
hogy a rémítően sötétedő árnyak és a végső nagy sötétség felé haladunk. Ő 
sorsdöntő örömhírként mondja minden hitben élő gyermekének, tehát remény- 
ségünk szerint mindnyájunknak, hogy Isten gyermekei vagyunk. Ez készen 
levő valóság, aminek nem az a folytatása, következménye, hogy az örök 
sötétség felé haladunk. Hiszen az Isten gyermeke is növekszik. Növekszik 
hitben, Isten iránti engedelmességben, Krisztus útján való járásban. Közben 
valóság marad számunkra az is, hogy ez a mi földi sátorházunk kezd kopni, 
romlani. Az emberi szervezet tudós kutatói elmondják, hogy szervezetünk a 
negyvenedik életév után elkezd lassan megfáradni, kopni, leépülni. De bol- 
dog, aki tudja mondani magára és szeretteire nézve, hogy a belső emberünk 
pedig napról napra újul. A hívő ember életében nemcsak az a valóság, nem az 
a legfontosabb igazság, hogy a múló évekkel nőnek az árnyak, jön a koporsó, 
a sír, hanem az, hogy Isten azért ajándékozta nekünk Krisztus adventjét, ő 
azért jött erre a földre, hogy meghaljon értünk és nekünk a halálon keresztül is 
életet készítsen. A jelent örvendező hálaadással elfogadva és a jövő felé nézve 
testünk megfáradását, kopását, romlását érezve is boldogan mondhatjuk Igénk 
szavait: , most Isten gyermekei vagyunk, és még nem lett nyilvánvalóvá, mivé 
leszünk." Testben élve még sok minden köt ehhez a világhoz. Kedveseink, a 
szeretett és szerető hozzánk tartozók némelyike itt van velünk. Sok földi jó 
köt még ide. Olyan jó most is szeretteinkkel együtt ismét adventet ünnepelni, 
a karácsonyt várni. Jó itt Isten gyermekének lenni, hitben járni. De gyönge a 
hitünk. Hitben járva is homályosan látunk, mert csak rész szerint van bennünk 
az ismeret, és nem tudjuk, hogy mivé leszünk. Az Ige fényénél nézve a jövő- 
be, egyet világosan látunk: „Ha nyilvánvalóvá lesz, mivé leszünk, hasonlóvá 

leszünk hozzá, és olyannak fogjuk őt látni, amilyen valójában." Mert testben 
élő ember nem láthatja őt meg. Az embernek ősi vágya, hogy megláthassa 
Istent és a mennyet. Már Mózes is azért könyörgött Istennek, amikor építették 
a szent sátort, és leborult Isten előtt, hogy mutassa meg az ő dicsőségét. Pál 
apostolt egyszer elragadtatásban részesítette Isten és a harmadik égig eljutva 
látott csodálatos dolgokat. Erről sokáig hallgatott az apostol és csak évekkel 
később, külső körülmények kényszerítő hatása alatt beszélt erről az elragadta- 
tásról. Akkor is csak annyit mondott, hogy csodálatos dolgokat látott, amit nem 
szabad az embernek elbeszélni. Mert Isten valami olyan felé vezeti megváltott 
gyermekeit, , amit szem nem látott, fül nem hallott és emberi értelem nem tud 
felfogni." Isten az Igében sem tárja ki minden titkát az embernek, de annyit 
elmond, hogy annak az alapján gyermeki bizalommal adjuk át szívünket neki, 
és hálás reménységgel töltsük földi életünk idejét. Azt akarja, hogy embertár- 
sainkkal szeretetközösségben élve őt magasztaljuk. Jézus a Hegyi beszédben 
azt mondja, hogy boldogok, akiknek a szívük tiszta, mert ők meglátják az 
Istent. De kinek tiszta a szíve? Bünnel fertőzött szennyezett világban élünk, 
a szívünk se tiszta, de Isten mindnyájunknak megtisztítja azt, ha töredelmes 
szívvel hozzá fordulunk és kérjük; Uram, tisztíts meg. Légy irgalmas hozzám, 
mert újra megbotlottam. Te üdvözítő szeretettel jöttél és jössz hozzám az Úr 
Jézus Krisztusban. Ez a kiváltsága Isten gyermekeinek. Földi életünk Isten 
nagy ajándéka, egy rövid bekezdés. Olyan bekezdés, amelyben Isten azért 
szól hozzánk, hogy arra ne csak imádkozó szavainkkal, hanem hálás engedel- 
mes életünkkel is válaszoljunk. Így fejezzük ki gyermeki köszönetünket. Ne 
mondjuk azért szorongva, amikor már mögöttünk van az életünk napja, hogy 
nőnek az árnyak, hogy ránk borul a sötét síri éjszaka. Az árnyak ugyan nőnek, 
és egyszer a síri éjszaka is ránk borul, de mindezeken keresztül Krisztushoz, a 
világ világosságához, az életünk Urához megyünk. A sötét sírban csak porsá- 
torunk pihen egy darabig. Nekünk szabad reménységgel énekelnünk: , Kitárt 
karjával vár az Úr, jöjj haza, jövel gyermekem." 

Nem lenne értelme ennek a földi életnek, ha Isten üdvözítő szeretetét, 
megváltó kegyelmét hitetlenségünkkel eltékozolnánk, mert az el nem fogadott 
kegyelem ítéletet jelent. Jézus ezt külső sötétségre kivettetésnek nevezi. Isten 
üdvözítő szeretete nem a tékozló gyermekek örökségét akarja adni nekünk, 
mert a jó Atya vár tékozló útra tévedt gyermekeinek a hazatérésére is. Ezért 
hangzik most újra az adventi evangélium. Ezért mondja most is a bűn szolga- 
ságából hazatérő gyermekeinek: , Szeretteim, most Isten gyermekei vagyunk." 
Ő Krisztus áldozatában meg akarja tisztítani életünket, az örök élet örökségé- 
re vár bennünket. Áldottá válik ez a földi életünk is, ha őszinte hittel tudjuk 
kérni: Tiszta szívet teremts bennem ó Isten, és a töredelmes lelket újítsd meg 
bennem. Ámen 

Mindenható szent örök Isten, megköszönjük neked, hogy te 
nem szűnsz meg bennünket atyai szeretettel hívogatni, hogy most 
is hangzott közöttünk adventi örömüzeneted. Megköszönjük, hogy 
akkor is, amikor ezer szállal köt magához a világ, amikor a sátán 
sok mindennel, hazug szóval, fényes távlatok mutogatásával, csa- 
logató csellel környékez meg bennünket, te atyai szeretettel szólsz 
hozzánk. Elmondod, hogy Jézus Krisztus által áldott örökséget 
készítettél nekünk és nem akarod, hogy ezt az örökséget elve- 
szítsük. Hálát adunk neked, hogy te azért hirdeted megbocsá- 
tó szereteted evangéliumát, mert azt akarod, hogy gyermekeid 
növekedjenek hitben, szeretetben, rád figyelő engedelmességben. 
Így munkáld Atyánk, hogy országod, mint mustármagnyi kezdet 
már földi világunkban is ott legyen minden ember szívében, aki 
üdvözítő szeretetedet gyermeki hálaadással fogadja. Légy irgal- 
mas hozzánk, amikor keresztek alatt roskadozunk. Légy áldott 
társa a társtalanoknak, vigasztalója a gyászolóknak. Segítsd őket, 
hogy a hit látásával lássa minden gyászban járó gyermeked az 
áldott távlatokat, amelyet megváltott gyermekeidnek készítettél. 
Kérünk Atyánk, áldd meg anyaszentegyházadat, hogy legyen az 
mindenütt hegyen épített várossá, amelynek fénye a távollevőket 
is hívogatja. Áldd meg családi életünket, hogy ott is jóság békes- 
ség és szeretet töltse be a szíveket. Segíts, hogy kint a világban is 
Szentlelked által vezetett gyermekeidként éljünk egymás javára és 
neved dicsőségére. Áldj meg minket, hogy legyen szent hajlék az 
otthonunk, és legyen otthonná a templomunk, ahol jó együtt len- 
ni, Igédet hallgatni. Megváltó Jézusunk nevében kérünk, hallgasd 
meg imádságunkat. Ámen 


Záróének: 195. dics. 


Krisztus örök királysága 
Advent 


Főének: 303. dics. Igeolvasás: 2. Sámuel 7, 1-14a 


Amikor a király már a palotájában lakott, és az ÚR mindenfelől nyugalmat 
adott neki ellenségeitől, ezt mondta a király Nátán prófétának: Nézd, én cédrus- 
palotában lakom, az Isten ládája pedig sátorlapok között lakik. Nátán ezt mond- 
ta a királynak: Tedd meg mindazt, ami szándékodban van, mert veled van az 
ÚR! De még azon az éjszakán az történt, hogy így szólt az ÚR igéje Nátánhoz: 
Menj, és mondd meg szolgámnak, Dávidnak, hogy ezt mondja az ÚR: Te házat 
akarsz nekem építeni, hogy abban lakjam? Hiszen attól kezdve, hogy kihoztam 
Izráel fiait Egyiptomból, nem laktam házban mindmáig, hanem csak hajlékom- 
ban, a sátorban jártam. Amíg csak együtt jártam Izráel fiaival, mondtam-e egy 
szóval is Izráel bármelyik törzsének, amikor azt parancsoltam, hogy pászto- 
rolják népemet, Izráelt: Miért nem építettetek nekem cédrusházat? Most azért 
ezt mondd szolgámnak, Dávidnak: Ezt mondja a Seregek URa: Én hoztalak el 
a legelőről, a juhnyáj mellől, hogy fejedelme légy népemnek, Izráelnek. Veled 
voltam mindenütt, amerre csak jártál, kiirtottam előled minden ellenségedet. 
Olyan nagy nevet szereztem neked, amilyen neve csak a legnagyobbaknak van 
a földön. Helyet készítettem népemnek, Izráelnek is, és úgy ültettem el ott, hogy 
a maga helyén lakhat. Nem kell többé rettegnie, és nem nyomorgatják többé a 
gonoszok, mint kezdetben, attól a naptól fogva, hogy bírákat rendeltem népem- 
nek, Izráelnek, és nyugalmat adtam összes ellenségedtől. Azt is kijelentette 
neked az ÚR, hogy az ÚR akarja a te házadat építeni. Ha majd letelik az időd, 
és pihenni térsz őseidhez, fölemelem majd utódodat, aki a te véredből származik 
és szilárddá teszem az ő kiráyságát. Ő épít házat nevem tiszteletére, én pedig 
megerősítem királyi trónját örökre. Atyja leszek és ő fiam lesz. 


Dicsőséges, szent örök Isten; kitárjuk előtted szívünket és meg- 
köszönjük, hogy irgalmas Ura vagy ennek a világnak és benne 
a mi porból vett életünknek. Hálaadással köszönjük az adventi 
napokat. Köszönjük, hogy velünk vagy kegyelmeddel és szerete- 
teddel és most is ünnepi csöndességet ajándékozol nekünk. Jó 
nekünk, hogy ebben az ünnepi csöndben újra felcsendül köztünk 
az adventi evangélium, üdvözítő szeretetedről, megváltó jóságod- 
ról. Segíts, Atyánk, hogy tudjuk letenni a hétköznapi gondokat, 
terveket, és szívvel-lélekkel figyeljünk Igédre, hogy erősödhessen 
a hitünk, teljesebb lehessen a reménységünk, és miközben Igéd- 
re figyelünk, formálódjunk őszinte testvéri szeretetközösséggé. 

Köszönjük, hogy te nem szűnsz meg bennünket emlékeztetni, 
hogy szeretsz minket, és bárhogy változik körültünk a világ, nem 
változik meg irgalmas szereteted, üdvösségünket munkáló atyai 
jóságod. Kérünk, vésd most is szívünkbe Igédet, és segíts, hogy 
lehessünk akaratod hűséges megvalósítóivá. Megváltónk nevében 
kérünk, hallgasd meg imádságunkat. Ámen 


Igehirdetés előtti ének: 174. dics. Alapige: Lukács 20, 41-44 


Ő azonban megkérdezte tőlük: „Hogyan mondhatják azt, hogy Krisztus a 
Dávidnak fia? Hiszen maga Dávid mondja a Zsoltárok könyvében: Így szólt 
az Úr az én Uramhoz: Ülj a jobb kezem felől, amíg lábad alá vetem ellensé- 
geidet. Ha tehát Dávid Urának hívja őt, hogyan lehet akkor a fia?” 


Kedves Testvéreim, 


A Sámuel könyvéből olvasott igeversekben hallottuk, hogy Dávid király 
templomot szeretett volna építeni Isten nevének a tiszteletére. Különös életútja 
volt Dávidnak. Isten egyszerű falusi szülők legkisebb fiaként hívta el őt, ami- 
kor éppen a juhokat őrizte, hogy Sámuel kenje őt fel országa népének leendő 
királyává. Isten emlékeztette is őt: Én a kunyhóból hívtalak el, megáldottalak, 
megsegítettelek, és győzedelmeket adtam néked. Most nyugodalmad van, de 
azt üzente Nátán prófétán keresztül, hogy azt a tervet, hogy te építs nekem 
templomot, nem valósíthatod meg. Bizonyára nagyon elszomorodott Dávid, 
amikor Isten nem engedte, hogy ő építsen templomot nevének tiszteletére. Az 
Igéből kiérződik Dávidnak a bűnbánata amiatt, hogy magának már hatalmas 
királyi palotát épített, Istent pedig még mindig a pusztai vándorlás folyamán 
készült sátortemplomban imádja választott népe. A királyi palotának megcso- 
dálására távoli országokból is eljöttek és eddig ő még nem is gondolt arra, hogy 
templomot kellene építeni. Dávid tudta, hogy voltak az életének botlásai is és 
nemcsak diadalai, de azért zokon esett neki, hogy a szépen eltervezett temp- 
lomot nem építheti meg Istennek a tiszteletére. Isten megmondta neki, hogy a 
templom, amire gondolt meg fog épülni, de azt nem ő fogja felépíteni. Ő még 
élhet, míg el nem jön a földi életből való távozásának az ideje, és a templomot 
utódja, fia fogja majd megépíteni. Amikor Isten így beszél a Dávid által terve- 
zett templom építéséről, akkor egy olyan hatalmas dolgot is kijelentett, amely 
bizonyára nemcsak Dávidot és nemcsak annak a kornak az embereit, hanem 
ma is sok embert elgondolkodtat. Mert Isten azt mondta, hogy az a templom 
amely épülni fog mindörökre megmarad. Istennek ebben a különös ígéretében 
kettős biztatás van. Az első az, hogy a templomot majd valóban az ő fia fogja 

felépíteni. Mi már tudjuk, hogy Salamon volt Dávidnak az a fia, aki az elké- 
szített tervek alapján megépítette a csodálatosan szép templomot. De ma is sok 
embernek a szívében felvetődik a kérdés, hogy vonatkozott-e Istennek az az 
ígérete, hogy az épülő templom mindörökre megmarad a Salamon által épített 
templomra. Mert az a csodálatosan szépen megépített templom egyszer csak 
rommá lett. Ellenség rombolta le, felgyújtotta, drága kegyszereit a saját orszá- 
gába vitte, tehát az a szép jeruzsálemi templom semmivé lett. Ennek a ténynek 
az ismeretében felvetődhet az ember szívében a kérdés, hogy hogyan áll meg 
akkor Istennek az ígérete. De aki Isten Igéjét hívő szívvel olvasgatja, és ebből 
Isten üdvözítő szeretetének a terveit ismeri, az nagyon jól tudja, hogy Isten 
minden ígéretét megtartja. Isten Igéjében gyökerezik kedves adventi énekünk 
is: „Igaz Isten, ígéretedben Változhatatlan valóság! Amit Te a te beszédedben 
Megmondasz, az mind valóság. Könnyebb megavulni, végképen elmúlni A ter- 
mészetnek, Mint semmibe menni az igaz isteni Szent ígéretnek." Megáll Isten 
ígérete, mert ő nem erre a templomra utalt — éppen ez a vigasztalás Istennek 
ebből az ígéretéből — hanem arra az örökkévaló templomra, amely majd nem 
cédrusfából, kőből, vagy más építőanyagból épül, hanem élő szívekből. Azok- 
ból épül az a templom, akik szívükbe zárják Isten üdvözítő szeretetét, az általa 
megváltottakat örök életre vezető Jézus Krisztust. Tehát Istennek ez az ígérete 
már Jézus Krisztusra és az ő gyülekezetére is vonatkozik. Tehát Istennek ebben 
az ígéretében is benne van a Megváltó eljövetelének adventjének az ígérete. 
Isten adventi ígéreteinek a sorába jó emlékezni és emlékeztetni Istennek a 
prófétákon keresztül tolmácsolt üzeneteire. Mindnyájan ismerjük az Ézsaiás 
próféta által hirdetett isteni ígéretet, hogy ő olyan Megváltót küld a világra, 
akinek vállán lesz fejedelemség, nevét csodálatosnak, tanácsosnak, békesség 
fejedelmének, örökkévalóság Urának mondják. Ezen a prófétán keresztül 
is elmondja Isten, hogy az ő uralkodásának nem lesz vége a Dávid trónján. 
Jeremiás prófétán keresztül is elmondja Isten, hogy az, aki a világ üdvözítő- 
jeként jön a földre, annak az uralma nincs esztendőkhöz kötve, örök uralom 
az. Voltak korszakok az ószövetségi gyülekezet életében is, amikor a szívek 
megkeményedtek, amikor sok minden lekötötte ezt a népet és Isten ígéreteire 
és akaratának megtartására nem figyelt, hanem belekapaszkodott a bálványok 
karjaiba, az anyag istenbe. Amikor egy ember, egy nép elfelejtkezik Istenről, 
nem figyel tanácsára, annak mindig az a következménye, hogy sok mindent 
sikerülhet ugyan megszereznie, de elveszíti a legnagyobbat, a legfontosabbat, 
amit Isten megváltó szeretete elkészített: az Isten országát, az üdvösséget. Ezért 
beszélt Isten Ezékiel prófétán keresztül arról is, hogy elküldi majd a királyt és 
pásztort, aki örökkévaló Ura és pásztora lesz népének. Istennek ezek az ígére- 
tei is beteljesedtek Jézus Krisztusban. Amikor itt járt a földön azt is elmondta, 
hogy ő a jó pásztor, aki az életét adja juhaiért. 

A mai kor embere büszke a tudására. Az előttünk élt nemzedékek hosszú sora 
sok évezred óta sok olyan ismeretet gyűjtött össze, amit a mai kor embere már 
alkalmaz, és tovább fejleszt. Így az ember valóban sok mindent felfedezett már 
az emberi lét titkaiból évezredeken át nem sejtett erőkről és fényt tud gyújtani a 
nagy sötétségben. Az ember próbál tájékozódni az univerzumban, a világegye- 
temben, és tud örülni a sok új ismeretnek, amit megszerzett, de az embert nem 
tette jobbá emberségesebbé, tisztábbá és boldogabbá a tudása, ennek éppen 
az ellenkezője történik . Az ember a teremtéskor emberfeletti lehetőségeket 
kapott a teremtő Istentől, hiszen Isten mindent megadott ahhoz, hogy az ember 
boldogan éljen. A paradicsomban az élet fája arra emlékeztet, hogy Isten földi 
világa teremtésének koronáját, az embert, életre teremtette. Az ember mégis 
elindult a halál útján. Olyanná akart lenni, mint az Isten. Ezért lett porba hulló, 
halál útján induló teremtménnyé. Isten megkönyörült rajtunk elesett embereken, 
lehajolt az elesett emberhez, szövetséget kötött vele. Az Újszövetség könyveiben 
Jézus Krisztusban olyan ismeretekre akar segíteni bennünket és az ismereteken 
keresztül olyan életre, amelynek már nem kell a halál szakadékába hullani. A 
tudására büszke ember mégis halálos veszedelemben van. Van az emberiség 
történelmének egy szakasza, amit a felvilágosodás korának nevezünk, azóta az 
emberiség a maga értelmére és az értelme által megszerzett ismeretekre akarja 
építeni a holnapját, a jövőjét. Ez az ismeret sok mindent megvilágít már az anya- 
gi világ rejtelmeiből, de közben egyre jobban eltávolodik az élet Urától az ember 
boldogságát, üdvösségét készítő mindenható Istentől. Az ószövetségi nép lett az 
első nép a földön, akinek Isten kijelentette akaratát, üdvözítő szeretetét és szere- 
tetének életmentő távlatait. Ez a nép mégse ismerte meg benne a teremtő és meg- 
váltó mindenható Istent. Amikor a prófétákon keresztül évezredeken át hirdetett 
Megváltó elérkezett, akkor vált nyilvánvalóvá, hogy ez a nép is közelebb áll a 
sokféle bálvány istenhez, életét nem tudja és nem nagyon akarja Isten Lelkének 
a vezetésére bízni. Némelyekben a Megváltó földre jövetele is azt a reménységet 
keltette, hogy általa majd ő lesz a világ urává. Amikor rádöbbentek, hogy ez a 
Megváltó úgy akarja megváltani az embert, hogy Szentlelke által újjáteremti és 
az újjáteremtett ember már nem uralkodni, hanem segíteni, áldássá lenni akar, 
tehát nem teljesíti a nép hatalomra törő vágyainak a célkitűzéseit, elfordultak 
tőle és keresztre feszítették. Jó, ha ezt mélyen átgondoljuk, amikor reménykedő 
hittel adventet ünnepelünk. Jó, ha tudjuk, hogy Isten szeretete nem rövidült 
meg, hogy ő kegyelmét elfogadó megváltottainak Jézus Krisztusban új életet, 
örök életet készít. Ezt az új életet nem az anyagi világban rejlő pusztító erőkre, 
hanem Szentlelke erejére alapozza. Ennek a Léleknek első gyümölcse a szeretet 
és Jézus azért jött a világra, azért áldozta szeretetből az életét a kegyelmet hittel 
elfogadókért, hogy minket is az ő Lelkének a szeretete vezessen. Azért van nagy 
jelentősége annak, hogy Krisztus ezt a szeretet hatalmára épülő megváltást eljön 

befejezni. Ezért tekintünk reménységgel a második adventre, Isten országának 
teljességére testünknek és lelkünknek a megváltására. 

Az ószövetségi nép egy része megtanulta Isten kijelentett titkainak egy 
részét. Azt nagyon sokan tudták a Szentírásban lévő kijelentés nyomán, hogy 
Jézus Dávidnak fia. Ha visszaidézünk mozzanatokat az Úr Jézus életéből, ami- 
kor segítő, gyógyító életmentő szeretettel járt az emberek között, sok segítséget 
kérő meg tudta vallani, hogy tudja, Jézus Istennek az a megígért messiása, 
akinek hatalma van minden emberi nyomorúság fölött, még az útszéli koldus 
is, amikor az úton menő Jézustól vaksága gyógyulását remélte, tudott így kiál- 
tani: Jézus Dávidnak fia könyörülj rajtam. Még a pogányok között is akadt, 
aki, amikor nagy bajban volt az élete és meghallotta, hogy Jézus arra jár, utána 
érdeklődött, ki az a Jézus, aki szertejárva jót tesz. A pogány főniciai asszony is 
úgy kérte segítségét, hogy megvallotta Jézusba, mint Dávid fiába vetett hitét. 
Amikor virágvasárnap Jézus szamárháton bevonult népe fővárosába sokan kiál- 
tották felé; , Hozsánna a Dávid fiának." Tehát az ószövetségi nép lelkében ott 
volt a vágy, hogy jöjjön már el a régen várt messiás, aki megváltoztatja a világ- 
nak a rendjét. És ez a megváltoztatás számukra a hatalom, a dicsőség birtoklását 
jelentette volna. Amikor Dávid nevét az utókor ajkára vette, akkor úgy beszéltek 
erről a királyról és uralkodásának korszakáról, mint egy csodálatos aranykor- 
szakról, amikor a nép győzelemről, győzelemre érkezett, az ország gyarapodott 
és hatalma dicsősége egyre nagyobb lett. A Jézus korában különösen felfokozott 
volt a régi dicsőség utáni vágy és a világfölötti uralom reménysége a szívekben, 
hiszen éppen azért keseregtek, mert az ország a Szent föld, a Római birodalom 
megszállt területe volt és az életük csak akkor volt biztonságban, ha fenntartás 
nélkül engedelmeskedtek a római hatalomnak. A messiástól várták a rabság 
bilincsei alól való felszabadítást a szenvedések gyógyulását. 

Jézus nagyon jól ismerte népe vezetőinek a lelkületét, hiszen a felolvasott 
igeszakasz előtti részben éppen arról hallunk, hogy újra kísértő kérdéseket 
tettek fel neki. Jézus tudta, hogy a nép szívébe mélyen be van vésve a dávidi 
eszménykép, azért tette fel nekik a kérdést: , Hogyan mondhatják azt, hogy 
Krisztus a Dávid Fia? Hiszen maga Dávid mondja Zsoltárok könyvében: , Így 
szólt az Úr az én Uramnak: Ülj a jobb kezem felől, amíg lábad alá nem vetem 
ellenségeidet. Ha tehát Dávid Urának mondja őt, hogyan lehet akkor a Fia?" 
Jézus éppen azért idézi a zsoltárok könyvéből Dávidnak a bizonyságtételét, 
mert itt Isten úgy beszél a Dávid leszármazottjaként eljövendő messiásról, 
mint Dávid Uráról. Itt az Úr Jézus azt akarta elérni, hogy népe felelős tagjai 
tisztázzák magukban, hogy kinek tartják Őt, az eljövendő messiást. Dávid fiá- 
nak, vagy Dávid Urának, Istenének. Nagy mélységű kérdés ez, nem ok nélkül 
hangzott el az Úr Jézus ajkán olyan kérdés, amelyre kinek-kinek közülünk, ma 
is szívéből fakadóan kell választ adni. Ne mondja senki közülünk, hogy ez mai 

életünk gondjai, vívódásai közepette nagyon életidegen kérdés, mert akármeny- 
nyi gondja, tennivalója, bánata van életünknek, azon múlik a jövendőnk, az 
üdvösségünk vagy a kárhozatunk, ha tudjuk-e, hogy ki jött a mennyből a föld- 
re. És ha tudjuk, hogy az, aki eljött, azért jött, mert mindnyájunknak az élete 
drága neki, mert nem akarja, hogy mi elveszítsük az elkészített drága öröksé- 
get, hanem azt akarja, hogy azt megnyerjük. Milyen nagy ajándéka Istennek, 
hogy mi nemcsak azt mondhatjuk, hogy Jézus Krisztus a világ Megváltója, 
hanem akinek hite van, boldogan vallhatja: Jézus Krisztus az én Megváltóm is. 
Ezért áldott dolog adventet ünnepelni és hittel mondani; jöjj Uram Jézus, tisz- 
títsd meg szívemet, gyógyítsd meg életemet és szeretteim életét, hogy élhessek 
kegyelmedből áldott életet, ünnepelhessek örömteljes karácsonyt és az ő máso- 
dik eljövetele, legyen mindnyájunknak az örök örömnek a megérkezése. Ámen 


Hálát adunk neked jó Atyánk, hogy adventi üzenetednek az öröm- 
híre újra hangzott közöttünk. Hálát adunk emlékeztetésedért; te nem 
akarod a szakadékot a világban se, a világrészek közt se, a gyüleke- 
zet és a családtagok között se. Megvalljuk előtted Atyánk, életünket 
még is sok szakadás teszi gyötrelmessé. Könyörgünk adj hitet, adj 
belső békességet, hogy tudjunk itt Jézus követei lenni, aki azért jött, 
hogy bennünket áldott eszközzé tegyen szent kezében. Úttá, híddá, 
amely távolságokat, szakadékokat képes összekötni. Segíts, hogy 
tudjuk reménységgel hordozni azt is, ha ezért környezetünkben 
kimosolyognak, elmaradottnak, régiesnek tartanak. Segíts bátor 
bizonyságtételre, hogy ne szégyelljük a Krisztus evangéliumát, mert 
Istennek hatalma az minden hívőnek az üdvösségére. Megvalljuk 
előtted azt is jó Atyánk, hogy néha a mi belső életünkben is vannak 
szakadások, mert el-elpattan szívünkben a hit és az engedelmesség 
hangjának a húrja. Ezért nem tudunk mindig könnyet törlő, gyógyító, 
reménységet erősítő emberré lenni embertársaink között. Kérünk 
Atyánk, segíts, hogy tudjunk őszinte igyekezettel Jézusunk nyomdo- 
kain járni, aki azért lett Isten létére emberré, hogy mi az ő követségé- 
ben járva tudjunk neked szolgálni, akaratod szerint élni. Inádkozunk 
betegeinkért, a gyászolókért, lelki terheket hordozó testvéreinkért, 
hogy tudjanak ők is velünk együtt hittel találkozni megváltó Urunk- 
kal, aki azért jött, hogy levegye rólunk bűneink terhét, és megér- 
kezzünk mindnyájan az elkészített helyre, ahol örök örömre várod 
megváltott gyermekeidet, ahol nem lesz már könnyhullatás és sóhaj. 
Megváltónk nevében kérünk, hallgasd meg könyörgésünket. Ámen 


Záróének: 304. dics.7-9 vers 

Ragaszkodjunk a reménység hitvallásához 
Advent 


Főének: 309. dics. 1-4 vers Igeolvasás: Róma 13, 11-14 
és Zsidók 10, 19- 24 


De mindezt valóban tegyétek is, mert tudjátok az időt, hogy itt van már az 
óra, amikor fel kell ébrednetek az álomból. Hiszen most közelebb van hozzánk 
az üdvösség, mint amikor hívőkké lettünk: az éjszaka múlik, a nappal pedig 
már egészen közel van. Tegyük le tehát a sötétség cselekedeteit, és öltsük fel 
a világosság fegyvereit. Mint nappal illik, tisztességben járjunk: nem dorbé- 
zolásban és részegeskedésben, nem szeretkezésben és kicsapongásban, nem 
viszálykodásban és irigységben, hanem öltsétek magatokra az Úr Jézus Krisz- 
tust; a testet pedig ne úgy gondozzátok, hogy bűnös kívánságok ébredjenek 
benne. Mivel pedig atyámfiai, teljes bizalmunk van a szentélybe való bemene- 
telhez Jézus Krisztus vére által, azon az új és élő úton, amelyet ő nyitott meg 
előttünk a kárpit,vagyis az ő teste által; és mivel nagy papunk van, aki az Isten 
háza felett áll: járuljunk azért oda igaz szívvel és tiszta hittel, mint akinek a 
szíve megtisztult a gonosz lelkiismerettől, testét pedig megmosták tiszta vízzel. 
A reménység hitvallásához szilárdan, ingadozás nélkül ragaszkodjunk, mert 
hű az, aki ígéretet tett. Ügyeljünk arra, hogy egymást kölcsönösen szeretetre 
és jócselekedetekre buzdítsuk. 


Örök dicsőségű Isten, Édesatyánk az Úr Jézus Krisztusban, 
hálaadással magasztaljuk szent nevedet. Megköszönjük neked 
ezt az adventi vasárnapot, amelyre felvirrasztottál, és hogy most 
újra együtt lehetünk Igéd körül. Megköszönjük, hogy Jézus Krisz- 
tusban örök szereteted fénye ragyogott fel a bűn útján bolyongó 
világ fölött, hogy kiszabadítson minket a halál szakadékából. 
Hálát adunk, hogy ő nemcsak egyszer jött el az idők teljessé- 
gében, hanem azóta is jön hozzánk Igéje és Szentlelke által, 
hogy minket a halál útjáról az élet útjára vezessen. Kérünk, tégy 
bennünket most is amikor együtt vagyunk szent házadban, Igéd 
előtt kitárulkozó gyermekeiddé, hogy hálás hittel tudjuk fogad- 
ni üdvözítő szereteted evangéliumát, és hogy Szentlelked által 
bennünk is megszülessen új életünk Uraként Jézus Krisztus, 
akinek a nevében kérünk, áldj meg bennünket, vésd szívünkbe 
Igédet. Ámen 

Igehirdetés előtti ének: 312. dics. 3. vers Alapige: Zsidók 10, 25 


Saját gyülekezetünket ne hagyjuk el, ahogyan egyesek szokták, hanem 
bátorítsuk egymást; annyival is inkább, mivel látjátok, hogy közeledik az a nap. 


Kedves Testvéreim, 


Isten az Igén keresztül gyakran emlékeztet bennünket arra, hogy igen nagy 
ajándék, nagyon drága kincs az idő, mert életünk időhöz kötött élet. Ebben a 
földi életben mindennek rendelt ideje van. Egy emberi élet akkor lesz áldott, 
ha az ember mindig megragadja az Istentől rendelt időt. Amikor életünknek 
valamilyen nagy eseményéhez készülődünk, gyakran elhangzik az ajkunkon 
ez a rövid mondat: Itt az idő. A városokban élő idősebb testvérek talán még 
emlékeznek rá, hogy a város egy-egy őrtornyában vigyázók, amikor az óra 
estenként tizet ütött, akkor az őrtoronyban álló őr minden világtáj felé oda- 
fordulva hangosan kiáltotta: „Tizet ütött már az óra, térjetek hát nyugovóra." 
Isten az Igén keresztül mindnyájunkat emlékeztet, hogy egyszer mindnyájunk 
életében elérkezik az óra, amikor nyugovóra kell térni. Egyszer majd mind- 
nyájunknak oda kell állani életünk Ura elé, aki azért jött el üdvözítő szeretettel 
erre a világra, azért lépett bele az emberiség történelmébe, mert azt akarja, 
hogy kegyelmének azt az ajándékát, hogy eljött hozzánk és meg is valósította 
Isten üdvözítő szeretetének a tervét, az életünkkel köszönjük meg. Azt akarja, 
hogy amikor egyszer nekünk is üt az óra, és pihenőre kell térni, legyen öröm 
a vele való együttlét, s azt az örökséget, amit számunkra elkészített, boldogan 
magunkhoz öleljük. Hogy tudjuk majd mondani neki: Uram, az idő ajándéká- 
val, amit nekem adtál, a lelki, szellemi és anyagi javakkal igyekeztem hálás 
gyermekedként élni. Nem tékozoltam el, hanem gyümölcsöztettem a tőled vett, 
sáfárkodásra kapott javakat. 

A Római levélben azért emlékeztet Isten: Az időt nem tétlenkedésre, a 
talentumokat nem eltékozlásra adta nekünk, hanem arra, hogy éljünk vele 
hálaadással, embertársaink javára és az ő dicsőségére. Ilyen élethez akarja 
Isten áldását adni, és ilyen életrendhez akar hozzásegíteni, amikor az Igében 
ezt mondja: , Itt van már az óra, amikor fel kell serkenni az álomból. 

. . Az éjszaka múlik, a nappal pedig már egészen közel van." 

Akik életük évei folyamán egy nagyvárosban éltek, vagy a távoli otthonból 
úgy jártak be a városba, hogy késő éjjel, vagy kora hajnalban érkeztek meg, 
azoknak volt alkalmuk megfigyelni, hogy ezekben a késő éjjeli, kora hajnali 
órákban milyen két különböző életrendet folytató emberekkel lehet az utcákon 
találkozni. Az egyik embercsoportot éjjeli embereknek szokták nevezni. Ezek 
késő éjjel, vagy hajnal felé indulnak haza valamelyik mulatóhelyről. Rend- 

szerint szédelegve, tántorogva, bizonytalan lépésekkel próbálják megtalálni 
a hazafelé vezető utat. Amikor az ember ilyenkor egy-egy ilyen embertárssal 
találkozik, ott van lelkében a kérdés; vajon hazaérkezik-e, és ha igen, mi lesz 
otthon a hazaérkezés után? Talán kesereg a hitvestárs, keseregnek a hangos 
beszéd miatt felébredt megrémült gyermekek, mert hazajött egy átdorbézolt 
éjszaka után egy családtag, a családfő, hitves, vagy testvér. Biztos, hogy van- 
nak ezek között az éjjeli emberek közt olyanok is, akiket már nem vár otthon 
senki, mert emiatt az életmód miatt az otthonból már mindenki elmenekült. 
De látni a korahajnali órákban más típusú, más lelkületű embereket is, akik 
hazulról elindultak, talán a szerető hitves, vagy gyermek csókjával keltek útra, 
hogy újra felvegyék a napi munka terhét a mindennapi kenyérért. Az ilyen lel- 
kületű ember szívében ott van az a békességet és erőt adó tudat, hogy ő azon 
a helyen, ahova őt Isten állította, fontos feladatot végez. Mert a legegyszerűbb 
munka is fontos, és Isten áldása van rajta, ha azt hittel, szeretettel és jóakarattal 
végzik. Ez a két embercsoport két külön világ. Az egyik egy Isten szíve szerinti 
életrendet él és ott küzdelmek és próbák között is szép, egymás terhét hordozó, 
egymást gyógyító az emberi együttélés. A másik tönkreteszi a saját életét, meg- 
keseríti, szenvedéssé teszi a hozzá tartozóknak az életét. Milyen nagy ajándéka 
Istennek, hogy ő ebben a világban, amelyben sok rendetlen életvitelű ember 
teszi gyötrelmessé a körülötte levőknek az életét, ő a tékozló gyermekeket is 
megszólítja és azoknak is mondja: Isten téged is szeret, Krisztus a te életedet 
is meg akarja váltani. Ébredj fel. Ne élj a bűn kábulatában. A halál útjáról át 
lehet térni az élet útjára, mert van Megváltó, van kegyelem. Drága kegyelem 
ez, mert Isten Fia drága vérén váltotta meg a kegyelmét elfogadókat. 

Az ószövetségi szentek-szentje, amelyben a főpap a nagy engesztelő áldo- 
zatot elvégezte, halvány előképe volt az eljövendő Messiás áldozatának. Ami- 
kor Krisztus a Golgotán ezt az áldozatot bevégezte, a szentek szentjének a 
kárpitja meghasadt. Jeladás volt ez arra nézve, hogy a Krisztusban megváltott 
ember számára szabad lett az út az örökkévaló szentek szentjébe, az Isten 
országába. Mert ez az út a bűneset óta le volt zárva, el volt torlaszolva. Az 
ember elvesztette az Édenkert boldogságát, az Istennel és az embertárssal való 
meghitt közösséget. Kiüzött, halál útján elinduló emberré lett. Jézus Krisztus 
eljött, hogy visszavezessen minket az elveszett paradicsomba, hogy Isten 
országába, a szentek szentjébe szabad legyen az út. Felolvasott Igénkben ez 
így van leírva: ,, .. Teljes bizalmunk van a szentélybe való bemenetelhez, azon 
az új és élő úton, amelyet ő nyitott meg előttünk a kárpit, vagyis az ő teste 
által." Bizonyára vannak itt köztünk testvérek, akiknek vannak olyan emlékeik, 
hogy egy-egy ajtónál szívdobogva álltak meg. Nem tudtuk, megnyílik-e előt- 
tünk az ajtó, és ha megnyílik, hogyan fogadnak. Szeretettel szólnak hozzánk, 
vagy ránk kiabálnak? Az Igében most Isten újra azzal az örömhírrel fogad, 

hogy a kegyelem ajtaja nyitva van. Az Atya szeretettel várja minden hozzá 
térő gyermekét. Ezért mondja Igéjében: , Járuljunk azért hozzá igaz szívvel 
és teljes hittel, mint akinek a szíve megtisztult a gonosz lelkiismerettől, testét 
pedig megmosták tiszta vízzel." Az, hogy Jézus halálakor a föld megrendült és 
a templom kárpitja megnyílott, több mint jelképes jelentőségű. Hiszen Jézus 
valóban félrehúzta Isten sok titkának a függönyét, mert addig, amíg ő nem 
beszélt róla, nem ismertük ezeket a titkokat. De ő nemcsak kitárta előttünk 
Isten terveinek titkait, hanem meg is valósítja azt. Ő földön jártában mindent 
megtett azért, hogy mindenki, aki általa megismerte az Atya üdvözítő szeretetét 
és tud az Atya hajlékában számunkra elkészített helyről, el is juthasson oda. 
A hívő ember a gonosz lelkiismerettől megtisztított szívvel járulhat mindig 
Isten elé, és hálás hittel el is tudja fogadni Isten kegyelmi ajándékait. A hívő 
ember komolyan veszi Urunk szavát: , Keressétek először Isten országát és 
annak igazságát", mert tudja, hogy Isten, aki ideadta nekünk a legnagyobbat, 
Jézus Krisztust, benne megadja nekünk a földi élet szükséges javait is. Nem 
kell tehát aggodalmaskodnunk a holnap felől, hanem hálaadással kell élni az 
alkalmakkal, amikor Isten az örökkévalóság titkait tárja fel előttünk. Isten 
tehát a mai igeverseken keresztül is emlékezteti a földi dolgokba, munkába, 
földi, anyagi gondokba, szórakozásba és sokféle hajszába elmerült gyermekeit, 
hogy kegyelmi időben élünk, s az életidőt mindenekelőtt arra kaptuk, hogy itt 
elinduljunk a örökkévalóság felé. Isten azért készít számunkra alkalmakat az 
előtte való elcsöndesedésre, mert miközben az áldott cél felé vezet, meg akarja 
áldani, széppé, boldoggá akarja tenni földi életünket is. 

Amikor az Igében a testünk tiszta vízzel való megmosásáról beszél Isten, 
ez nem csak az Ezékiel prófétán keresztül adott ígéretre, hanem a keresztség 
sákramentumára való utalás is. Ezékiel prófétán keresztül így hangzik Isten 
üzenete: „Tiszta vizet hintek rátok, hogy megtisztuljatok minden tisztátalansá- 
gotoktól, és minden bálványotoktól megtisztítalak benneteket. Új szívet adok 
nektek, és új lelket adok belétek." Tehát Isten maga munkálkodik Szentlelke 
által, hogy az ő ígéreteit illetően őszinte hitre jussunk, és reménykedő örömmel 
járjunk Jézus nyomdokain az általa elkészített jövendő felé. Az ószövetségi nép 
életében a tisztálkodás és a vérrel való meghintés, amit a pap végzett el, mint a 
bűnök bocsánatának külsőleg is látható jelképe és záloga, az újszövetségi gyü- 
lekezet hitre jutott, újjászületett tagjaiban belső lelki folyamatként a megújuló 
élet tényeiben nyilvánul meg. Isten Igéje és Szentlelke által meg tudja tisztítani 
hitre jutó gyermekeit. Jézus is így mondta búcsúbeszédében a tanítványoknak: 
„Ti már tiszták vagytok a beszédek által, melyeket szólottam nektek." 

A keresztség a hívő ember számára nem egy régi vallásos szokás, hanem 
belső erőforrás az élet küzdelmeihez. Isten szüleinket arra indította, hogy része- 
síttessenek minket a keresztség sákramentumában. Ő a keresztségben igent 


27 


mondott az életünkre és Krisztusban elkészített örökségünkre. Ezért énekli 
a gyülekezet sok helyen a keresztség sákramentumának a kiszolgáltatásakor 
az éneket: , Eljegyzél kegyelmed pecsétjével, A keresztségnek tiszta vízével. 
Zászlód alá én nevem beírtad, Néped közé szolgád befogadtad. Erőtlenségem 
lelked segítette, Házad javait velem éreztette." A keresztségre nézve senki sem 
mondhatja, hogy ő akkor csecsemő volt, tudta és akarata nélkül keresztelték 
meg. Nem mondhatjuk, mert nem véletlenül van a későbbi életkorra téve a kon- 
firmáció. Sok országban a konfirmáció, a megkeresztelt fiatalok hitvallástétele 
még később van, mint nálunk, a 17. vagy 18. életév betöltése után. Annak, hogy 
a konfirmáció már a felnőtt kor küszöbe körül van, két oka van. Az egyik az, 
hogy a gyermek kereszteléskor a szülők és keresztszülők fogadalmat tesznek, 
hogy gyermeküket úgy fogják nevelni, hogy amikor felnőnek, tudjanak hitükről 
vallást tenni a gyülekezet előtt. A másik pedig az, hogy amikor a gyermekek éle- 
tében elérkezik a konfirmáció ideje, akkor már maguk a felnőtt kor küszöbéhez 
érkező gyermekek tesznek fogadalmat, hogy Jézus Krisztusnak őszinte követőt, 
és az ő egyházának hű tagjai lesznek. Szükséges, hogy ez a szülői, keresztszü- 
lői és konfirmációi fogadalom mindenkit ráébresszen arra, hogy a szülőknek, 
keresztszülőknek és a felnövekvő nemzedéknek ezt a fogadalmat Isten előtti 
felelősségtudattal kell letenni. Jaj nekünk, ha ez letudandó kötelességgé, vagy 
öszinte hitbeli tartalom nélküli üres formává silányul. A gyermekeknek, fiata- 
loknak mindig szívükben kell hordani azt a tudatot, hogy meg vannak keresz- 
telve és a keresztség sákramentuma Jézus által készített drága örökségünknek 
a záloga. Néha előfordul, hogy a szülők, akik tehetik, pénzt helyeznek banki 
letétbe gyermekeiknek azzal, hogy azt a gyermekek akkor vehetik ki, amikor 
felnőnek. Nem nagyon fordul elő, hogy a felnőtté váló gyermek ne ragaszkod- 
na ehhez a számára elkészített örökséghez. Isten a Krisztus áldozata által örök 
értékű drágakincs örökséget készített számunkra, Ennek a számunkra elkészített 
drága örökségnek a záloga a keresztség sákramentuma. Vigyázzunk magunkra 
és szeretteinkre, hogy ezt az örökséget senki se tékozolja el közülünk. 

Isten az Igében figyelmeztet, hogy azért kell ragaszkodnunk a reménység 
hitvallásához szilárdan, mert hű az Isten, aki ígéretet tett. Isten a világ kedves 
és borzalmas változásai között is megtartja ígéretét, hogy aki hisz benne, annak 
örök élete van. Azért van ott a Szentírásban Megváltónknak ez az üzenete is: 
, Légy hű mindhalálig, és én neked adom az életnek koronáját." A keresztség 
sákramentuma a konfirmációval fejeződik be. A hitvallást tevő fiatalok már 
maguk tesznek bizonyságot arról, hogy tudják: nem gazdátlanok. Nem csak 
földi szüleik vannak, hanem mennyei Édesatyjuk is. Van értelme az életnek. Itt 
a földi kitűzött célok felé sem egyedül haladunk. Testvéri közösségben élünk. A 
parázs is úgy tud sokáig izzani és meleget árasztani, ha az izzó parázsdarabok 
együtt vannak. Ha kivesszük a többi izzó parázs közül, hamar kialszik, nem 

melegít, és nem világít tovább. Ezért kell a gyülekezetnek a bensőséges szere- 
tetközösséget, az együvé tartozás tudatát féltő gonddal ápolni. A közösségtől 
elszakadó külön utas nagyon ki van téve annak a veszélynek, hogy elhidegül a 
hite, elfogy az egymás terhét hűséggel hordozni kész szeretet. Ahol pedig elhi- 
degül a hit és elfogy az egymás iránti szeretet, ott megszűnik a másik emberért 
való felelősségtudat és széthullik a gyülekezet. Az őszintén hívő ember nem tud 
elszakadni a nyájtól, amelynek az életét megváltásunkért letevő Jézus Krisztus 
az őriző pásztora. A világ fiaiban eluralkodik a kaini érzület, amely nem tud, 
nem akar felelősséget érezni a felebarátért. Ettől a lelkülettől akar megőrizni 
Isten szeretete, amikor az Ige által így figyelmeztet: , Ügyeljünk arra, hogy egy- 
mást kölcsönösen szeretetre és jó cselekedetre buzdítsuk." Ezt azért kell mélyen 
szívünkbe zárni, mert az Igében Isten azt is elmondja, hogy azért kell egymást 
a hit útján járásra buzdítani és bátorítani, „mert az a nap közeledik." Itt Jézus 
második adventjéről, Isten országa teljességének a megérkezéséről van szó. 

Mondjuk hittel az imádságot: Ó kedves vendég nálam szállj, 

Bűnömtől ne iszonyodjál. 

Jöjj be hozzám, te szolgádhoz, 

Szegény megtérő juhodhoz. Ámen 


Hódolattal és szent csodálattal csöndesedünk el előtted, vilá- 
got teremtő Isten, Édesatyánk az Úr Jézus Krisztusban. Gyarló 
emberi ajkakkal nem tudjuk mi kifejezni mindenható voltodat, és 
csodálatosságodat. Előtted nyitott könyv mindnyájunk élete és 
köszönjük néked, hogy mégsem úgy bánsz velünk, amint érde- 
meljük. Mi mindnyájan bűnös emberek vagyunk, Igédben mégis 
azt mondod el mindenekelőtt, hogy irgalmas Isten vagy, és nem 
azt akarod, hogy bűneinkért bűnhődjünk, hanem hogy hozzád tér- 
jünk, és megváltott gyermekeidként éljünk. Hálát adunk, hogy te 
minden ígéretedet megtartod és elküldötted Jézus Krisztust meg- 
váltásunkra. Hálát adunk, hogy ő egész életében a te országodról 
beszélt, mint olyan országról, ahol nem lesznek fájdalom miatt 
hulló könnyek, nem lesz tehát többé fájdalomból származó gyász 
sem. Könyörgünk, légy velünk irgalmas szereteteddel, hogy tudjuk 
szívünkbe zárni őt, aki azért jött, hogy nekünk kegyelemből örök 
életet készítsen. Segíts, hogy tudjunk járni az ő nyomdokain. Ezt a 
hitünket erősítsed. Áldd meg ünneplésünket, áldd meg családjain- 
kat, hogy ott is töltse be a szíveket szeretet és jóság. Az Úr Jézus 
Krisztus nevében kérünk, hallgasd meg imádságunkat. Ámen 


Záróének: 312. dics. 3-4 vers 

Jesse (Isai) gyökerének adventje 
Advent 


Főének: 311. dics. Igeolvasás: 1. Sámuel 16, 1-10 


Az ÚR azonban ezt mondta Sámuelnek: Meddig bánkódsz még Saul miatt, 
hiszen én elvetettem, és nem marad Izráel királya? Töltsd meg olajjal a szarudat, 
és indulj! Elküldelek a betlehemi Isaihoz, mert ennek a fiai közül szemeltem ki 
a királyt. Hogyan mehetnék oda? — kérdezte Sámuel. Ha meghallja Saul, megöl 
engem. De az ÚR ezt mondta: Vigyél magaddal egy üszőborjút, és ezt mondd: 
Azért jöttem, hogy áldozatot mutassak be az ÚRnak. De Isait hívd meg az áldo- 
zati lakomára. Én pedig majd tudtodra adom, hogy mit kell tenned: azt kend 
fel, akit én mondok neked! És úgy tett Sámuel, ahogyan az ÚR megmondta neki. 
Amikor megérkezett Betlehembe, remegve mentek eléje a város vénei, és azt 
kérdezték: Békés szándékkal jöttél-e? Békés szándékkal — felelte. Azért jöttem, 
hogy áldozatot mutassak be az ÚRnak. Szenteljétek meg magatokat, és jöjjetek 
velem az áldozatra! Miután szentnek találta Isait és fiait, meghívta őket az áldo- 
zati lakomára. Amikor megérkeztek, és meglátta Eliábot, ezt gondolta: Biztosan 
ez lesz az ÚR felkentje, aki most itt van. De az ÚR ezt mondta Sámuelnek: Ne 
tekints a megjelenésére, se termetes növésére, mert én megvetem őt. Mert nem 
az a fontos, amit lát az ember. Az ember azt nézi, ami a szeme előtt van, de az 
ÚR azt nézi, ami a szívben van. Ekkor Abinádábot szólította Isai, és odavezette 
Sámuel elé, de ő ezt mondta: Őt sem választotta az ÚR. Azután Sammát vezette 
oda Isai, de ő ezt mondta: Őt sem választotta az ÚR. Így vezette oda Isai Sámuel 
elé mind a hét fiát, de Sámuel ezt mondta Isainak: Ezeket nem választotta az ÚR. 


Nagy a te hatalmad, mindenható Isten, Édesatyánk az Úr Jézus Krisz- 
tusban. Hálát adunk életünket megtartó jóságodért és megköszönjük ezt 
az új alkalmat, hogy ebben a templomi csöndességben újra odafigyelhe- 
tünk szent Igédre. Tudjuk, hogy Szentlelkeddel itt vagy velünk, amikor 
Igéden keresztül arra emlékeztetsz minket, hogy te testben is eljössz 
még egyszer a világra és mi is meglátjuk megdicsőült lényedet, mint a 
tanítványok a megdicsőülés hegyén. Jó nekünk ebben a hitben együtt 
lenni veled, hogy Igédben egyre jobban megismerhessük megváltó 
szereteted titkait. Köszönjük, hogy nem szűnsz meg munkálni bennünk, 
hogy miközben földi sátorházunk kopik, romlik, belső emberünk, hitünk, 
szeretetünk és reménységünk naponta újulhat. Kérünk, szenteld meg 
szívünkben Igédet, áldd meg adventi készülődésünket, hogy már itt 
ebben az ideigvaló világban belenőhessünk a te szent országodba. Az 
Úr Jézus nevében kérünk, hallgasd meg imádságunkat. Ámen 

Igehirdetés előtti ének: 311. dics. 7. vers Alapige: 1. Sámuel 16, 11-13 


Majd megkérdezte Sámuel Isaitól: Minden fiad itt van? Hátra van még 
a legkisebb — felelte ő -, de ő éppen a juhokat őrzi. Erre Sámuel azt mondta 
Isainak: Üzenj neki azonnal, és hozasd ide, mert addig nem ülünk le, amíg ő 
meg nem érkezik. Üzent tehát neki, és elhozatta. Ő pedig pirospozsgás, szép 
szemű és jó megjelenésű volt. Akkor ezt mondta az ÚR: Rajta! Kend fel, mert 
ő az! Sámuel pedig fogta az olajos szarut, és felkente őt testvérei jelenlété- 
ben. Akkor az ÚR lelke szállt Dávidra, és attól kezdve vele is maradt. Sámuel 
pedig elindult, és elment Rámába. 


Kedves Testvéreim, 


A Szentírásnak ebben a felolvasott részében egy nagyon ismerős, kedves 
név hangzott el; egy olyan helységnek a neve, amelynek hallatára minden hit- 
ben élő ember felfigyel. Jó ezer évvel az Igében hallott események előtt fény 
ragyogott fel egy csöndes éjszakában é és angyal hirdette ki a nagy örömhírt : 
, Üdvözítő született ma néktek, az Úr Krisztus a Dávid városában." De erről a 
városról, Betlehemről, nem itt van először szó a Szentírásban. Amikor Jákób 
tért haza őseinek a hazájából, ahova akkor bujdosott, amikor testvére, Ézsau 
elől menekült, nem kis események játszódtak le családjával ebben a kis város- 
ban. Szívében ott volt a szorongás, félt testvérétől, mert nem tudta, elmúlt e 
már haragja, amiatt, hogy csellel elvette tőle az atyai áldást. Úgy indult haza 
népes családjával és nyájaival együtt, hogy felesége Rákhel éppen új életet 
hordott a szíve alatt. Amikor Betlehem széléhez érkeztek, feleségének elérke- 
zett a szülés órája. Ott született meg fiúgyermekük, Benjámin. De amikor a fiú 
megszületett, az édesanya szíve utolsót dobbant és oda kellett adni az életét 
fiának az életéért. Születés a halál árnyékában. Ebben a városban élt később 
Naómi, aki egy nagy szárazság idején férjével és fiaival együtt Moáb földjére 
vándorolt. Férje meghalt, két fia pedig moábita feleséget vett. Naómi aztán 
visszament hazájába, és vele ment menye is, Ruth, aki szeretettel ragaszkodott 
anyósához. Ruth aztán férjhez ment anyósa egyik gazdag rokonához, Boázhoz 
és így lett ősanyjává Isainak, illetve Dávidnak és a Dávid gyökeréből fakadó 
Jézus Krisztusnak. Ilyen áldott múltja van ennek a városnak. Mikeás prófétán 
keresztül Isten már így prófétál Betlehemről: , De te, Efratának Betleheme, 
bár kicsi vagy a Juda ezrei között: belőled származik nékem, aki uralkodó az 
Izráelen, akinek származása eleitől fogva, öröktől fogva van." 

A Szentíráson keresztül Isten sokféleképpen nyilvánvalóvá teszi, hogy 
ő nem az emberek gondolata szerint viszi véghez megváltó szeretetének a 
tervét. Az emberek nagy dolgokat mindig valami nevezetes helyen akarnak 

véghezvinni. Tetszett Istennek, hogy a világ Megváltója a jelentéktelen kis 
Betlehemben lépjen be az emberiség történelmének a színterére. Kis település, 
de szépen hangzó neve van. Anyanyelvünkön azt jelenti; , a kenyérnek a háza." 
Betlehem nemcsak azért a kenyérnek a háza, mert ott valamikor nagy kalászt 
ringató róna volt, hanem azért, mert onnan származott az, aki ezt mondta: , Én 
vagyok az életnek a kenyere." 

Igen különös parancsot kapott Istentől a régi hű szolga, Sámuel. A Szentírás 
előző fejezetében van leírva, hogy Saul, a király, engedetlen lett Isten iránt. 
Egy áldozat bemutatásánál nyilvánvalóvá lett, hogy nem teljesítette Isten 
parancsát. Isten pedig inkább engedelmességet akar, mint áldozatot. Ezért Isten 
Sault, mint királyt elvetette és Sámuel által meg is üzente neki. Ezek után adta 
Isten Sámuelnek azt a parancsot, hogy töltse meg a szaruját olajjal, menjen el 
a Betlehemben lakó Isaihoz, és kenje fel annak fiai közül azt, akit majd ő fog 
mondani, hogy legyen a nép királyává. Ez nehéz, és veszélyes feladat volt, 
mert Saul ugyan már tudta, hogy Isten elveszi tőle a királyságot, de még király 
volt. Sámuel hű szolgája volt Istennek, de félt ettől a feladattól. Az Igéből 
kiérződik, hogy Sault pedig sajnálta. Isten tudta ezt, azért mondta Sámuelnek, 
hogy vigyen magával egy üszőt áldozati állatként és a kapott feladatot áldozati 
szertartás keretében végezze el a családban. Sámuel gyermek volt még, amikor 
mint édesanyja által Istennek szentelt gyermek, aki a templom egyik mellékhe- 
lyiségében élt, azt a feladatot kapta Istentől, hogy mondja meg az öreg főpap- 
nak, hogy háza népére, fiai hűtlen papi szolgálata miatt Isten büntetése vár. 

Sámuel egész életében hű szolgája volt Istennek, aki most késő vénségében 
ismét egy nagyon nehéz feladatot kapott. Amikor Betlehembe érkezett, a város 
kapujában éppen ott voltak a város vénei, akik ismerték őt, megijedtek. Ezek 
a , vének," ma úgy mondanánk, hogy a városi tanács tagjai, a nap bizonyos 
óráiban a polgárok ügyes-bajos dolgainak a rendezésével foglalkozva a város 
kapujában töltötték , hivatalos óráikat." 

Azért ijedtek meg, amikor Sámuel városukba érkezett, mert tudták róla, 
hogy Isten akarata megtartásának hűséges őre, és ha valahol vétenek Isten aka- 
rata ellen, ott megjelenik és megdorgálja az illetékeseket, vagy a népet. Ezért 
mentek Sámuel elé és ezért kérdezték tőle, békességes-e a hozzájuk menetele. 
Sámuel azt válaszolta, hogy békességes, és meghívta őket az áldozati istentisz- 
telet szertartására. Azt nem mondta meg nekik, sőt később Isai háza népének 
sem, hogy új király felkenésére ment hozzájuk. Azért, hogy Sámuel élete ne 
legyen a király által veszélyeztetve, Isten az elvetett királyt, Sault, tovább is 
királyi tisztében hagyta, sőt, egész életén át király maradhatott. 

Sámuelre azonban újabb meglepetés várt. Amikor Isait fiaival együtt meg- 
szentelte és meghívta őket az áldozati szertartásra, Isai legidősebb fiát meglát- 
va, aki termetes ember volt, Sámuel azt gondolta, hogy Isten őt akarja királlyá 

kenetni. Tévedett, mert az Igében ez áll: „Az Úr azonban így szólt Sámuelhez: 
, Ne nézd az ő külsejét, se termetének nagyságát, mert megvetettem őt. Mert az 
Úr nem azt nézi, amit az ember. Az ember azt nézi, ami a szeme előtt van, de 
az Úr azt nézi, ami a szívben van.” Emberi kapcsolatainkban minket is sokszor 
megtéveszt, hogy azt nézzük, ami a szemünk előtt van. Pedig ha belelátnánk 
embertársaink szívébe, sokszor döntenénk, szólanánk, vagy cselekednénk más- 
képpen. Milyen jó, hogy Isten emlékeztet minket, hogy ha mi nem is látunk, 
vagy nem mindig látunk bele embertársaink szívébe, Isten minden szívbe belelát. 
Vannak ugyan esetek, alkalmak, amikor mi is belelátunk embertársaink szívébe, 
mindenekelőtt azokéba, akik hozzánk lelkileg közel állnak, de Isten mindent 
tud, minden szív nyitott könyv előtte. Ismeri az érzéseket, a gondolatokat, az 
indulatokat. Mi sokszor nem tudjuk, hogy egy-egy embertársunk mit beszélt 
rólunk, hogyan ármánykodik a hátunk mögött. Néha az is Isten szeretetének az 
ajándéka, ha az ilyen dolgokat egy ideig nem tudjuk meg. De a titkok ideje is 
lejár egyszer. Jó tudnunk, hogy Isten a mi szívünkbe is belelát, ő nem felejtkezik 
el rólunk, gyarlóságainkat is látja. Szabad azonban kérnünk: Tiszta szívet teremts 
bennem, óh Isten, hogy tudjam mindig mindenben a te akaratodat cselekedni. 

Sámuelnek aztán meglepetéssel kellett tapasztalni Isai családjában, hogy a 
családban levő egyik fiút sem hívta el Isten arra, hogy eszközzé legyen Isten 
üdvözítő tervének a megvalósításában. Végül kiderült, hogy van még Isainak 
egy fia, aki azonban még csak gyermeteg ifjú, és a legelőn vigyáz atyja juha- 
ira. Hogy az áldozati szertartás megkezdődhessen, haza kellett őt hívni, mert 
a legkisebb fiú, Dávid volt az, akivel Istennek tervei voltak. Istennek ebben 
a tervében nemcsak Dávid királysága volt benne, hanem az Isai gyökeréből 
származó vesszőszál, az eljövendő Megváltó, akinek uralkodásáról a prófétá- 
kon keresztül elmondja, hogy uralmának nem lesz vége a Dávid trónján, mert 
ő örökkévaló Ura lesz a világnak. Ilyen csodálatosak Istennek az útjai. 

A szíveket vizsgáló Isten ismerte Dávidnak a szívét, engedelmességét és 
egész lényét. Tudta, hogy ő is távol áll a tökéletességtől. Hiszen a Szentírásban 
így íratja le Isten az ember diagnózisát: , Mindnyájan elhajlottak, egyetemben 
bűnösökké lettek." A bűneset óta nincs ezen a földön egyetlen tökéletes ember 
sem. De van sok Isten akarata szerinti életre törekvő ember. Mindnyájan meg- 
botlunk, mindnyájunknak az életében vannak olyan mozzanatok, hogy átéljük 
azt, amiről saját tapasztalatai alapján Pál apostol beszél: „Nem a jót cselekszem, 
amit akarok, hanem a rosszat, amit nem akarok."Az Istenre őszintén figyelő 
embert, ha megbotlik, vádolja a szív. Felébred a lelkiismerete és tud bűnbo- 
csánatért könyörögni. Ebben az állapotban nagy vigasztalás Istennek János 
apostolon keresztül mondott üzenete, hogy Isten nagyobb, mint a mi szívünk. 
Amikor bűneink miatt már tudunk bánkódni, akkor már a kegyelmével gyógyít- 
gató áldott orvosnak, Jézus Krisztusnak a kezében vagyunk. Aki már ott van, 

az meg is cselekszi, amit ez az áldott orvos mond. Ő pedig erre az állapotra 
vonatkozóan azt mondja, hogy ha valaki ajándékát az oltárra viszi, és eszébe 
jut, hogy a felebarátjának valami panasza van ellene, hagyja ajándékát az oltár 
előtt, menjen el, béküljön meg előbb felebarátjával, és azután vigye ajándékát az 
oltárra. A királlyá lett Dávidnak is voltak botlásai, de őszinte bűnbánattal bánta 
meg bűneit és tudott hálát adni Isten megbocsátó kegyelemért. A Dávid későbbi 
történetéből tudjuk, hogy felkenetése után is szelíden és alázatosan viselkedett. 
Még akkor is, amikor az Isten által királyságtól megfosztottnak mondott Saul 
búskomorságának a gyógyítására Dávidot vitték a király palotájába, hogy lant- 
jának zenéjével vigasztalja a királyt. Sőt, még akkor is szelíden viselkedett, 
amikor a király féktelen haragjában meg akarta őt ölni és Dávid menekülni 
kényszerült. Akkor egy barlangban, ahova a király is bement, meg tudta volna 
bosszulni Saul gyilkos szándékát. Dávid őt akkor is Isten felkentjének tartotta 
és nem tört az életére. Üldözöttségében is alázatos és szelíd maradt. 

Dávid még egész fiatal volt, amikor atyja követeként idősebb testvéreinek 
vitt élelmet a harctérre, ahol aztán a veszélyes ellenségnek, a filiszteus Góli- 
átnak a legyőzőjévé lett. Örök királyi leszármazottja, Jézus Krisztus, legyőzte 
mindnyájunk halálos ellenségét, a halált és a kárhozatot, hogy nekünk ajándé- 
kozhassa a bűnbocsánat és örök élet ajándékát. Ámen 


Örökkévaló Isten, Édesatyánk, hálaadással csöndesedünk el előt- 
ted, és megköszönjük adventi Igédet, amelyben most is kitártad előt- 
tünk atyai szívedet. Jó most nekünk azzal a reménységgel távozni 
otthonainkba, hogy te számon tartod életünket, Jézus Krisztusban 
üdvözítő szeretettel jössz hozzánk, hogy közülünk senki ne érez- 
ze magát árvának, elhagyottnak. Könyörgünk Atyánk, újítsd meg 
szívünket, szenteld meg tisztítsd meg érzéseinket, gondolatainkat, 
hogy odahaza a családban és mindenütt ahol naponta végezzük 
feladatainkat, szívünkön keresztül a te szereteted, a te jóságod és 
békességed áradjon embertársaink felé. Segíts, hogy így élve lehes- 
sünk mindenütt a te követeiddé, áldott gyermekeiddé, hogy egész 
életünkkel, szavainkkal és tetteinkkel hirdessük nagy dicsőségedet. 
Légy velünk szereteteddel, ha elmúlnak a mai vasárnapnak, az előt- 
ted való elcsöndesedésnek kedves percei. Áldd meg és szenteld 
meg együttlétünket otthon a családban is, hogy ott is egymás életét 
szeretettel körülvevő gyermekeidként tudjunk együtt lenni. Add, 
hogy tudjuk egymással megosztani reménységünket is, és az éle- 
tünket terhelő gondokat is. Légy velünk gondviselő szereteteddel a 
hétköznapok terheinek a hordozásakor is és add szívünkbe azt az 
örömöt, hogy mi ebben a világban élve is a te örök országod polgá- 

rai vagyunk. Ezzel a hittel és reménységgel ajándékozz meg minket 
könyörülő Istenünk, Megváltónk, Jézusunk nevében kérünk. Amen 


Záróének: 199. dics. 1986. 


Jöjjetek Atyámnak áldottai 
Advent 


Főének: 367. dics. Igeolvasás: Máté 25, 31-46 


„Amikor pedig az Emberfia eljön az ő dicsőségében, és vele az angyalok 
mind, akkor odaül dicsősége trónjára. Összegyűjtenek eléje minden népet, ő 
pedig elválasztja őket egymástól, ahogyan a pásztor elválasztja a juhokat a kecs- 
kéktől. A juhokat jobb keze felől, a kecskéket pedig bal keze felől állítja. ” ,, Akkor 
így szól a király a jobb keze felől állókhoz: Jöjjetek, Atyám áldottai, örököljétek a 
világ kezdete óta számotokra elkészített országot. Mert éheztem, és ennem adta- 
tok, szomjaztam, és innom adtatok, jövevény voltam, és befogadtatok, mezítelen 
voltam, és felruháztatok, beteg voltam, és meglátogattatok, börtönben voltam, 
és eljöttetek hozzám. Akkor így válaszolnak neki az igazak: Uram, mikor láttunk 
téged éhezni, hogy enned adtunk volna, vagy szomjazni, hogy innod adtunk 
volna? Mikor láttunk jövevénynek, hogy befogadtunk volna, vagy mezítelennek, 
hogy felruháztunk volna? Mikor láttunk betegen vagy börtönben, hogy elmentünk 
volna hozzád? A király így felel majd nekik: ,, Bizony, mondom néktek, amikor 
megtettétek ezeket akárcsak eggyel is a legkisebb atyámfiai közül, velem tettétek 
meg." „Akkor szól a bal keze felől állókhoz is: Menjetek előlem, átkozottak, az 
ördögnek és angyalainak elkészített örök tűzre. Mert éheztem, és nem adtatok 
ennem, szomjaztam, és nem adtatok innom, jövevény voltam, és nem fogadtatok 
be, mezítelen voltam, és nem ruháztatok fel, beteg voltam, börtönben voltam, és 
nem látogattatok meg. Akkor ezek is így válaszolnak neki: Uram, mikor láttunk 
téged éhezni vagy szomjazni, jövevénynek vagy mezítelennek, betegen vagy bör- 
tönben, amikor nem szolgáltunk neked? Akkor így felel nekik: Bizony, mondom 
néktek, amikor nem tettétek meg ezeket eggyel a legkisebbek közül, velem nem tet- 
tétek meg. És ezek elmennek az örök büntetésre, az igazak pedig az örök életre. ” 


Édesatyánk, gyermeki hálaadással köszönjük meg néked, hogy 
Jézus Krisztusban eljöttél erre a világra az első adventben. Éle- 
tünknek ez a vasárnapja is a te kegyelmed ajándéka. Hálát adunk 
néked, hogy ma újra felcsendülhet köztünk az adventi evangélium, 

és kérünk, segíts, hogy Igédet úgy hallgathassuk ebben a temp- 
lomi csöndben, hogy annak megértését és szívünkbe zárását ne 
zavarja meg se a külső világ zaja, se szívünk belső békétlensége. 
Köszönjük Atyánk, hogy te, aki mindig és mindenütt velünk vagy, 
most is meg tudod áldani szívünkben Igédet, hogy az bennünk élet 
magjává legyen és sok gyümölcsöt teremjen. Cselekedd Szentlel- 
keddel, hogy kitárulkozó lélekkel tudjuk hallgatni Igéd üzenetét, 
hogy az segítsen tisztultabb látásra, szereteted titkainak mélyebb 
megismerésére. Kérünk, áldd meg adventi ünneplésünket, és 
segíts, hogy áldott Igéd úgy formálja életünket, hogy szeretteink 
közt, és mindenütt ahol élünk, magunk is áldássá lehessünk. Jézu- 
sunk nevében kérünk, hallgass meg minket. Ámen 


Igehirdetés előtti ének: 225. dics. 3.vers. Alapige: Máté 25, 34 


Jöjjetek Atyám áldottai, örököljétek azt az országot, amely nektek készít- 
tetett a világ kezdete óta. 


Kedves Testvéreim, 


A Szentírás evangéliumi részének egyik legismertebb mondatát hallottuk 
ebben a most felolvasott igeversben. Jézus ebben a mondatban és az előtte fel- 
olvasott igeszakaszban maga mondja el, hogy mi Istennek a terve ezzel a világ- 
gal, és benne a mi életünkkel. Itt mondja el az Úr Jézus, hogy ő, aki Isten létére 
emberi testet öltve jött el erre a világra, eljön még egyszer erre a földre. Mi ezt 
az ismeretünket és hitünket így valljuk meg az Apostoli hitvallásban: ..., ÜL az 
Atya Istennek jobbján. Onnan fog majd eljönni, ítélni eleveneket és holtakat." 
Ez az ő második adventje lesz ennek a mi óvilágunknak az utolsó, és az újjáte- 
remtett világnak az első napja. Ő, aki belelát mindenkinek a szívébe, akkor fogja 
kihirdetni, hogy mi az eredménye annak az életnek, amelyet itt töltöttünk a bölcső 
és koporsó közötti földi életidőben. Ezt csak ő teheti meg, aki nem csak a tette- 
inket és szavainkat ismeri, hanem a gondolatainkat és érzéseinket is, és ismeri 
döntéseinknek a mozgató rugóját is. Biztosan sokszor előfordul, hogy két ember 
ugyanazt cselekszi, de Isten, aki tudja, milyen lelkülettel, milyen céllal cselek- 
szik, vagy nem cselekszik az ember valamit, két embernek az azonos szavait vagy 
tetteit nem egyformán ítéli meg. Ez azért van így, mert ugyanazt a tettet valaki 
szeretetből, valaki gyűlöletből, haragból cselekszi. Mert a jó szülő is megbünteti 
a gyermekét és néha haragra lobban, de ez a büntetés szeretetből fakad. 

Néha felvetődik bennünk a gondolat, mi lenne, ha mi is úgy belelátnánk 
embertársainknak a szívébe, mint Isten. Ha mi is képesek lennénk az ilyen lélek- 

be látásra, valamikor talán kellemesen csalódnánk. Jólesne ilyen módon megtud- 
ni, hogy ez vagy az az embertárs, családtag, rokon, vagy ismerős, sokkal több 
szeretettel, jóakarattal és megértéssel viszonyul hozzánk, mint azt mi gondol- 
juk. De bizonyára akadnának embertársak, akikben fájdalmasan csalódnánk. 
Az is Isten ajándéka, hogy mi nem látunk bele, legalább is nem teljesen látunk 
bele embertársainknak a szívébe. Legyen vigasztalás számunkra, hogy Isten 
belelát az életünkbe és ő mindent igazságosan és szeretettel megvizsgál, ami 
az életünkben történik. Ez válik majd nyilvánvalóvá, amikor Jézus visszajön 
a földre hatalommal és dicsőséggel és mindnyájan megállunk az ő ítélőszéke 
előtt. A múltat nem lehet visszahozni, de az nem vész el. Napjainkban már az 
embernek is vannak eszközei technikai készülékei, amelyekkel a múltat vala- 
milyen formában megragadja. A legősibb lehetőséget a múltba pillantásra az 
írás adja. Ezek által letűnt évezredek eseményeinek a mozzanatait is megismer- 
hetik a késői nemzedékek. A fényképeken, ma már filmeken is látjuk és halljuk 
régen meghalt emberek életének a mozzanatait, beszédét. Mennyivel inkább 
megvan a múlt Istennek a szívében. A klinikai halál állapotából visszahozott 
emberek beszámolóiból tudjuk, hogy az életnek és a halálnak a mezsgyéjén, 
amikor a szívdobogás már megszünt az ember már kilépett az életből, lepereg 
az ember előtt élete sok eseményének a képe. Bizonyság ez, hogy a mult nem 
múlt el, nem szűnt meg létezni. Mi nem tudunk visszamenni a múltba, de Isten 
vissza tud menni, ő ismeri minden embernek a múltját jelenét és jövőjét. A 
felolvasott Ige nyomán az embernek az a gondolata támad, hogy az Úr Jézus 
második adventjekor, tehát az új teremtés idején az embereket cselekedetei 
szerint ítéli meg. Mert a két csoport, a jobb kéz felől állók és a bal kéz felől 
állók seregének a cselekedetei a földi életben nem voltak egyformák. Ezért 
hívja magához a jobb kéz felől állókat és azokat az Atya áldottainak nevezi, 
és azért küldi el magától ítéletre a másik oldalon állókat. De nagyon mélyen 
át kell gondolnunk Isten Igéjének az üzenetét, hogy megértsük, hogy a cse- 
lekedetek mozgatórugója minden ember esetében a lelkület. Az, hogy egy 
ember Isten lelkének a gyümölcseit termő életet él-e, vagy az élete a gonosz 
lélek gyümölcseit termi-e. Maga Jézus emlékeztet erre, amikor ezt mondja, 
hogy gyümölcseiről ismerjük meg az embert. Mert a jó fa nem terem rossz 
gyümölcsöt, mint ahogyan a rossz fa se tud jó gyümölcsöt teremni. Jézus azért 
beszél ezekről a dolgokról, mert minden emberben fel akarja ébreszteni a 
lelkiismeretet, hogy tartson őszinte önvizsgálatot. Földi életünk minden napja 
Isten drága ajándéka. Isten már az Ószövetségben is több helyen beszél arról, 
hogy amikor ő életet ajándékoz, akkor utat tesz elénk és emlékeztet, hogy elénk 
tárja az életnek és a halálnak az útját. Azért van mindnyájunknak szüksége arra, 
hogy tudjuk imádkozni a zsoltáros imádságát: „Tiszta szívet teremts bennem ó 
Isten". Az embernek meg van az a veszélyes lehetősége, hogy nem azt cselek- 

szi, ami Istennek kedves, hanem azt, ami előtte ítéletes. De az ítéletes dolgokat 
is tudja úgy cselekedni, hogy közben kifelé nem az igazi énjét mutatja. Sok 
ember az egész életén át szerepet játszik. Mi emberek sokszor megcsodáljuk a 
színészeket, akik művészi szintre tudják emelni az általuk alakított szerepnek 
az átélését. Lehet, hogy egy pár perccel a függöny szétnyílása előtt egészen 
más indulatok érzések, gondolatok töltik be valamelyik színésznek a lelkét, de 
a színpad reflektor fényében művészien el tudja játszani az őt csodáló nézők 
előtt a maga szerepét. Valaki a mindennapi életében is szépen tudja játszani pl. 
a jó testvér szerepét, pedig a szívében egész más van. 

Sok embernek ott van a lelkében az őszinte kérdés, hogy ebben a sokféle- 
képpen eltorzult, beszennyezett életben, amelyben sokan álarcot viselnek, van-e 
lehetőség egy egészen más életet élni. Ebben a mai Igében is azt a vigasztalást 
hirdeti Megváltónk, hogy lehet. Még élünk, még lehet kérni Istent, hogy formálja 
életünket Szentlelke által és segítsen, hogy hittel tudjuk elfogadni megváltó sze- 
retetét, üdvözítő akaratát. Isten arra is sokszor emlékeztet bennünket, hogy egész 
földi életünk magvetés is. Azon túlmenően, hogy egyszer mindnyájan oda állunk 
Urunk elé számadásra, arra is gondolnunk kell, hogy az életünknek több vonatko- 
zásban is folytatása van. Gondoljunk mindenekelőtt gyermekeinkre, unokáinkra, 
akik között élünk, akik nem csak a szavakat tanulják tőlünk, hanem az életmódot, 
a lelkületet az emberi közösségben való együttélést. Nem mindegy, hogy mit lát- 
nak az életünkben, szeretetet, jóságot, becsületességet, hívő életformát vagy pedig 
lelki hidegséget, durvaságot, igazságtalanságot, jaj, talán egyenesen gonoszságot. 
Nagy az esélye annak, hogy életmódunk magvetése kikél és folytatódik azoknak 
az életében, akik velünk, vagy körültünk élnek. Isten nem azért emlékeztet ben- 
nünket ezekre a dolgokra, hogy elrémítsen, hanem azért mert szeret bennünket, 
és akarja, hogy ezt az életet általa megáldott és megszentelt életként éljük. 

A szívekbe látó Isten tudja azt is, hogy vannak életünkben olyan helyzetek, 
amikor olyat cselekszünk, vagy mondunk, amit szívünk szerint soha nem csele- 
kednénk, vagy nem mondanánk. Gondoljunk csak azokra a megdöbbentő ese- 
tekre, amelyekkel ma szinte tele van a világ, hogy emberek embereket rabolnak 
el. Egy ilyen rablásnak a hátterében sokféleképpen motivált gonosz indulat 
lehet. Szaporodnak az olyan események is, hogy repülőgépen, amelyben talán 
több mint száz ember utazik, a pilótafülkébe beront egy pisztolyos ember és 
megparancsolja a pilótának, hogy a gép menetrendszerű célállomása helyett, 
egy más röptéren szálljon le. Ez aztán sok esetben úgy folytatódik, hogy a gép 
utasai túszokká lesznek, akikkel a hozzátartozóiknak szintén nekik szegezett 
fegyverrel rádiós, vagy akár filmezett üzenetet küldenek, hogy pénzszerzési, 
vagy politikai céljukat ilyen módon valósítsák meg. Sok ilyen üzenet mögött 
ott van a kikényszerített erőszak. Az üzenetet a személyek maguk mondják, 
pedig ők annak, ha szabadok lennének, éppen az ellenkezőjét mondanák. 

Nagy veszély, hogy az ős ellenség, a sátán sok embert tart a maga fogságában, 
akiken keresztül aztán üzenetet küld sok más embernek. Ezt a veszélyt még növeli 
az a tény, hogy a sátán rabságában levő ember a legtöbb esetben nem tudatosítja, 
hogy a szavai nem az ő énjéből fakadnak, mert azok a sátán lelkének az üzenetei. 
Olyan jó lenne, hogy életünk különböző állapotait, az örömöket is a bánatokat is 
a veszélyeztetettségünket is oda tudnánk helyezni Isten Igéjének a mérlegére, és 
tudnánk kérni Isten Szentlelkének az útmutatását, vezetését. Most, amikor köze- 
ledik a szeretet ünnepe, amikor Isten alkalmat készít és hívogat, hogy álljunk meg 
kegyelme asztalánál, őszinte szívvel meg tudnánk bánni minden szeretetlen, vagy 
igaztalan szót, amit kiejtettünk, minden testvérietlen és igazságtalan tettet, amit 
elkövettünk, hogy odamehessünk a megbántott felebaráthoz és mondjuk; testvér, 
bocsáss meg, bocsásson meg. Így készüljünk Isten kegyelmének szent asztalához, 
hogy legyen áldott és megszentelt az életünk, hogy majd a nagy adventi napon, 
amikor visszajön a mi Urunk, nekünk is mondhassa; „Jertek Atyámnak áldottai 
örököljétek az országot, melyet számotokra elkészítettem.” Ámen 


Hálát adunk néked jó Atyánk, hogy szereteted soha sem fogy 
el, és hogy meg-megújul minden napon a te nagy kegyelmed. 
Hálát adunk, hogy kegyelmes szereteted adventi evangéliuma 
ma is hangzik közöttünk és sok ezer más helyen is ezen a földön. 
Köszönjük, hogy emlékeztettél; te belelátsz a szívünkbe, ismered 
az életünket még akkor is, ha mi szeretnénk előtted is eltakarni 
igazi énünket. Segíts jó Atyánk, hogy Igédnek ez a figyelmezte- 
tése segítsen bennünket oda, hogy könyörögjünk a te szíveket 
nyitogató irgalmasságodért, hogy Igédet szívünkbe zárjuk és úgy 
gyógyuljon az életünk és tudjuk tiszta szívvel a hála és szere- 
tet gyümölcseit teremni. Kérünk, álld meg anyaszentegyházadat, 
hogy az legyen áldott eszközzé örök atyai szereteted és hívogató 
üzeneted tovább adására. Áldd meg családi otthonainkat, hogy 
tudjunk úgy készülődni Urunk testet öltésének az ünnepére, hogy 
családjainkban is jóság, szeretet, öröm és békesség ölelgessék 
egymást. Vannak közöttünk most is nehéz terhet hordozó, gyászo- 
ló, vagy veszteségek miatt szomorkodó embertársak, segíts, hogy 
tudjuk egymás iránt is betölteni az egymás terhét hordozó szeretet 
krisztusi törvényét. Vigasztald a gyászolókat, hogy te Jézus Krisz- 
tus által a halált is életté változtatod. Kérünk, áldd és gyógyítgasd 
betegeinket, betegségeinket és tégy szeretetből emberré lett Krisz- 
tusunk szerető szívű követeivé bennünket. Ámen 


Záróének: 229. dics. 1986. 

Készülés a karácsonyi Urvacsorához 


Esti istentiszteletek 


Isten országa bennünk 
Alapige: Lukács 17, 20-24 


Amikor a farizeusok megkérdezték tőle, hogy mikor jön el az Isten orszá- 
ga, így válaszolt nekik: „Az Isten országa nem úgy jön el, hogy az ember azt 
előre kiszámíthatná. Azt sem mondják: Íme, itt, vagy íme, ott van! — Mert 
az Isten országa már közöttetek van!” A tanítványoknak pedig ezt mondta: 
, Jönnek majd olyan napok, amikor szeretnétek egyet látni az Emberfiának 
napjai közül, de nem láttok. Ha ezt mondják majd nektek: Íme, ott, vagy íme, 
itt van , ne menjetek oda, és ne fussatok utána! Mert ahogyan a villám az 
ég aljától az ég aljáig egyszerre villan fel és fénylik, úgy jön el az Emberfia 
is azon a napon.” 


Kedves Testvéreim, 


A felolvasott Ige szavai az Úr Jézus Krisztus ajkán hangzottak el. Csodálatos 
szavak, de nem kevésbé csodálatos szavak hangzottak el Jézus ajkán a felolva- 
sott Ige előtti szakasz utolsó mondatában sem: , Kelj föl és menj el, a te hited 
megtartott téged”. Egy olyan előtte leboruló embernek mondta ezt Jézus, akit 
ő meggyógyított halálos betegségéből. Jézus akkor vele együtt 10 bélpoklos, 
leprás beteget gyógyított meg, de kilenc közülük nem érezte szükségét, hogy 
visszamenjen, és megköszönje Jézusnak a visszakapott egészséget. Csak egy 
gyógyult beteg ment vissza, és csak egy borult le előtte hálás köszönetmon- 
dással. Ennek mondta Jézus, hogy az ő hite megtartotta őt. Ezzel azt fejezi ki 
az Úr Jézus, hogy az igazi csoda csak ennek az egy meggyógyult embernek az 
életében történt meg. A testi betegségéből ugyan meggyógyult a többi kilenc 
beteg is és nagyon áldott dolog, ha egy reménytelenül súlyos beteg meggyógy- 
ul. Nagy öröm ez a családnak, boldogok, akik az örömhírrel hazamenőt szeretik, 
és azt hallják tőle, hogy már nem a temetőbe indul, hanem haza jön hozzájuk 
és folytathatják együtt az életet. Nagy ajándék ez. De ez a nagy ajándék még- 
is csak ideigvaló. Ha az idős emberek visszagondolnak életük egy-egy régi 
eseményére, úgy érzik, mintha az csak a közelmúltban történt volna. Nagyon 
gyorsan elsuhannak az esztendők, lejár az életidő, amely az örökkévalósághoz 
képest, amit Isten készít megváltottainak csak annyi, mint egy rövid pillanat. A 

hitre jutás gyógyulás az örök életre, mert hiába éli le valaki talán nem túl sok 
gonddal, vagy próbatételekkel az életét, ha közben nem hallotta meg Jézus hívó 
szavát, ha nem tudott bűnbánatot tartani gyarlóságai miatt és nem fogadta el a 
gyógyító kegyelmet, az a hamar elmúló földi élet után ítéletre érkezik. 

Ennek a történetnek a folytatása az, amit a most felolvasott igeszakaszban 
hallottunk. Odamentek Jézushoz a magukat nagyon kegyesnek, igaznak tar- 
tó farizeusok és feltették neki a kérdést, hogy mikor jön el az Isten országa. 
Jézus különös választ adott nekik, amikor azt mondta, hogy Isten országa nem 
szemmel láthatólag jön el, mert az már itt van, bennetek, közöttetek. Megért- 
jük ezt testvéreim? Nem véletlenül emlékeztette ezeket az embereket az Úr 
Jézus, hogy amióta az ő adventje, földre jövetele megtörtént, az ő személyében 
belépett a földi világba Isten országának a királya, tehát megkezdődött Isten 
országa. Isten országa ott van mindenkinek a szívében, ahol nem az irányítja 
a gondolatokat, érzéseket, és akaratokat, hogy milyen emberek vesznek körül, 
milyen világban élünk, milyen a kornak az uralkodó ideológiája, hanem az, 
hogy eljött erre a világra az üdvözítő szeretet, hogy engem megváltson és 
boldog, aki hittel tudja mondani, hogy ő is Isten megváltott gyermekévé lett. 
A farizeusok szívében ott volt a vágyakozás, még ma is ott van, az után a 
Messiás után, aki ha megérkezik, második Dávidként magához ragadja a kirá- 
lyi trónt, véget vet minden megalázottságnak és teljességre jut Isten országa. 
Minden korban ott van az emberek szívében a vágyakozás egy jobb világ 
után. Mindnyájan vágyakozunk, hogy az emberek legyenek becsületesebbek, 
lelkiismeretesebbek, igazságosabbak, hogy ne keserítse meg egyik ember a 
másiknak az életét, hogy az ember, ne farkasa, hanem testvére legyen a másik 
embernek. De ezzel a vággyal együtt ott van sok embernek a szívében az a 
gondolat is, hogy ez a világ sohasem valósul meg, ez elérhetetlen álom. A hívő 
emberek erre azt mondják, hogy ilyen világ majd csak Isten országában lesz. 
Igen, Isten országában ez lesz, de Jézus ebben az Igében azt mondja, hogy ez 
az Isten országa már itt van. Jézus így tanít imádkozni: Atyánk, jöjjön el a te 
országod. De most már annak alapján, amit mostani igeversünkben Jézustól 
hallunk, lehet így is mondani: Köszönjük Atyánk, hogy ahol te ott vagy és ahol 
szent Fiad ott van, jelen van a te országod. Ez azt jelenti testvérem, hogyha 
szívedben ott van Jézus Krisztus és életedet ő irányítja, az ő szeretete, az ő 
akarata szabja meg életed irányát, akkor benned már ott van Isten országa. 
Tehát Isten országa minden ember életében akkor érkezik meg, amikor a szív 
hittel megnyílik előtte, amikor a közöny és az önzés jégpáncélja lehullik, Jézus 
szívünkben szállást vesz, és nem ideig-óráig, nem vendégként van jelen, hanem 
életünk uraként irányítja az életünket. 

Amikor Jézus erről beszél, akkor azt mondja el, hogy Isten országa két 
különböző valóságként érzékelhető ebben a világban. Mert az az Isten orszá- 

ga, amit addig ismerhetünk meg, amíg ő nem jön vissza ebbe a világba, olyan, 
mint a kovász; el van rejtve. Amikor a kovász elkezd a tésztában dolgozni 
nem határozható meg, hol van, mert egy idő múlva mindenütt ott van, áthatja 
az egész tésztát. Isten országának ez a valósága úgy van, ahogy az Úr Jézus 
mondja, tehát nem szemmel láthatólag jön el. De ha a Szentírásnak ezt a 
fejezetét tovább olvassuk, látjuk, hogy Jézus beszél Isten országáról úgy is, 
mint nagyon érzékelhető, mindenütt látható valóságról. Hiszen azt mondja, 
hogy mint ahogyan a villámlás, különösen sötét éjszakákon nagyon messzire 
látszik, úgy lesz az ő országának az eljövetele is. Akkor már látható lesz Isten 
országa, akkor már nemcsak egy rejtett lelki ország, hanem látható valóság 
lesz, mert akkor már nem lesz más, csak Isten országa. Minden más ítélet alá 
esik. „Elmúlik ez a világ és annak ábrázata, de aki Isten akaratát cselekszi, 
megmarad örökre". Csodálatos ajándéka ez Istennek. Jó nekünk ezzel a hittel 
adventet ünnepelni, Jézus Krisztust szívünkbe zárni és kegyelme asztalához 
hálás szeretettel készülődni. Ámen 


Örök Isten, jó Atyánk, hálát adunk néked az adventi evangéli- 
umért és megköszönjük, hogy újra emlékeztettél minket; Jézus 
Krisztusban itt van a te országod. Jó itt ezen a földön azzal a hívő 
reménységgel tölteni a múló életet, hogy ebben az életben Krisztus 
által már nem a halál, hanem az örök élet van velünk. Hálát adunk 
Atyánk, hogy így megvigasztalsz minket, hogy így állítod elénk 
örökkévalóságunk Urát, aki vére hullajtásával szerezte meg nekünk 
azt az örök kincset, hogy senki, aki bűnbocsátó kegyelmét szívébe 
zárja ne vesszen el, hanem üdvösség legyen örök osztályrésze. 
Atyánk, álmélkodással csodáljuk a te kijelentett nagy szeretetedet, 
és álmélkodással csodáljuk, hogy te évezredeken átvonuló viharok 
közepette is ígéretet megtartó Édesatyánk maradtál, és az idők tel- 
jességében eljöttél hozzánk Jézus Krisztusban. Hálát adunk, hogy 
nem kell reménytelen könnyhullatással hordozni gyarlóságaink 
terhét, hogy le lehet tenni a bűn keresztjét, és meg szabad ragadni 
azt a keresztet, amelyen Megváltónk lefizette bűneink váltságdí- 
ját. Légy irgalmas hozzánk, és erősítsd bennünk azt a gyermeki 
hitet, hogy minket ennek a világnak semmi hatalma nem szakít el 
üdvözítő szeretetedtől, amely Jézus Krisztus áldozata által a miénk 
lehet. Segíts reménykedő hittel adventet ünnepelni, várni Őt, aki 
volt, aki van, és aki eljövendő. Adj a reánk következő éjszakában 
megfáradt testünknek megújuló erőt adó pihenést, és ha új nappal 
ajándékozol meg, adj elégséges erőt, hogy feladatainkat hű szívvel 
végezzük. Urunk nevében kérünk, hallgass meg minket. Ámen 

Mennyei polgárjog 


Advent este 
Alapige: Filippi 3, 20-21 és Jelenések 21,5 


Nekünk pedig a mennyben van polgárjogunk, ahonnan az Úr Jézus Krisz- 
tust is várjuk üdvözítőül, aki az ő dicsőséges testéhez hasonlóvá változtatja 
a mi gyarló testünket, azzal az erővel, amellyel maga alá vethet mindeneket. 


kkk 


A királyi széken ülő ezt mondta: „Íme, újjáteremtek mindent.” És így 
szólt: Írd meg, mert ezek az Igék megbízhatók és igazak!” 


Kedves Testvéreim, 


Aki vissza tud pillantani nemcsak a maga életének az eseményeire, hanem 
az egész emberiségnek a történelmére is, az tudatosítja, hogy az emberiségnek 
a történelme tele van változásokkal. Ezeknek a változásoknak a következmé- 
nye az szokott lenni, hogy valaki örül, valaki pedig szomorkodik. Amikor a 
változások ránk bajt, betegséget, szenvedést hoznak, akkor szomorkodunk. 
Amikor megújuló erőt, gyarapodást hoznak, akkor örülünk. Az örök változá- 
soknak ebben a világában, Isten Igéje emlékeztet, hogy a legnagyobb változás, 
amely az egész emberiség életére döntő fontosságú eseménnyé válik, még 
nem történt meg. A leghatalmasabb eseményről beszél Isten a most felolvasott 
igeversben: „Íme, én mindent újjá teszek”. Az mondja ezt, aki a királyi széken 
ül, akinek kezében örökkévaló hatalom van. Az a Jézus Krisztus mondja ezt, 
aki az első adventben szolgai formát öltött magára, aki szenvedett, meghalt, de 
aki feltámadt, aki megdicsőülten visszament az Atyához, aki ott marad mind- 
addig, amíg vissza nem jön hatalommal és dicsőséggel, hogy újjáteremtse ezt 
a világot, befejezze a munkát, amit az első adventben elkezdett. Aki csak ezt 
a világot ismeri — már pedig a hitetlen csak ezt a világot ismeri — az nem akar 
tudni az újjáteremtendő világról. A hívő ember sokkal többet lát, mert a hit a 
reménylett dolgoknak a valósága, ezért a hívő ember már látja az új eget és az 
új földet. Az előző igehirdetésben hallottuk, hogy Isten országa, mint kezdet 
itt van már minden embernek a szívében, aki a Jézus Krisztusban készített új 
életet éli. Isten az új teremtésben valami olyat készít, amit nem nagyon lehet 
emberi szavakkal kifejezni. Az Igében ezzel kapcsolatban ezt olvassuk: , Amit 
szem nem, látott fül nem hallott, emberi értelem fel sem foghat, olyat készített 
Isten az őt félőknek”. És ebben benne van az a megdöbbentő üzenet, hogy az 
új világ, Isten országának a teljessége nem mindenkié. Nem azért mintha Isten 

nem akarná mindenkinek adni, hanem azért, mert sok ember nem törődik a 
számára is elkészített üdvösséggel. Ezek az embertársak úgy rendezik be az 
életüket, hogy értékrendjük listáján utolsó helyen áll az Isten. A hűség, szeretet 
és hit csak jelentéktelen mellékes dolgok az életükben. 

Vannak ezen a földön olyan területek és ezek nem is olyan kicsinyek, ahol 
soha nincs nyár, ezek a sarkvidékek. Ott is élnek helyenként emberek, ha egy 
ilyen sarkvidéki ember eljönne a mi mérsékelt éghajlatú vidékeinkre a téli 
időben, akkor egy kicsit hasonló táj tárulkozna ki előtte, mint amit otthon lát. 
De azért azt mondaná, ott sokkal nagyobb a hó és jégtakaró, sokkal hidegebb 
van. De ha egy ilyen embernek, aki soha életében nem látott mást, mint az 
örök fagy és jég világát, elmondanánk, hogy ahol most itt kopárak a fák, és 
csonttá fagyott a föld, nemsokára tavasz lesz, nehezen értené meg. Nem bírná 
elképzelni, hogy a kopár fák egyszer csak elkezdenek leveleket hajtani, majd 
virágba borulni. Nem bírná elképzelni a kalászt ringató rónát, a sokszínű virá- 
goskerteket. Talán lehetetlennek tartaná, hogy itt egyszer, talán nem is sokára, 
minden egészen más, egészen új lesz. Aki soha életében nem tapasztalta a nap- 
sugár simogató melegét, életet fakasztó erejét, az nehezen hinné el, hogy ilyen 
is van. Így nem tudja az Isten ígéreteit nem ismerő hitetlen ember elképzelni, 
hogy itt egyszer egy egészen más, egy egészen új világ lesz. Nemcsak úgy 
lesz változás, mint a mi mérsékelt éghajlatú földrészünkön, hogy elmúlik a tél, 
egyszer megjön a tavasz, a nyár és a gyümölcs érlelő ősz, mert a nyár is, az ősz 
is és minden változás is hozzátartozik ehhez az elmúló, elenyésző világhoz. De 
amikor Isten mindent újjá tesz, akkor a régi föld és a régi ég elmúlik, és Isten 
egy új világot és egy új élet és világrendet teremt az Úr Jézus Krisztusban. Az 
Igében hallottuk: A mi polgárjogunk a mennyben van, ahonnan Jézus Krisztust 
is várjuk, aki elváltoztatja ezt a mi nyomorúságos testünket, hogy hasonlóvá 
legyen az ő dicsőséges testéhez. Ez az újjáteremtett világ Isten országának a 
teljessége. Nem lesz többet enyészet. Akár milyen féltő szeretettel ápoljuk 
is testünket, — ezt kell tennünk, mert testünk is Istennek ajándéka,- mégis 
megmarad az a változhatatlan valóság, hogy a testünk elenyésző test. Sok 
gondot és nyomorúságot hoz számunkra ez a mi halandó, elenyésző testi éle- 
tünk. Az egész életünk folyamatos küzdelem azért, hogy ezt a mi kopó romló 
külső emberünket fenn tudjuk tartani. Ebben a testi életünkben a naponkénti 
többszöri táplálkozás törvényszerűen szükséges, hogy a táplálkozással egy 
kicsit mindig erősítsük testünket, hogy folytatódhasson még az életünk. De 
életerőnk, erőfeszítéseink javarészét abban az irányban alkalmazzuk, hogy 
a szükséges táplálkozáson kívül meglegyen a szükséges öltözet, lakóhely, és 
minden, ami emberi szükségleteink tartozéka. Nagy korlátozója életünknek 
az idő és a térbeli távolságok. Mindnyájunkkal előfordul valamikor, hogy 
egy kedves családtagunk, hozzánk tartozó személy tőlünk távol találta meg 

otthonát, munkahelyét. Valamikor ezeknek a távolra szakadt kedveseinknek is 
vannak nevezetes nagy napjai, alkalmak, amikor olyan jó lenne együtt lenni 
velük, velük örülni. De ezt nem mindig tehetjük meg. Kötnek otthoni köteles- 
ségeink, családi helyzetünk, vagy talán éppen megfáradásunk, gyengeségünk. 
Sokszor így is szenvedünk, hogy a tér és idő korlátai választanak el bennünket 
egymástól, szeretteinktől. Az újjáteremtett világban az Isten Igéjéből fakadó 
reménységünk szerint ledőlnek ezek az elválasztó korlátok. Áldott példa előt- 
tünk a feltámadott, megdicsőült testű Jézus Krisztus, aki az elválasztó falak, a 
bezárt ajtók ellenére, elment tanítványaihoz. Isten az embert és a világot az új 
teremtés által kiszabadítja az enyészetnek a rabságából. 

Áldott dolog, hogy Isten Igéjének a reflektora így belevilágít az új világot 
teremtő Isten életünket megújító jövőjébe, az élet értelmünk feletti távlataiba, 
amit a visszatérő Jézus Krisztuson keresztül készít Istennek az üdvözítő szere- 
tete. Isten Igéjének a fényében felvillan előttünk az a kép is, hogy Isten meg- 
váltott népének az élete szüntelen istentiszteletté válik. Boldog az az ember, 
akinek már itt a földi élet múló enyésző körülményei között is megkezdődik 
az életében az istentisztelet. Ámen 


Elcsöndesedünk szentséges színed előtt Mindenható Isten 
Édesatyánk az Úr Jézus Krisztusban. Megköszönjük néked, hogy 
mielőtt ez a nap is elmúlna és napi munkánk fáradalmai után pihe- 
nőre térnénk, hangzott itt köztünk a te örök evangéliumod. Hálát 
adunk, hogy te úgy szólsz hozzánk Igéden keresztül, hogy kitárod 
előttünk azt a világot, amelyet az advent útján hozzánk jövő Úr 
Jézus Krisztusban készítettél számunkra. Hálát adunk Atyánk, 
hogy ez az új teremtés kegyelmedből már itt ebben a földi életünk- 
ben megkezdődhet bennünk. Segíts, hogy legyen az életünk már 
itt ebben a mostani enyésző világunkban is istentiszteletté, segíts, 
hogy miközben a földi sátorházunk kopik, romlik, erősödjön, növe- 
kedjen belső emberünk, hitünk, reménységünk és szeretetünk. 
Kérünk, ajándékozz meg bennünket a te Atyai szíved szerint való 
értékítélettel, hogy tudjuk a legfontosabb dolgokat első helyre 
tenni az életünkben. Segíts, hogy mi is tudjuk a jobbik részt válasz- 
tani, amit nem vehet el tőlünk senki. Adj szívünkbe vágyakozást, 
hogy tudjuk most is hálaadással megragadni a készített alkalma- 
kat, hogy naponta hallhassuk, szívünkbe zárhassuk Igéd üzenetét 
és cselekedhessük a te akaratodat. Áldd meg éjszakai pihenésün- 
ket. Nagy ajándékod, hogy te fáradékony testünk pihenése által is 
meg tudod újítani testi erőnket. Jézusunk nevében kérünk, maradj 
velünk kegyelmeddel. Ámen 

Keresztelő János öröme 
Advent este 


Alapige: János 3, 26-36 


Odamentek Jánoshoz, és ezt mondták neki: ,, Mester, aki veled volt a 
Jordánon túl, akiről te bizonyságot tettél, íme, az keresztel, és mindenki 
őhozzá megy.” János így válaszolt: „Semmit sem szerezhet az ember, ha 
nem a mennyből adatott meg neki. Ti magatok tanúskodhattok arról, hogy 
megmondtam: Nem én vagyok a Krisztus, hanem előtte küldettem el. Akié 
a menyasszony, az a vőlegény, a vőlegény barátja pedig, aki ott áll, és hallja 
őt, ujjongva örül a vőlegény hangjának: ez az örömöm lett teljessé. Neki 
növekednie kell, nekem pedig kisebbé lennem. Aki felülről jön, az felette van 
mindenkinek. Aki a földről való, földi az, és földiekről szól. Aki a mennyből 
jön (az felette van mindenkinek:) és arról tesz bizonyságot, amit látott, és 
hallott, de bizonyságtételét senki sem fogadja el. Aki befogadta bizonyságté- 
telét, az pecsétet tett arra, hogy Isten igaz. Mert akit az Isten küldött, az Isten 
beszédeit szólja, mert annak ő nem mértékkel mérve adja a Lelket. Az Atya 
szereti a Fiút, és kezébe adott mindent. Aki hisz a Fiúban, annak örök élete 
van, aki pedig nem engedelmeskedik a Fiúnak, nem lát majd életet, hanem 
az Isten haragja marad rajta.” 


Kedves Testvéreim, 


A felolvasott igeszakaszban Keresztelő János ajkán hangzik ez a mondat: 
„Neki növekednie kell, nekem pedig alább szállanom.” Ebben a mondatban 
Keresztelő János először az eljövendő Megváltóról beszél. Önmagáról csak 
annyit mond szerényen: nekem alább kell szállanom. Önmagát csak egyszerű 
szolgának tartja, aki úttörő munkát végez az emberi szívek kemény szikla 
talaján, hogy találkozzanak az eljövendő Megváltóval, aki a mennyből jött a 
földre, Isten létére lett emberré, hogy megkeresse és megváltsa a bűn rabszol- 
gájává lett embert. 

Keresztelő János a vőlegény barátjának nevezi magát. A házassághoz 
készülő fiatalok életében a keleti országokban a vőlegény barátjának nagyon 
fontos szerepe volt a házasság előkészítésében, és a menyegzői ünnep során. 
A házasságkötések nem úgy valósultak meg, mint ma a mi környezetünkben. 
Nálunk a fiatalok valahol találkoznak egymással, megszeretik egymást, és 
ennek eredményeként hozzák meg a döntést, hogy összekötik az életüket és 
egymásnak hűséges gondviselői, segítőtársai lesznek. A keleti országokban 
úgy került sor a házasságkötésre, hogy valaki segített. Ez a valaki, aki a 

házasodni akaró fiúnak menyasszonyt, feleséget szerzett, a vőlegény barátja 
volt. Bizonyára mindnyájan ismerjük az Ábrahám történetének azt a részét 
is a Szentírásból, amikor segített fiának feleséget szerezni. Amikor Ábrahám 
érezte, hogy már nem túl sok ideje lehet hátra a földi életből, szeretett volna 
gondoskodni, hogy fiának, Isten csodálatos ígérete örökösének, Izsáknak, 
szíve szerint való házastársat szerezzen. Ábrahám felkészítette baráti lelkületű 
szolgáját, és azt a feladatot bízta rá, hogy menjen el az ő atyáinak a földjére, és 
az ottani rokonok körében keressen feleséget Izsáknak. Ábrahámnak a szolgá- 
ja baráti hűséggel, imádkozó szeretettel és csodálatos eredménnyel teljesítette 
gazdájának ezt a kérését. Elment a távoli országba, és megkereste Ábrahám 
rokonait. Isten csodálatosan elé vezette azt a lányt, akit imádságában kért, és 
nagyon hamar megtörtént a lánykérés, és nemsokára el is indultak Ábrahám és 
Izsák hazája felé. Izsák imádkozó hittel várta remélt feleségének az érkezését 
és hálás szeretettel fogadta őt. Jó lenne, ha fiatal testvéreink ma is, nálunk is 
tudatosítanák, hogy ott van igazán áldott élet egy családban, ahol nem úgy 
készülnek a fiatalok a házasélethez, hogy sok mindenre gondolnak, amire 
majd a közös élethez szükségük lesz, sok mindent meg is szereznek, — legyen 
érte hála Istennek, ha ezt megtehetik —, de nem gondolnak a legfontosabbra: 
Istenre. Pedig az áldott házasélet után vágyakozóknak először Istenhez kell 
fordulni, előtte elcsöndesedni és Szentlelke vezetését kérve mondani: Uram, 
adj nekem hitvestársat, akivel szeretetben tudunk majd együtt élni, akivel 
naponta együtt tudjuk életünk eseményei során a nemes harcot megharcolni. 
Vezess a te utadon, szenteld meg érzéseinket, gondolatainkat és akaratunkat, 
hogy tudjunk egy akarattal a te útaidon járni, neked engedelmeskedni. 
Keresztelő János a vőlegény barátjának nevezte magát. A vőlegény barátja, 
amikor elvégezte menyasszonyszerző munkáját, és a menyegzői ünnepen is 
betöltötte a vendégek szíves fogadásának a szolgálatát, az ünnepi vendégség 
végeztével hazament. Örült, hogy a fiatalok az ő segítségével egymásra talál- 
tak, megszerették egymást, és boldogan élhetnek. Keresztelő János is úgy 
érezte, hogy Krisztushoz, az örök vőlegényhez való ébresztő hívogatásával 
betöltötte küldetését, ő most már elmehet. Ezért nem vette zokon, amikor 
vitték hozzá a hírt, hogy Jézus is keresztel, és sok embert tanítgat az Isten 
országának a titkaira. A hírvivőket is emlékeztette arra, amit ő a pusztában 
hirdetett, mielőtt őt Heródes börtönbe csukatta, hogy nem ő az eljövendő Mes- 
siás, ő a Messiásnak csak útkészítője és ő maga arra se méltó, hogy sarujának 
a szíját megoldja. Ő hívogatott hozzá, és az ő öröme betelt, amikor hallja, 
hogy nem hiába hirdette az ébresztgető Igét, most már sokan mennek ahhoz a 
Jézushoz, akinek a fogadására az emberek szívét előkészítette. Ezért mondta 
Keresztelő János, hogy Jézusnak növekedni kell, neki pedig alá kell szállani. 
Keresztelő János akkor még nem tudta, hogy neki már rövid az életideje ezen 

a földön, nem tudta, hogy nemsokára Heródes hóhérjának a bárdja alatt fog 
kifolyni vére. De azt tudta, érezte, hogy ő már küldetését betöltötte. Tudta, 
hogy bármi történik, most már nem ő a fontos, hanem az, hogy Jézus, aki a 
mennyből szállott alá, aki hatalmasabb mindenkinél, aki a világ Megváltója, 
az emberek szívében szállást vegyen, növekedjen. Bárcsak tudnánk mi is 
Jézus felé forduló hittel mondani: neki növekednie kell, nekünk pedig alább- 
szállanunk. Az alábbszállást ebben a földi életünkben valamilyen formában 
mindnyájan átéljük, mert elmúló napjaink visszahozhatatlanok, és minden 
nappal rövidül földi életünk. Csak Isten tudja mennyi idő választ el a sírba 
szállásnak a napjától. Nyári viharok után sokszor látunk olyan fát, amelynek 
egy erős ágát letöri a vihar. Ez a letört ág, amely nem tört le egészen a fáról, 
a következő tavasszal még rendszerint rügyet fakaszt, sőt néha még virágok 
is fakadnak rajta. De ez az ág már nem tud gyümölcsöt teremni. Ilyen letört 
ághoz hasonlít sok embernek az élete is. Sokan nem is tudatosítják, hogy az 
életük fájának a koronáját, gallyát letörte korunk hitetlenségének a vihara. 
Sokan úgy érzik nagyon jól élnek, mert lombosodik, virágba borul az életük, 
de ezen a lombosodó, virágba boruló életfán nem növekedik már az a gyü- 
mölcs, amely beérhetne az örökkévalóságra. 

Jézus Krisztus azért jött erre a világra és mi azért várhatjuk az ő visszaér- 
kezését, hogy mi Isten megváltott gyermekeivé legyünk. Ha hitbeli alázattal 
tudjuk magunkat Isten gyermekeinek nevezni, ha nem a magunk erejére, 
emberi lehetőségeire építve dicsekszünk önmagunkkal, akkor áldott ez a mi 
szerény alászállásunk. Mert aki magát megalázza, azt Isten felmagasztalja. 
Amikor Jézus feltámadt a halálból és indult vissza a mennyei Atyához, emlé- 
keztette búcsúzása miatt szomorkodó tanítványait, hogy neki adatott minden 
hatalom mennyen és földön. Addig, míg ez a visszajövetel nem történik meg, 
az övéinek áldott kiváltsága és küldetése, hogy hirdessék az ő dicsőségben való 
visszajövetelét. Ma úgy látják sokan, hogy ebből a világból már száműzték 
Krisztust, nem sok helye van benne Istennek, mert Isten helyett sok minden 
más tölti be az emberek életét. Ennek ellenére megáll az ő visszajövetelének 
az ígérete. 

Bizonyára sokan emlékeznek azokra a régi korból ránk maradt történetek- 
re, amelyek arról szólnak, hogy egy király álruhába öltözve otthagyta királyi 
trónját és vándorként ment népe közé. A mi népünknek is volt egy ilyen neve- 
zetes királya, Mátyás király, aki elment országa különböző vidékeire és úton 
lévő vándorként köszöntött be különböző helyeken. Látni akarta népének 
életmódját, viselkedését, emberségét, vagy embertelenségét. Valamelyik ilyen 
útja során még a bot ütések büntetését is el kellett szenvednie. De azért az 
ilyen vándorként járó király nem szűnt meg király lenni még akkor sem, ha 
népe között járva meg is alázták. Vándorútját abbahagyva visszament a királyi 

palotába és hatalmával élve, azokat, akik méltatlanul viselkedtek, megbüntette. 
Így van ez megváltó Krisztusunkkal is. Viselkedésükkel sokan megalázzák őt, 
száműzik az életükből, de ő örökkévaló Ura marad nemcsak egy országnak, 
hanem az egész világnak. Az emberek közül sokan a maguk nagyságát, dicső- 
ségét, hatalmát hirdetik, nem tudnak, nem akarnak alászállni, de eljön a nap, 
amikor Megváltónk visszajön, rejtett hatalma nyilvánvalóvá válik és ő előtte 
hajlik meg minden térd, és minden nyelv vallja, hogy Jézus Krisztus Úr mind- 
örökké az Atya Isten dicsőségére. Ámen 


Csodálatosak a te tetteid örök irgalmú Isten, könyörülő Édes- 
atyánk. Hálát adunk néked, hogy te irgalmas szeretettel fordulsz 
bűnbe esett gyermekeidhez, és amikor ez a jónak teremtett világ 
a bűn miatt megromlott, te elkészítetted számunkra a büntetés 
helyett a kegyelmet. Hálát adunk, hogy nemcsak prófétákat küldtél 
népedhez, akiken keresztül elmondtad üdvözítő tervedet, hanem 
az idők teljességében elküldted a földre szent Fiadat, Jézus Krisz- 
tust. Megköszönjük néked jó Atyánk, hogy benne magad szállottál 
alá, hogy elesettségünkből, a halál szakadékából kimentsél min- 
ket. Megköszönjük, hogy mindent újjáteremtő kegyelmedből mi új 
emberekké lehetünk, és ez a föld is részévé lesz a te országodnak. 
Megköszönjük Igéd üzenetét, hogy nekünk szabad ezt a földi éle- 
tet, amelyben megajándékozol minket megszentelt örömökkel is 
és amelyben gyógyítgatod betegségeinket, letörlöd könnyeinket, 
szabad boldog alászállással eltölteni. Kérünk, szenteld meg ezt a 
mi mostani adventi várakozásunkat is. És ha a karácsonyvárásnak 
az örömébe és reménységébe ott van talán megfáradó testünk, 
vagy szeretteink valamelyikének a betegsége, add azt a remény- 
séget, hogy Jézusban testünk-lelkünk örök orvosa jön hozzánk és 
marad velünk örökre. Kérünk, szenteld meg otthonainkat és add, 
hogy úgy is mint egyének, és úgy is mint gyülekezet, legyünk az 
örök vőlegénynek Jézus Krisztusnak hűséges és áldott menyasz- 
szonya. Az ő nevében könyörgünk, hallgasd meg imádságunkat. 
Amen 

Mária hálaéneke 
Advent este 


Alapige: Lukács 1, 51-56 


Hatalmas dolgot cselekedett karjával, szétszórta a szívük szándékában 
felfuvalkodottakat. Hatalmasokat döntött le trónjukról, és megalázottakat 
emelt fel. Éhezőket látott el javakkal, és bővelkedőket küldött el üres kézzel. 

Felkarolta szolgáját, Izráelt, hogy megemlékezzék irgalmáról, amint 
kijelentette atváinknak, Ábrahámnak és az ő utódjának mindörökké. Mária 
Erzsébettel maradt három hónapig, azután visszatért otthonába. 


Kedves Testvéreim, 


Ez a néhány igevers, amit hallottunk, az Úr Jézus Krisztus édesanyjának, 
Máriának az ajkán hangzott el. Ezeket az Istent magasztaló imádságos szava- 
kat Mária nem a saját egyszerű lényének a bölcsességéből merítette, hanem 
a Szentlélek adta azt szívébe és ajkára. Magában a Szentírásban hangzik a 
bizonyságtétel, hogy az egész Szentírás ihletője Isten Lelke. Amikor Gábriel, 
Isten angyala megjelentette Máriának, hogy ő lesz a születendő Megváltónak 
az édesanyja, Mária sem nevezte magát Isten kiválasztó jóságára érdemesnek, 
nagynak és bölcsnek, hanem az Úr szolgálólányának. 

Mária ezt az Istent magasztaló imádságot nem egyszerű körülmények közt 
mondta el. Az angyali üzenet örömhírével boldogan sietett rokonához, Zakariás 
pap Erzsébet nevű feleségéhez, akiről az angyal azt mondta neki, hogy késő 
vénségében áldott állapotban van, és nemsokára gyermeke születik. Mindkét 
leendő anyának olyan élethelyzetben, vagy olyan életkorban mondta az angyal, 
hogy gyermekük születik, amikor azt emberi gondolkodás szerint még nem 
tartották helyénvalónak, vagy már nem tartották lehetségesnek. Ezért nem 
volt könnyű Mária helyzete. Számolnia kellett azzal, hogy a környezetében 
némelyek rossz hírt vernek körülte. Azt fogják róla beszélni, hogy még csak 
menyasszony és már gyermeket vár. Akkor sem értették meg, és ma sem tud- 
ják megérteni az emberek azt, amit a mindenható Isten cselekedett. Hálaadó 
imádságában Mária arról beszél boldogan, hogy hatalmasan cselekedett vele az 
Úr. A mi, sokszor veszélyes utakra sodródó életünkben sokszor tapasztalhatjuk, 
hogy Isten tud hatalmasan cselekedni. Aki volt már olyan helyzetben, amikor 
az életben maradása emberileg lehetetlennek látszott, mert körülötte minden 
oldalról bezárult a kör és mégis megtörtént a csoda, hogy életben maradt, az 
tudja mit jelent Isten mindenhatósága. Az idősebbek, akik megismerték a 
háború poklát, ahol süvítettek a lövedékek, robbantak az aknák, vagy a grá- 

nátok és minden pillanatban azzal kellett számolni, hogy a következő perc az 
élet utolsó perce lehet, azok Máriával együtt el tudják mondani: Hatalmasan 
cselekedett velünk az Isten. Közülünk is bizonyára sokan voltak már betegek. 
Velem együtt sokan vészeltek át súlyos helyzeteket, amikor az orvosok már 
csak azt tudták mondani; mi már nem tudunk segíteni. Isten kegyelme, talán 
áldott imádságok meghallgatásaként még időt adott, meggyógyított. Sokan 
nem is tudják, hogy azért élhetnek még ezen a földön, mert Isten kegyelme 
szerető szíveknek az imádságán keresztül hatalmasan cselekedett. Mária a 
Lélek ihletéséből fakadó hálaadó imádságában nemcsak a múltra tudott visz- 
szatekinteni, amikor azt mondta, hogy hatalmasakat döntött le, hogy éhezőket 
táplált és gazdagokat küldött el üresen, hanem a jövendőbe is néz. A múltra 
nézve az ószövetségi népnek is ott volt szívében annak az emléke, hogy milyen 
sokszor tapasztalta meg Isten szabadítását. Erős uralkodókat tett semmivé egy 
pusztában vándorló kis nép előtt. A pusztában is táplálta őket, vizet fakasztott 
a kösziklából és megadta nekik a mindennapi mannát. Amikor Mária hálaadó 
imádságában azt mondja, hogy éhezőket táplál, akkor már a jövendőbe néz, és 
a Megváltóról beszél. Az evangéliumokból tudjuk, hányszor táplálta Jézus az 
őt körülvevő emberek sokaságát. Olvassuk a Szentírásban, hogy egy kevéske 
halat és kenyeret megáldva sokezer embernek adott táplálékot. Szó szerint 
beteljesedett az, hogy éhezőket táplált, de az is beteljesedett, hogy gazdagokat 
küldött el üresen. Nem üresen ment el tőle az a gazdag ifjú, aki nagyon szé- 
pen induló vágyakozással ment hozzá, és azt kérdezte; mit cselekedjem, hogy 
bejuthassak az Isten országába? A szívekbe látó Jézus tudta, hogy az a gazdag 
ember szeretne ugyan üdvözülni, de az Isten országa utáni vágynál erősebb 
volt szívében a gazdagság utáni vágy, vagyonának a megtartani akarása. Jézus 
ezt a gazdag ember szívében levő vágyat ismerve mondta neki; menj el, add el 
vagyonodat, oszd szét a szegények között és részed lesz az Isten országában. 
Ebben az eseményben valóra vált az, hogy Jézustól gazdagok mentek el üre- 
sen. Nem történnek meg hasonló esetek a mi istentiszteleteinken is? Isten ott 
lelki ajándékokat, az Ige drága kincsét osztogatja, és ki tudja, hányan mennek 
el az istentiszteletről mégis üresen és szegényen. Mert ha csukva van a szív, 
és az értelem másfelé figyel, akkor hiába hangzik a csukott szívű ember felé 
Isten üzenete. Akik szívesen elmaradnak az Ige hallgatásának az alkalmairól, 
és amikor ott vannak is, csak testben vannak ott, azok nem gazdagodnak a 
legnagyobb gazdagsággal, Isten Igéje üdvösségre segítő kincsével. Ebben a 
hálaadó és jövőbe is betekintő imádságban azt is mondja Mária, hogy Jézus az 
alázatosokat felmagasztalja, a szívükben felfuvalkodottaknak a kérését pedig 
nem teljesíti. Az előző igehirdetésben hallottuk, milyen alázatos szívű ember 
volt Keresztelő János. Szerényen tudta mondani, hogy Jézusnak emelkednie 
kell, neki pedig alászállani. Ezt az alázatos szívet akarja Isten Szentlelke mind- 

nyájunkban munkálni. Mert karácsonya csak annak volt, annak van és annak 
lesz, aki nem magabiztos önteltséggel járul Isten elé, hanem aki alázatosan 
tudja mondani: Uram itt vagyok, ismered életem botlásait, bűneimet és gyar- 
lóságomat. Nem az érdemeimben bízok, hanem a te könyörülő jóságodban, és 
köszönöm, hogy az én bűneimet is megbocsátod abban a Jézusban, akit azért 
küldtél hozzánk, hogy aki benne hisz ne menjen kárhozatra. 

Kedves dolog a szeretet ünnepe előtt szeretteinknek valamilyen ajándé- 
kot készíteni. Kedves dolog arra törekedni, hogy otthonunkban, lakásunkban 
ünnepi rend legyen a szeretet ünnepén. De mindezeknél fontosabb az, hogy 
a szívünkben legyen rend, őszinte vágyakozás Isten legdrágább ajándéka; a 
hozzánk bűnbocsátó szeretettel közeledő Jézus Krisztus hálás fogadására. 
Hogy áldott karácsonyunk lehessen, készüljünk ilyen lelkülettel a kegyelem 
asztalához. Ámen 


Hálát adunk néked életünket megtartó gondviselő Édesatyánk, 
hogy ezen az adventi estén is szóltál hozzánk Igéden keresztül. 
Megköszönjük, hogy te a ma este hirdetett Igében is azt az öröm- 
hírt helyezed a lelkünkre, hogy azért küldted szent Fiadat hozzánk, 
hogy sok gondfelhővel és gyarlósággal terhelt földi életünkben, 
benne ránk ragyogjon kegyelmednek a napja. Tudjuk, hogy e 
kegyelem nélkül nem megváltott gyermekeid, hanem elveszett 
emberek lennénk. Kérünk, Igéd és Lelked által erősítsd hitünket. 
Kérünk Atyánk, légy velünk megtartó hűségeddel a reánk követ- 
kező éjszakában is. Ha kegyelmed életünket megtartja, kérünk 
adj erőt, hogy tudjuk holnap is elvégezni a ránk váró feladatokat, 
és hogy holnap is vágyakozó szívvel lehessünk itt gyermekeid- 
nek ebben a gyülekezetében, hogy szívünkbe vésd atyai szódat, 
adventi üzenetedet. Ne engedd Atyánk, hogy Igéd pusztába kiáltó 
szó legyen az életünkben, hanem add, hogy teremje az meg ben- 
nünk a hála, a szeretet, az engedelmesség és a szelídség jó gyü- 
mölcseit. Jézusunk nevében kérünk, hallgasd meg imádságunkat. 
Amen 

Várj az Úrra 
Advent este 


Alapige: Zsoltárok 37, 1-7 


Dávidé. Ne indulj haragra a gonoszok miatt, ne irigykedj a cselszövőkre! 
Mert hamar elhervadnak, mint a fű, elfonnyadnak, mint a zöld növények. 
Bízzál az ÚRban, és tégy jót, akkor az országban lakhatsz, és biztonságban 
élhetsz. Gyönyörködj az ÚRban, és megadja szíved kéréseit! Hagyd az ÚRra 
utadat, bízzál benne, mert ő munkálkodik. Világossá teszi igazságodat, jogod- 
ra fényt derít. Légy csendben, és várj az ÚRra! Ne indulj fel, ha az alattomos 
embernek szerencsés az útja! 


Kedves Testvéreim, 


Ha Isten Igéjét mélyen a szívünkben hordozzuk és ebben az adventi idő- 
szakban arra a kérdésre keressük a választ, hogy mikor kezdődött az embe- 
riség életében az advent, nyilvánvalóvá válik előttünk, hogy az advent szinte 
egyidős az emberiséggel. Valami történt az emberrel, nagy sötétségbe jutott, 
nagy mélységbe hullott az élete. Ez a nagy sötétség, a sötét mélység a bűneset 
volt. Az ember nem hallgatott az Istenre, hanem a hitető szavára figyelt, annak 
engedelmeskedett. Ennek az lett a következménye, hogy az ember elvesztette 
tisztaságát, ártatlanságát, és elindult a széles úton, amely a halálba vezet. A 
halál útján elinduló ember életének ebben a sötétségében hangzott el Istennek a 
számon kérő kiáltása; ember hol vagy? Isten megkönyörült a bűnbe esett, halál 
útjára került emberen, aki arra hivatkozott, hogy az asszony evett először a 
tiltott gyümölcsből és neki is adott belőle. Isten megszánta őket és ígéretet tett, 
hogy a bünre csábító hitető kígyónak a fejét egyszer megtöri az asszonynak a 
magva, aki legyőzi a bűnt és a halált, és visszavezeti az embert az elvesztett 
paradicsomba. Istennek ez ígérete alapján kezdett el várni az ember a Szaba- 
dítóra. Így kezdődött az emberiség adventje. 

Istennek az ígérete az ember minden reménységének a forrása. Ezt a 
reménységünket valljuk meg a nekünk nagyon kedves ének-imádságban. 
Egyedüli reményem, ó Isten csak te vagy! Mindennapi életünk gondjaiban, 
bajban, elesettségben a hívő embernek mindig Isten a reménysége. Az ő sza- 
badítását várjuk, mint az őrök a hajnalt. Isten teljesítette ígéretét, és az idő 
teljességében elküldte a Megváltót. Minden embernek az életében, amikor baj- 
ba kerül, van valamilyen várakozás. Mégis megáll a sajnálatos igazság, hogy 
nincs minden embernek igazi adventje. Igazi adventje annak van, aki nemcsak 
a mindennapi élet próbatételei között várja Istentől a szabadítást, a gyógyulást, 

hanem aki mindenekelőtt várja Istennek azt a szabadítását, amit Jézus Krisz- 
tusban készített el nekünk, hogy kiszabadítson minket a bűnnek és a halálnak 
a hatalmából. Az idősebb testvéreknek az emlékében bizonyára visszatérnek a 
régi idők eseményei között azok a gyermekkori alkalmak, amikor jó szüleink 
néha elmentek a legközelebbi városba a vásárra. A gyermekeket nem nagyon 
vitték magukkal, de elhangzott az ígéret, várjatok nyugodtan, ha hazajövünk, 
hozunk nektek valamit. És a szülők távollétének az ideje kedves várakozás- 
sal telt el, mert a gyermekek várták, mit hoznak a vásárról a szülők. Milyen 
nagy volt a gyermekek öröme, ha a szülők egy kis papírdarabba becsomagolt 
néhány szem cukrot hoztak. Sok embernek a hite, sajnos ma is csak odáig 
ér el, mint a szüleiket hazaváró gyermekek reménysége, akik nem annyira a 
szüleik hazajövetelét várták, hanem az ajándékot, amit megígértek. Sok ember 
Istentől mindig vár valamit. Egészséget, békességet, kéréseinknek a teljesíté- 
sét és sok mindent. Nagyon kevés embernek jut eszébe, amikor Istentől kér, 
vár valamit, hogy Isten is vár valamit földön élő gyermekeitől. Mindnyájan 
ismerjük megdicsőült Jézusunknak ezt az üzenetét: , Légy hű mindhalálig és 
néked adom az életnek koronáját". Várja a rá figyelő hűséget, az engedel- 
mességet, Igéjének komolyan vételét az életre vezető keskeny úton járást. 
Önmagát kevés ember kérdezi meg, hogy Isten útjain jár-e, de ugyanakkor 
ott van a szívében a zúgolódás, ha látja, hogy a gonosz emberek bőségben 
élnek és egészségesek. Éppen az ilyen helyzetben méltatlankodó embereknek 
mondja Isten az Igében, hogy ne bosszankodjanak az Isten nélkül, hit nélkül 
élő emberekre és ne mondják, hogy azok szerencsések, könnyen élnek, jól 
van dolguk. Az Igében Isten egy kemény szóval mutat rá, hova vezet az ilyen 
emberek életútja. Ezt mondja; levágattatnak, mint a fű. A sátán nyomdokain 
járó embernek sokszor valóban jól van dolga. A sátán is tud adni, mert a sátán 
sok mindent bitorol, ami nem az övé, van miből adnia. Ismerjük Jézus meg- 
kísértésének a történetét. Az egyik kísértés az volt, hogy felvitte egy magas 
hegyre, megmutatta neki a hegyről előttünk kitárulkozó világot, és ezt mondta: 
„mindezt neked adom." De ezt a mondatot így folytatta, ; „ha leborulsz előt- 
tem, és engem imádsz." Mindnyájunknak vannak hasonló kísértései, hiszen 
egyre több embert vesz körül a sátán közöttünk is nagy ígéretekkel, új lehető- 
ségek, gazdagabb jövő távlatainak az ígéretével. Milyen jó, hogy Megváltónk 
példát adott. Minden kísértést visszautasított és a sátánnak arra a kívánságára, 
hogy Jézus is őt imádja, ezt a választ adta: , Meg van írva, hogy csak az Urat, 
a te Istenedet imádd." Ne vágyakozzunk mi könnyen megszerezhető anyagi jó 
után, ha a sátán cserébe a hitünket, az Isten iránti engedelmességünket akarja 
tőlünk elvenni. Egy egyszerű falusi ember nagyon találóan mondta, amikor 
lelkipásztorával a hit és a bün dolgairól beszélgettek, hogy úgy van a sátán 
az emberrel, mint a gazda a hízó sertésével. Bőségesen eteti, mindent megad 

neki, de nem azért, mert nagyon szereti, hanem azért, hogy minél kövérebb 
legyen, amikor majd le fogja vágni. 

Nagyon boldog ember az, aki őszinte hittel el tud csöndesedni Isten előtt és 
nem arra vár mindenek előtt, hogy Isten teljesítse vágyaimat, tegyen meg min- 
dent, amit elvárok tőle, hanem már az után vágyakozik, hogy Isten lépjen be az 
életébe, hogy ne sodorják életét a világ változó irányú szelei. Vannak idősza- 
kok, amikor nagyon ránk nehezednek életünk keresztjei, amikor fájdalommal 
látjuk, hogy az ember milyen kevésre képes. Legkedvesebb embertársainkról, 
szeretteinkről se tudjuk levenni a szenvedést, a betegséget. De bennünket se 
helyettesíthet senki, a nekünk adott életúton nekünk magunknak kell végig- 
menni. Az életünk nagy fordulóiban sem helyettesíthet bennünket senki. Ha 
az orvos azt mondja, hogy gyógyulásunk érdekében szükség van talán egy 
nehéz műtétre, ezt is megtesszük. Nem helyettesíthet minket senki más. Mint 
ahogyan nem helyettesíthetett senki, amikor a világra érkeztünk, úgy nem 
léphet senki helyünkre, amikor ki kell lépnünk ebből a világból. De milyen 
jó minden élethelyzetben tudni, hogy jó és nehéz időben, egészségünkben és 
betegségünkben, életünkben is, meg halálunkban is velünk van az Isten. Senki 
nem emelhet ki bennünket a sötét mélységekből, de az Ő Megváltó szeretete 
ezt meg tudja tenni. Sok-sok példa mutatja, hogy tudós, neves orvosok álltak 
egy-egy beteg mellett és azt mondták, hogy azon a betegen már nem lehet segi- 
teni, nincs menekvés, napjai meg vannak számlálva. Isten sok ilyen esetben is 
tudott gyógyulást és még esztendőket ajándékozni. 

Akinek az egész élete olyan advent, hogy várja azt a földre hajló örök sze- 
retetet, aki megtépett mély szakadékba hullott életünket meg tudja gyógyítani 
az örök életre, az már átéli, milyen drága ajándéka Istennek az, hogy jön a 
Szabadító. Ha őt várjuk és szívünkbe zárjuk, megszentelődik földi életünk is, 
és a sokszor próbákkal terhes életúton is azzal a reménységgel járhatunk, hogy 
ő, akit szívünkbe zártunk, ott van az Atyánál és vár ránk. Kedves énekünkben 
is így énekeljük: , Kitárt karjával vár az Úr: Jöjj haza, jövel gyermekem". 
Milyen jó, hogy Isten életünk sok feszültsége, nyugtalansága és zaklatottsága 
között is ezt írja most is szívünkbe igéjén keresztül: , Csillapodjál és várjad az 
Urat". Ámen 


Édesatyánk, hálát adunk, hogy te adventet ajándékoztál földön 
élő gyermekeidnek és most is szívünkbe írtad az örök evangé- 
liumot. Megköszönjük, hogy te nem hagysz minket a bűnnek, a 
halálnak a mélységében, hanem Jézus Krisztusban szabadítást 
készítettél nekünk. Köszönjük, hogy üdvözítő szereteted a meg- 
váltás művét elvégezte a Golgotán. Jó volt nekünk Igédben újra 
hallani, hogy üdvözítő Urunk újra visszajön erre a világra, hogy új 

eget és új földet teremtve bennünket a porból is új életre kelt, hogy 
befejezze azt, amit az első adventkor elkezdett. Segíts Atyánk, 
hogy élő hittel tudjunk várni. Segíts, hogy amíg itt vagyunk ebben 
a földi életben, tudjunk örülni minden földi jónak is, mert minden jó 
adomány a te atyai kezedből származik. Így köszönjük meg neked 
a mindennapi kenyeret, szeretteinket, családunkat, anyaszent- 
egyházunkat és köszönjük, hogy mindezeket azért ajándékozod 
nekünk, hogy testben való életünk is áldott, megszentelt és békes- 
séges élet legyen. Reménységgel várjuk, hogy azt, amit most tükör 
által homályosan látunk, egyszer szemtől szembe megláthatjuk. 
Megköszönjük neked Atyánk, hogy ebben az esti gyülekezetben 
is abban a hitben lehettünk itt testvéri közösségben együtt egy- 
mással, hogy üdvözítőnk ígérete szerint ő is itt van velünk, hogy 
megáldja szívünkben Igédet és hűséges teljesítőjévé tegyen atyai 
akaratodnak. Légy velünk őriző szereteteddel a reánk következő 
éjszakában is, adj mindnyájunknak csöndes, békés pihenést és 
megújuló erőt. Megköszönjük, hogy Jézusunk azért lett úttá, életté 
és igazsággá, hogy mi benne való hitben járva, áldottan hazaér- 
kezzünk. Az ő nevében kérünk, hallgasd meg imádságunkat. Ámen 


Mindenért hálát adjatok 
Advent este 


Alapige: 1. Thesszalonika 5, 1-22 


Az időpontokról és alkalmakról pedig nem szükséges írnom nektek, test- 
véreim, mert ti magatok is jól tudjátok, hogy az Úr napja úgy jön el, mint 
éjjel a tolvaj. Amikor azt mondják: Békesség és biztonság, akkor tör rájuk 
hirtelen a végső romlás, mint a fájdalom a várandós asszonyra; és nem fog- 
nak megmenekülni. Ti azonban, testvéreim, nem vagytok sötétségben, hogy 
az a nap tolvajként lephetne meg titeket.. Hiszen valamennyien a világosság 
és a nappal fiai vagytok, nem vagyunk az éjszakáé, sem a sötétségé. Akkor 
ne is aludjunk, mint a többiek, hanem legyünk éberek és józanok. Mert akik 
alusznak, éjjel alusznak, és akik megrészegednek, éjjel részegednek meg. Mi 
azonban, akik a nappal fiai vagyunk, legyünk józanok, vegyük magunkra a 
hit és a szeretet páncélját, és mint sisakot, az üdvösség reménységét. Mert az 
Isten nem haragra rendelt minket, hanem hogy elnyerjük az üdvösséget a mi 
Urunk Jézus Krisztus által, aki meghalt értünk, hogy akár ébren vagyunk, 

akár alszunk, vele együtt éljünk. Vigasztaljátok tehát egymást, és építse egyik 
a másikat, ahogyan teszitek is. Kérünk titeket, testvéreink, hogy becsüljétek 
meg azokat, akik fáradoznak közöttetek, akik elöljáróitok az Úrban, és inte- 
nek is titeket, és munkájukért nagyon becsüljétek őket. Éljetek egymással 
békességben. Kérünk titeket, testvéreink, intsétek a tétlenkedőket, biztassátok 
a bátortalanokat, karoljátok fel az erőtleneket, legyetek türelmesek minden- 
kihez. Vigyázzatok, hogy senki se fizessen a rosszért rosszal, hanem töreked- 
jetek mindenkor a jóra egymás iránt és mindenki iránt. Mindenkor örüljetek, 
szüntelenül imádkozzatok, mindenért hálát adjatok, mert ez az Isten akarata 
Jézus Krisztus által a ti javatokra. A Lelket ne oltsátok ki, a prófétálást ne 
vessétek meg, de mindent vizsgáljatok meg: a jót tartsátok meg, a gonosz 
minden fajtájától tartózkodjatok. 


Kedves Testvéreim, 


Mindenkinek az életében van egy-két olyan nap, amelyen valami olyan 
dolog történt vele, ami egész életére hatással volt. Boldog ember az, aki éle- 
te egy napjára emlékezve azt tudja mondani, hogy ő akkortól kezdve Isten 
megváltott gyermeke. Sokan feledhetetlen élményként hordozzák szívükben 
a konfirmációt, amikor hitükről vallást tettek és megfogadták, hogy ők Jézus 
Krisztusnak egész életükben hűséges követői lesznek. Hálás szeretettel emlé- 
kezhet az ember életének arra a napjára, amikor Isten egy élettel, gyermekkel, 
vagy hitvessel ajándékozta meg. Van az emberiség életében egy olyan nap, 
amelynek a föld minden emberének az életére nézve van valamilyen követ- 
kezménye. Ez a nap az Úr Jézus földre jövetelének a napja, amikor Isten meg- 
váltó szeretete belépett az emberi történelembe. Ez a szeretet teljességre jutott 
a Golgotán, azon a napon, amikor Jézus ideáldozta értünk életét. Az ő élete 
minden emberre döntő következménnyel jár. Hitben élő embernek az életében 
általa már itt a földön megkezdődik az örök élet. De annak az életében is követ- 
kezménye van annak, hogy Jézus Isten létére emberré lett, aki hallani se akar 
róla, aki egészen nélküle rendezi be az életét. Az ilyen ember számára Jézus 
földre jövetele ítéletet jelent. De az Igében arról hallottunk, hogy az emberiség 
jövendőjében is lesz egy olyan nap, amelyen mindaz, amit Jézus földre jöve- 
tele jelentett, és amit elvégzett, az teljességre jut. Egy olyan nap ez, amelynek 
az eljöveteléről minden keresztyén tud, de azt, hogy ez mikor történik, csak 
Isten tudja. Ez a nap Jézus visszajövetelének, a második adventnek a napja. 
Azért nem jött még vissza, mert időt ad az emberiségnek, hogy az emberek 
felébredjenek, hogy a szeretet evangéliuma a világ minden részére eljusson. 
Erről a napról az Igében azt mondja Isten, hogy az váratlanul érkezik meg. 
De ha ez a nap megérkezik, akkor Isten országa teljességre jut, amelyhez a 

Szentírás bizonyságtétele nyomán a feltámadás is hozzátartozik. A napot nem 
mondja meg ugyan Isten, de hogy ahhoz mindenki készülhessen, figyelmeztet 
az idők jeleivel. A felolvasott igeverseken keresztül Isten mindenekelőtt azokat 
szólítja meg, akik várják Jézus visszajövetelét. Ezekre mondja Isten, hogy ez 
a nap nem ér váratlanul benneteket. Isten a világosság fiainak nevezi Krisztust 
váró megváltott gyermekeit. Földön létekor maga Jézus is beszélt arról, hogy 
az emberek úgy fognak élni, mint a Nóé napjaiban, adtak, vettek, házasodtak 
férjhez mentek, de Isten meghirdetett ítéletére nem gondoltak és azoknak, akik 
nem készültek hozzá, váratlanul érkezett az özönvíz ítélete. Isten az Igében 
azért beszél az éjszakáról, a sötétségről, mert az emberek világában sok az Isten 
nélkül, hit és szeretet nélkül élő ember. Ezért olyan nagy ebben a világban a 
sötétség. Sok minden elvonja az emberek figyelmét az Istenre figyeléstől. Ezek 
sorába tartozik a sokféle szenvedély, ami az emberek jelentékeny részének az 
életét betölti. Sok ember nem látja az életének a célját és értelmét. Sodródik a 
széles úton, a józan értelmet eltompító, vagy kikapcsoló alkoholhoz menekül, 
és késő bánattal ébred rá, aki ráébred, hogy az alkohol nem oldja meg élete 
megoldatlan problémáit, hanem azt még súlyosabbá teszi. Azért figyelmeztet 
az Igében Isten: legyetek józanok. A józanság nemcsak azt jelenti, hogy ne 
részegedjen meg az ember alkoholtól, hanem azt is, hogy óvakodjon az olyan 
életstílustól, amely figyelmét eltereli az Isten Igéjére figyeléstől, és nem tudja, 
hogy Isten az övéinek azt mondta, hogy a hozzátartozók szeretik egymást. 
A világban sokan úgy beszélnek a hitről, hogy a hívő emberek álmodozók, 
nem teljesen élnek a való világban. Ezt azért mondják, mert nem veszik ész- 
re, hogy ennek éppen az ellenkezője az igazság. Sokan régóta hirdetik, hogy 
a boldogabb jövőt, a szebb holnapot nem Isten fogja adni, hanem az ember 
harcolja azt ki magának tudományával, technikai alkotásaival. Ilyen gon- 
dolkodásmóddal fogtak hozzá valamikor az emberek egy új ismerettel való 
gazdagodás nyomán a Bábel tornyának az építésébe is. Az új ismeret az volt, 
hogy feltalálták a téglaégetés lehetőségét és azt gondolták, hogy ennek az új 
anyagnak, a téglának az alkalmazásával égig érő tornyot tudnak építeni. Ma, 
amikor a tudomány és a technikai fejlődés óriási méreteket öltött, sokan az 
új lehetőségeket tartják az édeni boldogság visszahozása eszközének, és nem 
veszik észre, hogy tudományos fejlődésével, technikájával az ember odáig 
jutott, hogy elpusztíthatja vele világát és önnön magát. Azért figyelmeztet 
az Igében Isten, hogy amikor az ember eljut odáig, hogy most már magasra 
értünk, most már minden álmunkat megvalósítjuk tudományunk által, békesség 
és boldogság lesz az életünk, akkor érkezik meg a veszedelem, amelynek még 
a gondolatát is elűzték maguktól. Az Igében így beszél erről Isten: „Amikor 
azt mondják; békesség és biztonság, akkor tör rájuk hirtelen a végső romlás 
és nem fognak megmenekülni." Mert Isten nélkül, üdvözítő szeretete nélkül 

nincs holnapja, nincs jövője az emberiségnek. Éljünk hálaadással azzal, hogy 
hangzik köztünk Isten Megváltó szeretetének az evangéliuma, készít minket 
a szeretet örök Urának a fogadására és mindent megtesz azért, hogy mi ne 
ítéletre, hanem a halálon keresztül is életre jussunk. Figyeljünk atyai szavára, 
áldott életútra segítő intésére. 

Vajon hogy nézne ki egy zenekar, amelyik ott áll a karmester körül, ha 
nem figyelne a karmester intéseire, hanem mindenki fújná, pengetné a maga 
zeneeszközét saját kedve szerint. Borzalmas hangzavar lenne az eredmény. 
Igazi szép összhang, csodálatos zenei alkotás csak úgy születhet, ha mindenki 
odafigyel a karmesterre. Egy zenekarban mindenkinek be van ütemezve az idő, 
az alkalom, amikor be kell kapcsolódni a zenemű összhangjába. Így van ez a 
mi életünkkel is, ha odafigyelünk Istenre, ha odafigyelünk Igéjére, akkor az 
életünkben, emberi kapcsolatainkban áldott összhang lesz. Ezért figyelmeztet 
az Igében Isten: Kérünk titeket testvéreink, biztassátok a bátortalanokat, karol- 
játok fel az erőtleneket, legyetek türelmesek mindenki iránt. Az Ige további 
verseiben azért ad Isten áldott intéseket, hogy szíve szerint való szép összhang- 
ban éljünk embertársainkkal. Azért mondja: , Mindenkor örüljetek, szüntelen 
imádkozzatok.,, Vannak életünknek borús napjai, amikor örömeinket a bánat és 
a gondok felhői takarják. Úgy érezzük, hogy sebzett lélekkel, gyászoló szívvel 
nem lehet örülni. Pedig Isten nem kér lehetetlent. Naponkénti öröm és erőfor- 
rás, hogy ő velünk van. Gyászunkban is adja vigasztalását, hogy ő Krisztusban 
az övéit a síron keresztül is életre vezeti. Minden nap új ajándék, és mi minden 
nap azzal indulhatunk, hogy új alkalmakat kapunk arra, hogy embertársainkat 
szeressük, és áldássá legyünk azok számára, akik közt élünk. 

Amikor Isten azt kéri, hogy imádkozzunk, akkor arra a kiváltságunkra 
emlékeztet, hogy mint az ő nagy családjának a gyermekei, állandó közös- 
ségben lehetünk vele. Hiszen azért lehettünk teremtése koronájává, és azért 
ajándékozta nekünk a beszéd képességét, hogy állandó gyermeki közösségben 
legyünk vele. Ő szól hozzánk Igéjében, mi válaszoljunk neki, beszélgessünk 
vele imádságainkban. Tárjuk ki előtte szívünket, köszönjünk meg neki minden 
új napot, mondjuk el neki bánatunkat, valljuk meg neki bűneinket, kérjük meg- 
bocsátó atyai jóságát. Készüljünk most is a kegyelem asztalához azzal a hittel, 
hogy ő megbocsátja minden megbánt bűnünket, és jóvátehetetlen vétkeinket is 
megbocsátja a Krisztus érdeméért. Így lehet életünk felhők alatt járva is vele 
való közösséggé, imádsággá. 

Aki élete folyamán sok szenvedésen ment keresztül, sok sebet kapott, 
sokszor bántak vele igazságtalanul, annak különösen éreznie kell az indít- 
tatást arra, hogy hálát adjon Istennek, hogy Isten minden bajából, szenve- 
déséből kiszabadította. Pál apostol, akin keresztül Isten ezt a levelet íratja a 
tesszalonikai gyülekezetnek, nem kényelemben élő, jólétet élvező, hanem sok 

szenvedést átélt ember volt. Ott volt már mögötte a többszöri megostorozással, 
ereje feletti erőfeszítésekkel, hajótörésekkel, betegséggel, és a legszentebb ügy 
miatti bebörtönzésekkel terhelt apostoli életút. Mielőtt Tesszalonikába ment, 
Filippiben Szilásszal együtt bebörtönözték, ahol éjfélkor kalodába szorított 
lábakkal imádkoztak és dicsőítették Istent. 

Napjainkban, amikor a föld egy részén államhatalmi apparátus igyek- 
szik a Lélek tüzét eloltani, a prófétálást, igehirdetést elhalkítani, különösen 
megszívlelendő az Igének ez a figyelmeztetése. De a hatalmi eszközökkel 
való lélekoltásnál sokkal súlyosabb kárt szenved az egyház a belülről történő 
lélekoltás által. Isten féltő szeretettel figyelmeztet mindnyájunkat, hogy legyen 
számunkra kedves minden alkalom, amikor Isten a Lélek tüze által gyújtott Ige 
tüzénél gyógyítgatja hideg, rideg világunkban didergő életünket. 

Az ókor kalmárai választóvízzel vagy próbakővel vizsgálták meg a hoz- 
zájuk vitt aranyat, hogy az valóban tiszta arany-e. Számunkra az egyedüli 
próbakő Isten Igéje. Minden gondolatot, minden eszmét, minden tanítást oda 
kell tennünk Isten Igéjének a mérlegére. Így kell alkalmaznunk mai Igénk 
figyelmeztetését: , Mindent megpróbáljatok, és ami jó, azt tartsátok meg." 

Ilyen lelkülettel készüljünk Isten kegyelmének és szeretetének az asztalá- 
hoz. Ámen 


Szent a te neved, mindenható Isten, Atyánk az Úr Jézus Krisz- 
tusban. Hálát adunk néked, hogy minket megszentelt életre készí- 
tesz, amikor Igéden keresztül megszólítasz, mert azt akarod, hogy 
a karácsonyt is, az életünket is megszentelt örömmel tölthes- 
sük. Segíts Atyánk, hogy mindazt, amit Igédben szívünkbe véstél, 
legyen erőnk és hitünk megtartani, hogy életünk minden napja 
boldog bizonyságtétel legyen arról, hogy Megváltónkat szívünkbe 
zártuk, az ő követei vagyunk. Bocsásd meg jó Atyánk, ha életünk 
viharaiban nem vagyunk elég erősek a hitben, és hagyjuk, hogy 
magával ragadjon a világ szele. Megköszönjük, hogy ezekben a 
végéhez érő adventi hetekben is arra neveltél bennünket, és azt 
munkálod, hogy Jézus Krisztus szeretete és békessége töltse 
be szívünket. Bocsásd meg, ha valamikor mégis szeretetlenül 
szólunk és cselekszünk. Kérünk, ébressz fel bennünket az ilyen 
kábulatból, hogy ne a rosszat cselekedjük, amitől szívünk szerint 
óvakodni szeretnénk, hanem a jót, amely által életünk arról tehet 
bizonyságot, hogy gyermekeid, megváltottaid vagyunk. Segíts, 
hogy a szent karácsony előtt, amelyhez sok munkával és szeretet- 
teljes gondoskodással készülünk, tudjunk a szívünkben is nagyta- 
karítást végezni. Így áldd meg készülődésünket, hogy megtisztulás 

utáni vággyal fogadjuk az Igén keresztül kopogtató Megváltót, 
Jézus Krisztust. Áldd meg Úr Isten a te népedet, anyaszentegyhá- 
zadat, minden jóakaratú embert, és segíts, hogy kegyelmed Krisz- 
tusban kapott ajándékát gyermeki hálával fogadjuk, és tudjuk azt 
megújuló életünkkel megköszönni. Megváltónk nevében kérünk, 
hallgass meg minket. Ámen 


Az Ige testté lett 
Karácsonyeste 


Főének: 327. dics. 


Hálát adunk néked szent, örök, igaz Isten, hogy könyörültél 
rajtunk, halál útjára tévedt gyermekeiden, és az idők teljességé- 
ben elküldted hozzánk egyszülött Fiadat, hogy szétszéledt nyája- 
dat összegyűjtse, elveszett gyermekeidet megmentse. Köszönjük, 
hogy ő a mennyből a földre jött, kitárta előttünk szent országod 
titkait, kihulló vérével megváltott minket, és Igéden keresztül ezen 
a szent karácsonyestén elmondod nekünk a nagy örömhírt, hogy 
megváltó Jézusunk nem hagyja magára földön élő gyermekeit, 
eljön hozzánk. Hálát adunk, hogy most is azzal a hitbeli bizonyos- 
sággal lehetünk itt együtt ebben az ünneplő gyülekezetben, hogy 
ő most is itt van velünk, szent nevedben összegyülekező gyerme- 
keiddel hogy ünneplésünket megszentelje, a könnyezők könnyeit 
letörölje, megváltó szeretetével átölelje egész földi életünket, és 
ha földi vándorlásunk véget ér, a te atyai hajlékodban elkészített 
helyre vezessen minket. Hálát adunk, hogy ezen a szentestén a 
föld sok ezer templomában hangzik az angyali ének: , Dicsőség a 
magasságban Istennek, és a földön békesség és jóakarat." Jézu- 
sunk nevében kérünk, tégy mindnyájunkat üdvözítő szeretetedet 
szívünkbe záró hálás gyermekeiddé. Ámen 


Igehirdetés előtti ének: 315. dics. 1. vers Alapige: János 3, 16-21 


Mert úgy szerette Isten a világot, hogy egyszülött Fiát adta, hogy aki hisz 
őbenne, el ne vesszen, hanem örök élete legyen. Mert az Isten nem azért 
küldte el a Fiút a világba, hogy elítélje a világot, hanem, hogy üdvözüljön a 
világ általa. Aki hisz őbenne, az nem jut ítéletre, aki pedig nem hisz, már ítélet 

alatt van, mert nem hitt az Isten egyszülött Fiának nevében. Az ítélet pedig azt 

jelenti, hogy a világosság eljött a világba, de az emberek jobban szerették a 
sötétséget, mint a világosságot, mert a cselekedeteik gonoszak. Mert aki rosz- 
szat cselekszik, gyűlöli a világosságot, és nem megy a világosságra, hogy le ne 
lepleződjenek a cselekedetei. Aki pedig az igazságot cselekszi, a világosságra 
megy, hogy kitűnjék cselekedeteiről, hogy Isten szerint cselekedte azokat. 


Kedves Testvéreim, 


Isten Igéjének az első mondata, amely ezen a szent karácsonyestén bele- 
csendült ennek az ünneplő gyülekezetnek a templomi csöndjébe, így hangzott: 
, Mert úgy szerette Isten a világot, hogy egyszülött Fiát adta, hogy aki hisz 
őbenne, el ne vesszen, hanem örök élete legyen.” Ebben a mondatban Isten 
leveszi a leplet a karácsony titkáról. A földön sokmillión ünnepelnek ma is 
karácsonyt, de nem mindenki tudja, mit ünnepel. Sokan kedves hagyománynak 
tartják, mely össze van kötve a szülői, nagyszülői szeretet kedves emlékeivel, 
a régi családi otthonnal, szeretteinkkel is, akik már kiléptek a földi életből. 
Sok testvér talán éppen ezeket a kedves gyermekkori emlékeket tartja szí- 
vében, amikor szenteste itt ünnepel a gyülekezetben. Sokan, — talán szintén 
kedves családi örökségként — a szeretet ünnepének nevezik a karácsonyt, és 
arra gondolnak, hogy a szeretet ünnepén illik megajándékozni szeretteinket, a 
családtagokat, hozzánk tartozókat. Ilyenkor egy kicsit talán felmelegednek a 
máskor hideg szívek is, hiszen a szeretet ünnepe van. Vannak emberek, akiknek 
a lelke mélyén ott zsong a régi bibliai történet a betlehemi mezők felett elhang- 
zott angyali énekről, amelyben a Megtartó születésének, Isten dicsőítésének, a 
földi békességnek és az emberek iránti jóakaratnak az üzenete hangzott. De ez 
sok szívben úgy zsong egyre elhalványulóbb emlékként, mint jó édesanyánk 
vagy nagymamánk, gyermekágyunk mellett elénekelt altató dala, amely után 
édes volt az álom. 

Isten Igéje ezen a szentestén azt akarja munkálni, hogy ezek a régi kedves 
gyermekkori emlékek maradjanak meg drága kincsként a szívünkben, de itt, 
a gyülekezet testvéri közösségében tárulkozzunk ki Isten előtt, aki lelkünkbe 
akarja írni ezen az estén, hogy ő minket nagyon szeret. Olyan nagyon szeret, 
hogy ideadta szent Fiát, Jézust, aki, amikor a földön járt, kitárta előttünk Isten 
országának mélységes titkait és ideadta értünk megváltó életét, hogy mi, ami- 
kor földi időnk lejár, az Atya számunkra elkészített országába érkezzünk. A 
meghalást nem tudjuk kikerülni, mert a bűneset miatt test és vér nem örökölheti 
Isten országát, de Jézus éppen a halálon keresztül vezeti megváltottait Isten 
országába, ahol nincs többé múló és egyszer lejáró idő, nincs enyészet, nincs 
szenvedés, hanem csak Isten megváltott gyermekeinek örök örömre érkezett 

élete van. Ilyen nagyon szeret minket az Isten. Egykori szeretteink gondos- 
kodó, tápláló jóságának az emléke bennünk él még akkor is, ha ők már nem 
lehetnek itt velünk, ők már Istennél vannak, de Isten velünk van. 

Nem természetes az, hogy Isten szeret bennünket, szereti az embert. Hiszen 
az ember, akit Isten a teremtés művének befejezése után megáldott, és az Éden- 
kert boldogságot adó örömével ajándékozott meg, engedetlenné lett Isten iránt, 
és ezzel elindult a halál útján. Isten az élet Ura. Ő nem változik az idővel, mert 
örökkévaló. Minden élőlénynek ő ad életet, és az ember, aki engedetlenségével 
elfordult Istentől, elszakadt az élet forrásától és elvesztette a paradicsomi bol- 
dogságot. Így kezdett el az ember önnön vesztébe rohanni és így lett elveszett 
emberré. De Isten, aki gyűlöli a bűnt, szereti az embert. Megkönyörült rajtunk, 
elveszett embereken, és ezért küldte el szent Fiát, aki Isten létére emberré lett, 
hogy minket megváltó áldozatával kiszabadítson a halálból, és életre vezessen. 
Ez Isten kegyelemből fakadó szeretetének a csodája. Ezért nevezzük a kará- 
csonyt a szeretet ünnepének! Isten szeretete nekünk megváltást, életet jelent. A 
szeretet a mi földi életünkben a Szentlélek gyümölcse. Szeretteinknek ünnepi 
megajándékozását csak úgy tehetjük öröm forrásává, ha az őszinte szeretetből 
fakad. Szép karácsonyi ajándékkal nem lehet az általunk okozott lelki sebeket, 
fájdalmat okozó szavakat vagy tetteket letakarni. 

Isten se vár mást tőlünk megváltásunkért, csak hálából fakadó szeretetet. Ő 
Jézus ideadásával megmutatta atyai szeretetét, mi azzal fejezzük ki hálánkat, 
hogy elfogadjuk, hitünkkel megragadjuk ezt a kárhozatból kimentő, örök életre 
vivő szeretetet. Mert ő azért küldte Jézust, , hogy senki, aki benne hisz, el ne 
vesszen, hanem örök élete legyen." A hit hiánya kárhozatba dönti az embert. 
Pedig Jézus világosan kihirdette: , Nem azért küldte őt Isten a világra, hogy 
elítélje a világot, hanem hogy üdvözüljön a világ általa." A hit lelki kincs. Amíg 
itt élünk a földön, szükségünk van anyagi javakra is. Amikor Jézus a földi élet 
szükségletei miatt aggódókhoz beszélt, megértő szeretettel mondta nekik: , A ti 
mennyei Atyátok jól tudja, hogy mindezekre szükségetek van . De hozzá tette: 
, Keressétek először Isten országát, és a földi javak is megadatnak néktek." A 
hit olyan drága kincs, aminek értékét nem lehet földi értékmérő fogalmakkal 
kifejezni. Jézus ezt egyik tanításában így fejezi ki: , Mit használ az embernek, 
ha az egész világot megnyeri, lelkében pedig kárt vall.” A nyugati könyvpia- 
con jó néhány évvel ezelőtt megjelent egy könyv ezzel a címmel: , A jövő már 
megkezdődött". A szerző több vonatkozásban kifejti, hogy a jövő a jelenben 
elvetett magvakból csirázik ki, és válik áldott jóvá, ízes mindennapi kenyérré, 
vagy világpusztulássá. Ez a gondolat azonban nemcsak a technikai fejlődés 
emberileg is kiszámítható távlataira nyit rálátást, hanem a lelki dolgokra is. 
A technikai fejlődés mozgató rugója az elektromos áram, a lelki dolgoké a 
Szentlélek. Az egyik emberi találékonyság gyümölcse, a másik láthatatlan, 

személyes isteni erő. Ez a személyes isteni lelki hatalom teremtő szavával 
teremtette ezt a világmindenséget. A Szentírás ezt így fejezi ki: , A látható a 
láthatatlanból állott elő." De a Szentírásnak ebben a mondatában az is ott van, 
hogy ezt csak hit által érti meg az ember. , Nem lelki ember nem érti meg az 
Isten lelkének dolgait, mert azokat bolondságnak tekinti." Hitünknek a sziklá- 
nál is erősebb fundamentuma az, hogy Isten az ember megváltásával kapcso- 
latos ígéreteit úgy teljesítette, hogy azok már történelmi eseményekként állnak 
előttünk. A megígért szabadítót elküldte, hogy az elveszett embert megváltsa 
a bűn és halál rabságából. Feltámadásával legyőzte a halált. Amikor a rá váró 
keresztrefeszítés előtt búcsúzott tanítványaitól, nemcsak azt mondta meg, hogy 
öt meg fogják ölni, hanem azt is, hogy fel fog támadni. De övéinek akkor ezt 
is elmondta: , Én élek és ti is élni fogtok," és , aki hisz bennem, ha meghal is 
él az." Tehát Isten ígéretére rátehetjük az életünket, az ideigvalót is, az örökké- 
valót is. Kopó, enyésző testi életünkben is, gondok, megpróbáltatások közt is 
nemes harc az életünk, ha tudjuk, mit készített nekünk Isten üdvözítő szeretete 
a karácsonykor testet öltött Jézus Krisztusban. Az ember nem elérhetetlen, 
megragadhatatlan délibáb után fut, amikor az apostoli hitvallásban megvallja: 
, Hiszem az örök életet." Isten csodálatos módon elmondja Igéjében, hogy ő 
mindent újjá tesz. Ez az új teremtés megkezdődött Krisztus földre jövetelével 
és akkor fejeződik be, amikor ígérete szerint még egyszer visszajön, hogy az 
új teremtést az újjáteremtett világ teljességre jutásával befejezze. 

A technikai fejlődés irányát és ütemét vizsgáló jövőkutatók az ember földi 
jövőjére nézve mondják: , A jövő már megkezdődött" Az emberi értelem nem 
tudja Isten világának és terveinek a mélységeit áttekinteni. De ezek a kutatók 
a Szentírással egybehangzóan mondják: Ez a világ egyszer elmúlik. Ettől 
tovább nem tud az ember Isten titkaiba behatolni. A hívő ember Isten Igéjének 
a fényénél tovább láthat. Nemcsak azt tudhatjuk, hogy ez a föld és ez a világ- 
egyetem nem volt mindig, és nem lesz mindig, hanem azt is, hogy Isten, aki 
teremtő szavával ezt a világot teremtette, örök Isten, és ő teremtő szavával új 
világot teremt. Egyházunk népének az ajkán szinte himnuszként zeng gyakran 
a hitvallás zsoltára: , Tebenned bíztunk eleitől fogva. Uram, téged tartottunk 
hajlékunknak! Mikor még semmi hegyek nem voltanak, Hogy még sem ég, 
sem föld nem volt formálva, Te voltál és te vagy erős Isten. És te megmaradsz 
minden időben." Ő teremti újjá a világmindenséget, így hozza el országának 
teljességét. Ez az ország ma még csak elvetett mustármagként, kis kovászként 
van itt a földön, az Isten üdvözítő szeretetét hittel elfogadó embereknek a 
szívében. Isten országa eljövendő ország, de folytatódik Isten országának a 
magvetése, hangzik Isten Igéje, és aki Isten testet öltött üdvözítő szeretetét, 
Jézust a szívébe zárja, az már most Isten örök országának a polgára. Így van 
jelen már itt ebben az enyésző világban a jövő, az Isten országa. Ezt akarja 

Isten szívünkbe vésni ezen a szentestén az Igének ebben a mondatában: , Aki 
hisz őbenne, az nem jut ítéletre, aki pedig nem hisz, az már ítélet alatt van, mert 
nem hitt az Isten egyszülött Fiának a nevében." Az üdvözítő szeretet visszauta- 
sításával kimondja az ember önmagára a halálos ítéletet. 

Amikor ez az üdvözítő szeretet, Jézus a földön volt, övéinek elmondta, 
hogy ő a világ világossága. A karácsony éjszakáján felragyogó fény a betle- 
hemi mezők fölött jelképezte, hogy az ezerarcú bűnnek a sokféle sötétségét 
Isten ki akarja üzni Jézus által, aki a világosság, ebből a világból. De hogyan 
fogadja az ember ezt a sötétségben felvillanó, rejtett bűnök labirintusába is 
belevilágító fényt? Isten Igéje megdöbbentő feleletet ad: , A világosság eljött a 
világba, de az emberek jobban szerették a sötétséget, mint a világosságot, mert 
cselekedeteik gonoszok voltak." Az Igének ebben a rövid mondatában előttünk 
áll az Isten szeretete és az ember szeretete. Isten szereti a bűnbe jutott embert. 
Úgy szereti, hogy eljött Jézusban kiszabadítani a halálos szakadékból, a bűn 
éjszakájából. Az ember pedig a sötétséget szereti, a bűn sokféle sötétségét. 
Mindnyájunk előtt ismerős az a sajnálatos állapot, hogy a gonoszt cselekvő 
vagy beszélő ember a titkolózás, vagy a hazugság sötétjébe menekül. Minden- 
napi életünkben tapasztaljuk mindnyájan, hogy világunk telve van azzal, hogy 
sok sötét gonoszságot igazságnak hirdetnek, és sok igaz és tiszta ügyre ráütik 
a hazugság pecsétjét. Nemcsak most ilyen a világ, a bűneset óta ilyen a világ, 
ilyen az ember. Jézust, a testet öltött szeretetet és jóságot is hamis vádakkal 
ítéltették halálra a nép hatalmat féltő vezetői. De éppen az ő példájában adja 
Isten azt a vigasztalást, hogy az igazság nem maradhat a sírban, még akkor 
sem, ha azt gonosz emberek már megölték és el volt temetve. Az igazság feltá- 
mad. Igyekezzünk Testvéreim úgy élni, mint Krisztus megváltott népe. Töltse 
be szívünket, nemcsak most, a szeretet ünnepén, hanem életünk minden napján 
is a Jézustól tanult szeretet. 

Köszönjük meg Istennek a karácsonyesti Igét úgy, hogy annak vezérmon- 
datában a , világ" szó helyett mondjuk önmagunkat, szeretteinket, Krisztus 
földön levő anyaszentegyházát, amelynek sok ezer templomában ezen az estén 
is hangzik az Istent dicsőítő hálaadó imádság, hogy ő minket Krisztus által a 
bűn és halál éjszakájából örök életre vezet. Ez az ének-imádság így hangzik: 

, Halálban éjben vártam én; fölkelt a nap rám véled. 

Terólad ömlik rám a fény; a béke boldog élet. 

A lélek ékességei, belőlük hitnek mennyei 

Szép tisztasága árad.” Ámen (329. dics. 3. vers) 


Ezen a szentestén telve van a föld a te dicsőségeddel, jó 
Atyánk Istenünk. A te dicsőségedről énekeltek az akkor földre 
szállt angyalok a betlehemi mezők fölött. A te dicsőséged fénye és 

melege árad ma is széles e világon Igéd hirdetése által. Köszönjük 
jó Atyánk, hogy rajtunk, halál útjára tévedt gyermekeiden könyö- 
rültél, és értünk Jézusban emberré lettél. Hálát adunk, hogy te úgy 
szerettél minket, hogy elküldted egyszülött Fiadat, hogy senki, 
aki benne hisz, el ne vesszen, hanem örök élete legyen. Könyör- 
günk könyörülő Istenünk, hogy erősítsd gyenge hitünket, hogy a 
sátán kísértésének ne legyen hatalma fölöttünk, és maradhassunk 
mindig Igédre figyelő, akaratodat teljesíteni akaró engedelmes 
gyermekeid. Áldd meg készülődésünket kegyelmed és szereteted 
asztalához, hogy ott lélekben egyesüljünk üdvözítő Urunkkal, és 
az ő szeretete által legyen őszinte a bűnbánatunk és a készségünk, 
hogy mi is megbocsássunk azoknak, akik emberi gyarlóságból 
ellenünk vétettek, és vágyakoznak megbocsátó szeretetünk után. 
Kérünk, áldd meg e földön anyaszentegyházadat, hogy a kará- 
csonyi evangélium nyomán növekedjen a szívekben a szeretet, 
legyen családjainkban vonzóbbá a Krisztus békessége. Könyör- 
günk szenvedő, betegség terhét hordozó testvéreinkért, a gyászo- 
lókért, és kérünk Szentlelked és Igéd hatalmával gyógyítgassad 
sebzett gyermekeid életét. Megváltónk nevében kérünk, hallgasd 
meg imádságunkat. Ámen 


Világosság a halál árnyékának földjén 
Karácsony 


Főének: 301. dics. Igeolvasás: Ézsaiás 9, 1-6 


A nép, amely sötétségben jár, nagy világosságot lát. A halál árnyékának 
földjén lakókra világosság ragyog. Te megszaporítod a népet, nagy örömöt 
szerzel neki. Úgy örülnek színed előtt, mint aratáskor szoktak örülni; aho- 
gyan vigadnak, ha zsákmányt osztanak. Mert terhes igáját, a hátát verő botot, 
sanyargatójának vesszejét összetöröd, mint Midján napján. Mert minden dübö- 
rögve menetelő csizma és véráztatta köpönyeg elég, és tűz martaléka lesz. Mert 
egy gyermek születik nekünk, fiú adatik nekünk. Az uralom az ő vállán lesz, 
és így fogják nevezni: Csodálatos, Tanácsos, Erős Isten, Örökkévaló Atya, 
Békesség Fejedelme! Uralma növekedésének és a békének nem lesz vége a 
Dávid trónján és országában, mert megerősíti és megszilárdítja törvénnyel 
és igazsággal mostantól fogva mindörökké. A Seregek URának féltő szeretete 
viszi véghez ezt! 

Igaz Isten ígéretedben, változhatatlan valóság, amit te a te 
beszédedben, megmondasz az mind valóság. Telve van a szívünk 
gyermeki hálaadással és így köszönjük meg néked Megváltónk 
születésének ezt az ünnepét. Örülünk, hogy te úgy szeretsz ben- 
nünket, bűnbe esett embereket, hogy szent Fiad emberré lett, hogy 
mi a te atyai kegyelmednek részesei lehessünk. Hálát adunk, hogy 
újra belecsendülhet életünkbe a te üdvözítő szereteted evangéliu- 
ma. Hálát adunk néked, hogy nekünk, akikre a világban jártunkban 
olyan sok gond nehezedik, hirdeted a nagy örömhírt, hogy szabad 
nekünk a ránk nehezedő gondokat tereád vetni, mert néked gon- 
dod van reánk. Hálát adunk néked, hogy atyai szeretettel hajolsz 
hozzánk, Igéd és Lelked által tisztogatod lelkünket, készítgeted 
örök életünket. Hálát adunk, hogy Igéd által megvigasztalódva 
várhatjuk visszatérő Urunkat, aki van, és aki eljövendő. Kérünk, 
legyen Igéd hallgatása áldássá számunkra, és segíts, hogy annak 
ne csak hallgatói, hanem megtartói is lehessünk. Urunk nevében 
kérünk, hallgasd meg imádságunkat. Ámen 


Igehirdetés előtti ének: 312. dics. 2. vers Alapige: Zakariás 9, 9-10 


Örülj nagyon, Sion leánya, ujjongj Jeruzsálem leánya, királyod érkezik 
hozzád, aki igaz és diadalmas, alázatos és szamáron ül, szamárcsikó hátán. 
Kiirtja a harci kocsit Efraimból, és a lovat Jeruzsálemből. Kivész a harci íj 
is, mert békét hirdet a népeknek. Uralma tengertől tengerig él és a folyamtól 
a föld végéig. 


Kedves Testvéreim, 


A hitben élő ember nem tudja lelki felindulás nélkül olvasni Istennek ezt az 
ószövetségi Szentírásban leírt üzenetét. Értelmünket meghaladó módon elmond- 
ta Isten már az Ószövetségben, hogy a bűnbeesett embert nem akarja magára 
hagyni. A bűnbeesett embernek, — megsajnálva elesettségét — szabadítást készí- 
tett. Már az Ószövetség századaiban egyre többet mondott el szabadító tervéről. 
Az Ézsaiás próféta könyvében már azt is elmondja, hogy a Szabadító gyermek- 
ként fog érkezni a világra. De Isten nemcsak azt mondja el, hogy a Megváltó úgy 
születik majd, mint minden más gyermek, hanem azt is, hogy miben különbözik 
majd minden más gyermektől. Pedig egyszerű szülők gyermeke volt, akik éppen 
úton voltak, mert a birodalom császára népszámlálást rendelt el az országban, és 
erre az alkalomra mindenkinek oda kellett mennie, ahol az ősök éltek. Ez nagy 
fáradsággal járó utazást jelentett a leendő szülőknek, mert Betlehemben, ahon- 

nan az ősök származtak olyan sok volt az utas, hogy még szállást is csak egy 
istállóban kaptak. Isten jelezni akarta, hogy az a gyermek nem egyszerű ember 
lesz, hanem királyok királya, és uraknak Ura. Isten ennek a gyermeknek a szü- 
letését egy különös fényes csillaggal jelezte a csillagos ég titkait fürkésző tudós 
és bölcs királyi embereknek, akiket aztán ez a csillag vezetett Jeruzsálembe, 
majd Betlehembe, ahol aztán királyi ajándékkal halmozták el a megszületett új 
királyt. Hogy az a Betlehemben születendő gyermek, a világ fölött uralkodó örök 
király lesz, azt Isten Ézsaiás prófáta által már évszázadokkal a gyermek születése 
előtt megmondta: , Nevét nevezik csodálatosnak, tanácsosnak, erős Istennek, 
békesség fejedelmének, uralma növekedésének nem lesz vége a Dávid trónján, 
hanem mind örökké fog tartani az Ő hatalma". Tehát az Úr Jézus Krisztus sze- 
retete már átölelte a világot akkor, amikor ő még be se lépett az emberiségnek a 
történetébe. Erről a szeretetről olvassuk a János irása szerint való szent evangé- 
liumban, hogy az Istennél volt és minden ő általa volt, nála nélkül semmi sem 
lett, ami lett. Ezért nagy vigasztalása az Igének, hogy nem lesz mindig sötétség 
ott, ahol most sötétség van. Ezen a világon sokféle sötétség van. Itt nemcsak 
arról a sötétségről van szó, amely akkor borul a földre, amikor lenyugszik a nap, 
hanem arról is, hogy ott, annak az embernek, vagy családnak az életében, ahol 
lenyugszik a hitnek és a szeretetnek a napja, sötétség van. Ott ahol a szívekben 
ő él, akiről mi már nem csak azt mondhatjuk, hogy eljön, hanem azt is hogy 
már eljött erre a világra, ott már másképpen élnek az emberek, egymáshoz való 
ragaszkodásban, szeretetben és békességben. Ott már nincs többé a gyülöletnek 
a sötétsége. A próféta által azt is elmondja Isten, hogy a Megváltó, aki eljött, és 
aki eljön, Isten. A próféciában ez van és mondják nevét erős Istennek, békesség 
fejedelmének. Mindnyájan tudjuk, hogy vannak magukat keresztyénnek neve- 
ző vallásos közösségek, akik napjainkban is milliós példányszámban terjesztik 
irásaikat, amelyben az egyik legfontosabb tantétel az, hogy Jézus Krisztus nem 
Isten. Pedig Isten azért mondta évszázadokkal születése előtt, hogy amikor az 
idő eljön és belép ebbe a világba a Megváltó ő, úgy érkezik, mint erős Isten és 
békesség fejedelme. Mert az ember nem tudja megváltani a maga életét se és 
legszeretettebb embertársainak az életét se. Jézus Krisztus pedig nem azért jött, 
hogy csak földi életünknek a dolgait rendezze, — jóllehet akik benne hisznek 
azoknak a földi élete is rendezett élet,- de ő azért jött, hogy még a halálnak a 
mélységéből is kiszabadítson. Ez Isten gyermekei életének az örök vigasztalása. 
Mert Isten minden ígéretét megtartó és bennünket üdvözítő szeretettel megváltó 
Isten. Benne nem egy olyan kedves látogatót kapunk, aki egy kis ideig velünk 
marad, aztán tovább megy, hanem ő Ura marad az életünknek és velünk marad. 
Amikor az első advent valósággá lett Jézus Krisztus lefizette bűneink váltság- 
díját és amikor feltámadása után még egyszer összegyűjtötte tanítványait és 
lelkükre kötötte missziói parancsát, akkor azt is megmondta nekik, hogy ő velük 

marad mindörökké. Pedig még ez a föld, ez a világ sem marad meg örökké, maga 
Isten mondja, hogy az ég és a föld is elmúlik, de Isten éppen ő általa teremt új 
világot, új életet. 

Zakariás prófétán keresztül is ezt mondja el Isten: , Örülj Sionnak leánya, 
mert elmegyek hozzzátok és nálatok lakom". Olyan bejelentése ez Krisztus 
Urunknak Zakariás próféta által is, mint amikor egy szenvedő beteg gyermek- 
hez odahajlik az édesanyja és azt mondja: ne félj gyermekem, már jön az orvos 
hozza az orvosságot, nem fog neked fájni sehol, ő meggyógyít. Így mondja 
Isten az Igében a bűn betegségében vergődő világnak: ne félj, jön az orvos, 
aki hozza a legfontosabbat, a bűnbocsánat, a kegyelem orvosságát, amely a 
halálból az életre gyógyít mindenkit, aki azt elfogadja. Mert ő nem önmaga 
miatt jött el erre a világra, hanem miattam, miattad, mindnyájunk miatt, hogy 
minket a bűn szakadékából a kárhozat mélységéből felemeljen, életre gyógyít- 
son, mert ezt munkálja az ő üdvözitő szeretete. A mindennapi életünkben is van 
jelentősége annak, ha valaki előre bejelenti, hogy készül hozzánk jönni. Ez a 
bejelentés szerezhet örömet is, de okozhat szorongást, félelmet is. Attól függ 
ķi az, aki ezt a látogatási szándékát bejelentette. Ha olyan valaki mondja ezt, 
akiről tudjuk, hogy szeret bennünket és a lelki- ismeretünk is nyugodt, mert mi 
se okoztunk neki szomorúságot, akkor ez a bejelentés örömet jelent. Örömet, 
mert együtt lenni azzal, aki minket szeret, akit mi szeretünk, jó. Milyen más a 
helyzet, ha a látogatási üzenetet olyan valaki mondja, akiről tudjuk, mert nem 
tiszta a lelkiismeretünk, hogy számon akarja kérni, amit csináltunk. Az ilyen 
látogatót szorongó szívvel fogadja az ember és örülne neki, ha ez a látogatás 
nem történne meg. Senki sem szereti, ha az ő szennyesét más teregeti ki előtte. 
A mindennapi életünkben is történhet hasonló dolog, mikor egy gazdasszony, 
akinek sok dolga van, nem érkezik valamikor kimosni a ruhákat, már a lakás- 
ban is vannak beszennyezett ruhadarabok és váratlan látogató érkezését látja az 
ablakon keresztül, ilyenkor villámgyorsan igyekszik ezeket a ruhadarabokat a 
szekrényajtó mögé zárni. Egy váratlanul érkező látogató előtt el lehet így rej- 
teni dolgokat. De Jézus Krisztus előtt, Isten előtt, aki belelát mindnyájunknak 
a szívébe, nem lehet elrejteni semmit. Egy számonkérő embertárs előtt meg- 
próbál az ember szorult helyzetében hazugságba mosakodni. Arra hivatkozik, 
hogy nem ő a hibás, mások vitték őt bele ebbe a szorongatott helyzetbe, de 
Jézus Krisztus ismeri a valós helyzetet. Így marad az ember életében a sokféle 
sötétség, igazságtalanság, gonoszságra való hajlam, tehát azok a tulajdonságok, 
amelyek nehézzé, sokszor gyötrelmessé teszik ezt a földi életet. Pedig Isten, 
ahogyan Zakariás prófétán keresztül szól, előre megüzeni, hogy ő jön, tehát 
szabadító szeretettel jön hozzánk, azért üzeni azt is örülj Istennek népe. 

Az ünnepeknek, különösen a karácsonynak velejárója, hogy az ember 
készül hozzá. Nemcsak az egyházban, hanem a világban is úgy beszélnek 

erről az ünnepről, hogy az a szeretet ünnepe, az örömszerzésnek az ünnepe. 
Ilyenkor úgy érzi mindenki, akinek még van valakije itt a földi életben, hogy 
ha a szeretet ünnepe, akkor illik örömet szerezni azoknak, akik még itt vannak 
velünk. Így aztán mindenki ünnepli a karácsonyt. Nem biztos, hogy jó az, ha 
ezt az ünnepet is mindenki ünnepli, mert aki nem tudja, hogy kinek a szere- 
tetére emlékeztet a karácsony, az hiába ünnepel. Már pedig nagyon sok csa- 
ládban elsikkadt napjainkban is, hogy karácsony azért van, mert Isten ideadta 
egyszülött Fiát, hogy mi el ne vesszünk. Egyre több családban alig tud valaki 
imádkozni, a karácsony szó helyett télapót és mikulást emlegetnek és Jézus 
Krisztus neve nem minden családban hangzik el. Azokban a családokban, ahol 
a gyermekek nem látják a felnőtteket naponta Isten előtt elcsöndesedni, imád- 
kozni, vagy énekelni már nemcsak a gyermekek nem tudják, hogy a karácsony 
Isten földre hajló szeretetének az ünnepe, hanem a felnőttek sem. Azért van 
szükség arra, hogy a szülők, ha van hit a szívükben ne titkolják ezt gyermekeik 
előtt, hanem úgy neveljék gyermekeiket, hogy a gyermekek is szeressék és 
kívánják meg a hívő életformát, hogy maguk is hitre juthassanak. Hadd han- 
gozzon el karácsony szent ünnepén ebben a templomban a mindnyájunk felé 
hajló kérdés, van-e a te családodban naponta Isten előtt való elcsöndesedés, 
hálaadás, hogy Isten napjainkhoz napokat ajándékoz, hogy gyermekeink is 
megtanulják, hogy minden és mindenki ami az életünkhöz hozzátartozik Isten 
ajándéka. Neki kell mindent és mindenkit, aki nekünk kedves megköszönni. 
Nagy veszélye az életünknek, hogy még sok olyan családban is, ahol a szülők 
hitben éltek, a gyermekek már távol állnak tőle. Közülük némelyeknek halvány 
emlékként ott van még Istennek, Krisztusnak a neve, és ha az életük veszélybe 
kerül, akkor ők is ajkukra veszik, Istenem szabadíts meg ebből a bajból. Ez 
olyan lelki állapotra mutat, hogy a gyarló ember hajlamos arra, hogy Istent 
elfelejtse, de veszély esetén az elfelejtett Isten nevét még ajkára tudja ven- 
ni, hogy segítségét kérje. Tehát a bajban, a veszélyes élethelyzetben még az 
Istentől nagyon eltávolodott ember is tudja Isten segítségét kérni. De Krisztus, 
amikor a földön járt tanítványaival és sok emberi nyomorúsággal találkozott, 
mindig a hitet kereste. Sokszor vették őt körül különböző betegségekben síny- 
lődő emberek, de Jézus ezektől gyakran megkérdezte hiszed-e, hogy én meg 
tudlak gyógyítani. Nem mindig kérdezte meg, és nemcsak azért mert ő belelát 
a szívekbe, hanem azért, hogy a betegnek a viselkedése kifejezésre juttassa, 
van-e hit a szívében. A főniciai pogány asszonyt is úgy tette próbára, hogy 
úgy tett, mint- ha kérését visszautasítaná: nem jó a fiak kenyerét elvenni és az 
ebeknek adni. Ez szokatlanul kemény mondat volt Jézus ajkán, de ez a pogány 
asszony, aki nagyon szerethette a lányát, akinek a meggyógyítását kérte Jézus- 
tól, szelíd szavaival juttatta kifejezésre, milyen őszintén hisz Jézus gyógyító 
hatalmában. Maga Jézus is elismeréssel beszélt ennek a pogány asszonynak 

a hitéről és kérését teljesítve meggyógyította annak beteg leányát. Mert Jézus 
nem személyválogató. Fontos tehát, hogy családjainkban a szülők tegyenek 
meg mindent, amit megtehetnek, hogy gyermekeiket hívő életre segítsék. 
Fontos ez, mert a hívő élet nemcsak a földi élet próbatételei között teszi elvi- 
selhetővé a bajok elhordozását, hanem ezen túlmenően örök életre gyógyítja 
meg hitben élő gyermekeinek az életét. Az élő hithez hozzátartozik a mindig 
cselekvésre indító szeretet is. Mondd testvérem, tudsz te mindig szeretettel 
szólani a gondterhelt napokban is az édesanyádhoz, az édesapádhoz? Tudsz 
vigyázni arra, hogy szeretteid életének egyetlen napja se múljon el úgy, hogy 
a te szavaid miatt kellett keserű szívvel álomra hajtani a fejét? Vigyázol arra, 
hogy szelídek legyenek a szavak, szépek legyenek a tettek, hogy így tegyük 
egymásnak könnyebbé életünk terhének a hordozását és így gyógyítgassuk 
öszinte szeretettel egymásnak az életét. 

Mindez azért lehetséges, mert mint az Igében hallottuk, Jézus nemcsak 
rövid látogatásra jött hozzánk, hanem egészen be akarja tölteni az életünket, 
velünk együtt akar lakni. Róla nemcsak ezt lehet mondani, hogy Isten betel- 
jesítette hosszú időn keresztül hirdetett ígéretét és az életünk adventje a Fiú 
testet öltésével folytatódott, hogy elvégezhesse köztünk megváltó munkáját. 
Sőt róla nem is csak azt lehet mondani, hogy itt járt, megkezdte megváltó 
munkáját és ígéretet tett visszatérésére, hogy megváltó művét az új teremtésben 
befejezhesse, és akkor megszűnik a könnyhullajtás és a szenvedés, hanem azt 
is mondanunk kell, hogy ez a mi egész életünk örök advent. Ő minden ígéretét 
megtartó Ura az életünknek, aki a két advent között is jön Igéje által, jön Szent- 
lelke által, jön, hogy kivegye szívünkből az engedetlenséget, a hitetlenséget, 
hogy a földi otthonaink is legyenek áldott otthonná, ahol olyan jó szeretetben 
együtt lenni és az újjáteremtett világban együtt maradni. Csodálatos távlatai 
ezek az életünknek. 

Isten szeretetének ezen az adventjén is készítgessük azért szeretettel a mi 
szeretetünkről bizonyságot tevő apró ajándékokat , de közben vigyázzunk 
nagyon arra, hogy mi Istennek ne csak az ajándékai után vágyakozzunk, hanem 
Isten után. Egy egykori lelkipásztor írta le naplójában az egyik kedves, de 
szomorú emlékét annak, ami gyülekezetében történt. Egy családban megbete- 
gedett és meghalt az édesanya. Ezt az egész családot megrendítő hírt azonban 
nem akarták akkor közölni az édesanya iskolás gyermekével. Az édesanya a 
kórházban halt meg és a szomorú hír átadását részletekre osztva akarták csak 
megmondani a gyermeknek, ezért időnként elmentek hazulról és mindig azzal 
tértek vissza, hogy a kórházban voltak az édesanyát meglátogatni. Ilyenkor 
mindig hoztak valami apró ajándékot és a gyermek egy ideig örült is, hogy 
édesanyja a kórházból is gondol rá. De hamar eljött a nap, amikor a gyer- 
mek azt mondta, most én már nem az édesanyám ajándékát akarom, hanem 

kérem, hogy hozzátok már haza az édesanyámat. Szomorú történet ez, mert az 
édesanyát már nem vihették a gyermekéhez, de legyen ez a szomorú történet 
kemény szíveket is nyitogató tanítássá arról, hogy ilyen változásra a mi éle- 
tünkben is szükség van. Jaj nekünk, ha egész életünkön át megelégszünk azzal, 
hogy elfogadjuk Istennek sokféle ajándékát. Boldog az az ember, aki elérkezik 
odáig, hogy hálával fogadja Istennek az ajándékait, és magával Istennel való 
teljes hitbeli közösségre vágyakozik. Az ő szeretetét, az ő életet megszentelő 
jóságát, tehát magát Istent zárja a szívébe, és ebben a szeretetben tölti az egész 
földi életet. Ámen 


Örökkévaló Isten hálát adunk néked, hogy elküldötted erre a 
világra egyszülött Fiadat és Igédben elmondottad, hogy ezt meg- 
váltó szeretettel tetted. Hálát adunk, hogy mi újra magunkhoz ölel- 
hetjük azt a hitbeli bizonyosságot, hogy mi nem vagyunk magunkra 
hagyottak, árvák, mert minket a te kegyelmes atyai szereteted ölel 
magához. Bocsáss meg kegyelmes Istenünk, ha mi sokszor nem 
vesszük észre hozzánk hajló atyai jóságodat, gondviselő szere- 
tetedet. Hálát adunk jó Atyánk, hogy te most is azért hirdetted a 
karácsonyi evangéliumot, hogy tárjuk ki szívünket és örök szállást 
vegyen életünkben a megváltó szeretet, és ez a megváltó szeretet 
gyógyítsa meg ezt a mi sokszor tépett földi életünket is. Kérünk, 
Atyánk tedd áldottá családi életünket, otthonainkat, hogy kösse 
ott is össze szíveinket az Úr Jézustól tanult szeretet. Légy velünk 
odakint a mindennapi életben, hogy amikor gondokat, terheket 
hordozunk, boldog örömmel tudjuk vallani, hogy azoknak, akik 
téged szeretnek, minden a javukat szolgálja. Te gyógyítgassad 
lelki, testi betegségeinket, vigasztald a magányosokat, akik egye- 
dül maradtak, hogy a te földön élő gyermekeid soha nincsenek 
magukra hagyva, mert a te atyai szereteted emberileg egyedül 
élve se hagy magunkra. Jézusunk nevében kérünk, hallgasd meg 
imádságunkat. Ámen 


Záróének: 296. dics. 1987. 

A betlehemi gyermekek megöletése 
Karácsony — Urvacsora 


Főének: 324. dics. Igeolvasás: Máté 2, 10-23 


Amikor meglátták a csillagot, igen nagy volt az örömük. Bementek a házba, 
meglátták a gyermeket anyjával, Máriával, és leborulva imádták őt. Kinyitották 
kincsesládáikat, és ajándékokat adtak neki: aranyat, tömjént és mirhát. Mivel 
azonban kijelentést kaptak álomban, hogy ne menjenek vissza Heródeshez, más 
úton tértek vissza hazájukba. Miután eltávoztak, íme, az Úr angyala megjelent 
Józsefnek álmában, és így szólt: ,, Kelj fel, vedd a gyermeket és anyját, mene- 
külj Egyiptomba, és maradj ott, amíg nem szólok neked, mert Heródes halálra 
fogja kerestetni a gyermeket. "Ő pedig felkelt, vette a gyermeket és anyját még 
éjnek idején, és elment Egyiptomba. Ott volt Heródes haláláig, hogy betelje- 
sedjék az, amit az Úr mondott a próféta által: ,, Egyiptomból hívtam el fiamat. " 
Amikor Heródes látta, hogy a bölcsek túljártak az eszén, nagy haragra lobbant, 
elküldte embereit, és megöletett Betlehemben és annak egész környékén minden 
kétesztendős és ennél fiatalabb fiúgyermeket, annak az időpontnak megfelelő- 
en, amelyet pontosan megtudott a bölcsektől. Amikor Heródes meghalt, íme, az 
Úr angyala megjelent Józsefnek álmában Egyiptomban, és ezt mondta: ,, Kelj 
fel, vedd a gyermeket és anyját, és menj Izráel földjére, mert meghaltak azok, 
akik a gyermek életére törtek.” Ő pedig felkelt, vette a gyermeket és anyját, és 
Izráel földjére ment. Amikor azonban meghallotta, hogy Júdeában Arkhelaosz 
uralkodik atyja, Heródes után, félt oda visszatérni. Miután pedig kijelentést 
kapott álmában, Galilea területére vonult vissza; és amikor odaért, abban a 
városban telepedett le, amelyet Názáretnek neveztek, hogy beteljesedjék, amit 
a próféták mondottak: názáretinek fogják őt nevezni. 


Hálát adunk néked jó Atyánk, hogy az idők teljességében 
elküldted a földre szent Fiadat, Jézus Krisztust. Szívünk örvende- 
ző hálaadásával köszönjük meg, hogy engedted megérnünk ezt az 
ünnepet és templomaink falai között ma újra hangzik Igéd vigasz- 
talása, hogy elesett, elveszett világunkba Szabadítót küldtél, aki 
leveszi rólunk a bűn bilincsét, és a kegyelem fehér ruhájába öltöz- 
tet bennünket. Kérünk Úr Isten, áldd meg Igédet hallgató ünneplő 
népedet, és segíts, hogy Igédet meghallgatva azzal a jóakarattal és 
békességgel járjuk életünk útján, amelyről az első karácsonykor az 
angyalok énekeltek. Kérünk, tedd Igéd hallgatásának ezt az alkal- 
mát olyan áldott közösség alkalmává, amelyben átéljük az együtt- 
lét örömét veled, teremtő Istenünkkel, megváltó Krisztusunkkal és 

egymással, a Szentlélek közösségében. Kérünk, készíts megváltó 
Krisztusunknak szállást szívünkben, és munkáld Szentlelkeddel, 
hogy kegyelmed asztalánál a te bűnbocsánatot nyert örvendező 
gyermekeid lehessünk. Kérünk, tégy késszé és képessé arra, hogy 
mi otthonunkban is, odakint a világban is tudjunk úgy élni, mint 
megváltott életű gyermekeid. Megváltónk nevében kérünk, hall- 
gasd meg könyörgésünket. Ámen 


Igehirdetés előtti ének: 370. dics. 2. vers Alapige: Máté 2, 19 — 21 


Amikor Heródes meghalt, íme, az Úr angyala megjelent Józsefnek álmá- 
ban Egyiptomban, és ezt mondta: ,, Kelj fel, vedd a gyermeket és anyját, és 
menj Izráel földjére, mert meghaltak azok, akik a gyermek életére törtek." 
Ő pedig felkelt, vette a gyermeket és anyját, és Izráel földjére ment. 


Kedves Testvéreim, 


Isten csodálatos módon gondoskodott róla, hogy a világ Megváltójának 
a születését a pogányok is megtudják. A világot teremtő mindenható Istenről 
akkor még csak egy nép tudott; Ábrahám leszármazottai, a zsidó nép. Isten 
ígéretének a híre, hogy a világ teremtő Istene elküldi a földre a Megváltót, aki 
megtöri a bűn és halál hatalmát, akkor még csak ehhez a néphez jutott el. Min- 
den más nép pogány volt. A pogányok nem istentagadók, hanem istenkeresők. 
A teremtett mindenségben uralkodó rend felfedezése nyomán sok pogánynak 
a lelkében ott volt az a sejtelem, hogy ez a világ nem keletkezhetett magától, 
létezése mögött egy emberi képzeletet felülmúló teremtő, megtartó, és rendező 
hatalomnak kell lennie. Ebből az istenkeresésből keletkezett a sok pogány val- 
lás. Ahogy az ember kezdte megismerni a természetben megnyilvánuló sokféle 
pusztító és gyógyító erőt, egyre jobban vágyakozott egy megtartó, oltalmazó 
és veszélyeket elhárító hatalom után. Így kezdték istenként imádni a napot, 
holdat, csillagokat, bizonyos erős állatokat, messzire szállni tudó madarakat, 
és sok minden mást. 

Amikor Jézus született, már magas szintre emelkedett az ókori tudomány 
és művészet. Az akkori kor alkotásainak a maradványait a mai kor embere is 
megcsodálja. Egyiptomban, ahonnan a napkeleti bölcsek jöttek, már sok min- 
dent megismertek a csillagok világáról. Ezek a bölcsek, akiket egy fényes csil- 
lag vezetett a megszületett új királyhoz, és elindultak, hogy azt megkeressék, 
annak a kornak olyan tudósai voltak, akik mint pogány világuk , teológusai" 
természettudományokkal is foglalkoztak. A Bibliát, amely akkor még csak az 
Ószövetség egy része volt, nem ismerték. Nem ismerhették tehát azt a próféci- 

át, amit mi már az Ézsaiás könyvéből ismerünk, hogy Isten egy gyermeket ad 
majd választott népének, aki mint Dávid király trónjának örököse, örökkévaló 
király lesz. A csillag, amely nekik az irányt mutatta, Palesztina felé vezette 
őket. Az ott élő zsidókról már több más országban is tudták némelyek, hogy ez 
az egyetlen nép, amelynek nincsenek bálványistenei, mert egy láthatatlan lélek 
istent imádnak, akit nem lehet kiábrázolni, és akiről ez a nép azt hirdeti, hogy ő 
teremtette a világot. Mivel egy királyi gyermeket kerestek, a fővárosba mentek, 
ahol a királyi palotát keresték. Ha a város népétől érdeklődtek a megszületett 
új király után, bizonyára senki sem tudott egy új királynak a születéséről. Azt 
azonban tudták, hogy a királyuk, Heródes él, és megrémültek, amikor ezek 
az idegenek egy új királyról beszéltek, mert a hatalmát féltő Heródes már sok 
vért kiontott. A bölcsek aztán azért mentek a királyi palotába, hogy ott kérdez- 
zék meg, hol kellett itt megszületnie az új királynak. A király látta, hogy az 
idegenek, akik egy új király után érdeklődnek az ő országában, művelt, tudós 
emberek. Tudta, hogy ha ezek az emberek messze idegenből azért zarándokol- 
tak ide, mert tisztességet akarnak tenni egy megszületett új királynak, akkor az 
ő országában valami nagy esemény történt, amelyről ő sem tud. Azért hivatta 
össze a főpapokat és írástudókat, a Szentírás tanulmányozóit, hogy azok keres- 
sék meg az írásokban, hol kellett megszületni az új királynak, a Messiásnak, 
amelynek születése helye felé ezeket az idegen pogány tudósokat egy különös 
csillagnak a fénye vezette. Az írástudók tudtak is válaszolni a különös kérdésre. 
Mikeás próféta írásaiban rátaláltak erre a mondatra: „Éste Betlehem, Júdának 
földje, semmiképpen sem vagy legkisebb Júda fejedelmi városai között, mert 
belőled származik a fejedelem, aki legeltetni fogja az én népemet, az Izráelt." 
Amikor a napkeleti bölcsek átgondolták mindazt, amit Jeruzsálemben láttak 
és a királyi palotában tapasztaltak bizonyára sok mindent nem értettek, de a 
felragyogó fényes csillagot isteni jelzésként fogadták, azért elindultak, hogy 
ezt a különös királyt megkeressék, és tisztességet tegyenek neki. A főpapokat 
és bölcseket a király rendelte palotájába, a bölcsek a király előtt mutatták ki az 
írásokból, hogy az eljövendő nagy királynak, Krisztusnak Betlehemben kell 
megszületnie. Ezért hivatta a király titokban a bölcseket magához, hogy meg- 
tudakolja tőlük a csillag megjelenésének az idejét, és elküldje őket Betlehembe. 
Közben lelkükre kötötte, hogy ha megtalálják a gyermeket, tudassák vele, hogy 
ő is elmehessen tisztességet tenni ennek az új királynak. 

A bölcsek folytatták az utat. Újra felragyogott előttük a fényes csillag, és 
megtalálták a helyet, ahol a gyermek volt. Az evangéliumban azt hallottuk, 
hogy a bölcsek bementek a házba, megtalálták a gyermeket, leborulva tisztes- 
séget tettek neki, és kitárva kincseiket, aranyat, tömjént és mirhát ajándékoztak 
neki. A bölcsek a tudomány és a pogány világ hódolatát mutatták be Jézusnak. 
Isten már az Ószövetségben is jelzi, hogy ő a pogányoknak is gondviselője, 

őket is szereti. Később Jézus is több esetben példamutatónak nevezett egy-egy 
hitét megmutató pogányt, és tanítványait már a világ minden népéhez küldte. 
A keresztyén egyházak egy része januárban egy külön ünnepet szentel, az 
epifánia napját, amelyen nemcsak Krisztusnak földrejövetelére, hanem a pogá- 
nyoknak Krisztus előtti megjelenésére és Krisztus imádására is emlékeznek. 
A Szentírás bizonyságtételéből tudjuk, hogy az angyalok a nyájat őrző pászto- 
roknak hirdették azon az éjszakán a nagy örömhírt, hogy megszületett a világ 
Megváltója. Ezek a pásztorok még azon az éjszakán elmentek, megtalálták a 
megváltóul született gyermek Jézust, dicsőítették Istent, és boldogan adták 
tovább az angyali üzenetet a világ Megváltójáról. Tehát Jézus első tisztelői 
a betlehemi pásztorok voltak, akik dicsőítették Istent, és hisszük hogy ezzel 
Jézust is, akit Isten küldött megváltásunkra. 

Nem tudjuk, mennyi ideig tartott a napkeleti bölcsek úti készülődése és 
zarándoklása, de ők valószínűleg jó néhány hónappal később érkeztek meg 
Betlehembe. Erre utal az is, amit az Igében hallottunk, hogy Jézus, Mária és 
József akkor már nem az istállóban voltak, ahol Jézus azon az éjszakán meg- 
született, hanem egy házban. Az Augusztus császár népszámlálást elrendelő 
parancsa miatt azokban a napokban, talán hetekben is, sokan voltak úton, sok 
embert ért idegenben az éjszaka, és Mária és József csak az istállóban, barmok 
jászolában kaphattak éjjeli szállást. De a népszámlálás mozgalmas hetei után 
bizonyára kaptak valamelyik betlehemi házban helyet, ahol egy ideig meghú- 
zódhattak. A napkeleti bölcsek már ott találták meg őket, és szükségét érezték, 
hogy imádó hódolattal boruljanak le az előtt az egyszerűségében is különös 
király előtt, akihez őket Isten fényes csillaga vezette. Reményt adó előjel ez 
arra nézve, hogy Isten Krisztusban minden ember előtt, a pogányok előtt is 
megnyitotta az üdvösség kapuját, akik kegyelmét hittel elfogadják. 

A napkeleti bölcsek nekünk, ma élő keresztyéneknek is példát adnak az 
Isten iránti engedelmességre. Az égboltozat fürkészése tudományágukhoz tar- 
tozott. Így vették észre azt a különös csillagot, amelynek feltűnésében isteni jelt 
láttak. Isten meg tudja szólítani a pogányokat is. A bölcseket először a csillag 
által szólította meg. Korunk csillagászai kiszámították, hogy azelőtt 800 évvel 
alakult a bolygók pályája úgy, mint a Krisztus születésekor, hogy a Jupiter és 
a Szaturnusz egymás felé közeledő pályán mozogtak. Ez a körülmény hozta 
magával, hogy hosszú hónapokig erősödő, majd halványuló fény jelezte a két 
bolygó egymáshoz való közelségét, és a bölcsek elindultak tisztességet tenni az 
új királynak. Miután célhoz értek, és küldetésüknek eleget tettek, Isten álom- 
ban szólította meg őket, mert nem akarta, hogy a bölcsek a gonosz szándékú 
Heródesnek hírül adják Jézus születésének a helyét. A pogány bölcsek ismét 
engedtek Isten akaratának; más úton mentek vissza hazájukba. A mi világunk- 
ban is vannak hatalmukat féltő, és a királyok királyát, Jézus Krisztust az embe- 

rek millióinak a szívében meggyilkolni akaró Heródesek. Vigyázzunk, kerüljük 
a velük való találkozást. Nekünk a hazamenésünk, az Atya házában számunkra 
elkészített helyre érkezésünk is veszélyeztetve van, ha kitesszük magunkat a 
Heródes kísértésének. Ezért vegyük ajkunkra életünk minden napján, mielőtt 
otthonunkból kimennénk, hogy a ránk váró feladatokat elvégezzük, a zsoltár- 
imádságot; „Útaid Uram mutasd meg, hogy el ne tévelyedjem.” Nagy ajándéka 
Istennek, hogy ezen a szent ünnepen a kegyelem asztalánál is megállhatunk. 
Kérjük Istent, hogy tévedéseink, mulasztásaink, botlásaink útját elkerülve 
tudjunk a megbocsátó szeretet, a jóakarat, és a békesség útján járni, akkor is, 
amikor a kedves ünnepnapok után jönnek a ködös-fagyos hétköznapok gondjai 
és kísértései. 

Isten azon az éjszakán nemcsak a bölcseket szólította meg álom által, 
hanem Józsefet is. Őt se akkor szólította meg először. Az evangélium előző 
fejezetében le van írva, hogy József, mikor eljegyezte Máriát, és még mielőtt 
egybekeltek volna, megtudta, hogy Mária új életet hord a szíve alatt. Igaz 
emberként nem akarta őt szégyenbe keverni, ezért el akarta őt titokban bocsáta- 
ni. De engedelmesen hallgatott az Úr angyalának álomban mondott tanácsára, 
hogy vegye magához Máriát, mert a szíve alatt levő gyermek a Szentlélektől 
fogantatott, és ő szabadítja meg a népet a bűnöktől. Az evangéliumban az is 
le van írva, hogy ezzel is Isten üdvözítő tervének ígérete teljesedett be. József 
akkor azonnal magához vette Máriát. Amikor a napkeleti bölcsek hazaindulá- 
sa után József ismét álomban kapta a figyelmeztetést, hogy keljen fel, vegye 
Máriát és a gyermek Jézust és meneküljön Egyiptomba, József ezt is engedel- 
mesen teljesítette. Amikor Heródes rájött, hogy a napkeleti bölcsek nem telje- 
sítették parancsát, azt a kegyetlen parancsot adta, hogy Betlehemben minden 
két évnél fiatalabb gyermeket meg kell ölni. Így akarta biztossá tenni, hogy a 
Betlehemben született új király is a megölt gyermekek közt legyen. De Isten 
itt is megmutatta, hogy a hatalom nem a Heródes, hanem az ő kezében van. 

Jézus tehát már születésekor hajléktalan volt, és már kisgyermekként ván- 
dorrá és jövevénnyé lett idegen országban. Ezért tudott együttérezni a megfá- 
radtakkal, a nehéz terheket hordozókkal, a szenvedőkkel. Ezért hirdette nekik 
Isten országának az evangéliumát. Isten üdvözítő tervét sok szenvedésen és a 
halálon átmenve elvégezte. 

Nem tudjuk mennyi időt töltöttek a gyermek Jézus és szülei Egyiptomban. 
A történelmi hátteret kutatók szerint valószínű, hogy Heródes az események 
után egy év múlva meghalt és Jézust az erről szóló angyali tudósítás után 
hazahozták szülei. Heródes halála előtt végrendeletében három fia közt osztotta 
fel az ország fölötti uralkodást. József akkor is Isten angyalának az utasítását 
teljesítette. Mivel a Judeában uralkodó Arkhelaus olyan kegyetlen uralkodó 
volt, mint előtte Heródes, József a galileai Názáretbe ment vissza családjával. 

Az a fényes csillag, amely a napkeleti bölcseket Betlehem felé vezette, már 
régen elhalványult, de ő, aki ezt mondja: , Én vagyok Dávidnak gyökere és ága: 
ama fényes és hajnali csillag," él örökké. Igéjével most is szól hozzánk, hogy 
megtisztítsa, megszentelje életünket, kegyelme asztalnál pedig táplál bennün- 
ket az örök életre. Örülünk azokkal, akik velünk ünnepelnek, és szomorkodunk 
azok miatt, akik még nem találták meg ama fényes hajnali csillagot. Ezért 
imádkozunk reménykedő szívvel: 

Hívd az elveszőket, a szétszórtakat. Csillagodnak fénye, míg utat mutat. 

Kinek útja tőled messze-messze tér. Lássa meg hogy hozzád csillag a vezér. 

Énekgyűjtemény: Messze napkeletről 34. oldal 3. vers 

Ámen 


Édesatyánk, Gyermeki hálaadással köszönjük, hogy a kegyel- 
medből megért szentestén újra hallhattuk a vigasztaló Igét, hogy te 
örök szeretettel szeretsz bennünket, gyarló gyermekeidet. Köszön- 
jük Atyánk, ha ma szeretteinkkel együtt lehettünk szent házadban 
is, otthonunkban is. Köszönjük, hogy ezen az ünnepen a te Jézus- 
ban földre jött szereteted azokkal is erősebben összeköt, akikkel 
test szerint nem ünnepelhetünk együtt. Hálát adunk jó Atyánk, 
hogy most Igéd után vágyó szívvel újra együtt lehetünk, és hogy 
hívsz bennünket kegyelmed és szereteted asztalához. Jó nekünk 
szívünkbe zárni Igédet, hogy világunkban, ahol most is sokféle 
sötétség borítja a földet, és homály a népeket, nem halványul 
el ama fényes hajnalcsillag, akinek földre jövetelekor mennyei 
dicsőség ragyogta be a földet, és aki mint a világ világossága azt 
munkálja, hogy aki őt követi ne járjon sötétségben. Kérünk, áldd 
meg családjainkban és egyházadban néped szeretetközösségét, 
szenteld meg örömét és békességét. Vigasztald a gyászolókat 
azzal a vigasztalással, hogy Jézus megváltó szeretete a halálon 
át is életre vezet. Az ő nevében kérünk, áldd meg életünket. Ámen 

Üdvözítő kegyelem 
Karácsony 


Főének: 309. dics. Igeolvasás: János 1, 1-14 


Kezdetben volt az Ige, és az Ige Istennél volt, és Isten volt az Ige. Ő kez- 
detben az Istennél volt. Minden általa lett, és nélküle semmi sem lett, ami 
létrejött. Benne élet volt, és az élet volt az emberek világossága. A világosság 
a sötétségben fénylik, de a sötétség nem fogadta be. Megjelent egy ember, akit 
Isten küldött, akinek a neve János. Ő tanúként jött, hogy bizonyságot tegyen 
a világosságról, és hogy mindenki higgyen általa. Nem ő volt a világosság, 
de a világosságról kellett bizonyságot tennie. Az Ige volt az igazi világosság, 
amely megvilágosít minden embert: ő jött el a világba. A világban volt, és a 
világ általa lett, de a világ nem ismerte meg őt: saját világába jött, és az övéi 
nem fogadták be őt. Akik pedig befogadták, azokat felhatalmazta arra, hogy 
Isten gyermekeivé legyenek; mindazokat, akik hisznek az ő nevében, akik nem 
vérből, sem a test, sem a férfi akaratából, hanem Istentől születtek. Az Ige testté 
lett, közöttünk lakott, és láttuk az ő dicsőségét, mint az Atya egyszülöttjének 
dicsőségét, telve kegyelemmel és igazsággal. 


Gondviselő Édesatyánk, hálát adunk néked, hogy te nemcsak 
teremtő hatalmadat tetted nyilvánvalóvá a világ teremtésekor, 
hanem rajtunk, gyarló gyermekeiden naponta megújítod gondvise- 
lő jóságodat. A te gondviselő jóságodnak az ajándéka ez a nap is, 
és megköszönjük néked, hogy ma újra ünnepelhetünk, újra bele- 
csendülhet életünkbe a karácsonyi örömhír a te üdvözítő kegyel- 
medről. Kérünk, ne engedd, hogy kegyelmed evangéliumának 
magvetése gyümölcstelen maradjon, hanem áldd meg azt szívünk- 
ben, hogy bő gyümölcsöt teremjen. Kérünk, vedd ki életünkből az 
önzés és szeretetlenség tövisét, hogy azok ne fojthassák el szí- 
vünkben Igédet. Segíts, hogy tudjuk szavainkkal és tetteinkkel is 
megköszönni, hogy Jézusban emberré lettél, hogy levedd rólunk 
bűneink bilincsét, és minket megváltott, hálás gyermekeiddé tégy. 
Segíts Atyánk, hogy tudjunk egész földi életünkben embertársaink 
javára és neved dicsőségére élni és általunk is dicsőíttessen a te 
szent neved. Az Úr Jézus szent nevében kérünk, hallgasd meg 
imádságunkat. Ámen 

Igehirdetés előtti ének: 171. dics. Alapige: Titusz 2, 11-14 


Mert megjelent az Isten üdvözítő kegyelme minden embernek, és arra 
nevel minket, hogy megtagadva a hitetlenséget és a világi kívánságokat, 
józanul, igazságosan, és kegyesen éljünk a világban, mivel várjuk a mi 
boldog reménységünket, a mi nagy Istenünk és üdvözítőnk, Jézus Krisztus 
dicsőségének megjelenését, aki önmagát adta értünk, hogy megváltson min- 
ket minden gonoszságtól, és megtisztítson minket a maga népévé, amely jó 
cselekedetre törekszik. 


Kedves Testvéreim, 


Pál apostolon keresztül Isten más szavakkal mondja el ugyanazt a nagy 
örömhírt, amelyet Betlehem határában az angyallal mondatott el: , Mert megje- 
lent Isten üdvözítő kegyelme minden embernek." Titusz lelki gyermeke, fiatal 
munkatársa volt az apostolnak, aki a Krisztus evangéliumának a szolgálatában 
jó munkatársnak bizonyult. Azért ad neki a felolvasott igeversekben is atyai jó 
tanácsot a misszió folytatásához. Akarta, hogy a Kréta szigetén élő emberek 
is megtudják, hogy a világot teremtő Isten rendezett szép földi életre, és ezen 
túlmenően, örök üdvösségre akarja vezetni az embert. Jézus Krisztusban, aki a 
világ teremtésekor már együtt volt az Atyával, Istennel, az üdvözítő kegyelem 
lépett be földi világunkba. Ezt az üdvözítő kegyelmet Isten mindenkinek adni 
akarja, a földi pályafutást az örök élet koronájával akarja jutalmazni. A különböző 
sportversenyeken, amelyek már akkor is nevezetes események voltak, csak egy 
főnyeremény van. Isten a minden emberi értelmet meghaladó kegyelmet minden- 
kinek adni akarja, mert e nélkül minden ember elveszett, mindenki rá van utalva a 
kegyelemre, de mindenki hozzá is juthat, mert Jézusban Isten megváltó szeretete 
jött erre a halál árnyékának a völgyében élő világra. Benne mindenkire rásüt a 
kegyelem napja, még akkor is, ha valaki ablaka rolóit lehúzva a sötétben alszik. 

Isten nem azért adja üdvözítő kegyelmét, hogy legyen egy szép ünnepünk, 
amikor Isten tettének a történetét meghallgatjuk, elcsodálkozunk Isten földre 
hajló szeretetén, de ünnep után rohan mindenki a maga útján, önző életével, 
léleksebző szavaival vagy tetteivel ugyanúgy elszomorítja embertársait, mint 
azelött. Isten azért adja a kegyelmet, hogy az neveljen minket. A nevelés nehéz 
tudomány. A fát lehet faragni, az agyagot formálni, a követ vésővel alakítani. A 
tehetséggel megajándékozott művészek a különböző anyagból csodálatosan szép 
alkotást tudnak készíteni, mert az anyagnak nincs akarata, nem tud tiltakozni, 
ellenállni. De Isten bennünket akarattal, értelemmel és érzelemmel ajándéko- 
zott meg. Ezeket az Istentől kapott drága adottságokat azonban megrontotta a 
sátán. Az ember nem hagyja magát Isten akarata szerint formálni. A bűnesettel 

belépett világunkba a nagy keresztül-kasul dobáló. Azóta nemcsak a Szentlélek 
áldott életre gyümölcsöt érlelő hatalma, hanem a sátáni lélek minden gonosz- 
ságra vezető hatalma is benne van a világban. Aki engedi, hogy a hazugság és 
gonoszság lelke vezesse, letért az életre vezető keskeny útról a halálba vezető 
széles útra. Azért nehéz a nevelés, mert nekünk nem csak test és vér ellen kell 
harcolnunk, hanem a gonoszság lelkei ellen is. Világunkban egyre nagyobb 
gondot jelent a társadalomban a közrend megtartása. A társadalom törvényekkel 
igyekszik védekezni a sok emberi túlkapás és gonoszság ellen. A bíróságoknak, 
rendőrségeknek egyre több és egyre gonoszabb bűntények ügyében kellene igaz- 
ságot szolgáltatni, ami sokszor emberfeletti feladat. Borzalmas lenne az élet, ha 
a társadalomban, az országokban nem lenne törvényes jogrend, de törvényekkel 
nem lehet kiküszöbölni a gonosz lélek által munkált sokféle gonoszságot. Ószö- 
vetségi gyülekezetének Isten is adott törvényt, hogy népe életútja meredekén 
az legyen a védő korlát, az ember ne zuhanjon a bűn mélységébe. De a régi 
kígyóméreggel fertőzött embert Istennek ez a jó és helyes törvénye sem tudja 
az élet útján megtartani. Mégis nagy ajándéka Istennek a törvény, mert ennek 
tükrében látja meg az ember azt a sokféle tisztátalanságot, ami elválaszt Istentől 
is, és az embertársaktól is. Azért adja Isten a minden ember számára megelőle- 
gezett kegyelmet, hogy az által a szeretet hatalmával szabadítson meg minket 
a kárhozat szakadékából. A pedagógusoknak azért van szép, de egyben nehéz 
munkája is, mert minden ember más lelkületű. Nincs két tökéletesen egyforma 
ember. Amit az egyik szívesen fogad, amiatt a másik megharagszik. Egy lelki- 
pásztor egyik írásában örömmel emlegeti gyülekezete egyik házaspárját, akik 
névtelen levélben köszönték meg neki az igehirdetésben elhangzott dorgálást, 
amit ők azért vettek magukra, mert abban a saját gyarlóságaiknak a tükörképét 
ismerték fel. Örültek, hogy az Igében útmutatást kaptak gyarlóságaik legyőzésé- 
hez. A névtelenség itt a szerénység takarója volt, ezért a lelkipásztor ezt testvéri 
megértéssel fogadta. A nevelőknek nemcsak az iskolákban, hanem a családban 
sem mindig könnyű megtalálni a célhoz vezető legtanácsosabb utat. A szülők is 
sokszor tanácstalanok, hogy gyermekeiket keményen, vagy sok mindent megen- 
gedően neveljék. Jó lenne, ha minden szülő szívébe zárná a fontos aranyszabályt, 
hogy gyermekeinket nem keményen, de a szeretet szigorával kell nevelni. A 
szeretet mindig jót akar annak, akit szeret. Éppen ezért nem adhat a felelős szülő 
szabad utat gyermeke minden akaratának. Kell, hogy a gyermek, a már felnőtt 
gyermek is mindig tudja, hogy édesapja, édesanyja jót akar neki, és valaminek 
a meg nem engedése éppen a szülők féltő szeretetét fejezi ki. 

A kegyelem úgy nevel, hogy Isten szól hozzánk, beszél velünk. A karácsonyi 
evangélium mindenek előtt arról szól, hogy Isten szeret minket. De a kegyelem 
nevel az Igén kívül az Isten szeretetét hálával elfogadó embertársak által is, akik 
hozzánk emberileg közel állnak. Nagy ajándékai Istennek a jóakaratú ember- 

társak, testvérek, akik felhívják figyelmünket egy-egy tévedésünkre, mulasztá- 
sunkra vagy botlásunkra. Jó néha belenézni abba a tükörbe is, amit jó akaratú 
embertársak tartanak elénk. S ha a szeretetből elénk tartott tükör nem szép képet 
mutat rólunk, azért nem megharagudni kell, hanem szeretettel megköszönni. Az 
Igében választ kapunk arra is, hogy mire nevel minket a kegyelem: Arra, hogy 
, megtagadva a hitetlenséget és a világi kívánságokat, józanul, igazságosan és 
kegyesen éljünk a világban." Korunk emberének gyakori gyarlósága, hogy 
alkalmazkodni akar a körülményekhez és a körülte levő emberek elvárásaihoz. 
Nem akar senkinek okot adni arra, hogy valami rosszat mondjon róla. Mintha 
sohasem mondta volt Megváltó Urunk: , Jaj néktek, ha minden ember jót mond 
felőletek, mert ugyanezt cselekedték atyáitok egykor a hamis prófétákkal." Ez 
a magatartás azt eredményezi, hogy az ember sehova sem akarja elkötelezni 
magát, mert mindenki előtt , jó" akar lenni. Az ilyen ember nem tud, vagy nem 
akar semmiért lelkesedni, nem vállal semmi nemes harcot, nem köti magát 
semmihez vagy senkihez áldozatos szeretettel. Az ilyen lelkületű embereknek 
ezt mondja Megváltó Urunk: , Mivel lágymeleg vagy, sem hideg, sem hév, 
kivetlek téged az én számból." A Krisztusban megjelent üdvözítő kegyelem, 
ha azt szívünkbe zárjuk, másfajta életre segít. Ez tud szeretettel jóra bátorítani, 
de tud inteni, dorgálni is. Ahhoz, hogy egy lecsúszott, elrontott életű ember jó 
útra térjen, kevés a törvény hatalma. A tőle elforduló, világi kívánságok útján 
járó emberre azt mondja Isten az Igében, hogy halott, mert aki az élet forrásától, 
Istentől elfordul, az elindult a halál felé. De Isten türelmes szeretettel a messzire 
szakadónak is ad időt, hogy rádöbbenjen: nem a remélt boldogságot adónak vélt 
gazdagsághoz, hanem a lelki lerongyolódáshoz vezet életútja. 

A kegyelem mértékletességre, józan életre, önfegyelmezésre nevel. Ebben 
a mondatban különösen hangsúlyos az , élet" szó. Mert Isten azért adja nekünk 
Krisztusban a kegyelmet, hogy éljünk. Sok ember abban a tudatlanságban vagy 
tévhitben leledzik, hogy az élete akkor lesz jó és tartalmas élet, ha minden 
órának a virágát leszakítja, ha habzsolja az élvezeteket és felér a jólét magas 
csúcsára. Aki így gondolkodik, nem tudja, hogy éppen ezzel rontja el az életét. 
Aki így akarja megtartani életét, elveszíti azt. Földi életünk minden területén 
mértékletességre, józanságra és fegyelemre van szükség. A sportolók örülnek, 
ha egy versenyen, különösen valamelyik nemzetközi versenyen a győzelmi 
emelvényre léphetnek, kitüntetést, érmeket kapnak, és az őket ünneplő sokez- 
res sokaságban felhangzik hazájuk himnusza. De ahhoz, hogy idáig elérhesse- 
nek, az egész életvitelüknek mértékletesnek, józannak, és önfegyelmet tartónak 
kell lenni. Jézus Krisztus azért jött áldozatos szeretettel, önmagát megtagadva, 
Isten-voltát emberré létellel felváltva, hogy nekünk üdvösséget adhasson. Ő 
földi életünket is széppé, értékessé és jóvá akarja tenni. Nem kapunk sehol 
ezen a világon egy nyugalmas sarkot, ahol nem annyira világ a világ, ahol 

nem kísért a sátán, ahol nincs gonoszság és szenvedés. Jézusunk ezt mondta 
főpapi imájában: , Nem azt kérem, hogy vedd ki őket e világból, hanem hogy 
szabadítsd meg őket a gonosztól." Így akarja Isten széppé és áldottá tenni 
földi életünket is. Isten szeretete, üdvözítő kegyelme megtanít nemet mondani 
mindenre, ami gonosz, ami a sátán ügyét szolgálja, ami megzavarná az Isten 
lelke által létrejött jó emberi kapcsolatainkat. 

A kegyelem igazságosságra is nevel. Ez az által válik lehetővé, hogy Jézus 
megváltó áldozatával lefizette bűneink váltságdíját. Így lehetünk mi kegye- 
lemből megigazult emberek. A megigazító kegyelmet el nem fogadó ember 
önmagát illetően is hazugságban él, és képtelen arra, hogy egyéni élete, vagy a 
körülte zajló élet dolgaiban igazságosságra törekedjen. Ez nemcsak sajnálatos, 
hanem veszélyes állapot is, mert ha a magát Krisztushoz tartózónak, hívőnek 
valló ember életéből hiányzik az ismertetőjel, a szeretet, az egyház nem tölti be 
küldetését, ezért szolgálata elveszti hitelét. Tartsuk azért szívünkben mindig, és 
életünk bizonyságtételével adjuk tovább Megváltónk szeretetét, hogy általunk 
is dicsőíttessen Isten szent neve. 

A kegyelem kegyességre, megszentelődő életre is nevel. A kegyesség Isten- 
nel való örvendező hálás közösséget, Isten szolgálatára szentelt életet jelent. 
Örömet afölött, hogy Krisztus megváltott, és Isten országának egy paránya 
már a szívemben van. 

A kegyelem nevelő hatalmát megerősíti még az a hitbeli örömünk, hogy 
„reménységgel várjuk a mi nagy Istenünk és üdvözítőnk, Jézus Krisztus dicső- 
ségének megjelenését.” Karácsonyi örömünket örök örömmé akarja tenni Isten 
azzal, hogy ő Jézusban átviszi megváltottait a halál szakadékán keresztül is az 
örökkévalóságba. Várjuk Krisztust, aki karácsonykor az emberi testet magára 
öltve, Úr lévén lett szolgává, s aki amikor újra eljön, megjelenik dicsőségben. 

Kérjük Őt most is alázatos szívvel: 

Szülj újjá, értünk ma született 

Jézusunk, a te Lelkeddel 

Ezen a néked szenteltetett 

Ünnepnapon s kegyelmeddel 

Úgy igazgass és bírj bennünket, 

Hogy nyomdokig követhessük, 

És e mi földi életünket 

Mennyeivel cserélhessük. Ámen 323. dics. 6. vers 


Örökkévaló Isten, mennyei Édesatyánk, hálát adunk neked, hogy 
szent Fiadat elküldted erre a világra, és általa megváltottál minket, 
bűn erdejében bolyongó gyermekeidet. Hálát adunk, hogy az ő testet 
öltésének az ünnepén újra hallhatjuk Igédet, hogy jobban megismer- 


83 


jük üdvözítő szereteted mélységeit. Köszönjük, hogy megszólítottál 
minket, és kérünk segíts úgy élni, hogy életünk minden napja legyen 
bizonyságtétellé arról, hogy megváltó kegyelmedet megértettük, és 
szerető szívű áldott gyermekeid szeretnénk lenni. Jó nekünk hogy 
te megszenteled örömeinket, és szabad nekünk mindennapjaink 
gondjait kitárni előtted, tőled bátorítást, vigasztalást és útmutatást 
kapni. Kérünk, tartsd meg szívünkben a karácsonyi evangélium 
örömét, és add, hogy a világ útvesztőibe sodródva is abból tudjunk 
hitet, erőt és reménységet meríteni. Köszönjük, hogy te üdvözítő 
kegyelmeddel, atyai szereteteddel azért öleled át az életünket, hogy 
embertársainkkal való szép együttélésre, józanságra, és hozzánk 
hajló szereteted tovább-adására nevelj bennünket. Kérünk, hogy 
kegyelmeddel és Szentlelkeddel formáld családjainkat is szere- 
tetközösséggé, hogy egymás terhét hordozva tudjuk gyógyítgatni 
egymás életét. Add a gyászolóknak is azt a kegyelmet, hogy hit 
által lássák eltávozott szeretteiket a Krisztusban megváltottak, és 
örök örömre érkezettek seregében. Megváltónk nevében kérünk, 
hallgasd meg imádságunkat. Ámen 


Záróének: 323. dics. 


Az Úr hűsége 


Az év utolsó vasárnapja 
Főének: 280. dics. Igeolvasás: Ézsaiás 63, 7- 16 


Az ÚR hűségét magasztalom, az ÚR tetteit dicsérem: mindazt, amit az ÚR 
tett értünk, sok jótéteményét Izráel háza iránt, mert irgalmasan bánt velünk, 
nagyon hűségesen. Mert ezt mondta: Mégiscsak az én népem ez, fiaim, nem 
tudnak meghazudtolni. Ezért szabadította ki őket minden nyomorúságukból. 
Nem követ vagy angyal, hanem ő maga szabadította meg őket: szeretetével 
és könyörületével ő váltotta meg őket. Felkarolta és hordozta őket ősidőktől 
fogva. Ők azonban engedetlenek voltak, és megszomorították szent lelkét. Ezért 
ellenségükké vált, és harcolt ellenük. De visszaemlékezett népe a régi időkre, 
Mózesre: Hol van, aki a tengerből kihozta nyájának pásztorát? Hol van, aki 
belé öntötte szent lelkét? Hol van, aki dicső karjával megragadta Mózes jobb 
kezét? Kettéhasította előttük a vizet, örök nevet szerezve magának. Átvezette 
őket a mély tengeren, mint a lovat a pusztán; meg sem botlottak. Mint mikor a 

jószág pihenni tér a völgybe, úgy pihentette meg őket az ÚR lelke. Így terelget- 

ted népedet, dicső nevet szerezve magadnak. Tekints le az égből, nézz le szent és 
dicső hajlékodból: Hol van féltő szereteted és hatalmad? Szíved megindulása 
és irgalmad miért marad távol tőlem? Hiszen te vagy a mi atyánk, Ábrahám 
nem ismer bennünket, Izráel nem törődik velünk. URam, te vagy a mi atyánk, 
ősidőktől fogva megváltónknak nevezünk. 


Atya, Fiú, Szentlélek, Szentháromság egy örök igaz Isten, gyer- 
meki hálaadással magasztalunk téged, megtartó jóságodért, azért 
az ajándékért, hogy engedted megérnünk ennek a végéhez közele- 
dő évnek az utolsó vasárnapját is. Megköszönjük jó Atyánk, hogy 
ezen az elmúló éven is kegyelmes szereteted vezetett bennünket, 
és olyan sokféleképpen megmutattad, hogy az örömök tőled van- 
nak, a bajokban te vigasztalsz, te vagy az Ura ennek a teremtett 
világmindenségnek és kis életünknek csak az ad értelmet, hogy 
eljöttél hozzánk üdvözítő szeretettel az Úr Jézus Krisztusban. Meg- 
köszönjük Atyánk, hogy az elmúlt ünnepnapokon újra hangzott az 
örömhír a te szabadító szeretetedről, a Megváltóról, akit elküldtél 
hozzánk, hogy megváltott gyermekeiddé lehessünk. Megköszön- 
jük, hogy hívogattál kegyelmed asztalához is, és vehettük a bűn- 
bocsánat és az élet áldott ígéretét. Megköszönjük, hogy miközben 
peregnek a percek, múlik az idő, a te kegyelmed megmarad mind- 
örökké. Könyörgünk, vésd szívünkbe kegyelmed üzenetét, hogy 
atyai szeretetedet Igéden keresztül megérezzük, és hálás gyermeki 
engedelmességgel úgy adjuk oda szívünket atyai kezedbe, hogy 
egész életünk neved magasztalásává legyen. Így áldd meg éle- 
tünket, maradj velünk kegyelmeddel, Üdvözítőnk szent nevében 
kérünk. Ámen 


Igehirdetés előtti ének: 283. dics. 5. vers Alapige: Ézsaiás 63, 16 
Hiszen te vagy a mi atyánk, Ábrahám nem ismer bennünket, Izrael nem 


törődik velünk. Uram, te vagy a mi atyánk, ősidőktől fogva megváltónknak 
nevezünk. 


Kedves Testvéreim, 
Amikor Isten ószövetségi népének az ajkáról ez az emlékező és emlékezte- 


tő sóhajtás elhangzott, ahogyan azt a most felolvasott igeversekben hallottuk, 
akkor az ószövetségi nép az élet nagy örömeinek és nagy szenvedéseinek a 

határán élt. A nagy öröm az volt, hogy a hetven évig tartott fogság bilincse 
lehullott, és azok, akik nem olvadtak bele a babilóniai pogány néptengerbe, akik 
meg tudták tartani őseik hitbeli örökségét, hazamentek. Boldogok voltak, hogy 
az Ígéret földjén, az atyák országában vannak, de az örömkönnyeket hamar 
felváltották a szomorúság könnyei. Alig kezdték el a romok eltakarítását, aka- 
dályokba ütköztek. Az ősök egykori otthonának, ahonnan fogságba hurcolták 
őket, sok esetben már csak a romjai voltak. Ahol meg is volt az ősök otthona, 
abban már idegenek laktak. Körülvették őket rosszakaratú emberek. Áskáló- 
dások, a megértés hiánya és a nagy szegénység szenvedéssé tette az életüket. 
Akik az idősebb testvérek közül átélték a második világháború borzalmait, 
akik átvészelték ugyan a háborút, de az egykori otthon részben vagy egészben, 
romokban hevert, azok megértik a fogságból hazaérkező foglyok nehéz helyze- 
tét. A háború után a mi hazánkban is sok volt a gyász, mert a katonák egy része 
életét vesztette, az elhurcoltak közül is sokan idegen ország ismeretlen helyen 
levő tömegsírjaiban pihennek. A babiloni fogságból hazatérők nemcsak azokat 
gyászolták, akik idegenben haltak meg, hanem sok olyan családtagot, rokont 
is, akik mint a fogságba hurcoltaknak a második, vagy harmadik nemzedéke, 
már Babilóniában születtek, és elvesztették őseik nyelvi és hitbeli örökségét is. 
Az atyák hazájába is sok idegent telepítettek a megszállók, pogányokat, akik 
a hazatértekhez ellenségesen viszonyultak. Amikor ilyen nehéz körülmények 
közt próbálták a romokat eltakarítani, valamilyen egyszerű otthont építeni, 
Jeruzsálem kőfalainak a réseit rendbe szedni, majd az ősök romos templomát 
ahogyan a felolvasott igeversben hallottuk. Küzdelmeik közt visszaemlékeztek 
atyáik régi történelmére, hogy Isten mennyi vészen vezette keresztül őket a régi 
időkben. Amint az igeolvasásban hallottuk, ebben az emlékezésben lejátszódott 
előttük a letűnt századok, sőt közel egy évezred sok-sok vészterhes eseménye; 
az egyiptomi szolgaság, Isten szabadítása, jelek és csodák, majd a tenger vizé- 
nek a megnyitása. Isten mindezeken keresztül megsegítette, vezette, táplálta 
öket. Emlegették Isten Ábrahámmal kötött szövetségét, Mózes elhívását, ami- 
kor őt Isten megszólította az égő csipkebokorból, pedig negyven évvel azelőtt 
Mózes maga is menekült emberként került Midián pusztájára és lett pásztorrá. 
Isten akkor Mózesen keresztül mutatta meg szabadító hatalmát és könyörülő 
jóságát. A népnek ebben a múltba visszatekintésében és sóhajtozásában ott volt 
egy kicsit a szomorúság is, hogy akkor megmutatta Isten szabadító akaratát, és 
elhangzott ajkukon a könyörgés is; Uram ne hagyj bennünket most se magunk- 
ra. Így van ez testvéreim Isten népének az életében mindig. Emberi életünkben 
vannak hullámhegyek, de mély hullámvölgyek is, és ki az közülünk, aki nem 
ismerné a maga életének a mély völgyeit és keresztjeit. Nekünk is Jó remény- 
séggel nézni gyermekeinkre, a fiatal nemzedékre, jó hálaadással megköszönni 

Istennek, hogy sok bizonytalanságunk közepette hangzik gyülekezeteinkben 
Istennek az Igéje. Mégis mennyi sokféle bizonytalanság, veszélyeztetettség és 
ezek miatt való szomorúság van sokszor a mi lelkünkben is. Ebben a gyüleke- 
zetben is valószínűleg nem sokan vannak, talán csak a legfiatalabbak, akik nem 
szorongva néznek a jövő felé. Mindenkinek megvan a maga életterhe, talán 
reménységgel hordozott betegsége, vagy szorongás szeretteink valamelyikének 
megoldatlan problémája, vagy betegsége miatt. De jól van ez így, mert akik sze- 
retik egymást, egymás terhének a hordozása által mutatják meg szeretetüket. Ha 
a körülöttünk levő világnak az eseményeire tekintünk, hol itt, hol ott ropognak 
a fegyverek, vagy hazulról reménységgel elinduló emberek esnek útközben 
áldozatul lelkiismeretlen embertársak gonoszságának, telhetetlenségének. Ha 
arra gondolunk, hogy az Isten nélküli életnek ez a lelkisége azt a veszedelmet 
hordozza magában, hogy megszűnik a létbiztonság, mert az ember már elfe- 
lejtette Isten Igéjét, szeresd felebarátodat, mint önmagadat, emberileg olyan 
nagyon érthető, hogy ott van szívünkben a kérdés, mit hoz a holnap a jövendő? 

Istennek ószövetségi gyülekezete, mint Igénkben hallottuk a nehéz idők- 
ben visszaemlékezett Istennek a régi időkben véghezvitt hatalmas tetteire, 
szabadító szeretetére. Nekünk is jó visszanézni a letűnt évszázadokba, sőt 
évezredekbe is. Nekünk is vannak emlékeink, hogyan szabadított ki bennünket 
Isten háborúk viharaiból, fogságokból, szorongatott helyzetekből. Mi már nem 
csak történelmi helyzetünkből való szabadulásokra, fogságok bilincseiből való 
szabadulásra gondolhatunk, ha Isten szabadító tetteire emlékezünk. Hiszen 
Isten minket már nemcsak ilyen, vagy olyan fogságból szorongatottságból 
szabadított meg, hanem szabad visszaemlékezni arra, amire Isten az elmúlt 
karácsonyi ünnepekben emlékeztetett, hogy milyen nagy mélységbe hajolt le 
hozzánk Jézus Krisztusban Isten üdvözítő kegyelme. 

Az ószövetség népe hálával emlékezett vissza arra, hogy Isten a föld népei 
közül egy emberhez hajolt le, ez az egy ember Ábrahám volt, akivel szövetsé- 
get kötött, és akinek megígérte, hogy az ő magvában meg fogja áldani a föld 
minden népét. És ha Isten mégis hozott rájuk veszedelmeket is, ezt éppen azért 
tette, mert népe elfordult tőle. A babilóniai fogság is az Isten iránti hűtlenség és 
engedetlenség büntetése volt. Amikor Isten valamiért megbüntette őket, akkor 
mindig a régmúlt idők boldogságát és békességét emlegették. Ilyenkor mindig 
ott melengették szívükben Istennek régi ígéreteit, és azt, hogy nemzedékről 
nemzedékre tart az ő hűsége, tehát Isten nem hagyja el az övéit a vészterhes 
időkben sem. Isten sokszor megdöbbentő eseményekkel emlékeztet minket is, 
hogy nem mi vagyunk ennek a világnak az urai. Mi a saját életünket se tudjuk 
megtartani, de belecsendül életünkbe az ő Igéje, hogy szabad minden gon- 
dunkat rávetni és az ő Jézus Krisztusban elkészített szabadítását hálaadással 
elfogadni. 


87 


Az ószövetségi gyülekezet ajkán még nagyon ritkán hangzott el Isten felé 
ez a szó: Atyánk. Ézsaiás próféta felolvasott versében már elhangzik ez az 
Isten felé forduló kiáltás: Atyánk. Ebben a megszólításban ott van Isten nép- 
ének az a hitbeli reménysége, hogy Isten nemcsak a régi századokban hajolt 
le gondviselő, megsegítő szeretettel földön élő népéhez, hanem ma is. Isten 
megtartó jósága nem záródott le azzal, hogy népét kivezette az egyiptomi szol- 
gaságból, hogy a pusztában a sziklából vizet fakasztott, amikor tikkadtak és a 
forró homok égette a talpukat, hanem kenyérrel, mannával és hússal is táplálta 
vándorló népét. A felolvasott igeversben nem az hangzik, hogy te Atyánk 
voltál, hanem az, hogy te Atyánk vagy. Isten éppen a Mózes elhívásakor véste 
mélyen Mózesnek a szívébe, hogy ő nem változik az idővel, atyai terveit nem 
befolyásolják a múló esztendők, ezért beszélt Isten önmagáról Mózesnek úgy, 
hogy ő az, aki mindig van. Ő, aki mindig van, aki Ura a világnak és Ura emberi 
életünknek, mindig le tud hajolni hozzánk, bajból szabadító, betegségből gyó- 
gyító megtartó szeretetével. Földi életünk tele van változásokkal Isten a múló 
idő során gyakorolja ítéletét is, kegyelmét is, de ő tegnap és ma és örökké 
ugyanaz marad.. Az ő szövetsége, Krisztusban hozzánk hajló szeretete átöleli 
mindazokat, akik Jézus Krisztust szívükbe zárták. Akik őt befogadták Isten 
gyermekeivé lettek, azokat semmiféle hatalma ennek a világnak nem szakít- 
hatja el tőle. Az Igében hangzik az emlékeztetés, hogy hogyan kiáltott hozzá 
nehéz helyzetében az ószövetség népe: , Uram te vagy a mi Atyánk, ősidőktől 
fogva Megváltónknak nevezünk, fordulj szolgáidhoz örökséged törzseihez. 
Ekkor hangzott el ez a kiáltás is a próféta ajkán: Bárcsak megszakítanád az 
eget és leszállanál". Ezekben a mondatokban az van kifejezve, hogy Isten 
népe szívében hordozza Istennek egykori hűséges szolgáit, követeit, és hála- 
adással emlékezik meg róluk, de reménységünket nem ezekbe az egykori hű 
követekbe, hanem Istenbe vetjük. Ezekben a szavakban az a hit is kifejeződik, 
hogy azok, akik valamikor itt éltek, talán évszázadokkal, vagy évezredekkel 
ezelőtt, azok nem szabadítanak meg bennünket semmiféle nyomorúságunkból, 
mert nem urai az életünknek. Áldott dolog, hogy az Igén keresztül sokmindent 
tudunk Isten világának a titkairól, de nem látunk, nem tudunk mindent. Itt 
sokmindent valóban tükör által homályosan látunk, míg el nem jön a színről 
színre látásnak az ideje. A Szentírásból, különösen a gazdag és a Lázár pél- 
dázatos történetéből tudjuk, hogy a mennyei világ össze van kötve ezzel a mi 
földi világunkkal. A példázatbeli gazdag, amikor nem Isten szíve szerint leélt 
földi életének a következményeit látta, amikor meghalt, azt kérte Ábrahámtól, 
hogy küldhessen üzenetet földön élő testvéreinek, hogy másképpen töltsék a 
földi életidőt, hogy a földi élet után ne kelljen szenvedniük. Hogy a holtak és 
az élők között nem szakad el minden szál, azt a Szentírásból tudjuk, de a lehe- 
tőségek apró részleteit nem ismerjük. Azt tudjuk az Igéből, hogy a földi létből 


88 


kiszakadó ember az Istentől kapott drága élet folyamatosságaként tud a földön 
élő hozzátartozókról akkor is, amikor már nincs többé itt ezen a világon. Az 
életből eltávozott tud az itt lévőkről, de nincs hatalma belenyúlni az életükbe, 
kapcsolatot tartani velük. Ezért sóhajt az Igében, mintegy Isten szenvedő nép- 
ének nevében a próféta, hogy „Ábrahám nem ismer minket, Izrael nem törődik 
velünk. Ők már évszázadokkal ezelőtt éltek, nem tudnak minket megszabadíta- 
ni, megváltani. Ezért kiált Istenhez, aki mind a földi, mind a földöntúli világot 
a kezében tartja. Most, amikor múló életidőnknek egy mezsgyéjéhez, ennek 
az évnek utolsó napjához közeledünk, és közben megoldatlan problémáink 
vannak, jó nekünk is gyermeki reménységgel Istenhez kiáltani. Ő már meg is 
cselekedte azt, amiért a próféta könyörgött: , Bárcsak szétszakítanád az eget 
és leszállnál. Jézus Krisztusban már leszállt a földre. Ezért szabad nekünk a 
múló idő sodrában is gyermeki hálaadással visszapillantani Isten sokféle bajból 
való szabadítására, és ezért szabad nekünk rá tekinteni, aki volt, aki van, és aki 
Jézusban még egyszer eljön, hogy ezt a teremtett mindenséget újjáteremtse. 
Ő volt velünk életünk eddigi küzdelmeiben, ő marad velünk most is ebben a 
sokféleképpen bizonytalan és ingatag világban, és ő marad velünk akkor is, 
amikor kilépünk ebből a világból és megváltottait megajándékozza megváltó 
életének és halálának a gyümölcseivel. Ámen 


Édesatyánk megköszönjük néked, hogy irgalmas szereteted 
evangéliuma ebben a templomi csöndességben újra hangzott 
köztünk. Jó volt nekünk itt együtt lenni gyermekeidnek ebben a 
gyülekezetében és jó volt eddigi életutunkra visszapillantva hálás 
szívvel emlékezni mind arra, amit az esztendőnek ezen az utolsó 
vasárnapján is szívünkbe véstél Igéden keresztül, hogy te vagy 
életünk örök Ura, és te mindörökké Atyánk maradsz. Hálát adunk, 
hogy ebben a végéhez közeledő esztendőben is sokszor és sokfé- 
leképpen tapasztaltuk meg gondviselő jóságodat, könnyet felszá- 
rító szeretetedet és előttünk az örökkévalóság távlatait megnyitó 
kegyelmedet. Megköszönjük, hogy ezt a világot nemcsak meg- 
teremtetted, hanem megtartó jóságodat akkor is megújítod éle- 
tünkön, amikor sokféleképpen nyilvánvalóvá válik, hogy mi nem 
vagyunk méltók atyai jóságodra, és az áldott útról, amelyen Igéd- 
del vezetni akarsz, sokszor letérünk. Kérünk Atyánk, munkálkodj 
bennünk Igéddel és vezess Szentlelkeddel, hogy ne sodorhasson 
bennünket a világ, ne formálhassa érzéseinket, gondolatainkat 
a hazugság fejedelme, hanem naponta tapasztalhassuk meg a 
te Szentlelked életünket újjáteremtő hatalmát. Köszönjük, hogy 
Jézus Krisztusban egeidet átszakítva hozzánk jöttél, és kérünk, 

segíts hogy ő ne csak ünnepi vendégünk, hanem életünk örök 
életre vezető Ura, megtartója és megszentelője legyen. Köszön- 
jük, hogy az ő üdvözítő szeretetétől semmiféle hatalma ennek a 
világnak nem szakíthat el minket. Kérünk Atyánk, gyógyítgassad 
betegeinket, betegségeinket, vigasztald a gyászolókat a Krisztus- 
ban készített élet örömének az evangéliumával, és áldásod kísér- 
je minden napunkat, minden munkánkat. Megváltónk nevében 
kérünk, hallgass meg minket. Ámen 


Záróének: 200. dics. 


A mélységből kiáltok hozzád Uram 


Az év utolsó estéjén 
Főének: 281. dics. Igeolvasás: Zsoltárok 130 


Zarándokének. A mélységből kiáltok hozzád, URam! Uram, halld meg 
szavamat, füled legyen figyelmes könyörgő szavamra! Ha a bűnöket számon 
tartod, URam, Uram, ki marad meg akkor? De nálad van a bocsánat, ezért 
félnek téged. Várom az URat, várja a lelkem, és bízom ígéretében. Lelkem várja 
az Urat, jobban, mint az őrök a reggelt, mint az őrök a reggelt. Bízzál, Izráel, 
az ÚRban, mert az ÚRnál van a kegyelem, és gazdag ő, meg tud váltani. ... 
Meg is váltja Izráelt minden bűnéből. 


Örökkévaló Isten hálát adunk néked, hogy a te Igéd ma újra 
hangzik széles e világon. Hálát adunk, hogy újra kijelented üdvö- 
zítő akaratodat, és újra elmondod sokszor engedetlen gyermeke- 
idnek, hogy ebben a világban, amely egyszer elmúlik, soha nem 
múlik el a te atyai jóságod, gondviselő szereteted. Hálát adunk 
néked, hogy a te akaratod az élet és a békesség. Sokszor sóhajok 
szakadnak szívünkből, megfáradunk, elkeseredünk, és ilyenkor 
megfáradt lélekkel még azt a panaszos mondatot is kiejtjük halkan, 
hogy ez már nem is élet. Kérünk Atyánk, bocsásd meg az ilyen 
gyarlóságainkat is. Hálaadással köszönjük meg néked életünk 
múló éveit, mert tudjuk, hogy minden jó adomány tőled származik. 
A te ajándékod ez a most újra elkészített alkalom, hogy gyermeke- 
idként lehetünk együtt Igéd körül. Jó visszaemlékezve hálaadással 
megköszönni mindent, amivel ebben az esztendőben is megaján- 

dékoztál. Hálát adunk, hogy a végéhez közeledő esztendő minden 
napján megújítottad rajtunk gondviselésedet és megtartottad éle- 
tünket. Köszönjük, hogy ezt akkor is megtapasztaljuk, amikor gon- 
dok, terhek nehezednek ránk. Akkor is, amikor kétségek vesznek 
körül és a kísértés mindig közel van. Jó tudni, hogy te hatalmas 
Ura vagy a világnak és a mi kis életünknek. Kérünk tedd áldottá 
most is szívünkben Igédet. Ámen 


Igehirdetés előtti ének: 370. dics. 3. vers Alapige: Zsoltárok 130, 7 


Bízzál Izráel az Úrban, mert az Úrnál van a kegyelem, és gazdag ő, meg 
tud váltani. 


Kedves Testvéreim, 


Amikor most a templomban Isten Igéje körül elcsendesedünk, egy kicsit 
szomorúság tölti meg szívünket. Lehetetlen ilyenkor nem gondolni arra, hogy 
a végéhez érő esztendővel a magunk életének egy darabját is temetjük. Ami- 
kor így egy év vége felé visszapillantunk, tudatosítjuk, hogy ebből a nem sok 
esztendőből, amely olyan gyorsan elszáll, mintha repülnénk, egy újra elmúlik. 
Senki közülünk nem tudja, mennyi van még hátra. Mi csak annyit tudunk szá- 
mon tartani, hogy egy esztendő visszahozhatatlanul elmúlik. Vannak talán itt 
testvérek, akik, mint kedves énekünkben énekeljük, boldog örömmel tudnak 
visszapillantani a letünő esztendőre. Vannak testvérek, akik örömmel gondolnak 
mindenre, amiben előre haladtak. A fiatalok örülnek testi, lelki, szellemi gya- 
rapodásuknak, növekedésüknek. Boldognak érzik magukat, akiknek a remény- 
sége valóra vált és nem kellett könnyeiket hullatni. De vannak itt közöttünk 
testvérek, akik úgy érzik, hogy életük egén sűrűsödnek a felhők, hogy a test 
valamelyik részén gyakran előjönnek a fájdalmak. Minde- zek szelíd jeladások 
arra, hogy nincs itt örök hazánk. Az Igén keresztül most arra emlékeztet bennün- 
ket Isten, hogy az idő nem múlik el fölöttünk nyomtalanul. Nemcsak úgy nem 
múlik el nyomtalanul, hogy mi azért emlékezünk sok mindenre, ami megtörtént 
velünk, és emlékezünk sok mindenkire, akik az életük egy darabját jelentették 
és már nincsenek itt velünk, hanem úgy sem múlik el fölöttünk nyomtalanul az 
idő, hogy Isten mindnyájunknak az életét számon tartja. Az Igében halljuk ezt 
a kemény mondatot: , Ha a bűnöket számon tartod, Uram, Uram ki marad meg 
akkor?" Ez a szó , bün" gyökerében azt jelenti: engedetlenség Isten iránt, oda 
nem figyelés Istenre. Minden más bajnak, ami az életünkben van minden szen- 
vedésnek, minden könnynek, magának annak a ténynek, hogy az esztendőink 
elmúlnak, és testünk porrá válik, mind-mind annak a következménye, hogy az 

ember nem figyelt oda komolyan az Istenre. Ez az Istenre nem figyelés megkez- 
dődött már az Édenben, amikor az ember nem arra figyelt, amit Isten mondott, 
hanem arra, amit a hazugság fejedelme mondott, és annak engedelmeskedett. 
Hadd világítson Isten Igéjének a fénye erre a végéhez érő esztendőre úgy, hogy 
magunkba szállva adjunk feleletet, mi hogyan engedelmeskedtünk Istennek, 
hűségesen odafigyeltünk-e arra minden lehetséges alkalommal, amit Igéjén 
keresztül itt ezen a helyen nekünk mondott? 

Isten az időt arra adja mindnyájunknak, hogy az itt ránk váró feladatokat 
végezzük el. Akinek Isten életet és erőt ad, feladatokat is ad hozzá. Isten előtt 
nincs felesleges ember. Mindenkinek van valami küldetése, feladata, amit ott, 
azon a helyen, ahova Isten állított, mindnyájunknak el kell végezni. Téged 
nem pótolhat senki a családban testvérem, mint édesanyát, édesapát, hitvest, 
vagy testvért. Te ott ahol élsz, Isten drága ajándéka vagy, hogy légy áldássá a 
körülötted élőknek. Mindnyájan azért kaptuk ezt az életet, hogy míg időnk tart 
minden feladatunkat Istenre figyelő hűséges emberekként végezzük el. Ilyen 
életet élve legyen a szívünk tele hálaadással, reménységgel, szeretettel, hogy 
tudjuk Krisztus szeretetét a magunk környezetében tovább adni. Szükség van 
erre, mert áldott feladat arra vigyázni, hogy a mi gonoszságunk, rosszakara- 
tunk, szeretetlenségünk úgy legyen eltemetve, hogy szavaink, tetteink, viselke- 
désünk miatt ne legyen senkinek szomorúság a szívében, hanem inkább öröm 
és hálaadás a tőlünk kapott jóakaratért és szeretetért. Különös gyöngédséggel 
és szeretettel kell gondolnunk arra, hogy a hozzánk tartozók körében a megfá- 
radtaknak, az esztendők terhét hordozóknak, özvegyeknek, vagy árváknak ne 
legyen soha miattunk könnyes a kenyere, tépett az élete. 

Mindig hordozzuk szívünkben Istennek az egyéni, családi és a közösségi 
életre vonatkozó parancsát, amelyek között különösen fontosak: Szeresd az 
Istent, szeresd felebarátodat, és míg időnk van, cselekedjük a jót mindenki- 
vel, különösen azokkal, akikkel együtt hallgatjuk Isten Igéjét. Egy ilyen Isten 
akarata szerint töltött földi élet után lesz áldott dolog megérkezni az Atya 
hajlékába, ahol Krisztus megváltottainak helyet készített. Az Istenre nem 
figyelésnek, az iránta való engedetlenségnek a következménye a sok kemény 
szó az embertársak felé, a sok háborúság sokszor azok között is, akiknek áldott 
küldetése lenne, hogy szeretettel gyógyítgassák egymás életét. Az ilyen lelkü- 
letű emberek mellett gyötrelem és szenvedés az élet. 

Isten mindent megtett annak az érdekében, hogy mi ráfigyelő engedelmes 
és az ő szeretetét embertársaink felé is tovább-adó emberekké lehessünk. Éle- 
tet adott, hogy lássuk ezt az ő eredetileg jónak és szépnek teremtett világát, 
amelyben éppen az ember bűne miatt van benne az enyészet. De a Krisztusban 
új teremtéssé váló ember már ebben az enyésző, rothadandóság rabságában 
vergődő világban is kezdi élni azt az újat, szépet és mást, ami teljességre csak 

akkor jut, amikor Isten országa nemcsak mustármagként lesz jelen ebben a 
világban, Isten megváltott gyermekeinek az életében. Nagy ajándéka Istennek, 
hogy van szemünk és látjuk Istennek csodálatos világát és szeretteink arcát, 
akikkel jó együtt vívni a nemes harcot. Isten meg- ajándékozott a hallás aján- 
dékával is és így nemcsak olvasni, hanem hallgatni is tudjuk a minket szerető, 
szép életre segíteni akaró mennyei Atyánk Igéjét. Megajándékozott a beszéd 
képességével, ki tudjuk önteni egymás előtt is szívünket, de kérésünket, örö- 
münket, vagy bánatunkat el tudjuk mondani Istennek is imádságainkban. Isten 
megajándékozott értelemmel is, kezekkel és lábakkal is, hogy ne csak halljuk, 
hanem megértsük és cselekedjük is Isten akaratát. Fiataljaink a konfirmációkor 
azért kapnak a gyülekezettől, vagy szeretteiktől Bibliát, hogy legyen az minden 
családban a napi munka után Istennek szentelt esti csöndességben mindnyá- 
junknak lelki tápláléka, hogy legyen az minden hitben élő ember számára, mint 
Isten Lelke által ihletett szerelmes levél, kedvessé, amit jó naponta kezünkbe 
venni és olvasgatni. Mielőtt azzal mentegetnénk magunkat, hogy nekünk 
nincs időnk Bibliát olvasni, mert örök sietés az életünk, akkor kérdezzük meg 
magunktól; kitől kaptuk az időt, kitől kaptuk az életet? Legyen időnk minden 
nap az Istentől kapott időből néhány percet Isten előtti elcsöndesedésre és mie- 
inkkel való szeretetközösségre fordítani. Mi se magunknak, se az időnek nem 
vagyunk urai. Azt is, mint mindent, sáfárkodásra kaptuk Istentől, hogy éljünk 
vele Isten dicsőségére és embertársaink javára. 

Az Igében Isten arra is emlékeztet minket, hogy amikor eljön az idő, 
mindnyájunknak számot kell adni sáfárkodásunkról. Próbáljunk számot vetni 
magunkkal hány alkalmat készített Isten ebben a gyülekezetben is, hogy meg- 
szólítson, hogy utat mutasson, hogy vigasztaljon, hogy örök Igéjével átölelje az 
életünket. Mindenki élt ezekkel az Istentől készített alkalmakkal hálaadással? 
Ha mindezeket számba vesszük, észrevesszük, sokat mulasztottunk, sokat nem 
tettünk meg, amit megtehettünk volna. Isten mindezekre azt mondja, hogy ő 
ezeket számon tartja. Sötét világban élünk, szükség van Isten Igéje világos- 
ságára. A Zsoltárok könyvéből ismerjük ezt a mondatot is: , Lábaimnak szö- 
vétneke a te Igéd." Az előttünk levő életutat Isten Igéje mindig megvilágítja. 
Az idősebb testvérek még emlékeznek talán a régi egyszerű kis lámpásokra, 
amelyben egy olajmécses, vagy gyertya világított. Őszi, téli estéken olyan jó 
volt fényt gyújtani a lámpásban és elmenni egy-egy kedves rokonhoz, vagy 
szomszédhoz. Községeinkben az őszi, téli ködös, sáros, fagyos estéken nagy 
ajándék volt, ha a lámpás megvilágította előttünk az utat, hisz a következő 
lépést mindig annak a fényénél tudtuk megtenni. Jó volt ezeken az esti családi 
találkozókon egymás hite, egymás szeretete által erősödni, épülni. 

Isten azonban nemcsak arról beszél, hogy ő számonkéri tőlünk, hogyan 
éltünk a tőle kapott lelki, szellemi és anyagi javakkal, hanem arról is, hogy őnála 

van a megbocsátás. Ez azért olyan nagyon áldott dolog, mert ha Isten csak annyit 
mondana, hogy ő számonkéri, hogyan sáfárkodtunk kapott javainkkal, akkor 
mulasztásaink miatt sokszor kétségbe esnénk. Hiszen Isten azt is mondja Igéjé- 
ben, hogy aki tudna jót cselekedni, és nem cselekszi, bűne az annak. Az Ige tük- 
rébe nézve rádöbbenünk, hogy ebben a vonatkozásban is sok mulasztásunk van. 
Nem mindig segítünk ott, ahol arra szükség lenne, még ott se mindig, amikor ezt 
kérték és várták is tőlünk. De Isten itt is ki akarja űzni a félelmet a szívünkből, 
amikor bűneinket megbocsátó szeretetéről beszél. Vigasztalás ez számunkra, 
mert azt jelenti, hogy míg élünk, míg dobog a szívünk, Isten kegyelmes szeretete 
napjainkhoz még napokat ad, addig még arra is kapunk időt, hogy gyarlóságain- 
kat megbánjuk, mulasztásainkat jóvátegyük és a meghosszabbított kegyelmi idő- 
ért is hálás gyermekei legyünk. Isten nem az ítélet ostorát csattogtatja fölöttünk, 
hanem türelmesen vár. Az őszintén megbánt mulasztásokat, a meggondolatlanul 
kiejtett sértő-sebző szavakat, az igazságtalanul, vagy szeretetlenül véghezvitt 
tetteket ő megbocsátja. Néhány nappal ezelőtt karácsonyt ünnepeltünk, és ő 
köztünk is hirdettette megbocsátó szeretetének az evangéliumát. 

Mindnyájan szeretjük az örömet, és keressük az alkalmakat, amikor örül- 
hetünk. Az év utolsó estéjén a hitben élő ember Isten megtartó jóságának örül. 
Kegyeletes szeretettel gondolunk azokra a szeretteinkre, akik már nincsenek itt 
velünk, és megköszönjük Istennek, hogy könnyeinket letörli, és sebeinket gyó- 
gyítgatja. Ő azért oszlatja el életünk felhőit, amelyek miatt néha nem érezzük 
Isten szeretetének ránk ragyogó napját, mert azt akarja, hogy sohase felejtsük 
el; ő nekünk szerető Édesatyánk. A hitben élő embernek a szívében még a 
gyászfátyol alatt is ott van az öröm, mert a gyászban is megvigasztal Megvál- 
tónk szava: , Aki hisz énbennem, ha meghal is él az." Jó szívünkbe zárni örök 
vigasztalásként, hogy akár élünk, akár meghalunk, Isten örök életre megváltott 
gyermekei vagyunk. Isten gyermekének pedig minden oka megvan az örömre. 

A 130. zsoltárban arról is szó van, hogy az emberek azért félik az Istent, 
mert ő megbocsátja bűneinket. Ez a félelem nem bajtól remegő félelmet, 
hanem Isten iránti szeretetteljes tiszteletet jelent. Mert Isten megbocsátása 
számunkra életet jelent. Ezért kell egész életünkkel Istent tisztelni. Aki Istent 
így szeretve tiszteli, az szereti és tiszteli a másik embert, a felebarátot is. 

Ebben a zsoltárban szó van a várakozásról is. A hívő ember advent után 
is várja az Urat, és mindent, ami az ő ígérete szerint együtt jár az ő második 
adventjével. Ezért várjuk a fiúságot és testünknek a megváltását is. Ahogyan 
egyik kedves reggeli énekünkben énekeljük, várjuk az örök élet reggelét, mert 
a sátán magvetése, a bűn által elsötétített világban jó reménységgel várni arra 
a reggelre, amely után már nincs több éjszaka. Legyünk éjszakás világunkban 
Krisztus Urunk által őrhelyünkre állított őrök. Hazamenni az éjszakai szolgála- 
tot teljesítő őrnek is jó, különösen ha tudja, hogy várnak rá otthon levő szeret- 

tei. Isten kegyelme szentelje meg mindnyájunknak ezt az útban létét hazafelé. 
Köszönjük meg Istennek, hogy ő mindnyájunkat a hit útjára vezet. Így lesz ez 
a múló földi életidő, amelynek egy darabja ezzel az esztendővel már-már sírba 
száll, megszentelt emlékű darabjává életünknek. Ámen 


Hálát adunk néked Atyánk, hogy kegyelemmel és szeretettel 
vezetsz bennünket földi életutunkon. Hálát adunk, hogy Igédben 
most is elmondtad, hogy te számon kéred, hogyan töltöttük a 
földi életidőt, amellyel megajándékoztál, és hogyan bántunk a 
lelki szellemi és anyagi javakkal, amelyeket sáfárkodásra helyez- 
tél kezünkbe. Hálát adunk, hogy engedted megérni az esztendő 
utolsó napjának az estéjét is, és Igédben most is hangzott felénk 
a te továbbtartó kegyelmednek az üzenete. Köszönjük, hogy nem 
mondasz fölöttünk, méltatlan és gyarló földi gyermekeid fölött 
ítéletet, hanem azt munkálod, hogy a kegyelmedből kapott meg- 
hosszabbított életidővel hálaadással és hűséggel sáfárkodjunk. 
Kérünk, hogy segíts jóvátennünk mindent, amit rosszul, hűtle- 
nül és igazságtalanul cselekedtünk. Jóvátehetetlen bűneinkért 
légy irgalmas hozzánk Jézus Krisztus áldozatáért. Megköszönünk 
néked mindent, amit életünk elmúló évében kaptunk. Köszönjük az 
örömöket, a bánatokban kapott vigasztalást és ezt a most elhang- 
zott Igét is. Áldd meg életünket és maradj velünk kegyelmeddel 
Jézusért Krisztusért. Ámen 


Záróének: 194. dics. 

Ne félj és ne rettegj 
Újév 


Főének: 283. dics. Igeolvasás: Józsué 1, 1-8 


Mózesnek, az ÚR szolgájának halála után ezt mondta az ÚR Józsuénak, 
Nún fiának, Mózes szolgájának: Az én szolgám, Mózes meghalt. Most azért 
indulj, kelj át itt a Jordánon, te és ez az egész nép arra a földre, amelyet én 
adok Izráel fiainak. Nektek adok minden helyet, ahová léptek, ahogyan meg- 
ígértem Mózesnek. A pusztától és a Libánontól a nagy folyamig, az Eufrátesz 
folyamig, nyugat felé pedig a nagy tengerig a ti területetek lesz a hettiták egész 
országa. Senki sem állhat ellened egész életedben. Veled leszek, ahogy Mózes- 
sel is vele voltam. Nem maradok el tőled, nem hagylak el. Légy erős és bátor, 
mert te teszed ezt a népet annak az országnak az örökösévé, amelyről meges- 
küdtem atyáiknak, hogy nekik adom. Csak légy igen bátor és erős, őrizd meg, 
és tartsd meg azt a törvényt, amelyet Mózes, az én szolgám parancsolt neked. 
Ne térj el tőle se jobbra, se balra, hogy boldogulj mindenütt, amerre csak jársz. 
Ne hagyd abba ennek a törvénykönyvnek az olvasását, hanem tanulmányozd 
éjjel-nappal, őrizd meg, és tartsd meg mindazt, ami ebben meg van írva. Akkor 
sikerrel jársz utadon, és boldogulsz. 


Örök Isten, kinek esztendők nincsenek létedben, hálaadással 
magasztaljuk szent nevedet, hogy megtartottad életünket az elmúlt 
esztendőben és ajándékozó jóvoltodból megérhettük az újév első 
napját. Hálát adunk néked jó Atyánk, hogy miközben peregnek 
múló életünknek a napjai, te áldott csöndességet készítesz, és 
most az esztendőnek ezen az első napján, örök élet kenyere után 
vágyakozó gyermekeidnek Igédben adod édesatyai útmutatáso- 
dat, reménységet adó biztatásodat. Édesatyánk, a te atyai jósá- 
god eltakarja előttünk a jövendőt, nem tudjuk, mi vár ránk ebben 
a kegyelmedből megért újesztendőben, kérünk légy velünk őriző 
jóságoddal, gondviselő szereteteddel. Kérünk segíts, hogy az idő- 
nek ennél a mezsgyéjénél tudjuk letenni a múlt gondjait, szomo- 
rúságait. Add Igédben vigasztalásodat, hogy te továbbra is velünk 
maradsz, erőt adsz tennivalóink végzéséhez, örömeinket meg- 
áldod, szomorúságainkat, betegségeinket gyógyítgatod. Urunk 
nevében kérünk, hallgasd meg imádságunkat. Ámen 


Igehird. előtti ének: Hozzád jövünk Uram Alapige: Józsué 1, 9 
Enekgyüjtemény 108. oldal 

Megparancsoltam neked, hogy légy bátor és erős. Ne félj és ne rettegj, 
mert veled van Istened az Ur, mindenütt, amerre csak jársz. 


Kedves Testvéreim, 


Isten Igéjének ez a fejezete, amelyből egy néhány verset hallottunk, olyan, mint 
egy pillanatfelvétel az ószövetségi gyülekezetnek egy nagyon nevezetes, nagyon 
fontos életszakaszáról. Az Igének ez a pillanatfelvétele akkor történt, amikor az 
ószövetségi gyülekezet a negyvenévi pusztai vándorlás után már megérkezett az 
Ígéret földjére. Mögöttük ott volt a pusztai vándorlás sok keserve, ott volt Isten 
negyven évvel azelőtti csodáinak sora, mert a fáraó nem akarta elengedni Izrael 
népét Egyiptomból, ott volt annak az emléke, hogy a vándorlás folyamán sokszor 
és sokféleképpen volt telve szívük ellenségeskedéssel, zúgolódással és lázadozás- 
sal. Mindezeken kívül ott volt szívükben a gyász, mert Mózes, aki addig vezette 
a gyülekezetet, aki áldott eszköz volt Isten kezében, már letette a vezetésnek a 
gondját. Felment még a Moáb síkságáról a Nebó hegyére, a Piszga csúcsára, amely 
Jerikóval szemben van, Isten megmutatta neki nemcsak a szép pálmák városát, Jeri- 
kót, hanem a csúcsról belátható tartományokat is. Isten azt is elmondta neki, hogy 
az a föld, amelyet a hegy tetejéről látott, az Ígéret földje, tehát az a föld, amelyet 
évszázadokkal azelőtt megígért az atyáknak; Ábrahámnak, Izsáknak és Jákóbnak. 
Mózes még megláthatta ezt a földet, de oda már nem mehetett be. Így érkezett el 
a nép, az Ígéret földjének egy kis darabját már megismerve, szívében kedves és 
szomorú emlékekkel is, és Mózesre emlékezve is a Jordán folyóhoz. 

Ez a honfoglaló ószövetségi gyülekezet is átélte azt, hogy mennyire elmúlt 
a múlt. Nem tudunk visszamenni a tegnapba, nem tudjuk visszahozni a letűnt 
időt, a múltra már csak emlékezni tudunk. Nem tudjuk meg nem történtté tenni 
egykori rossz döntéseinket, amelynek következményei veszélybe sodorhatnak. 
De azért a múlt mégsem halt meg. Nem halt meg, mert akik még itt vagyunk, 
még élünk, sokmindent magunkkal hozunk a múltból. Mindenki magával hoz- 
za eddigi életének az örömeit, a veszteségeknek az emlékeit is, a gondokat is 
a szorongásokat is amelyek betöltötték az életünket, megörvendeztették vagy 
megsebezték szívünket. Így volt ezzel az ószövetségi nép is, amikor elérkeztek 
az újabb nehéz feladatott jelentő Jordán folyóhoz. Akadályok, veszélyek álltak 
előttük, és ezért félelmek töltötték el szívüket. 

A Mózes ötödik könyve Mózes halála történetének a leírásával fejeződik 
be. A Józsué könyve első soraiban Isten így szólítja meg Józsuét: , Mózes az én 
szolgám meghalt. Most azért indulj, kelj át a Jordánon, te és az egész nép arra 
a földre, amelyet én adok Izráel fiainak." Isten, aki belelát mindenkinek a szí- 
vébe, ismerte Józsuét is. Tudta, hogy annak idején ő volt ennek a földnek egyik 
kikémlelője. Hűséges szolgája, jó munkatársa volt Mózesnek. A kémkedésből 

visszatérve a vándorló nép táborába, ő volt az, aki reménységet, erősítő jó híreket 
mondott a többieknek. De amikor a Jordánhoz értek, az ő szívében is ott volt 
a szorongás: Hogy mehetünk át ezen a folyón, és hogy tudjuk legyőzni a sok 
akadályt, amely ezen az idegen, talán nagyon ellenséges földön vár ránk. Ilyen 
körülmények közt mondta neki Isten a biztató szavakat, amelyeket az Igében 
hallottunk: , Veled leszek, ahogyan Mózessel is vele voltam. Légy bátor és erős, 
mert te teszed ezt a népet ennek az országnak örökösévé, amelyről megesküdtem 
atyáiknak, hogy nekik adom." Tehát Józsuénak nem kell sajátmagára támaszkod- 
nia, és azért lehet bátor és erős, mert Isten vele van, és soha nem távozik el tőle. 

Most egy kicsit mi is úgy vagyunk, mint egykor a honfoglaló ószövetségi 
gyülekezet. Isten napokat ajándékozó jóvoltából mi is átléptük az ó és újesztendő 
közötti határon. És amikor mi is elindulunk az életünk új szakaszának az útjain, 
nincs köztünk talán senki sem, aki a jövő felé nézve ne hordana szívében szo- 
rongást, bizonytalanságot, félelmet. Ha ebben a gyülekezetben itt most mindenki 
elmondaná, hogy milyen reménységeket vagy félelmeket hozott magával élet- 
útján, amíg elérkeztünk az újévnek ehhez az órájához, és hogy mindazzal, amit 
eddigi életútjáról érkezve a szívében hordoz, milyen érzéssel, reménységgel, 
vagy szorongással néz a jövő felé, akkor tudnánk meg, mennyi sok akadály van 
itt mindenki előtt, aki komoly tervekkel indul most az ismeretlen jövő útjai felé. 
Sokszor már a gyermekek is szorongva indulnak el az iskola felé. Sokan gondol- 
nak sóhajtozva az előttük álló nap valamelyik órájára, a leckére, amit nehéznek 
tartanak, amitől félnek. Sokszor halljuk egy-egy kedves gyermek ajkáról, néha 
még a tehetséges és szorgalmas iskolásoknak az őszinte vallomását is arról, hogy 
szeretne iskolába járni, de van egy tantárgy, amely megkeseríti az életét. Ha az a 
tantárgy nem lenne, öröm lenne iskolába járni. A fejlődő, növekedő gyermekek 
és a fiatalok életében aztán változnak a félelmet, vagy szorongást kiváltó okok, 
vagy körülmények. Az egyik kutatóintézet, amely az élet különböző területein 
élő, különböző életkorú emberek életérzését igyekszik kutatni, mert szeretné 
kitapogatni, milyen reménységek, örömök vagy bánatok, tervek, vagy a tervek 
és reménységek megvalósításának az akadályaival vívódnak sokszor a fiatalok, 
egy nagyobb fiatal csoport közt osztott ki ilyen vonatkozású kérdőíveket. Az 
íveket névtelenül kellett kitölteni, hogy a nevük megírása se akadályozza az 
öszinte kitárulkozást. Ezeknek a kérdőíveknek a kiértékelése után mutatkozott 
aztán meg, hogy a korunk fiataljairól alkotott sablonos vélemény, miszerint a 
fiatalok nagy többsége közönyös, hideg, gátlástalanul célratörő, üres és mélyebb 
érzésekre képtelen, nem felel meg a valóságnak. Kiderült, hogy az általánosítás 
itt is hamis, mert nagyon sok mély érzésű, egészséges célkitűzésű, és jövőjét 
széppé formálni akaró fiatal van ifjúságunk soraiban. Nagyon különös, hogy 
pl. a fiatal nemzedéknek szívében olyan irányban is figyelemre méltó szo- 
rongások vannak, hogy amikor elérkeznek az életnek ahhoz a szakaszához, 

amikor már kezdi keresni a fiatal azt, akivel majd jó lenne összekötni az életét, 
sok fiatalnak a szívében ott van a lappangó gondolat, hogy az elképzelt társat 
nem fogja megtalálni. Ez különösen azoknak a fiataloknak az esetére jellemző, 
akik a hittől, az egyháztól távol állnak, vagy egykori kötődésük már elhidegült. 
Egyikük őszintén leírja, hogy szívében hord egy nevet, de úgy érzi, hogy az 
illetékesnek nem mondhatja meg, milyen álmai vannak vele kapcsolatban. Így 
aztán a reménytelenség szorongása teszi nehézzé az életét. Mások pedig remény- 
kedve várják annak a szavát, akinek a nevét a szívükben hordozzák, de a remélt 
kitárulkozás nem történik meg. Pedig némely esetben a vágyak hátterében ott 
van a kölcsönösség sejtelme is. Nem mernek nyilatkozni. A félelem hátterében 
néha ott van az a gondolat, hogy a szülők ehhez nem járulnának hozzá, vagy 
egyenesen megtiltanák az egymáshoz közeledést. Így aztán marad a reménytelen 
visszahúzódás, az évekig tartó, életet nehézzé tevő szorongás. Sok ilyen akadályt 
jelentő Vörös tenger, vagy Jordán van néha már az egészen fiatalkorú emberek 
életében is. Azután jönnek az élet másfajta gondjai. Ránk nehezednek elvárások, 
amelyek túlhaladják erőnket. Sok embernek a környezetében élő embertársak 
teszik könnyessé a kenyerét, terheltté az életét. Vannak, akiknek ilyenféle sóhaj- 
tásokkal van tele az élete: Milyen más lenne az életem, ha hitvesemmel tudnék 
igazán szeretetben együtt élni. De ez a szeretetközösség már régen elhidegült. 
Sok mindenünk van, de hiányzik az egymás terhét ismerő, és szeretettel hordozó 
jóság, és az életet gyógyító gyöngédség. Az idő gyorsan elszáll, hamar eljönnek 
a napok, amikor kezdenek jelentkezni a test kopásából eredő fájások, és ezek 
teszik nehézzé munkálkodni akaró igyekezetünket. Szóval sok-sok akadály van 
életünk útján, amelyek közt szeretnénk a kitűzött, vagy remélt cél felé haladni. 
Milyen jó, milyen nagy áldás, amikor életünk bizonytalanságai és haladásunkat 
gátló élethelyzetünkben Isten nekünk is mondja: Ne félj, mert én veled vagyok, 
ne rettegj, mert én vagyok Istened. Nem hagylak el, sem el nem távozom tőled. 

Ezzel az Istentől kapott megvigasztalódással induljunk testvéreim újeszten- 
dő napján az ismeretlen jövő felé. Még szerető szívű embertársak vigasztalása 
is meg tud erősíteni. Mennyivel jobban meg tud vigasztalni Isten, akitől az 
élet ajándékát kaptuk, aki tud napjainkhoz napokat, éveinkhez éveket adni. Ő 
ismeri örömeinket, hiszen azokat is tőle kaptuk. Ismeri sebeinket, de ő meg is 
tudja azokat gyógyítani. Ismeri a határt, amihez elérkeztünk, ismeri vágyainkat 
és reménységeinket, amelyek miatt sokszor szorongunk. Neki köszönjük meg 
most is atyai biztatását. 

Az Igében azonban elhangzik még Istennek egy nagyon fontos emlékeztetése; 
, Ne hagyd abba a törvénykönyvnek az olvasását, tartsd meg mindazt, ami abban 
meg van írva. Akkor sikerrel jársz utadon és boldogulsz." Ezzel ezt mondja Isten 
hazát kapott népének: Én megígértem néked, hogy nem hagylak el. Csak nagyon 
vigyázz, te el ne hagyj engem. Figyelj komolyan beszédemre, zárd szívedbe 

Igémet, forgasd azt magadban éjjel és nappal. Ha nem akarod előkészíteni a 
saját ítéletedet, ha nem akarsz vesztedbe rohanni, akkor járj az én utamon. Mi, 
Isten újszövetségi gyülekezete már azt is tudjuk, hogy Józsué egyik ószövetségi 
előképe Jézus Krisztusnak. Még a nevük is egyforma, mert a héber Józsué név az 
újszövetségi Szentírás görög nyelvén így hangzik: Jézus. És ez a név azt jelenti: 
Isten a szabadító, Isten megszabadít. Mi az Isten törvénye alatt nem csak az ószö- 
vetségi törvényt, hanem mindenek előtt Krisztus törvényét, a szeretet parancsát 
értjük. Ő azért lett Isten létére emberré, hogy egész életével, tanításával, halálával 
és feltámadásával megmutassa; Ő, a testté lett Ige, szeret minket. Velünk marad 
földi életünkben, és mint a halál legyőzője velünk marad akkor is, amikor kilé- 
pünk ebből a világból. Ez a hitben élő ember egyetlenegy vigasztalása. 

Imádkozzuk hittel: Urunk, újítsd meg szívünket. Világosítsd értelmünket. 

Adj a jóra kegyelmet, vezérlő segedelmet. 

Hogy új életet élhessünk, végre tehozzád mehessünk. 

Szent Felségednek elébe, a boldogok seregébe. Ámen 

281. dics. 5. vers 


Megköszönjük néked kegyelmes Istenünk, hogy te örök Igédben 
most is megvigasztaltál minket, és az újesztendő ajándékozásával új 
reménységekkel indulhatunk, hogy cselekedjük a te akaratodat. Jó 
nekünk hallani Igédben, hogy te vagy az egyetlen változhatatlan valóság, 
akinek soha nem fogynak el esztendői, és aki földön élő gyermekeinek 
is tudsz adni éveket, és ha itt időnk lejár, országod teljességében örök 
életre vársz. Hálát adunk vigasztalásodért, hogy te soha nem hagysz el 
bennünket, és könyörgünk, ne engedd, hogy szívünkben megfogyatkoz- 
zon a rád figyelő engedelmesség, és eltékozoljuk a Krisztusban nekünk 
is elkészített örökségünket. Hálát adunk, hogy te kegyelmesen megbo- 
csátasz egymásnak is megbocsátó, és előtted is bűnbánattal leboru- 
ló gyermekeidnek, és kegyelmedből tiszta lappal indulhatunk tovább 
az ismeretlen jövő felé. Hálát adunk, hogy a titkok fátyolával letakart 
jövőből te annyit elmondtál nekünk, hogy bármi is történik világunkkal 
vagy velünk, te nem hagysz el bennünket, mindörökké velünk maradsz. 
Kérünk Atyánk, áldd meg anyaszentegyházadat, hogy itt hangzó Igéd 
legyen mindig fénnyé az előttünk levő útra, hogy ne legyünk tévelygő 
gyermekeid. Kérünk vigasztald a gyászolókat, adj erőt feladataink vég- 
zéséhez, és segíts, hogy tudjunk otthonainkban is, és odakint a világ sok 
kísértése között is egymás javára és neved dicsőségére élni. Jézusunk 
nevében kérünk, hallgass meg minket. Ámen 


Záróének: 195. dics. 

Tesz-e velünk csodát az Ur? 


Főének: 236. dicséret Igeolvasás: Jeremiás 21, 1-7 


Ezt az igét mondta az ÚR Jeremiásnak, amikor Cidkijjá király elküldte 
hozzá Pashúrt, Malkijjá fiát és Cefanjá papot, Maaszéjá fiát, ezzel az üzenet- 
tel: Kérdezd meg ügyünkben az URat, mert Nebukadneccar, Babilónia királya 
háborút indított ellenünk! Vajon tesz-e velünk csodát az ÚR úgy, mint máskor, 
és elvonul-e ez tőlünk? Jeremiás így felelt nekik: Mondjátok meg Cidkijjának, 
hogy ezt mondta az ÚR, Izráel Istene: Én visszafordítok minden fegyvert a 
kezetekben, amivel a babilóniai király és a káldeusok ellen harcoltok, akik ost- 
romolnak benneteket a várfalon kívül, és behozom őket a város közepébe. Mert 
én magam harcolok ellenetek kinyújtott kézzel és erős karral, lángoló haraggal 
és nagy felháborodással. Megverem e város lakóit, embert és állatot egyaránt: 
nagy dögvészben halnak meg. Azután pedig — így szól az ÚR — Cidkijját, Júda 
királyát, szolgáit és a népet, akik megmaradnak e városban a dögvész, a fegy- 
ver és az éhínség után, kezébe adom Nebukadneccar babilóniai királynak és 
ellenségeiknek, akik az életükre törnek. Kardélre hányja őket, nem szánja, nem 
kíméli, és nem irgalmaz nekik. 


Csodálatosak a te tetteid, mindenható Isten, könyörülő Atyánk. 
Hálaadással csöndesedünk el szentséges színed előtt, hogy meg- 
köszönjük ezt a szent vasárnapot, amelyre eljuttattál. Hálát adunk 
az előtted való elcsöndesedés és Igéd hallgatásának az alkalmáért. 
Jó nekünk hogy az esztendőnek ezen az első vasárnapján atyai 
szód újra belecsendül ebbe a mi sokszor nyugtalan, agyonhajszolt 
és gondterhelt életünkbe. Hálát adunk, hogy az újesztendő első 
napjait kegyelmedből békességben tölthettük el, hogy ránk ragyog 
kegyelmed napja, és az idők változásai közben is megadod azt, 
amire szükségünk van. Hálát adunk, hogy most itt ebben a gyü- 
lekezetben újra adod a te üdvözítő szereteted örömhírét, hogy te 
azért veted szívünkbe az örök élet csiráját hordozó igemagot, hogy 
az kegyelmed harmathullása alatt csirát eresszen és gyümölcsöt 
teremjen életünkben. Bocsásd meg jó Atyánk, ha sokszor nem 
élünk hálaadással a tőled kapott idővel és úgy teszünk, mintha az 
idő is ami kezünkben lenne, és nem tőled kapnánk azt drága aján- 
dékként. Segíts jó Atyánk, hogy tudjuk Igédet kitárulkozó lélekkel 
hallgatni, akaratodat szívünkbe zárni és cselekedni. Urunk nevé- 
ben kérünk, hallgass meg minket. Ámen 

Igehirdetés előtti ének : 25. zsoltár 2. vers Alapige: Jeremiás 21, 8 


Ennek a népnek pedig mondd meg: Így szól az ÚR: Én most elétek adom 
az élet útját és a halál útját. 


Kedves Testvéreim, 


Isten Igéjének ez a most felolvasott mondata egy áldott távlatot tár elénk. 
Hiszen az örökkévaló Isten, akinek a kezében van az életünk, most azt mondja 
nekünk, hogy elénk adja az életnek az útját és a halálnak az útját. Aki naponta 
táplálkozik az élet kenyerével, Isten Igéjével az nagyon jól tudja, hogy a terem- 
tés hajnalán az Éden kertjében más szavakkal ugyan, de ugyanezt mondta Isten 
az embernek. Isten teremtő művének befejezése után atyai örömmel mondta, 
hogy minden, amit teremtett nagyon jó. Isten ezzel a teremtett embert is meg- 
szólította, hogy szép életteret kapott, nem kell szűkölködnie, élhet hálaadással 
Isten szeretetének a gyümölcseivel. Isten csak egyetlen fának a gyümölcsétől 
tiltotta el az embert, amelyet a jó és gonosz tudása fájának nevezett. Isten azt 
is megmondta, hogy ennek a parancsnak a megszegésével az ember elindulna 
a halálnak az útján. Az embernek az igazi boldogsága hamar véget ért, mert 
Isten helyett a hitetőre hallgatott. A Szentírásból azt is tudjuk, hogy Isten nem 
akarta az embert ebben az elesett állapotban hagyni. Ezért készített egy értelem 
feletti csodálatos tervet, hogy a már halál útján elindult ember végső állomása 
mégse a halál, hanem az élet legyen. Ezt a tervet Isten úgy hajtotta végre, hogy 
elküldte a világra Jézus Krisztust, hogy az ördögnek a munkáját lerontsa és 
az elveszett embert megszabadítsa. Így lett a világnak és a benne élő elesett 
embernek karácsonya, húsvétja és pünkösdje. Jézus Krisztust, aki megváltó 
szeretettel jött, az övéi közül nagyon kevesen fogadták be. De ott van az apos- 
toli bizonyságtételben az is, hogy azoknak, akik őt mégis befogadták hatalmat 
adott, hogy Isten gyermekeivé legyenek. Isten ezzel azt készítette el, hogy a 
Jézus Krisztust szívébe záró ember a halálon keresztül is életre érkezik. A föl- 
dön élő ember életében tehát minden azon múlik, hogy hogyan tölti az Isten 
kegyelméből kapott időt. A földi élet Istennek az a nagy ajándéka, amelyben 
megajándékoz minket csodálatos lehetőségekkel, javakkal, de a legnagyobb 
jó ebben az Istentől kapott nagy ajándékcsomagban az örökkévalóságban 
folytatódó élet. 

Az Igében hallott mondatot Isten egy uralkodónak mondta a prófétán 
keresztül, hogy mondja meg a sokszor engedetlenkedő népnek: , Én eléd adom 
az életnek az útját és a halálnak az útját". Hogy megértsük, milyen történelmi 
helyzetben mondta ezt az üzenetet Isten a prófétán keresztül, tudnunk kell 

azt, hogy ez az ószövetségi nép, amikor az Igének ez az üzenete hangzott 
igen szorongatott helyzetben volt, mert a szomszédos nagyhatalom, az akkori 
világverőként ismert babilóniai király, akit Nabukodonozornak hívtak óriási 
hadsereggel vette körül a várost. Már sokáig tartott a harc, és a nép kétségbe 
esett, mi lesz ennek a vége. A történelmi feljegyzések nyomán sokan tudták, 
hogy százhuszonkét évvel azelőtt volt már ilyen szorongatott helyzetben a 
város. Akkor az asszíriai birodalom királya vette őket körül hatalmas sereggel. 
A király követei átadták Jeruzsálemben levő királynak a gúnyos felszólítást, 
hogy adják meg magukat, mert nincs olyan isten, aki az ő kezéből meg tudná 
szabadítani a várost és a népet. Mikor a király ezt a gúnyos felszólító levelet 
megkapta kétségbe esett és Isten előtt leborulva Isten könyörülő jóságát kérte. 
És amikor emberileg már minden reménytelennek látszott Isten könyörült raj- 
tuk. Úgy könyörült, hogy a nagy asszír seregben pestis járvány ütött ki, ami a 
sereget azonnali menekülésre késztette. A hadsereg tehát elvonult és megszűnt 
a halálos fenyegetettség. Ez a régi történet jutott eszébe a most veszélybe került 
királynak. A ma felolvasott Ige előtti fejezetben le van írva, hogy a nép nagyon 
elfordult Istentől és Isten Jeremiás prófétán keresztül emlékeztette a népet, 
hogyha nem térnek vissza Istenhez, nem élnek új életet, akkor jön Istennek 
a súlyos büntetése. Az mindig is úgy volt az emberiség történelmében, hogy 
az uralkodók környezetében voltak olyan emberek, tanácsadók, akik nagyon 
jól tudták, hogy mit szeretne hallani tőlük a szorult helyzetbe került uralkodó. 
Így aztán sokszor nem azt mondták, aminek a bekövetkeztét talán maguk is 
sejtették, hanem azt, ami tetszett az uralkodónak. Most is így történt ez, ezek 
a tanácsadók a hamis próféták azt mondták a királynak, hogy nincs semmi 
baj, össze kell fogni a szövetségesekkel és legyőzzük az ellenséget. De Isten 
Jeremiás prófétán keresztül intette a népet, hogyha nem térnek vissza Isten- 
hez, Isten megbünteti őket. Jeremiás próféta ezt az eljövendő ítéletet még egy 
jelképes cselekedettel is kifejezte. Vett egy cserépkorsót, azt a földhöz vágta 
és ezt mondta, ahogyan összetört most ez a korsó, úgy fogja összetörni Isten 
ezt az engedetlen népet. A próféta egyre szomorúbban látta, hogy hiába hirdeti 
Isten üzenetét, a nép nem hallgat rá. Úgy érezte, hogy prófétai küldetésének 
nincs értelme. Emiatt a próféta elkeseredett, keserű szavakat mondott és szinte 
megátkozta a napot, amikor született. Aztán eljött az idő, amikor a nem kedvük 
szerint prófétáló Jeremiás prófétát nem akarták tovább hallgatni. Megfenye- 
gették, megbüntették, bezárták. Amikor már igen nagy volt a veszély, és látta 
a király, hogy a hamis próféták próféciája nem teljesedik be, mert az ellenség 
győzelmet győzelemre arat, követeket küldött az azelőtt megvetett prófétához, 
hogy mondja meg nekik, mit tegyenek. Akkor mondta Isten Jeremiás prófétán 
keresztül azt az üzenetet, amit itt most a felolvasott hosszabb igeszakaszban 
hallottunk. Isten azt üzeni a népnek, hogyha nem térnek meg akkor az ellenség 

kezébe adja őket. A nép azt kérdezte előzőleg Istentől, tesz e valami csodát úgy, 
mint régen az asszírok idejében. Erre a kérdésre Isten azt a határozott választ 
adta, hogy nem tesz csodát. Ne várjon a nép csodát Istentől addig, amíg Isten 
nélkül, Isten akarata ellen él. A próféta tehát a hosszútűrő Isten türelmének a 
végét hirdette nekik. Ezt a prófétai szót a nép felháborodással fogadta. Han- 
goztatta, hogy ő Istennek a népe, egyedüli választott nép, és nem fogadta el a 
prófétai szót, hogy Isten nem őket, hanem a pogány ellenséget segíti győze- 
lemhez fölöttük. Igen, valóban Izrael volt Isten választott népe, de éppen arra 
választotta el Izráelt, hogy legyenek a pogány népek felé Isten hatalmának és 
a neki való engedelmesség szükségességének a szószólói. Ez a nép pedig ahe- 
lyett, hogy az Istentől kapott feladatot teljesítette volna, hogy példát mutatott 
volna a pogány népeknek, maga is letért Isten akaratának az útjáról. Közben 
pedig arra hivatkozott, hogy csak ők Istennek a választott népe és szinte köve- 
telték Istentől, hogy őket segítse meg. Istennek pedig elvégzett terve volt, hogy 
az ő hűtlen, engedetlen népét ennek a pogány népnek a kezébe adja. Isten a 
nagy pogány népet ostorként vette kezébe, hogy hűtlen és hálátlan népét meg- 
büntesse. Miközben azonban Istennek ez az ítéletes üzenete hangzott a próféta 
ajkán, még egyszer elmondatta Isten a prófétával a népnek, a mondatot, amit 
alapigénkben hallottunk: Íme, én eléd adom az életnek az útját és a halálnak az 
útját". De ez most már nem azt jelentette, hogy Isten kész visszavonni a meg- 
hirdetett büntetést, hanem azt, hogy aki megadja magát a babilóniai királynak, 
az még megmentheti az életét. 

Miért hangzik most Isten Igéjének ez az üzenete? Mi is a néhány napja 
elmult karácsonykor megünnepeltük Isten üdvözítő szeretete testet öltésének 
a csodáját. Istennek bűnbocsátó jósága áldottá és széppé akarja tenni mind- 
nyájunknak az életét. A legutóbbi karácsonykor is sok ezer helyen elhangzott 
a karácsonyi angyal énekének az üzenete: , Dicsőség a magasságban Istennek, 
és a földön békesség és az emberekhez jó akarat". De gyülekezeteinkben arról 
is szóltunk, hogy ezt a kettőt, Isten dicsőségének a hirdetését és a földön élő 
emberek békességes együttélését nem lehet egymástól elválasztani. Éppen mai 
Igénk kortörténeti háttereként tárta elénk Isten: nem lehet az, hogy egy egyén, 
közösség, vagy nép arra hivatkozva, hogy ő Istenhez tartozik, mert egyháztag, 
de közben Isten akarata elleni életmódot folytat, szinte el szeretné kötelezni 
Istent, hogy őt ne büntesse, hanem segítse meg abban, amit el szeretne érni. 
Isten azt mondja, — és ez kicsendül a karácsonyi angyalok énekéből is -, hogy 
ott, ahol az ember dicsőséget ad Istennek, hitével, szeretetével, életmódjával 
Isten iránti engedelmességét és hűségét fejezi ki, ott Isten gyermekeinek az 
életéből árad az embertársak iránti jóakarat, szeretet és békesség. Ahol az 
élet válik bizonyságtétellé arról, hogy az ember szívébe zárta Isten üdvözítő 
szeretetét, amellyel Jézus Krisztusban engem is megajándékozott, ott megtör- 

ténik az, amiről Isten az evangéliumban beszél, hogy akik befogadták Jézus 
Krisztust, azoknak hatalmat ad arra, hogy Isten gyermekeivé legyenek. Ettől 
nagyobb ajándékot pedig nem lehet kapni, mert ez azt jelenti, hogy nincs örök 
hatalma fölöttünk a halálnak, mert Isten megváltott gyermekeinek öröksége 
Istennek az országa. Akarod te ezt kedves testvérem? Akarod, hogy az életed 
megszentelt békességes élet legyen? Ennek az életmódnak a hiányáról beszél 
egyéni, és társadalmi életünknek sok sajgó sebe. Az a sok seb, amely megne- 
hezíti, sokszor megkeseríti az életet, mind-mind arról beszél, hogy hiányzik 
valami az emberek életéből. Minden ilyen sebnek és bajnak a gyökere az, 
hogy meghidegült a hit, az Istenre figyelés, az engedelmesség és a szeretet. 
Most, amikor visszapillantunk ennek az újesztendőnek első napjaira, el tudjuk 
mondani Testvéreim, hogy Isten hű gyermekeiként töltöttük ennek első nap- 
jait, odafigyelünk Isten Igéjére, és ha igen, teljesítjük is akaratát? Ő nem azért 
szól hozzánk, hogy kemény törvényeket adjon nekünk, hanem azért, mert az 
életünket akarja meggyógyítani és megáldani. Nagy ajándék az, hogy életünk 
tévedései, botlásai után is, ebben az esztendőben is elénk adta az élet útját, és 
emlékeztet a halál útján járásnak a veszélyeire. 

Az egyik háborút átvészelt idősebb testvér, egykori katonatiszt írja le egyik 
megemlékezésében, a háborúban átélt legmegrázóbb történetét. Az akkori szen- 
vedések átélőinek többsége már síri pihenőre tért. Ahogy múlnak az évek, az 
élők közül egyre többen felidézik a szörnyű eseményeket. Az említett egykori 
katonatiszt is leírt egy néhány visszaemlékezést. Ezek közül egy így hangzik: 
Egy sok veszteséggel járó ütközet után szigorú előremenési parancsot kaptak. 
Amikor elindultak előre, az ellenség fellőtt egy világító rakétát, amely egy-két 
percig nappali fényt árasztott a környékre. Ennek fényénél megdöbbentő kép 
tárult az előre induló katonák felé. Halott bajtársak, haldoklók halálhörgése, 
szétroncsolt vérző tetemek, megrongálódott harckocsik, aknatölcsérek vették 
körül őket. Megborzadva látták a körülöttük levő sok szörnyűséget, míg a kilőtt 
világító rakéta elégése véget nem vetett ennek a borzalmas látványnak. A látott 
kép mélyen bevésődött a még élők lelkébe, mert tudták, hogy ők is mindnyájan 
minden pillanatban a „halál jegyesei” voltak. Most már hála Istennek nincs 
háború. Körültünk már nem sivítanak a gépfegyverekből kilőtt golyók, nem 
robbannak az aknák vagy a bombák, de ott, ahol nincs hit és nincs szeretet, ma 
is folytatódik a háború az emberek és a nemzetek között. Így is folytatódnak 
a sebesítések, szaporodnak a gonosz és szeretetlen szavak által okozott lelki 
sebek, amelyekből néha nehezebb meggyógyulni, mint a testi sebekből. Van- 
nak halálos lelki sebek is. A bünnek az éjszakájában mi is halálmezőn megyünk 
keresztül. 

Köszönjük meg Istennek, hogy ő mindnyájunkat az élet útjára hívogat. 
Amen 

Hálaadással tárjuk ki előtted szívünket jó Atyánk, hogy ennek 
az újesztendőnek első vasárnapján újra együtt lehettünk a te Igéd 
körül. Megköszönjük, hogy életünk sok megoldatlan kérdéseivel 
vívódva, amikor telve van a szívünk hogyanokkal és miértekkel, te 
nem hagysz bennünket magunkra, beszélsz hozzánk, és kérdéseink 
útvesztőjében úgy óvsz meg minket az elesésektől, hogy mutatod 
nekünk az utat. Köszönjük Atyánk, hogy minket is megajándékoztál 
a beszéd képességével, ki tudjuk tárni szívünket, és el tudjuk mon- 
dani gondolatainkat nemcsak egymásnak, hanem neked, mennyei 
Édesatyánknak is. Kérünk Atyánk, segíts mindnyájunkat olyan élet- 
módra, odahaza családjainkban is, és odakint a világban is, hogy 
látszódjon meg életünkön, hogy gyermekeid vagyunk. Segíts, hogy 
szavainkat is, terveinket is, cselekedeteinket is a te Szentlelked 
ihlesse. Segíts, hogy ugyanaz az indulat legyen bennünk is egymás 
iránt, amilyen volt a mi Urunkban, Jézus Krisztusban. Így áldd meg 
Igéd magvetését szívünkben, és add, hogy legyen életünk minden 
napja áldott alkalommá arra, hogy egész magatartásunkkal tudjunk 
bizonyságot tenni a te Szentlelked újjáteremtő erejéről. Kérünk 
Urunk, áldd meg a te népedet, kik téged szeretnek, és építsed közöt- 
tünk és általunk az anyaszentegyházat, a gyülekezetet. Ámen 


Záróének: 198. dics. 1984. 


Pál apostol útja Jeruzsálem felé 
Főének: 399. dics. Igeolvasás: Ap. Csel. 21, 1-13 


Amikor elbúcsúztunk tőlük, útnak indultunk, és egyenes irányban haladva 
Kószba érkeztünk; másnap Rodoszba, onnan pedig Patarába. Ott találtunk egy 
Föníciába induló hajót: beszálltunk és elhajóztunk. Miután Ciprust megpillan- 
tottuk, és bal kéz felől elhagytuk, Szíria felé tartottunk, és Tíruszban kötöttünk 
ki, mert a hajó ott tette ki a rakományát. Felkerestük a tanítványokat, és ott 
maradtunk hét napig: ők a Lélek indítására azt mondták Pálnak, hogy ne menjen 
Jel Jeruzsálembe. Amikor pedig eltöltöttük ezeket a napokat, és elindultunk, hogy 
utunkat folytassuk, valamennyien elkísértek bennünket feleségükkel és gyerme- 
keikkel még a városon is túl, és a tengerparton térdre esve imádkoztunk. Ezután 
elbúcsúztunk egymástól, mi hajóra szálltunk, ők pedig visszatértek otthonukba. 
Hajóutunk végére érve Tíruszból Ptolemaiszba jutottunk. Köszöntöttük a testvé- 

reket és ott maradtunk náluk egy napig. Másnap elindultunk, és megérkeztünk 
Cézáreába. Bementünk Fülöp evangélista házába, aki a hét közül való volt, és 
nála maradtunk. Neki volt négy hajadon leánya, akik prófétáltak. Több napon át 
tartózkodtunk ott, miközben lejött Júdeából egy Agabosz nevű próféta. Odajött 
hozzánk, levette Pál övét, megkötözte vele saját kezét és lábát, és ezt mondta: 
„Így szól a Szentlélek: Azt a férfit, akié ez az öv, így kötözik meg Jeruzsálemben 
a zsidók, és pogányok kezébe adják. " Amikor ezt meghallottuk, a helybeliekkel 
együtt arra kértük Pált, hogy ne menjen fel Jeruzsálembe. De Pál így felelt: 
,, Miért sírtok, és miért keserítitek meg a szívemet? Hiszen én nemcsak megkö- 
töztetni, hanem meghalni is kész vagyok Jeruzsálemben az Úr Jézus nevéért. " 


Gyermeki hálával csendesedünk el előtted mindenható Isten, 
Édesatyánk az Úr Jézus Krisztusban és megköszönjük néked, hogy 
itt lehetünk ebben a testvéri közösségben. Életünk sokféle gondja 
baja közt jó nekünk gyermeki reménységgel elcsendesedni színed 
előtt jó Atyánk, mert amikor Igéd üzenete belecsendül ebbe a mi 
nyugtalan és sokszor zaklatott életünkbe, jó szívünkbe zárni azt a 
hitbeli bizonyosságot, hogy ebben a világban ahol minden változik, 
soha nem változik a te atyai hűséged. Hálát adunk neked, hogy 
szereteted a jó napokban is, a próbatételek idején is átöleli éle- 
tünket. Hálát adunk Atyánk minden áldásodért, amellyel minket az 
elmúlt hét napjaiban is megajándékoztál. Hálát adunk a felszárított 
könnyekért, a megadott örömökért, az elvégzett munkákért, mert 
tudjuk, hogy minden a te ajándékod. Magasztalunk azért is, hogy 
kegyelmedből megérhettük a nyugalomnak ezt a napját is, és hogy 
szívünkbe Igéd után vágyakozást adtál. Kérünk Atyánk, tedd Igédet 
szívünkben erőforrássá, hogy általa növekedjen a hitünk, gyógyul- 
jon az életünk, és legyen belső békességünk. Ezt munkáld most is 
Igéd és Lelked által, Megváltónk, Jézusunk nevében kérünk. Ámen 


Igehirdetés előtti ének: 19. zsoltár 4. vers Alapige: Ap. Csel. 21, 14 


Amikor pedig nem hagyta magát meggyőzni, megnyugodtunk és azt 
mondtuk: „Legyen meg az Úr akarata!” 


Kedves Testvéreim, 


Pál apostol, miután befejezte áldott eredményű térítő útjait, Jeruzsálem 
felé indult. Utközben találkozni akart gyülekezetekkel, amelyek az ő apostoli 
munkája nyomán formálódtak, hogy még egyszer lássa, köszöntse őket, elbe- 

szélgessen velük, és elbúcsúzzon tőlük. Földi életünk folyamán sokszor és 
sokféleképpen vannak búcsúzással végződő találkozásaink embertársainkkal. 
Ahogy múlnak életünk évei, amelyeknek súlyát egyre jobban érezzük, előfor- 
dul, hogy egy-egy megfáradt ember ezzel a gondolattal indul szeretteihez, távol 
levő gyermekeihez: Most még van erőm elmenni hozzájuk, meglátogatni őket, 
mert lehet, hogy ez lesz az utolsó látogatásom náluk. Közeledik az idő, hogy én 
már nem mehetek hozzájuk, és ha kedveseim találkozni akarnak még velem, 
nekik kell eljönni, talán beteglátogatásra, talán temetésemre. 

Az előző igeszakaszokból tudjuk, hogy Pál apostol tudatában volt a veszé- 
lyeknek és a szenvedéseknek, amelyek jeruzsálemi útja során vártak rá. Abban 
a korban körülményes, fárasztó, és veszélyes is volt egy hosszú útra elindulni, 
amit az apostol hol gyalog, hol hajón tett meg. Akkor még nem léteztek a 
nekünk már ismerős gyors személyszállító járművek. Nem voltak még sze- 
mélyszállító hajók sem. Az akkori vitorlás hajók kereskedelmi hajók voltak, 
és nem volt előre meghatározott indulási idejük, megérkezési idejük pedig 
nem is lehetett, mert az mindig az időjárás, és a szelek változásainak a függ- 
vénye volt. Elindultak egy irányba, és közben mindig ott kötöttek ki, ahova 
valamilyen árut szállítottak. Az utat aztán a hozott áruk kirakása, esetleg más 
áruk berakása után folytatták egy darabon. Ez azzal járt, hogy az utasok, 
akik egy ilyen hajón utaztak, néha hosszú várakozásra kényszerültek, hogy 
folytathassák útjukat. Ez az állapot viszont alkalmat adott az apostolnak arra, 
hogy ahol kikötöttek, kedves testvérekkel találkozzon, és emlékezzen a letünt 
esztendőkre, amikor éppen az átutazás helyén hangzott ajkán az evangélium, 
ahol gyülekezet formálódott, és jó volt találkozni azokkal, akik valamikor rajta 
keresztül ismerték meg Isten üdvözítő szeretetét. A felolvasott igeszakaszban 
arról is hallunk, hogy az apostol, amikor a kikötőben várakozni kellett és Jézus 
ott élő követőit kereste, olyan helyen is talált gyülekezetet, ahol ő még azelőtt 
nem járt. A kegyelem egyik csodája, hogy már abban az időben, tehát az első 
pünkösd után mintegy negyed század elteltével a Földközi tenger mentén a 
különböző országokban Jézus Krisztusnak már gyülekezetei voltak. Az egy- 
háztörténelemből tudjuk, hogy az első üldözési hullám a keresztyének ellen az 
ószövetségi gyülekezetből indult ki. Az egykori üldözők közül legismertebb 
éppen az egykori Saulusnak a neve, aki fiatal korában fanatikus gyűlölettel 
üldözte a Krisztus követőit. Nagyon hamar megindult az üldözés Jeruzsálem- 
ben is, ahol az apostolok sem maradhattak sokáig együtt, menekülniük kellett. 
De magukkal vitték legdrágább kincsüket, a hitüket, és menekülésük közben 
beszéltek az útjukban eső helyeken a hitükről, és a Krisztusban készített üdvö- 
zítő szeretetről. Így történt az, hogy a Földközi tenger mentén, több helyen 
voltak már Krisztus-követő emberek, keresztyének. Ilyen módon keletkezett 
gyülekezettel találkozott az apostol és a vele levők Tirusban is. Éppen az ilyen 

találkozások nyomán lett még ismertebbé a keresztyének őszinte egymás iránti 
szeretete, mert amikor az apostol egy-egy helyről elindult, hogy visszamen- 
jen a hajóhoz, a gyülekezet apraja nagyja, nem csak a férfiak, hanem a nők, 
sőt a gyermekek is kikísérték őt a városon kívülre. Búcsúzáskor imádsággal, 
Isten áldását kérő szeretettel bocsátották el őt további útjára. Különösen az 
apostol szolgálata nyomán keletkezett gyülekezetekben testvéri szeretettel 
kérlelték őt, hogy ne menjen Jeruzsálembe, mert ott veszély, és szenvedés vár 
rá. Érdemes felfigyelni a Szentírásban az ilyen apró történetek leírására is, 
mert ezeken keresztül is az válik nyilvánvalóvá, hogy ahol a hit igazán hit, ott 
az összeköti a hívőket Jézus Krisztussal is, és egymással is. Ahol ez történik, 
ott bárhol is él az ilyen gyülekezet, annak tagjai még pogányok, még hitetlen 
emberek közt élve is jó testvérei egymásnak és ápolják egymással a testvéri 
szeretetközösséget. Legyen ez számunkra is megszívlelendő emlékeztetés arra, 
hogy ha olyan helyre megyünk, ahol Isten Igéje hangzik, ne egyedül menjünk, 
hanem vigyük magunkkal azokat is, akiket Isten nekünk adott, a hitvestársat 
és a gyermekeket is. 

Pál apostolnak ez az útja volt az utolsó szabad emberként megtett útja. 
Mögötte volt már a három missziói út. Az itt leírt események az első missziói 
út alkalmával átélt emlékeket elevenítették fel, amelyek mind az apostolnak, 
mind a gyülekezeteknek kedvesek voltak. Ezek között a testvérek között voltak 
olyanok is, akiknek Isten Szentlelke megjelentette az apostol előtt álló szenve- 
déseket, ha tervezett útját tovább folytatja, de ő kész volt nemcsak szenvedni, 
hanem meghalni is a Krisztus evangéliumának az ügyéért. 

A hajó, amellyel Pál apostol utazott, kikötött és időzött Cézáreában is. Ezzel 
a várossal kapcsolatban evangéliumi történeteket is ismerünk. Ebben a város- 
ban élt valamikor az a Kornéliusz nevű pogány katonatiszt, aki annak idején 
Péter apostolon keresztül ismerte meg Isten üdvözítő szeretetének a történetét. 
Péter akkor Joppéban volt, és Isten őt egy csodálatos látomással készítette elő 
arra, hogy el kell mennie egy imádkozó emberré lett pogány emberhez, aki- 
hez egyébként Péter, mint hithű zsidó, nem ment volna el. Amikor így, a hívó 
szó és Isten által való előkészítés után Péter megérkezett Cézáreába, nemcsak 
Kornéliuszt találta a házban, hanem annak odahívott barátait is, akik Péter által 
akarták megismerni Isten csodálatos tetteit. Ez a pogány helyőrségi parancsnok 
azonban akkor, amikor Pál apostol Jeruzsálem felé utazva ott kötött ki, már nem 
volt a városban. Ő ott egy másik testvérrel, Fileppel találkozottt, akinek a nevét 
a Szentírásból szintén ismerjük. Filep egy volt a hét diakónus közül, akit Isten 
Szentlelke egy járatlan útra vezetett, amelyen egy szerecsen főember, egy gazdag 
etiópiai utazott szekerén Jeruzsálemből hazája felé. Ezen az úton Filep fellépett a 
szerecsen főember szekerére, aki egy Jeruzsálemből hozott bibliai tekercset olva- 
sott, megismertette vele Jézus Krisztus megváltó szeretetének a titkát és miután 

őt Filep megkeresztelte, örömmel folytatta útját hazájába. Filep is akkor mene- 
kült el Jeruzsálemből, amikor Saulus üldözte a keresztyéneket. Ilyen csodálato- 
sak Istennek az útjai. Most Cézáreában Pál apostol őt kereste meg. Az egykori 
üldöző most elment egykori üldözöttjét meglátogatni. Most már nem úgy talál- 
koztak, mint üldöző és üldözött, hanem úgy, mint testvérek az Úr Jézus Krisz- 
tusban. Filepnek, mint családos embernek négy felnőtt lánya volt, akik Istentől 
a prófétaság lelkét kapták, ami azt jelenti, hogy ezek a lányok Istennek az Igéjét 
hirdették. Nagyon kevés hely van az Újszövetségben, amely arra utal, hogy már 
a Jézus utáni nemzedék korában is voltak nők, akik az életüket arra szentelték, 
hogy Istennek szolgáljanak, Igét hirdessenek. Filepnek a lányai emberileg nézve 
egyedül maradtak, nem mentek férjhez. Ők ezt az állapotot arra kapott ajándék- 
nak tekintették, hogy így még teljesebb odaadással szolgáljanak Istennek. Isten 
teremtő rendjéhez hozzátartozik, hogy ő az embert férfivá, vagy nővé teremtette. 
Teremtéskor maga az Isten mondta: , nem jó az embernek egyedül lenni, szer- 
zek néki segítőtársat.” Jézus tanítványai, legalább is részben, szintén családos 
emberek voltak. Kedves történetek vannak a Szentírásban azzal kapcsolatban, 
hogy Jézus és tanítványai időnként betértek Kapernaumba a Péterék otthonába, 
és egy alkalommal, amikor Péter anyósa éppen beteg volt, Jézus meggyógyította 
őt. Tehát annak a Péternek, akit a keresztyén egyházak egy része az első pápának 
nevez, családja volt. Utána még egy erős évezreden keresztül az volt a dolgoknak 
a természetes rendje a gyülekezetekben, hogy a lelkipásztoroknak családja volt. 
Ezt a rendet változtatta meg a középkorban kiadott papi nőtlenségi tilalom. Ez 
az állapot azonban a reformáció korában, visszatérve az élet rendjének bibliai 
gyökereihez, az eredeti állapotra formálódott vissza. Isten azt akarja, hogy az 
emberek családban éljenek, a hitvesek gyermekeket neveljenek, és mint ilyenek 
neveljék, segítsék egymást szeretetteljes, hitben elmélyülő, Istennek engedel- 
meskedő életre. De vannak kivételek. Nem mindenkinek adatik meg a hitvestárs. 
Ahol ez történik, azt nem kell az élet megszegényítésének, vagy elárvulásának 
tekinteni, hanem egy Istentől kapott drága lehetőségnek arra, hogy az ilyen 
emberek különösképpen oda tudják szentelni életüket Isten ügyének a szolgá- 
latára. Sokszor éppen az történik, hogy a legkomolyabb gondolkodású fiatalok, 
mind a férfiak mind a nők, nem találják meg a hitvestársat. Korunk fiataljainak 
többsége a hitvestársat a hangos tánczene zajában keresi, amely az érzéseket és 
ösztönöket magas hőfokra hevíti. Kevesen keresik a hitvestársat a gyülekezet- 
ben velünk együtt Igét hallgató és imádkozó testvérek között. Éppen azért, mert 
ilyen lelkiségű körülöttünk a világ, sok komoly hívő fiatal nem találja meg azt a 
társat, akivel a harmonikus szép házasélet reménységével tudna együtt indulni. 
Azért is jó, hogy a Szentírásban ilyen állapot is le van írva, amilyen a Filepék 
családjában volt, mert ez sok fiatal számára irányjelzés lehet egy szép, tartalmas, 
és lelki kincsekkel másokat is gazdagítani tudó életúton való elindulásra. 

A napokban olvastam egy könyvet, amelyben a Magyar Református Egy- 
ház árvaházainak és szeretetotthonainak a története van leírva a két világháború 
közti időből. Ebből kitűnik, hogy egyházunk több szeretetintézménye úgy vette 
kezdetét, hogy egy magányos férfi, vagy nő, vagy gyermektelen házaspár vég- 
rendeletében az anyaszentegyházra hagyta házát, hogy abban az egyház majd 
árvaházat, vagy más szeretetotthont rendezzen be. Olyanok is voltak köztük, 
akik maguk rendezték be árvaháznak otthonukat, és életük utolsó éveiben árva 
gyermekeket fogadtak magukhoz, hogy azokat szeretettel neveljék, hívő életre 
segítsék, hogy majd a társadalom értékes és áldott életet élő tagjaivá legyenek. 
Így lettek némelyek, akik emberileg magányosak maradtak, sok árva gyermek 
áldott nevelőszüleivé. 

Pál apostol is valószínűleg magányos, vagy egész fiatalon megözvegyült 
ember volt, aki aztán nem nősült meg. Isten még a betegség tövisét is testébe 
adta, hogy az ő életén keresztül is megmutassa csodálatos kegyelmét. Ez a 
kegyelem neki arra is elég volt, hogy betegen is, gyengén is, sok üldöztetés és 
szenvedés között is el tudta mondani magáról, hogy a Krisztus evangéliumának 
a szolgálatában többet munkálkodott, mint a többi tanítvány együttvéve. 

Pál apostol Jeruzsálem felé vezető útján, bár tudta, hogy ott szenvedés vár 
rá, útközben még meglátogatta útba ejthető testvéreit, gyülekezeteit, elbúcsú- 
zott tőlük, és reménységgel ment tovább, mert hittel vallotta, hogy őt a világ 
semmi hatalma nem szakíthatja el Isten üdvözítő szeretetétől. 

Mi a mennyei Jeruzsálem felé, az Isten országának a teljessége felé lehe- 
tünk útban, ugyanezzel a hitbeli bizonyossággal. Ámen 


Hálaadással csöndesedünk el szentséges színed előtt örökké- 
való Isten Édesatyánk az Úr Jézus Krisztusban. Hálát adunk néked, 
hogy együtt lehettünk itt ezen a szent helyen, ahol jó nekünk egy 
kicsit megpihenni és Igédet szívünkbe zárni. Megköszönjük igéd 
üzenetét, hogy te féltő atyai szeretettel követed lépéseinket, mert 
tudod, könnyen ingadozik a mi lábunk és a kísértő könnyen tévútra 
tud bennünket vezetni. Hálát adunk, hogy te egészen közel jössz 
hozzánk atyai szeretettel, hogy hívogass magadhoz, hogy emlé- 
keztess bennünket, üdvösségünket munkáló szeretetedre. Hálát 
adunk, hogy Jézus Krisztusban számunkra ajtót nyitottál, de meg- 
retten a szívünk, ha arra gondolunk, hogy ez az ajtó becsukódhat, 
mert tudjuk, hogy ez az ajtó becsukódik a későn érkezők előtt és 
azok előtt, akik Igéd üzenetét nem zárják szívükbe és így tékozol- 
ják el az örök életet. Gyarló értelmünkkel nem tudjuk mi felfogni 
kegyelmednek a mélységét és szeretetednek a titkait kifürkészni. 
De lelkünk mélyén érezzük, hogy ez az esztendő is, a most szent 

házadban töltött óra is örök szeretetedről beszél, mert kegyelmed 
elfogadására hívogat. Légy megtartó kegyelmeddel velünk Atyánk 
mindig mindenütt, amikor a sátán kísért, hogy tudjuk megőrizni a 
Krisztusban számunkra elkészített örök kincset, üdvösségünket. 
Segíts, hogy most hallott Igéd is legyen számunkra áldott erőfor- 
rássá, hogy a reánk következő napokban, amikor újra megkörnyé- 
kez az ősi kígyó a hazugság fejedelme, ne akarjunk rá hallgatni, 
hanem vísszhangozzon szívünkben Igéd kisértéstől óvó üzenete. 
Urunk nevében kérünk, hallgasd meg imádságunkat. Ámen 


Záróének: 193. dics. 


A királyi menyegző 
Főének: 455. dics. Igeolvasás: Máté 22, 1-10 


Megszólalt erre Jézus, és ismét példázatokban beszélt hozzájuk: ,, Hasonló 
a mennyek országa egy királyhoz, aki menyegzőt készített a fiának. Elküldte 
szolgáit, hogy hívják össze a meghívottakat a menyegzőre, de azok nem akar- 
tak elmenni. Ekkor más szolgákat küldött, akikhez így szólt: Mondjátok meg a 
meghívottaknak: Íme, elkészítettem az ebédet, ökreim és hízott állataim levág- 
va, és minden készen van: Jöjjetek a menyegzőre! De azok, mit sem törődve 
ezzel, elmentek: az egyik a földjére, a másik a kereskedésébe. A többiek pedig 
megragadták szolgáit, bántalmazták és megölték őket. Ekkor a király harag- 
ra gerjedt, elküldte seregeit, és elpusztította ezeket a gyilkosokat, városukat 
pedig felégette. Akkor ezt mondta szolgáinak: A menyegző ugyan kész, de a 
meghívottak nem voltak rá méltók. Menjetek tehát a keresztutakra, és akit csak 
találtok, hívjátok el a menyegzőre. Kimentek a szolgák az utakra, összeszedtek 
mindenkit, akit csak találtak, gonoszokat és jókat egyaránt, és megtelt a lako- 
dalmas ház vendégekkel. 


Te vagy a mi egyedüli reményünk világot teremtő Isten gond- 
viselő Édesatyánk az Úr Jézus Krisztusban. Benned bízó hittel és 
gyermeki reménységgel állunk meg szent színed előtt és megkö- 
szönjük néked ennek az újesztendőnek ezt a vasárnapját. Hálát 
adunk néked megtartó jóságodért és azért a kegyelemért, hogy 
miközben múlik az idő, te Igéden keresztül újra megszólítasz 
bennünket, hogy amikor botladozunk, amikor a világ bozótjában 

eltévedünk, te utánunk jöjj kereső kiáltásoddal és eltévedt gyerme- 
keidet is haza hívogasd. Kérünk Atyánk, tedd áldottá ezt az időt, 
amit szent házadban töltünk, és segíts, hogy nyílt lélekkel tudjuk 
Igédet hallgatni és hogy odakint a mindennapi életben is tudjuk 
mindig mindenben atyai akaratodat cselekedni. Az Úr Jézus Krisz- 
tus nevében kérünk, hallgasd meg imádságunkat. Ámen 


Igehirdetés előtti ének: 454. dics. Alapige: Efézus 5, 14-17 


Mert minden, ami nyilvánvalóvá lett, az világos. Ezért mondja: „Ébredj 
fel, aki alszol, támadj fel a halálból, és felragyog neked a Krisztus." Jól 
vigyázzatok tehát, hogyan éltek; ne esztelenül, hanem bölcsen, kihasználva 
az alkalmas időt, mert az idők gonoszak. Éppen azért: ne legyetek meggon- 
dolatlanok, hanem értsétek meg, mi az Úr akarata. 


Kedves Testvéreim, 


Amikor nem hosszú földi életünknek egy-egy esztendeje véget ér, és Isten 
ajándékozó jóvoltából új esztendőt kezdhetünk, minden ember jobban érzi a 
maga életében is az idő szorítását. 

Ezért ilyenkor a mindig siető ember is jobban el tud egy kicsit csendesedni és 
próbál számot vetve önmagával felelni a lelkében zsongó kérdésre: hova is sietek 
én ilyen nagyon? Talán valaki ezt is megkérdi: mi az életem végső célja, kitű- 
zött állomása. Ahogy múlnak az esztendők és kezd fogyni a testi erőnk is, ezek 
figyelmeztető előjelek, amelyek által Isten emlékeztet; ember, nincs itt mara- 
dandó városod! A hitben élő ember szívéből ez a fohász száll Isten felé: Istenem 
adj még időt, adj még erőt. Mert Isten, amikor életet ad, akkor időt ad. Sohasem 
szabad megfeledkezni arról, hogy minden nap, amit kapunk az ő ajándéka. A 
földi életnek a napjai azért drága ajándékai Istennek, mert ő ezeket előszobaként 
adta nekünk. Ebből az előszobából két ajtó nyílik, az egyik az örökéletre, a másik 
pedig az ítéletre. Senkinek se mindegy, hogy amikor az idő eljön melyik ajtón 
fog majd bemenni. Ahogyan az előszobában, tehát ebben a földi életben az időt 
eltöltöttük, ahogyan az Istentől kapott kegyelmi idővel élni tudtunk, aszerint kell 
majd folytatni útunkat. Az ókorban, amikor még nem léteztek a mai kor modern 
órái, az órák között a legismertebb órafajta volt a homokóra. Ez a homokóra 
egy kétrészű üveggömb volt — az üveget már nagyon régen ismerik az emberek 
-, és a felső üveg gömböcskébe tették az e célra gondosan előkészített száraz 
szemcsézetű homokot. A két gömböcskét egész vékony üveg csövecske kötötte 
egymással össze, amelyen keresztül a felső gömböcskében levő homokszemek 
hullottak az alsó gömböcskébe. Ezeket az órákat úgy készítették, hogy a felső 

gömböcskében lévő homok huszonnégy óra alatt hullott lassan át az alsó üveg- 
gömböcskébe. Az üveggömbökön levő vonalak alapján lehetett tájékozódni az 
idő múlásáról. Így ez a homokóra mindig emlékeztette az embert arra, hogy így 
pereg le a mi életünknek az ideje is. A naponkénti idő múlását ez a homokóra 
hozzávetőleges pontossággal mutatta, de se ahomokóra, se korunk modern órái 
nem tudják mutatni az ember életidejét. Ezért minden kor emberének szüksége 
van Isten Igéjének erre a figyelmeztetésére: Jól vigyázzatok, hogy hogyan éltek, 
ne esztelenül, hanem bölcsen, kihasználva az alkalmas időt tudván, hogy a napok 
gonoszak. A legtöbb ember a maga életére nézve sok szép bizonyítékot tudna 
felhozni arra, hogy ő jól használja ki az időt. A legtöbb ember meg van győ- 
ződve, hogy a mód, ahogyan ő az időt kihasználja, az ő bölcsességét hirdeti. Az 
okosan, bölcsen kihasznált időt munkájuk látható eredményeivel is igyekeznek 
bizonyítani. Némelyek dicsekedve mutatják az eszközöket, tárgyakat, épületeket 
és mindent, amit a maguk bölcs időbeosztása által szerzett munka gyümölcsének 
tartanak. Az emberek nagy része valóban tud az idővel élni, de közben sokféle- 
képpen is tud az ember visszaélni az idővel. 

Egy francia író nagyon érdekes könyvet írt arról, hogy vannak emberek, 
akiknek szinte életstílusává vált, hogy nagyon gyakran elmennek egy-egy 
embertárshoz. Elmennek, de nincs semmi elintéznivalójuk, még mondanivaló- 
juk se nagyon van, de lekötik a meglátogatott embertársat, órákat is el tudnak 
tölteni üres beszéddel és ezzel embertársának az idejét rabolja, aki pedig sze- 
retné idejét bölcsen felhasználni. Most is, nálunk is vannak ilyen emberek, de 
a mi mostani életünkre ez nem nagyon jellemző. Sokkal inkább jellemző az, 
hogy az ember rabolja, eltékozolja a saját életidejét, és a legtöbb ilyen ember 
nem veszi komolyan, nem tudatosítja, hogy mit cselekszik. Sok ilyen életidejét 
tékozló ember azt vallja magáról, hogy ő bölcsen használja ki az időt. 

Nagyon jó lenne, ha most az Igén keresztül rá tudnánk állani arra az áldott 
életszemléletre, amilyennel Isten nézi az életünket, és amellyel Isten formál- 
ni akarja a mi időkihasználásunkat. Ezért figyelmeztet Isten az Igében, hogy 
vigyázzunk hogyan élünk, ne legyünk meggondolatlanok, hanem értsük meg, 
hogy mi az ő akarata. Isten azt akarja, hogy mi úgy kezdjünk minden napot, 
legyen első dolgunk, hogy megköszönjük az új napot annak, akitől azt kaptuk. 
Sajnos napjainkban sok ember hivatkozik arra, hogy neki nincs ideje imádkozni. 
Pedig minden új napon van mit megköszönni Istennek. Minden embernek ott 
lehetnének szívében ezek a szavak: Istenem köszönöm ezt a napot, köszönöm, 
hogy felkelhetek, mert adsz hozzá elég erőt, köszönöm, hogy indulhatok a rám 
váró feladatok elvégzésére, köszönöm, hogy van kit szeretni és köszönöm, hogy 
vannak, akik szeretnek. Köszönöm, hogy gyermekedként élhetek, mert megvál- 
tottál, köszönöm, hogy néked élhetek. Segíts kegyelmes Istenem, hogy tudjak 
bölcsen élni az idővel, tudjak jót tenni ott ahol élek, és tudjak áldássá lenni. Óvj 

meg attól, hogy valakinek tudatosan fájdalmat okozzak és segíts, hogy keressem 
mindenben a te akaratodat, és tudjam továbbadni azt a szeretetet, amellyel Jézus 
Krisztus szeretett minket, amikor Isten létére emberré lett, hogy minket megvált- 
son. Ez lenne az Isten szíve szerint való bölcs időbeosztásnak a vázlata minden 
hitben élő embernek az életében. Bárcsak el tudnánk mondani, hogy mi így élünk. 

A mai kor embere nagyon jól megtanulta azt a nagyon világi, de a világ 
értelmezése szerint okos jelszót, hogy az idő pénz. Ebből sokan azt a következ- 
tetést vonják le, hogy mint ahogyan a pénzét nem osztogathatja akárkinek, úgy 
az idejét se tékozolhatja akármire, vagy akárkire. Korunknak a technikai forra- 
dalom kezdete óta egyre gyorsabb az életritmusa. Az ember egyre több olyan 
eszközt és gépet tud készíteni, vagy gyártani, amellyel időt takaríthat meg. Sok 
olyan munkát, amelynek elvégzéséhez órák, vagy napok voltak szükségesek, 
napjainkban az elmésen elkészített gépek segítségével órák esetleg percek alatt 
el lehet végezni. A gépek mind a fizikai, mind a szellemi munkák végzésében 
igen nagy segítséget jelentenek az idővel való gazdálkodásban. A fejlődés tech- 
nikai vonalon olyan messzire jutott, hogy ma már szuperszonikus repülőgépet is 
gyártanak, amellyel Európából Amerikába hat óra alatt el lehet repülni. Ezekkel 
a gépekkel, készülékekkel nagyon sok időt tud megtakarítani az ember. De arra 
használjuk ezt az időt, hogy több időt tudunk szentelni az embertársaink iránti 
segítő szeretet gyakorlására, a testvéri, családi, rokoni kapcsolatok ápolására, 
az Isten előtti elcsöndesedésre és a nyugalom napjának az ünneplésére? Mind- 
nyájan tudjuk, hogy mennyire nem így van ez az életünkben. Velem együtt az 
idősebb testvérek emlékeznek rá, hogy évtizedekkel ezelőtt milyen szívélyes és 
öszinte volt a legtöbb családban a rokoni kapcsolatok ápolása. Még nem voltak, 
vagy alig voltak motoros járművek, amelyekkel nagyobb távolságot is rövid 
idő alatt át lehet hidalni. Hol gyalog, a magányos látogatók esetleg kerékpár- 
ral, a falusi családok a mezőgazdasági munkában is használt szekérrel mentek 
rokonlátogatóba. Ilyenkor nagyon kedvesek voltak a rokonsággal együtt töltött 
órák, megismerték egymás örömeit, gondjait, szeretettel elbeszélgettek és ahol 
lehetett, ahol tudtak, kölcsönösen próbálták egymás gondjait enyhíteni, valami- 
ben segíteni. Pedig az útra, különösen, ha a rokonok öt, hat községgel távolabb 
voltak, sok időre volt szükség. Mégis volt rá idő. Pedig amikor sarlóval és 
kaszával arattak és minden munkát, amiben ma már a gépek segítenek, embe- 
reknek kellett elvégezni, a naponként elvégzendő munkára is sokkal több időre 
volt szükség. Ma a gyors közlekedési eszközökkel szinte percek alatt, esetleg 
pár óra alatt el lehet jutni a rokonokhoz, a távolabb élő családtagokhoz. Ennek 
ellenére sok helyen a rokonok már alig ismerik egymást. Nincs idő a látogatásra, 
a gondok, problémák kölcsönös enyhítésére. A technikai fejlődés segítségével 
az emberek közelebb kerülhetnének egymáshoz, jobban lehetne ápolni a rokoni 
szeretet-kapcsolatokat és ennek az ellenkezője történik. Oda jutottunk, hogy 

nemcsak a gépek ritmusa gyors, hanem az ember életének a ritmusa is úgy 
felgyorsult, mintha az ember is csak lélektelen alkatrész lenne valamilyen gépe- 
zetben. Elfogy, meghidegül a szívekben a szeretet, alig van, vagy nincs idő az 
egymás felé fordulásra, egymás terhének a hordozására. Miért van ez így? Isten 
az Igében emlékeztet, bölcs életre akar segíteni. Az ember a nagy rohanásban 
nem tud bölcsen élni az idővel. A bajok gyökere ott van, hogy az ember nem 
hagy magának időt az Istenre figyelésre sem. Nem hallgatja Isten beszédét, elhi- 
degül tőle. És amikor az ember elhidegül Istentől, az élet és a szeretet Urától, 
előbb-utóbb elhidegül a testvértől, az embertárstól is. Sok esetben még a szeretet 
ünnepén, karácsonykor sem melegszenek fel egymás iránti szeretetre a szívek. 
Karácsony után a lelkipásztor is gyakran hall egy-egy megfáradt testvér ajkáról 
fájó sóhajokat, hogy az ő kedves gyermekei, vagy unokái is megfeledkeztek róla. 
Némelyek elmondják, hogy gyermekeik a saját gyermekeiket a szeretet ünnepén 
erejük felett igyekeznek elhalmozni minden jóval, de a megfáradt szülők, vagy 
nagyszülők felé még egy néhány szerető szó, vagy sor sem jutott el. Néhol még 
a családban is úgy elhidegültek egymástól a szívek, hogy alig ismeri egyik csa- 
ládtag a másik családtagot, hitvesnek, testvérnek, szülőnek, vagy gyermeknek a 
gondjait, vagy talán miattuk hulló könnyeit és keservét se. Ilyen gyümölcsöket 
terem az Istenre nem figyelő embernek az élete. Bizonyára észrevettük, hogy a 
négyszázötvenötödik dicséret tartalma mennyire összecsendül mai igénknek az 
üzenetével. Nagyon jó lenne, ha ezt az éneket a mai vasárnap esti csöndességben 
minden családban elénekelnék, és annak tartalmát összevetve a mai igénkkel 
olyan döntés születne a szívekben, amelynek eredménye a családban is sok 
helyen meghidegülő kapcsolat gyógyulása lenne. 

Isten Igéje bölcs életvitelre hívogat. Az Igében már az Ószövetségben is 
elmondja Isten, hogy minden bölcsesség kezdete Isten nevének a félelme. Aki 
rohanó ritmusú életünkben is odafigyel Istenre, az bölcsen él. Aki tudja, hogy 
egy hétnek százhatvannyolc órája van az tud őszintén számot vetni Isten előtt 
arról, hogy tudott-e ebből az időből naponta legalább egy fél órát visszaadni 
Istennek, előtte való elcsöndesedésre, Igéjében való elmélyülésre. Ehhez a szám- 
adáshoz hozzá kellene tartozni arra a kérdésre adott válasznak, hogy tudjuk-e 
vasárnaponként, ünnepnaponként szeretteinkkel együtt úgy beosztani az időnket, 
hogy együtt a templomba mehessünk, hogy kitárulkozva hallgassuk Isten Igéjét 
és készek legyünk cselekedni akaratát. Áldásos lehetne, ha ehhez a mérlegké- 
szítéshez az is hozzátartozna, hogy az időhiányra panaszkodó életünkben ki 
hány órát szentel naponta a televízió programjának a követésére, és ki hány órát 
szentel Isten előtti elcsöndesedésre. Ha őszinte szívvel készítenénk el ezt a mér- 
leget, megdöbbentő adatokat kapnánk arról, hogy mire van és mire nincs időnk. 

Jézusnak a királyi menyegzőről szóló példázatában is arról van szó, hogy a 
hivatalosok, akik a meghívást jó előre megkapták, nem akartak a menyegzőre 


116 


elmenni. Nem volt rá idejük. Sok minden másra volt, de arra nem volt. Jézus 
ezt a példázatot azért mondta, mert az Istenre figyelni nem akaró embernek 
soha sem volt, ma sincs ideje a királyok királyának, Jézus Krisztusnak a hívo- 
gatását elfogadni. Pedig ebben a példázatban Urunk elmondja, hogy ő azért jött 
erre a világra és azért tette le megváltó életét, hogy hivatalosak legyünk a nagy 
királyi menyegzőre az Isten országába. Elesett emberi élet az, amelyik ezt a 
meghívást is visszautasítja. Ha ezt mind komolyan átgondoljuk, akkor különös 
súlya van az Ige szavainak: , Vigyázzatok hogy hogyan éltek, ne esztelenül, 
hanem bölcsen." 

Könyörögjünk Istenhez, hogy gyógyítsa meg kárhozatosan halálos beteg- 
ségünket és mondjuk őszinte szívvel a kedves ének-imádságot: 

Amint vagyok, — vak és szegény, 

Hogy kincset leljek benned én, 

S derüljön éjszakámra fény: 

Fogadj el, Jézusom! Ámen. 

460. dics. 4. vers 


Könyörülő Isten Édesatyánk hálát adunk néked, hogy irgalmas 
szeretettel jöttél hozzánk az idők teljességében szent Fiadban az 
Úr Jézus Krisztusban, hogy minket megváltsál. Hálát adunk, hogy 
szent Fiad ideadta értünk, gyarló, bűnös emberekért megváltó 
életét, hogy a mi örökségünk az ő áldozata árán ne az örök halál, 
hanem az örök élet lehessen. Igéd tükörében ma is elénk tártad 
elesett állapotunkat és mi ebbe a tükörbe nézve megdöbbent szív- 
vel látjuk milyen esendők, milyen nyomorultak vagyunk. Csodáljuk 
Atyánk hozzánk hajló kegyelmedet, hogy te Jézus Krisztusban 
mégis az élet útjára hívogatsz, a királyi menyegzőre, örök orszá- 
godban való életre, ahol nem lesz már többet szenvedés, fájdalom, 
könny és halál. Az a mi reménységünk, hogy te a töredelmes szívet 
nem veted meg, és bűnbánattal hozzád közeledő gyermekeidet 
magadhoz fogadod. Kérünk Atyánk, áldd meg anyaszentegyhá- 
zadat, hogy hangozzon benne mindig a te atyai hívogatásod és 
tisztítsd meg szívünket, hogy abban helye legyen mindig az Igéd 
iránti engedelmességnek, a bűnbánatnak, a megbocsátásnak és 
az egymás iránti szeretetnek. Áldd meg szeretteinket, családtagja- 
inkat, és segíts, hogy legyen életünk is bizonyságtétel a te Szent- 
lelked újjáteremtő erejéről. Urunk nevében kérünk, hallgasd meg 
imádságunkat. Ámen 


Záróének: 192. dics. 

Megszállottság 
Főének: 479. dics. Igeolvasás: Márk 5, 1-12 


Azután elmentek a tenger túlsó partjára, a gadaraiak földjére. Amikor 
kiszállt a hajóból, egyszer csak szembejött vele a sírboltok közül egy tisztáta- 
lan lélektől megszállott ember, akinek a sírboltokban volt a lakása, és akit már 
lánccal sem tudott megkötözni senki. Mert már sokszor meg volt kötözve bilin- 
csekkel és láncokkal, de szétszaggatta a láncokat, a bilincseket pedig összetör- 
te, úgyhogy senki sem tudta megfékezni. Éjjel-nappal mindig a sírokban és a 
hegyek között tartózkodott, kiáltozott és kővel vagdosta magát. Amikor távolról 
meglátta Jézust, odafutott, leborult előtte ,és hangosan felkiáltott: ,, Mi közöm 
hozzád, Jézus, a magasságos Isten Fia? Az Istenre kényszerítelek, ne gyötörj 
engem!" Jézus ugyanis ezt mondta neki: ,, Menj ki, tisztátalan lélek ebből az 
emberből!" És megkérdezte tőle: ,, Mi a neved? " Az így felelt: „Légió a nevem, 
mert sokan vagyunk." És nagyon kérte, hogy ne űzze el őket arról a vidékről. 
Ott a hegyoldalban volt egy nagy legelésző disznónyáj, ezért a tisztátalan lel- 
kek azt kérték tőle: ,, Küldj minket a disznókba, hadd menjünk beléjük!” 


Hálaadással magasztalunk téged, mennynek és földnek 
teremtő Ura, gondviselő Édesatyánk az Úr Jézus Krisztusban. 
Hálaadással magasztalunk téged, mert minden jó adomány és 
tökéletes ajándék a te atyai kezedből származik, és csak te tudod 
megújítani, megszentelni és megáldani a mi sokszor nagyon 
nyugtalan, zaklatott életünket. Hálát adunk néked jó Atyánk, hogy 
itt most Igéd körül újra együtt lehetünk, és lélekben együtt lehe- 
tünk sok más testvérünkkel, akik ezen a földön sok ezer helyen 
hallgatják Igédet, és zsoltárokban, dicséretekben és lelki éne- 
kekben dicsérik szent nevedet. Atyánk, te, aki ismered érzése- 
inket, gondolatainkat és tetteinket, tudod, milyen sokféleképpen 
vagyunk tévedésben, sodródunk a világ lelkének szeleivel, és 
elszakadunk a te Lelked vezetésétől. Így válik életünk békétlen és 
nyugtalan életté. Kérünk Atyánk, Igéd és Szentlelked által mun- 
kálkodjál most is bennünk, és cselekedd, hogy Igédet meghallva, 
atyai szódat szívünkbe zárva, újuljon, gyógyuljon a mi sokféle- 
képpen megtépázott életünk. Az Úr Jézus nevében kérünk, hall- 
gasd meg imádságunkat. Ámen 


Igehirdetés előtti ének: Hozzád jövünk Uram Alapige: Márk 5, 18-20 
Énekgyűjtemény 108. oldal 

Amikor azután beszállt a hajóba, kérlelte őt az előbb még megszállott 
ember, hogy mellette maradhasson. Ő azonban nem engedte meg neki ezt, 
hanem így szólt hozzá: , Menj haza a tieidhez, és vidd hírül nekik, milyen 
nagy dolgot tett az Úr veled és hogyan könyörült meg rajtad.” Az pedig 
elment, és hirdetni kezdte a Tízvárosban, hogy milyen nagy jót tett vele Jézus, 
amin azután mindenki csodálkozott. 


Kedves Testvéreim. 


Amikor kedves, ismerős embertársakkal találkozunk, búcsúzáskor rendsze- 
rint azzal köszönünk el, hogy erőt, egészséget kívánunk egymásnak Istentől. 
Távol élő szeretteinknek írt leveleinket is gyakran fejezzük be ezzel a jókí- 
vánsággal. Ezzel kifejezzük szeretetünket is, és azt is, hogy mi ezeket a kívá- 
natos jókat csak kívánni tudjuk egymásnak is, magunknak is, mert adni csak 
az Isten tudja azokat. A magát tudományosan gondolkodónak tartó ember azt 
mondja, hogy az erő és egészség megfogyatkozása hozzátartozik a természet 
rendjéhez, ha elszállnak fölöttünk az évek. Ez ebben a bűn örökségét hordo- 
zó emberi életünkben és világunkban valóban így van. De mi Isten Igéjéből 
azt is tudjuk, hogy Isten üdvözítő szeretete megkönyörült az enyészet útjára 
tért emberen és elküldte a földre Jézus Krisztust, hogy minket ebből a nagy 
mélységből, a mulandóságnak a bilincseiből kiszabadítson, mert ő azért jött, 
hogy az övéinek élete legyen. Ő azt akarja, hogy az övéi bővelkedjenek hitben, 
szeretetben, jóakaratban, tehát úgy éljenek, hogy ne keserítsék, ne rövidítsék 
meg egymás életét. 

Azt is mindnyájan megtapasztaljuk, hogy a múló évekkel nem csak a tes- 
tünk fárad meg, lassan erőtlenné válik, hanem megfáradhat, megbetegedhet 
a lelkünk is. Napjainkban a legfejlettebb kutatók az élet sok területén szinte 
egybehangzóan arról beszélnek, hogy az emberi élet sokféle bajának, a testi 
betegségekből eredő fájdalmaknak, szenvedéseknek is lelki eredetű oka van. 
Ha beteg az embernek a lelke, ha hiányos a lelki táplálkozás, ha megfogyat- 
kozik a hit és a reménység, egyre könnyebben megbetegszik az ember. Napja- 
inkban már az orvostudomány egy ágának is egybehangzó vallomása szerint 
a beteg emberi testet a lélek gyógyításával kell kezdeni. Mert ott, ahol a lélek 
egészséges, a lelki erő jó kiindulási alapot ad a beteg test gyógyításához. Ahol 
a lélek erőtlen beteg, ott a jelentéktelennek tűnő testi betegség is súlyos követ- 
kezményekkel járhat. 

A Szentírásból felolvasott Igében leírt történet ma is fontos tanítássá és 
figyelmeztetéssé válhat korunk emberének. A gadarai beteg ember minden 
szenvedését az okozta, hogy gonosz lelkektől megszállott ember volt. Borzal- 
mas mértékben benne van mai világunkban, hogy nagyon kevesen tudják kérni 

az élet küzdelmei között Isten Szentlelkének erőt, reménységet és békességet 
adó vezetését. A megüresedett lélekben pedig helye van a világ lelkének a 
gonoszság, a gyűlölködés, az igazságtalanság és a hazugság lelkének. Ez a 
lélek aztán hitetlenségbe sodor és a megüresedett lelki ember az önzésnek 
a hatalomra törésnek, a rosszakaratnak a lelkületével rátapos az embertárs 
életére, gyötrelmessé teszi az életet, amelyet Isten jónak, szépnek és igaznak 
teremtett. Ennek a lelkületnek a hatalma kiveszi előbb a hitet, utána a szere- 
tetet, majd a békességet és reménységet és testileg is beteggé teszi az embert. 
A Szentírásban leírt olyan történeteket, mint ez a gadarai megszállottnak a 
története, évtizedek hosszú során át mosolyogva hallgatták, vagy egyenesen 
kigúnyolták az ész, az emberi értelem mindenhatóságát hirdető, önmagukat 
tudományosan képzettnek tartó emberek. Az akkori kornak az emberei, amikor 
Jézus itt járt ezen a földön, jobban megértették Jézus tanítását, mert jobban 
észrevették környezetükben a gonosz lélek hatalmát. A racionalizmusnak a 
hullámverése aztán kimosta az emberek agyából az ilyen vonatkozású régi 
megismeréseket, és azt hirdette, hogy csak az létezik, ami látható, ami kézzel 
megragadható. Az Istenről, a Szentlélekről és a gonosz lélekről szóló igei 
tanítást a régi idők meséjének tartotta. Ennek az elméletnek a talajában van a 
gyökere az anyagelvűségnek, a materializmusnak. Akik a legújabb kor lélekta- 
ni kutatásainak az eredményeit figyelemmel kísérik, azok tudják, hogy ezek az 
eredmények csodálatos módon igazolják azokat a tanításokat, amelyeket Isten 
a Szentlélekről, a gonosz lélekről és az emberi lélek veszélyeztetettségéről 
beszél a Szentírásban. A pszichológusok, akik az emberi léleknek a különböző 
élethelyzetekben való rezdüléseit analizálják, és a pszichiáterek, akik a lelki 
rendellenességeket próbálják gyógyítani, sokféle lelki betegségről beszélnek. 
Ezeknek a lelki betegségeknek közös vonása, hogy az a lélek, amely az ember 
gondolkodását irányítja, odajuttatja az embert, hogy az meghasonlik önmagá- 
val, a másik emberrel, mert lelkében nincs már igazi békesség. Megfakul az 
öröm, önzővé és rideggé válnak a gondolatok és tettek, ezért megromlanak az 
emberi kapcsolatok. Egy orvosi képesítésű német lelkipásztor évtizedeken át 
sok lelki beteget gyógyított meg. Munkája és gyógyítási eredményei nemcsak 
hazájában, hanem külföldön is ismerős lettek, és ahol ehhez betegei hozzájá- 
rultak, állapotukat, gyógykezelésük történetét le is írta naplójában, és ezeknek 
gyűjteményét részben hazájában, részben Amerikában is kiadta, amelyekért 
széleskörű elismerést kapott. Könyveiben konkrét esetek alapján mutat rá, 
milyen elesett lelki állapotba jutnak emberek, amikor elszakadnak Istentől, 
Krisztustól, és hogy uralkodnak rajtuk a démoni lelkek. Nem minden betege 
hullott olyan sötét mélységbe, mint az Igében előttünk álló gadarai megszállott, 
de sok betegével élte át, — akik a gyógykezelés folyamán őszintén odaadták 
életüket Isten kezébe, és megragadták a Krisztusban készített szabadulást, — a 

gyógyulás csodáját és örömét. Tények alapján mutatja be, hogy a gonosz lelkek 
által megszállt emberek gonosz szavai, vagy egyenesen átok formulái valóban 
hatnak, és nagy lelki mélységbe juttathatnak embereket, de ezek gyógyításá- 
hoz nem mindenekelőtt injekciókra, rácsos ágyakba zárásra, vagy különböző 
gyógyszerekkel való kezelésre van szükség, hanem krisztusi lelkületből fakadó 
lelki ráhatásokra. Sőt, ahol egy embernek a szívében őszinte élő hit van, ott 
nem hatnak a gonosz lelkek által szuggerált gonosz szavak. A gonosz lelkek 
hatósugarába kerülő ember a lelke mélyén előbb elhidegül, majd elszakad 
Istentől. Már nem keresi, hanem kerüli Isten közelségét, a helyeket, ahol Isten 
Igéje hangzik. A gadarai megszállott, amikor Jézus megkérdezte, hogy hívják, 
magát légiónak nevezte, mert mint mondta, sokan vannak. Igen, aki Isten Lelke 
előtt becsukja a szívét, de bebocsátja a világ lelkét, a gonoszság, a szenvedé- 
elveszti lelki egyensúlyát. Az ilyen lelki tartalmú ember hol álmai, vágyai és 
tervei csúcsára lép fel, hol a reménytelenség, kilátástalanság és kétségbeesés 
mélységébe száll le, mint a gadarai ördöngös. 

Az Isten Lelke előli elzárkózás, és a világ, a gonosz lelkek légiója előtt való 
nyitás miatt lett világunk olyanná, amilyen. 

A gadarai megszállott, aki éppen a megszállottság miatt nem tudta mit 
cselekszik, kövekkel vagdosta magát. Megsebezte saját testét, kínozta, veszé- 
lyeztette a saját életét. Ezt cselekszi ma is sok embertársunk, és közben nem 
tudja, mit cselekszik. Az idegen lélek eltájol, elkábít. De ez a kábulat még az 
alkohol által okozott kábulattól is veszélyesebb. Az alkohol kábulatából egy 
néhány óra múlva ki lehet józanodni. A részeg sokszor valóban nem tudja, 
mit cselekszik, de ha kijózanodik, már tudja. Az idegen lélek által félreveze- 
tett, elkábított ember lelki segítség nélkül nem józanodik ki. A veszélyt még 
fokozza az, hogy nem képes tudatosítani, hogy amit cselekszik, nem a saját 
akaratából cselekszi, hanem az idegen lélek vezeti. Egy-egy médiuma ennek 
az idegen léleknek távolról is rákényszeríti akaratát azokra, akiket vezetni 
akar. Aki ilyen helyzetben van, az már az okkultizmus csapdájába esett. Ezért 
hangzik Isten Igéjében a figyelmeztetés: Vizsgáljátok meg a lelkeket, Istentől 
vannak-e! Ezzel azt mondja Isten: Ne engedjétek, hogy a sátán lelke vezessen 
benneteket. 

Jézus végül is meggyógyította a gadarai megszállottat. Egy sertésnyájba 
küldte a gonosz lelkeket, amely aztán a nyáj pusztulását okozta. A történetnek 
ezt a részét úgy értjük meg, ha tudjuk, hogy az Igében leírt esemény a tízváros 
környékén történt, ahol a lakosság jelentékeny része pogány volt. Izrael népe 
nem foglalkozott sertéstenyésztéssel, mert a sertés fogyasztását Isten a Tör- 
vényben megtiltotta. A sertéstenyésztőknek, Jézusnak ez a gyógyítása kárt 
okozott, mert a sertések a tengerbe rohantak a meredekről és elpusztultak. 

Mivel Jézus jelenléte környékükön nekik anyagi károsodást jelentett, nem 
akarták, hogy Jézus ott maradjon. Nem örültek, hogy egy ember meggyógyult 
súlyos betegségéből, hanem a saját hasznuk elvesztése miatt zúgolódtak, ezért 
akarták, hogy Jézus távozzon onnan. Sokan ma is, nálunk is ezt teszik. Nem 
akarják, hogy Jézus közelükben éljen, mert számukra a hitetlenség betegségé- 
ből való gyógyulás anyagi veszteséget jelentene. 

Amikor Jézus a megszállottat meggyógyította, az ott akart maradni Jézus 
mellett, együtt akart járni a tanítványokkal. Jézus ezt nem engedte meg neki. 
Ehelyett önállóan végzendő feladatot bízott rá. Azt mondta, hogy menjen haza 
az övéihez, és mondja el nekik, milyen nagy dolgokat cselekedett vele az Isten. 
Ennek a súlyos betegnek a meggyógyításával, és azzal, hogy őt bizonyságtétel- 
re küldte szülőföldjére, a tízváros népe közé, Jézus őt a pogányok közti missziói 
munkába küldte. A Szentírásban leírt történetekből tudjuk, hogy Jézus Krisztus 
új életet teremtő hatalma és szeretete sok pogányt és szamaritánust indított arra, 
hogy őt kövessék. A szamaritánus asszony, akitől Jézus a Jákób kútjánál vizet 
kért, csodálkozott, hogy őt Jézus megszólította, talán nem is teljesítette volna 
kérését, ha nem vette volna észre, hogy Jézus személyében földöntúli hatalom 
és szeretet van jelen annál a kútnál. De amikor Jézus szavaiból és kérdésére 
adott válaszából megtudta, hogy Jézus belelát az életébe, ismeri a múltját és 
jelenét, megsejtette benne az eljövendő Messiást, és vedrét is ott hagyva futott 
a faluba, és elmondta földijeinek, mit élt át Jézussal. E bizonyságtétel nyomán 
mentek ki sokan a Jákób kútjához, és lettek Krisztusban hívő emberekké. 

Aki egyszer igazán találkozott Jézussal és engedte, hogy az életét Jézus 
megtisztítsa, hogy az önzésnek, a hitetlenségnek, a gyűlölködésnek és az isten- 
telenségnek a lelkét kiűzze az életéből, az egy csodálatosan új életet kap tőle. 
Az ilyen boldogság öröme kell, hogy bizonyságtétellé váljon mások felé is, 
hogy ezt az új életet megkívánva mások is tudják mondani: . . Isten élő Lelke 
jöjj, áldva szállj le rám. 

Égi lángod járja át szívem és a szám. 

Oldj fel küldj el, tölts el tűzzel, 

Isten élő Lelke jöjj, áldva szállj le rám. Ámen 

(463.dics. 1. vers.) 


Magasztalunk téged, Atyánk, Istenünk, hogy irgalmas szerete- 
ted naponta megújítod az életünkön. Hálát adunk, hogy itt lehet- 
tünk gyermekeidnek ebben a gyülekezetében, és hallgathattuk 
atyai szódat, amelyben elmondtad, hogy te Szentlelkeddel akarod 
életünk sok sebét, a lelkieket is és a testieket is gyógyítani. Tud- 
juk Atyánk, hogy mi mulandóságban élő gyermekeid vagyunk, az 
ó-világban élünk, amelybe még nem jött el országodnak a teljes- 

sége. Megköszönjük, hogy a te országod királya, Jézus Krisztus, 
belépett már ebbe a mi enyészet felé haladó világunkba, és általa 
és Szentlelked által munkálkodnak már itt ezen a földön is a te 
országodnak az erői a te gyermekeid életén keresztül. Kérünk 
Atyánk, add mindnyájunknak a te Lelked gazdagságát, és adj általa 
lelki-testi megújulást, hogy szívünkben több legyen a jóság, ottho- 
nainkban több legyen a terád és egymásra figyelő szeretet. Vezesd 
Atyánk népeidet Szentlelkeddel, hogy ne legyen a szívekben gyű- 
lölet, a népek közt háborúság, hogy mi mindnyájan a békesség 
fejedelmének a táborába tartozó gyermekeidként tudjunk egymás- 
sal szeretetben és békességben élni. Kérünk jó Atyánk Istenünk, 
ebben a gyógyítási és gyógyulási folyamatban tégy mindnyájunkat 
áldott eszközzé atyai kezedben. Megváltónk nevében kérünk, hall- 
gasd meg imádságunkat. Ámen 


Záróének: 197. dics. 


Adjatok hálát az Istennek 
Főének: 105. zsoltár Igeolvasás: Zsoltárok 107, 1-14 


Adjatok hálát az ÚRnak, mert jó, mert örökké tart szeretete! Így szóljanak 
az ÚR megváltottai, akiket megváltott az ellenség kezéből, és összegyűjtött a 
különböző országokból; keletről, nyugatról, északról és délről. Vannak, akik 
bolyongtak a pusztában, úttalan utakon, nem találtak lakott várost. Éheztek is, 
szomjaztak is, elcsüggedt a lelkük. De az ÚRhoz kiáltottak nyomorúságukban, 
és kimentette őket szorult helyzetükből. A helyes útra vezette őket, hogy lakott 
városba jussanak. Adjanak most hálát az ÚRnak szeretetéért, az emberekkel tett 
csodáiért, mert megitatta a szomjazókat, és jól tartotta az éhezőket. Vannak, 
akik sötétségben ültek, a halál árnyékában, nyomorultan vasra verve, mert 
engedetlenek voltak Isten parancsával szemben, megvetették a Felséges dön- 
tését. Ezért szenvedéssel törte meg szívüket, elbuktak, nem volt segítőjük. De 
az ÚRhoz kiáltottak nyomorúságukban, és megszabadította őket szorult helyze- 
tükből. Kihozta őket a sötétségből, a halál árnyékából, köteleiket pedig letépte. 


Csodálatosak a te dolgaid, áldott a te szereteted, és kimondha- 
tatlanul nagy a te jóságod, könyörülő Isten, mennyei Edesatyánk. 
Hálát adunk néked, hogy az elmúlt éjszaka is gondviselő atyai 

kezedben tartottad életünket, felvirrasztottál erre a szent napra, 
és szívünkbe vágyakozást adtál, hogy éljünk Igéd meghallgatásá- 
nak az ajándékával. Köszönjük, hogy szabad nékünk a földi élet 
viszontagságaiban, az örömben is és a bánatban is, mindig min- 
den gondunkban reménységgel nézni rád, mert tudjuk, hogy néked 
gondod van ránk. Kérünk, áldd meg most is ezt az Igéd hirdetésére 
és hallgatására szentelt órát, amit szent házadban töltünk, hogy 
Igéd ne térjen vissza hozzád üresen, hanem teremjen szívünkben 
jó gyümölcsöt, hogy mi általa már itt a földön belenőjünk a te 
szent országodba. Segíts, hogy akkor is, amikor újra kint járunk a 
világban, legyen életünk bizonyságtétellé arról, hogy mi Igédnek 
nemcsak hallgatói, hanem megtartói is vagyunk. Megváltónk nevé- 
ben kérünk, hallgasd meg imádságunkat. Ámen 


Igehirdetés előtti ének: 171. dics. Alapige: 1. Thesszalonika 5, 17-18 


Szüntelenül imádkozzatok, mindenért hálát adjatok, mert ez az Isten 
akarata Jézus Krisztus által a ti javatokra. 


Kedves Testvéreim, 


A felolvasott igeversen keresztül Isten az ő földön élő gyermekeit, ben- 
nünket, arra akar nevelni, hogy legyen ez az egész életünk imádsággá. Ezért 
hangzik így az Ige: Szüntelen imádkozzatok. Ebben a mondatban Isten nem azt 
kéri tőlünk, hogy mi szüntelenül összekulcsolt kezekkel járjunk, nem is arra 
akar minket tanítani, hogy minden nap legyenek olyan meghatározott perceink, 
amelyeket minden mást abbahagyva imádkozással töltünk. Isten senkit nem 
akar így imádkozásra kényszeríteni, de azért nagyon áldott életritmus az, ha 
reggel, amikor Isten gondviselő jósága új napra virraszt, szívünkből fakadó 
hálás örömmel elcsöndesedünk előtte hálaadó imádságra. Az is nagyon áldott 
dolog, hogy az előttünk álló napot úgy kezdjük, hogy a hálaadáshoz hozzátar- 
tozik az is, hogy az előttünk álló feladatokhoz Isten bátorítását, és útmutatását 
vesszük az Igén keresztül. Áldott dolog az, ha úgy tudjuk tölteni földi életünk 
napjait, hogy nemcsak lelkünk tudat alatti mélységében, hanem tudatosan is 
érezzük: az ad erőt munkáink végzéséhez, gondjaink, keresztjeink hordozá- 
sához, hogy Isten velünk van az ő Szentlelkével, és bennünket ezer bajon és 
próbán, még a síron keresztül is az ő országában elkészített helyre vezet. Áldott 
dolog, ha érzéseink, néha sokfelé csapongó gondolataink és tetteink közép- 
pontjában ott van Isten, és amikor éjjeli pihenőre térünk, nem tudjuk addig 
álomra csukni szemünket, míg gyermeki hálaadásra nem tárjuk ki szívünket, 

hogy megköszönjük minden ajándékát, amellyel azon a napon is megajándé- 
kozott. Ilyen apró örömökkel pedig telve van az életünk. Öröm, hogy minden 
nap felhozza ránk napját, és tudjuk, hogy szeretetének napja akkor is ragyog, 
ha azt előlünk gondjaink felhője takarja el. Öröm a tőle kapott elégséges erő 
feladataink végzéséhez, öröm szeretteink mosolya és jósága, tavasszal a jó 
gyümölcsöket ígérő virágdíszbe öltözött fák, télen pedig a fehér hótakaró. A 
fehér hótakaró nemcsak azért öröm, mert az őszi hervadás, az enyészet sok 
jelét letakarja, és így számunkra Isten bűnbocsátó kegyelme jelképévé válik, 
hanem azért is, mert tudjuk, hogy a fehér hótakaró olyan az ősszel elvetett 
kenyérmagnak, mint nekünk a puha meleg takaró, amikor éjjeli pihenőre 
térünk. Megvédi a magvakat a fagytól, hogy amikor megérkezik a tavasz, a 
napfény simogató melege előhívhassa a csirát hajtó, és azóta már elenyésző, 
de számunkra a mindennapi kenyeret termő kalászokat. Isten pedig számunkra 
mindezeken keresztül az élet kenyerére, Jézus Krisztusra utal. Isten szeretete 
benne öltött testet a mi megváltásunkra, de aki a hálás hit látásával nézi a vilá- 
got, és az ebben levő sokszínű életet, az az egész teremtett mindenségben Isten 
szeretetét, és gondviselő jóságát látja. Ezért zsong lelkünk mélyén mindig a 
hála. Bizonyára kedves Isten előtt, ha ez a hála naponta többször is hálaimaként 
adja ajkunkra a szavakat. Nagyon kell azonban vigyázni arra, hogy ezek az 
imák hálás szeretetből fakadjanak, és sohase váljanak letudandó kötelességgé. 
Bizonyára sokunknak van tapasztalata, milyen ingadozó az imádkozási kész- 
ség gyermekeink, kicsinyeink életében. Néha boldogan mondják a reggeli, 
vagy lefekvés előtti imádságot. Néha azonban azt látjuk, hogy kicsinyeink 
lelkét is, még lefekvés előtt is mennyi más gondolat, akarat és terv tölti be. 
Ebben a sokmindent akarásban az imádságot könnyen elfelejtik, vagy ha nem 
is felejtik el, ajkuk kötelességszerűen mondja az imádság szavait. A jó anya 
észreveszi, hogy gyermeke lelkét, gondolatait egész más dolgok kötik le. De 
nemcsak a gyermekeknél fordul elő ilyen kötelességszerű imádkozás, hanem 
a felnőtteknél is. Hozzátapadunk életünk gondjaihoz, és az imádságos Istenhez 
fordulás könnyen kimarad. Fáradtan ágyba roskadunk és elalszunk imádság 
nélkül. Ezért kell önmagunkat és gyermekeinket arra nevelni, hogy az egész 
lényünk, szavaink és tetteink arról beszéljenek, hogy életünket mindig és min- 
denben Isten Lelke irányítja, és ez a Lélek indít bennünket Isten szíve szerint 
való imádságra. Ez a Lélek minden nap hálára indít, és sok mindent megláttat 
velünk. Így tudjuk naponta hálaadással mondani: milyen nagy ajándéka Isten- 
nek hogy fel tudok kelni, hogy tudok alkotni, hogy ha szükség van rá, tudok 
embertársaimnak segíteni, velük jót tenni, hogy munkám nyomán öröm és 
áldás fakadhat, mert Isten engem áldássá akar tenni embertársaim közt. Amikor 
tehát Isten azt mondja az Igében: szüntelen imádkozzatok, ez azt jelenti, hogy 
egész életem, gondolkodásmódom, lelkületem is azt fejezze ki, hogy én úgy 

köszönöm meg Istennek az élet ajándékát, hogy megértéssel, segítőkészséggel 
viszonyulok embertársaimhoz. 

Az Igében Isten ezt is mondja: , Mindenben hálát adjatok." A hálaadás 
az imádságnak egyik megnyilvánulási formája. De ha valaki jót tesz velünk, 
segít, amikor arra szükségünk van, akkor a hálának meg kell nyilvánulnia 
embertársaink felé is. Ha őszinték vagyunk, meg kell vallanunk, hogy ebben 
a vonatkozásban is vannak adósságaink. Életünk minden területére nézve van 
miért hálát adnunk. Mindenek előtt Istennek, mert életünk, mindenünk és 
mindenkink Isten ajándéka. Gondolj Testvérem például az otthonodra. Nagy 
ajándéka Istennek, hogy van hol, és van mire naponta lehajtani a fejünket, 
hogy nem vagyunk otthontalanok. Hálára indító öröm, ha otthonunkban nem 
vagyunk egyedül, mert Isten valakit, vagy valakiket, hitvestársat, testvért, 
gyermekeket ajándékozott nekünk. Áldott társakat, akikkel együtt kérhetjük 
életünkre, munkánkra Isten áldását, Szentlelkének vezetését. Közben szerete- 
tünkkel irányíthatjuk, gyógyíthatjuk, formálhatjuk egymás életét is. Öröm, ha a 
napi fáradalmak után pihenőre térve van kivel együtt imádkozni, Istentől a napi 
teherhordozás után új erőt adó pihenést kérni. Az ő ajándéka minden új nap, és 
az életünk szükséges javai. Van mit naponta megköszönni. Isten legtöbbünk- 
nek naponta alkalmat készít arra, hogy közösségünk legyen embertársainkkal. 
Talán együtt vagyunk a munkahelyen, vagy mi megyünk embertársainkhoz, 
esetleg ők jönnek hozzánk, dolgokat elintézni, valamiben egymásnak segíteni. 
Ha szívünket betölti az Isten iránti hála, ennek meg kell mutatkoznia emberi 
kapcsolatainkban, az egymással való beszédben is. Aki hálás gyermeke Isten- 
nek, az jó testvére az embertársnak is. Néha már a gyermekek lelkében is ott 
van a hálátlanság. Nehezen ejtik ki ezt a rövid kis szót: köszönöm. Ha ember- 
társainktól elfogadunk valamit, azt sokszor azért nehéz megköszönni, mert 
úgy érezzük, hogy embertársunk előtt, aki valamivel kisegített, tudott nekünk 
valamit adni, a köszönettel megalázzuk magunkat, mert segítségére szorultunk. 
Ma is sok olyan ember van, aki erőfeszítéseket tesz, sok mindent megszerez, 
hogy a Jézus példázatából ismerős gazda szavaival mondhassa: , Én lelkem, 
sok javad van sok évre eltéve, pihenj, egyél, igyál, vigadozzál!" Az Isten iránti 
hála, akitől kapta a javakat, elmaradt. 

Gyülekezetünk kiskönytárában a közelmúltban egy régi kis könyv került 
a kezembe. Egy nagyon egyszerű, de nagyon elgondolkodtató esemény van 
leírva benne. Egy fiákeresről szól, aki városában azzal kereste kenyerét, hogy 
megállt az állomás mögötti kis téren egyfogatos fiákerével, és ha a vonattal 
olyan utasok érkeztek, akik a városba akartak menni, elvitte őket a megadott 
címre. Nehéz idők voltak a világban, és munkájával nagyon szűkösen tudta 
megszerezni a szükséges anyagiakat. Akkoriban még nagyon kevés autó volt, 
és a városokban még nem létezett taxiszolgálat. A fiákeres gondterhelt, megfá- 

radt, magányos ember volt már, szerettei meghaltak, és egyszerű otthonában is 
csak két élőlény volt, amelyek neki nagyon kedvesek voltak. Az egyik élőlény 
volt a lova, aki a fiákert húzta, és mindhárman ennek a munkája által tudták 
valahogy tengetni az életüket. A másik élőlény a kutyája volt, nagyon szelíd 
jószág, amely a házat őrizte. Az emberek nagy többségének nagyon kevés 
volt a pénze, a fiákeresnek is nagyon kevés utasa akadt, ezért megrémült, 
amikor egy napon megkapta a felszólítást, hogy fizesse be a kutyaadót. Nem 
volt pénze, az adót nem tudta befizetni. Szorult helyzetében úgy döntött, hogy 
elpusztítja kedves kutyáját, mert ha ezt nem teszi, a város vezetői őt megro- 
vásban részesítik, kutyáját pedig meglövik. Ezért kutyájával a várost érintő 
folyó lankás partjára ment, bementek a vízbe, és ahol a víz már mélyebb volt, 
megpróbálta kedves kutyáját a víz alá nyomni. A kutya védekezve kiemelte 
fejét a vízből és megdöbbenve nézett gazdájára. Bizonyára nem értette, miért 
bánik vele ilyen kegyetlenül a gazdája, aki őt szereti. Miközben az erős kutyát 
gyenge gazdája megpróbálta ismét a víz alá nyomni, kicsúszott alóla a lába, és 
a vízbe merült. Életveszélybe került, mert nem tudott úszni. Elsötétült előtte 
a világ, és amikor magához tért, a folyó lankás partjának a homokján feküdt, 
és a közelben nem volt senki, csak a kutyája állott mellette, amely az arcát 
nyalogatta. Így fejezte ki örömét, és így köszönte meg, hogy gazdája engedte 
magát kihúzni a vízből, és így megmentette az életét. 

Ez az oktalan jószág hűségesebb és hálásabb tudott lenni, mint némelyik 
hálátlan és hűtlen ember. 

Pedig Isten nekünk nemcsak a földi élet szükségleteit adja meg. Azok akár- 
mennyire szükségesek is, csak a rövid földi élet éveiben tudjuk használni. Azért 
mondja Jézus a bő termés által gazdaggá lett, földi javaival dicsekvő gazdának: 
, Bolond, az éjjel elkérik tőled a lelkedet, kié lesz akkor mindaz, amit felhal- 
moztál?" Azért akarja, hogy keressünk lelki javakat, és akkor a földi élethez 
szükséges javak is megadatnak nékünk. Mert nekünk Isten kegyelmére van 
leginkább szükségünk, mert ez a kegyelem nemcsak a földi életünket tisztítja 
meg, hanem Jézus Krisztus érdeméért örök üdvösséget is készít. 

Zárjuk tehát szívünkbe az Igét: Szüntelen imádkozzatok, mindenért hálát 
adjatok, mert ez az Isten akarata Jézus Krisztus által a ti javatokra. Ámen 


Jó nekünk elcsöndesedni szentséges színed előtt, mindenható 
Isten, Édesatyánk az Úr Jézus Krisztusban. Jó megköszönni néked, 
hogy te Ura vagy ennek az egész világmindenségnek, és nemcsak a 
csillagok millióit tartod gondviselő atyai kezedben, hanem a mi éle- 
tünket is. Hálát adunk jó Atyánk, hogy te arra méltatsz bennünket, 
porból vett gyermekeidet, hogy beszélsz hozzánk, Igéden keresztül 
megszólítasz minket. Megköszönjük hogy mi is szólhatunk hozzád 

imádságainkban. Megköszönjük, hogy te bűnbánó gyermekeidet 
nem veted el magadtól. Töredelmes szívvel valljuk meg előtted, 
hogy sokszor és sokféleképpen vétettünk ellened mulasztásokban, 
szavakban és cselekedetben, kérünk, bocsáss meg nékünk. Segíts 
Atyánk, hogy tudjunk egymáshoz is közeledni gyarlóságaink miatti 
őszinte megbánással és bűnbocsátó szeretettel is. Kérünk, áldd 
meg gyülekezetünket, ahol most is hallhattuk Igédet, és áldd meg 
imádkozó, hitben feléd forduló népedet széles e világon. Áldd meg 
otthonainkat, családjainkat, hogy ott is úgy tudjunk élni, hogy ott- 
honunk is imádkozó, Igédre figyelő gyermekeid kedves temploma, 
és templomunk ennek a nagycsaládnak, a gyülekezetnek kedves 
otthona legyen, ahol jó Igédre figyelő hittel szeretetben együtt len- 
ni. Jézusunk nevében kérünk, hallgasd meg imádságunkat. Ámen 


Záróének: 231.dics. 4.vers 


Ákán bűne 
Főének: 119. zsoltár 69-72 vers Igeolvasás: Józsué 7, 10-23 


Az ÚR azt felelte Józsuénak: Kelj föl! Miért estél arcra? Vétkezett Izráel, 
áthágták szövetségemet, amelyre köteleztem őket, mert elvettek a kiirtandó dol- 
gokból, loptak is, és titokban a holmijuk közé tették. Azért nem tudtak megállni 
Izráel fiai ellenségeikkel szemben és azért hátráltak meg ellenségeik előtt, mert 
utolérte őket az átok. Nem leszek többé veletek, ha nem pusztítjátok ki magatok 
közül a kiirtani valót. Kelj föl, szenteld meg a népet, és ezt mondd: Szenteljétek 
meg magatokat holnapra, mert azt mondta az ÚR, Izráel Istene: Kiirtani való van 
nálad, Izráel! Nem tudtok megállni ellenségeitek előtt, amíg el nem távolítjátok 
magatok közül a kiirtani valót. Jöjjetek ide reggel törzsenként. Abból a törzsből, 
amelyet sorsolás útján megjelöl az ÚR, jöjjenek ide a nemzetségek. Abból a nem- 
zetségből, amelyet megjelöl az ÚR, járuljanak ide a családok. Abból a családból, 
amelyet megjelöl az ÚR, jöjjenek ide a férfiak. Akit azután kiirtandónak jelöl ki, 
azt meg kell égetni mindenével együtt, mert áthágta az ÚR szövetségét, és gya- 
lázatos dolgot követett el Izráelben. Józsué korán reggel fölkelt, felsorakoztatta 
Izráel törzseit, és a sorsvetés Júda törzsét jelölte meg. Azután felsorakoztatta 
Júda nemzetségeit, és a sorsvetés Zerah nemzetségét jelölte meg. Azután felso- 
rakoztatta Zerah nemzetségéből a férfiakat, és a sorsvetés Zabdit jelölte meg. 
Amikor az ő családjának a férfiait sorakoztatta fel, a sorsvetés a Júda törzséből 


128 


való Ákánt, Karmi fiát, Zabdi unokáját, Zerah dédunokáját jelölte meg. Ekkor 
azt mondta Józsué Ákánnak: Fiam, adj dicsőséget az ÚRnak, Izráel Istenének! 
Tégy bűnvallást előtte, és mondd el nekem, hogy mit tettél, ne titkolj el semmit 
előttem. Ákán így válaszolt Józsuénak: Bizony, vétkeztem az ÚR, Izráel Istene 
ellen, mert ezt meg ezt tettem: Megláttam a zsákmány között egy szép sineári 
köntöst, kétszáz sekel ezüstöt és egy ötven sekel súlyú aranyrudat. Megkívántam 
és elvettem őket. Ott vannak a sátramban elásva a földbe, az ezüst is alattuk van. 
Ekkor Józsué követeket küldött, ezek elfutottak a sátorba, és csakugyan el volt 
ásva mindez a sátrában, és az ezüst is alatta volt. Kihozták a sátorból, odavitték 
Józsuéhoz és Izráel fiaihoz, és odatették az ÚR színe elé. 


Szent, szent, szent a te neved, mindenható Isten, könyörülő 
Édesatyánk az Úr Jézus Krisztusban. Hálát adunk néked, hogy 
megteremtetted ezt a világot és benne minket, gyarló földi embe- 
reket is megteremtettél. Hálát adunk, hogy szent Fiadat elküldted, 
hogy minket megváltson, és elküldted Szentlelkedet, hogy ő a mi 
bűnbeesett, de Krisztusban megtisztított életünket megszentelje. 
Köszönjük Édesatyánk, hogy örök Igéden keresztül elmondod: 
a megszentelődés a te szolgálatodba állást jelenti, hogy azon a 
helyen, ahol élünk, a családban, a munkahelyen, ne magunknak, 
hanem tenéked éljünk. Segíts, hogy a szívünk, az ajkunk, a szava- 
ink, a tetteink legyenek bizonyságtétellé arról, hogy te Szentlelked- 
del egész lényünket újjá tudod teremteni. Köszönjük, hogy újra itt 
állhatunk előtted, és kérünk, szólj Igéden keresztül. Add, hogy szí- 
vünk legyen nyitva, a tegnapi gondokat tudjuk letenni és a holnapi 
terveket hagyjuk pihenni. Segíts, hogy tudjunk kitárulkozó szívvel 
rád figyelni, hogy a hitünk erősödjön, az életünk gyógyuljon, és 
mint a te néped, már itt a földön belenőhessünk a te országodba. 
Így áldd meg előtted való könyörgésünket könyörülő Istenünk, 
Megváltónk, Jézusunk nevében kérünk. Ámen 


Igehirdetés előtti ének: 208. dics. 5. vers Alapige: Józsué 7, 24-26 


Józsué pedig fogta Ákánt, Zerah fiát, az ezüstöt, a köntöst, az aranyrudat, 
fiait és leányait, ökreit, szamarait és juhait, sátrát és mindenét. Vele volt egész 
Izráel, és elvitték őket az Ákór völgyébe. Ekkor azt mondta Józsué: Szerencsét- 
lenséget hoztál ránk! Fordítsa az ÚR ezt a szerencsétlenséget most rád! És meg- 
kövezte őket egész Izráel, majd elégették őket. Így kövezték meg őket. Azután 
nagy kőhalmot raktak föléje, amely a mai napig is megvan. Ekkor megszűnt az 
ÚR izzó haragja. Azért nevezik azt a helyet Ákór völgyének mind a mai napig. 

Kedves Testvéreim, 


A felolvasott igeversekben hallott esemény akkor játszódott le, amikor a 
Józsué által vezetett zsidó nép már megérkezett az Ígéret földjére. Már bevették 
az ország egyik nagy városát, a hatalmas kőfalakkal körülvett Jerikót is. Pedig a 
kémek, akik előzőleg már megismerték azt a területet és visszatértek övéikhez, 
úgy beszéltek erről a városról, hogy annak bevételére ők aligha lennének képesek. 
De amikor már Jerikó elé érkeztek, Józsué egy kivont kardot kezében tartó külö- 
nös férfival találkozott, aki a Józsué kérdésére válaszolva azt mondta, hogy ő az 
Úr seregének a vezére. Az Úr ezt az üzenetet monda Józsuénak: , Lásd, a kezedbe 
adom Jerikót és királyát vitéz harcosaival együtt." A kapott tanács szerint a harco- 
sok hat napon át körülkerülték egyszer a várost. A hetedik napon hétszer kerülték 
azt körül, és a hét pap megfújta a kürtöket, a nép pedig harci kiáltásba tört ki. 
Ekkor ledőltek a várost körülvevő kőfalak, és a nép bevonulhatott a városba. 

A huszadik században egy tudományos kutatásokat végző csoport ásatáso- 
kat végzett Jerikóban, és megállapította, hogy Jerikót annak idején földrengés 
pusztította el. Ha ez a tudományos kutatások nyomán megállapított diagnózis 
pontos, akkor feleletet kapunk arra a kérdésre, hogyan dőltek le Jerikó falai. 
Nem a kürtök zengése, és nem a nép harci lármája döntötte le a falakat, hanem 
Isten akarata. Ő akarta, hogy a falak abban a pillanatban dőljenek le, amikor a 
kürtök hangja és a nép harci lármája a hetedik napon elhangzott. Ilyen csodá- 
latosak Istennek a tervei és tettei. 

Isten azonban megmondta nekik azt is, hogy az életük sok akadályát sohasem 
a nép hárítja el, hanem ő, az Isten. Ő nyitotta meg előttük a Vörös tengert, ő adott 
vizet a kösziklából, ő készített utat a Jordánon keresztül. Ő harcol értük, mert 
ők Isten népe. De ha a nép az Ígéret földjén aranyat, ezüstöt, vagy más értékes 
zsákmányt talál, az nem a népé, hanem Istené. Azt az Úr sátorában kell lerakni. 
Amikor Jerikónak a hatalmas kőfalai leomlottak, amikor Isten megmozgatta a 
földet és a nép bement a városba, Ákán, az egyik férfi egy házban talált egy szép 
ládát. Felnyitotta, és mindjárt egy szép, díszes köntöst talált benne, ami nagyon 
megtetszett neki. Alatta talált egy csomó ezüstöt, és egy aranyrudat. Bizonyára 
vívódott a lelkiismeretével, de a talált kincs nagyon csábító volt, magához vette, 
sátorához ment, és a kincset abban elásta. Talán azzal nyugtatta magát, hogy nem 
látta senki, nem fogja tőle számon kérni senki, hogy megszegte Isten parancsát. 
Talán azzal is vigasztalta magát, hogy ha majd a honfoglalást befejezik, előveszi 
az elrejtett zsákmányt, és családjával együtt gazdag, fényűző életük lehet. 

Közben készülődtek a honfoglalás folytatásához. Józsué elküldött egy 
néhány férfit, hogy nézzenek szét a következő kis városban, Ajban. Ezek a város 
kikémlelése után azzal mentek vissza Józsuéhoz, hogy a város kicsiny, nem 
kell az egész sereggel odamenniük, elég, ha háromezer harcos bemegy oda és 

elfoglalja azt. Estefelé azonban rémülten futottak vissza a harcosok és mondták, 
hogy az Ajban élők megöltek közülük harminchat harcost, őket pedig kiüldözték 
a városkából. Józsué megdöbbenten borult le Isten előtt, hiszen Isten azt ígérte, 
hogy mindenütt velük lesz, megsegíti őket. Az imádkozó Józsuénak Isten tudtára 
adta, hogy valaki a nép közül megszegte parancsát, lopott a zsákmányból, nem 
vitte azt az Úr templomába, ezért szenvedtek vereséget Ajban. Hogy megtudják 
ki volt a tolvaj, Józsué elrendelte, hogy vessenek sorsot. A sorsvetést úgy vitték 
véghez, hogy egy kis ládácskába egy csomó fehér kövecskét tettek, amelyek 
közé tettek egy fekete kövecskét is. A népnek törzsenként kellett a sorsláda elé 
állani. A pap minden esetben megrázta a sorsládát és kiesett egy fehér kövecs- 
ke. Egyszer csak nem fehér, hanem a fekete kövecske esett ki. Ez a Juda törzse 
előtti sorsvetésnél történt. Ez azt eredményezte, hogy a többi törzs tagjai mind 
hazamehettek. Vajon milyen lelkiállapotban lehetett a Juda törzséből való Ákán, 
mikor a fekete kő kiesése azt jelentette, hogy az Isten törvényét megszegő ember 
ehhez a törzshöz tartozik. Bizonyára szorongás volt a lelkében, de azzal vigasz- 
talhatta magát, hogy Juda törzsének nemzetségeiben van legalább százezer férfi, 
hogy találnának meg ezek között engem, hiszen senki sem látta mit tettem. Ezek 
után az a rendelkezés hangzott, hogy a nemzetségek fejei álljanak meg a sorsláda 
előtt. Jó néhány családfő esetében fehér kövecske hullott ki a sorsládából, de 
egyszer csak kihullott az ott lévő egyetlen fekete kövecske is. Meg kellett nézni, 
hogy melyik nemzetséghez tartozó előtt hullott ki a fekete kő. Kiderült, hogy az 
Ákán nagyapja előtt hullott ki. Most már csak a családon belül kellett keresni 
a tettest. A következőkben a fekete kő Ákán előtt esett ki. Isten ezen a módon 
nyomoztatta ki, hogy népe közül ki vétkezett, ki nem vette komolyan Isten hatá- 
rozott parancsát. Ki az, aki elfelejtette, hogy élete, mindene és mindenkije Isten 
tulajdona. Ekkor Ákán már nem tehetett mást, mint kétségbeesetten bevallotta, 
hogy nagyon megtetszett neki a szép köntös, az ezüst és az arany, azért akarta 
azt eltulajdonítani. Isten a büntetést úgy hajtotta végre, ahogyan azt a felolvasott 
igeversekben hallottuk. Ez a büntetés nagyon szigorú volt. Az elrejtett dolgokat 
kiásták, Ákánéknak ki kellett menni egy völgybe, ahol a többiek halálra kövez- 
ték őket. Amikor így meghaltak, a testüket elégették, és egy hatalmas kőcsomót 
raktak feléjük. Népe történelmének sorsdöntő fordulójánál, amely felé Isten 
olyan csodálatosan vezette őket, kellett, hogy nagyon mélyen szívébe legyen 
vésve az embereknek, hogy ki az élete megtartója, hazát adója, Ura és pásztora. 
Kell, hogy Isten népe minden tagja mindig tudatában legyen, hogy kinek kell 
számot adni tetteiért, érzéseiért, akaratáért. Ezért adott Isten népe életének ennél 
az új kezdeténél ilyen szigorú törvényeket, hogy aki önző, aki mindenekelőtt 
csak magára gondol, és nem hagyja magát Isten Igéje által vezetni, annak az élete 
végállomása a halál legyen. Hiszen Isten már az Ószövetségben is megmondta 
népének: Eléd adom az életnek az útját és a halálnak az útját. Nem hajtja Isten 

mindig ilyen szigorúan végre a bűn büntetését. Isten hosszútűrő kegyelmével 
sok ember úgy él vissza, hogy mer önző életet élni, mert mindig lát maga körül 
embereket, akik hozzá hasonlóan önző szívvel élnek, embertársakat félredobva 
törtetnek, magasra akarnak jutni. Isten tud hosszútűrő lenni és meg tudja bocsá- 
tani azoknak az életében, akik őt szeretik a botlásokat is ezer íziglen, de büntető 
akaratáról a tízparancsolatban is csak harmad és negyed íziglen beszél. Úgy van, 
ahogy az Úr Jézus mondja, hogy ő felhozza napját a jókra is, a gonoszokra is és 
esőt ad mindegyiküknek a földjére. Ezzel a szeretetével él vissza sok ember, és 
mivel Isten nem büntet mindjárt, biztonságban érzi magát és azt mondja: titok- 
ban végzett munkáimat nem tudja senki, nem látta senki, nyugodtan élhetek úgy, 
ahogy akarok. De azért a konkolyról és a búzáról szóló példázatban elmondja az 
Úr Jézus, hogy az ő ígérete megáll. Eljön egyszer az aratásnak, a számadásnak 
az ideje. Addig talán együtt maradhat a tiszta búza és a konkoly, de aratás után 
megtörténik a nagy tisztogatás, és a konkoly a tűzre kerül. 

Amikor így halljuk Isten Igéjének az üzenetét, jó, ha nagyon komolyan a 
szívünkbe zárjuk, hogy mindenki, aki a földön él, nem azért él, hogy a maga 
akaratát vigye véghez. Ne mondja azért senki, hogy szabad keményszívűen és 
keménykezüűen viszonyulni embertársaihoz, mert itt Isten követei vagyunk, és 
szent megbizatásunk, hogy Isten akaratát cselekedjük. Sokszor van itt az ember- 
nek olyan terve, vágya, amelynek megvalósulása emberi számítás szerint alig 
lehetséges. Ezért van szívünkben annyi aggodalmaskodás, nyugtalanság. Azért 
olyan nagyon jó, hogy megváltó Jézusunk a szívünkbe akarja vésni, hogy nem 
kell nyugtalankodnunk, nem kell aggodalmaskodnunk, mert a mennyei Atya 
ismeri szükségleteinket. Nem nyugtalankodnunk kell, hanem hívő szívvel oda 
tenni reménységeinket, terveinket az ő kezébe, keresni először Isten országát, és 
ő a szükséges földi javakat megadja gyermekeinek. Talán akadnak itt közöttünk 
is a gyülekezetben olyan testvérek, akik reménységes terveik megvalósítása felé 
törekedve sokszor úgy érezték, hogy nem ért meg senki, nem segít benne senki, 
hiábavaló erőfeszítés minden törekvésünk. Isten sokszor a már-már összeomlott 
reménységek után eredményre segíti a már majdnem reménytelenül eredmény- 
telennek minősített ügyet. Életem évtizedei során nekem is voltak ilyen hittel 
szövögetett terveim, amelyekkel aztán mintha sötét alagútba kerültem volna, 
amelynek beomlása még reménytelenebbé tette a sötétből kijutást. De Isten 
csodálatos kegyelme eltávolította az akadályokat, az alagút túlsó végén már 
kezdett derengeni a fény, és végül kijutottam a ragyogó napfénybe. Így akarja 
kivenni Isten a szívünkből a reménytelenséget és az aggodalmaskodást. 

Amikor Isten mai Igénkben a büntetés szigorára is rámutat, ezt nem azért 
teszi, hogy életünk nehézségei között adjuk fel a harcot, hanem azért, hogy 
még mélyebben szívünkbe zárjuk Urunk Igéjét, hogy nem kell aggodalmaskod- 
nunk a holnap felől, mert a mi Atyánk gondoskodik rólunk. Mindnyájan kap- 

tunk valamilyen talentumot, valaki többet, valaki kevesebbet. Ezeket a kapott 
talentumokat soha sem szabad elásnunk csak azért, hogy majd meglegyen, 
hanem a nehéz időkben is gyümölcsöztetni kell. Az erről szóló példázatában 
Urunk elmondja, hogy a hű és hálás sáfár megkapja jutalmát. 

Mai igeszakaszunkban Isten a hűtlen sáfár megbüntetését tárja elénk, de a 
következő fejezetben már le van írva, hogy az Isten leckéjét megtanuló har- 
costársak már nem hiába indultak Áj városába. Minket Isten a mennyei Jeru- 
zsálembe Isten országának a teljességébe vezet. Legyen életünk nemes harc, 
igyekezzünk azt úgy vívni, hogy szívünk és lelkiismeretünk tiszta legyen és 
Isten felé forduló hittel tudjuk mondani: 

Nem félek senkitől, Hisz te vigyázsz reám, 

Már bánat és gond sem gyötör: Meghallgatod imám. Ámen 

(361. dics. 5.vers) 


Édesatyánk, hálát adunk néked, hogy te gondviselő szeretettel 
vezetsz minket életünk útjain. Hálát adunk, hogy Igéden keresz- 
tül újra és újra elmondod, hogy ha vannak is életünkben nehéz 
időszakok, bizonytalanságok, a te kegyelmed olyan csodálatosan 
hozzánk hajlik, hogy még a jajból is jót, a szenvedésből és bajból 
is áldást tudsz kihozni. Megköszönjük Atyánk, hogy te nemcsak 
a mindennapi kenyeret és földi életünk szükségleteit adod meg 
nekünk, hanem még a síron is úgy vezetsz keresztül, hogy Jézus 
Krisztus áldozata által a síron túl is élet vár reánk. Megköszönjük, 
hogy nem szűnsz meg minket emlékeztetni, hogy életünk, időnk, 
javaink, mind-mind a tiéd, és mi a te javaidnak sáfárai lehetünk. 
Kérünk Atyánk, add nekünk Szentlelkedet, hogy tudjunk a te atyai 
javaiddal hűségesen sáfárkodni egymás javára és neved dicső- 
ségére. Hálát adunk néked Atyánk, hogy te áldozatos szeretetre 
tudsz bennünket nevelni, és találsz hűséges embereket, áldott 
lelkületű sáfárokat, akiken keresztül építed itt a te örök országodat. 
Kérünk, légy velünk kegyelmeddel ennek a vasárnapnak hátralevő 
óráiban is, az utána következő éjszakában is, hogy a pihenésben 
új erőt nyerhessünk és testben-lélekben megerősödve folytassuk 
a tőled kapott feladatokat. Vigasztald kegyelmesen gyászban járó 
testvéreinket és áldd meg mindnyájunk életét, hogy örömök és 
gondok között is tudjuk életünket és minden gondunkat a te atyai 
kezedbe tenni. Az Úr Jézus nevében kérünk, hallgasd meg imád- 
ságunkat. Ámen 


Záróének: 231. dics. 2. vers 

Isten épülete, Isten szántóföldje 
Főének: 395. dics. Igeolvasás: Máté 13, 1- 12 


Azon a napon kiment Jézus a házból, és leült a tenger partján. Nagy 
sokaság gyűlt össze körülötte, ezért beszállt egy hajóba, és leült; az egész 
sokaság pedig a parton állt. Aztán sok mindenre tanította őket példázatok- 
kal: „Íme, kiment a magvető vetni, és vetés közben néhány mag az útfélre 
esett, aztán jöttek a madarak és felkapkodták. Mások sziklás helyre estek, 
ahol kevés volt a föld, és azonnal kihajtottak, mert nem voltak mélyen a 
földben; de amikor a nap felkelt, megperzselődtek, és mivel nem volt gyöke- 
rük, kiszáradtak. Mások tövisek közé estek, és amikor a tövisek megnőttek, 
megfojtották őket. A többi pedig jó földbe esett, és termést hozott: az egyik 
száz annyit, a másik hatvanannyit, a harmadik harmincannyit. Akinek van 
füle, hallja!" A tanítványok odamentek hozzá, és megkérdezték tőle: ,, Miért 
beszélsz nekik példázatokban? ” Ő így válaszolt: „Mert nektek megadatott, 
hogy megértsétek a mennyek országának titkait, de azoknak nem adatott 
meg. Mert akinek van, annak adatik, és bővölködik, akinek pedig nincs, attól 
az is elvétetik, amije van." 


Édesatyánk, hálát adunk néked, hogy irgalmas szereteted 
nem múlik el életünknek egy-egy elmúló napjával, hanem átöleli 
egész életünket, és az egész világot. Hálát adunk, hogy ma is 
felvirrasztottad ránk napodat, és hogy most itt is, és a föld sok 
ezer helyén együtt lehetnek Igéd körül gyermekeid, és ideigvaló 
életünkbe belecsendülhet itt a mi gyülekezetünkben is a te örök 
Igéd. Édesatyánk, te látod, milyen sokszor járunk mi odakint a 
világban veszélyes utakon. Sokféle veszély leselkedik ránk ezen 
a földön, de a legnagyobb veszély, hogy megfogyatkozik a hit, 
elfogy a szeretet, megszűnik a békesség, és mi emberek, akiket 
arra teremtettél, hogy gyógyítgassuk egymásnak az életét, elfe- 
lejtjük tőled kapott küldetésünket. Sokszor a mi szívünkben is ott 
van a megfáradás, hitben is, szeretetben is és engedelmesség 
útján járásunkban is. Megköszönjük jó Atyánk, hogy most Igéd- 
ben újra hozzánk hajolsz, hogy mutassad, hogy az út, amelyen 
te vezetsz, békességre, életre, üdvösségre vezet. Kérünk Édes- 
atyánk, vésd Igédet szívünkbe, és cselekedd, hogy mint a te áldott 
gyermekeid, annak ne csak hallgatói, hanem örömmel megtartói, 
és gyümölcsöztetői legyünk. Jézusunk nevében érünk, hallgass 
meg minket. Ámen 

Igehirdetés előtti ének: 25. zsolt. 2. vers Alapige: 1. Korinthus 3, 9 


Mert mi Isten munkatársai vagyunk, ti pedig Isten szántóföldje, Isten 
épülete vagytok. 


Kedves Testvéreim, 


Aki az Úrtól tanult imádságot a szívében hordozza és az Isten Igéjét hívő 
lélekkel olvassa vagy hallgatja, az boldog örömmel nevezheti magát Isten 
gyermekének. Ez a legnagyobb kiváltság, amit földi ember elérhet. Isten 
gyermekévé lenni több mint egy földi ország uralkodójává, királlyá lenni, mert 
Isten gyermeke Isten országának az örököse. Egy világi vezető is, egy király 
is lehet Isten országának az örököse. De ebben a névben: király, nincs benne, 
hogy az a király Isten gyermeke. Lehet egy király, ha szívében hit van, Isten 
gyermeke is, de lehet a világ gyermeke is, ha hit nélkül él. Hiába van hatalma 
emberek milliói fölött, mert nincs üdvössége, nincs örök élete. 

Isten a felolvasott Igében azt mondja, hogy akik az ő gyermekeiként élnek, 
hallgatnak Istenre, és cselekszik akaratát, azok neki munkatársai lettek. A felol- 
vasott Igében az apostol ezt elsődlegesen önmagára és munkatársaira mondja. 
Istennek a teremtés munkájában nem voltak, nem lehettek emberi munkatársat. 
Nem lehettek, mert Isten az embert akkor teremtette, amikor a világmindenség 
teremtését már befejezte. A teremtésben az ember nem lehetett Isten munka- 
társa. A Szentírás teremtéstörténetében látjuk, hogy Isten mindent isteni hata- 
lommal teremtett, és minden, amit teremtett jó volt. A teremtéstörténet végén 
aztán azt olvassuk, hogy ebben a jónak és szépnek teremtett világban a teremtő 
Isten megáldotta teremtményét, az embert, úrrá tette őt teremtett művén, és 
odahelyezte őt az Édenbe, hogy azt művelje és őrizze. De ezt a jónak teremtett 
világot a sátán megrontotta, ezért Isten megkezdte az újjáteremtés munkáját. A 
mi emberi világunkban is az történik, hogy ha valami megromlik, azt az ember 
megpróbálja megjavítani, vagy olyan helyre vinni, ahol szakemberek vannak 
a megromlott eszköz megjavítására. Sok esetben azonban a szakemberek már 
nem is akarják a megromlott eszközt, vagy dolgot megjavítani, mert az már 
úgy elromlott, hogy megérett a kiselejtezésre, az eldobásra. Ahelyett már újat 
kell venni. A bűneset után Isten is ilyennek látta a világot. Hiszen ő életre 
teremtette a világot és az embert, az ember mégis elindult a halál útján. Ebben 
sorstársává lett az enyészetre érő természet világa. Erre utal a Római levélnek 
ez a mondata: , Mert tudjuk, hogy az egész teremtett világ egyetemben fohász- 
kodik és nyög mind idáig." Ezért kezdte meg Isten a világ újjáteremtését, mert 
azt akarja, hogy az ő megváltott gyermekei fölött ne a sátán diadalmaskodjon, 
hanem ő, az örökéletet készítő, világot teremtő Isten. Ő már ezt a halál útján 

indult világot nem megjavítani, hanem újjáteremteni akarja. Ezt azzal kezdte, 
hogy Isten létére Jézus Krisztusban testet öltött és belépett ebbe a világba. 
Jézus Krisztus nemcsak beszélt Isten országáról, az Atya tervéről, hanem azzal 
mutatta meg az Atya szeretetét, hogy megváltásunkért letette megváltó életét. 
A Golgotán elvégeztetett az újjáteremtésnek a kezdete. Ezért vigasztalás és 
erőforrás minden hitben élő embernek, hogy aki Krisztusban van új teremtés 
az, a régiek elmúltak és újjá lett minden. Tehát az újjáteremtés művének a 
terhét szintén Isten végezte el Krisztus értünk történt áldozatában. Az új élet 
magvetéséhez azonban szüksége van munkatársakra. Isten gyermeke, Krisztus 
megváltottja nemcsak beszél Isten újjáteremtő szeretetéről, hanem az életével 
viszi be ebbe a bűn miatt sötét világba Isten üdvözítő szeretetének a fényét és 
melegét. Éppen a pogány misszióban élő testvérektől hallunk örömteljes híre- 
ket arról, hogy mennyire komolyan veszik az evangéliumot megértő pogányok 
Isten üdvözítő szeretetét és igyekeznek ennek a szeretetnek a saját életükben 
és a környezetük életében teret biztosítani. A Bázeli Misszióban munkálkodó 
testvérekkel fenntartott kapcsolatból tudom, hogy Afrikában, Koreában az 
örvendetesen eredményes keresztyén misszió mögött milyen áldott európai, 
svájci áldozathozatalok vannak. Ennek a missziónak a tagjai lelkileg is, nyel- 
vileg is itt készültek fel a pogányok között végzendő szolgálathoz. Nemcsak 
lelkipásztorok, sőt elsődlegesen nem lelkipásztorok, hanem mérnökök, peda- 
gógusok, orvosok, pszichológusok és a gazdasági élet különböző szakemberei 
viszik a hazájukból, esetleg a környező országokból az erre a célra gyűjtött 
testvéri adományokat. Miután a kiszemelt missziói területen letelepednek, 
mélyreható segítő szolgálatot végeznek a bennszülöttek között. Alapvető fon- 
tosságú gyógyszereket adnak a betegeknek és a kezelésre szorulókat kórházban 
gyógyítják. Iskolákat építenek, hogy a helyenként uralkodó írástudatlanság 
megszüntetésével segítsék elő a kulturális fejlődést. A misszióban dolgozó 
testvérek az élet minden területén tanítják, nevelik, gyógyítják az embereket és 
a lelkipásztori igehirdetés eredményei akkor mutatkoznak, amikor két, három 
évi szeretetszolgálat után kezdenek a bennszülöttek megérteni valamit Isten 
kegyelemből készített megváltó szeretetéből. Amikor egy alkalommal az ige- 
hirdető erről az emberekhez lehajló segítő isteni szeretetről beszélt, a helység 
még majdnem törzsfőnöknek nevezhető vezetője így szólt a missziót vezető 
lelkipásztorhoz: , Ne tessék nekünk többet erről beszélni." 

Amikor a lelkipásztor megkérdezte, miért ne beszéljen nekik erről többet, 
ezt a választ kapta: Azért nem kell erről többet beszélni, mert mi Istennek 
segítő jóságát már magukon keresztül megismertük. Mi maguknak egy távoli 
ismeretlen nép voltunk. Eljöttek hozzánk iskolát, házakat, gazdasági épületeket 
építettek, betegeinket gyógyítgatják, minket is megtanítanak dolgozni a sok- 
szor bonyolult gépeken is, és amióta itt vannak egy soha nem sejtett más élet 

bontakozott ki nálunk. Ezt a munkát azért végzik, mert így akarják köztünk 
megmutatni Isten jóságát, elesetteket felemelő gondviselő szeretetét. Nekünk 
tehát azért nem kell többet Isten jóságáról beszélni, mert mi ezt már a maguk 
életén és segítő jóságán keresztül megismertük és tapasztaljuk. 

A pogányok közt végzendő misszió munkája tehát az egészen mindennapi 
élet körülményei közt adódó önzetlen szeretet szolgálata által tud kibontakozni. 
Tudjuk, hogy megváltó Jézusunk is fájlalta azt a vallásoskodó életet, ahol azt 
látta, hogy népe vezetői közül sokan hangoztatják, hogy ők, és csak ők Isten 
elhívott népe, és ezzel a jelszóval próbálnak pogányokat Isten-ismeretre vezet- 
ni. Ezért mondta nekik Megváltó Urunk, hogy az ilyen misszióval nem lehet 
az ő seregét gyarapítani, mert ha az életük mást hirdet, mint szeretetet, jóaka- 
ratot és emberséget, akkor az így megtérített pogányok nem fogják dicsőíteni 
Istent. Nem hiába van a Szentírásban ez a figyelmeztető mondat is; jaj néktek, 
ha miattatok káromoltatik Isten neve a pogányok között. 

Mindnyájan ismerjük a Szentírásból a tékozló fiú történetét. Ha ezt a törté- 
netet figyelmesebben átolvassuk, észrevesszük, hogy ebben a történetben nem 
egy tékozló fiúról van szó, hanem kettőről. Az egyik azért szolgált rá a tékozló 
fiú névre, mert ő, miután kikövetelte atyjától a vagyon ráeső részét, otthagyta az 
atyai hajlékot, elment idegen országba és rendetlen életmódjával minden örök- 
ségét eltékozolta. Már egészen a sertések vályújáig süllyedt, hogy táplálja éhező 
testét. Ekkor bánta meg, hogy erre az útra tért és elhatározta, hogy visszatér az 
atyához, bocsánatot kér tőle és megkéri, hogy fogadja őt fel béresének. Érezte, 
hogy a történtek után nem méltó arra, hogy atyja őt fiaként fogadja vissza. Az 
atya azonban kedves fiaként fogadta és ünnepi lakomát készíttetett fia haza- 
térésének az örömére. Az otthonmaradt testvér azonban elkezdett zúgolódni. 
Felrótta atyjának, hogy ő otthonmaradt, dolgozott, és neki az atyja soha nem 
készített vendégséget, ünnepi alkalmat, amikor barátaival mulathatott volna. Az 
atyát ez elszomorította, azt mondta ennek a fiának, hogy neki is örülni kellene, 
mert a testvére meghalt és feltámadott, elveszett, de hazatért. Az atyának igaza 
volt, mert a bűn útjára térés elszakadás Istentől és az Istentől elszakadó élet, 
halálba rohanó élet. A fiúnak szabad hazatérni, mert van megbocsátó szeretet, 
van atyai kegyelem. Egy ideig mindkét fiú munkatársa volt az atyának, de nem 
volt szívszerinti munkatársa, mert otthagyta őt. A másik fiú szeretetlen, önzé- 
séből fakadó haragjával mutatta meg, hogy ő sem volt szívszerinti munkatársa 
az atyának. Sőt a hazatérő tékozló fiú bizonyára hűségesebb munkatársává lett 
az atyának, mint a megbocsátás miatt zúgolódó testvér. 

Vajon mi milyen munkatársai vagyunk Istennek? Isten a mindennapi élet- 
ben sok alkalmat készít a munkatársi kapcsolatra. Talán Isten megadta neked 
azt az ajándékot, hogy testvéreid vannak. Fel tudod emelni a gyengébb testvért 
ha elesik, ha segítségre van szüksége? Talán megadatott neked, hogy édesanya, 

vagy édesapa légy. Árad szívedből gyermekeid felé a krisztusi lelkület? Tuda- 
tosítod, hogy áldott munkatársa vagy Istennek akkor, amikor példád nyomán 
gyermekeid összekulcsolják a kezüket, és tőled tanulják a szívből fakadó 
imádkozást? Tudod, hogy Isten munkatársa vagy, amikor talán nehéz munkával 
szerzett anyagi javaidból szeretettel tudsz áldozatot hozni gyermekeidért, hogy 
ajó úton előre haladjanak, hogy boldogok legyenek? Istennel való munkatársi 
kapcsolatunkat tehát ki tudjuk fejezni tetteinkkel, szavainkkal és egész élet- 
módunkkal. 

Az Igében az apostolon át ezt is mondja Isten: Isten szántóföldje vagytok. 
A szántóföld is igen nagy ajándéka Istennek. Ha nem lenne szántóföld, és nem 
adott volna Isten a földbe termőerőt, akkor nem lenne élet ezen a földön. Ha 
az elvetett mag jó szántóföldbe hullik, ki- kél és így lesz az elvetett búza, vagy 
gabona magból kenyér. Nem ok nélkül nevezték elődeink a régi magyar nyelv- 
ben a búzát és gabonát életnek. Aratás felé, amikor már szőkültek a mezők, így 
fejezték ki örömüket atyáink, nagyapáink; már érik az élet. Nagy ajándék, hogy 
Isten az Igében azt mondja; Isten szántóföldje vagytok. Ezt hallva azonban el 
kell gondolkodnunk azon, hogy a szántóföldről szóló példázatában Jézus négy- 
féle szántóföldről beszélt. Nemcsak jó termőtalajról, hanem az útszélről, a tövi- 
ses talajról és a köves talajról is tanítást mondott Megváltónk. Ebből tudjuk, 
hogy ebből a négyféle talajból csak a jó szántóföld az, amelyből kenyér, tehát 
élet lehet. Itt is számot kell vetnünk önmagunkkal, hogy a mi életünk, a szívünk 
milyen termőtalaj, milyen gyümölcsöt terem Isten Igéjének a magvetése nyo- 
mán. Áldott dolog, ha emberi kapcsolatainkban is Isten Lelke irányítja gondo- 
latainkat és tetteinket. Áldott dolog, ha a szívünkből áradó szeretet és jóakarat 
úgy hathat a körülöttünk levő embertársakra, szeretteinkre, mint amikor kora 
tavasszal az egyre melegebben simogató napsugár nyomán kezdenek pattanni 
a rügyek, növekedik a vetés, vagy érik a gyümölcs. Bárcsak tudnánk mondani, 
hogy mi jó termőföldje vagyunk Istennek, a szívünk nem kemény, mint a leta- 
posott út, a tövist termő föld, vagy a vékony földréteg alatti kő. Napjainkban 
is sok ember sóhajtozik; azért kemény a szívem, mert sok ember taposott rajta 
igazságtalan beszéddel, hazug szóval, vagy rágalmazással. Vigyázzunk, hogy 
önző, törtető, mások szívére taposó környezetben is maradjon meg a szívünk 
Isten szeretetét és békességét árasztó jó termőtalajnak. 

Az Igében az övéiről ezt is mondja Isten: Isten épülete vagytok. Isten épü- 
letének, Isten házának mindenek előtt a templomot nevezzük. Azért, mert a 
templomnak az a küldetése, hogy ott Isten Igéje hangozzon és Isten szereteté- 
nek a melege áradjon onnan a világ felé. Csodálatos kiváltság Isten épületének 
lenni. A testünk is templom, Isten Szentlelkének a temploma annak az ember- 
nek az életében, aki Isten Lelke előtt tárulkozik ki és nem a sátáni lélek előtt. 
Áldás az életünk, ha úgy éljük ezt a földi életet, hogy Isten munkatársai Isten 

termőföldje és Isten épülete vagyunk. Adjon a kegyelmes Isten nekünk hitet, 
engedelmes szívet, hogy igazán ezek lehessünk, hogy úgy is, mint Isten mun- 
katársai, úgy is, mint Isten szántóföldje, és úgy is, mint Isten épülete áldássá 
lehessünk ott, ahova Isten állított bennünket. Ámen 


Magasztalunk Téged Mindenható Isten, könyörülő Édesatyánk 
és csodálattal mondjuk mi is a zsoltáríróval együtt: Uram micsoda 
az ember, hogy gondod van reá és az embernek fia, hogy könyö- 
rülsz rajta. Köszönjük jó Atyánk, hogy te azért teremtetted ezt a 
világot, és a megromlott világot azért teremted újjá Jézus Krisztus- 
ban, hogy újjáteremtő munkádban, üdvözítő szereteted hírének a 
továbbadásában mi is munkatársai lehessünk Megváltó Urunknak. 
Magasztalunk azért a drága kiváltságért, amelyről Igédben szóltál, 
hogy mi a te szántófölded lehetünk. Bocsásd meg nekünk Atyánk, 
ha sokszor mi is köves talajnak, vagy letaposott útszélnek bizonyu- 
lunk, amelybe hiába hullik Igédnek az üzenete, nem terem gyümöl- 
csöt. Bocsásd meg, ha az életünk olyan közönybe hullott sokszor, 
hogy nem is vágyakoztunk az új élet termését hozó igemag után, 
és sokszor a hallott Ige is gyümölcstelen maradt szívünk tövises 
talajában. Segíts jó Atyánk, hogy jobban vágyakozzunk Igéd után, 
és hogy Igéd ne térjen vissza hozzád sohasem üresen, hanem 
teremje meg a jó termőtalaj áldott gyümölcseit. Köszönjük, hogy 
te tudod adni nekünk a jó cselekvésének, a kölcsönösen segítő 
testvéri szeretetnek a lelkületét is, és kérünk, hogy ezt sokszorozd 
meg mindennapi életünkben, hogy ne legyünk egymásnak megke- 
serítői. Segíts, hogy legyünk egymásnak áldott társai és az egész 
gyülekezet, mint egy áldott család a te munkatársad, szántófölded 
és épületed legyen. Add, legyen porsátorunk a te Szentlelkednek 
a temploma, hogy legyen az életünk bizonyságtétellé a te Szent- 
lelked újjáteremtő erejéről. Megváltónk nevében kérünk, hallgass 
meg minket. Ámen 


Záróének: 192. dics. 

Új világ 
Főének: 66. zsoltár Igeolvasás: Ézsaiás 29, 10-16 


Mert rátok árasztotta az ÚR a kábultság lelkét. Bezárta szemeiteket: a 
prófétákat, befödte fejeiteket: a látnokokat. Olyan lett számotokra minden 
látomás, mint a lepecsételt irat szavai. Ha odaadják íráshoz értő embernek, 
és ezt mondják: Olvasd el! — ő ezt fogja mondani: Nem tudom, mert le van 
pecsételve.Ha pedig íráshoz nem értőnek adják az iratot, és ezt mondják: 
Olvasd el! — ő ezt fogja mondani: Nem értek az íráshoz. Így szól az Úr: Mivel 
ez a nép csak szájával közeledik hozzám, és ajkával dicsőít engem, de szíve 
távol van tőlem, istenfélelme pedig csupán betanult emberi parancsolat, azért 
én úgy bánok majd ezzel a néppel, hogy csodálkozni fog, igen csodálkozni: 
vége lesz a bölcsek bölcsességének, az értelmesek értelme homályos marad. 
Jaj azoknak, akik el akarják titkolni tervüket az ÚR elől! Sötétben hajtják 
végre tettüket, mert azt gondolják: Ki lát minket, ki ismer bennünket? Micso- 
da fonákság! Egyenlőnek tartható-e az agyag a fazekassal? Mondhatja-e az 
alkotás alkotójának: Nem ő alkotott engem?! Mondhatja-e a fazék a fazekas- 
nak: Nem ért a dolgához?! 


Teremtő Istenünk, gondviselő Édesatyánk, a te teremtő hatal- 
madról beszél ez a hatalmas világmindenség, amelyet teremtő 
Igéddel formáltál. A te hatalmadat hirdetik a csillagok milliói, 
amelyek nekünk éjjel fénylő pontoknak tűnnek, de amelyről 
tudjuk, hogy azok mind ugyanazzal a teremtő szóval formált 
csodálatos világok, mint ez a mi földünk, amelyet életterül aján- 
dékoztál nekünk. A te dicsőségedet zengik a zúgó tengerek, a 
hegyóriások, és minden élet, amelyet a földön teremtettél. Hálát 
adunk neked Édesatyánk, hogy te a mi földi életrendünkben 
minden hétre elrendeltél egy nyugalom napját, hogy gyermeke- 
id megfáradó teste új erőt nyerjen, és lelkünket is tápláld örök 
Igéddel. Megköszönjük, hogy ma a nyugalom napjára virrasz- 
tottál és most, mint Igéd után vágyakozó gyermekeid állhatunk 
szent színed előtt. Kérünk, szakítsd el szívünket hétköznapjaink 
minden gondjától és tervétől, hogy Igédet megértsük, és atyai 
akaratodat hű szívvel cselekedjük. Kérünk, szenteld meg szí- 
vünkben Igédet, hogy otthonainkon is, hétköznapi munkáinkon 
is atyai áldásod nyugodhasson. Jézusért kérünk, hallgass meg 
minket. Ámen 

Igehirdetés előtti ének: 174. dics. Alapige: Ézsaiás 29, 17-24 


Már csak kevés idő van hátra, és a Libánon kertté válik, a kert pedig erdő- 
nek látszik. Azon a napon a süketek is meghallják az írás beszédét, a vakok 
szemei pedig látni fognak a homály és a sötétség után. Újra örömüket lelik 
az alázatosak az ÚRban, vigadnak a szegény emberek Izráel Szentje előtt, 
akik vétkesnek nyilvánítják az embert a peres ügyekben, és tőrbe ejtik, aki 
feddeni meri őket a kapuban, semmit érő ürüggyel fosztják meg jogától az 
igazat. Ezért így szól Jákób házához az ÚR, aki megváltotta Ábrahámot: Nem 
szégyenül meg többé Jákób, nem sápad el többé az arca, mert ha gyermekei 
meglátják kezem munkáját, szentnek vallják nevemet. Szentnek vallják Jákób 
Szentjét, és rettegnek Izráel Istenétől. A tévelygő lelkek észhez térnek, és a 
zúgolódók levonják a tanulságot. 


Kedves Testvéreim, 


Isten Igéjének ebben az ószövetségi próféciájában egy olyan dologról 
beszél Isten, amit korunkban ezzel a szóval fejeznek ki; környezetvédelem. 
Miközben a környezet védelméről beszél Isten, a szívünkbe akarja vésni, hogy 
a környezetet azért kell védeni, mert a környezetnek is, és önmagának is, maga 
az ember a legnagyobb kártevője. Környezetvédelemre nem lenne szükség, 
ha az ember mindjárt a teremtés hajnalán nem fordult volna el Istentől. Mert 
akkor az ember és a teremtett mindenség, az erdő és a mező, és mindennapi 
életünk olyan áldott összhangban lenne, hogy az ember szívének minden 
dobbanása, és ajkának minden szava, az erdők susogása, a patak csobogása 
és minden-minden egybehangzóan hirdetné Isten nagy nevének a dicsőségét. 
Miután az ember, a teremtés koronája elfordult Istentől, ez azt hozta magával, 
hogy ellenségéve lett az Istentől teremtett természetnek, így nemcsak magunk 
hullunk enyészetre, hanem velünk együtt enyészővé válik a teremtett min- 
denség is. Ezt a folyamatot segítjük elő életmódunkkal, közönyünkkel, sze- 
retetlenségünkkel. Szépen hangzik az Igének ez a mondata; a Libánon kertté 
válik, a kert pedig erdőnek látszik. Amikor az Igében az erdőről van szó, a 
mai kor embere már megérti, hogy az erdő nemcsak azt jelenti, hogy ott sok 
fa van, amelyből sokmindent lehet készíteni. Lehet belőle csodálatos alkotá- 
sokat létrehozni, házakat építeni, szemet-szívet gyönyörködtető szép művészi 
alkotásokat formálni, és a téli hidegben be lehet vele fűteni a hideg szobát is. 
Az erdő mindezeken a fából készíthető alkotásokon túlmenően az egészséges 
életet elősegítő üde levegőnek egyik éltető eleme, és számtalan élőlénynek 
az élettere is. Ezekre a dolgokra a mai kor embere hosszú ideig nem gondolt, 
és most, amikor kezd gondolni rá, már majdnem késő. Mert az elmúlt évtize- 

dekben úgy rendezte be az ember az életét, hogy az által, amit alkotott, sok 
helyen már többszáz hektár erdő pusztult el. Kisebbedik a zöld zóna, sorvad 
az élet, és ennek a veszélynek teszi ki magát az ember is. Valószínűleg ezzel 
összefüggésben jelentkeznek új, és nem veszélytelen betegségek. Ide jutott az 
ember a maga tudásával. Az egyik oldalon büszke a tudományára, sokasodó 
alkotásaira, de a másik oldalon közben kirabolja a saját holnapját, veszélyezteti 
a gyermekeinek az életét, és olyan helyzetbe hozza ezt a földi világot, hogy 
nagyon bizonytalanná válik, sokáig élhet-e még rajta az ember. Azért hangzik 
az Igében a figyelmeztetés, hogy az emberek, akik ezt az életet így élik, vakok 
és süketek. Szomorú állapot a vakság, ha valakire ráborul az állandó éjszaka, 
és nem láthatja többé embertársainak az arcát sem Istennek áldott napját. Az 
is szomorú, ha valaki soha nem hallott semmiféle hangot még a hozzászóló 
embertársnak a hangját sem. Mind a két elesett állapot nehézzé teszi az emberi 
életet. Az Igében Isten mégis úgy beszél erről, hogy az nem reménytelen álla- 
pot. Azért nem reménytelen állapot, mert itt nemcsak azokról van szó, akik testi 
szemeikkel nem látnak, vagy testi füleikkel nem hallanak, hanem mindenek 
előtt azokról, akik — ahogy az Igében hallottuk — nem hallják az Írás szavát. 
Mert itt van minden emberi életnek a buktatója. Azért távolodik el az ember 
az embertárstól is, mert nem hallja Isten szavát. Azért van sokszor egymáshoz 
közelálló emberek szíve között is mély szakadék, ami megakadályozza az 
embertárs igazi énjének a megismerését, mert az önzés szemüvegén keresztül 
nem veszi észre, nem látja az embertársban a jót és értékeset. Az ilyen ember 
azonban nagyon hamar meglátja az embertársban a gyarlóságot, és ez nem arra 
indítja őt, hogy oda álljon a gyarló embertárshoz és segítsen leküzdeni a gyar- 
lóságot, hanem arra, hogy rátaposson az embertársra, és vádolja őt. Borzalmas 
ez a lelki vakság. Isten az Igében így beszél erről az állapotról: , Néznek, és 
nem látnak, hallanak és nem értenek". Ha Istennek az a sok atyai szeretetből 
fakadó Igéje, ami itt ebben a templomban elhangzott, mind halló fülekre és értő 
szívekre talált volna, akkor ez a gyülekezet Isten boldog, hálás gyermekeinek 
az örvendező népe lenne. Égészen másképp élnének az emberek, még a szí- 
vek is másképpen dobognának. Akkor a szavak, a tettek mind arról tennének 
bizonyságot, hogy ez a ma itt élő nemzedék is nemcsak hallja, hanem szívébe 
is zárja, és szívesen teljesíti Isten akaratát. Akkor nem pusztítanánk önma- 
gunkat és nem károsítanánk meggondolatlan életmódunkkal embertársainkat 
és környezetünket. A szeretetlenség, az érzéketlenség, hidegség és harag öl. 
Életünknek ebben az állapotában különösen nagy vigasztalás Isten Igéjének 
az üzenete, hogy van reménység az ilyen süketek és vakok számára is. Van 
reménység, hogy egyszercsak ezek a süketek is meghallják, szívükkel is értik 
Isten szavát, és kezdik cselekedni is akaratát. Ennek köztünk is reménységre 
jogosító jelei vannak. Sőt, ez a reménység nemcsak odáig ér el, hogy maguk 

kezdik cselekedni Isten akaratát, hanem odáig is, hogy elmondják, hogyan sza- 
badultak meg életük sötét verméből, és milyen boldogság, milyen felszabadult 
érzés Isten gyermekeként élni. Így válhatnak a felébredtek áldott ébresztőkké. 
Akinek a szívében az [ge jó talajra talált, ahol csírát növesztett, szárba szökkent 
és gyümölcsöt terem, azok már azt is mélyen átérzik, hogy ezt a magot tovább 
kell szórni, mert csak az elvetett mag hoz a jövőre nézve is új termést, életet. 
Mert a hitben élő ember nemcsak önmagára gondol, nemcsak a jelenre, hanem 
a jövőre is. Arra is gondol, hogy szerettei is éljék át a mélységből szabadulás 
örömét, hogy az ő életük is nemes harc legyen, és ők is üdvösségre érkezzenek. 

A következő embercsoport, amelyről szó van az Igében, a zsarnokok cso- 
portja. Róluk azt mondja Isten, hogy nincs jövőjük. Ez azért nagy vigasztalás, 
mert az emberiség történelme telve van zsarnok hatalmakkal, akik tűzzel-vas- 
sal ráerőszakolják akaratukat alattvalóikra. Ezeknek azért nincs jövőjük, mert a 
jövő, amelyet az Igében elénk tár Isten, az örökkévalóság. A zsarnokság alapja 
pedig mindig a gonoszság, hazugság, önzés és hatalomvágy. Isten országá- 
ban pedig már nem lesz sötétség, oda nem jutnak be a hazugok, se olyanok, 
akik utálatosságot cselekszenek. Egy ideig keserüvé válik minden népnek és 
minden kis, vagy nagy közösségnek a kenyere, amely felett zsarnokok hatal- 
maskodnak. Mert zsarnokok nem csak az uralkodói palotákban élnek, hanem 
életünk sok más helyén is. Sokszor nehezíti meg az emberek életét a különböző 
munkahelyeken valaki, talán egy ügyosztály, vagy munkacsoport vezető, aki 
hatáskörével visszaélve zsarnokoskodik a többiek felett. Néha még a családban 
is szenvedéssé teszi a életet, ha van ott egy erős akaratú családtag, talán hit- 
vestárs, testvér vagy szülő, aki a- helyett, hogy erősítené a család tagjai között 
a szeretet kötelékét, hogy a család élő közösséggé, a szeretet és a békesség 
tanyájává legyen, elkezd a többieken uralkodni. Isten az Igében mindenféle 
zsarnokoskodás felett ítéletet hirdet. 

Az Igében szó van még az alázatosak, szelídek és szegények csoportjáról 
is. Amit a mai igeszakaszban ezekkel az emberekkel kapcsolatban hallunk, az 
összecseng azzal, amit az Úr Jézus mondott róluk. Ő azt mondja róluk, hogy 
öröklik Isten országát, örülnek és vigadnak. Ez nekünk úgy tünik, hogy ellent- 
mond mindennapjaink változásaiban szerzett tapasztalatainknak. Valóban örül- 
nek, vigadnak a szegények szelídek és az alázatosak? Akik átélték a háborúk 
szörnyűségeit, amikor sokfelé a tankok acél-láncai, vagy gránátok, aknák és 
bombák robbanásai, vagy áradások tették tökre a vetéseket, azok tudják, hogy 
milyen gyötrelmes a szegénység, hogy amikor nagyon kellene valami, például 
a kenyér, és nincs, kellene a dermesztő télben a meleg ruha, és nincs. Bárcsak 
tudnánk érte hálát adni Istennek, hogy most már nem kell átélnünk ezt a fajta 
szegénységet. De van neked igazán mindened testvérem, amire szükséged van? 
Van belső békességed, van tiszta örömöd, van naponta nyugodt lelkiismereted, 

van gondban, bajban, bánatban vigasztalásod, van nehéz helyzetben remény- 
séged, vannak melletted emberek, akikről tudod, hogy együtt éreznek veled? 
Akiknek az életéből ezek hiányoznak, azok a szegények. Akinek az életéből 
ezek közül csak valami hiányzik, sokszor az is szegénynek érzi magát. Az ilyen 
szegényeknek, alázatosoknak és szelídeknek azt mondja Isten, hogy vigad- 
jatok, örüljetek. Azért örüljenek, mert sokminden elmúlik, sokminden leha- 
nyatlik sok vagy végéhez ér, de Isten mindörökre megmarad. Ő tegnap és ma 
és örökkön örökké ugyanaz. Ő kezében tartotta a világot akkor is, amikor mi 
még nem voltunk itt, és kezében fogja tartani ezt a világot akkor is, amikor mi 
már régen porrá váltunk. Ő szeret minket és azért szól Igéjén keresztül, hogy 
ezt a földi életünket ne tékozoljuk el, hogy ne rontsuk meg a magunk életét, 
embertársaink életét és környezetünket. Aki ezt a természeti világot, amelyben 
élünk őszintén féltő szeretettel védeni akarja, szükséges, hogy annak szívében 
legyen ott, és írja be embertársainak a szívébe is Isten Igéjének ismeretét és 
az Isten akarata teljesítése utáni vágyat. Csak az Isten akaratával összhang- 
ban élő ember tudja védeni az életet és a világot, mert szívében nem mindent 
magának kaparó emberként akar élni, hanem embertársa szerető testvéreként. 
Az ilyen ember nem önző, nemcsak magára gondol, hanem embertársaira is, 
a jövő nemzedékre, a távoli jövőre is. Isten már a távoli jövőt is elkészítette 
számunkra, ezért lehet ott szívünkben a boldog gyermeki öröm, hogy minket 
ennek a világnak semmiféle hatalma nem választhat el Isten üdvözítő szerete- 
tétől, amely nekünk is megjelent az Úr Jézus Krisztusban. Ámen 


Mindenható Isten, könyörülő édes Atyánk, megköszönjük néked, 
hogy Igéd üzenete újra hangzott itt köztünk. Hálát adunk, hogy 
Igéden keresztül elmondtad, hogy te meg akarod nyitni a vakok 
szemeit és a süketek füleit is. Te, aki mindent látsz, aki ismered 
gondolatainkat, és érzéseinket is, tudod mennyi bennünk is, körü- 
löttünk is a süketség és a vakság. Te tudod igazán szívvel halljuk-e 
a te Igédet, és hogy a szívünkbe vetett Igemagot vetésünk beéré- 
sének a reménységével magunk is tovább szórjuk-e embertársaink 
szívébe. Te tudod Atyánk, mennyire nem ismerjük önmagunkat, 
és egymást sem tudjuk látni úgy, ahogyan te látsz mindnyájun- 
kat, mert belátsz mindenkinek a szívébe. Te látod, mennyi szaka- 
dék van köztünk és embertársaink között az egymástól elválasztó 
bűn miatt. Te látod örömeinket is, könnyeinket is, és azt is, hogy 
mennyi életünkben a gyarlóság. Jó nekünk reménységgel minden 
gyarlóságunkat, botlásunkat, vakságunkat letenni a te édesatyai 
kezedbe, mert tudjuk, hogy neked gondod van ránk. Jó tudnunk, 
hogy mi magunk, földön lévő szeretteink és azok a szeretteink is, 

akiket visszahívtál már ebből a földi életből, a te kezedben vannak. 
Ada, töltse be ez a reménység szívünket belső békességgel, örök 
örömmel. Könyörgünk, áldd meg velünk lévő szeretteink hitét és 
reménységét is, hogy ne legyen köztünk senki elkeseredett és 
csüggeteg, hanem küzdelmeink között is hitbeli bizonyossággal 
vallhassuk, hogyha te velünk vagy akkor nem árthat nekünk sem- 
mi kisértése a világ fejedelmének. Áldd meg Igédet néped szívében 
ezen az egész földön, hogy áldott ígéreted szerint ne térjen vissza 
hozzád Igéd üresen, hanem áldott termést hozzon. Kérünk, tarts 
minket is, szeretteinket is atyai kezedben, hogy amikor majd újra 
kint járunk a világban, tudjuk mindnyájan szívünkben tartani és 
továbbadni atyai tanácsodat, útmutatásodat. Kérünk, adj hitet, 
erőt, külső és belső békességet minden gyermekednek. Jézusunk 
nevében kérünk, hallgasd meg imádságunkat. Ámen 


Záróének: 193. dics. 


Bálám I. 


Főének: 89. zsoltár Igeolvasás: 4. Mózes 22, 7-20 


Elmentek tehát Móáb és Midján vénei, és náluk volt a varázslás díja. Meg- 
érkezve Bálámhoz, elmondták neki Bálák üzenetét. Ő ezt felelte nekik: Marad- 
jatok itt éjszakára, és én beszámolok nektek arról, hogy mit mondott nekem az 
ÚR. Móáb vezető emberei ott maradtak Bálámnál. Isten pedig eljött Bálámhoz, 
és ezt mondta: Miféle férfiak vannak nálad? Bálám ezt felelte Istennek: Bálák, 
Cippór fia, Móáb királya ezt üzente nekem: Egy nép jött ki Egyiptomból, és 
ellepte a föld színét. Jöjj tehát és rontsd meg azt, talán akkor meg tudok vele 
küzdeni, és ki tudom űzni. De Isten ezt mondta Bálámnak: Ne menj el velük, ne 
átkozd meg azt a népet, mert áldott az. Fölkelt tehát Bálám reggel, és ezt mond- 
ta Bálák vezető embereinek: Menjetek vissza országotokba, mert nem engedi 
meg az ÚR, hogy veletek menjek. Móáb vezető emberei fölkeltek, visszamentek 
Bálákhoz és azt mondták: Nem jött el velünk Bálám. Akkor még több és azoknál 
tekintélyesebb vezető embert küldött Bálák. Ezek megérkeztek Bálámhoz, és ezt 
mondták neki: Így szól Bálák, Cippór fia: Ne vonakodj eljönni hozzám! Igen 
gazdagon megjutalmazlak, és megteszek mindent, amit mondasz nekem. Csak 
jöjj el és rontsd meg ezt a népet. De Bálám ezt felelte Bálák szolgáinak: Ha 

nekem adja Bálák a házát tele ezüsttel és arannyal, akkor sem szeghetem meg 
Istenemnek, az ÚRnak a parancsát, és nem tehetek ellene egyáltalán semmit. 
De azért maradjatok csak itt ti is ezen az éjszakán, hogy megtudjam, akar-e 
még valamit beszélni az ÚR? Isten eljött Bálámhoz éjjel, és ezt mondta neki: 
Ha azért jöttek ezek a férfiak, hogy elhívjanak téged, kelj föl, menj el velük, de 


csak azt tedd, amit én parancsolok neked. 


Mindenható Isten, aki eljöttél hozzánk Jézus Krisztusban, hogy 
kiszabadíts minket a bűn kárhozatba ejtő szakadékából, magaszta- 
lunk téged, hogy irgalmas szereteteddel újra alkalmat készítettél, 
hogy Igéd után vágyakozó gyermekeid ebben a szent hajlékban 
ma meghallgathassák atyai szódat, útmutató, bátorító, vigasztaló 
üzenetedet. Atyánk, te tudod, hiszen számon tartod, ismered éle- 
tünket, gondolatainkat, érzéseinket és cselekedeteinket, hogyha 
nem hallgatjuk, nem zárjuk szívünkbe Igédet, odakint a minden- 
napi élet forgatagában hamar eltévedünk, letérünk arról az útról, 
amelyen járnunk kell. Jön a hitető a maga hitetésével, a hazugság 
fejedelme a maga ámításaival, és mi könnyen olyanokká válunk, 
mint ősszel a hulló falevelek, amelyeket hol ide, hol oda sodornak 
a szelek. S ha valaki közülünk eltévedne, ha letérne a hazafelé 
vezető útról, add szívünkbe Atyánk idejében a lelki ébredést, hogy 
eltévedt voltunknak tudatára ébredve, tudjuk őszinte bűnbánattal 
mondani: visszatérek hozzád, Atyánkhoz. Megváltónk nevében 
kérünk, tedd most is életünket gyógyító, hozzád segítő áldássá 
szívünkben Igédet. Ámen 


Igehirdetés előtti ének: 512. dics. 5. vers Alapige: 4. Mózes 22, 22 — 23 


Isten azonban haragra gerjedt, amikor elment Bálám. Ezért odaállt az 
ÚR angyala az útra, hogy feltartóztassa. Ő a szamarán ügetett, és vele volt 
két szolgája is. De a szamár meglátta az ÚR angyalát, ahogyan ott állt az 
úton kivont karddal a kezében, és letért a szamár az útról, és a mezőre ment. 
Bálám ütni kezdte a szamarat, hogy visszaterelje az útra. 


Kedves Testvéreim, 


Az az esemény, amelyet a felolvasott igeversekben hallottunk, akkor tör- 
tént, amikor az ószövetségi gyülekezet a hosszú pusztai vándorlás végéhez 
közeledett, és már nem messze volt az Ígéret földjétől. A pusztában vándorló 
nép életének az eseményei már ismertek voltak a környező népek előtt. A hírek, 

ha nem is olyan gyorsan, mint a mi korunkban, akkor is messzire eljutottak. 
Sok gyarlósága volt a rabságból kiszabadított népnek, sokszor büntette meg 
őket Isten engedetlenségük, lázadozásuk, és méltatlan viselkedésük miatt, de a 
büntetések során is megmutatta könyörülő jóságát, cél felé vezető kegyelmét. 
A környező népek között elterjedt a hír, hogy ennek a vándorló, új haza felé 
menetelő népnek egy hatalmas és láthatatlan Istene van, az vezeti és segíti őket. 
Ezért — különösen a kisebb népcsoportok-, féltek tőlük. Az emoreusok nem 
akarták őket átengedni az általuk lakott területen, ezért harcra került a sor, és 
ez a pusztai vándorló nép legyőzte őket. Ez által a győzelem által már egész 
közel értek az Ígéret földjéhez. Ennek a népnek, a Moábitáknak a királya, akit 
Báláknak hívtak, rémülve nézte ezt a közeledő különös népet, mert úgy érezte, 
hogy ezzel a néppel ők hiába szállnának szembe, a csatát elvesztenék, hiszen 
ezt a népet egy hatalmas Isten segíti. Szorongatottságában azt gondolta ki, hogy 
megpróbál egy olyan emberrel összeköttetésbe lépni, aki tud átkot mondani. 
Azt már ez a pogány király is megérezte, hogy Isten ellen nem lehet fegyver- 
rel harcolni, Istent nem lehet hadsereggel legyőzni. Ez a király meghallotta, 
hogy a távoli Mezopotámiában van egy különös ember, aki meg tud átkozni 
embereket, talán egy népet is. Mezopotámia múltjából annyit mi is tudunk, 
hogy mintegy négyszáz évvel azelőtt Isten az ott élő Ábrahámot hívta el, hogy 
hagyja ott hazáját, menjen el egy földre, egy országba, ahova ő küldi, nagy 
néppé teszi őt, és magvában, utódjában megáldatnak a föld népei. Ábrahámnak 
Isten Jézus Krisztusról beszélt, ő az a mag, akiben megáldatnak a föld népet. 
Éppen Ábrahám leszármazottjait szabadította ki Isten Egyiptomból, hogy az 
Ígéret földjére visszavezesse őket, amikor a moabiták királya, Bálák e népet 
meg akarta átkoztatni. Ezért küldött rangos követeket a Mezopotámiában élő 
Bálámhoz, akinek híre hozzá is eljutott. Azt beszélték róla, hogy belelát a 
jövőbe, tud átkot és áldást is mondani. Az emberek tisztelték, mert hatalmat 
tulajdonítottak neki. Már Bálám is hallott a pusztában vándorló Egyiptomból 
kijött népről, és az őket vezető hatalmas Istenről, aki vizet fakasztott a szik- 
lából, táplálta és győzelemre segítette őket vándorlásuk során. Bálám pogány 
volt, és amikor ezeket a különös híreket hallotta, vágyott azután, hogy ezt a 
hatalmas Istent ő is megismerje. Ezért elkezdett ő is ehhez az ismeretlen Isten- 
hez imádkozni. Isten olyan irgalmas volt hozzá, hogy imádságát meghallgatta, 
és még mélyebb ismerettel ajándékozta őt meg, amely őt arra indította, hogy 
miután Istent így megismerte, most már az ő követségében járjon, Isten akarata 
szerint cselekedjen. Éppen ezek a gondolatok foglalkoztatták, amikor megér- 
keztek hozzá Bálák előkelő követei, akik a Bálámnak szánt királyi ajándékot 
is magukkal vitték. Előadták királyuk üzenetét, megcsillogtatták a gazdag 
megjutalmazás ígéretét is és elmondták, hogy népük odahaza nagy veszély- 
ben van, mert az Egyiptomból elindult nagy nép már elérte az ő országukat, 

és királyuk nem mer velük megütközni, mert ennek a népnek, aki a pusztában 
vándorolva ért el hozzájuk, csodatevő Istene van. Ezért azt kérték Bálámtól, 
hogy mondjon átkot erre a népre, hogy az ne tudja őket legyőzni. Bálám bizo- 
nyára sóvárogva gondolt a megígért gazdag jutalomra, de azért azt mondta a 
hozzá érkezett követeknek, hogy ő Isten megkérdezése nélkül nem mondhat 
nekik semmit, maradjanak éjjelre ott, és reggel megmondja nékik, megengedi-e 
Isten, hogy teljesítse Bálák kérését. Amikor Bálám éjjel — bizonyára imádságos 
tusakodásában — elmondta Istennek, hogy mit kérnek tőle a nála levő követek, 
Isten megtiltotta Bálámnak, hogy elmenjen Bálák országába, és megátkozza a 
közelgő zarándok népet. Isten azt is tudtára adta Bálámnak, hogy azt a népet 
azért nem szabad átokkal sújtani, mert az áldott nép, az ő áldott népe. Másnap 
aztán megmondta Bálám a Bálák követeinek, hogy nem megy velük, mert 
Isten nem engedi meg, hogy arra a hozzájuk ért népre átkot mondjon. A köve- 
tek tehát összecsomagolták a magukkal vitt tiszteletdíjat, a király ajándékát, 
hazamentek és elmondták királyuknak, hogy Bálám nem jött átkot mondani a 
pusztában levő népre, mert Isten ezt nem engedte meg neki. 

Az Igében halljuk, hogy Bálák király nem hagyta annyiban a dolgot, az 
eredménytelenség ellenére sem akart lemondani tervéről, hogy átkot mondas- 
son az érkező népre. Még előkelőbb követeket, fejedelmi rangú embereket 
bízott meg, hogy menjenek vissza Bálámhoz, mondják el neki, hogy királyuk 
nagyon meg fogja őt tisztelni, ami azt jelenti, hogy gazdagon meg fogja őt 
ajándékozni, ha teljesíti a kérést. Bálám azonban —hozzá illő módon- becsü- 
letesen meg akart maradni Isten akaratának a teljesítése mellett. Ezért vála- 
szolt így: , Ha Bálák az ő házát arannyal és ezüsttel tele adná is nékem, nem 
hághatom át az Úrnak, az én Istenemnek szavát. De azért maradjatok itt ti is 
ez éjjel, hadd tudjam meg, mit szól ismét az Úr nékem." Ezek a szavak még 
nagyon szépen hangzanak, azt mutatják, hogy Bálám Isten becsületes embere 
akar maradni. Mégis az a tény, hogy nem küldte a követeket egyenesen haza, 
már azt jelzi, hogy tusakodott magával, mert a megígért sok arany és ezüst 
ajándékról se szívesen mondott volna le. Pedig ebben az ügyben azelőtt már 
megkapta Isten határozott parancsát, hogy azt a népet nem szabad megátkozni, 
mert az az ő áldott népe. Ő még akarta azon az éjszakán még egyszer kérni 
Istent, hogy hátha Isten most már megengedné neki, hogy elmenjen a népet 
megátkozni. Családjaink életében is gyakran megismétlődik az az állapot, 
hogy a gyermek kér valamit a szüleitől, amit a szülők nem akarnak, vagy nem 
tudnak teljesíteni. De az akaratos gyermek nem akar lemondani arról amit 
kért, ezért elkezdi újra kérni a kívánt dolgot, zaklatni szüleit. Előfordul, hogy 
az így erőszakoskodó gyermeknek a szülők végül is megengedik, amit nem 
akartak megengedni. Így viselkedett Bálám is. Újra zaklatta Istent, és Isten az 
engedélyt — amit ugyan feltételhez kötött — megadta. De az Igében a történet 

folytatásának a leírásában ott van ez a mondat is: , Isten azonban megharagu- 
dott, amikor Bálám elment." 

Ha ezt a történetet átgondoljuk, jobban megértjük azt a különös eseményt 
is, amely az Igében a szamárháton útnak induló Bálám történetében van leírva. 
Isten a tőle engedélyt kierőszakoló Bálámot megállította az úton. Isten ebben az 
eseményben rá akarja ébreszteni Bálámot annak a tudatára, hogy az Isten akara- 
ta ellen cselekvő ember oktalanabb, mint az oktalan állat, s az ilyen embernek az 
életútja halálos veszedelemben van. Isten angyalt küldött a Bálám útjára, hogy 
az elzárja előtte az utat, és vegye észre, hogy életveszélyes úton indult. Bálám 
egy ideig az angyalt se vette észre. Péter apostol az Isten által mutatott egyenes 
útról letérőket a Bálám útján járó embereknek nevezi, amikor ezt írja. , Szívük 
gyakorlott a telhetetlenségben, átok gyermekei, akik elhagyván az egyenes utat, 
eltévelyedtek, követvén Bálámnak útját, aki a gonoszság díját kedvelte. De ő 
vétkéért feddést kapott, amikor egy igavonó állat emberi hangon szólalt meg, 
aki megakadályozta a próféta esztelenségét." A Szentírásban többször olvas- 
suk, hogy Isten az ember, vagy az emberiség életére nézve döntő fontosságú 
eseményekkel kapcsolatban angyalon keresztül szól az emberhez. Azért teszi 
ezt, mert nem akarja, hogy az ember elvesszen. Isten az Igén keresztül azóta is, 
nekünk is sokszor elmondja, hogy ő mit akar, és mit nem akar. Mi is mindnyá- 
jan tudjuk ezt. Tudjuk, hogy mi üdvös és mi kárhozatos. Figyelembe vesszük-e 
Istennek üdvösségünket munkáló, kárhozat útján járástól óvó szavait? Valakit 
a nagyobb lehetőségeknek a délibábja, valakit ma is, köztünk is, az aranyborjú, 
az anyagisten csillogása kábít el, és sodor veszélyes életutakra. 

Bálám a veszélyt csak akkor tudatosította, amikor valóban , látóvá" lett. 
Amikor Bálám meglátta az Úr angyalát, lelke mélyén tudatosította, hogy nem 
Isten akarata szerinti úton jár. Megbánta, hogy elindult, és kész lett volna 
bűnbánattal visszafordulni. Talán így akarta akaratos elindulását Isten akarata 
szerintivé változtatni. Így akarta jóvátenni, amit rosszul tett. A bűnbánathoz 
hozzátartozik a jóvátétel utáni vágy. Az angyal akkor már azt az utasítást adta, 
hogy menjen tovább a hely felé, ahova elindult, de ha megérkezik a helyre, 
ahova indult, ott majd csak azt mondja, amit Isten akar. Isten pedig nem akarta, 
hogy Bálám átkot mondjon. Minden igeolvasó ember tudja, hogy mit kellett 
mondani Bálámnak Isten népe felé fordulva, amikor a hegyről meglátta Izrael 
népét. Istennek ezt a Bálámon keresztül mondott üzenetét, ha Isten életünket 
megtartja, a legközelebbi istentiszteletünkön mi is meghallgathatjuk. 

Legyen mindnyájunknak szívügye, hogy a hozzánk is szóló Igén keresztül 
meghalljuk, és cselekedjük Isten akaratát. Vigyázzunk, hogy ne vonatkozhas- 
son ránk Isten panasza, hogy ez a nép nézvén néz, és mégse lát, és hallván hall 
és mégse ért. Ne tékozoljuk el azt a drága örökséget, amelyet Isten Krisztusban 
mindnyájunknak elkészített. Ámen 

Édesatyánk, hálát adunk néked, hogy újra hirdetted köztünk 
Igédet, mert azt akarod, hogy az megújítsa, gyógyítsa, és áldott 
útra terelje ezt a mi sokszor engedetlen, idegen utakon tévely- 
gő életünket. Kegyelmednek ajándéka, hogy világunkban, ahol a 
sátán nagy hangerővel hirdeti a maga üzenetét, mi most is hall- 
gathattuk a te keskeny útra hívogató atyai szódat. Kérünk Atyánk, 
ne engedd, hogy a hazugság fejedelme összekuszálja gondolata- 
inkat, érzésünket és cselekedeteinket és meggyengítse hitünket. 
Ne engedd, hogy az anyagisten csillogása miatt ne vegyük észre, 
hogy te nekünk Igédben nem múló és ideigvaló javakat, hanem 
örök kincset adsz, amelynek értéke nem változik akkor sem, ami- 
kor mi egyszer mindnyájan kilépünk ebből az anyagi világból. 
Kérünk, áldd meg anyaszentegyházadat, hogy itt is, és széles e 
világon is hangozzon benne a szeretet és a békesség evangéliuma. 
Áldd meg családjainkat és otthonainkat, hogy ott is Szentlelked 
gyümölcse, a szeretet adja ajkunkra a szavakat akkor is, amikor 
egymással beszélünk, és akkor is, amikor előtted elcsöndesedve 
imádkozunk. Kérünk Atyánk, így tedd szent hajlékká, templomod- 
dá otthonainkat is, hogy onnan szeretet és áldás áradjon mindazok 
felé, akikkel ott kint a világban együtt vagyunk, vagy találkozunk. 
Segíts kegyelmes Istenünk, hogy élhessünk egymás és ember- 
társaink javára és szent neved dicsőségére. Megváltónk nevében 
kérünk, hallgasd meg imádságunkat. Ámen 


Záróének: 484. dics. 1988. 


Bálám 2. 
Főének: 274. dics. Igeolvasás: 4. Mózes 23, 7 — 23 


Bálám példabeszédbe kezdett és ezt mondta: Arámból hozatott ide Bálák, 
Kelet hegyeiről Móáb királya: Jöjj, átkozd meg Jákóbot, jöjj, kárhoztasd Izrá- 
elt! Hogy ronthatnám meg, kit Isten nem ront meg? Hogy kárhoztatnám, kit az 
ÚR nem kárhoztat? Jól látom őt a sziklacsúcsról, szemlélem a halmokról. E nép 
egyedül fog lakni, nem számítja magát a nemzetek közé. Ki számolhatja meg 
Jákóbot — száma mint a por — és Izráelnek csak a negyedét is? Bár úgy halnék 
meg, mint ez igazak, s lenne végem olyan, mint az övék! Akkor ezt mondta 
Bálák Bálámnak: Mit tettél velem?! Elhoztalak ellenségeim megrontására, te 

pedig megáldottad őket! De ő ezt felelte: Nekem vigyáznom kell, hogy csak azt 
mondjam, amit az ÚR ad a számba. Akkor ezt mondta neki Bálák: Jöjj velem 
egy másik helyre, ahonnan láthatod azt a népet. De csak a szélét láthatod, az 
egészet nem látod. Onnan rontsd meg őket! Magával vitte a Cófim mezejére, 
a Piszga csúcsára. Épített ott hét oltárt, és mindegyik oltáron bikát és kost 
áldozott. Majd ezt mondta Báláknak: Állj ide égőáldozatod mellé, én pedig 
amott szeretnék találkozni Istennel. Az ÚR találkozott Bálámmal, igéjét adta a 
szájába, és ezt mondta: Térj vissza Bálákhoz, és eszerint beszélj. Amikor visz- 
szament hozzá, még ott állt égőáldozata mellett Móáb vezető embereivel együtt. 
Bálák ezt kérdezte tőle: Mit mondott az ÚR? Ő pedig példabeszédbe kezdett, és 
ezt mondta: Hallgass csak rám, Bálák, figyelj ide, Cippór fia! Nem ember az 
Isten, hogy hazudnék, nem embernek fia, hogy bármit megbánna. Mond-e olyat, 
amit meg ne tenne, ígér-e olyat, amit nem teljesít? Nem látnak bajt Jákóbban, 
nem látnak nyomorúságot Izráelben. Vele van Istene, az ÚR, királynak szóló 
ujjongás hangzik benne. Isten hozta ki őket Egyiptomból, olyan az ereje, mint a 
bölény szarva. Nem fog a varázslás Jákóbon, sem az igézet Izráelen. Idejében 
megmondják Jákóbnak, Izráelnek, hogy mit tesz az Isten. 


Örök a te hatalmad és szereteted, mindenható Isten, gondvi- 
selő Édesatyánk. Mi porból vett és porrá váló gyermekeid most is 
reménykedő hittel, csöndes áhítattal állunk meg szent színed előtt, 
és megköszönjük néked, hogy ezen a szent napon újra alkalmat 
készítettél nekünk Igéd hallására. Tudjuk Atyánk, hogy te ebben az 
általad teremtett világban mindenütt jelen vagy, de különösképpen 
jelen akarsz lenni ott, ahol gyermekeid Igéd hallására gyülekeztek 
össze. Kérünk, cselekedd Szentlelked által, hogy Igéd érje el szí- 
vünket, hogy amikor újra kint járunk a világban, ahol sokszor a 
tanácstalanság szomorúsága, a veszélyeztetettség félelme vesz 
körül bennünket, akkor legyen számunkra a most itt elhangzó 
Ige is útmutató bátorítássá, szomorúságot elűző vigasztalássá. 
Kérünk jó Atyánk, vezess bennünket mindig, mindenütt és min- 
denben a szeretetnek és a te békességednek az útján, hogy ennek 
a világnak semmi hatalma, és a sátánnak semmi kísértése ne sza- 
kíthasson el minket a te üdvözítő szeretetedtől. Urunk nevében 
kérünk, hallgasd meg imádságunkat. Ámen 


Igehirdetés előtti ének: 487. dics. 6. vers Alapige: 4. Mózes 24, 15— 17 


Így szól Bálám, Beór fia, így szól az a férfi, akinek megnyílt a szeme. 
Így szól aki hallja Isten mondásait, aki ismeri a Felségestől jövő ismeretet, 

aki látja a Mindenhatótól kapott látomást, leborulva, de nyitott szemekkel: 
Látom őt, de nem most, szemlélem, de nem közel. Csillag jön fel Jákóbból, 
királyi pálca támad Izráelból. 


Kedves Testvéreim, 


A Bálám történetének előző szakaszából hallottuk, hogy Bálám pogány 
származású volt, a pogány varázslóknak és jövendőmondóknak ahhoz a cso- 
portjához tartozott, amely a sötétség lelkének a segítségével tudott a világ és 
az élet titkaiba belelátni. Olyan munkát végzett, amelyre nézve Isten az Igében 
azt mondja: „A titkok az Úréi, a kinyilatkoztatott dolgok pedig az emberekéi.” 
Ez a sötétség lelkeivel cimboráló ember azonban éppen Izrael életének az 
eseményeivel kapcsolatban hallott a világot teremtő mindenható Istenről, aki 
választott népét, ha méltatlanul viselkedik, megbünteti, de nem veti el, hanem 
csodálatosan vezeti őket. E hír hallatán kezdett el ő is imádkozni ehhez a 
mindenható Istenhez, aki olyan irgalmas volt hozzá, hogy adott neki a maga 
Lelkéből. Ez által Isten őt abban a kiváltságban részesítette, hogy ne a gonosz 
lélek, hanem az ő Lelke által tudjon meg valamit Isten világának a titkaiból, 
Istennek a tervéből. 

Az előző fejezetből hallottuk, hogy amikor Isten választott népét kiszabadí- 
totta Egyiptomból, és azok közel negyvenévi pusztai vándorlás után a Moábiták 
országához érkeztek, ennek az országnak Bálák nevű királya félt ettől a néptől, 
és kétszer is fejedelmi követeket küldött a Mezopotámiában élő Bálámhoz, hogy 
menjen el az ő országába, és mondjon átkot erre az ő országához érkező népre, 
hogy az ne tudja megszállani az ő országát. Bálám, aki már Isten Lelkének az 
ajándékát is vette, az első hívásra nem akarta ezt a kérést teljesíteni. Amikor 
Bálák király újabb fejedelmi követeket küldött hozzá, akik ismét segítségét kér- 
ték, és gazdag királyi jutalmat helyeztek kilátásba, vonakodva ugyan, de mégis 
elindult a Moábiták országa felé. A Szentírás erről szóló leírásában kiérezhető, 
hogy Bálám vívódott önmagával. Szerette volna becsületesen teljesíteni Isten 
parancsát, amit az első követek érkezése után mondott neki Isten, hogy ne 
átkozza meg Izrael népét, mert az az ő áldott népe, de bántotta is, hogy ha ezt 
a kérést nem teljesíti, akkor elveszti a megígért gazdag arany és ezüst jutalmat. 
Bálám zaklatására Isten ugyan azt mondta neki, hogy menjen el, de az Igében az 
is ott van, hogy a szívekbe látó Isten tudta, hogy mi volt Bálám menni akarásá- 
nak a mozgató rugója, ezért megharagudott Bálámra, hogy útra kelt. Így történt 
aztán, hogy még a szamár is, amely Bálám közlekedési eszköze volt, észrevette, 
hogy azzal az útra keléssel valami nincs rendben. Isten ezt különös módon adta 
tudtára Bálámnak, de angyala végül is megengedte, hogy Bálám folytassa az 
utat. Bálák király örült Bálám érkezésének, és személyesen is elmondta neki 

mindazt, amit követeivel már elmondatott. Felvitte őt egy magas hegyre, ahon- 
nan látta Izrael pusztában táborozó népének egy részét, és várta, hogy Bálám 
ezt a népet megátkozza. De Bálám nem tudott átkot mondani. Nem tudott, mert 
Isten nem engedte meg neki, és neki ott Isten akarata tolmácsának kellett len- 
nie. Bálák megdöbbenve hallgatta szavait, hiszen együtt voltak a hegyen, és az 
Izrael megátkozására odahívott , látó" erre a népre csodálatosan mély értelmű 
áldást mondott. Mégis arra kérte, hogy menjen el vele Bálám egy másik hegyre, 
ahonnan még nagyobb rálátás van Izrael táborozó népére. Bálám ezt a kérést 
is teljesítette. A hegyen Bálák hét oltárt készített, hogy áldozatot is mutasson 
be, de Isten nem engedte meg ott sem Bálámnak, hogy Izrael úton levő népére 
átkot mondjon. Bálák király még egy utolsó kísérletet tett, és azt kérte, hogy 
menjen el vele még egy magas hegyre, ahonnan az egész Izrael népe látható. 
A király úgy gondolta, hogyha Bálám Izrael népének óriási tömegét meglátja, 
meg fogja érteni, hogy ettől a nagy néptől fél ő is, országa lakosai is, és ezt a 
félelmet csak úgy tudják letenni, ha Bálám megátkozza őket, mert a fegyveres 
harc itt nem hozhatna jó eredményt. De Isten itt sem engedte, hogy Bálám 
erre a népre átkot mondjon. Hiszen Isten már évszázadokkal azelőtt megígérte 
Ábrahámnak, aki aztán Izrael népének ősatyja lett, hogy ezt az országot az ő 
utódainak adja. Közben Egyiptomba kerültek, Isten akkor azért vezette útjukat 
Egyiptomba, mert az éhhalállal fenyegetett népnek így akarta József segítségé- 
vel az életét megtartani. De amikor a nép életének olyan fordulójához érkeztek, 
hogy már Egyiptomban maradásuk is veszélyt jelentett volna számukra, Isten 
elérkezettnek látta az időt, hogy teljesítse az Ábrahámnak tett ígéretet, és népét 
bevezesse az ígéret földjére. 

Alapigénk soraiban halljuk, hogy Bálám nemcsak áldást mondott arra a 
népre, hanem azt is elmondja, hogy Isten ezen a népen keresztül egy nagy 
királyt küld el, akiről mi már tudjuk, hogy itt járt ezen a földön, királyok királya 
és örökkévalóság Ura ő, aki eljött, hogy saját élete odaáldozásával váltsa meg 
a halál szakadékába rohanó emberiséget. 

Bálám tehát teljesítette Isten akaratát, nem átkozta meg a népet, akinek 
küldetése volt, hogy rajta keresztül üdvözítője legyen ennek a világnak, de 
élete további részének a történetéből tudjuk, hogy ez az Isten Lelkét is megka- 
pó , látó" mennyire gyarló ember maradt. Akarta is Isten parancsát teljesíteni, 
hiszen Isten, amikor végül is megengedte neki, amikor előző tiltó parancsa elle- 
nére is újra megkérdezte, hogy elmenjen-e teljesíteni a moábita király kérését, 
azzal a kikötéssel engedte őt útnak indulni, hogy ha elmegy a moábiták orszá- 
gába, ott csak azt szabad mondania, amit Isten megenged neki. Hiszen azért 
akarta olyan nagyon teljesíteni Bálák kérését, mert szerette volna megkapni 
az általa megígért drága kincseket. Ő is, akár csak mai korunk sok embere, az 
arany, a pénz bűvöletében élt. 

Később aztán Bálám egy nagyon gonosz tanácsot adott a midiániták vezé- 
rének, akik a moábitákkal együtt akartak védekezni Izrael ellen. Azt mondta 
nekik, hogy ő átkot nem mondhatott erre a népre, fegyverrel sem tudnák azt 
legyőzni, de lenne egy módja annak, hogy ez a nép ne számíthasson Isten 
győzelmet adó segítségére. Arra biztatta őket, hogy asszonyaikon keresztül 
csábítsák el Izrael népét. Tántorítsák el Izrael népét Istentől. Akkor Isten meg- 
haragszik erre a népre, és ha ez a nép elszakad ereje forrásától, Isten nem segíti 
öket győzelemhez. Bálámnak ezt a gonosz tanácsát a midiániták és a moábiták 
megtartották. Hívogatták Izrael népét a maguk pogány bálvány isteneinek a 
szertartására. Ennek a szertartásnak része volt a termékenység istenének való 
hódolás. Nagy ünnepeket tartottak, amelyeken úgy adóztak a termékenység 
istenének, hogy ilyenkor elvetettek minden házastársi hűség-köteléket és fék- 
telenül mulatozva, korlátokat nem ismerő szabadsággal szorgalmazták, hogy 
a nép szaporodjon. Izrael népe közül sokan elfogadták a meghívásokat, részt 
vettek ezeken a kicsapongó bálványimádási szertartásokon, és sokuknak tet- 
szett ez a féktelen szabadság. Ennek valóban az lett a következménye, hogy 
Isten megbüntette hűtlenkedő népét. Sor került a harcra is és ebben a harcban 
részt vett a gonosz tanácsot adó Bálám is, aki életét éppen ebben az Izrael elleni 
harcban veszítette el. 

Elgondolkodtató, hogy emberek, akik tudnak Istennek szolgálatot végezni, 
akik vállalkoznak arra is, hogy adott helyzetben Istennek az üzenetét tolmá- 
csolják az embereknek, az anyagi javakért való törtetésükben Isten Igéjének 
minden életünket védő korlátját is átlépik, és engedik, hogy az ó emberük 
valósítsa meg az ó-emberi akaratot. Borzalmas dolog, ha velünk is az törté- 
nik, amiről Jakab apostol levelében kérdőjellel beszél Isten, és arra utal, hogy 
ugyanabból a forrásból nem fakadhat édes és keserű. Egy ember, aki már kérte 
és elfogadta Isten Szentlelkét, szakadék felé rohan, amikor utat enged lelkében 
a gonosz lélek által diktált akaratnak. Akinek az életét a pénznek a szerelme 
irányítja, az nem veszi komolyan Isten Igéjének a figyelmeztetését: , Minden 
rossznak a gyökere a pénz szerelme." Az embernek, aki ezt az életutat járja 
nincs igazán belső békessége, se önmagával, se a környezetével. Az ilyen 
lelkületű embernek soha sem elég az, amit Isten megadott, mindig a többet 
hajszolja és ezzel túlfeszíti a saját testi, vagy szellemi lehetőségeit és megrontja 
az emberi kapcsolatokat. Ez már nem Isten Lelkének, hanem a gonosz léleknek 
a munkája az ember életében. Bálám, aki Isten által elrendelt szolgálatokat is 
vállalt és elvégzett, végül mégis a sátán rabságában maradt. Milyen jó, hogy 
Isten ezeken a történeteken keresztül is nyitogatja a szívünket és a szemünket, 
hogy tudjunk élni az Istentől kapott anyagi javakkal hálaadással. Isten akarja, 
hogy legyen minden gyermekének egy hely ezen a világon, amelyre ezt tudja 
mondani; ez az én otthonom. Akarja, hogy legyenek meg a lehetőségeink arra, 

hogy önmagunknak is, gyermekeinknek is be tudjuk szerezni a szükséges 
javakat, hogy legyen otthonunk, élelmünk, ruházatunk és hogy ezeket tudjuk 
hálás gyermeki szívvel és örömmel használni. Isten az ilyen Szentírásbeli tör- 
téneteken keresztül is arra akar elsegíteni bennünket, hogy tudjunk a tőle kapott 
talentumokkal mindazokon túlmenően, amit erről az eddigiekben elmondtunk, 
Isten dicsőségére és embertársaink javára élni. Ámen 


Édesatyánk, hálát adunk néked, hogy te engedsz bennünket 
visszapillantani a letűnt évezredekbe is, hogy megmutassad, te 
mindig Ura voltál és Ura vagy ennek a világnak. Jó tudnunk, hogy 
ezt a teremtett mindenséget te tartod gondviselő szeretettel atyai 
kezedben, te mutatod az utat, és te tanítgatsz, hogyan lehet itt 
ezzel a sok bűnnel, bajjal terhelt világban, ahol a sátán is szünte- 
lenül végzi a maga hitető munkáját, a te atyai akaratod szerint élni. 
Köszönjük Atyánk, hogy az Igében leírt eseményeken keresztül is, 
emberi életek vívódásaiban, hűségében és hűtlenségében is elénk 
tárod, hogy a hűségnek drága jutalma van, a hűtlenség pedig íté- 
letre érkezik. Kérünk Atyánk, hogy mi, akik halljuk Igéd üzenetét 
és kérjük Szentlelked ajándékát, hogy az vezesse döntéseinket, 
és akiket az sokszor jóra, szeretetre, segítőkészségre, hűségre, 
országod építésére serkent, ne essünk áldozatul a gonosz lélek 
megtántorító munkájának. Vésd szívünkbe Igéd üzenetét, hogy 
te a mindvégig hűségeseknek ajándékozod az örökélet koronáját. 
Áldd meg életünket jó Atyánk. Kérünk, ha könnyeink hullanak, 
szárítsd fel azokat, ha gyarlóságunkban elesnénk, emelj fel kegyel- 
mesen. Áldd meg ezen a napon is Igédet, amely ezen a földön sok 
ezer helyen és sok nyelven hangzik, és ne engedd, hogy az igemag 
népeid szívében köves talajra, útfélre vagy tövisek közé hulljon. 
Segíts, hogy szavainkkal is és életünkkel is tudjunk köszönetet 
mondani neked gondviselő jóságodért, üdvözítő szeretetedért. 
Az Úr Jézus nevében kérünk, hallgasd meg imádságunkat. Ámen 


Záróének: 381. dics. 6 — 9 vers 1988. 

A láthatók ideigvalók 
Főének: 338. dics. Igeolvasás: 2. Korinthus 4, 10-16 


Jézus halálát mindenkor testünkben hordozzuk, hogy Jézus élete is lát- 
hatóvá legyen testünkben. Mert életünk folyamán szüntelen a halál révén 
állunk Jézusért, hogy a Jézus élete is láthatóvá legyen halandó testünkben. 
Azért a halál bennünk végzi munkáját, az élet pedig bennetek. Mivel pedig 
a hitnek ugyanaz a Lelke van bennünk, ahogyan meg van írva: ,, Hittem, 
azért szóltam", mi is hiszünk, és azért szólunk! Mert tudjuk, hogy aki feltá- 
masztotta az Úr Jézust, az Jézussal együtt minket is feltámaszt, és maga elé 
állít veletek együtt. Mert minden értetek van, hogy a kegyelem sokasodjék, 
és egyre többen adjanak hálát az Isten dicsőségére. Ezért tehát nem csüg- 
gedünk. Sőt ha a külső emberünk megromlik is, a belső emberünk mégis 
megújul napról napra. 


Örökkévaló Isten, Édesatyánk az Úr Jézus Krisztusban, a te 
szent nevedet magasztalják odafent a mennyei seregek, és neked 
adunk hálát itt a földön mi bűnös, de bűnbánattal kegyelmed után 
esdő gyermekeid. Megköszönjük néked, hogy megtartottad éle- 
tünket, hogy az éjszakai pihenésben megújítottad testünk könnyen 
lankadó erejét, és ezen a szent napon újra alkalmat készítettél 
arra, hogy Igéd körül összegyülekezhessünk. Jó nekünk itt mindig 
azzal a hitbeli bizonyossággal és örömmel együtt lennünk, hogy 
te szeretsz bennünket, pedig mi gyarló gyermekeid vagyunk, le- 
letérünk a te ösvényedről, és hálaadással köszönjük meg neked, 
hogy Igéd által visszasegítesz bennünket a te útaidra. Legyen 
áldott szent neved, hogy nem érdemeink szerint bánsz velünk, 
mert ha azt kapnánk tőled, amit érdemlünk, akkor nem lehetne 
megszentelt földi életünk, és nem lehetne üdvösségünk. Megkö- 
szönjük, hogy Szentlelked hatalmával kiigazítod, gyógyítgatod 
a sátán által megrontott életünket. Jézusunk nevében kérünk jó 
Atyánk, hogy tedd Igédet most is gyümölcsözővé mindnyájunk 
életében. Ámen 


Igehirdetés előtti ének: 162. dics. 7. vers Alapige: 2. Korinthus 4, 17-18 


Mert a mi pillanatnyi könnyű szenvedésünk igen-igen nagy örök dicsősé- 
get szerez nékünk. Mivel nem a láthatókra nézünk, hanem a láthatatlanokra, 
mert a láthatók ideigvalók, a láthatatlanok pedig örökkévalók. 

Kedves Testvéreink, 


Isten a felolvasott igeszakaszban arra irányítja a figyelmünket, hogy ő a 
mi életünket ebben a földi világban az ő mennyei, láthatatlan, örökkévaló 
világának az erői által akarja vezetni, célhoz segíteni. Életünk itt sokszor 
összekuszálódik, és boldog ember az, aki hagyja, elfogadja, hogy életét ebben 
a megrontott világban Isten Szentlelke irányítsa. Ő várja a tékozló fiú útjára 
tévedt gyermekeit is, és ő ki tudja előttünk nyitni atyai házában a kegyelem 
ajtaját. Isten az Igében sokszor és sokféleképpen emlékeztet bennünket arra, 
hogy a földön élő ember üdvössége nem akkor kezdődik, amikor véget ér a föl- 
di élet, utolsót dobban a szívünk és kiszakadunk ebből a világból. Az üdvösség 
akkor kezdődik, amikor itt egy ember hálás hittel szívébe zárja Isten üdvözítő 
szeretetét, a Krisztusban készített kegyelmet, és az apostollal vallja, hogy őt 
ennek a jelenlevő vagy eljövendő világnak semmi hatalma sem szakíthatja el 
Isten üdvözítő szeretetétől. Aki itt a földi életben eljutott erre a hitre, azt nem 
ingatja meg semmiféle korszellem, azt nem sodorja magával a szüntelenül 
változó eszmék szele, annak a hite erős horgony életünk sokféle viharában. A 
hitre jutott ember hitét még az sem ingatja meg, ha körülte hitetlen emberek 
élnek, akik hallani sem akarnak Istenről, és nevét nem veszik, vagy szitkok és 
káromlások közt veszik ajkukra. A hívő ember, aki tudja kinek hitt, boldogan 
tud itt a föld életben bizonyságot tenni róla, mint a világ teremtő Istenéről. 
Akármilyen szelek is fújdogálnak körültünk, a hívő ember nyugodtan mondja: 
, Hittem, azért szóltam." 

Az apostol az Igében bizonyságot tesz arról, hogy ennek a hitnek sziklaszi- 
lárd fundamentuma van. Tehát ez a hit nem valami emberi álmodozás homok- 
jára épül, hanem annak a ténynek az alapjára, , hogy Isten, aki feltámasztotta 
az Úr Jézust, Jézus által minket is feltámaszt a halálból, és veletek együtt 
előállít.” Ebben az is benne van, hogy az Úr Jézus, amikor majd hatalommal 
és dicsőséggel visszajön a földre, nem akar egyedül lenni, mint világa örök 
Ura és Bírája, hanem megváltottait is maga elé állítja. Jézus itt egy olyan ese- 
ménynek a képét állítja elénk, amely abban a korban nagyon ismerős volt. Ha 
egy hadvezér egy háborúban legyőzte a veszélyes ellenséget, a győzelem után 
hadserege vezető tisztjeivel, és a hadsereg egy csoportjával együtt bevonult 
országa fővárosába, ahol a nép üdvrivalgással fogadta, ünnepelte őket. Néha 
ennek a seregnek a végén ott volt a legyőzött hadsereg foglyainak egy csapata 
is. Így akar majd a teljességre jutó Isten országában az Úr Jézus megváltot- 
taival együtt lenni, hogy kihirdesse nekik megváltottságuk örömhírét. Együtt 
akar maradni mindazokkal, akik a földi élet szenvedései, viszontagságai közt 
övéivé lettek, őt mindhalálig hűségesen követték. Ő mindenkit részesít halá- 
lának érdemeiben, a bűnbocsánatban és az örök életben, mert mindenkiért, 

aki áldozatát hittel elfogadta, legyőzte a bűnt és a halált. A hit a nem látott 
dolgok valósága. A hit nem tapad a látható világnak sokszor szenvedést hozó 
eseményeihez, hanem mindezeken túlmenően ragaszkodik Krisztus ígéretei- 
hez. A hit számára készen levő valóság, amit Urunk mondott, hogy aki hisz én 
bennem, ha meghal is és az. A Jelenések könyvében úgy beszél az apostol az 
üdvözülők sokaságáról, hogy ,, ezek azok, akik jöttek a nagy nyomorúságból, 
és megmosták ruháikat, és megfehérítették ruháikat a Bárány vérében." Az, 
hogy Jézus az Atya házában együtt akar maradni övéivel, ahol majd folytatódik 
a mennyei Istentisztelet, azt is jelzi, hogy az egykor földön élt megváltottak 
egykori halandó teste elporladt ugyan, de a megváltottak nem haltak meg, nem 
mentek ítéletre, és megdicsőült lelki testben élnek majd Isten újjáteremtett vilá- 
gában. Krisztusnak ebben a végső harcában, mint , utolsó ellenség töröltetik 
el a halál." Urunkra azért nehezedett a szenvedések gyötrelme, mert nagyon 
szeretett. Szeretetből vállalta, hogy felvegye por testünket és megváltson min- 
ket, halál útján járó bűnösöket. Az emberi lét a bűneset óta már önmagában is 
szenvedéssel jár. Egyre nehezebbé válik az évek súlya, a betegség terhe. De 
a szerető szívű emberek szenvedése azért nehezebb, mert aki szeret, szeretné 
azt, akit szeret, jónak, lelkiismeretesnek, becsületesnek, jóakaratúnak látni, 
és ha ennek az ellenkezője történik, az is szenvedéssel jár. A szenvedés terhét 
hordozó ember könnyen belefárad a szenvedésbe, elcsügged. De a hitben 
élő ember mégsem csügged el reménytelenül. Ezért tudja írni az Igében az 
apostol is. „Azért ha a mi külső emberünk megromol is, a belső mindazáltal 
napról napra újul." Lehetséges ez? Lehetséges, hogy miközben folyton fogy 
napjaink summája, rövidül az életünk, ne fáradjunk meg, ne csüggedjünk el? 
Az Igében erre az állapotra nézve is biztatást, vigasztalást kapunk. Az apostol 
bizonyságtétele szerint ez azért lehetséges, mert mi nem nézünk mindenek- 
előtt a láthatókra. Lehetnek ugyan nekünk kedvesek a látható dolgok is. Jó 
nekünk látni Istennek ezt a csodálatos teremtett világát. Jó örülni tavasszal a 
pattanó rügynek, a nyíló virágoknak, nyáron a kalásztengert ringató mezőnek, 
a sokszínű virággal pompázó rétnek, ősszel a gazdag gyümölcstermést ígérő 
fáknak, télen az alvó vetések fehér hótakarójának, amely alatt tavasz közeled- 
tével csírát hajt, majd szárba szökken Isten drága ajándékaként az imádság- 
ban kért mindennapi kenyerünk. Szabad itt örülnünk a földi élet szükséges 
javainak is, áldott dolog együtt örülni a szerető szívű hozzánk tartozókkal, 
családtagjainkkal. Nem vetjük mi el az ilyen örömöket sem, mert amíg Isten 
megtartja életünket, anyagi világunk dolgaira is szükségünk van. Megváltónk 
a földi élet szükségletei, az étel, az ital, az öltözet miatt aggodalmaskodóknak 
ezt mondta:,, Tudja a ti mennyei Atyátok, hogy mindezekre szükségetek van. ” 
Ehhez azonban ezt is hozzátette: ,, De keressétek először Isten országát és 
annak igazságát, és mindezek megadatnak néktek. " Mai Igénkben halljuk az 

apostoli üzenetet, hogy mi azért nem csüggedünk el reménytelenül akkor sem, 
amikor átéljük földi sátorházunk megromlását, mert mi nem mindenekelőtt a 
láthatókra nézünk. Azért nem kötik le figyelmünket csak a látható világ dol- 
gai, "mert a láthatók ideigvalók, a láthatatlanok pedig örökkévalók.” Hitben 
járva már átéljük az atyai ház menyegzői örömét. Az Úr-vacsora földi előképe 
az atyai ház menyegzői örömének. Az eljövendő valóságnak a látása erőt ad 
a szenvedések elhordozásához. A Szentírás bizonyságtételeiből tudjuk, hogy 
milyen az a menyegző, ahol Isten várja Krisztusban megváltott gyermekeit. Ez 
a menyegző, Isten országának a teljessége az az állapot, amelyet készített övé- 
inek, és ahol vége lesz mindennek, ami itt a földi életben szenvedést okozott. 
Ott nem lesz többé meghalás, koporsó melletti búcsúzás, hanem örök öröm, 
békesség és szeretet. A szovjet hadifogság keserveit is azok élték túl, akik 
hitükkel a leggyötrelmesebb állapotok közt is látták a kedves otthont, az atyai 
házat. Az onnan kiáradó ránk váró szeretet bizonyossága adott erőt a szenve- 
dések viselésére, adott kitartást és azt a reménységet, hogy Isten kiszabadít 
bennünket, hazavezet. 

A mennyei atyai háznak halvány előképe a templom, az itt hálaadással 
együtt levő gyülekezet. Isten mindig belelát életünkbe, mindig tudja, milyen 
öröm és reménység, vagy talán békétlenség és harag van a szívünkben. Számon 
tartja, milyen érzésekkel jövünk, ha jövünk a templomba, milyen lelkülettel 
halljuk Igéjét, milyen őszinte bűnbánattal valljuk meg neki gyarlóságunkat. 
Tudja, hogy el tudunk-e menni megbántott embertársunkhoz bocsánatkérő 
lelkülettel, és meg tudunk-e bocsátani bennünket megbántó embertársaknak, 
akik vágyakoznak megbocsátó szeretetünkre. Azért nagy ajándéka Istennek, 
hogy most is, az előttünk lévő héten is készülhetünk kegyelme asztalához. Ő 
ismeri könnyeinket, még akkor is, ha azokat néha befelé hullatjuk. Ő ismeri 
elesettségünket és erényeinket is. Nagy ajándék, hogy egész életünkön át, de 
ilyenkor különösen hallhatjuk Megváltónk hívását: , Jöjjetek én hozzám mind- 
nyájan, akik megfáradtatok és meg vagytok terhelve, és én megnyugosztallak 
titeket." Nagy ajándék, hogy amikor talán sebzett szívvel, talán rongyos lelki 
öltözetben meg akarunk állani kegyelme asztalánál, ő elfogad bennünket, ő 
kész levenni rólunk lelkünk szennyes öltözetét, és megajándékozni minket 
kegyelme fehér ruhájával. Jó tudnunk, hogy amikor hitből fakadó szeretetteljes 
vággyal rendezni akarjuk emberi kapcsolatainkat, akkor nemcsak embertársa- 
inknak szerzünk örömet, és nemcsak a mi belső békességünk lesz teljesebbé, 
hanem a mennyben is, az angyalok is örülnek, amikor ezen a földön Isten Lelke 
által megtisztul, meggyógyul a földön egy megtérő ember. 

Azért áldott állapot az, ha mi földi életünk göröngyös útjain járva is, amikor 
sok olyan dolgot látunk, amely miatt könnyeink hullnak, sok minden olyan 
gond, baj, teher nehezedik ránk, amibe megkeseredik az életünk, amikor hibás 

döntéseink miatt el-eltévedünk, de vágyunk kegyelme után, ő nem hagy ben- 
nünket magunkra. Legyen számunkra vigasztalás az Ige, hogy a mi pillanatnyi 
könnyű szenvedésünk igen nagy örök dicsőséget szerez nekünk. Nekünk nehéz 
sokszor a ránk nehezedő kereszt, de betöltheti szívünket az öröm, hogy Jézu- 
sunk, a tökéletes, szent és igaz Isten Fia magára vette a mi bűneink büntetését is 
és vére hullásával megfizette a mi váltságdíjunkat is. Az Isten által így elkészí- 
tett örökkévalósághoz képest a mi szenvedésünk, ami miatt sokszor kesergünk, 
csak egy rövid pillanat. Egyik régi temetési énekünk így kezdődik: , Csak egy 
rövid pillanat, az ember ideje. Mint fűnek és virágnak, elmúlik élete. Zord szele 
a halálnak, elhervasztja éltünk. De feltámadt Krisztusunk, a mi dicsőségünk. " 

A kegyelem csodája hit által láthatóvá teszi a láthatatlant. Kegyelemből 
leszünk új emberekké, és mint ilyenek lehetünk örököseivé az elkészített 
dicsőségnek. Ezért nézzünk mi is testvéreim a láthatatlanokra, amelyek csak 
hit által válnak láthatóvá, tudva, hogy egyszer ez a látható világ, és minden, 
ami ebben van, a mi életünkkel együtt elmúlik, de a most láthatatlan világ, és 
benne Krisztus és megváltottainak dicsősége mindörökre megmarad. 

Ezt az Ige a János apostol levelében (3.r.) így fejezi ki: , Szeretteim, most 
Isten gyermekei vagyunk, és még nem lett nyilvánvalóvá, mivé leszünk. De 
tudjuk, hogy ha nyilvánvalóvá lesz, hasonlóvá leszünk ő hozzá, és meg fogjuk 
őt látni, amint van. " 

Ezzel a reménységgel készüljünk a ránk következő napokban is a kegyelem 
asztalához. Ámen 


Örök hűségű Isten, könyörülő Édesatyánk, hálát adunk neked 
irgalmas szeretetedért, hogy a hűtleneket sem veted el magadtól, 
hanem mindenkit megszólítsz, hívogatsz. Hálát adunk néked, hogy 
atyai szíved és országod nyitva van, hogy senki előtt sem csapó- 
dott be az ajtó, hogy földre hajló, testet öltött szereteted úttá lett 
a föld és a menny között. Megköszönjük, hogy szabad nekünk a 
kapott táplálékkal, ennek a napnak lelki kincseivel, reménységgel 
indulni a hétköznapok feladatainak a végzése felé. Kérünk, erő- 
sítsd mindnyájunk hitét, adj elégséges lelki és testi erőt, hű és 
hálás szívet. Maradj velünk kegyelmeddel akkor is, amikor véget 
és a nyugalomnak, az előtted való elcsöndesedésnek és Igéd 
hallgatásának ez a napja is. Adj a reánk következő éjszakában 
lelkünknek testünknek megújuló erőt, hogy földi feladatainkat is 
gyermekeidhez méltó módon végezhessük, és hogy kísértéseink 
és próbatételeink közt is a te hűséges és engedelmes gyermeke- 
idként tudjunk élni. Kérünk, vigasztalj bennünket bánatunkban, és 
segíts, hogy látható világunk szenvedéseit a te láthatatlan világod 

dicsőségének a fénye hassa át, hogy ne csüggedezzünk, hanem 
tudjuk megvívni a hit nemes harcát és dicsőíteni szent nevedet. 
Áldd meg néped szívében Igédet, áldd és szenteld meg anyaszent- 
egyházadat, családi otthonainkat, hogy mindenütt töltse be szí- 
vünket a te békességed. Jézus Krisztus nevében kérünk Atyánk, 
hallgasd meg imádságunkat. Ámen 


Záróének: 434. dics. 1986. 

Jézus lerontja az ördög munkáit 


Esti istentiszteletek 
Előkészület a böjti Úrvacsorához 


Alapige: 1. János 3, 8-10 


Aki a bűnt cselekszi, az az ördögtől van, mert az ördög cselekszi a bűnt 
kezdettől fogva. Azért jelent meg az Isten Fia, hogy az ördög munkáit leront- 
sa. Aki az Istentől született, az nem cselekszik bűnt, mert az ő magja van 
benne, és nem vétkezhet, mert az Istentől született. Erről ismerhetők meg az 
Isten gyermekei és az ördög gyermekei: aki nem cselekszi az igazságot, nem 
az Istentől van, és az sem, aki nem szereti a testvérét. 


Kedves Testvéreim, 


Isten Igéjének ezek a szavai megdöbbentenek mindenkit, aki azt nyitott 
szívvel, őszinte hittel hallgatja. Ha , ki a bűnt cselekszi, az az ördögtől van," 
akkor jaj nekünk, akkor elveszett emberek vagyunk, mert nincs ember ezen a 
földön, aki sohasem vétkezett, nem cselekedett bünt. De azt is tudja, hogy ennek 
az Igének a teljesebb megértéséhez csak akkor jutunk el, ha ezeket a mondato- 
kat a Szentírás ördögre, sátánra vonatkozó többi tanításával egybevetjük, hogy 
mélyebben megértsük, milyen veszélyt jelent az ember, a világ életére nézve az 
ördög munkája, és hogyan lehet ellene védekezni. Az őszinte tisztázás lehető- 
ségét környezetünkben éppen maga a sátán nehezíti meg, azzal a cselvetéssel, 
azzal a ravasz sakkhúzással, hogy letagadja önnön létezését, és azt hirdeti, hogy 
nincs ördög, nincs sátán, nincsenek démoni lelkek. Környezetünkben ez a taní- 
tás hangzik a betűvetés tudományát tanuló gyermekek kisiskoláitól kezdve az 
egyetemek katedrájáig, valamint a sokasodó különböző célirányos tanintézetek- 
ben és gyűléseken. Mindezeken a helyeken hangoztatják, hogy ez olyan babona 
csupán, amelyet a természettudományos ismeretekkel rendelkező emberek csak 
kimosolyognak. Nem ok nélkül nevezi az Isten Lelke által ihletett Szentírás a 
sátánt a hazugság atyjának. Amikor megkezdte az ember kísértését, a megtán- 
torítás munkáját, ezt a munkát hazugsággal kezdte. Azt mondta az embernek, 
hogy ne féljen szakítani a tiltott fa gyümölcséből, ha szakít, nem hal meg, amint 
azt Isten mondta-, hanem olyan lesz ő is, mint az Isten. Hazugsággal támasztott 
kételyt az ember szívében Isten beszédének az igazságát illetően, önmagát pedig 

az ember jótevőjének mutatta. Mert szavainak az volt a lényege, hogy az ember 
akkor lesz nagy és hatalmas, ha nem Istenre, hanem rá hallgat. Akkor is jótevő- 
nek mutatta magát, amikor messiási munkájának kezdetén a pusztában Jézust 
is megkísértette. Amikor Jézus a hosszú böjt után megéhezett, azt mondta neki, 
hogy ne éhezzen, hiszen ő Isten Fia, van hatalma a köveket kenyérré változtatni, 
hogy ne kelljen éheznie. Azt akarta elérni, hogy Jézus is rá hallgasson, ne is 
kezdje a Megváltás munkáját, keresse a maga javát, a maga hasznát. 

A mai ember, aki józan értelemmel tudja követni életünk eseményeit és az 
emberiség történelmének borzalmas tényeit, világosan látja a sátán eredményes 
és megdöbbentő munkájának a valóságát. A hívő tudósok egybehangzóan 
vallják, hogy ezen a világon azért van annyi háborúság, könny és vérontás, 
pusztulás és pusztítás, mert hatalmasan munkálkodik benne a sátán. 

Legyen érte hála Istennek, hogy nem csak a sátáni lélek munkálkodik, 
hanem Istennek a Szentlelke is. Ez által a Lélek által fogantatott, és jött el erre 
a világra Isten Fia, a világ Megváltója, hogy az ördög munkáját lerontsa. Ezt 
az örömhírt halljuk mai Igénkben. Mert az ő földre szálló szeretetének áldo- 
zata nélkül valóban mindnyájan elveszett emberek lennénk. Akkor nem lenne 
Megváltónk. Akkor a teremtett világ, amely sóhajtozva nyög mind idáig, nem 
várhatná testünknek és lelkünknek a megváltását, akkor a földi élet után nem 
a megváltottság kihirdetése, hanem az ítélet várna mindnyájunkra. A Szent- 
írásban több helyen le van írva, hogyan tisztította meg Jézus Krisztus a gonosz 
lelkektől az általuk gyötört embereket. De arról is szó van, hogy a gonosz lélek 
a pusztában, víz nélküli helyeken való bolyongás után vissza akar menni az 
emberbe, de ott már nincs helye, mert azt az embert már Isten Lelke, Krisztus 
Lelke vezeti. A sátántól nem lehet könnyen megszabadulni, nem hagyja magát 
könnyen lerázni. Ő uralkodni akar, ő akarja vezetni az embert. Keres hasonló 
gonosz lelkeket, tehát szövetségeket, hogy az elvesztett régi helyet újra hatal- 
mába kerítse. A gonosz lélek gyűlöletet szít, elszakít Istentől, az élet Urától. 
Isten Lelkének első gyümölcse a szeretet. Isten teremtő munkájának célja a 
szeretet. Szeretet Isten iránt, és szeretet az embertársak iránt. A gyűlölet sötét 
felhője, amelyből vészes dörgések és villámok pusztítanak az emberiség sorai- 
ban, a sátán műve. Az emberek, akik hagyják magukat a világ, a sátán lelke által 
sodorni, mert távolra szakadtak Istentől, nem értik meg, hogy Isten gyermekei 
nem mindenekelőtt a maguk hasznát keresik. Nem akarnak hatalomra törni az 
embertársak fölött, nem uralkodni akarnak, hanem Istent is, az embertársakat is 
szeretni, és nekik szolgálni. Megváltónk ezt így fejezte ki: , Aki közöttetek első 
akar lenni, az legyen a ti szolgátok." Egy ember akkor válik Isten gyermekévé, 
ha el tudja mondani magáról: , Élek többé nem én, hanem él bennem Krisztus." 
Ő az életünk Ura, aki szeret minket, életét adta értünk, és mi szeretetből az ő 
akaratát teljesítjük. Ez nem jelent tökéletességet. A kísértő minket is megkísért. 

Nem vagyunk egyformák. A hitben erősebb sokszor győz a kísértő fölött, a 
hitben gyöngébb, jóllehet küzd a kísértő ellen, mégis többször elbukik. Péter 
is hű tanítványa volt Jézusnak, fogadkozott is, hogy ő minden körülmények 
közt hű marad, mégis elbukott. De amikor a hajnali kakasszó ráébresztette mit 
tett, elkezdett keservesen sírni. Megbánta tettét. A hívő ember értelmével már 
Krisztus törvényének akar engedelmeskedni, de tagjainkban ott van még a bűn 
törvénye is. Pál apostol ezt az állapotot a saját szomorú tapasztalata nyomán így 
írja le: , Nem a jót cselekszem, amit akarok, hanem a rosszat, amit nem akarok." 
Utána azt is elmondja, hogy ezt már nem ő cselekszi, hanem a tagjaiban levő 
bűn. A bűn, amit Isten kegyelme hitben élő gyermekeiben már halálra ítélt, de 
az ítéletet csak Isten országa teljességre jutásával hajt végre, amikor a kárhozat 
felé vezető halál, mint utolsó ellenség eltöröltetik. A halálraítélt bűnnek ezt a 
hatalmát minden hitben járó ember is megtapasztalja, és kétségbe is esik miatta. 
De nem kétségbe esnünk kell, hanem megragadni Krisztus számunkra elvég- 
zett szabadítását. Nem szabad a bűnt könnyen venni, hanem meg kell bánni. Ő 
a töredelmes szívet nem veti meg. Aggodalomra azoknak van oka, akik nem 
tudják bűnüket megbánni. Akik talán Isten gyermekeinek tartják magukat, de 
tudják a testvért, a másik embert gyűlölni. Akik talán tudnak az igazságról 
beszélni, de lelkiismeret- furdalás nélkül gonoszságot cselekszenek. Azért hang- 
zik mai Igénkben a figyelmeztetés: , Erről ismerhetők meg az Isten gyermekei 
és az ördög gyermekei: aki nem cselekszik igazságot, nem Istentől való, és az 
sem, aki nem szereti az ő atyjafiát." 

Ha ezt hívő szívvel mélyen átérezzük, akkor nem csüggedünk el, hogy nem 
tudunk tökéletes emberré lenni, mert hitben már valóság számunkra bűne- 
inknek bocsánata, és Isten országa teljességének a boldogsága. Botlásaink, 
gyarlóságaink büntetése már nem minket sújt, azt elszenvedte értünk Krisztus 
Urunk a Golgotán. Ezért készülődhetünk most is gyarlóságainkat megbánva 
boldog reménységgel a kegyelem asztalához, és azért mondhatjuk reménykedő 
hittel az énekként is ismert imádságot: 

Amint vagyok, nincs semmi gát, 

Kegyelmed mit ne törne át. 

Hadd bízza lelkem rád magát; 

Fogadj el Jézusom. Ámen 460. dics. 5. vers 


Még egyszer kitárjuk előtted szívünket ezen a végéhez közeledő 
napon kegyelmes Istenünk, és még egyszer megköszönjük, hogy 
kegyelmed asztalához készülve atyai szeretettel szóltál hozzánk. 
Legyen áldott a te szent neved Atyánk, hogy most is elmondtad: 
azért jött szent Fiad erre a világra, hogy lerontsa az ördög munká- 
ját. Töredelmes szívvel valljuk meg előtted, hogy az ősi hitető, a 

hazugságnak az atyja minket is megkörnyékez, el akar tántorítani 
tőled és egymástól, hogy ne legyünk neked megváltott gyermekeid, 
és egymásnak szerető testvérei. Kérünk Atyánk, erősítsd hitünket 
és munkálkodj bennünk úgy Szentlelked által, hogy a hazugság 
atyjának ne lehessen fölöttünk hatalma. Vezess Igéd útjain, és ne 
engedd, hogy a bűnök erdejében bolyongva a szent Fiad áldoza- 
tával szerzett örökségünket eltékozoljuk. Inádkozunk közel és 
távollevő szeretteinkért. Áldj meg és légy őriző pásztorunk a közel- 
gő éjszakában is, hogy mindnyájan áldásoddal virradhassunk új 
napra, és hálás szeretettel tudjuk végezni a ránk váró feladatokat. 
Imádkozó szeretettel gondolunk azokra is, akik még nem ismerik 
kegyelmes szeretetedet, amely azért öltött testet szent Fiadban, 
hogy aki hisz benne, ne vesszen el, hanem örök élete legyen. Segíts 
úgy élnünk a világban, hogy legyen az életünk is hozzád hívogatás. 
Megváltónk nevében kérünk, hallgasd meg imádságunkat. Ámen 


1986. 


Felülről való bölcsesség 
Esti 


Alapige: Jakab 3, 13-18 


Kicsoda bölcs és értelmes közöttetek? Mutassa meg a magatartásával, 
hogy mindent bölcs szelídséggel tesz! Ha pedig keserű irigység és viszály- 
kodás van a szívetekben, ne kérkedjetek, és ne hazudjatok az igazsággal 
szemben. Ez a bölcsesség nem felülről jön, hanem földi, testi és ördögi. Mert 
ahol irigység van, és viszálykodás, ott zűrzavar és mindenféle gonosz tett 
található. A felülről való bölcsesség először is tiszta, azután békeszerető, mél- 
tányos, engedékeny, irgalommal és jó gyümölcsökkel teljes, nem részrehajló 
és nem képmutató. Az igazság gyümölcse békességben vettetik el azoknak, 
akik békességet teremtenek. 


Kedves Testvéreim, 


Istennek azzal a drága ajándékával, hogy tudunk beszélni, hálaadással 
kell élnünk. Vigyáznunk kell, hogy szavaink ne sebezzenek, ne keserítsék el 
azokat, akikhez szólunk, hanem gyógyítsanak, megvigasztaljanak. Tegyük ezt 

kedves aranyszabályává életünknek. Azonban erre az aranyszabályra is vonat- 
kozik a régi mondás, hogy kivétel erősíti a szabályt. Ebben az esetben arra kell 
nagyon vigyázni, hogy amit mondunk, amit beszélünk, az őszinte szeretetből, 
embertársunk javát munkálni akaró jó szándékból fakadjon. Az ilyen lelkülettel 
mondott szavak nyomán kihulló könnycseppek áldássá lehetnek embertársaink 
életében. Ezek válhatnak szívfájdalmat gyógyító cseppekké. Mert ha valaki 
lelkiismeretet ébresztő, hitet erősíteni akaró szavaink nyomán tud könnyezni, és 
eljut odáig, hogy őszinte megbánással tudja mondani: miért is cselekedtem nem 
hozzám illően, miért is bántottam meg embertársamat, talán hozzám közel álló 
testvéremet, akkor ezek már áldott könnyek, a bűnbánatnak a könnyei. A ma 
este olvasott igeszakaszban olyan emberi magatartást tár elénk Isten, amelyek 
a mi embertársi kapcsolatainkban is előfordulnak. Az ilyen körülmények közt 
élő ember életében, ahol durva szavak vagy cselekedetek által egymást megse- 
bezzük, a bűnbánatból ejtődő könnyek gyógyító orvossággá válnak. Zárjuk ezt 
mélyen szívünkbe testvéreim, amikor az Úr asztalához készülődünk, hogy Isten 
szeretetének és kegyelmének a jegyeivel éljünk. Amikor ilyen lelkigondozó 
szolgálatot végzünk embertársaink között, szükséges, hogy ahova minket Isten 
állított, szeretteink közt, a családban, a rokonságban, vagy a nagycsaládban, a 
gyülekezetben, legyünk egymásnak a gyógyítóivá, gyógyító örömforrássá. 
Mai Igénkben más dolgokra is emlékeztet bennünket Isten. Ennek a fejezet- 
nek az első felében arról beszél, hogy a nyelv kicsiny része testünknek, de nagy 
dolgokat tud véghezvinni. Minden embernek más az életritmusa, a vérmérsék- 
lete, az egyénisége. Isten, amikor embert teremtett, nem sablonokat, hanem 
egyéniségeket teremtett. Ő adta mindnyájunknak az életnek a , leheletét", így 
lett a holt anyagból, a föld porából vett ember élő lélekké, élőlénnyé. Ezzel 
adta nekünk Isten a mozgás, az alkotás képességét. De amióta a paradicsomi 
eset örökségeként belépett a világba a bün, munkálkodik ezen a világon egy 
másik lélek is. Ez a másik lélek, a kísértő, a démoni lélek, el akarja szakítani 
az embert az Istentől. Azért küldte Jézus az Atyától a megígért Szentlelket. A 
Szentlélek már az ószövetségi korban is munkálkodott. Isten Szentlelkével 
ajándékozta meg elhívott gyermekeit, akiket arra ihletett, hogy Isten akaratát 
a földön élő embernek kijelentsék. A hazugság atyja, az ördög, akkor is résen 
volt. Az is önnön lelkéből adott lelket némelyeknek az emberek közül, hogy 
azok megnehezítsék, vagy próbálják megakadályozni Isten akaratának a végre- 
hajtását az emberek közt. Ezekről az emberekről is van szó az Ószövetségben; 
ezek voltak a hamis próféták. Feltámadása után Jézus megígérte a Szentlélek 
elküldését. Ő már azt is elmondta, hogy a mennyei Atya minden földön élő 
gyermekének adja a Szentlelket, aki azt kéri tőle. A földön élő ember sokféle- 
képpen különbözik egymástól. Az emberiség sokszínű, sok nyelvre oszló, de 
ebben a sokféleségben a legtöbb bajt, könny és vérontást, háborúságokat és 

szenvedést az hozza, hogy munkálkodik ebben a világban a sátán lelke is. Nem 
mindenki kéri, nem mindenki akarja, hogy a Szentlélek legyen élete vezetője. 
Korunk önmegvalósításra törekvő emberiségének a világában azért van annyi- 
féle világnézet, annyi életszemlélet. Mindenki a maga szemével nézi a világot, 
a saját szívének a szándéka szerint éli az életet, mindenki a maga tervét, aka- 
ratát akarja megvalósítani. A gondolat, az akarat, a szemlélet mindenkinek a 
tetteiben mutatkozik meg. Ezért hangzik az Igében a kérdés: , Kicsoda köztetek 
bölcs és okos? Mutassa meg az ő jó életéből az ő cselekedeteit bölcsességnek 
szelídségével." 

Jakab apostol is megdöbbenéssel, és bizonyára szomorúsággal is nézte a 
környezetében élő embereknek az életét. Látta a keserűséget hozó civakodáso- 
kat, az igazság ellen való hazudozást, és mindjárt világossá teszi az Ige olvasói 
előtt, hogy miért vannak, honnan származnak ezek: , Ez nem az a bölcsesség, 
amely felülről jön, hanem földi, testi és ördögi. Mert ahol irigység és civako- 
dás van, ott háborúság és minden gonosz cselekedet is van.” Mert civakodni, 
gyűlölködni, irigykedni, egymás iránt gonoszul viselkedni nem lehet Isten 
nevében. Isten Lelke szeretetre, igazságosságra és békességre vezet. Az ördögi 
lelket az Ige alulról való léleknek nevezi. Ettől a lélektől származik minden 
gonoszság, minden igazságtalanság. Isten Lelkét itt is felülről valónak, és az 
általa kapott bölcsességet felülről származó bölcsességnek nevezi az apostol. 
Összecseng ez Megváltónk szavaival, akihez egy éjjel elment a nép egyik taní- 
tómestere, Nikodémus, és ennek a köztiszteletben álló vezető embernek, a nép 
egyik tanítómesterének ezt mondta Jézus: , Ne csodálkozz, hogy ezt mondom 
néked; szükség néktek újonnan születnetek." Ebben a kifejezésben, szükség 
néktek újonnan születnetek, az Újszövetség nyelvén benne van ez a jelentés 
is: szükség néktek felülről születnetek. Ilyen értelemben van szó Igénkben is 
felülről, tehát Szentlélek által való bölcsességről: „a felülről való bölcsesség 
pedig először is tiszta, azután békeszerető, méltányos, engedelmes, irgalmas- 
sággal és jó gyümölcsökkel teljes..." 

Pál apostolnak a Galatákhoz írt levelében a Lélek gyümölcsei közt ott van 
a szelídség is. Korunk embere a szelídségre azt mondja, hogy az a gyenge 
emberek jellemvonása. De azt is hozzáteszi, a szelíd embert mindenki oldalra 
tolja, elhagyja, vagy eltapossa. A gyámoltalanok, a tehetetlenek szelídek. Pedig 
a szelídség nem gyengeség. Jézus, akinek adatott minden hatalom égen és föl- 
dön, ezt mondta magáról. ,, Tanuljátok meg tőlem, hogy én szelíd és alázatos 
vagyok, és nyugalmat találtok szíveteknek.” Ezért mondta Hegyi beszédében 
is: „Boldogok a szelídek, mert ők örökségül bírják a földet." De ez a föld már 
az újjáteremtett föld, Isten országa lesz, amelyen valóra válik a Megváltónk- 
tól tanult imádság: , Jöjjön el a te országod, legyen meg a te akaratod, mint a 
mennyben, úgy itt a földön is." 

Ez a felülről való bölcsesség tiszta. Ez azt jelenti, hogy a felülről való böl- 
csességhez nem tapad hozzá az önzésnek a szennye. Ez a bölcsesség már nem 
kapar magához mindent, ami az ő érdekeit a törtetésben segít megvalósítani, 
hanem ahhoz a parancshoz szabja döntéseit, amit Isten az Igében így fejez ki: 
, Ne keresse ki-ki a maga hasznát, hanem a másét is." Az önző ember lépten- 
nyomon összeütközik az embertárssal, a felülről kapott bölcsességet gyümöl- 
csöztető ember pedig komolyan veszi az Igét: , Egymás terhét hordozzátok, és 
úgy töltsétek be a Krisztus törtvényét." Az önzés mindig elvenni akar, a szeretet 
pedig boldog, hogy adhat. A felülről kapott bölcsességű ember nem helyhez 
rögzített, hanem mozgó útjelző tábla. Nemcsak mutatja az utat úti célunk felé, 
hanem velünk együtt jön az úton. Ezért mondta Jézus az új életútra kész embe- 
reknek: „Kövess engem." Bizonyára velünk is előfordul valamelyik nagyváros- 
ban, hogy az utcák rengetegében nem találjuk az utcát, ahova menni akarunk. 
Segítség lehet számunkra, ha sikerül olyan emberrel találkoznunk, aki ismeri 
a helyi körülményeket, és el tudja magyarázni, hogyan jutunk el a keresett 
utcába. De a magyarázat, ha több útnál kell elkanyarodnunk, nem mindig segít 
könnyen célunkhoz. Ilyenkor örülünk, ha találkozunk egy olyan emberrel, aki a 
maga útját megváltoztatva készségesen velünk jön, és elvezet az utcához, aho- 
va menni akarunk. Jézus Krisztus út, élet és igazság. Ő az Igében elmagyarázza 
nekünk az utat, hogy az élet nagy forgatagában tudjuk az irányt úti célunk, 
Isten országa felé. Ő az Igében feltárja előttünk azt a szomorú igazságot, hogy 
mi mindnyájan bűnösek vagyunk, de elmondja azt az örömhírt is, hogy ő eljött 
minket áldozati halálával megigazítani, és minket a mennyei Atya hajlékába 
haza vezetni. Ezt jelképezi az Úrvacsora szent jegyeiben is. Készüljünk hozzá 
őszinte bűnbánattal, övendező hittel és gyermeki hálaadással. Ámen 


Örök dicsőségű Isten, gondviselő Édesatyánk, hálát adunk, 
hogy engedted megérnünk életünk e napjának az estéjét. Megkö- 
szönjük, hogy adtál elégséges erőt, hogy a ránk váró feladatokat 
ma is végezhettük, és napi munkánk után alkalmat készítettél Igéd 
hallására, kegyelmed asztalához való készülődésre is. Hálát adunk 
neked, hogy miközben múlnak földi életünk napjai, peregnek a 
percek, és minden pillanatban közelebb jutunk utunk végéhez, 
Igédben feltártad előttünk az örökkévalóság kegyelmedből készí- 
tett távlatait. Jó Atyánk, te látod, milyen sok útvesztő közt sodró- 
dunk, amikor itt a világ viharai tépik az életünket, és a hazugság 
fejedelme a maga útjára csábítgat minket. Kérünk Atyánk, segíts 
kegyelmeddel és vezess Szentlelkeddel, hogy legyen hitünk erős 
pajzzsá, hogy a hitető hazugságának minden nyílzápora vissza- 
pattanjon róla, és hogy a Lélek kardjával tudjuk hatástalanná tenni 

támadásait. Légy hozzánk irgalmas, hogy soha ne fogyatkozzon 
meg szívünkben a szeretet, hogy szeretteink és embertársaink felé 
áradjon életünkből a jóság, hogy a gonoszság fejedelme ne tudjon 
minket eszközként használni önző harcaiban. Köszönjük Atyánk, 
hogy földi életünk folyamán azért szólsz hozzánk Igéden keresztül, 
hogy életünk megújuljon, és legyen áldott tükrözőjévé a tőled vett 
szeretetnek és békességnek. Így tedd Atyánk áldottá életünket és 
szeretteink életét, Megváltónk, Jézusunk nevében kérünk. Ámen 


1982. 


A pusztai rézkígyó 
Esti 


Alapige: 4. Mózes 21, 4-9 


Majd elindultak a Hór-hegytől a Vörös-tenger felé, hogy megkerüljék 
Edóm országát. De útközben elfogyott a nép türelme, és így beszélt a nép 
Isten és Mózes ellen: Miért hoztatok el bennünket Egyiptomból? Azért, hogy 
meghaljunk a pusztában? Hiszen nincs kenyér és nincs víz, szívből utáljuk 
ezt a hitvány eledelt. Ezért mérgeskígyókat küldött az ÚR a népre, és azok 
megmarták a népet, úgyhogy sok izráeli meghalt. Ekkor odament a nép 
Mózeshez, és ezt mondta: Vétkeztünk, mert az ÚR ellen és ellened szóltunk. 
Imádkozz az ÚRhoz, hogy távolítsa el rólunk a kígyókat! És imádkozott 
Mózes a népért. Az ÚR pedig ezt mondta Mózesnek: Csinálj egy rézkígyót, 
és tűzd rá egy póznára. Mindenki, akit megmart a kígyó, életben marad, ha 
föltekint arra. Mózes tehát csinált egy rézkígyót, és föltűzte egy póznára. Ha 
azután megmart valakit a kígyó, és föltekintett a rézkígyóra, életben maradt. 


Kedves Testvéreim, 


Amikor ezek az események történtek, amelyekről az Igében hallottunk, 
Mózes két testvérét is gyászolta. Előbb meghalt Mirjám, a nővére, aki annak- 
idején, amikor Mózes megszületett és szülei úgy próbálták megmenteni gyer- 
mekük életét, hogy őt egy gyékénykosárba kitették a folyó szélére a sás közé, 
őrző szeretettel ott volt a parton, és ezzel lett Mózes életének a megmentője. 
Isten aztán elszólította Mózes másik testvérét, az Izráel népének főpapjává lett 
Áront is. Őt még felkísérte Mózes a hegyre, ahol a leendő új főpapra ráadták 

Áron főpapi ruháját, és Mózes már Áron nélkül jött le a hegyről, hogy tovább 
vezesse a pusztában vándorló keménynyakú, Isten ellen is, és őellene is láza- 
dozó népet. A nép azelőtt éppen a víz hiánya miatt lázadozott. Isten azt mondta 
Mózesnek, hogy szóljon a sziklának és kapnak vizet. Mózes azonban botjá- 
val is kétszer ráütött a sziklára. A sziklából valóban víz fakadt, és volt mivel 
szomjúságukat csillapítani. De Isten megneheztelt Mózesre, hogy nem tartotta 
meg utasítását, és a sziklára rásújtott. Ezért Isten tudtára adta, hogy nem csak 
Áronnak, hanem neki is be kell fejezni a földi életet. 

Mózesnek azonban még nem kellett elmennie. Isten még időt adott neki. A 
tovább-vándorlás során Isten nagy kerülő útra vezette a népet. Ezt Isten velünk 
is megteszi néha. Mi sokszor nem értjük meg, miért vezet Isten kerülő úton 
bennünket. Ilyenkor meg kell tapasztalnunk, hogy ő nem mindig a mi gondo- 
lataink, terveink, vagy akaratunk szerint vezeti népét. Ha valamikor velünk is 
ez történik, legyen szívünkben a bizonyosság, hogy ha mi nem is értjük miért 
vezet minket is néha göröngyös utakon, veszélyes útvesztőkön keresztül, ő 
mindig javunkat akarja. A testvérei által eladott József is csak évek múlva 
tapasztalta meg, hogy életútját Isten a halálos veszedelmeken, rabszolgasorson, 
börtönben sínylődésen keresztül is felfelé vezeti. Az átélt szenvedés is áldássá 
lett számára a további életében. Isten a keserűségeket is az áldás kezdeteként 
tudja adni földi gyermekeinek. A nép a pusztai vándorlás során előforduló hiá- 
nyokért, bajokért Istent, és az őket Isten megbízásából vezető Mózest vádolta. 
A pusztai vándorlás története tele van a keménynyakú és keményszívű nép 
lázadásainak a történetével. Pedig Isten már Egyiptomban megmutatta nép- 
ének szabadító szeretete jeleit, és a vándorlás során 15 megmutatta gondviselő, 
övéit áldott jövő felé vezető jóságát. Sokszor a jobb útra térítés szándékával 
megmutatta büntető hatalmát is. 

Az újra lázadozó, zúgolódó nép között Isten egy újabb feladatot bízott 
Mózesre. Pedig a nép vezetése során sok vívódáson keresztülment Mózes 
bizonyára örült volna, ha ezt a kis időt, amit még itt tölt a földön, csöndes 
nyugalomban, zavartalan békességben tölthetné el. A zúgolódó népet Isten 
azzal büntette, hogy kitette őket a kígyócsípés veszélyének. A pusztában, 
ahol akkor vándoroltak, mérges kígyók voltak, és akiket a kígyó megcsípett, 
meghaltak. A halálos kígyócsípés nálunk sem ismeretlen. A nép kétségbeesve 
kérte Isten szolgájának, Mózesnek a segítségét. Mózes pedig minden bajban 
Istenhez fordult, aki ebben az esetben is megmondta, hogy mit kell tennie. Azt 
a különös utasítást adta neki, hogy készítsen egy rézkígyót, tűzze azt egy póz- 
nára, és mondja meg a kígyócsípés miatt megrémült népnek, hogy ha valakit 
megcsíp a kígyó, és felnéz a póznára kitűzött rézkígyóra, nem fog meghalni 
a kígyócsípés által testébe jutott méregtől. Itt a kígyómarásban szenvedőknek 
a hitét teszi próbára Isten. Ez a nép pedig addigi zúgolódásával is éppen arról 

tett bizonyságot, hogy nem mindenki fogadja el hittel Isten ígéreteit. Bizonyára 
sokan fogadták kételkedve Istennek Mózesen keresztül adott ígéretét, hogy 
aki felnéz a póznára tűzött kígyóra, nem hal meg a kígyócsípéstől. Hitetlen- 
kedve kérdezték: Mit segít rajtunk a póznára tűzött rézkígyó, ha már bennünk 
van a kígyó halálos mérge? Akik így kételkedtek, azok nem is néztek fel a 
rézkígyóra. Megtehették, de ezért a hitetlenségért az életükkel fizettek. De 
bizonyos, hogy ebben a veszélyes helyzetben nem mindenki tette kockára az 
életét. Bizonyára voltak, akik hittek Isten szavának, és lelkük mélyén érezték, 
hogy Isten meg akarja tartani életüket, még akkor is, ha a kígyócsípés halálos 
mérge már testükben van. Így mentették meg életüket mindazok, akik felnéztek 
a rézkígyóra. 

Mi már Isten újszövetségi gyülekezetének a tagjai vagyunk. Isten meg- 
váltásunkra elküldte hozzánk Jézus Krisztust. Ő, amikor itt járt ezen a földön, 
beszélt az ószövetségi gyülekezet pusztai vándorlásának arról a történetéről, 
amikor ott Mózesnek fel kellett emelnie a póznára tűzött rézkígyót. Jézus tud- 
ta, hogy nemsokára vérét ontják a Golgotán. Már készült ennek az életmentő 
áldozatnak a bemutatására. Azért mondta: , Ahogyan felemelte Mózes a kígyót 
a pusztában, úgy kell az Emberfiának felemeltetnie, hogy aki hisz, annak 
örök élete legyen őbenne." Isten tehát a pusztai kígyó történetén keresztül 
arra emlékeztet minket, hogy a paradicsomi bűneset óta minden emberben ott 
van az ősi kígyó mérge. Nekünk nem a testünkben, hanem a lelkünkben, az 
Istenre fogyatékosan figyelő és sokszor engedetlenségre hajlandó lényünkben 
munkálkodik ez a méreg. Az Istentől elhidegülés, az engedetlenség pedig a 
halál útjára lépést jelenti a mi életünkre nézve is. Tisztultabb perceinkben 
érezzük lelkünk mélyén, hogy szóval, tettel, vagy mulasztással megbántottuk 
valamelyik embertársunkat, és készek is lennénk, hogy azt jóvátegyük. De 
ilyenkor résen van a régi kígyó és azt sugallja, hogy ne alázd meg magad, ne 
törődj a másoknak okozott sérelmekkel, te a saját érdekedet nézd, azt védd. 
A sátán ezzel jótevőnek tünteti fel magát, és ha az ember rá hallgat, és nem 
Istenre, Krisztusra, aki azt mondja, hogy aki téged megdob kővel, dobd vissza 
kenyérrel, akkor szabad utat engedtél önnön lényedben a pusztító kígyóméreg 
hatásának. Aki tud Krisztusra hallgatni, aki az ő golgotai áldozatára néz, annak 
az életében a kígyóméregnek a hatása megszűnik. Isten nem akarja, hogy mi, 
botladozó, könnyen tévedő gyarló emberek tönkre tegyük embertársaink és 
magunk életét, hanem az munkálja, hogy Igéje és Szentlelke által új életre 
gyógyuljunk. Ezért készít ezen a héten is minden nap alkalmat Igéje hallására, 
ezért élhetünk megtört testének és vérének szent jegyeivel, hogy ez az eledel 
testünket-lelkünket megszentelje, és a halálon keresztül is örök életre táplálja. 
Ezzel a hittel és reménységgel készüljünk most is kegyelme asztalához. Ámen 

Örök hatalmú Isten, Atyánk az Úr Jézus Krisztusban, hálát 
adunk neked, hogy ezen az estén is így együtt lehetünk Igéd körül 
ebben a gyülekezetben is. Hálát adunk, hogy te Igéden keresztül 
most is visszavezettél bennünket Igéd által a letűnt évezredekbe, 
hogy emlékeztess megszentelésünket, és megváltásunkat készít- 
gető örök atyai szeretetedre. Köszönjük, hogy Megváltónk áldo- 
zatát ábrázoltad ki már az ószövetség korában is, amikor népedet 
megszabadítottad a rabszolgasorsból, a pusztában is megadtad 
táplálékukat, és az Ígéret földjére vezetted őket. Hálát adunk, hogy 
minket is, akik itt sokszor célt tévesztve bolyongunk életünk pusz- 
taságában, a megígért országba, a te örök országodba vezetsz, 
hogy ott megkaphassuk tőled a számunkra Krisztusban elkészített 
örökséget. Hálát adunk, hogy életünknek ebben a sok kísértéssel 
és sok veszéllyel terhelt pusztaságában nekünk is szabad üdvö- 
zítő Urunkra tekinteni, az ő megbocsátó kegyelméért esedezni. 
Mutasd meg Atyánk irántunk való irgalmasságodat azzal is, hogy 
vésd szívünkbe mindazt, amit Igéden keresztül ma este is üzentél. 
Kérünk, áldd meg szeretteinket, családjainkat, adj hű és hálás 
szívet, hogy tudjuk ne csak az ajkunkkal, hanem az életünkkel is 
dicsőíteni a te szent nevedet. Jézusunk nevében kérünk, hallgasd 
meg imádságunkat. Ámen 


Az elvetett mag kikél 
Esti 


Alapige: Jakab 5, 7-8 


Legyetek tehát türelemmel, testvéreim, az Úr eljöveteléig. Íme, a föld- 
művelő várja a föld drága gyümölcsét, és türelmesen várja, amíg az korai és 
késői esőt kap. Legyetek tehát ti is türelemmel, és erősítsétek meg a szíveteket, 
mert az Úr eljövetele közel van. 


Kedves Testvéreim, 


Amióta Isten megteremtette ezt a világot, sok és sokféle esemény játszódott 
már le ezen a földön. A történelem kutatói között néha felvetődik a kérdés, hogy 
melyik volt a legnagyobb esemény az emberiségnek a történelmében. Szinte 
minden nép talál a múltjában olyan eseményt, amelyet a maga történelmében 

a legnagyobb eseménynek tart. De a világra, a földön élő emberiségre eddigi 
történelmére nézve a legnagyobb fontosságú esemény volt, hogy Isten Jézus 
Krisztusban testet öltve belépett a földi történelem színterére, ide adta értünk 
megváltó életét, hogy az itt élő ember, aki hittel megragadja ezt az áldozatot, 
Isten gyermekévé legyen. Az emberiség történelme azonban még nem fejező- 
dött be. A Szentíráson keresztül mondja el Isten, hogy a legdöntőbb fontosságú 
esemény akkor játszódik le ezen a földön, amikor Jézus Krisztus visszajön ide, 
hogy befejezze a megváltás művét. Erre az eljövendő eseményre emlékeztet 
most bennünket Isten a Jakab apostol levelében, amikor azt mondja; , legyetek 
tehát türelemmel testvéreim az Úr eljöveteléig." Amikor először jött, rangrejtve 
jött. Úgy járt itt ezen a földön, mint egyszerű ember. Nem mindenki tudta, sőt 
nagyon kevesen vették észre, hogy ő a világ Megváltója. Csodálatos dolgokat 
beszélt Isten országáról, ahonnan jött, sok szenvedőnek felszárította a könnyét, 
halottakat támasztott fel, sok szomorú gyászoló embert megvigasztalt. Nagyon 
sokan felkeresték őt, vagy hozzá és övéihez csatlakoztak az úton, akiknek szük- 
sége volt rá, mint szenvedése enyhítőjére, mint áldott orvosra, mint nyomorú- 
sága megszüntetőjére, de nem sokan fedezték fel hogy ő a megígért Megváltó. 
Azért nem tudta mindenki elmondani, amit Péter apostol mondott: , Uram, kihez 
mehetnénk máshoz, amikor az élet beszéde egyedül nálad van." Az evangéli- 
umból tudjuk, hogy a názáretiek, tehát gyermekkori barátai sem ismerték, hogy 
ki élt ott velük Názáretben. Egyszer, amikor már tanítványaival együtt járt az 
országban, és visszament Názáretbe, bement a zsinagógába, és olvasott nekik 
az Ézsaiás próféta könyvéből, meg akarták őt kövezni. Azért haragudtak meg 
rá, mert azt mondta nekik, hogy ő az a megígért Messiás, akiről szó van a felol- 
vasott prófétai részben, , hogy a szegényeknek örömet mondjon, hogy bekösse 
a megtört szívűeket, a foglyoknak szabadulást és az Úr jókedvének az eszten- 
dejét hirdesse." Amikor újra eljön erre a világra, akkor már dicsőséggel jön, 
és nyilvánvalóvá válik, hogy neki adatott minden hatalom mennyen és földön. 
Akkor fejezi be a megváltás művét. Újjá teremtő szavára életre-kelnek a porladó 
halottak. Erre utal Igénkben Jakab apostol, amikor kéri a gyülekezeteket, hogy 
türelemmel várjanak, míg az Úr második visszajövetelekor elvégzi az újjáte- 
remtés csodáját. Már akkor is voltak emberek, akik türelmetlenül várták azt az 
új világot, amely az Úr visszajövetelekor valósul meg. A mai kor emberének a 
türelmetlensége még nagyobb méretű, de nagyon kevesen gondolnak élő hittel 
a visszatérő Jézusra. A türelmetlenség a földi élet dolgaira vonatkozik. Nagyon 
hamar, nagyon gyorsan szeretné elérni az ember kitűzött céljait, földi jólétének 
a csúcsára akar érkezni. Nagyon kevesen gondolnak Urunk szavára: keressétek 
először Istennek az országát. Pedig mindnyájunknak arra kell gondolni, hogy 
hogyan talál majd engem az én Megváltóm, ha visszajön. Békesség, jóakarat 
és szeretet van a szívemben? A nagyon komolyan hitben élő emberek szívében 

is ott van a kérdés, amikor látjuk magunk körül a sokféle szeretetlenséget, sötét 
tetteket, igazságtalanságot, gonoszságot, hogy ember embernek nem tud testvé- 
révé lenni, hanem inkább farkasává válik, akkor azt kérdezzük: Mikor jön már 
el Jézus, hogy lezáruljon már ez a gonosz korszak és megkezdődjön az igazi, 
az Isten akarata szerinti, a szeretetben gazdag világkorszak? 

Az Igében a földművelő embert állítja példaként elénk Isten. Amikor a 
földműves elveti a magot, nem tudja, mi lesz a vetés eredménye. A vetéstől 
hónapok telnek el a betakarításig. Közben, — különösen az őszi vetések után 
— megérkezik a néha nagyon kemény tél. De a már kinőtt vetésre, sőt a már 
kivirított gyümölcsfákra is sok veszély leselkedhet. Jöhetnek a tavaszi fagyok, 
jöhet egy nagy szárazsági hullám, vagy pedig áradás, ezért emberileg sok 
veszély teszi bizonytalanná az elvetett mag gyümölcsének a betakarítását. 
A földműves mégis reménységgel és türelemmel vár. Vár, mert ismeri Isten 
ígéretét, hogy míg a világ világ lesz, mindig lesz vetés is és aratás is. Néhol 
és néha kevesebb és néha bővebb az aratás, de Isten mindig megtartja ígéretét 
ezért vár türelmes reménységgel. 

Egy tudományos konferencián, amelyen az emberiség élelmezésének távla- 
ti lehetőségeit boncolgatták, szó esett arról, hogy valószínűleg áthidalhatatlan 
problémát hozna, ha csak egyetlen éven kiesne a földnek a termő ereje. Ha 
sehol nem lenne semmi termés, semmi gyümölcs egy esztendőben. Jóllehet 
sok gazdag országnak bőségesen van elraktározva termény, egy évnek a kiesé- 
se azonban világméretű pusztulást eredményezne a földön az emberek és az 
állatok világában is. Kibeszélhetetlenül nagy Istennek a szeretete, hogy ezt a 
földet terített asztalként ajándékozta teremtett gyermekeinek. Hiszen ételünk, 
italunk, ruházatunk, lakásunk közvetve, vagy közvetlenül a földből származik. 

Egy egykori nagyon nevezetes orosz író, aki könyveiben néha valamelyik 
fejezet mottójaként a Szentírásból idéz mondatokat, az egyik könyvben leírja 
hitből fakadó gondolatait, amelyben a földi, anyagi kincsek ideigvalóságáról 
és hiábavalóságáról beszél. Elmélkedésében egy gazdag emberről beszél, aki, 
amikor halála közeledését érezte, elrendelte gyermekeinek, hogy koporsójába 
tegyenek mellé egy zacskó aranyat. A hite odáig elért, hogy Istennek a földi élet 
utáni világában sok olyan értékes dolog van, ami ezen a földön nem létezik. 
Arra gondolt, hogy ott majd ezekből a földön elképzelhetetlen szép dolgokból 
megvesz magának valamit. Amikor meghalt, valóban csodálattal nézte annak 
a másik világnak csodálatos szép dolgait, és egy kiválasztott dolgot meg akart 
magának vásárolni. De amikor egy szép fényes nagy aranypénzzel akart fizetni, 
azt mondták neki, hogy ez a nagy fényes arany itt nem ér semmit. Itt csak az 
apró pénzecskéknek van értéke. Elmélkedését aztán úgy folytatja, hogy ennek a 
gazdag embernek megadatott, hogy álmában találkozott gyermekeivel és meg- 
hagyta nekik, hogy a koporsójába apró aranypénzeket rakjanak. Fiai ezt meg is 

cselekedték, de amikor odaát ezekkel az apró aranyakkal akart fizetni, ott azt is 
visszautasították. Megmagyarázták neki, hogy ott a földi életben szeretetből és 
hitből fakadó jótétemények jelentik az aranyat. Feltették neki a kérdést voltak-e 
a földi életében áldozatos szeretetből hozott jótéteményei az arra rászorulók 
felé. Sajnálkozással kellett megvallania, hogy ő a földi életében nem gondolt 
ilyenekre. Ezért a túlsó oldalon levő örök kincsekből nem tehetett magáévá 
semmit sem. Érdemes ezen az elmélkedésen elgondolkodni. Ez is Jézus Krisz- 
tusra utal, aki mindenét ideadta, földi életét, idejét, az Atyánál látott megismert 
dolgokat, mind-mind ideadta a földön élő embernek. Isten senkitől se vár ennyi 
áldozatot, mert azt senki nem tudná megtenni, de az egymás terhét hordozó 
szeretetet mindnyájunktól elvárja. Ez az elmélkedés rámutat arra is, amit Isten 
a Szentírásban így ad tudtunkra: , Ha pedig tudna valaki jót cselekedni és nem 
cselekszi, bűne az annak." 

Az evangéliumokban olvasunk azokról a jelekről, amelyek Urunk eljöve- 
telének az előjelei. Ha ezeket figyelmesen olvasgatjuk, és világunk eseményeit 
figyeljük, akkor tudatosíthatjuk, hogy az idők jelei lelki ébredésre akarnak 
bennünket elsegíteni. Urunk mondja, hogy a napot és órát, amikor ő visszajön 
erre a földre, senki sem tudja, csak az Atya. Nem lehet, tehát ne akarjuk kiszá- 
mítani, hogy mikor jön vissza a mi Urunk. Ezért ne mondja senki közülünk, 
hogy késik az ígéret beteljesítésével a mi Urunk. Már az apostoli korban is 
voltak ilyen türelmetlenül nyugtalankodó emberek. Azért van ott erre a nyug- 
talanságra az Igében a válasz, hogy nem késik, hanem hosszan tűr érettünk. 

Ajándék, hogy szabad nekünk vele találkozni minden alkalommal, amikor 
szól hozzánk az Igén keresztül, és amikor adja megtörött szent testének jegyeit 
és táplál az örök életre az ő szent vacsorájában. 

Ezért hív most minket kegyelme asztalához. Az Úrvacsora, mint gyakran 
emlegetjük, az Isten országával megérkező menyegzőnek halvány földi elő- 
képe. Éljünk ezzel az Istentől kapott ajándékkal gyermeki hálaadással, bűnbá- 
nattal és bűneink bocsánatának az örömével. Ámen 


Mindenható Isten, Édesatyánk, hálát adunk, hogy te atyai kegye- 
lemmel és szeretettel hajolsz hozzánk, és adod szívünkbe azt az 
örömet, hogy ahol a te gyermekeid a te nevedben gyülekeznek 
össze, te jelen vagy közöttünk. Köszönjük, hogy Igéd és Szent- 
lelked által most is végzed bennünk az ujjá teremtés munkáját. 
Segíts, hogy tudjuk hittel magunkhoz ölelni azt a bizonyosságot, 
hogy aki Krisztusban van, új teremtés az, a régiek elmúltak, és íme, 
újjá lett minden. Hálát adunk neked, hogy országod teljességében 
Megváltónk helyet készít mindenkinek, akik az általa megadott 
kegyelmet szívükbe zárták. Kérünk, vezess Szentlelkeddel, hogy 

amikor a kísértő kívánatos ígéretek távlatait tárja elénk, hogy a 
széles útra csalogasson, legyen hitünk és erőnk legyőzni a kísér- 
tést. Atyánk, mi mindnyájan magunkban hordozzuk a régi kígyó 
kísértésének a mérgét, és csak atyai szereteted adja a hit aján- 
dékát, hogy keresztre felemelt Krisztusunkra nézzünk, és értünk 
kiontott véréért megkaphassuk tőled a kegyelem életre gyógyító 
ajándékát. Segíts, hogy tudjunk gyermekeid nagy családjában, a 
te néped gyülekezetében, akik itt, vagy távol vívják Lelked által a 
hit nemes harcát, lelki közösségben maradni. Áldd meg Atyánk 
közel és távol levő szeretteinket, gyógyítgassad kegyelmesen 
betegeinket, betegségeinket és segíts megvalósítani minden atyai 
akaratod szerinti jó törekvésünket. Megváltónk nevében kérünk, 
hallgass meg minket. Ámen 


Őrhely 
Esti 


Alapige: Habakuk 2, 1-3 


Őrhelyemre állok, odaállok a bástyára, figyelek, várva, hogy mit szól 
hozzám és mit felel panaszomra. Az ŰR szólt is, és ezt mondta: Írd le ezt a 
kijelentést, vésd táblákra, hogy könnyen el lehessen olvasni! Mert ez a kije- 
lentés meghatározott időre vonatkozik, hamarosan célhoz ér, és nem csal 
meg; ha késik is, várd türelemmel, mert biztosan bekövetkezik, nem marad el. 


Kedves Testvéreim, 


Isten ebben a néhány igeversben azt akarja lelkünkbe írni, hogy az ő gyerme- 
kei ezen a világon mindnyájan őrhelyen állnak. A próféta is őrként állt a bástyára, 
és figyelt, várva, hogy mit szól hozzá Isten. Ebben a mondatban az a figyel- 
meztetés is benne van, hogy Isten azokat szólítja meg szívesen, akikről tudja, 
hogy figyelnek rá, mit szól hozzájuk, és mit felel a szívükben levő panaszokra. 
Az őrhelyen állás tehát nemcsak az őrhelyen álló néhány arra külön elhívott 
embernek a feladata, nemcsak a gyülekezet vezetőié, nemcsak a lelkipásztoré és 
presbitereké, hanem azon a helyen, ahova Isten minket állított, mindnyájunké. 

Őrökre ott van szükség, ahol nagy érték, drága kincs van, vagy pedig 
ahol valami veszély fenyeget. Vigyázni kell, hogy el ne rabolják értékeinket, 
senki ne vegye el kincseinket. Mert Isten népe igen nagy kincsnek, minden 

más értéknél drágább értéknek a birtokosa. Ez a drága kincs, ez a mindennél 
nagyobb érték a hit. A hit az a kinyújtott kéz, amellyel elfogadjuk, magunkhoz 
szorítjuk Isten üdvözítő kegyelmét, megváltó szeretetét. Hitünkkel ragadjuk 
meg Istennek a szabadító jóságát, aki Krisztusban elindult felénk, hogy min- 
ket a halál szakadékából, a kárhozat mélységéből kiszabadítson. A hit a mi 
válaszunk Isten biztatására: , Hívj segítségül engem a nyomorúság idején, én 
megszabadítalak téged és te dicsőítesz engem." Mindnyájunknak vannak nehéz 
napjai, amikor elesettnek érezzük magunkat, amikor roskadozunk a ránk nehe- 
zedő terhek alatt, de akkor sem szabad elfelejtenünk, hogy mi egy sátán által 
ostromolt területen vagyunk az Istentől nekünk adott drága kincsnek az őrei. 

Amikor Habakuk prófétát Isten őrállóvá rendelte, szolgálatba állította, az 
volt a történelmi helyzet, hogy az ószövetség népének az országához ellenség- 
ként közeledtek a kaldeusok. Ez a nagy és erős nép azonban nem jött véletlenül. 
Isten ostorként vette kezébe őket, hogy megbüntesse az ő hűtlen és hálátlan 
népét. Ez a nép nem akart Istenre hallgatni, vonakodott akaratát cselekedni. 
Ez a nagy pogány nép megszállta őket, és uralkodott rajtuk. A nép jelentékeny 
részét a maga országába, Babilóniába vitte. Múltak az évek, már évtizedek óta 
ültek, keseregtek és dolgoztak a , babiloni vizeknél." Az ott született nemzedék 
egy része, akik mellől már kihaltak a hitbeli örökséget még megőrző időseb- 
bek, már nem mind érezték idegennek az idegen országot. Akik megtartották 
hitüket és vágytak őseik hazájába, nem mertek reménykedni abban, hogy ők 
még valamikor hazamehetnek. Ilyen körülmények között hangzott Isten Igé- 
jének szabadulással vigasztaló üzenete Habakuk prófétán keresztül. A próféta 
nagyon Jól tudta, hogy népe Isten büntető ítéletéből került a babiloni fogságba, 
a káldeusok ostorrá lettek Isten kezében. De azt is tudta, hogy Isten még bün- 
tetésében is irgalmas Isten, nem büntet örökké. Ő a magabiztos hódítókat, a 
hatalmukra büszke kaldeusokat is meg tudja büntetni. Habakuk Isten engedel- 
mes követeként állt az őrhelyén, és mondta-mondta Isten szabadító szeretetének 
az örömhírét. Így táplálta a nép szívében a reménységet, hogy a rablánc le fog 
róluk hullani, hazamehetnek. Csakhogy ennek a szabadulásnak sokáig nem volt 
semmi előjele. A környező országokban sem volt jele semmi nagy változásnak, 
sem a hatalmi erőviszonyok erősödésének, vagy gyengülésének. De Habakuk 
próféta vigasztaló szavainak szilárd fundamentuma volt. Ő Isten ígéretei szik- 
laszilárd alapjára helyezte a szabadulásról szóló örömhírt. Ha az embernek úgy 
tűnik is, nem történik semmi, Isten beteljesíti, amit megígért. Ha késik is, nem 
marad el. Az ilyen prófétai üzeneten keresztül arra is felkészíti Isten az ő népét, 
hogy az ő malmai lassan, de biztosan őrölnek. Azért kapta Habakuk próféta a 
parancsot, hogy azt, amit Isten mond neki, írja fel, vésse rá egy táblára, hogy 
könnyen olvasható legyen. A nagybetű könnyen olvasható, és azt nemcsak a 
fiatalok, hanem a homályosabb látású idősebbek is el tudják olvasni. 

A Szentírásban több helyen is olvasunk arról, hogy Isten egy-egy követének 
megparancsolja, hogy írja le, vagy vésse anyagba Isten szavát, Isten akaratát. A 
szavak elrepülnek, az írás megmarad. Ha az ember nem tanult volna meg írni, és 
elkészített alkotásait nem rögzítette volna írásban, talán ma is primitív lenne az 
emberiség élete, és nem ismernénk semmit abból, amit az emberiség a fejlődés 
évezredei folyamán alkotott. Az emberiség sok megrázkódtatást él át az évmilliók 
során. A megrázkódtatások során sok értékőrző írás is elveszett. Vagy úgy, hogy 
megemésztette a tűz, vagy a föld mélyébe került, vagy valamilyen körülmény 
miatt feledésbe merült, kitörlődött az emberek emlékezetéből, és nem öröklőd- 
hetett a következő nemzedékekre. Amit Isten leirat egy-egy követével, és arról 
is gondoskodik, hogy ezek az írások tűzön-vízen és minden megrázkódtatáson 
át megmaradjanak, ezeken az írásokon keresztül nemzedékek hosszú sora ismeri 
meg Isten teremtő hatalmát, és megváltó szeretetének csodálatos terveit és tényeit. 

A történelem folyamán voltak és vannak korok és helyek, amikor Isten 
Igéje elnémult, vagy elnémul, és olyan korok és helyek is vannak, ahol nem 
némul el ugyan Isten Igéje, de annak hallgatása a nép egy részétől el van zárva. 
Ilyenkor áldott dolog, ha az írott Igén keresztül elő lehet venni az eltiltott, vagy 
elfelejtett isteni útmutatást. Ezért értelemfeletti eszköz az Isten akaratából, 
Szentlelke által ihletett Szentírás arra nézve, hogy az ember ne vesszen el, 
hanem Istenhez térjen és éljen. 

Isten nemcsak várni hagy, hanem maga is sokszor vár türelmes szeretettel. 
Még akkor is, amikor egy-egy emberi gyarlóság már nagyon megérett arra, hogy 
Isten mondja ki az ítéletet, ő vár. Nem mi rendelkezünk az Isten idejével, hanem 
Isten a miénkkel. De akár ő vár türelmes szeretettel, hogy megtérjünk, akár más- 
nak a büntetésével vár, és így kegyelmi időt ad másoknak is, mindig az embernek 
akarja a jót. Amikor azonban az általa meghatározott idő lejár, cselekszik. 

Akik átéltek nehéz időket, — hiszen a mai idősebbek mögött ott van két 
világháború borzalmainak az emléke, — azok tudják, hogy milyen életveszélyt 
jelentett a keleti fogolytáborokban a reménység feladása. A hiányos étkezés 
miatt sokan elvesztették a testi erőt, a lelkierőt pedig felmorzsolta a szívekben 
mély gyökeret vert csüggedés, amely már csak azt tudta mondani, hogy innen 
nem szabadulunk ki sohasem, soha nem fogjuk meglátni családunkat, szeret- 
teinket. Akik így feladták a reménységet azok közül alig tért haza valaki. Azok 
idegen földben pihennek, javarészt jeltelen sírokban. De csodálatos erőforrás 
volt, ha valaki egy ilyen csüggedező közösségben azt tudta mondani: Mi 
politikai hatalmakban valóban nem bízhatunk, de Isten ki tud, és ki fog innen 
szabadítani, és hazamegyünk, újra együtt lehetünk szeretteinkkel. 

Így hangzott Habakuk prófétán keresztül Isten szabadítást hirdető üzenete. 
Ez ott, akkor, a babiloni fogságból való szabadítást jelentette, annak a szabadu- 
lásnak az örömhírét hirdette. Amikor Isten a Szentírásban szabadulást jelentő 

szabadító szeretetéről beszél, az mindig túlmutat az adott történelmi helyzetben 
készített szabaduláson. A bűneset után Isten megkönyörült a halál útjára lépő 
emberen és elkészítette a megváltás tervét, hogy az ember ne hulljon ítéletre. 
Erről először csak annyit mondott Isten, hogy eljön majd az, aki rátapos a kígyó 
fejére. A prófétákon keresztül aztán egyre többet szól az eljövendő Megváltó- 
ról, leendő földi életének részleteiről is több mozzanatot elmond. A Zsoltárok 
könyvében már szavak, mondatok hangzanak el, amelyeket áldozati halála 
vívódásai között Megváltónk vett ajkára a kereszten. Isten a Habakuk próféta 
könyvéből hallott igeverseken keresztül is Istenre mutat. Mert ő nemcsak földi 
bajainkban áll mellettünk szabadító szeretetével, hanem Krisztusban kiszabadít 
a bűn és a halál rabságából is. Ezzel a hitbeli bizonyossággal készüljünk most 
is kegyelme asztalához, és vegyük ajkunkra a kedves ének-imádságot: 

Jézus menedékem, hű oltalmam nékem 

Te vagy egyedül. 

Lelkem a viharból, bünből minden bajból 

Hozzád menekül. 

Bár a föld mind romba dőlt, s ha a halál hada hány tőrt: 

Jézus maga áll őrt. Ámen 294. dics. 2. vers 


Szent a te neved, mindenható Isten, Atyánk az Úr Jézus Krisz- 
tusban. Mi nagyon szeretnénk, ha látszana ezen a mi földi életün- 
kön is, hogy mi ezt is úgy igyekszünk tölteni, mint a te megszentelt 
életű gyermekeid. Köszönjük, hogy te minket is erra hívtál el, 
és azt is, hogy te ott ahol élünk, őrhelyre állítottál bennünket. 
Kérünk, adj erőt, rád tekintő engedelmes hitet, hogy a legszentebb 
ügynek, a legdrágább kincsnek szeretteink, családtagjaink között 
is legyünk hűséges őrizői, hogy mi is el tudjuk mondani Urunk 
főpapi imádságának a szavaival: Atyánk, akiket nékem adtál, egy 
sem veszett el azok közül. Te belelátsz mindnyájunknak a szívé- 
be, ismered gyarlóságainkat, tudod, hogy minket is megkísért a 
hitető, a hazugság fejedelme, ezért kérünk erősítsed a hitünket, 
és tégy rád figyelő engedelmes gyermekeiddé bennünket, hogy ne 
bukjunk el a kísértésekben. Segíts, hogy bűneink, kísértéseink és 
gyöngeségeink közt is tudjunk naponta a te utadon, a szeretetnek, 
a megbocsátó jóságnak az útján járni. Légy velünk és szerette- 
inkkel a ránk következő éjszakában és adj megfáradt testünknek 
megújuló erőt. Segíts, hogy a holnapi napot is engedelmes gyer- 
mekeidként tölthessük. Add, hogy legyen lábainknak szövétneke a 
te Igéd, és Szentlelked vezetésével élhessük életünket. Jézusunk 
nevében kérünk, hallgass meg minket. Ámen 

Mire hívattunk el? 
Esti 


1. Péter 2, 20-25 


. . Ha kitartóan cselekszitek a jót, és tűritek érte a szenvedést, az kedves 
az Isten szemében, hiszen erre hívattatok el, mivel Krisztus is szenvedett 
értetek, és példát hagyott rátok, hogy az ő nyomdokait kövessétek: ő nem 
tett bűnt, álnokság sem hagyta el a száját, mikor gyalázták, nem viszonozta 
a gyalázást; amikor szenvedett, nem fenyegetőzött, hanem rábízta ezt arra, 
aki igazságosan ítél. Bűneinket maga vitte fel testében a fára, hogy miután 
meghaltunk a bűnöknek, az igazságnak éljünk: az ő sebei által gyógyultatok 
meg. Mert olyanok voltatok, mint a tévelygő juhok, de most megtértetek lel- 
ketek pásztorához és gondviselőjéhez. 


Kedves Testvéreim, 


Isten a most hallott Ige első mondatában azt mondja nekünk, földön élő 
embereknek, hogy ő a jó kitartó cselekvésére hívott el minket. Példaként 
állítja elénk Krisztust, életünk megváltó Urát, aki akkor is folytatta a jó cse- 
lekvését, amikor látta, hogy neki ezért szenvednie kell, és tudta, hogy életét a 
keresztrefeszítés kínjai közt kell befejezni. Áldozatos szeretettel tette le értünk 
életét, hogy megváltson minket. A felvilágosodásnak nevezett szellemi forra- 
dalom hatásaként ma odajutott az emberiség nemcsak a világban, hanem sok 
helyen az egyházban is, hogy a szeretetből hozott áldozatot nagyon kevesen 
vállalják. Ezek között első helyen állnak a bensőséges szeretetközösségben élő 
családok édesanyái, akik szeretett gyermekeiért ma is sok áldozatot hoznak. 
De az emberiség nagy részének az életéből lassan eltűnik szeretetből hozott 
áldozat fogalma. Viszont pénzért, jó fizetésért a legszörnyűbb dolgokra is 
akadnak vállalkozók. 

A Krisztus nyomdokain járó embernek a szívében egész más sorrend- 
je van az élet kérdéseinek, mint a hidegen számító embernek az életében. 
Mindnyájunknak vannak anyagi terhei, hiszen mindnyájunknak kell gondos- 
kodni a magunk és szeretteink élelméről, öltözetéről, otthonáról, és sok más 
szükségletről. Miközben mindnyájan hordozzuk ezeket a terheket, a Krisztus 
nyomdokain járó ember arra is gondol, hogy vannak a környezetében olyan 
embertársak is, akik nagyon rá lennének szorulva a mi szeretetből fakadó 
segítségünkre. Valakinek talán felszáradnának a könnyei, ha valaki megértő 
emberséggel, szeretettel szólna hozzá, vagy egy jótéteménnyel fejezné ki 
együttérzését, segítő jóakaratát. 

Krisztus, amikor itt járt a földön, és elesettséggel, bajjal, gyász fájdalmával, 
szenvedéssel találkozott, akkor nem azt kutatta, hogy a bajba jutott ember meg- 
érdemli-e a segítséget, hanem segített. Mindenkinek azt adta, amire szüksége 
volt. A vaknak a látás képességét adta, a bénákat járóvá tette, a halottat feltá- 
masztotta és sokféle bánat miatti könnyet szárított fel irgalmas jócselekedettel. 
Isten létére azért lett emberré, mert mi mindnyájan bajba jutottunk, mindnyájan 
a halál útján elindult, elesett, elveszett emberek vagyunk és az ő megváltó 
szeretete, golgotai áldozata nélkül mindnyájan ítéletre jutnánk. Jézus Krisztus 
tehát nemcsak üdvözítő Ura, Megváltója az életünknek. Mindenekelőtt az, de 
ő példa is. Példa az áldozatos szeretetre. Példa arra, hogy lehet itt ebben a sok 
gonoszsággal és sötétséggel terhelt világban, — mert a bűneset óta ilyen a világ 
— áldássá lenni az embertársak között. Egy ilyen világban is lehet a Szentlélek 
által vezettetve, Krisztus nyomdokain járva, szabad emberként élni. Mert az 
a szabad ember, aki megszabadul az önzéstől, a másokat eltaposni kész törte- 
téstől, és mindattól a sok szörnyűségtől, amely a sátán munkájának az ered- 
ményeként van jelen a földön. A Szentírásban szó van a szabadság tökéletes 
törvényéről. De az nem emberi értelemből, nem emberi szívből fakadó törvény. 
Nem, mert ezen a földön, éppen azért mert nincs tökéletes ember, nincs töké- 
letes törvény sem. Nincs ezen a földön olyan ország, amelynek a törvényei az 
élet minden területére nézve, minden vonatkozásban tökéletesek lennének. A 
tökéletlen törvények nem mindig csak az emberi tökéletlenségnek a gyümöl- 
csei. Sokszor hoznak célirányos törvényeket azzal a céllal, hogy az uralkodó 
rétegre nézve kellemetlen embereken , törvényes" ítéletet hajtsanak végre. Így 
oltanak ki sok-sok emberéletet. Napjainkban is, a mi országainkban is úgy 
formálják a törvényeket, hogy azok által olyan emberek kerüljenek előnybe, 
akiknek az eszmeisége azonos a törvényhozók eszmeiségével. Sok helyen még 
az orvosi rendelőkben is ki van írva az ajtóra, hogy melyek azok a közösségek, 
amelynek tagjai előnyben részesülnek. Ezeknek nem kell akkor sem várakoz- 
ni, hogy bemehessenek az orvosi rendelőbe, ha a várószobában sok beteg vár 
bemenésre. Sok országban éppen az ilyen személyválogatást elrendelő törvény 
által is megsebződik a megalázott emberek emberi méltósága. 

Isten szíve szerinti életre, amely arra ösztönöz, hogy legyen az életünk min- 
dig, mindenütt és mindenben, ahol csak lehetséges, őszintén jócselekedetekre 
törekvő élet, semmi földi törvényhozó testület nem tud hozzásegíteni. Ilyen 
életre csak a Szentlélek vezetése, és Megváltónk jócselekedetekben gazdag 
életének a példája tud hozzásegíteni. A Szentlélek első gyümölcse, a szeretet az 
a belső erőforrás, amely áldozathozatalra, jótéteményre serkent. A szeretetből 
jótéteményre, mások megsegítésére törekvő emberek azonban ma is átélik, 
hogy a szeretet szenvedéssel jár. Mennél őszintébb, mélyebb és tisztább a sze- 
retet, annál több szenvedésnek válhat forrásává. Itt, ebben a gyülekezetben is 

bizonyára vannak édesanyák, akik sok szeretettel és áldozathozatallal nevelik 
gyermekeiket. Vannak időszakok, amikor beteg a gyermek, amikor szüksége 
van az édesanya gondos ápolására, gyógyító szeretetére. Amikor a gyermek 
növekedik, gyarapodik, a szülők örömével növekedik a szülők szívében a féltő 
szeretetből fakadó aggódás is. Felnövekvő gyermekeiket féltik a rossz barátok- 
tól. A gondos szülők szenvednek, ha azt hallják, hogy gyermekeik úgy élnek 
a korukkal együtt járó megkapott szabadsággal, hogy a szülőhöz olyan hírek 
érkeznek gyermekeikről, amely őket elszomorítja. A szülők szenvednek, ha azt 
hallják, hogy gyermekeik nem azon az úton járnak, amelyiken a szülők útnak 
indították őket, amikor kiléptek a szülői ház ajtaján. Sok szülő szenved az ilyen 
dolgok miatt. Ezt a szenvedést még az is fokozza, ha a felnőtté váló gyermek 
élni akar nagykorúsága jogaival, és azt mondja a szüleinek, hogy most már 
más világ van, ebben a mostani világban már másképpen élnek kortársaik, mint 
valamikor szüleik. A nemzedékváltás során éppen akkor szenvednek a szülők 
legérzékenyebben, ha az által éppen az örök értékek mennek veszendőbe. Ezért 
van szükség arra, hogy a szülők ne csak anyagi javak adásával mutassák ki 
gyermekeik iránti szeretetüket, hanem hitük és imádkozó életük példaadásá- 
val segítsék őket a krisztusi életútra, hogy az örök érték, a hit drága kincse ne 
legyen gyermekeik életében a nemzedékváltás korának az áldozatává. Ha vala- 
ki itt ebben a gyülekezetben éppen most szenved így felnőtté váló gyermekük 
miatt, gondoljunk a tékozló fiú történetére. Az a fiú is más úton járt, mint az 
édesapja. De egyszer eljött a nap, amikor a fiú megbánta tettét, és visszament 
az atyai házhoz. Az apa nem zárta be előtte az ajtót. Nem mondta, hogy te már 
eltékozoltad örökségedet, hanem szeretettel fogadta. Most amikor a kegyelem 
asztalához készülünk, szálljunk magunkba, hogy mi is gyarló, ingadozó hitű 
emberek vagyunk, nem vagyunk méltók arra, hogy Isten gyermekei, atyai 
házának lakói, örök országának örökösei legyünk. Ő mégsem vet el magá- 
tól. Megváltónk nekünk is mondja: , Aki hozzám jön, semmiképpen el nem 
vetem." Ha megbánjuk és megvalljuk méltatlanságunkat, nekünk is mondja: 
, Ha bűneitek skarlátvörösek lennének is, én hófehérre mosom azokat." 

Jézus mai Igénk utolsó versében úgy beszél magáról, mint övéi pásztoráról, 
az övéiről pedig, mint egykor eltévedt, de már hozzá tért juhokról. A keleti 
országokban, tehát a Szentföldön is, a pásztorok nem hajtják, hanem vezetik a 
nyájat. Így értjük meg Jézus evangéliumi szavait is, ahol magáról, mint jó pász- 
torról ezt mondja: , És amikor kiereszti az ő juhait, előttük megy, és a juhok 
követik őt, mert ismerik az ő hangját." A pásztornak ez az elől járása, a nyáj 
vezetése nem veszélytelen. Így veszi észre az esetleg közeledő veszedelmet. 
Néha farkasok, vadállatok támadták meg a nyájat, a pásztornak résen kellett 
lenni, hogy bátorságával és pásztorbotjával elhárítsa a veszélyt. A hegyes, 
sziklás legelőkön néhol szakadékok vannak, ilyen helyen a pásztornak pallót 


182 


kell letenni a szakadékra, és először ő ment át a pallón, és a juhok egyesével, 
kettesével a pásztor hívó szavára mentek át a szakadékon. Így jár előttünk sok 
szakadékkal teljes életünk során is jó pásztorunk, Jézus Krisztus. Igéjében 
szól hozzánk, hívogat. Ő helyezte a nagy szakadék, a sír, a halál mélységének 
szakadéka fölé a leghatalmasabb pallót, az ő keresztjét, hogy összekösse ezt a 
mi ideig való világunkat az ő megváltó áldozatával nekünk megszerzett örök- 
kévalósággal, Isten országával. Urunk, miközben hívogat magához, emlékeztet 
arra, hogy mi is a világ önző, hitetlen és engedetlen gyermekei voltunk, de most 
már az ő megváltottai vagyunk. Az Igében ez így van leírva: 

, Mert olyanok voltatok mint a tévelygő juhok, de most megtértetek lelketek 
pásztorához és gondviselőjéhez." 

Ilyen pásztort, Megváltót és gondviselőt ajándékozott nekünk Isten szere- 
tete. Készüljünk hát kegyelme asztalához gyermeki hálaadással. Ámen 


Hálát adunk néked mindenható Isten mennyei Édesatyánk, 
hogy a te hűséged és szereteted átöleli ezt a mi egész életünket. 
Hálát adunk néked, hogy te kegyelmes szeretettel nézed életünket, 
és nem akarsz ránk lesújtani büntető ostoroddal, ha megbotlunk, 
hanem vársz gyarlóságaink megbánására, őszinte bűnbánatunk- 
ra. Magasztalunk téged Atyánk, Igéd emlékeztetéséért, hogy te 
szabadságra hívtál el bennünket és kérünk, segíts, hogy megsza- 
baduljunk az önzéstől, a rosszakarattól és minden gonoszságtól, 
hogy hűséges szeretettel tudjunk járni a hit, a szeretet, a gyermeki 
engedelmesség és a békesség útján. Kérünk Atyánk, segíts úgy 
élni, hogy életünk sokféle változása közben is legyen a szívünkben 
reménység, békesség, és az a gyermeki bizonyosság, hogy minket 
semmi változás és semmi hatalom nem szakíthat el a te üdvözítő 
szeretetedtől, mert te Krisztusban megváltottál minket. Jó lesz 
ezen az estén is azzal a reménységgel álomra hajtani fejünket, 
hogy te fáradt testünknek a pihenésben megújuló erőt adsz. Áldd 
meg életünket, ha kegyelmedből a nyugalom napjára virradunk, 
és adj Igéd után vágyakozó szívet. Igéd által erősítsd hitünket, 
hogy ne lehessen hatalma fölöttünk a kísértőnek. Kérünk, áldd 
meg vágyakozásunkat kegyelmed asztalának javai után, és tisz- 
títsd meg szívünket minden tisztátalanságtól. Megváltónk nevében 
kérünk, hallgass meg minket. Ámen 

Böjt, amely kedves Istennek 
Böjti Úrvacsora 


Főének: 25. zsoltár Igeolvasás: Zakariás 3, 1-8; 7, 4-10 


Azután megmutatá nékem Jósuát, a főpapot, a ki az Úr angyala előtt álla, és a 
Sátánt, a ki jobb keze felől álla, hogy vádolja * őt. És mondá az Úr a * Sátánnak: 
Dorgáljon meg téged az Úr, te Sátán; dorgáljon meg az Úr, a ki magáévá fogad- 
ja Jeruzsálemet. Avagy nem tűzből kikapott üszög-é ez? Jósua pedig szennyes 
ruhába vala öltöztetve, és áll vala az angyal előtt. És szóla és monda az előtte 
állóknak, mondván: Vegyétek le róla a szennyes ruhákat! És monda néki: Lásd! 
Levettem rólad a te álnokságodat, és ünnepi ruhákba " öltöztetlek téged! Azután 
mondám: Tegyenek fejére tiszta süveget! Feltevék azért fejére a tiszta süveget, 
és ruhákba öltözteték őt, " az Úrnak angyala pedig ott áll vala. És bizonyságot 
tőn az Úrnak angyala Jósuának, mondván: Ezt mondja a Seregeknek Ura: Ha 
az én útaimban jársz, és ha parancsolataimat megtartod: te is ítélője leszel az 
én házamnak, sőt őrizni fogod az én pitvaraimat, és ki- s bejárást engedek néked 
ez itt állók között. Halld meg Jósua, te főpap; te és barátaid, a kik előtted ülnek, 
mert jelképes férfiak ezek: Ímé, bizony előhozom az én szolgámat, * Csemetét! 

Így szólt hozzám a Seregek URának Igéje: Mondd ezt az ország egész 
népének és a papoknak: Amikor böjtöltetek és gyászoltatok az elmúlt hetven 
év alatt, az ötödik és a hetedik hónapban, az én kedvemért tartottatok-e böj- 
töt? Amikor meg ettetek és ittatok, akkor nem a magatok kedvéért ettetek és 
ittatok? Ezt mondja a Seregek URa: Igazságos ítéletet hozzatok, szeretettel 
és irgalmasan bánjatok egymással! Az özvegyet és az árvát, a jövevényt és a 
nyomor ultat ne zsákmányoljátok ki, és ne tervezzetek egymás ellen magatokban 
semmi rosszat! 


Dicsőséges, szent örök Isten, könyörülő Édesatyánk! Hálát 
adunk néked, hogy megajándékoztál ezzel az előtted való elcsön- 
desedésre rendelt nappal, és most ezzel az órával, amit szent 
házadban tölthetünk. Hálát adunk, hogy az elmúlt hét esti óráiban 
is, a munka terhének a hordozása után is hívtál Igéd hallására, és 
most újra atyai szeretettel szólítsz meg Igédben. Kérünk jó Atyánk, 
szakítsd el most szívünket minden gondtól, amellyel a világhoz 
kötődünk, és segíts, hogy tudjuk Igédet bensőséges figyelemmel 
hallgatni, hogy az a szívünkbe vésődhessen, és készek legyünk 
életünk hétköznapjainak a viharaiban, ahol a sátán is újra kísért, 
akaratodat cselekedni. Jézus Krisztus nevében kérünk, hallgasd 
meg imánkat. Ámen 

Igehirdetés előtti ének: 377. dics. 3. vers Alapige: 1. Péter 2, 1-3 


Levetve tehát minden gonoszságot, minden álnokságot, képmutatást, 
irigységet és minden rágalmazást, mint újszülött csecsemők a hamisítatlan 
lelki tejet kívánjátok, hogy azon növekedjetek az üdvösségre; mivel megíz- 
leltétek, hogy jóságos az Úr. 


Kedves Testvéreim, 


Ez a felolvasott rövid igeszakasz folytatása a Péter apostol első levele első 
része befezésének, ahol a mulandóságról van szó. Arról, hogy földi világunk 
ideigvaló, itt egyszer minden elszárad, elhervad és elenyészik. Az egyedüli 
maradandó, időfeletti örök érték itt Istennek az Igéje. Ezért hangzik mai igei 
üzenetében Istennek, hogy mindent, ami ebben a sátán által megfertőzött földi 
világban tapadt hozzánk, le kell vetnünk. A Krisztushoz tartozó megváltott 
embert már nem a sátán, hanem Isten Lelke vezeti, ezért a hívő ember nem 
járhat a sátán által beszennyezett ruhában. Ezért kell levetnünk: , minden 
gonoszságot, minden álnokságot, képmutatást, irigységet és minden rágal- 
mazást." Ezek a gyarlóságok nem jelentéktelen szépséghibák, aminek nincs 
értelme jelentőséget tulajdonítani, hanem súlyos fertőzések, amelyek tönk- 
reteszik életünket, összekuszálják, pokolivá teszik emberi kapcsolatainkat. 
Isten azért végzi rajtunk, bennünk megtisztító munkáját Igéje és Szentlelke 
által, azért ajándékoz meg bennünket ma is kegyelme fürdőjével, amikor szent 
asztalához járulunk, hogy mint bűnbocsánattal megajándékozott gyermekei, 
tudjuk egymást tiszta szívvel őszintén szeretni. Mert nagy a veszélye életünk- 
ben annak, hogy sok esetben ott is, ahol bensőséges őszinte szeretettel kellene 
egymás életét szebbé, vagy legalább elviselhetővé tenni, ehelyett önző szívünk 
keménységével sebezzük egymás életét. 

Isten nem kíván tőlünk lehetetlent. Az, hogy Igéjében az életünket terhelő, 
megmérgező gyarlóságok levetésére késztet, azt is jelenti, hogy le lehet vetni 
az ó-embert. Mert ezek miatt a gyarlóságok miatt válik Isten előtt a sátán az 
ember vádlójává. Miközben a sátán földi életünk során minden erejét megfe- 
szítve igyekszik az embert eltántorítani Istentől, elrabolni a hitét, megmérgezni 
szívében a szeretetet, és szítani benne az önzést és a gonoszságokat, — mint a 
Zakariás próféta könyvéből hallottuk — Isten előtt majd vádolni fog minket a 
bűnökért, amelybe éppen ő viszi bele az embert, amikor kísért. Nem véletlenül 
van a Szentírásban ez a mondat is: „Mert az ördög, mint ordító oroszlán szer- 
tejár, keresve, kit nyeljen el." Isten előtt aztán mutogatja az ember szennyes 
ruháit, amelynek szennye az ő sátáni munkájának a gyümölcse. Úgy teszi ezt, 
mintha joga lenne magát Isten segédjének tartani, és figyelmességéért dicsé- 


185 


retet várni. Az Igében halljuk, hogy Istent nem lehet félrevezetni. A sátán azt 
kapta, amit érdemelt. Isten oltalmába vette az emberi gyarlóságai ellenére neki 
szolgáló embert, és angyala ezt mondta a vádaskodó sátánnak: , Dorgáljon 
meg téged az Úr, dorgáljon meg téged, sátán." Majd elhangzott ajkán a Jósua 
főpap állapotára utaló kérdés: ,, Hát nem tűzből kiragadott üszkös fadarab ez? " 
Ezzel a kérdéssel az angyal érzékelteti, Jósua főpapnak és népének az állapotát. 
Benne van ebben az emlékeztetés, hogy Izráel valóban hűtlenül töltötte be kül- 
detését, nem vette komolyan Isten szavát, és amikor Isten hosszútűrő szeretete 
ezt megelégelte, jött a büntetés, a babiloni fogság. A büntetés végét az éppen 
akkor megkapott szabadulással adta meg Isten, megszánta megbüntetett népét, 
és megkönyörült rajta. Nem akarta, hogy az idegen pogány istenek tiszteletére 
lángra lobbanó tüzek tovább égessék és elégessék választott népének az életét. 
Ebből a tűzből szabadult meg Jósua főpap is. Ezért nevezte őt az Úr angyala 
tűzből kiragadott üszkös fadarabnak. Isten megbüntette hütlen, engedetlen 
népét, de nem vetette el. 

A Szentírást hívő szívvel olvasó és annak mélyebb összefüggéseit kutató 
tudósok a sátán itt leírt vádjával kapcsolatban leírják, hogy az azért bátorkodott 
Isten angyala előtt vádolni a főpapot, mert tudta, hogy az ő sátáni lelkének a 
hatásából minden emberben van valami. A főpap sem bűntelen. Amikor a főpap 
papi szolgálatai során Isten elé állt, önmagáért is, és a népért is be kell mutatnia 
az áldozatot. Ezt a főpap minden évben meg is cselekedte, de ez az áldozat nem 
tud megtisztítani a bűntől. Ez előre mutató jel volt az Isten eljövendő Bárányá- 
ra, aki elveszi az ember bűneit. A sátán vádja nemcsak a főpapra vonatkozott, 
hanem Izráel egész népére is, mert Isten ezt a népet azért választotta ki, hogy az 
általa készítgetett kegyelem, az üdvösség, ezen a népen, ennek papi szolgálatán 
keresztül minden néphez eljusson. Ez a papi szolgálat a főpap szolgálatában 
csúcsosodott ki. Ezt fejezte ki a főpap homlokán, a süveg alatt levő aranytábla 
ezzel a felirattal: , Az Úrnak szentelve. ” Ennek a népnek az volt a küldetése, 
hogy királyi papság, szent nép legyen. Jeruzsálem kiválasztása az Igében ennek 
a népnek a kiválasztását jelenti. Isten angyala azért utasította vissza a Sátán 
vádját és azért utalt Istennek a dorgálására, mert Jósua főpapot, Áron főpap 
akkori utódját és népét Isten a maga szolgálatára rendelte. 

A piszkos ruha a bűnt jelképezi. Isten angyala azért mondta az előtte 
állóknak: ,, Vegyétek le róla a piszkos ruhát". A főpapnak pedig ezt mondta: 
„Nézd! Elvettem bűnödet, és díszes ruhába öltöztetlek téged". Aztán tiszta 
föveget tetetett a fejére. Mindezek után elhangzott itt Isten ígérete az eljövendő 
Megváltóról, akit itt Sarjadéknak, Csemetének nevez. Az idők teljességében 
megérkezett a világba a Dávid gyökeréből sarjadt Csemete, az Isten Báránya. 
Az Ószövetség népe egyetlen templomának az oltárán kialudtak az áldozati 
tüzek. A templomnak is csak az emléke és a helye van meg. Az Isten Báránya, 

Jézus Krisztus azzal, hogy ideáldozta értünk megváltó életét, minden bűnün- 
kért eleget tett. Nincs szükség több áldozatra. De szükség van a bűn terhe alatt 
nyögő és sóhajtozó embervilágnak a Krisztus nyomdokain járó, a szeretetnek 
és a békességnek a fényét és melegét árasztó emberekre. 

Isten a Péter apostol levelén keresztül gyakorlati útmutatást ad arra nézve, 
hogyan alakul a Krisztusban megújult életű embernek az életrendje. Féltő 
gonddal kell vigyáznunk arra, hogy a hitünkhöz kötődő emberi magatartásunk 
öszintén szívből fakadó, és Istenre tekintő legyen. Jézus a Hegyi beszédben 
is óvja övéit attól, hogy az embereknek akarjanak tetszeni. Így válhat képmu- 
tatássá sok áldott mozzanata az életünknek. Képmutatássá válhat a szeretet, 
a jóság, a böjt, az imádság, az áldozathozatal és sok minden más. Jézus arról 
beszél, hogy hívő környezetben, ahol a hívő emberekre tisztelettel tekintenek, 
és hitüknek említett megnyilatkozásait dicsérettel és megbecsüléssel jutal- 
mazzák, igyekeznek magukat az emberek tetszésére vágyók, hitben élőnek 
mutatni. A mi környezetünkben, ahol a hívő életgyakorlat nem megbecsülést, 
hanem bizonyos esetekben mellőzést, felelősségre vonást, vagy más hátrányt 
jelenthet, még a szívük szerint hitben élők is letagadják egy- egy kényelmetlen 
helyzetben a hitüket. Ez is képmutatás. 

A böjttel kapcsolatos kérdésre Isten Zakariás prófétán keresztül szintén 
kérdésekkel válaszol: , Amikor böjtöltetek és gyászoltatok az én kedvemért 
tartottatok böjtöt? Amikor meg ettetek és ittatok, akkor nem a magatok kedvé- 
ért ettetek és ittatok? .. Ezt mondja a seregek Ura: Igazságos ítéletet hozzatok, 
szeretettel és irgalmason bánjatok egymással! Az özvegyet és az árvát, a jöve- 
vényt és a nyomorultat ne zsákmányoljátok ki, és ne tervezzetek egymás ellen 
magatokban semmi rosszat!” A szeretet, mint a Szentlélek gyümölcse szívből 
tud áldozatot hozni, és ha az által Isten ügye, vagy segítségre szoruló ember- 
társaink ügye előbbre jut, az Istennek kedves böjt. Mert Isten nem a gyom- 
runkat vizsgálja mindenekelőtt, hanem a szívünket. Ebből kell kivetni minden 
gonoszságot. Ilyen lelkülettel kell most is a kegyelem asztalához járulni. Soha 
senkinek ne akarjunk rosszat. 

Péter apostolon keresztül azt mondja el Isten, hogy az ő akarata szerinti 
élethez ő adja az erőforrást, a táplálékot. Amikor itt Isten arról beszél, hogy 
vágyakozzunk a hamisítatlan lelki tej után, ebben a képes beszédben azt köti a 
lelkünkre, hogy vágyakozzunk az ő Igéje után. Az Ige az ő Lelke által hangzik. 
Az addig félénk tanítványok is akkor kezdték el teljesíteni Krisztus parancsát, 
hogy tegyék a népeket az ő tanítványaivá, az ő követeivé, amikor megkapták 
a Szentlelket. Amikor megszületünk, életre születünk meg, de ahhoz, hogy a 
bűn örökségét hordozó életünk ne hulljon véglegesen porba, újjá kell szület- 
nünk. Minden emberre vonatkozik, amit Megváltónk Nikodémusnak mondott: 
, Szükség néktek újonnan születnetek, mert aki nem születik újjá, nem mehet be 

az Isten országába. " Ahhoz, hogy az Isten országába vezető úton járhassunk, 
különös erőforrásra, lelki tejre, Isten Igéjének az útmutatására van szüksé- 
günk. Amikor a csecsemő megszületik, azonnal szüksége van az édesanya 
gondoskodó szeretetére, táplálékra, öltözetre. A lelkileg újjászületett ember- 
nek is szüksége van Isten gondviselő jóságára, örök életre tápláló szeretetére. 
A csecsemőnek a legjobb erőforrása, ami fejlődését, gyarapodását legjobban 
elősegíti, az anyatej. Napjainkban vannak már anyatejet pótolni akaró készít- 
mények, de ezek szükség esetére való kényszermegoldások, amelyek nem 
tudják teljes mértékben helyettesíteni az anyatejet. Napjainkban a lelki tejet 
már sok mindennel lehet pótolni. Sokan ezt teszik, akiknek nem kell a lelki tej, 
Istennek az Igéje. Környezetünkben nagyüzemi szinten termelik és terjesztik 
a divatos ideológiát, amit kicsinyeknek és nagyoknak egyaránt felkínálnak. 
Sokan pótszerként folyamodnak a különböző művészetekhez, a kultúrához, a 
tudományokhoz. Lehetnek ezek az élet bizonyos területein nagyon hasznosak 
és értékesek. Lehet általuk eljutni az érvényesülés magas csúcsaira is. Lehet 
általuk elismertté, gazdaggá lenni, vagy hatalomhoz jutni, de el is lehet miattuk 
veszíteni azt, amiről az Ige így beszél: ,, Amit szem nem látott, fül nem hallott 
és emberi értelem fel sem tud fogni, olyat készített Isten az őt szeretőknek. ” 
Azért kell nagyon komolyan szívünkbe zárni, amit Isten az ő gyermekeinek 
helyez a szívére: ,, Á hamisítatlan tejet kívánjátok, az után vágyakozzatok. " A 
gyülekezetben is résen kell leni, hiszen már megváltó Urunk is beszél hamis 
prófétákról, akiket báránybőrbe bújt farkasoknak nevez, és akikre nézve ezt 
mondja: „Ne higgyetek nekik.” Az apostoli levelekben is több helyen van szó 
, más evangéliumról" szépen beszélő idegen prédikátorokról, akikkel kapcso- 
latban János apostol azt mondja: ,, Szeretteim, ne higgyetek minden léleknek, 
próbáljátok meg a lelkeket Istentől vannak-e. " 

De a hamisítatlan tejhez, Isten Igéjéhez vágyakozzunk. Amikor a csecsemő 
éhes, akkor nem nyugszik addig, amit a kívánt táplálékot nem kapja meg. Ha 
az édesanya nem jegyezte meg a legközelebbi szoptatási időt, vagy olyan mun- 
kája van, amit szeretne bevégezni, a gyermek sírással jelzi, hogy éhes. És ha 
megkóstolja a jó anyatejet, akkor nem hagyja abba addig, amíg nem lakik jól. 
Ha a gyermek nem akar táplálkozni akkor, amikor annak eljött az ideje, akkor 
ez vészjelzés. Figyelmezteti az anyát, hogy a gyermek beteg, gyógyulást kell 
keresni. Ha a hívő ember nem akar Igét hallgatni vagy olvasni, amikor Isten 
arra alkalmat készít, akkor baj van a lelki egészséggel. Aki megkóstolja, milyen 
jó, hiszen örök életre tápláló Isten Igéje, az nem hagyja abba az igehallgatást, 
azt nem kell küldeni a templomba. 

Köszönjük meg Istennek, hogy most is adott alkalmat Igéje hallására, és 
készüljünk reménykedő hálaadással kegyelme asztalához. Ámen 

Magasztalunk téged, örökkévaló Isten hogy az elmúlt éjjel meg- 
újuló erőt adó pihenést adtál megfáradt testünknek, és most itt 
lehetünk gyermekeidnek ebben az Igéd után vágyakozó gyüle- 
kezetében, hogy Igéd, és a kegyelem asztalának javaival tápláld 
lelkünket. Hálát adunk néked Atyánk, hogy az elvesztett Édenen 
kívül is hangzik atyai mentő szereteted kiáltása: Ember, hol vagy? 
Köszönjük, hogy itt a világban sem kell elrejtőzködnünk előled 
bűneink erdejében, mert Te azért jöttél a földre is utánunk megvál- 
tó Krisztusunkban, hogy levesd rólunk lelkünk beszennyeződött 
öltözetét, és felöltöztess a te kegyelmed tiszta ruhájába. Kérünk 
könyörülő Istenünk, bocsásd meg nékünk, ha valamikor a sátán 
elzsibbasztja a szívünket, hogy ne érezzük az örök élet evangéliu- 
mának jó tápláléka utáni vágyakozást. Megköszönjük néked, hogy 
szabad nekünk életünk sok zaklatottságában, roskatagságában és 
gyarlóságában reménykedve hozzád menekülni. Atyánk, te isme- 
red életünket, még az érzéseinket is számon tartod, és gondod 
van ránk, mert elesettségünkben is szeretsz bennünket, méltatlan 
gyermekeidet. Kérünk, könyörülj rajtunk, bocsásd meg mulasztá- 
sainkat, szavakban, vagy tettekben megnyilvánult botlásainkat. 
Áldd meg Anyaszentegyházadat, otthonainkat, családjainkat, éle- 
tünk Ura, Megváltónk nevében kérünk, hallgass meg minket. Ámen 


Záróének: 299. dics. 

A kő, amelyet az építők megvetettek 
Főének: 392. dics. Igeolvasás: Máté 21, 42-46 


Erre megkérdezte tőlük Jézus: ,, Sohasem olvastátok az Írásokban: Az a kő, 
amelyet az építők megvetettek, az lett a sarokkő, az Úrtól lett ez, és csodálatos 
a mi szemünkben. Ezért mondom nektek, hogy elvétetik tőletek az Isten országa, 
és olyan népnek adatik, amely megtermi annak gyümölcsét. És aki erre a kőre 
esik, összezúzza magát, akire pedig ez a kő ráesik, azt szétmorzsolja. ” Amikor 
a főpapok hallották példázatait, megértették, hogy róluk beszél. Szerették volna 
elfogni, de féltek a sokaságtól, mert az prófétának tartotta. 


Irgalmas Istenünk, könyörülő Atyánk, megalázzuk magunkat 
szent színed előtt, és megköszönjük, hogy bár mi méltatlan gyer- 
mekeid vagyunk, te mégis atyai szeretettel öleled át az életünket. 
Megköszönjük, hogy napjainkhoz napokat ajándékozol, és nem- 
csak arra adod az időt, hogy mindennapi feladatainkat végezzük, 
hanem alkalmakat készítesz arra is, hogy előtted elcsendesedjünk, 
új erőt gyűjtsünk, hitben erősödjünk, hogy életünk nemes harc 
legyen. Atyánk, mi nagyon bele tudunk merülni munkánkba, a min- 
dennapi feladatokba, és sokszor hiába hangzik a harangszóban is 
minket kereső hívogatásod, elmaradunk az előtted való elcsönde- 
sedésre rendelt alkalmakról. Megvalljuk azt is Atyánk, hogy amikor 
el is jutunk a gyülekezetbe, életünk hajszájában nem mindig ereszt 
gyökeret szívünkben az elvetett igemag. Sokszor úgy futunk a napi 
munka sok útvesztőjében, mintha életünk minden gondját-baját 
nekünk kellene megoldani. Köszönjük Atyánk, hogy Igédben utá- 
nunk jössz, hogy utolér kiáltásod, amikor belecsendül életünkbe 
kérdésed: ember, hol vagy? Köszönjük, hogy te akkor is gondolsz 
ránk, és gondviselő Atyánk maradsz, amikor mi megfeledkezünk 
rólad. Kérünk Atyánk, szenteld meg most is együttlétünket, áldd 
meg szívünkben Igédet, és kérünk, adj ennek a magvetésnek áldott 
termést, mindnyájunk javára és neved dicsőségére. Ámen 


Igehirdetés előtti ének: 231. dics. Alapige: 1. Péter 2, 4-6 


Járuljatok őhozzá, mint élő kőhöz, amelyet az emberek ugyan megve- 
tettek, amely azonban Isten előtt „kiválasztott és drága”; ti magatok is mint 
élő kövek épüljetek fel lelki házzá, szent papsággá, hogy lelki áldozatokat 
ajánljatok fel, amelyek kedvesek Istennek Jézus Krisztus által. Ezért áll ez 

az Írásban: „Íme, leteszek Sionban egy kiválasztott drága sarokkövet, és aki 
hisz benne, nem szégyenül meg." 


Kedves Testvéreim, 


A Péter apostol első levele második részének előző verseiből hangzott már 
itt egy héttel ezelőtt Isten Igéjének az üzenete. Akkor hallottuk az Igéből, hogy 
a hitben élő ember, akit Isten Szentlelke újjászült, vágyakozik a tökéletes lelki 
táplálék, az Isten Igéje után, hogy azon növekedjen. Hangzott a figyelmeztetés, 
hogy akik az újjászületés kegyelmi ajándékát kapták, azoknak azért kell ez után 
a táplálék után vágyakozni, mert a világ sokféle lelki- szellemi táplálékot kínál, 
de egy sem hoz növekedést a hitben. Sok közülük éppen ellenkező irányba 
hat, amelyek a hitet pusztítják, rombolják. Döntő fontosságú ügye életünknek, 
hogy eljutunk-e odáig, hogy a lelki táplálkozás, az Isten Igéje körüli együtt- 
lét szívügyünkké váljon. Akinek az Ige szívügye, az nemcsak akkor megy a 
testvéri közösségbe, a gyülekezetbe, hogy hallja Isten Igéjét, amikor minden 
körülmény nagyon kedvező, hanem akadályokat leküzdeni is kész, hogy ne 
maradjon el. Mert akinek a szívében vágyakozás van valami, vagy valaki 
után, az akadályokat is legyőzi, hogy elérje azt. Akinek azonban a szívéből ez 
a vágyakozás hiányzik, az nem tud Isten Igéjére kitárulkozó örömmel figyelni. 
Aki közönyös lelkülettel ízleli meg az Ige lelki táplálékát, az ezt a táplálkozást 
könnyen abbahagyja. Az előző igeszakasz utolsó mondata így hangzott: ,, Mert 
ízleltétek, hogy jóságos az Úr." Akkor elmondtuk, hogy amikor az egészséges 
csecsemő éhes és megízleli a tejet, akkor az nem hagyja abba, hanem mindad- 
dig táplálkozik, amíg jól nem lakik. Aki egyszer megízlelte Isten bűnbocsátó 
szeretetének, a kegyelem örömüzenetének a jó ízét, annak a tovább táplálkozás 
szívügyévé válik. 

A most felolvasott igeversekben Isten az apostolon keresztül egy más kép- 
pel folytatja, hogyan kell az ő gyermekeinek, úgy is, mint egyéneknek, úgy 
is, mint közösségnek, mint gyülekezetnek épülni. Ezt mondja: ,, Járuljatok 
hozzá, mint Istentől kiválasztott és drága élő kőhöz. Ti magatok is, mint élő 
kövek épüljetek fel lelki házzá, szent papsággá. " Itt az Úr Jézusról van szó. Az 
építkezésnek a legfontosabb alapanyaga, különösen a fundamentum lerakása- 
kor, évezredek óta a kő. Rengeteg kőből épült templom van már a földön, de 
közben Isten itt egy másik templomot is épít. Ezeknek az építő anyaga azok az 
emberek, akik a kőből épült templomokban a Szentlélek által ihletett Ige által 
újjászülettek. Ezekből az emberekből építi Isten az élő templomot, a Krisztus 
gyülekezetét. Erről így énekelünk énekeskönyvünk egyik kedves énekének a 
szavaival: „Az egyháznak a Jézus a fundamentuma, a szent Igére épült fel lelki 
temploma. Leszállt a mennyből hívni és eljegyezni őt, megváltva drága vérén a 

váltságban hívőt.” Jézus Krisztusról, mint szilárd alapkőről már Ézsaiás prófé- 
tán keresztül is beszél Isten: , A Sionra egy követ teszek le alapul szilárd követ 
drága sarokkövet. Aki hisz benne az nem menekül el." A szegletkő, amit sarok- 
kőnek is neveznek nagyon fontos az építkezésnél és ennek nagyon erősnek, 
szilárdnak kell lenni. Ebben a képben azt mondja el Isten, hogy az életünknek 
a szegletköve ennek az egész világnak tartó pillére tehát a mindenségnek a 
középpontja Jézus Krisztus. Azért mondja már Ézsaiás prófétán keresztül is 
Isten; jöjjetek mindnyájan őhozzá. Amikor itt járt a földön maga Jézus Krisztus 
is mondta ezt a mondatot: 

„Jöjjetek én hozzám mindnyájan akik megfáradtatok és meg vagytok terhel- 
ve. " Ebben a képben úgy állít elénk egy kört Isten, hogy annak középpontjában 
ott van a világ Megváltója, Jézus Krisztus. E felé a középpont felé kell haladni 
minden embernek, aki Istentől kapott drága kincsnek vallja az életét. Azért, 
mert amikor a kör középpontja felé haladunk, egymás felé is közeledünk. 
De aki ettől a középponttól Jézus Krisztustól eltávolodik, az egyre távolabb 
jut nemcsak Jézus Krisztustól, hanem a másik embertől is. Az ilyen emberek 
szívében egyre kevesebb a szeretet és a Krisztus nélkül élők ott is végtelen 
távolba tudnak kerülni egymástól, ahol fizikailag, testileg egy házban élnek 
egy terített asztalnak az eledeléből táplálkoznak. Ezért hangzik Isten Igéjé- 
ben a mondat, hogy menjünk mindnyájan, mint becses kőhöz őhozzá és így 
épüljünk fel mindnyájan lelki házzá, élő templommá. Csodálatos ajándéka 
Istennek, hogy ebben a világban van egy élő templom, amely élő szívekből 
épült, azoknak az embereknek az életéből, akik Krisztusnak adták szívűket. 
Isten azt akarja, hogy mi ebben az élő templomban, amelyben nemcsak azok 
vannak együtt, akik most élnek Krisztus tanítványaiként ezen a földön, hanem 
mindazok is, akik földi életük során Krisztus üdvözítő szeretetét, megváltó 
kegyelmét szívükbe zárták. Az, hogy sokan test szerint már régen porladoznak 
a temető kertben, nem változtat semmit azon, hogy ők ennek az élő templom- 
nak, a megváltottak gyülekezetének ma is élő tagjai. Tehát mindazok, akik 
most élnek ezen a földön, és ha akarják, hallják az Igét, azok is, akik valaha itt 
éltek és hitben jártak, és azok is, akik a jövendőben születnek és meghallják 
a jó pásztor hívó szavát, mint az ő gyülekezetének a tagjai. Az Igében aztán 
így hangzik a figyelmeztetés: „Ti magatok is, mint élő kövek épüljetek fel lelki 
házzá, szent papsággá, hogy lelki áldozatokkal áldozzatok, amelyek kedve- 
sek Istennek." Az ószövetségi papságnak az volt a feladata, hogy a Krisztus 
jöveteléig és Golgotán elvégzett áldozatáig bemutassa a saját bűnökért és a 
nép bűneiért az áldozatot Istennek. Tehát az ószövetségi századok folyamán 
bemutatott áldozatok az eljövendő Isten Bárányára mutató jelek voltak. Arra 
is emlékeztettek ezek az áldozatok, hogy bűnbocsánatot csak a bűnért való 
elvégzett áldozat után nyerhet az ember. Ezek az áldozatok Isten rendelése 

szerint történtek, mégis eljött az idő, amikor Isten ezeket az áldozatokat nem 
vette kedvesen. Ámos prófétán keresztül már azt mondta Isten, hogy utálja 
népének az áldozatát és nem kedvesek neki népének az ünnepei. Miért? Azért, 
mert mindezek üres formasággá változtak, mert az áldozatot ugyan bemutatták, 
de ünnepléseikből hiányzott a szívvel Istenre figyelés, az őszinte bűnbánat és 
az Isten akarata szerinti élet. Az oltáron lobogtak az áldozati tüzek, de Isten 
az engedelmes szív nélkül végzett áldozatra azt mondta, hogy az ő népe csak 
ajkával közelget felé, de szívével távol van tőle. Azért hangsúlyos az apostoli 
Igében a mondat: , Lelki áldozatokkal áldozzatok, amelyek kedvesek Istennek 
a Jézus Krisztus által". Ez azt jelenti, hogy Istennek csak az olyan áldozatok 
kedvesek, amelyeket az ő Szentlelke indítására végez az ember. Ilyen áldozattá 
lesz a hívő szeretettel mondott imádság, az egymásért való könyörgés, de ilyen 
áldozattá válik a hitben élő embernek az élete is. Pál apostol által ezt már így 
mondja Isten: , Szánjátok oda testeteket, mint a ti okos tiszteleteteket Istennek 
tetsző kedves áldozatul." Így válik a hívő élet istentiszteletté és egyben Isten- 
nek tetsző szent és kedves áldozattá. Ezért vallják az evangéliumi egyházak 
az egyetemes papságnak az elvét. A hitben élő ember minden nap úgy indul 
napi tennivalóinak a végzésére, hogy ott van szívében a könyörgés: Istenem, 
add, hogy ma is tudjak embertársaim közt áldássá lenni, krisztusi szeretettel 
viszonyulni embertársaimhoz. A hívő élet tehát diakónia, szeretetszolgálat. 
Egyházaink intézményesen is gyakorolják a szeretetszolgálatot. Világszerte 
sok áldozatos szeretetből fakadó intézménye van az egyházaknak. Ennek a 
szeretet-szolgálatnak a jegyében épülnek árvaházak, szeretetotthonok, agg- 
menházak, sőt kórházak is. Sok szeretetotthonban olyanok találnak szeretetkö- 
zösségben tölthető életet, akiknek már senkije sincs a világon, akihez mehetne, 
aki gondoskodhatna róla. Egyre többen szorulnak rá a szeretetszolgálatra olyan 
emberek, akik itt a társadalom peremére szorult rendetlenné váló életet élő, és 
ezért legtöbb esetben magányossá váló elesett emberként kerülnek az egyház 
szolgálatának a hatósugarába. Még nagyon elesett emberek is részeivé válhat- 
nak az élő kövekből épülő lelki templomnak, ami azt jelenti, hogy egészen új 
életet kezdenek és Isten országa felé tartanak. 

Mai Igénk azonban rámutat egy fájó tényre is. Amikor Isten évezredes 
ígéretei nyomán eljött a világra a világ Megváltója, hogy odaáldozza magát 
az emberiség megváltására, hogy szegletkövévé legyen az élő templomnak, az 
építők ezt a szegletkövet elvetették. Ez nem csak abban mutatkozott meg, hogy 
szülei nem találtak szállást a szülő anyának és a születendő gyermeknek, hanem 
abban is, amit az apostol úgy fejez ki, hogy az övéihez jött és az övéi nem 
fogadták be őt. Népe vezetői üldözték, majd halálos ítéletet hozattak életére. 
Így vetették őt el az építők. Ma is sok ember veti el az Isten szíve szerint való 
földi életnek és az örök életnek a szegletkövét, Jézus Krisztust. Nem találják 

őt alkalmasnak arra, hogy beépítsék fundamentummá, szegletkővé tegyék őt 
életük hajlékában. Ezt a szegletkövet elvetik és homokra építik életük hajlékát, 
jövőjüket sokan. De mai Igénkben is ott van az a vigasztalás is, hogy Isten ezt 
az elvetett becses követ arra választotta ki, hogy a leendő új emberiség világá- 
nak alapkövévé, szegletkövévé legyen. Isten ezt a döntését azzal mutatta meg, 
hogy az elvetett, megölt Jézus Krisztust feltámasztotta a halálból és örök életnek 
az Urává tett. — Aki ennek a nagy áldozónak, Krisztusnak a nyomdokain jár, 
az ma is tudja, hogy az áldozatot megelőzi a halál. Hogy az ószövetségi főpap 
bemutathassa a bűnért való áldozatot előbb le kellett vágni az áldozati állatot. 
Ez a véres áldozat megszűnt azzal, hogy az Isten Báránya ideáldozta magát a 
világ bűneiért. De mint lelki áldozat ma is folytatódik úgy, hogy meg kell halni a 
bűnben gyönyörködő ó embernek, hogy megszülethessen az emberben a Szent- 
lélek által fogamzott új élet, az újjászületett ember. Aki ilyen lelki áldozatot 
hoz, annak számolni kell azzal, hogy korunk társadalmában, mint annak idején 
Jézus Krisztus, ő is elvetett kővé lesz. Így volt ez mindig a világon, hogy akik 
Isten Igéjét komolyan veszik, Jézus Krisztust szív szerint követik, azok a világ- 
ban a társadalom mostoha gyermekeivé válnak. Ezért volt kemény a próféták 
kenyere és ezért járt mindig halálos kockázattal a próféták élete. — Isten nem 
akarja, hogy mi szétszórt magányos kövek legyünk. Ezért hangzik az Igében is a 
figyelmeztetés, hogy övéinek beépített lelki házzá kell formálódnia. A szétszórt 
kövek nem használnak semmit, sőt sok esetben kárt okoznak. Az idősebb test- 
véreknek bizonyára vannak kellemetlen emlékeik arról, mennyi gondot okoztak 
a mezőn szántáskor a talajban levő szétszórt kövek. Sokszor kidobták az ekét 
a barázdából, vagy kicsorbították az ekevasat. A világ mezején szétszóródott 
egyháztagok sem használnak senkinek semmit, ha szétszóródottságban marad- 
nak. A föld sójává és a világ világosságává a hívő ember is akkor válik igazán, 
ha beépül Isten lelki házába, hogy világunk sötétségében elűzze az éjszakát 
és sóként sok romlást meggátoljon. Az anyaszentegyházat nem azért formálta 
Isten Szentlelkével, hogy a hit véka alá elrejtett fény, magánügy legyen, hanem 
azért, hogy az egyház, mint Krisztus tanítványainak a csapata árassza a testvéri 
szeretet melegét hideg világunkban. A hit nem magán, hanem közösségi ügy, és 
csak mint ilyen válik áldássá az emberi közösségben. Kérjük Istent, hogy ilyen 
áldást árasztó életre vezessen mindnyájunkat Szentlelke által. Ámen 


Dicsőítünk Téged mindenható Isten, mennyei Édesatyánk az Úr 
Jézus Krisztusban, hogy te arra hívtál el minket, hogy élő kövek- 
ként beépüljünk a te szent templomodba. Bocsásd meg nekünk 
Atyánk, ha sokszor szétszóródott kövekként élünk ebben a világ- 
ban, és nem tudunk lelki házzá épülni. Hálát adunk néked, hogy 
az élő templom építésének a munkáját te most is folytatod ebben 

a világban. Minden alkalom, amikor együtt lehetünk Igéd körül 
áldott ajándékod arra, hogy épüljön az élő lelki ház és add Atyánk, 
hogy az Igéd körüli közösségekből mindig áldás és öröm árad- 
jon a körülöttünk élő emberekre. Köszönjük, hogy most is hívsz 
bennünket, hogy mindnyájunknak az élete épüljön rá az egyetlen 
szilárd fundamentumra, Jézus Krisztusra. 

Köszönjük Atyánk, hogy emlékeztettél: Megváltónkhoz közeled- 
ve, egymáshoz is közelebb juthatunk, és így a szakadékok, ame- 
lyek egymástól elválasztanak, összekötődnek Jézusban, aki maga 
az út, az élet, és az igazság. Légy irgalmas hozzánk és ne engedd, 
hogy Igéd hiábavaló magvetés legyen. Légy irgalmas hozzánk, 
hogy amikor földi életünk sok gyarlóságának a terhét hordozzuk, 
ne vegyen erőt rajtunk a csüggedés, és tanácstalanság, hanem 
nyerjünk mindig erőt Igéd vigasztalásából, bátorításából. Kérünk 
Atyánk, tedd otthonainkat is kis élő templommá ahol egymást sze- 
rető szívek vonzzák, irányítják egymás életét. Segíts, hogy ilyen 
lelkülettel tudjunk együtt élni a nagycsaládban, a gyülekezetben 
is, mint egymásnak jó testvérei és néked hűséges gyermekeid. 
Megváltónk nevében kérünk, hallgasd meg imádságunkat. Ámen 


Záróének: Áldd meg Isten népedet Énekgyűjtemény 83. old. 2. vers 1986. 


Engedelmesség 
Főének: 396. dics. Igeolvasás: 1. Péter 2, 7-12 


Néktek, a hívőknek drága kincs; a hitetleneknek pedig az a kő, amelyet 
megvetettek az építők, sarokkővé lett, megütközés kövévé és botránkozás szik- 
lájává; azok beleütköznek, mert nem engedelmeskednek az igének. Ők erre is 
rendeltettek. Ti azonban választott nemzetség, királyi papság, szent nemzet 
vagytok, Isten tulajdonba vett népe, hogy hirdessétek nagy tetteit annak, aki a 
sötétségből az ő csodálatos világosságára hívott el titeket; akik egykor nem az 
ő népe voltatok, most pedig Isten népe vagytok, akik számára nem volt irgalom, 
most pedig irgalomra találtatok. Szeretteim, kérlek titeket, mint jövevényeket 
és idegeneket: tartózkodjatok a testi vágyaktól, amelyek a lélek ellen harcol- 
nak. Tisztességesen éljetek a pogányok között, hogy ha valamivel rágalmaznak 
titeket, mint gonosztevőket, a ti jó cselekedeteiteket látva, dicsőítsék Istent a 
meglátogatás napján. 

Örök dicsőségű Isten, könyörülő Édesatyánk, magasztalunk 
téged, hogy irgalmas szereteteddel napjainkhoz napokat ajándé- 
kozol, és itt ebben a mi ideig való világunkban áldott alkalmakat 
készítesz, amelyeket arra rendeltél, hogy gyermekeid, akik a világ 
viharában megfáradnak, új erőt gyűjtsenek, békességet nyerje- 
nek. Atyánk megköszönjük mindazt a jót, az elégséges erőt, a 
gyógyulást, a vigasztalást, hogy te mindig; jóban és jajban velünk 
maradsz, mert Ura vagy az életünknek, és munkálod, hogy életünk 
változásai is arra emlékeztessenek, hogy a legnagyobb változás, 
az örök dicsőségre érkezés még előttünk van. Segíts Atyánk, hogy 
mindnyájan úgy tudjuk tölteni ezt a földi életet, hogy ebben az 
irányban haladjunk, hogy a célt el ne tévesszük és megérkezzünk. 
Kérünk, áldd meg ezt az órát, amit itt töltünk szent házadban, éne- 
kelve, imádkozva, Igédet hallgatva. Tedd szívünket áldott talajjá az 
Ige magvetése számára, hogy lehessünk engedelmesebb, hűsége- 
sebb áldottabb életű gyermekeid. Az Úr Jézus Krisztus nevében 
kérünk, hallgasd meg imádságunkat. Ámen 


Igehirdetés előtti ének: 162. dics. 7. vers Alapige: I. Péter. 2, 13-16 


Engedelmeskedjetek minden emberi rendnek az Úrért, akár a királynak, 
mint a legfőbb hatalomnak, akár a helytartóknak, mint akiket ő küld a 
gonosztevők megbüntetésére és a jót cselekvők megdicsérésére. Mert Isten 
akarata az, hogy jót cselekedve némítsátok el az értelmetlen emberek tudat- 
lanságát, mint szabadok: nem úgy, mint akik a szabadságot a gonoszság 
takarójául használják, hanem mint Isten szolgái. 


Kedves Testvéreim, 


A Péter apostol levelének előző szakaszaiban arról van szó, hogy mi mind- 
nyájan vándorok és jövevények vagyunk ezen a földön. Nemcsak azok vándo- 
rok, akik útban vannak valahova, nem- csak azok idegenek, akik útjuk során 
betérnek valahova, hogy ott, ha helyet kapnak, eltöltsenek egy néhány órát eset- 
leg néhány napot, mert mi mindnyájan utasok, jövevények, idegenek vagyunk 
ezen a földön. Itteni életidőnk rövid, az esztendők hamar elszállhatnak, és mint 
nemzedékek hosszú sora, úgy mi is kilépünk ebből az ideig való világból. Ezért 
hangzott a Péter apostol levelében is a figyelmeztetés; szeretteim, ebben a világ- 
ban, amelyben mi jövevények vagyunk, és amelyben munkálkodik a sátánnak 
a lelke is, ti éljetek más életet, mint a körülöttetek levők. Úgy mutassátok meg, 
hogy a ti szívetekben nem a sátán munkálkodik, hogy szeretetben gazdag életű 

emberek vagytok, és egy olyan világban is, amelyben túlnéznek rajtatok, amely- 
ben nem szeretnek, ti legyetek Krisztus szeretetének a továbbadói, Krisztus 
békességének a terjesztői. Ilyen élettel tegyetek bizonyságot arról, hogy lehet 
itt Isten akarata szerinti életet élni. Szelíd szeretettel mutassatok példát milyen 
más ott az élet, ahol az ember az embertársnak testvére és nem farkasa. Emberi 
gyarlóságaink közt is látszódjon meg rajtunk, hogy mi Krisztus szeretet paran- 
csát akarjuk embertársaink között megvalósítani. Isten azért formált Szentlelke 
által egyházat ebben a világban, hogy azok az emberek, akik nem ismerik őt, a 
Krisztust követő embereken keresztül ismerjék meg szeretetét és jóságát. Isten 
népe ebben a világban sohasem rendbontó nép, nem olyan, mint valami robba- 
nó töltet, hanem áldás. Ilyen életre akar minket segíteni Isten Igénknek ebben 
az útmutatásában, amelyben azt mondja; engedelmeskedjetek minden emberi 
rendelésnek. Az országok uralkodói abban az időben a királyok, vagy császárok 
voltak. A Szentírásban több helyen szó van arról, hogy Isten úgy akar minden 
emberi közösségben rendet tartani, hogy nemcsak az országok, hanem kisebb 
területi egységek fölé is vezetőket rendel, akiknek küldetése, hogy törvények 
és szabályok által rendet tartsanak a hatáskörükbe tartozó közösségben. Ezek- 
re a különböző néven nevezett vezetőkre nézve mondja Isten az Igében, hogy 
rendelkezéseiknek minden hatáskörükbe tartozónak engedelmeskedni kell. A 
nekünk nagyon kedves bibliafordításban ez így hangzik: , Engedelmeskedjetek 
minden emberi rendelésnek." Ennek a kifejezésnek mélyebb értelmű jelentése 
azonban így hangzana: engedelmeskedjetek minden emberi teremtménynek. 
Ez egy kicsit mégis más, mint az a kifejezés, hogy minden emberi rendelésnek. 
Ebben benne van az, hogy ez a világ Isten teremtett világa és ebben a világban 
minden ember is Istennek a teremtménye. Tehát a kicsinyek is és a nagyok is, 
a vezetők is és a vezetettek is Istennek a teremtményei. Egy a gazdánk, egy az 
Urunk, mindnyájan tőle kaptuk a küldetést. Tehát amikor egy Isten által vezető 
tisztségbe jutott embernek engedelmeskedünk, akkor egy olyan embertársnak 
engedelmeskedünk, aki velünk együtt Istennek a teremtménye. Ez a tény kifeje- 
zi emberi méltóságunkat is, mert Isten a maga képmására teremtett minket, és ez 
minden Istenre figyelő embert arra kötelez, hogy legyünk itt ezen a földön Isten 
dicsőségének a tükrévé. Ez pedig újra csak azt jelenti, hogy a környező világnak 
a hívő emberek élete által adatik meg Isten szeretetének, és Isten üdvözítő aka- 
ratának a megismerése. Így van aztán súlya annak, amit Isten az Igén keresztül 
a szívünkbe vés, hogy engedelmeskedjetek minden emberi teremtménynek, 
királynak, vagy helytartónak, vagy más vezetőnek az Urért. Tehát nemcsak 
azért, mert félünk, hogyha nem engedelmeskedünk, akkor megbüntetnek, nem- 
csak azért, mert egy hatalmi gépezet alárendeltje lettem és tetszik, vagy nem 
tetszik, ennek a hatalomnak engedelmeskednem kell, hanem az Urért. Mert 
Isten a rendnek az Istene, és az emberi társadalomban ő azért adott vezetőket, 

hogy azok azon a helyen ahol vannak, a jót munkálják. Ezeknek a vezetőknek 
tudatosítaniuk kell, hogy vezető tisztségük nem az emberektől van, még akkor 
sem, ha emberek választották meg őket, hanem Istentől. Mindnyájunknak van 
tapasztalata, hogy ezek a választások sokszor olyan légkörben zajlanak le, hogy 
az emberek nem szeretetből, nem emberi jóságuk teljesítményeiért, hanem 
külső kényszerítő körülmények hatására választanak meg egy-egy vezetőt. 
Vannak olyan társadalmi rendek, hogy arra még az ott élők is azt mondják, 
hogy az nagyon rossz rend. De Isten még ezen keresztül is arra tanít, hogy a 
legrosszabb rend is jobb, mint a rendetlenség. Még a legrosszabb rendben is 
ritkán fordul elő, hogy egy vezető tartósan meg merjen vagy tudjon maradni a 
tudatosan gonosz lelkülettel vezetett rend megtartásában. Vannak ugyan ilyen 
példák, de éppen a történelem eseményeiben mutatja meg Isten, hogy ahol a 
vezető céltudatosan gonoszul viselkedik, nem akar tudni róla, hogy őt Isten a 
jónak a munkálására állította oda ahol van, az ilyen vezető előbb vagy utóbb a 
saját pusztulását készíti elő. Ez sokszor annak a rendnek a pusztulását is jelenti, 
amelynek az élén egy ilyen vezető állott. 

Ugyanakkor hangsúlyosan ott van Isten Igéjében, hogy a vezetőnek az Isten 
akarata szerinti jót kell munkálni. Összekuszált világunkban néha nehéz egy- 
értelműen megállapítani egy-egy állapotról, dologról, személyről, vagy közös- 
ségről, hogy az jó-e, vagy rossz. Éppen az jelenti sokszor a nagy veszélyt, hogy 
emberek bizonyos körülmények hatására képesek azt állítani a rosszról, hogy 
az jó, a jóról pedig hogy az rossz. Így van ez bizonyos emberekkel az igazság 
és a hazugság viszonylatában is. Ez azért olyan nagy veszély az egyénre és a 
közösségre egyaránt, mert sok embernek nincs mércéje. Sokan pedig tanács- 
talanul kérdik; ki mondja meg nekünk életünk sokszor kuszált körülményei 
között, hogy mi a jó és mi a rossz, mi az igazság és mi a hazugság. Ez azért 
van így, mert sok ember már elveszítette azt az egyetemes zsinórmértéket, azt a 
biztos mérő műszert, amely csalhatatlan pontossággal megmutatja, megmondja 
mi a jó és mi a rossz, vagy mi a hazugság és mi az igazság. Ez a zsinórmérték, 
ez a mérleg Istennek az Igéje. Az Ige, amelyet mindenki ismerhetne, és amelyet 
mégis olyan kevesen ismernek. Akinek az életét Isten Igéje irányítja, az nem 
bolyong a tévedések útján, nem tér le az igazán célhoz vezető útról. Krisztus 
maga a testet öltött út igazság és az élet. Ő azért lett Isten létére emberré, azért 
vállalta a Golgota felé vezető út szenvedéseit, és azért adta ide Megváltó életét, 
hogy annak gyümölcseként ebben a világban ne a gonoszság, ne a hazugság és 
ne a halál, hanem a szeretet, krisztusi békesség és az élet győzedelmeskedjen. 
Mindnyájunk életében is annyi igazság, békesség, szeretet és jóság van ameny- 
nyire Isten Igéje, Krisztus Lelke vezeti az életünket. 

Az Igében azt is elmondja Isten, hogy ha egy vezetéssel megbízott ember a 
hatáskörébe tartozók lelkiismerete fölött is uralkodni akarna, ha be akarna lépni 

az emberek szívébe is, mit kell cselekedni a hitben élő embernek. Az Apostolok 
cselekedeteiről írt könyvben is Péter apostol beszél erről, de nemcsak beszél, 
hanem apostoltársaival együtt példát is mutat rá. Hiszen szívünkbe csak akkor 
léphet be valaki, ha annak magunk nyitunk ajtót. Semmiféle eszmének, gon- 
dolatnak nem lehet az életünkben hatalma, ha annak nem nyitunk mi magunk 
ajtót. Ha egy vezető ember elfelejtené, hogy mi a küldetése, hogy a feladata 
nem a gonoszság görgetése, hanem a jónak, az igazságnak, a rendnek a meg- 
tartása, és a jóban munkálkodók dicsérete és jutalmazása, a hívő ember akkor 
is tudja, mit kell tennie. Tudja, mert Isten az Igében megmondja. Lelkiisme- 
reti, hitbeli kérdésben Isten Igéje egyértelműen megmondja, hogy Istennek 
kell inkább engedni, mint az embereknek. Megváltónk világosan megmondta: 
adjátok meg Istennek, ami az Istené és a császárnak, ami a császáré. 

Isten Igéje így folytatódik: minden embert tiszteljetek. Azért kell tisztel- 
nünk embertársainkat, mert minden ember Isten teremtménye, de azért is, mert 
az embertárs is velem együtt rászorul Isten bűnbocsátó kegyelmére. Embervol- 
tunk velejárója, hogy vannak minden embernek hozzátartozói. Legközelebbi 
hozzánk tartozók a családtagok, a rokonok, és azok a testvérek, akik Krisztus- 
ban lettek testvéreinkké. Féltő szeretettel kell mindnyájunknak vigyázni, hogy 
a szeretet-kötelékek se kis családjainkban, otthonainkban, se a nagycsaládban, 
a gyülekezetben ne lazuljanak meg, ne szakadjanak el. 

Az Istent féljétek. Az Istenfélelem nem jelent megkeseredett szorongó éle- 
tet, hanem ennek éppen az ellenkezőjét. Már az Ószövetségben elmondja Isten, 
hogy minden bölcsességnek kezdete Isten nevének a félelme. Az Istenfélelem 
Isten felé forduló tiszteletteljes szeretet. Minden egészséges hitéletű család- 
ban, ahol a szülők be tudják tölteni küldetésüket, boldogan tudják mondani a 
gyermekek: a mi szüleink nagyon szeretnek minket. Megtapasztalják ugyan, 
hogy a szerető szívű szülők tudnak büntetni is, de azt is megtapasztalják, 
hogy a büntetés is szeretetből fakad. Tudják, hogy mindenük a szülők szere- 
tetének a gyümölcse, és azt is tudják, hogy ők ezért mást nem adhatnak csak 
viszontszeretetet, amely életükben tiszteletteljes félelemmel párosul. A jó gyer- 
mekek félnek olyat tenni, amivel megszomorítanák szüleiket. Ilyen a hitben élő 
embernek az Istenfélelme is. Mi is tudjuk, hogy mindenünk Isten ajándéka, aki 
nemcsak földi életünk szükséges javait adja meg nekünk, hanem Krisztusban 
üdvösségre is vezet. A gyermek is csak akkor fél a szüleitől, rendszerint az 
édesapjától, ha valamikor rossz fát tesz a tűzre. Az Isten-félelem számunkra 
azt jelenti, hogy szeretjük életünk Urát és Megváltóját és ez a tiszteletteljes 
szeretet irtózik a tudatos rossz cselekedetektől. Ez az életstílus azért drága 
érték, mert mindezt úgy cselekesszük, mint szabad emberek. Nem kényszerít 
rá senki, de Isten Szentlelke arra indít, hogy szabad a jót jóval viszonozni a 
szeretetért viszont szeretni. Ez a szeretet nem tud a gonoszság palástja lenni. 

A korinthusi gyülekezet történetéből tudjuk, hogy ott voltak olyan emberek, 
akik visszaéltek a lelki szabadsággal. Úgy okoskodtak, hogy a lelki szabad- 
ság felszabadít a testi szabadosságra, a féktelen életre, az erkölcsi normák 
átlépésére. Pál apostol ezt a rosszul értelmezett lelki szabadságot igyekezett 
gyógyítgatni. Megszívlelendő az Igének ez a mondata: , Minden szabad nékem, 
de nem minden használ." 

Isten Lelke olyan szabadságra vezet, amely az emberi közösségben össze- 
fog, és nem szétszór. Öröm szeretettel azt munkálni, hogy életünket látva a 
kívülállók is akarják Istent dicsőíteni. Ámen 


Édesatyánk megköszönjük néked, hogy te nem úgy bánsz 
velünk, ahogyan érdemelnénk. Megköszönjük, hogy akkor, amikor 
életünk tényei arról beszélnek, hogy nagyon hamar elfelejtjük Igéd 
üzenetét és arról is megfeledkezünk, hogy megváltott gyermeke- 
id vagyunk, te nem jössz ítélettel, hanem kegyelmes szeretettel 
szólsz hozzánk Igédben. Hálát adunk, hogy ezen a szent vasár- 
napon köztünk is újra hangzott atyai hívogatásod, útmutatásod, 
bátorításod. Hálát adunk, hogy most is belecsendült életünkbe az 
a kiáltásod, amellyel szólítottad a bűneset után az előled elrejtőzni 
akaró embert. Segíts, hogy ott legyünk és töltsük be küldetésün- 
ket, ahova te állítottál bennünket. Kérünk, bocsásd meg nékünk, 
ha nem azon az úton járunk, amelyen te útba indítottál bennünket. 
Segíts bennünket lelki szabadságra, hogy tudjuk, mint Lelked 
által vezetett gyermekeid, önként és örömmel cselekedni a jót, 
és legyünk áldott munkásai a te szőlőskertednek. Kérünk, tégy 
bennünket ebben a világban olyanná, mint a mágnes, amely nem 
szétszórja, hanem magához vonzza az apró vasdarabokat. Segíts, 
hogy tudjunk hívő életünk és szeretetünk bizonyságtételével mi is 
ne önmagunkhoz, de Krisztushoz vonzani az embertársakat, akik 
idegen utakon járnak. Kérünk, gyógyítgassad betegeinket, beteg- 
ségeinket, álld meg családjainkat, hogy legyen minden család 
egy kis gyülekezet, és hogy legyen ez a most itt előtted imádkozó 
szívvel megálló gyülekezet is egy áldott nagycsaláddá. Tégy ben- 
nünket áldott eszközzé szent kezedben mindenütt ahol élünk vagy 
ahova elmegyünk, életünk Ura Jézusunk nevében kérünk. Ámen 


Záróének: 479. dics. 1986. 

A földbe esett búzaszem 
Főének: 42. zsoltár Igeolvasás: János 12, 18-33 


Elébe is azért vonult ki a sokaság, mert hallották, hogy ezt a jelt tette. 
A farizeusok pedig így szóltak egymáshoz: ,, Látjátok, hogy semmit sem tudtok 
elérni: íme, a világ őt követi!" Néhány görög is volt azok között, akik felmentek 
az ünnepre, hogy imádják az Istent. Ezek odamentek Fülöphöz, aki a galileai 
Bétsaidából való volt, és ezzel a kéréssel fordultak hozzá: ,, Uram, Jézust sze- 
retnénk látni." Fülöp elment, és szólt Andrásnak, András és Fülöp elment, és 
szólt Jézusnak. Jézus így válaszolt nekik: ,, Eljött az óra, hogy megdicsőíttessék 
az Emberfia. Bizony, bizony, mondom néktek: ha a búzaszem nem esik a földbe, 
és nem hal meg, egymaga marad; de ha meghal, sokszoros termést hoz. Aki sze- 
reti az életét, elveszti; aki pedig gyűlöli az életét e világon, örök életre őrzi meg 
azt. Ha valaki nekem szolgál, engem kövessen; és ahol én vagyok, ott lesz az én 
szolgám is; és ha valaki nekem szolgál, azt megbecsüli az Atya. Most megrendült 
az én lelkem. Kérjem azt: Atyám, ments meg ettől az órától engem? De hiszen 
éppen ezért az óráért jöttem! Atyám, dicsőítsd meg a te nevedet!" Erre hang 
hallatszott az égből: ,, Már megdicsőítettem, és ismét megdicsőítem. " A sokaság 
pedig, amely ott állt, és hallotta, azt mondta, hogy mennydörgés volt; mások 
azonban így szóltak: ,, Angyal beszélt vele." Jézus megszólalt: „Nem énértem 
hallatszott ez a hang, hanem tiértetek. Most megy végbe az ítélet e világ felett, 
most vettetik ki e világ fejedelme. Én pedig, ha felemeltetem a földről, magamhoz 
vonzok mindeneket. Ezt azért mondta, hogy jelezze, milyen halállal fog meghalni. 


Terólad zeng a mi dicséretünk, örökkévalóság Ura, gondviselő 
Édesatyánk az Úr Jézus Krisztus által. Csodálatosan szép világot 
teremtettél Istenünk, és mi nem tudjuk neked megköszönni, hogy 
bennünket, embereket azért teremtettél, hogy legyünk a te dicsősé- 
gednek hirdetői, atyai szeretetednek megtapasztalói és továbbadói. 
Ha megvizsgáljuk magunkat Atyánk, szomorúan látjuk, hogy híjá- 
val találtatunk. Sokminden tölti be az életünket, és kevés bennünk 
a szeretet, a hűség és a jóság. Te tudod, aki ismered szívünket, 
mennyi bennünk az önzés, a hálátlanság. Akaratodat, Igéd üzenetét 
hamar elfelejtjük. Hajlamosak vagyunk meghallgatni a hazugság 
fejedelmének hitető szavait, aki arra törekszik, hogy bennünket 
tőled is, egymástól is elszakítson. Légy irgalmas hozzánk Atyánk, 
és cselekedd, hogy most amikor színed előtt állunk, Igéd előtt szí- 
vünk kitárulkozzon, és bennünk bő gyümölcsöt hozzon. Az Úr Jézus 
Krisztus szent nevében kérünk, hallgasd meg imádságunkat. Ámen 

Igehird. előtti ének: 370. dics. 2.vers Alapige: János 12, 20-25 


Néhány görög is volt azok között, akik felmentek az ünnepre, hogy imád- 
ják az Istent. Ezek odamentek Fülöphöz, aki a galileai Bétsaidából való volt, 
és ezzel a kéréssel fordultak hozzá: „Uram, Jézust szeretnénk látni.” Fülöp 
elment, és szólt Andrásnak, András és Fülöp elment, és szólt Jézusnak. 
Jézus így válaszolt nekik: „Eljött az óra, hogy megdicsőíttessék az Emberfia. 
Bizony, bizony, mondom néktek: ha a búzaszem nem esik a földbe, és nem 
hal meg, egymaga marad; de ha meghal, sokszoros termést hoz.” 


Kedves Testvéreim, 


A János evangéliumának előző fejezeteiben Jézus arról beszélt az őt körül- 
vevő embereknek, hogy ő nemsokára eltávozik közülük, és olyan helyre megy, 
ahova ők nem követhetik őt. Jézus ezzel a beszédével már a közelgő szenvedé- 
sére, és kereszthalálára utalt. Az őt körülvevő emberek, a farizeusok és az írás- 
tudók nem értették meg Jézus szavait. Mai Igénkben arról is hallottunk, hogy 
a közelgő ünnepre Jeruzsálembe zarándokló sokadalomban volt egy néhány 
görög is. Amikor Jézus arról beszélt, hogy ő eltávozik tőlük, némelyek arra 
gondoltak, hogy Jézus talán otthagyja az ő népét ahol annyi meg nem értésre 
talált és ahol egyre jobban érzi, hogy némelyek haragszanak rá, és elmegy a 
pogány görögök országába és azt teszi missziója területévé. Most amikor az 
ünnepre gyülekező sokaságban görögök mentek Jézus egyik tanítványához 
Fülöphöz, akinek a neve nagyon görögösen hangzik, és azt mondták neki; 
, Uram, látni szeretnénk Jézust", Fülöp elment tanítványtársához, Andráshoz 
és megmondta neki, amit hallott, hogy azok az ott lévő görögök látni szeretnék 
Jézust. A tanítványok némelyikének a lelkében is ott volt az a gondolat, hogy 
Jézus, akinek már-már az életére törnek, megelégelte ezt a sajnálatos állapo- 
tot és a pogányok közt fogja folytatni küldetését. Hiszen ezek a tanítványok 
Jézustól már nagyon várták azt a döntő lépést, amikor majd bejelenti övéinek; 
megalapítottam Istennek az országát. A tanítványok azért is vártak Jézusnak 
erre a bejelentésére, mert a maguk dicsőséges jövendőjét úgy gondolták el, 
hogy némelyek közülük Jézusnak a jobb és balkeze felől lesznek majd Istennek 
az országában. Amikor a két tanítvány megmondta Jézusnak, hogy görögök 
vannak itt, akik szeretnének vele találkozni, Jézus egy mély értelmű és nagyon 
elgondolkodtató mondatot mondott: ,, Eljött az óra, hogy megdicsőíttessen az 
embernek fia." A tanítványok Jézusnak ebben a mondatában szívük vágyának 
a beteljesülését sejtették, hogy Jézus a pogány világban fogja megvalósítani 
Istennek az egész földre kiterjedő országát. Nem kis dolog az, hogy ebben a 
világban ahol az emberek szívében olyan sok helyen ott van a hitetlenség, vagy 


202 


a hitbeli elbizonytalanodás tehát a világban, ahol annyi sokféle sötétség terjed, 
amely egyre jobban elhomályosítja a hitnek a látását, emberek, méghozzá 
pogány emberek vágyakoznak a Jézus Krisztussal való találkozás után. Ezek 
a pogányok, akik éppen azért mert pogányok voltak, csak a tanítványokon 
keresztül tudtak Jézussal találkozni. Ezeknek a görögöknek a Jézussal való 
találkozása óta már sok minden megváltozott ebben a világban, de megmaradt 
az a szükségszerűség, hogy a Krisztustól, Istentől távol élők ma is a tanítvá- 
nyokon keresztül ismerhetik meg Jézust. Ezért nem mindegy ma sem, hogy 
a tanítványok hogyan élnek, hogyan viselkednek, mert az idegenek felé a 
tanítványok életének, jó vagy rossz példájának az eredményeként dicsőíttetik, 
vagy káromoltatik Istennek a neve ma is az Istent nem ismerők között. Féltő 
szeretettel kell vigyázni minden hitben élő embernek, Krisztus minden mai 
tanítványának is, hogy a környezetünkben élők rajtunk keresztül ismerjék meg 
Isten szeretetét életet készítő atyai jóságát, megváltó akaratát. 

Csakhogy a tanítványok nem a Krisztus, hanem a saját szívük szerint 
értelmezték Jézusnak ezt a mondatát: , Eljött az óra, hogy megdicsőíttessen 
az embernek fia.” Ezzel ő nem azt jelentette be, hogy átlépi a nyelvhatárt, 
tágasabb nyelvterületen valósítja meg Istennek az országát. Ezért folytatta így 
szavait: „Bizony, bizony mondom néktek: ha a földbe esett gabonamag el nem 
hal csak egymaga marad; ha pedig elhal sok gyümölcsöt terem. " Így mondta 
el Jézus az ő küldetésének a titkát és ezzel elmondta az övéi küldetésének a 
titkát is. Így ébresztette őket annak a tudatára, hogy nincs itt az ideje annak, 
hogy dicsőségről világfölötti uralomról álmodozzanak. Nem ez következik, 
hanem a szenvedés, a meghalás. De éppen ezen a mélységen, a meghaláson a 
mélységbe jutáson keresztül készíti elő Isten a dicsőséget. Olyan lesz az élete, 
mint a földbe vetett gabonamagé, amely ugyan elenyészik, de közben csira 
pattan belőle, kalásztermő gabonaszál lesz belőle, amelyben sok gabonaszem 
terem. Így tárta övéi elé Jézus nemcsak az ő életútjának a titkát, hanem az övéi 
életútjának a titkát is. De nekünk is mondja, hogyha a földbe vetett gabona- 
mag el nem hal egyedül marad, de ha elhal sok gyümölcsöt terem. Ezzel azt is 
megmagyarázza Urunk, hogy ő nem azért jött erre a világra, hogy megőrizze 
a maga életét, hanem azért hogy ideáldozza azt, hogy ebből nőjön ki a gyüle- 
kezet, az anyaszentegyház, mint Isten országának földi előcsarnoka. 

Nekünk nagyon keménynek tűnik Megváltónknak ez a mondata: ,, Aki sze- 
reti a maga életét, elveszti azt, és aki gyűlöli a maga életét, örök életre tartja 
meg azt.” Urunk ezzel nem a tőle kapott élet gyülöletére akar bennünket taní- 
tani, hiszen ezt azért adta drága ajándékként, hogy itt elinduljunk az örök élet 
útján. Ő azt akarja, hogy legyen ez az életünk szeretettel kitárulkozó, Istennek 
szolgáló élet. Nem úgy tartjuk meg a magunk életét, ha önző szívvel mindent 
magunkhoz akarunk kaparni, hanem úgy ha egymás terhét hordozó szeretettel 

áldássá válunk embertársunk mellett. Ő ilyen életre akarja övéit segíteni és 
ilyen irányba mutatnak tanításai a meggyújtott gyertyáról, amely nem arra 
való, hogy elrejtsék, véka alá tegyék, hanem arra, hogy akármilyen sötét a 
világ, azon a helyen, ahol ez a gyertya ég, legalább egy kis darabkán elűzze 
a sötétséget, a homályt. Aki Krisztus követségében járva tölti a földi életet és 
szívébe zárja azt a kegyelmet, amit Isten az őt követőknek felkínál, annak drága 
öröksége van. Urunk ezt így fejezi ki: „Aki nékem szolgál, engem kövessen; 
és ahol én vagyok ott lesz az én szolgám is, és aki nékem szolgál, megbecsüli 
azt az Atya." Akik tehát életüket a Krisztustól tanult szeretet továbbadásával 
töltik azok Istennek megbecsült gyermekei. 

Hogy a görögök, tehát a pogányok vágyakoztak megismerni a világteremtő 
és életet ajándékozó Urat, találkozni akartak vele, ez Jézus számára is atyai 
jeladás volt arra nézve, hogy földi küldetése, elvégzendő munkája a vége felé 
közeledik. Maga Jézus is utalt erre, amikor éppen a János evangéliumában 
is arról beszél, hogy neki más juhai is vannak, ,, akik nem ebből az akolból 
valók: Azokat is elő kell hoznom, és hallgatnak majd az én szómra, és lesz 
egy pásztor és egy nyáj.” Az evangéliumokban is halljuk Jézusnak a szavait, 
ahol ezt mondja, hogy az ő órája az ő ideje még nem jött el. De most már ezt 
mondja: , Eljött az óra, hogy megdicsőíttessen az ember fia. " Jézus tudja, hogy 
kereszthalála nem megaláztatás, hanem megdicsőítés, azért mondja a keresztre 
feszítésre gondolva, hogy , Amikor majd felemeltetem, mindeneket magamhoz 
vonzok." Ez is utalás arra is, hogy áldozati halálának a gyümölcse nem egy 
nép, hanem a kegyelmet elfogadó emberiség ajándéka lesz. A régi próféták 
több helyen beszélnek róla: , Az utolsó napokban az Úr házának hegye szilár- 
dan fog állni a hegyek fölött. Kimagaslik a halmok közül és özönlenek hozzá a 
népek. Eljön a sok nép és ezt mondják: Jöjjetek, menjünk az Úr hegyére Jákób 
Istenének házához! Tanítson minket útjaira, hogy ösvényein járjunk. Mert a 
Sionról jön a tanítás és az Úr Igéje Jeruzsálemből." 

Jézus az Atya akaratát teljesíteni, a kárhozat felé elindult embert megvál- 
tani jött erre a földre. De amikor közeledett a keserű pohár kiürítésének az 
órája, emberi testében ő is megremegett, megrendült. Az ő ajkán is elhangzott 
a könyörgés: ,, Atyám, ments meg engem ettől az órától. " Talán egy pillanatig 
átfutott lelkén a gondolat, nem lehetne-e a kereszt kínja nélkül elvégezni a 
megváltást. Aztán egyértelműen világosan tudatosítja, hogy az Atya őt ennek 
az áldozatnak az elvégzésére küldte. Ezt így fejezi ki: ,, Ezért jutottam erre 
az órára.” Hogy a gyötrelmes óra közeledtével Jézus lelkében is felmerült a 
kereszthalál kikerülésének a gondolata, ez azt mutatja, hogy a kísértő nem- 
csak messiási munkájának a kezdetén környékezte meg őt, hogy eltántorítsa 
megváltói küldetésének a teljesítésétől, hanem messiási küldetése végén is 
szerette volna kikerültetni Jézussal a megváltás művét. De mint ahogyan 

munkája kezdetén egyértelmű döntéssel űzte el magától a kísértőt, úgy most 
is a kereszt szenvedéseihez készülve is győzött lelkében az Atya akaratának a 
teljesíteni akarása. Jézusnak egyetlen vágya volt, hogy az Atya akaratának a 
teljesítésével dicsőíttessen Istennek a szent neve. Az Atya válaszolt a Fiúnak a 
vágyára: ,, Atyám, dicsőítsd meg a te nevedet. " Erre hangzott az Atya válasza: 
„Meg is dicsőítettem és újra megdicsőítem. ” Az Atyának ezt a válaszát a nép 
is hallotta. Milyen megdöbbentő, hogy Isten gyülekezete a választott nép sok 
mindenre gondolt, amikor a hangot hallotta, csak arra nem, hogy Isten szólott. 
Sokan, mint több más isteni jeladást, természeti jelenségnek tartották és így 
magyarázták: mennydörgött. Némelyek egy kicsit már emelkedettebben gon- 
dolkodtak, a magasabb rendű szellemi lényekre az angyalokra gondoltak és ezt 
mondták, hogy angyal szólott neki. 

Jézusra emberek követelték és ember mondta ki a halálos ítéletet és azt 
emberek is hajtották végre. De mindebben a szörnyű eseménysorozatban Isten 
akarata lett végrehajtva. Így mutatta meg Isten megdöbbentő világossággal, 
hova jutott az ember, mennyire ítéletre érett a világ. Krisztus halálra ítélésében 
benne van ennek az egész ítéletre érett világnak az ítélete is. János apostol egy 
másik helyen így fejezi ezt ki, hogy: , Nem azért küldte az Isten az ő fiát a világ- 
ra, hogy kárhoztassa a világot, hanem hogy megtartasson a világ általa. ” Már 
a karácsonyi evangéliumban is úgy kezdik az angyalok a nagy örömhírt tudatni 
a pásztorokkal, hogy megszületett a világ Megváltója. Ő nem ítélni, hanem 
megtartani jött az elveszett embert, de ugyanakkor hangzik az evangéliumban 
ez a tudósítás is: , Az pedig az ítélet, (kárhoztatás), hogy a világosság eljött a 
világba, de az emberek jobban szerették a sötétséget, mint a világosságot, mert 
gonoszok voltak a cselekedeteik. " 

Mindezek közepette, és mindenek ellenére is megáll Megváltónknak ez az 
üzenete is: ,, Én vagyok a világ világossága, aki engem követ nem járhat sötét- 
ségben. ” Szívleljük meg e szavait is: „Járjatok, amíg világosságotok van, hogy 
a sötétség ne lepjen meg titeket. Aki a sötétségben jár, nem tudja hová megy. ” 

Válaszoljunk Urunk szavaira életünk hitvallásával. Ámen 


Magasztalunk téged mennynek és földnek teremtő Istene, Édes- 
atyánk az Úr Jézus Krisztusban, hogy kitárod előttünk atyai szíve- 
det és elmondod nekünk küldetésünk titkát. Jó volt hallani Igéden 
keresztül: Azért jött szent Fiad erre a világra, hogy egész életével, 
szavaival, tetteivel, áldozati halálával és feltámadásával készítse 
a mi életünk útját, amely a benne adott kegyelem nélkül ítéletre 
hullana. Töredelmes szívvel valljuk meg előtted; sokszor minket 
is elkábít, megkötöz, tévútra csalogat a nagy kísértő a hazugság 
atyja. Az ő munkájának a gyümölcse, hogy Igéd magvetése hamar 

kihullik a szívünkből és úgy törtetünk itt vágyaink sok délibábja 
után, a nem mindig fontos ideig való javak után, mintha azok örök- 
ké a kezünkben maradhatnának, és mintha mindent nem sáfár- 
kodásra kaptunk volna atyai kezedből. Köszönjük Atyánk, hogy 
Igédben emlékeztettél: a földbe vetett gabonamag elhal ugyan, de 
közben csirát hajt és gyümölcsöt terem. Segíts, hogy Igéd mag- 
vetése nyomán legyen áldott gyümölcsöket termő a mi életünk is. 
Adj erőt, hogy neked szolgáló életünk által épüljön a te anyaszent- 
egyházad és szent országod. Kérünk, adj a reánk következő hét- 
köznapok munkáihoz is elégséges erőt és add, hogy legyen egész 
földi életünk is áldott bizonyságtétel a te Szentlelked újjáteremtő 
erejéről. Így légy velünk könyörülő kegyelmeddel Atyánk Istenünk 
Megváltó Jézusunk nevében kérünk. Ámen 


Záróének: 397. dics. 2001. 


Tisztességes élet 
Főének: 395. dics. Igeolvasás: Máté 18, 15-20; Galata 5, 13-21 


Ha vétkezik atyádfia ellened, menj el, intsd meg őt négyszemközt: Ha hall- 
gat rád, megnyerted atyádfiát. Ha pedig nem hallgat rád, végy magad mellé 
még egy vagy két embert, hogy két vagy három tanú szava erősítsen meg min- 
den vallomást. Ha nem hallgat rájuk, mondd meg a gyülekezetnek. Ha pedig a 
gyülekezetre sem hallgat, tekintsd olyannak, mint a pogányt vagy a vámszedőt. 
Bizony mondom néktek: Amit megköttök a földön, kötve lesz a mennyben is, 
amit pedig feloldotok a földön, oldva lesz a mennyben is. Bizony mondom nék- 
tek azt is, hogy ha közületek ketten egyetértenek, amit kérnek, azt mind megadja 
nekik az én mennyei Atyám. Mert ahol ketten vagy hárman összegyűlnek az én 
nevemben: ott vagyok közöttük. 

Mert ti testvéreim, szabadságra vagytok elhíva; csak a szabadság nehogy 
ürügy legyen a testnek, hanem szeretetben szolgáljatok egymásnak. Mert az 
egész törvény ebben az egy igében teljesedik be: ,, Szeresd felebarátodat, mint 
magadat. " Ha pedig egymást marjátok és faljátok, vigyázzatok: el ne emész- 
szétek egymást! Intelek titeket: a Lélek szerint éljetek, és a test kívánságát ne 
teljesítsétek. Mert a test kívánsága a Lélek ellen tör, a Léleké pedig a test ellen, 
ezek viaskodnak egymással, hogy ne azt tegyétek, amit szeretnétek. Ha pedig 
a Lélek vezet titeket, nem vagytok a törvény uralma alatt. A test cselekedetei 

azonban nyilvánvalók, mégpedig ezek: házasságtörés, paráznaság, tisztáta- 
lanság, bujálkodás, Bálvány imádás, varázslás, ellenségeskedés, viszálykodás, 
féltékenység, harag, önzés, széthúzás, pártoskodás; irigység, gyilkosság, része- 
geskedés, tobzódás és ezekhez hasonlók. Ezekről előre megmondom nektek, 
amint már korábban is mondtam, akik ilyeneket cselekszenek, nem öröklik 
Isten országát. 


Szent a te neved mindenható Isten, Édesatyánk az Úr Jézus 
Krisztusban. Hálát adunk néked elhívásodért, hogy mi ezen a 
földön, mint elhívott szentek, néked élő, néked szolgáló emberek 
lehessünk. Kérünk Atyánk, légy irgalmas hozzánk és bocsásd meg 
nékünk, ha napjaink forgatagában sokszor elfelejtjük küldetésün- 
ket, és nem tudatosítottuk gyermekeidhez méltóan, mire adtad 
nekünk a napokat, órákat és perceket. Hálát adunk mindenért, amit 
életünk elmúlt napjaiban is vehettünk atyai kezedből, a feladato- 
kért, amelynek elvégzéséhez tőled kaptunk erőt. Megköszönjük 
embertársainkat, akiket nékünk adtál, hogy velük együtt végezzük 
feladatainkat, és megköszönjük, hogy te a munkás hétköznapok 
fáradalmai közben ünnepi csöndet készítesz nekünk, hogy testünk 
megpihenjen és belső emberünk, hitünk és reménységünk pedig 
megújuljon. Kérünk Atyánk, tedd Igédet szívünkben élővé, életet 
formálóvá, és életutunk akadályait legyőző erővé. Megváltónk 
nevében kérünk, hallgasd meg imádságunkat. Ámen 


Igehirdetés előtti ének: 26. zsoltár 1. vers Alapige: Galata 5, 13-14 


Mert ti testvéreim, szabadságra vagytok elhíva; csakhogy a szabadság 
ne legyen alkalom a testnek a bűnre, hanem szeretetben szolgáljatok egy- 
másnak. Mert az egész törvény ebben az egy Igében teljesedik be: „Szeresd 
felebarátodat, mint magadat." 


Kedves Testvéreim, 


Az Úr Jézus evangéliumában, majd a Pál és Péter apostol leveléből idézett 
igeverseken keresztül Isten a mindennapi életnek egy új területére irányítja 
figyelmünket. A pogány tengerben kisebbségben élő gyülekezet életrendjére 
és emberi magatartására ad itt Isten áldott tanításokat. Az Igének a figyelmez- 
tetése azért hangzik, hogy mindenki, aki Jézus Krisztus tanítványaként éli az 
életet, az élet minden területén fejezze ki, hogy a Krisztusban hívők egymást 
szeretik, tisztelik és egy nagycsalád szétszórt tagjaiként is egymáshoz tartozó- 


207 


nak érzik magukat. A gyülekezet volt mindenkinek, aki gyülekezethez tartozott 
az a hely, ahol naponta átélhette; engem a körülöttem élő testvérek szeretnek 
és ezt a megtapasztalt szeretetet a maga módján igyekezett mindenki tovább 
adni a közeli, vagy távoli testvérek felé. Így tehát a Krisztus gyülekezetének 
a tagjai sem örömükben, sem bánatukban, sem emberileg reményteljes, vagy 
küzdelmes életmódja között sem érezték magukat sohasem elhagyottnak. A 
gyülekezet életének a viharfelhői sem vették el azt az örömet, hogy Krisztust 
követni áldott dolog, mert ő földi életünket is megszenteli, gondjainkban 
is velünk van és nemcsak ideig való szükségleteinket ajándékozza nekünk, 
hanem Isten országának a titkait is feltárja előttünk. Még nem bontakozott ki a 
maga szörnyűségeivel együtt a Római birodalom keresztyéneket üldöző hatal- 
ma, nem ismerték még a mai kor hírközlő eszközeit sem, de egyre világosabbá 
lett minden hitben élő, Krisztust követő ember előtt az, amit Jézus övéinek 
mondott: , Engem üldöznek, titeket is üldözni fognak". A lélektani hadjárat már 
akkor is ismerős volt. Tudjuk a mi mostani életünkben is azzal kezdődik egy 
egyénnek, vagy egy közösségnek az életében a bekövetkező üldözés előszele, 
hogy a hírközlő eszközökön keresztül azt, akit üldözni szándékoznak, rossz 
hírbe keverik, veszélyesnek, vagy a társadalomra nézve nem kívánatos sze- 
mélynek, vagy közösségnek tartják. Az így megpuhított, megdolgozott közvé- 
lemény már szinte a hatalom szócsövének a szerepét tölti be, amikor a sokszor 
sokáig tartó kirakat-perekben követelik a bűnös megbélyegzetteknek a szigorú 
megbüntetését. Az első századok folyamán így terjesztették a Római birodalom 
tartományaiban a Krisztust követő embereknek a rossz hírét. A hírverések a 
hazugságokat igyekeztek az emberek szívébe vésni a keresztyéneket illetően, 
tehát a hatósági propaganda nem a tényeket ismertette az emberekkel, hanem 
oktalan vádakkal, rágalmakkal illették a Krisztust követőket. Ilyen körülmé- 
nyek között kellett az apostoli egyház vezetőinek krisztusi lelkületű tanácsokat 
adni a gyülekezet tagjainak, hogy a veszélyek közt is megállhassanak és az 
üldözések közt is gyarapodhassanak. Az emberi gyarlóság minden korszakban 
megmutatkozik. Az apostoli kor Krisztust követői sem voltak tökéletes embe- 
rek. Az aggodalmaskodás, a félelem akkor is adott némelyek szívébe ilyen 
gondolatokat: Ilyen a világ, a hatalommal nem lehet szembeszállni, csendben 
kell maradnunk, a hitünket titokban megtartjuk, de a krisztusi misszió munkáját 
szüneteltetni kell. Volt egy olyan csoportja is a gyülekezetnek, amely nemcsak 
csöndes visszavonulással akarta átmenteni az evangéliumot a következő nem- 
zedék számára, hanem hangosan kimondta, ami a szívében volt, hogy ebben a 
világban nem lehet állandó nyomás alatt élni, nem lehet a kor szellemiségével 
felvenni a harcot, tehát nincs más módja a megmaradásnak, csak az alkalmaz- 
kodás a körülményekhez. Ez a gondolkodásmód már komoly veszélyt jelentett 
a gyülekezet jövőjére nézve. Itt a háttérben már ott van az ősi kígyó, a kísértő. 


208 


A sátán legtöbb esetben az apró lépések taktikáját alkalmazza. Nem akarja a 
hívő embert egyszerre elszakítani Istentől, de az apránkénti elszakítással sok 
ember esetében igen eredményesen munkálkodik. Így is el tud sok emberrel 
jutni odáig, hogy az ember , beül a csúfolódók székébe" és már nem gyönyör- 
ködik az Úr törvényében. 

A gyülekezet nagy többsége akkor is tudta, hogy a misszió betöltésénél a 
csendes visszavonulás, a bátor bizonyságtétel abbahagyása, a hitnek titokban 
való megélése nem lehet megoldás. Jézus előre jelezte, hogy övéinek a világ- 
ban majd szembe kell nézni a rájuk leselkedő veszélyekkel. Ezért mondta: 
,, Elküldelek titeket, mint juhokat a farkasok közé. Legyetek azért szelídek, mint 
a galambok, és okosak, mint a kígyók.” Isten Péter apostolon keresztül gon- 
doskodó atyai szóval mondja meg, hogy a visszavonulás helyett mi a jó meg- 
oldás: „ Magatokat a pogányok közt jól viseljétek,..mert az Isten akarata, hogy 
jót cselekedve némítsátok el a balgatag emberek tudatlanságát. " Emlékeztet 
arra, hogy mi ezen a földön ideiglenesen itt tartózkodó jövevények vagyunk. 
Ez csak átmeneti hazánk. Az évek elszállnak, az időnk lejár, és nem mindegy, 
hogy ameddig itt élünk, hogyan töltjük az Istentől kapott esztendőket. Mi itt az 
ő követei vagyunk. Ezért van szükség arra, hogy az életünk példás legyen. A 
jó példaadásnak a mindennapi élet rendezettségében kell megmutatkozni. Az 
Igének ez a mondata: ,, Tartóztassátok meg magatokat a testi kívánságoktól, " 
egybecsendül azzal, amit az evangéliumi versekből és a Galátákhoz írt levélből 
is hallottunk. Isten nem akarja az életünket tiltott fákkal teleültetni, amelynek 
a gyümölcséhez nem szabad nyúlnunk. Mindnyájan húsból és vérből való 
emberek vagyunk. Mindnyájunknak vannak vágyai, akarásai kívánságai. Ez 
nem baj. A baj ott kezdődik, amikor az ember szétszakítja az Isten által rendelt 
gátakat. A folyók is áldássá válnak a környező világban, ameddig azok vize 
a partok közt, a mederben folyik. De ha a folyók vize kilép a mederből, és 
még a védőgátak is szakadásosak, az katasztrófát jelenthet a természetre és az 
emberekre nézve is. Isten a mi emberi vágyainknak és akarásainknak is medret 
készített, ahol folyhatnak vágyaink, akarásaink folyói. De mindennek rendje 
és rendelt ideje van. Az evangéliumi versekben most is hallottuk Megváltónk 
tanítását, hogy ha az ember az embertárs rovására hajt végre valamit, ott sérül 
a közösség, és ha ezzel a gyülekezet belső békessége és jó rendje csorbát 
szenved, figyelmeztetni, emlékeztetni kell egymást. Ennek a figyelmeztetésnek 
először négyszemközt, majd tanúk, és végül a gyülekezet előtt kell történnie. 

Gyülekezeteinkben nagyon megszívlelték és gyakorolták az előttünk élt 
nemzedékek Megváltónknak ezt a tanítását. Az elmúlt hetekben nagyon apró- 
lékosan olvasgattam gyülekezetünk levéltárának sárguló írásait. Ezek a régi 
írások arról tesznek bizonyságot, hogy elődeink féltő szeretettel vigyáztak a 
gyülekezet belső békességére, lelki egységére, és ennek érdekében igyekezek 

megtartani Jézusunk tanítását. Most kivételesen felolvasok a gyülekezet előtt 
egy régi határozatot, egy jegyzőkönyvi kivonatot. 1766-ban a gyülekezetben 
37 családfő írt alá egy határozatot, amelynek végrehajtásával egy nem Krisztus 
egyházához méltó rendellenességet igyekeztek gyógyítani. Ebben az időben 
ugyanis kezdett terjedni gyülekezetünkben a durva beszéd, a szitkozódás és 
káromkodás. Ezért a presbitérium olyan határozatot hozott, amit aztán az 
egyházközségi gyűlés is jóváhagyott, hogy ha valaki szitkozódó, káromkodó 
szavakat mond, annak büntetése 12, a gyülekezet nyilvánossága előtt végre- 
hajtandó botütés legyen. Ha az egyszer így megbüntetett egyén ismét ebbe 
a bűnbe esne, büntetése 24 botütés legyen, és ha ez sem használna, az ilyen 
egyént át kell adni a polgári bíróságnak, hogy szabja ki rá a polgári törvény- 
könyvben ilyen esetre megszabott büntetést. Ugyanez a gyűlés rendelkezik a 
vasárnapok és az ünnepnapok méltó megünneplését illetően. Megtiltották a 
halászást, vadászást, hajóval, csónakkal, vagy szekérrel való munkát, és aki a 
két istentisztelet előtt megszegi a nyugalom napja megünneplésének a szent 
komolyságát, azt testvériesen figyelmeztették, és arra az esetre, ha a harmadik 
figyelmeztetés is hiábavalónak bizonyulna, elrendelték az Úrvacsorával való 
élés tilalmát. A figyelmeztetést kiterjesztették azokra is, akik ugyan vasár- 
nap nem dolgoznak, de a szent ünnepet azzal fertőzik meg, hogy kocsmába 
mennek, isznak, mulatoznak. Bizonyára érezzük, mennyire egybecsendül ez 
azzal, amit most itt az Igéből is hallottunk. A cél nem a büntetés volt, hiszen 
a büntetést megelőzte a kérés, a szép szó, a testvéri szeretettel figyelmeztetés. 
Mindent meg akartak tenni annak érdekében, hogy a gyülekezet tagjai a Krisz- 
tus evangéliumához méltóan viselkedjenek. Vigyázni akartak, hogy a gyüle- 
kezeten kívül állók között ne káromoltasson Isten neve a gyülekezet tagjainak 
méltatlan viselkedése miatt. Vajon mi hogy állunk meg kedves testvéreim Isten 
Igéjének a mérlegén? Látszik rajtunk, észreveszi a kívülálló is, hogy mi a világ 
Megváltójának, Jézus Krisztusnak a gyülekezetéhez tartozunk? Van bennünk 
egymásért érzett felelősségtudat? Mennyire elhidegült sok testvér a gyüle- 
kezettől, a hívő élettől! Sokan már odáig jutottak, hogy hit nélküli, templom 
nélküli életüket a dolgok természetes rendjének tartják. Nem hiányzik, nem 
fáj az elszakadás a gyülekezettől. Sokat változtak az idők, változtak a testvéri 
figyelmeztetésnek a lehetőségei is. Az apostolok korában is voltak emberi 
gyarlóságok a gyülekezetben, de azért a keresztyének viselkedésében a pogá- 
nyok is észrevették, hogy másképpen élnek, mint ők. Ezt a szebb, boldogabb, 
békésebb életmódot kívánta meg sok pogány, és az üldözések ellenére is sokan 
keresztyénné lettek. 

A bajban, a szenvedések és próbák közt minden ember tudatosítja, hogy 
szüksége van ebben a veszélyekben leledző életben egy szilárd pontra, amely- 
re támaszkodhat. Ezért a gyenge, beteg és bizonytalankodva lépegető ember 

kezébe egy erős pálcát, botot adtak, hogy amikor körülte minden olyan bizony- 
talan, legyen mibe kapaszkodnia, legyen mire támaszkodnia. Ezért hozták 
az élet rendjét szabályozó határozatokat. Az élet veszélyes viharaiba került 
emberek már sokszor megtapasztalták, hogy a veszély túlélése csak akkor 
lehetséges, ha van egy rajtuk kívül álló szilárd pont, amit megragadhatnak. 
A süllyedő hajón hiába kapaszkodik valaki a fedélzeti korlátba, hiszen a hajó 
minden rajta levővel együtt menthetetlenül a hullámsírba merül. Ez a szilárd 
pont az ember életében a világot teremtő mindenható Isten. De őt csak hittel 
lehet megragadni. Ebből sejtettek meg, éltek át valamit az első századok üldö- 
zésének a viharaiban azok az emberek, akik megragadták a Krisztusban készí- 
tett kegyelmet. Más szilárd pont ma sincs a földön élő ember életében. Minden 
más támaszték, minden más kapaszkodó, — mint pl. az élvezet hajszolása, vagy 
rosszul alkalmazott szorgalom, — csak a mélységbe süllyedést sietteti. Gyüle- 
kezetünk egykori vezetői és tagjai is ezért éltek a testvéri szeretetből fakadó 
fegyelmezés eszközeivel. Egyszer minden ember életében eljön az idő, amikor 
ezek a hamis támasztékok semmivé válnak, összetörnek, mint a nádszál, ha 
arra akar támaszkodni az ember. Aki azonban Istenre támaszkodik, nem csa- 
lódik. Erre az Isten szíve szerint való életre segítette a gyülekezet tagjait az a 
jegyzőkönyvi kivonatból felolvasott egykori fegyelmi rendelkezés. A későb- 
biekben aztán nyomon követhető az irattári adatokból, hogy a gyülekezeti élet 
meggyógyult, a rendetlenek megbánták tetteiket, megkövették az eklézsiát, és 
igyekeztek rendesen élni. A megtérő testvérek bűnbánatát a gyülekezet szere- 
tettel vette, és őket testvéri szeretettel magához ölelte. Mi pedig tanulhatunk 
elődeink példájából. 
Kérjük mi is Istent, hogy Igéje és Szentlelke által újítsa, gyógyítsa meg a 

mi életünket is. Ámen 


Hálaadással csendesedünk el előtted, világot teremtő, és azt 
gondviselő atyai kezedben tartó Édesatyánk, és megköszönjük 
néked megtartó jóságodat és kegyelmes szeretetedet. Megkö- 
szönjük, hogy te nemcsak a testünk táplálására rendelt kenyeret, 
a mindennapi testi ételt adod meg nekünk, hanem most is adtad 
a lelki táplálékot, örök Igédet is. Kérünk Atyánk, ne engedd, hogy 
megkeményedjen a szívünk, hogy engedetlenek legyünk, amikor 
Igéddel az élet útjára hívogatsz, hanem segíts, hogy hű és hálás 
szívvel járjunk a te utaidon, és tudjunk néked kedves életet élni. 
Te ismered életünket, tudod, ki hogyan vívja élete harcát, milyen 
gondok, megoldatlan problémák nehezednek vállainkra vagy 
lelkünkre. Kérünk erősítsd hitünket, hogy harcunk nemes harc 
legyen. Hárítsd el hittel, jó szándékkal megkezdett terveink meg- 

valósításának az akadályait, hogy a jót véghezvihessük, a rosszat 
elkerülhessük. Kérünk segíts, hogy legyen életünknek ez a napja 
is, amelyen jóvoltodból ismét táplálkozhattunk az élet kenyerével, 
a jóban való előrehaladásnak áldott napjává. Köszönjük Atyánk, 
hogy szent Fiadnak, Megváltónknak, égen és földön teljes hatal- 
mat adtál, és ha ez a hatalom most még rejtve van is, eljön a nap, 
amikor ez nyilvánvalóvá válik, amikor majd minden térd meghajlik 
előtte, és minden nyelv vallja, hogy Jézus Krisztus Úr mindörökké, 
atyai nevednek dicsőségére. Az Ő nevében kérünk, hallgasd meg 
imádságunkat. Ámen 


Záróének: 89. zsoltár 1981. 


Tűzfal 
Főének: 277. dics. Igeolvasás: Ézsaiás 6, 1-9 


Uzzijjá király halála évében láttam az Urat, magasra emelt trónon ülve. 
Palástja betöltötte a templomot. Szeráfok álltak mellette, hat-hat szárnya 
volt mindegyiknek: kettővel arcát takarta el, kettővel lábát fedte be, kettővel 
pedig repült. Így kiáltott egyik a másiknak: Szent, szent, szent a Seregek URa, 
dicsősége betölti az egész földet! A hangos kiáltástól megremegtek a küszö- 
bök eresztékei, és a templom megtelt füsttel. Ekkor megszólaltam: Jaj nekem! 
Elvesztem, mert tisztátalan ajkú vagyok, és tisztátalan ajkú nép között lakom. 
Hiszen a Királyt, a Seregek URát látták szemeim! És hozzám repült az egyik 
szeráj, kezében parázs volt, amelyet fogóval vett le az oltárról. Számhoz érin- 
tette, és ezt mondta: Íme, ez megérintette ajkadat, bűnöd el van véve, vétked 
meg van bocsátva. Majd az Úr szavát hallottam, aki ezt mondta: Kit küldjek 
el, ki megy el követségünkben? Én ezt mondtam: Itt vagyok, engem küldj! Ő 
válaszolt: Menj, és mondd meg e népnek: Hallván halljatok, de ne értsetek, 
látván lássatok, de ne ismerjetek! 


Hálát adunk néked jó Atyánk, hogy te a föld sok népéből elhívtál 
magadnak egy népet, a gyülekezetet, az anyaszentegyházat, hogy 
mi Igéd és Szentlelked által megszentelt néped lehessünk. Hálát 
adunk néked, hogy te nem azért adod Szentlelked tüzét, hogy az 
megeméssze, elégesse életünket, hanem azért, hogy az szívünket 
és ajkunkat megtisztítsa, hogy tiszta szívvel és tiszta ajkakkal 

szolgáljunk néked. Magasztaljuk szent nevedet, hogy most újra 
alkalmat készítettél Igéd hallására, hogy aztán odakint a világban, 
mint Igédet szívünkbe záró gyermekeid, a te dicsősédre éljünk. 
Hálát adunk néked, hogy ezen a szent helyen Igéd körül újra együtt 
lehetünk, és mi is része lehetünk a te nyájadnak, amely ezen a föl- 
dön ma is sok-sok helyen hallgatja a te atyai üzenetedet. Kérünk, 
ne engedd, hogy Igéd hiába hangozzon köztünk. Vedd ki szívünk- 
ből azt a sokféle bizonytalanságot, amely betölti életünket, végy ki 
mindent, ami elterelné vagy lekötné gondolatainkat és érzéseinket, 
hogy tudjunk előtted egészen őszinte lelkülettel megállni, hogy 
Igéd bennünk áldott gyümölcsöt teremjen. Megváltó Jézusunk 
nevében kérünk, hallgasd meg imádságunkat. Ámen 


Igehirdetés előtti ének: 174. dics. Alapige: Zakariás 2, 9 


Én pedig, szól az Úr, tűzfal leszek körülötte és megdicsőítem magamat ő 
benne! 


Kedves Testvéreim, 


A régi évszázadokban úgy építették a városokat, hogy a városok körül egy 
hatalmas kőfalat építettek. Ez a kőfal azt a célt szolgálta, hogy háború esetén, 
ha jön az ellenség, ne tudjon könnyen bemenni a városba. A városok körüli 
fal tehát védőfal volt, védett az ellenség bemenetelétől. Jeruzsálemet, az ószö- 
vetség népének a fővárosát is egy hatalmas kőfal vette körül. De eljött az idő, 
amikor Istennek ez a választott népe, a sokszori hűtlenségnek és az Istentől 
való elfordulásnak a büntetéseként ellenségnek a kezébe került. Lerombolták a 
kőfalat, lerombolták Istennek a házát, a templomot is, ahova azelőtt sokan már 
nem mentek. Sokan akkor siratták hűtlenségüket, amikor elhurcolt foglyokként 
ott voltak a babiloni vizeknél és akkor jajdult fel sok szívben a kérdés: eljutok-e 
még valaha az élő Isten templomába? Akkor bánták már sokan mulasztásukat, 
hogy nem éltek az Istentől készített alkalmakkal, amikor már nem csak a temp- 
lom, hanem egykori otthonaik is rommá váltak. Isten megbüntette hűtlen népét. 
Idegenbe hurcolt rabbá lett népének hét évtizeden át tartott a fogsága. Aztán 
megbüntetett népének kegyelmet adott Isten, aki egy új, ugyancsak pogány 
uralkodón keresztül utat nyitott az ószövetség népének a hazatérésre. Akik 
akartak hazamehettek. Ez az uralkodó nemcsak engedélyt adott a foglyoknak 
a hazatérésre, hanem bőséges támogatással is segítette a hazaindulókat. Akarta, 
hogy Istennek a háza, az egyetlen templom a földön, amely a világot teremtő 
Istennek a tiszteletére lett építve, a rombadöntés után újra felépüljön. Amikor 

a foglyok népes csapatai hazamentek, — mert a Babilóniában születettek egy 
része már nem érezte idegen országnak Babilóniát, sokan már nem is beszél- 
ték őseiknek a nyelvét — a hazaérkezettek azzal a szándékkal mentek, hogy 
hozzákezdenek a romba döntött, felégetett templom újjáépítéséhez. De látták, 
hogy fel kell újítani a város sok helyen megrongált, hézagossá lett köfalait is. 
Ősi hazájukban azonban azt kellett látniuk, hogy ott is ellenségek veszik őket 
körül. Nem messziről jött ellenségek voltak ezek, mint hetven évvel azelőtt, 
amikor Nabukodonozor babilóniai király megszállta őket és mindent romba 
döntött, hanem ellenséges lelkületű ott élő emberek. Ezek az emberek részben 
azoknak az elődöknek a leszármazottai voltak, akiket hetven évvel azelőtt nem 
hurcoltak ki Babilóniába. Ezeknek az embereknek egy része névlegesen még 
hozzájuk tartozott, de alig volt bennük valami maradványa az ősök hitbeli 
örökségének. Voltak közöttük odaköltözött pogányok is. Ezek az emberek min- 
dent elkövettek, hogy az építésnek a munkája ne haladjon. Nem akarták, hogy 
a gyülekezet templomot építsen, de azt se akarták, hogy ezek a fogságból haza- 
tért leszármazottak felújítsák Jeruzsálem védő köfalait. Ezek az építési tervek 
és munkák sok áldozathozatalt igényeltek. Az építőknek időt, erőt és anyagi 
javakat kellett áldozni. Csakhogy ott ahol megfogyatkozik a hit és a szeretet, 
ott nagyon elapad az áldozathozatal készsége is. Akik Isten ügyéért nem akar- 
nak áldozatot hozni, mindig találnak módot, okot, kifogást, hogy meggátolják 
azoknak a szándékát, akik készek az áldozathozatalra. Ezek az ellenséges szán- 
dékú emberek, mint a történelmi eseményekből tudjuk, előbb megfenyegették 
az építőket, utána pedig követeket küldtek a távoli Babilóniába, hogy ezeken 
keresztül szerezzenek az új uralkodótól utasítást az építkezésnek a letiltására. 
Közben az egykor nagyhatalmú Babilóniát legyőzték a médek és a perzsák, és 
a rossz szándékú emberek az új uralkodótól akartak tiltó parancsot szerezni. 
Volt időszak, amikor a legjobb szándékú építeni akaró emberek is belefáradtak 
a küzdelembe, reménytelennek, hiábavalónak tartottak minden erőfeszítést a 
falak és a templom újjáépítésére. 

Ilyen körülmények között mondta Isten Zakariás prófétán keresztül az 
alapigeként elhangzott üzenetet. Amikor a nép kesergett, hogy ki vannak szol- 
gáltatva rosszakaratú emberek önkényének, mert az életük is veszélyeztetve 
volt, akkor mondta Isten: , Én pedig tűzfal leszek körülötte, és megdicsőítem 
magam őbenne. " Isten tehát bátorító szeretettel mondta nekik, hogy nem kell 
kétségbe esniük még akkor sem, ha gonosz ellenségek veszik őket körül. Még 
akkor se féljenek, ha az ellenség mindent elkövet, hogy ne épüljön a templom 
és ne épüljön a kőfal, mert ő tűzfalként veszi őket körül. Az akkori kor embere 
nagyon jól tudta, hogy mit jelentett egy-egy veszélyes háború esetén a tűzfal. 
Ez a szó a későbbi korokban is ismerős volt, sőt még ma is ismerős, de ma 
ennek a szónak egész más a jelentése. Bizonyos épületeknél szoktak építeni 

tűzfalat, de ez a tűzfal azt a célt szolgálta, hogy ott, ahol a leégés veszélye fenn- 
áll, mert az épületnek egy része gyúlékony anyaggal volt fedve, zsindellyel, 
szalmával, vagy náddal, ott a vele kapcsolatban lévő vagy közeli szomszéd- 
ságban épülő házakat tűzfallal védték a lángra lobbanás elől. Csakhogy amikor 
évszázadokkal, vagy évezredekkel ezelőtt ezt a szót kiejtették, tűzfal, ez a szó 
egészen mást jelentett. Ez akkor a város, vagy a várfal védelmére véghezvitt 
harci cselekmény volt. Erre akkor került sor, amikor a nagy erővel ostromló 
ellenség már a falhoz érkezett, és mivel az erős és széles falat nem tudta áttör- 
ni, létrákat támasztott hozzá, és a harcosok elindultak a létrákon felfelé, hogy 
a várat, vagy a várost, bevegyék. Ebben a helyzetben tették a védők a falat 
, tűzfallá." Ez azt jelentette, hogy a vár udvarán, vagy a fal túlsó oldalán lévők 
üstökben főzték a szurkot, forralták a vizet, amit feladtak a falon állóknak, akik 
ezt a forró vizet vagy szurkot, amely sokszor lángolt, a falon felfelé igyekvő 
támadókra zúdítottak. Így lett a fal tűzfallá. Ezen a tűzfalon, ahol a fal túlsó 
oldalán a védők teljes erőbevetéssel termelték a tüzet, nem tudott az ellenség 
keresztülhatolni. 

Az emberek akkor nagyon jól megértették, mit jelent az, hogy Isten tűzfal- 
ként fogja őket védeni. Nem kell tehát kétségbeesniük, nem kell szoronganiuk 
a sok külső és belső ellenség, a kedvezőtlen körülmények miatt. Nem kell fél- 
niük az őket körülvevő gyűlölet és a cselszövések miatt, mert Isten nem engedi, 
hogy a rosszindulatú ellenség akarata győzzön. Isten csodálatosan teljesítette 
ígéretét. Hiába ért el az ellenség ideig-óráig való eredményeket, a megkezdett 
munkában való előrehaladást csak késleltetni tudták, de a munka végzését nem 
tudták tartósan betiltani. Isten úgy vezette a történelem eseményeit, hogy végül 
is a gonosz minden mesterkedése ellenére újra lehetett folytatni az építkezést. 
Felépült a templom is, és sikerült rendbe szedni Jeruzsálem kőfalait is. 

Isten nemcsak azt ígérte, hogy tűzfallá lesz nekik, hogy az ellenség ne tudja 
őket legyőzni, hanem azt is, hogy ő megdicsőíti magát közöttük. A megdicső- 
ítést az Ószövetség népe addig csak az Isten házában, a templomban élte át. A 
templom volt az egyetlen hely, ahol a gyarló földi ember kézzelfogható módon 
megtapasztalta, átélte Isten dicsőségét. Az igeolvasásban most is hallottuk azt 
a történetet, hogy egy fiatalember, aki aztán Ézsaiás prófétává lett, a templom- 
ba ment, ahol éppen folyamatban volt az istentiszteleti szertartás. Szeráfok, 
angyalok voltak az oltár mellett, és Isten dicsősége betöltötte a szent hajlékot, 
a templomot. Amikor a leendő Ézsaiás próféta látta Isten dicsőségét akkor 
megrémülve mondta: ,, Jaj nekem! Elvesztem, mert tisztátalan ajkú vagyok, és 
tisztátalan ajkú nép között lakom. Hiszen a Királyt: a seregek Urát látták sze- 
meim. " Isten ugyanis megmondta ószövetségi népének, hogy őt nem láthatja 
meg földi ember. Isten sokszor megjelent ugyan földön élő gyermekeinek, de 
valamiben mindig rejtve volt.. Mózesnek az égő csipkebokorban jelent meg, 

amikor ő a pusztán apósa juhait őrizte. Akkor bízta Mózesre azt a feladatot, 
hogy vezesse ki népét az egyiptomi fogságból. Máskor azt a parancsot adta az 
embernek, hogy rejtőzzön el a szikla repedésében, amíg ő ott keresztülmegy, 
mert az ember hallhatja Isten szavát, de őt nem láthatja meg. Amikor a füstbe 
borult templomban Ézsaiás megtapasztalta Isten dicsőségét és kétségbeesett, 
egy a szeráfok közül tüzes parazsat vitt az oltárról, amellyel megérintette az 
ajkát, és közölte vele a bűnbocsánat, a megtisztulás örömhírét. Így lett Ézsaiás 
megtisztuló ajkú és megtisztult szívű emberré, aki már mert vállalkozni arra, 
hogy Isten üzenetének a továbbadója legyen az emberek között. 

A Zakariás prófétán keresztül adott Igében itt már azt mondja Isten, hogy 
ő megdicsőíti magát az ő egész népe között. Ő azt akarja, hogy ez az ő népe, 
amely olyan sokszor volt keményszívű és keménynyakú nép, legyen átélője 
és továbbadója Ura dicsőségének. Isten újszövetségi Igéjében már azt halljuk, 
hogy ahol egy ember, egy közösség szíve megnyílik a Szentlélek Isten előtt, 
ott Isten dicsősége nyilvánvalóvá válik a Lélek által vezetett emberek életében. 
Például Antiókhiában, ahol a Krisztus nyomdokain járó embereket először 
nevezték keresztyéneknek, annyira csodálatba ejtette a környezetet a keresz- 
tyének szép életmódja, hogy ezt mondták: Ilyet még nem láttunk. Ezeknek az 
egymást szerető, egymás terhét hordozó, önzetlen és jóakaratú embereknek az 
élete nemcsak csodálatba ejtette a kívülállókat, hanem arra is késztetett néme- 
lyeket, hogy dicsőítsék Istent, aki a keresztyéneket ilyen életre vezette. Így 
akarja Isten megdicsőíteni önmagát az övéinek az életében. Akinek a szívében 
hit és krisztusi szeretet van, az ma sem csak odáig jut el, hogy panaszkodik a 
környezetében élő rosszakaratú, önző és csalárd emberekre, hanem igyekszik 
ilyen világban is felragyogtatni a krisztusi szeretet fényét, egy szebb, emberibb 
és tisztább életnek a lehetőségét. Az egy nagyon szélsőséges környezetben 
is megtapasztalja, hogy Isten egy ilyen környezetben is megvédi övéit attól, 
hogy legdrágább kincsünket, a hitünket elvehessék tőlünk. Ő áll őrt szívünk 
ajtajánál. Közben ez a tűz, Szentlelke tüze a mi szívünket is tisztítgatja. Mert 
fény az éjszakában is csak abból a házból, abból a szívből áradhat, amelyikben 
ragyog a fény. 

Így dicsőítheti meg magát Isten a mi porsátorunknak, a mi testünknek a 
templomában is. Ámen 


Szent a te neved jó Atyánk, Istenünk, és mi hálát adunk néked, 
hogy te minket is arra készítgetsz, hogy legyen ez a mi földi por- 
sátorunk is Szentlelked templomává, hogy lehessen testben való 
életünk is neked szentelt szolgálattá, dicsőségedet magasztaló 
életté. Jó volt itt nekünk Igéd körül együtt lenni, jó volt hallani 
atyai útmutatásodat, vigasztalásodat. Jó most nekünk reménység- 

gel hazatérni otthonainkba, mert újra megerősödhettünk abban a 
hitünkben, hogy akármilyen a körültünk levő világ, te tűzfalként 
körülveszed szabadító kegyelmedet hittel elfogadó gyermekeidet, 
hogy ne lehessen hatalma fölöttünk az ősi kígyónak, a hazugság 
fejedelmének. Köszönjük néked, hogy Jézus Krisztusban olyan 
Ura van az életünknek, aki nemcsak a mi porszemnyi életünket 
tartja megváltó kezében, hanem ezt a hatalmas világmindenséget 
is. Erőt ad most is mindnyájunknak az Igéd által megerősített hit, 
hogy ha életünket kegyelmesen megtartod, és majd a nyugalom 
napja után kint leszünk a világban, te akkor sem hagysz magunkra, 
hanem velünk jössz gondviselő jóságoddal, vigyázó szereteteddel. 
Kérünk, erősítsd köztünk a gyengéket, mert mi hitben mindnyá- 
jan gyengék vagyunk. Vigasztald a gyászolókat a vigasztalással, 
hogy az ideigvaló világból kilépett szeretteik hazaérkeztek hozzád, 
ahol nincs már félelem és fájdalom, hanem igazság, békesség, 
és Szentlélek által való öröm van. Ezt a hitet erősítsd mindnyá- 
junk szívében könyörülő Istenünk, Üdvözítőnk, Jézusunk nevében 
kérünk. Ámen 


Záróének: 194. dics. 1986. 


Nem halt meg, csak alszik 
Főének: 274. dics. Igeolvasás: Máté 9, 1-9; 18-22 


Jézus hajóra szállva átkelt, és elment a maga városába. És íme, vittek hozzá 
egy bénát, aki ágyban feküdt. Amikor Jézus látta hitüket, így szólt a béná- 
hoz: ,, Bízzál, fiam, megbocsáttattak bűneid. " Ekkor néhány írástudó így szólt 
magában: ,, Ez Istent káromolja." Jézus pedig, mivel ismerte gondolataikat, 
ezt mondta: ,, Miért gondoltok gonoszt szívetekben? Ugyan mi könnyebb, ezt 
mondani: Megbocsáttattak bűneid! — vagy ezt mondani: Kelj fel, és járj!? Hogy 
pedig megtudjátok, hogy van hatalma az Emberfiának megbocsátani a bűnöket 
a földön: Kelj fel — így szólt ekkor a bénához -, vedd az ágyadat, és menj haza!” 
Az pedig felkelt, és hazament. Amikor a sokaság ezt meglátta, félelem fogta el 
őket; és dicsőítették az Istent, aki ilyen hatalmat adott az embereknek. Amikor 
Jézus továbbment onnan, meglátott egy embert ülni a vámnál, akit Máténak 
hívtak, és így szólt hozzá: ,, Kövess engem!" Az felkelt, és követte őt. Miközben 
ezeket mondta nekik, íme, egy zsinagógai elöljáró ment hozzá, leborult előtte, 

és így szólt: „A leányom most halt meg, de jöjj, tedd rá a kezed, és élni fog." 
Jézus felkelt, és követte őt tanítványaival együtt. És íme, egy tizenkét éve vérfo- 
lyásos asszony hátulról hozzáférkőzve megérintette ruhája szegélyét, mert ezt 
mondta magában: ,, Ha csak megérinthetem ruháját, meggyógyulok. " Amikor 
Jézus megfordult, és meglátta őt, így szólt: ,, Bízzál, leányom, hited megtartott 
téged." És meggyógyult az asszony abban az órában. 


Atyánk, hálát adunk neked, hogy ez az egész teremtett minden- 
ség a te dicsőségedet hirdeti. Teremtett világod a te hatalmadról, 
a mi életünk pedig a te gondviselő kegyelmedről és szeretetedről 
beszél. Hálát adunk, hogy most, amikor megajándékoztál ezzel 
az új nappal, mi arra szentelhetjük ezt, hogy előtted elcsendesed- 
jünk, és Igéd előtt kitárulkozzunk. Jó nekünk szívünkbe zárni azt 
a hitbeli bizonyosságot, hogy bármennyi gonddal, megoldatlan 
kérdésekkel vívódunk is, soha sem távozik tőlünk a múló idővel 
együtt a te hűséged, megsegítő jóságod. Köszönjük, hogy amikor 
ebben a világban teljes erőbevetéssel munkálkodik a sátán, te 
nem hagysz magunkra, hanem életünk nagy sötétjében is mutatod 
nékünk a sok útvesztő között az egyetlen hazavezető utat, hogy 
ne tévedjünk el a bűn bozótjában. Kérünk, szólj hozzánk Igédben, 
és segíts kegyelmesen, hogy Igédet ne csak hallgassuk, hanem 
tudjuk azt megtartani is. Jézusunk nevében kérünk, hallgasd meg 
imádságunkat. Ámen 


Igehirdetés előtti ének: 208. dics. 5. vers Alapige: Máté 9, 23-25 


Amikor Jézus bement az elöljáró házába, és meglátta a fuvolásokat meg 
a zajongó sokaságot, így szólt: , Menjetek innen, mert a leányka nem halt 
meg, csak alszik.” Azok pedig kinevették őt. Amikor aztán kiküldték onnan 
a sokaságot, bement, megfogta a leányka kezét, mire az felkelt. 


Kedves Testvéreim, 


Amikor azok az események lejátszódtak, amelyekről a felolvasott Igében 
hallottunk, az Úr Jézus már útban volt a Golgota felé. Ezen az úton már akkor 
elindult, amikor megváltói munkája kezdetén kiment a pusztába, ahol a napo- 
kat böjtöléssel és az Atyával való imádságos beszélgetéssel töltötte. A sátán 
azonban mindent elkövetett, hogy Jézus ne teljesítse az Atya megváltási tervét, 
és ennek érdekében kísértő szavakkal, kérésekkel vette őt körül. Jézus kemény 
szavakkal küldte el a sátánt, és ezzel elindult a Golgota felé. Embereket hívott 

el, hogy tanítványai legyenek, Isten országának a titkait tárta fel övéi előtt, 
és közben az eljövendő Isten országának a próféták által megjövendölt jeleit 
cselekedte. 

Ebben a fejezetben, ahonnan az Igét hallottuk, először arról van szó, hogy 
Jézus a Genezáret taván átkelve a maga városába ment. Az evangéliumokban 
Kapernaum több esetben Jézus városának van nevezve. Mivel a tanítványok 
közül Péter kapernaumi volt, Jézus missziói útjai során tanítványaival együtt 
gyakran betért Péter családjának az otthonába, ahol mindig családias, otthonias 
szeretettel fogadták őket. Itt is megtörtént az, ami sok más helyen is megtör- 
tént, hogy bevittek hozzá egy béna beteg embert. Jézus szeretettel odafordult 
a bénához és ezt mondta neki: ,, Bízzál fiam, megbocsáttattak bűneid." Az 
evangéliumi történetekből tudjuk, hogy Jézus mindig a hitet kereste a hozzá 
vitt betegeknél is, és azoknál is, akik a beteget hozzá vitték. Mert lelkileg ma 
is, köztünk is sok ember béna. Az ilyen ember nem tud egyedül odamenni 
Jézushoz, szüksége van valakire, aki őt Jézushoz segíti. 

Amikor Jézus Kapernaumból eltávozott, megszólított az úton egy vámsze- 
dőt. Ennek az embernek egyetlen rövid mondatot mondott: ,, Kövess engem. ” A 
vámszedő felkelt, otthagyta a vámszedéssel szerzett aranyakat, és követte Jézust. 
A jelek szerint ezt nem bizonytalankodva, hanem szívesen cselekedte, mert 
meghívta Jézust, sőt vámszedő társait is a vendégségre. Ez a Jézus tanítványává 
lett vámszedő Máté volt, aki aztán az ő nevéről elnevezett evangéliumot írta. 

Ezek után odament Jézushoz egy zsinagógafő, aki leborult előtte és kérte 
őt, hogy menjen el most meghalt lányához. Ez az előljáró már hivatali hatás- 
körénél fogva is ahhoz az embercsoportjához tartozott az ószövetségi népnek, 
akik az Úr Jézus életútját a Golgota felé készítették. A zsinagógafő tisztségé- 
hez tartozott a zsinagógai istentiszteletek előkészítése, vezetése, vagy vendég 
igehirdető megbízása. A gyülekezet szívesen fogadta, ha egy zsinagóga építése 
anyagi terheihez a pogányok is hozzájárultak. A zsinagógai istentisztelet igeol- 
vasásból, imádságból, és igehirdetésből állott. A pergamenre írt bibliatekercset 
a zsinagógaszolga adta át a felolvasónak, majd az gondoskodott a tekercsek- 
nek a ládákba zárásáról is. A zsinagóga szolgák feladata volt a megbüntetett 
gyülekezeti tagok büntetésének a végrehajtása, a megostorozás is. Igét minden 
30 éven felüli férfi hirdethetett, aki erre képes volt. A vendég igehirdetőket 
szívesen fogadták. Ezzel a lehetőséggel élt gyakran Jézus és talán a tanítványai 
is. A zsinagógai összejöveteleken a pogányok és a prozeliták is részt vehettek, 
ami az egyetlen templomban, ahol az áldozatokat is bemutatták, halálbüntetés 
kockázatát jelentő cselekmény volt. Az evangéliumi összefüggésekből tudjuk, 
hogy ezt a zsinagógafőt, aki leánykájához hívta Jézust, Jairusnak hívták, és 
lánykája, aki ennek a családnak egyetlen gyermeke volt, 12 éves korában halt 
meg. A Jairus szó azt jelenti: fényvivő, fényhordozó. Ez a zsinagógafő hitt 

Jézus isteni hatalmában, ezért merte őt így kérni: ,, Leányom most halt meg, 
de jöjj, tedd rá kezedet, és élni fog." Amikor Jairus elindult hazulról, hogy 
Jézus segítségét kérje, lánya még élt, de lelke mélyén ott volt a nyugtalanság, 
hogy lánya betegsége halálos. Szolgái később siettek utána a szomorú hírrel, 
és jelentették neki hogy leánya meghalt, nem kell már hívnia Jézust, már nincs 
szükség orvosra. Jairus azonban szólt Jézusnak, és számára vigasztalás volt 
Jézus biztatása. ,, Ne félj, csak higgy." 

De mikor Jézus és az őt követők elindultak, egy gyógyulni vágyó vérfolyá- 
sos asszony, aki már 12 éve beteg volt és hiába keresett gyógyulást, megérin- 
tette hátulról a Jézus ruháját azzal a hittel, hogy ez számára gyógyulást hoz. 
Betegsége miatt tisztátalan volt, és nem lett volna szabad senkit megérinteni, 
mert érintése mást is tisztátalanná tesz. Amikor Jézus észrevette, hogy érin- 
tette őt valaki, megfordult, és látva az asszonyt, nem dorgálta őt meg, hanem 
megbocsátó, megértő szeretettel mondta neki: , Bízzál leányom, a te hited 
megtartott téged." A 12 éve beteg asszony meggyógyult. 

A meghalt leánykához elindult Jézust ez az esemény egy kicsit vissza- 
tartotta, de utána folytatta útját a zsinagógafő házához. A zsinagógafő, akit 
leánykájának a súlyos betegsége és halála bizonyára megrázott, hitte, hogy 
Jézus személyében Isten olyan valakit küldött a földre, aki Ura a világnak. 
Nem ok nélkül mondta Jézus mielőtt eltávozott a földi világból: ,, Nékem 
adatott minden hatalom mennyen és földön. " Ez a hatalom földi világunkban 
most még rejtve van. De egyszer nyilvánvalóvá válik, hogy az a legnagyobb 
ellenség, amely a bűneset óta minden embert zsákmányul ejt, elveszti hatalmát. 
A Korinthusi levélben azt mondja Isten, hogy ,, mint utolsó ellenség töröltetik 
el a halál." Hiszen Jézus megváltó áldozatának végső célja az, hogy legyőz- 
ze, eltörölje a halált. Jézusnak a földön léte során véghezvitt gyógyításai és 
a halottak feltámasztása már előremutató jelek voltak arra nézve, hogy mi 
lesz akkor, amikor ő visszajön erre a földre hatalommal és dicsőséggel. Ezért 
tudta mondani Jézus övéinek: „Én élek, és ti is élni fogtok.” Ezt az életet 
mindenki számára elkészítette Megváltónk. Mégis milyen sokszor előfordul, 
hogy valami készen van valaki részére, és mégsem él vele az ember, akinek 
azt elkészítették. Valaki azért nem él vele, mert nem akar, mert nem értékeli 
az elkészített jót. Erre példa Urunknak a királyi menyegzőről szóló példázata. 
Bizonyára mindnyájan ismerjük Urunknak ezt a példázatát, amelyre sokan 
kaptak meghívást. Mikor a kitűzött nap elérkezett, és a szolgák értesítették a 
hivatalosokat, hogy a menyegzői asztalok terítve vannak, a meghívottak külön- 
böző kifogásokkal mentegették magukat, és nem éltek a menyegzői vacsora 
javaival. Krisztus földön töltött élete, és értünk hozott megváltói áldozata óta 
mindnyájunknak készen vannak, mindnyájunkat terítve várnak Isten országa 
menyegzőjének javai. Krisztus áldozata által készen van számunkra a szaba- 

dítás a bűn és a halál rabságából. Számunkra már nyitva van az ajtó, hogy a 
halálon keresztül is az életre érkezzünk. Áldott az életünk, ha Urunk hívogató 
kegyelmét, üdvözítő szeretetét elfogadjuk, és üdvözítő halálának az érdemét 
hálás szívvel magunkhoz öleljük. Aki azonban nem akar élni ezekkel az örök- 
kévaló kincsekkel, az elveszíti azokat. Így válnak tékozló fiakká és leányokká 
sokan azért, mert hitetlenül elvetik maguktól a Krisztusban elkészített lelki 
örökséget. A lelki javak esetében, — sajnos — ez gyakori eset. De az ideigvaló 
javakkal is előfordul, hogy valaki elveszti a számára végrendeletileg is elké- 
szített örökséget, mert viselkedésével, magatartásával méltatlanná teszi magát, 
és az örökhagyó új végrendeletet készít, amelyben másnak adja az elkészített 
örökséget. 

A zsinagógafő hívását meghallgató Jézus aztán megérkezett Jairus család- 
jának az otthonához, ahol a meghalt gyermek volt. A házban már ott voltak 
a sirató asszonyok, a fuvolások, akik a gyászoló családban gyászénekeket 
fuvoláztak. A gyásznak ilyen szertartásos megtartását évezredes hagyomány- 
ként ma is gyakorolják a legtöbb közel-keleti országban. Jézus az ott lévőket 
kiküldte a házból. A sirató asszonyok, a fuvolások kegyes szertartást végeztek 
a házban, de amikor Jézus azt mondta, hogy a leányka nem halt meg, hanem 
alszik, kinevették őt. Talán nem is tudatosították, hogy a gyászoló családban, 
ahol azért voltak jelen a nem családtagok is, hogy kegyeletes érzésüket és a 
család iránti részvétüket gyászénekek fuvolázásával és sírással fejezzék ki, 
nem helyénvaló a nevetés. 

Jézus kiküldte a házból a zajos sokaságot. Amit tenni készült, nem akarta 
tömegszenzációként véghezvinni. De zárt ajtók mögötti titkos csodát sem akart 
tenni. A mózesi törvénnyel összhangban arra is nagyon vigyázott, hogy ami 
abban a házban történni fog, annak legyenek hiteles tanúi. A törvény értel- 
mében egy esemény megtörténte akkor van hitelesen bizonyítva, ha arról két 
vagy három tanú egybehangzóan tanúskodik. Ez az esemény a többi evangé- 
liumban is le van írva, és a Lukács írása szerinti evangéliumból tudjuk, hogy 
miután a zajongó sokaság kiküldése után csendes lett a ház, Jézus bevitte oda 
magával három kedves tanítványát; Pétert, Jánost és Jakabot. Ezzel már meg 
is volt a szükséges három tanú. Végül is többen lettek, mert ott voltak a Jézus 
gyógyító kegyelme után vágyakozó szülők, az apa és anya is. Jézus királyi fel- 
ségként szólt a halálnak — mint a Márk evangéliumában olvassuk, — hangosan; 
,, Leányka néked mondom, kelj fel!" Jézus nem susog titokzatos varázsszava- 
kat, hanem isteni méltósággal parancsol a halálnak, hogy távozzon a leány- 
kától. A történetben nincs leírva, de a következő mozdulatok mutatják, hogy 
Jézus parancsolt az élet lelkének is, amely visszatért, és a leányka felkelve 
elkezdett járkálni a szobában. Milyen megrendülten, és mégis boldog örömmel 
és Jézus iránti hálával nézhették a szülők újra életre kelt gyermeküknek ezeket 

a mozdulatait! Ezen az evangéliumi beszámolón keresztül évezredek távlatából 
is érzékelhetjük, hogy azok írásba foglalása hiteles szemtanúktól származik. 

Megváltónk ebben a történetben alvásnak nevezi a meghalást. Csodálatos 
ajándéka Istennek az alvás is. A naponta elfáradó test az alvásban naponta új 
erőt nyer. Jó minden este azzal a reménnyel álomra hajtani fejünket, hogy a 
pihentető éjjeli pihenés után jön ismét a reggel, amikor újra felkelhetünk, és 
alkothatunk valamit. Munkánkkal, hűségünkkel, jóságunkkal és szeretetünk- 
kel áldássá lehetünk embertársaink között. A Jairus 12 éves leánykáját akkor 
a halál álmából ébresztette fel megváltó Jézusunk. Újra örülhetett az életnek, 
megörvendeztethette szüleit és talán élhetett és alkothatott még egy néhány 
évtizedet. Atán az ő kiszabott esztendőt is lejártak, és neki is meg kellett halnia. 
De Jézus Krisztus minden feltámasztással, amelyről a Szentírásban olvasunk, 
arra emlékeztet, hogy eljön egyszer az a reggel, amikor ő minden megváltott 
gyermekét felébreszt arra a reggelre, amely után már nem lesz többé éjszaka, 
sem szenvedés sem halál. Gondoljunk hívő reménységgel minden nap erre 
az eljövendő reggelre, és földi vívódásaink, örömeink én bánataink között is 
zsongjon lelkünkben a kedves reggeli ének: 

, Örök élet reggele, 

Fény a véghetetlen fényből. 

Egy sugárt küldj ránk te le, 

Kik új napra ébredénk fel. 

Fényed lelkünk éjjelét 

Űzze szét." Ámen 

(489. dicséret) 


Könyörülő Isten, hálát adunk néked nagy irgalmasságodért, 
hogy te az Úr Jézus Krisztusban könyörülő szeretettel jöttél erre 
a világra. Hálát adunk néked, hogy megváltó Krisztusunk azért 
vállalta ezt a sok szenvedéssel járó áldozatot, hogy senki, aki hisz 
benne, el ne vesszen, hanem örök élete legyen. Jó volt nekünk 
újra hallani Igédben, hogy te földön élő néped szívében a hitet, és 
a hitből fakadó odafigyelést akarod elmélyíteni, hogy ne sodorjon 
magával a világ, hanem naponként a te szent Igéd irányítsa életün- 
ket. Légy kegyelmes hozzánk, hogy bárhol élünk is ezen a földön, 
ahol a sátán is toboroz, ne legyen hatalma fölöttünk a démoni lel- 
keknek, hanem a te Szentlelked vezesse érzéseinket és cselekede- 
teinket. Kérünk Atyánk, adj erőt ránk-ránk nehezedő keresztjeink 
hordozásához. Erősítsd hitünket, hogy te szent Fiadnak, Jézus 
Krisztusnak adtál minden hatalmat mennyen és földön, és a vele 
eljövő új világban nem lesz többé hatalma a gonosznak, és mint 

utolsó ellenség, eltöröltetik a halál is. Add kegyelmes Istenünk, 
hogy ebből a hitből otthonainkban, egyházunkban és a világban is 
szeretet és békesség fakadjon. Így áldd meg életünket könyörülő 
Istenünk, életünk Ura, Jézusunk nevében kérünk. Ámen 


Záróének: 454. dics. 1981. 


Hinni taníts Uram 
Főének: 1. zsoltár Igeolvasás: Lukács 11, 33-46 


, Aki lámpást gyújt, nem teszi rejtett helyre, sem véka alá, hanem a lám- 
patartóra, hogy a belépők lássák a világosságot. A test lámpása a szem. Ha a 
szemed tiszta, az egész tested világos, de ha gonosz, a tested is sötét. Vigyázz 
tehát, hogy a benned levő világosság sötétséggé ne legyen! Ha tehát az egész 
tested világos, és nincsen benne egyetlen sötét rész sem, akkor olyan világos 
lesz az egész, mint amikor a lámpás megvilágít téged a fényével." Beszéd 
közben egy farizeus arra kérte őt, hogy ebédeljen nála. Jézus bement, és 
asztalhoz telepedett. A farizeus pedig elcsodálkozott, amikor meglátta, hogy 
ebéd előtt nem mosdott meg. Az Úr azonban ezt mondta neki: ,, Ti farizeusok 
a pohár és a tál külsejét megtisztítjátok, de belül telve vagytok rablásvággyal 
és gonoszsággal. Esztelenek! Aki megalkotta a külsőt, nem az alkotta-e meg 
a belsőt is? Azt adjátok oda alamizsnául, ami belül van, és minden tiszta lesz 
nektek.” ,, De jaj nektek, farizeusok, mert tizedet adtok a mentából, a kaporból 
és minden veteményből, de elhanyagoljátok az igazságos ítéletet és az Isten 
szeretetét, pedig ezeket kellene cselekedni, és amazokat sem elhanyagolni! Jaj 
nektek, farizeusok, mert szeretitek a főhelyet a zsinagógában, és a köszöntése- 
ket a tereken! " Ekkor megszólalt egy törvénytudó, és ezt mondta neki: ,, Mester, 
amikor ezt mondod, minket is megbántasz. "De ő így válaszolt: ,, Jaj nektek is, 
törvénytudók, mert megterhelitek az embereket elhordozhatatlan terhekkel, de 
magatok egyetlen ujjal sem érintitek azokat. " 


Hálaadással magasztalunk téged, világot teremtő Isten, gond- 
viselő Édesatyánk az Úr Jézus Krisztusban. Hálát adunk ezért a 
napért, amelyre megtartó jóságodból felvirrasztottál, és nekünk 
új alkalmat készítettél, hogy Igéd hallgatására ezen a szent napon 
összegyülekezzünk. Hálát adunk, hogy ezen a világon, ahol min- 
den mulandó és minden hamar megváltozik, soha nem változik 

meg a te gondviselő jóságod, életünket oltalmazó szereteted. Meg- 
köszönjük, hogy szívünkbe vágyakozást adtál, és úgy állhatunk 
meg most is előtted, mint a te gyermekeid, akik világunk siva- 
tagjában szomjúhozunk az élet vize után. Kérünk, munkálkodj 
Szentlelked által köztünk, bennünk és általunk is úgy, hogy az 
igemag, amit most vetsz, szívünkben gyökeret verjen, gyümölcsöt 
teremjen. Az Úr Jézus Krisztus szent nevében kérünk, hallgasd 
meg imádságunkat. Ámen 


Igehirdetés előtti ének: 396. dics. 1. vers Alapige: Lukács 11, 52-54 


Jaj néktek törvénytudók, mert elvettétek az ismeret kulcsát: magatok nem 
mentek be, és azokat is megakadályozzátok, akik be akarnak menni. Amikor 
kiment onnan, az írástudók és a farizeusok elkezdték hevesen támadni és sok 
mindenról faggatni. Aztán leselkedtek utána, hogy beszédében megfogják. 


Kedves Testvéreim, 


A Lukács evangéliumának ebben a tizenegyedik fejezetében sok mindenre 
tanítja Jézus hallgatóit, és nagy dolgokat visz véghez azok előtt, akik vele vol- 
tak, vagy követték őt az úton. A felolvasott igeszakaszban először a szemről 
beszél, hogy testünk is olyan csodálatos alkotása Istennek, amelynek van sze- 
repe, mind a testi, mind a lelki jelenségek érzékelésére. A fényt a szemünkkel 
érzékeljük, és a szemen, mint testünk ablakán keresztül belénk jutó fénynél 
tudunk feladatokat véghezvinni. Ha a szem homályos, mert beteg, vagy akár 
csak könnyes, a tudatunkig jutó látás képe is homályos, sötét, tehát nem a 
valóságnak megfelelő lesz. A lelkünket érő hatások, szavak, tettek érzékelésére 
Isten — biológiai funkcióján túlmenően -, a szívet teremtette. A szíven keresztül 
jutnak tudatunkig az érzések, amelyek tettekre serkentenek, vagy bizonyos 
tettek el nem végzésére indítanak. Ha közben valamilyen rajtunk kívül álló 
akarat vagy erő a szívben már elsötétítést végzett, a tudatunkra ható kép is 
sötét, torz, tehát a valóságnak, nem megfelelő lesz. Ez is oka annak, hogy nem 
mindenki akarja hallani, vagy ha meg is hallja, de nem akarja komolyan venni 
Isten Igéjét. A sátáni elsötétítés vagy megkeményítés sok esetben eredményes 
munkát végez. 

A következő igeszakasz az Úr Jézusnak a farizeusok és írástudók közti 
magatartásáról, és szavairól szól. Jézus úgy elmerült a tanításban, hogy az 
étkezési időt is tanításra fordította. Szívébe akarta vésni az embereknek, hogy 
ebben a sok mindennel tele világban mi az, ami a legfontosabb, hogy az Isten- 
től kapott hamar elszálló életidőt ne tékozoljuk el. Az emberek különböző 

kérésekkel és kívánságokkal mentek hozzá, és ő igyekezett nekik választ adni. 
A fejezet egy szakaszában, amelyet most nem olvastunk fel, arról van szó, 
hogy egy csoport azzal a kívánsággal ment hozzá, hogy mutasson nekik jelet, 
amelyből megtudhatnák, hogy ő-e igazán a próféták által megjövendölt Meg- 
váltó. Pedig Jézustól már sok erre utaló jelt és csodát láttak az emberek. Jézus 
erre a kérésre azt mondta, hogy ennek a gonosz nemzetségnek nem adatik más 
jel, csak a Jónás próféta jele. Ezzel Jézus arra akart emlékeztetni, hogy Jónás 
három napig volt a halnak a gyomrában, mintha egy sírban lett volna, és Isten 
őt megőrizte ott, és kihozta az életre. Így fog majd ő is, amikor őt megölik és 
sírba helyezik, harmad napra feltámadni. 

Közben az egyik ott lakó farizeusnak eszébe jutott, hogy Jézus még nem 
evett, és meghívta őt, hogy menjen el hozzá ebédre. Jézus, ha hívták valahova, 
szívesen elment. Maga is mondta egy alkalommal, hogy aki hozzámegy, ő azt 
nem küldi el. Ő ezt fordítva is gyakorolta, és ha valaki őt hívta, ő is szívesen 
elment ahhoz, aki őt meghívta. Jézus ma is, feltámadása és mennybemenetele 
után is így cselekszik. Szentlelke és Igéje által ma is mindenütt ott van, ahova 
őt hívják. 

Jézus tehát elment a farizeus házába, hogy elfogadja az ott felkínált eledelt. 
Az Igében arról is hallottunk, hogy ez a farizeus házigazda nagyon elcsodálko- 
zott, amikor látta, hogy Jézus egyenesen az asztalhoz ült anélkül, hogy teljesí- 
tette volna az étkezés előtti kézmosás vallási szabályát. Annak tudatában, hogy 
az ember keze sok mindennel érintkezésbe kerülhet, ami megfertőzheti ételün- 
ket vagy italunkat, ezért egészségügyi szabályként gyakoroljuk az étkezés előt- 
ti kézmosást. Az ószövetség népénél ez nagyon jól átgondolt, Isten szentségét, 
nagyságát és tisztaságát méltányló vallási előírás volt. Ennek az a gondolat 
volt a hátterében, hogy amikor az ember leül az asztalhoz és a kezébe veszi 
a kenyeret vagy bármilyen eledelt, az Isten drága ajándékaként veszi kezébe 
az életünket tápláló eledelt. Az Istentől kapott javak után pedig nem szabad 
szennyes kézzel nyúlni. Jelképes kifejezése volt ez annak, hogy Istenhez, és 
az Istentől kapott javakhoz a gyarló ember csak őszinte tisztaságra törekvéssel 
közeledhet. Tehát a kézmosás a lelki tisztaságra törekvést is jelképezte. Ezért 
lepődött meg a farizeus házigazda, hogy Jézus ezt az Istenre utaló vallási 
törvényt nem tartja meg. Minden jel arra mutat, hogy Jézus ezt az előírást 
tudatosan nem tartotta meg. Nem- csak azért, mert mozgalmas munka közben 
érte őt a farizeus házigazda meghívása, amit szívesen elfogadott, de sietni 
akart, hogy az abbahagyott munkát folytassa, hanem azért is, mert fel akarta 
hívni a jelenlevők figyelmét valamire, ami a nagyon helyes és fontos kézmo- 
sási törvény felszínes megtartásánál is fontosabb. Az Úr Jézus gyakorlatához 
hozzátartozott, hogy Isten országa titkait a földi emberek földi dolgainak az 
összehasonlításával magyarázta meg. Most éppen a terített asztalnál ültek, ahol 

tálak, poharak és étkezési eszközök voltak, és most ezeket alkalmazta Isten dol- 
gainak a megmagyarázására. Rámutatott a tálakra, poharakra és arról beszélt, 
hogy milyen szépen meg vannak ezek az edények mosva. Beszédét aztán 
képes beszédként folytatta, mert a folytatásban már nem a tálakról, hanem az 
emberekről beszélt, ezért mondta, hogy ne felejtsétek el, hogy aki a külsőt adta 
a belsőt is teremtette. Ezzel azt mondta Jézus, hogy nagyon fontos a testünk 
tisztántartása. Szükséges, hogy a külsőnk is rendezett, tiszta legyen, de ettől 
sokkal fontosabb az, hogy a szívünk tiszta legyen. Tiszta legyen az életünk, 
tiszták legyenek az érzéseink, gondolataink, hogy azokban ne legyen gyűlölet, 
valami olyan érzés, indulat, vagy gondolat, ami a testvéri együttélés örömét, 
békességét és boldogságát beszennyezné, összetörné. Legyen a bensőnk is, az 
érzéseink, gondolataink, indulataink is olyanok, amelyekben nincs visszahúzó 
erő, gyűlölet, vagy gondolat, ami a testvéri együttélésre bomlasztóan hatna, és 
azt elsötétítené. Emberi közösségi kapcsolatainkban is a mindennél értékesebb 
belső lelki kapcsolatokat kell tisztán tartani, mindent, ami egymással összeköt, 
ami a közösséget nem szétzilálja, hanem egybefogja és széppé formálja. Ezzel 
az életmóddal kell kifejezésre juttatni, hogy én nemcsak külsőleg, nemcsak 
formailag, hanem szívem szerint is az örökkévaló Istennek a gyermeke vagyok, 
aki Krisztusban eljött, hogy a szívemet megtisztítsa, az életemet meggyógyítsa 
és gondolataimat, érzéseimet is olyanná tegye, hogy őszinte szeretet kössön 
össze a másik emberrel. Az élet által való bizonyságtétel beszéljen arról, hogy 
ebben a sokféle sötétséggel teli világban itt él Istennek a népe. Ezeken a képe- 
ken keresztül mondja el Jézus, hogy kevés az, ha a kezünk meg van mosva, a 
szívünk pedig tele van sötétséggel, rosszakarattal, és gyűlölködéssel. Ezekkel 
a dolgokkal kapcsolatban mondta Jézus egy más alkalommal, hogy nem az fer- 
tőzteti meg az embert, ami szájon bemegy, hanem ami kijön. A szájból kijövő 
fertőzés alatt az Úr Jézus az igaztalan, hazug és gonosz beszédekre hívja fel 
a figyelmet, amelyek minden közösségben csak pusztulást, megkeseredést és 
zürzavart támasztanak. 

Jézusnak a szavai, amit a farizeusoknak és az írástudóknak mondott, azt is 
mutatják, hogy ezek az emberek, fanatikusan buzgó vallásos emberek voltak, 
akik figyelmet felkeltő módon igyekeztek megtartani az apró vallási szabá- 
lyokat, de ugyanakkor figyelmen kívül hagyták az életet Isten szíve szerint 
formáló nagy törvényeket. Ezen a földön megszámlálhatatlan sok és szörnyű 
gonoszságnak volt már mozgató rugója a vallásos fanatizmus. Gondoljunk 
például a Pál apostollá lett Saulus életére, aki vallásos fanatizmussal üldözte 
a Krisztus követőit. Napjainkban két, hitre ártalmas irányzat tölti be a világot: 
az egyik a közöny, a hitetlenség, az Isten nélkül berendezett élet, a másik a 
vallásos fanatizmus, amely az Isten nevét emlegetve tud életeket kioltani, sok 
szenvedést és veszélyt zúdítva azoknak az életére, akik nem tudnak, és nem 

akarnak az ő akaratuk szerint élni. A fanatizmus nem hit, hanem a hitnek a 
rombolója és ellensége. A fanatikus emberek ajkán a vallás csak harci jelszó. 
Napjainkban is megdöbbentő híreket hallunk arról, hogy a világ több részén, 
például Afganisztánban is, az ottani iszlám szélsőséges csoportjai néha éppen 
imádkozó emberek csoportjára törnek rá, és kegyetlen brutalitással pusztítják 
azokat az embereket, akik pedig az ő népükhöz tartoznak, még vallásilag is 
egy nevet viselnek, de annak a vallásnak két különböző csoportjához tartoz- 
nak. Ugyancsak világszerte ismerős az évtizedek óta tartó írországi katolikus, 
református ellentét, amely során néha bombák robbannak, életek pusztulnak. 
Hangzanak a vallási jelszavak és az egyik csoport gyűlölettel veszi ajkára a 
másik csoport vallásának a nevét. Így beszélnek egymásról vallásuk igaz voltát 
emlegetve a reformátusok és katolikusok. Csakhogy azok a reformátusok nem 
reformátusok, és azok a katolikusok nem katolikusok, mert ha azok lennének, 
akkor nem háborúskodnának egymással, hanem együtt néznének Krisztusra és 
kérnék bocsánatát minden elkövetett gonoszságukért. 

Jézus a mai Igében ezt mondja: Jaj néktek farizeusok, mert megfizetitek 
ugyan a tizedet, de elhanyagoljátok a még fontosabbat, az igazságosságot és 
az Isten szeretetét, pedig mindkettőt meg kellene tartani. Az ószövetségi gyü- 
lekezetben törvény kötelezte a tizednek Isten céljaira való leadását, minden 
termésből, vagy minden jövedelemből. Ma is, köztünk is vannak testvérek, 
akik Istennek ezt a törvényét szívükben hordják, és ha keresetüknek nem is 
adják a tizedét, de jelentékeny módon igyekeznek hozzájárulni a gyülekezet 
anyagi terheinek a hordozásához. Ezt némelyek különböző formában szere- 
tetszolgálaton, adakozásokon, szeretetvendégségeken keresztül fordítják Isten 
ügyének a világban való előhaladására. 

A farizeusoknak Jézus ezt is mondta: ,, Jaj néktek, mert olyanok vagytok, 
mint a jeltelen sírok. Az emberek mit sem sejtve járnak fölöttük. " Az ószövetsé- 
gi törvény megtiltja a halottak érintését. Aki halottat érint, tisztátalanná válik, 
meg kell mosakodnia, és a tisztulási idő nyolc nap. A sír a halottak nyugvóhe- 
lye, ezért az ószövetségi törvény értelmében az is tisztátalanná válik, aki a sírra 
lépett. A jeltelen sírokon járók sokszor nem is tudták, hogy sírokon mennek 
keresztül. Jézus ezzel azt fejezte ki, hogy akik velük érintkeznek, azok úgy 
gondolják, hogy nagyon kegyes emberekkel érintkeznek, pedig a kegyességük 
csak látszat, mert a szívükben más van, tisztátalanság, és a velük érintkezők is 
tisztátalanokká lesznek. 

A szívekbe látó Jézus ezt a beszédet egy asztalközösségben mondta. Szíve- 
sen ment oda a meghívó szóra, de beszédében ott van az ébresztgető szeretet 
és a szomorúság is, meghívójának látszat-kegyessége miatt. Ezt ki is fejezi 
még akkor is, ha tudja, hogy olyan emberek közt van, akiknek a látszat-jósága 
mögött ott van a minden gonoszságra kész szándék. Éppen azért, mert mindez 

egy asztalközösségben történt, valószínűleg ott volt Jézus lelkében a figyel- 
meztetés is: Nem mindegy, hogy milyen lelkülettel vannak együtt egy étke- 
zéshez terített asztalnál az asztaltársak. Mindnyájan ismerjük azt a jó érzést, 
amely betölti a szívünket egy családi asztalközösségben, ahol tudjuk, hogy 
szerető szívű családtagok rendezik az asztalt, készítik el, és teszik asztalra az 
ételt. Áldott állapot az, ha a család minden tagja tudja: akik itt vannak mellet- 
tem, körültem, azok szeretnek engem és hagyják magukat szeretni. Jézusnak 
ott abban a házban, ahova meghívták, hiányzott ez az asztali szeretetközösség. 

Adjunk hálát Istennek, aki úgy szeret minket, hogy értünk vállalta a golgo- 
tai áldozatot, hogy nekünk örök örömöt készítsen. Ámen 


Könyörülő Isten, Édesatyánk, hálát adunk néked, hogy felvir- 
rasztottál minket erre az új napra, és ma újra sok ezer templomban 
zúgnak a harangok, jelezve, hogy te ma gyermekeidnek örök lelki 
jót készítesz Igéden keresztül. Hálát adunk, hogy itt lehettünk, 
hogy újra hangzott köztünk Jézusunk szava. Köszönjük Urunk, 
hogy te ki tudod, és ki akarod venni szívünkből az indulatokat és 
gondolatokat, amelyek nem a te Szentlelked gyümölcsei, ame- 
lyek nem építik közöttünk országodat. Ne engedd győzelemre 
jutni bennünk a rosszat, amely minden jóakaratot és rád figyelő 
vágyat összekuszál a lelkünkben, hogy ne szeressük egymást. Ne 
engedd, hogy szeretetlen életünkkel a sátán malmára hajtsuk a 
vizet, a malomra, ahol a gyűlölet kenyerének a sütéséhez készítik 
a lisztet. Tedd áldott hellyé, szeretet tanyájává mindnyájunk ottho- 
nát, ahol kedvesség és jóság tölti be az ott élők szívét, és ahon- 
nan a szeretet himnusza hangzik hívogatóan a környezetünkben 
élők felé. Légy irgalmas hozzánk, ha betegek vagyunk, hogy hittel 
tartsuk szívünkben a bizonyosságot, hogy akár élünk, akár meg- 
halunk, a te tulajdonaid vagyunk. Segíts Atyánk, hogy lehessünk 
hegyen épített várossá, ahonnan a fény a legsötétebb éjszakában 
is messzire látszik, és sok embernek tájékozódó ponttá válhat. 
Megváltó Urunk nevében kérünk, hallgasd meg imádságunkat. 
Amen 


Záróének: 479. dics 1997. 

Nincs tökéletes ember 
Fekete vasárnap 


Főének: 223. dics. Igeolvasás: Róma 3, 1-18 


Mi akkor a zsidó előnye, vagy mi a körülmetélés haszna? Minden szem- 
pontból sok. Elsősorban az, hogy Isten rájuk bízta igéit. Mi következik azonban 
ebből? Ha egyesek hűtlenné váltak, vajon az ő húűtlenségük megszünteti-e Isten 
hűségét? Szó sincs róla! Sőt azt kell mondanunk: igaz az Isten, az emberek 
pedig valamennyien hazugok, amint meg van írva: ,, Igaznak kell bizonyulnod 
beszédeidben, és győznöd kell, amikor perelnek veled." Ha pedig éppen a mi 
hamisságunk teszi nyilvánvalóvá Isten igazságát, akkor mit mondjunk? Emberi 
módon szólok: igazságtalan az Isten, hogy kiönti ránk haragját? Szó sincs róla! 
Hiszen akkor hogyan ítélhetné meg Isten a világot? Mert ha Isten igazsága az 
én hazugságom által lett naggyá az ő dicsőségére, akkor miért esem én még 
mindig ítélet alá, mint bűnös? Vagy talán igaz az, amivel rágalmaznak minket, 
és amit állítanak némelyek? Hogy tudniillik így beszélünk: tegyük a rosszat, 
hogy a jó következzék belőle! Az ilyeneket méltán sújtja az ítélet! Mi tehát az 
igazság? Különbek vagyunk? Egyáltalában nem! Hiszen előbb már kimondtuk 
azt az ítéletet, hogy zsidók is, görögök is mind bűnben vannak, amint meg van 
írva: „Nincsen igaz ember egy sem, nincsen, aki értse, nincsen, aki keresse 
Istent. Mind elhajlottak, valamennyien megromlottak, és nincsen aki jót tesz, 
egyetlenegy sincs.Nyitott sír a torkuk, nyelvükkel ámítanak, kígyóméreg az 
ajkukon; szájuk átokkal és keserűséggel van tele. Lábuk gyors a vérontásra, 
romlás és nyomorúság jár a nyomukban, és a békesség útját nem ismerik: Isten 
félelmével nem törődnek.” 


Magasztaljuk a te szent nevedet, dicsőséges, szent örök Isten, 
könyörülő Édesatyánk az Úr Jézus Krisztusban. Bűnbánattal, és 
őszinte gyermeki szomorúsággal szeretnénk elcsöndesedni előt- 
ted ezen a napon Atyánk, de érezzük, hogy még ide is, a templom 
csöndjébe is behatol a világ zaja és nyugtalansága is, és bennün- 
ket is elkísértek ide mindennapi életünk gondjai, csalódásai. Még 
előtted megállva is szorongat bennünket az amiatt való szomorú- 
ság, hogy mi méltatlan, és sokféleképpen megnyilvánulóan gyarló 
gyermekeid vagyunk. Hálát adunk neked, hogy te mégis kegyel- 
mes vagy hozzánk, napjainkhoz napokat toldasz, és szívünkbe 
Igéd utáni vágyakozást adtál. Kérünk, légy irgalmas hozzánk, cse- 
lekedd, hogy előtted való elcsöndesedésünk legyen örök értékű 
lelki kincsek szívünkbe zárásának az alkalmává, és adj bölcses- 

séget, hogy tudjuk azt odakint a világban neved dicsőségére, és 
embertársaink javára gyümölcsöztetni. Megváltó Jézusunk szent 
nevében kérünk, hallgasd meg imádságunkat. Amen. 


Igehirdetés előtti ének: 221. dics. 6. vers. Alapige: Róma 3, 19-20 


Tudjuk pedig, hogy amit a törvény mond, azt a törvény alatt élőknek 
mondja, hogy elnémuljon minden száj, és az egész világot Isten ítélje meg. 

Mert a törvény cselekedeteiből nem fog megigazulni egyetlen halandó 
sem őelőtte. Hiszen a törvényből csak a bűn felismerése adódik. 


Kedves Testvéreim, 


Ezt a mai vasárnapot évszázadok óta fekete vasárnapnak nevezzük. Azért 
nevezik fekete vasárnapnak, mert az Úr Jézus Krisztus a Golgota felé köze- 
ledve lelke mélyén egyre jobban átélte annak a bűnnek a sötétségét, amelyért 
ő helyettes áldozattal készült kiüríteni a golgotai kereszthalál keserű poharát. 
Ez érződik ki Urunk búcsúbeszédének a szavaiból, amelyet János apostol írt le 
evangéliumában. Ő azért jött, hogy belépjen a bűnnek és a kárhozatnak a sötét 
mélységébe, hogy nekünk így készítsen kegyelmet, életet. 

A Római levél felolvasott verseiben Isten úgy tesz velünk, mint a pásztor, 
amikor estefelé a legelőn napközben szétszóródott nyájat összetereli és behajtja 
a körülkerített karámba, hogy a nyáj együtt legyen előtte. Így terel most minket 
Isten az Ige felolvasott versein keresztül maga elé. Mert addig, míg az ember 
kint jár a világban, és egész lényével, érzéseivel és gondolataival is hozzáta- 
pad ennek a világnak a dolgaihoz, Isten nem nagyon van érdeklődésünknek a 
középpontjában. Itt most Isten azt akarja, hogy érezzük meg ennek az órának a 
nagyszerűségét, amikor őelőtte állunk. Az előtt a világot teremtő, és mindnyá- 
junknak életet ajándékozó Isten előtt állunk, aki mindig belelát a szívünkbe, 
aki lát és számon tart akkor is, amikor szét vagyunk szóródva a világban. Ő az 
életünk szép, vagy talán éppen sajnálatra méltó külsőségei közt is tudja, milyen 
gyarló, milyen botladozó és elesett gyermekei vagyunk mi mindnyájan. Már 
az is nagy és áldott dolog, ha valaki engedi magát oda terelni, oda gyűjteni 
Isten színe elé, ahol Isten szólani akar nyájához. Mert ebben a veszélyeztetett 
világban, ahol a sátán is szüntelenül toboroz, és mi mindnyájan ki vagyunk 
téve a fertőzés veszélyének, erre mindnyájunknak nagy szüksége van. Olyan 
állapot ez, mint amikor egy ember, aki hosszú időn keresztül érzi, hogy valami 
a testében nincs rendben halogatja az orvoshoz menést. Közben pedig talán 
meg is vigasztalja magát, hogy a múló zavarokat nem kell komolyan venni. 
Amikor aztán már úgy érzi, hogy mégis orvost kell keresnie, sokszor előfor- 

dul, hogy az orvos egy szükséges kivizsgálás után azt mondja: Nagy kár, hogy 
nem jött előbb. Már régen fontos gyógykezelésre lett volna szüksége, hogy 
a bajon hathatósan segíteni lehessen. Így halogatja sok ember az Istenhez 
menést, hogy Igéjének fényével, Szentlelkének röntgensugaraival átvilágítsa 
lelkünk és testünk sok elhanyagolt ügyét. Pedig Isten gyógyító szeretettel hívja 
és várja minden gyógyításra szoruló bünbeteg gyermekét, — mert mindnyájan 
azok vagyunk — és ő gyógyult életre akar bennünket segíteni. Ő meg tudja 
gyógyítani halálos bűn-betegségünket is, amellyel a legtudósabb orvos sem 
tud eredményesen harcolni. Nem ok nélkül mondta Jézus, amikor a földön élt 
a különböző testi-lelki bajokkal hozzá menőknek: ,, Megbocsáttattak bűneid. ” 
Ilyen esetekben a körülte levők közt némelyek megbotránkoztak, mert azt vár- 
ták, hogy a bénának ép tagokat, az őrjöngőknek ép értelmet ad. Azonban Jézus 
előbb az örök halálra vivő egyetlen betegséget, a bűnt akarta meggyógyítani, 
hogy ezzel a test is gyógyulttá váljon. 

A lényünkön átlátó Isten tudja, milyen gondolatokat, érzéseket, indulato- 
kat vált ki az emberben Igéjének egy-egy üzenete. Az előző szakaszban azt a 
tanítást adta Isten az Igében, hogy az Isten népéhez tartozás nem old fel a bün 
alól. Abban a korban csak a zsidó nép ismerte Isten törvényét, mert ez volt Isten 
választott népe. Jézus már minden néphez küldte tanítványait. Mennybeme- 
netel előtti parancsa így hangzott: , Menjetek el, tegyetek tanítvánnyá minden 
népet, megkeresztelvén őket az Atyának, Fiúnak és Szentléleknek nevében." 
Nekünk már természetes, hogy a világot teremtő Istennek szinte az egész föl- 
dön van gyülekezete. Ez már Krisztus missziói parancsának a következménye, 
ezért mi már kedves énekünkben is így énekelünk: ,, Kihívott minden népből 
egy lelki népet itt. Kit egy Úr egy keresztség és egy hit egyesít. Csak egy nevet 
magasztal, csak egy cél vonja őt. És egy terített asztal ad néki új erőt." Isten 
akkori szövetséges népe büszke is volt rá, hogy csak ők Isten népe. Ezért érin- 
tette ezt a népet érzékenyen, amikor Isten az apostolon keresztül azt mondja, 
hogy aki törvény alatt vétkezik, az törvény által vész el, aki pedig törvény 
nélkül vétkezik, törvény nélkül vész el. Ez pedig azt jelenti, hogy aki vétkezik, 
akár Isten népének a tagja, akár idegen, tehát pogány, az elvész. A bűn elszakít 
Istentől, de előbb utóbb elszakít az élettől is, mert aki az élet forrásától és Urá- 
tól Istentől elszakad, az a halálba megy. Ezt hallva tették fel a nép önmagukat 
kegyesnek tartó vezetői a kérdést, hogy akkor mi előnyük, mi hasznuk van 
belőle, hogy Isten népéhez tartoznak, tanulják, tehát ismerik Isten törvényét 
is, ha úgy is elvesznek. Erre a kérdésre hangzik Isten Igéjének a válasza, hogy 
a gyülekezetnek előnye, és igen nagy kiváltsága az, hogy Istentől törvényt 
kapott, az Igéből az ember megtudhatja, hogy az élet különböző területein járva 
mire kell vigyázni, mi a jó és Istennek kedves, és mi a veszélyes és ítéletes. 
A pogányoknak, akik nem ismerik Istent, nincs ilyen zsinórmértéke. Ők csak 

homályosan tapogatóznak az élet sok kérdésében. A lelkiismeret törvényét az ő 
szívükbe is bevéste Isten, de az ő népe, aki sok útmutatást kap Istentől, hogy az 
általa mutatott úton járjon, mégis csak ajkával közelget felé, szívével azonban 
távol van tőle. A nép, amelynek jó példát kellene mutatni a környező pogány 
népeknek is, vigyáz a vallásos formaságok megtartására, de az életével távol 
van Istentől. Ez a nép jogot formál ahhoz, hogy Isten teljesítse az ő elvárásait, 
de ők nem Isten Igéje, hanem a saját szívüknek a tanácsa szerint járnak. Amikor 
pedig Isten büntet, hűtlen népének a szívében ott van a vád, amely abból a gon- 
dolatból fakad, hogy Istennek nincs igaza. Vajon nem ugyanez történik Isten 
újszövetségi népének a gyülekezeteiben is. Köztünk is sokan hangoztatják az 
egyházhoz tartozásukat, talán sok régi jótéteményt is tudnak emlegetni, és ha 
valami baj, kereszt, betegség, vagy veszteség éri őket, akkor sokan vádolva 
mondják: Én nem ezt érdemelném Istentől. Borzalmas az ilyen kimondott, 
vagy kimondatlanul szívben lévő vád, amellyel az ember a maga életét szép- 
nek mutatásával akarja Istent elmarasztalni. Sokan mosakszanak a hazugság 
vizében, és törülköznek a tagadás kendőjével! A paradicsomi esettől kezdve ez 
folytatódik az emberiség életében. Amikor az Édenben az ember elesett, mert 
a kísértőre hallgatott, és jött Istennek a számonkérése, akkor Ádám arra hivat- 
kozott, hogy ő valójában nem tehet a történtekről, nem ő szakította le a tiltott 
gyümölcsöt, hanem az asszony, akit Isten adott mellé, aki miután leszakította, 
neki is adott belőle. Már itt Istent tette az ember felelőssé az elkövetett bűnért, 
mert ő adta az ember mellé az asszonyt, aki a bűnt elkövette, és a bűn gyümöl- 
csét vele is megosztotta. Isten az asszonyt drága ajándékul társként adta mellé. 
Mert Isten, amikor befejezte a teremtést, örömmel tekintett teremtett művére, 
és látta, hogy minden, amit teremtett, nagyon jó. Az embert Úrrá tette teremtett 
világa fölött, ő adhatott mindennek nevet, amit Isten teremtett, de az embert 
ez a hatalom nem tette boldoggá, mert nem volt egy hozzá hasonló társa, aki 
előtt kiönthette volna szívét. Ezért mondta Isten: ,, Nem jó az embernek egyedül 
lenni, alkotok neki hozzá illő segítőtársat.” Így indította őket Isten egy szép, 
általa megáldott élet felé. Az ember pedig ezt a nagy ajándékot, a társat, úgy 
köszönte meg, hogy elkezdte vádolni az ajándékozó Istent. 

Amit itt a Római levélben az ember elesett állapotáról olvasunk, az idézet 
az Ószövetségből. Pál apostol is azért idézi ezt, hogy méltatlankodó hittár- 
sai előtt nyilvánvalóvá legyen Isten igazsága, és az ember gyarlósága. Nagy 
mélységbe hullott az ember élete, nagy sötétségbe. Ebben a nagy sötétségben 
ragyogtatja fel Isten a kegyelem evangéliumának a fényét. 

Ez a kegyelem azonban nem olcsó kegyelem. A Római levélben többször 
van szó arról, hogy ha még a mi nagy elesettségünk, sok gyarlóságunk is Isten- 
nek a dicsőségét és igazságát domborítja ki, akkor nem tesz az ember Istennek 
egyenesen jó szolgálatot, ha vétkezik? Így több alkalmat adunk Istennek a 

kegyelem gyakorlására. Az apostol hallott a körülte lévőktől ilyen bölcselkedé- 
seket, azért boncolgatja ezt a kérdést. Megdöbbenve látja, hogy az ember nem- 
csak arra képes, hogy a teremtő Istent, az élet Urát és ajándékozóját vádolja, 
hanem arra is, hogy a maga nagy elesettségét érdemnek, Isten számára készített 
jótéteménynek minősítse. Ezt teszi az ember ahelyett, hogy bűnbánó alázattal 
leborulna Isten előtt, őszintén bevallaná megismert bűneit, megbánná annak 
elkövetését, és kérné alázatosan a kegyelmet. Azért válaszol a szívekben lévő 
hamis bölcselkedésre figyelmeztetéssel, hogy akik így gondolkodnak és élnek, 
méltók Isten ítéletére. Később azt is elmondja, hogy távol legyen a embertől 
minden olyan gondolat, hogy szaporítani kell bűneinket, hogy alkalmat készít- 
sünk Istennek hogy megkegyelmezzen nekünk. Hiszen a kegyelemnek nagy 
ára van, mert Jézus Krisztus életét adta bűneinkért, nekünk azt nem szaporítani 
kell, hanem megbánni és letenni. Elesett állapot az, amikor az ember mást cse- 
lekszik, mint amit mond, vagy ígér. Még a közúti forgalomban is életveszélyes 
állapotot hoz, ha egy vezető jobbra jelez és balra megy. A régi kígyó valóságot 
eltakaró szavai mögött ma is pusztít a régi kígyóméreg. Erre utal az Igének ez 
a mondata: ,, Nyelvükkel álnokságot szólnak, kígyóméreg van ajkaik alatt." A 
szavakkal is lehet lopni és gyilkolni. Nem csak az lop, aki elveszi talán álnok 
ígéretekkel, ügyesnek nevezett taktikázással, vagy csalással az embertárs tulaj- 
donát, legtöbbször nem azért, mert szegény és rá van utalva arra, hogy elvegye 
a másét, hanem azért mert nagy gazdagságát így akarja még nagyobbá tenni. 
Hazug szavakkal, rágalmazó beszéddel el lehet rabolni egy emberi gyarlósága 
közt is becsületesen élni igyekvő embernek a tisztességét és becsületét is. Itt is 
megáll Isten Igéje. Mert van köztünk sok őszinte szívű, lelkiismeretesen cse- 
lekedni igyekvő, embertársak közt áldássá válni akaró ember is. De tökéletes, 
gyarlóságok és botlások nélkül való ember nincs ezen a földön. 

Azért nagy ajándék az, hogy Isten maga elé állít bennünket, nem azért hogy 
megcsattogtassa fölöttünk ítéletének az ostorát, hanem azért hogy megvigasz- 
taljon; ha gyarló emberek vagyunk is, van kegyelem, Jézus Krisztus azért jött 
a földre, hogy megtartson, megváltson bennünket. Igéje tükrét is azért állítja 
elénk, hogy megismerjük igazi valónkat, megbánjuk botlásainkat, hogy őszinte 
bűnbánattal hajoljunk meg előtte, és tudjuk mondani; légy irgalmas hozzám 
bűnös, de bűnbánattal hozzád térő gyermekedhez. Ámen 


Nagy vagy te Isten, teremtő szóddal világot formáltál, kegyel- 
mes szereteteddel eljöttél felemelni a halál mélységéből, a kár- 
hozat szakadékából. Megköszönjük néked, hogy szent házadban 
újra együtt lehettünk, hogy magad elé állíts bennünket, hogy Igéd 
tükrében megmutasd lelki arcunkat, és hogy kegyelmed tisztító 
vizében megtisztulhassunk. Köszönjük, hogy atyai szívedben nem 

hordozol irántunk haragot, pedig sokszor azt érdemelnénk, és te 
mégis szereteted gyógyszerével gyógyítgatod életünket. Előtted 
letelepedve, Igédet hallgatva most is éreztük, hogy előtted nincs 
mivel dicsekednünk. Hálát adunk néked, hogy Igéd és Szentlelked 
által munkálod bennünk a jónak az akarását, és tudunk örülni, ha 
azt meg is tudjuk valósítani, de megvalljuk előtted, hogy amikor 
akaratod szerint akarunk járni, hitben gyengének találtatunk. Azért 
kérünk Atyánk, növeljed hitünket. Szólíts meg minket Atyánk atyai 
Igédben mindig, ha valamikor ideigvaló javakért kockára akarnánk 
tenni megváltottságunk legdrágább kincsét, az üdvösségünket. 
Áldj meg minket ó Úr Isten, áldd meg hívő népedet, és tégy enge- 
delmes, hálás gyermekeiddé bennünket. Urunk nevében kérünk, 
hallgasd meg imádságunkat. Ámen 


Záróének: 462. dics. 1999. 


Hozsánna 
Virágvasárnap 


Főének: 330. dics. Igeolvasás: Márk 11, 1-11 


Amikor közeledtek Jeruzsálemhez, Bétfagéhoz és Betániához, az Olajfák 
hegyénél, elküldött tanítványai közül kettőt, és így szólt hozzájuk: , Menjetek 
az előttetek levő faluba, és mindjárt, amint beértek, találtok egy szamárcsi- 
kót megkötve, amelyen még nem ült soha senki: oldjátok el, és hozzátok ide. 
Ha pedig valaki megkérdezi tőletek: Miért teszitek ezt? — mondjátok, hogy 
az Úrnak van szüksége rá, de azonnal vissza is küldi." El is mentek, meg is 
találták a szamárcsikót az ajtó elé kötve kinn az utcán, és eloldották. Az ott 
álldogálók közül néhányan megkérdezték tőlük: ,, Miért teszitek ezt, miért old- 
játok el a szamárcsikót? " Ők pedig úgy válaszoltak, ahogyan Jézus mondta; 
és akkor elengedték őket. Elvitték tehát Jézushoz a szamárcsikót, ráterítették 
felsőruhájukat, ő pedig felült rá. Sokan felsőruhájukat terítették az útra, mások 
a mezőn vágott lombos ágakat; akik pedig előtte és utána mentek, ezt kiáltot- 
ták: , Hozsánna! Áldott, aki jön az Úrnak nevében! Áldott a mi atyánknak, 
Dávidnak eljövendő országa! Hozsánna a magasságban!" Jézus ekkor bement 
Jeruzsálemben a templomba; mikor pedig már mindent megnézett, és mivel 
már későre járt az idő, kiment Betániába a tizenkettővel. 

Gyermeki szívünk hálaadásával magasztalunk téged, menny- 
nek és földnek teremtő Istene, Édesatyánk az Úr Jézus Krisztus- 
ban. Hálát adunk néked, hogy felvirrasztottál erre az ünnepnapra, a 
virágvasárnapra. Megköszönjük, hogy akkor is, amikor kint járunk 
a világban, Szentlelked által munkálod, hogy szívünkben ott legyen 
az az üzenet, amelyet te üdvözítő szeretettel, minden alkalommal, 
amikor itt a te szent házadban Igéd hallgatására vagyunk együtt, 
szívünkbe akarsz vésni. Köszönjük, hogy amikor a hétköznapok 
munkájának a terhét, gondját hordozzuk, akkor is szabad nékünk 
gyermeki reménységgel rád tekinteni. Köszönjük Atyánk, hogy 
életünk elmúlt hetén is te voltál életünknek megtartója, kegyelmes 
megsegítője, könnyeink letörlője, áldott vigasztalónk. Köszönjük 
most ezt az újra megkapott ünnepi órát, amelyben megajándékozol 
minket Igéd üzenetével, és kérünk, tedd azt szívünkben áldottá. 
Add, legyen az ajkunkon is a szívünkben is és egész életünkön 
hallhatóvá a hozsánna kiáltás. Megváltó Krisztusunk nevében 
kérünk, hallgasd meg imádságunkat. Ámen 


Igehirdetés előtt ének: 370. dics. 2. vers Alapige: Márk II, 7 


Elvitték tehát Jézushoz a szamárcsikót, rátették felsőruhájukat, ő pedig 
felült rá. 


Kedves Testvéreim, 


Az Úr Jézus Krisztus földi életének az eseményeit, különösen az élete 
utolsó napjainak az eseményeit részletesen leírták az evangélisták. Éppen az 
általuk leírt evangéliumból tudjuk, hogy Jézus milyen szerényen élt ezen a 
földön, mennyire rangrejtve töltötte földi élete napjait. Soha nem dicsekedett. 
Soha nem büszkélkedett isteni származásával, soha nem akarta magát különö- 
sen nagy emberként ünnepeltetni. Ehelyett, amikor már elhívott tanítványaival 
együtt járta az országot, szerényen elmondta, hogy ő az, akiben beteljese- 
dik Istennek az üdvözítő szeretete, amelyről Isten az ószövetségi prófétákon 
keresztül beszél. Nincs a Jézus életében más olyan nap, amelyen ő megengedte 
volna, hogy őt királynak nevezzék. Virágvasárnap pedig királyi méltósággal, 
de méltóságában is alázattal vonul be népének fővárosába. 

Jézusnak, ennek a szelíd és alázatos királynak a bevonulását különböző 
szavakkal, tettekkel, és lelkülettel fogadták az emberek. Az első, ami ennél a 
fogadásnál meglep bennünket az, hogy az őt őszinte örömmel fogadó emberek- 
nek a szívében jóság, áldozatkészség és szeretet volt. Az Igében hallottuk, hogy 

némelyek a ruhájukat terítették élé, amikor jött az úton. Pedig ezek az emberek 
javarészt egyszerű szegény emberek voltak. Tudták, hogy ha egy sokaság megy 
az érkező Jézus felé, és a sokaság a testükről levetett ruhadarabokon tapos 
keresztül, az a ruha már nagyon megviselődik. Nemcsak beszennyeződik, 
hanem valószínűleg meg is tépődik. Az áldozatos jóságnak a bizonyságtételét 
látjuk a szamárnak az odaadásában is, amelyen Jézus bevonult Jeruzsálembe. 
Az Igében hallottuk, hogy Jézus beküldte két tanítványát a faluba és meg- 
mondta nekik, hogy ott találnak egy szamarat a csikójával együtt, azt oldják el 
és hozzák oda neki. Ha a tulajdonos megkérdezi, miért oldjátok el a szamarat, 
akkor mondjátok meg neki, hogy az Urnak van szüksége rá. Ez a tulajdonos 
nem mondta a tanítványoknak: ez az én szamaram ezt nem vihetitek sehova, 
hanem amint meghallotta, hogy az Úrnak van szüksége rá, szívesen engedte, 
hogy elvigyék az Úrnak a szamarat. Ez talán arra is utal, hogy a nép között 
ez a szó, hogy Úr, egyértelműen Jézust jelentette. Bizonyára voltak abban a 
sokaságban olyan emberek is, akik nagy szeretettel várták Jézust, hiszen sok 
csodálatos tettéről hallottak már, de talán olyan ruhadarabjuk sem volt, amit 
leteríthettek volna elé az útra. Ezek gallyakat vágtak a pálmafákról és ezzel 
fogadták az érkező Krisztust. Ezzel fejezték ki szeretetüket, hűségüket, áldo- 
zatkészségüket. Voltak abban a sokaságban olyanok is, akik nem teríthették 
le ruhájukat, pálmaágakat sem vághattak, mert talán megfáradtak, gyengék 
voltak, azok úgy fejezték ki szeretetüket és hódolatukat, hogy hangzott ajku- 
kon a hozsánnakiáltás. Ezzel pedig kifejezték a hitüket és azt a reménységüket 
is, hogy az, aki itt jön alázatosan, szamáron ülve, az valóban az Isten által 
megígért Messiás. Tudjuk, hogy a gyülekezeti élet nagyhatalmú vezetőinek a 
ravaszságában éppen Jézusnak a királysága volt a vád. Amikor aztán nagypén- 
teken odaállíttatták Jézust Pilátus elé, akivel annak akarata ellenére kimondat- 
ták fölötte a halálos ítéletet, és annak a kornak a rendje szerint a kivégzettek 
fölé oda kellett írni a bünt, amiért kivégezték, Jézus keresztje fölé Pilátus ezt 
íratta: , Názáreti Jézus a zsidók királya". 

A hozsánna szó, amellyel Jézust üdvözölték mindenekelőtt egy segítségért 
esdő könyörgés. Ennek a szónak a jelentése az évszázadok során sok változá- 
son ment keresztül. Egy élő nyelvben némelyik szónak a jelentése változik. 
Hogy ezt egy ismerős példával tegyük érthetőbbé, gondoljunk például az 
Apostoli Hitvallásnak ebben a mondatában: , Hiszek egy közönséges keresz- 
tyén anyaszentegyházat", a , közönséges" szóra. Ez a szó évszázadokon át azt 
fejezte ki, hogy az egy olyan dolog, amely mindenütt ott van. Ma már ennek a 
szónak egészen más a jelentése, ezért az Apostoli hitvallás új fordításában ezt 
a szót az , egyetemes" szóval helyettesítjük. Így az Apostoli hitvallásnak ez a 
mondata így hangzik: , Hiszek egy egyetemes keresztyén anyaszentegyházat". 
Ilyen változáson ment keresztül a hozsánna szó is. Ennek a gazdag tartalmú 

szónak a jelentéséhez hozzátartozott a könyörgés mellett az a hitből fakadó 
bizonyosság, hogy az, aki isteni, krisztusi hatalommal jön, meg fog segíteni. 
Ennek a szónak az értelmezéséhez a későbbiekben aztán hozzájárult a , dicső- 
ítés" jelentés is. Mind ez benne van a hozsánna szónak a jelentésében. 

A virágvasárnapi történetnek a további részében aztán azt látjuk, hogy 
milyen kettős arculata van Jézus virágvasárnapi bevonulásának. Az egyik arcu- 
lat abban nyilvánul meg, hogy Jézus nagyon szelíden alázatosan ment. Nem 
úgy, mint az akkori királyok, akik fehér harci paripán mentek be a nép főváros- 
ába. Előttük zászlót lobogtató trombitás hírnökök jelezték a király érkezését. 
Jézusnak nincs királyi korona a fején, nincs arany zsinóros sújtásos ruhája. Ő 
ennél a bevonulásnál is szelíd és szerény ember maradt. De van Jézusnak a 
virágvasárnapi történetben egy másik jellemvonása is. Amikor bement a jeru- 
zsálemi templomba, — ez a történet a többi evangéliumban van részletesen leírva 
— és látta mi történik ott, akkor ez a szerény, szelíd ember egyszerre szigorú 
kemény ember lett. Ott pénzcsörgést és vásári lármát hallott. A templom előud- 
varában, csarnokában az áldozati állatok körüli alkudozás folyt. Az ünnepekre 
az áldozati állatokat, ahogyan az a Mózes törvényében elő van írva, a családok 
hazulról vitték magukkal. Így tudták biztonságosan megtartani Isten parancsát, 
hogy az áldozati állatnak tökéletesnek, hibátlannak, egészségesnek kell len- 
nie. Idők multával egyre többen gondolkodtak úgy, hogy az ország távolabbi 
részéről áldozati állatokkal együtt zarándokolni a templomba nem egyszerű 
dolog. Ezért az áldozati állatokat ott vették meg Jeruzsálemben. Ez az ügyes 
kereskedőknek is kedvező megoldás volt, mert ők a környéken összevásárolták 
az áldozati állatokat és eladták az áldozatot bemutatni akaró zarándokoknak. 
Viszont a templomba menő, áldozatot bemutatni akaró embereknek az életébe 
ezzel bekerült egy olyan gyakorlat, ami az ünneplés szentségét, komolyságát 
nagyon megzavarta. Így került sor az áldozat bemutatása előtti vásáron zajos 
alkudozásokra és nem az alkalomhoz illő jelenségekre. Ott voltak a pénzváltó 
asztalok is, mert a különböző tartományokból jövő embereknek át kellett váltani 
a pénzüket, és Jézus mindezeket látva az áldozati állatok köteleiből ostort csi- 
nált és kiűzte onnan az üzérkedőket. Szavai is keményen hangzottak: „Ez a ház 
az én Atyámnak háza, imádságnak a háza és ti azt rablók barlangjává teszitek." 
Ezt hallva felvetődhet bennünk a kérdés: hogy lehetett Jézus ilyen szigorú, ilyen 
kemény ezekhez a templomba menő, áldozatot bemutatni akaró zarándokok- 
hoz? Hogy tudott ez a szelíd és szerény Jézus egyszerre ilyen kemény és szigorú 
emberré lenni? Erre a kérdésre fény derül az evangéliumokban. Jézusnak az 
emberi kapcsolatokról szóló tanításaiból tudjuk, hogy ő az emberi kapcsola- 
tokban mindenki felé a szelídséget, az alázatosságot kéri. Nem engedi, hogy a 
gonoszt gonosszal, a bántást bántással viszonozza az ember. Ez nem jelenti azt, 
hogy szabad utat kell engednünk a tudatosan tervszerűen végzett gonoszságnak. 

A krisztusi lelkületből fakadóan az embernek igyekeznie kell a gonoszt jóval 
győzni meg. Viszont ha Isten Igéjéről van szó, Isten országának a közöttünk 
való épüléséről és ez ellen vét az ember, ott Krisztus sem ismer megalkuvást. 

A Máté és Lukács írása szerinti evangéliumban le van írva a virágvasárnapi 
történetnek az a mozzanata is, hogy a templom megtisztítása után odamentek 
Jézushoz a sánták és a vakok és ő meggyógyította őket. Urunk ezzel a gyógyító 
tettével is arra figyelmeztet bennünket, hogy nagy veszélye lehet mindnyájunk 
életének a sántikálás. A legtöbb ember nem akar egészen elszakadni Istentől, 
legalább néha, egy-egy nagyobb ünnepi alkalommal elmennek a templomba 
is, néha azért oda akarnak figyelni Istenre, az Ige üzenetére is. De aki ezzel a 
kétfelé sántikálással a kegyes hívő életnek csak a látszatát akarja megtartani, az 
szívével és életvitelével könnyen elszakad Istentől. A hit újra és újra arra indít, 
hogy a hívő embert akármilyen irányú szelek akarnák is magukkal sodorni, 
ezt a döntést hozza; Istenem, én neked akarok élni, a te gyermeked akarok 
maradni. A hívő ember egykori nevezetes reformátorunkkal együtt ezt mondja: 
, Szívemet, mint egy égő áldozatot neked adom Uram." Ugyanez a helyzet a 
vaksággal is. Az Úr Jézus meg tudja a testileg sántákat is a vakokat is gyógyí- 
tani, de ettől sokkal többet akar, mert sok ember nem látja a maga vakságát, 
elesettségét. A mi Urunk éppen ezt a lelki vakságot akarja meggyógyítani, ő 
tud új látást, új szívet adni mindenkinek, aki őszinte hittel kéri azt tőle. Virág- 
vasárnap a templomtisztítás után nem mentek oda Jézushoz a népnek a vezetőt, 
a főpapok, az írástudók. Ők el voltak telve a maguk vallásos nagyságával. 

Virágvasárnap se fogadta Jézust mindenki hozsánnakiáltással, és azok 
között, akik úgy fogadták sokan önző vágyaik és terveik megvalósítását várták 
tőle. Egy olyan országnak a megvalósítását várták tőle, ahol ismeretlen lesz a 
szükség, a betegség, mert ez a csodálatos Jézus minden bajt, minden betegséget 
meggyógyít és ezt a népet uralkodóvá teszi a világ fölött. Urunk tőlünk nem 
külsőleges ünneplést vár, nem pálmaágakat, hanem a szívünket. Fejezzük ki 
az életmódunkkal, hogy nekünk kedves az ő Igéje, szeretnénk az életünket az 
ő tanítása szerint élni és megmutatni, hogy mi őt nemcsak kedves ünnepeken, 
hanem életünk minden napján várjuk, hogy életünket megújítsa, hogy mint 
megváltottai élhessünk áldott emberekként, szerető testvérekként egymás javá- 
ra, és Isten nevének a dicsőségére. Ámen 


Szívünkben hozsánna kiáltással várjuk mi is Atyánk szent Fiadat, 
akit a mi megváltásunkra küldtél, hogy minket ne a világ fejedelme, 
hanem a te benne testet öltött szereteted vezethessen. Hálát adunk, 
hogy megváltó Urunkra, akinek emlékére ma ünnepet szentelünk, 
nem kell azt mondanunk, hogy valamikor eljött hozzánk, de már 
elment. Hálát adunk, hogy boldogan mondhatjuk, hogy ő, aki tegnap 

és ma és örökké ugyanaz, és aki áldott ígéretet adott, hogy nem hagy 
minket árvákul, eljön hozzánk, Igéje és Szentlelke által most is itt 
van, most is szólott hozzánk. Jó nekünk, hogy mindig fogadhatjuk 
őt, hogy életünk Ura, vezetője, gyógyítója tud lenni. Atyánk, te látod, 
hogy mennyiféleképpen vagyunk mi is rászorulva a te segítségedre, 
szabadításodra, erősítésedre, gyógyításodra. Könyörgünk szerette- 
inkért, áldd meg családi életünket, áldd meg anyaszentegyházadat, 
hogy benne mindig hangozzon a számunkra segítséget jelentő atyai 
szó és az a biztatás, hogyha meg is botlunk, te irgalmas szeretettel 
várod hazatérésünket. Áldd meg gyermekeinket, akikről Megváltónk 
az első virágvasárnapon azt mondta, hogy a gyermekek és csecse- 
mők szája által szereztél dicsőséget. Segíts, hogy a szülők tudják 
úgy nevelni gyermekeiket, hogy ők is legyenek követőivé Megváltó 
Urunknak, aki örökkévaló szeretettel szeret mindnyájunkat. Kérünk, 
áldd meg ünneplésünket és segíts mindnyájunkat, hogy tudjunk 
lélekben együtt lenni Megváltó Urunkkal, akinek Golgota felé vezető 
útjára emlékezünk bűnbánattal és hálás szeretettel. Ámen 


Záróének: 330. dics. 5-8 vers 1988. 


Ime, királyod jön, szamárcsikón ülve 
Virágvasárnap 


Főének: 367. dics. Igeolvasás: János 12, 9-19 


Nagyon sokan megtudták a zsidók közül, hogy ő ott van, és odamentek; 
nemcsak Jézus miatt, hanem azért is, hogy lássák Lázárt, akit feltámasztott a 
halottak közül. A főpapok pedig elhatározták, hogy Lázárt is megölik. Másnap, 
amikor az ünnepre érkező nagy sokaság meghallotta, hogy Jézus Jeruzsálembe 
jön, pálmaágakat fogtak, kivonultak a fogadására, és így kiáltottak: ,, Hozsán- 
na! Áldott, aki az Úr nevében jön, az Izráel Királya!" Jézus pedig egy szamár- 
csikóra találva, felült rá, ahogyan meg van írva: ,, Ne félj, Sion leánya, íme, 
királyod jön, szamárcsikón ülve. ” Tanítványai először nem értették mindezt, de 
miután Jézus megdicsőült, visszaemlékeztek arra, hogy az történt vele, ami meg 
volt írva róla. A sokaság, amely vele volt, amikor Lázárt kihívta a sírból, és 
feltámasztotta a halálból, most bizonyságot tett mellette. Elébe is azért vonult 
ki a sokaság, mert hallották, hogy ezt a jelt tette. A farizeusok pedig így szóltak 
egymáshoz: ,, Látjátok, hogy semmit sem tudtok elérni: íme, a világ őt követi!" 


239 


Hálaadással magasztalunk téged mindenható Isten, és megkö- 
szönjük, hogy engedted megérnünk ezt az ünnepnapot, amikor mi 
is letehetjük a munka terhét, megállhatunk gyermekeidnek ebben 
a gyülekezetében. Hálát adunk, hogy szabad hallanunk Igédet, 
és mint ahogyan egykor Jézus bevonult népének a fővárosába, 
úgy jön ő most is Szentlelke és Igéje által, hogy bevonuljon mind- 
nyájunknak az életébe és szállást vegyen mindnyájunk szívében. 
Köszönjük Atyánk, hogy ő úgy lépett be ebbe a világba, mint könyö- 
rülő szeretet, mint életünk Ura, akinek arra is van hatalma, hogy 
megbocsássa bűneinket, elűzze félelmeinket, és szívünk viharait 
lecsöndesítse. Köszönjük, hogy ő földre jöttével megkezdte az 
új ég és új föld teremtését, amelyen, a mostani földön sokasodó 
gonoszság helyett igazság és békesség uralkodik. Kérünk Atyánk, 
hogy légy irgalmas hozzánk és segíts, hogy tudjuk Igédet hálás 
hittel hallgatni és majd cselekedni. Erősítsd hitünket, hogy a sátán- 
nak semmi csele ne tántoríthasson el akaratodnak teljesítésétől. 
Megváltónk nevében kérünk, hallgasd meg imádságunkat. Ámen 


Igehirdetés előtti ének: 512. dics. 1. vers Alapige: Ézsaiás 40, 9 


Magas hegyre menj föl, ki örömhírt viszel Sionnak, kiálts erős hangon, 
ki örömhírt viszel Jeruzsálemnek! Kiálts, ne félj! Mondd Júda városainak: 
Itt van Istenetek! 


Kedves Testvéreim, 


Jézus földi életének a virágvasárnap volt a legszebb és mégis legszomorúbb 
napja. Azért volt legszebb, mert ezen a napon ment be királyként népének fővá- 
rosába. Nagyon egyszetű királyi bevonulás volt ez, de mivel Zakariás próféta, 
mint ilyen egyszerű királyról beszélt róla, így lett nyilvánvalóvá, hogy ő az, 
akiről Isten az ószövetségben szólt, hogy örökkévaló királyként lép be majd 
ebbe a mi földi világunkba. Jézus tanítványainak körében és az emberekkel 
való beszélgetés közben ugyan beszélt örök hatalmáról és dicsőségéről akkor 
is, amikor imádkozni tanította őket, és akkor is, amikor feltámadása után 
negyven nappal indult vissza az Atyához. Ezek a szavai azonban, talán éppen 
nagy szerénysége és egyszerű életmódja miatt, nem eresztettek mély gyökeret 
az emberek szívében. Az evangéliumi történetekből tudjuk, hogy sokáig a 
tanítványok szívében is bizonytalanság volt azt illetően, hogy kicsoda Jézus. 
Látták hatalmas tetteit, elámultak a csodákon, amelyeket véghezvitt, valamit 
abból is megsejtettek, hogy csodái nem önmagukért vannak, nem- csak azért, 

hogy legyen valaki, akinek a nevét majd emlegetni fogják, hogy járt itt valaki, 
akinek hatalma van a természeti erőkön, a szenvedéseken és a halál fölött is. 
Sejtették, hogy Jézus csodái az eljövendő Isten országának az előjelei. De a 
tanítványok sem értették meg egészen Mesterük küldetésének teljes mélységét. 

Az evangéliumból olvastuk, hogy amikor a zsidók meghallották, hogy 
Jézus ott van, hogy jön Jeruzsálembe, sokan sereglettek felé. Az előző ver- 
sekben az van leírva, hogy Jézus bement Bethániában, a Jeruzsálem mellett 
levő községben egy családhoz, ahol azelőtt is járt már tanítványaival, mert ott 
mindig szívesen fogadták őket. Ő ma is szívesen betér minden otthonba, és 
minden szívben szállást vesz, ahol őt fogadják. Sok mindennel kapcsolatban 
mondjuk mi is, hogy kell nekünk, hogy szükségünk van rá, de mindnyá- 
junknak minden fontosnak tartott dolognál nagyobb szükségünk van Jézus 
könyörülő kegyelmére, megváltó szeretetére. Áldottá és áldássá válik minden 
embernek az élete, aki őszinte örömmel fogadja őt, életünk Urát, az örökkéva- 
ló királyt. Ez a család, ahová Jézus betért, Máriának, Mártának, és Lázárnak 
a családja volt. Lázár volt az, akit kevés idővel azelőtt, mint negyednapja 
sírban pihenő halottat támasztott fel Jézus. A nőtestvérek egyike úgy fejezte 
ki örömét és Jézus iránti háláját, hogy drága kenettel, balzsammal kente meg 
Jézusnak a lábát. 

Ennek a látogatásnak a hírét hallották meg sokan, és azért mentek oda, hogy 
lássák Lázárt is, akit Jézus feltámasztott. Az Igében azt is hallottuk, hogy a zsi- 
dók vezető emberei a Lázár feltámasztása után, amelynek sok szemtanúja volt, 
tanácsot tartottak, és elhatározták, hogy Lázárt is megölik, mert sokan a Lázár 
feltámasztása miatt hittek Jézusban. Borzalmas dolog ez. Jézus könyörülő sze- 
retettel feltámaszt egy embert, és akkor emberek, akiknek az a hivatása, hogy 
hirdessék Isten megváltást készítő szeretetének az örömhírét, azzal válaszolnak 
Isten megváltó szeretetére, hogy meg akarják ölni a Megváltót is, és Lázárt is, 
akit feltámasztott a halálból. Ez is sokszor megismétlődik ma is ebben a világ- 
ban. Istennek mai szolgái között is vannak emberek, akik magaviseletükkel, 
hatalomra törésükkel, dermesztő hidegségükkel megölik az emberek szívében 
Jézus Krisztust. De azokban az emberekben, akik meghallván, hogy Jézus és 
tanítványai Lázárék otthonában vannak, bizonyára volt valami őszinte vágya- 
kozás. Vágyakoztak a vele való találkozás után, fogadni akarták őt. 

Az evangéliumi leírásokból tudjuk, hogyan került egy szamár és annak 
csikója Jézushoz, hogy arra felülve vonuljon be Jeruzsálembe. Amikor Jézus 
meghallotta, hogy Jeruzsálemből már elindult a nép egy csoportja felé, ő is 
elindult szamáron ülve az őt fogadni akaró nép felé. Az ókorban két olyan 
alkalommal volt gyakorlatban, hogy azt, akit különös tisztességben akar- 
tak részesíteni, az úton elébe menve fogadták, vagy el is vitték oda, ahova 
indult. Az egyik ilyen alkalom a házasságkötés volt. A menyasszony barátnői 

ünnepi öltözetben, lámpásokkal indultak az este érkező, a menyasszonyt a 
saját otthonába vinni akaró vőlegény fogadására. A vőlegény, mint leendő 
férj tiszteletteljes fogadtatásban részesült. A családi élet rendje szerint a férj 
volt a családban az úr, akinek az utasítását a család minden tagja köteles volt 
elfogadni. Ennek az ókori családi rendnek a maradványaként néhol a mai 
feleségek is uruknak nevezik férjüket. Akkor a feleségek az élet minden terü- 
letén feltétlen engedelmességgel tartozott a férjének. Nagyon áldott állapot 
lehetett ez addig, amíg nem élt vele vissza az ember. De ahol a házasság, mint 
szereteten alapuló kapcsolat a férj uralma által zsarnoksággá lett, gyötrelemmé 
tehette a házaséletet. Így vitték az érkező vőlegényt, a kibontakozó új család 
leendő urát a menyasszony barátnői, — ha tehetősek voltak gyaloghintón — a 
menyasszonyhoz, majd a leendő családi hajlékba. 

A másik nagy alkalom az az esemény volt, amikor egy nép királyt 
választott. A megválasztott királyt alattvalóinak népes csapata vitte, — rend- 
szerint hintón — a királyi palotába. Ha egy király egy győzelmes csata után 
vonult a királyi palotába, akkor az útközbe eső városokban, ünnepélyes 
fogadtatásban részesítették. Különösen nagy és ünnepélyes volt a fogad- 
tatás, ha a király az ország fővárosába érkezett. A város sok házát lobogók 
díszítették. Előtte hírnökök jelentették a király érkezését. A király előtt kato- 
nai zenekar, utánuk a testőrök, majd hadserege győztes csapatának tisztjei 
és katonái meneteltek. 

Jézus nem ilyen királyként érkezett népének fővárosába. Érkezését nem 
jelezték fényes hírnökök, körülte nem lengtek a zászlók, nem dübörögtek 
hintók és harci seregek. Jézus szamárháton, szelíden és alázatosan vonult be 
népének fővárosába. Pedig ő már ezelőtt a jeruzsálemi bevonulás előtt is sok 
olyan csatában aratott győzelmet, amellyel a földön még a leghatalmasabb 
hadsereg sem dicsekedhetett. Győzelmet aratott a viharok felett, a halál felett 
is. Őt is sokan fogadták. Olyan üdvözlő mondatok is hangzottak, amellyel a 
földön még egyetlen királyt sem fogadtak: Zengett a hozsánna és ez a kiáltás: 
„Ne félj Sionnak leánya, íme, jön a te királyod, szamárcsikón ülve.” Nem volt 
természetes, hogy egy királyi bevonuláson ez a kiáltás hangzott: , Ne félj." 
Mert abban a korban olyan királyok is voltak, akinek még a nevét is rettegve 
mondták ki az emberek. Ilyen király volt Heródes, aki Jézus születésekor volt 
az ószövetségi nép királya, és amikor egy fényes csillag útmutatása nyomán 
napkeleti bölcsek érkeztek Jeruzsálembe, és a nemrégen született új királyt 
keresték, Jeruzsálemben sokan megrettentek, mert a hatalmát féltő király 
kegyetlen ember volt. Még a családtagjait is megölette, ha neki nem tetsző 
módon szólt, vagy cselekedett valamit. Betlehemben és környékén azért öletett 
meg minden gyermeket, mert a napkeleti bölcsek nem mentek vissza hozzá, 
hogy megmondják neki, hol született meg az új király. 

Az Ószövetség népe tudhatta a Szentírásból a prófétákon keresztül, hogy az 
a király, akinek a születéséről Isten a Szentíráson keresztül beszél, nem háborút 
hoz, és nem pusztítani akar, mert Isten létére jön emberi testet öltve, mint az 
emberiség Megváltója, hogy életet hozzon. Bizonyára voltak abban a virágva- 
sárnapi sokaságban olyanok, akik a pusztában hallgatták igehirdetését és utána 
egy kevéske kenyeret és halat megáldva táplálta a hatalmas sokaságot. Bizo- 
nyára sokan voltak ott, akik látták csodáit, vagy hallották sok más hatalmas 
tettének a hírét. És voltak ott gyászolók, akik látták vagy hallották, hogyan adta 
vissza a halottaknak az életét és arra gondoltak, milyen jó lenne, ha ez a Jézus 
az én meghalt gyermekemet, hitvesemet, vagy szülőmet visszahozná ebbe az 
életbe. Sokan voltak abban a virágvasárnapi gyülekezetben, akik nemcsak 
sebeik gyógyulását, éhségük csillapítását, halottaik visszakapását remélték 
Jézustól, hanem arra is gondoltak, hogy ha Jézust királlyá tennék, ő emberfö- 
lötti hatalmával minden ellenséges hatalmat legyőzne és az ő népük lenne az 
emberiség nagy családjában a leghatalmasabb, akire sok nép tisztelettel nézne 
fel. Talán éppen az így gondolkodók voltak a legtöbben a virágvasárnapi soka- 
ságban. Sok más körülménnyel együtt ennek a következménye is lett, hogy 
Jézus örvendező fogadása után a reménykedő hozsánnakiáltás után egy néhány 
nap múlva ugyanabban a városban és legalábbis részben ugyanannak a népnek 
az ajkán elhangzott Jézus felől a Pilátustól kierőszakolt ítélet, hogy meg kell 
őt feszíteni. Így vált nagyon hamar nyilvánvalóvá, hogy mit vár mindenekelőtt 
ez a nép Jézustól: Bajainak az enyhítését, lelki testi sebeinek a gyógyítását, 
vagy világuralmi vágyainak a megvalósítását. Még Jézus tanítványainak egy 
része is csak akkor kezdte megismerni, hogy kicsoda Jézus, amikor az emberi 
gonoszság már kimondta fölötte a halálos ítéletet, és feltámadt a halálból. 
Az emmausi úton menő tanítványok is, akik éppen Jézus megfeszítése miatti 
bánatukban mentek szomorú szívvel Jeruzsálemből Emmaus felé, csak akkor 
értették meg, hogy Jézus mindazt, amit rajta elkövettek előre elmondta nekik. 
Éppen az emmausi úton döbbent rá a Jézussal találkozó két tanítvány, hogy 
milyen gyarló emberek voltak és milyen gyenge volt a hitük. Hiszen Isten már 
a prófétákon keresztül is beszélt az eljövendő messiás szenvedéséről és dicső- 
ségéről. Maga a velük járó Jézus is elmondta nekik, hogy neki mindazokat a 
szenvedéseket, amelyeken keresztül ment, el kellett szenvedni és úgy menni 
be az örök dicsőségbe. 

Mi tudjuk-e testvéreim a virágvasárnapi hozsánnát Krisztus felé, Isten felé 
hittel kiáltani? Tudjuk- e mondani; Uram segíts meg. Segíts meg, hogy Igédet 
jobban megérthessem, segíts meg, hogy ne tapadjak hozzá nagyon ehhez a 
világhoz, hogy nyitottabb legyek atyai üzeneted felé és segíts meg, hogy el 
tudjam fogadni azt, amit csak te tudsz megadni, az elkészített üdvösséget, a 
kegyelmet. 

Életünk sok kísértése és próbatétele közt mondjuk mi is gyermeki remény- 
séggel a virágvasárnapi imádságot: 

, Hozsánna a magasban, zengjen a régi dal. 

Krisztusnak a királynak dicséret, diadal. 

Szám és szívem dicsérje, Jézusom szüntelen, 

Míg majd örökre áldom, fönn, tisztán, büntelen." Ámen 

Énekgyűjtemény: 47. oldal, 2. vers 


Örökkévalóság Ura, gondviselő Édesatyánk, mi is megállunk 
lélekben azon az úton, amelyen jön hozzánk életünk üdvözítő kirá- 
lya. Mi nem hozunk pálmaágakat, és kérünk, segíts, hogy tudjuk 
hozni a mi gyarló, bűnös, megtépett életünket, oly sokfélekép- 
pen beszennyezett és összetört szívünket, amelyet a sátán olyan 
sokszor megcsal, amelyet olyan sokféleképpen megront a világ, 
amely felé jobban kitárulkozunk, mint a te Igéd felé. Kérünk légy 
irgalmas hozzánk. Hálát adunk, hogy Igédben emlékeztettél, az, 
aki jött, a mi megváltó Urunk, nemcsak egyszer jött erre a földre, 
hanem szüntelenül jön. Most megdicsőült testben ott van a te atyai 
jobbodon, de Igéddel és Lelkeddel most is itt van velünk. Kérünk, 
erősítsd hitünket, hogy amikor ő még egyszer megdicsőült testben 
vissza jön erre a világra, újjá fogja teremteni ezt a megromlott vilá- 
got, hogy azt mennyei öröm, szeretet és békesség tölthesse be. 
Te látod jó Atyánk, mennyire hiányzik földi világunkban a szeretet 
is, az igazság is, és a békesség is. Te ismered a sok szakadékot, 
amely az emberi szíveket itt elválasztja egymástól. Adj lelki erőt, 
hitet, hogy tudjunk hálás hittel élő és örvendező gyermekeiddé 
válni. Kérünk, áldd és szenteld meg családi otthonainkat és add, 
zengjen ezen a földön sok millió ajkon ma is a hozsánna. Kérünk, 
adj gyermekeidnek ebben a bűnben vergődő engedetlen világban 
megújuló, gyógyuló életet. Urunk nevében kérünk, hallgasd meg 
imádságunkat. Ámen 


Záróének: 195. dics. 

Váltságul adott élet 
Esti istentiszteletek a húsvéti Urvacsora előtt 


Alapige: Máté 20, 17-28 


Amikor Jézus Jeruzsálembe készült felmenni, maga mellé vette külön a 
tizenkét tanítványt, és útközben ezt mondta nekik: „Íme, felmegyünk Jeru- 
zsálembe, és az Emberfia átadatik a főpapoknak és az írástudóknak. Halál- 
ra ítélik, és átadják a pogányoknak, hogy kigúnyolják, megkorbácsolják 
és keresztre feszítsék, de harmadnapon feltámad.” Akkor odament hozzá 
a Zebedeus fiainak anyja fiaival együtt, leborult előtte, és kérni akart tőle 
valamit. Jézus megkérdezte tőle: „Mit akarsz?” Ő így felelt: , Mondd, hogy 
az én két fiam közül az egyik jobb kezed, a másik bal kezed felől üljön a te 
országodban.” Jézus így válaszolt: „Nem tudjátok, mit kértek. Ki tudjátok-e 
inni azt a poharat, amelyet én fogok kiinni?” Ők így feleltek: „Ki tudjuk.” 
Erre ő ezt mondta nekik: „Az én poharamat kiisszátok ugyan, de hogy ki 
üljön jobb és bal kezem felől, azt nem az én dolgom megadni. Azok fogják 
megkapni, akiknek az én Atyám elkészítette." Amikor ezt meghallotta a töb- 
bi tíz, megharagudott a két testvérre. De Jézus magához hívta őket, és ezt 
mondta: ,, Tudjátok, hogy a népek fejedelmei uralkodnak rajtuk, és a nagyok 
hatalmaskodnak rajtuk. De közöttetek ne így legyen: hanem aki naggyá akar 
lenni közöttetek, az legyen a szolgátok, és aki közöttetek első akar lenni, az 
legyen a rabszolgátok. Mint ahogy az Emberfia sem azért jött, hogy neki 
szolgáljanak, hanem hogy ő szolgáljon, és életét adja váltságul sokakért.” 


Kedves Testvéreim, 


A felolvasott igeszakasz azzal kezdődik, hogy Jézus magához vette tizenkét 
tanítványát és útnak indult velük. Útközben mondta meg nekik, hogy most 
Jeruzsálembe mennek, ahol őt a főpapok és írástudók kezébe adják. Azt is 
elmondta, hogy a főpapok átadják őt a pogányok kezébe, akik megcsúfolják, 
megostorozzák és keresztre feszítik őt. De azt is megmondta nekik, hogy ezek 
után a rajta elkövetett szörnyűségek után harmadnapra fel fog támadni. 

Jézus nem most beszélt először tanítványainak a rá váró szenvedésről és 
közeledő haláláról. Először Czézárea Filippinél beszélt róla, miután megkér- 
dezte tanítványaitól, hogy kinek nevezik őt az emberek. A második kérdése az 
volt Jézusnak, hogy ők, a tanítványok kinek mondják őt. Erre a kérdésre felelte 
Péter: „Te vagy a Krisztus, az élő Istennek a Fia. " Jézus ezt a választ elfogadta 
és azt mondta, hogy ezt nem test és vér, tehát nem földi ember jelentette meg 
Péternek, hanem a mennyei Atya. Péter apostol megdöbbent szeretettel dorgál- 

ta Jézust, amikor közelgő keresztre feszítéséről és haláláról beszélt. Így szólt 
hozzá: ,, Mentsen Isten Uram, nem eshet ez meg teveled." Jézus felismerte, 
hogy ezeket a szeretetteljesen hangzó szavakat a sátán adta Péter ajkára. Az a 
Péter, aki kevéssel azelőtt a mennyei Atya Krisztus isteni dicsőségéről szóló 
kijelentésének a tanúja volt, most a sátán sugallatából származott szavakat 
mondta tovább Jézusnak. Ezért kell a hívő embernek mindig résen lennie, mert 
a sátán mindent megtesz, hogy mi ne Isten eszközeivé legyünk üdvözítő akara- 
ta megvalósításában, hanem az ő (sátán) eszközeivé, az elvégzett megváltás el 
nem fogadása által. A sátán akarta ilyen módon is megakadályozni, hogy Jézus 
elinduljon Jeruzsálembe meghalni az ember bűneiért. A sátán céljai elérésé- 
nek az érdekében fel tudja venni a világosság angyalának az álarcát is. Ezért 
mondta akkor Jézus Péternek: ,, Távozz tőlem sátán, bántásomra vagy nékem, 
mert nem gondolsz az Isten dolgaira, hanem az emberi dolgokra." Másod- 
szor akkor sejttette meg Jézus tanítványaival közelgő halálát, amikor három 
tanítványával felment a megdicsőülés hegyére. Ott ezek előtt a tanítványok 
előtt elváltozott Jézus, arca ragyogott, ruhája pedig fehér fényben tündökölt. 
Megjelent közöttük Istennek két régi ószövetségi követe, Mózes és Illyés, akik 
Jézussal beszéltek. Péter szívesen maradt volna ott a mennyei dicsőség fényé- 
ben, de Jézus lehozta őket a hegyről és akkor parancsolta meg Péteréknek, 
hogy arról, amit átéltek majd csak feltámadása után szabad beszélniük. Jézus a 
rá váró szenvedésről és haláláról olyan események után beszélt, amelyek során 
a tanítványok érzékelték Krisztus dicsőségét. A közelgő szenvedésnek ennél 
a harmadik megjelentésénél Jézus már azt is megmondja, hogy a főpapok és 
írástudók őt át fogják adni a pogányoknak, ezért rá a bűnözők római törvény 
szerinti büntetése, a keresztre feszítés kínja vár. 

A sátán minket is el akar tántorítani az Istennek való engedelmességtől, és 
arra törekszik, hogy a Krisztus áldozatában megkapható kegyelmet ne fogadjuk 
el. Ezt úgy akarja megvalósítani, hogy közben magát jótevőnknek tünteti fel. 
Kinek ne lennének ismerősek az ilyen beszédek: Ha szeretitek gyermekeite- 
ket, készítsétek el nekik az érvényesülés útját. Fordítsatok nyugodtan hátat az 
egyháznak, gyümölcsöztessétek képességeiteket és gyermekeitek képességét 
az állam által felkínált lehetőségek szerint. 

A megsejtett, vagy valamikor talán felajánlott lehetőségekkel, ha az megáll 
Isten Igéjének a mérlegén, lehet élni, de lehet visszaélni is. Az Igében Jézus 
két tanítványának az édesanyjáról hallottunk. Ez az édesanya megsejtette, hogy 
Jézusnak az életében hamarosan valami nagy esemény történik. Jézusnak a 
felemeltetéséről mondott szavai, a megdicsőülés hegyén történt élménynek 
a híre ennek az édesanyának a szívében is azt a gondolatot érlelték, hogy 
Jézusnak rövidesen valami nagy dicsőség lesz az osztályrésze. Ezért borult le 
Jézus előtt és kérte, hogy ha majd megérkezik az ő országának dicsőségébe, 

az ő két fia üljön majd ott az ő jobb és balkeze felől. A Szentírásból tudjuk, 
hogy egy előző alkalommal, amikor Jézus ismét arról beszélt, hogy rá sok 
szenvedés vár, ez a két tanítvány, akiknek az édesanyja most Krisztushoz ment 
kérésével, arról vitatkozott, hogy ki a nagyobb közülük. Az Úr Jézusnak fáj, 
hogy amikor ő a rá váró szenvedéshez készül és tanítványait is erre készíti elő, 
tanítványai dicsőségről álmodoznak. Most ez az anya is ezt az álmot forgatja 
magában. Úgy gondolták, hogy aki a trónon ül, az hatalmas, az előtt mindenki 
meghajlik, annak mindenki szolgálni köteles. Ezért mondta Jézus nékik, amit 
mondott, ahogyan az Igében hallottuk, hogy az ő útja a dicsőségbe a keserű 
pohár kiürítése után történik. Ezzel azt is jelezte, hogy övéinek is szenvedés 
lesz az osztályrésze. Ezen túlmenően minden kor minden hitben élő emberének 
szívébe akarja írni Megváltónk azt a tanítást, hogy a pogány világban, a népek 
országaiban a királyok vagy más néven nevezett hatalmasok uralkodnak az 
embereken, de az ő népe között, a hívő emberek világában más rendnek kell 
uralkodnia. Más rendnek, mert ennek az országnak, Isten országának Ő az Ura. 
Ez az ország, mint mustármagnyi kezdet, mint az új életnek a kovásza, már itt 
van a világon. Ő azért lett Isten létére emberré, azért jött a mennyből a földre, 
hogy földre hajló szeretete gyümölcseként itt gyökeret verjen, és bő termést 
hozzon az Ige magvetése. Ő végezte el a bűnbe sodródott, a maga erejéből 
csak kárhozat felé haladó emberek világában a megváltást. Ő pedig, mint az ő 
leendő világának az Ura, nem azért jött, hogy neki szolgáljanak, hanem hogy ő 
szolgáljon sokaknak, hogy az ő második eljövetelekor az övéi már ne akarjanak 
senkin uralkodni, hanem aki nagy akar lenni, legyen a többiek szolgája. Ideadja 
az életét, meghal azért, hogy övéit megváltsa a kárhoztatásból. De őt ezért a 
szeretetből végzett szolgálatáért a sátán lelke által vezetett emberek gyűlölik, 
ezért kell meghalnia. Az övéit is üldözni fogják. Ezért kérdezte a két dicső- 
ségről álmodozó tanítványtól, hogy kiihatják-e ők is a keserű poharat, amelyet 
neki ki kell ürítenie. Mert ezen a világon a szeretettel szolgáló emberekre szen- 
vedés vár. A jó szülők a megmondhatói, hogy mennyit szenvednek ők azért, 
mert a gyermekek nem akarnak engedelmeskedni az életüket értük áldozó atyai 
akaratnak. A jó szülők ugyan nem a golgotai szenvedés útját járják, ők az életük 
erejének megfeszítésével igyekeznek munkálni gyermekeik jobb holnapját. 
Sokan így égetik el életüket a gyermekeikért végzett túlhajszolt munkával, de 
az életük ilyen módon való elégetésével egy szülő sem váltja meg a gyerme- 
két. A szülők nem Isten szíve szerint végzett szeretetszolgálata sokszor éppen 
ellenkező irányba vezeti a gyermekeket, ha minden elérhető földi jóért sok 
áldozatot hoznak, de az életük példájával nem vezetik őket az örök szeretet és 
az örök élet Urához. A mindent megkapó gyermekek elfelejtenek imádkozni. 
Távol maradnak Istentől, és nem is tudják, hogy megváltásra szorulnak. Vala- 
mikor a rabszolgákat lehetett megváltani. Ha valamelyik rabszolgának volt 

valakije, aki kész volt érte a váltságpénzt megfizetni, az megszabadulhatott a 
rabszolgaságból. De Jézus a bűn rabszolgaságába jutott embert nem aranyon 
vagy ezüstön, hanem drága vérén váltotta meg. Amikor egy rabszolgát valaki 
megváltott, a kifizetett váltságdíj csak a megváltott rabszolgára, tehát egy sze- 
mélyre vonatkozott. De az Úr Jézus megváltó áldozata minden emberre vonat- 
kozik, aki bűnbánó alázattal és hálás szeretettel elfogadja ezt az áldozatot. Mert 
mi Istennek azért a kegyelemért, hogy Jézus Krisztusban megváltott minket, 
csak hálát tudunk adni. Legyen azért az életünk Isten iránti hálaadássá. Ámen 


Könyörülő Isten, mennyei Édesatyánk, megköszönjük néked, 
hogy te minket, a bűn rabszolgaságába került gyermekeidet az 
Úr Jézus értünk hozott áldozatával megváltottál a bűn rabságá- 
ból. Hálát adunk, hogy Jézus azért jött erre a földre, hogy életét 
váltságul adja, hogy mi is megváltott gyermekeid lehessünk. A 
mi életünk sokszor összekuszálódik, és életünk eseményei miatt 
megrémülünk, mert nem tudjuk, mi miért történik az életünkben. 
Bocsásd meg Atyánk, ha néha zúgolódás vagy kételkedés van a 
szívünkben, mert nem értjük meg a te hatalmad és bölcsességed 
mélységeit, hogy te a jajt is jóvá, és a szenvedést és halált is 
életté tudod változtatni. Köszönjük Atyánk, hogy te ennek a titok- 
nak a mélységeibe világítsz bele megváltó Urunk szenvedésében 
és kereszthordozó életútjában is. Köszönjük üdvözítő Istenünk, 
hogy te Krisztusban minket is úgy vezetsz keresztül a szenve- 
dések szakadékain, és a halál éjszakáján is, hogy szívünkbe írod 
vigasztalásodat, hogy te megváltott gyermekeidet a halálon át is 
életre vezeted. Légy velünk és szeretteinkkel gondviselő, őrző 
kegyelmeddel a ránk következő éjszakában is, hogy áldásoddal 
ébredhessünk új napra és tudjunk, mint gyermekeid, dicsőségedre 
élni. Urunk nevében kérünk, hallgasd meg imádságunkat. Ámen 

Jézus felemeltetése 
Nagyheti, esti 


Alapige: János 3, 14-15 


És ahogyan Mózes felemelte a kígyót a pusztában, úgy kell az Emberfiá- 
nak is felemeltetnie, hogy aki hisz, annak örök élete legyen őbenne. 


Kedves Testvéreim, 


Isten Igéjének ez a mondata, amit a felolvasott versben hallottunk, két cso- 
dálatos mélységű igeverssel van körülvéve. Mert e vers előtt írja le János apos- 
tol azt a történetet, amikor a zsidóknak egy főembere éjszaka ment el Jézushoz, 
mert beszélni akart vele. Ezt a főembert bizonyára nyugtalan szíve és Isten tit- 
kainak mélyebb megismerése utáni vágy vitte éjszaka Jézushoz. Ez a főember 
a zsidóknak egyik tanítómestere volt, Nikodémus, aki megvallotta Jézusnak: Ő 
tudja, hogy azokat a nagy dolgokat, amelyeket Jézus véghezvisz, emberi erővel 
senki nem cselekedheti, csak úgy, ha Isten van vele. Ez után a vallástétel után 
mondta Jézus Nikodémusnak: „Szükség néktek újonnan születnetek.” Mi már 
ismerjük Jézus e mondatának a mélységeit, és sokszor felidézzük, hogy az az 
üdvözítő szeretet, amely Jézusban megjelent ezen a földön, mennyire mindent 
megtett azért, hogy az, ember, még a nagyon roskatag, még az összetört életű 
nagyon megfáradt és a sír szélén álló idős ember is újjászülethessen. Ez a lehe- 
tőség Istennek a kegyelmi ajándéka, mert az ember újjászületése Isten oldaláról 
az a mozzanat az életünkben, amit mi emberi részről megtérésnek nevezünk. 

A most felolvasott igevers után hangzik aztán Istennek a Szentírás egyik 
leghatalmasabb üzenete: , Úgy szerette Isten a világot, hogy egyszülött Fiád 
adta, hogy aki benne hisz, el ne vesszen, hanem örök élete legyen." Ezzel a 
két igeverssel van körülvéve Jézusnak az ószövetségi pusztai vándorlást idéző 
mondata a pusztában felemelt kígyóról. Azon az ószövetségi történeten keresz- 
tül gyakran emlékeztette Isten a maga hűtlenkedő, engedetlenkedő népét, hogy 
milyen élethelyzetből szabadította meg őket, amikor lehullottak az egyiptomi 
rabság bilincsei és elindulhattak az ígéret földje felé. Isten ott hatalmas csodá- 
kat tett, és amikor végül elindulhatott ez a nép és a Vörös tengernél átélte Isten 
szabadító csodáját, sokféleképpen tapasztalta meg Urának a veszélyek közt is 
ismétlődő gondviselő jóságát. Hiszen vizet fakasztott a kősziklából, mannával 
táplálta őket, és amikor valami újabb nehézség adódott a pusztai vándorlás 
során újra és újra zúgolódtak Isten ellen és Mózes ellen. 

Gyakran megtörténik ez a mi életünkben is, mert mi is szüntelenül úton 
vagyunk. Akár gondolunk rá, akár nem, mi mindnyájan útban vagyunk. Az 

ószövetségi nép egy földi ország a földi ígéret földje felé volt útban, mi pedig 
hivatalosak vagyunk arra, hogy Isten örökkévaló ígéret földje, az ő országa 
felé menjünk. A zúgolódó ószövetségi nép majdnem teljesen elpusztult a ván- 
dorlás ideje alatt. Isten atyai bánattal látta, hogy ez a nép lelkileg vak. Nem 
tudja felmérni, mit cselekszik vele Isten. Nem érti, Isten üdvözítő szeretetét. A 
zúgolódó nép egyik büntetése volt, hogy sokat közülük megcsípett a mérges 
kígyó, és akiket megcsípett azok meghaltak, a nép kétségbeesésében Mózeshez 
ment, töredelmesen megvallotta zúgolódásának vétkét, és kérte Mózes segít- 
ségét. Isten aztán egy nagyon különös parancsot adott Mózesnek. Azt mondta, 
hogy készítsen egy érckígyót, tűzze azt egy póznára és emelje fel. Ha valakit 
megcsíp a kígyó és ránéz az érckígyóra, akkor az megmenekül a haláltól. Ma 
nagyon könnyen azt mondja sok ember erre az eseményre: babonaság, varázs- 
lat-hit. Pedig egészen másról van itt szó. Isten próbára akarja tenni népét, hogy 
igaz-e a bűnbánata. Mert ajkukon elhangzott a zúgolódás miatt bánkódó szó, 
de Isten látni akarta van-e valami tartalma ennek a szavakkal elmondott bün- 
bánatnak. Mert az őszinte bűnbánat nemcsak szavakban nyilvánul meg, hanem 
cselekedetben is. A vámszedő Zákeus, amikor Krisztus bement hozzá és az ő 
közelében rádöbbent életének sok bűnére és mulasztására, fogadalmat tett, 
hogy minden bűnét jóvá akarja tenni és az igazságtalanul szedett vámot kész 
többszörösen visszaadni. A kígyócsípés miatt megrémült nép esetében Isten 
úgy látta meg, kinek a szívében van őszinte bűnbánat, hogy azok az emberek 
felnéztek a póznára kitűzött érckígyóra. Nem a felnézés, nem is az érckígyó 
gyógyította meg az embereket, hanem Isten, aki a felnézésben meglátta a 
szívben lévő hitet. Isten a gyógyulásban mutatta meg a hitnek a gyümölcsét. 

Amikor Jézus a Golgota felé közeledve elmondja az őt körülvevőknek a 
felemelt kígyónak a régi történetét, akkor ehhez a történethez hozzáteszi: így 
kell neki, az Emberfiának is felemeltetnie. Ezzel emlékeztetni akarta a népet, 
hogyha volt menekvés a halál elől a kígyó által megcsípett embereknek, akik 
felnéztek az érckígyóra, mennyivel inkább van szabadulás azoknak, akik 
majd felnéznek az értünk felemeltetett megváltó Krisztusra. Mi mindnyájan 
magunkban hordozzuk a kígyócsípés halálos mérgét. Nem véletlenül van az 
édenkerti bűneset középpontjában a kígyó. A hitető kígyó mérgének a bűne ott 
van mindnyájunk életében, és ez a méreg mindenkire nézve halálos, aki nem 
tud hittel odanézni az értünk keresztre szegezett Jézus Krisztusra. Fogadjuk 
azért el Isten üdvözítő szeretetét hálás hittel. Ámen 


Világot teremtő szent felség, mennyei Édesatyánk, mint sze- 
gény bűnbánó gyermekeid csöndesedünk el ennek a munkával 
töltött napnak az estéjén szentséges színed előtt, és hálát adunk 
ennek a napnak minden lelki-testi ajándékáért, amellyel megaján- 

dékoztál bennünket. Hálát adunk, hogy adtál elégséges erőt a ma 
ránk várt feladatok végzéséhez is és megköszönjük, hogy adtál 
szívünkbe vágyakozást, hogy bár testünk megfáradt, akarjuk hal- 
lani ezen az estén is, amikor lélekben megváltónkat a Golgota 
felé kísérjük, szabadító szereteted evangéliumát. Köszönjük, hogy 
ezen a héten különösképpen emlékeztetsz bennünket arra, hogy 
az idő drága kincs ajándékát nemcsak arra adod nekünk, hogy 
munkálkodjunk, hanem arra is, hogy Igédet hallgassuk, megváltó 
szeretetedet szívünkbe zárjuk és akaratodat cselekedjük. Segíts, 
hogy köztünk elhangzott Igéd egyszerű szavain keresztül erősöd- 
jön a hitünk is, a hálánk is, és a szeretetünk is megváltó Urunk 
iránt, aki a mi bűnűnk terhét is magával vitte a keresztfára. Segíts, 
hogy őszinte bűnbánattal, megbocsátó szeretettel és a bűnbo- 
csánat gyermeki örömével készülhessünk kegyelmed asztalához. 
Megváltónk nevében kérünk, hallgasd meg imádságunkat. Ámen 


Távozzon el tőlem ez a pohár 
Nagyheti, esti 


Alapige: Máté 26, 36-46 


Akkor elment velük Jézus egy helyre, amelyet Gecsemánénak hívtak, és 
így szólt tanítványaihoz: ,, Üljetek le itt, amíg elmegyek, és amott imádkozom." 
Maga mellé vette Pétert és Zebedus két fiát, azután szomorkodni és gyötrőd- 
ni kezdett. Akkor így szólt hozzájuk: „Szomorú az én lelkem mindhalálig: 
maradjatok itt, és virrasszatok velem! "Egy kissé továbbment, arcra borult, és 
így imádkozott: , Atyám, ha lehetséges, távozzék el tőlem ez a pohár; mind- 
azáltal ne úgy legyen, ahogyan én akarom, hanem amint te.” Amikor visz- 
szament a tanítványokhoz, alva találta őket, és így szólt Péterhez: „Ennyire 
nem tudtatok virrasztani velem egy órát sem? Virrasszatok, és imádkozzatok, 
hogy kísértésbe ne essetek: a lélek ugyan kész, de a test erőtlen." Másodszor 
is elment, és így imádkozott: , Atyám, ha nem távozhat el tőlem ez a pohár, 
hanem ki kell innom, legyen meg a te akaratod. "Amikor visszament, ismét 
alva találta őket, mert elnehezült a szemük. Otthagyta őket, újra elment, 
harmadszor is imádkozott ugyanazokkal a szavakkal. Azután visszatért a 
tanítványokhoz, és így szólt hozzájuk: , Aludjatok tovább és pihenjetek! Íme, 
eljött az óra, és az Emberfia bűnösök kezébe adatik. Ébredjetek, menjünk! 
Íme, közel van az, aki engem elárul." 

Kedves Testvéreim, 


Amikor az Úr Jézus szenvedésének ez a része történt, amelyről a felolvasott 
igeversekben hallottunk, az előző napokban már sok minden történt vele, és 
körülte. A nép vezetői, az ószövetségi gyülekezet főpapjai már régen vártak az 
alkalomra és lehetőségre, hogy kioltsák életét. Már Jézus is kezdte előkészíteni 
tanítványait közelgő halálára. Búcsúbeszédében sok szeretettel beszélt tanítvá- 
nyaihoz, sok szép tanítást helyezett a lelkükre, de különösen lelkükre kötötte a 
szeretet parancsát. Azt mondta: ,, Arról ismeri meg mindenki, hogy az én tanít- 
ványaim vagytok, ha egymást szeretni fogjátok. " Már a halála előtti nap estéjén, 
azon a nagycsütörtök estén is sok minden történt, mielőtt tanítványaival együtt 
kiment a Gecsemáné kertbe. Ennek a kertnek a szélénél kezdődik az Olajfák 
hegye. Mielőtt oda mentek, már együtt voltak a nagy vacsorázó helyen, ahol 
az Úrvacsorát Jézus elrendelte. Már kezdődött a kovásztalan kenyerek ünne- 
pe, amit együtt szoktak megünnepelni, azért a tanítványok ezzel a kérdéssel 
mentek Jézushoz: „Hol akarod megenni a húsvéti vacsorát, hol készítsük el? " 
Ő ezt válaszolta: , Menjetek a városba ahhoz a bizonyos emberhez és mond- 
játok neki: A Mester üzeni: Az én időm közel van, nálad tartom meg a húsvéti 
vacsorát tanítványaimmal. " Vacsora közben mondta Jézus a tanítványoknak, 
hogy egy közülük el fogja őt árulni. A tanítványok döbbenten hallgatták ezeket 
a szavakat, mert lelkük mélyén érezték, hogy a Megváltót elárulni borzalmas 
gonoszság. De azt is érezték, hogy ők is, a csodálatos Mester tanítványaiként is 
nagyon gyarló emberek. Nem voltak magukban biztosak, hogy az életmódjuk- 
kal, a viselkedésükkel, nem lettek-e elárulóivá Mesterüknek. Azért kérdezték 
szomorúan egyenként az Urat ki-ki magára nézve, hogy nem ő-e az áruló. Ugye 
testvérem, mi most már tudjuk, hogy Júdás szörnyű tette után is, azóta is sok 
ember elárulja Jézust. Ezt az elszomorító igazságot ének-imádságunkban így 
valljuk meg Urunknak: , Mind ami kín s ütés ért, Magam hoztam reád..., Uram 
e szenvedésért, lelkemben ég a vád. Feddő szót érdemelve Itt állok én szegény 
S kérlek Lelked kegyelme Sugározzék felém. ” 

A húsvéti bárány vacsorájának a befejezése után, amikor vette Jézus a 
hálaadás poharát, jelezte a tanítványoknak, hogy akkortól fogva már nem 
az egyiptomi rabságból való szabadulásra fognak mindenekelőtt emlékezni. 
Azokban a családokban, ahol az ajtófélre hintett bárányvér volt a jel, hogy ott 
Ábrahámnak, Izsáknak és Jákóbnak a leszármazottai, tehát Isten ószövetségi 
népének a tagjai élnek, azon az éjszakán az ajtófélre hintett vér mentette meg 
a meghalástól a családok elsőszülötteit. Így lett a kovásztalan kenyerek ünnepi 
vacsorájának a befejező hálaimája egyben az újszövetségi Úrvacsora szerezte- 
tési Igéje. Jézus már készült a főpapi nagy szolgálathoz, ahol testét megtörik, 
átszögezik és vérét kiontják. Így teljesedett be rajta szó szerint Isten Igéjének 

az üzenete, ami akkor hangzott el, amikor Jézus Keresztelő János keresztségé- 
ben részesült: , Íme, az Isten báránya, aki elveszi a világ bűneit. " Ezt az első 
Úrvacsorát Jézus osztotta ki halála előtti éjszakán tanítványainak. Ennek sze- 
reztetési Igéjét legrészletesebben írja le Pál apostol az első Korinthusi levélben: 
„Mert én az Úrtól vettem, amit néktek át is adtam, hogy az Úr Jézus azon az 
éjszakán, amelyen elárultatott, vette a kenyeret, és hálát adva megtörte, és ezt 
mondotta: Vegyétek, egyétek ez az én testem, amely tiérettetek megtöretik, ezt 
cselekedjétek az én emlékezetemre. Hasonlóképpen vette a poharat is, miután 
vacsoráltak, és ezt mondta: E pohár amaz új szövetség, az én vérem által, ezt 
cselekedjétek az én emlékezetemre. " 

Közben Júdás kiment az éjszakába. Árulása béreként a főpapoktól 30 
ezüst pénzt kapott. Az ünnepi vacsora után Jézus és tanítványai is elhagyták a 
vacsora színhelyét és elindultak az Olajfák hegye felé. Átmenve egy kis pata- 
kon megálltak a Gecsemáné nevű helyen. Jézus vágyakozott az Atya előtt való 
elcsöndesedés után. Tudta, hogy most következik küldetésének a legkínosabb 
része és végállomása. Halálra fogják ítélni, és ki fogják végezni. Ő nemcsak 
azért jött a mennyből a földre, hogy beszéljen Isten országának csodálatos 
dolgairól. Nem is csak azért, hogy betegek gyógyítása, a természeti erők fölötti 
hatalmának a megmutatása és halottak feltámasztása által Isten újjáteremtendő 
világának az előjeleit mutassa meg az embereknek. Mert a csodatételek éppen 
arra utalnak, hogy bűnért való engesztelő áldozat, a kegyelem és bűnbocsánat 
atyai ajándékaként az újjáteremtett világban már nem lesz. Jézus mindezt az 
áldozatot vállalta, amikor ezt mondta: , Itt vagyok ó Isten, hogy cselekedjem a 
te akaratodat. " De amikor közeledett az óra, a kínok napja, ő is megremegett 
embertestében. Azonban ezt a szorongást nem akarta csak magában tartani. 
Beszélni akart erről az Atyával is. Azután is vágyott, hogy ebben a tusakodás- 
ban legyenek közel hozzá tanítványai is. Ennyire ember volt Jézus. A szenvedő 
emberek, például a súlyos, talán már haláltusához közeledő emberek vágynak 
az után, hogy legyenek mellettük a nehéz órákban, virrasszanak körültük közeli 
embertársak. Ezért akarta és kérte Jézus is, hogy legyenek közelében, amikor 
az Atyával a rá váró kínokról beszél közeli testvérek. Imádságában súlyos 
szavakat tár az Atya elé: , Atyám, ha lehetséges, távozzon el tőlem ez a keserű 
pohár, de mindazáltal ne úgy legyen, ahogy én akarom, hanem ahogyan te 
akarod." Ez az imádság azt 15 mutatja, hogy nemcsak megváltói munkájának a 
kezdetén ment hozzá is egészen közel a kísértő, a gonoszság fejedelme, hanem 
az út vége felé közeledve, az emberiség bűnéért életét odaáldozó megváltás 
döntő tettének a véghezvitele előtt is. Megváltói munkája kezdetén, a hosz- 
szú böjt után azzal kísértette meg Jézust először, hogy a pusztában szétszórt 
köveket változtassa kenyérré. Ebben a kísértés két vonatkozásban is célirá- 
nyos volt. Akkor ment a kísértő, mikor Jézus a hosszú böjt után már nagyon 

éhes volt, és így reménysége lehetett, hogy Jézus megteszi azt, amit mondott 
neki. A másik, a fő cél pedig az volt, hogy Jézus ne az Atya akaratát teljesítse, 
hanem rá, a sátánra hallgasson. Ne fogjon hozzá az emberiség megváltásának 
a munkájához. Jézus akkor minden kísértését keményen visszautasította. Most, 
a megváltás döntő tette előtt, újra megpróbálta Jézust befolyásolni, hogy ne 
vállalja a kereszt kínját, ne cselekedje az Atya akaratát. Nem csoda, hogy a 
keresztrefeszítés gyötrelmeire remegve gondolt Jézus, ezt vércseppel veríté- 
kező félelemmel el is mondta az Atyának, de félelmében is vállalta az Atya 
akaratának a teljesítését. Engedelmes volt mindhalálig. 

A virrasztással megbízott tanítványok rosszul vizsgáztak. Lehúzta őket a 
test fáradsága. Jézus szelíd dorgálásában ott volt a megértő megbocsátás is, 
meg a mindnyájunk mindennapi életére vonatkozó figyelmeztetés is: ,, Vigyáz- 
zatok és imádkozzatok, hogy kísértésbe ne essetek, mert a lélek kész, de a test 
erőtlen. " — Mindnyájunk életében vannak nehéz időszakok, amikor mi is alig, 
vagy csak remegve tudjuk az Urunktól tanult imádságnak a szavait elmondani. 
, Legyen meg a te akaratod." Vannak élethelyzetek, amelyekben különösen 
öszinte szívvel, meghatott lélekkel tudunk imádkozni: Atyánk, távoztasd el 
tőlem a veszélyt, amely most leselkedik körültem! Ne jöjjön be még családunk- 
ba a halál, ne ragadjon el senkit, aki nekem kedves, aki életem tartóoszlopa, 
gyámolítója. 

Legyen mindnyájunknak vigasztalása az, hogy nekünk már Megváltónk 
van, hogy mi már a sátáni erők visszahúzó és hitünket elvenni akaró igye- 
kezete között is élhetjük az Isten megváltott gyermekeinek az életét. Mi már 
szívünkben hordhatjuk Jézusunknak azt a minden könnyet letörölni akaró 
vigasztalását, hogy aki benne hisz, az él akkor is, amikor utolsót dobbant már a 
szíve, és a földi élet befejeződik. Mert Megváltónk azért vette magára bűneink 
büntetését a Golgotán, azért halt meg és támadott fel, hogy véle és általa mi is 
éljünk. Ámen 


Megilletődött szívvel állunk meg előtted jó Atyánk, amikor lélek- 
ben a Golgota felé vezető úton kísérjük Megváltónkat. Megkö- 
szönjük neked, hogy ezen a héten sok keresztyén templomban 
hangzik a nagyheti evangélium, hogy te nagyon szeretsz bennün- 
ket, bűnössé lett, de bűneinket őszinte bűnbánattal megbánó gyer- 
mekeidet. Hálát adunk, hogy a te könyörülő kegyelmed küldte le 
a mennyből a földre, ebbe a vesztébe rohanó világba a Megváltót, 
hogy megnyissa szemeinket a saját elesettségünk meglátására, 
és megnyissa szívünket a kegyelem evangéliumának az elfoga- 
dására. Tégy bennünket Igéd után vágyakozó, és azt szívünkbe 
záró, és akaratodat engedelmes szívvel cselekvő gyermekeiddé. 

Légy irgalmas hozzánk, amikor ember voltunk keresztjei, és bűne- 
ink terhe alatt roskadozunk, hogy tudjuk hitünkkel megragadni 
azt a kegyelmet, amit az értünk szenvedő Krisztusban készítettél 
nekünk. Atyánk, te ismered mindnyájunknak az életét, a hitét, vagy 
hitetlenségét, a reménységét vagy reménytelenségét, az örömét 
vagy bánatát. Kérünk, adjad mindnyájunknak azt, ami hiányzik a 
szívünkből, ami nélkül ítéleted felé rohanna az életünk. Kérünk, 
áldd meg kegyelmed asztalához való készülődésünket. Jézusunk 
nevében kérünk, hallgasd meg imádságunkat. Ámen 

1987. 


Íme a te fiad 
Nagyheti esti 


Alapige: János 19, 23-27 


A katonák pedig, amikor megfeszítették Jézust, fogták felsőruháit, elosz- 
tották négy részre, mindegyik katonának egy részt. Fogták köntösét is, amely 
varratlan volt, felülről végig egybeszőve. Ekkor ezt mondták egymásnak: „Ne 
hasítsuk el, hanem vessünk rá sorsot, hogy kié legyen!” Így teljesedett be az 
Írás: „Elosztották ruháimat maguk között, és köntösömre sorsot vetettek." 
Ezt tették a katonák. Jézus keresztjénél ott állt anyja és anyjának nővére, 
Mária, Klópás felesége, valamint a magdalai Mária. Amikor Jézus meglátta 
ott állni anyját, és azt a tanítványt, akit szeretett, így : szólt anyjához: s Asszony, 
íme, a te fiad!” Azután így szólt a tanítványhoz: „Íme, a te anyád!” És ettől 
az órától fogva otthonába fogadta őt az a tanítvány. 


Kedves Testvéreim, 


Ebben a nagyheti esti templomi csöndben most a keresztrefeszített, és a 
kínok között is többször megszólaló Jézus szavai hangzottak el az Igében. A 
kereszt alatt a kivégzést végrehajtó katonák osztoztak Jézus ruháin. Az evan- 
géliumok bizonyságtételéből tudjuk, hogy a kereszt körül különböző emberek 
és csoportok álltak. A felolvasott versekben János apostol valószínűleg négy 
asszonyról és egy tanítványról beszél, akit Jézus szeretett. Ez a tanítvány éppen 
az evangélium írója volt, de önmagát nem nevezi meg név szerint. A kereszt- 
halál szenvedéseit átélő Jézus fájdalmai között is gondoskodó jóságáról és 
szeretetéről tesz bizonyságot. Az asszonyok közül az egyik az Úr Jézus édes- 

anyja volt. Az igeversben először említett Mária a Kleofás felesége lehetett, 
mert nehezen képzelhető el, hogy egy családban mindkét említett nőtestvért 
Máriának nevezték. A szenvedő Jézus először az édesanyját szólította meg, 
és János apostol felé tekintve mondta: ,, Asszony, íme, a te fiad.” Azzal, amit 
mondott az édesanyjának, és azzal, amit az édesanyja megszólítása után mon- 
dott a szeretetett tanítványnak azt fejezte ki, hogy ő elmegy, de itt marad János, 
édesanyját rábízza. Jánost éppen azért szólította meg, hogy az édesanyjára 
vigyázás feladatát rábízza. Jézus és János egymás iránti szeretete kölcsönös 
volt. A Szentírásban nincs semmi jele annak, hogy amikor Pilátus jobb meg- 
győződése ellenére kimondta Jézus fölött a halálos ítéletet, és megindultak 
a vesztőhely, a Golgota felé, Jánoson kívül volt-e még valaki a tanítványok 
közül, akik követték őt a Golgota felé vezető úton is. Péter nagycsütörtök este 
még ott volt a főpap palotájának az udvarán, de amikor a hűvösödő estén az 
ottlévők tüzet raktak és az ott melegedők közt valaki megkérdezte Pétertől, 
nem tartozik-e ő is ahhoz a Jézushoz, akit a palotában most vallatnak, Péter a 
hajnal hasadtáig háromszor is megtagadta Mesterét. 

A haláltusát vívó Jézus édesanyja és János iránti nagy szeretetéről tesz 
bizonyságot, amikor édesanyját Jánosra bízza. János, aki a Golgotáig követte 
Mesterét, tudta, hogy ő Jézusért semmit sem tehet. Ő nem szabadíthatja meg 
őt a kereszt kínjaitól. Azt is tudta, hogy Jézus, aki e keserű pohár kiürítése előtt 
maga is megrendült, önként vállalta az Atya megváltó tervének az elvégzését. 
Ezért nem várt, és nem fogadott el semmi emberi segítséget. Emberileg nagyon 
jólesett volna neki nagycsütörtök este a tanítványok vigyázó, együttérző vir- 
rasztó szeretete a Gecsemáné kertben. Ezt sem kapta meg. Emiatti szelíd sza- 
vaiban, amikor azt mondta: ,, Vigyázzatok és imádkozzatok, mert a lélek kész, 
de a test erőtlen, " nem annyira dorgálás, hanem inkább tanítványi életútjukra 
vonatkozó figyelmeztetés volt. 

Jézus azzal a tettével, hogy édesanyját Jánosra bízza, azt is kifejezi, hogy 
ő nagyon komolyan veszi az Atya törvényét: ,, Tiszteld atyádat és anyádat." 
Jézus gyermekkori életéről az evangéliumokban alig esik szó. Az a történet 
van róla leírva, hogy amikor 12 éves lett, szülei őt is magukkal vitték Jeruzsá- 
lembe, a templomba. Az is le van róla írva, hogy amikor az ünnep véget ért, és 
a zarándokok haza indultak, a szülők csak útközben vették észre, hogy Jézus 
nincs ott a rokonok között sem a hazainduló seregben. Visszamentek keresni 
a gyermek Jézust, és a templomban találták őt meg, ahol csodálatos szavaival 
ámulatba ejtette a nép vezetőit. A szelíd szülői dorgálásra a gyermek Jézus ezt 
mondta: ,, Nem tudjátok, hogy nekem az én Atyám dolgaival kell foglalkoz- 
nom?” Ez után az eset után, mint engedelmes gyermek hazament szüleivel, 
és gyermekkora későbbi idejéről csak ennyi van a Szentírásban: ,, Jézus pedig 
gyarapodott bölcsességben, testének állapotában, és az Isten és emberek előtt 

való kedvességben. ” A meg- feszített Jézus szavaiból most halljuk, hogy Jézus 
még a halálos szenvedés óráiban is az Atya akaratát akarta teljesíteni, be akarta 
tölteni a törvényt: „Tiszteld atyádat és anyádat. " 

A Szentírásban a 12 éves Jézussal együtt tett jeruzsálemi útjával kapcsolat- 
ban hallunk utoljára Józsefről, Jézus nevelő atyjáról. Később már nem történik 
említés róla az evangéliumokban. Minden jel arra mutat, és a Szentírás kutatói 
is azt tartják valószínűnek, hogy József fiatalon, élete delén, vagy kora őszén 
meghalt. Tehát akkor, amikor Jézust keresztre feszítették, Mária már özvegy 
volt. Ha József még élt volna, neki kellett volna Mária elsődleges gyámolító- 
jává lenni. Ezért szólt Jézus abban a nehéz órában Jánosnak, bizonyára az ott 
álló Jánosra tekintve; „íme, a te anyád." Ez azt jelentette: Gondoskodj róla, 
mintha a te édesanyád lenne. Szenvedő Megváltónk ezzel arra is áldott példát 
hagyott, hogy az életünk hullámverései közben a felnőtt gyermekeket, a fia- 
talokat semmi nem menti fel az alól, hogy gondoskodó szeretettel viszonyul- 
janak a szüleikhez, törődjenek velük. Mindnyájan ismerjük életünknek azt a 
buktatóját, hogy nagyon sok felnőtt gyermek családjában már nincs, vagy nem 
szívesen van helye a megfáradt, gyengülő szülőknek, vagy nagyszülőknek. Sok 
szülő fejezi be az életét magára hagyottan. Nagyon sokan keseregnek, amikor 
magukra maradnak vagy az idős emberek otthonába kerülnek, és vágyakoznak 
találkozni gyermekeikkel, várják, hogy azok rájuk nyissák az ajtót, megláto- 
gassák őket. Sokan hiába várnak, mert vannak olyan lakói is ezeknek az ott- 
honoknak, akiket alig valamikor, vagy sohasem látogatnak meg a gyermekei. 

Az ószövetségi gyülekezetben nagyon szép példát mutatott a megfáradt 
szülőkről való gondoskodásra a maga korában a zsoltáros Dávid király is. Az 
ő életében is voltak nehéz időszakok, amikor üldözték és az élete is veszélyben 
volt. A trónját féltő Saul és serege elől kellett menekülnie, aki még király volt 
és az életére tört. Még a papi családot is elpusztította, amikor megtudta, hogy 
az a menekülő Dávidnak segítséget nyújtott. Dávid ebben a nagyon nehéz, 
emberileg reménytelen helyzetben elment egy főemberhez, és megkérte, meg- 
bízta őt, gondoskodjon szüleiről. Jézus, akiről még az útszéli koldus is tudta, 
hogy ő mint eljövendő Megváltó Dávidnak fia, élete gyötrelmes órájában is 
követte Dávid példáját. 

Mária, Jézus édesanyja Istennek választott eszköze volt. Bizonyára mind- 
nyájan ismerjük a Szentírásból azt a történetet, hogy amikor Mária Isten 
angyala által megtudta, hogy őt, az egyszerű nőt Isten magasztos küldetésre 
választotta, elment meglátogatni rokonát, Erzsébetet. Ennél a látogatásnál 
fogadta őt a Szentlélek által megvilágosított Erzsébet ezekkel a savakkal: 
„Áldott vagy te az asszonyok között, és áldott a te méhednek gyümölcse. " De 
a Lukács evangéliumának a következő fejezetében van leírva az ugyancsak 
Szentlélekkel megajándékozott agg Simeonnak a találkozása a templomban a 

gyermek Jézussal és szüleivel. Simeon, aki várta a Megváltót, boldogan ölelte 
magához a gyermek Jézust, örült, hogy találkozott a Megváltóval, megáldotta 
a gyermeket és szüleit, és Máriának többek között ezt mondta; ,, A te lelkedet 
is általhatja az éles tőr, hogy sok szív gondolatai nyilvánvalókká legyenek. ” 
Most, amikor Mária a kereszten látta szenvedni szeretett Fiát, bizonyára mély- 
ségesen átérezte ennek a tőrnek a szúrását. De szeretett Fiának sok szava is a 
lelkében zsongott. Édesanyja talán a tanítványoknál is jobban megértette, és 
emlékezetében tartotta Jézus sok szavát. Azt is, hogy őt a gonoszok kezébe 
adják, megölik, de fel fog támadni. Beszélt felemeltetéséről, és ezzel éppen 
a keresztre való felemelésére is és az Atyához való felemelkedésére is utalt. 
Erre utalva Jézus akkor azt is hozzátette, hogy ha a felemeltetik, sok embert 
magához vonz. 

Nagypénteki gyászunkban legyen vigasztalássá számunkra Megváltónknak 
ez a mondata is, mert ebben megváltó halálának drága gyümölcsét, az üdvös- 
séget tárja elénk. Ámen 


Édesatyánk, hálát adunk néked, hogy a te örök Igéd a mi múló 
életünknek ezen az estéjén is hangzott közöttünk. Köszönjük, 
hogy miközben peregnek perceink, napjaink, te Igédben lehajolsz 
hozzánk, és életünk el-elbizonytalanodó homályába és hidegébe 
belevillantod a te szereteted simogató melegét, és homályt oszlató 
fényét. Köszönjük megváltó Krisztusunk, hogy kereszten szenve- 
désed óráiban is, a fájdalmak gyötrelmei közt is idehajolsz hoz- 
zánk, hogy szívünkbe vésd: te azért vállaltad a kínos kereszthalált, 
hogy nékünk botladozó, ítélet felé rohanó méltatlan gyermekeid- 
nek kegyelmet, életet készíts. Atyánk, te látod, mennyi lelki hideg- 
ség, mennyi közöny, mennyi szeretetlenség és gyűlölködés van az 
életünkben. Te látod a szakadékokat, amelyek öröm és boldogság 
helyett családjainkban gyakran gyötrelmessé, könnyessé teszik az 
életünket. Sok családban megfogyatkozik a gyermekek szívében a 
szeretet és a kicsinyek engedetlenségükkel, a felnőttek pedig meg- 
fáradt szüleikre ritkán gondolással, vagy róluk megfeledkezéssel 
szomorítják el azoknak életét, akik őket sokszor nehéz idők küz- 
delmei között is szeretettel nevelték. Kérünk Atyánk, vezess mind- 
nyájunkat Szentlelkeddel, hogy Krisztusunk nyomdokain járjunk, 
és megújuló életünkkel dicsőítsük szent nevedet. Értünk szenvedő 
Megváltónk nevében kérünk, hallgasd meg imádságunkat. Ámen 

Én Istenem én Istenem 
Nagypéntek 


Főének: 337. dics. Igeolvasás: Lukács 22, 55-71 


Mikor az udvar közepén tüzet raktak, és körülülték, Péter is leült közéjük. Amint 
ott ült a tűz világánál, meglátta őt egy szolgáló, szemügyre vette, és így szólt: ,, Ez is 
vele volt.” Ő azonban letagadta, ezt mondva: ,, Asszony, nem ismerem őt!” Röviddel 
ezután más látta meg, és rászólt: ,, Te is közülük való vagy!" De Péter így válaszolt: 
„Ember, nem vagyok!” Körülbelül egy óra múlva másvalaki is bizonygatta: ,, De 
bizony, ez is vele volt, hiszen ő is Galileából való. ” Péter azonban ismét tagadta: 
„Ember, nem tudom, mit beszélsz." Még beszélt, amikor hirtelen megszólalt a 
kakas. Ekkor megfordult az Úr, és rátekintett Péterre. Péter pedig visszaemlékezett 
az Úr szavára, amikor azt mondta neki: ,, Ma, mielőtt megszólal a kakas, háromszor 
tagadsz meg engem. " Aztán kiment, és keserves sírásra fakadt. Azok a férfiak, akik 
őrizték Jézust, gúnyolták, és verték őt, majd eltakarták a szemét, és ezt kérdezték: 
„Prófétáld meg, ki ütött meg téged!” És sok más szidalmat is szórtak reá. Amint 
megvirradt, összegyűlt a nép véneinek tanácsa, a főpapok, és az írástudók, és bekí- 
sértették őt a nagytanácsba, s ott felszólították: ,, Ha te vagy a Krisztus, mondd meg 
nekünk.” Ő pedig így válaszolt: „Ha megmondom nektek, nem hiszitek, ha pedig 
én kérdezlek titeket, nem feleltek. De mostantól fogva ott ül majd az Emberfia Isten 
hatalma jobbján. ” Erre mind azt kérdezték: „Akkor hát te vagy az Isten Fia?” ,, Ti 
mondjátok, hogy én vagyok" — felelte nekik. Azok pedig így szóltak: ,, Mi szükségünk 
van még tanúvallomásra? Hiszen magunk hallottuk a saját szájából. ” 


Megilletődött szívvel és bűnbánattal állunk meg előtted jó 
Atyánk, megváltó Krisztusunk szenvedésének és kereszthalálá- 
nak ezen a napján. Megilletődött szívvel hallgatjuk Igédet, hogyan 
fizette le a testet öltött szeretet, Jézus Krisztus, a golgotai keresz- 
ten bűneink váltságdíját. Szomorúan kísérjük őt lélekben a szen- 
vedések útján, és belenyilallik szívünkbe a fájdalom, hogy ő a mi 
bűneinkért szenved a keresztfán. Atyánk, aki ismered életünket, 
még érzéseink, gondolataink is nyilván vannak előtted, és tudod, 
hányszor és hányféleképpen vétkezünk mi atyai akaratod ellen, 
ezzel is növelve Megváltónk szenvedését. Segíts Atyánk, hogy 
megváltásunknak és kegyelmednek ezen a nagy napján tudjunk 
bűnbánó alázattal és bűneink megbocsátásának a bizonyossá- 
gával elcsöndesedni előtted. Magunkba szállva fáj nekünk, hogy 
bűneink választanak el minket tetőled is és egymástól is. Értünk 
szenvedő Megváltónk érdeméért kérünk, könyörülj rajtunk. Ámen 

Igehirdetés előtti ének: 337. dics. 15. vers Alapige: Márk 15, 33-39 


Amikor tizenkét óra lett, sötétség támadt az egész földön három óráig. 
És kilenc órakor fennszóval káltott Jézus: Elói, Elói! Lamma Sabaktáni? 
Ami megmagyarázva annyi, mint Én Istenem, én Istenem, miért hagytál el 
engem?” Néhányan az ott állók közül, akik meghallották, így szóltak: „Nézd, 
Illést hívja." Valaki elfutott, megtöltött egy szivacsot ecettel, nádszálra tűzte, 
inni adott neki, és így szólt: , Lássuk csak, eljön-e Illés, hogy levegye? "Jézus 
azonban hangosan felkiáltva kilehelte lelkét. Ekkor a templom kárpitja 
felülről az aljáig kettéhasadt. Amikor a százados, aki vele szemben állt, látta, 
hogy így lehelte ki lelkét, ezt mondta: „Bizony, ez az ember Isten Fia volt!” 


Kedves Testvéreim, 


A kereszten szenvedő Úr Jézus Krisztusnak a kín adta az ajkára ezeket a 
szavakat: „Én Istenem, én Istenem, miért hagytál el engem?” Ő egész földi 
életén át igyekezett az Atya akaratát cselekedni. Ő, aki az Atya akaratából 
jött a mennyből a földre, vállalta az emberi létet, a hontalanságot, mind- azt, 
ami vele járója annak a bölcső és koporsó közötti időszaknak, amit mi életnek 
nevezünk: Erre a földi életre nézve megáll az, amit a kilencvenedik zsoltárban 
Isten mond, hogy annak nagyobb része nyomorúság és fáradság. Jézus vállalta 
ezt a földi életet, vállalta a küzdelmet, a szenvedéssel járó megváltó szeretetet. 
Még ott a Gecsemáné kertben is, ahol vércseppel verejtékezve imádkozott, és 
megrendült, amikor a rá váró kínra gondolt, belenyugodott az Atya akaratába, 
és vállalta annak teljesítését. Most, amikor már testét odaszegezték a keresztre 
és szenvedése egyre gyötrelmesebb, ajkára veszi az évszázadokkal az előtt élt 
zsoltáríró jövendölésének a szavait, a Messiás szenvedéséről. Így a legnagyobb 
kínok között is kinyilvánította, hogy ő az a Megváltó, akit Isten a vesztébe 
rohanó emberiség megváltására küldött. 

A keresztre szegezett Jézus hangosan kiáltott. Mi megértjük-e Megvál- 
tónk szenvedésének a titkát? Megértjük-e, hogy miért kellett az Atya szeretett 
Fiának, az engedelmes mennyei követnek ilyen mélységesen megalázva szen- 
vedni? Hiszen ő azért jött, hogy lehozza a mennyet a földre. Amióta ő itt élt, 
szenvedett, meghalt és feltámadott, azóta ezen a sok könnyel és vérrel áztatott 
földön valóban itt van, mint mustármagnyi kezdet Istennek az országa. Hiszen 
személyében Isten országának királya lépett az emberiség történelmének a szín- 
terére. A pogány Pilátus nem értette, pogány szívvel és fejjel nem is érthette, 
mit jelent az, hogy Jézus király, de országa nem ebből a világból való. Ő a maga 
módján ez előtt a király előtt tisztelgett, amikor a főpapok és írástudók tiltako- 
zása ellenére sem változtatott a kereszten a Jézus feje fölé helyezett feliraton: 

NÁZÁRETI JÉZUS, A ZSIDÓK KIRÁLYA. Ezen a földön sok szörnyű dolog 
történik, a konkolyhintő ős ellenség erősen dolgozik, de Isten országa ebből a 
mustármagnyi kezdetből növekedésnek indult mindazoknak az embereknek az 
életében, akik már ebben az ó világban Krisztushoz tartoznak. Amikor Jézus 
szenvedésének a titkait kutatjuk, nagyon mélyen át kell éreznünk, hogy Meg- 
váltónk egész életében, még a szenvedésében is minden úgy történik, amint azt 
Isten évszázadokkal azelőtt kijelentette, ahogyan leíratta a prófétákkal, a zsol- 
táríróval. Isten nem hagyta abba megváltó tervét azzal a bűneset után tett ígéret- 
tel, hogy az asszonynak a magva megtöri a kígyónak a fejét. Az életre teremtett 
ember elindult a halál sötétségébe. Jézus azért jött utánunk a halál sötét mélysé- 
gébe, mert magára vette a mi bűnös voltunk büntetését. Ő az engesztelő áldozat 
a mi bűneinkért. ,, Megsebesíttetett a mi bűneinkért, meghalt a mi álnokságun- 
kért.” Ezért kellett elszenvednie a magára maradottság, az Istentől elhagyottság 
gyötrelmeit. A hívő embernek az élet sok küzdelmében nagy vigasztalás és erő- 
forrás, ha tudjuk, hogyha itt sokszor embertársainktól is lelki vagy testi sebeket 
is kapunk, Isten velünk marad. Az embertársak is magunkra hagynak, mert az 
egyik a maga önzésének, törtetésének az útjára kanyarodva szakad el tőlünk. 
A másiknak lejártak az Isten által kiszabott esztendők, „útra kel és nem tér 
vissza. " Nagy ajándékai Istennek a megértő és jó akaratú embertársak is. Nagy 
vigasztalás, ha életünk nehéz fordulóiban van kinek megfogni a kezét, vagy van 
ki megfogni a kezünket. De itt a földi életben senki sem marad sokáig, itt nincs 
hosszú ideig tartó közösségünk egymással. Ezért nem is tudjuk ezt egymásnak 
ígérni sem. Még az Isten drága ajándékaként elfogadható házastársi közösség is 
véges, mert egyik házastárs ideje talán előbb, a másiké később, de egyszer lejár. 
Ez az állapot érződik a hitvesi eskü szövegében is: , és őt sem egészségében, 
sem betegségében, sem boldog sem boldogtalan állapotában, holtomig vagy 
holtáig hűtlenül el nem hagyom." Mindnyájan tudjuk, hogy a földi életben nem 
maradhatunk senkivel sem örökké együtt. Örök vigasztalás azonban, hogy ha az 
embertársak mind elszakadnak is tőlünk, vagy mi szakadunk el tőlük egyszer, 
Isten az Igében elmondja, hogy ő soha sem hagyja el övéit. Ezért volt az Úr 
Jézusnak nagyon fájdalmas, hogy ő, aki úgy szerette és kereste az Atyával való 
közösséget, úgy érezte, hogy amikor bűneink büntetését magára vette, Isten is 
elhagyta. De Urunk éppen azért vette magára bűneink büntetésének a szenvedé- 
sét, hogy nekünk azt már soha ne kelljen magunkra venni. ,, Mert nincsen már 
semmi kárhoztatása azoknak, akik Krisztus Jézusban vannak". A templomban 
a szentek szentjébe vezető kárpitnak a megnyitása azt jelenti, hogy a mennyei 
szentélybe, az Atyához szabad az út. 

A Jézus haláltusája idején bekövetkező sötétség is bizonyságot tesz arról, 
amit ő életében is mondott, hogy ő a világ világossága. A szentírás első sorai 
arról tesznek bizonyságot, hogy a világot Isten teremtette. Van tehát Ura a 

világnak, és Urunk halála és feltámadása óta tudhatja a hívő ember, hogy Jézus 
a mi üdvözítő Urunk. Amíg Isten teremtő szava nem hangzott el, addig , a föld 
kietlen és puszta volt és sötétség volt a mélység felett." Isten első szava így 
hangzott: , Legyen világosság." A világosság az életet jelenti. Amikor földi éle- 
tében Jézus az Istentől elfordult ember sorsáról beszél, akkor azt mondja, hogy: 
, kivettetik a külső sötétségre, ahol lesz sírás és fogcsikorgatás." A sötétség a 
bűnnek, az ítéletnek mélységét jelenti. Amikor Jézus született, az éjszakában 
is fény ragyogott, mert belépett a világba a világ világossága. Amikor Jézus a 
kereszten haldoklott, délben is éjszakai sötétség borult a világra, mert kilépett a 
világból a világ világossága. Az Igében halljuk, hogy a Megváltó ajkán elhang- 
zott , miért" ok volt arra, hogy gúnyolják őt. Arra az örök emberi kérdésre, 
hogy miért van szenvedés, és miért kellett a világ Megváltójának kínok között 
meghalnia, mély értelmű feleletet ad Isten a János evangéliumában: , Az pedig 
az ítélet, hogy a világosság eljött a világba, de az emberek jobban szerették 
a sötétséget, mint a világosságot, mert cselekedeteik gonoszak voltak. Mert 
aki rosszat cselekszik, az gyűlöli a világosságot, és nem megy a világosságra, 
hogy le ne lepleződjenek cselekedetei." Az ember, aki a szenvedő Jézusnak egy 
szivacsot megtöltött vizes ecettel, és az nádszálon felnyújtva inni adott neki, 
talán könyörületre indult iránta, de ezt úgy tette, mintha ő is a gúnyolódókhoz 
tartozna. Azért mondta mikor a szivacsot felnyújtotta: ,, Hagyjátok el, lássuk, 
hogy eljön-e Illyés, hogy levegye őt." Mert a gúnyolódók tanácsában ülőknek 
nehéz nem gúnyolódni. De azért a szenvedő Megváltó körül ott a golgotai kín- 
szenvedésben nemcsak gúnyolódók voltak. A tanítványok közül a Golgotáig, 
mint a nagyhét eddigi Ige körüli együttlétei során hallottuk, és ahogyan Jézus 
halál előtti utolsó napjainak a történetéből tudjuk, alig ment el valaki. De azért 
Jánossal együtt ott volt a kereszt alatt édesanyja és hűséges asszonytársai. Sőt, 
még a Jézussal együtt megfeszített gonosztevők egyike is eljutott odáig, hogy 
élete végén, halálos tusakodása közben megismerte Jézusban a világ Megvál- 
tóját. Ha nem ez történt volna, nem tudta volna mondani: , Uram, emlékezzél 
meg rólam, amikor eljössz a te országodban.” De mielőtt ezt mondta, előbb 
bevallotta, hogy ő megfeszített gonosztevő társával együtt elrontotta az életét, 
rossz útra tértek, és gonosz életük gonosz tettei juttatták őket a halálos ítéletre. 
Jézusnak a kereszten elhangzott szavai nyomán azt is látta, hogy őt ok nélkül 
ítélték halálra. Észrevette, hogy Jézusban megjelent a tisztaság és a szentség a 
szennyes hullámokban hömpölygő áradatban. Látta, hogy Jézusban megjelent 
az őszinte szeretet a sötét bűntényekkel terhelt világban. Ennek a gonoszte- 
vőnek a szenvedés nem homályosította el a szemét, és nem tompította, nem 
kábította el az értelmét, hanem az nyitotta meg szívét és szemét Isten Jézus- 
ban földre hajló szeretetének a felfedezésére, és a megbocsátani is tudó jóság 
észrevételére. 


262 


A gyűlöletnek és a gyűlöletből fakadt gonoszságnak abban az éjszakájában, 
amikor a Golgotán fényes nappal éjjeli sötétség borul a természet világára is, 
Isten másnak is megnyitotta a szemét annak a meglátására, hogy ő Jézus Krisz- 
tusban minden emberi értelmet meghaladó tervet hajt végre. Más is észrevette, 
hogy az a középső kereszten megfeszített ember több mint ember. Több, mert 
a keresztfán szenvedett kínok között is összeköttetésben van az élet és a világ 
Urával, Istennel. Tudta, hogy a rá halálos ítéletet kérő tömeg hamis beszédek- 
kel félre van vezetve, ezért valóban nem tudja, mit cselekszik. Ha pedig valaki 
gonosz dolgot követ el, és nem tudja, hogy az, amit cselekszik gonosz, sőt azt 
hiszi, hogy Istennek kedves dolgot cselekszik, az nem tehet arról, amit cselek- 
szik. Az ilyen emberek tettéért azok felelősek, akik félrevezették őket. Jézus 
vállalta Isten megváltó tervének a végrehajtását. Amikor közeledett a keserű 
pohár kiürítésének az órája, ő is félt, ő is remegett, de tudta mondani: ,, Mind- 
azáltal ne úgy legyen, ahogy én akarom, hanem ahogy te akarod Atyám." 
A Krisztus dráma figyelmes követésénél azonban azt a megdöbbentő felfede- 
zést tesszük, hogy azok sem tudták mit cselekszenek, akik a népet félrevezették. 
Ha tudták volna, nem mondták volna olyan magabiztosan, a , feszísd meg”-et, 
amikor Pilátus látva, hogy Jézus ártatlan, kezét megmosva ezt mondta: ,, én 
ártatlan vagyok ennek az embernek a vérétől.” Akkor a vezetők és félreve- 
zetettek együtt kiáltották: „4 ő vére mi rajtunk és a mi magzatainkon. ” Ezért 
igen nagy a lelki vezetők felelőssége. Ha vak vezeti a világtalant, mindketten a 
verembe esnek. Pedig a nép vezetői tudakozták az írásokat, és még akkor sem 
vették észre, hogy Jézus az Isten által megígért Messiás, amikor Isten országa 
jeleit cselekedte köztük. A főpapok és írástudók ezt nem látták meg. De egy 
pogány katonatiszt meglátta és bizonyságot is tett erről: ,, Bizony, ez az ember 
Isten Fia volt." Itt is, ebben a vonatkozásban is valóra váltak Jézus szavai: „Ha 
a tanítványok elhallgatnak, a kövek fognak kiáltani. ” 

Mondjuk együtt az ének-imádságot: , Ha trónusodnál, Jézusom, Vezérem, 

Fejem ragyogva fürdik majd a fényben: 

Énekelek, hol szentül zeng az ének. 

Dicsérve téged." Ámen 340. dics. 8. vers 


Atyánk, elcsöndesedünk felséges színed előtt. Lélekben halljuk 
a zajt, amely a Golgotán körülveszi a keresztet, és Igéden keresz- 
tül belecsendül itt is, ennek a nagypénteki órának a csöndjébe is. 
Halljuk halni készülő Megváltónk kiáltását: „Én Istenem, én Iste- 
nem, miért hagytál el engemet!" Köszönjük Atyánk, hogy te Igéden 
keresztül elmondod nekünk, hogy te a bűnt, a mi bűnünket akarod 
eltörölni szeretett Fiad önfeláldozásával. Hálát adunk neked, hogy az 
ellenünk szóló írások oda vannak szegezve üdvözítő Urunk kereszt- 

jére. Hálát adunk neked, hogy benne megfogod sokszor remegő 
kezünket, hogy azt soha ne engedd el. Légy irgalmas hozzánk, hogy 
tudjuk kitárni előtted szívünket, hogy amikor a sátán minket is olyan 
sokféleképpen körülvesz és el akar tőled szakítani, ne engedd, hogy 
mi eltékozoljuk üdvözítő kegyelmed ajándékát, Megváltónk golgotai 
áldozatát. Hálát adunk Atyánk, hogy te azért fogadtad el Megváltó 
Urunk értünk hozott áldozatát, mert nem akarod, hogy elvesszünk, 
hanem azt akarod, hogy hozzád térjünk és éljünk. Kérünk, áldd meg 
készülődésünket kegyelmed asztalához és tégy minket, bűneinket 
őszintén megbánó, és ellenünk vétő embertársainknak testvéri szív- 
vel megbocsátó gyermekeiddé. Értünk szenvedő és meghaló Urunk 
nevében kérünk, hallgasd meg imádságunkat. Ámen 


Záróének: 345. dics. 1986. 


A sírok megnyíltak 
Nagyszombati 


Alapige: Máté 27, 52-53; János 19, 38-42 


A sírok megnyíltak, és sok elhunyt szentnek feltámadt a teste. Ezek kijöt- 
tek a sírokból, és Jézus feltámadása után bementek a szent városba, és sokak- 
nak megjelentek. Ezután az arimátiai József, aki Jézus tanítványa volt — de 
csak titokban, mert félt a zsidóktól -, megkérte Pilátust, hogy levehesse Jézus 
testét. Pilátus megengedte neki. Elment tehát, és levette Jézus testét. Eljött 
Nikodémus is, aki először éjszaka ment hozzá, és mirhából és aloéból készült 
kenetet hozott, mintegy száz fontnyit. Fogták tehát Jézus testét, és leplekbe 
takarták az illatszerekkel együtt, ahogyan a zsidóknál szokás temetni. Azon 
a helyen, ahol Jézust megfeszítették, volt egy kert, és a kertben egy új sír, 
amelybe még senkit sem helyeztek. Mivel közel volt a sír, a zsidók ünnepi 
előkészülete miatt ott helyezték el Jézust. 


Kedves Testvéreim, 


Ez a meglepő, és minden emberi értelmet felülhaladó esemény még hozzátar- 
tozik az Úr Jézus szenvedésének és halálának a történetéhez. Amikor Jézus utolsó 
szavai is elhangzottak a kereszten, lehajtotta fejét és meghalt. Jézus befejezte 
küldetését, elvégezte a sok szenvedéssel járó feladatot, amit az Atya rábízott, 

megváltó halálával lefizette bűneink váltságdíját, de még nem lett teljes csönd 
a Golgotán. Krisztus, aki méltán mondta magáról, hogy ő az út, az igazság és 
az élet, meghalt. Úttá lett, hogy összekösse a mennyet a földdel, Isten világát a 
mi emberi világunkkal. Rólunk, emberekről elmondta a régi szomorú igazságot, 
hogy önmagunkban mindnyájan elesett, a halál útjára lépett, kegyelemre szoruló 
emberek vagyunk. De azt is elmondta, hogy személyében megjelent ezen a halál 
útjára lépett világban az élet, mert ő a feltámadás és az élet, aki hisz benne, ha 
meghal is él. Amikor Jézus meghalt, ő már nem hirdette Isten országának cso- 
dálatos dolgait, de amikor az ő ajkai elnémultak, megszólalt Isten, az egyébként 
néma természeten keresztül. Mert Jézus halálakor megrepedeztek a sziklák, 
megnyíltak a sziklasírok is. Jeruzsálemben és annak az országnak sok más helyén 
sok a sziklasír. A Szentírásból tudjuk, hogy Jézus testét is halála után nem sokkal, 
kegyeletes tisztelettel készítették elő a temetésre. Ekkor vált ismertté, hogy a 
nagytanács tagjai és az írástudók közt is voltak, akik hittek Jézusban. Míg Jézus 
élt, nem merték ezt megvallani, de amikor Jézus meghalt, egy Arimáthiai József 
nevű tanácstag elment Pilátushoz, engedélyt kért és kapott Jézus eltemetésére. A 
kivégzetteket egyébként nem lehetett rendes, tiszteletteljes temetésben részesí- 
teni. A János evangéliumából tudjuk, a tiszteletteljes temetésnek résztvevője volt 
Nikodémus is, aki egyszer éjjel ment Jézushoz, és akinek Jézus az éjjeli beszélge- 
tés során a szívére helyezte, hogy neki (és társainak) szüksége van újjászületésre, 
mert e nélkül nem láthatja meg Isten országát. Így teljesedett be Ézsaiás prófé- 
tának nemcsak az a Jézusra vonatkozó jövendölése is, hogy: ,, népe vétke miatt 
éri a büntetés és a bűnösök közt adnak sírt neki, hanem az is, hogy: ,, a gazdagok 
közé jutott halála után, bár nem követett el gonoszságot, és nem beszélt álnokul. ” 

Így került Jézus egy gondosan elkészített sziklasírba, valószínűleg nem 
sokkal a földindulás és a sziklák megrepedezése után. A Jézus halála utáni 
megnyílása néhány sírnak isteni jeladás arra nézve, hogy Jézus életműve hatás- 
sal van és lesz nemcsak az emberiségre, hanem az egész természeti világra. 
Az Istentől való elfordulás, az engedetlenség következménye az emberekre 
nézve a meghalás, a természetre nézve pedig az enyészet. A bűn miatt nyög és 
sóhajt az egész teremtett mindenség, a bűn és halál legyőzése által szabadul 
ki a rothadandóság rabságából az Isten kegyelmét elfogadó emberrel együtt 
az újjászületett emberiség új világa is. Ma még hitünknek a tárgya az, ami 
a visszatérő Krisztussal együtt megvalósuló Isten országának teljességében 
fejeződik be, amikor a feltámadásban újjáteremtett ember ezt fogja mondani: 
„4 régiek elmúltak, és újjá lett minden. ” 

János az általa írt evangéliumban arról is minket, hogy „sok elhunyt szent 
feltámadt, kijöttek a sírból, és a Jézus feltámadása után bementek a szent 
városba és sokaknak megjelentek." Milyen csodálatos percek voltak azok, 
amikor sok koporsóban nyugvó szent feltámadt! A szent szó nem jelent valami 

különleges emberi minőséget, vagy tökéletességet. Mi ebben az ó-világban 
nem tudunk tökéletessé válni. A , szent" szó azt jelenti, hogy Istennek szol- 
gáló, Isten akaratát teljesíteni igyekvő ember. Konfirmandusaink kátéjában 
így hangzik az ide vonatkozó tanítás: , Az igazán hívő emberek a szentek." 
A sírok megnyílása előképe, szemléltetője volt az eljövendő feltámadásnak. 
Isten országának ilyen előképei, ilyen bemutatói voltak Jézus csodatételei és a 
halottak feltámasztása. Ezek a feltámasztások kiábrázolói voltak a Jézus ajkán 
elhangzott Igének: ,, Én vagyok a feltámadás és az élet, aki hisz bennem, ha 
meghal is él az." A Jézus feltámadása után Jeruzsálemben megjelent feltámadt 
halottak kiábrázolói voltak annak, amit Jézus mondott: ,, Én élek és ti is élni 
fogtok." Jeladás ez arra nézve, hogy a halottak élnek. Nemcsak az itt maradt 
élőknek a szívében nemcsak az emlékek által, hanem a valóságban is. Az emlé- 
kezésben megmutatkozik a szeretet hatalma is. Akinek a szívében sok szeretet 
van, annak az emléke tovább él. Aki nem szereti az embertársakat, ha meghal, 
hamar elfelejtik az emberek. Ha valaki nevezetessé válik a rosszakaratáról, 
az általa elkövetett gonoszságokról, cselszövésekről annak az emléke ugyan 
megmarad egy ideig, de halála után azok a nemzedékek, akik még ismerték az 
ilyen lelkületű embert, az emlékét is negatív előjellel fogják emlegetni. Van- 
nak az emberiség történelmének nevezetes jótevői is, akiknek a nevét áldva 
emlegeti nemzedékek sora. De olyan jótevő, aki azért lett emberré, hogy a bűn 
és halál rabságába jutott emberiséget megszabadítsa, és akinek erre hatalom 
adatott, csak Jézus Krisztus volt. Azért , adatott neki olyan név, amelynek hal- 
latára minden térd meghajol, a mennyeieké, a földieké és a föld alatt valóké, 
és minden nyelv vallja, hogy Jézus Krisztus Úr mindörökké, az Atya Istennek 
dicsőségére." Senkinek a szívében nincs olyan szeretet, mint az övében, ezért 
maradt meg a neve a földi világból távozása után kétezer év elteltével is. 

A Szentírásban Isten több helyen képet tár elénk az egykor földön éltek- 
ről, mint nála élőkről. Gondoljunk csak Ábrahámra, Mózesre, Illyésre, vagy 
a megszámlálhatatlan sokaságra, „akik megmosták, megfehérítették ruhájukat 
a Bárány Krisztus kihulló vérében." Ha a halottak csak az itt maradt szerető 
hozzátartozók szívében élnének, akkor nagyon rövid ideig élnének. A földi 
életidő hamar lejár. Itt esetleg három nemzedék él egy ideig együtt egymással, 
és ez azt jelenti, hogy egy évszázad múlva már a nevünk is ismeretlen lesz az 
akkor élő embereknek. Esetleg írásaink kerülhetnek még kezébe a következő 
nemzedékeknek. Isten kegyelme Krisztus áldozata által nem csak három-négy 
nemzedékre ígéri a megbocsátó kegyelem ajándékát azoknak, akik őt szeretik, 
akik az övéi, hanem ezernemzedéknyi időre 15. Egy évszázad múlva az akkor élő 
nemzedékeknek esetleg a sírunk lehet még ismerős, de ez sem sok ideig, mert 
a sírhelyeket néhány évtized múlva sok településen, különösen a városokban 
újra meg kell vásárolni. Nem biztos, hogy akkorra lesz még valaki, aki ismert, 

akinek kedves emlék a nevünk, és meg tudja hozni a sír újra megvásárlásának 
az áldozatát. A Jézus feltámadása után feltámadt halottak bizonyára egykori 
szeretteik otthonában jelentek meg. A találkozások részletei nincsenek leírva 
a Szentírásban, de csodálatos pillanatok lehettek azok, amelyekben a halálból 
feltámadtak magukhoz ölelték földön élő szeretteiket. Nem tudjuk, Isten meny- 
nyi időt engedett nekik az ittmaradásra, perceket, esetleg órákat, vagy napokat. 
Jeladás volt ez az akkor földön lévők felé: Nézzétek, Isten világában élnek azok 
is, akik a földön már meghaltak, nézzétek, Jézus Krisztus, aki a mi megváltá- 
sunkért ideadta megváltó életét, az életnek az Ura, nála mindenki él, aki itt az 
életét neki átadta. Csodálatos lenne akár csak egy néhány percet is együtt tölteni 
azokkal, akikkel ebben a földi életben már nem beszélhetünk. Az Igén keresztül 
most elmondja nekünk Isten, hogy az üdvözítő szeretet, amely Jézus Krisztusban 
testet öltött, éppen ezt munkálja. Elkezd szólani akkor, amikor az emberek már 
nem tudnak szólni, amikor maga az Úr Jézus Krisztus is halott volt. Akkor elkezd 
úgy beszélni, hogy még a kőszívű ember is megértse, hogy az élet Istennek a 
kezében van. Az Igében azt mondja Isten, hogy a feltámadt szentek mentek be 
Jézus feltámadása után a városba. Tehát azok kelnek életre Jézus Krisztus halála 
és dicsőséges feltámadása nyomán, akik hittek benne, akik itt az övéi lettek. 
Feltámadása után maga Jézus is azoknak jelent meg, akik hozzá tartoztak, akik 
hittek benne. Nem ment el a főpapokhoz és írástudókhoz, akik kikényszerítették 
rá Pilátustól a halálos ítéletet. A tanítványokhoz ment, akik emberi gyarlóságuk 
ellenére is szerették őt, hittek benne. Még Péterhez is odament, aki fogadkozása 
ellenére is megtagadta őt nagycsütörtök éjszakán, de megbánta, megsiratta tettét. 
Mert ő szereti a töredelmes szívet, és elfogadja az őszinte bűnbánatot. Ámen 


Hódolattal, bűnbánattal és reménységgel tárjuk ki előtted szí- 
vünket jó Atyánk, és megköszönjük néked a nagy kegyelmet, hogy 
az Úr Jézus Krisztusban, az Ő szenvedésében és halálában nékünk 
kegyelmet, életet készítettél. Megköszönjük néked, hogy amikor az 
Úr Jézus ajka elnémult, te elkezdtél beszélni a templom kárpitjának 
meghasadása, a megmozduló föld, és a megrepedező sziklák és 
a síroknak a megnyílása által. Hálát adunk néked, hogy te Meg- 
váltónk szenvedése, kínos kereszthalála óráiban is megmutattad, 
hogy őt megváltásunkra küldted a világra. Köszönjük, hogy egy 
bűneit megvalló gonosztevő is megtért, amikor Jézus kereszten 
mondott szavait hallotta. Azért is hálát adunk, hogy a megrendítő 
jelek nyomán egy pogány katona is megrendülve vallotta meg 
szent Fiadba vetett hitét. Hálát adunk néked Atyánk, hogy te szent 
Fiad egész életével, szent országodról elmondott tanításaival, 
országod eljövetelének előjeleivel és megváltásunkért ideadott 

életével a te szereteted hatalmát hirdeted. Édesatyánk könyör- 
günk, segíts, hogy tudjunk szívünkben is nagytakarítást végezni, 
bűneinket és mulasztásainkat, amelyek minket tőled és egymástól 
is elválasztanak, őszintén megbánni. Így áldd meg a kegyelem 
asztalához való készülésünket és szenteld meg ünneplésünket. 
Urunk nevében kérünk, hallgasd meg imádságunkat. Ámen 


Nincs itt, mert feltámadt 
Húsvéti Úrvacsora 


Igeolvasás: Máté 28,1—10 Főének: 350. dics. 


Szombat elmúltával, a hét első napjának hajnalán, elment a magdalai 
Mária és a másik Mária, hogy megnézzék a sírt. És íme, nagy földrengés volt, 
az ÚR angyala leszállt a mennyből, odament, elhengerítette a követ, és leült rá. 

Tekintete olyan volt, mint a villámlás, és ruhája fehér, mint a hó. Az őrök 
a tőle való félelem miatt megrettentek, és szinte holtra váltak. Az asszonyokat 
pedig így szólította meg az angyal: ,, Ti ne féljetek! Mert tudom, hogy a megfe- 
szített Jézust keresitek. Nincsen itt, mert feltámadt, amint megmondta. Jöjjetek, 
nézzétek meg azt a helyet, ahol feküdt. És menjetek el gyorsan, mondjátok meg 
a tanítványainak, hogy feltámadt a halottak közül, és előttetek megy Galileába: 
ott meglátjátok őt. Íme, megmondtam nektek!" Gyorsan eltávoztak a sírtól, 
félelemmel és nagy örömmel futottak, hogy megvigyék a hírt tanítványainak. 

És íme, Jézus szembejött velük, és ezt mondta: ,, Legyetek üdvözölve!" Ők 
pedig odamentek hozzá, megragadták a lábát, és leborultak előtte. Ekkor Jézus 
így szólt hozzájuk: ,, Ne féljetek: menjetek el, adjátok hírül atyámfiainak, hogy 
menjenek Galileába, és ott meglátnak engem. ” 


Urunk, Istenünk, hálát adunk neked hogy az elmúlt éjjel adtál 
megfáradt testünknek pihentető alvást, és engedted megérnünk 
ezt az új napot, hogy itt lehessünk megváltott gyermekeidnek 
ebben a gyülekezetében, ahol hangzik az evangélium örömhíre: 
Krisztus feltámadt. Hálát adunk Atyánk, hogy az ő sírjához igyekvő 
szent asszonyoknak angyali üzenet által mondtad el, hogy ő nincs 
már a sírban, életre kelt, hogy nekünk, sír felé haladó halandóknak 
is mondhassa, hogy életünk nem végződik a sírban, mert ő nekünk 
is életet készített. És hálát adunk, hogy itt, és mindenütt ezen a 
világon elmondja áhítatos hittel imádkozó gyermekeidnek, hogy 

ő Igéjében és Szentlelke által mindig és mindenütt velünk marad. 
Kérünk Atyánk, áldd és szenteld meg ünnepi örömünket, és segíts 
mindnyájunkat úgy ünnepelni, hogy mindnyájan hívő reménység- 
gel énekelhessük a feltámadás ünnepén a kedves éneket: Jézus 
én megholt életem, Jézus feltámadásom. Benned bűntől mentté 
lettem, Benned igazulásom. Ó adj hát segítséget, Lelki elevensé- 
get. Az első feltámadásra, Az új életben járásra. Ámen 


Igehirdetés előtti ének: 348. dics. 4. vers Alapige: Máté 28, 11-15 


Amikor az asszonyok eltávoztak, íme, néhányan az őrségből bementek 
a városba, és jelentették a főpapoknak mindazt, ami történt. Azok pedig 
összegyűltek a vénekkel, és miután határozatot hoztak, sok ezüstpénzt adtak 
a katonáknak, és így szóltak: ,, Ezt mondjátok: Tanítványai éjjel odajöttek, 
és ellopták őt, amíg mi aludtunk. És ha a helytartó meghallja ezt, majd mi 
meggyőzzük, és kimentünk benneteket a bajból." Azok elfogadták a pénzt, 
és úgy tettek, ahogyan kioktatták őket. El is terjedt ez a szóbeszéd a zsidók 
között mind a mai napig. 


Kedves Testvéreim, 


Az emberiség felé hangzó örömhírt Isten a feltámadás ünnepén is az angyal 
által mondja el az embereknek. Ezt cselekedte akkor is, amikor a Megváltó Isten 
létére emberré lett. Akkor így hangzott Isten Igéje: , Íme, hirdetek néktek nagy 
örömet, amely az egész nép öröme lesz: Üdvözítő született ma nektek, az Úr 
Krisztus a Dávid városában. " A feltámadás napján ezt hirdette az angyal a hajnali 
szürkületben Jézus sírjához érkező asszonyoknak: ,, Tudom, hogy a megfeszített 
Jézust keresitek. Nincsen itt, mert feltámadt, mint megmondta. Jöjjetek, nézzétek 
meg a helyet, ahol feküdt. " Az angyal, mielőtt az asszonyok megérkeztek, előbb 
elhengerítette a követ a sír bejáratától, és ráült az elhengerített kőre. Az asszonyok 
nagypénteken szemtanúi voltak a Jézus eltemetésének. Látták, hogy Arimátriai 
József elment Pilátushoz és engedélyt kért tőle, hogy Jézust eltemethesse. Miután 
megkapta az engedélyt Jézus testét méltó tisztelettel fehér gyolcsba csavarta, és 
eltemette a maga új sziklasírjába. Az asszonyok tehát azt is látták, hogy József 
egy nagy követ hengerített a sír bejáratához, és azt is, hogy a követ az odarendelt 
őrség kötéllel lekötötte és lepecsételte. Jézus, amikor tanítványainak közelgő 
megöléséről, keresztre feszítéséről beszélt, azt is megmondta, hogy ő fel fog 
támadni. A főpapok, akik tudtak Jézus nagy tetteiről és csodáiról, féltek, hogy ez 
valóban megtörténik, azért köttették és pecsételtették le a követ az őrséggel, hogy 
bármi is történne, Jézus biztosan a sírban maradjon. A halott Jézustól is féltek. 

Nincs azonban olyan emberi hatalom, amely Istent megakadályozhatná 
abban, hogy végrehajtsa megváltó tettét, üdvözítő akaratát. Az Igéből halljuk, 
hogy azon a vasárnap hajnalon Isten földrengéssel sújtotta a földet. Az Igében 
ez nincs részletesen leírva, de valószínű, hogy az angyal vagy angyalok már 
közel voltak Jézus sírjához, amikor a földrengés megmozgatta a szilárd szik- 
lákat. Isten a földrengéssel megmozgatta Jézus sírjának zárókövét is, szétszag- 
gatta a kötelet és széttépte a pecsétet. Az angyalnak már csak tovább kellett 
hengeríteni a követ, hogy ráülhessen, és tolmácsolhassa a hajnalban érkező 
kegyes asszonyoknak a feltámadott Jézus üzenetét. Az angyal jelenléte már jel- 
adás volt az érkező asszonyok felé, hogy itt Isten hatalmas dolgot cselekedett. 
Senki sem tudja, hogy az éjszaka melyik időpontjában ébresztette életre Isten 
szeretett Fiát, hiszen éjszaka volt, senki sem látta. A fegyveres őröknek is olyan 
lelki megrázkódtatásban volt része, hogy szinte eszméletlenül földre rogytak. 
Az angyal érkezése, a földindulás és a sírból kijövő Jézus látása úgy elrémítette 
őket, hogy — ahogyan az Igében olvassuk- szinte holttá váltak. Tévedés lenne 
arra gondolnunk, hogy az angyal azért hengerítette el a követ a sírtól, hogy 
Jézus tudjon kijönni az addig lezárt és lepecsételt sírból. Neki nem volt erre 
szüksége. A megdicsőült Krisztust nem kötötték a földi lét fizikai törvénysze- 
rűségei. Ezt világosan látjuk a feltámadása után történt eseményekből. Amikor 
a tanítványok szomorúan bezárkóztak és gyászolták a megfeszített Krisztust, 
egyszer csak a zárt ajtók és falak ellenére megjelent köztük Jézus, és a régi 
kedves köszöntéssel üdvözölte őket: , Békesség néktek." 

Az Isten angyala azonban nemcsak a Jézus nyugvóhelyének a megtekintésére 
biztatta a kegyes asszonyokat, hanem továbbadta Jézusnak azt az üzenetét is, 
hogy most nekik útra kell kelni. , Menjetek el gyorsan, mondjátok meg a tanít- 
ványoknak, hogy feltámadt a halálból, és előttetek megy Galileába: ott meglát- 
játok őt." A kegyes asszonyok nem tétováztak hanem gyorsan elindultak, hogy 
teljesítsék az Úr üzenetét. Lelkiállapotukat az Igének ez a mondata fejezi ki: 
, Félelemmel és nagy örömmel futottak, hogy megvigyék a hírt a tanítványoknak. " 
Nagy örömhírt kellett továbbítaniuk, a szívükben azonban nemcsak öröm, hanem 
félelem is volt. Ilyen gyarló tud lenni a hívő ember is. A kételkedőknek az ajkán 
gyakran elhangzik ez a mondat: akkor hiszem, ha meg is látom. Ez a mondat 
hangzott el a Tamás ajkán is, amikor a tanítványtársak beszámoltak neki arról, 
hogy amikor ő nem volt velük, megjelent nekik a feltámadt Jézus. Tamásnak 
aztán megadatott, hogy találkozhatott a feltámadt Krisztussal, és boldog bűnbá- 
nattal nevezte őt Urának és Istenének. De néha még akkor se mer teljes szívvel 
hinni a hívő ember sem, amikor Isten tetteinek már nyilvánvaló jeleit látja. Az 
angyal üzenetét a tanítványokhoz vinni akaró asszonyok azonban nemsokára 
magával a velük szembe jövő, feltámadott Jézussal találkoztak, aki őket a régi 
kedves köszöntéssel üdvözölte. Megadatott tehát nékik is az ajándék, hogy látták 

a feltámadt Krisztust, aki nekik elmondta az angyal által már tolmácsolt tanítvá- 
nyoknak szóló üzenetet, de elhangzott az ő ajkán is a mondat, amit előzőleg már 
az angyal is mondott nekik: , ne féljetek." Jézus Galileában akart találkozni a 
tanítványokkal, ahonnan annak idején elhívta őket, hogy legyenek tanítványaivá. 

Talán felvetődik szívünkben a kérdés, miért hangzik ismételten az örömhír 
átadásával megbízott üzenetvivők felé ez az üzenet is: ,, Ne féljetek.” Hiszen 
a Jézus közelében élők már tudtak több olyan emberről, akik meghaltak, de 
Jézus ébresztő szavára feltámadtak. Ezek az asszonyok talán ismerték Jézusnak 
azt a mondatát is, amit a Lázár halála miatt szomorkodó asszonytestvéreknek 
mondott Jézus, amikor megérkezett Bethániába, mielőtt odament Lázár sírjá- 
hoz, hogy őt felkeltse a halálból: ,, Én vagyok a feltámadás és az élet, aki hisz 
énbennem, ha meghal is él az." Azt a földrengést, amely Jézus halála után és 
húsvét hajnalán történt nemcsak Jeruzsálemben és környékén érezték meg 
sokan, hanem sokan megérezték a sírban levő halottak közül is. Éppen a Máté 
evangéliumában olvassuk, hogy a Jézus halála után, amikor a földindulásban a 
sziklák repedeztek, sok szentnek a teste feltámadt, és a Jézus feltámadása után 
bementek a városba és sokaknak megjelentek. Ez a történet is Isten jeladása 
arra, hogy a halottak élnek. Nem tudjuk, hogy mennyi ideig voltak azok a fel- 
támadtak a földön mielőtt visszamentek síri pihenőjüket folytatni, de azt tudjuk, 
hogy ,, eljön az óra, hogy mindazok, akik a koporsóban vannak, meghallják az 
ő szavát, és kijönnek; akik a jót cselekedték, az élet feltámadására, akik pedig a 
gonoszt művelték, a kárhozat feltámadására. " Azt is tudjuk, hogy amikor ez az 
óra eljön, senki sem mosakodhat a hazugság vagy a tagadás vizében, mert Isten 
belelát mindenkinek a szívébe, előtte nyitott könyv mindenkinek az élete. Ez 
pedig nagy vigasztalás lehet mindnyájunknak az életére nézve. Mert ha valaki 
kárhozatra jut, ez nem azért történik, mert bűnös, hanem azért, hogy az elkö- 
vetett bűnöket takargatja, tagadja, vagy szükségesnek minősíti. Nagy ajándéka 
Istennek, hogy a bűnt meg lehet bánni, és a megbánt bűnöket Isten kegyelme 
megbocsátja. A tökéletes szent és tiszta Jézus Krisztus előtt mindenki érzi a 
maga gyarlóságát, bűnösségét. A megdicsőült, feltámadott Krisztus közelében 
ezt érezték a szent asszonyok is, ezért volt szükségük az angyali bátorításra: 
ne féljetek. Hogyne örültek volna a tanítványok is, mikor meghallották, hogy 
Jézus feltámadt. De az öröm boldogsága alatt hogyne lett volna a lelkük mélyén 
félelem is. Hiszen nagycsütörtök estén mindnyájan méltatlanul viselkedtek. 
Amikor Jézust a Gecsemáné kertben elfogták, mindnyájan elfutottak. Péter egy 
kis ideig még a közelében maradt, de éjszaka, amikor Jézust a főpap palotájában 
vallatták, és őt az udvaron megszólították, mert a beszédje nyomán Jézushoz 
tartozónak gondolták, Péter háromszor is megtagadta a Jézushoz tartozást. Ami- 
kor hajnal felé a kakas megszólalt, eszébe jutott a néhány órával azelőtti fogad- 
kozása is, és az is, hogy Jézus ezt mondta neki: „Mielőtt a kakas megszólalna, 

háromszor megtagadsz engem. " Milyen jó, hogy Jézus belelátott Péter szívébe 
is. Nemcsak azt tudta, hogy Péter megtagadta őt, hanem azt is, hogy megbánta 
tettét, és bűne miatt keservesen sírt. Bizonyára eszébe jutott Péternek amikor 
aztán velük is találkozott Jézus, hogy Mesterüknek az ajkán a Hegyi beszéd 
boldog mondásai között elhangzott ez a mondat is: ,, Boldogok akik sírnak, 
mert ők megvigasztaltatnak. " Ez a vigasztalás az üdvösségben válik valósággá. 

A kora hajnali események végetértek. A Jézus sírjának a nyílását lezáró követ 
a földrengés után az angyal elhengerítette a sírtól, és amikor a kegyes asszonyok 
odaérkeztek a sírhoz, az angyal már az elhengerített kövön ült. Hallottuk, hogy 
az asszonyok a Jézus feltámadása örömhírének a meghallása után, félelemmel és 
nagy örömmel mentek, hogy teljesítsék az angyaltól kapott feladatot. A Jézus síri 
ágya már üres volt, Jézus pedig már útban volt Galilea felé, ahol találkozni akart 
tanítványaival. Jézus onnan hívta el őket és onnan indultak tanítványi életútjuk- 
ra. Sok csodálatos dolgot hallottak Jézustól. Értelmet meghaladó dolgokat éltek 
át Jézus mellett, mert Jézus szavaival és tetteivel Isten eljövendő országának a 
jeleit tárta fel előttük. A tanítványok előtt kitárulkozott az idő, amelyben nem 
lesz már könnyhullatás, gyász és sóhaj, mert ezt felváltja Isten megváltott gyer- 
mekeinek örök öröme. A feltámadt Jézus volt az első és egyetlen, aki legyőzte a 
halált, és aki fölött nincs hatalma többé a halálnak De ő nem azért áldozta ide a 
bűnbeesett emberiségért megváltó életét, hogy csak ő éljen, hanem azért, hogy 
senki, aki hisz benne, el ne vesszen, hanem örök élete legyen. 

A Jézus feltámadásának a híre hamar eljutott a nép vezetőihez, a főpapok- 
hoz és nagytanácshoz is. Ezt a hírt nem a Jézushoz közelálló emberek vitték, 
hanem a pogány katonák, akik a Jézus sírját fegyveres őrségként őrizték. Ezek 
kötelességüknek érezték, hogy az eseményt, ami azzal az emberrel történt, 
akinek a keresztjére Pilátus ezt az írást tette; názáreti Jézus, a zsidók királya, a 
zsidó nép vezetőinek jelentsék. Ezek a vezetők ijedten hívták össze a tanácsot, 
hogy megbeszéljék, mitévők legyenek. Hiszen ezt a Jézust ők végeztették ki. A 
János evangéliumából azt is tudjuk, hogy a feltámadt Jézus sírjában a később 
oda menő néhány tanítvány a lepedőket és lepleket szépen összehajtott állapot- 
ban találták. A sír tehát úgy nézett ki, mint azoknak az éjjeli pihenőhelye, akik 
mielőtt napi munkájukba indulnak, pihenő helyüket rendbe rakják. A főpapok 
megvesztegetéshez folyamodtak. A sír őrzőinek sok pénzt adtak, és megparan- 
csolták, hogy terjesszék azt a hírt, hogy a halott Jézust éjjel, amikor ők aludtak, 
ellopták a tanítványok. Ez a hazug hír tele volt ellentmondásokkal. Hiszen 
a főpapok éppen azért kértek a sírhoz fegyveres őröket, hogy Jézus sírban 
maradását biztosítsák. A római birodalom szigorú katonai rendjében az őrka- 
tonák életükkel fizettek, ha nem őrizték meg a rájuk bízottakat. Az őrségben 
levő katonáknak nem volt szabad aludni. Ha pedig mégis aludtak, akkor nem 
láthatták, mi történt azzal a Jézussal, akinek a lepecsételt sírját nekik kellett 

őrizni. Amíg a tanítványok Jézussal jártak, egyre szorongóbb szívvel közeled- 
tek Jeruzsálem felé, mert Jézus háromszor is beszélt nekik a Jeruzsálemben 
rá váró szenvedésről, keresztrefeszítéséről és haláláról. Miután Jézus meghar- 
colta a nagy harcot, amelyet a kínos halál felé közeledve is szeretettel vívott, 
és miután legyőzte a legrettegettebb ellenséget, a halált, a tanítványok már 
reménységgel és örömmel mehettek ismét Galileából, a Jézus szenvedésének, 
halálának és feltámadásának a helyére. Mi pedig, ha Krisztus hitben élő népe 
vagyunk, földi életünk sok harca, próbatétele között is kérjünk Urunktól erőt, 
hogy harcunk legyen nemes harc. Most pedig Urunk feltámadásának ezen a 
kegyelméből megért ünnepén énekeljük hálásan örvendező hittel a könyörgést: 

„Ó hát ezen mi is örüljünk, Az istenfélő hívekkel. A feltámadt Úrhoz 
készüljünk, Buzgó és kegyes lélekkel. Keljünk fel a bűn halálából, Akik 
még abban heverünk, Sőt, gyarlóságunk mély álmából, Uram, költs fel, arra 
kérünk." Ámen 


Könyörülő Istenünk, telve van a szívünk hálával és örömmel, 
hogy engedted megérnünk Megváltónk feltámadásának ezt az 
ünnepét. Hálát adunk neked, hogy fáradt testünknek a múlt éjsza- 
kában is adtál megújuló erőt adó pihenést, és itt lehetünk ebben a 
hálaadó gyülekezetben, hogy hallgassuk a feltámadás evangéliu- 
mát. Hálát adunk, hogy te Igéd által ki akarod venni szívünkből az 
aggodalmakat, a félelmeket és szomorúságokat, mert azt akarod, 
felszabadult lélekkel tudjunk örülni annak, hogy te szent Fiad, a 
mi Megváltónk feltámadása által, minket is az új életben járás fel- 
támadására hívogatsz. Köszönjük Atyánk, hogy kegyelmed aszta- 
lához is hívogatsz, és azért hívogatsz bűnbánatra és megbocsátó 
szeretetre, mert gyógyítgatni akarod a mi életviharban megsebzett 
lelkünket. Ébresztgesd közöttünk a hitben álmosakat, a remény- 
ségben megfáradtakat és a szeretetben meghidegülteket, hogy 
Krisztusunk üdvözítő szeretete, és halált is legyőző hatalma által 
mindnyájan részesei lehessünk újjáteremtő hatalmad áldásainak. 
Kérünk, áldd meg egyházadat, hogy vezetői és vezetettjei egyaránt 
a te engedelmes gyermekeidként álljanak őrhelyeiken, ahova te 
állítottál bennünket. Áldd meg családi otthonainkat, hogy legyen 
minden otthon templommá, ahol szerető szívű hálás gyermekeid 
segítik és gyógyítgatják egymás életét. Add, legyen Jézus feltá- 
madása a gyászolóknak is gyógyító vigasza. Jézusért kérünk, 
hallgass meg minket. Ámen 


Záróének: 355. dics. 2000. 

Mennyei test 
Főének: 274. dics. Igeolvasás: 1. Korinthus 15, 44-58 


Elvettetik érzéki test, feltámasztatik lelki test. Ha van érzéki test, van lelki 
test is. Így is van megírva: „Az első ember, Ádám, élőlénnyé lett, az utolsó 
Ádám pedig megelevenítő Lélekké. " De nem a lelki az első, hanem a földi, 
azután a lelki Az első ember földből, porból való, a második ember mennyből 
való. Amilyen a földből való, olyanok a földiek is, és amilyen a mennyből való, 
olyanok a mennyeiek is. És amint viseltük a földinek a képét, úgy fogjuk viselni 
a mennyeinek a képét is. Azt pedig állítom, testvéreim, hogy test és vér nem örö- 
kölheti Isten országát, a romlandóság nem örökli a romolhatatlanságot Íme, 
titkot mondok nektek: nem fogunk ugyan mindnyájan elhunyni, de mindnyájan 
el fogunk változni. Hirtelen egy szempillantás alatt, az utolsó harsonaszóra; 
mert meg fog szólalni a harsona, és a halottak feltámadnak romolhatatlan- 
ságban, mi pedig elváltozunk. Mert e romlandó testnek romolhatatlanságba 
kell öltöznie, és e halandónak halhatatlanságba. Amikor pedig (ez a romlandó 
romolhatatlanságba öltözik, és) ez a halandó halhatatlanságba öltözik, akkor 
teljesül be, ami meg van írva: ,, Teljes a diadal a halál fölött! Halál, hol a te 
diadalod? Halál, hol a te fullánkod? "A halál fullánkja a bűn, a bűn ereje pedig 
a törvény. De hála az Istennek, aki a diadalt adja nekünk a mi Urunk Jézus 
Krisztus által! Ezért, szeretett testvéreim, legyetek szilárdak, rendíthetetlenek, 
buzgólkodjatok mindenkor az Úr munkájában, hiszen tudjátok, hogy fárado- 
zásotok nem hiábavaló az Úrban. 


Örökkévaló Isten, Édesatyánk, a te teremtő hatalmadat, gondvi- 
selő jóságodat, és bűnt megbocsátó irgalmasságodat hirdeti min- 
den ezen a világon. Mi, földön élő gyermekeid, akik olyan sokszor 
megtapasztaljuk bűnbocsátó jóságodat, hálatelt szívvel köszönjük 
meg neked, hogy teremtett világodban, bűnbeesésünk után sem 
hagytál bennünket magunkra, hanem Jézus Krisztusban emberré 
lettél, eljöttél hozzánk, veszni indult gyermekeidhez a földre, hogy 
megkeressél és megváltsál bennünket. Köszönjük, hogy ma is 
megajándékoztál a nyugalom napjával, és szívünkbe vágyakozást 
adtál a te örök atyai Igéd után. Segíts, Atyánk, hogy Igéd tőlünk ne 
térjen vissza hozzád üresen, hanem áldott gyümölcsöket teremjen 
szívünkben, családjainkban, és mindenütt, ahol azt gyermekeid 
ezen a napon is élő hittel várják és szívükbe zárják. Megváltó Jézu- 
sunk nevében kérünk, hallgasd meg imádságunkat. Ámen 

Igehirdetés előtti ének: 25. zsoltár 2. vers Alapige: 2. Korinthus 5, 1- 9 


Tudjuk pedig, hogy ha földi sátorunk összeomlik, van Istentől készített 
hajlékunk, nem kézzel csinált, hanem örökkévaló mennyei házunk. Azért 
sóhajtozunk ebben a testben, mivel vágyakozunk felölteni rá mennyből való 
hajlékunkat, ha ugyan nem bizonyulunk felöltözve is mezíteleneknek. Mert 
mi is, akik e sátorban vagyunk, megterhelten sóhajtozunk, minthogy nem 
szeretnénk ezt levetni, hanem felölteni rá amazt, hogy a halandót elnyelje az 
élet. Isten pedig, aki minket erre felkészített, zálogul adta nekünk a Lelket. 
Tehát mindenkor bizakodunk, és tudjuk, hogy amíg a testben lakunk, távol 
lakunk az Úrtól; mert hitben járunk, nem látásban. De bizakodunk, és inkább 
szeretnénk kiköltözni a testből, és hazaköltözni az Úrhoz. Ezért arra törek- 
szünk, hogy akár itt lakunk még, akár elköltözünk, kedvesek legyünk neki. 


Kedves Testvéreim, 


Gyakran előfordul, hogy egy levél, amelyet megírtunk és postára adtunk, 
néhány nap múlva felbontatlanul visszaérkezik hozzánk, a borítékon ott van a 
címzett postahivatalának a pecsétje és ez a rövid mondat: A címzett elköltözött. 
Isten Igéjének ebben a fejezetében úgy esik szó arról az óráról, amikor utolsót 
dobban az ember szíve, és csak az összeomlott porsátor marad itt a földön, 
temetői hant alatt, mint elköltözésről. A posta egy-egy visszaküldött levél borí- 
tékjára néha ezt is odaírja; új címe ismeretlen. De a hitben élő embernek nem 
kell ezt mondania azokról a szeretteinkről, akik kiléptek ebből az életből, ebből 
a világból. Isten Igéjének most olvasott versei éppen azt mondják el, hogy hova 
mentek egykor velünk élt szeretteink, és hova megyünk mi is, ha a mi időnk is 
lejár. Pál apostol, aki hűséges követévé lett Jézus Krisztusnak, az élet fejedel- 
mének, sokszor ír és beszél az élet és halál kérdéséről. Ismeri Isten Igéjének a 
mélységeit és tudja, hogy Isten az embert életre teremtette és nem meghalásra. 
Ezért a halál ellenség. Jézus Krisztust azért küldte az Atya a földre, hogy ezt 
az ember életét pusztulásba döntő ellenséget megsemmisítse. A Korintusi 
levelekből látjuk, hogy Isten Szentlelke elsegítette az apostolt az élet és a halál 
sok-sok titkának az ismeretére. Ez az ismeret nem változtat azon semmit, hogy 
vannak dolgok, amelyekben az Igén keresztül is csak homályosan lát az ember. 
Azt világosan látja az apostol, hogyha földi sátorházunk, porból vett testünk 
összeomlik, van Istentől készített hajlékunk, örökkévaló mennyei házunk. Ez 
a hajlék azért van a mennyben, mert feltámadása és a Szentlélek kitöltetése 
után Jézus is oda ment vissza az Atyához. De amikor Jézus visszajön erre a 
földre, hogy megváltó munkáját, a világ újjáteremtését befejezze, akkor vele, 
mint Isten országának királyával együtt jön Isten országának a teljessége is. 

Valóra válik Isten akarata, amiért Jézus az övéit imádkozni tanította: „Jöjjön el 
a te országod, legyen meg a te akaratod, mint a mennyben, úgy itt a földön is." 

Halandó embertársaival együtt Pál apostol is sóhajtozik. Azért sóhajtozik, 
mert a meghalás az ember megszokott életének a végét jelenti. Itt kell hagyni 
szeretteinket, mindent és mindenkit, ami bennünket ehhez a világhoz köt. 
Pedig az apostol úgy is ismerte a földi és a mennyei élet titkait, hogy mint 
Krisztus követe ragadtatott el a mennyei világba. Nem dicsekszik vele, sokáig 
hallgatott is róla, de tudta, hogy az a mennyei hajlék készen van, és úgy van, 
ahogy Jézus mondta: , Az én Atyámnak házában sok lakóhely van, elmegyek, 
hogy helyet készítsek számotokra. " Azt is tudta, hogy Isten országa meglévő 
valóság. Nem akkor keletkezik majd, amikor elmúlik ez a világ, amikor Jézus 
visszajön hatalommal és dicsőséggel, hogy új világot teremtsen. Ez a készen 
lévő Isten országa a mennyben van, de mustármagnyi kezdetként ott van 
minden hitben élő embernek a szívében is. Így értjük meg azt a János apostol 
által kapott üzenetet, ahogy azt a Jelenések könyvének képes beszédében 
olvassuk, hogy ez az ország, mint férje számára elkészített menyasszony, 
leszáll a földre. Ebben a mi óvilági ó-ember életünkben, a testben való élet 
szüntelen emlékeztetés arra, hogy jön a nagy ellenség, a halál. Az ettől való 
félelem ott van a hívő embernek a szívében is. Jézus azzal a tudattal jött a 
földre, hogy meg fog halni a bűnbeesett emberiség bűneiért. Vállalta ezt, és 
teljes határozottsággal vívta a harcot a sátánnal, amely ettől a szándékától őt 
el akarta tántorítani. Amikor közeledett a keserű pohár kiürítésének az órája, 
az Ő szíve is megremegett. Engedelmes gyermekként jött teljesíteni az Atya 
akaratát, de a kereszthalál kínjaira gondolva ő is szívesen kihagyta volna az 
életéből a halálos tusakodást. Megrendült a halálharctól, de elfogadta azt az 
Atya kezéből. Hitével Pál apostol is látta az Atya hajlékát, ahol neki is lakó- 
helye van, de ez nem távoztatta el a sóhajtást. Ezért mondja: ,, Sóhajtozunk e 
testben, mivel vágyakozunk rá felölteni mennyei hajlékunkat, hogy ha le is kell 
vetkőznünk, ne bizonyuljunk mezíteleneknek. " Ez azt jelenti, hogy ő is öröm- 
mel fogadta volna, hogy a portestet levetve mindjárt felölthetné a megdicsőült 
lelki testet. Szerette volna, hogy a halált így nyelje el az élet. Lehet, hogy Pál 
apostol viszolygását motiválta az a tudat, hogy az ókorban az elítélteket levet- 
köztették. A levetköztetés után már csak az ítélet végrehajtása, a meghalás 
következhetett. De ő azt is tudta, hogy Krisztusban neki is, és mindenkinek, 
aki Krisztust Urának vallja, készen van a kegyelem fehér ruhája, amelyben be 
lehet menni a menyegzői házba, az atyai hajlékba. 

Az Igében nem kapunk választ minden kérdésre ezzel a fontos üggyel kap- 
csolatban. Hiszen az apostol ezt a tanítást a korintusi gyülekezetnek írt levelé- 
ben adja, amely válaszlevél volt a gyülekezetet foglalkoztató kérdésekre, és az 
apostol nemcsak az 1. levél 15. részében, hanem más fejezetekben is válaszol 

a neki feltett kérdésekre. A válaszlevélnek az első mozgatója az volt, hogy 
Korintusban voltak olyan gyülekezeti tagok, akik nem hittek a feltámadás- 
ban. Azért erre, és az ezzel összefüggő kérdésekre ad az apostol részletesebb 
tanítást. Ezért tűnik nekünk úgy, hogy itt az Ige tükrében is csak úgy látunk, 
mint az ókori fémtükrökben; homályosan. Azért tépelődünk ilyen kérdésekkel: 
mikor kapjuk meg a dicsőséges lelki testet? Mindjárt a meghalás után? Vannak 
az Igében olyan mondatok, amelyekből erre lehet következtetni. Pál apostol 
a Filippibelieknek írt levelében ezt irja: , Vágyódom elköltözni és Krisztussal 
lenni, mert ez sokkal jobb mindennél." Ebből az a következtetés vonható le, 
hogy az ember a földi porsátor összeomlása, tehát a halál után, azonnal Krisz- 
tushoz megy. De nem kell nekünk ezen tépelődni. Mikor a szadduceusok, akik 
tagadták a feltámadást, egy kigondolt történettel akarták Jézust nevetségessé 
tenni, Jézus így válaszolt nekik: „Ti azért tévelyegtek, mert nem ismeritek sem 
az írásokat, sem az Istennek hatalmát." Pál apostol a hit látásával nézve a jövőt 
tudta, hogy halála után Krisztusnál lesz. Bármennyire vágyakozott felölteni a 
dicsőséges lelki testet, amikor közeledett halála órája, amikor a nemes harcot 
már megharcolta, az élet koronájának a megkapását magára nézve is, hitben 
élő társaira nézve is, ő is , végezetre", az új teremtést is jelentő „ama napon" 
tehát a feltámadáskor várta. A hitben járó ember vágyakozik a dicsőséges 
lelki test után, amely fölött nincs hatalma az enyészetnek, mert Isten minket 
„ a Krisztusban elpecsételt és a Lélek zálogát adta nekünk." A zálogot, az 
előleget tehát már megkaptuk, és ez az Istentől kapott előleg kezesség arra, 
hogy a teljes összeget is megkapjuk. Istennek a szívünkben levő Lelke az örök 
életnek a kezdete. Az apostol ezt mondja erről a Római levélben: ,, Ha pedig 
annak Lelke lakik bennetek, aki feltámasztotta Jézust a halálból, akkor az, aki 
feltámasztotta a Krisztus Jézust a halálból, életre kelti halandó testeteket is a 
bennetek lakó Lelke által. ” 

Ezért van bizalmunk még akkor is, ha enyészetre rendelt testben élve 
néha sóhajtozunk is, és Isten így ad erőt olyan életvitelre, hogy akár e földön 
vagyunk, akár elköltözünk, kedvesek legyünk neki. Isten azoknak adja majd 
az azonnali lelki testbe átöltözés ajándékát, akik Jézus Krisztus visszajövete- 
lekor fognak élni. Azoknak nem kell megharcolni a harcot az ős ellenséggel, 
a halállal. Senki nem tudja, mennyi időt ad még Isten neki a földi életben. 
Csodálatos lenne, ha mi a halál elszenvedése nélkül kaphatnánk a dicsőséges 
lelki testet, amelyre nem vár enyészet. Jézus visszajövetelének napját még az 
ég angyalai sem, és a Fiú sem tudja. Ez az Atya titka. Ezért kell úgy élnünk, 
hogy erre a napra bármelyik pillanatban készen legyünk. Legyen szívünkben 
mindig a közelünkben levő embertársak felé jóakarat, hogy ahol Isten arra 
alkalmat készít, tudjuk az egymás terhét hordozó szeretet krisztusi törvényét 
betölteni. Vigyázzunk, hogy tudatosan, vagy szándékosan ne keserítsük meg 

embertársainkat szavainkkal, tetteinkkel, vagy szeretetlen életvitelünkkel. 
Legyen természetes vágyunkká, életszükségletünkké, hogy azon a helyen, 
ahová bennünket Isten állított, legyünk áldássá embertársaink, mindenekelőtt 
szeretteink, családtagjaink felé. 

Isten az Igén keresztül azonban azt is elmondja nekünk, hogy az ős ellen- 
ség, a halál is baráttá válhat Jézus Krisztusban. Nélküle rettenetessé válhat az 
élet is, a halál is. De ha Krisztus Urunkká lett, akkor baráttá válik a halál is. 
Olyan barát, aki ha véget vet a földi életnek, különösen, ha ez sok szenvedés 
után történik, akkor nem az örök sötétség, hanem az örök öröm vár a földi 
életből kilépőre. Sajnos, sok ember sohasem jut el odáig, hogy az utolsó harcot 
ezzel a hitbeli örömmel tudja átvenni Isten kezéből. Odáig sokan eljutnak, hogy 
azt mondják: Elég volt. Elég volt a sok teher hordozásából, a szenvedésből, a 
társtalanságból, a tehetetlenségből. Jó lesz ezeket letenni. 

Isten ebben az apostoli fejezetben beszél a nagy számadásról, az ítéletről 
is. Mi mindnyájan ismerjük a saját gyarlóságainkat, gyengeségeinket, Isten és 
embertársainkkal kapcsolatos mulasztásainkat. Tudjuk, hogy ha Isten érdeme- 
ink szerint nézné életünket, sok mindenben méltók lennénk az ítéletre. Vigasz- 
talásunk, hogy Isten nem kemény szigorral, hanem atyai kegyelemmel nézi 
az életünket. Azért hívogat mindnyájunkat a bűn és az engedetlenség széles 
útjáról a hit és engedelmes szeretet keskeny útjára, mert nem akar bennünket 
ítéletre vinni. Gondoljunk gyermekkorunknak és ifjú életünknek arra az éveire, 
amikor egy év végén egy-egy vizsga után kihirdették a kiértékelést. Mindenki 
izgult, mert a legjobbak, a legszorgalmasabbak is érzik olyankor, hogy nekik 
is voltak botlásaik, mulasztásaik, és ők is rá vannak utalva a munkájukat kiér- 
tékelők jóakaratára, megértésére. 

Isten az Igében most is hirdette nekünk, hogy ő kegyelmes szeretettel várja 
minden földi gyermekének a hazaékezését. Ámen 


Kifürkészhetetlenek a te útjaid, mindenható Isten, gondviselő 
Édesatyánk. Jó volt nekünk itt újra együtt lenni gyermekeidnek 
ebben a gyülekezetében, és hallani lelkünket gyógyító, atyai szere- 
tetedről bizonyságot tevő, de ébresztő és hívogató Igédet is. Meg- 
valljuk, hogy sokszor mi is a szeretetlenség, engedetlenség, és a 
testvérietlenség széles útján járunk odakint a világban. Köszönjük, 
hogy te, aki előtt nyitott könyv az életünk és ismered dolgainkat, 
emlékeztettél, hogy nem bízhatunk érdemeinkben, mert több éle- 
tünkben a közöny, mint az Ige felé forduló vágy, több a szeretet- 
lenség, mint a szeretet. Megvalljuk, hogy nem mindig halljuk meg 
szívvel az élet útjára hívogató atyai szereteted üzenetét. Ezért 
sodor magával sokszor a veszedelemre vezető széles útra a világ 

szele. Ezért rettenünk meg, amikor őszinte lélekkel önmagunkra 
nézünk, mert úgy amint vagyunk, bűnben veszteglünk, és nem 
vagyunk méltók, hogy gyermekeidnek neveztessünk. Te Jézus 
Krisztusban mégis drága örökséget készítettél nekünk, és most 
is hívogattál annak az elfogadására. Segíts, hogy tudjunk hittel 
megváltó Krisztusunkra nézni. Mert mi sokszor vagyunk hűtlenek, 
de ő hűséges volt mindhalálig, az értünk elszenvedett keresztha- 
lálig. Kérünk Atyánk, vigasztald a szomorkodókat, a gyászolókat, 
és segíts, hogy Krisztus által lássuk az ő halála által mindnyájunk 
számára elkészített örökkévaló életet. Az ő szent nevében kérünk, 
hallgass meg minket. Ámen 


Záróének: 510. dics. 1978. 


A tisztaság és igazság kovásztalansága 
Főének: 466. dics. 1-4 vers Igeolvasás: 1. Korinthus 5, 6-13 


Nem jól dicsekedtek ti. Hát nem tudjátok, hogy egy kicsiny kovász az egész 
tésztát megkeleszti? Takarítsátok ki a régi kovászt, hogy új tésztává legyetek, 
hiszen ti kovásztalanok vagytok, mert a mi húsvéti bárányunk, a Krisztus, már 
megáldoztatott. Azért ne régi kovásszal ünnepeljünk, se a rosszaság és gonosz- 
ság kovászával, hanem a tisztaság és igazság kovásztalanságával. Levelemben 
már megírtam nektek, hogy nem szabad kapcsolatot tartani paráznákkal. De 
nem általában e világ paráznáival vagy nyerészkedőivel, harácsolóival vagy 
bálványimádóival, hiszen akkor ki kellene mennetek a világból. Most tehát azt 
írom nektek, hogy ne éljetek közösségben azzal, akit bár testvérnek neveznek, de 
parázna vagy nyerészkedő, bálványimádó vagy rágalmazó, részeges vagy hará- 
csoló. Az ilyennel még együtt se egyetek. Mert mit tartozik rám, hogy a kívül 
levők felett ítélkezzem? Nem a belül levők felett ítélkeztek-e ti is? A kívül levőket 
pedig Isten fogja megítélni. Távolítsátok el azért a gonoszt magatok közül. 


Hálát adunk néked örökkévaló Isten, hogy te nemcsak azért 
ajándékozol nekünk minden nap új napot, hogy, a nekünk adott 
helyen a ránk váró feladatokat elvégezzük, hanem azért is, hogy a 
múló időben egyre jobban megismerhessük a te kijelentett titka- 
idat, örök igazságodat. Éppen Igédből ismerjük Megváltónk sza- 
vait, hogy Téged és az Atyát megismerni, elindulást jelent az örök 

élet útján. Atyánk, kérünk, áldd meg örök kincsek után vágyakozó 
szívünket most is, amikor együtt lehetünk gyermekeidnek ebben 
a gyülekezetéden. Köszönjük a földi életünkhöz szükséges anyagi 
javakat is. Köszönjük, hogy Te tudod; földi életünkben ezekre is 
szükségünk van, de amikor gyermekeid gyülekezetében együtt 
vagyunk, arra is emlékeztetsz minket, hogy minden anyagi jó, min- 
den, amire törekszünk, amiért fáradozunk, ideigvaló, akár csak a 
világ és benne a mi porból vett emberi életünk is. Köszönjük, hogy 
te azért hívogatsz minket Igéd hallására, hogy szent Fiad áldo- 
zati halála által megajándékozz minket az örök élet ajándékával. 
Segíts könyörülő Istenünk, hogy ezt a kegyelmi ajándékot tudjuk 
neked életünkkel megköszönni. Megváltó Krisztusunk nevében 
kérünk, áldd meg szívünkben Igédet, és hallgasd meg imádságun- 
kat. Ámen 


Igehirdetés előtti ének: 231. dics. 1. vers Alapige: 1. Korinthus 5, 11b 


Ne éljetek közösségben azzal, akit bár testvérnek neveznek, de parázna 
vagy nyerészkedő, bálványimádó vagy rágalmazó, részeges, vagy rabló. 


Kedves Testvéreim, 


Akadnak emberek, sőt közösségek is, akik szeretnek dicsekedni. Ez nagy 
gyarlóság, mert az ember ilyenkor vagy magával, vagy valamelyik kedves 
hozzátartozójával dicsekszik. Ez a gyarlóság még sajnálatra méltóbb akkor, ha 
valaki olyan dologgal dicsekszik, amely miatt bűnbánattal kellene elcsönde- 
sedni Isten előtt és ezt mondani; Uram, megbotlottam, elestem, bocsásd meg 
elesésemet, és adj lelki erőt, engedelmes szívet, hogy a kísértésben ne essek el. 
Sok ember azért esik könnyen áldozatul a kísértésben, mert nem tudja lelkében 
rendbe rakni az életünk dolgainak értékrendjét. Azért hangzottak az apostol 
ajkáról sok más fontos és szükséges tanítással együtt ilyen figyelmeztetések 
is éppen mindenekelőtt ebben a korinthusi gyülekezetben: , Minden szabad 
nékem, de nem minden használ. Minden szabad nékem, de ne váljak semminek 
a rabjává." Ilyeneket is mondott: „Aki áll, vigyázzon, hogy el ne essen. ” 

Mai Igénkben, amikor a Korinthustól távol levő apostol nagyon kedve- 
zőtlen, nem hozzájuk illő viselkedésről hallott hírt, így ír nekik: , Nem jó a ti 
dicsekedésetek, hát nem tudjátok, hogy egy kis kovász az egész tésztát megke- 
leszti? ” Mert ezek az ott élő emberek nagyon okosaknak, sokmindent tudóknak 
is tartották magukat. Isten törvényére nem nagyon gondoltak, mert az apostolok 
ugyan először a zsidókhoz mentek, hogy Isten Igéjét hirdessék nekik, de azok 

Jézus Krisztusban nem akarták megismerni a próféták által hirdetett Megváltót, 
ezért közöttük nagyon kevesen akarták Jézust követni. Pedig az akkori világ- 
ban ők voltak az egyetlen nép, akik tudtak a világot teremtő mindenható Isten- 
ről. A Jézus Krisztus evangéliuma az első pünkösd után, amikor Péter apostol 
igehirdetése nyomán 3000 zsidó keresztelkedett meg, mégis a pogányok szí- 
vében kezdett hamarabb gyökeret ereszteni. Korinthusban is javarészt pogány 
származásúak voltak a Krisztust követők. A görögök és a rómaiak a Jézus 
idejében már magas szintű bölcsészeti rendszerekkel dicsekedtek, művészi és 
építészeti alkotásaik maradványait a mai kor embere is csodálja. A korinthusiak 
is szerettek bölcselkedni. A város az ókor egyik legnevezetesebb ipari és keres- 
kedelmi központja volt. A lakosság nagy része jólétben élt, gazdag volt. De a 
gazdagság sok kísértésnek a fészkévé is válhat. Korinthus erről is nevezetessé 
vált. Nemcsak a jólét emelkedett, de az erkölcstelenség is, ami a gyülekezetbe 
is behatolt. A gazdag és művelt korinthusi hívők közül némelyek visszaéltek 
a keresztyén szabadsággal. Némelyek annyira lelkieknek tartották magukat, 
hogy magasröptű gondolataiknak az árnyéka rávetítődött a test szerinti életükre 
is. Azt mondták, hogy a lelkük olyan magasra emelkedik, hogy azt nem éri el a 
föld szennye pora. Filozófiai gondolatviláguk központja a lélek volt. A testről 
alkotott felfogásuk ellentmondásos volt. Magasra emelték a test kultuszát. Az 
olimpiai játékok, a különböző sportversenyek már abban a korban is ismertek 
voltak, s nagy fizikai erőkifejtésre ösztönözték az embereket. Ugyanakkor 
az idealista görög bölcsészet a testet börtönnek, a lélek börtönének tartotta, 
amelytől jó a léleknek megszabadulni. A test és a testi élet dolgai tehát nem 
olyan lényegesek, nem olyan fontosak. Ez a gondolkodásmód néhol rányom- 
ta bélyegét a családi életre is. Némelyek azt kis ügynek tartották, ezért nem 
tartották fontosnak a házastársi hűséget, a házasélet tisztaságát. Ezért tartotta 
szükségesnek Pál apostol, hogy figyelmeztesse a gyülekezetet, a Krisztusban 
megváltott ember házaséletének a komolyságára és felelősségtejességére. Mert 
a tisztátalan házasélettel, a házastársi hűség beszennyezésével a házastársak 
vétnek a saját testük ellen, egymás ellen, de mindenekelőtt Isten ellen, aki a 
házasélet tisztaságát elrendelte. Ezért hangzik az apostoli figyelmeztetés: , Hát 
nem tudjátok, hogy egy kis kovász az egész tésztát megkeleszti? " Az apostol 
alkalmazta azt, amit a mai orvostudomány is igyekszik megvalósítani, hogy 
a betegséget, a lelki és a testi bajok gyógyítását a lehető legkorábban meg 
kell kezdeni. Az idejében megkezdett kezelés esetén növekedhet a gyógy- 
ulás reménysége. Sokan tapasztalták már, hogy betegség esetén a gyógyítást 
nem szabad halogatni. Nagyon valószínű, hogy a korinthusi érintettek, amíg 
az ügy híre nem jutott az apostolhoz, önmagukat is azzal áltatták, hogy ez 
kicsinység, csak a testet érintő dolog. De az apostol ezt is, mint az emberlét 
minden vonatkozását odahelyezi Isten megváltó szeretetének a reflektorfé- 

nyébe. Ennél a megvilágításnál pedig kitűnik; ez nem kicsinység. A kovász is 
kicsiny, de sok tésztát megkeleszt. Ő a gyülekezetből hozzá jutott rossz hírben 
nem egyedi esetet lát, hanem fertőzést, és ahol egy test valamilyen kórnak a 
bacilusával megfertőződik, ott mindig fennállhat a gyors terjedés veszélye. 
Ezért kell a fertőzést gyorsan kezelni, a fertőzött gócot eltávolítani. A fertőzés 
az ó-emberi természetből indul ki, amely fölött csak Jézus Krisztusnak, az 
Atyától vett Léleknek van hatalma. Azért akar a korinthusi gyülekezettől távol 
lévő apostol lélekben együtt lenni a gyülekezettel, hogy a fertőzés az Úr Jézus 
hatalmával legyen a gyülekezetből eltávolítva. Nincs az Igében szó arról, hogy 
az apostol felháborodott volna. Nem mondta: hogy történhetnek Jézus Krisz- 
tus gyülekezetében ilyen dolgok!? Pedig a felháborodás is indokolt és érthető 
lenne, de a szeretetlen felháborodáshoz közel van a káröröm, az öröm afölött, 
hogy a rosszat, a megbotránkoztatót, a nem hozzám méltót nem én követtem 
el. Az apostol pedig nem felháborodásra, vagy kárörömre, hanem megbánás- 
ra, amiatti szomorúságra akarja gyülekezetét segíteni, hogy a mieink között 
valami sajnálatos dolog történt. Az ilyen szomorúságban benne van a rosszat 
elkövető embertárs iránti szeretet is. Ilyen lelkületből fakad az ajkán elhangzó 
figyelmeztetés is: ,, Takarítsátok ki a régi kovászt, hogy új tésztává legyetek!” 
Az apostol ezzel a figyelmeztetésével nem akart a környék ítélő bírójává lenni. 
Hiszen aztán ebben az igeszakaszban már nemcsak a házasélet tisztasága elleni 
bűnről, nemcsak a házastársi hűtlenségről beszél, hanem sok más olyan emberi 
magatartásról, amely az ó-emberi természet magvetéséből csírázik ki. Így esik 
szó a világ nyerészkedőiről, rablóiról, bálványimádóiról, a rágalmazókról és a 
részegesekről is, és azért tanácsolja el az asztalközösségtől a gyülekezet tagjait 
olyan emberekkel, akiket testvérnek neveznek, de a gonoszságok magvetései 
érlelődnek életükben. Az asztalközösség, az egy közösségben együtt-ünneplés 
abban a korban sokkal inkább lelki együvé tartozást, szeretetközösséget jelen- 
tett, mint napjainkban. Az apostol ismerte az életet is, az embereket is. Tudta, 
hogy egy néhány szép apostoli szóval, figyelmeztetéssel, nem lehet az emberek 
életét megváltoztatni. Csak azok tartoznak igazán egymáshoz, akiket Isten Lel- 
ke vezet. Az apostol azt is tudta, hogy a büntetés, a törvény szigorúsága nem 
változtatja jósággá a gonoszságot, vagy szeretetté a gyűlöletet. 

Az Ószövetség évezredeiben a prófétákon keresztül hirdette Isten a Meg- 
váltó eljövetelét. A nép főpapja minden éven bemutatta a nagy engesztelő 
áldozatot. De amikor Jézus Krisztus eljött és odaáldozta magát a világ bűne- 
iért, ezt az áldozatot már nem kell ismételni. Az egyház, a Krisztusban hívők 
gyülekezete az a közösség, amely hálát ad Istennek Krisztus megváltó halá- 
láért, üdvözítő szeretetéért. Erre emlékezteti mai Igénkben Pál apostol azt a 
korinthusi gyülekezetet, amely elfelejtette, hogy a Krisztusba vetett hitünket 
nem csak az ajkunkkal, hanem az életünkkel is meg kell vallanunk. Ha igazán 

Krisztus népe vagyunk, ez már számunkra nem kényszerű kötelesség, hanem 
kiváltság, áldott lehetőség. 

Az ószövetségi gyülekezetnek a szabadításnak azon az éjszakáján, a tizedik 
csapás éjszakáján el kellett távolítani otthonaikból minden régi kovászt, és hét 
napon át kellett ünnepelni a kovásztalan kenyerek ünnepét. Az Egyiptomból 
való szabadulásnak az emlékére ez a nép ezt az ünnepet azóta is megtartja nem- 
zedékről nemzedékre. Isten az apostolon át nekünk is mondja: , Takarítsátok ki 
a régi kovászt, hogy új tésztává legyetek, hiszen ti kovásztalanok vagytok, mert 
a mi húsvéti bárányunk, a Krisztus már megáldoztatott. Azért ne régi kovásszal 
ünnepeljünk, se a rosszaság és gonoszság kovászával, hanem a tisztaság és 
igazság kovásztalanságával. ” 

Énekeljük hálaadással a bizonyságtevő éneket: 

Nem vagyunk mi magunkéi, de Jézus vére bére, 

Lelkünk, testünk Istenéi, Az ő tiszteletére. 

Urunk Jézus jöjj most el, Lelked által segíts fel 

Dicsőítünk mi testünkben, magasztalunk mi lelkünkben! Ámen 

173. dics. 


Atyánk, Istenünk, hálát adunk néked, hogy te meg tudod szen- 
telni a mi nagyon roskatag földi életünket is. Jó tudnunk, hogy te 
arra hívtál el mindnyájunkat, hogy legyünk eszközökké a te szent 
kezedben és cselekedjük a te akaratodat. Szívünkbe vésed, hogy a 
te akaratodnak a cselekvése nem az életünk megszegényedéséhez, 
hanem örök értékekben való gazdagodásához vezet. Hálát adunk, 
hogy azt is szívünkbe vésed, hogy az Igére nem figyelés elszakít 
tőled és sötét mélységbe viszi az életünket. Kérünk Atyánk, őrizz 
meg minket ettől a sötét mélységtől. Köszönjük, hogy te azért 
küldted a világra szent Fiadat, Jézus Krisztust, hogy senki, aki 
benne hisz, el ne vesszen, hanem örök élete legyen. Köszönjük, 
hogy Jézus ott a Golgotán odaáldozta magát a mi bűneinkért. Ő 
lett a prófétákon keresztül ígért áldozati Bárány, aki elveszi a világ 
bűneit és mi ma is hallhattuk Igédben a vigasztaló üzenetet, hogy 
mi már letehetjük a bűn kovászát, mert a mi húsvéti Bárányunk, 
Krisztus már megáldoztatott. Kérünk Atyánk, erősítsd meg itt élő 
gyülekezeted szívében is ezt a hitet, és segíts, hogy tudjunk ezen 
a mai szent napon is, és egész életünkben is a tisztaság és igaz- 
ság kovásztalanságával ünnepelni. Az Úr Jézus Krisztus nevében 
kérünk, hallgasd meg imádságunkat. Ámen 


Záróének: 196. dics. 1981. 

A hamis bíró 
Főének: 480. dics. Igeolvasás: Lukács 18, 1-8 


Arról is mondott nekik példázatot, hogy mindenkor imádkozniuk kell, és 
nem szabad belefáradniuk. Ezt mondta: ,, Az egyik városban volt egy bíró, aki 
az Istent nem félte, az embereket pedig nem becsülte. Élt abban a városban 
egy özvegyasszony is, aki gyakran elment hozzá, és azt kérte tőle: Szolgáltass 
nekem igazságot ellenfelemmel szemben. Az egy ideig nem volt rá hajlandó, de 
azután azt mondta magában: Ha nem is félem az Istent, és az embereket sem 
becsülöm, mégis, mivel terhemre van ez az özvegyasszony, igazságot szolgál- 
tatok neki, hogy ne járjon ide, és ne zaklasson engem vég nélkül." Azután így 
szólt az Úr: ,, Halljátok, mit mond a hamis bíró! Vajon az Isten nem szolgáltat-e 
igazságot választottainak, akik éjjel-nappal kiáltanak hozzá? És várakoztatja-e 
őket? Mondom nektek, hogy igazságot szolgáltat nekik hamarosan. De amikor 
eljön az Emberfia, vajon talál-e hitet a földön? ” 


Atyánk, magasztalunk téged gondviselő kegyelmedért és hálát 
adunk néked, hogy felvirrasztottál erre az új napra, a nyugalom 
napjára. Megköszönjük néked, hogy ma is gyermekeidként lehe- 
tünk együtt ebben a gyülekezetben. Töredelmes szívvel valljuk 
meg előtted, hogy az elmúlt hét napjaiban is sokszor a világ útját 
jártuk, és nem tudtuk mindig és mindenben a te akaratodat cse- 
lekedni. Légy irgalmas hozzánk, ha a világ sodrásában élve néha 
nem tudatosítjuk, hogy életünk minden pillanata a te ajándékod, 
amit arra kaptunk, hogy a te akaratodat cselekedjük. Kérünk, 
segíts meg, hogy amikor most előtted újra elcsöndesedhetünk, 
a múló percek sodrása közepette ragadjuk meg a te örök kegyel- 
medet. Segíts, hogy kitárulkozó szívvel tudjuk Igédet hallgatni, és 
a te akaratodat cselekedni. Jézusunk nevében kérünk, hallgasd 
meg imádságunkat. Ámen 


Igehirdetés előtti ének: 171. dics. Alapige: Lukács 18, 8/b 
De amikor eljön az Emberfia , vajon talál-e hitet a földön? 
Kedves Testvéreim, 


A most hallott rövid igemondatban Jézus a hitről beszél, Az embernek, 
amíg itt él ebben a földi világban, amely a bölcsőtől a koporsóig tart, sok 

mindenre van szüksége. Hogy kinek mire van szüksége, az sok mindentől 
függ, és folytonosan változik. Függ az embernek a foglalkozásától, a társa- 
dalomban betöltött szerepétől és más dolgoktól. A múzeumokban sok olyan 
egykori használati eszközt látunk, amelyeket a ma élők megnevezni sem tud- 
nak. Viszont technikailag fejlett korunknak olyan használati eszközei, gépei 
és készülékei vannak, amelyekről előző korok emberei nem is álmodtak. Ez 
pedig azt is jelenti, hogy nincs az embernek szüksége ma sem mindenre, ami 
ezen a világon létezik. Mégis van valami ezen a világon, amire mindenkinek 
szüksége van, aki szép és teljesebb életet akar élni. Mert van valami, amiről 
valakinek csak sejtése van, hogy ez a világ sokkal nagyobb, mint amit képesek 
vagyunk szemeinkkel érzékelni, és az élet sokkal több mint a bölcső és koporsó 
által behatárolt rövid lét. Aki teljesebb élet után vágyakozik, mint amilyet testi 
érzékszerveinkkel fel tudunk fogni, akkor ez által a , valami" által kitárulkozik 
előttünk a teljesség. Ez a valami a hit. Azért amikor Jézus Isten létére ember- 
ré lett, elhagyta a menny dicsőségét és felvette a mi testünket, azért beszélt 
mindig és mindenütt a hitről, mert ez az egyetlen híd, amely összeköti ezt a 
világot Istennek azzal a világával, amit Jézuson kívül senki sem ismer, mert 
azt rajta kívül senki sem látta. Tanításai során azért mondta el, hogy ő azokról 
a dolgokról tesz bizonyságot, amelyeket az Atya érzékeinken túli világában 
látott és hallott. 

Míg itt élünk a földön, sokféle kötelék köt bennünket e földi élethez. Azt 
is szeretnénk, hogy emberi kapcsolataink se szenvedjenek csorbát, és annak 
alapja is az igazság és a jóakarat legyen. Mai Igénkben Jézus egy olyan bíróról 
beszél, akinek az volt a hivatása, hogy városa népének ügyes-bajos dolgaiban 
igazságot szolgáltasson, de ez a bíró sok kérelem után sem akart igazságot 
szolgáltatni egy özvegyasszonynak. Pedig ilyesmi abban az országban ritkán 
fordult elő. Mert az ószövetség népe sokszor hallotta Isten Igéjéből, hogy az 
özvegyeket és árvákat nem szabad megrövidíteni, azoknak az ügyeit megértő 
jósággal kell intézni. Mert az özvegyasszonyok helyzete, abban a korban nem 
volt könnyű. Kenyérkereső férjére már nem támaszkodhatott. Akkor még 
nem létezett szociális gondoskodás vagy nyugdíj. Érthető, hogy ha valakinek 
valamihez joga volt, azt meg akarta kapni. De az igazságszolgáltatás embere, 
a bíró, nem akart neki igazságot szolgáltatni. Jézus egy fél mondatban meg is 
mondja honnan ered ez az önkényesség: A bíró nem félte Istent és az embereket 
nem becsülte. Ő nem hallgatta Istennek az özvegyekkel kapcsolatos parancsát, 
tehát nem is teljesítette. Az Istenfélelem hiánya és az embertelenség össze- 
függnek egymással. Aki nem számol azzal, hogy egyszer mindenkinek meg 
kell állani Isten ítélőszéke előtt, és számot kell adni nemcsak tetteiről, hanem 
szavairól is, az nem fél gonoszul viselkedni. A gonosz emberek pedig azzal sem 
törődnek, mit mondanak róluk az emberek. Bizonyára ilyen volt ez az Istent 

nem félő bíró is. Pedig az özvegyasszony nem hagyta magát lerázni. Hiába 
nem szolgáltatott neki igazságot a bíró, nem hagyta abba az ismételt kérést. A 
bírót pedig nem érdekelte, hogy egy szükségben levő özvegyasszonnyal bánik 
ilyen gonoszul és igazságtalanul. 

Sok hiábavaló zörgetés után egyszer mégiscsak szóba állt vele a bíró és 
ügyét elrendezte, igazságot szolgáltatott neki. Nem azért szolgáltatott neki 
igazságot, mert megjavult. Nem javult meg, továbbra is önző, a saját hasz- 
nát, saját javát kereső ember maradt. Mint ilyen gondolta át a dolgot ismét, 
hogy neki az válik javára, abból lesz haszna, ha igazságot szolgáltat ennek az 
özvegyasszonynak, mert addig, amíg ezt nem teszi meg, nem hagy neki nyug- 
tot ez az asszony. A szentírásban az a szó: , háborgasson, zaklasson,” aminek 
a gonosz bíró már nem akarta többet kitenni magát, ezt is jelenti, így is fordít- 
ható: megcsapni, megverni. Az igazáért harcoló asszony tehát erélyes volt és a 
bíró félt, hogy tettlegességre kerülhet sor. Ezért inkább igazságot szolgáltatott. 

Az Úr Jézus ebben a példázatban egy nagyon is világi hasonlatban mondja 
el azt, amire ő is, az apostolok is többször figyelmeztettek, hogy az imádko- 
zásban a könyörgésben nem szabad meglankadni. Amikor ezt a példázatot 
befejezte, párhuzamba állította magyarázatában a hamis bírót és Istent, és fel- 
teszi a kérdést: , Isten nem szolgáltat-e igazságot választottainak, akik kitartó 
reménységgel imádkoznak hozzá?" Jézus nem véletlenül nevezi az imádságban 
állhatatos embereket választottainak. A Szentírásban több olyan történet, pél- 
dázat vagy tanítás van, amelyen keresztül Isten arra akarja nevelni az embert, 
hogy ha valamikor úgy érezzük is, hogy hiába imádkozunk, Isten nem hallgat 
meg, az imádság sohasem hiábavaló. Isten nem mindig úgy hallgatja meg az 
imádságot, ahogyan mi akarjuk. Pál apostol testéből sem vette ki a betegség 
tövisét, ami megnehezítette neki az evangélium hirdetésének a munkáját, de 
kegyelmébe fogadta őt. Ez a kegyelembe fogadás akkor történt, amikor ő, aki 
akkor még a Saulus nevet viselte, éppen a Krisztust követőket üldözni ment 
Damaszkuszba. Pál apostol is, mint minden beteg, szeretett volna meggyógyul- 
ni, de aztán hálát adott Istennek, hogy Isten nem az ő gondolata szerint hallgat- 
ta meg imádságát. Mert el tudta mondani élete vége felé, hogy a kegyelem arra 
is jó volt, hogy tövises testtel is többet dolgozott, mint a tanítványok. Hálaadó 
imádságában azonban azt is megvallotta, hogy ezt a munkát nem is ő végezte, 
hanem Istennek a vele levő kegyelme. Mi nem tudjuk Isten szemével nézni 
a világot sem, életünk eseményeit sem és nem tudjuk, miért hallgatja meg az 
ember imádságát Isten valamikor hamar, valamikor pedig hosszú zörgetés után 
és esetleg nem is úgy, ahogyan mi kértük. Ez nekünk talán zokon esik, de jó 
hittel szívünkbe zárni azt a bizonyosságot, hogy Isten mindig javunkat akarja. 
Ezért énekelhetjük nehéz körülmények közt is reménységgel a kedves éneket: 
, Mind jó, amit Isten tészen, szent az ő akaratja." 

Jézus a hamis bíróról szóló példázatában azért mondja, hogy ha még egy 
gonosz lelkületű bíró is, aki hosszú ideig nem akart segíteni, végül teljesítette az 
özvegyasszony kérését, igazságot szolgáltatott neki, mennyivel inkább igazságot 
szolgáltat Isten az ő választottainak. A gonosz bíró, amikor jól felmérte helyzetét, 
saját jól felfogott érdekében szolgáltatott igazságot az özvegyasszonynak. Isten 
pedig azért szolgáltat igazságot azoknak, akik kitartóan kérik őt, könyörögnek 
hozzá, mert azok az ő választottai. Éppen a minden helyzetben Istenbe vetett 
bizalom a jele az Isten által való kiválasztottságnak. Mert a hitben élő ember 
nemcsak a jó napokban, hanem a próbatételek és szenvedések idején is Isten 
gyermekének vallja magát. De az így osztályrészünkké levő igazságszolgáltatás 
nem azért van, mert megérdemeljük, hanem azért, mert Isten Krisztuson keresz- 
tül nézi az életünket, aki magára vette bűneinket. Benne készített kegyelmet. Ha 
Isten gyermekeiként élünk, ez a kegyelem nekünk is mindenre elégséges. 

Nem szabad tehát elcsüggednünk a nehéz idők próbatételei és szenvedései 
közt sem. Isten néha éppen azzal akarja érlelni reménységünket és szilárdítani 
hitünket, hogy késik imáink meghallga- tásával. Már az apostoli korban is 
voltak Krisztus gyülekezetének nehéz keresztjei, amikor az elcsüggedt embe- 
rek az örök és igaz Bíró igazságszolgáltatását várták, aki majd véget vet a 
gonosz hatalmának. Azért mondta Isten Péter apostolon keresztül: , Nem késik 
el az ígérettel az Úr, mint némelyek késedelemnek tartják, hanem hosszan tűr 
érettünk, mert nem akarja, hogy némelyek elvesszenek, hanem hogy mindenki 
megtérésre jusson. " Isten nem utasít el senkit magától, mint a gonosz bíró, aki 
ezt sokszor megtette az özvegyasszonnyal, de valamikor sokáig hallgat. Ő így 
is nevelget bennünket az imádság iskolájában. 

Ezt a példázatos történetet Jézus ezzel az alapigeként olvasott kérdéssel 
fejezi be: ,, De amikor eljön az Emberfia vajon talál-e hitet a földön? Itt maga 
Jézus beszél arról a napról, amikor majd ő mint a szívekbe is belelátó Ítélőbíró 
eljön erre a földre, és felteszi a kérdést, hogy akkor talál-e hitet? Mert ezen a 
földön hatalmasan munkálkodik a hitető régi kígyó, a Sátán is. Ezért van tele 
a világ a hitetlen emberek millióival. Sokan közülük talán imádkozó szülők 
gyermekeiként hittel indultak az életútra, de aztán körülvette őket sok gonosz- 
ság, átéltek sok igazságtalanságot, zúdult életükre a hazugságok özöne, és 
ezzel a sátáni elsötétítéssel terhelt világban sokan abbahagyják az imádságot. 
A lélektelenné váló életharcban nem félnek egymás szívére taposni, ami aztán 
kitaposott útként megkeményedik. Jézus tudta, hogy az ősi kígyó így fog mun- 
kálkodni ebben a világban, hiszen az utolsó időkről szólva így beszélt erről: 
Vigyázzatok, hogy meg ne tévesszen valaki titeket... Akkor sokan eltántorodnak, 
elárulják és meggyűlölik egymást. Sok hamis próféta támad, és megtévesztenek 
sokakat. Mivel pedig megsokasodik a gonoszság, a szeretet sokakban meghi- 
degül. De aki mindvégig kitart, az üdvözül. 


287 


A szívekbe és a jövőbe látó Jézus tehát nem véletlenül tette fel a gonosz 
bíróról elmondott tanítása végén a kérdést, hogy ő, az Emberfia és Isten 
Fia talál-e a földön ilyen próbatételekben is kitartó hitet, amikor visszajön? 
Mi pedig véssük mélyen szívünkbe Megváltónknak szavait, amit a halálhoz 
készülve mondott megfáradt és szomorkodó tanítványainak a Gecsemáné kert- 
jében: , Vigyázzatok és imádkozzatok, hogy kísértésbe ne essetek, mert a lélek 
kész, de a test erőtlen. " Ámen 


Hálát adunk néked örökkévaló Isten Édesatyánk az Úr Jézus 
Krisztusban, hogy te Igédben elmondtad nekünk, hogy mit akarsz 
a mi földi életünkkel. Hálát adunk, hogy mostis arra tanítottál ben- 
nünket, hogy miközben földi létünk tele van sokféle változással és 
bizonytalansággal, rendíthetetlen sziklaként maradhat szívünkben 
az a hitbeli bizonyosság, hogy te nemcsak teremtője vagy ennek 
a világnak, hanem Jézus Krisztusban megváltója és gondviselője 
is vagy sokszor viharba kerülő megfáradt életünknek. Köszönjük, 
hogy általa összekötöd bűnbe esett és halál útján elindult vilá- 
gunkat és életünket, a te örökkévaló világoddal. Köszönjük, hogy 
ő azért halt meg és azért támadt fel, hogy minket a halál útjáról az 
élet útjára vezessen. Köszönjük, hogy Igédben elhangzott felénk 
atyai kérdésed, hogy amikor Megváltónk visszajön erre a földre, 
talál-e itt kísértésekben is megmaradó, és szenvedésekben is 
imádkozásra indító hitet. Kérünk Atyánk, segíts, hogy találjon. 
Segíts, hogy életünk viharai ne tépjék, és ne gyengítsék hitünket, 
hanem történjen velünk is az, ami a fákkal, amelyeket a viharok 
ahhoz segítenek, hogy még mélyebbre eresszék viharral is daco- 
ló gyökereiket. Kérünk Atyánk, áldd meg földön lévő egyházadat, 
hogy hangozzon benne mindenütt a te Krisztus követésére hívo- 
gató és mindnyájunk életét megtisztító és megszentelő Igéd. Jézu- 
sunk nevében kérünk, hallgasd meg imádságunkat. Ámen 


Záróének: 299. dics. 1983. 

Lelki gőg 
Főének: 443. dics. 1-3 vers Igeolvasás: 1. Korinthus 15, 1-11 


Eszetekbe juttatom, testvéreim, az evangéliumot, amelyet hirdettem nektek, 
amelyet be is fogadtatok, amelyben meg is maradtatok. Általa üdvözültök is, ha 
megtartjátok úgy, ahogy én hirdettem is nektek, hacsak nem elhamarkodottan 
lettetek hívőkké. Mert én elsősorban azt adtam át nektek, amit én magam is 
kaptam; hogy tudniillik Krisztus meghalt a mi bűneinkért az Írások szerint. 
Eltemették, és — ugyancsak az Írások szerint — feltámadt a harmadik napon, és 
megjelent Kéfásnak, majd a tizenkettőnek. Azután megjelent több, mint ötszáz 
testvérnek egyszerre, akik közül a legtöbben még mindig élnek, néhányan 
azonban elhunytak. Azután megjelent Jakabnak, majd valamennyi apostolnak. 
Legutoljára pedig, mint egy torzszülöttnek, megjelent nekem is. Mert én a leg- 
kisebb vagyok az apostolok között, aki arra sem vagyok méltó, hogy apostolnak 
neveztessem, mert üldöztem Isten egyházát. De Isten kegyelméből vagyok, ami 
vagyok, és hozzám való kegyelme nem lett hiábavaló, sőt többet fáradoztam, 
mint ők mindnyájan; de nem én, hanem az Istennek velem való kegyelme. Azért 
akár én, akár ők: így prédikálunk, és ti így lettetek hívőkké. 


Könyörülő Isten, Édesatyánk, a te kegyelmednek ajándéka min- 
den múló napja a mi földi életünknek. Neked köszönjük meg ezt az 
új napot, ezt a szent vasárnapot, amelyet testünknek pihenésre, 
lelkünknek épülésre rendeltél. Hálát adunk néked, hogy gyerme- 
keidként lehetünk itt együtt ebben a gyülekezetben. Hálaadással 
tekintünk vissza életünk elmúlt napjaira, mert tudjuk, hogy attól 
a pillanattól kezdve, amikor beléptünk ebbe a földi világba, a te 
gondviselő kegyelmed tartja meg életünket, te ajándékozod nap- 
jainkat, éveinket. Olyan sokféle bajban velünk voltál, megvigasz- 
taltál, nagy mélységekből felemeltél, könnyeinket letörölted, és 
Igéd által most is jössz hozzánk kereső kiáltásoddal, mert nem 
akarod, hogy a sátán idegen utakra csábítson bennünket, hanem 
azt akarod, hogy gyermekeidként éljük földi életünket. Kérünk, for- 
máld gondolatainkat, érzésünket és akaratunkat úgy, hogy tudjunk 
letenni mindent, ami elválaszt tőled, és ami elválaszt egymástól. 
Megváltó Krisztusunk nevében kérünk, áldd meg szívünkben örök 
Igédet. Ámen 


Igehirdetés előtti ének: 178. dics. Alapige: Lukács 18, 9-14 

Némely elbizakodott embernek, aki igaznak tartotta magát, a többieket 
pedig lenézte, ezt a példázatot mondta: ,, Két ember ment fel a templomba 
imádkozni: az egyik farizeus, a másik vámszedő. A farizeus megállt, és így 
imádkozott magában: Isten, hálát adok neked, hogy nem vagyok olyan, mint 
a többi ember: rabló, gonosz, parázna, vagy mint ez a vámszedő is. Böjtölök 
kétszer egy héten, tizedet adok mindenből, amit szerzek. A vámszedő pedig 
távol állva, még szemét sem akarta az égre emelni, hanem a mellét verve így 
szólt: Isten, légy irgalmas nekem, bűnösnek. Mondom nektek, ez megigazul- 
va ment haza, nem úgy, mint amaz. Mert mindenki, aki felmagasztalja magát, 
megaláztatik, aki pedig megalázza magát, felmagasztaltatik. ” 


Kedves Testvéreim, 


Mindennapi életünknek fájó tapasztalata, hogy bennünket, embereket, 
nagyon sok elválasztó fal különít el egymástól. Más gondolkodásmód, más 
életritmus, és sokminden más szakítja el az embereket egymástól. A hitben 
élő emberek is tudnak ezekről az elválasztó falakról, de úgy gondolják, hogy 
igen, a világban sok minden választ el egymástól, sőt, még a hívő emberek 
közt is sok különbözőség van, de van valami, ami különösképpen összeköt 
bennünket. A rejtelmes dolog, ami összeköt bennünket, az imádság. Az, hogy 
ugyanannak az egy örök Istennek a gyermekei vagyunk. Mindnyájan előtte 
csöndesedhetünk el, neki adunk hálát, előtte tárjuk ki szívünket, hogy elsírjuk 
bánatunkat, kitárjuk örömünket. Ő mondja mindnyájunknak: Hívj segítségül 
engem a próbatételek idején, én megszabadítlak téged és te dicsőítesz engem. 

Ebben a most hallott igeszakaszban azt halljuk, hogy sokszor az is, aminek 
nagyon eggyé kellene bennünket kovácsolni, elválaszt egymástól. Ennek a 
két imádkozó embernek a története, akikről az Igében hallottunk, erről beszél. 
Jézusnak ezekről az imádkozó emberekről mondott tanításából azt is megtudjuk, 
hogy az imádság nemcsak egymástól, hanem Istentől is el tud szakítani minket. 
Mert az sem mindegy, hogy milyen lélekkel imádkozunk. A két imádkozó ember 
azzal, hogy a templomba, Isten házába ment, azt fejezte ki, hogy amikor imád- 
kozik, Isten elé akar állani. Imádkozni mindenütt lehet, mert Isten mindenütt 
jelen van, de az Istennel és egymással való együttlétnek, Igéje hallgatásának, 
a vele való imádságos beszélgetésnek legáldottabb helye mégis a templom. 
A tanításban elmondja Jézus, aki mindnyájunknak a gondolatait és érzéseit is 
ismeri, hogy ez a templomban imádkozó farizeus magát tökéletesnek, a másik 
imádkozó embert pedig menthetetlenül gonosznak tartotta. Amikor mi halljuk 
ezt a szót, hogy farizeus, előttünk ez a szó már rossz hangzású. Ez azért van így, 
mert a Jézus korabeli farizeusok sok okot szolgáltattak arra, hogy Jézus megdor- 
gálja őket. Pedig a farizeusi mozgalom úgy kezdődött, hogy Krisztus születése 

előtt mintegy erős évszázaddal az ószövetségi gyülekezetben egy nagyarányú 
elvilágiasodási hullám rontotta meg a hívő életet. A hívő élet elsekélyesedése 
nagyon bántotta a hitüket komolyan élni akarókat, és elkezdték Istennek az 
Ószövetségben levő rendelkezéseit szigorúan megtartani. Így a farizeusok egy 
lelki ébredési mozgalomnak az úttörői lettek. Sőt, mivel az egyre terebélyesedő 
rabbinusi írásmagyarázatokat is tanulmányozták, az ott leírtak szerint sok eset- 
ben túl akarták teljesíteni Isten ószövetségi rendeléseit, és így jutottak oda, hogy 
némely esetben a rabbik írásmagyarázatára nagyobb súlyt helyeztek, mint Isten 
rendelésére. Ezért került sorra az is, hogy Jézus egy konkrét esetre rámutatva 
ezt mondta nekik: , Ti az Isten törvényét szépen félreteszitek, és a magatokét 
teszitek helyébe." Ezek a farizeusok aztán arra törekedtek, hogy a Bibliában 
levő rendelkezéseket túlteljesítsék. A Mózes harmadik könyvében elő van írva az 
évente egyszeri nagyböjt. Ez a templomban imádkozó farizeus azzal dicsekszik 
Istennek, hogy ő hetente kétszer böjtöl. A törvényben hangzik Isten parancsa, 
hogy az ember mindenéből, ami a földeken terem, köteles dézsmát adni, és min- 
den jövedelméből a tizedet oda kell adni Istennek. Ez az imádkozó farizeus azt 
mondja Istennek, hogy ő nemcsak a mezőn levő földeknek a terméséből ad dézs- 
mát, hanem abból is, ami otthon a kertben terem. Sőt még azokból a dolgokból 
is, amit vásárol. Pedig abból, amit vásárol, abból a termelő, ha istenfélő ember, 
már befizette a tizedet, arra már annak, aki vásárolta, nem kellett gondjának len- 
ni. De ez a farizeus féltő gonddal vigyázott arra, hogy ő többet teljesítsen, mint 
amennyit Isten elvár. Ezek az emberek tehát nagy áldozatokat hoztak. Például 
szorgalmasan megtartották az imádságnak az óráit. A Törvényben meg van írva, 
hogy minden nap kétszer el kell csöndesedni Isten előtt. Délelőtt 9 órakor, és 
délután 3 órakor mindenkinek meg kell tartani az imaperceket. Bárhol van az 
ember ebben az időpontban, otthon, munkában, úton, a rendelt időt az imádság- 
nak kell szentelni. Tehát amikor a farizeus azzal dicsekedett Isten előtt, hogy ő 
nemcsak teljesíti, hanem túlteljesíti Isten iránti kötelességét, igazat mondott. Ha 
a farizeusi életnek ezt a vonatkozását nézzük, akkor valóban meg lehet dicsérni 
őket. Lukács, az evangélium írója az itt egymás után leírt eseményeket más 
szempontok szerint tette egymás mellé, és így nem a kronológiai szempont volt 
a legfontosabb. Annyit azonban világosan látunk az evangéliumi összefüggésből, 
hogy az istenfélő gyülekezeti tagok, és mint ebből a történetből látjuk, nemcsak 
ők, az elrendelt imaidőpontokon kívül sok más alkalommal is imádkoztak. Jézus 
ezt a történetet akkor mondta el, amikor földi életútja vége felé azzal a tudattal 
ment Jeruzsálembe, hogy neki ott meg kell halni, mert ő az az áldozati bárány, 
aki elveszi a világ bűneit. Egy ilyen ünnep előtti gyülekezetbe ment el imádkozni 
a mostani Igében imádkozó farizeus és vámszedő. 

Isten valóban azért adta a rendelkezéseket, mert fontosnak tartja, hogy az 
ember sohase felejtse el, hogy kinek a kegyelméből él, kinek tartozik mindenért 

hálával, köszönettel. De Isten többet kíván az embertől, mint csak felszínes 
tetteket, elmormolt imaszavakat. Jézus azt mondta a szamaritánus asszonynak a 
Jákób kútjánál, hogy Isten Lélek, ezért akik őt imádják, szükséges, hogy lélek- 
ben és igazságban imádják. A templomban imádkozó farizeusnak az imádsága 
önmagával való dicsekedés volt. Nem azt köszönte meg Istennek, hogy adott 
neki időt és erőt a munkához, hogy alkosson, termeljen és munkájának gyü- 
mölcséből hálaadással áldozzon Istennek. Aki hívő szívvel nézi a világot és a 
saját életének nem mindig örvendetes eseményeit is, az tudja, hogy minden nap 
van miért hálát adni Istennek. Még a könnyezőknek, még a megtört szívű gyá- 
szolóknak, még a szenvedésekkel vívódó kesergőknek is van miért hálát adni. 

Milyen más lelkülettel ment a templomba a vámszedő. A magukat hűnek, 
jónak és mindenben tökéletesnek tartó farizeusok rendszerint egy csoportban 
voltak együtt. Ő is elment a templomba, ő is imádkozni akart, de ismerte a saját 
gyarlóságát, és nem is mert a kegyesek csoportja közelébe menni. Imádsága 
is egészen másképp hangzott: ,, Isten, légy irgalmas nékem, bűnösnek." Nem 
dicsekedett dicséretre méltó érdemeivel. Tudta, hogy ő vámszedő foglalkozá- 
sával, és azzal, hogy igyekezett az úton járóktól sok vámot kérni, mert gyorsan 
meg akart gazdagodni, gyülöltté tette magát az emberek előtt. Szinte kirekesz- 
tette magát a gyülekezeti közösségből. Őt nem szerették az emberek, hanem a 
követelt pénzt odadobták asztalára, és szó nélkül tovább mentek. Amikor mint 
ilyen ember mégis elment a templomba imádkozni, alázatosan imádkozott. Még 
a szemét sem emelte az ég felé. Imádkozás közben a felfelé nézés azt fejezte 
ki, hogy az imádkozó ember lelke vágyakozik Isten színe elé emelkedni. Tudta, 
hogy Isten előtt nincs mivel dicsekedni. Ő Istentől csak irgalmat kérhet bűneire. 
A , bűn" szó egy súlyos tartalmú gyűjtőfogalom. A vámszedő ajkán, aki a bűn- 
bánatból fakadó mellveréssel is kifejezte bűnei miatti őszinte fájdalmát, ez a szó 
ezt jelentette: Isten, én szavakban, tettekben, gondolatban, érzésben, egész élet- 
módommal és mulasztásaimmal, nagyon sokat vétettem ellened. Légy irgalmas 
nekem, bűnösnek. A farizeus, miután oda tárta Isten elé, mi mindent cselekszik 
ő Istennek, lekicsinylően beszélt a , többiekről", akik sokféle bűnt követnek el, 
tehát mind bűnösök, és utána utalt a távolabb lévő vámszedőre, talán mint külö- 
nösen bűnösre. Nekünk, akik már nemcsak az ószövetségi prófétáknak, hanem 
a megváltó szeretetnek, Jézusnak és az apostoloknak az iskolájába is járhatunk, 
ha ilyen önmagával dicsekvő emberről hallunk, eszünkbe jut az a , szeretet 
himnusza,” amelyben ilyen értékjegyzéket állít Isten elénk: „Ha emberek vagy 
angyalok nyelvén szólok is, szeretetet pedig nincs bennem, olyanná lettem, mint 
a zengő érc, vagy pengő cimbalom.. És ha teljes hitem van is, úgy, hogy hegye- 
ket mozdíthatok el, szeretet pedig nincs bennem, semmi vagyok. Ha szétosztom 
az egész vagyonomat, és testem a tűzhalálra szánom, semmi hasznom abból." 
Az így dicsekvő ember szinte üzlettársának tekinti Istent, aki azzal a lelkülettel 

mondja el Istennek, mit adott ő neki, hogy ebből már kiérezhető az Isten iránti 
elvárás, hogy mit vár ő mindezért Istentől. 

Jézus nem azért mondja el ezt a történetet, hogy hallgatói elgondolkodja- 
nak, milyen az az imádság, amely kedves Istennek, hanem azért is, hogy isteni 
látással elmondhassa azt is, mi a folytatása, a következménye az elhangzott 
imádságoknak. Jézus ezt mondja a vámszedő imádsága után: , Mondom néktek, 
ez megigazulva ment el házába, nem úgy, mint amaz. " Amikor Jézus a földön 
járt, majdnem üres látszatkegyességgé lett az egykori ébredési mozgalomként 
indult farizeizmus. Kívül megmosott pohárrá, amely belül tele volt szennyel. 
A missziói tűz még égett, de a hívő élet példaadó vonzó melege már régen 
kihült. Így lettek világtalanok vak vezetőivé. A két imádkozó ember hazament a 
templomból. A farizeus úgy ment haza, olyan lelkülettel, amilyennel odament. 
Nem változott semmi. Jézus ebben a példázatban nem a vámszedői életmódra, 
hanem a bűneit őszintén bánó vámszedő alázatos imádságának a követésére 
tanít. Azért fejezi be példázatát is Isten országa törvényének az idézésével: 
„Mert mindenki, aki felmagasztalja magát, megaláztatik, aki pedig megalázza 
magát, felmagasztaltatik. " Ámen 


Hálát adunk neked Atyánk Istenünk hogy irgalmas szeretetedet 
naponta megújítod az életünkben. Bűn szakadékába hullott éle- 
tünk tele van halálos veszedelemmel. Azért tudunk megköszönni 
minden napot, amelyre felvirrasztasz, mert tudjuk, hogy meg- 
megújul minden napon a te nagy irgalmad. Hálát adunk, hogy ezt 
a napot arra ajándékoztad, hogy fáradt testünk a hétköznapi mun- 
kák után megpihenjen, hogy Igéd által lelkünk felüdüljön, hitünk 
erősödjön. Köszönjük, hogy Lelked ajándékaként hangzott most 
is közöttünk Igéd, és kérünk, segíts, hogy lehessünk mindnyájan 
egyre teljesebben Lelked által vezérelt gyermekeiddé. Töredelmes 
szívvel valljuk meg előtted, hogy sokszor hagyjuk magunkat a 
világ lelke által vezetni, és azért üres sokszor szent házadban is a 
helyünk. Azért fogyatkozik meg szívünkben is a szeretet, az Igéd 
utáni vágyakozás, és a neked való engedelmesség. Kérünk, áldd 
meg életünket, szenteld meg otthonainkat, hogy családjainkban 
és odakint a világban is tudjunk megszentelt életű gyermekeid- 
ként viselkedni. Kérünk, ha bánatunk van, töröld le könnyeinket, 
hogy hittel tudjuk magunkhoz ölelni a Krisztusban elkészített, de 
már földi életünkben megkezdődő örök élet ajándékát. Jézusunk 
nevében kérünk, hallgasd meg imádságunkat. Ámen 


Záróének: 462. dics. 1983. 

Isten előtti felelősségtudat 
Főének: 32. zsoltár 1-4 vers Igeolvasás: Ezékiel 18,1-4 és 21-30 


Így szólt hozzám az ÚR igéje: Hogy mondhattok ilyen közmondást Izráel 
földjéről: Az apák ettek egrest, és a fiak foga vásott el tőle?! Életemre mon- 
dom — így szól az én Uram, az ÚR -, hogy nem fogjátok többé ezt a közmondást 
mondogatni Izráelben. Mert minden lélek az enyém: az apák lelke is, meg a 
fiak lelke is az enyém. Annak a léleknek kell meghalnia, aki vétkezik. De ha 
a bűnös megtér, és nem követi el többé vétkeit, hanem megtartja minden ren- 
delkezésemet, törvény és igazság szerint él: akkor élni fog, nem hal meg. Azok 
a vétkek, amelyeket elkövetett, nem maradnak emlékezetben. Azokért az igaz 
tettekért, amelyeket véghezvitt, élni fog! Hiszen nem kívánom én a bűnös ember 
halálát — így szól az én Uram, az ÚR -, hanem azt, hogy megtérjen útjáról, 
és éljen. Ha pedig az igaz eltér az igazságtól, és álnokul él, elköveti azokat 
az utálatos dolgokat, amelyeket a bűnös ember szokott, az ilyen éljen-e? Igaz 
tettei, amelyeket azelőtt véghezvitt, nem maradnak emlékezetben. Hűtlensé- 
géért, amelyre vetemedett, és vétkéért, amelyet elkövetett, meg fog halni! Ti 
azt mondjátok: Nem következetes az Úr. Figyeljetek ide, Izráel háza! Én nem 
vagyok következetes? Inkább ti nem vagytok következetesek! Ha az igaz eltér 
az igazságtól, álnokul él, és meghal: azért hal meg, mert álnokul élt. Ha pedig 
a bűnös megtér, és nem követi el többé bűnét, hanem törvény és igazság sze- 
rint él, akkor megmenti az életét. Ha belátásra jut, és megtér, és nem követi el 
vétkeit, élni fog, nem hal meg. De Izráel háza azt mondja: Nem következetes az 
Úr. Én nem vagyok következetes, Izráel háza? Inkább ti nem vagytok követke- 
zetesek! Ezért mindenkit a maga tettei szerint ítélek meg, Izráel háza! —így szól 
az én Uram az ÚR. Térjetek meg, hagyjátok el vétkeiteket, akkor nem fogtok 
elbukni bűneitek miatt. 


Örökkévalóság Ura, gondviselő Édesatyánk, gyermeki szívvel 
csöndesedünk el előtted, hogy megköszönjük neked ezt az új 
napot. Jó nekünk hittel megragadni atyai kezedet, azzal a gyer- 
meki bizonyossággal, hogy te mindig atyai szeretettel nyújtod 
felénk kezedet, mert vezetni akarsz, mert szeretsz bennünket. 
Nem akarod, hogy tőled távol maradjunk, eltévedjünk. Köszön- 
jük, hogy Igédben újra hozzánk jössz kereső kiáltásoddal, hogy 
Szentlelked által munkálkodsz ebben a világban, mert akarod, 
hogy mint gyermekeid, éljünk gyarapodó hitben, növekedő sze- 
retetben, akaratod szerinti békességben. Kérünk, nyitogasd szí- 
vünket és cselekedd, hogy Igéd üzenete formálja gondolatainkat, 

tetteinket és egész életünket. Megváltónk nevében kérünk, hall- 
gasd meg imádságunkat. Amen 


Igehirdetés előtti ének: 487. dics. 2. vers Alapige: Ezékiel 18, 30-32 


Így szól az én Uram, az ÚR. Térjetek meg, hagyjátok el vétkeiteket, akkor 
nem fogtok elbukni bűneitek miatt. 

Hagyjatok fel vétkeitekkel, amelyeket elkövettetek, és újuljatok meg szí- 
vetekben és lelketekben! Miért halnátok meg, Izráel háza? 

Hiszen nem kívánom a halandó halálát — így szól az én Uram, az ÚR -, 
térjetek hát meg és éljetek! 


Kedves Testvéreim, 


Ezeken az igeverseken keresztül Isten az emberi életnek egyik fájó pontjára 
teszi rá a kezét gyógyító szeretettel. Az ószövetség népnek a szívében ott volt, 
és sokszor a mi korunk embereinek a szívében is ott van a kérdés, jól van-e 
az, hogy a fiataloknak, a gyermekek nemzedékének, bünhődni kell az atyák 
nemzedékének a bűneiért. Ez a gondolat a Tízparancsolat egy mondatának a 
figyelmetlen olvasásából keletkezett félreértés nyomán gyökerezik ma is sok 
embernek a szívében. A Tízparancsolatnak ez a mondata így hangzik: ,, .. mert én 
az Úr, a te Istened féltőn szerető Isten vagyok. Megbüntetem az atyák vétkéért 
a fiakat is harmad én negyed ízig, ha gyűlölnek engem. De irgalmasan bánok 
ezer ízig azokkal, akik szeretnek egem, és megtartják parancsolataimat. " Ennek 
a parancsolatnak az első üzenete az, hogy Isten szereti az embert, ezért akarja 
óvni olyan életmódtól, amellyel az ember elindul önnön vesztének az útján. 
Isten nem azért bünteti, ha bünteti a fiakat, mert fiak, hanem azért, mert életük- 
kel arról tesznek bizonyságot, hogy nem szeretik Istent. Nem véletlenül lett a 
Szentírásnak középponti üzenetévé Istennek és az embertársaknak a szeretése. 
Az Istent nem szerető, tőle távolra sodródó ember aztán nem is figyel Isten 
parancsára, nélküle rendezi be az életét. Pedig hogy a Tízparancsolatból idézett 
mondatban is mennyire Istennek az emberhez hajló szeretete a központi üzenet, 
az nyilvánvalóvá válik abban is, hogy az őt nem szeretőkre négy emberöltőre, 
négy nemzedékre nézve helyezi kilátásba a büntetést, de ezer nemzedékre 
nézve helyezi kilátásba irgalmasságát, tehát bűnöket megbocsátó szeretetét 
azokra nézve, akik őt szeretik, és akarata szerint élnek. Isten ezzel az Igével 
gyermekeinek a szívében éppen a gyermeki szeretet érzését akarja erősíteni, és 
azért hangsúlyozza, hogy szeretete több százszor olyan hosszú ideig tart, mint 
büntető akarata. Ebben az Igében azonban benne van Istennek az a figyelmez- 
tetése is, hogy egy-egy nemzedéknek olyan vétkei vannak sokszor, amelynek 

következményét a következő nemzedékek fogják hordozni. Ma is tapasztaljuk 
mindennapi életünkben is, hogy megmarad Isten törvényének ez az igazsága is. 
Amikor napjainkban pl. egyre komolyabb felhőként jelentkezik az életünk egén 
az, hogy mérgezett világban élünk, egyre nagyobb gond, hogy mérgezett a föld, 
mérgezett a levegő, a víz, az egész életterünk, akkor tudatosítanunk kell, hogy 
ez a mérgezettség nem most kezdődik, ennek már nemzedékekre visszamenő 
múltja van. Az előző nemzedékek korában is nagyon sokan éltek önző, csak a 
maguk életének, a maguk korának a szükségleteit biztosítani akaró életet. Ez a 
folyamat a mi nemzedékünkben is az élet és a világ sok területén folytatódik. 
Gondoljunk csak arra, hogyan indulnak az életnek azok a gyermekek, akiknek 
édesapja vagy édesanyja, esetleg mindkettő alkoholista. Ezeknek a gyerme- 
keknek a testében ott van már csecsemőkorukban az amiatti veszélyeztetettség, 
hogy a szüleik rendetlen életet éltek. De az ilyen körülmények közt induló gyer- 
mekek jövője sem reménytelen. Isten minden embert új életre hívogat. Krisz- 
tusban mindenki részére felvillantja egy új életnek a távlatát. Azért hangzik mai 
Igénkben is életünket gyógyítani akaró kiáltása: ,, Térjetek hát meg és éljetek. ” 
Korunk embere azért van nagy veszélyben, mert technizálódott világunkban 
sokan tudják azt, hogy a világűrbe kilőtt rakéták pályáját, ha eltér a kitűzött cél- 
tól, ki lehet igazítani, a kívánt pályára lehet állítani. Azt viszont — sajnos -, nem 
mindenki tudja, hogy az Isten által készített céltól elhajló, más pályára sodródó 
életek pályáját is ki lehet javítani. Az elhajlott rakéták pályájának a kiigazításá- 
hoz technikai eszközökre és elektromosságra van szükség. Az elhajlott emberi 
életpályák kiigazításához pedig szükség van Szentlélekre. Megváltónk ígérete 
szerint az Atya mindenkinek adja Szentlelkét, aki azt kéri tőle. 

Az ő ajkán hangzott el ez a mondat: ,, Kérjetek és adatik néktek. ” 

Az ószövetségi gyülekezet, amikor Isten Igéjének ez a prófétai üzenete 
elhangzott, nehéz történelmi helyzetben volt. Szülőföldjükről már évtizedekkel 
azelőtt elhurcolták őket, foglyok voltak. Már csak a legidősebbeknek a lelké- 
ben volt ott a halvány emléke a szülőföldnek, az elhagyott otthonnak és vallási 
életük egykori központjának, a templomnak. Keseregtek, és azt mondogatták, 
hogy fogolysorsra jutásuk atyáik vétkének a következménye. Ha egy kicsit 
visszalapozunk az ószövetségi Szentírásban, látjuk, hogy a fogságra jutás 
valóban nem véletlenül történt. A nép hűtlen lett Istenhez, nem figyelt rende- 
léseire, a saját akarata szerint élt. Pedig Isten a Tízparancsolatot is azzal kezdi, 
hogy miután emlékezteti választott népét arra, hogy ő veőket az egyiptomi 
rabságból, és szép hazát adott nékik, figyelmezteti őket arra, hogy rajta kívül 
ne legyen más Istenük A többi nép nem ismerte Istent, de kereste őt. Éppen 
ennek a népnek adta Isten azt a megbízást, hogy ő segítse a múló idővel egyre 
nagyobb területen a világ bálványok előtt leboruló népeit a világot teremtő 
egy örök Isten ismeretére. Jézus, amikor a földön járt, éppen arra emlékeztette 

népe kegyeseit, hogy ezt az Istentől kapott nagy feladatot látszat kegyességgé 
lett életük rossz példaadása teszi lehetetlenné. Ez a nép már az Ígéret földjére 
érkezése előtt aranyborjút öntetett Áronnal. A bírák korában is olyan sokan 
vonzódtak a Baál bálványistenhez, hogy amikor Isten azt parancsolta Gede- 
onnak, hogy vágja ki az apja ligetének a fáit, amelynél az áldozati szertartást 
végezték, Gedeon teljesítette Isten parancsát, de a fák kivágását, és ott az 
Istennek szentelt áldozat bemutatását, amit tíz szolgájával végzett el, csak éjjel 
merte elvégezni. Félt apja haragjától és a néptől. Jelzés ez is arra nézve, hogy 
Isten népe leborult az őket körülvevő népek bálványai előtt. Pedig az Istentől 
való elfordulás és a bálványok imádása a halál útján járást jelentette. Isten a 
babiloni fogság előtt is sokszor figyelmeztette népét: térjetek vissza hozzám. 
Hányszor hangzott a prófétákon keresztül Isten hívogató, figyelmeztető és 
dorgáló hangja. De a nép nem engedelmeskedett tartósan Isten akaratának. A 
kísértő újra és újra tilos útra, engedetlenségre csábította őket. Isten tehát az 
előre meghirdetett ítéletet hajtotta végre, amikor engedte, hogy a szent hajlék 
a templom elpusztuljon, a szent város jelentékeny része rommá váljon és a nép 
tízezreit rabláncra fűzve hurcolják idegen országba. 

Amikor Isten hosszútűrő kegyelme véget ért és a büntetés megvalósult, 
azt is megmondta népének, hogy nem tart örökké a büntetés. Isten a nehéz 
próbatételek idején is hirdette a szabadulást, a kegyelmet. Isten a fogságban 
zúgolódó népnek is elmondja azt is, hogy ő minden nemzedéknek a korában 
kész megnyitni a kegyelem útját és megbocsátani a tőle elforduló, de bűn- 
bánattal hozzá visszatérő népének. Isten tehát ezen a történeten keresztül is 
ébresztgetni, figyelmeztetni akar bennünket. A régi kígyó, a kísértő közöttünk 
is erősen toboroz. Mi sem csak az elődeink gyarlóságainak vagyunk az örö- 
kösei, továbbvivői, hanem bennünk is ott van a készség az Isten akarata meg 
nem tartására. Próbatételeink során nem mindenki tudja reménykedő szívvel 
mondani az énekimádságot: „Ó sok keresztje van, de ez az én utam, mert 
hozzád visz Uram." Ezért hívogat Isten az Igén keresztül magához. Ki akarja 
venni szívünkből a keserűséget és a reménytelenséget. Ezért mondja életet 
adni akaró atyai jósággal: „Miért halnátok meg hiába?” Amikor itt Isten az 
életről és a halálról beszél, akkor az élet mélyebb értelmezésére akar minket 
segíteni. Itt is arról az életről van szó, amely nem ér véget akkor, amikor megáll 
a szívünk, hanem arról az életről, amely folytatódik akkor is, amikor a szív 
már nem dobog, amikor a test porrá válik. Erről az életről beszélt Megváltónk 
amikor azt mondta: , Elmegyek, hogy helyet készítsek számotokra, mert azt 
akarom, hogy ahol én vagyok, az enyéim is ott legyenek. " Ez az élet a földi lét 
idején kezdődik minden olyan embernél, aki hittel odaadja a szívét Istennek. 
Addig, amíg ez nem történik meg, halál fiai vagyunk, akkor is, ha még dobog 
a szívünk, ha tudunk járni és alkotni. 

Isten az Igében nemcsak azt mondja el, hogy nem akarja sokáig büntetni 
az atyák vétkét a fiakban, hanem ezen túlmenően azt is, hogy a ma élő nem- 
zedékeknek a bűne fölött sem akar halálos ítéletet mondani. Ő nem azt akarja, 
hogy az ember szenvedjen és meghaljon, hanem azt, hogy ha valamikor el 
is távolodott tőle, térjen vissza hozzá és éljen. A hozzá megtérőnek az előző 
bűnei fölött kegyelmet gyakorol. Nem akarja büntetni az előző bűnöket. Ez a 
kegyelem csodája. De az Igében Isten mást is mond. Arról is beszél, hogy van 
aki az életének egy részében hűségesen keresi Isten útjait, hitben jár, és később, 
talán azért, mert közben elkezdtek a világban más irányú szelek fújni, hagy- 
ja magát az új szelekkel sodorni. Sok konfirmandus csoport konfirmált már 
ebben a mi kedves gyülekezetünkben is. Reménységgel hallgatjuk az ajkukon 
elhangzó hitvallást és fogadalomtételt. De egy idő múlva fájdalommal látjuk, 
hogy sokan nem tartják be az Isten és a gyülekezet előtt tett fogadalmat. Sok 
egykori konfirmandus már nem is ismeri a lelkészét. 

A mi életünkben is ismerős az az állapot, hogy valaki még életében elkészíti 
végrendeletét. Ezt a legtöbb esetben olyan emberek cselekszik, akiknek nincse- 
nek gyermekeik. Nem ritka eset, hogy az évek folyamán az örökösök, akikre 
a végrendelet szerint az idősödő házastársak otthona és javai öröklődnének, 
viselkedésük által méltatlanokká válnak az örökségre. Ilyenkor az örökha- 
gyók más végrendeletet készítenek, és másra hagyják az örökséget. Amikor 
a végrendelkezők meghalnak, a törvény a második, tehát az utóbb készített 
végrendelet szerint hagyja jóvá az örökségi ügyet. A méltatlanul viselkedők 
nem kapnak semmit az örökségből. Isten is az utolsó döntés szerint adja az 
, Örök" örökséget. Ezt a tényt tárja elénk Jézus a tékozló fiúról szóló példázat- 
ban. A tékozló fiú kérte és megkapta apjától az örökséget, de a fiú rendetlen 
életmódjával mindent eltékozolt. Amikor már nagy nyomorúságra jutott és 
éheznie kellett, megbánta, amit tett, és elhatározta, hogy hazamegy az atyjá- 
hoz, megvallja, hogy méltatlanná tette magát hogy fia lehessen az atyjának, 
de fogadja őt be béresének, hogy ne kelljen éheznie. Az apa pedig szeretettel 
visszafogadta gyermekét, hazajövetelének örömére nagy vendégséget készített, 
fiát új ruhába öltöztette, és ezt mondta: , Örüljünk, mert ez az én fiam meghalt 
és feltámadott, elveszett és megtaláltatott." 

Ilyen örömmel várja Isten is minden megtérő gyermekét és kéri, hogy ne 
maradjunk a halálban, hanem támadjunk fel új életre. Ámen 


Szent a te neved, mindenható Isten, Édesatyánk az Úr Jézus 
Krisztusban. Gyermeki alázattal csöndesedünk el előtted, mert 
tudjuk, a te akaratod a mi szentté lételünk. Köszönjük, hogy le 
akarod vettetni velünk a mi ó-emberünk lerongyolódott ruházatát, 
hogy kegyelmed fehér ruhájába öltöztess bennünket. Köszönjük 


298 


Atyánk, hogy a bűn halálából mi is új életre kelhetünk. Kérünk, tedd 
áldottá szívünkben szent Igédet, hogy az szívünkben bő gyümöl- 
csöt teremjen, és legyünk mindnyájan Szentlelked által vezetett 
megszentelt életű gyermekeiddé. Köszönjük Atyánk, hogy Jézus 
Krisztusban nekünk utat is adtál. Kérünk, kösd össze általa gyarló, 
botladozó gyermeki életünket a te Atyai szíveddel, mint ahogyan 
benne összekötötted, mikor ő emberré lett a mennyet a földdel. 
Kérünk, hogy tudjuk levetni önigazságunkat, hogy az értünk testet 
öltött Krisztusban megigazulhassunk és legyen háborúságokkal 
terhelt világunkban békesség, és legyen mindnyájunknak ismerte- 
tő jele a Krisztus által bennünk is munkálkodó szeretet. Áldd meg 
Úr Isten a te népedet, kik téged szeretnek, s tartsd meg közöttünk 
a gyülekezetet. Megváltónk nevében kérünk, hallgasd meg imád- 
ságunkat. Ámen 


Záróének: 195. dics. 1977. 


Ó seregeknek Istene 
Főének: 84. zsoltár Igeolvasás: Zsoltárok 84, 1-13 


A karmesternek: ,, A szőlőtaposók" kezdetű ének dallamára. Kórah fiainak 
zsoltára. Mily kedvesek a te hajlékaid, ó Seregek URa! Sóvárog, sőt eleped a 
lelkem az ÚR udvarai után. Testem és lelkem ujjongva kiált az élő Istenhez. 
Még a veréb is talál házat, és a fecske is fészket, ahova fiókáit helyezi oltára- 
idnál, Seregek URa, királyom és Istenem! Boldogok, akik házadban laknak, 
szüntelenül dicsérhetnek téged! (Szela.) Boldog az az ember, akinek te vagy 
ereje, aki a te utaidra gondol. Ha a Siralom völgyén mennek is át, források 
völgyévé teszik azt, az őszi eső is elárasztja áldásával. Újult erővel haladnak, 
és megjelennek Istennél a Sionon. URam, Seregek Istene, hallgasd meg imád- 
ságomat! Figyelj rám, Jákób Istene! (Szela.) Istenünk, pajzsunk, nézz ránk, 
tekints fölkented személyére! Bizony, jobb egy nap a te udvaraidban, mint 
máshol ezer. Jobb az Isten háza küszöbén állni, mint a bűnösök sátraiban lakni. 

Mert nap és pajzs az ÚR, kegyelmet és dicsőséget ad az Isten. Nem vonja 
meg javait az ÚR azoktól, akik feddhetetlenül élnek. Seregeknek Ura, boldog 
az az ember, aki benned bízik. 

Csodálatosak a te tetteid, örökkévaló Isten, gondviselő Édes- 
atyánk az Úr Jézus Krisztusban. Mi hódolattal és csodálattal állunk 
meg szentséges színed előtt, amikor látjuk teremtő és újjáteremtő 
hatalmadat ennek a világnak sok mozzanatában. Te teremtetted 
ezt a világot úgy, hogy a földben termőerő legyen, hogy az elvetett 
mag kicsirázzon színekben pompázó virággá, gyümölcsöt termő 
fává, életté, kenyérré süthető maggá váljon. Köszönjük jó Atyánk, 
hogy te ezt az ideigvaló életünket is atyai kezedben tartod, táplá- 
lod. Hálát adunk, hogy úgy lehetünk együtt ebben a gyülekezetben, 
mint megváltott gyermekeid, hogy lelkünket is tápláljad, hitünket 
is erősítsed, hogy akkor se legyen hatalma fölöttünk a gonosznak, 
amikor az le akar téríteni a keskeny útról, mert kárhozatra akarja 
vezetni az életünket. Hálát adunk néked hogy te akkor is velünk 
vagy, amikor mi nem is gondolunk rád, és önfeledten a magunk 
útját akarjuk járni. Köszönjük, hogy te Igéddel és szereteteddel 
most is azért vagy itt velünk, mert meg akarod szentelni életünket, 
le akarod törölni könnyeinket. Kérünk, áldd meg szívünkben lgé- 
det, és segíts, hogy az ne legyen kőre hulló magvetéssé, hanem 
teremjen bennünk sok gyümölcsöt szent neved dicsőségére, és 
embertársaink javára. Életünk Ura, megváltó Krisztusunk szent 
nevében kérünk, hallgasd meg imádságunkat. Ámen 


Igehirdetés előtti ének: Alapige: Zsoltárok 84, 6 
Hozzád jövünk Uram, ó segíts 
Énekgyűjtemény: 108. oldal 


Boldog az az ember, akinek te vagy ereje, aki a te utaidra gondol. 
Kedves Testvéreim, 


Minden Isten Igéjével élő ember tudja, hogy az Úr Jézus Krisztus az egyik 
legmélyebb és legcsodálatosabb beszédében, a Hegyi beszédben a boldog- 
ságról beszélt az emberek előtt. Azt azonban nem minden ember tudja, hogy 
amit ott az Úr Jézus mond, az apró részletekben már elhangzott az Ószövet- 
ségben. Jézus csak csodálatosan összefoglalta, és az őt hallgatóknak egészen 
emberközelbe hozta azt, ami az Ószövetségben, a prófétai könyvekben és 
a zsoltárokban sok évszázad folyamán született meg. Ha most figyelmesen 
hallgattuk a Zsoltárok könyvéből olvasott verseket, akkor újra tudatosíthatjuk, 
hogy az ember minden boldogtalanságának a kezdete az Istentől való elfor- 
dulás. Ha most ebben a gyülekezetben mindenki elmondaná, hogy ő boldog 

e vagy boldogtalan, akkor sokan beszélnének a boldogtalanságról. Majdnem 
mindenki azt mondaná, hogy neki hiányzik valaki vagy valami az életéből. 
Ha mindenki kitárná a szívét és elmondaná, hogy mi az ami keseríti az életét, 
ami összetöri az örömét és elveszi a békességét, hogy mi miatt látja sötétnek 
a holnapot, és reménytelennek a jövőt, sok mindent tudnánk elmondani, de 
ennek az állapotnak van egy közös gyökere: vagy mi magunk, vagy pedig a 
közvetlen közelünkben valaki, akihez emberi szálak kötnek, elszakadt Istentől. 
Ez az Istentől való elszakadás, ez a vele járni nem akarás, összetöri a szíveket. 
Mert ha valaki Isten nélkül rendezi be az életét, talán csak egyetlen egy tagja 
a családnak, ott ennek az egy családtagnak a viselkedésébe belekeseredhet az 
egész családnak az élete. Egy-egy ilyen embertársnak az élete talán a családon 
kívül is, a távolabb élőknek is, keserűséget, bánatot, fájdalmat okozhat. Viszont 
minden örömnek, szeretetnek, boldogságnak a forrása pedig az Isten közelsége. 

A mindent betöltő, a mindenütt jelenvaló Isten közelségének legkedvesebb 
jelképe a templom volt az ószövetségi nép életében. Ez volt Isten bűnbe esett 
népének az igazi menedékhelye. Az Ígéret földjén voltak menedékvárosok, 
ahova a vérbosszuló családtag elől odamenekülhetett az, aki nem szándékosan 
megölt valakit. Az otthontalanoknak, üldözötteknek, szegényeknek a barlan- 
gok vagy sziklák közti repedések voltak a menedékhelyei. A Szentírásban 
többször van szó Istenről, mint kőszikláról, menedékhelyről. A 84. zsoltárban 
a zsoltáros költőien szép szavakkal beszél arról, hogy a templomban nemcsak 
a bűnös ember talál menedéket és táplálékot, hanem ott otthonra lel, fészket 
rakhat a veréb és a fecske is. Megilletődött lélekkel beszél a madarakról, és 
ahogy azok fiókáiról beszél, azzal azt is kiábrázolja, hogy ahogyan tápláló 
szeretettel gondoskodik az anyamadár fiókáiról, akiknek a templomban puha 
meleg fészket készített, olyan féltő szeretettel gondoskodik Isten övéiről, akik 
az ő szeretetének és kegyelmének oltalmában keresnek menedéket. 

A hitben élő embernek minden élethelyzetben nagy vigasztalása az, hogy 
Isten velünk van. Ő nemcsak megteremtette ezt a hatalmas világmindenséget, 
hanem azt, és benne az én porból vett életemet meg is tartja és oltalmazza. Ő 
gondviselő Édesatyám. Ő különösképpen ott akar együtt lenni gyermekeivel, 
ahol azok imádságos szívvel, Igéje után vágyakozó szeretettel vannak együtt, 
hogy kitárják szívüket a bennünket szeretettel és kegyelemmel magához ölelni 
akaró mennyei Atya előtt. A zsoltáríró boldognak nevezi azokat, akik Isten 
házában laknak, akik életidejük jelentékeny részét a templomban töltik, imád- 
kozással, Isten Igéjével való foglalkozással. Örömét és boldogságát ezekkel a 
szavakkal fejezi ki: , Jobb egy nap a te tornácaidban, mint ezer másutt. Jobb 
az Isten háza küszöbén állni, mint a bűnösök sátraiban lakni." Isten min- 
denütt jelen van, hozzá mindig imádkozhatunk, előtte mindenhol kitárhatjuk 
szívünket, de legyen mindnyájunknak szent hely a templom, ahol ő el akarja 

mondani minden utána vágyakozó gyermekének akaratát, és ahol engedhetjük 
magunkat életünk sok kísértéssel terhelt útjain jártunkban Szentlelke által Igéje 
útján vezetni. 

Nincs olyan ember a földön, akinek nincsenek gondjai, terhei, próbatételei. 
A terheket nem mindnyájan hordjuk egyformán. Valaki szelíd, csöndes meg- 
nyugvással, megváltozhatatlannak vélt helyzetébe beletörődve hordja terheit. 
Valakinek a teherhordozó élete tele van miértekkel, valaki pedig hallgatag 
megadással, még könnyeit is befelé hullatva viseli a terheket. Vannak, akik a 
terhek alatt roskadozva mondják: én ezt már nem bírom tovább. A nehezet sok 
ember számára még nehezebbé teszi a környezetével való összhang hiánya, 
az emberi kapcsolatok megromlása és az ezzel járó feszültség és hideg sze- 
retetlenség, amelyek szintén az Istentől való eltávolodásnak a jelei. Nagyon 
különböző az emberek teherbíró képessége, és ez nemcsak a testi állapottal, 
hanem a lelkiállapottal is összefügg. Valaki könnyen felvesz, és tovább visz 
félzsáknyi terhet, valaki, talán ugyanabban az életkorban meg se tudja azt 
mozdítani. Hasonlóan van ez a lelki terhek hordozásával is. Néha törékeny 
testű gyenge emberek olyan csodálatosan képesek lelki terheket, próbatéte- 
leket, szenvedéseket hordozni, amelynek a töredéke alatt erősebb fizikumú 
emberek összeroskadnának. Honnan veszik ehhez az erőt. Igénkben választ 
kapunk erre a kérdésre is „Boldog ember az, akinek te (Isten) vagy ereje, és 
a te ösvényeid vannak szívében. " A próféta által így beszél erről Isten: ,, Erőt 
ad a megfáradtnak, és az erőtlent megerősíti... Akik az Úrban bíznak, erejük 
megújul, szárnyra kelnek, mint a sasok, futnak, és nem lankadnak el, járnak, 
és nem fáradnak el." Már az Ószövetségben is több helyen beszél Isten arról, 
hogy a vele való közösség erőt ad. Neked van-e élő közösséged, imádságos 
beszélgetésed Istennel Testvérem? Otthonod csöndességében és a gyülekezet 
közösségében szoktad-e őt kérni: Istenem adj erőt, hogy azt a sok terhet, amely 
naponta rám nehezedik, tudjam hordozni. Lehet, hogy valakinek most éppen 
olyan az élete, hogy van elégséges ereje. Talán nem érzi szükségét annak, 
hogy erőért könyörögjön. Talán Isten némelyeket közülünk sokáig megkímélt 
a gyász fájdalmától, a veszteségek miatti könnyhullatástól, a csalódásoknak, 
az ok nélkül ért sérelmeknek, rágalmaknak a gyötrelmétől. Lehet, hogy vala- 
kinek az életére éppen most nehezedik rá a testi vagy lelki szenvedések súlya. 
Jó, ha tudjuk életünk minden helyzetében hívő bizalommal és reménységgel 
mondani Istennek: Istenem, te Ura vagy az életemnek, te kezedben tartod azt. 
Te készítetted életemnek a menetrendjét, forgalmi szabályzatod, amely min- 
den emberre vonatkozik, rám is érvényes. Te ismered életemnek veszélyes 
kereszteződéseit. Te tudod, hogy mikor és miben voltak életemnek a nagy 
tévedései. Te azt is tudod, hogy mikor mondtam igent, amikor nemet kellett 
volna mondanom és mikor mondtam nemet, amikor igent kellett volna mon- 

danom. Uram, te mindent tudsz, és mindenen tudsz segíteni. Te még a halálon 
keresztül is életre vezeted megváltottaidat. Ebben van Istennek az ereje, hogy 
mi ugyan sokmindent nem értünk ami életünkben történik, de ő mindig velünk 
van, és mindig javunkat akarja. Ezért nem kell elvesztenünk reménységünket 
életünknek legveszélyesebb viharaiban sem, és legreménytelenebb állapotában 
sem. Bizonyára mindnyájan ismerjük az Ószövetség népe egyik királyának, 
Ezékiásnak a történetét. Maga Isten üzente meg neki prófétája által, hogy 
betegsége halálos, nem fog meggyógyulni. Ezt azért üzente meg Isten, hogy 
Ezékiás rendezze el házát, családi dolgait is rendezze el, készüljön a meg- 
haláshoz. De amikor Ezékiás őszinte könnyhullatással könyörgött Istennek, 
Isten megkönyörült rajta, és megüzente a királynak, hogy életét még tíz évvel 
meghosszabbítja. Isten könyörgést meghallgató Isten. 

Igénk 6. verse így folytatódik: , És akinek szívében a te ösvényeid vannak." 
Értjük mit jelent az Igének ez a mondata testvéreim? Az embernek a szívében, 
a gondolatában, az akaratában és az értelmében, születnek a tervek. Az ember 
minden korban tervezgető reménységgel nézett a jövő felé. Az ember tervezi a 
mát, a holnapot, de az ember szíve olyan, mint az őserdő; tele van szövevény- 
nyel. Nem ok nélkül teszi fel az ember szívével kapcsolatban az Igében Isten a 
kérdést; ki ismerheti meg azt? A szívünk néha tele van jósággal, szeretettel, de 
ugyanabban a szívben néha ott van az önzés, gonoszság, rosszakarat. Az ember 
tud az embertársak között áldássá lenni, segíteni az arra rászorulónak, vigasz- 
talni a szomorkodókat, szavaival, tetteivel gyógyítani a megtört szívűeket. 
Megváltónktól halljuk az áldott tanítást: aki hisz énbennem, annak élő víznek 
a folyamai ömlenek a lényéből. A hitben élő ember tehát nemcsak maga nyer 
békességet, hanem rajta keresztül árad az embertársak felé a tisztelet, a jóság és 
emberség, amely hideg, önző világunkban úgy hathat az életharcba belefáradt, 
sok csalódást és embertelenséget átélt emberekre, mint a nyári forróságban 
eltikkadt emberekre az üdítő forrásvíz. Azért boldogok, akik Istenben bíznak, 
mert övé az erő, a hatalom, amely Krisztuson és az övéin keresztül áldássá 
válik a gyakran embertelenül viselkedő embervilágban. Az ilyen embereknek 
jó a közelében lenni. Ha az ember szívére, mint az érzelem és az akarat köz- 
pontjára gondolunk, az a megdöbbentő, hogy nem igazán ismerjük önmagun- 
kat. Az ember néha rejtély önmaga számára is. 

Az emberi léleknek kutatói arról beszélnek, hogy csodálatos mélységei 
vannak az emberi léleknek. Elmondják, hogy az, amit mi tudatosítunk abból, 
ami lelkünket betölti, (képletesen mondva) csak egy olyan vékony réteg, mint 
az almának a héja. Sok-sok más dolog, amelyek életünknek, lelkünknek a 
tartalmát képezik, mint átélt események, élmények, tapasztalatok, vágyak, 
reménységek, ösztönök, ott vannak a lélekben ez alatt a vékony tudatos réteg 
alatt. Életünknek a változó eseményei azonban mozgásra késztetik sokszor a 

tudat mélye alá süllyedt dolgokat, és azok fel-feltörve befolyásolják, erősítik 
vagy elnyomják az életünk tudatos rétegében zajló eseményeket, vágyakat, 
akaratot, ösztönöket, amelyek éppen lelkünk tudatos rétegében hullámzanak. 
Lelkünknek ebből a tudat alatti mélységéből jönnek sokszor félelmek, gondola- 
tok, akaratok, sokszor olyan dolgok, ami ellen magunk is tiltakozni szeretnénk, 
amit nem akarunk. Sok ilyen hívatlan vendégként érkező dologgal próbál hada- 
kozni az ember, miközben azok elkezdik a terveinket, gondolatainkat, érzésein- 
ket formálni. Ha ez a belső hadakozás sokáig tart és egészségügyi problémává 
változik, a páciens kórlapjára odakerül ez a diagnózis: neurózis. Ez a szó azt 
jelenti, hogy megviselt, meggyengült idegrendszer. Aki ezekről a dolgokról 
nem tud, az nem is sejti, hogy mennyi rejtelmes dolog játszódik le testünkben, 
lelkünkben. Nekünk is szükségünk van rá, hogy ajkunkra vegyük a kedves 
énekvers imádságot: Lelki próbáimban Jézus légy velem. El ne tántorodjék, 
tőled életem. Félelem ha bánt, vagy nyereség kísért. Tőled elszakadnom, ne 
hagyj semmiért. Ámen 


Magasztalunk téged nagy jóságodért Édesatyánk. Megvalljuk 
előtted bűnbánattal, hogy mi nem vagyunk méltók a te nagy jósá- 
godra, mert a keskeny út helyett mi sokszor a magunk útját járjuk 
és kikerüljük a kegyelemnek és szeretetnek Igédben most is elénk 
tárt útját. Te, aki gondolatainkat is ismered, tudod Atyánk, hogy 
kikerüljük Üdvözítőnket is, aki azért lett Isten létére emberré, hogy 
számunkra úttá, életté és igazsággá legyen, hogy mi az ő áldoza- 
tos szeretete által gyermekeiddé legyünk. Köszönjük, hogy te úgy 
akarod vezetni életünket, hogy miközben ránk ragyog kegyelmed 
napja, teremjenek bennünk Szentlelked áldott gyümölcsei. Kérünk 
Atyánk, segíts, hogy ne akarjunk simulni a világban fújdogáló 
szelek irányához, amelyen járva a sátán azt hazudja nekünk, hogy 
bölcsek vagyunk, mert tudunk élni a világ kínálkozó lehetőségei- 
vel. Vésd szívünkbe az ismeretet, hogy minden bölcsesség kezde- 
te, a te szent nevednek a félelme. Áldd meg családi otthonainkat, 
hogy ott is a te Lelked megérlelődő gyümölcse legyen életünk- 
nek zsinórmértéke. Áldd meg Egyházadat, hogy a templomokban 
ma hirdetett Ige is áldott termést hozzon, és váljon testünk-lel- 
künk gyógyítójává és táplálójává. Megváltó Krisztusunk nevében 
kérünk, hallgasd meg imádságunkat. Ámen 


Záróének: 200. dics. 1986. 

Elizeus próféta növendékei 
Főének: 162. dics. 1-6 vers Igeolvasás: 2. Királyok 5, 1-14 


Naamán, az arámok királyának hadseregparancsnoka, nagyra becsült 
ember volt ura előtt, és tekintélyes, mert általa szabadította meg az ÚR Arámot. 
Ez a férfi erős vitéz volt, de bélpoklos lett. Egyszer rabló arám csapatok vonul- 
tak ki, és foglyul ejtettek Izráel országából egy kisleányt, aki Naamán feleségé- 
nek a szolgálója lett. Ez így szólt úrnőjéhez: Bárcsak eljuthatna az én uram a 
samáriai prófétához, az majd meggyógyítaná bélpoklosságából. Naamán meg- 
jelent ura előtt, és elmondta, hogy mit beszélt az Izráel országából való leány. 
Arám királya ezt mondta: Menj csak el, én meg levelet küldök Izráel királyá- 
nak. El is ment, és vitt magával tíz talentum ezüstöt, hatezer aranyat meg tíz 
rend ruhát. Átadta a levelet is Izráel királyának, amely így szólt: Most, amikor 
ez a levél hozzád érkezik, kérlek, hogy gyógyítsd meg bélpoklosságából szolgá- 
mat, Naamánt, akit hozzád küldtem! Amikor Izráel királya fölolvasta a levelet, 
megszaggatta a ruháját, és ezt mondta: Hát Isten vagyok én, aki megölhet és 
életre kelthet, hogy ideküld ez énhozzám egy embert, hogy meggyógyítsam 
bélpoklosságából?! Értsétek és lássátok meg, hogy csak ürügyet keres ellenem! 
Amikor Elizeus, az Isten embere meghallotta, hogy Izráel királya megszaggatta 
a ruháját, ilyen üzenetet küldött a királynak: Miért szaggattad meg a ruhádat? 
Jöjjön ide hozzám az az ember, és tudja meg, hogy van próféta Izráelben! Ezért 
Naamán elment lovaival és kocsijával, és megállt Elizeus házának a bejára- 
tánál. Elizeus egy követet küldött hozzá ezzel az üzenettel: Menj, és fürödj 
meg hétszer a Jordánban, akkor újra megtisztul a tested! Naamán azonban 
megharagudott, elment, és így szólt: Én azt gondoltam, hogy majd ki fog jönni, 
elém áll, és segítségül hívja Istenének, az ÚRnak a nevét, azután végighúzza 
kezét a beteg helyen, és meggyógyít a bélpoklosságból. Hát nem többet érnek-e 
Damaszkusz folyói, Abáná és Parpar, Izráel minden vizénél? Megfürödhetnék 
azokban is, hogy megtisztuljak! Azzal megfordult, és haragosan eltávozott. 
Szolgái azonban odamentek, és így szóltak hozzá: Atyám, ha a próféta valami 
nagyot parancsolt volna, azt is megtetted volna. Mennyivel inkább megteheted, 
amikor csak azt mondta, hogy fürödj meg, és megtisztulsz. Lement tehát, és 
megmerítkezett hétszer a Jordánban az Isten emberének a kívánsága szerint. 
Akkor újra tiszta lett a teste, akárcsak egy kisgyermeké. 


Hozzád kiáltunk kegyes Urunk, mi segítségünk és kővárunk. 
Hozzád kiáltunk, mert naponta tapasztaljuk, hogy ebben a mi földi 
világunkban sok minden ingatag, bizonytalan és változó. Jó hittel 
a szívünkben hordozni, hogy te vagy az egyetlen változhatatlan 

örök valóság. Hálát adunk neked, hogy Jézus Krisztusban testet 
öltöttél, eljöttél földi világunkba, hogy emberi nyelven mondjad el 
nekünk országod titkait. Kihez mehetnénk máshoz Atyánk, amikor 
az örökéletnek a beszéde csak nálad van egyedül. Hálát adunk 
néked, hogy most is úgy lehetünk itt együtt gyermekeidként, hogy 
hallgathatjuk az örökéletnek az evangéliumát. Tarts meg bennün- 
ket Atyánk a te kegyelmedben, ne engedd, hogy a hitető eltánto- 
rítson bennünket az örökkévalóság felé vezető úttól, szent Fiadtól, 
Jézus Krisztustól. Az ő nevében kérünk, hallgasd meg imádságun- 
kat. Ámen 


Igehirdetés előtti ének: 487. dics. 3. vers Alapige: 2. Királyok 6, 1- 7 


Egyszer azt mondták a prófétatanítványok Elizeusnak: Nézd csak, szűk 
nekünk ez a hely, ahol mi veled lakunk. Hadd menjünk el a Jordánhoz, 
ott mindegyikünk kivág egy szál fát, és készítünk magunknak helyet, ahol 
lakjunk. Ő ezt mondta: Menjetek! De az egyik így szólt: Kérlek, jöjj el te is 
szolgáiddal! Ő így felelt: Elmegyek. El is ment velük. Amikor megérkeztek a 
Jordánhoz, vágni kezdték a fákat. De amikor az egyik ledöntött egy szálfát, 
a fejsze vasa beleesett a vízbe. Akkor felkiáltott, és ezt mondta: Jaj, uram! 
Pedig ezt is kölcsönkértem! Az Isten embere megkérdezte: Hová esett? Az 
megmutatta neki a helyet; ő pedig levágott egy darab fát, és odadobta. A 
fejszevas ekkor úszni kezdett. 

Elizeus így szólt: Emeld ki! Az pedig kinyújtotta a kezét, és kivette. 


Kedves Testvéreim 


Az Ószövetség könyvének ebben a történetében arról hallottunk, hogy az 
Elizeus próféta korában is előfordult hűtlenség az emberi kapcsolatokban. Az 
emberek könnyen elhidegültek egymástól és Istentől is, és így egyre több lett 
a magányos ember. Elizeus Illés próféta utódja, lelki gyermeke volt. De nem 
élt egyedül. Körülvette őt egy néhány próféta növendék, akik időnként letele- 
pedtek körülte, és hallgatták tanításait. Mert ezek a fiatalok arra szentelték az 
életüket, hogy tanítómesterüktől sok isteni üzenetet átvegyenek, hogy azokat 
továbbadják azoknak, akik tőlük akarják majd hallani Isten titkainak az üzene- 
tét. Ahhoz azonban, hogy ott legyenek mindig tanítómesterük mellett, egy tága- 
sabb helyre lett volna szükség. Ezek a növendékek azonban nemcsak hallgatni 
akarták mesterüket, hanem készek voltak tenni is valamit azért, hogy ezt méltó 
helyen, méltó körülmények közt tehessék. Ezért beszélték meg maguk közt, 
hogy egy tágasabb hajlékot készítenek. Mindig áldottak azok a tervek, amelyet 

az emberek Isten ügyének a szolgálatában önkéntesen és örömmel végeznek. 
Ezek a fiatalok azért mentek tanítómesterükhöz azzal a kéréssel; engedje meg 
nekik, hogy elmenjenek a Jordán melletti erdős részhez fákat kivágni, hogy egy 
nagyobb házat építsenek. Melegebb éghajlatú országokban a nyári forróságban 
a kis patakok hamar kiszáradnak, de a nagyobb folyók mellett élnek, zöldülnek 
és nőnek a fák. A Zsoltárok könyvében olvassuk és énekeljük is, hogy az Isten 
beszédének a hűséges hallgatói és megtartói azért boldogok, mert ők olyanok, 
mint a jó termőfa, amely azért terem mindig, mert a víz mellé van plántálva. 

Gyülekezeti életünkben is gyakran van szükség arra, hogy valamit újítani, 
vagy építeni kell. Ilyenkor mi is tervet készítünk, de a terveknek a végrehaj- 
tása néha nagyon nehezen megy, mert kevesen vannak a szívesen segítők, az 
önkéntes szeretettel munkára vállalkozók. Ebben a mai bibliai történetben az a 
nagyon szép példa, hogy nem a vezetőnek, tanítómesternek a kezdeményezése 
volt az építés, hanem — ma így mondanánk — a gyülekezet tagjainak. Meste- 
rüknek, Elizeusnak már csak akkor szóltak, amikor már ők elhatározták, hogy 
kezdik az építést. Tudatában voltak, hogy közöttük sem ért mindenki minden 
munkához. Mert Isten azt mindig úgy adja, hogy a képességek, a , talentumok" 
legyenek megosztva. Mindenki tud valahol segíteni. De ezek a prófétanöven- 
dékek nemcsak azért szóltak Elizeusnak, hogy az elvégzendő munkához jóvá- 
hagyását kérjék. Nem, mert volt köztük valaki, aki kimondta ezt a kérést is: 
,, Kérlek, jöjj el te is szolgáiddal. " Elizeus ezt szívesen vállalta, elment velük. 
Isten országának az építésében nagyon áldott szolgálatot végezhet sokszor egy 
olyan megfáradt ember is, aki úgy gondolja, hogy ő már odahaza a családban is 
csak tehertétel. Mert addig, amíg valaki jó szót tud mondani, amíg valaki övé- 
inek az életét imádkozó szeretettel a szívében hordja, addig egy ilyen nagyon 
gyenge és megfáradt ember is áldott szolgálatot tud végezni Isten országának 
az építésében. 

Valószínű, hogy az Elizeust meghívó prófétanövendéknek az az érzése volt, 
hogy Elizeus ugyan jóváhagyta építési tervüket, elengedte őket, de nem nagyon 
lelkesedik érte, mert nem mondta, hogy ő is velük megy. Csak a hívó szóra 
mutatott készséget a velük menésre. De hogy ezt az Igét jobban megértsük, 
azt is tudnunk kell, hogy Istennek a követeit, azokat az embereket, akiket Isten 
sokra hívott el, az emberek Isten különösképpen való eszközeinek tekintették. 
Ez a gondolat egészen odáig ment, hogy voltak az ószövetségi gyülekezetnek 
az életében is olyan időszakok, amikor azokat, akik köztük elől jártak, akik 
Istenre mutattak, összekötő hídnak, szinte közbenjárónak tekintették Isten és 
önmaguk között. Az ószövetségi főpapnak a homlokkötőjén ott volt a felirat 
„Istennek szentelt.” Mi már az újszövetség népe vagyunk, és megtanultuk, 
hogy: , Egy az Isten, és egy a közbenjáró Isten és az emberek között, az ember 
Krisztus Jézus." Az ószövetségi korban még az Isten követségében járó embe- 

reket majdnem isteneknek, talán így is lehetne mondani; kis isteneknek tekin- 
tették. Olvassuk csak el figyelmesen otthon a 82. zsoltárt! Ebben a zsoltárban 
maga Isten szólítja így a gyülekezet vezetőit: „Istenek vagytok ti mindnyájan." 
De itt Isten szinte a nép szavait idézi. Utána azonban megkérdezi őket: , Med- 
dig ítéltek még álnokul, pártjukat fogva a bűnösöknek?! Védelmezzétek a 
nincstelen és árva jogát, szolgáltassatok igazságot a nyomorultnak és szükölkö- 
döknek." Isten ezekkel a szavakkal már figyelmeztet: de azért ti mégis emberek 
vagytok, mulandó, porba hulló emberek, akiket én, a mindenható Isten ítéletre 
vonok. Emberek vagytok, akiknek, — mint minden embernek — de nektek még 
többszörös mértékben számot kell adni, hogy mit építettetek, vetettetek az 
emberek szívébe. Istennek neveznek ugyan benneteket, de azért ti mindnyá- 
jan ítéletre mentek. Éppen azért úgy végezzétek a rátok bízott feladatot, hogy 
amikor majd mindnyájan előálltok, ne kelljen akkor a számadástól rettegnetek, 
hanem reménységgel állhassatok meg az én ítélőszékem előtt. 

Így emlékeztet Isten már az ószövetségi korban is, hogy az emberek, akik 
vezették az embereket, Isten eszközei voltak. Többen voltak, de egy sem volt 
köztük igazi Isten, hiszen csak egy Isten van, ők pedig mindnyájan csak esz- 
közök Isten kezében. Mégis, amikor az emberek valami nagy, valami fontos 
dolgot akartak, amikor úgy érezték, hogy segítségre, védelemre van szükségük, 
akkor akarták, hogy legyen velük valaki, aki eszköz Isten kezében. Az ilyen 
emberek az Isten velük létét jelképezték az emberek szemében. Ezért is mondta 
egy a prófétanövendékek közt Elizeusnak: Jöjj te is velünk. Úgy érezték, hogy 
ha Elizeus is velük van, az építkezés munkáját, amelyre vállalkoztak, meg 
fogja áldani Isten. Munka közben azonban egy váratlan esemény történt. Mert 
amikor — bizonyára teljes erőbevetéssel — vágták a Jordán közelében a fákat, az 
egyik próféta növendéknek a fejszevasa vízbe esett. A fejszét vízbe ejtő mun- 
kás azért ijedt meg olyan nagyon, mert a víznek, a folyónak vagy tengernek, az 
emberek hiedelmében kettős jelentése volt. Jelenthetett áldást, gyógyító erőt, 
de jelenthetett veszélyt, büntetést is. 

Mint mai igeolvasásunkban hallottuk, a pogány arám király egyik hadvezé- 
rének, Naámánnak a testén egy akkor még gyógyíthatatlan szörnyű betegség- 
nek, a poklosságnak a jelei kezdtek mutatkozni. Akinél ennek a betegségnek 
a jelei már láthatóvá lettek, éppen azért, mert ez a betegség sok szenvedéssel 
járó fertőző betegség, az ki volt rekesztve a társadalomból. Külön lepratelepe- 
ket létesítettek ezeknek a betegeknek, és nem járhattak szabadon az emberek 
között. Ha ez valamikor mégis megtörtént, és valaki közeledett feléjük jó han- 
gosak kiáltani kellett: leprás vagyok. Amikor az arám király hadvezére is így 
megbetegedett, Isten csodálatos módon gyógyulást készített neki. Úgy készí- 
tett neki szabadulást, hogy a hadvezér feleségének volt egy Izráelből elhozott 
szolgálólánya. A hadvezér betegségének a híre családi vonalon, köztük ezen a 

szolgálólányon keresztül eljutott Elizeus prófétához is, akinek szavára a had- 
vezér végül is bemerítkezett a Jordán vizébe, és meggyógyult. Nem a Jordán 
vize gyógyította meg, de a Jordán vizét használta Isten eszközül annak a meg- 
értetésére, hogy Isten akaratának, Isten szavának hatalma van. Ez is erősítette 
az emberek gondolkodásában azt a reménységet, hogy a víznek, különösen 
a Jordán vizének gyógyító ereje van. A honfoglalás kezdetén előbb a Vörös 
tengernél, majd negyven évvel később éppen a Jordán vizén keresztül mutat- 
ta meg Isten népe iránti szabadító szeretetét, az őket üldözőknek pedig ítélő 
hatalmát. De mindkét esetben ott volt az emberek tudatában, még a pogány 
emberek tudatában is a sejtés, hogy a víz mindkét esetben egy emberfetti, tehát 
isteni erőnek az eszköze lehet. S most, amikor a fejsze beesett a Jordán vizébe, 
azért volt nagy az ijedelem, mert a prófétanövendék, aki azt kiejtette kezéből, 
éppen az Istennek szentelt eszközök helyéről, a gyülekezet szent sátorából 
kölcsönözte. Az ószövetségi szent sátorban, majd később a templomban sok 
eszközre volt szükség. Az áldozatok bemutatásához előbb fát kellett vágni, 
ahhoz szükség volt fejszére is. Így tudta a prófétanövendék a fejszét a szent 
sátor eszköztárából kölcsönözni. A szent szó alkalmazása az istentiszteleti 
célra használatos eszközöknél a keresztyén egyházakban is megmaradt. Mi is 
szent háznak nevezzük a templomot, szent jegyeknek az úrvacsorai jegyeket, 
és szent edényeknek az úrvacsora alkalmával használatos edényeket. A szent 
sátor eszköztárához tartozott a vízbeesett fejsze. A prófétanövendékek szívében 
a fejsze vízbeesése bizonyára felvetette a kérdést, hogy mit jelent ez megkez- 
dett munkájukra nézve, hiszen ők Isten Igéje hirdetésének és hallgatásának, és 
saját otthonukul kezdtek méltóbb, tágasabb hajlékot építeni. Jelentheti ez azt, 
hogy Isten kezében a víz életre mutató áldott eszköz akar lenni, mint például 
a keresztség sákramentumában? Nem jelentheti ez azt, hogy mint ahogyan a 
fejsze vízbe esett, úgy ejti vízbe Isten megkezdett tervük megvalósítását? 
Hasonló helyzetben talán a mi szívünkben is felvetődnek ilyen kérdések. 
Amikor az ember Isten nélkül tervez, indokoltak is ezek a kérdések. Az ember 
azért nem tervezhet Isten nélkül, mert életünk minden pillanata Isten ajándéka, 
ő rendelkezik vele. De ebben a történetben éppen olyan emberekről van szó, 
akik az Isten szolgálatára szentelt életpályát választották és őszinte vágy van 
szívükben, hogy egész életükkel Istennek szolgáljanak. Itt a tervet nem ember 
készíti, hanem Isten. Ő pedig az ilyen szíve szerinti tervet megvalósuláshoz 
segíti. Az ilyen életúton járva is vannak elakadások, próbatételek, talán a mély 
vízbe eső fejszevaséhoz hasonló reménytelen esetek is, de Isten a maga tervét 
bajok és veszélyek közt is végrehajtja. Legyen azért szívünkben az a hitbeli 
bizonyosság, hogy Isten azon a helyen, ahol mi élünk, nekünk is készít lehe- 
tőséget arra, hogy az ő atyai szíve szerint való terveket megvalósítsuk. Ebben 
a reménységben erősít meg bennünket Isten a vízbeesett fejszevas történetén 

keresztül is, amely azzal fejeződik be, hogy Isten egy prófétanövendék által 
még a mélyre süllyedt fejszevasat is felszínre hozta. Ne felejtsük el, hogy mi, 
ha küldetésünket nem tékozoljuk el, mindnyájan prófétanövendékek, tehát az 
Isten szeretetéről és kegyelméről szóló bizonyságtételnek a követei vagyunk. 
Éljünk ezzel az Istentől kapott lehetőséggel és küldetéssel hálaadással. Ámen 


Záróének: 392. dics. 1994. 


Nem jó elvenni a fiak kenyerét 
Főének: 269. dics. Igeolvasás: Márk 7, 1-15 


Köréje gyűltek a farizeusok és néhányan az írástudók közül, akik Jeru- 
zsálemből jöttek, és észrevették, hogy némelyik tanítványa tisztátalan, vagyis 
mosdatlan kézzel étkezik. A farizeusok és általában a zsidók ugyanis addig nem 
esznek, míg meg nem mosták a kezüket egy maréknyi vízzel, mert ragaszkodnak 
a vének hagyományaihoz, és amikor hazamennek a piacról, addig nem esznek, 
míg meg nem mosakodtak. Sok egyéb más is van, amit hagyományként átvet- 
tek és őriznek, amilyen például a poharak, korsók, rézedények és fekhelyek 
megmosása. Megkérdezték tehát tőle a farizeusok és az írástudók: ,, Miért nem 
élnek a te tanítványaid a vének hagyományai szerint, és miért étkeznek tisztáta- 
lan kézzel? " Ő pedig ezt válaszolta nekik: ,, Találóan prófétált Ézsaiás rólatok, 
ti képmutatók, amint meg van írva: Ez a nép csak ajkával tisztel engem, de 
szíve távol van tőlem. Hiába tisztelnek engem, ha olyan tanításokat tanítanak, 
amelyek emberek parancsolatai. Az Isten parancsolatát elhagyva az emberek 
hagyományához ragaszkodtok." Ezt is mondta nekik: ,, Szépen félreteszitek 
az Isten parancsolatát azért ,hogy helyébe állíthassátok a magatok hagyo- 
mányait. Mert Mózes ezt mondta: Tiszteld apádat és anyádat, és aki gyalázza 
apját vagy anyját, halállal bűnhödjék. Ti pedig azt mondjátok: Ha ezt mondja 
valaki apjának vagy anyjának: korbán, vagyis áldozati ajándék az, amivel 
megsegíthetnélek, akkor már nem engeditek, hogy bármit tegyen is apjáért 
vagy anyjáért; és így érvénytelenné teszitek az Isten igéjét hagyományotokkal, 
amelyet továbbadtatok; de sok más ehhez hasonlót is tesztek.” Ismét odahívta 
a sokaságot és így szólt hozzájuk: "Hallgassatok rám mindnyájan, és értsétek 
meg. Nincs semmi, ami kívülről jutva az emberbe tisztátalanná tehetné őt; 
hanem ami kijön az emberből, az teszi tisztátalanná. " 

Magasztalunk téged mindenható Isten, mennyei Édesatyánk, 
életünket megtartó gondviselő jóságodért, ezért a szent napért, 
amelyre felvirrasztottál. Megköszönjük néked ezt a templomi csön- 
dességet, amelyben újra belecsendülhet életünkbe örök Igéd, 
útmutató, bátorító, vigasztaló atyai üzeneted. Te ismered Atyánk az 
életünket, belelátsz érzéseinkbe, gondolatainkba, ezért te tudod, ki 
milyen indíttatásból, milyen lelkülettel szól, és te azt is látod, hogy 
sokan tékozló gyermekekként vágnak neki a nagyvilágnak, hagyják 
magukat sodorni a változó szelekkel, és nem veszik észre, hogy 
drága atyai örökséget tékozolnak. Köszönjük, hogy te nem szűnsz 
meg bennünket emlékeztetni, hogy te nem azt akarod, hogy a Jézus 
Krisztusban szerzett atyai örökséget eltékozoljuk, hanem azt, hogy 
azt drága kincsként kamatoztassuk a te dicsőségedre, és így adjuk 
tovább az utánunk következő nemzedéknek. Segíts, hogy vágyakoz- 
zunk Szentlelked vezetése után, és hogy életünkből, otthonainkból 
a te békességed áradjon ebbe a szüntelenül zajos, békétlen és 
nyugtalan világba. Kérünk, tedd áldottá, és rajtunk keresztül mások 
számára is áldássá ezt a szent házadban töltött órát. Megváltó Krisz- 
tusunk nevében kérünk, hallgasd meg imádságunkat. Ámen 


Igehirdetés előtti ének: 162. dics. 3. vers Alapige: Márk 7, 24-30 


Onnan elindulva elment Tírusz vidékére. Bement egy házba, és azt akar- 
ta, hogy senki ne tudja meg ottlétét. De nem maradhatott titokban, mert 
azonnal tudomást szerzett róla egy asszony, akinek a leányában tisztátalan 
lélek volt, és miután eljött hozzá, a lábai elé borult. Ez az asszony görög 
volt, sziroföníciai származású, mégis azt kérte, hogy űzze ki az ördögöt a 
leányából. Jézus így szólt az asszonyhoz: , Hadd lakjanak először jól a fiak, 
mert nem jó elvenni a fiak kenyerét, és odadobni a kutyáknak." Az pedig ezt 
válaszolta neki: ,, Úgy van, Uram, de a kutyák is esznek az asztal alatt a gyer- 
mekek morzsáiból." Erre így szólt hozzá: „Ezért a szóért mondom: menj el, 
leányodból kiment az ördög. ” Amikor azután hazaért az asszony, látta, hogy 
a gyermek az ágyon fekszik, és az ördög már kiment belőle. 


Kedves Testvéreim, 


Mai igeolvasásunkban Jézusnak népe három csoportja felé hangzó beszé- 
déről, az engedelmes hitben élés három tanításáról van szó. Jeruzsálemből a 
főpapok többször küldtek farizeusokat és írástudókat, hogy rajtuk keresztül 
az országban járó Jézus tanításait és a tanítványok viselkedését, életmódját 

mindig figyelemmel kísérjék, és kísértő kérdéseket tegyenek fel Jézusnak. 
Voltak köztük olyan írásmagyarázók is, akik a nemzedékek során keletkezett 
vallásos hagyományokat beépítették írásmagyarázatukba, és amelyekre a nép 
évek múltával úgy tekintett, mint Isten törvényére. Így sok vallási hagyomány 
törvénnyé lett. Az igeolvasás elején hallottuk, hogy ezek a küldöttek törvény- 
szegésnek minősítették, hogy a tanítványok evés előtt nem mostak kezet. Jézus 
az Ézsaiás próféta könyvének mondataival válaszolt nekik: , Ez a nép szájával 
közeleg felém, de szívével távol van tőlem. Hiába tisztelnek engem, ha tanítá- 
saik emberi tanítások. " Aztán egy egészen konkrét vallási gyakorlatot említve 
ezt mondta nekik: ,, Ti az Isten törvényét szépen félre teszitek, és a magatokét 
teszitek helyébe." A konkrét példa emlékeztetés volt a Tízparancsolatból a 
szülők iránti tiszteletre és a szülőkről való gondoskodásra. Ha valaki a gyüle- 
kezetben azt mondta, hogy ő csak az áldozati ajándék rovására tudna megfá- 
radt szüleiről gondoskodni, annak azt válaszolták, hogy akkor maradjon el a 
szülők iránti gondoskodás, de az áldozati adományt nem szabad abbahagyni. 
Ezért mondta nékik Jézus, hogy az Isten törvényét félreteszitek, és a magatokét 
teszitek helyére. 

Amikor Jézus újra megszólalt, a néphez szólott. Azt akarta az embereknek 
a szívébe vésni, hogy az Isten előtti tisztasághoz nem elég a test tagjainak a 
megmosása. A testi és a lelki-szellemi dolgokat nem lehet egymással helyette- 
síteni. A beszennyeződés, a lelki szellemi fertőzés a gonosz ember gonosz és 
szeretetlen szavain keresztül válik fertőző forrássá, amelyek az embert Istentől 
is, és egymástól is elválasztják. A bűnt nem tudja vízzel lemosni magáról az 
ember. Hogy a bűntől megtisztuljunk, ahhoz a Szentlélek vezetésére, Isten 
kegyelmére van szükség. Ezért mondja Jézus: ,, Nincs semmi, ami kívülről 
megy be az emberbe, ami tisztátalanná tehetne, mert nem a szívébe megy, 
hanem a gyomrába, és az árnyékszékbe kerül. ” 

Jézusnak ez az írásmagyarázata a tanítványoknak is nehéznek, alig érthe- 
tőnek tünt. Azért amikor Jézus befejezte a sokaság előtti beszédét és bemen- 
tek a házba, a tanítványok újra megkérdezték Jézust, hogyan is áll a helyzet 
a tisztasággal és a tisztátalansággal kapcsolatban. Nekik aztán Jézus még 
nyomatékosabban elmagyarázta, hogy az ember szívéből jönnek a gonosz 
gondolatok, paráznaságok lopások, gyilkosságok, irigységek istenkáromlások, 
kicsapongás, gőg, esztelenség, amelyek tisztátalanná teszik az embert. Jézus- 
nak ezek a szavai összecsendülnek a Zsoltárok könyve 53. részének a kezdetén 
levő mondatokkal: , 4 bolond így szól az ő szívében: nincs Isten. Romlottak és 
utálatosak tetteik, senki sem tesz jót." 

Az alapigeként hallott szakaszban aztán kitárulkozik előttünk az Úr Jézus 
segítő szeretete, de kitárulkozik előttünk hitet próbára tevő akarata is. Az előző 
napot Jézus, mint hallottuk, olyan emberek közt töltötte, akik minden mozdu- 

latát bíráló szemmel nézték. Kegyes, vezető emberek voltak ezek, akik nagyon 
vigyáztak arra, hogy a körülöttük levő emberek minden szavukon, minden tettü- 
kön észrevegyék, hogy ők milyen buzgó, milyen vallásos, kegyes emberek. Ők 
nagyon pontosan betartották a vallási előírásokat és a rituális tisztasági törvénye- 
ket, a böjtöt, a szombatra vonatkozó előírásokat. Sok külsőséges vallási szabály 
betartásában nagyon pontosak voltak, de közben a szívük telve volt hidegséggel, 
keménységgel, szeretetlenséggel. A vallási szabályok betűit tehát megtartották, 
de nagyon távol voltak attól a Lélektől, amely azokat a betűket ihlette. Büszkék 
voltak a vallásukra és a vallási szabályok betartására, de nem azért olvasták Isten 
Igéjét, hogy meghallva Isten beszédét, a hit engedelmességével tudják naponta 
mondani: ,, Itt vagyok ó Uram, hogy cselekedjem a te akaratodat. " Inkább arra 
vártak, hogy vallásos buzgóságukért dicsérjék őket az emberek. 

Akkor Isten választott népének a nagy családjában, azon a földön, ahova 
ígérete szerint Isten bevezette őket, ahol mindenki tudta, hogy Isten kegyelmes 
volt hozzájuk, és ezért népétől hűséget és engedelmességet vár, az egyszerű 
emberek tisztelettel viszonyultak a buzgó és kegyes emberekhez. Mi jelenleg 
más élethelyzetben vagyunk. Közülünk senki sem számíthat arra, hogy hívő 
életmódunkért megdicsérnek bennünket a világban. Ennek éppen az ellenkező- 
je történik. Ez ne szomorítson el senkit se közülünk, mert aki féltő szeretettel 
őrzi Isten gyermekeinek a belső békességét és csöndes örömét, az szívében 
hordozza a legdrágább kincset, a hitet. Derűs reménységgel tudjuk mondani a 
kedves ének-imádságot: , Kegyelemből dicsőségbe szállj, hited majd szárnyat 
ad. S az örök menny fénykörébe, bevezet majd szent Urad. Véget és itt kül- 
detésed, elszáll vándor-életed, üdvösséggé lesz reményed, égi látássá hited." 
Lélekben ezt a képet látva magunk előtt, életünk kis és nagy döntéseinél jó 
Isten elé állva ezt mondani neki: , Itt vagyok ó Uram, hogy cselekedjem a te 
akaratodat." Jézus nem szívesen tartózkodott sokáig ezeknek a kegyességük- 
kel hivalkodó embereknek a közelében, akik valójában szavainak és tetteinek 
kiküldött megfigyelői voltak, és miután válaszolt a kézmosással kapcsola- 
tos kérdésekre és ezekről a kérdésekről még tanítványaival is elbeszélgetett, 
elment egy pogányok által lakott településre, amely még az ország határain 
belül volt. A pogányok nem istentelenek, de az életük nagy szegénysége, 
hogy nem ismerik a világot teremtő mindenható Istent és tele van az életük 
bálványimádással. Sajnos, a keresztyénnek nevezett világban is, közöttünk is 
sok bálványimádó van. Modernnek nevezett korunkban is sok a bálvány. Mert 
a mai kor emberének az életében is bálvány minden, ami úgy kerül az élete 
középpontjába, hogy amiatt nincs az embernek ideje, akarata, vágyódása és 
ideje odafigyelni Isten üzenetére az Atya útmutatására, tanácsára. 

Jézus, amikor Isten létére emberré lett, az ószövetségi gyülekezet tagjaként 
érkezett erre a világra. Azért vállalta az emberi lét szenvedését, hogy mint Isten 

küldötte, ennek az egész világnak a Megváltójává legyen. Megváltói munkáját 
az atyafiak, az ószövetségi nép közt kezdte. Jézus többször megtapasztalta, 
hogy a pogányok között is akadnak emberek, akik a lelkük mélyén sejtik, 
hogy ennek a világnak és a földön élő emberiségnek van egy mindenható 
Istene. Talán nem is kell csodálkoznunk, hogy egy-egy pogány ember is akkor 
kereste és kérte ennek a mindenható Istennek a segítségét, aki Jézus Krisztus- 
ban testet öltött, amikor ő maga, vagy szerettei közül valaki szenvedett, mert 
valamilyen betegség gyötörte a testét vagy a lelkét. A szenvedésben, az élet 
és a meghalás mezsgyéjéhez jutó emberek közül sokan ösztönösen keresik 
Istent, akiről addig nem tudtak, vagy hallani sem akartak. Tirusz vidékén is egy 
ilyen pogány asszony ment Jézushoz, aki nem a maga szenvedésére keresett 
gyógyírt Jézusnál, hanem a tisztátalan lélek által gyötört, sok testi szenvedést 
is átélő leányának a gyógyulásáért könyörögve borult le Jézus lábai előtt. Mint 
az Igéből hallottuk, Jézus, ez a csendes, szelíd és kedves Tanítómester nagyon 
keményen válaszolt ennek a lábai előtt fekvő pogány asszonynak. Így akarta 
próbára tenni, mi van ennek az asszonynak a szívében. Talán éppen azt akarta 
megtapasztalni, hogy a szabadítás útja vészkijáratának akarja-e őt használni, 
vagy van-e szívében őszinte bizalom is iránta. A már majdnem visszautasítást 
jelentő kemény szavak Jézus ajkán így hangzottak: ,, Hadd lakjanak először jól 
a fiak, mert nem jó elvenni a fiak kenyerét, és odadobni a kutyáknak. " Ezzel 
Jézus azt fejezte ki, hogy ő elsősorban az ő népéhez jött. De ennek a pogány 
asszonynak a szívében a Jézus iránt bizalmon kívül volt alázat és reménység 
is. Nem lázadozott Jézus szavai miatt. Megértő szelídséggel fogadta Jézus 
szavait, nem sértődött meg, hanem természetesnek vette, hogy a fiak az elsők, 
de reménységgel hozzátette, hogy a fiak kenyerének a morzsáiból már az ebek 
is kapnak. Ezekből a szavakból kiérződik az a hit, hogy a Jézus hatalma olyan 
nagy, hogy annak egy kevéske morzsájától is meggyógyul az ő beteg leánya. 
Jézus hallva az asszonynak alázatos lélekből fakadó szavait így válaszolt: 
„Ezért a szóért mondom: menj el, leányodból kiment az ördög.” Ezek után az 
asszony boldogan ment haza, hogy találkozzon meggyógyult leányával. 

Az orvostudomány évezredek óta kutatja az emberi testnek, a test szer- 
vei működésének a csodáját. De csak a múlt században jutott el odáig, hogy 
kezdjen odafigyelni egy olyan tényre, amelyet Isten már évezredekkel ezelőtt 
kijelentett az emberi élet titkáról, hogy miután ő teremtő hatalmával a föld 
porából testet formált az embernek, önnön lelkéből adta neki az életnek lel- 
két. Így lett az ember élő lélekké, élőlénnyé. Az ember mégis évezredeken át 
nem figyelt komolyan oda, hogy nem csak teste van, hanem lelke is. Az ókori 
filozófiai gondolkodásnak volt ugyan egy ága, amely a másik végletbe esett, 
amely a testben való létet börtön életnek nevezte, és az ember legboldogabb 
napjának a halál napját nyilvánította, amikor az ember lelke megszabadul a test 

börtönéből. Ebből a szélsőséges szemléletből éppen a Krisztusban megváltott 
életű ember hite segít ki bennünket, amely vallja, hogy testünk nem a lelkünk 
börtöne, hanem Isten Lelkének a temploma. Ezért testben való életünk is drága 
ajándéka Istennek. De az ember akkor érkezik ember voltának teljességére, 
amikor Jézus Krisztus diadala az új teremtésben teljessé válik. Akkor nyerjük 
vissza az eredeti istenképüségünket, és akkor válik életünk örök Isten-tisztelet- 
té. Így lesz az egész újjáteremtett világ Isten Lelkének a templomává. 

Amikor az orvostudomány is elkezdett a lélekkel foglalkozni, úgy kezdett 
róla beszélni, mint az ember agysejtjeiben levő alkotóképességnek a kisugár- 
zásáról. Ez pedig azt jelentené, hogy a lélek az anyagnak a terméke. Azóta a 
lélektan (pszichologia) kezd sokágú tudománnyá terebélyesedni, és ez azt is 
jelenti, hogy ez a tudományág se mentes emberi tévedésektől, de csodálatos 
dolgokat tud az emberi lélek dolgairól mondani. Jézus, aki Isten országából 
egy emberi országba jött, a legnagyobb mélységbe is lehajolt a szenvedő beteg 
emberhez, hogy testét is, lelkét is gyógyítsa. Bizonyára nem véletlen, hogy 
a lélektan, különösen a mélylélektan tudósai között egyre több a hitben élő 
ember. A Szentírásban több helyen van szó a gonosz lélekről, a sátán lelkéről. 
Nagy veszélyben van az ember, akinek ez a lélek vezeti, irányítja az érzéseit, 
gondolatait, tetteit. De a legáldottabb cél felé halad az ember, akit Isten Lel- 
ke vezet. Ezek áldássá tudnak válni szűkebb és tágabb környezetükben is. A 
tudományágat, amely ennek a Léleknek a munkáját figyeli, pneumatológiának 
nevezik. A tudományágat pedig, amely azt kutatja, milyen sötét mélységek 
felé sodorja az embert, közösségeket a gonosz léleknek a munkája, ez mennyi 
bajt, jajt, szenvedést és háborúságot zúdít a világra, démonológiának nevezik. 

Nagy ajándék, hogy Isten emlékeztet minket ezekre a dolgokra, hogy ne 
legyünk gyermekek, olyanok, akik mindenféle tanítás szelében ide-oda hányód- 
nak és sodródnak az emberek csalásától, tévútra csábító ravaszságától; hanem 
az igazsághoz ragaszkodva nevekedjünk fel szeretetben mindenestől őhozzá, 
aki a fej, a Krisztus. Nem véletlenül foglalta bele Megváltónk a tőle tanult 
imádságba ezt a mondatot is: „Ne vígy minket kísértésbe, de szabadíts meg a 
gonosztól." Ámen 


Köszönjük néked kegyelmes Istenünk, hogy ezt a földi éle- 
tet olyan drágakincsnek ajándékoztad nekünk, amelynek minden 
napja arra kapott lehetőség, hogy a te Lelked vezetésére bízzuk 
életünket, és járjunk Megváltónk nyomdokain, hogy ő legyen szá- 
munkra úttá, életté és igazsággá. Megköszönjük néked Atyánk, 
hogy te nékünk életet készítettél, nemcsak itt ebben az ideigvaló 
földi világban, hanem az örökkévalóságban is. Hálát adunk néked, 
hogy te azért tisztogatod Igéd és Lelked által életünket, hogy 

készíts a drága örökség elfogadására, amit Jézus Krisztusban, az 
ő halálában és feltámadásában készítettél nekünk. Kérünk Atyánk, 
légy velünk, ha ez a teelőtted való elcsöndesedésre rendelt nap 
is elmúlik, és mi újra odakint járunk a világban, és végezzük a 
feladatokat, amelynek gyümölcseként adod meg mindnyájunknak 
és szeretteinknek a mindennapi kenyeret. Kérünk segíts, hogy a 
hétköznapokon is csak a te Lelked előtt tárjuk ki szívünket, és a te 
szereteted és békességed töltse be életünket. Engedd éreznünk 
mindig a te közelségedet és segíts, hogy napi munkáink végez- 
tével mindig azzal a reménységgel hajtsuk álomra fejünket, hogy 
gondviselő kegyelmed akkor is velünk marad, amikor mi alszunk. 
Kérünk, áldd meg széles e világon egyházadat, családjainkat és 
szeretteinket és tégy minket mindig és mindenben hűséges, enge- 
delmes és akaratodat cselekedni akaró gyermekeiddé. Megváltónk 
nevében kérünk, hallgasd meg imádságunkat. Ámen 


Záróének: 199. dics. 1984. 


Lesztek nékem tanúim 
Mennybemenetel 


Főének: 359. dics. Igeolvasás: Ap. Csel. 1, 1-11 


Az első könyvet arról írtam, Teofilusom, amit Jézus tett és tanított kezdettől 
egészen addig a napig, amelyen felvitetett, miután a Szentlélek által megbízást 
adott az apostoloknak, akiket kiválasztott. Szenvedése után sok bizonyítékkal 
meg is mutatta ezeknek, hogy ő él, amikor negyven napon át megjelent előttük, 
és beszélt az Isten országa dolgairól, hogy János vízzel keresztelt, ti pedig nem- 
sokára Szentlélekkel kereszteltettek meg. " Amikor együtt voltak, megkérdezték 
tőle: , Uram, nem ebben az időben állítod fel újra a királyságot Izráelnek? " 
Így válaszolt: ,, Nem a ti dolgotok, hogy olyan időkről és alkalmakról tudjatok, 
amelyeket az Atya a maga hatalmába helyezett. Ellenben erőt kaptok, amikor 
eljön hozzátok a Szentlélek, és tanúim lesztek Jeruzsálemben, egész Júdeában 
és Samáriában, sőt egészen a föld végső határáig. " Miután ezt mondta, szemük 
láttára felemeltetett, és felhő takarta el őt a szemük elől. Amint távozása közben 
feszülten néztek az ég felé, íme, két férfi állt meg mellettük fehér ruhában, és ezt 
mondta: ,, Galileai férfiak, miért álltok itt az ég felé nézve? Ez a Jézus, aki felvi- 
tetett tőletek a mennybe, úgy jön el, ahogyan láttátok őt felmenni a mennybe. ” 

Mennyei Édesatyánk, hálát adunk néked mindazért, amit a te 
szent Fiad az Úr Jézus Krisztus ezen a földön cselekedett. Hálát 
adunk, hogy sok titkot mondott el a te eljövendő országodról. Hála- 
adással zárjuk szívünkbe csodálatos tanításait, és azt, hogy szer- 
tejárva sok jót tett, amikor szent országod teljességének az erőit 
is megmutatta, amikor szenvedő betegeket gyógyított, halottakat 
feltámasztott, éhezőket táplált, amikor a kevés kenyeret megál- 
dotta és megsokasítva adta tovább az ajkáról hangzó Igét hallgató 
sokaságnak. Hálát adunk, hogy ő tetteivel mutatta meg, hogy őt 
azért küldted a földre, hogy a bűn útján halál felé tartó embernek 
elmondja, hogy aki atyai Igédet szívébe zárja, kegyelmedet elfo- 
gadja, annak az élete nem ér véget a sírnál. Így mutatta meg, hogy 
eljövendő országodban nem lesz már szenvedés, könnyhullatás és 
halál, mert ő a Golgotán végzett áldozatával lefizette bűneink vált- 
ságdíját, és feltámadásával legyőzte a halált, és ezt a győzelmet 
megkapja minden megváltott, kegyelmedet hittel elfogadó ember. 
Ezért mi mennybemenetelének ezen a napján nem szomorúsággal, 
hanem reménységgel nézünk utána, mert ígéretedből tudjuk, hogy 
amikor dicsőséggel visszajön, vele együtt érkezik országodnak 
teljessége. Kérünk, áldd és erősítsd meg ezt a hitünket. Ámen 


Igehirdetés előtti ének: 169. dics. Alapige: Ap. Csel. 1, 8 


Ellenben erőt kaptok, amikor eljön hozzátok a Szentlélek, és tanúim 
lesztek, Jeruzsálemben, egész Judeában és Samáriában, sót egészen a föld 
végső határáig. 


Kedves Testvéreim, 


A felolvasott igeversekben az emberiség üdvözítő Urának a hadparancsát 
hallottuk. Csodálatos az a hadsereg, amelyet Jézus kiküld a világba. Ez a 
mondat akkor hangzott el Megváltónk ajkán, amikor ő tanítványaival együtt 
ott állt az Olajfák hegyén. Az együtt töltött években már mindent elmondott 
tanítványainak, amit el akart mondani, és amit el bírtak hordozni. Amikor 
az országot járva együtt volt tanítványaival beszélt nekik Isten országának 
csodálatos dolgairól, a világról és a földi élet szép rendjéről, az elmúló földi, 
és az örökkévaló életről Isten országában. Tanításaiban sok olyat mondott, 
ami meghaladja a földön élő ember értelmét, mert olyan életről és olyan 
világrendről mondott csodálatos dolgokat, amelyet földön élő ember még 
nem látott, amelyről senki más nem tudott beszélni csak ő, aki az Atyától jött 

erre a világra. Beszélt azokról a dolgokról, amelyek várnak erre a világra, 
az engedelmesekre és az engedetlenekre, de nem mondott el mindent, ami a 
szívében volt. Pedig mondta is, hogy sok mondanivalója lenne még, de tudta, 
hogy a tanítványok ezt még nem tudnák elhordozni. Ők is fel- fellángoló, meg- 
meglankadó gyarló emberek voltak, nem lehetett mindent elmondani nekik. 
Akkor, mivel azelőtt éppen a rá és az övéire váró szenvedésről beszélt és látta 
szorongásukat, félelmüket, úgy érezte, nem lehet mindent elmondani, amit 
akart. Emberi gyarlóságunkhoz tartozik, hogy szeretnénk belelátni a holnapba, 
a jövendőbe, mi lesz velünk, milyen élet lesz osztályrészünk. Isten Igéjéből is 
szeretnénk hallani minden élethelyzetben a vigasztaló szót, hogy jó lesz min- 
den, nem szenvedés, hanem előrehaladás vár ránk, terveinket véghezvihetjük, 
reménységeink megvalósulnak. Isten pedig sokszor, nem ilyen úton vezeti 
népeit. Néha nagy mélységekhez vezet, de ő szakadékok fölött is átvezeti az 
övéit. Sokszor viharfelhők gyülekeznek életünk egén, rémülten várjuk a közel- 
gő veszedelmet, de Isten gondviselő jósága el tudja oszlatni a viharfelhőket 
is. Az is gondviselő szeretetének a jele, hogy eltakarja előlünk a jövendőt és 
nem akarja, hogy a közelgő bajok előre elrémítsenek. Az egész Szentírás tele 
van Istennek a jövendő felé irányuló ígéreteivel, de ő nem a holnapot, hanem 
a távoli jövendőt tárja fel inkább előttünk, pl. akkor is, amikor ezt mondja: , Én 
azt akarom, hogy ahol én vagyok az enyéim is ott legyenek". Isten mindig csak 
annyit mutat meg a jövőből, amennyit gyarló, gyenge gyermekei el tudnak 
hordozni. Ezért nem mondott el mindent Jézus a tanítványoknak sem. Azt se 
mondta el nekik, hogy ki fogja közülük nemsokára vértanúként befejezni az 
életét és a többiekre mikor és milyen halál vár. De az elmondott szenvedésekre 
nézve szeretettel vigasztal: , Nem hagylak titeket árvákul, eljövök tihozzátok." 
Mennybemenetele előtt ígéri a vigasztaló, bátorító Szentlelket. Azt is elmondja 
nekik, hogy amikor ő majd nem lesz itt a földön velük és nehéz idők jönnek, 
az ő nevéért, az ő követéséért üldözni fogják őket, ne essenek kétségbe, mert a 
Szentlélek ezekben a nehéz órákban is emlékezteti őket sok egykor elhangzott 
tanítására, és ezeken keresztül is eszükbe juttatja, hogy nehéz helyzetükben 
mit kell mondani. A Szentlélek nem új dolgokat akar mindenekelőtt mondani, 
hiszen Krisztusban Isten sokmindent elmondott ahhoz, hogy atyai szíve szerinti 
életet éljünk, hanem emlékeztet Megváltó Urunk sok szavára és tettére, mert 
mind szavaiban, mind tetteiben tanítás volt. Emlékeztetésre mindig szükség 
van, mert az ember Isten üzenetét Isten Igéjét nagyon hamar elfelejti. Istennek 
hány üzenete, tanítása, útmutatása, vigasztalása és figyelmeztetése hangzott 
már csak ennek a templomnak a falai között is amióta ez a templom megépült. 
A mi nemzedékünk is, sok tanítását és üzenetét hallhatta Istennek a Szentírá- 
son keresztül Krisztus, a próféták, és az apostolok által. Mondd testvérem, a te 
szívedben mennyi marad meg ezekből?! Isten vigasztalása is, Isten útmutatása 

is hamar elmerül a feledés homályába, és ha valami baj van az életünkben, 
újra hullnak a könnyeink és újra letérünk az Isten által mutatott útról. És ha 
valamikor magunkba szállunk és elgondolkodunk életünk dolgai felett, akkor 
bűnbánattal azt kell mondanunk, hogy sokszor vagyunk Istennek engedetlen 
és hűtlen gyermekei. 

Az Olajfák hegyén, amikor készült visszamenni Jézus az Atyához, még 
egyszer szívére kötötte tanítványainak a legfontosabb dolgokat. A mi földi 
életünkben is úgy van az, hogy a mindennapi élet sok tennivalója közben csa- 
ládjainkban is kevés idő marad arra, hogy Isten előtt elcsöndesedjünk, hogy a 
családtagok egymás életét szavaikkal és tetteikkel Isten országa felé segítsék. 
Amikor érzi az ember, hogy peregnek a percek, múlófélben van az élet, akkor 
akinek megadatik még az elégséges erő a legfontosabb szülőt, testvéri szavakat 
szeretné elmondani övéinek, hogyan éljenek, amikor ő már nem lesz itt velük. 
A földről való távozásának ezen az utolsó óráján az Úr Jézus is a legfonto- 
sabb dolgokat véste tanítványai szívére, amikor ezt mondta: , Ellenben erőt 
kaptok, amikor eljön hozzátok a Szentlélek, és tanúim lesztek Jeruzsálemben, 
egész Judeában és Samáriában sőt egészen a föld végső határáig." Így küldi 
Jézus Krisztus a legfontosabb feladat elvégzésére tanítványait. A tanítványok 
csapata nagyon kicsiny volt és Jézus a nagyvilágba küldte őket. Nem azért, 
hogy a tanítványok maguknak hódítsák meg a világot, hanem azért, hogy 
minden embert, akihez eljutnak Krisztus megváltó szeretetének az ismeretére 
tanítsanak, és ezzel az üdvösségre készítsenek. Azt kellett elmondaniuk és ma 
is arról kell tanúskodni minden Isten által elhívott tanítványnak, akik Krisztus 
gyülekezeteiben hirdetik az Igét, hogy a Szentíráson keresztül mit láttak és 
tanultak meg Krisztus megváltó szeretetéből. Amikor a bíróságokon, ahol az 
emberi együttélés sok törvénye ellen vétenek az emberek, sokszor szövevényes 
ügyekben ki kell deríteni az igazságot, akkor olyan tanúkra van szükség, akik a 
szóban forgó ügy egy vagy több szereplőjét ismerik és el kell mondaniuk, hogy 
mit láttak annak tetteiből, vagy hallottak annak szavaiból. A tanúk vallomásán 
keresztül keresik az igazságot. Jézus Krisztus tanújának lenni drága kiváltság, 
de egyben igen nagy felelősség. Jézus Krisztus nem azért küldi övéit a világba, 
hogy új tudományokat hirdessenek, nem azt akarta, hogy tanítványait csodálják 
az emberek, hanem azt akarta, hogy azt mondják, amit tőle hallottak, amit tőle 
tanultak. Vannak dolgok, amelyek úgy maradnak meg, ha azt van ki megfigyel- 
ni, megtanulni, és továbbadni. Isten rendszerint úgy ajándékoz nekünk anyagi, 
szellemi vagy lelki javakat, hogy miközben magunk is élünk belőlük, adjuk 
tovább. Kiváltságunk, hogy Isten javainak a sáfárai lehetünk, mert mi magunk 
is, — mint konfirmáló gyermekeink minden alkalommal bizonyságot tesznek 
róla, — nem a magunkéi, hanem Jézus Krisztus tulajdonai vagyunk, aki szere- 
tett minket és önmagát adta értünk. Ezért kell életünknek a Krisztustól tanult 

szeretetet tovább adni. Az Istenbe vetett hit nem magánügy. Az a sátánnak az 
egyik legnagyobb csele, hogy azt akarja elhitetni, hogy a hit olyan magánügye 
az embereknek, amelyhez senkinek sincs köze. 

Az Úr Jézus, amikor kiküldi tanítványait, hogy legyenek tanúi, sorrendet 
állít fel. A tanúságtétel helyéül először Jeruzsálemet nevezi meg. Tehát elő- 
ször otthon, hiszen a tanítványok a Jézus feltámadása és mennybemenetele 
után Jeruzsálemben éltek. Először azokkal kell megismertetni Jézus üdvö- 
zítő szeretetének drága kincs voltát, akik velünk együtt élnek a családban, 
de minden olyan helyen is, ahol sokszor tartózkodunk, vagy feladatainkat 
végezzük. Legyünk bizonyságtevői annak, hogy ki a mi életünknek az Ura. 
Nem mindenki tud, és nem is mindenütt lehet a mi életterünkben szavakkal 
bizonyságot tenni. De azt is tudjuk, hogy milyen nehéz éppen a legközelebbi- 
ek között bizonyságtévőnek lenni. A távolabbiak felé sok esetben jobban hat 
egy-egy bizonyságtétel, de a legközelebbiek, akikhez emberileg legközelebb 
állunk, ezt mondják: Nekem ne beszélj, nekem ne prédikálj. Ilyen környezet- 
ben megdermed a bizonyságtévő szó. A Péter apostol levelében, ahol hívő és 
hitetlen házastársakról van szó, és az egyik házastárs nem akarja a bizonyság- 
tévő szavakat hallani, a hitben élőknek — ezek rendszerint a feleségek voltak, 
azt tanácsolja Pál apostol, hogy szelíd, szerény és szeretetteljes életvitelükkel 
tegyenek bizonyságot a minden embert üdvözíteni akaró Jézus Krisztusról. 

Az Úr Jézus kiküldési parancsa aztán így folytatódik, , egész Júdeában és 
Samáriában sőt egészen a Föld végső határáig." Nem mindenkit küld Jézus, 
hogy vigye távolra az evangélium örömhírét, de az anyaszentegyháznak a 
misszió folytatása áldott küldetése. Mindenütt ahol a Megváltónak ezt a misz- 
sziói parancsát szívügyüknek tartják, gondoskodnak róla, hogy valamilyen 
formában teljesítsék ezt a feladatot. Európában is van egy néhány missziói 
központ, ahol előkészítik a misszióba küldendőket, a szolgálatra. Először meg 
kell ismerkedniük a földrésznek, országnak vagy talán csak egy törzsnek a 
nyelvével, hogy tudjanak az ottani emberekkel beszélni. A missziósok, akik 
között különböző foglalkozású emberek vannak, csak továbbadói azoknak 
az adományoknak, gépeknek vagy munkaeszközöknek, amelyre a pénzt a 
hazájukban gyűjtött gyülekezeteiknek az adományaiból vásároltak. Szívós és 
szeretetteljes munkát kell végezni a missziósoknak, míg eljutnak odáig, hogy 
az ottani pogányok Krisztus követőinek vallják magukat. De ezeknek az élete 
a legtöbb esetben gyökeresen más élet, mint pogány korukban volt. Ha valami- 
kor egy-egy ilyen új keresztyén eljut a mi európai országaink valamelyikébe és 
itt is ott akarnak lenni a templomban, akkor szinte kétségbeeséssel beszélnek 
arról; hogy élhetnek ilyen templomnélküli életet azok, akik már régen ismerik 
Isten üdvözítő szeretetét. Sok sajnálatos akadály között, de a keresztyén egy- 
házak ahol az lehetséges, igyekeznek teljesíteni Krisztus missziói parancsát 

az evangélium továbbadását. Az apostolok és utódaik missziói munkája nyo- 
mán egy néhány év multán sokasodott a Krisztusban hívők gyülekezete. Az 
üldözések a hit terjedését nem meggátolták, hanem minden üldözés közepette 
is siettették, mert az apostolok, amikor otthonukból menekültek, semmit nem 
vihettek ugyan magukkal, de vitték a hitüket és szeretetüket és három évszázad 
múlva a pogány római birodalom uralkodója is keresztyénné lett. A világon sok 
akadálya van ma is a pogányok között végzett missziónak. Az evangélium már 
majdnem az egész világra eljutott, de van világrész, pl. India ahol a lakosság- 
nak még csak két százaléka ismerte meg a világ üdvözítőjét, Jézus Krisztust. 
Mi is igyekezzünk Krisztus missziójának szeretet-parancsát és az örökélet 
kegyelmi ajándékának örömüzenetét terjeszteni a saját környezetünkben és 
szeretteink között. Hisszük, hogy ez a munka nem hiábavaló. Ámen 


Hálát adunk néked könyörülő Isten Édes Atyánk, hogy üdvözítő 
szereteteddel átöleled ezt a mi sokféleképpen roskatag életünket. 
Hálát adunk, hogy te nekünk akkor is, amikor látod, hogy tele van 
szívünk keménységgel, méltatlansággal és engedetlenséggel, azt 
a küldetést adod, hogy legyünk Jézus Krisztus missziói paran- 
csának, a megváltó szeretet örömüzenetének a továbbadóivá. 
Köszönjük, hogy adsz erőt, hogy mindenki, akit a szíve arra kész- 
tet, tegyen valamit azért, hogy a te országod ezen a földön épüljön, 
hogy Igéd hangozzon és áldott gyümölcsöket teremjen bennünk 
is, körülöttünk is. Adj mindnyájuknak hitet és őszinte vágyat, hogy 
tudjuk Krisztus Urunk szeretet-parancsát a magunk életében és 
szeretteink életében úgy gyakorolni, hogy ezzel példát tudjunk 
adni a környezetünkben élő embertársaknak is. Áldd meg úgy hét- 
köznapjainkat is, hogy az evangélium öröme, Megváltónk üdvözítő 
szeretetének a melege azon a helyen is áradjon az életünkből, ahol 
mindennapi munkánkat végezzük. Kérünk Atyánk, segíts meg, 
hogy sokféleképpen gyarló életünkön keresztül is tudjunk valamit 
megmutatni abból az áldozatos szeretetből, amellyel Jézus járt itt 
a földön, amikor Isten létére emberré lett, gazdag létére szegénnyé 
lett, hogy mi az ő szegénysége által hitben, szeretetben, ember- 
ségben gyarapodjunk. Légy velünk és szeretteinkkel gondviselő 
kegyelmeddel Atyánk, Istenünk, Jézusunk nevében kérünk. Ámen 


Záróének: 470. dics. 2001. 

Mátyás apostollá választása 
Főének: 361. dics. Igeolvasás: Ap. Csel. 1, 15-25 


Azokban a napokban felállt Péter a testvérek körében, amikor mintegy 
százhúsz főnyi sokaság is volt velük együtt, és így szólt: ,, Atyámfiai, férfiak! Be 
kellett teljesednie az Írásból annak, amit előre megmondott a Szentlélek Dávid 
szája által Júdásról, aki vezetője lett azoknak, akik elfogták Jézust; Ez azután 
mezőt szerzett ennek a gonosztettnek jutalmából, de fejjel lezuhant, kettésza- 
kadt derékban, és egész belső része kifordult. Közismertté is vált ez Jeruzsá- 
lem lakói előtt, ezért nevezték el azt a mezőt a maguk nyelvén Akeldamának, 
azaz Vérmezőnek. Így van megírva a Zsoltárok könyvében: Legyen a szállása 
pusztává, és lakó ne legyen benne, tisztségét pedig más vegye át. Szükséges 
tehát, hogy azok közül a férfiak közül, akik egész idő alatt együtt voltak velünk, 
amíg közöttünk járt az Úr Jézus, kezdve a János keresztségétől addig a napig, 
amelyen felvitetett tőlünk: még valaki tanúja legyen velünk együtt az ő feltá- 
madásának." Ekkor felállítottak kettőt: Józsefet, más néven Barsabbást, akinek 
mellékneve Jusztusz volt, és Mátyást és így imádkoztak: ,, Urunk, minden szív 
ismerője, te jelöld ki e kettő közül az egyiket, akit kiválasztottál magadnak, 
hogy megkapja ebben a szolgálatban és apostolságban azt a helyet, amelyet 
Júdás elhagyott, hogy az őt megillető helyre jusson. " 


Magasztalunk téged, égnek és földnek teremtő Ura, könyörülő 
Édesatyánk az Úr Jézus Krisztusban. Te hatalmas szóddal vilá- 
got teremtettél, Jézus Krisztusban testet öltöttél és Lelked által 
velünk vagy. Köszönjük, hogy ő életét nekünk és értünk áldozta, 
és feltámadott nekünk, hogy a te gyermekeiddé, megváltottaiddá 
lehessünk. Hálát adunk, hogy amikor legyőzte a félelmek királyát, 
a halált, visszament hozzád a mennybe. Kérünk Atyánk, most 
amikor együtt vagyunk ebben a gyülekezetben, Igéd és Lelked 
által erősítsd hitünket. Te tudod, milyen könnyen ingataggá válik 
a hitünk, megfogyatkozik a szeretetünk és nincs igazi békessé- 
günk. Az örömünkben is ott van az üröm, a reménységben is a 
reménytelenség. Te, aki irgalmas szeretetedben tartottad életünket 
az elmúlt napokban is és egész eddigi életünkben, szólj hozzánk 
és emlékeztess bennünket, hogy sok minden megváltozik ebben 
a szüntelenül változó világban, de a te kegyelmed és szereteted 
örökké megmarad. Ebben a hitben erősíts mindnyájunkat könyö- 
rülő Istenünk Üdvözítőnk, Jézusunk nevében kérünk. Ámen 

Igehirdetés előtti ének: 226. dics. 2. vers Alapige: Ap. Csel. 1, 26 


Ekkor sorsot vetettek rájuk: a sors Mátyásra esett, és a tizenegy apostol 
közé sorolták őt. 


Kedves Testvéreim, 


Az Apostolok Cselekedeteiről írt könyv első részének a kezdetén a Jézus 
mennybemeneteléről van szó. Arról, hogy hogyan gyűjtötte össze még egyszer 
tanítványait, hogyan kötötte szívükre küldetésüket, hogyan emlékeztette őket, 
amikor a tanítványok szomorúan látták, hogy Jézus menni akar. Mert ők azt 
remélték, hogy Jézus most mindjárt megvalósítja a földön Isten országát, ő 
lesz Isten országának az uralkodója, és a földön minden bajnak, szenvedésnek 
vége lesz. Ehelyett Jézus búcsúzni kezdett tőlük. Ezért volt olyan fájó éle sza- 
vaiknak: Uram, hát nem most akarod helyreállítani az országot Izráelnek? Mi 
most itt maradunk a gonosz nép között, aki téged is megölt? Jézus válaszának 
a lényege az volt, hogy az ország helyreállításának az ideje is eljön, de az ő 
feladatuk most az, hogy bizonyságot tegyenek róla. Jézus mennybemenetele 
után Isten angyalok által vigasztalta meg őket, hogy Jézus vissza fog jönni. 

A tanítványok aztán visszamentek Jeruzsálembe, ahol találkoztak több isme- 
rőssel, testvérrel, és egy nagy helységben összegyülekezve már mintegy 120 
főnyi gyülekezettel együtt várták imádkozva a megígért Szentlelket. Ott voltak a 
Jézus testvérei is, akik azelőtt nem ismerték fel testvérükben a megígért Messiást, 
és a Jézus édesanyja is, akinek Isten csodálatos kijelentést adott Jézusról, még- 
sem tudta egészen megérteni lényének titkát. Ebben az imádkozó gyülekezetben 
egyszer csak felállt Péter, és elkezdett Júdásról beszélni. Arról a Júdásról, akiről 
a tanítványtársak bizonyára inkább hallgattak volna. Mert ha valakinek a hoz- 
zátartozója valami megdöbbentő dolgot visz véghez, az az emberek közt inkább 
hallgat, nem beszél róla. Fáj beszélni róla, hogy a szörnyű dolgot véghezvitt 
ember közeli hozzátartozója. Hogyne fájt volna a tanítványoknak, hogy közülük 
egy, Jézusnak az elárulójává lett. Péter mégis felállt, és különös dolgokat mon- 
dott. Arról beszélt, hogy ennek az árulóvá lett Júdásnak a helyét be kell tölteni. A 
tanítványok tudatában voltak, hogy Jézus Krisztus nem hiába hívott el 12 embert 
tanítványául, hogy azok állandóan vele legyenek. Az ószövetségi gyülekezetnek 
nagyon mélyen a szívében van az ismeret, hogy népüknek 12 ősatyja van. Jákób 
12 fiából 12 törzs származott, így lettek ők Izráel népének az ősatyjává, pátriárká- 
jává. Már a megdicsőült Úr Jézus is úgy beszél, hogy amikor ő eljön vissza erre 
a földre, és beül az ő ítélőszékébe, a tanítványok is beülnek 12 ítélőszékbe. Most 
pedig hiányzik egy a tanítványok közül, mert gonoszat cselekedett. Hogy mert 
erről Péter így beszélni, mikor nagycsütörtök éjjel ő is megtagadta Jézust? Péter 

csak azért merhetett így beszélni, mert ő már biztos volt a saját bűneinek a bocsá- 
natában. Amikor Jézus feltámadása után együtt volt tanítványaival, háromszor 
megkérdezte Pétertől, hogy szereti-e őt. Mivel Péter mindhárom kérdésre igen- 
nel felelt, az Úr Jézus ezt mondta neki: , Eredj el, és legeltesd az én juhaimat." 
Ebből Péter tudta, hogy az Úr megbocsátotta a háromszor megismételt tagadást. 
Péter is tudta, hogy neki sincs mivel dicsekednie a tanítványtársak előtt. Judás is 
tanítványtárs volt, együtt viselte a tanítványtársakkal a Krisztussal való vándorlás 
minden örömét és minden gyötrelmét, de volt egy nagy gyarlósága. Ez a gyarló- 
ság pedig a pénznek a szerelme volt. Mindig nagy eleséshez vezet az, ha valaki a 
pénznek a szerelmesévé válik. Az anyagi javak benne vannak földi világunkban, 
szükségünk van rájuk. Borzalmassá válik azonban, ha valaki a pénzt, az anyagi 
eszközöket nem eszközként használja, hanem élete célkitűzésének tartja. Mindig 
többet akar belőle. Az ilyen ember a pénz szerzésére áldozza az életét, az idejét, 
minden más mellékessé válik, tud rátaposni emberi szívekre és csak a maga jöve- 
delmét, a maga hasznát keresi. A többi tanítvány is gyarló ember volt. A Zebedeus 
testvérek is, még akkor is, amikor Jézus már a közelgő haláláról beszélt, arról 
vitatkoztak egymással, hogy ki lesz majd az első az Isten országában. Pedig Jézus 
megmondta, hogy az övéi közt nincs helye az uralkodásnak, hanem aki közülük 
első akar lenni, az legyen a többieknek a szolgája. A saját példáját említette, aki 
Úr lévén lett szolgává, hogy minket megváltson. Az emberi gyarlóság ma is a 
Jézus Krisztus gyülekezetében is jelen van. Sokan úgy gondolják, hogy valami- 
kori templomba menetelük dicsekvésnek a tárgya lehet. Júdás is hallgatta Jézus 
tanításait, nemcsak valamikor, hanem mindig, mert mindenüvé együtt jártak, a 
végén mégis elárulta őt. Pedig sokmindent hallott, sokmindent tudott, de volt 
egy fordulópont az életében, ami talán éppen összefüggött a pénz szerelmével. A 
gazdagsággal sokszor együtt jár a magabiztos öntudat. A gazdag ember büszke 
arra, hogy megáll a maga lábán, nem nagyon szorul másoknak a segítségére. 
Júdás a pénz által akart lehetőségeket kiharcolni, és nem akart kegyelemre szo- 
rulni. Jézustól pedig azt hallotta, hogy mi mindnyájan Isten kegyelmére szoruló 
emberek vagyunk. Üdvösségünk ára Istennek a Krisztusban készített kegyelme. 
Ez a kegyelem mindenkinek, még Júdásnak is el volt készítve. Az áruló Júdás 
még a megbánásig is eljutott. Hiszen ő is megbánta tettét, kétségbeesve ment 
vissza a főpapokhoz, hogy visszaadja nekik az árulásért kapott harminc ezüstöt. 
Bevallotta nekik, hogy ártatlan ember vérontása történik az ő árulása folytán. 
Amikor Pilátus jobb meggyőződése ellenére is kimondta fölötte a halálos ítéletet, 
Júdás nem Jézushoz ment, akit elárult, hanem a főpapokhoz. Megbánta tettét, de 
nem tudta kérni, elfogadni a kegyelmet. A Júdás árulásának a béréért végül is egy 
temetőnek való helyet vettek és azt vérmezőnek nevezték el. 

Tragikus állapot az, hogy a mai emberiség jelentékeny része úgy szakad el 
Krisztustól, hogy önmaga akarja az életét anyagi javakkal biztosítani és megtar- 


324 


tani. Ez az emberiség, amely a saját gondolata szerint akarja a jövőt formálni, 
Júdáshoz hasonlóan az önbíráskodás felé közeledik. Korunk atomtudósai meg- 
döbbentő tényként beszélnek arról, hogy ha az emberiség azon az úton halad, 
amelyiken elindult, ez az egész föld vérmezővé változik. Hit nélkül, szeretet, 
emberség és józanság nélkül nincs a ma súlyos beteg emberiségének gyógyulá- 
sa. Mert a mai emberiség is abban a veszélyben van, hogy önnön kezének az 
alkotásával vet véget a saját maga és világa életének. Mi emberek nem tudjuk, 
mit hoz a jövő és nagy ajándék, hogy a jövendőnek az Ura ma még hívogat 
magához, mert ő nem azt akarja, hogy a bűnbe esett ember elpusztuljon, hanem 
azt, hogy hozzá térjen és éljen. Mindezek a dolgok azonban nem változtatnak 
azon, hogy megáll az Istennek az Igéje. Ő ígéreteit megtartja. Sokminden felől 
bizonytalanságban vagyunk, de az bizonyos, hogy Jézus Krisztusban Isten sok 
szenvedésen, halálon és próbatételeken keresztül is örök életre viszi az ő meg- 
váltottait. Azt is tudjuk, hogy amikor megérkezik Isten országa teljességének 
az ideje, ez a föld Isten országának a részévé válik. De mondd testvérem, biztos 
vagy benne, hogy te az Isten országa felé vezető utat járod? 

Az Igében aztán arról hallunk, hogy Péter apostol felszólalása nyomán az 
a Szentlelket váró gyülekezet megtartotta a hiányzó Júdás helyét betöltő apos- 
tolnak a megválasztását. Egyedi eset ez a Szentírásban. Mert később, amikor 
az első vértanú meghalt, már sehol nincsen szó arról, hogy ki kell egészíteni 
a tanítványok létszámát tizenkettőre. Ennél a választásnál azonban nagyon 
határozott feltételeket szabtak ki. Az első feltétel az volt, hogy olyan valaki 
legyen a Júdás helyének a betöltője, aki együtt járt az apostolokkal. Jézusnak 
a tanítványokon kívül, akik mindig vele jártak, egy szélesebb tanítványi köre 
is volt, akik nem jártak mindig a tizenkettővel. Az is feltétele volt a jelölt meg- 
választásának, hogy a leendő apostol tanúja legyen Jézus Krisztus halálának 
és feltámadásának is. Így választották aztán a két jelölt közül Mátyást. Elgon- 
dolkodtató, hogy ennek a megválasztott tizenkettedik apostolnak a tetteiről, 
szavairól, életéről a továbbiakban nincs szó a Szentírásban. Nem tudjuk, hogy 
Isten Szentlelke nem-e azért hívta el később Sault, a ki Krisztus apostolává lett, 
és aki egymaga többet munkálkodott, mint a többi apostol együttvéve. 

Ha figyeljük ennek a választásnak a lefolyását, látjuk, hogy a gyülekezet a 
Szentlélek segítségét kéri és az Úr Jézus Krisztushoz imádkozik. Maga Jézus, 
amikor az imádkozásról beszélt, soha nem mondta az övéinek, hogy hozzá imád- 
kozzanak. Ő azt mondta, hogy akármit kértek az én nevemben az Atyától, megad- 
ja azt néktek. A tanítványok azonban nagyon komolyan vették, amit az Úr Jézus 
búcsúzásakor mondott: , Nékem adatott minden hatalom mennyen és földön." 
Ő Isten létére lett emberré és mikor elvégezte megváltói küldetését visszatért az 
Atyához. A tanítványok imádkoztak az Úr Jézus Krisztushoz is. Így imádkozott 
például István vértanú, amikor halálra kövezéskor hullott rá a kőzápor: , Uram 

Jézus vedd magadhoz az én lelkemet." Napjainkban vannak olyan keresztyén 
közösségek is, akik azt mondják, hogy azok az igazán hitben élő keresztyének, 
akik Jézus Krisztushoz imádkoznak. Az Úr Jézus nem szabta meg, hogy imád- 
ságainkban az Atyát, a Fiút, vagy a Szentlelket kérjük, hanem azt mondta, hogy 
akik imádkoznak, szükséges, hogy lélekben és igazságban imádkozzanak. 

Ebben a történetben a Krisztus gyülekezetének a tagjai egymást testvérnek 
szólítják. Maga az Úr Jézus Krisztus feltámadása után nevezte a tanítványait 
testvérnek, amikor pl. azt üzente nekik, hogy menjenek Galileába és ott megta- 
lálják őt. Csodálatos szeretet hangja szólal meg akkor, amikor a Szentháromság 
második személye Jézus Krisztus az övéit testvérnek nevezi. Ennek a gyümöl- 
cse az, hogy mi is, akik az ő követői vagyunk, azokat, akik általa testvérünkké 
lettek és Igéjét hallgatják és szívükbe zárják, a gyülekezeti igehirdetésben is 
testvérnek nevezzük. Nagy kiváltságunk, hogy mi a világ Megváltója által 
egymást testvérnek nevezhetjük, ha azt a kegyelmet, amit Isten általa készített 
élő hittel elfogadjuk. Ámen 


Irgalmas Istenünk, Édes Atyánk, hálát adunk néked, hogy nem 
vonod meg tőlünk szeretetedet, hanem bár mi gyarló emberek 
vagyunk újra és újra jössz Igéd és Szentlelked által és mondod, 
hogy te örökkévaló szeretettel szeretsz minket. Bocsásd meg 
nekünk Atyánk, ha mi sokszor a magunk útját járjuk, vagy a világ 
ösvényét tapossuk. Köszönjük, hogy te mégis hívogatsz magad- 
hoz és elénk tárod mit tettél Krisztusban értünk. Hálát adunk, hogy 
Igédben most is szívünkbe vésted, hogy életünk megváltó Ura 
visszajön még erre a világra, hogy kegyelmet adjon minden bűneit 
megbánó és megvalló embernek. Köszönjük, hogy ez az lge itt a 
kegyelem asztalához készülőben most újra hangzik közöttünk. 
Könyörülj rajtunk Atyánk, ne engedd, hogy Igéd pusztába kiáltó 
szó legyen, hanem segíts bennünket, hogy élő hitű, engedelmes 
gyermekeiddé váljunk és legyen tőlünk távol a Júdás lelkülete. 
Köszönjük Atyánk, hogy te Szentlelked és Igéd által anyaszentegy- 
házat formálsz és add, hogy az itt hangzó Ige által legyünk hűsé- 
gesebb, engedelmesebb és embertársainknak megbocsátani tudó 
gyermekeiddé. S ha itt eljön az idő, amikor mi is érezzük, hogy 
kopik, romlik ez a mi földi sátorházunk, hajolj hozzánk gyógyító 
és megerősítő kegyelmeddel. Adj mindnyájunknak békességet a 
békétlenségek között és reménységet a reménytelenségben is. 
Urunk nevében kérünk, hallgasd meg imádságunkat. Ámen 


Záróének: 367. dics. 1987. 

A kísértés 
Esti istentiszteletek a pünkösdi Urvacsora előtt 


Alapige: Jakab 1, 12-18 


Boldog ember az, aki a kísértés idején kitart, mert miután kiállta a próbát, 
elnyeri az élet koronáját, amelyet az Úr megígért az őt szeretőknek. Senki se 
mondja, amikor kísértésbe jut: az Isten kísért engem, mert az Isten a gonosz- 
tól nem kísérthető, és ő maga sem kísért senkit a gonosszal. Mert mindenki 
saját kívánságától vonzva és csalogatva esik kísértésbe. Azután a kívánság 
megfoganva bűnt szül, a bűn pedig kiteljesedve halált nemz. Ne tévelyegjetek, 
szeretett testvéreim: minden jó adomány és minden tökéletes ajándék onnan 
felülről, a világosság Atyjától száll alá, akiben nincs változás, sem fénynek 
és árnyéknak váltakozása. Az ő akarata szült minket az igazság igéje által, 
hogy mintegy első zsengéje legyünk teremtményeinek. 


Kedves Testvéreim, 


A Szentlélek kitöltetését váró gyülekezetben, mint az Apostolok Cselekede- 
teiről írt könyvből tudjuk, ott volt Jézus édesanyja Mária és Jézus testvérei is. 
Míg Jézus a családban együtt volt velük, egyikük sem értette Jézus lényének a 
titkát. Hitre csak akkor nyílt meg a szívük, amikor Jézus feltámadt a halálból, 
több csoportnak megjelent, és Jakabnak külön is megjelent. Jakab, ennek a 
levélnek az írója, az első jeruzsálemi gyülekezetnek volt a vezetője, és ebben 
a levélben a mindennapi életben előforduló helyzetekre nézve ad testvéri taná- 
csokat. A mai Igében a kísértésről szól, mert nincs olyan ember a földön, akit a 
kísértő ne környékezne meg. Az előző igeversekben a szegénységről és a gaz- 
dagságról van szó. Ott az az Ige üzenete, hogy vannak gazdagok, akik nagyon 
szegények, és vannak szegények, akik nagyon gazdagok. Mert sajnálatra méltó 
az az ember, aki sokat kapott Istentől, és azt mind magának akarja megtartani. 
Nem tudja, hogy azt sáfárságra kapta. Isten arra nevel bennünket, hogy akinek 
van miből megélni, az legyen megelégedve, és akinek több van, az gondoljon 
a testvérre, akinek nincs. Az a nagyon szegény ember, akinek nincs hite. Mert 
hit által miénk a legnagyobb kincs, Isten országa, ami örökkévaló, a királyi 
gazdagságok pedig csak ideigvalók. 

A kísértés néha éppen azon keresztül jelentkezik, ha Isten nagyon meg- 
ajándékoz valakit. Nagy kísértés, ha az ember nem tud élni az Istentől kapott 
javakkal Isten gyermekeihez méltó módon. Visszatartja azt, ezzel elvonja a 
másik embertől, így segíti annak nyomorúságba taszítását. Nagy kísértés a sze- 
génység is, mert a nélkülöző ember könnyen kinyújtja a kezét a más tulajdona 

után. Azt mondja, hogy ha nem kaphatja meg attól, akinek van, mert kemény 
a szíve és nem akar adni, akkor elveszem tőle. Így vétkeznek a 8. parancsolat 
ellen; ne lopj. Ilyen is előfordul, de tudjuk, hogy korunkban a büntényeknek a 
nagyobb részét nem a szegény emberek követik el, hanem a nagyon gazdagok. 
A betörések, rablások, gyilkosságok, a borzalmas bűntények, amelyekkel tele 
van a világ, nem azért történnek, mert az elkövetők nyomorognak, éhesek és 
rongyosak, mert nincs miből élni, hanem azért, mert sok van ugyan, de még 
többet akarnak. Így válhat kísértéssé a szegénység is és a gazdagság is. Azért 
hangzik a könyörgés már az Ószövetség könyvében is, hogy szegénységtől és 
a gazdagságtól óvja meg Isten az embert. A kísértés nem úgy van, mint sok 
minden más dolog a földi életben, hogy valakinek osztályrészül jut, valakinek 
nem. A kísértő, az ősi kígyó sokféle változatban, de mindenkit elér. Nagyon 
különbözőek az embereknek a lehetőségei. A közelmúltban pl. egy statisztikai 
felmérést végeztek a közép kelet-európai országokban, hogy hányan jártak már 
az óceán túlsó oldalán. A felmérés kimutatta, hogy alig minden ezredik ember 
járt a túlsó oldalon. A tengeren túlra nagyon kevesen jutnak el, de a kísértő 
mindenkit megkísért. 

A mai Igében Isten válaszol arra a vádra is, amit némelyek már az apostoli 
korban is, napjainkban is hangoztatnak, hogy ők nem tehetnek gyakori botlá- 
saikról, mert ők ilyennek születtek. Ilyen a vérük, ilyenek az adottságaik, ilyen 
géneket örököltek. Némelyek egyenesen úgy gondolják, hogy ők nem tudnak 
változtatni az életükön, mert minden ember be van programozva, és ezen nem 
lehet változtatni, Isten őket ilyennek teremtette. Isten nem akar senkit sem 
kísértésbe vinni, ő a kísértésbe esett embert is mindig a jó útra akarja segíteni. 
Nem véletlenül van ott az Úr Jézustól tanult imádságban a , ne vígy minket 
kísértésbe" után azonnal a , de szabadíts meg minket a gonosztól". Isten pró- 
bára tudja tenni a kísértésben lévő embert, de ő nem visz kísértésbe, hanem 
a kísértésben is meg tud szabadítani attól, hogy a kísértő akarata teljesedjen. 
Ezért a szabadításért tanít minket imádkozni Megváltónk. Ennek az apostoli 
tanításnak, ami az Igében hangzik az a lényege, hogy ha az ember a kísértésben 
elesik, az nem hárítható senki másra. Nem háríthatja az ember sem Istenre, se a 
körülményekre, se az emberekre, hanem csak önmagára. Nincs egyetlen olyan 
ember sem a világon, aki a különböző kísértéseken mindig győzni tudott. Ezért 
mi mindnyájan elesett emberek vagyunk. Nem segít rajtunk semmi más, csak 
Istennek a kegyelme. Az Igében azt mondja Isten, hogy mindenki kísértetik, 
amikor vonja a saját kívánsága. Mindnyájan tudjuk, mennyiféle kívánság özö- 
ne van az életünkben. Valaki megkíván egy szép ruhát, egy csillogó ékszert, 
vagy valami mást, és mindent elkövet, hogy a kívánt dolgot megszerezze. 
A megszerzésnek is sokféle ára van; sokszor könnyek árán, sokszor valaki- 
nek a szenvedése árán, vagy valamilyen más áron. Jó, ha ezekre a dolgokra 

figyelünk, hogy honnan származnak ezek a kívánságok. Mert vannak jó, szép, 
nemes és Isten akarata szerinti kívánságok, vágyak és törekvések is, amelyek 
széppé és nemessé tehetik az ember életét. De itt az Igében most nem az ilyen 
kívánságokról van szó, hanem azokról, amelyek könnyen pokollá tehetik az 
ember életét. A kívánságba eső embernek mindig át kell gondolnia, hogy vajon 
honnan származik a szívében levő kívánság. Hogy honnan származik a nem 
Isten akarata szerinti kívánság, az le van írva mindjárt a Szentírás elején, a 3. 
fejezetben. Jött a hitető, amely mindjárt azzal kezdte hitető munkáját, hogy két- 
ségbe vonta Isten szavának az igazságát. A kígyóként megjelenő hitető az Éden 
egyetlen olyan fájánál, amelynek gyümölcsétől eltiltotta őket Isten, feltette a 
hamis kérdést: Csakugyan azt mondta Isten, hogy a kert egy fájáról se egyetek? 
Itt még az ember kiigazította a hitető szavait, és megmondta, hogy Isten csak 
ennek a fának a gyümölcsét tiltotta el tőlük, mert ha arról esznek, meghal- 
nak. A kísértő azonnal hazuggá nyilvánította Istent, amikor azt mondta, hogy 
nem halnak meg, hanem olyanok lesznek, mint az Isten, jónak és gonosznak 
ismerői. A hitető sohasem árulja el igazi szándékát, hanem úgy beszél, hogy 
célját elérje. A cél pedig az Istentől való eltántorítás volt, és amikor ezt tette, 
az ember jótevőjének a szerepében tetszelgett. Megkívántatta a gyümölcsöt és 
elérte célját, győzött. Az ember Isten helyett rá hallgatott. Azért figyelmeztet 
Isten az Igében, hogy mindenki a saját kívánságától vonzva esik kísértésbe. A 
kívánság megfoganva bűnt szült, és a bűnössé lett ember elindult a halál felé 
vezető úton. Isten az Igében egy nagyon ismerős folyamatot tár elénk, amikor 
fogamzásról és születésről beszél. Ahol az ember lelkében megérik a sátáni 
lélektől származó kívánság, és azt az ember melengeti magában, azt előbb 
utóbb végrehajtja. A bűn tehát az Isten akaratától való elfordulás, és a sátán 
akaratának való engedelmeskedés. Ezért hív ezen a héten is Isten magunkba 
szállásra, érzéseink, vágyaink és tetteink Isten előtti megvizsgálására. Mind- 
nyájan gyarló, botladozó emberek vagyunk, de Isten ébresztget. Nem az a 
végzetes baj, ha botladozunk, jaj, talán el is esünk, hanem az, ha úgy maradunk, 
nem állunk fel, nem bánjuk meg a magunkban melengetett rosszat, nem tudunk 
egymástól bocsánatot kérni, és egymásnak megbocsátani. Minden, ami Isten 
akarata ellen van, bűn. Nemcsak az akaratok, érzések, tervek és tettek, hanem 
a mulasztások is. Ismerjük az Igét: , Ha valaki tudna jót cselekedni és nem cse- 
lekszi, bűne az annak." Próbáljuk életünket ilyen vonatkozásban is megvizs- 
gálni. Minden megbántással, vagy mulasztással, amellyel embertársaink ellen 
vétünk, Isten ellen vétünk. Dávid Isten választott eszköze volt, mégis mélyre 
süllyedt, megbotlott, elesett, amikor csalárdul magáévá tette Uriás feleségét, 
Betsabét, de amikor Isten Nátán próféta által felébresztette őt kábulatából, 
akkor bűnbánatban megtörve kérte Isten könyörülő kegyelmét és imádságában 
ezt is mondta: , Egyedül te ellened vétkeztem, s azt cselekedtem, ami gonosz 

a te szemeid előtt." Borzalmas bűnt követett el, de kegyelemért könyörgött. 
Isten megbüntette őt, de kegyelmet kapott. 

Számunkra kegyelmi ajándék, hogy mi, akik bűnben fogantattunk és szü- 
lettünk részesei lehetünk egy másik fogamzásnak is. Mert minden jó adomány 
felülről származik. Isten azért adta és adja Szentlelkét, hogy általa foganjon 
meg szívünkben sok kívánság, vágy és akarat, ami kedves előtte, hogy annak 
megvalósításán egész életünkön át munkálkodhassunk. Így lehet reménysé- 
günk, hogy mi is meghalljuk majd Urunk szavát: „Jól van jó és hű szolgám, 
kevesen voltál hű, többre bízlak ezután. Menj be a te Uradnak örömébe.” Ámen 


Könyörülő Isten, Édesatyánk, hálát adunk néked, hogy itt lehet- 
tünk most is a te Igédet hallgató gyermekeidnek ebben a gyüleke- 
zetében. Kérünk, légy velünk és vezess Szentlelkeddel, hogy a mi 
szívünkben is megfoganjon általa az akarat minden jónak a cse- 
lekvésére, ami kedves a te szemeid előtt. Te, aki látod életünket, és 
tudod, hogy milyen sokféleképpen mutatkozik meg, hogy gyarló és 
esendő gyermekeid vagyunk, könyörülj rajtunk, hogy amikor meg- 
botlunk, vagy elesünk, ne maradjunk elesett állapotunkban. Segíts 
őszinte bűnbánatra, hogy tudjuk szívünket előtted kitárni azzal a 
hitbeli bizonyossággal, hogy te a töredelmes szívet nem veted 
meg. Segíts, hogy ott, ahol ez emberileg még lehetséges, találjuk 
meg a gyarlóságaink által okozott bántalom jóvátételének a mód- 
ját, ahol pedig ez már nem lehetséges, mert a megbántott testvér 
nincs már a földön élők között, legyen a te szent Fiad értünk is 
kiontott vére az elégtétel. Köszönjük, hogy könyörülő kegyelmed 
most is asztalt terít, és Jézus Krisztus most is hívogat bennünket, 
megfáradt, bűnnel terhelt gyermekeidet magához, hogy megbo- 
csásson. Kérünk, erősítsd hitünket, és vésd szívünkbe azt a hitbeli 
bizonyosságot, hogy szívünket egészen atyai kezedbe helyezzük, 
ennek a világnak semmi hatalma sem szakíthat el tőled. Kérünk, 
áldd meg anyaszentegyházadat, hogy benne világszerte hangoz- 
zon a bizonyságtétel a te bűnbocsátó kegyelmedről, üdvözítő 
szeretetedről. Megváltónk nevében kérünk, hallgasd meg imádsá- 
gunkat. Ámen 

Jézus, a mi bűntelen főpapunk 
Esti 


Alapige: Zsidók 4, 12-16 


Mert Isten igéje élő és ható, élesebb minden kétélű kardnál, és áthatol 
az elme és a lélek, az ízületek és a velők szétválásáig, és megítéli a szív gon- 
dolatait és szándékait. Nincsen olyan teremtmény, amely rejtve volna előtte, 
sőt mindenki mezítelen és fedetlen az ő szeme előtt. Neki kell majd számot 
adnunk. Mivel tehát nagy főpapunk van, aki áthatolt az egeken, Jézus, 
az Isten Fia, ragaszkodjunk hitvallásunkhoz. Mert nem olyan főpapunk 
van, aki ne tudna megindulni erőtlenségeinken, hanem olyan, aki hozzánk 
hasonlóan kísértést szenvedett mindenben, kivéve a bűnt. Járuljunk tehát 
bizalommal a kegyelem trónusához, hogy irgalmat nyerjünk, és kegyelmet 
találjunk, amikor segítségre van szükségünk. 


Kedves Testvéreim, 


Isten Igéjének felolvasott szakaszában az utolsó mondatban a bizalom- 
ról van szó. Nagy áldás az emberi életünkben, ha van valaki küzdelmeink, 
gondjaink, tanácstalanságaink közepette, akihez mindig bizalommal tudunk 
fordulni. Megnyugszunk, és belső békességet kapunk, ha olyankor, amikor az 
életünknek valamilyen elintézetlen, vagy nehezen elintézhető ügye van, van 
a közelünkben egy ember, akiről teljes reménységgel tudjuk mondani, hogy ő 
szívesen segít. Soha nem akart rosszat nekünk, és mindig megtette ügyes-bajos 
dolgainkban, ami lehetséges, ami tőle telik. 

Mi mindnyájan segítségre szoruló emberek vagyunk, mert a hazugság atyja 
becsapott bennünket, tévútra vezetett, és összekuszált világunkban nem találjuk 
a jó irányba vezető utat. Nagy megnyugvást hoz, ha tudjuk, hogy Isten az, aki 
mindig tud és akar segíteni, mert ő mindig javunkat akarja. Az életünkre nézve 
döntő fontosságú segítséget már meg is cselekedte, amikor Jézus Krisztusban 
eljött, hogy halálba hulló életünket kegyelmes szeretettel kiemelje a bűn mély- 
ségéből. Azért nagy vigasztalás számunkra, hogy mi mint Istennek újra és újra 
eltévedő gyermekei, ismét hallhatjuk az Igét: ,, Járuljunk tehát bizalommal a 
kegyelem trónusához, hogy irgalmat nyerjünk, és kegyelmet találjunk, amikor 
segítségre van szükségünk." Anyagi és anyagias világunkban szinte mindenki 
szívesen megy oda, ahol valamit adnak, ahol valamit kapni vagy nyerni lehet. 
De amikor Isten hívogat, hogy ő az életünket megtartó kegyelmét adja, hogy tőle 
irgalmat nyerjünk, nem özönlenek az emberek. Amikor lelki dolgokról van szó, 
akkor nem nagy az érdeklődés. Pedig sokszor kerül az ember olyan helyzetbe, 

hogy segítségre van szüksége. A magukat hitben élőnek vallók mondják is ilyen- 
kor: Istenem segíts meg. Mégis amikor Isten az Igében azt mondja; Jöjj és borulj 
le az én kegyelmem királyi széke előtt, akkor az ember vonakodik. Ez azért van 
így, mert az ember a lelke mélyén érzi, tudja, hogy Isten elé állva nem mond- 
hatna mást, csak azt, hogy; Istenem, én egy elesett gyarló bűnös ember vagyok, 
és csak a te kegyelmedből juthatnék el oda, ahova el szeretnék jutni. Csak a te 
kegyelmed mondhatná azt, hogy nem vagyok elveszett ember, nem éltem a földön 
hiába. Csak a te kegyelmedből nem maradna majd eltemetett testem a sírban. A 
te kegyelmedből lehetnék új teremtéssé, és csak így lenne osztályrészem az örök 
élet. Az ember azonban éppen ezt nem akarja mondani, mert magát nagynak, 
igaznak, becsületesnek tartja. Istent úgy ismerjük a Szentírásból, mint a világ 
teremtőjét és Urát. Tőle származik minden jó adomány és tökéletes ajándék. 
Életünk, ételünk, italunk, mind-mind az ő ajándéka, de azt is megmondja, mit vár 
tőlünk. Ezt atyai szeretettel így mondja: adjad gyermekem a szívedet énnékem. 
Az ember annak adja szívét, akit szeret. Ebben tehát benne van a legnagyobb 
parancsolat is: Szeresd az Urat, a te Istenedet. Tehát természetes, hogy uralkodik 
is a világ fölött. Parancsol, de parancsai a világ és az élet védelmét szolgálják. 
Ezt a keményszívű, önző és rövidlátó ember nem akarja észrevenni. 

Nagy bűnözők bírósági tárgyalásairól szóló beszámolójukban sokszor 
elmondják a tudósítók, hogy nagyon kevés bűnöző vallja be igazán őszintén és 
megbánással a bűnét. Még a legnagyobb szörnyűségeket véghez vivő bűnözők 
is sokszor tartják tettüket helyesnek, indokoltnak, vagy igazságosnak. Vannak, 
akik hazug mesékkel és tagadással védekeznek. A felelősségre vonásnál, a 
számonkérésnél a farkas is báránybőrbe öltözik. Sok ember nem tud megaláz- 
kodni még Isten előtt sem. Isten segítsége kellene, de nem kell maga az Isten. 
Sok millió ember él a földön, akik nem ismerik, vagy nem is akarják ismerni 
Istent, és Igéjét sem hallgatják. De mintha évmilliók távlatából is visszhang- 
zana szívükben a sátán szava: ,,...ha rám hallgattok, olyanok lesztek, mint az 
Isten." Akikben ez a hang visszhangzik, ott fertőz is, sokkal erősebben, mint 
a letűnt időkben. Ennek pedig az a következménye, hogy magukat Istenhez 
hasonló méltóságúnak tartják. Ezért nem akarnak megalázkodni a világot 
teremtő mindenható Isten előtt sem. Azt se akarják tudatosítani, hogy Isten átlát 
a hazugságok és tagadások takaróján, és belelát a szívekbe is. 

Pedig az Igében azt is elmondja Isten, hogy ő nyugodalomba vezeti az 
ő népét. Amikor Isten az ószövetségi gyülekezetet Mózes vezetésével útnak 
indította az egyiptomi rabságból az Ígéret földje felé, akkor az a reménység 
volt ennek a népnek a szívében, hogy ha egyszer véget ér a pusztai vándorlás és 
megérkeznek, ott már nyugalomban lesznek. Isten gondoskodott róluk a pusz- 
tában is, vizet fakasztott a kősziklából, mannával és hússal táplálta őket, de ők 
tele voltak nyugtalansággal és lázadozással Isten ellen és Mózes ellen. Ennek 

az lett a következménye, hogy ez a nyugodalomra vágyó nép nem érkezett a 
nyugodalomba. Majdnem az egész nép, amely Egyiptomból elindult, elhullott 
a pusztában. Engedetlenség miatt hullottak el, mert nekik is kellett Isten segít- 
sége, de nem engedelmeskedtek Istennek. Azért mondja ezt el Isten az Igében, 
mert az ószövetségi nép nagy része az apostoli korban, amikor a levél íródott, 
szintén nem engedelmeskedett Istennek, amikor ő Krisztusban a kegyelemből 
való megváltást készítette. Elmondta nekik, hogy Krisztus főpapi áldozata árán 
Isten az ő engedelmes népét bevezeti Isten országának tejességébe, a teljes 
nyugodalomba. Figyelmeztetés ez az Ige Isten minden kor engedetlen népe 
felé, akik talán kérik is, várják is Isten segítségét, de nem engedelmeskednek 
Isten akaratának. A Mózessel indult nép következő nemzedéke a 4o évi vándor- 
lás után Józsué vezetésével megérkezett az Ígéret földjére. Isten ott is megsegí- 
tette őket, de a nép ott sem teljesítette mindig Isten akaratát. Nem is volt igazán 
nyugodalma azon a földön az Ószövetség népének, mint ahogyan — sajnos 
— ma sincs. S közben, mintegy 1900 évig hontalanok voltak. Beteljesedtek, és 
hisszük, hogy beteljesednek rajta Isten ítéletei és kegyelmi ígéretei is. A levél 
írója emlékeztet, hogy Isten elkészítette Krisztusban ezt a nyugodalmat, de 
ezt meg kell ragadni hittel. Az engedetlenség olyan eredményt hozhatna, mint 
az Egyiptomból az Ígéret földjére való vándorlás. Isten Krisztusban, a testté 
lett Igében új teremtést végez. Azért van hangsúlyozva a mai Igében, hogy: 
„Isten Igéje élő és ható, élesebb minden kétélű kardnál, és áthatol az elme és 
a lélek megoszlásáig, és megítéli a szív gondolatait és szándékait." A görög 
Szentírásban az , elme", (a Károli fordításban , szív") szó psyché-nek van írva. 
Tehát Isten teremtő Igéje olyan hatalmas erő, hogy szétválasztja az ember 
elméjében, szívében levő akaratot, érzést, gondolatokat, az Isten Lelkének, 
Isten szellemiségének az akaratától. A szétválasztott , Pneuma" = Lélek pedig 
elfogadója, hordozója és megvalósítója Isten akaratának. Az Isten Szentlelkét 
elfogadó embernek az életében pedig nincs Isten akarata elleni engedetlenség. 
Azért mondja Isten itt a Zsidókhoz írt levélben, hogy: „ma, ha az ő szavát hall- 
játok, meg ne keményítsétek szíveiteket. " Szívleljük meg azért Isten Igéjének 
az üzenetét, amikor Isten Szentlelke kitöltetésének az ünnepéhez készülődünk. 
Isten azért szól hozzánk Igéjében, hogy gyógyítsa, megújítsa az életünket, hogy 
életünk egyre hasonlóbb legyen ahhoz a képhez, amilyennek Isten teremtette az 
embert a teremtés hajnalán. Isten azt akarja, hogy valljuk meg azt a hitünket, 
hogy ő bennünket nagy főpapunk golgotai áldozatáért az örök életre készít. 
Ragaszkodjunk ehhez a hitvallásunkhoz és vigyázzunk féltő szeretettel arra, 
hogy az életünk is ennek a hitnek a megvallásává váljon. 

Amikor az ószövetségi főpap a nagy engesztelő áldozatot bemutatta, ezt 
nemcsak a népért, hanem önmagáért is elvégezte, mert ő is ember, bűnös ember 
volt. Az emberré lett Jézus Krisztus nem önmagáért, hanem értünk mutatta be 

az áldozatot, mert szánja és szereti az embert. Téged, engem, minket szeret 
Isten. Ő bűntelen volt, pedig a sátán őt is megkísértette. Szeret, mert ismeri 
nemcsak a kísértést, hanem emberi életünk minden szenvedését és szükségét. A 
mi szenvedéseinket is csak azok az embertársak értik meg, azok tudnak velünk 
együttérezni, akik átmentek hasonló szenvedéseken. Jézus Krisztus, mint főpap 
vette magára a mi szenvedéseinket. Járuljunk tehát bizalommal a kegyelem 
királyi székéhez, hogy megkapjuk azt, amire mindnyájunknak nagyon szük- 
sége van, bűneinknek a bocsánatát. Ámen 


Hálát adunk néked jó Atyánk, hogy Jézus Krisztus a te szent 
Fiad, áldozó főpappá lett értünk. Áthatolt az egeken, Isten létére 
emberré lett, hogy bennünket örök országod polgáraivá tegyen. 
Tőlünk, akiknek itt ringott a bölcsője, mert ez a szülőföldünk, tör- 
ténelmünknek egy sötét szakaszán elvették polgári jogainkat, és 
hontalanokká lettünk a szülőföldünkön. Te pedig jó Atyánk, aki 
a teremtett mindenség Ura vagy, Jézus Krisztusban polgáraivá 
fogadsz a te szent országodnak. Megköszönjük, hogy ennek a 
te örök országodnak a csodálatos dolgait Igéden keresztül elénk 
tárod, hogy megtanuljuk egymást őszintébben, jobban, és tisz- 
tább szívvel szeretni, mert a te országodnak ez az első törvénye. 
Kérünk, segíts, hogy Szentlelked vezessen már itt ebben a földi 
életben is, és add, hogy soha ne feledkezzünk meg arról, hogy mi 
ezen a földön élve is országod Krisztus által eljegyzett polgárai 
vagyunk. Te légy velünk is, közeli és távoli szeretteinkkel is oltal- 
mazó, megtartó kegyelmeddel akkor is, ha álomra hajtjuk fejünket, 
hogy pihenjünk a mai nap fáradalmai után. Te ajándékozz meg új 
nappal, és te adj elégséges lelki-testi erőt, hogy feladatainkat lel- 
kiismeretesen végezzük. Ilyen életre segíts bennünket könyörülő 
Istenünk, Megváltónk, Jézusunk nevében kérünk. Ámen 

Jézus gyermekkora 
Esti 


Alapige: Lukács 2, 41-52 


Szülei évenként elmentek Jeruzsálembe a húsvét ünnepére. Amikor tizen- 
két éves lett, szintén felmentek Jeruzsálembe az ünnepi szokás szerint. Miu- 
tán pedig elteltek az ünnepnapok, és hazafelé indultak, a gyermek Jézus ott 
maradt Jeruzsálemben. Szülei azonban ezt nem vették észre. Mivel azt hitték, 
hogy az útitársaik körében van, elmentek egy napi járóföldre, és csak akkor 
kezdték keresni a rokonok és az ismerősök között. De mivel nem találták, 
visszatértek Jeruzsálembe, és ott keresték tovább. Három nap múlva találták 
meg a templomban, amint a tanítómesterek körében ült, hallgatta és kérdezte 
őket, és mindenki, aki hallotta, csodálkozott értelmén és feleletein. Amikor 
szülei meglátták, megdöbbentek, anyja pedig így szólt hozzá: ,, Gyermekem, 
miért tetted ezt velünk? Íme, apád és én nagy bánattal kerestünk téged.” Mire 
ő így válaszolt: ,, Miért kerestetek engem? Nem tudtátok, hogy az én Atyám 
házában kell lennem?” Ők azonban a nekik adott választ nem értették. Jézus 
ezután elindult velük, elment Názáretbe, és engedelmeskedett nekik. Anyja 
mindezeket a szavakat megőrizte szívében, Jézus pedig gyarapodott bölcses- 
ségben, testben, Isten és emberek előtt való kedvességben. 


Kedves Testvéreim, 


Isten Igéjének a most felolvasott verseiben azt az egyetlen történetet olvas- 
tuk, amelyen kívül a Jézus gyermekkoráról, a Jézus szülei által bemutatott 
hálaáldozat eseménye, és messiási munkájának a megkezdése közötti időről, 
nincs több feljegyzés a Szentírásban. Jézus születésének a történetét mindnyá- 
jan ismerjük a karácsonyi evangéliumból. Életének ez az egyetlen gyerekkori 
története azért nagy ajándéka Istennek, mert le van benne írva, hogy József és 
Mária ez a kedves család, Istenre figyelő szép életet éltek. Ott volt a szívükben 
a legfontosabb, hogy elfogadták Isten akaratát, és bár nem mindent értettek, 
hálát adtak érte. Amikor Máriának az angyal megjelentette, hogy gyermeke 
születik, nem értette, hogy neki, az érintetlen menyasszonynak hogyan szület- 
hetik gyermeke. Az angyal mondta, hogy a gyermek a Szentlélektől fogantatik, 
de ő még sohase hallott ilyet, nem tudta, nem tudhatta, hogy a Szentlélek életet 
teremtő hatalom. Mivel ezt az Isten angyala mondta, ezért elfogadta, megnyu- 
godott, és merte hittel mondani: , Legyen nekem a te akaratod szerint." Azért 
vannak benne az apostoli hitvallás Jézusról szóló részében ezek a mondatok: 
, Fogantatott Szentlélektől, született szűz Máriától." 

József és Mária, mikor a 12 éves Jézust magukkal vitték, azért zarándokol- 
tak Jeruzsálembe, mert a Törvényben előírt áldozatot akarták Istennek bemutat- 
ni. Zsinagóga, ma így mondanánk: imaház, minden településen volt. Ott minden 
szombaton összejött a gyülekezet, énekeltek, imádkoztak, Szentírást olvastak és 
azt a gyülekezet vezetője, vagy egy vendég igehirdető megmagyarázta. De az 
áldozatokat bemutatni csak Jeruzsálemben, a gyülekezet egyetlen templomában 
lehetett. Az áldozatok bemutatására évente háromszor oda zarándokoltak a hithű 
zsidók. A templomba menés tehát komoly áldozathozatal és nagyon fáradságos 
feladat volt, különösen azoknak, akik az áldozati állatokat is hazulról vitték 
magukkal. A Jeruzsálembe jutás a távolról zarándoklóknak sok napig is tartha- 
tott. Ezért ezekre az alkalmakra csak a férfiaknak volt kötelező a zarándoklás, 
de a hűséges és egészséges feleségek elkísérték férjüket erre az útra. Mária is 
elment Józseffel, sőt a 12 éves Jézust is magukkal vitték. Eddig nem vihették, 
hiszen gyermek volt, de csodálatos gyermek. Nemcsak annyit tudott Istenről és 
a templomról, amit az időnként oda- járó szülők elmondtak nekik. Nem való- 
színű, hogy otthon a családban lett volna bibliai tekercsük, mert ahhoz, mivel 
azt kézzel írták, csak a leggazdagabb emberek juthattak hozzá. József pedig a 
szegény emberek csoportjába tartozott, mert Jézus születése után, amikor Mária 
tisztulásának a napjai lejártak és a gyermek Jézust is elvitték a templomba, hogy 
mint elsőszülött gyermeket bemutassák őt az Úrnak, a szegények áldozatát 
vitték. A gyülekezet nagy többsége tehát csak a szombatonkénti zsinagógai 
olvasásból és írásmagyarázatból ismerte a Szentírást. De Jézus maga is, testes- 
től-lelkestől a Szentlélek ajándéka volt. Ő tehát az Atyától jött, ismerte az Atya 
terveit és akaratát. Ezért biztosra vehető, hogy amikor a szülők a zarándoklathoz 
készülődtek és megmondták a gyermek Jézusnak, hogy őt is magukkal akarják 
vinni, nem kellett őt kérlelni, hanem örömmel ment. Talán ott is zsongott lel- 
kében a kedves zsoltárvers. , Örülök az én szívemben, e kívánatos hírt hallván, 
hogy mi bemegyünk ezután az Isten lakóhelyébe." 

Ha mi a templomba akarunk menni, hogy Isten Igéjét hallgassuk, nekünk 
nem kell hosszú zarándokútra kelni, gyermekeinket már kiskorukban is 
magunkkal vihetjük. Ha gyermekeink látják, hogy mi odahaza a családban 
imádkozó hívő életet élünk, és őket életünk példaadásával is ilyen életre nevel- 
jük, ők is szívesen fognak velünk jönni. Jó lenne, ha most itt ebben a templomi 
csendben mindnyájan magunkba szállva megkérdeznénk magunktól, hogy mi 
vajon jó példát adunk-e gyermekeinknek! ? Hogy a gyermek Jézus milyen szí- 
vesen ment, amikor szülei őt is magukkal vitték a hosszú zarándokútra, hogy 
a templomban lehessen, azt mutatja ennek a történetnek a folytatása is. Jézus 
jól érezte magát az Isten házában. Beszédes bizonysága ennek az, hogy amikor 
a szülők az áldozatot bemutatták Istennek és elindultak hazafelé, a 12 éves 
gyermek Jézus ottmaradt a templomban. Mi talán csodálkozunk, hogy lehet 


336 


az, hogy a szülők elindultak a gyermek nélkül. Bizonyára úgy, hogy — mint 
az Igéből is kiérezhető — az ő kis családjuk, a szélesebb körű nagycsaláddal, a 
rokonsággal együtt indult a zarándokútra, és úgy gondolták, hogy valamelyik 
közeli rokoncsaládban Jézus is velük együtt indul haza. De amikor nem találták 
őt a rokoncsaládokban sem, egy napi gyaloglás után mentek vissza Jeruzsálem- 
be, a templomba. , Három nap múlva találták meg őt, amint a tanítómesterek 
körében ült, hallgatta és kérdezte őket." Az Igében olvassuk, hogy amikor ezek 
a tanítómesterek hallották a gyermek Jézus kérdéseit és feleleteit, mindnyájan 
elálmélkodtak értelmén és ismeretein. Édesanyja szelíd dorgálással szólította 
meg megtalált gyermekét: „Gyermekem, miért tetted ezt, atyád és én nagy 
bánattal kerestünk téged." Jézus válaszából kitűnik, hogy ő világosan látta 
küldetésének titkát, amit szülei akkor még nem tudtak, nem értettek. Szerette 
ő földi nevelőatyját is, de szelíden tudtukra adta, hogy az ő feladata elsősorban 
a mennyei Atya dolgaival való foglalkozás. Azért maradt a templomban, mert 
a tanítómesterek ott az Isten dolgaival foglalkoztak. Csodálkozással hallgat- 
ták feleleteit és szavait. Ők nem tudták azt, amit Jézus később, amikor már a 
tanítványokkal járt az országban, maga mondott: , Én ismerem az Atyát, és az 
Atya is ismer engem." 

Mi már Jézus által szólíthatjuk Istent így: , Mi Atyánk." Mi az ő áldozatos 
szeretete által lehetünk Isten gyermekei és egymás testvérei. Ezért szólíthatjuk 
így egymást most is, amikor az ő kegyelmének és szeretetének az asztalához 
készülünk. Nekünk, ha komolyan vesszük az életet, és Istennek Krisztusban 
adott kegyelmi ajándékát, nem szabad Jézust elveszíteni. Pedig sokan elveszí- 
tik őt napjainkban is. Sok családban már nem hangzik el imádkozó ajkakon 
a neve. Nem kérik áldását, segítségét. Sokan elvesztik őt a világban, a min- 
dennapi életharc tülekedésében, mert rövidlátó kishitűségükben sok minden 
más fontosabb nekik, mint a Jézus által elkészített kegyelem, ami életet jelent. 
Sokan ma is a templomban veszítik el Jézust. Vasárnaponként, vagy csak néha 
meghallgatják őt a templomban, mert ő szép és jó tanításokat mond nekünk, 
de mindaz, amit adott, amit hallottak tőle, ottmarad a templom falai között. 
Odakint a világban már más erők, más urak és más eszmék formálják az életü- 
ket. Így aztán a mindennapi életben nem látszik meg rajtuk, hogy Jézus szava 
hallgatói voltak. Vigyázzunk testvéreim, hogy mi mindig vigyük magunkkal 
Jézust, amikor megyünk ki a templomból. 

Amikor Jézust megtalálták szülei a templomban, engedelmesen hazament 
velük, és tovább is kedves, szeretett és szerető szívű engedelmes gyermekük 
volt. Nem éreztette velük, hogy ő más, és többre hivatott, mint minden más 
gyermek ezen a földön. Bizonyára végezte a rábízott munkát atyja ácsműhe- 
lyében. Szép nagycsaládban éltek, mert mint a Szentírásból tudjuk, Jézusnak 
négy fiútestvére volt, és nőtestvérei is voltak. Minden jel arra mutat, hogy 

atyja korán befejezte a földi életet. Az ilyen családokban aztán rendszerint a 
legidősebb testvér hordozta a családi élet gondjait. Ismerte tehát a megélhetési 
gondokat és a munka terhét. 

A hitben élő ember, Krisztus érdeméért Isten gyermekének nevezheti magát. 
Ezzel a kiváltsággal mi is élhetünk. Hívő szívvel mindvégig, még őszülő fejjel 
is gyermekek, Isten gyermekei maradunk. A gyermeknek pedig növekednie 
kell. Segítsen mindnyájunkat Isten kegyelme, hogy mi is gyarapodjunk hitben, 
Isten iránti engedelmességben, szeretetben, bölcsességben, Isten és emberek 
előtti kedvességben. Ámen 


Mi nem tudjuk megköszönni örök jóságodat, mindenható Isten, 
gondviselő Édesatyánk. Nem tudjuk megköszönni, hogy te úgy 
szerettél minket, hogy eljöttél minket drága véren megváltani az 
Úr Jézus Krisztusban. Hálát adunk, hogy te nemcsak gyarlósága- 
inkat, botlásainkat és mulasztásainkat ismered, hanem számon 
tartod őszinte igyekezetünket, és tudod, mikor van szívünkben 
szeretet, jóság és engedelmesség, amire szent Fiad életének a 
példája nevelget minket. Te azt is tudod, hogy a magunk emberi 
erejével, gyakran hűtlenséggé váló hűségével sohasem érkez- 
nénk el oda, ahova a te kegyelmed akar bennünket vezetni; a te 
országodba. Hálát adunk néked, hogy most is, amikor kegyelmed 
asztalához készülünk, azért szóltál hozzánk Igédben, hogy a drága 
kincset, a hitünket ne tékozoljuk el. Kérünk, szenteld meg életün- 
ket, hogy láthatóvá legyen szavainkon és tetteinken keresztül, 
hogy mi kegyelmedet igyekszünk hittel magunkhoz ölelni, ember- 
társaink javára, és neved dicsőségére élni. Kérünk, add szívünkbe 
a botlásink miatti könnyeinken túl azt az örömet is, hogy minket 
ennek a világnak semmi hatalma nem szakíthat el a te üdvözítő 
szeretetedtől. Áldd meg családjainkat, hogy legyen minden családi 
hajlék egy kis templommá, ahol az egymás életét vonzó és gyó- 
gyító szeretet teszi széppé göröngyös életutunkat. Segíts, hogy 
tudjunk már most is, amikor ideigvaló földi hazánkban élünk, a te 
örök országodnak a követeiként a te országod törvényei szerint 
élni. Erre segíts bennünket könyörülő Istenünk, életünk Megvál- 
tója, Jézusunk nevében kérünk. Ámen 

Áldozatkészség 
Esti 


Alapige: 1. Péter 2, 21-25 


Hiszen erre hívattatok el, mivel Krisztus is szenvedett értetek, és példát 
hagyott rátok, hogy az ő nyomdokait kövessétek: ő nem tett bűnt, álnokság 
sem hagyta el a száját, mikor gyalázták, nem viszonozta a gyalázást; amikor 
szenvedett, nem fenyegetőzött, hanem rábízta ezt arra, aki igazságosan ítél. 

Bűneinket maga vitte fel testében a fára, hogy miután meghaltunk a 
bűnöknek, az igazságnak éljünk: az ő sebei által gyógyultatok meg. Mert 
olyanok voltatok, mint a tévelygő juhok, de most megtértetek lelketek pász- 
torához és gondviselőjéhez. 


Kedves Testvéreim, 


Isten most hallott Igéjének döntő fontosságú üzenete az, hogy ő nekünk az 
Úr Jézus Krisztusban Megváltót adott. Jézus azért lett emberré, hogy mi általa 
Isten megváltott gyermekeivé legyünk. Tehát ő nekünk mindenekelőtt Megvál- 
tónk. Voltak azonban a történelem folyamán olyan eszmei áramlatok, amikor 
Isten Igéjének ez a középponti fontosságú üzenete elhalkult. Ennek a szellemi 
hullámverésnek a korában, a Krisztus egyházában is odajutottak sokan, hogy azt 
mondták: mind azt, amit nem tud az ember értelmével felfogni, ki kell hagyni 
Istennek az Igéjéből. Csak azt kell a Szentírásból hirdetni, amit az emberi érte- 
lem fel tud fogni. Ha pedig vannak olyan szavak, fogalmak, amelyet az emberek 
nem értenek meg, ezeket a fogalmakat át kell minősíteni, olyanná kell formálni, 
hogy az emberek azt is megértsék. Annak a kornak a nemzedékei olyan társa- 
dalomban éltek, amelyben ez a szó, hogy , áldozat", már majdnem elfelejtődött. 
Az életnek egy kis területén, pl. a családban a jó édesanyák tudtak áldozatos 
életet élni. Az életnek a többi területéről azonban az áldozathozatalnak készsége 
majdnem elveszett. Az önzetlen szeretetből véghezvitt áldozatos tettek, amikor 
az ember odaáll az embertárs mellé, mert látja, hogy az egyedül a ránehezedő 
teher alatt összeroskad, megfogyatkoztak. A közhangulat, az emberek érzése 
nem afelé a kérdés felé irányult, hogyan lehetne az ember áldássá a másik ember 
mellett, hanem afelé; hogyan lehet a lehető legtöbb pénzt keresni. Az élet-iskola 
akkori diákjai már-már elfelejtették az áldozathozatal leckéjét. 

A ma élő nemzedékek tagjai közül is kevesen gondolnak arra, hogy ennek a 
világnak Ura van, aki ideadta egyetlen Fiát, aki a saját életének az odaáldozá- 
sával váltotta meg a vesztébe rohanó emberiséget. Ezt nem azért tette, mert mi 
jó gyermekei vagyunk, megérdemeljük az áldozatot, hanem azért, mert szeret 

bennünket, és nem akarja, hogy elvesszünk. Ez a Fiú, Jézus Krisztus, nemcsak 
magyarázta Isten országának a titkait, hanem életét adta, hogy az megvalósul- 
hasson. Vajon mi az ő nyomdokain haladunk? Ma a jövendőre tekintve önma- 
gának vagy gyermekeinek tervet készítő embernek mi a legfontosabb? Korunk 
jövőbe néző, tervező emberei nagy részének kulcsszava a haszon, az előretörés. 

Jézus, mindenekelőtt életünk Megváltója és Ura, de ugyanakkor példa is 
számunkra. Példa az áldozathozatalra, a szeretetre, példa arra, hogy aki őt 
követi, bátran szabad embernek vallhatja magát, akit nem kötöz meg sem az 
önzés, sem a hatalomvágy, sem a törtetés. A szabadságnak a tökéletes törvé- 
nye nem emberi intézkedésekből, hanem Isten törvényéből fakad: Ez röviden 
összefoglalva így hangzik: , Szeresd felebarátodat, mint önmagadat." Mert 
nincsen egyetlen olyan világrész vagy ország, amelynek a törvényei önzet- 
lenül szabadságot biztosítanak minden embernek. Az országok törvényhozói 
mindig úgy formálják a törvényt, hogy a lakosság egy részének kedveznek. A 
törvényhozók azokat részesítik előnyben, akik eszmei gondolatviláguknak a 
hűséges követői. Nálunk is sok helyen még orvosi rendelők ajtaján is ki volt 
téve a nyomtatott szöveg, milyen szellemi irány embereit részesítik előnyben. 
Ezeknek nem kellett sokáig várakozni a váróteremben, hosszú várakozás 
nélkül fogadták őket, intézték ügyüket. Ezek által a személyválogató törvé- 
nyek által van korlátozva az ember szabadsága, és szenved csorbát emberi 
méltósága, mert azok pártosak. Jézus pártatlan szeretetből áldozta oda magát 
mindenkiért, aki ezt a kegyelmet elfogadja. Az áldozatos szeretet pedig szen- 
vedéssel jár. Ilyen példát adott nékünk a mi Megváltónk. Amikor bántalmaz- 
ták, amikor üldözték, amikor az életére törtek, sohasem azt adta vissza, amit 
kapott, hanem jóságot, szenvedve is türelmes szeretetet. Ennek a türelmes 
szeretetnek a gyümölcsét csak a Szentlélek tudja teremni. A szerető szívű 
emberek a megmondhatói, hogy az önzetlen szeretet mindig szenvedéssel jár. 
Az önzetlen szeretetnek földi életünkben a jó édesanyák a megtestesítői. Ők 
tudnak áldozatos szeretettel virrasztani, ha beteg a gyermekük, ha valamilyen 
veszély fenyegeti őket, ha féltik őket a rossz társaságtól, és sok mindentől. 
Mennyire szenvednek a szülők, ha a felnövő gyermek már eltávozik a szülői 
háztól, mert iskolába vagy munkába megy, és azt a hírt hallja, hogy gyermekük 
nem azon az úton jár, amelynek szeretetét a szülői házban a szívébe vésték. Fáj, 
ha úgy tűnik, hogy hiábavaló volt a gyermek életét átölelő féltő gondoskodás 
és áldozathozatal. De a jó szülők nem csüggednek el, nem adják fel könnyen a 
gyermekeikért vívott harcot és a reménységet. Sok szülő gondol reménységgel, 
ha gyermekük lejtőre jutott és mélység felé zuhan, a tékozló fiú történetére. 
Hiszen az is otthagyta az atyját, a szülőket. Egy darabig, míg tartott az örök- 
ség, gond nélkül élt, de amikor a sertések vályújáig süllyedt, megbánta tettét 
és szívében bocsánatkérő szóval elindult az atyai hajlék felé. Hazament, és az 

atya megbocsátó szeretettel fogadta hazatérő fiát. Meg lehet bánni az elkövetett 
rosszat, vagy mulasztást. Van megbocsájtás, van kegyelem. A tékozló gyerme- 
kek még bűnbánattal hazatérhetnek. Földi életünkben mindnyájunknak vannak 
vágyai. Mindenki az után vágyakozik, ami hiányzik az életéből. Ismerjük a 
vak Bartimeus történetét. Amikor a jerikói úton találkozott az utána kiáltozó 
koldussal és megkérdezte tőle, hogy mit akar, hogy Jézus cselekedjen vele, 
azt mondta: , Uram, hogy lássak." A vak látni akar, a rab, a fogoly a szabadság 
után, a szabadulás után vágyik. Áldottak ezek a vágyak. De Jézus figyelmezteti 
a sokminden után vágyakozókat: , keressétek először Isten országát és annak 
igazságát.” Ha ezt fogjuk keresni, a többiek, a szükséges dolgok is megadatnak 
nékünk, ha Jézushoz, lelkünk pásztorához megyünk. Ő maga mondta ezt: , Én 
vagyok a jó pásztor, a jó pásztor életét adja az ő juhaiért." Ő, mint jó pásztor, 
örül, hogy az ő juhai hallják az ő szavát és őt követik. Idegennek a hangját 
nem ismerik, az idegent nem követik. A keleti országokban a pásztort valóban 
követi a nyáj, mert míg a mi környezetünkben a pásztor a nyáj után megy, tehát 
hajtja a nyájat, a keleti pásztorok a nyáj előtt mennek, tehát vezetik a nyájat. 
És amikor Isten az Igében Jézusról, mint példáról és pásztorról is beszél, arra 
mutat rá, hogy nekünk sem idegen hang után kell mennünk, mert mi az ő nyá- 
jához tartozunk. Minden más hang más útra vezetne, de ő, aki életét adta értünk 
hazafelé, a már-már majdnem eltékozolt örök érték, az atyai ház felé vezet 
mindnyájunkat. A keleti pásztorok azért mennek a nyáj előtt, mert azt mondják, 
hogy ha a nyájat valami veszély fenyegeti, azt a pásztornak kell először ész- 
revenni. A hegyes vidékeken élő pásztoroknak a nyáját sok veszély fenyegeti. 
A közeledő farkas, az előttük tátongó szakadékok, szikla-repedések, és más 
veszélyek. A pásztor a keskeny szakadékok fölé deszka pallót rak, hogy azon 
a nyáj szép csöndesen, egyesével, esetleg kettesével át tudjon menni. Így járt 
előttünk veszélyes utakon a mi Megváltónk, hívogatva magához, pallót rakva, 
hogy életünk nagy szakadékaiba bele ne zuhanjunk, hanem a szakadékon is 
biztonságosan átjussunk. Számunkra a leghatalmasabb palló az ő keresztje, 
amellyel összeköti ezt a mi bűnös világunkat Isten atyai szívével, bűnöket 
megbocsátó kegyelmével. Így őt követni tehát azt jelenti, hogy miközben földi 
életünk sok feladatát végezzük, az ő lelkületével végezzük napi tennivalóinkat. 
Milyen sajnálatos jelensége az életünknek, hogy ha valaki a munkahelyén egy 
kis vezető munkahelyet kap, elkezd uralkodni a vezetése alá rendelt embere- 
ken. Keresztül tudja vinni a maga akaratát, ha valaki nem engedelmeskedik, 
tud bosszút állni, mintha sohasem hallotta volna, hogy az Úr Jézus egészen 
másra nevelget bennünket. Arra, hogy legyünk itt az ő követet. 

Az Igében azt mondja Isten, hogy az ilyen önző, önközéppontú élet, amely- 
ben nincsen szava a megbocsátó jóakaratnak, a megbocsátó szeretetnek, a 
veszedelembe rohanó embereknek az életútja. A Krisztushoz tartozó emberek- 

re, azok múltjára emlékezve pedig ezt mondja: , Mert olyanok voltatok, mint a 
tévelygő juhok, de most megtértetek lelketek pásztorához és gondviselőjéhez. ” 
Bárcsak mi is tudnánk mondani a magunk életére nézve, hogy mi is csak vol- 
tunk ilyenek, ilyen törtetők, uralkodni akarók, önzők, szeretet nélküliek, de az 
életünkben áldott változás történt, a régiek elmúltak, és íme, újjá lett minden, 
mert mi is megtértünk lelkünk pásztorához és gondviselőjéhez az Úr Jézus 
Krisztushoz. Ámen 


Hálát adunk néked gondviselő Édesatyánk, hogy a te hűséged 
átöleli ezt a mi méltatlan bűnös emberi életünket. Hálát adunk, 
hogy te nem érdemünk szerint bánsz velünk, mert ha számba 
vennéd minden gyarlóságunkat, botlásunkat, akkor ítéleted ostora 
csattogna fölöttünk. Magasztalunk téged gondviselő Édesatyánk, 
hogy most is szívünkbe vésted üzenetedet, hogy te szabadságra 
hívtál el bennünket. Arra, hogy megszabaduljunk az önzéstől, a 
rosszakarattól a szeretetlenségtől, és elinduljunk hálás engedel- 
mességgel az Úr Jézus Krisztus nyomdokain járva a szeretet, a 
jóakarat, a hűség és az áldássá lenni akarás útján. Könyörülj raj- 
tunk, és cselekedd, hogy a szívünkben legyen jóakarat, hogy tud- 
juk követni életünk Urát, aki most is szeretettel hívogat kegyelmed 
asztalához. Kérünk, légy velünk megtartó és gondviselő kegyel- 
meddel a ránk következő éjszakában, segíts, hogy tudjuk napon- 
kénti gondjainkat letenni és megtisztuló szívvel pihenni, aludni. 
Légy velünk, hogy ha atyai jóságod új napra virraszt, és újra kint 
leszünk mindennapi életünk küzdő terén, ahol mindig új gondok, 
feladatok, kísértések és kétségek nehezednek az éltünkre. Segíts, 
hogy tudjunk mindig helyesen dönteni, akaratod szerint szólni 
és cselekedni. Adj türelmet és békességet rád tekinteni akkor is, 
ha tövises lenne életutunk, hogy a nehézségeket is tudjuk azzal 
a reménységgel hordozni, hogy te olyan Ura vagy az életünknek, 
aki a jajt is jóra tudod változtatni. Megváltó Urunk nevében kérünk, 
hallgasd meg imádságunkat. Ámen 

A szeretetnek és józanságnak a lelke 
Esti 


Alapige: 2. Timóteus 1, 3-7 


Hálát adok az Istennek, akinek őseimhez hasonlóan tiszta lelkiismerettel 
szolgálok, amikor szüntelenül, éjjel és nappal megemlékezem rólad könyör- 
géseimben, és könnyeidre emlékezve látni kívánlak, hogy öröm töltsön el. 
Eszembe jutott ugyanis a benned élő képmutatás nélküli hit, amely először 
nagyanyádban, Lóiszban és anyádban, Eunikében lakott, de meg vagyok 
győződve arról, hogy benned is megvan. Ezért emlékeztetlek téged, hogy 
gerjeszd fel az Isten kegyelmi ajándékát, amely kezeim rád tétele által van 
benned. Mert nem a félelemnek lelkét adta nekünk az Isten, hanem az erő, 
a szeretet és a józanság lelkét. 


Kedves Testvéreim, 


Pál apostol hálát ad itt Istennek mindenkiért, akikkel a földi életben úgy 
találkozhatott, hogy azok Istentől kapott missziói munkái során testvéreivé, 
lelki gyermekeivé, munkatársaivá lettek. A levél Timóteusnak, Pál apostol 
hüséges, szorgalmas, és megbízható munkatársának szól, de megemlékezik az 
apostol Timóteus nagyanyjáról, és édesanyjáról is, akik már szintén Krisztus 
gyülekezetének hitben élő tagjai voltak. Az apáról és nagyapáról nincs szó, 
azok szívében az Ige magvetése bizonyára kemény talajra hullott és pogányok 
maradtak. Akik élő hitre jutottak, azok imaközösségben voltak egymással 
akkor is, ha távol éltek egymástól. A másik összekötő kapocs, amely az egy- 
mástól távol levőket összekötötte, a levél volt. A most hallott igeversek Pál 
apostolnak a Timóteushoz írt második leveléből valók. 

Az Úrvacsorához készülés előtti napokban gyakran hangzik köztünk Isten 
Igéje a kegyelemről. Ilyenkor különösképpen tudatosítjuk, hogy mindnyájan 
kegyelemből élünk. Mindnyájan ismerjük a kegyelem szónak a világi szóhasz- 
nálatban való jelentését. A kegyelem ott is azt jelenti, hogy valakinek, akit halál- 
ra ítéltek, szabad tovább élni. Minden országban van egy ember, az államfő, 
akinek hatalma van arra, hogy az embernek, aki fölött a bíróság már kimondta a 
halálos ítéletet, megkegyelmezzen. Akinek a kegyelmi kérvénye olyan tartalmú, 
hogy azt az államfő elfogadásra méltónak találja, annak szabad tovább élni. 
Az ilyen ember tudja, hogy minden napja kegyelem. Isten, a világmindenség 
teremtő Istene úgy megszánt bennünket, bűnbe esetteket, hogy kegyelmet adott 
nékünk, halálra méltó embereknek. A bünt meg kellett büntetnie, de ezt úgy 
cselekedte, hogy emberi testet öltött szent Fia magára vette minden embernek 

a büntetését, aki megváltó kegyelmét hittel elfogadja. Bűneinket Isten Krisztus 
érdeméért bocsátja meg, így kapunk kegyelmet. De ez számunkra azt jelenti, 
hogy életünk hátralévő idejében nem élhetünk csak magunknak. Áldássá kell 
válnunk szeretteink és a hozzánk közelállók között. Istennek ez a kegyelme 
nemcsak arra elégséges, hogy amikor utolsót dobban a szívünk, átmehessünk 
az örökkévalóságba, ez a kegyelem, — mint Pál apostol is megtapasztalta, — cso- 
dálatos erőforrás földi éltetünk nemes harcai közepette is. Amikor az apostol 
élete alkonyához érkezett, és visszatekintett élete elvégzett munkáira hálás hittel 
mondta el, hogy ő testében a betegség tövisével is nagyobb területre vitte el 
Isten megváltó szeretetének az örömhírét, mint a többi apostol együttvéve. De 
ezt is hozzátette: de nem én, hanem az Istennek velem lévő kegyelme. Higgyük 
el, hogy ha Isten kegyelmét szívünkben hordozzuk, mi is áldott eszközökké 
válunk Isten kezében sok feladatnak az elvégzésére. 

Az apostol ebben a levélben azt is írja hűséges ifjú munkatársának: ,, Ger- 
jeszd fel az Isten kegyelmi ajándékát, amely benned van kezeimnek a rád tétele 
által. ” Isten ezt a kegyelmet mindenkinek felkínálja, de nem mindenki fogadja 
el. Azok is, akik elfogadják, újra-és újra bele merülnek, és sokszor belefá- 
radnak a mindennapi élet sok gondjába, munkájába, amelyek úgy belepik a 
kegyelmet, mint hamu a parazsat. Ezért figyelmezteti az apostol is Timoteust, 
hogy ott van már az életében drága ajándékként Istennek a kegyelme, de 
az hamar a gondok és sok minden más hamuja alá kerül, azért azt újra kell 
éleszteni, fel kell gerjeszteni. Így van ez szinte mindnyájunknak az életében. 
Nekünk is fel kell naponta gerjeszteni a kegyelem parazsát, hogy ne váljunk 
önzővé, magunknak élővé, hanem legyen életünknek egy kis lángja és melege, 
hogy a körültünk levők se dideregjenek az embertelenség hideg szelében, és 
ne maradjanak sötétségben. 

„Mert nem a félelemnek a lelkét adta nekünk az Isten, hanem az erőnek, 
a szeretetnek és a józanságnak a lelkét.” Van félelemnek a lelke is, de az 
nem a Szentlélek, hanem a világ lelke. A pogányok élete, akik nem ismerik 
Istent, tele van félelemmel. Mindenkinek kell valamilyen kapaszkodó, amibe 
belekapaszkodik az élete viharaiban, valami, vagy valaki, egy olyan lény, aki 
erősebb és többre képes, mint az ember, mert pl. repülni is tud. Így csinálnak, 
vagy képzelnek el maguknak bálványisteneket a pogányok, de ezek nem tudják 
életünket megtartani. Vannak magukat vallásosnak tartó emberek is, akiknek a 
hite csak addig terjed, hogy tudnak Istenről, de nem adták át szívüket neki, és 
ezért az életük tele van félelemmel. Ez a félelem pedig néha begörcsöl. Mert 
az ember nemcsak epe, vagy gyomorgörcsöket ismer, hanem ismeri a lélek- 
görcsöket is. Van olyan lélekgörcs is, amely fél jót tenni, mint az az iskolás 
gyermek, amelyik az iskolában körül van véve félrenevelt gyermekekkel és 
azért fél jót tenni, mert a többiek kinevetik, és nem fogadják be maguk közé. 

Sok ember is így viselkedik. Ezek ezt mondják: tele van ez a világ szörnyűsé- 
gekkel, büntényekkel, embertelenséggel, törtetéssel, közönnyel. A jótétemény, 
a hit, az Istenre figyelés ma már nem divat. Ilyen világban más életet élni, jót 
cselekedni, hinni, imádkozni már nem lehet, mert mellőzött tagja leszek a 
társadalomnak. Milyen jó, hogy Isten most nekünk itt ebben a testvéri közös- 
ségben elmondja, hogy ebben a világban is lehet egy egészen más életet élni. 
Mert ez a világ Isten teremtménye, Isten tulajdona. Ez a jónak teremtett világ 
bűnbe esett, megromlott, de munkálkodik ebben a világban Isten Lelke is. 
Mi most éppen a Szentlélek kitöltetésének az ünnepéhez készülődünk. Most 
is belecsendül életünkbe Urunk emlékeztetése: „Ha ti gyarló létetekre tudtok 
gyermekeiteknek jó dolgokat adni, mennyivel inkább tud az Atya Szentlelket 
adni mindenkinek, aki azt kéri tőle." Ez a Lélek pedig más életre vezet. Mert 
ez a Lélek a szeretetnek a Lelke is. A Szentírás eredeti szövegében több szó van 
a szeretetre. Ezen a helyen a legfelsőbb fokú szeretetről van szó, amely igen 
nagy áldozathozatalra is képes. Az úrvacsorai jegyekkel megterített asztalt a 
kegyelem asztalának nevezzük, amelyben kitárulkozik előttünk Isten áldozatos 
szeretetének a nagysága is. Akinek a szívében pedig ez az áldozatos szeretet 
gyökeret ver, az már nem fél. Megváltónk arra tanított bennünket, hogy nekünk 
szabad Istent így megszólítani: Atyánk, Édesatyánk. Isten szeretett és szerető 
gyermekeinek már nincs oka a reménytelen félelemre. János apostol így ír 
erről: , A teljes szeretet kiűzi a félelmet." 

Isten Lelke a józanság lelke is. A józanság lelke itt nem azt jelenti, hogy 
aki Isten Lelkét veszi, az nem esik a részegeskedés bűnébe, nem él kicsapon- 
gó életet. A , józanság" szó itt arra utal, hogy aki a Szentlelket veszi, annak 
az élete minden területén ott van a csodálatos mérték: Jézus Krisztus. Nem 
magunkhoz mérjük magunkat. Nem azt nézzük, hogyan formálódnak a körül- 
tünk lévő világban a dolgok, hanem azt nézzük, hogy mit tett velem és értem 
az én megváltó Uram, ő milyen életre adott nekem példát. Akinek az életében 
ő a mérték, az nem ragadtatja magát sem indulatokba, se haragos szitkokba, 
hanem mindig krisztusi módon igyekszik viselkedni. Az ő Lelke vezet áldott 
tettekre és az ő útjain való járáshoz segít. Ez a Lélek az erőnek lelke is, aki erőt 
ad keresztjeink hordozásához is, és arra is, hogy önzetlen szeretettel tudjunk 
szolgálni embertársaink között Istennek. Ámen 


Örökkévaló Isten, csodálatosak a te dolgaid és mi csak hála- 
adással tudunk megállani előtted, és csak köszönetet tudunk mon- 
dani neked, amikor szívünkbe vésed, hogy a te kegyelmedből 
élünk. Kegyelem az, hogy napjainkhoz napokat toldasz, kegyelem 
az, hogy szabad előtted elcsöndesedni, és hogy odakint a világ- 
ban, ahol sok feladat vár ránk, szabad néked élni és embertársaink 

közt is néked szolgálni. Köszönjük jó Atyánk, hogy újra emlékez- 
tettél, hogy te minden gyermekednek adni akarod Szentlelkedet, 
hogy ne legyen szívünkben sohasem a csüggedés és félelem útját 
járó bizonytalanság, hanem tudjuk neked megköszönni a Jézus 
Krisztus áldozatában készített kegyelmet. Köszönjük, hogy most 
is elmondtad nekünk Igédben, hogy te nem a félelemnek, hanem a 
szeretetnek, erőnek és józanságnak a lelkét adod gyermekeidnek. 
Kérünk Atyánk, ne engedd, hogy a szívünk megkeményedjen és az 
áldott életútra vezető Lelket kizárjuk az életünkből, hanem segíts, 
hogy lehessünk mindig, és az életünk minden területén Szentlel- 
ked által vezetett hálás és hű gyermekeid. Kegyelmed asztalához 
készülünk, és kérünk, vigasztalj meg, hogy te a töredelmes szívet 
nem veted el magadtól, és gyermekeid őszinte bűnbánatát elfo- 
gadod. Ha most már ránk borul a sötétté váló éjszaka, add, hogy 
szívünkben maradjon fény. A te hirdetett Igéd, és a testté lett Ige 
világítson be életünk sötét zugaiba is, hogy világosságban jár- 
junk. Segíts, hogy ezt a fényt tudjuk magunkban hordani munkás 
életünk gondterhelt napjaiban is. Megváltó Jézusunk nevében 
kérünk, hallgasd meg imádságunkat. Ámen 

Isten szerinti megszomorodás 
Esti 


Alapige: 2. Korinthus 7, 8-10 


Mert ha megszomorítottalak is titeket azzal a levéllel, nem bánom — még 
ha bántam is -, mert látom, hogy az a levél, ha egy kis időre is, megszomo- 
rított titeket. Most pedig örülök, de nem annak, hogy megszomorodtatok, 
hanem annak, hogy megtérésre szomorodtatok meg: mert Isten szerint szo- 
morodtatok meg, és miattunk semmilyen tekintetben nem vallotok kárt. Mert 
az Isten szerinti szomorúság megbánhatatlan megtérést szerez az üdvösségre, 
a világ szerinti szomorúság pedig halált szerez. 


Kedves Testvéreim, 


Pál apostol azokkal a gyülekezetekkel amelyektől távol volt, igyekezett 
levélen keresztül kapcsolatot tartani. Egy-egy gyülekezetben végzett missziói 
szolgálata után az utógondozást, vagy a felmerülő problémák során felmerült 
lelkigondozást, tanácsadást, az apostol sokszor írásban végezte. Kapcsola- 
tot tartott olyan gyülekezettel is, amelynek létezésről tudomást szerzett, de 
amely nem az ő missziói munkája nyomán született. Így tartott kapcsolatot a 
római gyülekezettel, míg fogolyként nem vitték el az apostolt is Rómába, ahol 
fogolyként haláláig folytatta missziói munkáját. Szinte minden gyülekezetben 
voltak megoldandó problémák, amelyeknek a megoldására apostoli segítségre 
volt szükség. 

Korinthusban volt a gyülekezetben egy csoport, amely nem tudta elfogadni 
a feltámadás evangéliumát. Ezért szentelt az apostol ennek a kérdésnek egy 
hosszú fejezetet. Ebben a gazdag kikötővárosban, ahol sok jómódú ember élt, 
más gondok is voltak a gyülekezetben. Némelyek ott is félremagyarázták a 
kegyelemből való megigazulás tanát és az ebből adódó keresztyén szabadság- 
ról szóló tanítást. Nem tudtak igazán örülni annak, hogy Isten kegyelemből 
a Krisztus érdeméért megbocsátja bűneinket. Reménységgel kell végezni 
mindenkinek a maga életterületén a magvetés munkáját, hogy miénk lehessen 
az aratás öröme. Meg kell tanulnunk, hogy Isten áldása és kegyelme nélkül 
hiábavaló lenne minden emberi erőfeszítés és igyekezet. Tehát a keresztyén 
szabadság azt jelenti, hogy szabaddá lehetünk az önzéstől, a pénz túlzott 
szerelmétől, a törtetéstől, a hatalomvágytól, és sok más rossztól, ami által 
megkeseríti, nehézzé, vagy egyenesen szenvedéssé tudja tenni az ember az 
embertárs életét. A félreértett keresztyén szabadság aztán némely esetben mel- 
lékvágányra terelte a tiszta és megszentelt családi életnek az eszményképét is. 

Ennek az állapotnak a híre az akkor Macedóniában munkálkodó apostolhoz is 
eljutott, és ez nagyon elszomorította őt, mert ennek kovásza erkölcsi fertőbe 
sodorhatná Jézus Krisztus drága véren megváltott népét. Ezért könnyek között 
írt a gyülekezetnek egy szigorú hangú levelet. Ez a levél sajnos elveszett, 
annak pontos tartalmát nem tudhatjuk, mert nem lehetett a Biblia részévé, de 
az apostolnak ebben a 2. levelében levő utalásaiból tudjuk, hogy a korinthu- 
siakat a Krisztus népéhez méltó életrend mellett való döntésre szólította fel. 
Az Igéből kiérezhető, hogy a szigorú levelet imádságos tusakodások között 
írta. Felzaklatott lelkiállapotban történő levélírásnál nagyon kell vigyázni 
minden szóra. A túl szelíd dorgálást a keményszívű emberek esetleg észre sem 
veszik, a keményhangú dorgálás pedig valakit még jobban megkeményít, még 
megátalkodottabbá tesz. Az apostol szorongva várta a korinthusiak válaszát. 
Macedóniai missziói állomásán is sok gond terhe nehezedett rá, amit maga az 
apostol így jellemzett: ,, Kívül harcok, belül félelmek." Végre hosszú várakozás 
után megérkezett Korinthusból Timótheus, aki az apostol levelét kézbesítette, 
és örömteljes híreket hozott. A könnyek között írt, döntésre felszólító levél 
elérte a korinthusiak szívét, megbánták felelőtlen viselkedésüket, és az apos- 
tol iránti szeretetükről tettek bizonyságot. Mai alapigénkből már azt halljuk, 
hogyan örült az apostol, hogy levele bűnbánatra segítette a gyülekezetet. Ő 
könnyes szemmel, fájó szívvel, szomorúan írta azt a levelet, amely a gyüle- 
kezetet megdöbbentette, hiszen tükröt állított eléjük viselkedésükről, ezért 
meg is szomorította, de végül más gondolkodásra, bűnbánatra segítette őket. 
Mert a szeretetből fakadó kérést, vagy figyelmeztetést nem mindenki fogadja 
szívesen, a felszólításért pedig egyenesen felháborodnak, vagy talán bosszút 
is forralnak az emberek, és járják tovább a kárhozat felé vezető utat. Ez a nem 
Isten szíve szerinti szomorúság tehát a halálhoz vezet. 

Milyen ajándék, hogy az Igében beszél Isten más szomorúságról, az Isten 
szíve szerinti szomorú- ságról is, amely visszatérést jelent a hűtlenül elhagyott 
Istenhez, a mennyei Édesatyához, aki szeretettel várja haza ma is minden bűn- 
bánattal hazatérő gyermekét. Mert ez az út vezet az életre. Az Igében ezt így 
olvassuk: ,, Mert az Isten szerinti szomorúság megbánhatatlan megtérést szerez 
az üdvösségre." Az Isten szerinti szomorúságban az ember nemcsak amiatt 
szomorkodik, ha valaki megbánt, ha valaki igazságtalanul rágalmaz bennünket, 
mert hamis tanúbizonyságot tesz rólunk. Ez a szomorúság emberileg nagyon 
érthető, mert Isten, amikor azt mondja, hogy: , Ne tégy a te felebarátod ellen 
hamis tanúbizonyságot," az ember nevének a tisztaságát védi, becsületessé- 
gének a beszennyezését tiltja. De Igénkben azt is mondja Isten, hogy az Isten 
szerinti szomorúság a magunk gyarlóságai, botlásai miatt is szorongatja a 
szívünket, mert ezekkel is mindenekelőtt Isten ellen vétkezünk, mivel ezzel az 
ő szeretet-parancsát szegjük meg. Isten azt akarja, hogy magunkba szálljunk, 

hogy bánjuk meg: miért is szóltam igazságtalan szót, miért is bántottam meg 
embertársamat, miért nem tudok Isten gyermekeihez méltóan élni, miért nem 
engedem őszintébben, hogy életemben beérjenek Isten Lelkének a gyümöl- 
csei!? Amikor Megváltónk a hegyi beszédben azt mondja, hogy: „Boldogok, 
akik sírnak, mert ők megvigasztaltatnak, " mindenekelőtt arra emlékeztet, 
hogy boldogok, akik már tudnak sírni bűneik, mulasztásaik, észrevett tévedé- 
seik miatt, mert megkapják Isten megbocsátó szeretetének a vigasztalását. A 
bűnbánatnak a könnyhullatása megpuhítja a szívet. A bűnbánat nélküli ember 
szíve, aki nem akarja észrevenni bűneit, és megy tovább kemény szívvel a 
gonoszságok útján, azoknak majd azt fogja mondani Krisztus: , Nem ismerlek 
titeket, távozzatok tőlem ti gonoszt cselekvők,” még akkor is, ha némelyek 
arra fognak hivatkozni, hogy ők az ő nevében cselekedtek nagy dolgokat. A 
bűnbánat könnyei olyanok a szívre, mint a vetés előtti földre az eső utáni szán- 
tás. A megpuhított, meglazított földben már gyökeret tud ereszteni az elvetett 
mag. A bűnbánat könnyei által megpuhult szívben tud gyökeret ereszteni Isten 
Igéjének a magvetése 

Különösen hangzik mai Igénknek ez a mondata is: ,,...és hogy miattunk 
semmilyen tekintetben nem vallotok kárt. "Az apostol itt arra utal, hogy azt a 
döntés elé állító szigorú levelet ő azért írta nehéz szívvel és könnyezve, mert 
vágyott arra, hogy annak megtérést eredményező áldott hatása legyen. Lelke 
mélyén azonban szorongott is, mert félt attól, hogy akad a gyülekezetben 
valaki, esetleg egy hangadó gyülekezeti tag, aki megharagszik, a többieket 
is magával ragadja, és ez a korinthusi gyülekezet feloszlását hozhatta volna 
magával, mert az ördög is mindig résen van. Az apostol pedig, mint Krisztus 
hűséges követe ennek éppen az ellenkezőjét akarta elérni, hiszen a gyülekezet 
ezzel elindult volna az üdvösség elvesztésének, tehát a kárhozatnak az útján. 
Krisztus reménységgel pásztorolt növekedő gyülekezete ezzel kárt szenvedett 
volna. Az apostolt Isten a Timótheus által kapott jó hírrel megvigasztalta, és ő 
hálás Istennek, hogy a korinthusiaknak a levél felébresztette a lelkiismeretét, 
beismerték, hogy méltatlanul viselkedtek, és készek voltak arra, hogy Isten 
Igéjére jobban odafigyeljenek, azt jobban megértsék, és Isten akaratát csele- 
kedjék. Tehát a könnyek közt írt levél által a korinthusi gyülekezet semmilyen 
tekintetben nem szenvedett kárt, és kész volt a megtérésre és a Krisztus nyom- 
dokain való járásra. 

Ha valaki nem tud bánkódni gyarlóságai és mulasztásai miatt, és nem 
igyekszik azt, amit még lehet jóvátenni, az nagyon távol szakadt Istentől. Meg- 
váltónk azért hív most minket is kegyelme asztalához, hogy mi Isten szerint 
megszomorodott emberekként tárjuk ki előtte szívünket, tegyük le bűneinknek 
terhét, hogy őszinte bűnbánatunk és hozzá térésünk mindnyájunknak életet 
hozzon. Ámen 

Atyánk, a te megtartó jóságodról beszélt életünknek ez az elmú- 
ló napja is, és Igédben a te megújuló életre hívogató üzeneted 
hangzott most is ebben a gyülekezetben. Megköszönjük néked 
jó Atyánk, hogy te Szentlelked által közösséget tudsz formálni és 
szakadékokat tudsz áthidalni a megbocsátás és a szeretet hídjával 
Krisztusban, aki előbb szeretett minket és önmagát áldozta értünk. 
Hálát adunk, hogy emlékeztettél; szomorúságunk és könnyhulla- 
tásunk is ajándékká és áldássá lehet az életünkben, és kérünk, 
segíts, hogy szomorúságunk ne világ szerinti szomorúság, hanem 
a te atyai szíved szerinti szomorúság legyen. Segíts, hogy tudjunk 
egymáshoz őszinte szeretettel közeledni, vétkeinket egymásnak is 
megvallani, és úgy kérni a te megbocsátó kegyelmedet. Remény- 
séggel kérjük ezt tőled Atyánk, mert Jézusunk arra tanít bennün- 
ket, hogy amit megkötünk a földön, a mennyben is kötve lesz, 
és amit feloldozunk a földön, a mennyben is oldva lesz. Erősítsd 
hitünket, hogy ne csak az ajkunkkal, hanem az életünkkel is köze- 
ledjünk hozzád most is, amikor kegyelmed asztalához készülünk, 
és akkor is, amikor kint járunk a világban. Kérünk, tedd otthona- 
inkat is szent hajlékká, hogy mint jó szülők, gyermekek, és test- 
vérek tudjunk - ha szükséges - nemcsak együtt dolgozni, hanem 
tudjuk szent nevedet is együtt magasztalni zengő énekszóban és 
Igéd körüli imádkozó együttléttel. Így áldd meg életünket, maradj 
velünk gondviselő kegyelmeddel akkor is, amikor mi magunkról 
sem tudva alszunk. Megváltónk, Jézusunk nevében kérünk, hall- 
gasd meg imádságunkat. Ámen 

1988. 

Jövel Szentlélek Úr Isten 
Pünkösd 


Főének: 370. dics. Igeolvasás: Ap. Csel. 2, 1-13 


Amikor pedig eljött a pünkösd napja, és mindnyájan együtt voltak ugyanazon 
a helyen, hirtelen hatalmas szélrohamhoz hasonló zúgás támadt az égből, amely 
betöltötte az egész házat, ahol ültek. Majd valami lángnyelvek jelentek meg előt- 
tük, amelyek szétoszlottak, és leszálltak mindegyikükre. Sok kegyes zsidó férfi 
tartózkodott akkor Jeruzsálemben azok közül, akik a föld minden nemzete között 
éltek. Amikor a zúgás támadtt, összefutott ez a sokaság, és nagy zavar keletkezett, 
mert mindenki a maga nyelvén hallotta őket beszélni. Megdöbbentek, és csodál- 
kozva mondták: , Íme, akik beszélnek, nem valamennyien Galileából valók-e? 
Akkor hogyan hallhatja őket mindegyikünk a maga anyanyelvén: pártusok, médek 
és elámiták, és akik Mezopotámiában laknak, vagy Júdeában és Kappadóciában, 
Pontuszban és Ázsiában, Frígiában és Pamfiliában, Egyiptomban és Líbia vidé- 
kén, amely Ciréné mellett van, és a római jövevények, zsidók és prozeliták, krétaiak 
és arabok: halljuk, amint a mi nyelvünkön beszélnek az Isten felséges dolgairól. ” 
Álmélkodtak mindnyájan, és nagy zavarban kérdezgették egymástól: ,, Mi akar ez 
lenni?” Mások azonban gúnyolódva mondták: ,, Édes bortól részegedtek meg. ” 


Dicsőítünk téged, Atya, Fiú, Szentlélek, Szentháromság egy 
örök igaz Isten, és magasztaljuk szent nevedet, hogy teremtő szód- 
dal világot formáltál, és Jézus Krisztusban testet öltve eljöttél, hogy 
megváltsál minket, elesett, elveszett gyermekeidet. Hálát adunk 
néked Szentlélek Isten, hogy Krisztus Urunk ígérete szerint eljöttél 
a mennyből a földre, hogy velünk maradj, és vezess bennünket, 
könnyen eltévedő, sokféleképpen veszélyeztetett népedet. Kérünk, 
segíts bennünket, hogy most is kitárulkozó lélekkel vágyakozzunk 
az általad elhangzó pünkösdi evangélium után, és a meghallott Igét 
tudjuk szívünkbe zárni, gyümölcsöztetni. Légy segítségül nékünk, 
hogy tudjunk mi is tanítványi egy akarattal együtt lenni Igéd körül, 
hogy azt szívünkbe rejtsük és tovább adjuk. Könyörgünk, hogy 
ebben a hazugság fejedelme által félrevezetett világban tudják ma 
is sokan várni örök szereteted örömhírét, megbocsátó jóságod üze- 
netét, és az legyen gyógyító balzsammá sok sebzett szív számára. 
Ne hagyd sötétségben járni megtévesztett gyermekeidet sem, és 
add, hogy Szentlelked újjáteremtő hatalma legyen mindnyájunknak 
az életében nyilvánvalóvá. Megváltó Krisztusunk szent nevében 
kérünk, hallgasd meg imádságunkat. Ámen 

Igehirdetés előtti ének: 174. dics. Alapige: Efézus 4, 29-32 


Semmiféle bomlasztó beszéd ne jöjjön ki a szátokon, hanem csak akkor 
szóljatok, ha az jó a szükséges építésre, hogy áldást hozzon azokra, akik 
hallják. És ne szomorítsátok meg az Isten Szentlelkét, aki által el vagytok 
pecsételve a megváltás napjára. 

Minden keserűség, indulat, harag, kiabálás és istenkáromlás legyen távol 
tőletek minden gonoszsággal együtt. 

Viszont legyetek egymáshoz jóságosak, irgalmasak, bocsássatok meg 
egymásnak, ahogyan Isten is megbocsát néktek a Krisztusban. 


Kedves Testvéreim, 


Isten a pünkösdi evangéliumban azt vési a szívünkbe, hogy ő a földön élő 
elesett gyermekeinek elküldte a földre Jézus Krisztust, aki kihulló vérével fizette 
meg bűneink váltságdíját és legyőzte a halált. Miután visszament a mennybe, 
ahonnan alászállott, Krisztusban azt az ígéretet hagyta, hogy gyermekei, akik 
ezen a földön elindultak az Üdvözítőnek a nyomdokain, ezután soha nem marad- 
nak ebben a világban magukra. Mert a tanítványoknak Jézus mennybemenetele 
után éppen az volt a szorongása és félelme, hogy egyedül maradtak. Vissz- 
hangzottak még lelkükben Jézus szavai: , Nem hagylak titeket árvákul, eljövök 
tihozzátok,” szívükbe volt vésve, amit Jézus megígért, hogy ha elmegy, elküldi 
a Vigasztalót. Nem felejtették el Uruk parancsát, hogy nekik Mesterük tanítvá- 
nyává kell tenni minden népet. De a szívük telve volt szorongással. Nem mertek 
elindulni, mert a félelem mellett ott volt szívükben Jézusnak az emlékeztetése is, 
hogy akkor lesz erejük és bátorságuk küldetésük megkezdéséhez, ha megkapják 
a Szentlelket. Erre vártak, ezért tudtak imádkozó egy akarattal együtt lenni. 

Amikor megétkezett a megígért Szentlélek, csodálatosan megtapasztalták, 
mert átélték, hogy Ő valóban az erőnek a Lelke. Addig féltek, hiszen Jeru- 
zsálemben voltak, abban a városban, ahol Jézust halálraítélték és kivégezték. 
Pünkösdkor már nem gondoltak arra, hogy a hatalmas sokaságban bizonyára 
ott vannak azok az emberek is, akik Jézust halálra adták és utánuk is kinyújthat- 
ják kezüket. Akkor már teljes bátorsággal szólták Isten üdvözítő szeretetének 
hatalmas tetteit. Isten arról is gondoskodott, hogy a Szentlélek kitöltetésének 
a napján sok nép legyen Jeruzsálemben. Az ószövetségi gyülekezetnek azon 
a napon kettős ünnepe volt: Amikor a nép megérkezett az Ígéret földjére és 
minden törzs megkapta a maga területét, tehát befejeződött a honfoglalás, sőt 
már megismerték az új haza minden termését és gyümölcsét is, aratás után 
minden évben megünnepelték az új kenyérért való hálaadásnak a napját. Ezt 

a hálaünnepet is egy olyan napra tették, amikor a pusztai vándorlás vége felé 
Isten a Tízparancsolat védőkorlátjával ajándékozta meg vándorló népét. Így lett 
ez a nap a lelki és a testi kenyérért való hálaadás kettős ünnepévé, amelyre a 
távoli tartományokban élő kivándorolt zsidók közül is sokan elzarándokoltak. 
Ezért volt sokezer hallgatója a Szentlélek kitöltése utáni igehirdetésnek. 

A pünkösdi történetből halljuk, hogy a Szentlélek kitöltetésének külső jelei, 
kísérő jelenségei is voltak; a kettős tüzes nyelvek és a szél. De ez nem jelenti 
azt, hogy a Szentlélek érkezése vagy jelenléte külső jelekhez van kötve. Tehát 
nem jelenti azt sem, hogy ahol a Szentlélek munkálkodik, ott fúj a szél, vagy 
kettős tüzes nyelvek jelennek meg. A kísérő jelekkel Isten azt fejezte ki, hogy 
ott, ahol az ő Szentlelke kitöltődik, az emberek életében döntő változás tör- 
ténik. A mozdulatlan levegő, amikor még a fák levelei sem mozdulnak meg, 
megszűnik. A városokban élő emberek ezt gyakran tapasztalják, hogy milyen 
a levegő, ha — különösen az őszt és téli időszakban — köd üli meg a tájat, és a 
ködös légtérben a város minden korma szennye földközelben sűrűsödik össze. 
Az emberek egészségét károsítja, életét veszélyezteti, életérzését rosszá teszi 
az a fojtó levegő, amit be kell lélegezni. Ha ilyenkor támad egy szél, elviszi 
a sok mérgező szennyet, és az ember friss tiszta levegőt szívhat, mindenki 
fellélegzik. Valami hasonló történik ott, ahol Isten kitölti Szentlelkét. Addi- 
gi életünknek nyomott levegője, az önzésnek a szennye, korma, a sokféle 
békétlenségnek a fullasztó légköre mind úgy eltűnik, mint ahogyan eltűnik a 
szennyezett levegő, ha megjelenik a szél. Így fejezi ki Isten, hogy Szentlelke, 
akárcsak a szél, frissít, és megtisztítja, megújítja az életünket. 

Az Igében hallottuk, hogy pünkösdkor a Szentlélek megjelenésének a másik 
jele a kettős tüzes nyelv volt. Ezzel pedig arra emlékeztet bennünket Isten, 
hogy ott, ahol az ő Szentlelke kitöltődik földi gyermekeire, ott az embernek az 
egész élete, a nyelve is Isten szolgálatába kerül. Mert ahol ez nem történik meg 
az ember nyelve sok bajnak a forrásává válik. Isten már az Ószövetségben is 
elmondja, és az Újszövetségben is utal rá, hogy az ember, úgy ahogyan van, 
tehát mindaddig, amíg a Szentlélek hatalma nem tisztítja meg, olyan állapotban 
van, amelyről a Szentírás így ír: , áspiskígyó mérge van nyelvük alatt, szájukkal 
álnokságot szólnak." Ahol a Szentlélek tüze kiárad, az eléget az ember szívéből 
minden álnokságot, minden hazugságot. Ahol Isten a szívet megtisztítja, mássá, 
tisztává, igazzá válik a szó is. Ahol a szív teljességéből szól a száj, ott nyilván- 
valóvá válik, hogy mi van a szívben: szeretet és békesség-e, vagy gonoszság és 
hazugság. Nem ok nélkül mondja Isten az Efézusi levélben, hogy: , Semmiféle 
bomlasztó beszéd ne jöjjön ki a ti szátokon. " Nekünk sohasem szabad elfelej- 
teni, hogy Krisztus gyülekezete, Isten népe vagyunk. Minden féltett kincsnél 
jobban kell vigyázni a szívünkre, hogy az tiszta legyen, s ajkunkon mindig igaz 
szavak hangozzanak el, amelyek mindig szükségesek a Krisztus egyházának az 

építésére. A tanítványok is csak akkor indulhattak a gonoszsággal és hazugság- 
gal teljes világba, amikor vették a Szentlelket. Hiszen nekik a testet öltött örök 
szeretet evangéliumát kellett lélektől lélekig vinni, és a mindennapi élet sokszor 
kényes körülményei közt is alkalmazni. 

Mai Igénkben ez a mondat is elhangzik: ,, És ne szomorítsátok meg az Isten 
Szentlelkét, aki által el vagytok pecsételve a megváltás napjára. " Hogyan szo- 
morítja meg az ember a Szentlelket? Úgy, ha valaki Isten népének a gyüleke- 
zetében él, és közben mégis úgy beszél, mintha nem ott élne. Ha nem engedi, 
hogy érzéseit, gondolatait Isten Lelke irányítsa. A hitben élő embernek az 
egész életét, érzéseit is, gondolatát is, és egész életvitelét Isten Lelke irányítja. 
Legyen az egész életünk Istennek tetsző szent és kedves áldozattá. Ezért vált 
reformátorunknak kedves mondatává: , Szívemet, mint egy égő áldozatot, 
neked adom Uram." A Szentlélek elpecsétel bennünket a teljes váltságra. A 
pecsétnek, az elpecsételésnek a jelentőségét az ókori emberek sokkal jobban 
megértették, mint a mai korban élő emberek. Abban a korban még sok ember 
élt rabszolgasorsban. A rabszolga homlokára, vagy más testrészére rabszolga 
tulajdonosa odaégette a pecsétet, rendszerint a saját monogramját. Ezt azért 
tette, hogy a rabszolga ne tudjon könnyen elszökni, és ha mégis elszökne, 
könnyen nyilvánvalóvá legyen, hogy ki a tulajdonosa. Isten így pecsétel el 
bennünket, nem tüzes pecsétnyomóval, hanem Szentlelkével, és a pecsétet nem 
a testünkre, hanem a szívünkre helyezi. Így akarja felismerhetővé tenni, hogy 
mi, akárhol élünk is, az ő drága béren, szent Fia vérén megváltott gyermekei 
vagyunk. Isten a teljes váltságra, a megváltás napjára pecsételt el bennünket. 
Mert Isten számunkra teljes váltságot készített. A bűneset óta mi mindnyájan 
a bűn rabszolgái vagyunk. Ezért nyög és sóhajt ez a teremtett világ, nemcsak 
a világ, hanem mi, a Lélek zsengéjének örökösei is várjuk a teljességre jutott 
fiúságot, testünknek a megváltását. Mert Isten nemcsak addig tartja kezében 
az életünket, amíg ezt a földi testet hordjuk, mint az egykori rabszolgák tulaj- 
donosai, hanem azután is. Ő Krisztusban lelki-testi üdvösséget készít. Ez a mi 
nagy vigasztalásunk, hogy az ő tulajdonai vagyunk már itt ebben az ideigvaló 
világban is. Itt még érezzük porsátorunk kopását romlását, itt még sokszor hor- 
dozni kell a magányosság, özvegység és gyász szenvedéseit, de tudjuk, hogy 
életünk a ránk nehezedő keresztek ellenére is megváltott élet, ha szívünkben 
már munkálkodik Istennek a Szentlelke. Isten nem hagyta abba üdvözítő sze- 
retetének a tetteit, hanem egészen hozzánk hajolt, Krisztusban önmagát adta 
nékünk, Szentlelkét küldi, hogy elpecsételjen a teljes megváltásra. Ezért hang- 
zik sokszor felénk is Isten Igéjének az üzenete: Ember, te sokszor önmagadról 
is, embertársaidról is és Istenről is megfeledkező ember, te Isten kegyelmének 
és szeretetének a tárgya vagy, téged Szentlelkével akar vezetni, csak nyisd már 
ki a szemedet, és ne légy közönyös, hideg és önző. Ne akard a magad akaratát 

véghezvinni, hanem légy áldott eszközzé az én kezemben, és cselekedd életed 
minden területén az én akaratomat. Áldott kiváltsága és szent lehetősége ez 
mindnyájunknak, amíg itt élünk ebben az elmúló világban. 

Az Ige utolsó két versében Isten arra mutat rá, hogyan kell a Szentlélek 
munkájának az életünk mindennapi helyzeteiben megnyilvánulni. A felsorolás 
szavaiból kitűnik, hogy életünk minden rossz fordulatának a gyökere az , én" 
középpontba helyezése. Túl érzékenyek vagyunk, és ebből adódik, hogy minden 
kicsinység, ami nem a mi akaratunk vagy gondolatunk szerint történik, kizök- 
kent a lelki egyensúlyunkból. Ez ellen pedig az a legjobb gyógyszer, ha Istent 
helyezzük az életünk középpontjába. Azt, hogy mi Isten kijelentett akarata, 
terve, az én életemmel kapcsolatban. Ha ezt tudjuk és hisszük, akkor minden 
keserűség, amely a szívünkben van, megenyhül, az indulatos harag tüze lelan- 
kad, elmaradnak a haragos kifakadások, közel érezzük magunkat Istenhez, és 
ha ez minden indulatoskodó ember szívében megtörténik, akkor közelebb kerü- 
lünk egymáshoz is. Isten gyermekeinek, akik már igazán ünnepeltek pünkös- 
döt, mert Isten Lelke belépett az életükbe, ugyanaz az indulat van, amely volt 
Urunkban, Jézus Krisztusban. Az ő szavain keresztül pedig más indulat árad. 
Nem a haragnak, nem a rosszindulatnak robbantó szavai, hanem az irántunk 
való jóakaratnak és szeretetnek lelki sebeket gyógyító szavai. Urunk minket is 
emlékeztet, hogy egyszer minden hiábavaló szóért számot kell adnunk. Önma- 
gában minden ember hajlamos azokra a gyarlóságokra, amelyeknek az elköve- 
tésétől e versekben féltő szeretettel óv az apostol. Isten mindent megtett, hogy 
gyermekeihez méltó életet éljünk. Krisztusban megváltott és Szentlelkét küldte, 
hogy annak a vezetésére bízzuk az életünket, és annak gyümölcseit teremjük 
sokféle ellenszéllel küzdő, a sokféle vihar általi elsodortatás veszélyei között is. 
Nagy ajándéka Istennek az idő. Isten már mindent megtett értünk, hogy életünk 
az általa kitűzött cél felé haladjon. Most már rajtunk a sor, hogy cselekedjük 
mindig azt, amire Szentlelke bennünket naponta késszé és képessé tesz. Hogy 
ez így lehessen, kérjük most is Isten minden jóra képesítő Szentlelkét: 

Isten élő Lelke, jöjj, légy vezérem itt 

Ó segíts, hogy hagyjam el, bűnök útjait! 

Oldj fel, küldj el, tölts el tűzzel! 

Isten élő Lelke, jöjj, légy vezérem itt! Ámen 

463. dics. 2. vers 


Mindenható Isten, hálát adunk neked, hogy irgalmas szere- 
teted átöleli a mi egész földi életünket. Hálát adunk néked, hogy 
Igédben most is elmondottad, hogy sok bűn és kísértés vihara 
tépi sokszor itt az életünket, és te elküldted Szentlelkedet, hogy 
ne a világ sokféle vihara sodorjon, hanem a te Lelked vezessen, 


395 


hogy tudjuk annak gyümölcseit teremni, és azok által tudjuk gyó- 
gyítgatni, erősíteni és bátorítani egymást minden jóra. Naponként 
benne vagyunk a világ sokféle hullámverésében, a sátán keresi 
a lelkünket, hogy eltántorítson tőled. Kérünk, fogjad kezünket, 
hogy semmiféle hatalma a világnak ne szakíthasson el tőled. Hálát 
adunk néked, hogy te kegyelmed által, amely Jézus Krisztusban 
hajolt le hozzánk földi teremtményeidhez, azt munkálod, hogy 
senki közülünk el ne vesszen, hanem hozzád térjen és éljen. Hálát 
adunk néked, hogy te Szentlelked által újjá akarod teremteni a 
világot és benne az életünket, hogy mi újjáteremtett gyermekeid- 
ként érkezzünk örök országodba. Kérünk, áldd meg otthonainkat, 
szenteld meg családjainkat, a hitvesi kapcsolatokat, és a testvéri 
együttléteket. Segítsd jó egyetértésre a szülőket és gyermeke- 
ket. Légy irgalmas hozzánk, ha betegség alatt roskadozunk, gyó- 
gyítgass szenvedéseinkben, vigasztalj gyászunkban, hogy Jézus 
Krisztus az örök élet Ura, és ő megváltottait a halálon át is örök 
életre vezeti. Jézusért kérünk, maradj velünk kegyelmeddel. Ámen 


Záróének: 163. dics. 3-5 vers 1979. 

A Lelket ne oltsátok ki 
Pünkösd 


Főének: 384. dics. Igeolvasás: 1. Korinthus 12, 1-14 ; János 1, 32-33 


A lelki ajándékokra nézve pedig, testvéreim, nem szeretném, ha tudatlanok 
lennétek. Tudjátok, hogy amikor pogányok voltatok, ellenállhatatlanul vitt 
és sodort valami benneteket a néma bálványokhoz. Ezért tudtotokra adom, 
hogy senki sem mondja: ,, Jézus átkozott", aki Isten Lelke által szól; és senki 
sem mondhatja: „Jézus Úr", csakis a Szentlélek által. A kegyelmi ajándékok 
között ugyan különbségek vannak, de a Lélek ugyanaz. Különbségek vannak a 
szolgálatokban is, de az Úr ugyanaz. És különbségek vannak az isteni erő meg- 
nyilvánulásaiban is, de Isten, aki mindezt véghezviszi mindenkiben, ugyanaz. 
A Lélek megnyilvánulása pedig mindenkinek azért adatik, hogy használjon 
vele. Mert némelyik a Lélek által a bölcsesség igéjét kapta, a másik az ismeret 
igéjét, ugyanazon Lélek által. Egyik ugyanattól a Lélektől a hitet, a másik 
ugyanazon Lélek által a gyógyítások kegyelmi ajándékait. Van, aki az isteni 
erők munkáit vagy a prófétálást kapta; van, aki lelkek megkülönböztetését, a 
nyelveken való szólást, vagy pedig a nyelveken való szólás magyarázását kap- 
ta. De mindezt egy és ugyanaz a Lélek munkálja, aki úgy osztja szét kinek-kinek 
ajándékát, amint akarja. Hiszen egy Lélek által mi is mindnyájan egy testté 
kereszteltettünk, akár zsidók, akár görögök, akár rabszolgák, akár szabadok, 
és mindnyájan egy Lélekkel itattattunk meg. Mert a test sem egy tagból áll, 
hanem sokból. 

kk k 

Láttam, hogy a Lélek leszállt az égből, mint egy galamb, és megnyugodott 
rajta. Én nem ismertem őt, de aki elküldött engem, hogy vízzel kereszteljek, az 
mondta nékem: Akire látod a Lelket leszállni és megnyugodni rajta, ő az, aki 
Szentlélekkel keresztel. 


Könyörülő Isten, Édesatyánk, köszönjük, hogy az éjszaka sötét- 
ségét ma is elűzte a te napodnak fénye, mert te nem akarsz min- 
ket sötétségben hagyni. Hálát adunk, hogy te nemcsak a földet, 
teremtett világodat tudod és akarod fénybe borítani, hanem be 
akarsz lépni a szívünkbe-lelkünkbe Szentlelkeddel, hogy Ő vezes- 
sen bennünket a Krisztus példája által mutatott keskeny úton, 
amely örök országodba vezet. Hálát adunk néked, hogy Szentlel- 
ked kitöltetésének ezen az ünnepén most újra hallhatjuk atyai Igé- 
det, hogy te nem feledkezel meg rólunk, mert úgy szeretsz minket, 
hogy ideadtad Jézus Krisztust, hogy senki, aki benne hisz, el ne 

vesszen, hanem örök élete legyen. Segíts most is Atyánk, hogy 
tudjunk ebben a bensőséges ünnepi csöndben Igédre figyelni, és 
az teremjen bennünk áldott gyümölcsöt neved dicsőítésére, és 
embertársaink javára. Jézusunk nevében kérünk, hallgasd meg 
imádságunkat. Ámen 


Igehirdetés előtti ének: 166. dics. Alapige: 1. Thesszalonika 5, 19 
A Lelket ne oltsátok ki. 
Kedves Testvéreim, 


A hitben élő magányos embernek különös érzése van, amikor kiejti ezt a 
szót: Isten. Ezt a szót pedig azok veszik leggyakrabban ajkukra, akik egyedül 
vannak. Azért van ez így, mert Isten nevének a kiejtésében már benne van az a 
vigasztalás, hogy ha emberileg egyedül vagyok is, Isten mindig és mindenütt 
jelen van. Körülvesz, mint a levegő, amit nem láthatunk ugyan, de ha nem 
lenne levegő, pillanatok alatt meghalnánk. Az Igéből tudjuk, hogy megdicsőült 
Krisztusunk ezt üzeni a szárdiszi gyülekezetnek, amelynek a hitét a cselekede- 
teik tükrében nem látta teljesnek: , Az a neved hogy élsz, pedig halott vagy." 
A teljes, (nem csak biológiai) élet a hittel kezdődik. Azért nagy vigasztalása 
a magányosoknak Isten velünk léte. Isten lényének a misztériumát senki sem 
tudta talán szebben és mélyebben kifejezni, mint Berzsenyi Dániel, amikor 
ezt írta: , Isten, kit a bölcs lángesze föl nem ér, csak titkon érző szíve óhajtva 
sejt, léted világít, mint a fénylő nap, de szemünk bele nem tekinthet." A Szent- 
írásban úgy jelenti ki magát Isten, mint életet adó teremtő Atya, aki Fiában, 
Jézus Krisztusban testet öltve megvált bennünket és elküldi Szentlelkét, hogy 
a földi élet utáni ítéleten keresztül ne kárhozatra, hanem örök életre érkezzünk. 
Megjelenési jelképei a földön a tűz, a szél, és mint az evangéliumból tudjuk, 
a fehér galamb. 

A pünkösdi történetben zúgó szél, és kettős tüzes nyelvek lettek jelképeivé 
Isten jelenlétének. Mindnyájan ismerjük azt a történetet, hogy mit élt át Mózes, 
aki az egyiptomi fáraó haragjától menekülve Midián pusztájába jutott, ahol 
pásztor lett. Mint ilyen, őrizte nyáját a pusztán, amikor észrevette, hogy egy 
csipkebokor lángba borult, égett, és nem égett el. Miután a bokorhoz ment, 
hangot hallott, és akkor tudta meg, hogy a lángoló bokor Isten jelenlétét jelzi, 
aki őt ott megszólította, és megbízta, hogy szabadítsa ki népét az egyiptomi 
rabságból. Azt is tudjuk, hogy a tűz az emberiségnek a történelmében igen 
fontos szerepet töltött be. Az Édenből kiűzött, boldogsága tanyáját elvesztett 
ember élete akkor kezdett egy kicsit elviselhetőbbé válni, amikor az ember 

megismerte a tüzet, a tűznek sokmindenre használható jótékony szerepét. 
Az ember még nem ismerte a tüzet, sem azokat az eszközöket, amelyből az 
emberek később megtanultak tüzet csiholni, vagy gyújtani. Maga Isten adta 
az embernek a tüzet úgy, hogy villám csapott a fába és az égni kezdett. Az 
emberek bizonyára észrevették, hogy ha hűvös vagy hideg idő van, a tűznél jó 
melegedni. Bizonyára rájöttek arra is, hogy ha egy tüzes fadarabra száraz galy- 
lyat raknak, az is lángra lobban és így a tüzet meg lehet tartani és sok mindenre 
lehet használni. Így kezdett aztán az ember a tűznél ételt vagy italt melegíteni, 
sütni vagy főzni. Így vált aztán a tűz a családi otthon melegének a jelképévé, de 
az Istent kereső embernek a jelképévé is, mert amióta az Édenből kiűzött ember 
eltávolodott Istentől és a sokszor vad természetben élt, szüntelenül kereste és 
keresi az elveszített Istent. Keresi fűben, fában, kövekben, erős állatokban 
vagy a csillagokban. Aki tehát a csillagok járásától, csillagképek változásától 
teszi függővé időprogramját, az ennek az ősi pogányságnak a folytatója. Mert a 
csillagok nem isteni valóságok, akiknek hatalma lenne az életünk fölött, hanem 
ugyanúgy Isten teremtményei, mint mi emberek. Hiszen életterünk, Földünk 
is csak egy parányi csillag a sokmilliárd csillag között. 

Így lett az Istent kereső pogány emberiség életének egyik nagyon fontos 
középpontjává a tűz. Voltak pogány vallások, amelyek mindent megtettek 
azért, hogy bizonyos helyeken legyen valaki, aki gondoskodik róla, hogy a tűz 
soha ne aludjon ki. A római pogány oltárokon ott égett a hatalmas oltáron a tűz, 
és a veszta papnők, a veszta szüzek feladata volt, hogy a tűznek a táplálásáról 
gondoskodjanak. Soha nem volt szabad kialudni a tűznek. Ha valahol a hajlé- 
kokban kialudt a tűz, akkor csak a templom oltáráról volt szabad tüzet vinni 
az otthonba. Az oltáron égő tűznél gyújtották meg azokat a kis mécseseket is, 
amit kivittek a temetőre halottaik sírjára. Az oltárnál meggyújtott mécseseket 
szent lángnak nevezték, és a sírra helyezése a sírban nyugvó halottnak az 
életére emlékeztetett. Nem kell kimosolyognunk ezeket az Istent kereső pogá- 
nyokat, mert az Istent kereső ember találkozni akar azzal, akinek a lényében 
hatalom van arra, hogy megtartsa, vagy meghosszabbítsa az embernek életét. 
Isten azt a kegyelmet adta az első pünkösd ünnepén, hogy elküldte a földre a 
szent tüzet, az ő Szentlelkét, hogy az szünet nélkül égjen az emberek szívében, 
hogy az vezessen, megvilágítva előttünk az utat, hogy el ne tévedjünk a világ 
sötétségében. Ezért hangzott bátran a Szentlélek kitöltetése után Péter apostol 
ajkán az első pünkösdi igehirdetés és ezért hangzik az ma is szerte a világon 
sok ezer keresztyén templomban. Itt is, most is, a Szentlélek bátorítása nyomán 
gyarló emberi ajkakon keresztül bár, de hangzik az Ige, hogy Isten üdvözítő 
szeretete minket is átölel, mert akiket Isten Lelke vezet, azok a gyermekei, 
azok megérkeznek Isten országának a teljességébe, ahol már nem számláljuk 
esztendeinket, de nem lesz többé könny, szenvedés és halál sem. 

Ha a pogány templomokban előfordult, — mert valamikor előfordult -, 
hogy a tűz őrizői elaludtak, a szolgálatban lévőket kivégezték. A szent tűznek 
a kioltásáért vagy kialudni hagyásáért halálbüntetés volt kiszabva. Mi pedig 
kapjuk a legdrágább szent tüzet, a Szentlélek tüzét. Erre mondja Isten az 
Igében: „A Lelket ne oltsátok ki.” Nekünk erre a legdrágább szent tűzre kell 
vigyázni a mi szívünkben, gyermekeink és szeretteink szívében. Hogyan lehet 
a Szentlelket kioltani? Nagyon sokféleképpen ki tudja oltani az ember Isten 
Szentlelkét. Kioltja mindenki, aki nem figyel oda Isten Igéjének az üzenetére, 
mert az a Lélek tüze által lélektüzet akar gyújtani minden embernek a Lel- 
kében. A Szentléleknek az első munkája az volt, hogy gyülekezetet formált. 
Amikor elhangzott az első pünkösdi prédikáció, 3000 ember hajolt meg Jézus 
Krisztus előtt. Ezek meg is keresztelkedtek az ő nevére és utána úgy éltek, hogy 
naponként összegyülekeztek és hallgatták a Jézus Krisztusról szóló evangéli- 
umot. Érezték, hogy Jézus népéhez tartozni, a belé vetett hitben megmaradni 
senki sem tud egyedül. Kivételesen nehéz állapot az, amikor nincs kivel együtt 
lenni, nemcsak azért, mert a hozzátartozó családtagok meghaltak és egyedül 
kell élni a lakás falai között, hanem azért, mert valaki egy rendkívüli esemény 
által olyan helyre jut, pl. magányos szigetre, ahol nem élnek emberek. Ritka 
esetek ezek, de előfordulnak. Azok, akik a Szentlélek által együvé tartoznak, 
boldogok, ha együtt lehetnek, mert szeretik egymást. Azért gyülekeztek össze 
naponta az első keresztyének. Tudjuk, hogy ha a tűzből kiveszünk egy égő, 
izzó parazsat és oldalra tesszük, az nagyon hamar kialszik. De ha sok parázs 
együttmarad, az hosszú ideig izzik akkor is, ha nem tesznek a tűzre. Nem 
alszik ki. Így van ez a mi életünkkel is. Ha Isten gyermekeiként gyakran együtt 
vagyunk Isten Igéjének a szent tüze körül, akkor a hit parazsa nem alszik ki. 
De az, aki sokáig távol marad a gyülekezet testvéri közösségétől, az kiveszi 
önnön életének a parazsát, és ott hamar kialszik a hit. Úgy is el lehet oltani a 
Lélek tüzét, hogy az ember nem viszi tovább, nem adja át senkinek a Lélek 
parazsát. Napjainkban az idők szele, a világ vihara fájdalmasan sok embert 
elsodor a gyülekezettől, a hívő közösségtől. Ahol a gyülekezet tagjait hitből 
fakadó szeretet köti össze, a gyülekezet sokáig a szívében hordja az elszakadó 
testvért 15. Szükség van erre a reménységes kitartásra, mert nem mindenki szíve 
szerint szakad el, hanem valamilyen külső körülmény viszi őt a gyülekezettől 
való távolmaradásra. Az idősebb lelkipásztorok még emlékeznek rá, hogy a 
„Prágai tavasz”-nak nevezett időszakban, amikor úgy alakult társadalmunk 
rendje, hogy a hitben élőknek nem kell elszakadni a gyülekezettől, és ország- 
szerte új templomok épültek, az építkezések egy részének az oszlopos párt- 
tagok voltak az eszmei és anyagi úttörői. Ezeken a helyeken a lelkipásztorok 
tudták is, hogy azokat az embereket nem a szívük, hanem külső körülmények 
szakították el látszólag a gyülekezettől, de szívük szerint a gyülekezet tagjai. 

Sajnos, a gyülekezet tagjai akkor sem éreztették mindenütt ezek felé a test- 
vérek felé, hogy testvéri szeretetükben tartják őket. Ilyen módon is el lehet 
oltani az emberekben a Lélek tüzét. Az Úr Jézus azt mondta tanítványainak, 
hogy ők a világ világossága, és nem rejtetik el a hegyen épített város. Onnan 
még a háborús évek veszélyei között is, még az elsötétítési parancsok idején is 
kiszűrődött valami fény. A Lélek tüzének fényét és melegét mindnyájunknak 
tovább kell adni, hogy a hit és szeretet tűzhelyén, a gyülekezetben mindig égjen 
a szent láng. Érezzük mindnyájan küldetésünknek, hogy azon a helyen ahol 
élünk, ahol munkálkodunk, ahová Isten állított bennünket, tartsuk meg Urunk 
parancsát: , A Lelket ne oltsátok ki." Ámen 


Köszönjük néked Édesatyánk, hogy te elmondod nékünk Igéd- 
ben, hogy azért küldted imádkozó és Szentlelket váró gyerme- 
keidre az erőnek és vigasztalásnak a Lelkét, hogy szűnjön meg 
félelmük, és merjék elmondani a nagy gyülekezetnek, hogy te 
nekünk megváltást készítettél. Hálát adunk, hogy minket is megvi- 
gasztalsz Szentlelkeddel, hogy Jézus Krisztusban minket is meg- 
váltottál, és akarod, hogy váltsághalála megtisztító fürdőjében mi 
is megtisztuljunk. Benne fogod meg kezünket, hogy azt soha ne 
ereszd el. Hálát adunk, hogy Szentlelkeddel végig akarsz kísérni 
az egész földi életen, a síron is keresztülvezetsz, hogy a nekünk 
elkészített helyre érkezhessünk kegyelmedből. Légy irgalmas hoz- 
zánk, hogy minden élethelyzetben tudjuk előtted kitárni szívünket, 
hogy amikor a hitető el akar szakítani tőled, kapjunk erőt, hogy 
megálljunk, ne bukjunk el. Tégy bennünket szerető és egymásnak 
megbocsátani tudó gyermekeiddé. Áldd meg sok néven nevezett 
Egyházadat, kegyelmed távolítsa el közöttünk az egymás megérté- 
sének minden akadályát. Jézusunk nevében kérünk, hallgasd meg 
imádságunkat. Ámen 


Záróének: 372. dics. 1984. 

Én az Atyában vagyok 


Szentháromság vasárnapja 
Főének: 246. dics. Igeolvasás: János 14, 11-24 


Higgyetek nekem, hogy én az Atyában vagyok, és az Atya énbennem van; 
ha pedig másért nem, magukért a cselekedetekért higgyetek. ,, Bizony, bizony, 
mondom néktek: aki hisz énbennem, azokat a cselekedeteket, amelyeket én 
teszek, szintén megteszi, sőt ezeknél nagyobbakat is tesz. Mert én az Atyához 
megyek, és amit csak kértek majd az én nevemben, megteszem, hogy dicsőít- 
tessék az Atya a Fiúban;, ,, Ha szerettek engem, megtartjátok az én parancso- 
lataimat, én pedig kérni fogom az Atyát, és másik Pártfogót ad nektek, hogy 
veletek legyen mindörökké: az igazság Lelkét, akit a világ nem kaphat meg, 
mert nem látja őt, nem is ismeri; ti azonban ismeritek őt, mert nálatok lakik, 
sőt bennetek lesz." ,, Nem hagylak titeket árván, eljövök hozzátok. Még egy kis 
idő, és a világ többé nem lát engem, de ti megláttok, mert én élek, és ti is élni 
fogtok. Azon a napon megtudjátok, hogy én az Atyámban vagyok, ti énbennem, 
én pedig tibennetek. Aki befogadja parancsolataimat, és megtartja azokat, az 
szeret engem, aki pedig szeret engem, azt szeretni fogja az én Atyám; én is sze- 
retni fogom őt, és kijelentem neki magamat. ” Így szólt hozzá Júdás, de nem az 
Iskáriótes: ,, Uram, miért van az, hogy nekünk akarod kijelenteni magadat, és 
nem a világnak? " Jézus így válaszolt: ,, Ha valaki szeret engem, az megtartja 
az én igémet; azt pedig az én Atyám is szeretni fogja, és elmegyünk hozzá, és 
szállást készítünk magunknak nála. Aki nem szeret engem, nem tartja meg az 
én igémet. Az az ige pedig, amelyet hallotok, nem az enyém, hanem az Atyáé, 
aki elküldött engem. ” 


Hálaadással borulunk le előtted, Atya, Fiú, Szentlélek, Szent- 
háromság egy örök igaz Isten, hogy megköszönjük teremtő 
hatalmadat, azt a valóságot, hogy te Igéddel világot teremtettél. 
Megköszönjük, hogy te ezt a világot, amely elszakadt tőled, és 
amelyet meg-megbüntetsz közbevetett ítéleteddel, mégis atyai 
kezedben tartod. Mi minden napot úgy fogadunk kezedből, mint 
tőled kapott drága ajándékot. Megköszönjük néked Urunk, Jézus 
Krisztus, hogy te eljöttél az Atyától a mennyből a földre, hogy 
lefizesd bűneink váltságdíját, hogy kegyelmet kaphassunk, örök 
életre érkezhessünk. Dicsőítünk téged Szentlélek Úristen, hogy te 
mindig velük akarsz maradni, hogy be akarod tölteni az életünket, 
és szívünkbe akarod írni, hogy akiket te vezetsz, azok Istennek a 
gyermekei. Könyörgünk hozzád Atya Fiú, Szentlélek Isten, bocsásd 

meg nekünk, ha mi mégis sokszor vagyunk hűtlen gyermekeid, ha 
megszomorítjuk a Szentlelket, ha nem hagyjuk el egészen a bűn 
útján való járást, hanem hagyjuk, hogy a világ szele a bűn útjára 
sodorjon. Kérünk, szólj most hozzánk újra Igéden keresztül, és ne 
engedd, hogy Igéd szívünkben köves helyre, vagy tövisek közé 
hulljon, hanem add, hogy legyen a szívünk jó talaj, amelyben Igéd 
magvetése nyomán kikél az Isten és az embertársak iránti szeretet. 
Kérünk, áldd és szenteld meg életünket. Ámen 


Igehirdetés előtti ének: 174. dics. Alapige: Efézus 1, 13-14 


Őbenne pedig, miután ti is hallottátok az igazság Igéjét, üdvösségetek 
evangéliumát, és hívőkké lettetek, őbenne titeket is eljegyzett pecsétjével, a 
megígért Szentlélekkel, örökségünk zálogával, hogy megváltsa tulajdon népét 
az ő dicsőségének magasztalására. 


Kedves Testvéreim, 


Hitben élt elődeink a Szentháromság vasárnapját, tehát a pünkösd utáni 
vasárnapot évszázadokon át az egyház egyik nagyon kedves és nevezetes nap- 
jának tartották. Amikor eljött ez a vasárnap, újra megterítették az Úrasztalát, és 
újra élt a gyülekezet a kegyelem jegyeivel, kérte Istentől a hit erősítését, mert 
Isten népének ebben a világban mindig ereje feletti útja van. Ez a vasárnap 
egyben mezsgye az egyház ünnepes, és ünneptelen féléve között. Az ünnepes 
félévben ünnepeljük az Isten terve és ígérete szerinti üdvtörténeti események 
megvalósulásának, Jézus születésének, halálának, feltámadásának, menny- 
bemenetelének és a Szentlélek kitöltetésének az ünnepét. Ezeknek az üdv- 
történeti eseményeknek mindegyike arról beszél, hogyan készítette elő Isten 
a bűnbeesett ember megváltást, hogyan öltött testet Isten megváltó szeretete 
Jézus Krisztusban, aki Isten Bárányaként, örök főpapként végezte el értünk a 
Golgotán a nagy engesztelő áldozatot. Hogy az Atya ezt az áldozatot elfogadta, 
ezt azzal mutatta meg, hogy Jézust feltámasztotta, és miután Jézus visszament 
hozzá, és elküldte a megígért Szentlelket, ott van az Atyánál, és így folytatja 
a Szentháromság egy Isten a világ és az ember újjáteremtésének a munkáját. 
Akiket azóta már Isten Lelke vezet, azok már az új teremtés zsengéi, akiknek 
szívében már ott van Isten eljövendő országának egy darabja. 

Jézus azért lett Isten létére emberré, hogy tanításaiban és életével, majd 
halálával és feltámadásával elmondja Isten országának csodálatos dolgait, 
Isten üdvözítő szeretetének a tervét, és ezt az üdvözítő tervet végre is hajtsa. 
Élete odaáldozásával mutatta meg, milyen nagyon szeret bennünket az Isten. 

A Szentlélek elküldésében is szeretete nyilvánul meg. Amikor búcsúzása köz- 
ben erről beszélt tanítványainak, és a tanítványok elszomorodtak, ezt mondta 
nekik: , Jobb néktek, ha én elmegyek, mert ha nem megyek el, a Pártfogó 
nem jön el hozzátok, ha pedig elmegyek, elküldöm őt hozzátok." A Pártfogó 
a Szentlélek. Mindnyájunk életében vannak olyan alkalmak, amikor az ember 
szeretne ott lenni valahol, ahova nem mehet el. Sokféle kötöttsége van az éle- 
tünknek. Ha egy kedves családtag tőlünk valahol távol él, akinek valamilyen 
nevezetes napja van, nagyon szeretne pl. a szülő ott lenni, de nem teheti, mert 
más kötelezettsége van. Vagy a gyermek szeretne a szülők valamelyik neve- 
zetes napján otthon lenni, de nem teheti, mert nem mehet el onnan, ahol éppen 
van. Ilyenkor egy kicsit azzal vigasztaljuk magunkat, hogy nem mehetünk el 
távol levő szerettünkhöz, de lélekben mégis vele leszünk. Sőt, az együtt élő 
családtagok is csak akkor tudnak igazán együvé tartozni, szeretetben együtt 
lenni, ha egymással lelki közösségük van. A Szentlélek mindenütt ott van, ahol 
azt az ember kéri, várja, és elfogadja. Kiváltságunk, hogy ezt tehetjük, mert 
világosan megmondja az Ige: „Akiben nincsen az Úrnak Lelke, az nem az 
övé." Talán semmi sem olyan szembetűnő és elszomorító világunkban, — sajnos 
néha az egyházban is — mint a lélektelenség, a Szentlélek hiánya. 

A Szentháromság misztérium, rejtély, amit az ember a maga értelmével 
nem tud megérteni. Ezért sokan tagadják a Szentháromságot. Sokan még azok 
is, akik hisznek Istenben. Tagadásukat arra alapozzák, hogy a Szentírásban ott 
van, hogy az Isten egy, és ez valóban ott van a Szentírásban. De figyeljünk csak 
oda egy néhány erre vonatkozó szavára Istennek! Már a teremtés hajnalán ott 
van egy csodálatos többes szám a Szentírásban. Isten ezt mondja: ,, Teremtsünk 
embert a magunk képére és hasonlatosságára." Isten a teremtő, és ő a teremtő 
ezt mondja; teremtsünk. Vagy figyeljük meg Ézsaiás próféta elhívásának a tör- 
ténetét. Ott elhangzik Istennek a kérdése: , Kit küldjünk el, ki megy el nekünk," 
Isten itt is többes számban beszél önmagáról. A Szentírásnak az első soraiban 
ott van a mondat: „A mélység fölött sötétség volt, de Isten Lelke lebegett a 
vizek fölött." Az Újszövetségben a János evangéliuma így kezdődik: , Kezdet- 
ben volt az Ige, és az Ige az Istennél volt, és Isten volt az Ige. Minden ő általa 
lett, ami lett." Néhány sorral lejjebb ezt olvassuk: , Az Ige testté lett, itt élt 
közöttünk, és láttuk az ő dicsőségét, mint Isten egyszülöttjének a dicsőségét." 
Jézus mennybemenetel előtt így küldi tanítványait a világba: , Menjetek el 
tehát, tegyetek tanítvánnyá minden népet, megkeresztelvén őket az Atyának, 
a Fiúnak és a Szentléleknek nevében." Nem csoda, hogy Isten lényének a 
mélységeit az ember nem tudja átlátni. Hiszen mi önmagunkat sem ismerjük 
igazán. A testünkben levő sok rejtélyéről az anatómusok, az orvosok beszélnek, 
a lelkünk rejtélyeiről pedig Jézus. Nem ok nélkül mondta Jakabnak és Jánosnak 
Jézus, amikor útközben egy szamaritánus faluban nem akartak nekik szállást 

adni, és a két tanítvány haragra lobbanva kész lett volna tüzet kérni a falura: 
, Nem tudjátok, milyen lélek van bennetek." Mindezekre a dolgokra vonatko- 
zik, amit Jézus egy alkalommal az Atya előtt elcsöndesedve így imádkozott: 
, Magasztallak Atyám, menny és föld Ura, hogy elrejtetted ezeket a bölcsek 
és értelmesek elől, és kijelentetted a gyermekeknek." Ahhoz, hogy megértsük 
Isten csodálatos dolgait, hogy Isten minket, bünbeesett, engedetlen embereket 
szeret, eljött minket megváltani, Szentlelkét küldte, hogy ő vezessen, — ide soha 
nem jutunk el az emberi logika útján. Itt másra van szükség. Hívő szívre és 
arra, hogy hagyjuk életünket Isten Lelke által vezetni. Isten Lelke által emberi 
ajkakon is Isten szólítja meg az ő népét. Az első pünkösdkor is azok kezdtek 
új életet, akik komolyan vették, hogy egy egyszerű gyarló emberen keresztül 
Isten szól hozzájuk megrendítő erővel. A többiek, akik az Igét csak emberi 
beszédnek tartották, élték tovább a maguk megszokott fanatikus életét, és ahol 
tehették, üldözték a Krisztusi megváltásról beszélő embereket. 

Az igehirdetőnek, a lelkipásztornak is igen nagy a felelőssége Isten előtt. 
A lelkipásztor nem mondhatja azt, amit ő akar, hanem azt, amit Isten mond 
Igéjén keresztül az ő népének. Erre pedig a lelkipásztor a maga erejéből nem 
képes. A gyülekezetnek sokszor elvárásai vannak az igehirdető felé, mert 
mindenki szereti, ha simogatják, ha megdicsérik. Jaj annak a gyülekezetnek, 
amelyiket nincs miért megdicsérni. De emberi életünkben több a gyarlóság, 
mint az Isten szerinti erény. Ezért szükség van figyelmeztető, dorgáló szóra is. 
Azért mondja az apostol az Ige hirdetőinek, és azoknak, akik azt szeretnék, ha 
mindig dicsérnék őket: „Ha embereknek akarnék tetszeni, nem lennék Isten 
szolgája." Szükséges, hogy az igehirdető a kellemetlen igazságokat is meg- 
mondja népének, szeretettel, de egyértelműen. Isten Szentlelke azt munkája, 
hogy életünket úgy nézzük, ahogyan azt Isten látja. Ezért szükséges, hogy a 
lelkipásztor Isten Lelke által vezetett ember legyen. 

Az efézusi gyülekezet pogány származású emberekből állott. A zsidók 
ismerték Isten kijelentése nyomán és az Isten Lelke által megragadott próféták 
által Isten üdvözítő tervét, és az ígéretet, hogy Isten nem akarja, hogy az ember 
elvesszen bűne miatt, azért készítette a Krisztusban végrehajtandó megváltást. 
Pál apostolnak nagyon fájt, hogy hittestvérei közül olyan kevesen ismerték 
fel Jézusban a Messiást az első pünkösdi igehirdetés után is. Isten Szentlelke 
azonban nem szünt meg munkálkodni. Voltak Istennek olyan emberei is, akiket 
ő Lelkével megérintett, akiknek megmondta, hogy a Megváltó már hamar, még 
az ő életükben megérkezik. Ilyen volt pl. az agg Simeon. Amikor a gyermek 
Jézust szülei elvitték a templomba, hogy eleget tegyenek a törvény előírása- 
inak, Isten Lelke Simeont is arra indította, hogy menjen ő is a templomba. 
Mivel templom csak Jeruzsálemben volt, és az országban minden nap született 
jó néhány gyermek, azon a napon is bizonyára sok szülő vitte gyermekét a 

templomba és Simeon megtalálta, felismerte köztük a Messiást. Azért vette a 
karjába a gyermek Jézust, hálát adott Istennek, és mély szavakban tárta örömét 
és háláját Isten elé, mondván, hogy most már nyugodtan hal meg, mert találko- 
zott a világ Megváltójával. Simeonnak a példáját követte az a háromezer, akik 
a Szentlélek kitöltésének a napján elfogadták, hogy az általuk megfeszíttetett 
Jézus az Isten által megígért Megváltó. Pál apostol, bár szomorkodott hittársai 
keménysége miatt, alapigénkben először a pogánykeresztyénekhez fordul. 
Elmondja nekik, hogy miután ők hallották és elfogadták az örömhírt, hogy 
Krisztus által ők is üdvözülhetnek, a kitöltött Szentlélek ezt az igazságot meg- 
pecsételte. Ez pedig azt jelentette, hogy ők a Szentlélek Istennek a tulajdonai. A 
Szentlélek kitöltése tehát a múltra vonatkozik, ami már megtörtént. De a hitre 
jutott ember életében ez is csak zálog, Isten országa örökségének az előlege, 
aminek többi részét Isten országa teljességének a megérkezésekor kapja meg az 
örökös. Akkor jut teljességre az örök öröm. János apostol ilyen reménységgel 
beszél erről az állapotról: „Szeretteim, most Isten gyermekei vagyunk, de még 
nem lett nyilvánvalóvá, mivé leszünk. Tudjuk, hogy amikor ez nyilvánvalóvá 
lesz, hasonlóvá leszünk hozzá, és olyannak fogjuk őt látni, amilyen valójában." 
Krisztusban eltűnik az elválasztó fal a zsidók és a pogányok között, benne 
mindenkié a kegyelem, aki azt elfogadja. 

A Szentháromság megértése felülhaladja emberi lehetőségeinket. Fogadjuk 
el, hogy hittel tovább érhetünk el, mint az ismereteinkkel. Ismereteink csak az 
anyagi világ határáig terjedhetnek, de a hit tapasztalatai nyomán megsejtünk 
valamit Isten transcendens világának a titkaiból is. Ha az Atya, Fiú és a Szent- 
lélek misztériumának ebben az igehirdetésben elmondott szoros összefüggései 
fölött mélyen elgondolkodunk, nekünk is elkezd kibontakozni az a gondolat, 
hogy ez a három: egy. 

Szent vagy, szent vagy, szent vagy. Nagy és erős Isten: 

Minden műved dicsér, az ég-föld s tengeren! 

Szent vagy, szent vagy, szent vagy, áldott véghetetlen: 

Három személyben egy áldott Isten! Ámen 

488. dics. 4. vers 


Dicsőítünk téged, Atya, Fiú, Szentlélek, Szentháromság egy 
örök Isten. Hálát adunk néked, hogy te megteremtetted ezt a világ- 
mindenséget, megváltottál minket, bűnbeesett embereket, és meg- 
szenteled életünket. Dicsőítünk szent Igédért, amelyet most is 
hirdettettél köztünk, és dicsőítünk, hogy szabad szívünkben hor- 
dozni azt a hitet, hogy meghaltunk Krisztussal együtt a bűnnek, 
hogy általa örökéletre jussunk. Köszönjük, hogy te már Krisz- 
tusban nézed az életünket, aki a mi bűneinket is magával vitte 

a keresztfára. Legyen mindezért áldott szent neved mindenható 
Istenünk, dicsőséges Urunk. Kérünk, add nekünk az erőnek a 
Lelkét, hogy legyen mindennap számunkra új alkalommá a nemes 
harc megharcolására. Add a bátorságnak a Lelkét, hogy ne féljünk 
bizonyságot tenni, hogy te már végzed bennünk az újjáteremtés 
munkáját. Add a vigasztalásnak a Lelkét, hogy tudjunk mi is meg- 
vigasztalni minden szenvedő, gyászoló, vagy nyomorúságba esett 
embertársat azzal a vigasztalással, amellyel te vigasztalsz minket. 
Légy velünk a sokszor sötét világban, hogy tudjuk a környeze- 
tünkben elűzni a sötétséget. Ilyen életre segíts bennünket, áldd és 
szenteld meg életünket örök kegyelmű Istenünk. Ámen 


Záróének: 195. dics. 1983. 


Jézus jövendölése a templomról 


Főének: 363. dics. Igeolvasás: Máté 24, 1-22 


Ő azonban így szólt hozzájuk: ,, Hát nem látjátok mindezt? Bizony, mon- 
dom néktek: nem marad itt kő kövön, amit le ne rombolnának. " Amikor Jézus 
az Olajfák hegyén ült, odamentek hozzá tanítványai külön, és ezt kérdezték: 
„Mondd meg nekünk: mikor lesz ez, és mi lesz a jele a te eljövetelednek és a 
világ végének? " Jézus így válaszolt nekik: ,, Vigyázzatok, hogy meg ne tévesz- 
szen valaki titeket! Mert sokan jönnek majd az én nevemben, és ezt mondják: 
Én vagyok a Krisztus! — és sokakat megtévesztenek. Fogtok hallani háborúkról, 
és hallotok háborús híreket. Vigyázzatok, meg ne rémüljetek, mert ennek meg 
kell lennie, de ez még nem a vég. De mindez a vajúdás kínjainak kezdete! Akkor 
átadnak titeket kínvallatásra, megölnek benneteket, és gyűlöl titeket minden 
nép az én nevemért. Akkor sokan eltántorodnak, elárulják és meggyűlölik 
egymást. Sok hamis próféta támad, és sokakat megtévesztenek. Mivel pedig 
megsokasodik a gonoszság, a szeretet sokakban meghidegül. De aki mindvé- 
gig kitart, az üdvözül." ,, Amikor pedig meglátjátok a pusztító utálatosságot, 
ahogy Dániel próféta megmondta, ott állni a szent helyen — aki olvassa, értse 
meg! -, akkor azok, akik Júdeában vannak, meneküljenek a hegyekbe, aki a 
ház tetején van, ne szálljon le, hogy kihozzon valamit, és aki a mezőn van, ne 
térjen vissza, hogy elhozza felsőruháját. Jaj a terhes és a szoptató anyáknak 
azokban a napokban! Imádkozzatok, hogy ne kelljen télen, sem szombaton 

menekülnötök. Mert olyan nagy nyomorúság lesz akkor, amilyen nem volt a 
világ kezdete óta mostanáig, és nem is lesz soha. Ha nem rövidülnének meg 
azok a napok, nem menekülne meg egyetlen halandó sem, de a választottakért 
megrövidülnek azok a napok. " 


Dicsőséges, szent, örök Isten, könyörülő Édesatyánk az Úr 
Jézus Krisztusban. Jó nékünk gyermeki hálaadással megállani 
szent színed előtt, és megköszönni, hogy az elmúlt éjszaka is 
velünk voltál oltalmazó, megtartó kegyelmeddel, felvirrasztottál 
erre a szent napra, és itt élő gyermekeidnek újra alkalmat készí- 
tettél, hogy a munka terhét letéve, kitárjuk előtted szívünket, és 
figyeljünk a te örökkévaló atyai szódra, Igéd üzenetére. Te tudod jó 
Atyánk, mennyi sok minden kötöz bennünket a világhoz, te tudod, 
hogy atyai üzenetedet milyen könnyen elfújja szívünkből világunk 
hol innen, hol onnan fújdogáló szele, életünk sokfajta vihara. Hálát 
adunk Atyánk, hogy te nem szűnsz bennünket újra és újra meg- 
szólítani, utánunk jössz Igéd útmutató üzenetével is, számonkérő 
kiáltásával is, mert nem akarod, hogy eltévedjünk. Kérünk, segíts, 
hogy Igéd ne szóljon hiába, hanem hű és hálás gyermekeidként 
cselekedjük mindig mindenben a te akaratodat. Így szenteld meg 
mindnyájunk életét Istenünk, az Úr Jézus nevében kérünk. Ámen 


Igehirdetés előtti ének: 370. dics. 2. vers Alapige: Máté 23, 24-27 


Akkor, ha valaki ezt mondja nektek: Íme, itt a Krisztus, vagy amott: ne 
higgyétek! Mert hamis krisztusok és hamis próféták állnak majd elő, jeleket 
és csodákat tesznek, hogy megtévesszék — ha lehet — a választottakat is. Íme, 
előre megmondtam nektek! Ha tehát azt mondják nektek: Íme, a pusztában 
van, ne menjetek ki! Íme, a belső szobákban, ne higgyétek! Mert ahogyan a 
villámlás keletről támad, és ellátszik nyugatig, úgy lesz az Emberfiának az 
eljövetele is. 


Kedves Testvéreim, 


Amikor az Úr Jézus ajkán elhangzottak a felolvasott versekben hallott 
szavak, ő már élete utolsó napjait töltötte ezen a földön. Még egyszer bement 
tanítványaival együtt a csodálatosan szép templomba. Amikor kijöttek a temp- 
lomból, a nap ráragyogott arra a megcsodált épületre és a tanítványok elra- 
gadtatva mutattak a templom csodálatos épületeire. Ezt nem azért tették, hogy 
felhívják a figyelmét arra a szép építészeti alkotásra, amelynek megcsodálására 

idegen országokból is sokan eljöttek, hanem azért, mert számukra az a templom, 
ahol bemutatták az áldozatokat, ahol a nép Isten előtt imádkozó hódolattal lebo- 
rult, Isten ígéretei beteljesedésének a jelképe volt. Ott tartották a szertartásokat, 
ott olvastak Isten törvényének a könyvtekercseiből, és amit a tekercsekből 
olvastak, és az események, amelyeket Jézussal átéltek azt a reménységet erősí- 
tették bennük, hogy Isten rövidesen belép ebbe a világba, s ezzel megváltoztatja 
a világnak, az életnek a rendjét. Egy olyan új világrend érkezésének a reménysé- 
gét melengették szívükben, amelyben az Izrael népéhez érkezett Messiás magá- 
hoz ragadja a hatalmat, és ők, mint Isten választott népe nem lesznek már idegen 
világhatalom alattvalói, hanem a világnak az urai. A tanítványok, amikor Jézus 
hívó szavára elindultak az ő nyomdokain, egy ideig még bizonytalanságban 
voltak, kit követnek. De Cézárea-Filippinél Péter, amikor Jézus megkérdezte, 
kinek tartják őt a tanítványok, már meg tudta vallani: „Te vagy a Krisztus, az 
élő Istennek a Fia". A Zebedeus fiúk édesanyja is szívében hordta azt a gondo- 
latot, hogy Jézus a megígért Messiás, és rövidesen át fogja venni a világ feletti 
hatalmat. Azért kérte Jézustól, hogy amikor ez megtörténik, az ő országában az 
ő fiai ülhessenek majd Jézus jobb és balkeze felől. Éppen azért fordultak vissza 
a tanítványok, miután Mesterükkel együtt kijöttek a templomból a templom 
felé, és áhítatos csodálattal beszéltek annak szépségéről, mert számukra az a 
templom, és az abban zajló szertartások és áldozatok az eljövendő messiási 
birodalmat jelképezték. Azért beszéltek tehát a templomról boldog csodálat- 
tal, mert szavaikkal arra akarták késztetni Jézust, mondjon már nekik valami 
biztosat annak a szívükben melengetett reménységnek a beteljesedéséről, amit 
számukra a templom és az ott tartott szertartások jelképeznek. Ezt várták. Jézus 
pedig megdöbbentően mást mondott, mint amit vártak. Ő nem az ő népének 
küszöbön álló megdicsőüléséről és hatalmáról beszélt, hanem arról, hogy azt a 
templomot, amelyet ők olyan büszke öntudattal megcsodálnak, nemsokára le 
fogják rombolni. Ő így beszélt a megcsodált templom nemsokára bekövetkező 
jövőjéről: , Nem marad itt kő kövön, amit le ne rombolnának." 

Az Úr Jézus így kezdett beszélni Istennek az ítéletéről, a hűtlen nép meg- 
büntetéséről és az ítéletben megnyilvánuló kegyelemről, amely Isten gyer- 
mekeit magához öleli a végső nehéz időkben, a szenvedéseken és ítéleten 
keresztül is. Urunknak ez a beszéde nemcsak a templom lerombolására, Jeru- 
zsálem elpusztítására utal, hanem arra a majd bekövetkező, világkorszak váltást 
jelentő nagy eseményre is, amelynek a templom és Jeruzsálem pusztulása csak 
halvány szimbóluma, előjátéka lesz. Beszél az ő visszajöveteléről, a mostani 
világ végéről, az utolsó ítéletről, és mindazokról a dolgokról, amelyek ezeket 
az eseményeket megelőzik. Az Úr Jézus ezekben arra is fel akarja hívni övéi 
figyelmét, amit ő egy más alkalommal elmondott nekik, hogy ne gyönyörköd- 
jenek a templom szépségében, ne bizakodjanak abban, hogy , az Úrnak templo- 

ma, az Úrnak temploma ez." Mert Isten nem elégszik meg azzal, hogy népének 
temploma és az abban végbemenő sok szent szertartás csak külsőleg szép, ha 
az ott nevét emlegető nép csak szájával közelget felé, szívével pedig távol van 
tőle. Áldott hely a templom, ha ott Isten Igéje után vágyakozó emberek vannak 
együtt, akik engedelmes szívvel cselekedni is akarják mindazt, amit Isten az 
Igében szívükbe vésett. Isten népe áldott szolgálatot végez, ha áldozathozatala 
nyomán terjed a misszió. Hatalmas dolog az, hogy Koreában, Afrikában, és 
több más helyen a több éven át végzett missziói munka gyümölcseként naponta 
szívük szerint sok százan térnek meg, és lesznek Krisztus gyülekezetének a 
tagjává. Ott Isten örvendező és hálás gyermekeivel vannak telve a kis, vagy 
néhol már nagy templomok a most formálódó és építkező gyülekezetekben. Mi 
már tudjuk és valljuk, hogy minden hely szent, ahol hitben élő emberek azért 
gyülekeznek össze, hogy Isten Igéjét hallgassák és imádkozzanak. Isten min- 
denütt jelen van, mindenütt meg tud bennünket szólítani, és meg tudja gyerme- 
keit áldani. De az Istennel és a hitben élő testvérekkel való találkozásnak, az 
Ige hallgatásának és a szentségekkel való élésnek legmeghittebb helye mégis 
a templom. Sok baj és próbatétel közt is békesség van annak az embernek a 
szívében, aki tudja mondani: , Uram, szeretem a te házadban való lakozást." 
Jézus azonban tudta, hogy a tanítványok szívében már kezdett tisztázódni, 
hogy Jézus a megígért Messiás, és a csodatételeket látva, ők is osztották népük 
főembereinek azt a reménységét, hogy ha majd eljön a Messiás, ők lesznek a 
világ uralkodó népévé. A nép vezetői nem ismerték fel Jézusban Isten Messiást 
ígérő üzenetének a megtestesülését, és ők a Messiástól a Dávid király dicsősé- 
ges uralmának a visszahozását várták. Ezért mondta Jézus a szép templommal 
dicsekvő tanítványoknak, hogy eljön az idő, amikor azt a szép templomot le 
fogják rombolni, nem marad benne kő kövön. 

Jézusnak ez a jövendölése negyven év múlva beteljesedett. Jött Titusz, a 
Római birodalom akkori uralkodója, és hatalmas seregével körülvette Jeruzsá- 
lemet. Közben bent a városban belső pártharcok voltak. A lakosság két pártra 
oszlott, és ahelyett, hogy testvérként megfogták volna egymás kezét, gyűlölték 
egymást. Olyan nagy volt a gyűlölködés, hogy a harcot akkor sem hagyták 
abba, amikor az egyik párt egy csoportja a templomba menekült. Így a temp- 
lomban is folyt a vér. Ez éppen akkor történt, amikor a római sereg körülvette 
a város kőfalait. Az egymással hadakozó pártok olyan elvakultak voltak, hogy 
gyűlöletükben elpusztították a város két terményraktárát. Mindkét csoport az 
ellenfél raktárát gyújtotta fel, abban bízva, hogy az ellenfél terménye megég, 
és ők győzni fognak. Alig maradt élelem a városban. Közben a rómaiak megin- 
dították a támadást a város külső falai ellen. Fejlett hadseregükben már ott volt 
az akkori háborúk rettegett , új fegyvere" a faltörő kos. Ez egy olyan szerkezet 
volt, amelynek segítségével nagy erővel lehetett a köveket a vár, vagy város 

falaira dobni. Az emberiség történelmének sajnálatos ténye, hogy a technikai 
fejlődést mindig a háborúk vitték előre, mert a hatalmasok mindig azon törték a 
fejüket, hogyan lehetne a másik népet, vagy másik országot legyőzni. Így jutott 
az emberiség lassan a mai szörnyű pusztító eszközökhöz. Ez a , fejlődés" ha 
közben megfogyatkozik a hit és a szeretet, már ma képes lenne a földön minden 
életet kipusztítani. Veszélyes világban élünk. Reménységünk, hogy Isten nem 
elpusztítani, hanem megtartani akarja a világot és a földön élő embert. 

Kétheti ostrom után sikerült a rómaiaknak Jeruzsálem külső falán egy rést 
ütni. A második fal még állott. A résen végül is bejutottak a rómaiak a városba, 
ahonnan az éhség elől tömegével menekülni próbáltak az emberek. A római- 
ak a menekülőket elfogták, és a Golgotán, ahol negyven évvel azelőtt Jézust 
megfeszítették, minden elfogottat keresztre feszítettek. Negyven évvel az első 
nagypéntek után a Golgotán megszámlálhatatlanul sok jeruzsálemit feszítettek 
keresztre. A háború szörnyűségeit még növelte az is, hogy a rómaiak megszál- 
lása éppen a pászka ünnep időszakára esett, amikor sok ezer zarándok érkezett 
Jeruzsálembe, vagy volt útban a távoli tartományokból Jeruzsálem felé. Amikor 
aztán a rómaiak bejutottak a városba, égő fáklyákkal a templomba mentek és a 
templomban mindenütt lángok lobogtak. A pusztítás azzal fejeződött be, hogy 
megtörtént, amit Jézus mondott; a templom épületében kő kövön nem maradt. 
Utána feldúlták a várost, bontogatták, pusztították a város falait és tornyait. 
Egy tornyot nem pusztítottak el, amely napjainkig megmaradt. A kőfalakból 
egy darab maradt meg, amely siratófal néven ma is fennáll, és a zsidó vallásos 
életnek színhelyévé vált, ahova minden nap sokan mennek ki imádkozni. 

A lakosság jelentékeny részét a rómaiak elhurcolták, sok erős fiatalt arra 
választottak ki, hogy a cirkuszi mutatványokon vadállatok elé engedték őket. 
A lányok és asszonyok seregét szintén elhurcolták és a rabszolgapiacokon 
eladták őket. Ezzel gyakorlatilag megszűnt az ószövetségi gyülekezet orszá- 
ga. A várt naggyá válás helyett, a világhatalmi reménységek beteljesedése 
helyett, jött a szétszóródás és majdnem teljes pusztulás. Így teljesednek be 
Isten ítéletei és ígéretei. 

Titus, miután hadjáratát befejezte, egy hatalmas diadalívet építtetett dia- 
dalmas hadjáratának emlékére. Ez a diadalív most is hirdeti Titusz hadvezéri 
nagyságát, győztes háborúját a zsidó nép fölött. Sok más kétezer éve épített 
alkotás régen rommá lett, ez a diadalív megmaradt. 

De Istennek az ószövetségi népnek mondott ígéretei is beteljesedtek, és 
beteljesedőben vannak. Ennek a népnek közel kétezer éven át nem volt hazája. 
Isten azonban ennek a népnek az életében is megmutatja bűnbocsátó kegyel- 
mét. A második világháború után a világ minden részében élő szétszóródott 
zsidók elindultak egykori hazájuk felé, ahol most már ismét hazájuk van. Sok 
elszomorító eseménynek a színtere ma is az a föld, ahol a világ Megváltója, 

Jézus Krisztus született, élt és megváltotta minden népből azokat, akik üdvö- 
zítő szeretetét a hitükkel magukhoz ölelik. Ő nem vetette el az ő ószövetségi 
népét sem. Erre a népre is vonatkozik az, amit megváltó Urunk mai Igénkben 
mond, hogy az ő visszajövetele előtt ugyan megsokasodik a gonoszság, és a 
szeretet sokakban meghidegül, de aki mindvégig kitart, az üdvözül. Ámen 


Atyánk, hálaadással csendesedünk el még egyszer ezen a 
szent napon előtted, és megköszönjük neked tanításodat, ébresztő 
figyelmeztetésedet. Köszönjük, hogy mindezt azért teszed, hogy 
ne sodorhasson bennünket magával a világ hitetlenség felé sodor- 
ni akaró szele. Kérünk, segíts, hogy ha életünknek ez a napja is 
elmúlik, tudjuk benned bízó hittel álomra hajtani fejünket, hogy 
Urunk ítéleteken át is kegyelemre vezet bennünket. Add, legyen ott 
a szívünkben a gyermeki reménység, az élő hit, hogy te gyerme- 
keidet a földi élet napjai után nem örök síri sötétségre, hanem az 
örök élet világosságára várod. Köszönjük, hogy Jézus Krisztusban 
adtad nekünk a világ világosságát, és kérünk segíts, hogy míg itt 
járunk ezen a földön lábainknak szövétneke a te Igéd legyen. Áldd 
meg családi életünket, tedd gyülekezetünkben élővé és hatóvá a 
te Igédet, hogy mindig mindenben az formálja életünket. Jézusunk 
nevében kérünk, hallgasd meg imádságunkat. Ámen 


Testvéri egység — Új teremtés 
Főének: 378. dics. Igeolvasás: Zsoltárok 133-134 


Zarándokének. Dávidé. Ó, mily szép és mily gyönyörűséges, ha a testvérek 
egyetértésben élnek! Olyan ez, mint mikor a drága olaj a fejről lecsordul a sza- 
kállra, Áron szakállára, amely leér köntöse gallérjára. Olyan, mint a Hermón 
harmatja, amely leszáll a Sion hegyére. Csak oda küld az ÚR áldást és életet 
mindenkor. Áldjátok az URat mindnyájan ti, akik az ÚR szolgái vagytok, akik 
az ÚR házában álltok éjjelente! Emeljétek föl kezeteket a szentély felé, és áldjá- 
tok az URat! Áldjon meg téged a Sionról az ÚR, aki az eget és a földet alkotta! 


Dicsőítünk téged, mennynek és földnek teremtő Istene, gondvi- 
selő Édesatyánk az Úr Jézus Krisztusban. Dicsőítünk téged, mert 
örökkévaló a te hatalmad, és végtelen a te szereteted. Köszönjük, 
hogy hosszútűrő szeretettel úgy öleled át az életünket, hogy hétköz- 

napi gondjainkban és ünnepi óráinkban, örömeinkben és bánatunk- 
ban, engedelmességünkben és engedetlenségünkben, újra és újra 
utánunk jössz, kereső kiáltásoddal szólasz, mutatod az utat, és nem 
akarod, hogy a tieid közül valaki is elvesszen. Köszönjük könyörü- 
lő Istenünk, hogy felvirrasztottál a nyugalom napjára, hogy azok, 
akik Igéd után vágyakoznak, kitárulkozó szívvel hallgathassák azt. 
Segíts könyörülő Istenünk, hogy tudjunk itt előtted ebben a templo- 
mi órában egészen elcsöndesedni, minden gondunkat letenni, hogy 
szívünket átjárja a te féltőn szerető atyai szód, hogy így odakint a 
világban is az formálja érzéseinket, gondolatainkat és tetteinket, 
hogy minden, amit mondunk, vagy cselekszünk, a te Szentlelkednek 
a gyümölcse legyen. Ezt munkáld bennünk is általunk is könyörülő 
Istenünk, szent Fiad, az Úr Jézus Krisztus nevében kérünk. Ámen 


Igehirdetés előtti ének: 487. dics. 2.vers Alapige: 2. Korinthus 5, 17-19 


Ezért ha valaki Krisztusban van, új teremtés az: a régi elmúlt, és íme: új 
jött létre. Mindez pedig Istentől van, aki megbékéltetett minket önmagával 
Krisztus által, és nekünk adta a békéltetés szolgálatát. Isten ugyanis Krisz- 
tusban megbékéltette a világot önmagával, úgyhogy nem tulajdonította nekik 
vétkeiket, és reánk bízta a békéltetés igéjét. 


Kedves Testvéreim, 


Néhány évvel ezelőtt egy ökumenikus istentiszteleten, amikor római és 
görög-katolikus testvéreinkkel együtt hallhattuk Isten Igéjét, ugyanezeket a 
verseket olvastam fel a Szentírásból, mint most ezen a mai vasárnapon. Mint 
minden ökumenikus imahétre, akkor is az egyházak élenjáró vezetői készítették 
elő és adták ki sok nyelven az alapigéket, hogy azokban az országokban, ahol a 
közös imahetet megtartják, mindenütt ugyanannak az Igének az alapján hangoz- 
zanak az igehirdetések. Természetes, hogy az igehirdetések nem voltak egyfor- 
mák, mert az igehirdetők is csak emberek, és mindenkinek más az egyénisége 
és a stílusa, de az Ige mindenütt, ahol a kitűzött alapigéket megtartották, azonos 
volt. Az alapigéket kitűző egyházi vezetőknek ilyenkor mindig az a törekvése, 
hogy a különböző országokban és egyházakban élő, különböző nyelven beszélő, 
különböző gondolkodású emberek, tehát mindnyájan, akik tudjuk, hogy mi az 
egyetlen világteremtő Isten teremtményei, és a világ egyetlen Megváltójának, 
Jézus Krisztusnak a megváltottai lehetünk, — legyünk szívünk szerint Isten 
gyermekei. A sokféle különbözőség ellenére is lehet Isten népeként élni ezen a 
földön, ha Isten szavára hallgatunk, és neki engedelmeskedünk. 

Ez a világ, amelyben élünk, sokféleképpen van részekre szakadva. Egy 
ilyen világban igen sok veszély között él az emberiség. Azért vagyunk veszély- 
ben, mert az ember annyira eltávolodott teremtő Istenétől, hogy lassan elfelejti 
eredeti küldetését. Mindenki mindenekelőtt magára gondol, a maga célkitűzése 
után fut, és ennek a következménye az, hogy az egyének és közösségek telve 
vannak feszültséggel, a világ pedig háborúsággal. Ez az állapot pedig ahhoz a 
lehetőséghez vezethet, hogy az ember képes bármely pillanatban elpusztítani 
világát és ezzel önmagát. Ott, ahol a szívben nincs Krisztustól tanult szeretet, 
és ahol az életet a változó élethelyzetek irányítják, nincs az embernek békes- 
sége sem önmagával, sem környezetével. Ezért nincs békesség a különböző 
világnézetek között, a nemzetetek között, és nincs békesség a világrészek 
között. Ennek pedig az a következménye, hogy valahol mindig folyik a vér, 
valahol mindig ropognak a fegyverek, az emberek félve gondolnak a holnapra, 
mert az ember el tudja pusztítani az embertársat, tönkre tudja tenni a maga 
életét és a mások életét is. 

De ebben a világban hangzik az embert féltőn szerető teremtő Isten szava 
is: Emberek, ne felejtsétek el, az én népem vagytok, látszódjon meg ez az élete- 
tekben is. Isten a ma köztünk elhangzott Igéjében azt mondja a 133. zsoltárban: 
„Mily szép és mily gyönyörűséges, ha a testvérek egyetértésben élnek.” Két 
szép szimbólummal is kifejezi ezt a zsoltárban Isten: Az egyik szimbólum az 
olaj. A régi időkben a különösen fontos hivatású embereket hivatásra felké- 
szülésük után, vagy hivatásuk megkezdése előtt olajjal kenték fel. Ez a három 
különösen fontos hivatású ember a próféta, a pap és a király volt. Az Ószö- 
vetség népének első főpapjától, Árontól kezdve így kenték fel drága illatos 
olajjal a főpapot, a prófétát és a királyt. Az olajt a fejre öntötték, és az lefolyt a 
felkentnek a ruhájára is. Ez a felkenetés azért történt, hogy a felkentek soha ne 
felejtsék el, hogy igen nagy a felelősségük Isten előtt, mert abban a hivatásban, 
amelyben élnek, ők Istennek a szolgái. Feladatukat nem uralkodásra, hanem 
Isten nevében való szolgálatra kapták. Szavaikért, tetteikért, éppen azért mert 
sok ember közt szolgálnak Istennek, különös felelősséggel kell elszámolni 
Isten előtt. Az olaj abban az időben különösen értékes termék volt. Az egyszerű 
olajt is nemcsak étkezési célra használták, hanem gyógyszerként is. A sebre pl. 
olajt csepegtettek. Amikor az Úr Jézus kiszenvedett a kereszten, a hozzá közel 
álló asszonyok drága kenettel, balzsam-olajjal siettek húsvét hajnalán a sírjá- 
hoz. De az olaj a Szentlélek szimbóluma is. Mint tápláló, gyógyító, jó illatot 
árasztó termék, a Szentlélek munkáját is szimbolizálja az emberek felé. Amikor 
a papot, prófétát és királyt felkenték, a drágakenet illata a fejről lefolyva a ruhát 
is elérte, és az összegyűlt nép felé is áradt a jó illat Ez szimbolizálta azt is, hogy 
a felkentnek, és azoknak, akik felé elér a drágakenet jó illata, a Szentlélek által 
megszentelt életnek a jó illatát kell árasztani a környezete felé. 

A 133. zsoltárban kedves szimbólum a harmat is. Az Ígéret földjén a nyári 
időszakban néha heteken át nem esik az eső. Ezekben a százaz időszakokban 
nagy áldás a harmat. Amikor sokáig nem esik az eső, lankadozni kezdenek a 
növények, de a gazdag harmat minden reggel megfrissíti, egy kicsit megújítja a 
természetet. Így kell Isten gyermekeinek a körülöttük levő embereket jóságuk- 
kal, emberségükkel és szeretetükkel felüdíteni. Így áldott és gyönyörűséges, 
amikor együtt vannak a testvérek. Tapasztalatból is tudjuk, hogy a testvérek- 
nek a szép együttélése nem mindig könnyű dolog. Sokszor a testvéreknek is 
különböző az életszemlélete, az egyénisége, a természete, és ahhoz, hogy egy- 
mást el tudják hordozni, őszinte szeretetre és kompromisszumkészségre van 
szükség. A szeretetnek sokszor szenvednie kell. Sok embernek az együttélése, 
még akkor is, ha a testvéri szeretet kötelékével kötődnek egymáshoz, mindig 
magában hordja a konfliktus veszélyét. Ez azért van így, mert én az ember, 
és a testvér, a felebarát már egy bűnnel terhelt világba születtünk bele, nem 
tudunk tökéletesek lenni. Az emberi együttélésnek a nehézségeit az ószövetségi 
gyülekezet népe nagyon jól ismerte. Azért ismerte ezeket a nehézségeket, mert 
volt ennek a népnek egy nagyon szigorú, és különös örökösödési törvénye. Ez 
a törvény úgy hangzott, hogy a családban minden vagyon, még az ingóságok 
is, a szülők tulajdonát képezik. Ha a szülők meghaltak, a vagyont nem lehetett 
elosztani, hanem osztatlanul a szülők gyermekeinek a családja lett a tulajdo- 
nos, attól függetlenül, hogy hány gyermeke volt a szülőknek. Így a családta- 
gok együtt maradtak, együtt éltek. Ott, ahol a családban sok gyermek volt, és 
idővel azok is családot alapítottak, ott ebben a megnagyobbodott családban, 
néha húsznál is többen éltek. Ha szükséges volt, a házat megnagyobbították, 
rendszerint meghosszabbították, de a család együtt maradt. Ezek a családok 
aztán mindig azzal a tudattal végezték munkájukat a földeken, hogy ezekre a 
földekre hullatták verítéküket a szüleik, a nagyszüleik és őseik, tehát azok ilyen 
kedves vérségi kötelék által is megszentelt földek voltak. 

Mindnyájan ismerjük az Úr Jézus történetét az apáról, akinek két fia volt, 
és az egyik kikérte az atyjától a maga vagyonrészét, és azt eltékozolta. Az apa 
nem volt köteles kiadni a vagyonrészt, mert azt a fia csak a szülők halála után 
kaphatta volna meg. Mégis kiadta. Nemcsak azért mert a vagyon a családban 
maradt, hanem mindenekelőtt azért, mert abban a történetben az apa, a meny- 
nyei Atyára, Istenre mutató jellé lett, aki még a nagyon mélyre süllyedt fiának 
is megbocsát, ha bűneit megbánja, és visszatér hozzá. 

Tehát az örökösödési törvény miatt az Ószövetség népénél sok volt a nagy- 
család. De biztos, hogy a szép együttélés csak úgy volt lehetséges, hogy voltak 
ezekben a családokban olyanok is, akiknek a szívébe mélyebben be volt írva 
Isten szeretet-parancsa, és el tudták szenvedni a másképpen gondolkodó test- 
vért szeretetben. Lehet, hogy ezek a testvérek kint a mezőn mindnyájan köte- 

lességüknek érezték, hogy elvégezzék az ott rájuk váró munkát. De odahaza, 
különösen egy nagycsaládban otthon is van minden nap tennivaló. Nem kevés 
esetben úgy van az a családokban nálunk is, hazamegy a családtag a munka- 
helyről, és azt mondja: Én már elvégeztem a napi munkámat. Otthon már nem 
törődik semmivel. Úgy gondolja, hogy a másik, vagy többedik családtagnak az 
a kötelessége, hogy hordozza minden nap a munka terhét, minden rendetlen- 
ségét is rendbe szedje, minden gyarlóságát elnézze, hogy ő a többiek rovására 
élvezze a maga nyugalmát, vagy szórakozását. Valóban szükség van arra, hogy 
Isten gyermekeinek az életében az emberi, családi kapcsolatok területén is lát- 
hatóvá legyen a kölcsönös szeretet és megbecsülés, aminek a gyümölcse a szép 
együttélés. Lehetséges az, hogy sok ember szép egyetértésben éljen együtt? 
Embereknél ez is lehetetlen, de Istennél minden lehetséges. Azért akarja adni 
mindnyájunknak Szentlelkét, hogy bennünk lakva ő vezessen minket. 

Isten Szentlelke által akar mindent újjáteremteni. Ő azért küldte Jézust erre 
a világra, hogy ezt az engedetlenség által elromlott világot és embert, amit ő 
jónak és szépnek teremtett, megváltsa. Mai újszövetségi igeszakaszunkban azt 
mondja Isten: , Aki Krisztusban van, új teremtés az, a régi elmúlt, és íme, új lett 
minden." Jézus Krisztus az új teremtés Ura. Benne, általa hajtja végre Isten 
az új teremtést. Ő, mint Isten Báránya hajtotta végre a nagy engesztelő áldo- 
zatot, amelyet már többé nem kell megismételni. Amikor mi az Úr asztalához 
járulunk, nem áldozni megyünk, hanem Úrvacsorával élni, úgy, ahogyan azon 
a nevezetes nagycsütörtök estén megmondta: Az Úrnak halálát hirdessétek 
mindaddig, amíg vissza nem jön. Azért kell az ő áldozati halálát hirdetni, mert 
ő mindnyájunk bűnének a büntetését szenvedte el a keresztfán. Mindenkinek, 
aki bűneit megbánja, kegyelmet ad Isten. Ő nem mondja senkinek: te szegény 
gyarló, botladozó életű gyermekem, változz már meg egy kicsit. Isten látja, 
hogy a bűneset által megromlott ember lelke mélyén ott van az engedetlenség 
csírája. Igen nagy különbség van köztünk, emberek közt, de senki sem képes 
a tökéletességre. Vannak az életünkben áldott felébredések. Vannak új neki- 
lendülések, elhatározások, hogy életemnek valamilyen felismert gyarlóságát 
abbahagyom, még fogadkozások is vannak, amikor az Ige rávilágít életünk 
valamelyik rendellenességére, azt mondjuk; ezután sokmindent másképpen 
fogok végezni, új életet akarok élni. Áldottak az ilyen jó szándékú akarások, 
de a legtöbb esetben nem tartósak. Lassan visszakanyarodunk a régi útra. 
Az ember nem képes a maga erejéből új életet élni. Ismerjük mindnyájan a 
Nikodémus történetét. Neki is valószínűleg életkérdései voltak, ami miatt nem 
tudott aludni. Azért felkelt és elment Jézushoz. Pedig ő a népnek egyik főembe- 
re, tanítómestere volt és bizonyára valamilyen égető kérdésben akart tőle taná- 
csot kérni, azért szólította őt meg illő tisztelettel. A szívekbe látó Jézus pedig 
még mielőtt Nikodémus kérdezhetett volna valamit ezt mondta neki: , Szükség 

néktek újonnan születnetek." Nem dicsérgette meg, nem mondta neki, hogy ő, 
mint a nép tanítómestere, egy nagyon rendes ember, csak a gondolkodásában 
van valami hézag, azt javítsa ki és minden jó lesz, hanem azt mondta neki, hogy 
újjá kell lennie. Nemcsak neki, hanem mindenkinek, aki az életet komolyan 
veszi, és meg akar érkezni az Isten országába. 

Boldog ember az, aki már hittel el tudja mondani: Én már új ember vagyok, 
engem már Isten Lelke vezet. Mi még két világkorszak között élünk. A Meg- 
váltó már itt járt ezen a földön. Életét adta, hogy aki áldozatos szeretetét 
elfogadja, ne vesszen el, hanem örök élete legyen. Feltámadásával legyőzte a 
halált, és a rá figyelőket Szentlelkével vezeti. Az övéinek a szívében mint áldott 
kezdet, ott van már Isten országa, mert azoknak, akik befogadták őt, hatalmat 
adott, hogy Isten gyermekeivé legyenek. Ne csodálkozzunk, hogy a világ tele 
van háborúságokkal, mert addig, míg az ember nem adja át szívét Istennek, 
nincs békessége sem önmagával, sem embertársaival, sem Istennel. Ezért akar- 
ja Isten, hogy adjuk át szívünket őneki, hogy élhessünk itt egymást szeretve, 
mint az ő gyermekei, hogy amikor Isten országnak a teljessége Urunkkal együtt 
megérkezik, bemehessünk annak örök örömébe. Ámen 


Mindenható Isten, könyörülő Édesatyánk, megköszönjük neked 
ezeket a meghitt perceket, amelyeket itt tölthettünk a te szent házad- 
ban. Megköszönjük, hogy nem engeded elmúlni ezt a nyugalom 
napját sem úgy, hogy ne hallgathattuk volna a te szent Igédet, atyai 
üzenetedet. Hálát adunk, hogy ma is, itt is átélhettük, hogy szép és 
gyönyörűséges testvéri szeretetben együtt lenni, Igédre figyelni. 
Hálát adunk, hogy te, aki a mennyben isteni dicsőségben éltél, hoz- 
zánk hasonló emberré lettél, mennyei testvérként jöttél a tieidhez, 
és a tieid közül sokan mégsem fogadnak be, mert nem ismernek 
téged, hogy jó pásztorként vezeted nyájadat. Köszönjük, hogy most 
is szívünkbe írtad örök Igédet, hogy te az életedet adtad a te juhai- 
dért, és várod gyermekeid hálás szeretetét. Hinni taníts Urunk, hogy 
sötét világunk útvesztőiben el ne tévesszük a hazafelé vezető utat, 
és kérünk, hogy tégy bennünket világító szövétnekké, másokat is 
hozzád segítő fénnyé. Áldd meg anyaszentegyházadat, hogy tud- 
junk bizonyságtevőivé lenni, a te Szentlelked újjáteremtő erejének. 
Áldd meg családjainkat, hogy legyen minden család megszentelt 
templommá, ahol egymás életét gyógyító, egymás terhét hordozni 
tudó családtagok vonzzák és gyógyítják egymás életét. Megváltó 
Jézusunk szent nevében kérünk, hallgasd meg imádságunkat. Ámen 


Záróének: 462. dics. 1998. 

A nép királyt követel 
Főének: 345. dics. Igeolvasás: 1. Sámuel 8, 1-21 


Amikor megöregedett Sámuel, a fiait tette Izráel bíráivá. Elsőszülött fiának 
Jóél volt a neve, másodiknak Abijjá. Beérsebában bíráskodtak. Fiai azonban 
nem az ő útján jártak, hanem a maguk hasznát keresték; megvesztegetésre 
szánt ajándékot fogadtak el, és elferdítették az igazságot. Összegyűltek azért 
Izráel vénei, és elmentek Sámuelhez Rámába. Ezt mondták neki: Te már meg- 
öregedtél, fiaid pedig nem a te utadon járnak. Tégy valakit királyunkká, hogy 
ő bíráskodjék fölöttünk, ahogyan az minden népnél szokás! Sámuel azonban 
rosszallotta, hogy ezt mondták: Adj nekünk királyt, hogy bíráskodjék fölöttünk! 
És imádkozott Sámuel az ÚRhoz. 

Az ÚR pedig ezt mondta Sámuelnek: Hallgass a nép szavára mindenben, 
amit mondanak, mert nem téged vetettek meg, hanem engem vetettek meg, 
hogy ne legyek a királyuk. Veled is ugyanúgy cselekszenek, ahogyan velem 
cselekedtek, mióta kihoztam őket Egyiptomból, mindmáig: elhagytak, és más 
isteneknek szolgáltak. Hallgass tehát a szavukra, de szigorúan figyelmeztesd 
őket, és mondd meg nekik, hogy mi lesz a király joga, aki uralkodni fog felettük. 

Ekkor Sámuel elmondta az ÚR minden szavát a népnek, amely királyt kért 
tőle. 

Ez lesz a királynak a joga — mondta -, aki uralkodni fog fölöttetek. Fiai- 
tokat elveszi, harci kocsijaihoz meg lovasaihoz osztja be őket, és futnak harci 
kocsija előtt. Parancsnokokká teszi őket ezer ember felett, és parancsnokokká 
ötven ember felett. Velük szántatja szántóföldjét, és velük végezteti aratását, 
velük készítteti hadifölszerelését és a harci kocsik fölszerelését. Leányaitokat 
meg elviszi kenőcskészítőknek, szakácsnőknek és sütőnőknek. Legjobb szántó- 
földjeiteket, szőlőiteket és olajfa-kertjeiteket elveszi, és hivatalnokainak adja. 

Vetéseitekből és szőlőitekből tizedet szed, és udvari embereinek meg hiva- 
talnokainak adja. Szolgáitokat és szolgálóitokat, legszebb ifjaitokat, még a 
szamaraitokat is elveszi, és a maga munkáját végezteti velük. Nyájaitokból 
tizedet szed, ti pedig a szolgái lesztek. 

Akkor majd panaszkodtok királyotok miatt, akit magatoknak választottatok, 
de akkor már nem válaszol az ÚR. 

A nép azonban nem akart Sámuel szavára hallgatni, hanem ezt mondták 
neki: Mégis legyen királyunk! Olyanok akarunk lenni, mint minden más nép: 
királyunk bíráskodjék fölöttünk, ő vonuljon előttünk, és vezesse harcainkat. 
Sámuel végighallgatta a nép beszédét, és elmondta az ÚRnak. 

Örökkévaló Isten, ebben az általad teremtett világban minden a 
te gondviselő jósá- godról, hozzánk lehajló szeretetedről beszél. 
Hogy a földbe magot lehet vetni, a mag kikél és gyümölcsöt terem, 
hogy legyen emberek vagy állatok erőt adó eledele a te minden- 
ható bölcsességednek az ajándéka. Hálát adunk neked hogy ezen 
az előtted való csöndességre ajándékozott napon nemcsak a tes- 
tünket táplálod, hanem adod nékünk az örök életnek a kenyerét, a 
lelki táplálékot is. Hálát adunk néked, hogy te ezt a minden pilla- 
natban múlttá váló földi életet is arra ajándékoztad nekünk, hogy 
induljunk el itt a te örök országodnak a teljessége felé. Hálát adunk 
néked hogy te azért küldted el erre a földre szent Fiadat, hogy aki 
hisz benne, az a földi élet sokféle változása közt is, a próbák és 
szenvedések után is, még ha földi porsátorunk összeomlik is, mi a 
te örök atyai hajlékodba érkezzünk, ahol minden megváltottadnak 
otthona van. Kérünk Atyánk, áldd és szenteld meg életünket, hogy 
tudjunk mi minden élethelyzetünkben Megváltónkra tekinteni, aki 
által elkészítetted nékünk az örök élet koronáját. Ámen 


Igehirdetés előtti ének: 378. dics. 5.vers Alapige: 1. Sámuel 8, 22 


Az ÚR pedig így felelt Sámuelnek: Hallgass a szavukra, és válassz nekik 
királyt! Sámuel ezt mondta az izráeli férfiaknak: Menjen mindenki a maga 
városába! 


Kedves Testvéreim, 


Sámuel édesapjának Anna nevű felesége sebzett lelkű asszony volt, mert 
Isten sokáig nem ajándékozta meg őket gyermekekkel. Annát, aki férjével 
együtt évenként egyszer elment Silóba a templomba, Isten az ő ott elmon- 
dott imádságát meghallgatva, gyermekkel ajándékozta meg. Anna megtartotta 
Istennek tett ígéretét és a gyermeket, Sámuelt, Isten szolgálatára szentelte. Míg 
szoptatta gyermekét, — a zsidó anyák akkor három évig táplálták gyermekeiket 
anyatejjel,- addig nem ment férjével Silóba, de miután a gyermeket elválasz- 
totta, ment ő is férjével, és vitték a gyermek Sámuelt is, hogy bemutassák érte 
a hálaáldozatot. A gyermeket otthagyták a templomban, hogy Istennek szol- 
gáljon. Isten már gyermekkorától kezdve csodálatos üzeneteket küldött általa 
a felnőtteknek. Amikor felnövekedett, a nép bírájává, prófétájává, igehirdető- 
jévé lett. Sok-sok áldott szolgálatot végzett, de fölötte is elszálltak az évek, és 
amikor a nép közötti bíráskodás, az igazságszolgáltatás munkája meghaladta 
erejét, átadta ezt a munkát a fiainak. Ezt nyilván azzal a reménységgel tette, 

hogy fiai az atyjuk nyomdokain fognak járni, és tisztüket lelkiismeretesen, 
hűségesen, becsületesen és felelősségteljesen fogják betölteni. Sámuelt éppen 
életének ezen az érzékeny területén érte nagy csalódás. A fiai más életúton jár- 
tak. A sátán eredményes volt a megkísértésükben, és ezek a fiatalok rájöttek, 
hogy ha a kísértőre hallgatnak, abból hasznuk van. Nem azoknak szolgáltattak 
igazat, akiknek igazuk volt, hanem azoknak, akik nekik pénzt adtak. Már ott 
is nyilvánvalóvá lett az újszövetségi Ige igazsága, hogy „minden rossznak a 
gyökere a pénznek a szerelme." Mindenkinek szüksége van az anyagi javakra, 
de az önmagában senkit sem tesz boldoggá. A pénzhez való túlzott ragaszkodás 
konfliktus helyzeteket teremt, és előbb-utóbb elszakít Istentől is, és az ember- 
társaktól is. Miatta indul el sok ember a gonoszság útján, és válik társtalanná, 
testvértelenné. és embertelenné. Az cselekszik okosan, aki földi életünk sok 
szükséglete és kísértése között is először Isten országát és annak igazságát 
keresi, mert az boldogan fogja megtapasztalni, hogy aki ezt keresi először, a 
szükséges anyagi javak is megadatnak neki. Isten szorgalmas munkára serkenti 
Igéjében az embert, de azt is elmondja, hogyha az ember önző szívvel magának 
akar élni, az hiába él. Az ilyen életet élőknek mondja Isten hogy , hiába nektek 
korán kelnetek, későn lefeküdnetek, fáradságos munkával keresni a kenyeret." 
De azt is mondja, hogy , akik Istent szeretik, azoknak minden javukra van." 
Hiába építik a házat annak építői, ha az Úr nem építi azt. Hiába a szép ház is, 
ha a benne lakóknak a szívében nincs hit és szeretet, akkor a szép házban élés 
is előcsarnokává válik a pokolnak. 

Sámuel két fia is letért az Isten útjáról és ez nagyon fájt neki. Ez az állapot 
bizonyára felidézte benne gyermekkori emlékeit, amikor szülei elvitték Silóba 
és otthagyták őt, hogy Istennek szolgáljon. Eszébe juthatott, mert az ő életében 
ugyanaz az elszomorító esemény történt, mint ott akkor Silóban, az akkori 
öreg főpapnak, Élinek a családjában, akinek a fiai szintén gonoszul viselked- 
tek. Sámuel sem tanulta meg ott a templomban élve azonnal, hogy Isten meg 
tudja szólítani az embert, és Isten jó gyermekének ilyenkor azt kell mondania: 
, Szólj Uram, mert hallja a te szolgád." De megtanulta, és bizonyára fájt neki, 
hogy éppen Élinek kellett tolmácsolnia Isten figyelmeztető üzenetét, mert fiai 
rendetlen életmódjukkal és viselkedésükkel megbotránkoztatták a népet. És 
most a saját gyermekei miatt érezte magán Istennek a figyelmeztetését. Isten 
Sámuelt nem dorgálta, hanem a továbbiakban is igénybe vette szolgálatait. Ő 
akkor már úgy töltötte az élete idejét, hogy sokszor volt távol otthonától, járt 
az országban, hirdette Istennek az Igéjét, és nem tudott mindig fiai közelében 
lenni. Már rég elmúlt az idő, amikor megfoghatta a kezüket és ő vezethette 
őket. Ő ment tovább hűségesen az Istentől kapott életúton, és bizonyára ott volt 
szívében a remény, hogy kísértésbe esett fiait Isten még felébresztheti. Mi, az 
Újszövetség népe, már ismerjük Jézus újszövetségi példázatait, és tudjuk, hogy 

a nagyon mélyre süllyedt tékozló fiú is visszatért az Atyához. Amikor a szülő 
már nem tud szólani a gyermekének, vagy hiába szól, a menny felé mindig 
szabad az út. Isten mindig ad valamilyen választ. Ezzel a reménységgel hordjuk 
testvéreim az életünk ilyen gondjait! 

A másik nagy gondja Sámuelnek, ami összefügg fiainak a viselkedésével, 
talán még nagyobb szomorúságot okozott neki. Mert mindenki szereti a csa- 
ládját, és akarja, hogy ott Isten szíve szerinti rend, szeretet és békesség legyen, 
de Sámuel szívét mindenekelőtt az Istennek való szolgálat töltötte be gyermek- 
korától fogva. Szerette Isten akaratának a teljesítését. Akarta, hogy az a nép, 
amelyet Isten rábízott, Isten népeként éljen ezen a földön. Egy napon azonban 
a nép követei azzal a megdöbbentő kéréssel mentek hozzá, hogy adjon nékik 
királyt, és ezt a kérésüket éppen Sámuel fiainak a méltatlan viselkedésével indo- 
kolták. Az Igéből kiérződik, mennyire nagy fájdalmat okozott neki a népnek 
ez a kérése. Hiszen Isten éppen azért hajolt le ehhez a néphez, azért kötött vele 
szövetséget, azért jelentette ki neki áldani és üdvözíteni munkáló akaratát, mert 
azt szerette volna, hogy ennek a népnek ő legyen az uralkodója. Ezt a népet arra 
rendelte, hogy legyen szent néppé, királyi papsággá, Isten Igéjének, akaratának 
a hirdetőjévé, a világ népei missziósává. A bálványistenekkel teli világban ez a 
nép volt az egyetlen, akinek Isten ezt mondta: , Én vagyok az Úr, a te Istened, 
aki kihoztalak téged Egyiptomból, a szolgaság házából, ne legyenek neked 
idegen isteneid én előttem." Ezért volt ez a nép eddig az egyetlen olyan nép, 
amelynek nem volt uralkodója. Isten mindig rendelt valakit, aki rendezte a nép 
ügyes bajos dolgait, a háborúban vezette a sereget, és igazságot szolgáltatott, 
bíráskodott. Az egyiptomi szolgaságból való kivezetéssel megbízta Mózest. A 
honfoglalás feladatát Józsuéra bízta. Később a bírákat állította a nép élére, akik 
mint Isten eszközei vezették a népet. Azért fájt Sámuelnek, hogy a nép királyt, 
uralkodót követel, mert olyan akar lenni, mint a pogány népek. Ezzel ez a nép 
szinte felmondó levelet nyújtott át Istennek. Isten földön élő gyülekezetébe, 
az egyházba is belopakodik ez az akarat: olyanok akarunk lenni, mint a világ. 
Pedig Istentől kapott küldetésünk, hogy legyünk a világ világossága, a föld sója. 
Amikor Sámuel ezt az őt is elszomorító állapotot Isten elé tárta, meglepte Isten 
válasza. Isten azt mondta: Hagyd rájuk, mert nem téged utáltak meg, hanem 
engem. Isten néha azzal bünteti földön élő akaratos gyermekeit, hogy hagyja 
véghezvinni a maguk akaratát. Isten tudtára adta a népnek Sámuelen keresz- 
tül, hogy ha királyt akarnak, milyen hatalma lesz a királynak a nép fölött. Az 
életüknek szinte minden területére eljut a király hatalma vagy igénye. Sámuel 
azt gondolta, hogyha a király hatalmának területét megismeri a nép, lemond 
a király követeléséről, elfogadja az eddigi életrendet, és hagyja, a társadalmi 
rend megtartását úgy, mint eddig, hogy azt Isten által rendelt emberek tartsák a 
kezükben. De az ember vakká válhat, ha megkeményedik a szíve. A nép tovább- 


381 


ra is követelte, hogy király uralkodjon fölötte. A nép ott kivitte akaratát, Sámuel 
is tudomásul vette Isten beleegyezését, és a nép királyt választott magának. Isten 
ezt az emberek akaratából történt királyválasztást is beépítette üdvözítő tervébe. 
Izráel népének második királya, Isai fia, Dávid lett Jézus ősatyjává, és ebben a 
családi közösségben benne van már Istennek az a jelzése is, hogy az eljövendő 
király, akinek adatott minden hatalom, nemcsak az ószövetségi népnek lesz Ura, 
hanem minden népé is. Az Ő uralkodása nem hatalmaskodásban, nem a népek 
megrettentésén, hanem szeretetben való szolgálatban mutatkozik meg. Ő ezt az 
önfeláldozó megváltói szolgálatot már el is végezte értünk a Golgotán. 
Történelmének egy döntő fontosságú fordulóján aztán maga Isten adott 
királyt az ő népének. Nem olyat, amilyet az akkor élt ószövetség népe követelt, 
hanem azt, aki a királyok királya és uraknak Ura. Azt, akitől Pilátus nagypén- 
tek reggelén megkérdezte, amikor őt a nép vezetői azzal vádoltak, hogy azért 
veszélyes ember, mert királynak vallja önmagát, a kérdésre így válaszolt: Igen, 
de az én országom nem ebből a világból való. Köszönjük meg Istennek a nagy 
ajándékot, hogy ennek a királynak követei és megváltottai lehetünk. Ámen 


Édesatyánk, Hálát adunk neked, hogy elmondtad nekünk most is 
vigasztaló üzenetedet, amikor mi földi életünk sokféle próbatétele 
közt tudunk szorongani azokért, akik kedvesek nekünk. Köszönjük 
Atyánk, hogy ebben az áhítatos ünnepi csöndben elmondtad, hogy 
te meg tudsz bocsátani még az idegen utakon való bolyongásból 
hazatérő, tékozló gyermekeidnek is. Kérünk jó Atyák, tégy készek- 
ké és képesekké arra, hogy tudjunk imádkozni azokért az idegen 
utakra tévedt szeretteinkért is, akiknek nem fáj a szíve akkor, ami- 
kor egy-egy ünnepnapon nekik is szól a harang, és ők nem vágya- 
koznak, hogy meghallgassák az ő életüket is gyógyítani akaró 
atyai szódat. Add Atyánk, hogy ezek a szeretteink is eljussanak 
az elhatározáshoz, hogy hazatérnek tehozzád. Köszönjük, hogy 
emlékeztettél Megváltónk szavaira, hogy te hatalmat adtál neki, 
hogy megbocsássa megbánt bűneinket, hogy te őt azért küldted 
erre a földre, hogy senki, aki hisz benne, ne vesszen el, hanem örök 
élete legyen. Vezess Szentlelkeddel akkor is, amikor kint járunk a 
világban, és kísértések, próbák nehezednek ránk. Segíts, hogy tud- 
junk mindig engedelmeskedni a te akaratodnak és vigasztalj, hogy 
ennek a világnak semmi hatalma ne szakíthasson el a te szereteted- 
től, amely nekünk is megjelent a mi Urunkban, Jézus Krisztusban. 
Az ő nevében kérünk, hallgasd meg imádságunkat. Ámen 


Záróének: 167. dics. 1980. 

Járjunk az Úrnak világosságában 
Főének: 65. zsoltár Igeolvasás: Ézsaiás 6, 1-8 ; 2, 1-4 


Uzzijjá király halála évében láttam az Urat, magasra emelt trónon ülve. 
Palástja betöltötte a templomot. Szeráfok álltak mellette, hat-hat szárnya 
volt mindegyiknek: kettővel arcát takarta el, kettővel lábát fedte be, kettő- 
vel pedig repült. Így kiáltott egyik a másiknak: Szent, szent, szent a Seregek 
URa, dicsősége betölti az egész földet! A hangos kiáltástól megremegtek 
a küszöbök eresztékei, és a templom megtelt füsttel. Ekkor megszólaltam: 
Jaj nekem! Elvesztem, mert tisztátalan ajkú vagyok, és tisztátalan ajkú nép 
között lakom. Hiszen a Királyt, a Seregek URát látták szemeim! És hozzám 
repült az egyik szeráf, kezében parázs volt, amelyet fogóval vett le az oltár- 
ról. Számhoz érintette, és ezt mondta: Íme, ez megérintette ajkadat, bűnöd 
el van véve, vétked meg van bocsátva. Majd az Úr szavát hallottam, aki 
ezt mondta: Kit küldjek el, ki megy el követségünkben? Én ezt mondtam: 
Itt vagyok, engem küldj! 

x k k 

Ezt az igét kapta látomásban Ézsaiás, Ámóc fia Júdáról és Jeruzsálemről: 
Az utolsó napokban szilárdan fog állni az ÚR házának hegye a hegyek tetején. 
Kimagaslik a halmok közül, és özönlik hozzá valamennyi nép. Eljön a sok nép, 
és ezt mondják: Jöjjetek, menjünk föl az ÚR hegyére, Jákób Istenének házához! 
Tanítson minket utaira, hogy az ő ösvényein járjunk. Mert a Sionról jön a taní- 
tás, és az ÚR igéje Jeruzsálemből. Ítéletet tart a nemzetek fölött, megfenyíti a 
sok népet. Kardjaikból kapákat kovácsolnak, lándzsáikból metszőkéseket. Nép 
a népre kardot nem emel, hadakozást többé nem tanul. 

Hálaadással dicsőítjük szent nevedet, örökkévaló Isten, Édes- 
atyánk az Úr Jézus Krisztusban. Megköszönjük néked ezt a szent 
napot is, amelyet arra rendeltél, hogy mindennapi gondjainkat 
a munkaruhával együtt levessük, hogy fáradt testünk megpi- 
henjen, lelkünk pedig Igéd által felüdüljön. Köszönjük, hogy 
mindkettővel testi-lelki egészségünket munkálod. Hálát adunk 
néked, hogy te mindnyájunkat alkotó életre hívtál el, hogy amíg 
ezen a földön élünk, legyen jobb és szebb körültünk alkotása- 
ink által a világ és az élet. Hálát adunk neked, hogy te nemcsak 
azért adtad nekünk az életet, hogy éljünk itt egy darabig, hanem 
azért, hogy itt drága áron megváltott gyermekeidként töltsük 
életünket. Atyánk, tetőled jön minden jó adomány és minden 
tökéletes ajándék. Te meg tudod tölteni a mi életünket is szere- 

tettel, jósággal, hogy áldássá lehessünk embertársaink között, 
akik körülöttünk élnek. Jézusért kérünk, tégy minket ilyen gyer- 
mekeiddé. Ámen 


Igehirdetés előtti ének: 174. dics. Alapige: Ézsaiás 2, 5 
Jákób háza, jöjjetek, járjunk az ÚR világosságában! 
Kedves Testvéreim, 


Vannak emberek, akik szeretnek olvasni, de mielőtt egy ismeretlen tartalmú 
könyvet olvasni kezdenének, azt szeretnék tudni, hogyan végződik a könyv, 
ezért beleolvasnak annak utolsó fejezetébe. Nemcsak azért, mert az emberi 
életre különösen vonatkozik az igazság, hogy ha a vége jó, minden jó, hanem 
mindenekelőtt azért, — mondják az ilyen módszerrel olvasók,- mert ha már 
ismerik a könyv végét, nem izgulnak, nyugodtan olvasnak tovább. Tudják, 
hogy bármilyen sok meglepő változással, váratlan fordulókkal, megdöbbentő 
megrázkódtatásokkal terhelt is a könyv némelyik szereplőjének az életútja, 
a végén minden rendeződik. A bajok megszünnek, a viharfelhőket elviszik 
a változó szelek, és ebben a világban végül is nem a gonosz, hanem a jó és 
a szép győzedelmeskedik. Ez a gondolat, mint vágy és reménység ott van 
nagyon sok embernek a szívében. Gyermekeinket szép mesék által vezetjük 
abba a világba, ahol az emberek is az állatok is, a természet is szép és jó, nem 
bántják egymást, nem keserítik meg, és nem veszélyeztetik egymásnak az 
életét. Ez nem véletlenül van így ebben a világban. Hiszen az örök szeretet és 
jóság, aki a világot teremtette, ilyen világot teremtett. De az ember, a teremtés 
koronája, akit a Teremtő önmagával és egymással való közösségre teremtett, 
nem a Teremtőre, hanem a hitetőre, a hazugság fejedelmére hallgatott. Enge- 
detlenségével eltávolodott élete forrásától, Istentől. Az ember elveszítette Istent 
és az így létrejött pogányság élete szüntelen való istenkeresés. Az elveszített 
Isten helyett az ember kőből, fából, gondolatból, természeti képződményekből 
emberfeletti lényeket formált, — így születtek a mítoszok, — amelyek szerint 
ezeknek az emberfeletti lényeknek a hatalma által az ember majd visszajuthat 
az elveszített paradicsomba, a boldogság állapotába. 

Isten az Ézsaiás prófétának adott kijelentéseken keresztül rámutat az ember 
eredeti állapotára, és felvillantja előttünk azt a világot, amely felé ő megváltott 
népét vezetni akarja. Ezt azonban úgy cselekszi, hogy megmondja, ehhez az 
emberi akarat és erőfeszítés nem elég. Próféciájának középpontja Isten szent- 
sége, Isten mindenhatósága, Isten dicsősége. Megmutatkozik ez már Ézsaiás 
elhívásának a történetében is. Az ember azonban áldott eszköz lehet Isten 

kezében, ha hagyja, hogy a szent tűz, az Isten Igéje, a Szentlélek tüze szívét és 
ajkát megtisztítsa. Ez a szent, dicsőséges örök Isten nagyon haragszik a bűnre, 
az emberi túlkapásra, és azt megbünteti akkor is, ha az az ő szőlőskertjét teszi 
terméketlenné, és akkor is, ha az győzedelmes nagyhatalom, amelyet éppen ő 
vett kezébe engedetlen népe felébresztésére. Ennek a hatalmas teremtő Isten- 
nek csodálatos gyógyszere a megbánt bűn gyógyítására a kegyelem, amellyel 
a megromlott világban levő elrontott életű ember életét újjáteremti, és ezzel a 
teremtés hajnalának a világrendjét helyreállítja. Amikor a bűn bozótjába jutott 
emberiség megiszonyodott az ezerarcú gonoszságtól, az ókori keleti népek 
gondolatvilágában vert gyökeret az a reménység, amely betölti a világot, hogy 
valami rejtelmes erő vissza fogja adni az emberiségnek az elveszített paradi- 
csomi boldogságot. Ez a rejtelmes erőforrás Isten hatalma. Itt a próféciában ez 
párbeszéd formájában mutatkozik meg, amely az utolsó időkben valósul meg. 
Tehát addig még sokféle életúttal próbálkozik meg az emberiség, míg ráébred 
annak a tudatára, hogy kell lennie valahol ezen a földön egy lelki-szellemi 
központnak, ahol az szólítja meg az embert, akitől származik ez a teremtett 
világmindenség. Ezzel az őt megszólító mindenható, dicsőséges, szent Istennel 
való találkozását írja le Ézsaiás az ő elhívásának a történetében. Ézsaiás meg- 
rendült elhívásának komolysága és szentsége fölött, de megtisztult ajkakkal és 
szívvel vállalta küldetését. Nem természetes az, hogy különböző kultúrkörhöz 
tartozó, különböző nyelvű népek eljutnak odáig, hogy keresik, és megtalálják 
Istent. Ézsaiással Isten a távoli jövőben láttatja azt a folyamatot, amely már 
Jézus és az apostolok korában megkezdődött. Hiszen Jézus már minden nép- 
nek a tanítvánnyá tételére küldte széles e világra a tanítványokat. A történelem 
sokféle viharában az Igében felvázolt vonások is részei annak a folyamatnak, 
amely által végzi Isten Krisztuson keresztül megváltásunkat. Az emberiség 
várt aranykora nem valami rejtelmes mágikus erőknek a gyümölcseként, nem 
is minden más akarat és gondolat eltaposása által, hanem Isten Igéjének a tiszta 
szívvel végzett hirdetése által érkezik meg az újjáteremtett világba. 
Alapigénknek ezt a mondatát: „Jákób háza, jöjjetek, járjunk az Úr vilá- 
gosságában, " ma így mondanánk: Istennek népe, jöjjetek, járjunk az Úr vilá- 
gosságában. A népek sötétségben éltek, mert nem ismerték Istent. De ennek a 
népnek is szüksége volt a prófétai ébresztő szóra, mert a próféták a hit látásával 
látták a világ világosságát, az eljövendő Megváltót. Isten gondoskodik róla, 
hogy mások is meghallják és megtudják, hogy aki az ő világosságában jár, 
az már tudja hova vezeti Isten az övéit. Aki ezt már tudja, annak vigyáznia 
kell, hogy ne térjen le a jó útról. Mert mindig voltak olyan emberek is, akik 
nem tudnak, nem is akarnak tudni Istenről. Azért nagy ajándék, hogy mai 
világunkban is, itt is, köztünk is hangzik Isten életünket megmenteni akaró 
kiáltása: Ember, hol vagy!? A Jeremiás próféta igehirdetésében már benne 


385 


volt Istennek az a figyelmeztetése is, hogy eljön az idő, talán már-már egy 
csaknem elrontott életút után, talán sok Isten Igéje ellen való tiltakozás zsák- 
utcája után, amikor mindenkinek meg kell állania számadásra Isten előtt. Az 
is nagy ajándéka Istennek, hogy addig, míg a nagy számadásra megérkezünk, 
a földi élet folyamán szinte mindenkinek készít alkalmakat újrakezdésekre, és 
befejezésekre. A földi élet Isten iskolája, amelyben mindnyájunknak megvan a 
maga feladata, amit Isten ránk bízott. Az emberiség történelmében azonban a 
mi földi életidőnk csak egy szempillantás. A Szentírás nem világtörténelem, de 
az is. Mi Isten tervét a világgal és az emberiséggel ebből ismerhetjük meg leg- 
megbízhatóbban. Ebből tudjuk, hogy Isten egy csodálatosan szép és jó világot 
teremtett, és teremtésének a koronája az ember volt, aki azonban a kísértésben 
elbukott és elidegenedett teremtőjétől. Isten megsajnálta az elesett embert, és 
megígérte, hogy Megváltót küld, aki által újjáteremti a világot és az embert. 
Isten ígérete szerint már 2000 évvel ezelőtt elküldte a Megváltót, akiben meg- 
kezdte az újjáteremtés munkáját. A mi őseink tehát már nemzedékek hosszú 
során át bizonyságtevői lehettek Isten megváltó szeretetének. Kiváltságunk, 
hogy mi is csatlakozhatunk hozzájuk. A teljesség, Isten országának a teljessége 
azonban még nem érkezett meg. De Isten ígéreteinek a beteljesüléséből már 
őseink által is sok mindenről bizonyságot tudunk tenni. A most velünk együtt 
élő három-négy nemzedék is sok leckét megtanulhatott már Isten iskolájában. 
Már a mi rövid kis életünkben is sok kezdés és befejezés emléke él. Bárcsak 
bölcs szívvel tudnánk érte hálát adni Istennek. Az élet minden területén van 
valami megragadó mélység abban, amikor életünk bizonyos szakaszán azt kell 
mondanunk egy napra, egy hosszú időn át életünket betöltő munkára, hogy: ez 
az utolsó. Már a kis óvodás gyermekek életében is nagy esemény az, amikor 
elérkezik a talán sírással kezdett óvodába járásnak az utolsó napja. Amikor 
arra gondolnak, hogy ezekkel a gyermek társakkal, akikkel itt éveken át együtt 
voltunk, talán együtt ebédeltünk vagy játszadoztunk, az óvónőkkel, akik ránk 
vigyáztak, bennünket tanítgattak, soha többet nem leszünk így együtt. 

A fiatal korban, a különböző szintű tanintézetekben, különösen akik maga- 
sabb képesítés megszerzésére törekszenek, sok fiatal életében megismétlődik 
az újrakezdésnek az öröme vagy félelme, és a befejezésnek, a barátságok 
kényszerű megszakadásának szomorúsága. Minden újrakezdés, és minden 
befejezés azt jelenti a tanuló, vagy már dolgozó fiataloknak, hogy életük egy 
szakasza visszahozatatlanul véget ért. Egy meghitt közösség tagjainak egymás- 
tól búcsúzni, a választott életúton elindulni, a kedves emlékeket megtartani, a 
terhelő emlékeket letenni, nem könnyű feladat. 

A korunkra sajnálatosan jellemző közöny vagy egyenesen a szeretetlenség 
miatt sok embernek könnyes a kenyere. Sokan a mindennapi munkaterüle- 
ten tapasztalt nemkívánatos emberi magatartás miatt is keseregnek, de azért 

amikor eljön az utolsó munkanap, amikor a megszokott, és talán megszeretett 
munkát abba kell hagyni fájó szívvel fejezik be az éveken át szeretettel végzett 
munkát. Ahogy múlnak az évek, mindnyájan hordozzuk annak a terhét, hogy ez 
a földi sátorházunk kopik, romlik. A hitben élő emberek reménységgel várnak 
az előttünk élt, de már meghalt szeretteinkkel való találkozásra. Ha földön élő 
szeretteinkre nézünk, mi is szomorúan, de az örök élet reménységével várunk 
Urunk ígéreteinek a beteljesedésére. Isten az Igében az utolsó napokról, a vég- 
ről beszél. A végről, amikor nem lesz már ez a sok könnyel és vérrel áztatott 
föld sem. Amikor Isten országának királya ismét visszajön a földre, a föld és 
a menny szeretetben összeölelkezik, a teljességre jutó Isten országa békessé- 
gének az örömével. Ámen 


Megalázzuk magunkat előtted jó Atyánk, és hálát adunk neked, 
hogy te nemcsak megteremtetted ezt a világot, hanem a sokfé- 
leképpen változó élet változásai között is gondviselő, megtartó 
szeretetedben tartod az életünket. Megköszönjük, hogy elküld- 
ted erre a világra szent Fiadat Jézus Krisztust, aki tegnap és ma 
és mindörökké ugyanaz, aki velünk marad, és emlékeztet, hogy 
maradjunk mindnyájan hűséges gyermekeid, mert az ő áldozatos 
jósága elkészítette mindnyájunk számára az életnek koronáját. 
Adj erőt Atyánk, hogy meg tudjunk állani hitünkben a kísértések 
óceánjában is. Hálát adunk, hogy miközben sokan építik körültünk 
a kárhozatra vezető széles utat, amelyen egyre többen járnak, 
te szüntelenül a hitnek és a rád figyelő engedelmes szeretetnek 
a keskeny útjára hívogatsz bennünket. Őrizz meg minket a lelki 
vakságtól, és áldd meg most is a szívünkbe vetett ige-magot, hogy 
a hitetlenség éjszakájában az legyen mindig lábainknak a szö- 
vétneke. Így őrizz meg minket az eleséstől Atyánk, hogy mi, akik 
hittel elindult feléd, járjuk a próbák útját is reménységgel együtt, 
hogy együtt érkezhessünk örök országodba. Megváltónk nevében 
kérünk, hallgasd meg imádságunkat. Ámen 


Záróének: Szent Igédet örök Isten (Énekgyűjtemény 84. oldal) 1987. 

Nem szolgálhattok két úrnak 
Főének: 467. dics. Igeolvasás: Máté 6, 24-34 


,, Senki sem szolgálhat két úrnak, mert vagy az egyiket gyűlöli, és a másikat 
szereti, vagy az egyikhez ragaszkodik, és a másikat megveti: nem szolgálhattok 
Istennek és amammonnak. " ,, Ezért mondom nektek: ne aggódjatok életetekért, 
hogy mit egyetek, és mit igyatok, se testetekért, hogy mivel ruházkodjatok. Nem 
több-e az élet a tápláléknál, és a test a ruházatnál? Nézzétek meg az égi mada- 
rakat: nem vetnek, nem is aratnak, csűrbe sem takarnak, és mennyei Atyátok 
eltartja őket. Nem vagytok-e ti sokkal értékesebbek náluk? Aggódásával pedig 
ki tudná közületek meghosszabbítani életét csak egy arasznyival is? Mit aggód- 
tok a ruházatért is? Figyeljétek meg a mezei liliomokat, hogyan növekednek: 
nem fáradoznak, és nem fonnak, de mondom nektek, hogy Salamon teljes dicső- 
ségében sem öltözködött úgy, mint ezek közül akár csak egy is. Ha pedig a mező 
füvét, amely ma van, és holnap a kemencébe vetik, így öltözteti az Isten, nem 
sokkal inkább titeket, kicsinyhitűek? " ,, Ne aggódjatok tehát, és ne mondjátok: 
Mit együnk? — vagy: Mit igyunk? — vagy: Mit öltsünk magunkra? Mindezt a 
pogányok kérdezgetik; a ti mennyei Atyátok pedig tudja, hogy szükségetek van 
minderre. De keressétek először az ő országát és igazságát, és ezek is mind 
ráadásul megadatnak nektek. Ne aggódjatok tehát a holnapért, mert a holnap 
majd aggódik magáért: elég minden napnak a maga baja.” 


Dicsőítjük szent nevedet, mindenható Isten, Édesatyánk az 
Úr Jézus Krisztusban, és hálát adunk neked, hogy ma újra meg- 
ajándékozol minket Igéd hallgatásának az örömével. Kérünk, tedd 
számunkra ezt az órát áldássá, hogy miközben Igédet hallgatva 
testünket pihentetjük, lelkünkbe befogadhassuk a te országod tit- 
kainak csodálatos üzenetét. Segíts, hogy Krisztusunk példázatos 
tanításai által, aki a te mennyei világodból jött erre a földre, és azt 
mondja el nekünk, amit nálad látott és hallott, egyre jobban meg- 
értsük, és hű szívvel teljesítsük atyai akaratodat. Kérünk Atyánk, 
vedd most ki szívünkből mindazt, ami a hétköznapok forgatagá- 
ban, mint terv vagy elvégzendő feladat betölti, hogy a világ zajától 
elszakadva legyen az idő, amit itt töltünk, szent országod előcsar- 
nokává. Jézusért kérünk, hallgasd meg imádságunkat. Ámen 


Igehirdetés előtti ének: 278. dics. 8. vers Alapige: Máté 6, 24 


Nem szolgálhattok Istennek és a mammonnak. 

Kedves Testvéreim, 


A felolvasott igeversekben egy néhány mondatot hallottunk Jézusnak abból 
az igehirdetéséből, amelyet mi , Hegyi beszédnek" vagy , Boldogmondások- 
nak" nevezünk, mert azokban Jézus a boldogságról is beszél. A boldogságról, 
ami után minden ember vágyódik. Ha ezt a csodálatos igehirdetést elolvassuk, 
tudatosítjuk, hogy abban Megváltónk a boldogságon kívül sok másról is szól. 
De Ő másképpen beszél a boldogságról, mint mások. A legtöbb ember az 
anyagi javakat, a gazdagságot tartja a boldogság legfontosabb kellékének. A 
Szentírásban már az ószövetségi kor óta van egy különös ima: , Gazdagságot 
vagy szegénységet ne adj nékem, táplálj engem hozzám illő eledellel. Hogy 
megelégedvén meg ne tagadjalak, és azt ne mondjam: Kicsoda az Úr? Se pedig 
megszegényedvén ne lopjak, és gonoszul ne éljek az én Istenem nevével. " Tehát 
a gazdagság is, a szegénység is nagy kísértés lehet. Mert a megkísértett ember 
szakadék szélén áll. Könnyen megszédül, könnyen a mélységbe zuhan. Aki 
az anyagi javakkal nem tud hálaadással élni, akinek szívét vonzza az anyagi 
javak bűvölete, az könnyen elszakad Istentől. Ha valaki szív szerint Istennek 
a gyermeke, és tudja, hogy mindene, ő maga is Istennek a tulajdona, az nem 
engedi, hogy az életén uralkodjon az anyag-isten, a mammon. Ezért mondja 
Megváltónk: „Nem szolgálhattok Istennek és a mammonnak." Nem mindig, de 
a legtöbb esetben az történik, hogy aki sok földi jót kap Istentől, az elégedetlen. 
Hiányzik a hálaadás a kapott javakért, és helyette ott van a zúgolódás, hogy 
valakinek már olyan javai vannak, ami neki még nincs. Nem véletlenül beszél 
itt az Úr Jézus arról is, hogy ha a szemünk tiszta az egész testünk világos lesz, 
ha pedig a szemünk gonosz az egész testünk sötét lesz. Isten úgy teremtette a 
szemünket, hogy az mindenekelőtt egy irányba lát világosan és tisztán. Min- 
den, ami ezen az irányon kívül van, ott van az értelmünk tudatának a határán, 
de azt nem rögzíti a szemünk. Ebben a képben azt fejezi ki Jézus, hogy így van 
ez a szívvel is, ami után vágyakozik a szív, afelé fordul az ember. Minden, ami 
ezen az irányon kívül esik az nem fontos. Akinek tehát a szíve az anyagi javak 
után vágyakozik, a lelki kincsek mellékes dolgok maradnak. Ezért akiknek 
a lelki kincsek mellékes dolgok, könnyen elszakadnak Istentől. Az Istentől 
elszakadó ember az anyagi javak után való hajszában összeütközésbe kerül az 
embertárssal, azért olyan gyengék emberi kapcsolataink is. Sokszor testvérek 
szakadnak el egymástól haraggal egy darabka föld, egy nem kívánsága szerinti 
helyre tett kerítés miatt. Pedig földi, anyagi javaink itt szüntelenül veszélyben 
vannak. Vagy a rozsda, vagy a moly emészti meg, vagy a rablók rabolják el, 
vagy mi szakadunk el tőlük, amikor meghalunk. Nagy ajándéka lehet Istennek 
az anyagi jó, de csak annak az embernek az életében válik az áldássá, aki azt 
hálaadással fogadja Isten kezéből. Az ilyen ember úgy él az Istentől kapott 

javakkal, hogy tudatosítja; azokat Isten sáfárságra adta az ő kezébe, hogy gaz- 
dálkodjon a saját, és embertársa javára, és Istennek a dicsőségére. Jézus körül 
is voltak gazdag emberek. Az Igéből ismerős az a Mária, aki arra áldozta a 
vagyonát, hogy Jézus Krisztusnak és tanítványainak mindig biztosítva legyen 
minden szükséges dolog. Így történt az meg, hogy miközben szinte mindig 
úton voltak sokszor találkoztak ugyan őket be nem fogadó emberekkel, de a 
mindennapi élethez szükséges dolgok minden nap megadattak nekik. Egyszer 
amikor éppen anyagi dolgokról beszéltek, Jézustól megkérdezték tanítványai, 
hogy mit kapnak ők azért, hogy ott hagyták hivatásukat, munkájukat és Jézus- 
sal járják az országot. Jézus mondott akkor nekik egy megszívlelendő nagy 
vigasztaló Igét, de tett fel nekik egy kérdést is, hogy amióta foglalkozásukat 
otthagyva vele járnak, volt-e valamiben fogyatkozásuk? A tanítványok nem 
tudtak mást válaszolni csak azt, hogy semmi szükséget nem szenvedtek. 

A szegénység, amit szeretne az ember elkerülni, a másik végletbe sodorhat. 
Az idősebb emberek átéltek nehéz időszakokat is, háborúval, ínséges idővel, 
veszteségekkel, amikor időnként bizonytalan volt a mindennapi kenyér, és 
a szívük tele volt csüggedezéssel, aggodalmaskodással. Ezért mondja Jézus 
hangsúlyosan a gazdagoknak, hogy nem szolgálhatnak két úrnak, tehát Isten- 
nek és a mammonnak, és azért mondja a szegényeknek: ne csüggedezzetek, ne 
aggodalmaskodjatok. Hogy milyen érzést vált ki az , aggodalmaskodás" szó 
az emberből azt nagyon kevés nyelv tudja olyan árnyaltan, szépen és mélyen 
kifejezni, mint a mi szép édes anyanyelvünk. Urunk azt véste ott a hegyen is 
az őt hallgatóknak szívébe, hogy ne aggodalmaskodjanak az ételük, az italuk, 
a ruházatuk miatt, mert ezek a kérdések a pogányok ajkán hangzanak el. Ők 
nem ismerik Istent, és nem tudják, hogy Isten gondviselő Édesatyánk. De 
Isten gondviselő szeretetének mi is eszközei lehetünk. Ma is vannak a földön 
alultáplált és éhező emberek. Nem azért, mert Isten nem ad annyi kenyeret, 
hogy minden embernek juthatna belőle, hanem azért, hogy kevés a szeretőszívű 
ember, aki észrevenné, hogy míg ő dőzsöl, a földön sokan éheznek. Arról is 
tudunk, hogy a világméretű piaci harcban vannak olyan önző emberek, akik a 
már megtermett kenyérmagot a tengerbe boríttatják, hogy a kevesebb kínálat 
által tartsák meg annak árát. Ilyen dolgok is hozzájárulnak ahhoz, hogy vilá- 
gunkban a holnapot, a jövőt illetően fokozódjon a bizonytalanság. 

Ezért akarja Urunk szívére kötni az ő sokféle bizonytalanságra és aggodal- 
maskodásra indítékot adó körülmények közt élő népének a bátorító vigaszta- 
lást: ne aggodalmaskodjatok. Legyen ott szívetekben a gyermeki bizalom, hogy 
én nemcsak akkor vagyok Atyátok, amikor örömöt adok, amikor boldogok 
vagytok, amikor meg vannak a földi életnek a szükséges javai, hanem akkor is, 
amikor valami nagyon hiányzik az életetekből. Akkor is, amikor valaki, vagy 
valami aki vagy ami volt, nincs már, amikor szívünkben ott van az aggódás, a 

hiányérzet, a szorongás önmagunk miatt, szeretteink miatt és a reménytelennek 
látszó körülmények miatt. Mi nem vagyunk földhöz ragadt szegények. Nekünk 
nem hiányzik a mindennapi kenyér, a szükséges öltözet, mindezeket megadta 
nekünk mennyei Atyánk, mégis sok aggodalmaskodás van a mi szívünkben 
is. Nem ropognak a fegyverek körülöttünk, de az újságok tele vannak egy 
új háború lehetőségének rémítő híreivel. Szívünkben ott vannak a kérdések: 
mi lesz világunkkal, mi lesz egyházunkkal, mi lesz velünk. Milyen jó, hogy 
Jézus Krisztus minden élethelyzetre nézve mondja, most nekünk is mondja: ne 
aggodalmaskodjál. Aki adta az életet, gondviselő Édesatyánk marad tovább- 
ra is. Aki adta a testet, megadja azt is, amire ennek a testnek szüksége van. 
Urunk mindennapi életünk jelenségeiből vett példázatokkal is erősíti hitünket, 
amikor így beszél: nézzétek csak az égi madarakat, nem vetnek, nem aratnak, 
nincs csürűk, nincs kamrájuk és a ti mennyei Atyátok mégis eltartja azokat. 
Amikor Jézus azt mondja, hogy a madarak nem vetnek, és nem aratnak, és 
Isten mégis eltartja azokat, nem arra akar tanítani bennünket, hogy akkor nincs 
semmi értelme az emberi erőfeszítésnek, a munkának. Hiszen a Szentírásban 
ott van az emlékeztetés: , A mi munkánk nem hiábavaló az Úrban". Isten már 
a teremtés hajnalán az embernek adja a földet, hogy őrizze és művelje azt. 
Jézus úgy is hívta fel munkálkodó életvitelre a tanítványait, hogy ezt mondta: 
„Az én Atyám mind ez ideig munkálkodik, én is munkálkodom". Sőt azt is 
mondta: , Munkálkodjatok, amíg nappal van, mert eljön az éjszaka, amikor 
senki nem munkálkodhat". Ezzel arra akar nevelni Megváltónk, hogy ezt a 
földi életet úgy kell élnünk, hogy egész lényünk árassza a szeretet melegét, a 
jóság fényét és szívünk békességének az örömét. Ma még itt vagyunk, ma még 
szerethetünk, de a holnap nincs a kezünkben. Isten gyermekeinek mindig van 
ezen a földön tennivalója, de közben azt is szívünkbe vési Isten, hogy emberé 
a munka és övé az áldás. Mert Isten áldása nélkül munkánk is ítéletessé vál- 
hat. Istennek minden teremtménye a Teremtőtől kapott adottságokkal végzi 
a maga munkáját. A madarak ugyan nem vetnek és nem aratnak, de nem is 
maradnak nyugodtan a fészkükben, hogy szájukba repüljön az eledel, hanem 
ők is elvégzik a nekik rendelt munkát. A virágok, a növények is élnek, de más 
a küldetésük más az életrendjük, mint az embernek. Úgy élnek, hogy gyökeret 
eresztenek a talajban, és amikor virítanak, kitárják szirmaikat a harmatnak és 
a napfénynek, hogy felfrissüljenek, megújuljanak. A mi életünknek is áldott 
kiváltsága, hogy kitárhatjuk szívünket Isten szeretetének a napfénye felé, és 
leereszthetjük életünk gyökereit Isten kegyelmének és Igéjének a talajába, 
hogy élhessünk. Megváltónk a hegyi beszédnek ma hallott mondataiban is arra 
nevelt bennünket, akiknek itt a földi világban olyan sokféle gondja és feladata 
van, hogy tegyük le azt a sokféle gondot, amely olyan nagyon betölti életünket. 
A sokféle gond helyett legyen életünk központi kérdése egy gond: Hol töltöm 

majd az örökkévalóságot? Legyen azért, mint Isten drága ajándéka ez a földi 
életünk is áldott alkalom arra, hogy ragadjuk meg azt a kezet, amely mindig, 
még a gondok és próbák között is meg tud tartani, áldottá és tartalmassá tudja 
tenni a mi földi életünket. Legyen életünk nemes harc és sok küzdelem után 
is lehet hagyatékunk az utánunk következő nemzedéknek, Isten Igéjének ez a 
mondata: , Szeretteim szeressétek egymást." Ámen 


Hálaadással magasztaljuk nagy nevedet, mindenható Isten, 
mennyei Édesatyánk és megköszönjük néked hogy munkáinkhoz, 
amelyek az elmúlt héten is reánk vártak a családban és a munka- 
helyen is, adtál elégséges lelki-testi erőt, és ma újra pihentethetjük 
megfáradt testünket. Köszönjük, hogy a test pihenésének ezen 
a napján is elcsöndesedhettünk előtted, és örök Igéd újra bele- 
csendülhetett a mi múló életünkbe. Hálát adunk, hogy nemcsak 
erőt adsz feladataink végzéséhez, hanem értelmet is adtál, hogy 
tudjunk választani a jó és a rossz, a helyes, és a helytelen között 
is. Megvalljuk előtted bűnbánattal, hogy mi gyakran kísértésbe eső 
gyermekeid vagyunk, és nem mindig tudunk jól élni a tőled kapott 
értelemmel. Rá vagyunk utalva a te atyai útmutatásodra, Szentlel- 
ked vezetésére. Jó volt most is hallani Megváltónk útmutatását, 
szeretetből fakadó tanácsát. Szükségünk van az ő hívogatására, 
ébresztésére, mert mi magunkra hagyva könnyen eltévednénk, 
sodródnánk a világ szelével és távol maradnánk a kegyelem for- 
rásától. Adj szívünkbe vágyakozást Igéd hallgatása után, és légy 
segítségül nékünk, hogy a hallott Igét meg is tudjuk tartani. Kérünk 
légy velünk, amikor keresztek alatt roskadozunk, hogy el ne csüg- 
gedjen a szívünk és meg ne botoljon a lábunk. Áldd meg családi 
életünket, hogy otthonainkból is hangozzon az imádság és az 
ének. Áldd meg anyaszentegyházadnak és népeidnek vezetőit, 
és vezetettjeit, mindnyájunkat, hogy hűséggel állhassunk azon az 
őrhelyen, ahová állítottál bennünket. Jézusunk nevében kérünk, 
hallgass meg minket. Ámen 


Záróének: A menny felé haladva ( Énekgyűjtemény 79. oldal) 2006. 

Jákób hazatérése 
Főének: 450. dics. Igeolvasás: 1. Mózes 32,10-29 


Jákób ezután ezt mondta: Ó atyámnak Ábrahámnak Istene, és atyámnak 
Izsáknak Istene. Uram, aki ezt mondtad nekem: Térj vissza hazádba rokonsá- 
god közé és jót teszek veled. Méltatlan vagyok minden hűséges és igaz tettedre, 
amit szolgáddal cselekedtél. Hiszen csak egy vándorbottal mentem át itt a Jor- 
dánon, most pedig két táborom van. Ments meg engem bátyámnak Ézsaunak 
a kezétől, mert félek tőle, hogy ha ide jön, megöl engem, az anyákat gyerme- 
keikkel együtt. Hiszen te mondtad: Sok jót teszek veled és utódaidat olyanná 
teszem, mint a tenger homokja, amely olyan sok, hogy meg sem lehet számolni. 

Miután ott töltötte azt az éjszakát, ajándékot válogatott ki szerzeményéből 
bátyjának, Ézsaunak: kétszáz kecskét, húsz bakot, kétszáz juhot, húsz kost, 
harminc szoptatós tevét fiastul, negyven tehenet és tíz bikát, húsz szamárkancát 
és tíz szamárcsődört. 

Szolgáira bízott minden nyájat külön-külön, és ezt mondta szolgáinak: 
Keljetek át előttem, de hagyjatok távolságot a nyájak között! Az elsőnek azt 
parancsolta: Ha találkozik veled a bátyám, Ézsau, és megkérdezi, hogy kinek a 
szolgája vagy, hová mégy, kié ez a jószág előtted, akkor ezt mondd: Szolgádé, 
Jákóbé, aki ajándékul küldi uramnak, Ézsaunak. Ő maga is itt van mögöttünk. 
Ezt parancsolta a másodiknak is, a harmadiknak is, mindazoknak, akik a 
nyájak után mentek: Így beszéljetek Ézsauval, amikor találkoztok vele! Ezt is 
mondjátok: Szolgád, Jákób itt van mögöttünk. Mert ezt gondolta: Megengesz- 
telem őt az ajándékkal, amely előttem megy, és csak azután kerülök a színe elé, 
talán szívesen fogad. 

Az ajándék tehát átkelt előtte, ő azonban a táborban töltötte azt az éjszakát. 

De fölkelt még azon az éjszakán, fogta két feleségét, két szolgálóját és tizen- 
egy gyermekét, és átkelt a Jabbók-gázlónál. Fogta és átküldte őket a patakon, 
és átküldte mindenét. 

Jákób pedig ott maradt egyedül. Ekkor Valaki tusakodott vele egészen 
hajnalhasadtáig. De látta, hogy nem bír vele, ezért megütötte a csípője forgó- 
csontját, és kificamodott Jákób csípőjének forgócsontja a tusakodás közben. 

Akkor ezt mondta Jákóbnak: Bocsáss el, mert hajnalodik! Ő azt felelte: 
Nem bocsátlak el, amíg meg nem áldasz engem. 

Ekkor megkérdezte tőle: Mi a neved? Ő így felelt: Jákób. Erre azt mond- 
ta: Nem Jákób lesz ezután a neved, hanem Izráel, mert küzdöttél Istennel és 
emberekkel, és győztél. 

Mindenható Isten, mennyei Édesatyánk, magasztalunk téged örök 
hűségedért, amellyel gyakran átöleled könnyen roskadozó, gyarló 
életünket. Köszönjük Atyánk, hogy te akkor is hűséges vagy hozzánk, 
amikor mi hűtlenek vagyunk tehozzád. Te akkor sem hagysz el ben- 
nünket, amikor mi letérünk a te utadról, hogy magunk útján járjunk. 
Köszönjük, hogy minden alkalom, amikor Igéd körül együtt lehetünk, 
drága ajándék arra nézve, hogy mi megérezzük, tudatosítsuk, hogy 
te velünk akarsz lenni, keresel bennünket, és ha eltávolodunk tőled, 
kiáltasz utánunk, mert nem akarod, hogy gyermekeid eltévedjenek 
az élet bozótjában. Kérünk most is Atyánk, segíts meg minket, hogy 
tudjuk letenni életünknek minden olyan nyomasztó terhét, amely 
megkötöz, amely visszahúz, amely miatt nem tudjuk hű szívvel hálás 
gyermekeidként tölteni ezt a földi életet. Áldj meg az egymás terhét 
hordozni segítő szeretet ajándékával mindnyájunkat, hogy így tud- 
junk egymás életébe egy kis testvéri melegséget és jóságot vinni. 
Megváltónk nevében kérünk, hallgasd meg imádságunkat. Ámen 


Igehirdetés előtti ének: 25. zsoltár 2. vers Alapige: 1. Mózes 32, 11 


Méltatlan vagyok minden hűséges és igaz tettedre, amit most szolgáddal 
cselekedtél. Hiszen csak egy vándorbottal mentem át itt a Jordánon, most 
pedig két táborom van. 


Kedves Testvéreim, 


Ez az alapigeként felolvasott igevers egy hálás ember ajkán hangzott el. Ez 
az ember gyermekkorától kezdve istenfélő volt, de az életiskola sok feladatával 
kellett megbirkóznia, hogy hálás emberré legyen. Gyermekkorában szép nevet 
kapott szüleitől, amelyben benne volt a szülők reménysége és hite is. Neve: 
Jákób, azt jelenti: Isten őrizzen meg téged. Jákób ikertestvére volt Ézsaunak, 
és le van írva a Szentírásban, hogy Jákób születéskor az Ézsau sarkába kapasz- 
kodott. A , sarok" szó, — mint a nyelvészek mondják -, nagyon hasonlít a Jákób 
névhez (ákób), ezért így is nevezték őt. Testvére Ézsau pedig ugyanennek a 
szónak igei jelentése alapján csalónak, ravasznak nevezte őt. Ezt bizonyára 
annak a történetnek az alapján tette, hogy amikor egyszer fáradtan és éhesen 
ment haza a mezőről, Jákób megvette tőle elsőszülöttségi jogát. Ez aztán való- 
ban meg is történt, amikor Jákób édesanyja segítségével Ézsau nevében, tehát 
csalással kapta meg alig látó édesapjától az atyai áldást. Emiatt Ézsau nagyon 
megharagudott Jákóbra, aki veszélyeztetve érezte életét, és elindult ő is, mint 
annak idején nagyapja tanácsára Eliézer, ősei szülőföldjére. 

Jákób két évtizedet töltött ősei szülőföldjén és rokonánál, Lábánnál dol- 
gozott. Megszerette Lábán fiatalabbik lányát Rákhelt, és megállapodtak, hogy 
hét évi szolgálat után feleségül adja őt Jákóbhoz. Amikor a hét esztendő lejárt, 
nem Rákhelt kapta feleségül Jákób, hanem Leát. Lábán tehát becsapta őt. 
Lábán azt mondta, hogy újabb hét esztendei szolgálatért feleségül adja hozzá 
Rákhelt is. Jákób tehát továbbra is ott maradt. Jákóbnak sajátos állattenyész- 
tési és szaporítási módszerei voltak. Olyan módszerei voltak, amelyek által 
reménységen felüli eredményeket ért el. Lábán többször is megváltoztatta 
a megállapodást, hogy megtalálja a saját meggazdagodásának a módját. A 
Jákób nyájai gyorsabban gyarapodtak és nőttek, mint a Lábánéi. A megállapo- 
dások változtatása közben is mindig a Jákób javára billent az eredményesség 
mérlege. Ez Lábánnak zokon esett. Már a fiatalok is észrevették, hogy édes- 
apjuk, apósuk nem úgy néz rájuk, mint azelőtt. Közben Isten is megszólította 
Jákóbot, hogy menjenek vissza hazájukba, ahova Isten Mesopotámiából küldte 
nagyatyjukat, Ábrahámot. Jákób két felesége, Lea és Rákhel is úgy érezték, 
hogy jobb lesz férjük hazájába, Kánaánba menni. Elindult tehát a nagycsalád 
a tulajdonukat képező nyájakkal, szolgáikkal és szolgálóikkal együtt a hosszú 
útra, de édesapjukkal nem beszéltek gondolataikról, tervükről. Lábán csak 
három nap múlva tudta meg, hogy a , fiatalok" megszöktek. Utánuk eredt, és 
heted napra utol is érte őket. Isten közben figyelmeztette Lábánt, hogy visel- 
kedjen Jákóbbal szelíden ha találkoznak, ezért Lábán valóban csak szelíden 
adta tudtára Jákóbnak; nehezményezi, hogy búcsúcsók és áldás nélkül jöttek 
el tőle. Közben azért kifejezte azt a véleményét is, hogy mindaz, amivel Jákób 
elindult, az ő tulajdona. Az ő lányai, az ő unokái, az ő nyájai. De tudatosította 
azt is, hogy mindezeket nem követelheti vissza Jákóbtól. Végül is egymással 
szövetséget kötve, megbékélt szívvel intettek búcsút egymásnak. 

Lábánnal tehát kibékültek, Jákób lelkében azonban mégis félelem és nyug- 
talanság volt. Húsz évvel azelőtt azért kellett menekülnie hazulról, mert az 
atyai áldást édesapjától ő vette át Ézsau nevében úgy, hogy Jákób magát a 
már nagyon gyöngén látó édesapjuk előtt Ézsaunak nevezte. Ezzel becsapta 
édesapját, és testvérétől eltulajdonította az elsőszülött fiúnak járó atyai áldást. 
Azért félt a testvérével való találkozástól, mert arra gondolt, hogy ha testvére 
szívében még mindig izzik a régi harag, a vele való találkozásnak akár tragikus 
következménye is lehet. Az a gondolata támadt, hogy méltán haragvó test- 
vérét megpróbálja kiengesztelni. Isten őt a Lábánnál töltött húsz év alatt sok 
földi jóval ajándékozta meg. Van miből testvérét gazdagon megajándékozni. 
Ezzel kifejezi bünbánatát minden egykori helytelen tettéért. Esetleg kárpótolja 
testvérét az atyai áldás elvétele általi kárért. Ezét nyájaiból elkülönített 580 
különböző állatot, (juhokat, kecskéket, tevéket, ökröket) ezeket és az azokkal 
együtt menő háza népét három csoportra osztotta, és amikor már közeledtek 

otthonukhoz, előre küldött követekkel üzente meg testvérének Ézsaunak, hogy 
nemsokára jön Jákób is, aki a velük menő nyájakat testvéri ajándékként küldi 
neki. Az Ézsauhoz küldött követek aztán visszajöttek Jákóbhoz, és jelentették, 
hogy átadták az üzenetet, és Ézsau már el is indult feléjük négyszáz férfival. 
Ez a hír még fokozta Jákób félelmét. A múltra is emlékezve hálaadással tárta 
ki szívét Isten előtt. Inádkozott. Hiszen menekülésének azon a nevezetes 
éjszakáján valóban csak egy vándorbottal vágott neki az ismeretlen mesz- 
szeségnek, és most naggyá növekedett családjával és nyájaival együtt már 
két sereggé lett. Ezen az úton, amióta elindult ősei hazájából az Ígéret földje 
felé, amelyet Ábrahámnak, illetve utódainak ígért Isten, nagy változás ment 
végbe Jákóbnak a lelkében. Fiatal korukban a testvérével nem nagyon szeret- 
ték egymást. Jákóbnak már akkor is erénye volt az Istenre figyelés. Ézsaunak 
más dolgok kötötték le a figyelmét. Szerette az erdőt, a mezőt, a vadászatot, a 
természetet. Az Isten akaratára, parancsára figyelés nem igazán érdekelte őt. 
Kész volt egy tál lencséért eladni az elsőszülött fiúk jogát. Ézsau olyan volt, 
mint korunk sok fiatalja. Nem Isten volt az életének a középpontjában. Nem 
tudta, vagy nem is érdekelte, hogy Isten tud földi javakat is adni az embernek, 
hogy éljünk vele hálaadással szeretteinkkel együtt, de az igazi örök tulajdo- 
nosa ezen a világon mindennek, még az életünknek is, Isten. Mi csak sáfárai 
vagyunk Isten javainak. Jákób más egyéniség volt. Ő jót akart, de a jót rosszul 
cselekedte. Mert az elsőszülöttségi jog nagy ajándék volt, de Jákób, hogy ezt 
megszerezze, kész volt édesanyja segítségével édesapját becsapni, és testvérét 
megrövidíteni. De Isten tud hosszan tűrni. Méltatlanul viselkedő gyermekét 
nem büntette azonnal. Rebeka anyai féltéssel azt tanácsolta Jákób fiának, hogy 
meneküljön Mesopotámiába Lábánhoz, az ő bátyjához, legyen ott egy darabig, 
házasodjon ott meg és később térjen haza. Erre a tervre Izsák, az édesapja is 
áldását adta, és amikor Jákób útnak indult és a pusztában álomra szenderült, 
Isten egy csodálatosan szép álommal ajándékozta meg, és megígérte neki, 
hogy vele lesz, visszasegíti őt az Ígéret földjére. Sőt, amikor húszévi távollét 
után újra megszólította őt, és utasította, hogy menjen haza a szülőföldjére, 
ígéretét megismételve újra azt mondta neki, hogy ő jót tesz vele. Jákób még- 
is félt, mert a jóvá nem tett bün után a hitben élő ember nem tud nyugodni, 
amíg bűnét jóvá nem teszi, és nem bocsát meg neki a megbántott testvér. Jó 
lenne ezt mindnyájunknak megszívlelni. Jákóbra, miután a testvérének szánt 
nyájat három részre osztva elrendezte, még egy nem tervezett nagy feladat 
várt. Éjszaka volt és harcolni kezdett vele Valaki, amely harc egész a hajnal 
hasadtáig tartott. Hóseás próféta ezt a ,, Valakit" amikor Jákób történetét említi, 
Istennek nevezi. Pál apostol, amikor visszapillantott végéhez közeledő életére, 
azt nemes harcnak nevezte. Jákób egyedül vívta a harcot. Vannak olyan harcai 
az életünknek, amelyet magunknak kell megharcolni. Nem helyettesíthet senki. 

Amikor születtünk, helyettünk nem léphetett be senki a világba, és amikor elér- 
kezik halálunk órája, helyettünk nem léphet ki senki ebből a világból. A nemes 
harcot sohasem szabad feladni. Ezért hangzik Isten Igéjének a figyelmeztetése: 
, Légy hű mindhaláig, és neked adom az életnek koronáját." A gonosz harcot 
pedig meg se kellene kezdeni. In dubio abstine — mindentől, ami kétes kime- 
netelű lehet, óvakodj. Ez világi bölcsesség, de a hit számol Isten hatalmával. 
Jákób sejtette, hogy vele Isten harcol. Azt is átérezte, hogy úgy ahogyan van, ő 
sem állhat meg Isten előtt. Éppen ezért félt a testvérével való találkozástól. De 
ő nemcsak gyarlóságait ismerte, hanem tudott Isten kegyelméről is. Azért nem 
hagyta abba a tusakodást. Harcostársa már abba hagyta volna a harcot, azért 
mondta neki: „Bocsáss el, mert hajnalodik." Jákób válaszában benne van a hite 
is, és az a bizonyossága, hogy Isten áldásában benne van a kegyelem is. Azért 
válaszol így: , Nem bocsátlak el téged, míg meg nem áldasz engem." Mert a 
kegyelemre a testvérével való találkozáskor nagyon rászorult. Már tudott alá- 
Zatos és szelíd lenni. A testvérének küldött üzenetben testvérét urának, önmagát 
pedig szolgának nevezte. 

Isten a Jabbók révénél teljesítette Jákób kérését, megáldotta őt. A nevét is 
megváltoztatta, mert az Izráel nevet kapta. Ez a név legtalálóbban talán így 
fordítható: , Isten harcosa." Jákób neveiben tehát mint egy tükörben benne 
van szüleinek a vágya és reménysége, születésének körülményei, Ézsaunak 
fiatalkori testvére iránti érzülete, és Isten kegyelmének a gyümölcse is. Isten 
minden földön élő gyermekének külön életutat ad. Az ember a bűn által elron- 
totta az életét. Azért jelent meg Isten üdvözítő kegyelme Jézus Krisztusban, 
hogy az ember, aki szíve szerint Isten áldott gyermekeként akar élni, hozzá 
térjen és éljen. Legyen ott a hála a szívünkben, hogy Isten Krisztus áldozatáért 
mindnyájunkat kegyelme elfogadására és új életre hívogat. Ámen 


Szent a Te neved, mindenható Isten, Édesatyánk az Úr Jézus 
Krisztusban. Köszönjük, hogy te a mi életünket is meg tudod 
áldani és szentelni. Köszönjük, hogy azért ajándékoztál nekünk 
életet, hogy hűséges követeidként szent életet éljünk ebben a földi 
világban. Ne engedd Atyánk, hogy a tőled kapott időt eltékozoljuk, 
hogy a magunk dicsőségét keressük, hanem add, hogy tudjunk 
alázatos szívvel mindent megköszönni neked, és Megváltó Krisz- 
tusunknak, aki ideáldozta életét értünk, hogy az ő drága vére által 
történt megváltásunkat neked tetsző életvitelünkkel tudjuk meg- 
hálálni. Segíts Atyánk, hogy amikor ott járunk kint a világban, ahol 
sok munka terhe, gondok, bajok és kísértések nehezednek ránk, 
tudjuk minden gondunkat, bajunkat azzal a gyermeki reménység- 
gel atyai kezedbe helyezni, hogy neked gondod van reánk. Kérünk, 

áldd meg családjainkat, és segíts, hogy legyen életünk odahaza 
a családban is, és a munkás hétköznapokban is istentiszteletté. 
Gyámolítsd kegyelmeddel a gyámoltalanokat, vigasztald a gyászo- 
lókat, megszomorítottakat, és töröld le könnyeinket Igéd vigaszta- 
lásával, hogy akik téged szeretnek, azoknak minden javukra van. 
Áldd meg ma hirdetett Igédet is mindenütt ezen a földön, ahol azt 
gyermekeid hittel hirdették és hallgatták. Megváltónk szent nevé- 
ben kérünk, hallgasd meg imádságunkat, Ámen 


Záróének: 434. dics. 1985. 


Jézus főpapi imája 
Főének: 395. dics. Igeolvasás: János 17, 3-21 


„ Az pedig az örök élet, hogy ismernek téged, az egyedül igaz Istent, és 
akit elküldtél, a Jézus Krisztust. Én megdicsőítettelek téged a földön azzal, 
hogy elvégeztem azt a munkát, amelyet rám bíztál, hogy elvégezzem: és most 
te dicsőíts meg, Atyám, önmagadnál azzal a dicsőséggel, amely már akkor 
az enyém volt tenálad, mielőtt még a világ lett." ,, Kijelentettem a te nevedet 
az embereknek, akiket nekem adtál a világból. A tieid voltak, és nekem adtad 
őket, és ők megtartották a te igédet. Most tudják, hogy mindaz, amit nekem 
adtál, tetőled van; mert azokat a beszédeket, amelyeket nekem adtál, átadtam 
nekik, ők pedig befogadták azokat, és valóban felismerték, hogy tetőled jöttem, 
és elhitték, hogy te küldtél el engem. Én őértük könyörgök: nem a világért 
könyörgök, hanem azokért, akiket nekem adtál, mert a tieid, és ami az enyém, 
az mind a tied, és ami a tied, az az enyém, és megdicsőíttetem őbennük. Többé 
nem vagyok a világban, de ők a világban vannak, én pedig tehozzád megyek. 
Szent Atyám, tartsd meg őket a te neved által, amelyet nekem adtál, hogy egyek 
legyenek, mint mi! Amikor velük voltam, én megtartottam őket a te nevedben, 
amelyet nekem adtál, és megőriztem őket, és senki sem kárhozott el közülük, 
csak a kárhozat fia, hogy beteljesedjék az Írás. Most pedig hozzád megyek, 
és ezeket elmondom a világban, hogy az én örömöm teljes legyen bennük. 
Én nekik adtam igédet, és a világ gyűlölte őket, mert nem a világból valók, 
mint ahogy én sem vagyok a világból való. Nem azt kérem, hogy vedd ki őket 
a világból, hanem hogy őrizd meg őket a gonosztól. Nem a világból valók, 
mint ahogy én sem vagyok a világból való. Szenteld meg őket az igazsággal: 
a te igéd igazság. Ahogyan engem elküldtél a világba, én is elküldtem őket a 

világba: én őértük odaszentelem magamat, hogy ők is megszentelődjenek az 
igazsággal." ,, De nem értük könyörgök csupán, hanem azokért is, akik az ő 
szavukra hisznek énbennem; hogy mindnyájan egyek legyenek úgy, ahogyan te, 
Atyám, énbennem, és én tebenned, hogy ők is bennünk legyenek, hogy elhiggye 
a világ, hogy te küldtél el engem. ” 


Szentháromság egy örök igaz Isten, aki teremtő szóddal világot 
formáltál, és aki üdvözítő szeretettel elküldted a földre egyszülött 
Fiadat, hálatelt szívvel csöndesedünk el előtted, hogy megajándé- 
koztál ezzel a templomi csöndességgel, és mi újra hallgathatjuk 
Igéd üzenetét. Magasztalunk téged könyörülő Istenünk, hogy az 
idők teljességében, amikor szent Fiad legyőzte a bűnt és a halált, 
Szentlelked által anyaszentegyházat formáltál. Hálát adunk, hogy 
anyaszentegyházadban itt is, most is hangzik az Ige, a te atyai 
hívogatásod, mindig javunkat munkáló tanácsod és útmutatásod. 
Kérünk, szenteld meg most is ezt az órát, amit templomodban 
töltünk, szenteld meg szívünket is, hogy amikor Igédet hallgatjuk, 
és amikor a világ forgatagában a kísértések pergőtűzébe kerülünk 
is, tudjunk megmaradni abban a szent hitünkben, hogy minket a 
világnak semmiféle hatalma nem szakíthat el a te szeretetedtől, 
amely nekünk is megjelent a mi Urunkban, Jézus Krisztusban. Az 
ő szent nevében kérünk, hallgasd meg imádságunkat. Ámen 


Igehirdetés előtti ének: 229. dics. 2. vers Alapige: Efézus 4, 20-24 


Ti azonban nem így tanultátok a Krisztust; Vessétek le a régi élet szerint 
való óembert, aki csalárd és gonosz kívánságok miatt megromlott; újuljatok 
meg lelketekben és elmétekben, öltsétek fel az új embert, aki Isten tetszése 
szerint valóságos igazságban és szentségben teremtetett. 


Kedves Testvéreim, 


Emberi gyarlóságainknak egyik elszomorító jele tapasztalataink szerint 
is és Isten Igéjének a bizonyságtétele szerint is a vádaskodás. Amikor az első 
emberpár átlépte Istennek a parancsát és elszakadt teremtő Urától, akkor rá 
kellett döbbenniük, hogy nemcsak Istentől szakadtak el, hanem egymástól is. 
Mert ott, ahol az ember szakadékot készít önnön szíve és Isten szíve között 
ott hamar ott van a szakadék az embertársak szíve között is. Addig, amíg az 
emberek egymást szeretve éltek, boldogság és öröm volt az élet. Addig jó volt 
együtt lenni az Édenben jó volt egymást szeretve Istenre figyelni, de amikor 

az ember átlépte Istennek a törvényét és a tiltott gyümölcsöt leszakította, Isten 
felelősségre vonó kérdésére csak vádaskodni tudott. Ádám vádolta Évát. Azt 
mondta, ő szakította le a fáról, és tőle kapta a gyümölcsöt. Éva vádolta a kígyót, 
arra hivatkozott, hogy a kígyó ámította el őt. Igy indult meg a földi világban 
egy borzalmas emberi magatartás, a vádaskodás. Az ember elkezdte vádolni 
nemcsak az embertársat, hanem magát a mindenható Istent is. Mert Évának 
a vádjában, amit a saját védelmére mondott, az a vád hangzott el Isten felé, 
hogy azt a kígyót ő teremtette. Azt mondta; ő nem tehet róla, hogy a kígyó őt 
elámította. Végső fokon ebben a védő és vádló párbeszédben azt fejezte ki 
az ember: Én nem tehetek róla, hogy ilyen vagyok, engem az Isten ilyennek 
teremtett. Az ember tehát úgy akarja Istenre hárítani a maga elesettségét, hogy 
a bűn megvallása helyett Istent vádolja. Pedig a bűn, az Isten akaratának figyel- 
men kívül hagyása szakadék Isten és ember szíve között. Isten Igéjéből mi is 
sokszor halljuk, hogy Isten nem gonosznak, hanem jónak teremtett bennünket. 
Az, hogy Isten kígyót is teremtett és az egy idő után elkezdett úgy beszélni, 
hogy az embert eltántorítsa Istentől, az éppen azt mutatja, hogy lehetőségekkel 
ajándékozta meg Isten az embert. Adott akaratot, értelmet. A Szentírás terem- 
tés-történetében le van írva, hogy amikor Isten már — már befejezte a teremtés 
munkáját, az embert a saját képmására és hasonlatosságára teremtette. Tehát 
Isten az embert közösségre teremtette önmagával és embertársával. Isten 
beszélni akar az emberrel is és az ember is megszólíthatja Istent és ki tudja 
önteni gondolatait az embertárs előtt is. Mert beszélni az összes teremtmények 
között csak az ember tud. Az állatvilágban is van valamilyen értelem. Bizonyos 
dolgokat meg lehet tanítani értelmesnek mutatkozó állatokkal is, de azok nem 
tudnak összefüggően beszélni. A beszélni tudás tehát csak az ember kiváltsá- 
ga, de az is nagy kiváltság, hogy Isten szól hozzánk, emberekhez. Hiszen a 
Szentírás jelentékeny része Isten beszédét tartalmazza. A Zsidókhoz írt levél 
így kezdődik: Miután régen sokszor és sokféleképpen szólt Isten az Atyákhoz 
a próféták által, ezekben a végső időkben szólt hozzánk Fia által. Éppen azt 
akarja Isten, hogy amikor ő szól hozzánk, figyeljünk rá, őt hallgassuk. De 
amióta az ember elszakadt teremtő Urától, és Isten szava és az ember közt ott 
van a bűn szakadéka, azóta egyre kevesebb ember hallja Isten beszédét vágyó 
szívvel, élő hittel. Sok mindent megtanul az ember, kész sok új ismeretet magá- 
évá tenni. Már a zsoltáríró is így sóhajt fel:, Hiszen kevéssel tetted őt kisebbé az 
Istennél, dicsőséggel és tisztességgel koronáztad őt meg. Úrrá tetted őt kezed 
munkáin, mindent lábai alá vetettél". Isten valóban csodálatos lehetőségeket 
és képességet adott az embernek. Más lenne az életünk, ha ezekkel a kegyel- 
mi ajándékokkal Isten szíve szerint élnénk. Ismereteinkkel, a kapott javakkal 
nem büszkélkednünk kell, hanem élni velük hálaadással. Kétségtelen, hogy a 
mai kor embere sok mindent tud, amit a régen élt emberek nem tudtak, nem 

tudhattak, hiszen technikai lehetőségeink nagy része szinte a legújabb kornak 
az alkotása, ezeknek nagy részét száz, kétszáz évvel ezelőtt még nem ismerték. 
Sok mindent azonban a letűnt korok eszközeiből korunk embere nem ismer. 
Elszomorító állapot, hogy a ma élő emberek jelentékeny része, akik büszkék 
tudásukra, ismeretükre, nem ismerik Istent. A rádiót, televíziót és korunk sok 
más bonyolult alkotását ismerik, de Istent nem ismerik. Ezért mély a szakadék, 
nő a szeretetlenség a háborúság az emberek világában. Mert az embereket nem 
a vérségi kötelékek hozzák mindenekelőtt közelebb egymáshoz, hanem az 
Isten Szentlelke ajándékaként kapott szeretet. Szentlélek nélkül nincs igazi sze- 
retet, és akkor nem lehet békesség és harmonikus szép emberi együttélés sem. 

Pedig emberi életünknek Isten jósága nemcsak földi dimenziót készített, 
hanem mennyeit is. Azért mondja Jézus; „Az pedig az örök élet, hogy meg- 
ismerjük Istent, és akit elküldött Jézus Krisztust". Az , ismeret" itt meghitt 
közösséget jelent, amely csak az egymást szerető emberek között van meg, 
de ez nemcsak emberi vonalon van így. Mert az emberi kapcsolatokban is 
csak azokat ismerjük igazán, akikkel naponta együtt vagyunk, együtt élünk, 
vagy gyakran találkozunk. Sokkal nagyobb azoknak a tábora, akiket távolról 
ismerünk, de ez az ismeret valójában gyökértelen, felületes. Így van ez Istennel 
is. Aki nem hallja naponta Isten beszédét az írott, vagy hallgatott Igében, és 
aki maga sem beszél Istennel naponkénti imádságaiban az nem ismeri Istent. 
Itt van a gyökere társadalmi életünk ziláltságának, hidegségének és szere- 
tet- hiányának. A földi, technikai alkotások is lehetnek áldásos segítő társai 
életünknek, de csak úgy, ha azokkal hálaadással tudunk élni. Ha tudjuk mon- 
dani imádkozó lelkülettel, hogy köszönjük Istenünk, hogy te sokféle alkotó 
képességgel ajándékoztál meg bennünket és kérünk, könyörülj rajtunk, hogy 
azokkal ne éljünk vissza és azok ne életünk és világunk tönkretételét, hanem 
előre segítését munkálják. Irányítsd Szentlelkeddel életünket, hogy maradjon 
meg mindnyájunk szívében a feléd és embertársaink felé irányuló szeretet és 
szeretetlen életünkkel ne mondjunk halálos ítéletet önmagunk felett. 

Az Efézusi levélben az Istent nem ismerő életforma veszélyeire hívja fel 
az apostol a figyelmünket. Rámutat arra, hogy az Istent ismerő és vele Krisz- 
tusban lelki közösségben élő emberek egy egészen új életúton járnak. A hit és 
a szeretet Isten Szentlelkének a gyümölcseként munkálkodik a szívünkben. A 
Krisztus-követés nem vallásos szertartásokban mutatkozik meg, mert Krisztus- 
ban új életet nyerve a belülről munkálkodó szeretet teszi egészen mássá, újjá 
az életünket. Ezért akik Krisztust követik, azok már itt a földi életben Isten 
újjáteremtett világának a részét képezik. Ezek átélik Megváltónk szavait, hogy 
Isten országa nem itt, vagy amott van, hanem ti bennetek, mert az a megváltott 
lelkeknek az országa. Az emberek, akik nem élnek közösségben Istennel lassan 
elveszítik az Isten képmására teremtettség ajándékát. Urunk főpapi imájában 

hallottuk, hogy az Úr Jézus életében teljes volt a közösség az Atyával, ezért 
tudta mondani , én és az Atya egy vagyunk, aki engem látott látta az Atyát". 
Nincs ezen a világon egyetlen ember sem, aki a legközelebbi embertársra is azt 
tudná mondani, én és ő egy vagyunk, nincs köztünk békétlenség, nézeteltérés, 
tökéletesen egy akaraton vagyunk. Isten nem sablonoknak teremtett bennünket, 
sok mindenben nem vagyunk egyformák, de ott ahol Isten Lelke munkálkodik 
a szívekben a különbözőség mellett is kiformálódik az összhang. 

Ha van valaki az életünkben, akivel bensőséges lelki közösségünk van, akit 
szeretünk, azt szeretjük hallgatni is. Közösen formáljuk szépre, jóra, Isten szíve 
szerintire az életünket. Aki szereti Istent, az szereti hallgatni Igéjét még akkor 
is, ha gyarló emberi eszközön keresztül szól. Minden gyermeknek az életében 
van egy átmeneti időszak, amikor nemet mond a szülei akaratának, de ez az 
időszak elmúlik. A fejlődő gyermek egyre jobban észreveszi, hogy mit miért 
akar úgy a szülő, ahogyan akarja, és egyre jobban tudatosítja, hogy a szülei 
neki mindig jót akarnak. Hiszen mindenüket a szülőktől kapják és az ő gon- 
doskodó jóságuk és szeretetük nélkül gyötrelmes lenne az életük. Így lassan a 
gyermeki engedetlenség kora a legtöbb családban csakhamar elmúló emlékké 
válik. Ezzel a lelkülettel kell Isten felé is fordulnunk, mert ő szeret bennünket. 
A legnagyobb áldozatot hozta értünk, amikor Krisztusban emberré lett, hogy 
mi megváltott gyermekei lehessünk. Pál apostol írja egyik levelében, hogy mi a 
keresztségben eltemettetünk Krisztussal együtt a halálba, hogy a Krisztus élete 
is nyilvánvalóvá legyen a mi életünkben. Ilyen nagy szeretetet adott nekünk az 
Atya, hogy mi Isten gyermekeivé lehessünk. Ha a vízzel való keresztséget a 
mi életünkben is követi a Szentlélek által való újjászületés, boldogok leszünk, 
ha a magunk életére nézve is tudjuk mondani, hogy a régiek elmúltak, és íme, 
újjá lett minden. Ámen 


Édesatyánk, magasztalunk téged örök hűségedért, hogy nem 
hagysz bennünket a bűn szakadékában, hanem üdvözítő szerete- 
ted a legnagyobb mélységbe, a halál mélységébe is utánunk jön. 
Hálát adunk, hogy nincs az életünknek olyan mélysége, amelyen 
keresztül ne vezetne a te üdvözítő szereteted. Megköszönjük, hogy 
bűnnel terhelt világunkban folytatod újjáteremtő atyai munkádat. 
Ezt munkálod, valahányszor megállunk itt a gyülekezetben szent 
színed előtt, hogy halljuk Igéd megszentelő, újjáteremtő üzenetét. 
Megvalljuk előtted töredelmesen, hogy mi a te újjáteremteni akaró 
Igédet is sokszor hallgatjuk félszívvel és kérünk, könyörülj rajtunk, 
hogy kitárulkozó lélekkel hallgassuk, szívünkbe zárjuk, hogy az 
formálhassa mindennapi életünket. Segíts, hogy egyre jobban 
megismerjünk téged és Jézus Krisztust, hogy földi életünk legyen 

áldott haladás az örökkévalóság felé. Erősítsd hitünket, hogy a 
jobban megismerés formálódjon szívünkben egyre mélyebb és 
tisztább szeretetté, hogy engedelmes gyermekeiddé lehessünk. 
Atyánk, te ismered életünk megfáradásait, kérünk, engedd átél- 
nünk Igédnek azt az üzenetét, hogy akik benned bíznak erejük 
meg újul, útra kelnek, mint a saskeselyűk, futnak, és nem fáradnak 
el, mennek, és nem lankadnak meg. Megváltónk nevében kérünk, 
hallgasd meg imádságunkat. Ámen 


Záróének: 484. dics. 2008. 


Éljünk bölcsen 
Főének: 455. dics. Igeolvasás: Máté 22, 1-14 


Megszólalt erre Jézus, és ismét példázatokban beszélt hozzájuk: ,, Hasonló 
a mennyek országa egy királyhoz, aki menyegzőt készített a fiának. Elküldte 
szolgáit, hogy hívják össze a meghívottakat a menyegzőre, de azok nem akar- 
tak elmenni. Ekkor más szolgákat küldött, akikhez így szólt: Mondjátok meg a 
meghívottaknak: Íme, elkészítettem az ebédet, ökreim és hízott állataim levág- 
va, és minden készen van: Jöjjetek a menyegzőre! De azok, mit sem törődve 
ezzel, elmentek: az egyik a földjére, a másik a kereskedésébe. A többiek pedig 
megragadták szolgáit, bántalmazták és megölték őket. Ekkor a király haragra 
gerjedt, elküldte seregeit, és elpusztította ezeket a gyilkosokat, városukat pedig 
felégette. Akkor ezt mondta szolgáinak: A menyegző ugyan kész, de a meghívot- 
tak nem voltak rá méltók. Menjetek tehát a keresztutakra, és akit csak találtok, 
hívjátok el a menyegzőre. Kimentek a szolgák az utakra, összeszedtek minden- 
kit, akit csak találtak, gonoszokat és jókat egyaránt, és megtelt a lakodalmas 
ház vendégekkel. Amikor a király bement, hogy megtekintse a vendégeket, 
meglátott ott egy embert, aki nem volt menyegzői ruhába öltözve; így szólt 
hozzá: Barátom, hogyan jöhettél be ide, hiszen nincs menyegzői ruhád? Az 
pedig hallgatott. Akkor a király ezt mondta szolgáinak: kötözzétek meg kezét- 
lábát, és vessétek ki a külső sötétségre; ott lesz majd sírás és fogcsikorgatás. 
Mert sokan vannak az elhívottak, de kevesen a választottak. " 


Te vagy a mi egyedüli reménységünk, világot teremtő Édes- 
atyánk az Ur Jézus Krisztus által. Te benned bízó hittel állunk 
most meg gyermeki reménységgel szent színed előtt megköszönni 

neked, hogy te rendelsz időt a munkára is és a pihenésre is. Hálát 
adunk néked, hogy felvirrasztottál erre a nyugalom napjára, és mi 
újra hallhatjuk atyai üzenetedet. Hálát adunk, hogy te megfáradt 
testünk pihenésére is rendelsz napokat, mert ezeken a napokon az 
örök élet kenyerével való táplálkozásra hívsz bennünket. Megkö- 
szönjük a testi-lelki táplálkozásnak általad rendelt idejét és kérünk, 
segíts, hogy most is tudjunk kitárulkozó szívvel figyelni Igéd üze- 
netére, hogy mint ahogyan a földi kenyér táplálja testünket a földi 
életre, a te Igéd úgy táplálja lelkünket, erősítse hitünket, hogy 
lehessünk mi magunk is testi-lelki egészségünknek a megőrzői. 
Áldd meg szívünkben Igédet, hogy lehessünk áldott életű gyer- 
mekeiddé és egymásnak mindig jót akaró, szerető testvéreivé. 
Megváltónk nevében kérünk, hallgasd meg imádságunkat. Ámen 


Igehirdetés előtti ének: 171. dics. Alapige: Efézus 5, 14-17 


, Ébredj fel, aki alszol, támadj fel a halálból, és felragyog neked a Krisz- 
tus." Jól vigyázzatok tehát, hogyan éltek; ne esztelenül, hanem bölcsen, 
kihasználva az alkalmas időt, mert az idők gonoszak. Éppen azért: ne legye- 
tek meggondolatlanok, hanem értsétek meg, mi az Úr akarata. 


Kedves Testvéreim, 


Amikor nem hosszú földi életünknek egy-egy szakasza véget ér, például 
bevégződik egy iskolaév, a gyermekek örülnek ennek, de a felnőttek ilyenkor 
mindig jobban érzik az idő szorítását. Gyors tempójú életünkben egy kicsit 
ilyenkor elcsöndesedünk, és talán feltesszük magunknak a kérdést; hova sietek 
én olyan nagyon? Az idő szorítását még jobban érezzük, ha megbetegszünk. 
Ilyenkor még a hitben gyenge emberek is elkezdenek imádkozni: Istenem, 
hosszabbítsd még meg életemet! A földi élet nagy ajándéka Istennek. Egy 
olyan előszoba, amelynek a túlsó oldalán két kijárat van. Az egyik ajtó az Isten 
országa teljessége felé vezet. Jézus Krisztus egész földi életünkön keresztül 
oda hívogat. Ő azért jött a földre, azért halt meg és azért támadott fel, hogy 
Igéjében elmondja nekünk: Az én Atyámnak a hajlékában sok lakóhely van, 
elmegyek, hogy helyet készítsek néktek. A másik ajtó az ítéletre nyílik. Hogy 
ki melyik ajtón fog majd kimenni, ha menni kell, az azon múlik, hogy a földi 
élet ideje alatt ki hogyan hallotta, vagy nem hallotta a hívogató szót. Nem 
mindegy tehát, hogy földi életünkben hogyan élünk a felajánlott kegyelmi idő 
ajándékával. Mai Igénkben erről beszél Isten mind az evangéliumi részben, 
mind az apostoli levélben. 

Az ókorban még nagyon kevés óra létezett és közöttük a legismertebb volt a 
homokóra. Ez egy két részből álló üvegbura volt. A felső részből az erre a célra 
készített finom száraz porszemek egy nagyon vékony üveg szűkületen hullot- 
tak alá az alsó burába. Ezeket az órákat úgy készítették, hogy huszonnégy óra 
alatt pergett át a homok a felső burából az alsóba. Ez az embereket látványosan 
emlékeztette, hogy így peregnek életünknek a napjai is és egyszer lepereg az 
utolsó homokszemcse is. A homokórán látható a homokszemek fogyása és 
átpergése, de a mi emberi életünkben nem lehet kiszámítani, mikor érkezik 
meg az utolsó pillanat. Azért figyelmeztet az Igén keresztül Isten, hogy értel- 
mesen éljünk az idő Istentől kapott ajándékával. Az Igében ez így hangzik: , Jól 
vigyázzatok tehát hogyan éltek, ne esztelenül, hanem bölcsen, mert a napok 
gonoszak." A legtöbb ember meg van győződve, hogy ő bölcsen használja ki 
az időt, és ezt némelyek azzal is bizonygatják, hogy sok mindent megszereztek, 
lakásuk, környezetük rendezett és mind ezek a bölcs időbeosztásról beszélnek. 
Sokan viszont visszaélnek az Istentől kapott idővel. Sok ember nemcsak maga 
vesztegeti el az időt haszontalan, vagy egyenesen káros dolgokra, hanem 
szinte a másik embernek az idejét is elrabolja, akkor is, amikor annak sürgős 
tennivalója lenne. Nagy baj az az életünkben, hogy mint mindenben az idővel 
való gazdálkodásban is mindenki a saját elgondolt érdeke szerint gazdálkodik 
és ezek az érdekek, ezek a szempontok igen nagyon különbözőek. Isten azt 
akarja, hogy mi ne magunknak, hanem neki és egymás javára, egymás életé- 
nek a gyógyítására és ne egymás megsebzésére éljünk. Aki ezt tudja, az egy 
pillanatra se felejtheti el, hogy az idő Isten ajándéka. Neki kell elszámolnunk 
vele. Ezért figyelmeztet az Igében: , Ne legyetek meggondolatlanok, hanem 
figyeljétek, hogy mi az Úrnak az akarata". Ha Isten felvirraszt egy napra, 
akkor a hitben élő embernek első tennivalója, hogy megköszönje Istennek az 
új nap ajándékát. Még a legelesettebb és gyenge embereknek is van naponta 
mit megköszönni. Hiszen Isten nem csak földi életet készített, hisz bennünket 
Isten országának a teljessége vár. Ezért kell mindnyájunknak őszinte szívvel 
arra törekedni, hogy az a hely ahol élünk, a szavaink, amit beszélünk mind- 
mind arról tegyenek bizonyságot, hogy mi tudatosan áldássá akarunk lenni 
embertársainknak. Az elektromos vezetékeknek az áramot kell tovább vinni a 
hívő embereknek pedig Isten megváltó szeretetét kell sok-sok embertárshoz, 
akivel kapcsolatban vagyunk eljuttatni. A mai kor embere már megtanulta azt 
a jelszót, hogy az idő pénz. Ebből a nagyon is világi jelszóból sok ember azt 
a következtetést vonja le, hogy mint ahogyan a pénzemet nem osztogathatom 
akárkinek, úgy az időmet se tékozolhatom akárkinek, akármilyen esetben. 
Technikailag fejlett korunkban az ember már olyan eszközöket tud alkotni, 
amelyek által időt tud megtakarítani. Vannak eszközök, készülékek, amelyek 
segítségével azt a munkát, amelyet az előző nemzedékek napokon, vagy hete- 

ken át végeztek, a mai kor embere percek alatt el tudja végezni. Milyen áldás 
lenne, ha a gépek által végzett munka, idő megtakarítását az emberi, rokoni 
kapcsolatok szebbé, meghittebbé, szeretet- teljesebbé tételére tudnánk fordí- 
tani. Mégis az emberi kapcsolatok hidegebbek és a szeretet hiányosabb, mint 
az előző nemzedékek korában. Idősebb testvéreink mondják el, hogy amikor 
lovas szekérrel mentek rokon látogatóba és sokkal több munkát kellett emberi 
erővel elvégezni gyakoribbak és meghittebbek voltak a rokoni találkozók, mint 
napjainkban. Korunkban az a veszély fenyeget bennünket, hogy maga az ember 
is egy lélektelen gépalkatrésszé válik a világgépezetben, és a családi, rokoni 
kapcsolatok az egymás élete iránti őszinte érdeklődés, egymás megsegítése és 
a szeretet lassan eltűnik. Az Igében Isten feleletet ad a sok szívben ott lappan- 
gó kérdésre, hogy miért van ez így? Az ember azért hidegül el embertársaitól, 
mert már régen hideg a kapcsolata Istennel. Nem nagyon érdekel sok embert 
az embertárs hogyléte, mert az Isten felé forduló szeretet is nagyon hiányos. 
Egyre kevesebb embernek van a sok minden után való rohanásban ideje és ere- 
je arra, hogy naponta elcsendesedjen Isten előtt, akinek szeretete és kegyelme 
mindnyájunk életének a forrása. Jó lenne, ha Isten előtt elcsendesedve őszintén 
és lelkiismeretesen mérleget készítenénk arról, ki mennyi időt tölt naponta a 
televízió előtt és mennyi időt tölt áhítatos csendességben szeretteivel együtt 
Isten előtt. Egy ilyen mérleg megmutatná, hogy mire van ideje az embernek 
és mit nem érdemesít arra, hogy időt szenteljen rá. 

Az Igeolvasásban a királyi menyegző példázatát hallottuk. A király menyeg- 
zőt készített a fiának, szolgáival sok vendéget meghívatott, de mindenkinek más 
dolga volt, nem ment el a menyegzőre. A király ezeket megbüntette. Aztán a 
király elküldte szolgáit, hogy másokat, az úton járókat hívják meg a menyeg- 
zőre. A menyegzői hajlék így megtelt vendégekkel. Egy vendéggel mégis 
probléma volt. Nem volt menyegzői ruhája. Amikor megkérdezték miért nincs 
menyegzői ruhája, nem tudott mit válaszolni. Ez arra utal, hogy a királyi palo- 
tában, ahol minden érkező vendégnek felajánlották a menyegzői öltözetet ez a 
vendég azt nem fogadta el. Elég szépnek és jónak tartotta a ruháját arra, hogy 
abban részt vehessen a királyi menyegzőn. Ezért a király ezt a szolgát megkö- 
töztette és kivettette a külső sötétségre. Jézus ajkán ez a kifejezés az ítéletre utal. 
Nagyon komoly figyelmeztetés ez arra, hogy a bűn szakadékába hullott ember 
elveszett emberré lett. Jézus éppen azért járta akkor a Golgota felé vezető utat, 
hogy áldozati halálával megszabadítsa az embert. Életünk tehát Isten kegyelmi 
ajándéka, és aki ezt a kegyelmet nem fogadja el, az halálra ítéli önmagát. Ezt 
a kegyelmi menyegzői ruhát Isten Krisztusban mindenkinek felkínálja. Nagy 
ajándék, hogy mi még elfogadhatjuk. Bennünket, mindnyájunkat egész életün- 
kön át hívogat Isten a nagy királyi menyegzőre. Krisztus nem kárhoztatni, nem 
elítélni, hanem megváltani jött bennünket. Ezt kegyelemből, szeretetből cselek- 

szi. Ő még a kegyelem adásában sem akar erőszakot alkalmazni. Ezért van ott 
az Igében ez a mondat: Sokan vannak a hivatalosak, de kevesen a választottak. 
Tehát a menyegzői ruha el nem fogadása a kegyelem visszautasításának a jele. 

Az ember hitből fakadó szeretete és áldozatkészsége a tudományos kutatá- 
sok területén, különösen az orvostudományban sok áldott gyümölcsöt hozott. 
Vannak kutatók, akik szinte egy egész életen át kutattak az ember életét veszé- 
lyeztető betegség keletkezése, oka után, míg végre megtalálták azt, amit keres- 
tek. Ezt a munkát azzal a reménységgel végezték, hogy erőfeszítésük nem 
hiábavaló és munkájuk eredménye sok-sok embertárs életének a gyógyítását, 
meghosszabbítását fogja majd jelenteni. Munkájuk tehát nagy jótétemény 
volt az emberiség számára. De a legnagyobb jótétemény annak az embernek 
az áldozathozatala volt, aki Isten létére lett emberré, hogy szeretete áldássá 
legyen minden kegyelmét elfogadó emberre nézve. Az ő életének a története 
a Szentírásban ebben a mondatban van tömören összefoglalva: , Szertejárt, jót 
tévén." Tanított, gyógyított, halottakat támasztott fel, viharokat csendesített le, 
megáldotta és megsokasította a kenyeret. Az egész élete jótétemény volt, mert 
mindig, mindenben az Atya akaratát cselekedte. Ezen a földön sok nevezetes, 
híressé vált ember élt már, akik az élet különböző területén valami nagyot 
alkottak, sokra vitték, de igazán maradandó értékű életet azok éltek, akik 
krisztusi szeretettel, áldozatos életvitellel szétosztották az életüket az emberek 
között. Az egyháztörténelem is őrzi ilyen áldozatosan jót tevő embereknek az 
emlékét. Egyike a legnevezetesebb ilyen szeretetből áldássá lett életű embe- 
reknek Schweizer Albert, lelkipásztor, orvos és orgonaművész, aki egész életét 
és vagyonát az afrikai őserdőben élő betegek gyógyításának szentelte. Az ilyen 
emberek életének az emléke évezredeken át is megmarad a földön. 

Ma különösen szívleljük meg Isten Igéjének ezt az egy mondatát: , Jól 
vigyázzatok tehát hogyan éltek: ne esztelenül, hanem bölcsen, kihasználva az 
alkalmas időt, mert az idők gonoszak.” Ámen 


Hálát adunk neked mindenható Isten, gondviselő Édesatyánk, 
hogy bizonyságtevő életre hívtál el bennünket. Köszönjük, hogy 
a munkával terhes hétköznapok után minden héten megajándéko- 
zol minket a nyugalom napjával. Jó ilyenkor letenni a hétköznapi 
gondokat, egy kicsit magunk mögött hagyva zajos világunk sok 
lármáját, és Igéd után vágyó szívvel atyai üzenetedet hallgatni. 
Köszönjük, hogy te életünk küzdelmeiben is velünk vagy, és azért 
készíted számunkra az ünnepi órákat, hogy Igéd és Lelked által 
erősítsed hitünket, vigasztalj bánatunkban, és megdorgálj, ha elté- 
vedünk, és mégsem kérjük segítségedet. Köszönjük, hogy kész 
vagy rajtunk mindig segíteni, és a legnagyobb segítséget Jézus 

Krisztusban adtad, aki által a bűn mélységéből szent országod 
békességére és örömére hívogatsz bennünket. Inádkozunk ebben 
a gyülekezetben szenvedő, beteg testvéreinkért, akik gyógyulás 
után esengnek. Ha te is úgy akarod, vedd el róluk a testi vagy lelki 
betegséget, és adj nekik kegyelmesen megújuló erőt. Erősíts, ha 
életünk megoldatlan kérdéseinek a terhét hordjuk, és add vigasz- 
talásodat, hogy akik téged szeretnek, azoknak minden javukat 
szolgálja. Jézusért kérünk, maradj velünk kegyelmeddel. Ámen 


Az arany gyertyatartók 
Főének: 367. dics. Igeolvasás: Zakariás 4, 1-14 


A velem beszélő angyal újra fölébresztett engem, ahogyan álmából szokták 
fölébreszteni az embert, és ezt kérdezte tőlem: Mit látsz? Én így feleltem: Egy 
színarany lámpatartót látok, tetején egy tál; hét mécses van rajta, és a tetején 
levő mécseseknek hét-hét csücske van. Két olajfa áll mellette, az egyik a táltól 
jobbra, a másik balra. Megkérdeztem a velem beszélő angyaltól: Mit jelente- 
nek ezek, uram? A velem beszélő angyal így válaszolt nekem: Nem tudod, mit 
jelentenek? Azt mondtam: Nem, uram! Erre ő így szólt hozzám: Az ÚR igéje 
ezt mondja Zerubbábelnek: Nem hatalommal és nem erőszakkal, hanem az én 
lelkemmel! — mondja a Seregek URa. Ki vagy te, nagy hegy? Síiksággá válsz 
Zerubbábel előtt! Ő teszi föl a zárókövet, miközben ezt kiáltják: Áldás, áldás 
szálljon rá! Azután így szólt hozzám az ÚR igéje: Zerubbábel keze rakta le 
ennek a templomnak az alapját, és az ő keze fogja bevégezni. Akkor megtud- 
játok, hogy a Seregek URa küldött engem hozzátok. Mert akik gúnyolódtak a 
kicsiny kezdet napján, azok is örülni fognak, ha meglátják Zerubbábel kezében 
a zárókövet. Az a hét mécses pedig az ÚR szemeit jelenti, amelyek áttekintik 
az egész földet. Ekkor megszólaltam, és megkérdeztem tőle: Mit jelent ez a két 
olajfa a lámpatartó jobb és bal oldalán? Másodszor is megszólaltam, és meg- 
kérdeztem: Mit jelent az olajfáknak az a két ága, amelyekből két aranycsövön 
át folyik le az aranyszínű olaj? Azt mondta nekem: Nem tudod, mik ezek? Azt 
mondtam: Nem, uram! Ekkor így felelt: Ezek ketten a felkentek, akik az egész 
föld Urának a szolgálatára állnak. 


Életnek és halálnak Ura, könyörülő Édesatyánk, tőled kaptuk 
az életet, amely amióta élünk, minden pillanattal rövidül. Ezért 
örömnap számunkra a vasárnap, mert Igédben elmondod, hogy te 

nem enyészetre, hanem életre teremtettél bennünket. Csak föld- 
ből vett porsátorunk tér vissza a porba, s helyette új, lelki testet 
ajándékozol megváltott gyermekeidnek. Szenteld meg szívünkben 
Igédet Atyánk, hogy legyen az erőforrássá, mindennapi gondjaink 
között, és gyászunkban az törölje le könnyeinket. Tedd szívünket 
áldott termő talajjá, hogy a te szereteted, békességed és jóságod 
igemagja mindnyájunk életében gyümölcsöt teremjen, hogy lát- 
szódjon meg szavainkon, tetteinken és egész lényünkön, hogy 
mi a szeretet Urának a követei vagyunk. Add meg nékünk Atyánk 
azt az örömet is, hogy követségedben végzett munkánkat fogadja 
mindenütt a te néped gyermeki hálaadással. Megváltó Krisztusunk 
nevében kérünk, hallgasd meg imádságunkat. Ámen 


Igehirdetés előtti ének: Alapige: Zakariás 4, 6 
O szent Isten.. Enekgyűjtemény 83. oldal 


Nem erővel, sem hatalommal, hanem az én Lelkemmel, ezt mondja a 
seregek Ura. 


Kedves Testvéreim, 


Aki ismeri Istennek az Igéjét és hívő szívvel éli a földi életet, az nagyon 
sokszor megtapasztalja, hogy vannak életünkben olyan időszakok, amikor 
nagy veszélyeken kell keresztülmenni. Amikor aztán elmúlnak ezek az idősza- 
kok az ember reménységgel mondogatja, hogy most már könnyebb helyzetünk 
lesz és e helyett újabb gondok, problémák nehezítik meg életünket. Amikor 
például Isten kiszabadította népét Egyiptomból, azzal, hogy átvezette őket a 
tengeren, megmutatta, hogy neki a hullámok fölött is van hatalma. Amikor 
már túl voltak minden veszélyen, akkor mutatkozott meg ott is, hogy újra és 
újra van miért panaszkodni, lázadozni. Így az emberek elfelejtettek hálát adni 
Istennek és ehelyett lázadoztak Isten ellen és földi vezetőik ellen. 

Az igeversekben hallott történet is egy ilyen szakasza a nép történelmének. 
Mögöttük volt a hetven évig tartó babilóniai fogság. Amikor megdőlt a babi- 
lóniaiak hatalma és a területet a perzsák hódították meg, akinek szívében vágy 
volt, haza mehetett. Mert nem volt mindenkinek honvágya, hiszen közel három 
nemzedék született már Babilóniában. A hazamenők már nem azt mondták, 
hogy haza megyek a szülőföldemre, hanem azt, hogy visszatérek őseim hazá- 
jába. Amikor hazamentek megpróbáltak új életet teremteni a régi romokon. 
Elkezdték építeni őseik régi, javarészt romba döntött otthonát és a templomot. 
Egy ideig szépen haladt a munka, de aztán elakadtak. Lankadt a lelkesedés, 

megszűnt a lendület, és mindig újabb nehézségek jöttek. Azoknak az otthona- 
iba, akiket elhurcoltak Babilóniába idegenek telepedtek. Ezek javarészt pogá- 
nyok, vagy samaritánusok voltak, akik az évtizedek során meggyökeresedtek, 
otthon érezték magukat. Amikor elkezdődött a templom építése, ennek az ott 
élő népnek, akik ott telepedtek le ez a munka sehogy sem tetszett. Nem akarták, 
hogy ezek az idegenből visszajöttek templomot építsenek egy Istennek, akit ők 
nem ismernek, aki nekik idegen. Így egyre nehezebben ment a munka, és akik 
dolgoztak is a templom építésén elkezdték egymástól kérdezni, hogy kinek is 
építenek ők templomot. Ők kevesen vannak, és sokan vannak körülöttük, akik 
azt amit ők akarnak, rossz szemmel nézik. Ezért a gyülekezet nagyobb része 
szívesen abbahagyta volna a munkát. Már tizenhat évvel azelőtt mentek haza 
a fogságból, javítgatták őseik házát megkezdték az új templom építését, de 
aztán minden abbamaradt. A hazatértek közül némelyek azt mondták, hogy a 
vezetők, a papok az okai mindennek. Azok ugyan lelkesítették őket, de egyre 
többen ellenségesen viselkedtek és még Babilóniába is mentek olyan jelenté- 
sek, hogy a hazatértek tilalmas dolgot művelnek otthon. Akikben lett volna 
még valami lelkesedés, azok is sóhajtozva beszéltek arról, hogy szükségük 
lenne egy nagyobb erőt képviselő hatalomra, aki mögöttük állna, és azt amit ők 
akarnak, vagy építenek, megvédené. Az évtizedek óta ott élőknek fegyvereik 
voltak, tehát hatalom volt a kezükben. Visszaemlékeztek arra, hogy amikor a 
perzsa uralkodó a hazamenni akarókat elengedte olyan jóakaratú volt, hogy a 
segítséget is felajánlotta a hazaindulóknak. Kész lett volna adni építő anyagot, 
sőt még védelmet is biztosítani, de ezt ők akkor visszautasították. Csak ami- 
kor a bajok, az akadályok és az elakadások jöttek, akkor gondoltak arra, hogy 
milyen jó lenne, ha mögöttük is állana valaki, ha lenne hadseregük, amely 
őket védelmezné és munkájukat elősegítené. De mögöttük nem áll semmi 
védőerő. A nép vezetői, közöttük Zakariás próféta is sokat tusakodott, hogy 
milyen lesz itt Isten népének a jövője ilyen körülmények között. Bizonyára 
mindnyájan ismerjük azt az állapotot, amikor nagyon szeretnénk megtenni, 
elvégezni valamit ami fontos lenne, a szívügyünk lenne, de nem tudjuk, mert 
a körülöttünk lévők mást akarnak, nekik nem szívügyük, ami nekünk az és 
ezért a reménységes tervek sokszor kútba hullnak. Bizonyára vannak ebben a 
gyülekezetben is testvérek, akik talán félig, vagy egészen átvirrasztott éjszaká- 
kat tusakodnak, hogyan lehetne megoldhatatlannak látszó ügyeket megoldani. 
Ezért kérjük Isten atyai segítségét imádságos tusakodással, hogy adjon erőt, 
és megoldást nehéz ügyünk rendezésében. Isten sokszor valóban ilyen imád- 
ságos tusakodások közepette villantja fel Igéjének a fényét és utat mutat nehéz 
kérdéseink megoldására. Így volt ez az Ószövetségi gyülekezet életének ebben 
a nehéz szakaszában is. Zakariás prófétának sok ilyen imádságos tusakodása, 
belső vívódása volt Istennel és a gyülekezet tagjaival a templomépítés ügyének 

az elakadásai során. Isten őt egy angyal által csodálatos látomásban részesítet- 
te. Mintha álomból serkent volna fel, megkérdezte tőle az angyal: mit látsz? 
Zakariás egy csodálatosan szép hétkarú arany gyertyatartót látott és mellette 
két olajfa állott. A Szentírás elején is van szó a teremtés történetében két fáról. 
Mindkettő Isten életet ajándékozó jóságának a jelképe. Ebben a látomásban 
látta Zakariás a mécsesek sötétben felvillanó fényét és csodálkozott, hogy nem 
kell embernek utána tölteni az olajat, az szüntelenül folyik, mert a folyamatos 
táplálásnak a jelképe az a két ott álló olajfa. Az olaj itt a Szentléleknek a jel- 
képe. Szimbólikus tanítás ez arra nézve, hogy Isten Szentlelkének a melege és 
fénye úgy űzi el az emberi gondolkodásnak a sötétségét, mint ahogyan az olaj- 
mécses fénye űzi el a sötétséget azon a helyen ahol az az éjszakában felvillan. 
Így akarja Isten gyermekeinek a sokszor homályos, bizonytalankodó, tanácsta- 
lan lelkiállapotában elűzni a homályt, bevilágítani a meg nem értett dolgoknak 
a rejtelmeibe és fényt gyújtani az embernek az életében. A próféta nem értette 
mit jelképez ez a különös látás. Nem értette az összefüggést aközött, hogy 
mint ahogy az olajtartó edényből vékony karokon folyik az olaj a mécsesbe, 
úgy hatol be Istennek a Szentlelke az emberi értelem sok bizonytalanságába 
és nyomában világosság támad. Ez a Szentlélek áradt a teremtés hajnalán Isten 
teremtő szavára: , Legyen világosság, és világosság lett." 

Isten az angyal által egy nagyon egyszerű és világos magyarázatot adott 
Isten Szentlelke emberi homályokba bevilágító hatalmáról, és arról, hogyan 
válnak az emberileg lehetetlen dolgok Isten Szentlelke által valósággá. Ez a 
magyarázat így hangzik: , Nem erővel és nem hatalommal, hanem az én Lelkem 
által "- mondja a seregek Ura. Ezzel azt üzente Isten Zorobábelnek, a hely- 
tartónak, és a helytartón keresztül az egész népnek, hogy előrehaladás, áldott 
holnap, igazi épülés csak ott van, ahol az ember a holnapot, az előrehaladást 
nem a hatalomra, nem a fegyverekre, hanem Isten Lelkére alapozza. Isten sok 
példát ad nekünk a történelem sok évezredén keresztül, hogy az erő, a hatalom 
által elért erőszak egy ideig tud ugyan hatalmaskodni, borzalmas dolgokat 
is véghez tud vinni, milliókat tud rabigába dönteni, de az erőszaknak nincs 
tartós élete. Nem lehet rá jövőt és tartós békességet építeni. Áldott gyümölcse 
és jövője csak az Isten Lelke által vezetett emberek munkájának van. Gondol- 
junk például az egykor világverő Római Birodalomra. Ez a birodalom is örök 
dicsőségről, megdönthetetlen hatalomról álmodott. Ha a hatalom megtartásáról 
volt szó nem ismert könyörületet. Ez a világbirodalom elkezdett üldözni egy 
néhány védtelen embert, akik egy névvel az ajkukon, — miután Isten aján- 
dékaként Szentlelket kaptak — elindultak egy új világot formálni. Nem volt 
ezeknek az embereknek, Jézus tanítványainak, semmi hatalmuk, de mélyen a 
szívükbe volt írva Jézusnak az a mondata, hogy a világ hatalmasai uralkodnak 
alárendeltjeiken, de ne így legyen közöttetek, aki közöttetek első akar lenni, az 

legyen a többieknek a szolgája. És mégis, — ezen a néhány emberen keresztül 
Isten legyőzte ezt a nagyhatalommal bíró birodalmat. Három évszázad után a 
Római Birodalom kapitulált Jézus Krisztus előtt. 

Így van ez a mindennapi életünkben is. Az erős akaratú, erőszakos embe- 
rek sok szomorúságot okoznak a körülöttük élő embertársaknak. Nincs abban 
a családban igazi békesség és szeretet, ahol a családnak valamelyik tagja úgy 
ráerőszakolja akaratát a többiekre, hogy minden más akaratnak el kell némul- 
nia. Nagyon áldott annak a családnak a helyzete, ahol a szülők céltudatos 
szeretettel tudják nevelni gyermekeiket, de nem erőszakolják rájuk mindenben 
az akaratukat. Senki sem tud a másik embernek a szívébe belépni erőszakkal, 
mert az emberi szívet csak a szeretet kulcsával lehet kinyitni. Betörőknek ott 
nincs helye. Hatalma fölöttünk csak azoknak az embereknek van, akiket szere- 
tünk, akik szeretnek minket. Azért aki szerető szívű szülő akar lenni, az Jézus 
Krisztust választja tanító mesterül. 

Legyen a szülők és a gyermekek közös éneke családjainkban: 

Jézusomat hű szívvel követem, 

Míg csak tart a földi életút 

Erőt ad, míg menny felé igyekszem, 

Vele szívem békességre jut. Ámen 

(Énekgyűjtemény: 80. oldal) 


Uram a te Igéd nekem, a sötétben szövétnekem. Boldog az az 
ember, aki reggel, mikor a nap már felkel, örülni tud, hogy Isten új 
napra virrasztotta, de akinek a gondolatait sötét gondok vagy bánat 
árnyékolja be, nem tud örülni a napfénynek se, mert lelkében sötét 
van. Olyan jó ilyenkor Istent segítségül hívni: Oszlasd el a homályt, 
űzd el a bánatot, ragyogjon fel bennem, szép fényes napod. Olyan 
jó, amikor lelkünk sötétségébe behatol Isten Szentlelkének a fénye, 
eloszlatja a bánat és reménytelenség homályát, és fényénél kezd 
derengni a reménység és az Isten segítségében való bizalom napja. 
Erről beszél Isten ószövetségi népének, amikor a nép egy része már 
hazatért, megkezdték a templomot építeni és a város új lakói ezt 
megakadályozták. A hazatértek örültek volna, ha valami szervezett 
erő védte volna őket építő munkájukban. Isten akkor adta a reményt 
vesztett építőknek ezt az igei üzenetet: , Nem erővel és nem hatalom- 
mal, hanem az én lelkem által". Ez azt jelenti, hogy Isten népének 
nem fegyverek erejére, nem erőszak alkalmazása után kell vágya- 
kozni, hogy dolgaiban előre haladjon, hanem Isten vezetésére és 
áldására. Azért így imádkozzunk: , Áldd meg Úr Isten a te népedet, 
kik téged szeretnek s tartsd meg közöttünk a gyülekezetet. Ámen. 

Salamon kívánsága 
Főének: 261. dics. Igeolvasás: 1. Királyok 3, 5-27 


Akkor éjjel megjelent Gibeónban az ÚR Salamonnak álmában, és ezt 
mondta Isten: Kérj valamit, én megadom neked! Salamon ezt felelte: Te nagy 
szeretettel bántál szolgáddal, Dáviddal, az én apámmal, ahogyan ő is hűsége- 
sen, igazán és egyenes szívvel élt előtted. Ezt a nagy szeretetet megtartottad 
iránta, és fiút adtál neki, aki a trónján ül ma is. És most URam, Istenem, te 
királlyá tetted szolgádat az én apám, Dávid után. De én még egészen fiatal 
vagyok, nem értek a kormányzáshoz. És a te szolgád választott néped között 
van, amely olyan nagy nép, hogy nem lehet számba venni; nem számlálható 
meg a sokasága miatt. 

Adj azért szolgádnak engedelmes szívet, hogy tudja kormányozni népedet, 
különbséget téve a jó és a rossz között, különben ki tudná kormányozni a te 
nagy népedet?! 

Tetszett az Úrnak, hogy ezt kérte Salamon, azért azt mondta neki: Mivel ezt 
kérted, és nem kértél magadnak hosszú életet, nem kértél gazdagságot, és nem 
kérted ellenségeid életét, hanem értelmet kértél, hogy nekem engedelmeskedve 
tudj kormányozni, ezért teljesítem kérésedet: olyan bölcs és értelmes szívet 
adok neked, hogy hozzád fogható nem volt előtted, és nem támad utánad sem. 
Sőt azt is megadom neked, amit nem kértél: olyan gazdagságot és dicsőséget is 
adok egész életedben, hogy nem lesz hozzád fogható senki a királyok között. Ha 
az én utaimon jársz, és megtartod rendelkezéseimet és parancsaimat, ahogyan 
apád, Dávid tette, akkor hosszú életet adok neked. 

Azután fölébredt Salamon, és látta, hogy álmodott. De amikor visszament 
Jeruzsálembe, odaállt az ÚR szövetségládája elé, és égőáldozatokat mutatott 
be, békeáldozatokat készített, és lakomát rendezett minden szolgájának. 

Abban az időben két parázna nő jelent meg a királynál, és megálltak előtte. 
Az egyik nő ezt mondta: Kérlek, uram, én ezzel a nővel egy házban lakom, és 
én ott szültem nála abban a házban. Három nappal azután, hogy szültem, ez 
a nő is szült. Csak magunk voltunk a házban, nem volt velünk senki idegen; 
kettőnkön kívül senki sem volt a házban. De egy éjjel meghalt ennek a nőnek 
a fia, mert ráfeküdt. És fölkelt éjfélkor, elvette mellőlem a fiamat, amíg szol- 
gálólányod aludt, és a keblére fektette, az ő halott fiát pedig az én keblemre 
fektette. Amikor reggel felkeltem, hogy megszoptassam a fiamat, láttam, hogy 
halott. De amikor reggel jól megnéztem, kitűnt, hogy nem az a fiú volt, akit én 
szültem. Ekkor a másik nő ezt mondta: Nem úgy van! Az én fiam él, a te fiad 
az, aki meghalt. Amaz viszont ezt mondta: Nem igaz! A te fiad halt meg, és az 
én fiam az, aki él! Így vitatkoztak a király előtt. 

Akkor ezt mondta a király: Ez azt állítja: az én fiam él, a te fiad halt meg. 
Amaz meg ezt mondja: nem az; a te fiad halt meg, és az én fiam az, aki él. 
Azért ezt mondta a király: Hozzatok ide egy kardot. Oda is hoztak egy kardot a 
királynak. A király ezt parancsolta: Vágjátok ketté az élő gyermeket, és adjátok 
oda egyik felét az egyiknek, másik felét a másiknak! 

Ekkor azt mondta az élő gyermek anyja a királynak, mivel megesett a szíve 
a fián: Kérlek, uram, adjátok neki inkább az élő gyermeket, csak meg ne öljé- 
tek! A másik azonban ezt mondta: Ne legyen se az enyém, se a tiéd, vágjátok 
ketté! 

Ekkor megszólalt a király, és ezt mondta: Adjátok annak az élő gyermeket, 
és ne öljétek meg, mert ő az anyja! 


Örökkévaló Isten, gondviselő Édesatyánk, itt állunk szent szí- 
ned előtt, mert a te szent Fiadban azt ígérted, hogy ahol ket- 
ten vagy hárman összegyűlnek a te nevedben, ott te jelen vagy. 
Segíts Istenünk, hogy az előtted kitárulkozásnak ebben a templomi 
csöndjében tudjuk teljes szívvel figyelni Igédet, hogy amikor kint 
járunk a világban, tudjuk cselekedni a te akaratodat azzal a gyer- 
meki hittel, hogy te nemcsak a templomban vagy velünk, hanem 
mindenütt, és meg tudod áldani minden munkánkat, amelyre áldá- 
sodat kérjük. Erősítsd hitünket, hogy mindennapi munkánkat is 
tudjuk imádkozó szívvel végezni, és akkor is, amikor itt együtt 
imádkozunk, legyen már itt szívünkben a te eljövendő országod- 
nak egy darabja, hogy újjáteremtett gyermekeidként tudjuk vívni 
a hit nemes harcát. Kérünk, így áldd meg életünket, és szenteld 
meg minden nemes ügyben való fáradozásunkat. Megváltó Urunk 
nevében kérünk, hallgasd meg imádságunkat. Ámen 


Igehirdetés előtti ének: 445. dics. Alapige: 1. Királyok 3, 7-9 


És most Uram, Istenem, te királlyá tetted szolgádat az én apám, Dávid 
után. De én még egészen fiatal vagyok, nem értek a közügyek intézéséhez. És 
a te szolgád választott néped közt van, amely olyan nagy nép, hogy nem lehet 
számba venni, nem számlálható meg sokasága miatt. Adj azért szolgádnak 
engedelmes szívet, hogy tudja kormányozni népedet, különbséget téve a jó és 
a rossz között, különben ki tudná kormányozni a te nagy népedet?! 

Kedves Testvéreim, 


A Zsidókhoz írt levélben olvassuk, hogy sokféleképpen beszélt hajdan az 
atyákhoz az Isten. A sokféle mód között, ahogy megszólította Isten az embert, 
gyakori volt az is, hogy Isten álom által szólított meg valakit. Álom közben tett 
fel kérdést a fiatalon királlyá lett Salamonnak is, és válasza után beszélgetett is 
vele. Az álom olyan része az emberéletnek, amellyel kapcsolatban öntudatra ébre- 
dése óta kérdései vannak az embernek. A brit múzeumban van egy írástekercs, 
— egyike ez a legrégibb írásos emlékeknek — és ez a 4000 éves könyvtekercs az 
álommal foglalkozik. A mai pszichoanalitikusok próbálnak fényt deríteni az álom 
rejtélyére. Azt a kérdést boncolgatják: mi motiválja az ember álmait? Hiszen ezek 
a kutatók hipnotikus álommal betegségeket is gyógyítanak. Vannak kérdések, 
amelyekkel kapcsolatban bizonyos részletkérdésekben már dereng egy kis fény, 
de sok minden még homályban marad. Éppen ezért nekünk korunkban komolyan 
kell venni azt, hogy Isten, aki ma is megtehetné, hogy álomban szólítson meg 
bennünket, nem így akar mindenekelőtt szólani hozzánk. Hajdan sokféleképpen 
szólt, de ma mindenekelőtt Igéjében, a Szentírásban akar minket megszólítani 
Isten. A Szentírást a Szentlélek ihlette, az emberek csak eszközök voltak Isten 
kezében. Sok-sok emberöltőn, közel kétezer éven át munkálkodott a Lélek azon, 
hogy az emberiségnek Bibliája legyen. A Szentírásban benne van minden, ami 
szükséges ahhoz, hogy az ember megismerje Isten akaratát, és miután Isten 
Krisztusban elkészítette a megváltást, földi életünk ne életünk eltékozlásának a 
színterévé, hanem az Atya hajlékába való elindulás helyévé legyen. 

Az Igében arról hallunk, hogy amikor Salamon királlyá lett, Isten egy 
különös kérdést tett fel neki, egy különös választási lehetőséggel ajándékozta 
őt meg. Mert Isten, amikor azt mondta Salamonnak: Kérj valamit és én meg- 
adom neked, igen nehéz döntés elé állította őt. Az ember sok mindent akarna, 
szeretne, és abból a sok mindenből kiválasztani azt, amit legjobban szeretne 
nagyon nehéz dolog. De a szívekbe látó Isten ismer bennünket. Tudta, hogy 
Salamon szerény lesz a kérésben. Amikor megmondta kívánságát nyilvánva- 
lóvá lett, hogy Isten Salamon gondolatait is ismerte. Nem kért gazdagságot, 
hatalmat, hírnevet, nem kért győzelmeket az ellenség fölött, hanem Istenre 
figyelő engedelmes szívet, értelmet, hogy tudja a népet Isten akarata szerint 
kormányozni. Az Igében olvassuk, hogy Istennek tetszett Salamon kérése. 
Nem büszkélkedett királyi rangjával, megvallotta; tudja, hogy Isten akaratából 
lett királlyá, de ő még olyan fiatal, hogy nem ért a vezetéshez és azt a népet, 
akit vezetnie kell nem is nevezte a maga népének, hanem Isten népének. Ezért 
volt tudatában a rá váró feladat nagyságával, ezért kért Istentől engedelmes és 
értelmes szívet. Isten olyan gazdag, hogy szerény gyermekeit sokkal többel is 
meg tudja ajándékozni, mint amennyit kérnek. Salamonnak is sokkal többet 

adott. Ő is átélte, hogy aki magát felmagasztalja, megaláztatik, aki magát meg- 
alázza, felmagasztaltatik. Ezért ajándékozott neki Isten az engedelmes szívvel 
és értelemmel együtt, gazdagságot, bölcsességet és hírnevet. 

Talán valakinek a lelkében felvetődik a kérdés, hogy miért nem ad Isten 
nekünk is ilyen választási lehetőséget, mint Salamonnak. Nagy tévedés, hogy 
Isten a ma élő embernek nem ad ilyen lehetőségeket. Isten éppen az életünk 
tényein keresztül ad ma is sok lehetőséget, hogy válasszunk. Gondoljunk csak 
gyermekeink, vagy talán már unokáink pályaválasztási lehetőségére. A fiatalok 
előtt megnyílnak különböző utak. Már érettségi előtt itt-ott megjelennek a mi 
iskoláinkban is különböző pályáknak az útkészítői, akik az általuk képviselt 
hivatáshoz toboroznak embereket. Így toboroztak a közelmúltban a mi isko- 
láinkban is a katonai pályát megkedveltetni akaró katonatisztek. A pedagógiai 
irányzat is sok lehetőséggel kecsegtet. Isten tehát ma is sok területen és sokfé- 
leképpen állítja övéit döntés elé. De döntés előtt tudjuk-e kérni Istent, mutassa 
meg, melyik úton induljunk. Csodálatosan szép hivatás fiatalokat egy életútra 
előkészíteni, de nem mindegy, hogy ez milyen szellemben történik. Akinek 
fáj az, hogyha pedagógiai pályán indul, akkor megnehezítik a nyilvános hívő 
életmódját, azok nehezen fogják a pedagógiai pályát választani. A döntések 
komolyságára való felhívás ott van már a Szentírásban is, amikor azt mondja 
Isten: Én eléd teszem az életnek az útját és a halálnak az útját. Az ember már az 
Édenben a hitető szavára hallgatott, a halál útjára lépett, és a halál útjáról az élet 
útjára térni csak Isten könyörülő kegyelme által tud. Isten tehát életünk folya- 
mán sokszor és sokféleképpen állít döntések elé, és ilyenkor mindig nagyon át 
kell gondolnunk, milyen életet akarunk élni, mi nekünk a legfontosabb, mi az 
életünk mozgató rugója, éltető eleme. Mert döntéskor sokszor egyetlen szón, 
egy igenen, vagy nemen függ az életünk, a jövőnk békessége, boldogsága, 
rendezett, vagy rendezetlen életmódja, vagy pedig ennek az ellenkezője. Sokan 
már csak késő bánattal tudják mondani: rosszul döntöttem, elrontottam az 
életemet. Ilyen vonatkozásban sem szabad elfelejtenünk Megváltónk szavait: 
„Menjetek be a szoros kapun, mert széles az a kapu és tágas az az út, ami a 
veszedelemre visz, és sokan vannak, akik azon járnak, de keskeny az a kapu és 
szoros az az út, ami az életre visz és kevesen vannak, akik megtalálják azt. " Az 
anyagisten, az arany csillogása, a pénz, elvakítja ugyan sok embernek a szemét, 
hajlandók érte vért ontani, embertársakat az útról félretolni és nem gondolnak 
arra, hogy sok mindent lehet ugyan pénzért vásárolni, de szerető szívet, belső 
békességet és örök örömet semmi pénzért nem lehet megvásárolni. Mert aki 
nem hal meg fiatalon, az mind megéri azt az időt, amikor kezdi elveszíteni 
értékét az anyagi kincs, vagy, ahogy a költő mondja: , A cél nem cél, a babér 
nem zöld, és nem pálma már többé a pálma." Életünknek szinte minden terü- 
letén tele van a világ dicsőség után vágyakozókkal, sztárokkal, csillagokkal. A 


416 


maguk területén tiszteletre méltó eredményeket érnek talán el, csillog az életük, 
szinte ragyognak a filmező kamerák előtt , mégis olyan sokan ezek közül meg- 
keseredetten, magányosan fejezték be az életüket. A nagy törtetésben maguk 
mögött hagyják a szerényebb embertársakat, lassan mindenkitől elszakadnak, 
és nincs, aki szeresse, megértse és megbecsülje őket. 

Az Igében megdicséri Isten Salamont azért is, hogy nem kívánja ellensége- 
inek a lelkét. Nekünk van ellenségünk? Talán nincs ember, aki ne érezné, hogy 
bizony vannak ellenségei. Mert a sátán mindenkinek ellensége, aki mindig 
kísért, még Jézus Krisztust is megkísértette. Maga volt a testet öltött szeretet 
és jóság, és jutalma mégis a kereszthalál volt. 

Salamon értelmes szívet, tehát bölcsességet kért Istentől. Megkapta. Ezt 
mutatja az is, hogy a Szentírásban is vannak könyvek: Prédikátor, Példabeszé- 
dek, Énekek éneke, amelyeket ő írt, vagy ő gyűjtött össze. Ezekből is kicsendül, 
hogy Isten nélkül minden hiábavalóság, még az élet is. Isten teremtő hatalma, 
gondviselő jósága, áldozatos szeretete, és megváltó hűsége ad itt életünknek 
célt, küldetést, tartalmat és értelmet. Mai igeolvasásunkban is hallottunk két 
rovott multú asszonyról, akiknek története arról beszél, hogy milyen csodálatos 
bölcsességet adott Isten Salamonnak. Az esemény lejátszódásakor két asszony 
élt együtt egy szobában. Az egyik asszony szült egy gyermeket, és három nap 
múlva a másik asszony is szült egy gyermeket. De az egyik asszony egy éjjel, 
amikor aludt, ráfeküdt a gyermekére, és az meghalt. Amikor ez az asszony 
észrevette, hogy gyermeke meghalt, a halott gyermeket kivette az ágyból és 
mivel a másik ágyon fekvő asszony szintén aludt, oda tette halott gyermekét 
a másik ágyban fekvő asszony mellé és annak élő gyermekét fektette a maga 
ágyába. Amikor az az asszony is felébredt nemcsak azt vette észre, hogy a 
mellette lévő gyermek halott, hanem azt is, hogy az a gyermek nem az övé. 
Mivel az élő gyermeket mindkét asszony a magáénak vallotta, a királynak kel- 
lett döntenie. A király parancsára odavittek egy kardot és azt mondta a király, 
hogy a gyermeket ketté kell vágni és a két asszony megosztozik rajta. Ezt a 
döntést a halott gyermek anyja elfogadta, de amelyik anyának élt a gyermeke 
nem akarta, hogy gyermeke meghaljon, ezért inkább beleegyezett, hogy legyen 
a gyermek a másik asszonyé. Salamon király bölcs lévén tudta, hogy a gyermek 
azé az asszonyé, aki nem akarta, hogy az meghaljon. Így szerzett békességet a 
bölcs király a két asszony között. Mi már ennek a bölcsességnek újszövetségi 
ismerői azt is látjuk, hogy a felülről való bölcsesség először is tiszta azután 
békeszerető. Ámen 


Édesatyánk, megköszönjük néked ezt a csöndességet, amelyet 
újra készítettél nekünk szent házadban. Te látod Atyánk, milyen sok- 
felé ágaznak gondolataink, amikor utakat raksz elénk, amikor dönte- 

nünk, választanunk kell. Sokszor vagyunk tanácstalanok, mert nem 
tudjuk, melyik döntésünk szolgálna javunkra. Kérünk, adj nekünk is 
hű, hálás és tiszta szívet, hogy tudjuk ezt a földi életet úgy élni, hogy 
több legyen utánunk a jóság és a szeretet. Szenteld meg Atyánk az 
életünket, légy gyógyítója betegségeinknek, betegeinknek, vigasz- 
tald a gyászban járókat azzal, hogy megváltó Krisztusunk elment 
helyet készíteni megváltottainak az atyai hajlékban, mert aki az övé, 
ha meghal is él az. Atyánk éreztesd az egyedül élőkkel, a magányo- 
sokkal azt, amit Megváltónk szívünkbe vésett, hogy ő mindig és 
mindenütt jelen van az ő gyermekeivel. Add azért Atyánk, hogy soha 
egyetlen gyermeked se érezze magát magányosnak. Kérünk, segíts, 
hogy amikor kint járunk és faladatainkat végezzük a világban, mun- 
kánk is hirdesse a te nevednek a dicsőségét. Megváltónk nevében 
kérünk, hallgasd meg imádságunkat. Ámen 


Záróének: 195. dics. 1984. 


Útban a fény felé 
Főének: 489. dics. Igeolvasás: 1. Mózes I, 1-5 és 3, 14-24 


Kezdetben teremtette Isten a mennyet és a földet. A föld még kietlen és 
puszta volt, a mélység fölött sötétség volt, de Isten Lelke lebegett a vizek fölött. 
Akkor ezt mondta Isten: Legyen világosság! És lett világosság. Látta Isten, 
hogy a világosság jó, elválasztotta tehát Isten a világosságot a sötétségtől. 
És elnevezte Isten a világosságot nappalnak, a sötétséget pedig éjszakának 
nevezte. Így lett este, és lett reggel: első nap. 

x 

Akkor ezt mondta az ÚRisten a kígyónak: Mivel ezt tetted, átkozott légy min- 
den állat és minden mezei vad közt: hasadon járj, és port egyél egész életedben! 
Ellenségeskedést támasztok közted és az asszony közt, a te utódod és az ő utódja 
közt: ő a fejedet tapossa, te meg a sarkát mardosod. Az asszonynak ezt mond- 
ta: Igen megnövelem terhességed fájdalmát, fájdalommal szülöd gyermeked, 
mégis vágyakozol férjed után, ő pedig uralkodni fog rajtad. Az embernek pedig 
ezt mondta: Mivel hallgattál feleséged szavára, és ettél arról a fáról, amelyről 
azt parancsoltam, hogy ne egyél, legyen a föld átkozott miattad, fáradsággal 
élj belőle egész életedben! Tövist és bogáncsot hajt neked, és a mező növényét 
eszed. Arcod verejtékével eszed a kenyeret, míg visszatérsz a földbe, mert abból 

vétettél. Bizony por vagy, és vissza fogsz térni a porba! Az ember Évának nevezte 
el a feleségét, mert ő lett az anyja minden élőnek. Azután ezt mondta az ÚRisten: 
Íme, az ember olyanná lett, mint miközülünk egy: tudja, mi a jó, és mi a rossz. 
Most azért, hogy ne nyújthassa ki kezét, és ne szakíthasson az élet fájáról is, 
hogy egyék, és örökké éljen, kiűzte az ÚRisten az Éden kertjéből, hogy művelje a 
földet, amelyből vétetett. És miután kiűzte az embert, odaállította az Éden kertje 
elé a kerúbokat és a villogó lángpallost, hogy őrizzék az élet fájához vezető utat. 


Atyánk, telve van az egész föld a te dicsőségeddel. A te hatal- 
madat hirdeti ez a világmindenség. Nap a napoknak, csillagok a 
csillagoknak és ennek a teremtett világnak minden része arról 
beszél, hogy: ,Nagy vagy te Isten, nagy a te hatalmad, világte- 
remtő a te szózatod." Hálát adunk, hogy te azért teremtetted ezt 
a világot, hogy legyen ez nekünk, embereknek, akiket teremtésed 
koronájaként küldtél a világra, terített asztallá. Jó tudni Atyánk, 
hogy te nem azért adtad ezt az életet, hogy az a sötét mélységbe 
hulljon, hanem azt akarod, hogy az szép, békességes áldott élet 
legyen. És te látod, hogy ez a mi életünk mégse ilyen. Tele van 
mélységekkel, botlásokkal, sötétséggel. Hálát adunk neked, hogy 
te most is oda vezetsz bennünket a forráshoz. Megmutatod bűne- 
inknek a forrását, hogy aztán rámutathass a kegyelem forrására, 
megváltó Krisztusunkra. Hálát adunk, hogy így ismertetsz meg 
bennünket önmagunkkal és a te végtelen atyai jóságoddal, mentő 
szereteteddel. Megköszönjük neked Atyánk, hogy szabad remény- 
séggel hordozni a bajokat, gondokat, amelyek ránk-ránk nehezed- 
nek. Cselekedd, hogy tudjuk most mindezt odahelyezni gyermeki 
reménységgel a te atyai kezedbe. Kérünk, tedd Igédet szívünkben 
gyümölcsözővé. Így áldd meg életünket, Jézus Krisztusért. Ámen 


Igehirdetés előtti ének: 226. dics. 2. vers Alapige: Jelenések 3, 18 
Tanácsolom neked, végy tőlem tűzben izzított aranyat, hogy meggazda- 
godj, és fehér ruhát, hogy felöltözz és ne lássék szégyenletes mezítelenséged: 
és végy gyógyító írt, hogy bekend a szemedet és láss. 
Kedves Testvéreim, 
A Szentírásnak az első sorai is olyanok, mint amikor reggel kezd felkelni 
a nap és egyre teljesebb fény ragyogja be a világot. Azzal kapcsolatban, hogy 


hogyan keletkezett ez a világ sok emberi elmélet született már, de a Szentírás 

első soraiban ott van a minden bizonytalanságot elüző, kinyilatkoztatás: Isten 
azt mondta legyen, és lett. Mi úgy szoktunk az életünkről beszélni, hogy 
beszélünk az életünk tavaszáról, nyaráról, őszéről és teléről, de a Szentírásban 
nem a tavasz, nem a reggel van először írva, mert az első nap története így van 
rögzítve: És lett este és lett reggel első nap. A legtöbb ember életének kedves 
szakasza a gyermekkor, a tavasz, a reggel, mert jó tudni, hogy szerető karok 
ölelnek át naponta, szerető kezek teszik asztalunkra a kenyeret és gondoskod- 
nak mindenről, amire szükségünk van. Így jó gyermeknek lenni és tapasztalni, 
hogy körülvesz bennünket a gondoskodó, életünket féltő szeretet. Így kezdő- 
dik a teremtés- történet is. Isten először minden mást megteremtett és végül, 
amikor a föld már olyan volt, mint egy terített asztal, odaültette ehhez a terített 
asztalhoz az embert. Így gondoskodott Isten az ember ételéről, italáról és min- 
den szükségletéről. De aztán ez a csodálatosan szép reggel halad az este felé. 
Így van ez az életünkben is. A gyermekkor után jön az ifjúság tervezgetéseinek 
a kora, majd a nagy küzdelmeknek, a kitűzött céloknak a kora. Mindezek után 
pedig közeledik az ősz és a tél. A tél már a nagy éjszakát jelenti, a nagy sötét- 
séget. Valahogy így látjuk mi az életet. Isten pedig a teremtés történetében azt 
akarja megláttatni velünk, hogy ez nem így van, mert a világ teremtése estével 
kezdődött. Az este az éjszaka után pedig a hajnal a reggel következik. Isten 
ezzel azt az örömhírt hirdeti, hogy miután megkönyörült a bűnbeesett emberen, 
Krisztusban kegyelmet, új teremtést készített. Az emberi élet útja nem a nagy 
sötétség, nem a halál éjszakája, hanem az örökélet új napja, a reggel felé halad. 
De ez már Isten kegyelmi ajándéka, mert az ember már elindult a halál útján. 
Azért hangzott el Isten ajkán a megdöbbentő üzenet az ember felé, hogy Isten 
ezt mondja a bűnbeesett embernek: por vagy te és ismét porrá leszel. Isten tehát 
a porból vett embert, akit naggyá tett, akit, — mint a Zsoltárok könyvében olvas- 
suk — kevéssel teremtette kisebbé önmagánál, visszahelyezi a porba, ahonnan 
vétetett. Miért történt ez? Azért történt, mert az ember visszaélt azzal, hogy 
sokat kapott Istentől akkor, amikor hatalommal és dicsőséggel ruházta fel. Nem 
elégedett meg azzal, hogy boldogan élhette az életét. Látva, hogy nem jó az 
embernek egyedül lenni, Isten hitvestárssal is megajándékozta őt, jó volt az 
embernek szeretni egymást, jó volt tudnia, hogy szeretett gyermeke a teremtő 
Istennek, jó volt tapasztalni, hogy ott van közöttük. Az ember engedetlensége 
lett az első lépés a halál felé. Addig az ember csak az örömet, a jóságot a szere- 
tetet ismerte, most megismerte a félelmet és az Istentől való félelem tette rögtön 
az embert a bűneset után egymást és Istent vádolóvá. Így van ez a mi emberi 
életünkben is. Mindnyájunknak vannak gyermekkori emlékei. És mindnyájan 
tudjuk, hogy milyen boldog volt a kapcsolat köztünk és szüleink között, amíg 
a jót Jóval viszonzó szeretett gyermekként élhettünk a családban. De amint 
megtörtént az első engedetlenség szüleink felé, amikor olyat tettünk, amiről 

tudtuk, hogy ezzel szüleinket megbántottuk, ezért haragudni fognak, azonnal 
szorongva gondoltunk az édesanyánkkal, vagy édesapánkkal való találkozásra. 
A bűneset után az első emberpár is el akart rejtőzködni Isten elől, de rá kellett 
jönnie, hogy Isten elől nem lehet elrejtőzködni, mert ő mindenkinek belelát a 
lelkébe. Az ember nem tudta kikerülni a mindent látó Isten számonkérő kérdé- 
sét: Ember hol vagy! ? A bűneset óta az ember és Isten között szakadékok, elvá- 
lasztófalak, sötét mélységek vannak. Pedig az ember sok mindent megpróbál, 
hogy a szakadékok, a mélységek, a sebek gyógyulását lehetővé tegye. Próbálja 
az ember ennek a szolgálatába állítani a tudományt, a művészetet, a filozófiai 
és ideológiai rendszereket. Mindezeken keresztül próbálja keresni az ember 
az igazságosabbat, a jobbat, a szebbet, a becsületesebbet, a tisztábbat. Mert a 
lelke mélyén mindenki vágyik az igazság, a tisztaság után. Sok fiatal, amikor 
elindul a szülői házból azzal az érzéssel indul, hogy jobb lesz nekem, nem 
leszek állandó szülői felügyelet alatt, nem kell mindenre engedélyt kérnem, 
szabadabb leszek. De bármilyen lelkülettel is indul el egy fiatal hazulról, még 
sokáig kötődik a szüleihez. Nem könnyű független, önálló emberré lenni. Akik 
például főiskolára iratkoznak be és szeretnék a tanulásnak szentelni idejüket 
tudják, mennyi mindenre van szükség a tanulás folyamán és hogy valakinek az 
étkezési díjat, a lakásdíjat ki kell fizetni. Milyen jó annak a fiatalnak, aki tudja, 
jó szüleim minden lehetségest megtesznek, hogy én haladhassak. Mert az élet 
gyökere sokszor a felnőtt korba érkezésig is a szülői házban van. 

Amikor a bűnbeesett ember remegve menekült Isten elől Isten megkönyö- 
rült rajta. Isten bőr ruhába öltöztette a remegő embert. De ahhoz, hogy Isten bőr 
ruhát készíthessen meg kellett halni, el kellett pusztulnia valaminek, állatokat 
kellett odaáldozni, hogy az ember felöltözhessen. Így kezdődött a világban az 
áldozat törvénye. Az áldozat törvényével nevelte Isten az Ószövetségi népet 
arra, hogy a bűnbocsánat drága béren, Isten Bárányának a vére árán történhet 
meg. A felöltöztetett embert aztán Isten kiűzte az Édenből, hogy most már 
ne szakíthasson az ott lévő életnek a fájáról. Az élet fájának a gyümölcse az 
Isten akaratának való engedelmesség, az ember pedig akkor már engedetlen 
lett. Borzalmas lenne a világ, ha az Isten iránt engedetlen ember örökké élne. 
A bűnös ember büntetése nem kegyetlen tett, hanem Isten kegyelmes szerete- 
tének a jele. Mert ha a földön csak igazán istenfélő, jóakaratú és szerető szívű 
emberek élnének, akkor édeni boldogság lenne itt az élet. De ha itt csak gonosz 
emberek élnének, már talán nem lenne élet a földön. 

Nem ok nélkül hangzik a Jelenések könyvében Urunk szava: Vegyél tőlem 
tűzben izzított aranyat. Az izzított arany Megváltónk bűneinkért kiontott vére, 
a fehér ruha pedig a kegyelem öltözete. A tékozló fiú is azt gondolta, hogy 
boldogság lesz önálló életet élni, de amikor az önálló élet őt oda juttatta, hogy 
éheznie kellett, és egészen a sertések vályújáig süllyedt és inkább vállalta 

volna az apai házban a béres életet, akkor tapasztalta meg, hogy az atya sem 
ölelhette őt magához tékozló élete tépett szennyes ruhájában. Mit cselekedett? 
A szolgáknak azt parancsolta, hogy vessék le róla a rajta levő öltözetet. Hoz- 
zanak új ruhát és új sarut és húzzanak arany gyűrűt az ujjára. Szinte lakodalmi 
ünnepet rendezett, és hívta a szolgákat, mondván, hogy ez az ő fia elveszett, de 
megtaláltatott, meghalt, de feltámadott. Az atya tehát megbocsátott, kegyelmet 
adott neki. Így akar Isten mindenkit, aki azt elfogadja, kegyelme öltözetébe 
öltöztetni. Ezért kellene hangzani gyülekezeteinkben, templomainkban, minél 
több helyen Jézus hívogatásának; jöjjetek, mert nem tudjátok mit cselekedtek, 
jöjjetek és öltözzetek fel a kegyelem ruhájába, tisztuljanak meg érzéseitek, 
gondolataitok, cselekedeteitek. Jöjjetek hozzám, hogy ne kelljen kárhozatra 
mennetek. 

Isten, aki a káoszból kozmoszt, világegyetemet teremtett, akinek Lelke 
a teremtés hajnalán a mélység fölött lebegett, aki ezt a világot szépnek és 
jónak teremtette és a bűnbeesett embert nem akarja kárhozatban hagyni, ma is 
hívogat. A Szentírás első soraitól kezdve a Szentírás utolsó fejezetéig kijelenti 
üdvözítő akaratát, azért hívogat mindenkit a kegyelem fehér öltözetének az 
elfogadására. Ámen 


Hálát adunk néked örökkévaló Isten, irgalmas Édesatyánk, 
hogy irgalmas szereteted akkor is átölel bennünket, amikor mi azt 
érdemelnénk, hogy csattanjon rajtunk ítéletednek ostora. Atyánk, 
aki szívünk minden dobbanását ismered, tudod mennyire hidegek, 
szeretetlen szívűek vagyunk és mennyire nem a te Igéd, hanem a 
világ, változó szelei mozgatják érzéseinket, gondolatainkat, cse- 
lekedeteinket. Sok tetszetős jelszó hangzik a te néped között is. 
Sokan közülünk is úgy gondolják, hogy akkor lenne szép élet és jó 
világ, ha mindenki a maga kezébe vehetné életének az irányítását. 
Napjainkban ezt úgy fejezik ki az emberek, hogy ők meg akarják 
valósítani önmagukat. Korunk embere mintha elfelejtené, hogy te 
vagy az Ura ennek a világnak, te teremtetted, Krisztusban te váltot- 
tad meg, te hívogatsz magadhoz, amikor veszélyes utakon járunk, 
mert csak te tudod újjáteremteni ezt a világot, és benne a mi 
gyakran idegen utakon bolyongó életünket is. Hálát adunk néked, 
hogy te életünk sok botlása, elesése és engedetlensége után is 
felkínálod nekünk a kegyelem fehér ruháját. Kérünk, szenteld meg 
életünket, hadd legyen folytatása és eredménye a mi sokszor 
méltatlan életünknek a mi megváltozó életmódunk, hogy legyen 
szívünkben több a szeretet és odakint a világban és szeretteink 
között otthonaikban is cselekedjük a te akaratodat. Kösd össze 

kegyelmesen emberi kapcsolataink elszakadt szálait. Ne engedd, 
hogy a sátánnak hatalma legyen fölöttünk. Kérünk, áldd meg min- 
den jó törekvésünket és szenteld meg azt az igyekezetünket, hogy 
a mi munkánk ne legyen hiábavaló az Úr Jézus Krisztusban, akinek 
a nevében kérünk, hallgasd meg imádságunkat. Ámen 


Záróének: 298.dics. 1989. 


Őrségben 
Főének: 380. dics. Igeolvasás: Habakuk 1, 1-12 és 2, 1-7 


Fenyegető jövendölés. Habakuk próféta látomása. Meddig kell még kiál- 
tanom, URam, miért nem hallgatsz meg? Kiáltok hozzád az erőszak miatt, de 
nem segítesz! Miért kell látnom a romlottságot, és néznem a nyomorúságot? 
Erőszak és önkény van szemem előtt. Folyik a per, és viszály támad. Azért nem 
érvényesül a törvény, nem hoznak soha igaz ítéletet, mert a bűnös kijátssza 
az igazat: ezért hoznak igazságtalan ítéletet. Nézzétek a népeket és lássátok, 
ámulva csodálkozzatok, mert olyan dolgot viszek véghez napjaitokban, amit 
nem is hinnétek, ha elbeszélnék! Mert most útnak indítom a káldeusokat, ezt 
a kegyetlen és szilaj népet. Bejárja ez a széles földet, birtokába vesz hajlé- 
kokat, amelyek nem az övéi. Rettenetes, félelmetes ez a nép, önmaga szabja 
meg törvényét és méltóságát. Lovai gyorsabbak a párducoknál, és vadabbak a 
pusztai farkasoknál, vágtatnak lovasai. Noha messziről jönnek lovasai, repül- 
nek, mint a zsákmányra lecsapó sasok. Mind erőszakos szándékkal jön, arcuk 
csak előre néz, annyi foglyot ejtenek, mint a föveny. Csúfot űz a királyokból, 
kineveti a hatalmasokat. Nevet az erődítményeken, sáncot emel a földből, és 
elfoglalja őket. Azután mást gondol, és tovább megy. Vétkes ő, mert a saját 
erejét isteníti. URam, ősidőktől fogva te vagy az én szent Istenem! Nem fogunk 
meghalni! URam, te az ítélet eszközévé tetted őt! Kösziklám, te arra szántad, 
hogy büntessen! Őrhelyemre állok, odaállok a bástyára, figyelek, várva, hogy 
mit szól hozzám és mit felel panaszomra. Az ÚR szólt is, és ezt mondta: Írd le 
ezt a kijelentést, vésd táblákra, hogy könnyen el lehessen olvasni! Mert ez a 
kijelentés meghatározott időre vonatkozik, hamarosan célhoz ér, és nem csal 
meg; ha késik is, várd türelemmel, mert biztosan bekövetkezik, nem marad 
el. Az elbizakodott ember nem őszinte lelkű, de az igaz ember a hite által él. 
Bizony, a bor megcsal, nagyhangúvá lesz a férfi, nem nyughatik. Szélesre tátja 
torkát, mint a sír, telhetetlen, mint a halál, magához ragad minden nemzetet, 

magához gyűjt minden népet. De majd mindezek példázatot költenek, és ilyen 
jelképes hasonlatokat mondanak róla: Jaj annak, aki rakásra gyűjti, ami nem 
az övé — de meddig? — és másoktól elvett javakkal gazdagodik! De rád támad- 
nak hirtelen, akik marcangolnak, fölébrednek, akiktől reszketsz, és zsákmányul 
esel nekik. 


Atyánk, kihez mehetnénk máshoz, mikor tenálad van az örök 
életnek a beszéde!? Te vagy a mi oltalmunk és menedékünk, örök- 
kévaló Isten, Édesatyánk az Úr Jézus Krisztusban. Szeretnénk 
az életünket a te Szentlelked vezetésével élni, de újra és újra 
tapasztaljuk, milyen ereje van világunk viharainak, amely sokszor 
jobbik énünk akarata elleni irányba sodor bennünket. Ezért van 
naponta szükségünk a te atyai útmutatásodra és tanácsodra, hogy 
a kísértések rengetegében el ne tévedjünk és ne legyünk enge- 
detlen gyermekeiddé. Tele van az életünk külső és belső harccal, 
önmagunkkal és sokszor embertársainkkal való vívódással is. 
Hálát adunk, hogy szívünkbe azt az érzést adtad, hogy te, aki a 
mindennapi kenyeret megadod, most amikor itt állunk előtted gyü- 
lekezetedben a lelkünknek is táplálója vagy; és cselekedd, hogy a 
hallott Igét legyen elégséges erőnk akaratod szerint cselekedni is. 
Kérünk, tégy bennünket erősekké Megváltó Urunk követésében. 
Az ő nevében kérünk, hallgasd meg imádságunkat. Ámen 


Idehirdetés előtti ének: 223. dics. 7. vers Alapige: Habakuk 2, 2-4 


Írd le ezt a kijelentést, vésd táblákra, hogy könnyen el lehessen olvasni! 
Mert ez a kijelentés meghatározott időre vonatkozik, hamarosan célhoz ér, 
és nem csal meg; ha késik is, várd türelemmel, mert biztosan bekövetkezik, 
nem marad el. Az elbizakodott ember nem őszinte lelkű, de az igaz ember a 
hite által él. 


Kedves Testvéreim, 


Életünk változó eseményei között mindnyájan sokszor vagyunk tanács- 
talanok. Kérdések vannak a lelkünkben, amelyre nem találjuk meg a helyes 
választ. Amikor nagyon tele van a lelkünk miértekkel, hogyanokkal, meddig 
kérdésekkel, akkor nagy ajándék, ha van embertársaink közt valaki, akit illető- 
en reménységünk van, hogy tud tanácsot, segítséget adni. Néha az embertársak 
tanácsa is segít továbbmenni, akadályokat legyőzni, hozzásegíthet a tisztább 
látáshoz, és a helyesebb tájékozódáshoz. Tanácsra a mindennapi élet változá- 


424 


sainak és gondjainak a fordulóinál nemcsak nekünk van szükségünk, hanem 
Isten szolgálatra elhívott gyermekeinek is. Igénkben is Istennek egyik prófé- 
tája küzd saját maga és népe életének kérdéseivel, de azokat nem embereknek 
mondja el, hanem Istennek. Az ószövetségi gyülekezet népének az életében 
akkor az a változás okozott nagy gondot, hogy megtámadta őket egy nagy és 
erős hadsereg, a babilóniai sereg és óriási katonai erővel végül is megszállta 
az országot. A lakosság jelentékeny részét a maga országába hurcolta és az 
emberek tízezreit, férfiakat, nőket még gyermekeket is rabszolgaként adta el. A 
nép között nagy volt az elkeseredés, amit még belső viszályok is nehezebbé tet- 
tek, és nagy volt a tanácstalanság. Ebben a bonyolult élethelyzetben Habakuk 
prófétának a lelkében is nehéz kérdések fogalmazódtak meg. A háborúk örök 
kérdése a történelem folyamán a legtöbb esetben az volt, hogy miért támadnak 
meg bennünket mások, miért akarják elvenni az országot, sok esetben elveszik 
ingó és ingatlan javait a megszállt ország népének. Ezeket a dolgokat kérdezte 
meg a próféta Istentől, és várt Isten válaszára. De közben a prófétának a lelke 
mélyén is voltak már népének és a múltnak az ismerete alapján sejtések, hogy 
miért történnek ezek az események. Nemcsak azért, mert a babilóniaiak erő- 
sek, nagyok, katonai túlerejük van és hozzá még sokan közülük kegyetlenek, 
kíméletlenek, mások javaira vágyók, amit ha módjukban áll szívesen elzsák- 
mányolnak, hanem azért is, mert a nép, — amelyik pedig Isten népének tartotta 
magát — nem hallgatott Isten szavára. Pedig Isten olyan sokszor ébresztgette, 
figyelmeztette hűtlenkedő népét a hozzátérésre, és akarata cselekvésére. A 
próféta lelkében is ott volt az az érzés, hogy a káldeusok, miközben maguk is 
gonoszok, eszközök Isten kezében a saját hűtlen népének a megbüntetésére. 

A próféta jól tette, hogy Istent kérdezte meg, mert vannak jó és lelkiisme- 
retes emberek, de azok is csak emberek, de vannak szándékosan félrevezető 
tanácsot adó emberek is. Hiteles és megbízható tanácsot az embernek Isten 
tud adni, mert Isten, aki gyűlöli a bűnt, szereti az embert. Tehát itt is van üze- 
nete az Ige e mondatának, hogy az igaz ember hitből él. A próféta őrállónak 
nevezi magát. Isten válaszol tépelődő kérdéseire. Őrállókat nem minden helyre 
állítanak, csak olyan helyre, ahol nagy értéket kell őrizni, vagy ahol veszély 
fenyeget. Isten gyermekei, bárhol is élnek, mindenütt őrhelyen állnak, úgy, 
mint a katona, aki ott áll az őrtoronyban és vigyáz. Az őrhelyen állás nemcsak 
az arra elhívott őrállóknak a feladata. Az egyházban nemcsak a lelkipásztornak, 
nemcsak a presbiternek, hanem azon a helyen, ahova Isten állított bennünket 
mindnyájunknak őrállónak kell lenni. Azért kell mindnyájunknak őrségben 
lenni, mert a legnagyobb kincs, a legnagyobb érték ezen a világon Istennek az 
Igéje, arra vigyázni kell. Másik kincsünk pedig a hit, amely az Ige által fogam- 
zik meg szívünkben. Ezt a drága kincset őrizni kell, akkor is, ha egészségesek 
vagyunk, akkor is, ha megbotlunk, vagy elesett állapotba kerülünk. 

Isten úgy válaszolt a prófétának, hogy egyrészt biztosítja a prófétát arról, 
hogy a fennálló állapot meg fog változni, de mint mindennek, az eljöven- 
dő változásnak is rendelt ideje van. Az Igében ez így van kifejezve: , Ez a 
kijelentés meghatározott időre vonatkozik, hamarosan célhoz ér és nem csal 
meg; ha késik is várd türelemmel, mert biztosan bekövetkezik, nem marad 
el". Mert Isten ostorként alkalmazza a keményszívű káldeusokat, hogy meg- 
büntesse hűtlen népét. A büntetés sokáig tartott. A szabadulásnak évtizede- 
ken át semmi jele nem volt. A szabadulásnak az ígérete meghatározott időre 
vonatkozik, de az Igében nemcsak az van, hogy hamarosan megérkezik, 
hanem az is, hogy még esetleg sokáig kell rá várni. A hangsúly azon van, 
hogy nem marad el a szabadulás. Amikor Isten arról beszél, hogy ő meg- 
büntetett népét is megszabadítja, akkor ennek mindig kettős jelentése van. 
Nemcsak azt jelenti, hogy megszabadítja övéit abból a fogságból, amelyben 
éppen vannak, hanem azt is, hogy megszabadítja az embert a legnagyobb 
rabságból, a bünnek a rabságából. Tehát Istennek minden bajból, szenvedés- 
ből, nehéz élethelyzetből való szabadítása előképe annak a szabadításnak, 
amit Isten a megváltásban a Messiás eljövetelében készített népének. Isten 
ugyan Babilon által ostorozza népét, de ha ez a nép elfelejti, hogy egy népnek 
sincs örök hatalma a másik nép fölött, ha elkezdenek Istenről megfeledkezve 
uralkodni a megszállott ország népén, — Isten őket, mint ostort elveti. Isten 
ezt valóban meg is cselekedte, mert a babiloniak hatalma megtört és fel- 
váltotta azt a médek és perzsák uralkodása. Erről a történelmi mozzanatról 
tudunk a Szentírásból is, a Dániel könyvéből és ott valóban az történt, hogy 
a babilóni király, aki hatalma magaslatán érezte magát, megszentségtelení- 
tette a Jeruzsálemből hadizsákmányként elhozott szent edényeket. A király 
országa vezetőinek ünnepi lakomát rendezett, és hogy nagyságát még jobban 
megmutassa, a Jeruzsálemből elhozott templomi kelyhekből itták a bort, 
mulatoztak. De azon az éjszakán befejeződött nemcsak Babilónia uralma, de 
Belsazár királynak az élete is. Arra még adott időt Isten, hogy az idős Dániel 
kihirdesse közöttük Isten ítéletes döntését. 

Habakuk prófétát is álmodozónak tartották, amikor leírta a palatáblára és 
hirdette a népnek, hogy Isten szabadítása, ha késik is, de biztosan megérkezik. 
Ezt pedig azért tehette a próféta, mert hitt Isten ígéretének. Isten néha arra készí- 
ti fel övéit, hogy az ő malmai lassan őrölnek. Ő néha emberi mértékkel mérve 
késik a szabadítással. Isten azért mondja Habakuknak: , amit mondok, írd le egy 
táblára.” Ebben az is benne van, hogy jó nagy betűkkel, hogy mindenki lássa, 
aki erre jár. „És mondjad, hogy mindenki hallja, hogy a szabadítás megjön.” 
De sokszor vár ránk Isten türelmes szeretettel akkor is, amikor az idő megérett 
arra, hogy ítéletet gyakoroljon. Nem mi szabjuk meg Isten idejét. Valamikor 
éveken, vagy évtizedeken át vár vagy várat, amikor egy pillanatban váratlanul 

megérkezik, és ha megérkezik, akkor nincs olyan hatalom, amely szabadító 
szeretetét el tudná hárítani. Miért kell felírni azt, amit Isten mond? Miért kell a 
reménységnek, a hitnek az üzenetét leírni, hogy látható legyen és hirdetni, hogy 
hallható legyen? Azért, mert a hívő ember életében is jönnek valamikor nagy 
megfáradások, amikor a legtürelmesebb hívő ember is azt mondja, nem várok 
tovább, nincs semmi eredménye várakozásomnak. Éppen azért hagyja Isten 
leírni, hogy amikor a mi lelkünkben is ott van a csüggedés, amikor a nehézsé- 
gek után még nagyobb akadályok jönnek, akkor magunk előtt lássuk Istennek 
az Igéjét, hogy a szabadítás nem marad el. Még sohasem csalódtak azok, akik 
életüket egészen rábízták Isten kezére. Az időseknek az életében a háború bor- 
zalmai voltak a nagyon nehéz idők. Sokan átélték azt, hogy a gyötrelmeknek 
abban a világában volt egy-egy embertárs, aki reménységgel tudta mondani; 
közeleg a szabadulás ideje. A jó szó, a reménység, ott gyógyító erő volt. Sokan 
azért nem bírták elviselni a borzalmakat, mert nem hangzott közöttük a vigasz- 
taló szó, a gyógyító erőt jelentő reménység. Mindezeken túlmenően Isten arra 
emlékeztet az Igében, hogy a döntő szabadítást, amelyet ő még az ószövetség 
korában megígért, már véghezvitte. Már itt járt Jézus Krisztus, akin keresztül 
Isten kiemel a legnagyobb mélységből, még a halál mélységéből is. Áldott az 
életünk, ha mi hálás hittel fogadjuk, hogy a szabadító szeretet jó-hírének hű 
továbbadói lehetünk. Ahol élünk, mint hitves, vagy testvér, vagy családtag, 
mondjuk Isten üzenetét: Én örökkévaló szeretettel szeretlek téged, én megbo- 
csátom bűneidet, kegyelmet és életet adok neked. Ámen 


Szent a te neved mindenható Isten, Édesatyánk és mi hála- 
adással köszönjük meg néked, hogy gyermekeidnek nevezhetjük 
magunkat. Hálát adunk, hogy Igédben most is arra hívtál el mind- 
nyájunkat, hogy a legszentebb ügynek, a te Igéd és a mi hitünk 
ügyének hű bizonyságtevői és őrállói legyünk. Köszönjük Atyánk, 
hogy a hit és az Ige ajándékát megadtad nekünk és annak megőr- 
zését és továbbadását gyermekeinknek ránk bíztad. Hálát adunk 
atyai biztatásodért, hogy te nemcsak földi életünk veszélyes, köny- 
nyes időszakaiban jössz hozzánk szabadító szeretettel, hanem 
egészen ki akarsz szabadítani a hitetlenség rabságából, hogy mi 
ne halálra, hanem életre tudjunk megérkezni atyai hajlékodba. 
Őszinte bűnbánattal valljuk meg előtted Atyánk, hogy nagyon sze- 
retnénk mi az életünk jó példaadásával járni gyermekeink és uno- 
káink között, hogy ők is megismerjék és megszeressék a hitben 
való járást és azt a vigasztalást, hogy te mennyei Atyánk vagy, aki 
rólunk soha el nem feledkezel. És ha kegyelmed még napjainkhoz 
napokat told, és még ünnepekkel is megajándékozol, amikor mi 

elcsöndesedhetünk előtted, akkor vágyó szívvel lehessünk mindig 
Igédnek hallgatói és befogadói, hogy a hitünk erősödjön, a szere- 
tetünk növekedjen és tudjunk élni mint gyermekeid embertársaink 
javára és szent neved dicsőségére. Megváltónk nevében kérünk, 
hallgasd meg imádságunkat. Ámen 


Záróének: 462. dics. 1987. 


Saulus megtérése 
Főének: 468. dics. Igeolvasás: Ap. Csel. 9, 1-20 


Saul pedig az Úr tanítványai elleni fenyegetéstől és öldökléstől lihegve 
elment a főpaphoz, és leveleket kért tőle Damaszkuszba a zsinagógákhoz, 
hogy ha talál olyanokat, akik az Úr útjának hívei, akár férfiakat, akár nőket, 
megkötözve vihesse azokat Jeruzsálembe. Útközben azonban, amikor éppen 
Damaszkuszhoz közeledett, hirtelen mennyei fény villant fel körülötte, s amint 
a földre esett, hallotta, hogy egy hang így szólt hozzá: ,, Saul, Saul, miért üldö- 
zöl engem?" Ő pedig megkérdezte: „Ki vagy, Uram?” Az így válaszolt: „Én 
vagyok Jézus, akit te üldözöl. De kelj fel, menj be a városba, és ott megmond- 
ják neked, mit kell tenned." A vele utazó férfiak pedig szótlanul álltak, mert 
hallották ugyan a hangot, de senkit sem láttak. Saul pedig felkelt a földről, 
és kinyitotta szemét, de egyáltalán nem látott. Ezért kézen fogva vezették be 
Damaszkuszba, és ott három napig nem látott, nem evett, és nem ivott. 

Volt Damaszkuszban egy tanítvány, név szerint Anániás. Az Úr megszólí- 
totta őt látomásban: ,, Anániás!" Ő így válaszolt: „Íme, itt vagyok, Uram. ” Az 
Úr pedig így szólt hozzá: ,, Kelj fel, menj el abba az utcába, amelyet Egyenes 
utcának hívnak, és keresd meg Júdás házában Sault, akit Tarzuszinak neveznek: 
mert íme, imádkozik, és látomásban látja, hogy egy Anániás nevű férfi jön be 
hozzá, és ráteszi a kezét, hogy lásson. " Anániás így válaszolt: ,, Uram, sokaktól 
hallottam erről a férfiról, mennyi rosszat tett a te szentjeid ellen Jeruzsálem- 
ben, és ide is meghatalmazást kapott a főpapoktól, hogy elfogja mindazokat, 
akik segítségül hívják a te nevedet. ” 

Ezt mondta neki az Úr: ,, Menj el, mert választott eszközöm ő, hogy elvigye 
a nevemet a pogányok, a királyok és Izráel fiai elé. Én pedig meg fogom mutat- 
ni neki, mennyit kell szenvednie az én nevemért. " 

Anániás pedig elment, és bement abba a házba; rátette kezét, és ezt mond- 
ta: „Atyámfia, Saul, az Úr küldött engem, az a Jézus, aki megjelent neked az 


428 


úton, amelyen jöttél, és azért küldött, hogy újra láss, és megtelj Szentlélekkel." 
És egyszerre, mintha pikkelyek estek volna le a szeméről, újra látott; azután 
felkelt, és megkeresztelkedett, majd miután evett, erőre kapott. Néhány napig 
együtt volt a damaszkuszi tanítványokkal, és azonnal hirdetni kezdte a zsina- 
gógákban Jézusról, hogy ő az Isten Fia. 


Magasztalunk téged, örök dicsőségű Isten, Édesatyánk az Úr 
Jézus Krisztusban, mert életünk minden napja a te ajándékod, és 
minden, amit elvégezhetünk, amiben előre haladhatunk, mind-mind 
bizonyságtétel a te gondviselő jóságodról. Mi sokszor nem értjük 
meg a te akaratodat és útjaidat, és a magunk akaratát hajtjuk vég- 
re. Sokszor késő bánattal vesszük észre, hogy hagytuk magunkat 
sodorni a világgal. Nagy szükségünk van atyai tanácsodra, mert 
világunk útvesztőiben mi eltévedünk. Ne engedd, hogy amikor itt 
vagyunk a templomban, elkalandozzanak a gondolataink, hanem 
Igéd fényével világítsd meg terveink és vágyaink útját, hogy tisz- 
tábban lássuk; azok nem tértek el a te atyai akaratodtól. Segíts, 
hogy tudjuk mi is mindig, amikor új nappal ajándékozol meg, és mi 
indulunk, hogy napi munkáinkat végezzük, megkérdezni tőled: Mit 
akarsz Uram, hogy cselekedjem? Vezess Lelkeddel, hogy csele- 
kedhessük a te akaratodat. Megváltónk nevében kérünk, hallgasd 
meg imádságunkat. Ámen 


Igehirdetés előtti ének: 174. dics. Alapige: Ap. Csel. 9, 19b-20 


Néhány napig együtt volt a damaszkuszi tanítványokkal, és azonnal hir- 
detni kezdte a zsinagógákban Jézusról, hogy ő az Isten Fia. 


Kedves Testvéreim, 


Amikor ezek az események történtek, amelyekről az Igében hallottunk, 
Isten már gondoskodott róla, hogy a pogányok közé is eljusson az evangélium. 
Az előző fejezetben van leírva annak az etiópiai kincstárnoknak a története, 
aki, amikor meghallotta, hogy Jeruzsálemben temploma van a világot teremtő 
Istennek, szekérre ült és nekivágott a több mint ezer kilométeres útnak, hogy 
ott a zsidó nép között valami közelebbit tudjon meg Istenről. Jeruzsálemben 
meg tudta venni az Ézsaiás próféta könyvtekercsét, amit hazafelé az úton 
elkezdett olvasni. Szekerére fellépett Fülöp evangélista és tőle megtudta, hogy 
az, akiről olvas, a világ üdvözítő Messiása már volt itt a világon, meghalt és 
feltámadott, hogy azoknak, akik benne hisznek a halálon át is életet adjon. 

Ez a főember még az úton megkeresztelkedett és örömmel tért haza a saját 
országába. Tehát a pogány misszió már megindult, de az ószövetségi gyüle- 
kezet országában éppen a választott nép között sokan voltak azok, akik Isten 
üdvözítő szeretetének a hírét fenntartással fogadták, vagy elvetették. De azért 
Isten Lelke ott is munkálkodott. Például az Ékes kapunál meggyógyított beteg 
gyógyulásának a híre tízezreket vonzott Jeruzsálembe, ahol az apostolokon, 
Péteren keresztül munkálkodott Krisztusnak a Lelke sokaknak gyógyulására. A 
főemberek között volt egy ember, akit Saulnak hívtak, és aki mindent megtett 
azért, hogy a Krisztust követőket büntesse, megkeserítse, és pusztítsa. Saul a 
híres Gamáliel tanítómesternek tanítványa, tudós teológus volt, és mint ilyen 
ment Damaszkuszba azzal a szándékkal, hogy a Krisztus- követőket megfélem- 
lítse, pusztítsa. Ez a történet van leírva ebben a kilencedik fejezetben. 

A Szentlélek kitöltése után rohamosan növekedett Jeruzsálemben és sok más 
helyen a Krisztus követőinek a száma. Az apostolok bátran tettek bizonyságot 
arról, hogy a feltámadott Jézus él, Szentlelke által tovább munkálkodik és a gyü- 
lekezetnek a rohamos növekedése először is az ószövetségi gyülekezet főpapjai- 
nak a haragját növelte. Így lett veszélyes Krisztus- követővé, keresztyénné lenni. 
Ebben a nagyon nehéz időben a Jézus Krisztus gyülekezete mégsem fogyott, 
hanem állandóan növekedett. Így jutott el a Krisztusba vetett hit a nevezetes 
nagyvárosba, Damaszkuszba is. Ott még nem volt gyülekezeti misszió, de már 
volt egy jó néhány Krisztust követő ember. Saulus éppen azért indult oda, hogy 
meggátolja a damaszkuszi keresztyén missziót. De Isten mást akart. Éppen a 
Krisztust követők legveszedelmesebb emberét tette Krisztus apostolává. A hit 
és hitetlenség harca azóta is tart ezen a világon. A föld jó néhány országában az 
ateista ideológia uralkodik. Nem mindenütt előnyös keresztyénnek lenni. Ma 
is megáll, és még az ateista hatalmi szférába tartozó világrészeken is, hogy ott, 
ahol a Krisztuskövetés nem meglanyhult tradíció csupán, nem átöröklött ősöktől 
átvett folytatás, ott az uralkodói ideológia hatalmi súlya nem jelent olyan nagy 
veszélyt. Veszély ott van, ahol a szívekben hidegült meg a hit, ahol a környe- 
zethez való alkalmazkodni akarás, az egyéni csúcsra törekvések fontosabbak az 
embereknek, mint a földi kincsnél nagyobb kincs, a hit. A hit Isten megváltó sze- 
retetében, mert csak ez által lehet legyőzni az ember életét pusztulásba sodorni 
akaró bűnt és a halált. De akinek szívügye megragadni Isten szeretetből fakadó 
kegyelmét az, mindig talál rá alkalmas időt is, helyet is, hogy hitéről bizonyságot 
tegyen, és nem marad néma tanítványa Jézus Krisztusnak. A hitben élő ember 
az Igét, amit a templomban hall viszi magával a szívében, hogy a családi élete 
is egy kis templomi gyülekezet legyen, szeretetközösség, amely arról beszél, 
hogy ott Krisztus szeretet-parancsa minden nap újra megadott áldott lehetőség. 

Mai Igénk első mondatában le van írva, hogy milyen lelkülettel indult 
Saul Damaszkuszba. Saul pedig még fenyegetéstől és öldökléstől lihegve az 

Úr tanítványai ellen, elment a főpaphoz és leveleket kért tőle Damaszkuszba a 
zsinagógákhoz, hogy ha talál olyanokat, akik az Úr útjának hívei, akár férfia- 
kat, akár nőket, megkötözve vihesse azokat Jeruzsálembe. Az Igében a Krisztus 
követése az út szóval van jellemezve. Ez azt fejezi ki nagyon szépen, hogy a 
Krisztus követése nem elmélet, nem ideológia, hanem életforma. Aki Krisztust 
követi az más úton jár, annak az élet útját nem a világ, hanem Jézus Krisztus 
evangéliuma határozza meg. Sokféle életúton járó ember van ezen a földön. 
Sokan a legkönnyebb életutat keresik, de a Krisztust követő emberek nem ezt 
az utat járják. Mi reménységes hittel énekeljük kedves énekünkben: „Ó sok 
keresztje van, de ez az én utam, mert hozzád visz Uram." Saul a damaszkuszi 
úton valami olyan dolgot élt át, amit sem ő, sem más nem tud megmagyarázni. 
A szíve tele volt gyűlölettel, mint az egyiptomi fáraónak, amikor a csapások 
nehezedése miatt végül is elengedte Izráel népét. De amikor azok már elmentek 
és arra gondolt, hogy az ingyen munkaerőt engedte el, üldöző sereggel együtt 
eredt útnak, hogy visszahozza őket, de ez a gyűlölet mindnyájukra halált 
hozott. Értelmünket meghaladó esemény az is, hogy Jézus miután meghalt, 
feltámadott és visszament az Atyához, — még egyszer visszatért a földre, hogy 
a damaszkuszi úton megszólítsa Sault: Saul, Saul, miért üldözöl engem? Pedig 
Saul nem Jézust üldözte, hanem a követőit, de ő, mint ezt több más helyén is 
kifejezi a Szentírás, szolidaritást vállal azokkal, akik hozzá tartoznak. Mondja 
is: „Aki titeket gyűlöl, az engem gyűlöl." Saul a damaszkuszi úton Jézus kér- 
désére, két kérdéssel válaszolt; , Uram ki vagy te?" A másik kérdés; , Uram mit 
akarsz, hogy cselekedjem?" Mindkét kérdésére választ kapott. Megtudta, hogy 
a világ Megváltóját üldözi. A második kérdésre ő maga is olyan kérdéssel vála- 
szolt, amelyet minden hitben élő embernek a reggeli imádságban meg kellene 
kérdezni tőle; , Uram mit akarsz, hogy cselekedjem?" És ehhez a kérdéshez 
minden nap hozzá kellene tenni a kérést is: Adj erőt, hogy azt cselekedjem, 
ami a te akaratod. Jézusnak a kérdésre adott válasza egy utasítás volt, amellyel 
őt be akarta tagolni a damaszkuszi gyülekezet testvéri közösségébe. Ebben a 
történetben az is benne van, hogy Krisztus tud egyéneket külön megszólítani, 
de tud követein keresztül is kérdésekre feleletet adni, félelmet eloszlatni. De 
fontos, hogy ilyenkor is legyen engedelmesség a szívünkben, és ne mondjuk, 
hogy ezt csak egy ember mondta. Ő azt akarja, hogy gyarló emberi eszközö- 
kön keresztül is épüljön anyaszentegyháza, és növekedjen közöttünk, bennünk 
és általunk Isten országa. Saul Krisztus akaratának engedelmeskedve akart 
indulni, de amikor szemét kinyitotta, nem látott semmit. Megvakult. Nagy lelki 
megrázkódtatások idején előfordul, hogy egész rövid idő alatt nagy változás 
történik az ember testi életében is. A második világháború folyamán több kér- 
dezőnek mondta el egy fiatal katona, hogy egyetlen éjszaka alatt vált fekete 
haja hófehérré, amikor körülötte robbantak az aknák és minden pillanatban a 

meghalásra kellett gondolnia. Saul nem megőszült, hanem megvakult a Krisz- 
tus dicsőségének damaszkuszi útján felvillanó fényben. Saulnak ezen keresztül 
is tudatosítania kellett, hogy élete, holnapja nem az ő kezében van, hanem Isten 
kezében. De talán azt is tudtára akarta adni Krisztus Saulnak, hogy ő, aki olyan 
öntelt magabiztossággal üldözte a keresztyéneket, és ezt azért tette, mert úgy 
gondolta, hogy Isten akaratát cselekszi, mind ez ideig vak volt. Vak volt, mert 
nem látta meg, hogy Krisztusban, Isten üdvözítő szeretete öltött testet, tehát 
nem látta meg benne a világ megváltóját, követeiben pedig a testvért. Minden 
ember vak, aki a gyűlölködésnek és gyűlölködve is a magabiztosságnak az 
útját járja. Amikor Saul bement a városba, leborult és imádkozott. Oda is csak 
vezetővel tudott eljutni, de Isten csodálatosan megvigasztalta őt. Három nap 
múlva, amikor Krisztus megbízottja Ananiás bement hozzá, megnyílt a szeme 
világa. De akkor már egészen más szemmel nézte a világot; nem akarta már 
tovább üldözni a Krisztus követőit. Kárnak és szemétnek ítélt mindent, amit 
addig cselekedett. Különösen hegyes vidékeken ismerik azokat a virágokat, 
amelyek reggel, amikor felkel a nap a fény felé fordulva és a nap folyamán is 
állandóan a nap járását követve hajlanak a fény felé. Mire az este eljön, ezek 
a virágok száznyolcvan fokos fordulatot tesznek meg, tehát egészen ellenkező 
irányban találják magukat. Így van annak az embernek az élete is, aki az örök- 
élet napjának a fénye felé kitárulkozik. Az már nem megy tovább a gonoszsá- 
gok, hazugságok és igazságtalanságok útján. Sok összetört élet született így 
újjá, amikor egy-egy ember elindult a Jézus Krisztus követésének az útján. 

Amikor Anániás azt az utasítást kapta Krisztustól, hogy menjen el Saulhoz, 
mert imádkozik Anániás szinte tiltakozott, mert Saul tetteinek a híre ismert 
volt a Krisztust követők között. Krisztus megnyugtatta Anániást, hogy Saul 
neki választott eszköze, hogy nevét a királyok és Izráel fiai elé vigye, ami 
miatt majd sokat fog szenvedni. Így lett Saul, ez a Krisztust üldöző ember Pál 
apostollá, aki tövises testtel is áldott munkát végzett Krisztus követségében, 
és aki zúgolódás nélkül hordta szenvedései keresztjét. Élete hitvallását ő maga 
foglalja össze a Rómaiakhoz írt levelében: , Mert meg vagyok győződve, 
hogy sem halál, sem élet, sem angyalok sem fejedelmek, sem jelenvalók, sem 
eljövendők, sem hatalmak, sem magasság sem mélység, sem semmiféle más 
teremtmény nem választhat el minket az Isten szeretetétől, amely megjelent 
Jézus Krisztusban, a mi Urunkban.” Ámen 


Megköszönjük néked Édesatyánk, hogy felvirrasztottál minket 
erre a vasárnapra, és hogy Igéd üzenete ma újra belecsendült éle- 
tünknek ebbe az itt töltött templomi csöndjébe, és köszönjük, hogy 
Igédben új életre hívogatsz bennünket. Atyánk te ismered szívünk 
minden dobbanását, ismered reménységeinket és reménytelensé- 

geinket, tudod, hogy önmagunkkal is harcolunk, amikor hitünkben 
elbizonytalanodunk. És azt is tudod, hogy mi is sokszor vakok 
vagyunk, mert fél szívvel követjük Megváltónkat, aki féltő sze- 
retettel hívogat bennünket megújuló életre. Töredelmes szívvel 
valljuk meg előtted, hogy azért van szívünkben sok elbizonyta- 
lanodás, mert nem tudjuk Urunktól naponta megkérdezni: Uram, 
mit akarsz, hogy cselekedjem? Kérünk, vezess Szentlelkeddel, 
hogy azon a helyen, ahol élünk, a családban is és mindenütt, ahol 
arra alkalmat készítesz, legyünk bizonyságtévői a te szereteted- 
nek, üdvösségünket munkáló kegyelmednek. Kérünk, erősíts meg 
bennünket ebben a küldetéstudatban, hogy merjük vállalni a ránk 
bízott feladatokat és gyarlóságaink tudata ne vezessen remény- 
telenséghez, hanem ahhoz a hithez, hogy Szentlelkeddel min- 
ket is alkalmassá tehetsz tőled kapott feladatok végzésére. Áldd 
meg anyaszentegyházadat, hogy mindenütt hangozzon benne a te 
Igéd bizonyságtétele könyörülő kegyelmedről. Jézusunk nevében 
kérünk, hallgasd meg imádságunkat. Ámen 


Záróének: 466. dics. 1986. 


Irgalmasság háza 
Főének: 138. zsoltár Igeolvasás: János 5, 1-15 


Ezek után ünnepük volt a zsidóknak, és felment Jézus Jeruzsálembe. Jeru- 
zsálemben a Juh-kapunál van egy medence, amelyet héberül Betesdának nevez- 
nek. Ennek öt oszlopcsarnoka van. A betegek, vakok, sánták, sorvadásosak 
tömege feküdt ezekben (és várták a víz megmozdulását. Mert az Úr angyala 
időnként leszállt a medencére, és felkavarta a vizet: aki elsőnek lépett bele a víz 
felkavarása után, egészséges lett, bármilyen betegségben is szenvedett). Volt ott 
egy ember, aki harmincnyolc éve szenvedett betegségében. Amikor látta Jézus, 
hogy ott fekszik, és megtudta, hogy már milyen hosszú ideje, megkérdezte tőle: 
, Akarsz-e meggyógyulni? " A beteg így válaszolt neki: ,, Uram, nincs emberem, 
hogy amint felkavarodik a víz, beemeljen a medencébe: amíg én megyek, más 
lép be előttem.” Jézus azt mondta neki: ,, Kelj fel, vedd az ágyadat és járj!” 
És azonnal egészséges lett ez az ember, felvette az ágyát, és járt. Aznap pedig 
szombat volt. A zsidók ekkor így szóltak a meggyógyított emberhez: ,, Szombat 
van, nem szabad felvenned az ágyadat. " Ő így válaszolt nekik: ,, Aki meggyó- 

gyított, az mondta nekem: Vedd az ágyadat, és járj! Megkérdezték tőle: ,, Ki az 
az ember, aki azt mondta neked: Vedd fel és járj!? " De a meggyógyított ember 
nem tudta, hogy ki az, mert Jézus félrehúzódott az ott tartózkodó sokaság miatt. 
Ezek után találkozott vele Jézus a templomban, és ezt mondta neki: „Íme, meg- 
gyógyultál, többé ne vétkezz, hogy valami rosszabb ne történjék veled. " Elment 
ez az ember, és megmondta a zsidóknak, hogy Jézus az, aki meggyógyította. 


Dicsőséges, szent örök Isten, Édesatyánk az Úr Jézus Krisztus- 
ban! Hálaadással köszönjük, hogy a múlt hét munkás napjai után 
új napra, új hétre virrasztottál, és mi itt lehetünk gyermekeidnek 
ebben a gyülekezetében. Hálát adunk, hogy itt lélekben együtt 
lehetünk sok-sok testvérrel, akik mint mi, vágyakoznak szent Igéd 
után. A világ sokféle zaja után szükségünk van arra, hogy halljuk 
az örök életnek a beszédét, a halk és szelíd szót, amelyben elmon- 
dod nekünk, hogy te szeretsz bennünket, és azért jössz utánunk 
Igéd üzenetével, mert mi a világ erdejében könnyen eltévedünk, 
és nem találjuk meg a hozzád vezető utat. Kérünk Atyánk, tedd itt 
áldottá találkozásunkat egymással, és megváltó Krisztusunkkal, 
aki azért lett Isten létére emberré, hogy elmondja nekünk szent 
országod titkait, minket drága vérén megváltson, és atyai hajlé- 
kodba vezessen, hogy az üdvözülők seregében mi is dicsőítsük 
szent nevedet. Ámen 


Igehirdetés előtti ének: 231. dics. 1. vers Alapige: János 5, 16-18 


A zsidók ezért üldözni kezdték Jézust, mert szombaton tette ezt. 

Jézus így szólt hozzájuk: , Az én Atyám mind ez ideig munkálkodik, én is 
munkálkodom. ” Ezért azután a zsidók még inkább meg akarták ölni, mert 
nemcsak megtörte a szombatot, hanem saját Atyjának is nevezte Istent, és így 
egyenlővé tette magát az Istennel. 


Kedves Testvéreim, 


A 20. század ötvenes éveiben egy francia régész vezetésével dolgozó kutató 
csoport végzett ásatásokat Jeruzsálemben, és felszínre hozta annak a helynek a 
részeit, amelyről ebben az Igében szó van. Ez egy fürdő létesítményként volt 
ismerős, amelyik annak a kornak egyik megcsodált építménye volt. Kiterjedése 
5000 négyzetméter, a két nagy vízmedencét egy hatméteres fal választotta el 
egymástól és a medencékhez lépcsőkön lehetett lemenni. A létesítmény négy 
oszlopcsarnokkal volt körülvéve. Az ötödik csarnok a két tó közti falra volt 

építve. A még épségben megmaradt oszlopokon megmutatkozik, hogy a csar- 
nokok nyolc és fél méter magasak voltak. Ez a létesítmény tehát egy pompás 
díszes építmény volt, amit a szomszédságban levő templommal együtt , nagy" 
Heródes építtetett. 

Jézus még a nagy ünnepeken tartott összejövetelek alkalmait is megragadta 
arra, hogy valakivel népe szenvedő tagjai között jót tegyen. Abba az oszlopsoros 
csarnokba is azért ment, mert ott beteg emberek sokasága várt a gyógyulásra. 
Jézus szívekbe látó tekintetével felfedezte köztük a legelesettebbet. Ez a meg- 
szólított beteg elmondta Jézusnak, hogy azért várakozott ott mindig sok beteg, 
mert az volt a tapasztalatuk, hogy amikor a víz időnként megmozdul, aki elő- 
ször érkezik a mozgó vízhez, meggyógyul. A megszólított beteg azonban már 
harmincnyolc éve szenved betegségében. Jézus megtudta azt is, hogy a beteg 
azért nem gyógyult meg, mert amikor a víz megmozdul, akkor mindenki, aki 
tud, igyekszik, hogy először érjen a vízbe. De ő nem tud. Akik jobban tudnak 
mozogni, azok megelőzik őt. Jézus aztán megkérdezte tőle: Akarsz meggyógy- 
ulni? Nekünk ez talán szükségtelen kérdésnek tűnik. A pszichológusok azonban 
beszélnek olyan esetekről is, hogy egy sokáig beteg ember nemcsak odáig jut 
el, hogy beletörődik az állapotába, hanem odáig is, hogy elkezd azon gondol- 
kodni, nem lenne-e jobb, ha úgy maradna minden, ahogy van. Így legalább van- 
nak, akik sajnálják őt, és ezt a szánakozó jóakaratot egy-egy kalapjába dobott 
pénzdarabbal, vagy más adománnyal ki is fejezik. Érdemes lenne ezt az ilyen 
módon megtapasztalt emberi jóságot egy esetleges gyógyulással kockáztatni? 
Tehát Jézus kérdése nagyon is indokolt volt. A betegnek el kell döntenie, igazán 
akar-e meggyógyulni. De ebben a kérdésben benne van Jézusnak a segítőkész 
jósága is: Ha igazán akarsz, én segíthetek rajtad! Jézusnak erre a kérdésére 
elhangzott, ami a szívében volt. Uram, nincs emberem, aki gyorsan a vízbe 
vinne. Én mindig elkések. És Jézus segített. Nem úgy, hogy ott maradt vele, míg 
megmozdul a víz, hogy aztán sietve bevigye őt a vízbe. Ő isteni szuverenitással 
ezt mondta: „ Kelj fel, vedd fel ágyadat és járj!" És a beteg nem mondta: Uram, 
én képtelen vagyok erre, hanem végrehajtotta Jézus parancsát. A bizalomteljes 
engedelmesség a hit reflexe. Az Isten szavának engedelmeskedő hit valamilyen 
formában mindig megtermi a gyógyulás gyümölcsét. 

Jézusnak ez a gyógyítása azonban egy újabb feszültséget hozott a zsidó nép 
vezetői és Jézus között. Ez a gyógyítás ugyanis szombaton történt. Olyan tör- 
vény ez a szombat törvény az ószövetségi népnek, amelyhez a törvény magya- 
rázói szerint Istennek eszkatológiai ígérete is fűződik. Az írástudói magyarázat 
és hagyomány szerint azért nem jött még a Messiás a földre, mert a nép nem 
ünnepli meg pontosan a szombatot. Ezek az írásmagyarázók azt mondják, hogy- 
ha a nép egyszer eljut a szombat ünneplésének a pontos megtartásához hama- 
rosan megérkezik a földre a Messiás. Itt ebben a gyógyításban sok mozzanatot 

kárhoztattak a zsidó vezetők. A meggyógyult beteg engedelmeskedve Jézus 
parancsának, hogy keljen fel, vegye fel ágyát és járjon, szó szerint így cseleke- 
dett. Ezután rögtön felháborodva szólongatták őt a hittársak, hogy szombat van, 
ezért nem szabad néked terhet hordozni. Ez a farizeusok szemében igen nagy 
bűnnek számított. A Mischna szerint súlyos büntetést érdemel, aki ezt mégis 
megteszi. A meggyógyított beteg éppen arra hivatkozott, hogy ő azért viszi az 
ágyát, mert aki őt meggyógyította ezt a parancsot adta neki. Rögtön elkezdték 
őt faggatni, hogy ki az, aki őt meggyógyította és neki ilyen parancsot adott? A 
meggyógyított nem ismerte Jézust, mert meggyógyítása után Jézus elvegyült a 
sokadalomban, de aztán a templomban találkozott vele és akkor már meg tudta 
mondani a kérdezőknek, hogy Jézus az, aki őt meggyógyította. Amikor a meg- 
gyógyított találkozott a templomban Jézussal alkalom adódott arra is, hogy a 
meggyógyított embert lelkigondozásban részesítse. Ez a lelkigondozói mondata 
Jézusnak így hangzott: , Lásd, meggyógyultál többé ne vétkezzél, hogy még 
valami rosszabb dolog ne történjen veled." Jézus itt arra utal, hogy a gyógy- 
ulás az Ő parancsának való engedelmesség nyomán a megbocsátás kegyelmi 
ajándéka. Tehát Isten megbocsátotta bűneit, most nagyon komolyan kell venni 
hívő életét nehogy még rosszabb állapotba jusson, mint volt. Ez a rosszabb 
állapot pedig arra utal, hogy nemcsak a testi egészsége, hanem az üdvössége is 
veszélybe kerülhet. Közben voltak ott farizeusok is, akik a feszült helyzetet még 
feszültebbé tették a vallásos kegyes hagyományok szigorú betartására hivatkozó 
beszédükkel. Hiszen ezzel Jézust vádolták, hogy átlépte a szombat törvényét, 
tehát nem tartja meg Istennek a parancsát. Volt már Jézusnak más szombatnapi 
gyógyítása is, amelyekről a többi evangéliumban olvashatunk. Ott arra hivatko- 
zott Jézus, hogy jót cselekedni, életet menteni mindig szabad. Feltette nekik a 
kérdést, hogyha az ő szamaruk a kútba esik, pusztulni hagyják, mert a szombati 
nyugalom megtartásának a törvényét megszegték? 

Ez a János evangéliumában leírt szombati gyógyítás már ott a helyszínen 
nagyon kiéleződött. Annyit világosan látunk, hogy Jézus beszélt ezekkel az 
őt felelősségre vonó emberekkel. Hiszen ebben az esetben sem lehet Jézust 
Isten törvénye könnyelmű megszegőjének tartani, mert a beteg meggyógyítá- 
sa után a lelkigondozó beszélgetésben ezt a meggyógyított beteget is nagyon 
határozottan figyelmeztette az Isten akarata szerinti életrend megtartására, a 
bűn kerülésére. A történetben minden arra utal, hogy a vezető farizeusok ott 
a helyszínen egy külön megbeszélést tartottak és vádolták Jézust a szombat 
törvényének a megszegésével. Erre a vádra Jézus egy nagyon különös fele- 
letet adott: , Az én Atyám mind ez ideig munkálkodik én is munkálkodom." 
Azt akarta velük megértetni, hogy ő nem egy magán emberként van itt ezen a 
földön, hanem mindig és mindenben Isten akaratát akarja végrehajtani. És mint 
ilyen nem cselekedhetik Isten akarata ellen, tehát ellenségei nem ismerik őt, ha 

cselekedeteiben az önkényesség lelkületét látják. Jézus vádolásának ebben az 
esetben talán a teremtés történetnek ez a mondata van félre magyarázva: ,„ Így 
készült el a menny és a föld és azoknak minden serege. A hetedik napra elké- 
szült Isten amaga munkájával, amelyet alkotott és megpihent a hetedik napon 
egész alkotó munkája után. Azután megáldotta és megszentelte az Isten a hete- 
dik napot, mivel azon pihent meg Isten egész alkotó és teremtő munkája után. ” 
Tehát amikor Isten befejezte a teremtés munkáját és látta, hogy minden szép 
és jó megáldotta az embert és megpihent teremtő munkája után. Ennek alap- 
ján valóban mondhatja az, aki nem tudja mélyebben megérteni Isten Igéjét, és 
mondhatta volna maga Jézus is, hogy az én Atyám megpihent a hetedik napon 
és megszentelte azt, tehát én is pihenek ezen a napon. De miért nyugodott meg 
a teremtés hetedik napján Isten? Azért, mert a teremtés munkája befejeződött a 
teremtő megpihent. Ez azonban bizonyára nem jelent mozdulatlan tétlenséget, 
hanem féltő szeretettel nézi teremtett világát. Mert ő nemcsak teremtő Isten, 
hanem gondviselő Édesatyánk is, aki atyai kezében tartja világát. Erre utal a 
Zsoltárok könyve is, ahol ezt olvassuk: ,,..nem szunnyad őriződ. Bizony nem 
szunnyad, nem alszik Izráel őrizője. " Amikor pedig jött a bűneset, amely mint 
egy lavina elindult, hogy az emberiséget kipusztítsa, Isten rögtön hozzáfogott 
Megváltó és üdvözítő munkájához és ezt a munkáját folytatja. Addig folytatni 
fogja, míg el nem hangzik az Isten népének nyugalmát meghozó szó, amely 
Isten országa teljessége megérkezésének az idejét jelenti: Megtörtént. Isten 
tehát befejezte a teremtés munkáját és pihent, de a bűneset után megkezdte 
újjáteremtő munkáját és ameddig ez be nem fejeződik, addig munkálkodni 
fog. És mint ahogyan a teremtéskor Jézus együtt munkálkodott az Atyával és 
nélküle semmi sem lett, ami lett, ugyanúgy az újjáteremtésben is, ahogyan azt 
látta és hallotta az Atyától, együtt munkálkodik vele. Így értjük meg Urunk 
válaszát, amit a szombatnapi gyógyítás után mondott az őt vádolóknak: , Az 
én Atyám mind ez ideig munkálkodik, és is munkálkodom. " Hiszen ő győzte le 
a bűnt és a halált, ő jön majd vissza hatalommal és dicsőséggel, vele érkezik 
meg az új ég és új föld, akkor töröl majd le Isten övéinek a szeméről minden 
könnyet, és akkor érkezik meg a világra az áldott szombat. Ámen 


Hálát adunk néked mindenható Isten, könyörülő Édesatyánk, 
hogy felvirrasztottál erre az új napra, a nyugalom napjára. Hitre 
jutott őseinknek azért volt ez a nap, a hétnek első napja örömnap, 
mert Jézus Krisztus feltámadt a halálból, és mert hitre jutva meg- 
értették, hogy Krisztus feltámadása előleg arra, hogy mi is feltá- 
madunk. Nekünk pedig azért örömnap ez a nap, mert Jézus azzal 
ajándékoz meg bennünket, hogy ahol az ő nevében gyülekeznek 
össze, ő is itt van velünk. Segíts bennünket, hogy tudjuk mi is 

úgy kitárni előtte szívünket, mint az a beteg ember a Bethesda 
tavánál. Add, hogy Igéd magvetése gyümölcsöt teremjen szívünk- 
ben. Taníts minket imádkozni, hogy amikor magunk is fáradtak és 
kimerültek vagyunk, és vannak körültünk emberek, akik tőlünk is 
fáradtabbak és szeretetre szomjazóbbak, tudjuk a nekik is hiányzó 
javakat továbbadni azoknak, hogy áldássá lehessünk számukra. 
Áldd és szenteld meg családi otthonainkat, és segíts, hogy szava- 
ink, tetteink és egész életünk lehessen bizonyságtétel Szentlelked 
újjáteremtő erejéről. Légy velünk kegyelmesen mindig, minden- 
ben, mindenütt, Jézusunk szent nevében kérünk. Ámen 


Záróének: 195. dics. 1989. 


Nem azé, aki fut 
Főének: 236. dics. Igeolvasás: Róma 9, 1-13 


Igazat mondok Krisztusban, nem hazudok, lelkiismeretem tanúskodik mel- 
lettem a Szentlélek által, hogy nagy az én szomorúságom, és szüntelen fájdalom 
gyötri a szívemet. Mert azt kívánom, hogy inkább én magam legyek átok alatt, 
Krisztustól elszakítva, testvéreim, az én test szerinti rokonaim helyett; akiké 
az ősatyák, és akik közül származik a Krisztus test szerint, aki Isten mindenek 
felett: áldott legyen mindörökké. Ámen. De ezt nem úgy értem, mintha Isten 
igéje erejét vesztette volna. Mert nem tartoznak mind Izráelhez, akik Izráeltől 
származnak, és nem mindnyájan Ábrahám gyermekei, akik az ő utódai, hanem 
amint meg van írva: ,, Aki Izsáktól származik, azt fogják utódodnak nevezni. ” 
Vagyis nem a testi származás szerinti utódok az Isten gyermekei, hanem az 
ígéret gyermekei számítanak az ő utódainak. Mert az ígéret szava ez: , Abban 
az időben visszajövök, és fia lesz Sárának.” De nem csak ezt az esetet lehet 
említeni, hanem Rebekáét is, aki egytől fogant, a mi atyánktól, Izsáktól. Még 
ugyanis meg sem születtek gyermekei, és nem tettek semmi jót vagy rosszat, 
de hogy az Istennek kiválasztáson alapuló elhatározása érvényesüljön, úgy 
ahogyan meg van írva: „Jákóbot szerettem, Ézsaut pedig gyűlöltem. ” 


Magasztaljuk szent nevedet megtartó jóságodért, örökkévaló 
Isten, gondviselő Édesatyánk. Hálát adunk néked, hogy elűzted az 
éjszaka sötétjét, és hogy mint a testi álomból a nap fényével fel- 
ébreszted földi gyermekeidet, ezt a napot most arra ajándékoztad 

ismét nekünk, hogy a te Igéd fényével űzzed el lelki sötétségünket. 
Adj a szívünkbe sok fényt és szeretetet, hogy amikor most kegyel- 
medből újra együtt lehetünk, kitárulkozó szívvel tudjuk hallgatni 
Igédet, és meg tudjuk érteni annak üzenetét. Atyánk, te tudod, mert 
számon tartod életünk minden mozzanatát, hogy életünk elmúlt 
napjaiban sokféleképpen bolyongtunk sötétben, a közönynek, a 
szeretetlenségnek a sötétségében, és engedetlenségeink homá- 
lyában. Köszönjük, hogy te mégis kegyelmes szeretettel nézed az 
életünket, hogy nem sújtsz büntető ítéleteddel, hanem napjainkhoz 
napokat ajándékozol, hogy a kenyérharcban helytálljunk és arra is 
készítesz alkalmat, hogy Igéd körül elcsöndesedjünk és a nemes 
harchoz erőt kapjunk. Kérünk Atyánk, tégy bennünket most is 
nemcsak rád figyelő, hanem néked engedelmeskedő áldott gyer- 
mekeiddé is. Ámen 


Igehirdetés előtti ének: 193. dics. Alapige: Róma 9, 14-16 


Mit mondjunk tehát? Igazságtalan az Isten? Szó sincs róla! Hiszen így 
szól Mózeshez: ,, Könyörülök, akin könyörülök, és irgalmazok, akinek irgal- 
mazok.” Ezért tehát nem azé, aki akarja, és nem is azé, aki fut, hanem a 
könyörülő Istené. 


Kedves Testvéreim, 


Isten Igéjének ebben a szakaszában hallottuk, hogy milyen kiváltságot ad 
Isten azoknak az embereknek, akikhez kegyelmes szeretetével odahajlik, akik- 
nek kijelenti akaratát, akiket üdvözítő szeretettel magához ölel. A földön az 
első és egyetlen nép volt, amelynek egyik tagjához odahajolt és egy emberen 
keresztül népet formált. Ez az egyetlen nép, akkor Izráel népe volt, akit Isten 
éppen az Ábrahámhoz való odahajlás által hívott el és nevelt, hogy legyen ez a 
nép a világ missziósává. Ennek a népnek Isten sok kiváltságot adott. Kijelen- 
tette neki akaratát, megmondta neki, hogy benne áldatnak meg a föld népei, és 
rajta keresztül érkezik meg a világra a Megváltó. Ehhez a néphez újra odahajolt 
a pusztai vándorlás végén a Sinai hegynél, amikor adta a törvényt. Ennek a nép- 
nek rendelt Isten istentiszteleti rendet, ennek adott utasítást a szent sátor elkészí- 
tésére. Isten mindent megtett, hogy amikor majd megérkezik a Megváltó, akkor 
az a nép hálás szeretettel fogadja a szabadítást, az új életet. Ismerjük Istennek 
ezzel a néppel véghezvitt hatalmas tetteit, közben követeket, prófétákat küldött, 
és amikor ez a Megváltó valóban megérkezett — ez a nép nem fogadta, elvetette 
a Megváltót. Az övéihez jött és az övéi nem fogadták be őt. Amikor már a Meg- 

váltó itt volt a földön és az apostolokkal együtt járta az országot, a pogányok 
jobban odafigyeltek Isten beszédére, mint a választott nép. Sokféle bálványt 
imádó pogány nép fogadta el Isten országának az evangéliumát. A választott 
nép pedig megölte a Megváltót. Pál apostolnak, amikor megtért nagyon fájt ez 
a viselkedés, hiszen ő is ennek a népnek hűséges tagja volt és fájdalmát még 
növelte az, hogy megtérése előtt üldözője volt a Krisztust követőknek. Szívé- 
ben olyan gyűlölet volt, amely arról bizonykodott, hogy mindenki, aki elindul 
Krisztus nyomdokain Isten-káromló, akit üldözni, pusztítani kell. De Isten 
könyörült rajta és úgy akarta, hogy éppen akkor találkozzon Jézus Krisztussal, 
amikor ment Damaszkuszba, hogy foglyul ejtse a Krisztust követőket. Akkor 
következett be a nevezetessé lett pálfordulás. Ezt a szófordulatot a világ nagy 
részén ma is mondják azokra az emberekre, akik ellenkező irányba folytatják 
az életüket, mint ahogyan kezdték. Akkortól kezdve nemcsak hogy nem üldözte 
Krisztus népét, hanem hűséges hirdetőjévé lett Jézus Krisztus evangéliumának. 
Ennek az lett a következménye, hogy népe ugyanúgy üldözte őt, ahogyan ő 
üldözte megtérése előtt a Krisztus népét. De Krisztus ügyéért vállalta a szenve- 
dést, kárnak és szemétnek ítélt mindent, amit addigi életében cselekedett. 

Pál apostol minden életét fenyegető veszedelem között folytatta az evan- 
gélium hirdetését és keserű lelkülettel mondta, hogy inkább ő maga lenne 
elkárhozó emberré, csak ez az ő vak népe fogadná el Istennek azt a kegyelmét, 
amit Jézus Krisztusban készített az emberiségnek. Megváltozott, megszente- 
lődött életével szentesítette azt az életstílust, amit az első Korintusi levélben 
írt az ottani gyülekezetnek. Ő a gyűlölködő üldöző, Krisztusnak szerető szívű 
követe lett. A saját életében mutatta meg, hogy az az áldozatos szeretet, amit 
Krisztustól vett, nem keresi a maga hasznát, nem gerjed haragra, nem örül a 
hamisságnak, de együtt örül az igazsággal. Vallotta, hogy ez a szeretet, ame- 
lyet Krisztusban Isten küldött erre a földre, soha el nem múlik, hiszen Krisz- 
tus tegnap és ma és mindörökké ugyanaz. Mai igeszakaszunkon érződik az a 
féltő szeretet, amellyel az apostol népe jövőjére gondol. Nemcsak a betegség 
tövisét hordozta, hanem a népe holnapjáért való féltő szeretet is tövisként volt 
a lelkében. Hiszen Isten ezt a népet arra hívta el, hogy áldássá legyen a világ 
számára és ez a nép nem akar, nem tud áldássá lenni. Azt a fájó kérdést forgatta 
magában, hogy akkor Istennek az Igéje, terve, akarata hiábavalóvá lett? Ha ez 
a nép, Isten népe, nem fogadja el a Megváltót, akkor a világ rohan tovább a 
saját vesztébe és nem lesz Megváltott világgá? Ez borzalmas lenne. Akkor ez 
azt jelentené, hogy ezen a világon nincs sehol egy olyan hely, ahol az ember 
biztonságban lenne, ahol ne fenyegetné pusztulás veszélye. Ha ez az egész 
világ a rothadandóság rabságában vesztegel, ezen a világon nincsen semmi, 
ami kivonhatná magát az enyészetből, az elmúlásból!? A Szentírásban valóban 
figyelmeztet Isten, hogy ezen a világon minden mulandó, de ott van a nagy 

örömhír is, hogy mindezek ellenére Isten Igéje mindörökké megmarad. Tehát 
az nem lesz soha hiábavaló. Ez egy kibeszélhetetlen nagy vigasztalás. Tehát a 
földön élő embernek az egyetlen szilárd pontja, egyetlen kapaszkodója, annyi 
sok-sok veszélyeztetettség között is Isten, aki Krisztusban kegyelmet készített. 
De megmarad a kérdés, mi lesz akkor az ószövetségi néppel. Ez a nép ma is 
büszkén hirdeti: Mi Ábrahám utódai vagyunk. Az egykor köztünk élt zsidó 
atyafiak sírkövén mi is sok helyen láthatjuk az ott nyugvó héberül irt neve után 
ezt a két szintén héberül írt szót: Ábrahám fia. Nekünk most ezzel kapcsolatban 
azt akarja Isten a szívünkbe vésni, hogy ne hivatkozzon senki arra, hogy elődei, 
vagy talán ő maga, Istenben hívő ember volt. Ne bizakodjon senki abban, hogy 
ő beleszületett az egyházba, ő tehát Isten népéhez tartozik, mert ez önmagában 
nem elég. Az Isten népéhez tartozás nem útlevél az üdvösségre. Az Igében 
ezt olvassuk: , Nem mindenki Ábrahám fia, aki Ábrahámtól született.” Mert 
Isten nemcsak azt mondta Ábrahámnak, hogy benne megáldatnak a föld népei, 
hanem ez után az első ígéret után évtizedekkel később, amikor ez emberileg 
már reménytelen volt, megjelent Ábrahámnak Isten követe, és azt mondta 
neki, hogy egy év múlva Sárának fia születik. Így folytatódott Isten ígérete az 
áldással Izsáknak is, aki Ábrahám magva volt. Ábrahámnak volt egy más fia 
is, Ismáel, de ő nem az ígért gyermek volt. Ma így mondanánk, hogy ő nem 
Sárától született. Úgy, hogy Ábrahám szívében is megingott a hit, mert felesége 
már nagyon idős volt, és emberileg már lehetetlennek tűnt, hogy gyermeket 
szüljön. A reménytelenség megérlelte Ábrahámban a gondolatot: Segíts maga- 
don, Isten is megsegít. Hívő ember is rászorulhat mások segítségére, de soha 
sem Isten akarata ellenére, hanem csak Isten akarata szerint. Mert nem hiúsult 
meg Istennek az ígérete, de az Izsákban teljesedik be. Sőt, Isten még tovább 
megy, mert ugyanabban a családban ugyanazon apa és anya gyermekeiként, 
méghozzá egyszerre, amikor Rebeka két gyermeket hordott a szíve alatt, Isten 
előre megmondta: a nagyobbik szolgál majd a kisebbnek. Itt is Isten beszéde 
teljesedett be, amikor abban a családban Jákób lett az ígéretnek az örököse. 
Nagyon megdöbbentő, és sok szívet lázadásra indít, amit itt a Római levélben 
az Ószövetségből idéz az apostol: , Jákóbot szerettem, Ézsaut gyűlöltem. ” 
Bennünk talán ott van a kérdés: miért? Ne keressünk itt észokokkal indokol- 
ható magyarázatot. Isten tudja, hogy miért. Mi pedig csöndesedjünk el előtte, 
és ismerjük el, hogy ő az Isten. A létnek a belső nagy dolgait, a világnak a 
mélységes titkait, ahogy azt a Teremtő teremtette, nem mindig lehet megma- 
gyarázni. Nemcsak a lélek világának a titkaiban, hanem a mélyebbre pillantó 
tudomány az anyagi világnak a dolgaiban is kezdi ezt felfedezni. Az anyag 
titkait kutató tudósok közt sokan jutottak az anyagi világ olyan területére, ahol 
öszintén bevallják: ezt nem értjük, ezt nem tudjuk megmagyarázni. Már sok 
tudós hangoztatja, hogy korunk mikrofizikájának a tükrében sok területen más- 

képpen néz ki az anyagi világ, mint ahogyan azt csak néhány évtizeddel ezelőtt 
hirdették a tudósok. Korunk atomtudósai azt mondják, hogy a holt anyag való- 
jában nem holt. Csodálatos részecskék élnek, mozognak és keringenek benne. 
Egy-egy kő vagy fadarab valóságos történelem. Egy bizonyos mértékben már 
tudják analizálni az anyag részeinek a hasadását. Még nem is olyan túl régen 
azt mondták: Az anyag legkisebb részei az atomok, az atomok azok a parányi 
részecskék, ameddig az anyag felbontható. Ezek a legparányibb részek, az 
atomok már nem hasíthatók. És ma már az az óriási energia, amely az atomok 
hasadásakor keletkezik, az emberek reménysége, vagy réme. Mindkettő lehet- 
séges aszerint, hogy azt milyen lelkületű emberek, és mire használnák. Már az 
atomhasadással foglalkozó tudósok is hangoztatják, hogy ennél a folyamatnál 
nem számítható ki minden pontosan, mert az nem várt meglepetéseket is tarto- 
gathat. Ha ez így van az anyag világában, mennyivel inkább így lehet ez a lélek 
világában, vagy az anyagi világban élő ember lelkivilágában. Jézus a szeretet 
törvényét írja övéinek a szívébe, mégis beszél a gyűlöletről is, mégpedig közeli 
családtagokkal kapcsolatban. Mert egyszer azt mondta a tanítványokkal való 
beszélgetés közben, amikor éppen anyagi dolgokról volt szó, hogy ha valaki 
nem gyűlöli meg az atyját, anyját, vagy családtagjait őérte, nem méltó az Isten 
országára. De ezt nem általános szabályként mondta, hanem egy bizonyos 
élethelyzetre alkalmazta. Ott arról van szó, hogy vannak az életben helyzetek, 
amikor a család tagjai két külön világnak a gyermekei. Az egyik odafordul 
Istenhez, szereti őt, mert tudja, hogy Ura az életünknek. A másik hallani se 
akar Istenről, szavára nem hallgat, akaratát nem veszi figyelembe. Ha ehhez 
a családban még szeretetlenség is társul, ott pokollá válik az élet. Az apostoli 
tanács még ilyen esetben is úgy hangzik, hogy a gonoszt jóval győzd meg, az 
életed példaadásával. Ez különösen a házastársakra vonatkozik, és ehhez sok 
erő és szeretet kell. Mégis mindent meg kell tenni a család együttmaradásának 
az érdekében. Csak azt nem, hogy az istenfélő a családi békesség érdekében 
feladja a hitét. Isten nélküli egy akaratot nem akar Isten. Gondoljunk csak a 
Bábel tornyának a történetére. Ott egy akaraton voltak a torony építői, de Isten 
nélkül akartak égig érő tornyot építeni. Ahol pedig az ember Isten nélkül él, 
oda előbb vagy utóbb elérkezik a bábeli zűrzavar, az, hogy az emberek nem 
értik meg egymást. Jézus ilyen állapotra nézve, ilyen veszélytől féltve övéit, 
ajánlja inkább az ilyen emberek egymástól való távol maradását. Ezért tette 
Isten az ő szabad kegyelme evangéliumának a szószólójává az egykori Sault, 
hogy ő is segítsen a népeket elválasztó sokféle falat ledönteni, sokféle népet 
egybeszerkeszteni a Krisztusban. , Mert Krisztusban nincs többé sem zsidó, 
sem görög, nincs sem szolga sem szabad, mert ti mindnyájan egyek vagytok a 
Krisztus Jézusban. Ha pedig Krisztuséi vagytok, akkor Ábrahám utódai vagy- 
tok, és ígéret szerint örökösök. " Ámen 

Magasztalunk téged Édesatyánk, hogy irgalmas szereteteddel 
naponta megújítod az életünket. Hálát adunk, hogy minden nap, 
amelyre felvirrasztasz, a te új kegyelmi ajándékod. Köszönjük, 
hogy te minden magba az életnek csiráját adtad, és a földbe vetett 
mag gyökeret ereszt, hogy növekedhessen és gyümölcsöt terem- 
jen. Tudjuk Atyánk, hogy mi mindnyájan mulandó teremtményeid 
vagyunk, mert még nem jött el erre a világra országod teljessége. 
Köszönjük, hogy szent és örök országodnak a királyát már elküld- 
ted, hogy megváltson bennünket. Ő feltámadván legyőzte a halált, 
és szívünkbe véste azt az örömhírt, hogy aki benne hisz, a halálon 
keresztül is életre érkezik. Hálát adunk, hogy annak az eljövendő 
új világnak az erői munkálkodnak már itt a földön is gyerme- 
keidnek szívében. Kérünk Atyánk, adj nekünk megújuló lelki és 
testi erőt, hogy otthonainkban és a világban is ne a gonoszság, 
hanem a szeretet és jóság töltse be a szíveket, hogy újulhasson, 
gyógyulhasson ez a sok sebből vérző szegény beteg világ. Kérünk 
Atyánk, hogy ebben a munkában is tégy bennünket áldott eszkö- 
zökké. Vigasztald a gyászolókat, hogy akik szívüket itt a földön 
átadták Jézusnak, azokat semmi hatalma ennek a világnak, még a 
halál sem ragadhatja ki az ő megváltó kezéből. Jézusunk nevében 
kérünk, hallgasd meg imádságunkat. Ámen 


Záróének: 511. dicséret 1991. 


Ruth 
Főének: 247. dics. Igeolvasás: Ruth 4, 1-17 


Boáz odament a városkapuhoz, és leült. És amikor arra ment az a közeli rokon, 
akiről Boáz beszélt, ezt mondta: Kerülj erre, ülj ide, atyámfia! Az odament, és 
leült. Azután maga mellé vett Boáz tíz embert a város vénei közül, és ezt mondta: 
Üljetek ide! És azok leültek. Ekkor azt mondta Boáz a legközelebbi rokonnak: A 
Móáb mezejéről visszatért Naomi el akarja adni azt a darab szántóföldet, amely 
rokonunké, Elimeleké volt. Azt gondoltam, hogy tudomásodra hozom, és megmon- 
dom: vedd meg az itt ülők előtt, népem vénei előtt! Ha vállalod a rokoni kötelezett- 
séget, vállald; de ha nem vállalod, mondd meg nekem, hadd tudjam! Mert rajtad 
kívül nincs más közeli rokon, utánad már én következem. Ő így szólt: Vállalom. 
De Boáz ezt mondta: Amikor a szántóföldet megveszed Naomitól, a móábi Ruthot, 

a meghaltnak a feleségét is el kell venned, hogy fenntartsd a meghaltnak a nevét 
örökségében. Erre azt felelte a közeli rokon: Azt nem tudom magamra vállalni, 
mert akkor a saját örökségemet teszem tönkre. Vállald magadra az én rokoni köte- 
lezettségemet, mert én nem tudom vállalni! Régente Izráelben úgy erősítettek meg 
minden rokoni kötelezettséggel vagy cserével kapcsolatos ügyet, hogy az egyik fél 
lehúzta a saruját, és odaadta a másiknak. Ez volt a hitelesítés módja Izráelben. 
Amikor tehát a közeli rokon azt mondta Boáznak, hogy szerezd meg te magadnak, 
akkor lehúzta a saruját. Ekkor azt mondta Boáz a véneknek és az egész népnek: 
Ti vagytok a tanúim, hogy én ma átvettem Naomitól mindazt, ami Elimeleké volt, 
és mindazt, ami Kiljóné és Mahlóné volt. Sőt a móábi Ruthot, Mahlón feleségét is 
feleségül veszem, hogy fenntartsam a meghaltnak a nevét örökségében, hogy ki ne 
vesszen a meghaltnak a neve atyjafiai közül lakóhelyének a kapujából. Ti vagytok 
most ennek a tanúi. A kapuban levő egész nép ezt mondta a vénekkel együtt: Tanúk 
vagyunk! Adja az ÚR, hogy ez az asszony, aki a házadba megy, olyan legyen, mint 
Ráhel és Lea, akik ketten építették föl Izráel házát. Gyarapodjál Efrátában, legyen 
híres a neved Betlehemben! Legyen olyan a házad, mint Pérec háza, akit Támár 
szült Júdának, annak az utódnak a révén, akit majd az ÚR ad neked ettől a fiatal- 
asszonytól! Elvette tehát Boáz Ruthot, és az a felesége lett. Bement az asszonyhoz, 
és az ÚR megadta neki, hogy teherbe essen; és fiút szült. Akkor ezt mondták az 
asszonyok Naominak: Áldott az ÚR, aki nem hagyott most téged rokoni támasz 
öreg korodban! Hiszen menyed szülte őt, aki szeret téged, és többet ér neked hét 
fiúnál. Naomi pedig fogta a gyermeket, ölébe vette, és dajkálgatta. A szomszédasz- 
szonyok nevet adtak neki, és azt mondták: Fia született Naominak! És elnevezték 
őt Óbédnak. Ez volt Dávid apjának, Isainak az apja. 


Mindörökké dicsértessen a te szent neved mindenható Isten, 
Atyánk az Úr Jézus Krisztusban, mert jó vagy, és örökkévaló a te 
kegyelmed. Teremtő , legyen" szóddal világot formáltál, és ebben 
a világban nekünk, porból vett gyermekeidnek is helyet adtál, sőt 
minket teremtésed koronáiként hívtál életre. Már mi is csak örök 
Igédből tudjuk jó Atyánk, hogy te minket örömre, életre teremtet- 
tél, de atyáink megszegték parancsodat, amikor az ősi kígyóra, a 
kísértőre hallgattak. Mi már csak fájlalni tudjuk, hogy ilyen terhes 
örökséget örököltünk. De megvalljuk előtted jó Atyánk, hogy mi 
ennek az örökségnek a folytatói vagyunk, mert mindnyájan hajla- 
mosak vagyunk az engedetlenségre. Kérünk jó Atyánk, gyógyíts 
meg bennünket ebből a bűn-betegségből, és adj most kitárulkozó 
szívet, hogy most is engedelmes figyelemmel hallgassuk Igédet, 
és azt úgy zárjuk szívünkbe, hogy legyen erőnk odakint a kísér- 


444 


tésekkel teli világban is cselekedni a te akaratodat. Így áldd meg 
most is Igéd körül való együttlétünket, könyörülő Istenünk szent 
Fiad, az Úr Jézus Krisztus szent nevében kérünk. Ámen 


Igehirdetés előtti ének: 162. dics. 3. vers Alapige: Ruth 4, 14-17 


Áldott az Úr, aki nem hagyott most téged rokoni támasz nélkül. Legyen 
híres az ő neve Izráelben! Legyen ő életed megújítója, és gondviselőd öreg 
korodban! Hiszen menyed szülte őt, aki téged szeret! Naomi pedig fogta a 
gyermeket, ölébe vette és dajkálgatta. A szomszédasszonyok nevet adtak neki 
és azt mondták: Fia született Naominak! És elnevezték őt Óbédnak. Ő volt 
Dávid apjának, Isainak az apja. 


Kedves Testvéreim, 


Ruth könyvének az előző két fejezetében arról van szó, hogy hogyan tudja 
Isten megmutatni a mindennapi élet sokféle változásában, hogy ezen a vilá- 
gon a leghatalmasabb erő a szeretet. Sokféle erő van ezen a világon. Korunk 
tudósainak egyik legnagyobb gondja az erőforrások keresése. A mai ember 
sokféle erőforrást használ, és sokféle erőforrásból merít. A legrégibb erő, amit 
az ember tudatosan használ, az emberi erő. És a legrégibb erőforrás, a táplá- 
lék, a kenyér. Fejlődése során az ember sokféle erőt és erőforrást felfedezett, 
alkalmazott és alkalmaz. Hamar felfedezte például az állatok erejét, és azt ahol 
lehetséges, a maga szolgálatába állítja. De a legnagyobb erő ezen a világon 
mégis a szeretet. Ez azért is figyelemre méltó, mert ennek mértékét vagy mére- 
tét nem lehet semmiféle földi eszközzel, vagy mérőműszerrel megmérni. És 
ez azt jelenti, hogy a szeretet nem anyagi természetű dolog, tehát nem ebből a 
világból való. És jó ha tudatosítjuk, honnan került a szeretet a földre. , Mert úgy 
szerette Isten a világot, hogy egyszülött fiát küldte, hogy aki hisz benne, el ne 
vesszen, hanem örök élete legyen." A sokféle szereteten kívüli erő, ami benne 
van világunkban, az ember életére nézve jelentéktelen amellett az erő mellett, 
amit a szeretet jelent. Sajnos, már tapasztalatból ismerjük, hogy milyen ereje 
van azoknak a fegyvereknek, robbanószerkezeteknek, amelyeket napjainkban 
gyártanak. Olyan ereje van, hogy nem csak egy város népét, hanem milliókat 
lehet elpusztítani vele, de ez az erő nem gyógyít, nem ment életet, hanem pusz- 
tít. Éppen azért, ha egy embernek a szívében, akinek testi ereje talán nagyon 
kevés, de a szívében szeretet van, ez a szeretet nagyobb erő, mint hadsere- 
geknek a fegyvertára, mint hadvezéreknek a hatalma. Mert a szeretet mindig 
gyógyít, mindig életet teremt, mindig áldozatot tud hozni, sebet tud kötözni, 
jót tud tenni. Bizonyára ismerjük mindnyájan a hatalmas erejű Sámsonnak a 

történetét. Isten őt azzal akarta megbízni, hogy legyen megszabadítója a szo- 
rongatott Ószövetségi gyülekezetnek. Bizonyára ennek a háborúskodásnak a 
történetéből mindnyájan emlékszünk arra, hogy mire jutott ez az erős ember a 
hatalmas erejével. Tudott az ellenségnek nagy kárt csinálni, sőt erejének utolsó 
megfeszítésével ki tudta mozdítani helyéről egy nagy háznak a tartóoszlopait 
és a végén erőkifejtésének a végső eredménye az lett, hogy ott pusztult el 
saját erejének az áldozataként sok más emberrel együtt. Az erő nagy ajándéka 
Istennek, de nagy veszéllyé is válhat, ha az ember a maga erejében bízik. Ezért 
mondta Pál apostol is, hogy ő a maga tövises testével azért erős, mert a maga 
gyenge testében Istennek az ereje munkálkodik. A maga erejében bízó ember 
könnyen elfordul Istentől és nem akarja cselekedni Isten akaratát. 

Ruth is egy gyenge, egyszerű özvegyasszony volt. Elimélek és hitvese 
Naómi egy nagy szárazság-hullám idején hagyta ott az Ígéret földjét és ment a 
szomszédos országba, ahol akkor is termett a föld, amikor hazájukban szárazság 
volt. Ott letelepedve két fiuk ottani asszonyt vett feleségül. Ennek a házaspárnak 
a fiai tehát pogány feleséggel kezdték élni házas életüket. Elimélek, Naómi férje 
nemsokára meghalt. A két izráelita férfi és moábita feleségeik, mintegy tíz évig 
éltek Moáb mezején. Közben egy betegség-hullám során meghalt a két izráelita 
férfi is, így tehát a két pogány asszony is akárcsak anyósuk özveggyé lettek. 
Naómi miután meghallotta, hogy szülőföldjén megszűnt a szárazság, elhatározta, 
hogy visszamegy Betlehembe. Naómit a határig elkísérte két fiának a felesége. 
Ott azonban Naómi el akart búcsúzni menyeitől és kérte őket, hogy menjenek 
vissza hazájukba, mint ahogy ő is visszamegy a szülőföldjére. Életükre Isten 
áldását kérte, szomorúan mondta, hogy neki nincs már több fia, akikhez férjhez 
mehetnének, búcsúzáskor sírva fakadtak és Naómi egyik menye, akit Orpának 
hívtak meghallgatta anyósát és visszatért szülőföldjére, de Ruth tovább akart 
menni anyósával. Férjével együtt élve hallott tőle a Teremtő Istenről, és lelke 
mélyén már úgy érezte, hogy ő szívesebben tartozna néhai férjének a népéhez. 
Ezért anyósa minden marasztalása után is menni akart. Szándékát így indokolta: 
,, Ne unszolj engem, hogy elhagyjalak és visszatérjek tőled. Mert ahová te mégy, 
odamegyek, ahol te megszállsz, ott szállok meg. Néped az én népem, és Istened 
az én Istenem. Ahol te meghalsz, ott akarok meghalni én is, ott temessenek el 
engem! Úgy bánjék velem az Úr most és ezután is, hogy csak a halál választ el 
engem tőled. ” Naómi tehát menyével együtt visszatért szülőföldjére és letelepe- 
dett egykori otthonában, Betlehemben. Éppen aratás ideje volt, amikor megér- 
keztek. Ruth nem akart tétlenkedni és engedélyt kért anyósától, hogy mehessen 
az aratók után összeszedegetni az elhullott kalászokat. A kalászt, szedegetés 
után, örömmel vitte anyósának. Beszámolt neki, hogy éppen egy rokon gazdának 
a földjén szedegetett kalászt. A Boáz nevű gazda már tudott róla, mert a rokon- 
sághoz tartozott és Betlehemben már híre ment a hűséges pogány asszony oda 

menetelének. A Mózes törvényében benne van a rendelkezés, hogy aratáskor a 
gazdáknak nem szabad a leesett elhullott kalászokat összeszedegetni. Akinek 
Isten földet adott és van hol aratnia, annak gondolni kell azokra is, akiknek nincs 
földje és nincs aratása. Azért adta Isten azt a parancsot, hogy aratáskor az aratók 
a kalászt ne szedjék össze, hogy legyen kenyerük a szegényeknek és a jövevé- 
nyeknek is. A gazda meghagyta aratómunkásainak, hogy legyenek kedvesek a 
kalászt szedegető Ruthoz és a lehullott kalászokon kívül is húzzanak ki kalászt 
a kévékből, hogy legyen annak a családnak is kenyere. Boáz, mikor megtudta, 
hogy Naómi el akarja adni az Elimélek örökségét, beszélni akart egy tőle még 
közelebbi rokonnal, akit másnap a város kapujánál a város többi vezetője jelen- 
létében megkérdezett, hogy megveszi e Naómitól az Elimélek örökségét. Miután 
a legközelebbi rokon nem vette meg az örökséget Boáz kijelentette, hogy ő azt 
megveszi és az idevonatkozó törvényt megtartva feleségül veszi a pogány szár- 
mazású Ruthot. Így lett ez a szerető szívű pogány származású Ruth a mély hitű 
és Isten törvényét megtartani akaró Boáznak a felesége. 

Ezen a történeten keresztül is azt mondja el Isten, hogy milyen hatalom és 
milyen eredményhez vezet a hűségesen gyakorolt és megtartott ragaszkodó 
szeretet. Mert minden embernek a szívében van — legalább is élete egy részében 
— valamennyi szeretet, de a szeretetben hűségesnek kell maradni mindenkinek, 
aki Isten gyermekeként akarja tölteni ezt a földi életet. Ahol a szeretetnek mély 
gyökere van, ott a fájdalmat okozó sértő szóra sem szűnhet az meg. Az őszinte 
jóság és az igazi szeretet nem hagy életteret az önzésnek és a rosszakaratnak. 

Boázt és Ruthot Isten gyermekáldással ajándékozta meg. A fiúgyermeknek 
az Obed nevet adták. Amikor Naómi hazatért szülőföldjére azt mondta roko- 
nainak és szomszédainak, hogy ne nevezzék őt Naóminak, mert ez a név azt 
jelenti: Kedves, bájos, hanem nevezzék őt Márának, ami azt jelenti, keserűség, 
szomorúság. Hiszen férje meghalt idegenben, idegen földben nyugszik két fia 
is, és ő keserű szívvel jött vissza szülőföldjére. De Isten az ő hazajövetelét 
éppen a moábita Ruth által tette áldássá. Amikor Ruthnak megszületett a gyer- 
meke és Naómi a gyermeket nagy szeretettel dajkálta, a rokonok a gyermeket 
Naómi gyermekeként emlegették. Az Obed név a nyelvészek fejtegetése szerint 
valószínüleg arra való utalás, hogy a közvetlen környezet a gyermeket , Ben- 
Noámnak" hívta, ami azt jelenti a kedvesség a bájosság fia. Így került bele a 
pogány származású, de a Teremtő Istent a maga Istenének nevező Ruth Jézus 
Krisztus családfájának a történetébe. Mert Obed lett az atyja Isainak. Isai pedig 
a Dávid atyja volt. Ilyen csodálatosak Istennek az útjai. 

Ne felejtsük el azért soha, hogy, amikor körülvesznek bennünket a földi élet 
folyamán különböző lehetőségek, a sátán pedig önzővé tudja tenni a szívet, fel 
tudja lobbantani a haragot, el tudja szakítani egymástól az embereket — mert 
örök törekvése ez a sátánnak, — akkor jó megtanulni azt az áldott leckét, ami- 

ről ebben az igehirdetésben szó volt, hogy a legnagyobb erő ezen a világon a 
szeretet és Isten az ő szerető szívű gyermekeit szereti és megáldja. Amen 


Hálát adunk néked kegyelmes Istenünk, könyörülő Atyánk, 
hogy újra és újra elmondod nekünk, hogy életünk a te ajándékod. 
Köszönjük, hogy azt is elmondod: nincs olyan jelentéktelen kicsiny- 
ke ember a földön, aki ne lehetne hatalmas eszközzé a te kezedben, 
akin keresztül ne tudnád felragyogtatni ebben a világban jóságo- 
dat, és szeretetedet. Köszönjük Atyánk, hogy te Igéd és Szentlelked 
által ma is munkálod, hogy a szívekben ne a sátán munkájának a 
gyümölcse érlelődjön. Fájó szívvel látjuk, és töredelmes szívvel 
valljuk meg, hogy vannak a mi életünkben is időszakok, amikor a 
sátán meggyengíti hitünket és megérleli szívünkben a gonoszság 
és a gyűlölet gyümölcsét. Hálát adunk, hogy te Szentlelkedet adod 
mindenkinek, aki azt kéri tőled és kérünk, segíts, hogy a mi életünk- 
ben növekedjenek a te Szentlelkednek a gyümölcsei. És köszönjük, 
hogy Szentlelkednek első gyümölcsei a szeretet, jóság, szelídség. 
Add, legyen életünkben nyilvánvalóvá, hogy mi most is kitárulkozó 
szívvel hallgattuk Igédet és őszintén akarjuk cselekedni mindazt, 
amire minket Igédben nevelsz. Üdvözítő szereteted hálás lélekkel 
elfogadjuk és a Krisztusban készített kegyelmet abban a hitben 
öleljük magunkhoz, hogy attól bennünket semmi ezen a világon 
nem választhat el. Kérünk, szenteld meg szívünket, áldd meg éle- 
tünket Megváltónk, az Úr Jézus Krisztus áldozatáért. Ámen 


Záróének: 393. dics. 2005. 

Mennyei haza — Megdicsőült élet 


Esti istentiszteletek 


Úrvacsorai hét — hálaadás az új kenyérért 
Alapige: Filippi 3, 20-21 és Jelenések 21, 5 


Nekünk pedig a mennyben van polgárjogunk, ahonnan az Úr Jézus Krisz- 
tust is várjuk üdvözítőül, aki az ő dicsőséges testéhez hasonlóvá változtatja 
a mi gyarló testünket, azzal az erővel, amellyel maga alá vethet mindeneket. 

kk 

A királyi széken ülő ezt mondta: „Íme, újjáteremtek mindent.” És így 
szólt: „Ird meg, mert ezek az Igék megbízhatók s igazak.” 


Kedves Testvéreim, 


Aki egy kicsit vissza tud pillantani nemcsak a saját életének az eseményei- 
re, hanem az egész emberiségnek a történelmére is, az tudatosítja, hogy a világ 
tele van változásokkal. Mindig vannak emberek, akik a változásoknak örülnek, 
és vannak, akik szomorkodnak. A gyógyulás örömöt vált ki az érintettekben 
és családtagjaikban, az életből való kiszakadás pedig szomorúságot, gyászt. 
Sok nagy esemény játszódott már le a földön az egyéneknek és a népeknek az 
életében is, de a legnagyobb esemény, amelyről tudjuk, hogy meg kell történ- 
nie, még nem történt meg. Ez a legnagyobb esemény, amelyről sokszor beszél 
Isten a Szentírásban, a világ újjáteremtése lesz. Mai Igénkben az mondja ezt, 
aki a királyi széken ül, Jézus Krisztus, aki rangrejtve eljött már erre a földre, 
és azzal, hogy hirdette Isten országának az evangéliumát, sok jót tett, mégis 
keresztre feszítették, meghalt és feltámadt, utána pedig visszament a mennybe 
ahonnan jött, már meg is kezdte Isten országának az építését. Mielőtt azonban 
visszament a mennybe, elmondta a tanítványainak, hogy ő még egyszer visz- 
szajön erre a földre, befejezi Isten országának az építését és ezzel újjáteremti 
a világot. Ez az a legnagyobb esemény, amely még nem történt meg, de ami- 
óta Jézus itt járt, már a földön is hangzik Isten országának az evangéliuma. A 
hitetlen ember csak ezt a világot ismeri ahol él, de a hitben élő ember sokkal 
többet lát. Többet, mert a hit a nem látott dolgok valósága, tehát a hit számára 
az Isten országa, a most még csak hit által látható világ, már valóság. 

A hitetlennek, aki nem ismeri Istennek az országát, vagy csak hallott róla vala- 
mit, Isten országa még nem valóság. Az nem érti meg, hogy Isten országa olyan 

minden emberi képzeletet felülhaladó dolog, hogy azt nem lehet emberi szavakkal 
kifejezni. Az nem érti meg hogy ,, amit szem nem látott, fül nem hallott, és emberi 
értelem fel sem foghat, olyat készített Isten az őt félőknek. " Tehát nem mindenkié 
az üdvösség. Nem mintha Isten nem akarna mindenkit üdvözíteni, de nem min- 
denki gondol rá. A Zsidókhoz írt levélben olvassuk: , Hogyan menekülhetne meg 
valaki, ha nem törődne ilyen nagy üdvösséggel? " Sok mindennel törődik, de az 
üdvösséggel nem törődik az, akinek az értéklistáján utolsó helyen áll Isten. 

A földön vannak olyan helyek, ahol az emberek nem ismerik a tavaszi 
virágzást, a kalásztengert ringató rónát, és a gyümölcsöt érlelő őszt. Nem 
ismerik, mert sokan közülük még sohasem láttak ilyet, hiszen a sarkvidék az 
örök jég és hó hazája. Ha egy ilyen sarkvidéki ember eljönne a mi mérsékelt 
égövi területünkre, amikor nálunk is tél van, talán éppen zimankós hideg tél, 
azt mondaná: ó de kedves enyhe idő van nálunk. És ha elmondanák neki, hogy 
nézze csak ezeket a kopár fákat, amelyeken most levél sincs, amikor megérke- 
zik a tavasz, a fáknak a rügyei kipattannak, majd kivirítanak és a virágdíszbe 
öltözött fák olyanok lesznek, mint egy nagy menyasszonyi csokor — talán el 
sem hinné. A virágok is lehullnak és helyükön növekednek a különböző gyü- 
mölcsök. Aki még ilyet nem látott az még elképzelni is alig tudja, milyen lehet 
nálunk a természet tavasszal, nyáron és ősszel. Egy olyan ember, aki a jég és a 
hó világában éli le nagyon egyszerű életét, nehezen tudja elképzelni, hogy a mi 
telünk után egy egészen új, más világ kezd kibontakozni, amikor a tavasz nyí- 
lik. Így nem bírja elképzelni Isten országának a teljességét egy hitetlen ember, 
aki nem ismeri a hitnek a napját, a szeretet melegét és Isten kegyelmének 
emberi értelmet felülhaladó sok drága ajándékát. A télhez képest nagy változást 
hoz a mérsékelt égövi tavasz, nyár és ősz, de azért ez a mi tavaszunk is és a 
többi évszak is ennek a földi világnak a tartozéka. Része ennek az elenyésző 
világnak. Amikor Isten Krisztusban új világot teremt, akkor az egész ó világ 
megszűnik létezni. Igénkben ez így van kifejezve: Íme, én mindent újjá teszek, 
a régiek elmúltak, és íme, újjá lett minden. 

A Filippibeliekhez írott levélben úgy hangzik Isten Igéje, hogy a mi hazánk 
a mennyben van, ahonnan a Megváltó Úr Jézus Krisztust várjuk, aki elváltoztat- 
ja a mi halandó testünket, hogy hasonlóvá legyen az ő dicsőséges testéhez. Az 
Igének az Isten országáról szóló verseiben hatalmas távlatait tárja ki előttünk 
Isten a jövőnek, mégis igaz, amit Pál apostol a Korinthusi levélben ír le, hogy 
most csak tükör által homályosan látunk, de egykor színről színre. Az már Isten 
egészen új világa lesz, ahol nyoma sem lesz az enyészetnek, az elmúlásnak. 
Nagyon szép a mi földi tavaszunk, de olyan hamar elhervadnak a virágok, évek 
múltán elkorhadnak, elenyésznek a fák is, és itt még minden arról beszél, hogy 
a bűnnek a gyümölcse, következménye és büntetése az enyészet. Azért akarja 
Isten, hogy a régiek múljanak el és újjá legyen minden. Kimondhatatlan nagy 

ajándéka Istennek a mindennapi imádságban kért kenyér, amely az ideigvaló 
életre táplálja egy darabig a testünket. Azért jött le a mennyből a földre Jézus 
Krisztus mint mennyből alászállott kenyér, hogy az új teremtés után önmagával, 
tehát Igéjével és Szentlelkével táplálja újjáteremtett testünket az örök életre. 
Mivel Isten azt mondja az Igében, hogy az ég és a föld is elmúlnak, ez arra utal, 
hogy az új ég és új föld már nem ez az enyésző anyagi világ, hanem lelki testet 
öltő világ lesz. Csodálatos dolgok ezek, értelmünkkel mi sem tudjuk felfogni. 

Most még itt vagyunk enyészet rabságában leledző ó világunkban. Ezért 
ez a földi portestünk nagy ajándéka Istennek. Vigyázni kell rá, óvni, védeni, 
gondozni kell. Mégis igaz, amit Igénkben olvasunk, hogy ez nyomorúságos test, 
és ehelyett készít Isten az új teremtésben a Jézus Krisztus feltámadt testéhez 
hasonló dicsőséges testet. Enyésző voltunknak földi életünkben éppen abban 
van a nyomorúsága, hogy ez az enyésző test állandóan kopik, romlik. Ennek a 
pótlását táplálkozással egészíti ki az ember. A táplálék fenntartja testi erőnket, 
de éppen azért, mert közben kopik, romlik, testünk lassan enyészik, gyengül. 
Az orvostudomány az emésztés folyamatát lassú égésnek is nevezi, ami végül is 
biológiai lényünk leépüléséhez vezet. Földi életünket sok lelki, testi feszültség 
is terheltté teszi, amelyeknek sokasodása szintén testünket gyengíti. Sokszor 
szeretnénk valahol ott lenni, ahol szeretteink közül valakinek nevezetes napja, 
ünnepi alkalma van, de nem tehetjük, mert sok korlátja van az életünknek. 
Sokszor korlátoz a tér, az idő, a távolság. Isten éppen a Jézus Krisztus életén 
keresztül mutatta meg, hogy amikor Isten országa teljessége megérkezik, az 
új teremtés világában lehullnak ezek a kötelékek. A feltámadott Jézust nem 
korlátozták a bezárt ajtók, az elválasztó falak. Váratlanul megjelent tanítványai 
között és mintha természetes lenne hogy újra együtt van övéivel, a régi kedves 
köszöntéssel üdvözölte őket:, Békesség néktek." Adjunk hálát Istennek, hogy 
Krisztus áldozata által ilyen jövendőt készített megváltott gyermekeinek. Ámen 


Mindenható Isten, mennyei Édesatyánk, megköszönjük néked, 
hogy te igédben úgy tárod ki előttünk atyai szívedet, hogy eljö- 
vendő országod titkait, még akkor is, ha az sokszor meghaladja 
értelmünket, feltárod előttünk. Hálát adunk, hogy szent asztalod- 
hoz készülődve együtt lehettünk a te Igéd körül. Kérünk, segíts 
Szentlelked által arra is, hogy Lelked azt, amit Igéden keresztül 
elmondasz nekünk, juttassa eszünkbe akkor is, amikor mindennapi 
munkánkat végezzük, amikor sok szállal kötődünk a világhoz. Légy 
segítségül nekünk, hogy ezek által az emlékeztetések által tudjunk 
úgy élni odahaza a családban és odakint a világban is, hogy az 
életünk is a te nevednek tiszteletét és Igéd iránti szeretetünket 
fejezze ki. És amikor a múló esztendők során azt érezzük, hogy ez 


451 


a földi sátorházunk kopik, romlik, erősítsd azt a hitünket, hogy te 
azért ajándékozod nekünk földi életünk napjait is, hogy közben a 
mi belső emberünk, hitünk, szeretetünk, növekedjen, erősödjön. 
Hálát adunk néked, mindazokért a munkákért is, amit földi életünk- 
nek ezen a napján is elvégezhettünk. Kérünk, áldd és szenteld meg 
szeretteinket, hajtsd egymáshoz közel szíveinket és segíts, hogy 
otthonunkban is tudjunk mint gyermekeid, a te dicsőségedre élni. 
Urunk nevében kérünk, hallgasd meg imádságunkat. Ámen 


Záróének. 459. dics. 1984. 


Ne kísértsétek az Urat 
Esti 


Alapige: 5. Mózes 6, 16 
Ne kísértsétek Isteneteket. az Urat, ahogyan kísértettétek Masszában. 
Kedves Testvéreim, 


Mindennapi életünkben gyakran halljuk ezt a mondatot, hogy ez, vagy az a 
dolog valóságos Isten-kísértés. A felolvasott Igeversben is arról van szó, hogy 
az ember meg tudja kísérteni Istent. Talán nem is értjük minden további nélkül, 
mit jelent az, hogy az ember Istent megkísérti. Azért van ott a Szentírásban 
utalás egy nevezetes eseményre, amelynek során Isten-kísértés történik. Ha ezt 
a történetet a Mózes második könyvéből elolvassuk, akkor megértjük, hogy 
az Ószövetség népe, miután Isten kiszabadította őket az egyiptomi fogságból, 
többször megtapasztalta az Ő hatalmát és könyörülő jóságát. A fáraó sok meg 
nem tartott ígéret után a tizedik csapástól megrémülve végül kiengedte Izráel 
népét országából, de amikor a nép elment, megbánta, hogy elengedte a népet. 
Sereget toborzott, üldözni kezdte őket, és amikor az egyiptomi sereg a tenger 
aljának a homokján menetelt, a víz visszatért a tengerbe és az üldöző sereg 
ott pusztult. Isten mindent megtett, hogy ez a nép bízzon benne. Mégis, ha 
a vándorlás közben úgy érezték, hogy valamiben hiányt szenvednek, akkor 
vádolták Mózest. Szemére vetették, hogy nem kellett volna kihozni őket Egyip- 
tomból, mert a pusztán keresztül vonulva mindig hiányzik valami. Az említett 
igerészben arról van éppen szó, hogy a nép szomjas volt, vizet kért. Igen, a 
vándorlás közben megtapasztalta néha a nép azt is, hogy valami hiányzik, de 

azt is megtapasztalta, hogy ami hiányzik azt mindig megadta nekik Isten. Nem 
volt szükség a zúgolódásra, mert a zúgolódó vádaskodásban azt fejezte ki ez 
a nép, hogy nem meri rábízni az életét Istenre. Sokszor megtapasztalta már, 
hogy Isten megadja mindazt, amire szükségük van és mégis úgy viselkedtek, 
mintha nem tudnák, hogy nekik Uruk van, nincsenek magukra hagyva, mert 
Istennek hatalma is, szeretete is, és gondviselő jósága is van ahhoz, hogy min- 
den szükségletüket biztosítsa. Ezért volt nagy bűn az Isten-kísértés, mert a nép 
sok tapasztalat után sem akarta szívébe zárni hálaadással és Istenre hagyatkozó 
reménységgel azt a megtapasztalt ismeretet, hogy Istennek gondja van rájuk. 
Hiszen Isten már évszázadokkal azelőtt, amikor szövetséget kötött Ábrahám- 
mal, azt kérte tőle, hogy menjen el egy más országba, ahol az utódait nagy 
néppé teszi és az ő magvában megáldatnak a földön élő népek. Isten ezután a 
szövetségkötés után is, életük változó eseményei közt is, amikor ez a nép visel- 
kedésével, döntéseivel nem azt fejezte ki, hogy bízik Istenben, azt kérte tőle, 
hogy bízzon benne, tartsák meg rendeléseit. Tanulják meg, hogy amit akar, az 
javukat szolgálja. Isten emlékeztette ezt a népet, hogy őt saját népéül választot- 
ta, és választott edényein, a prófétai lelkű vezetőiken keresztül ismertette velük 
akaratát. Isten elvárta tőlük, hogy szavait véssék szívükbe, de az élet bizonyos 
helyzeteire nézve elrendelte, hogy írják le, helyezzék azt a homlokkötőjükre, 
az ajtófélre szerelt tokba és mondják azt el gyermekeiknek, unokáiknak. Ne 
szégyenkezzenek úton létükben, odahaza a családban elmondani szeretteiknek 
Isten szabadító tetteit, hogy az Isten népe között legyen mindig közismert, hogy 
hogyan kell ennek a népnek Istenhez viszonyulni. Isten ezt azért akarta, hogy 
senki ne lehessen bizonytalanságban, hanem tudja, hogy mi a kötelessége Isten 
iránt. Az ajtófélre helyezendő tokot is azért rendelte el Isten, hogy abban legye- 
nek ott Isten mindennapi életre vonatkozó parancsai. Azért éppen az ajtófélre 
kellett helyezni ezeket a tokba tett írásokat, mert mindenki naponta többször 
keresztüllépi háza küszöbét, bent a lakásban munkája végzése közben is. De 
amikor úgy lépi át a küszöböt valaki, hogy kimegy az otthonából, mert valamit 
intézni akar, akkor az ajtófélre helyezett írás, amit kezével megérintett a házból 
kimenő családtag, mindig emlékeztette Istenre és arra, hogy az ügy, amelynek 
az intézésére indult legyen mindig Isten akarata szerint való. Ennek az isteni 
parancsnak a ajtófélre helyezett írását megérintették akkor is amikor valahon- 
nan hazajöttek. Ez is azért lett élet- gyakorlattá, hogy a hazatérő családtag 
adjon csöndesen számot önmagának és Istennek arról, hogy az ügyet, amiért 
kint járt valóban Isten akarata szerint rendezte-e el. Mert a hithű zsidónak 
tudatosítania kellett, hogy az úton ahova indult, csak úgy éri el a célját, ha Isten 
hozzásegíti, hogy elérjen céljához, és az elvégzett munkán csak akkor lesz Isten 
áldása, ha az Isten akarata szerint volt elvégezve. Az ajtófélre, homlokkötőre 
írt isteni akaratot kifejező iratok is minden elmenetelnél arra emlékeztették a 

házban élőket, hogy Isten segítsége nélkül nincs se célhoz-, se hazaérkezés, 
mert szüntelenül szükségünk van Isten gondviselésére és megtartó szeretetére. 

A Szentírásból mindnyájan ismerjük az Ószövetségi nép életének ezt a 
szakaszát is és tudjuk, hogy nemcsak az út kezdetén zúgolódtak ha valami 
nem volt a pusztai vándorlás alatt kedvük szerint, hanem Istennek az ismételt 
későbbi figyelmeztetései után is telve voltak zúgolódással, lázadozással. Mind- 
ezekből tehát látjuk, hogy Isten-kísértésnek nevezi a Szentírás azt az emberi 
lelkületet, amikor megismerjük Istennek a gondviselő jóságát, megtapasztal- 
juk, hogy Isten az embernek mindig javát akarja, és mégse bízzuk életünket 
erre a megtapasztalt, gondviselő szeretetre. Mai Igénknek ez a figyelmeztető 
mondata azért van a Szentírásban, hogy az emberi nemzedékek, akik valami- 
lyen formában keresztülmennek az élet pusztaságán, életük erőfeszítései, lehe- 
tőségei vagy veszedelmei közepette soha se kísértsék Istent. Legyen minden 
nemzedéknek a szívében az a bizonyosság, hogy sok nemzedéket vezetett már 
keresztül Isten az élet pusztáján, akiket sokféle sors vihara tépett, de ő az övéit 
soha nem hagyta cserben. Minden élethelyzetben bízó hittel mondhatjuk tehát 
mi is: Isten, aki eddig megsegített, védett, ezután is meg fog segíteni. 

Az Isten-kísértés a ma élő nemzedékek sorában is jelen van. Ha itt köztünk 
mindenki visszapillantana az eddigi életútjára egy-egy nehéz élethelyzetre 
emlékezve, ma is csak azt tudja mondani a hitben élő ember, hogy veszélyez- 
tetett élete bizonyos fordulóiban csak Isten kegyelme őrizte meg az életét. Bár 
a mai hitben élő embereknek is sok áldott tapasztalata van, mégis, ha egy újabb 
baj veszélyeztetettsége van, vagy szükséget szenved, újra elkezd az ember 
lázadozni, zúgolódni. És ez már Isten-kísértés. 

Az Úr Jézus szenvedéstörténetében olvassuk: Hogyan hordozta Jézus a 
szenvedések gyötrelmét és mindezt azért tette, azért adta ide megváltó életét, 
hogy minket, mint megváltottait, mint megtisztítottakat állítson a mennyei Atya 
elé. Nekünk is szükségünk van arra, amikor a szent vacsorához készülünk, 
hogy Isten Igéjében felidézzük azokat a verseket, amelyek azt tárják elénk, 
hogyan kell az Úr asztalához készülni. , Próbálja meg azért az ember magát 
és úgy egyen abból a kenyérből, és igyon abból a pohárból, hogy ha méltat- 
lanul eszik és iszik, kárhozatot eszik és iszik.” Ez azt jelenti, hogy Istennek a 
szabadító szeretetét bűnbánóan hálás szívvel kell fogadni. A bűnbánatnak és 
hálának pedig a mindennapi életünkben kell megmutatkozni. Tartsunk őszinte 
önvizsgálatot, hogy szavainkkal, tetteinkkel nem sebeztük-e meg valakinek a 
lelkét. És ha van mulasztásunk, ami még jóvátehető, tegyük azt jóvá. Ha pedig 
mi már nem tudjuk egykori mulasztásunkat jóvátenni, mert akik ellen vétettünk 
nincsenek már itt ebben a mi földi világunkban, akkor kérjük Megváltónkat, 
hogy irgalmas szeretetével bocsássa meg bűnünket. Neki van hatalma megbo- 
csátani a bűnöket, amelyeket mi már nem tehetünk jóvá. Ámen 

Atyánk, tetőled jön minden jó adomány és minden tökéletes 
ajándék. Neked köszönjük meg ezt a most már estére hanyatló 
napot, amelynek óráiban végezhettük munkáinkat, amelyeket ott- 
honunkban, vagy életünk más munkaterületén minden nap végez- 
nünk kell. Hálát adunk, hogy ezeknek elvégezéséhez is adtál elég 
erőt. Hálát adunk azért is, hogy szívünkbe vágyakozást adtál, 
hogy szent asztalodhoz készülődve akarjuk ma este is hallani 
szent Igédet. És hálát adunk, hogy most, miután hallgathattuk 
Igédet, és nemsokára pihenőre térhetünk, azzal a reménységgel 
hajthatjuk fejünket álomra, hogy te tudsz rólunk akkor is, amikor 
mi, mikor álomba merülünk, magunkról sem tudunk. Megköszön- 
jük Igét tanítását, figyelmeztetését. Megvalljuk előtted, hogy mi is 
olyan gyarló gyermekeid vagyunk, hogy bár naponta tapasztaljuk 
gondviselő jóságodat, megtartó szeretetedet, hamar elveszítjük 
reménységünket, ha valami váratlan hiány vagy próbatétel nehe- 
zedik reánk. Kérünk, erősítsd hitünket, növeld beléd vetett bizodal- 
munkat. Megköszönjük, hogy ma is szóltál hozzánk, akik sokszor 
úttalan utakon járunk, és arról is elfelejtkezünk, mire ajándékoztad 
nekünk ezt a földi életet. Köszönjük, hogy te meg tudsz nyugtatni, 
amikor nyugtalanságaink közt nyugtatásodra van szükségünk, 
és fel tudsz ébreszteni akkor, amikor mi nyugodni szeretnénk 
akkor, mikor tőled kapott feladatokat kellene végeznünk. Kérünk, 
hogy tedd ezt az órát, amit most is itt tölthettünk szent házadban 
áldássá számunkra, és cselekedd, hogy Igéd szívünkben gyökeret 
verjen, gyümölcsöt teremjen. Megváltó Jézusunk nevében kérünk, 
hallgasd meg imádságunkat. Ámen 

1990. 


József 
Esti 


Alapige: 1. Mózes 42, 13-21 


Azok így feleltek: Tizenketten voltak a te szolgáid, testvérek vagyunk mi, 
egy embernek a fiai Kánaán földjén. A legkisebb most apánknál van, egyikünk 
pedig nincs meg. De József ezt mondta nekik: Úgy van, ahogyan mondtam 
nektek, kémek vagytok! Ezzel teszlek titeket próbára: a fáraó életére esküszöm, 
hogy nem távoztok innen, amíg ide nem jön a legkisebb testvéretek! Küldje- 
tek el magatok közül egyet, hogy hozza ide a testvéreteket, ti pedig fogságban 

maradtok. Így teszem próbára, igazat beszéltek-e. Mert ha nem, a fáraó életére 
esküszöm, hogy kémek vagytok! És őrizetben tartotta őket három napig. 

Harmadnap ezt mondta nekik József: Ezt tegyétek, ha élni akartok! 
Hiszen én is félem az Istent! Ha becsületesek vagytok, maradjon fogságban 
egyik testvéretek a börtönben, ti pedig menjetek, vigyetek gabonát házatok 
éhező népének. Hozzátok el hozzám a legkisebb testvéreteket, akkor elhiszem, 
amit mondotok, és nem fogtok meghalni. És úgy cselekedtek. 

De így beszéltek egymás közt: Bizony, a testvérünkért bűnhődünk most, 
mert láttuk az ő nyomorúságát, amikor könyörgött nekünk, de nem hallgat- 
tunk rá. Emiatt ért utol bennünket ez a nyomorúság. 


Kedves Testvéreim, 


Az ószövetségi Józsefnek a történetében sok megszívlelendő tanulságot 
tár elénk Isten. Igénkben a sok megszívlelendő tanulság közül csak egyről van 
szó. Ebben az egyben pedig azt akarja szívünkbe vésni, hogy gonoszt forralni, 
olyan tettet végrehajtani, amit Isten előtt nem tudunk majd megindokolni, hogy 
miért tettük, sohasem szabad. Mert a múlt nem múlik el nyomtalanul. Nyoma 
van. Nemcsak a mi szívünkben marad meg sok minden, mint kedves vagy rossz 
emlék, hanem Isten szívében is. A mi szívünkben idővel elhalványulnak a régi 
emlékek, különösen azok, amelyek igazságtalan vagy egyenesen gonosz tettekre 
emlékeztetnek, mert az ilyen emlékeket senki se melengeti a szívében, hanem 
inkább elűzi. De Isten nem felejt, mindent számon tart. A mi emberi életünkben 
lehet a felejtés áldás is. Áldás akkor, ha el tudjuk és el akarjuk felejteni a fájdal- 
makat, a sebeket a rajtunk elkövetett igazságtalanságokat. A megbocsátás nem- 
csak a rosszat elkövetőknek, hanem a rosszat elszenvedőknek is gyógyulást hoz. 

Amikor Jákób elküldte fiait Egyiptomba, hogy kenyérmagot vegyenek, mert 
náluk szárazság volt és fogyóban volt a kenyerük, annyit azonnal észrevettek, 
hogy annak az embernek, akihez mentek, nagy hatalma van. Nem is sejtet- 
ték, hogy az a hatalmas ember a testvérük. Nagyon keményen beszélt velük. 
Kémeknek nevezte őket, akik eljöttek Egyiptom gyenge pontjait kikémlelni. De 
közben érdeklődött ezeknek az új vevőknek a családi élete után. Aztán szinte 
államfői szigorral mondta, hogy ad nekik kenyérre valót, de úgy akar meggyő- 
ződni arról, hogy nem kémek-e, hogy egyiküket otthagyatja, és a többieknek 
megparancsolja, hogy hozzák el az otthonlévő legkisebb testvérüket is. Amikor 
ezt hallották, ezeknek a testvéreknek a szívébe egyszerre visszatért a múltnak az 
emléke. Mindnyájan érezték és mondták is egymásnak, hogy Isten előhozza régi 
bűneiket. Nem tudták, hogy József áll ott előttük, mégis rá emlékeztek. Hiszen 
amikor Józseffel az édesapjuk élelmet küldött a legelőre, ők megbeszélték, hogy 
ezt az álomlátó testvérüket megölik. Irigykedtek rá, mert tudták, hogy édesapjuk 

őt nagyon szereti. József elbeszélte nekik álmait is, s ezekből azt a következtetést 
vonták le, hogy ez a testvérük uralkodni akar rajtuk, aki előtt ők meg fognak 
hajolni. Ruben testvérük kérésére végül nem ölték meg, de eladták őt rabszol- 
gaként, és édesapjuknak József halálhírét vitték. Gonosz tettüknek emléke évek 
múltával kezdett feledésbe merülni, de Isten úgy rendezte életüket, hogy az 
felszínre kerüljön. Ezzel a történettel Isten emlékeztet saját botlásainkra is, mert 
az ő szívében nem halványulnak el az emlékek. Isten nem azért tartja szem előtt 
azokat, hogy ismételten szemünkre hányja. Ő ad életünk változásaiban olyan 
időket és alkalmakat is, amikor magunk idézzük fel azokat, és a régen elaltatott 
lelkiismeret felébred és elkezd vádolni. Ezt az alkalmat Isten életük egyik meg- 
döbbentő mozzanatában adta József testvéreinek. De ő adja nekünk az előtte való 
elcsöndesedéseknek az alkalmait is, hogy magunkba szálljunk, Isten áldásaiért, 
a megtartó kegyelemért, az érdem nélkül megkapott gondviselő jóságért hálát 
adjunk, és gyarlóságainkért megbocsátását kérjük. A kegyelem asztalához készü- 
lés is egy ilyen alkalom. Áldott alkalmak ezek, amelyeket Isten azért ajándékoz 
nekünk, hogy tudjuk előhozni a múltból azt, ami a mi lelkünket is terheli. 
Józsefet irigy testvérei rabszolgaként eladták egyiptomi kereskedőknek. Ő 
nemcsak földi atyjának volt kedves gyermeke, hanem a mennyei Atyának is. 
József rabszolgaként is jó helyre került, a fáraó egyik főemberének, Potifárnak 
a házához, ahol a ház felügyelője lett. Hamis vádak alapján mégis börtönbe 
vetették, ahol évekig szenvedett. Sok próbatételt kellett kiállania. De Isten őt 
ebből a megaláztatásból is kiemelte. Magának a fáraónak volt szüksége Istentől 
kapott tudására. Mivel József nemcsak megfejtette a fáraó álmát, hanem okos 
tanácsot is adott neki, ő kapta a megbízatást, hogy a hét bő termésű évnek a 
kenyérmagját összegyűjtse és raktározza el, hogy a hét szűk esztendőben ne 
legyen éhínség az országban. A sok próbatételen keresztülment József meg- 
tapasztalta, hogy az élete veszélyeztetett helyzeteiben, amikor emberileg már 
nem volt semmi kilátás az átélésre, szabadulásra, vagy megoldásra, mindig az 
egyetlen megoldáshoz jutott: Istenhez. József ezt sok évszázaddal előbb élte át, 
mint az a királyi adós szolga, akiről Jézus beszél az evangéliumban. Ez a szol- 
ga tízezer talentummal volt adósa urának. Ez olyan magas összeg, amelynek 
értékét közép európai pénzegységeink bármelyikében csak milliókban lehetne 
megközelítően is kiszámítani. Mivel fizetni nem tudott, urának hatalma, s joga 
lett volna őt és családja tagjait rabszolgaként eladni, de az eladási ár töredéke 
lett volna az adósságnak. Ezért ura megkönyörült rajta, és elengedte az egész 
adósságot. Az adósság elengedése pedig a kegyelem. Józsefnek ugyan nem volt 
uránál Potifárnál adóssága, de Potifár feleségének a rágalma őt ura előtt nagy 
bűnössé tette. Az Isten ajándékaként kapott tudással József olyan szolgálatot 
tett Egyiptomnak, hogy az ország uralkodója elengedte büntetését. És József, 
aki hitben élő ember volt, tudatosította, hogy élete minden nehéz helyzetében 

Isten, az ő kegyelme és szeretete a megoldás. Az adós szolga példázatában 
a szolga a már megkapott kegyelmet tékozolta el. József pedig a megkapott 
kegyelmet gyümölcsöztette. Munkájának a gyümölcse az éhínség éveiben 
egész Egyiptomban, sőt az országon kívül is nagy jótétemény volt. Így lett 
jótevőjévé József az ellene gonoszt tervező testvéreinek és családjuknak is. 

Bizonyára minden testvérünk ismeri az egyháztörténelemből annak a 
gonosz tábornoknak, Caraffának a történetét, aki a tőlünk nem messze levő 
Eperjesen volt a vértörvényszék irányítója. Ez a vértörvényszék a reformáció 
utáni időben az evangéliumi hitű embereknek, mindenekelőtt lelkipásztorok- 
nak és tanítóknak a megfélemlítésére és pusztítására volt beütemezve. Voltak 
időszakok, amikor naponta végeztek ki evangéliumi hitükért embereket. Egy 
jó ideig ez a tábornok kegyetlen hidegvérrel hajtotta végre az ítéleteket, de 
egy napon felébredt a lelkiismerete és elkezdett nyugtalankodni. Eltüntette 
a bitófát. Próbálta a környéket szép virágokkal gyönyörűvé tenni, de a lel- 
kében gyötrődött. Megpróbálta virágrendezvényekkel enyhíteni lelkében a 
szorongató nyugtalanságot, de végül olyan lelkiállapotba jutott, hogy el kel- 
lett menekülnie arról a helyről, amelynek a látása gyötörte, és mint értelmét 
elvesztett, önmagával is meghasonlott ember fejezte be az életét. Az is Isten 
ajándéka, hogy emlékeztet. A múltnak az eseményei nyomot hagynak az ember 
lelkében és a gonoszságot végrehajtó ember nem tudja meg nem történtté tenni 
elkövetett tetteit. Szomorú dolog Isten nélkül élni és még szomorúbb Isten 
nélkül meghalni. A bűn útján járó emberiségnek egyetlen vigasztalása, hogy 
van kegyelem, mert Isten nem azt akarja, hogy elvesszünk, hanem azt, hogy 
gyarlóságainkat megbánjuk, hozzátérjünk és éljünk. Ámen 


Örökkévalóság Ura, Édesatyánk, hálát adunk néked ideigvaló 
életünknek ezért a napjáért is, amelyre ma felvirrasztottál. Hálát 
adunk neked jó Atyánk, hogy te nem szűnsz meg bennünket, gyar- 
ló gyermekeidet hívogatni. Jézus Krisztusban testet öltve hívoga- 
tod a megfáradtakat, a megterhelteket. Mi mindnyájan megfáradt 
gyermekeid vagyunk. Egy-egy megterhelt nap után már reggel is 
fáradtan ébredünk, de a napi munka után, amelynek elvégzésére 
kegyelmed ad erőt, nagyon fáradtak vagyunk. A munka terhén 
kívül életünk legsúlyosabb terhe az, hogy magunkkal hordozzuk 
bűneinknek, gyarlóságainknak a terhét is. Hálát adunk jó Atyánk, 
hogy ezen a héten naponként készítesz alkalmakat, hogy előt- 
ted elcsöndesedjünk, hogy lélekben visszagondoljunk a letűnt 
hetekre, hónapokra, vagy évekre. Időt adsz, hogy számba vegyük 
elhangzott szavainkat, tetteinket, amelyeket te, mint Atyánk mind 
ismered, és kérjük atyai bocsánatodat, minden igazságtalanul 


458 


kimondott beszédünkért, tettünkért és mulasztásunkért. Megkö- 
szönjük jó Atyánk, hogy a mai Igében is emlékeztettél: a múlt nem 
múlik el nyomtalanul a mi életünkben sem. Segíts, hogy előtted 
való csöndességünkben tudjunk őszintén kitárulkozni, gyarlósá- 
gainkat megbánni, hogy bűneink bocsánatának teljes reménysé- 
gével állhassunk meg kegyelmed asztalánál. Megköszönjük néked, 
hogy te a töredelmes szívet nem veted meg, mert kegyelmes meny- 
nyei Édesatyánk vagy. Megváltó Jézusunk nevében kérünk, hall- 
gasd meg imádságunkat. Ámen 

1990. 


Mirjám és Aron 
Esti 


Alapige: 4. Mózes 12, 1-16 


Egyszer Mirjám és Áron Mózes ellen beszélt a kúsi asszony miatt, akit 
feleségül vett. Mert Mózes kúsi asszonyt vett el. Ezt mondták: Vajon csak 
Mózes által beszélt az ÚR? Nem beszélt-e miáltalunk is? De az ÚR meghal- 
lotta. Ez a Mózes pedig igen alázatos volt, a földön élő minden embernél 
alázatosabb. Az ÚR mindjárt ezt mondta Mózesnek, Áronnak és Mirjámnak: 
Menjetek ki mindhárman a kijelentés sátrához. Ki is mentek mindhárman. 
Akkor az ÚR leszállt felhőoszlopban, megállt a sátor bejáratánál, és szólította 
Áront és Mirjámot, ők ketten pedig odamentek. 

Az ÚR ezt mondta: Halljátok meg beszédemet: Ha van az ÚRnak prófé- 
tája köztetek, azzal látomásban ismertetem meg magam, álomban beszélek 
hozzá. De nem ilyen Mózes, a szolgám! Őrá az egész házam van bízva! 
Szemtől szemben beszélek vele, világosan, nem rejtélyesen, az ÚR alakját is 
megpillanthatja. Hogy mertetek hát beszélni szolgám, Mózes ellen?! Az ÚR 
haragra gerjedt ellenük, és elment. 

Amikor a felhő eltávozott a sátorról, Mirjám egyszerre poklos lett, olyan, 
mint a hó. Áron Mirjám felé fordult, és látta, hogy poklos. Akkor ezt mondta 
Áron Mózesnek: Kérlek, uram, ne ródd föl nekünk ezt a vétket, hogy eszte- 
lenül vétkeztünk! Ne legyen olyan Mirjám, mint a halvaszületett, akinek a 
teste félig már oszlásnak indult! Ezért így kiáltott Mózes az ÚRhoz: Istenem, 
gyógyítsd meg őt! 

Az ÚR azonban ezt mondta Mózesnek: Ha csak az apja köpte volna is 
arcul, akkor is szégyenkeznie kellene hét napig. Zárják ki a táborból hét 

napra, és csak azután fogadják vissza. Ki is zárták Mirjámot a táborból hét 
napra. A nép nem indult tovább addig, amíg vissza nem fogadták Mirjámot. 
Azután elindult a nép Hacérótból, és a Párán-pusztában ütött tábort. 


Kedves Testvéreim, 


Bizonyára mindnyájan tudjuk, hogy Isten Mózest az égő csipkebokorból 
szólította meg, és kérte őt, hogy vezesse ki Izráel népét az egyiptomi rabságból. 
Mózes előbb szabadkozott, aztán a kért megbízatással kapcsolatban kérdése- 
ket tett fel Istennek, végül elvállalta a küldetést, és nagyon kedves választott 
szolgája lett Istennek. Az, amit a mai igerészben olvastunk, már a negyven évig 
tartó pusztai vándorlás vége felé történt. Utána Isten utasítására Mózes minden 
törzsből egy főembert választott és elküldte őket a már közel levő Ígéret föld- 
jére, hogy azt kikémleljék, hozzanak ízelítőt a föld gyümölcséből, és amikor 
visszatérnek, tartsanak beszámolót a népnek, milyen földre vezeti őket Isten. 
Amikor a kémek visszatértek, elmondták, hogy a föld gazdagon termő, az 
ország szép, tejjel-mézzel folyó, de többen elrémítették a népet, mert azt mond- 
ták, hogy az ottani nép megerősített városokban lakik, vannak köztük óriások 
is, és nem tudnák őket legyőzni. Káleb, a kémek egyike biztatta a népet, de a 
nép újra fellázadt Mózes ellen, szervezkedtek, még vezetőket is választottak, 
hogy azok vezessék vissza a népet Egyiptomba. Már elfelejtették, hogy ott rab- 
szolgák voltak és hogy gyermekeik már születésük előtt halálra voltak ítélve. 
A kémek negyven nap múlva jöttek vissza és nagyon valószínű, hogy az, amit 
a tizenkettedik fejezetben olvastunk az időközben Mózes ellen szított zúgoló- 
dásban gyökerezik. A kémek visszatérte után Józsué és Káleb voltak azok, akik 
elmondták a népnek a hitük szerinti állapotot. Nem azt hangoztatták, hogy a 
városok erősítettek, hanem azt, hogy mindenkinél erősebb Isten, aki őket idáig 
vezette, hiszen már az elindulásuk is Istennek a hatalmas csodája volt. Isten 
minden akadályon és nehézségen keresztül is fényes felhőben vezette őket és 
lépten-nyomon Isten hatalmának és szeretetének a jeleit tapasztalták. Az Igé- 
ben hallott történetben az az elszomorító, hogy a Mózes ellen való zúgolódást 
nem akárki vezette, hanem Mózesnek a testvérei Mirjam és Áron. Az ürügy 
Mózesnek a házassága volt, de a lelkük mélyén való okot az árulja el, amit ki is 
fejeztek, hogy Mózes, a testvérük, kizárólagosan megbízott vezetőnek tartotta 
magát. Pedig a két lázadó testvér is megtapasztalta életében Isten megtartó és 
gondviselő jóságának a csodáit. Mirjam idősebb volt, mint Mózes és ő volt az 
az ügyes és bátor lányka, aki, — amikor szülei a testvérét otthon már nem mer- 
ték rejtegetni és kitették gyékény kosárban a folyó szélére, ahol a fáraó lánya 
a sás között rátalált — odafutott hozzá, és felajánlotta a segítségét. Dajkául az 
édesanyjukat hívta, aki Mózest nevelte. Így kerülte el Mózes a gyermekko- 

ri halálbüntetést és így lett eszközzé Isten kezében népének szabadításánál. 
Ebből a családból hívott el Isten három vezéregyéniséget, mert Mózes mellett 
ott volt a másik testvér Áron, aki Isten akaratából a népnek első főpapja lett. 
Mózes életének a megmentésében, édesanyjuk dajkául hívásában Mirjam is 
áldott eszköze volt Istennek. Mózesnek és testvéreinek a szülei nagyon nehéz 
és veszélyes élethelyzetben mutattak példát arra, hogy mire képesek a hitben 
élő szülők, gyermekeik életének és hitének a megőrzésében. De a sátán is dol- 
gozik. Ezért áll fenn az a veszély, hogy azok, akiket Isten sokra hívott el, még 
többet akarnak, nagyobbak akarnak lenni. Amikor az Egyiptomból való szaba- 
dításkor átmentek a Vörös tengeren Mirjam volt, aki mint első prófétanő van 
az Igében említve. Mirjam volt az, aki a tengeren átjutva dobot vett és csengős 
dob kísérettel magasztalta a szabadító Isten nagy nevét. A pusztai vándorlás 
sok próbatétele között Mirjam egy asszonycsoporttal együtt énekelte az Istent 
magasztaló énekeket és ez azért volt áldott szolgálat, mert akinek a szívében 
Istent magasztaló ének van, az nem akar részt venni a különböző, mindig közel 
levő hitetésben, vagy cselszövésben. Az éneklő ember Istenre figyel. Áron pedig 
főpapként végezte Isten sátortemplomában a szertartásokat és az áldozatokat. 
Ez a történet nagyon komoly figyelmeztetése Istennek, hogy az őshitető, a 
hazugság fejedelme a sátán, a hitben élő embereket is számon tartja, és mindent 
elkövet, hogy őket hitükben megingassa és az Istennek való engedelmességtől 
eltántorítsa. A Szentírásból tudjuk, hogy amikor eljött a világra a próféták által 
hosszú időn keresztül hirdetett Megváltó és már éppen kezdeni akarta Meg- 
váltó munkáját, őt is megkísértette a sátán háromszor egymás után. Jézus volt 
az egyetlen, aki többszöri kísértés után sem hallgatott a sátánra, mert Jézus 
minden kísértését visszautasította, amikor ezt mondta: Távozz tőlem sátán, 
mert ártásomra vagy nékem. Így kísértette meg a sátán Mirjamot és Áront is. 
Mirjam azzal ment Áronhoz, hogy feltette a kérdést: , Csak Mózes által szólott 
az Úr, avagy nem szólott mi általunk is? " Ezekben a szavakban már benne van 
az egyenrangúság után való vágyakozás. Nagy gyarlósága az embernek, hogy 
többet gondol önmagáról, mint amennyi adottsággal megajándékozta őt Isten. 
Őket is szolgálatra hívta el Isten, de más őrhelyre állította őket, és ha ott helyt- 
állnak, Isten előtt ők is kedvesek. Az Igében halljuk, hogy ezek az események 
elszomorították Istent is, Mózest is. Isten megszólította őket és elmondta, hogy 
a prófétákhoz álomlátásban szól, de Mózeshez közvetlenül. Szelíd figyelmez- 
tetése volt ez Istennek. Mózes ebben az esetben is testvériesen viselkedett. 
Amikor Isten poklossággal büntette Mirjamot, ő így kérte Isten segítségét: 
, Uram gyógyítsd meg őt." Isten a büntetést hét napra rövidítette és ebből a 
rettenetes betegségből meggyógyult Mirjam. Nem kellett lepratelepre men- 
nie. Élhetett és szolgálhatott Istennek, mint kegyelemből meggyógyult ember. 
Áront, a főpapot nem büntette Isten. Ő a történtek nyomán azonnal bocsánatot 

kért testvérétől, Mózestől és a büntetés elmaradása Isten kegyelmének a jele. 
Ezen a történeten keresztül is arra akar bennünket nevelni Isten, hogy az ő 
gyülekezetében nem az egymás ellen támadásnak, nem a bizalmatlanságnak, 
nem az embertárs megalázásának és fölé kerekedésnek, hanem az egymás irán- 
ti szeretetnek, jóakaratnak, segítőkészségnek és őszinte megbocsátásnak van 
helye. A gyülekezetben mindnyájunknak arra kell törekedni, hogy az Istentől 
kapott talentumokat azon a helyen, ahova Isten állított bennünket hálás szívvel 
gyümölcsöztessük Isten dicsőségére és embertársaink javára. Ezt a földi életet 
arra kaptuk, hogy éljünk itt, mint Isten gyermekei. Az Ószövetségi gyülekezet, 
az ószövetségi nép a földi ígéret földje felé volt útban. Mi is útban vagyunk, 
de mi nem földi cél, hanem Isten országának a teljessége, az örökkévalóság 
felé. Akkor lesz áldott a megérkezésünk, ha mint Istennek gyermekei egymást 
gyámolítva, egymást szeretve haladunk Isten országának a Krisztus által szá- 
munkra elkészített helye felé. Ámen 


Megköszönjük néked kegyelmes Istenünk, hogy örök Igéd üze- 
nete ezen az estén is belecsendült a mi ideigvaló életünkbe. Hálát 
adunk, hogy szabad nekünk itt ebben a földi világban gyermekeid- 
ként élni. Megvalljuk, hogy sokszor méltatlan és engedetlen gyer- 
mekeid vagyunk. Bocsásd meg, ha sokszor nem tudjuk, hogy mit 
cselekszünk. Sajnos, sokszor úgy járunk a világban, mintha soha 
nem hallottuk volna a te édesatyai üzenetedet, útmutatásodat. 
Őrizz meg bennünket kegyelmes Istenünk az elbizakodottságtól, az 
engedetlenségtől, de kérünk, óvj meg attól, hogy amikor sebeket 
kapunk elkeseredjünk, és elveszítsük a reménységünket. Segíts, 
hogy amikor Igédet halljuk, akkor mindig erősödjön bennünk az 
a gyermeki reménység, hogy te éppen azért jöttél Jézus Krisz- 
tusban, mert ismered elesettségünket és nem akarod vesztünket, 
hanem életünket munkálod. Kérünk, Atyánk légy velünk és sze- 
retteinkkel a reánk következő éjszakában is. Add, legyen nyugodt 
pihenésünk, áldott felébredésünk. Készíts bennünket kegyelmed 
asztalához, segíts, hogy tudjunk előtted naponta elcsöndesedni, 
és add kérünk, hogy sok akadály, amely még a szívünkben van, 
és megnehezíti az előtted való elcsöndesedést, legyen elhárítva 
az életünkből, hogy semmi ne akadályozzon bennünket abban, 
hogy tereád figyeljünk, Igédet hallgathassuk, szívünkbe zárhassuk 
és akaratodat cselekedhessük. Megváltó Urunk szent nevében 
kérünk, hallgasd meg imádságunkat. Ámen 


1984. 

Jákób megáldja fiait 
Esti 


Alapige: 1. Mózes 49, 1-2; 18; 29-33 


Jákób hívatta fiait, és ezt mondta: Gyűljetek össze, hadd mondjam el, mi 
történik veletek a messze jövőben! 

Gyűljetek egybe, hallgassatok meg, Jákób fiai! Hallgassatok atyátokra, 
Izráelre! 

Szabadításodra várok URam! 

Azután parancsot adott nekik, és ezt mondta: Ha majd elődeim mellé 
kerülök, atyáim mellé temessetek, a hettita Efrón mezején levő barlang- 
ba. Abba a barlangba, amely Kánaán földjén van, Mamréval szemben, a 
makpélai mezőn, amelyet Ábrahám vett meg a mezővel együtt a hettita 
Efróntól, sírhelynek való birtokul. Oda temették el Ábrahámot és feleségét, 
Sárát, oda temették el Izsákot és feleségét, Rebekát, oda temettem el Leát is. 
A hettitáktól megvett tulajdon az a mező és a rajta levő barlang. 

Amikor befejezte Jákób a fiainak szóló parancsokat, felhúzta lábait az 
ágyra, azután elhunyt, és elődei mellé került. 


Kedves Testvéreim, 


Amióta belépett ebbe a világba a bűn, és a bűnnel együtt az enyészet és a 
halál, Isten megszánta a bűnbe esett embert, és úgy mutatta meg kegyelmes 
szeretetét, hogy előbb megígérte, majd elküldte a Megváltót, Jézus Krisz- 
tust. A világban azóta megvan ez a kettősség: a bűn valósága, és a megváltás 
reménysége. Tele van a világ sötétséggel, Istentől való elszakadással, önzéssel 
és gonoszsággal, de azért Isten mindig gondoskodott róla, hogy a ráfigyelőknek 
a szívében éljen a hit és a reménység. Istennek a sötétté, gonosszá lett világban 
is mindig volt népe, akik a sötét világban is nagyon komolyan vették azt, amit 
Isten mondott, hogy nem lesz mindig sötétség ott, ahol most az van. Amikor a 
bűn miatt jöttek a büntetések, a szenvedések, és amikor sok esetben reményte- 
lennek látszott a holnap, a büntetések éppen Isten szövetségessé lett engedetlen 
népét sújtották. De Isten hitben élő gyermekei a próbatételek, a bizonytalanná 
lett jövő viszontagságai között is nem a világra, hanem Istenre néztek, akinek 
a kezében van a jövendő és az élet. Ilyen Istenre figyelő ősatya volt Jákób is, 
akit elveszettnek hitt legkedvesebb fia, József vitetett ki Egyiptomba, amikor 
az egyiptomi gabonaraktárak főembere volt. Családjaikkal együtt mentek ki 
József hívó szavára, és ott telepedtek le. József, mint a fáraó főembere, a nehéz 
évek során védelmet és élelmet biztosított nekik. Amikor Jákób érezte, hogy 


463 


közeledik életének a vége, maga köré gyűjtötte gyermekeit, és mindegyiküket 
megáldotta. Mint hitben élő ember ismerte Isten ígéreteit, és tudta, hogy Isten 
Ábrahámnak ígéretet tett, hogy az ő magvából fog érkezni a földre az, aki 
áldás lesz a föld minden népére. Isten ígérete alapján tehát a jövőbe is látott. El 
tudta gyermekeinek mondani, hogy Egyiptom nem az ő országuk. Itt ők csak 
jövevények. Isten úgy vezette Ábrahámot, az ő nagyapjukat, hogy otthagyta 
ősei hazáját, és elment abba az országba, ahova Isten őt küldötte, és amelyről 
azt mondta, hogy az a föld lesz az ő országuk. Azt is elmondta gyermekeinek, 
hogy Ábrahám, amikor felesége Sára meghalt, még egy temetkezési helyet is 
vásárolt ott, ahova eltemette feleségét és ahova százhetvenöt éves korában őt is 
eltemették. Ezért kérte gyermekeit, amikor megáldotta őket, hogy amikor Isten 
beteljesíti ígéretét és eljutnak abba az országba, akkor vigyék az ő csontjait is 
magukkal, hogy ő is az Istentől nekik adott földben pihenjen. Nem tudta mikor 
fogja teljesíteni Isten az ígéretet, de azt biztosan tudta, hogy beteljesíti. Mi már 
azt is tudjuk, hogy kit ígért Isten Ábrahámnak, amikor azt mondotta, hogy az 
ő magvában áldás száll az egész földre. Ez a mag Jézus Krisztus. Amikor ő 
mennybemenetele előtt a tanítványoktól búcsúzott az Olajfák hegyén, már 
nemcsak Izráel népéhez, hanem a föld minden népéhez küldte a tanítványait 
és adta nekik a keresztség sákramentumának a parancsát. 

Amikor Jákób megáldotta gyermekeit, az áldásnak az egyik mondata így 
hangzott: , Szabadításodra várok Uram." Jákób hitben már nemcsak azt a 
helyet látta, ahol Isten ezt a szabadításról szóló ígéretet mondta Ábrahámnak, 
hanem azt az időt is, amikor Isten ezt az ígéretet beteljesíti. Mert,- mint a Zsi- 
dókhoz írt levélben olvassuk- „a hit a nem látott dolgoknak a valósága.” Ami- 
kor Jézus egyszer népének tagjaival beszélgetett, ebben a szigorú hangvételű 
beszélgetésben azt mondta nekik, hogyha valaki az ő beszédét megtartja, nem 
kóstol halált soha- sem. A zsidók nagyon megharagudtak, mert Jézus szavaiból 
kiérezték, hogy ő több, mint Ábrahám. Azért mondta nekik, hogy Ábrahám 
látta az ő napját és örült neki, mert mielőtt Ábrahám született ő már volt. Jákób 
is így látta hit által Jézus Krisztusnak a napját és ismerte az ő szabadítását. 
Jóllehet Jézus Krisztus, mint Isten testté lett Igéje, csak kétezer évvel ezelőtt 
jött a földre ő már látta a golgotai keresztet és hite által már hallotta Megvál- 
tónk szavát: , Elvégeztetett". Ilyen nagyon valóság a hit számára minden, amit 
Isten az Ige által mond. Ezért nagy öröm minden hitben élő ember számára 
az, amit János apostol mond: , Szeretteim, mi Isten gyermekei vagyunk." Ez 
már valóság, de a teljesség akkor érkezik meg visszatérő Urunkkal, , amikor 
meglátjuk őt, amint van." 

Isten azonban arra is figyelmeztet az Igében, hogy Isten országa nem min- 
denkié, mert nem mindenki fogadja el kegyelmi ajándékát, a megváltást. Nem 
elég Istenről csak tudni, mert az ördög is tudja, hogy van Isten, de retteg is 

tőle. Azok igazán Istennek a gyermekei, akik Igéjét szívükbe zárják és akar- 
ják, hogy életüket, döntéseiket Isten Szentlelke vezesse. Aki komolyan veszi 
Isten országának az evangéliumát, annak Isten Igéje az élete középpontjában 
van, mert nem akarja, hogy kimaradjon Isten kegyelméből és azért azt hitével 
megragadja. A hit az a kinyújtott kéz, amellyel az ember megragadja Isten 
kegyelmét. Jákób a gyermekei megáldásakor az Igéből idézett mondatban 
arról tesz bizonyságot, hogy hitével teljes mélységében megragadta Istennek 
Ábrahámnak adott ígéretét. Neki hite által világos jövőképe volt. Megértette 
az áldás jelentőségét, amely — éppen hit által — minden népnek osztályrészévé 
lehet. Isten az Édenben figyelmeztette az első emberpárt, hogy ha az ember 
szakít a tiltott gyümölcsből, elindul a halál útján. Hogy ez mit jelent, ma már 
csak a hitben élő emberek tudják. Így értette meg hit által Jákób, hogy Isten 
Ábrahámnak tett áldás-ígérete a megváltásra vonatkozik. A megváltás pedig 
évezredeken ár a rabszolgasorsra jutott emberek legforróbb vágya volt. De ez 
a vágya csak nagyon kevés rabszolgának teljesült, mert akit nem volt ki , meg- 
váltani" az egész életen át rabszolga maradt. A megváltás szertartása a pogány 
templomokban úgy történt, hogy ha valakinek volt jóakaratú szabad ismerőse, 
aki lefizette a rabszolga megváltási díját, az szabaddá lett. Isten úgy váltott meg 
bennünket, hogy Ábrahám magva, Jézus Krisztus eljött a földre, hogy kihulló 
vérével fizesse meg a bűnössé lett ember váltságdíját. De ezt a váltságdíjat 
Isten fizette meg, és ha ezt hittel elfogadjuk, számunkra ez kegyelmi ajándék. 
Isten kegyelmének asztala most is meg van terítve, hogy fogadjuk hálás hittel 
Isten szeretetének és kegyelmének ajándékát. 

Az egyik közép-európai röptéren játszódott le az a történet, hogy az utazási 
okmányok ellenőrzésére sorban álló utasok egyike gyanús volt az ellenőr- 
ző tisztviselőnek. Alaposan átvizsgálta az útlevelet a benne lévő fényképpel 
együtt, az előtte álló személyt összehasonlította az útlevélen levő fényképpel, 
és az útlevelet ezekkel a szavakkal nyújtotta vissza az utasnak: ön ezzel sehova 
nem utazhat. Sokan álltak sorba, nem volt sok idő a magyarázkodásra, ezért 
a tisztviselő csak ennyit mondott: ez nem az ön útlevele. Isten országába sem 
lehet hamis útlevéllel utazni. Azon az útlevélen ott kell lenni az Isten szemei 
előtt hiteles életképnek és a hit pecsétjének. Ámen 


Örökkévalóság Ura mennyei Édesatyánk, álmélkodással cso- 
dáljuk üdvözítő jóságodat, gondviselő szeretetedet. A mi életünk 
sokszor arról tett bizonyságot, hogy nem vagyunk méltók nagy 
jóságodra, Te mégis hívsz magadhoz. Hálát adunk néked, hogy 
ebbe a bűnbeteg világba elküldötted a Megváltót, hogy nekünk 
elrontott életünkért ne kelljen ítéletre mennünk, hanem osztályré- 
szünk lehessen az a kegyelem, amelyet a te egyszülött Fiad, Jézus 

Krisztus által készítesz őszinte önvizsgálatot és bűnbánatot tar- 
tó gyermekeidnek. Köszönjük, hogy szent Fiad kihulló vére árán 
váltott meg bennünket. Ha Igéd tükrében nézzük az életünket és 
odaállunk Igédnek a mérlegére is, akkor meglátjuk lelkünk sok 
szennyét és megrettenünk attól, hogy azon a mérlegen mi is híjával 
találtatunk. Könyörgünk, erősítsd hitünket, hogy tudjuk megragad- 
ni azt a szabadító kegyelmet, amelyet Jézus Krisztusban készítet- 
tél nekünk. Adj lelki testi erőt, hogy ne a környezetünket figyelve 
vegyünk életpéldákat, hanem azoktól az embertársainktól, akik félik 
a te nevedet és életükkel, példaadásukkal a te dicsőségedet hirde- 
tik. Hálát adunk, hogy életünknek ebben az esztendejében is volt 
vetés és aratás, hogy most is megadod mindennapi kenyerünket 
és kérünk, segíts, hogy lelki haszonnal tudjunk élni most szent asz- 
talodnál az örökélet kenyerével elfogadva szabadító kegyelmedet. 
Urunk nevében kérünk, hallgasd meg imádságunkat. Ámen 


1988. 


Próbaszolgálat 
Esti 


Alapige: Lukács 10, 16-20 


„Aki titeket hallgat, engem hallgat, és aki titeket elutasít, engem utasít el, 
és aki engem elutasít, az azt utasítja el, aki elküldött engem." 

Mikor a hetvenkét tanítvány visszatért, örömmel jelentette: ,, Uram, még 
az ördögök is engedelmeskednek nekünk a te nevedre!” 

Ő pedig ezt mondta nekik: „Láttam a Sátánt villámként leesni az égből. 
Íme, hatalmat adtam nektek, hogy kígyókon, skorpiókon tapodjatok, és az 
ellenség minden erején, és hogy semmi se árthasson. De ne annak örüljetek, 
hogy a lelkek engedelmeskednek nektek, inkább annak örüljetek, hogy a 
nevetek fel van írva a mennyben." 


Kedves Testvéreim, 


Az Úr Jézus Krisztus azt akarja az Igében a hazaérkezett tanítványoknak 
a szívébe vésni, hogy vannak a mindennapi élet gondjai és próbatételei köze- 
pette is az embernek elvehetetlen örömei. Mindnyájunknak az életében vannak 

időszakok, amikor nagyon ránk nehezedik a kereszt, betegség, vagy fájdalom 
és ilyenkor úgy érezzük, hogy beborult fölöttünk az ég és ilyenkor jön a csüg- 
gedés, hogy mi már talán nem is fogunk tudni az életben igazán örülni. Itt az 
Igében Jézus elmondja, hogy az ő megváltottainak az öröme elvehetetlen. Ez 
akkor is megvan, ha közben nehéz keresztje van életünknek, és akkor is áradhat 
az övéinek a szívéből az öröm, amikor talán a könnyeik is hullanak. Mert éppen 
a könnyhullatások között emlékeztet Isten arra, hogy még a gyász fájdalmai 
között is betölti szívünket az a hitbeli bizonyosság, hogy Jézus Krisztusban ő 
megváltottainak örök életet készít. 

Itt ebben a történetben, amelyből az Igében csak egy részt olvastunk, arra 
készíti elő tanítványait Jézus, hogy a munkájuk se lesz mindig eredményes. 
Mindnyájan örülünk, ha látjuk, hogy a munkánk, az igyekezetünk nem hiá- 
bavaló. Akinek van kertje, vagy termőföldje, minden tavasszal, vagy ősszel, 
örömmel végzi a különböző magvaknak a vetését, mert megvan a reménysége, 
hogy nem hiába veti a magvakat a földbe. Vannak rossz időszakok, amikor az 
elvetett magvak kikelését, vagy termését a rendkívüli időjárás bizonytalanná 
teszi és ezért nagy ajándéka Istennek, hogy a reménység nem fogy ki a szí- 
vünkből. Milyen csüggesztő lenne vetni azzal a tudattal, hogy kár a magot 
a földbe tenni, jöhet a rossz idő, a hideg, jönnek a korai, vagy késői fagyok, 
amelyek tönkre tehetik a vetést. Már az Ószövetségben olvassuk, hogy a rest, 
aki a szelet nézi, az nem vet. Aratni azért ő is szeretne, de nincs mit. Ebben a 
fejezetben arról van szó, hogy Jézus próbaszolgálatra küldte ki a tanítványo- 
kat. Tanította őket, hogyan kell viselkedniük, szívükre kötötte, hogy vigyék 
az örömhírt Isten üdvözítő szeretetéről. Figyelmeztette őket, hogy felesleges 
dolgokkal ne töltsék az időt, mert keleten az emberek egymást köszöntése 
is olyan formaságokhoz van kötve, amelynek alkalmazása sok időt vesz el. 
Adják át minél több embernek az evangélium üzenetét és mondják el nekik, 
hogy elközelített Istennek az országa. A tanítványok a próbaszolgálat befeje- 
zése után nagy örömmel számoltak be arról, hogy munkájuk eredményes volt. 
Hűségesen hirdették az Ige örömüzenetét, az emberek szívesen hallgatták őket 
és boldogan újságolták Jézusnak, hogy még a démonok is engedtek nekik. 
Jézus azonban a nagy öröm közepette is felkészítette őket, hogy nem lesz ez 
mindig így. Nem lesz mindig olyan látható és kézzel fogható eredménye a 
munkájuknak. Jézus emlékeztette őket, hogy ő is sokszor találkozott kemény- 
séggel, emberekkel, akik nem fogadták, vagy nem szívesen fogadták az Igét. 
Jézus többször találkozott emberekkel, akiket démoni lelkek irányítottak és 
ezért egyensúlyt vesztett életet éltek. Az egyik démoni lélek, amikor találkozott 
Jézussal, így kiáltott fel: Mi közünk nékünk hozzád Názáreti Jézus azért jöttél, 
hogy elveszíts minket? Mert Jézus valóban azért jött, hogy egyszer véget érjen 
a démoni lelkek hatalmának az ideje és mi mindnyájan reménységgel nézzünk 

arra a korra, amikor ez valósággá válik. De azért ezek a sátáni lelkek teljesí- 
tették Jézus Krisztus parancsát, akaratát. Bizonyára mindnyájan ismerjük az 
evangéliumból a gadarai ördöngösnek a történetét, aki hol a hegyek csúcsaira 
ment, hol a sziklasírokban készített magának helyet, kövekkel vagdosta magát. 
Ez a beteg, amikor rohamai voltak, a környéken élő embereknek a réme volt. 
Ezt a beteget Jézus meggyógyította. Mikor meggyógyult, egy szelíd és Jézust 
követni akaró ember lett belőle. 

Azonban aki ismeri Istennek az Igéjét az tudja, hogy milyen sokszor taní- 
totta az embereket szívvel, lélekkel, szeretettel maga Jézus Krisztus és a mag 
mintha kősziklára hullott volna. A földi kenyeret szívesen elfogadták, de a 
mennyei kenyér után sokkal kevesebben vágyakoztak. Sokszor az emberek őt 
is csak meghallgatták, aztán szétszéledtek és a vetésnek az aratása elmaradt. 
Voltak városok, ahol nemcsak tanított, hanem Isten országának hatalmas jeleit 
láttatta az emberekkel, de a szívek kemények maradtak. Voltak városok, ame- 
lyeket megdorgált és azt mondta, hogy ha más helyeken történtek volna azok a 
csodák, azok megtértek volna. Azt is mondta, hogy a vérfertőző Szodomának 
és Gomorának a sorsa az ítéletkor jobb lesz, mint a meg nem térő városoknak. 
A világ üdvözítője hirdette az Igét mégse hallgatta mindenki szívesen, mert — 
mint az apostol mondta,- a világ istene megvakította a szemüket. Mint ahogyan 
a vakok és süketek nem látják, nem hallják a hozzájuk legközelebb álló arcát, 
vagy hangját sem. A Korinthusi levélben az apostol elmondja, nem is tehetik, 
mert egy más lélek irányítja az életüket, nem Istennek a lelke. Éppen azért 
mondta Jézus a próbaszolgálatról örömmel visszatérő tanítványoknak, mikor 
mondták, hogy a démonok is engedtek nekik, hogy ő úgy küldi tanítványait 
a világba, mint juhokat a farkasok közé. Tudtukra adta, hogy nem lesz köny- 
nyű Jézus Krisztus követeként szolgálni a világban. Példázatos tanításokban 
is elmondta, hogy milyen emberekkel is lesz dolguk, amikor küldetésüket be 
akarják tölteni. Beszélt például a gyermekekről, akik különböző játékokat ját- 
szanak, de egy csapat mindig oldalra állt, mert nem akart a többiekkel együtt 
játszani. A vígjáték túl víg volt, a szomorújáték túl szomorú, így aztán a csoport 
nem tudott együtt játszani. Ezért emlékeztette őket Jézus, hogyha a tanítványai 
fogják továbbvinni az üzenetet amit tőle kaptak, mindig lesznek emberek, akik 
félreállnak, mert mást akarnak és nagyon meg lesz nehezítve sok helyen a 
tanítványi munka. De azt is mondta, bízzatok és meggyőztem a világot. Isten 
gyermekeinek nem kell elkeseredni, nem kell oldalra állani, mert tudjuk, hogy 
a sátán ugyan sok csatát megnyer, de a háborút elveszíti. Mert Isten elmondja 
az Igében, hogy a gonosznak és jónak a harcában nem a sátáné, hanem Istené 
lesz a győzelem. Urunk tanításában benne van a figyelmeztetés, hogy minden 
ember, aki az ő küldetésében él, — a hitben élők pedig mindnyájan Krisztus 
követei, — azoknak nem szabad soha elcsüggedni. Nem szabad a harcot feladni, 

nem szabad a sátánnak megadni azt az előnyt, hogy mi elhallgatunk, mert nem 
érdemes, mert az emberek nem hallgatják meg a jót, az Isten üzenetét, hanem 
ki-ki a maga helyén töltse be hűséggel Istentől kapott küldetését. A próféták 
közt is volt olyan, aki, — amikor nagyon belefáradt az eredménytelennek látszó 
küzdelembe, — abba akarta hagyni a harcot. Illés próféta volt ilyan lelkiállapot- 
ban, amikor úgy érezte, hogy egyedül maradt, de Isten megvigasztalta, hogy ő 
meghagyott sok embert, akik nem hajolnak meg a bálvány istenek előtt. Isten 
nem az eredményeket vizsgálja, hanem a szíveket, hogy ki milyen szívvel vég- 
zi a maga őrhelyén az Istentől kapott feladatot. A maga családjában mindenki 
lelkipásztor. Minden édesanyának és édesapának őszinte odaadással, szívből 
fakadó hűséggel kell gyermekeit Istenhez vezetni és ahhoz segíteni, hogy gyer- 
mekeink szívében vágyakozás legyen a szeretet evangéliuma után. 

A szívvel végzett feladatot Isten számon tartja. Gyarló emberek vagyunk, 
legőszintébb igyekezetünkben sem tudunk tökéletesek lenni. De Isten, mivel 
ilyen gyarlók vagyunk, nem is azt várja tőlünk, hogy harcoljuk ki az üdvössé- 
get, mert akkor senki sem üdvözülhetne. Azt nem nekünk kell kiharcolni, mert 
azt már kiharcolta érettünk, helyettünk Jézus Krisztus akkor, amikor értünk 
meghalt és nekünk feltámadott. Ezért mondja Jézus mai Igénk utolsó versében, 
hogy ne annak örüljetek, hogy a démonok is engedtek nektek, hanem annak, 
hogy a nevetek fel van írva a mennyekben. Legyen megnyugtatás számunkra 
Megváltónk üzenete: Tudom a te dolgaidat. És ha a nemes harcban meglankad- 
nánk, Urunknak ez a mondata legyen buzdítás a hűségre ebben a harcban. Ilyen 
lelkülettel készülödjünk most is a szeretet és a kegyelem asztalához. Ámen 


Hálát adunk neked Atyánk, hogy a múlt éjszaka adtál csöndes 
pihenést, felvirrasztottál a mai napra, és a mai napon is adtál 
elégséges erőt feladataink végzéséhez. Hálaadással köszönjük 
meg neked jó Atyánk, hogy újra hangzott köztünk szent Igéd, és 
újra hallottuk Igédből a biztatást, hogy ha küldetésünket betölt- 
jük, öröm maradhat a szívünkben még akkor is, ha nem értünk el 
olyan eredményt, amilyet szeretnénk. Kérünk, áldd meg igyekeze- 
tünket, és add azt a reménységet, hogy te ismered törekvéseink 
őszinteségét, és nem az eredményt, hanem a szíveket vizsgálod. 
Köszönjük Atyánk, hogy te szolgálatra hívtál bennünket. Segíts, 
hogy azon a helyen, ahova te küldtél a te követeidként tudjunk 
helytállni, és munkánk legyen embertársainknak is javára. Mi sok- 
szor úgy érezzük, hogy hiábavaló minden igyekezetünk, és hálát 
adunk Igéd vigasztalásáért, hogy a mi munkánk nem hiábavaló 
az Úrban. Kérünk, légy velünk könyörülő kegyelmeddel. Adj lel- 
ki és testi erőt, hogy tudjuk feladatunkat jó kedvvel végezni, és 

munkánk gyümölcsének tudjunk örülni. Betegségeinket gyógyít- 
gasd kegyelmesen, és ha a világ szele magával akarna sodorni, te 
vezess a te akaratod szerinti jó útra. Segíts, hogy legyünk a ránk 
következő napon is hűséges gyermekeid, áldott követeid. Így áldd 
meg életünket és szeretteink életét könyörülő Istenünk, szent Fiad, 
az Úr Jézus Krisztus nevében kérünk. Ámen 

1984. 


Az életnek kenyere 


Úrvacsora — Hálaadás az új kenyérért 
Főének: 459. dics. Igeolvasás: János 6, 50- 63 


,, De ez az a kenyér, amely a mennyből szállt le, hogy aki eszik belőle, meg 
ne haljon: Én vagyok az az élő kenyér, amely a mennyből szállt le: ha valaki 
eszik ebből a kenyérből, élni fog örökké, mert az a kenyér, amelyet én adok oda 
a világ életéért, az az én testem. " A zsidók erre vitatkozni kezdtek egymással, 
és ezt kérdezték: ,, Hogyan adhatná ez nekünk a testét eledelül? "Jézus így szólt 
hozzájuk: ,, Bizony, bizony, mondom néktek: ha nem eszitek az Emberfia testét, 
és nem isszátok a vérét, nincsen élet tibennet. Aki eszi az én testemet, és issza 
az én véremet, annak örök élete van, és én feltámasztom őt az utolsó napon. 
Mert az én testem igazi étel, és az én vérem igazi ital. Aki eszi az én testemet, 
és issza az én véremet, az énbennem marad, és én őbenne. Ahogyan engem az 
élő Atya küldött el, és én az Atya által élek, úgy az is, aki engem eszik, élni fog 
énáltalam. Ez az a kenyér, amely a mennyből szállt le; ez nem olyan, mint ami- 
lyet atyáitok ettek, és mégis meghaltak: aki ezt a kenyeret eszi, élni fog örökké. ” 

Ezeket a zsinagógában mondta, amikor Kapernaumban tanított. 

Tanítványai közül sokan, amikor ezt hallották, így szóltak: ,, Kemény beszéd 
ez: ki hallgathatja őt? " Mivel pedig Jézus magától is tudta, hogy ezért zúgo- 
lódnak tanítványai, így szólt hozzájuk: ,, Ez megbotránkoztat titeket? Hát, ha 
majd meglátjátok az Emberfiát felmenni oda, ahol előzőleg volt? A Lélek az, aki 
életre kelt, a test nem használ semmit: azok a beszédek, amelyeket én mondtam 
nektek: Lélek és élet. ” 


Dicsőséges, szent, örök, igaz Isten, Édesatyánk az Úr Jézus 
Krisztusban. Gyermeki hálaadással csöndesedünk el előtted, és 
megköszönjük néked, hogy felvirrasztottál erre a napra, amelynek 
fénye az arcunkra ragyog. Megköszönjük megtartó jóságodat, 

hogy te azért ajándékozol napjainkhoz napokat, hogy mi a kes- 
keny úton járjunk, hogy így egyre közelebb érezzük magunkat 
tehozzád, és embertársainkhoz. Atyánk, előtted nyitott könyv az 
életünk, te ismered gondolatainkat, érzéseinket és tetteinknek 
a mozgató rugóját is. Te tudod, hogy testvérietlen érzésektől és 
gondolatoktól indíttatva, milyen messzire sodródnak egymástól 
a te gyermekeid, milyen mély szakadék van a szívek között. A te 
atyai szereteted napjának a melegét és fényét is sokszor eltakarják 
előlünk a testvéri szívek közt is sötétedő felhők. Ne engedd, hogy 
szabad zsákmányként sodorja életünket a világ szele. Kérünk, 
légy irgalmas hozzánk, most is szólj hozzánk Igédben és vezess 
Szentlelkeddel, hogy tudjunk mint egymásnak testvérei, neked 
pedig megváltott gyermekeid neked tetsző életet élni. Megváltó 
Krisztusunk nevében kérünk, hallgasd meg imádságunkat. Ámen 


Igehirdetés előtti ének: 227. dics. 8. vers Alapige: Zsidók 13, 14-16 
/Az igeolvasásban hallott versekkel együtt/ 


Mert nincsen itt maradandó városunk, hanem az eljövendőt keressük. 
Általa vigyük Isten elé a dicséret áldozatát mindenkor: nevéről vallást tevő 
ajkaink gyümölcsét. 

A jótékonyságról, és az egymással való közösségvállalásról pedig el ne 
feledkezzetek, mert az ilyen áldozatokban gyönyörködik az Isten. 


Kedves Testvéreim, 


Ezekben az utóbb felolvasott igeversekben arra emlékeztet Isten bennünket, 
hogy feledékeny emberek vagyunk. Sokszor elfelejtünk dolgokat, amelyeket 
nem kellene elfelejtenünk, sokszor pedig nem felejtünk el olyan dolgokat, 
amelyeket pedig már régen el kellett volna felejtenünk. Azért emlékeztet 
Isten, mert az életünknek ezen a területén is nagyon szeretné, ha szíve szerinti 
életet élnénk. Bizonyára előfordult már mindnyájunkkal, hogy elfelejtettünk 
valamit, ami miatt aztán kellemetlenségeink voltak, vagy amellyel valakinek 
talán éppen szeretteink között fájdalmat okoztunk. Az Igében arra emlékeztet 
Isten bennünket, hogy nincsen itt maradandó városunk, hanem az eljövendőt 
keressük. Az eljövendő város, amelynek érkezését várjuk, Isten országának a 
teljességét jelképező mennyei Jeruzsálem. Az Igéből tudjuk ezt, de olyan tudás 
ez, amely a mindennapok feszültségében a tudat alá merül. Amikor valaki 
szeretteink közül kilép az életből, akkor mindnyájunknak szívébe nyilallik a 
fájdalom, hogy a mi itt tölthető időnk is minden perccel rövidül. De amikor 

belemerülünk gyors tempójú korunk hajszájába, amikor tele vagyunk akarás- 
sal, tervekkel, vágyakkal, akkor egészen elfelejtjük, hogy talán nincs messze a 
nap, amikor mi is elmegyünk oda, ahol az itt szerzett javak semmit sem érnek. 
A túlhajtott erőfeszítés megrontja földi életünket is, mert a megfáradt, tépett 
egészségű ember nem tud már örülni a földi javaknak sem. Közben ebben 
az életharcban sokan arra törekszenek, hogy az útjukban levő embertársakat 
oldalra tolják, hogy ők haladhassanak. Ezzel megkeserítik őket, és testi, lelki 
erejüket is megtépázzák. De az örökké siető ember mindezt figyelmen kívül 
hagyja. Pedig ezzel a nagy sietséggel el lehet tékozolni azt, amit Isten áldott 
célként, drága örökségként elkészített földön élő gyermekeinek. Ezért van igen 
nagy szükség Isten Igéjének a figyelmeztetésére, hogy nincs itt maradandó 
városunk, és míg időnk van, éljünk egymással testvéri szeretetben a földi élet 
küzdelmei között, egymás terhét hordozva, egymás életét gyógyítgatva. Ha itt 
másképpen élünk, önnön vesztünkre tesszük, figyelmen kívül hagyva Megvál- 
tónknak azt a figyelmeztetését is, hogy munkálkodjatok, míg nappal van, mert 
eljön az éjszaka, amikor senki nem munkálkodhat. Amikor Megváltónk ilyen 
vonatkozásban beszél az éjszakáról, a külső sötétségről, akkor féltő szeretettel 
a kárhozattól, az ítélettől akar óvni bennünket. Ilyen vonatkozásban is meg- 
szívlelendő Jézusunk emlékeztetése: , Aki szereti a maga életét, elveszti azt, 
aki pedig megveti az életét e világon, örök életre őrzi meg azt". 

Most az újkenyérért való hálaadásnak az ünnepét üljük. Drága kincs a 
kenyér, azért tanít Jézus arra, hogy mindennapi kenyerünket kérni kell az Atyá- 
tól, mert minden, ami testünket a földi életre táplálja az ő ajándéka. Az ember 
nem tud semmit teremteni, az ember az Isten által teremtett anyagi világnak a 
javaiból, vagy anyagából tud alkotni. Sokszor mondja az ember sok minden- 
re; épületekre, képekre, bútorokra és más dolgokra is, ami az ember alkotása, 
hogy ez új, ilyen még nem volt a földön, ilyen még nem volt ezen a világon. 
De minden új is az Isten által teremtett különböző anyagoknak a feldolgozása 
által születik. Az ember még egy búzaszemet sem tud teremteni, sem semmit, 
amivel életét táplálná. Ez a földi élet azért drága ajándéka Istennek, mert ez 
kiinduló hely, és az is ajándék, hogy Isten Jézus Krisztus által a célt is meg- 
mutatja, ahova megváltottait vezetni akarja. Ő azért váltott meg bennünket, 
hogy a halálon keresztül is életet adjon. A mai kor emberének már nagyszerű 
képességei vannak, hogy szép dolgokat alkosson. Jó nézni egy-egy játszadozó 
gyermeket, aki egy művészien gyártott műanyag gyermeket tart az ölében, 
eteti, itatja, öltözteti, de akárhogy babusgatja, játék gyermekét a gyermek, 
akármilyen szép ruhába öltözteti, a gyermek egy ügyes szerkezet segítségével 
talán még sírni is tud, de élet nincs benne. Az a gyermek soha nem fog tudni 
senkinek jót tenni, szeretni, áldozatot hozni, könnyet törölni, élni. Minden 
szép emberi alkotás úgy jön létre, hogy az ember egyre többféle alkalmazását 


472 


fedezi fel az anyagnak, amelyet Isten beleteremtett ebbe a világba. Így készít az 
ember különböző műanyagokat. Már a Bábel tornyát is úgy építette az akkori 
kor embere, hogy felfedezte; nemcsak kőből lehet házat és sok minden mást 
építeni, hanem úgy is, hogy az agyagból készített téglát kié- geti, amit kedve 
szerint formálhat is az építkezések során. Ezzel a felfedezéssel volt abban a 
korban az építkezés forradalmasítva. A tégla feltalálásával az ember könnyeb- 
ben, szebben tudott építkezni, a tervezett Bábel tornyát mégse tudta megépí- 
teni. Nem tudta, mert kihagyta a tervéből Istent. Az ember Isten nélkül akarta 
elérni az eget. Isten szeretet. Szentlelkének első gyümölcse a szeretet, amelyről 
azt olvassuk az Igében, hogy az soha el nem fogy. Mai Igénkben is ott van ez a 
kifejezés; ,, A Lélek az, ami életre kelt." Lélek nélkül nincsen élet, Szentlélek 
nélkül nincs szeretet, szeretet nélkül nincs igazi békesség, és a szeretet nélküli 
világban ember az embernek farkasává válik. Korunk emberének egyre több 
energiaforrásra van szüksége, és amikor az ember ezt használja, vagy azok 
segítségével a fogyó energiakészlet pótlásáról igyekszik gondoskodni, akkor 
is a Teremtő által teremtett anyagot alkalmazza. Már maga ez a szó: felfedezés, 
arra utal, hogy az ember csak megismeri, feltárja és alkalmazza a földi világba 
beleteremtett lehetőségeket. Sok minden van a földben, az embernek csak le 
kell sok mindenről venni a leplet, hogy tudjon a meglévő anyagok segítségével 
új anyagi eszközöket, gépeket, berendezéseket készíteni. 

A földet egyre jobban megismerő ember számára nagyobb lett a világ. A 
középkorig az emberek abban a tudatban éltek az Európai kontinensen, hogy 
a Gibraltári szorosnál vége van a világnak. Látták az óriási víztömeget, de azt 
már a világ végének tekintették. A Gibraltári szorosban egy hatalmas sziklafal- 
ra fel is írták óriási betükkel latinul: Non plus ultra, ez azt jelenti: Nincs tovább 
(a világ). Mikor aztán egy bátor hajós és munkatársai nekimerészkedtek a vég- 
telen tengernek és sokáig hánykódtak a hullámokon, felfedezték, hogy tovább 
is van a világ. Vannak szigetek, túlsó partok és emberek egyebütt is, nemcsak 
Európában. És akkor a Gibraltári szoros sziklafalára felkerült az új felirat: 
Tovább is van világ. Az ember tehát egyre jobban megismeri a földi világot és 
ezen túlmenően az univerzumot, a világegyetemet a maga naprendszereivel, 
csillagaival és bolygóival, amelyben fényévszázadnyi távolságok is vannak. 
A világegyetemet is kutató ember közben felfedezi azt is, hogy mennyi sok 
rejtelem van még ebben a földi világban, és azt is, hogy Isten teremtett vilá- 
gának legrejtelmesebb teremtménye maga az ember, akit Isten a föld porából 
vett, teremtő akaratából lelket kapott, élő lénnyé lett. Az ember, aki meg akarja 
ismerni a világot, egyre jobban tudatosítja, mennyi sok mindent nem ismer még 
önnön testi és lelki lényének a titkaiból. Ezt az ismeret hiányt mutatja az a tény, 
hogy az ember lelkileg-testileg tönkre tudja tenni a saját és embertársa életét és 
már odáig is eljutott, hogy képes lenne elpusztítani Istennek ezt a teremtett föl- 

di világát. Hogy ez a földi világ és talán a világegyetem nem volt, nem létezett 
mindig és nem marad meg örökké, azt a Szentírásban Isten maga kijelentette. 
De azt is kijelentette, hogy ő az embert életre és nem halálra teremtette. Miután 
az ember bűnbe esett, mert nem hallgatott teremtő Istenére és elindult a halál 
útján, Isten megkezdte Jézus Krisztusban a világ újjáteremtését. A Szentírás 
utolsó könyvében szimbólumokban van leírva Istennek terve arról a megtartó 
kegyelemről, amely által az életet az ó világ és a gonoszság pusztulásán, és 
országa teljességének megérkezésén keresztül meg akarja tartani. 

Az ember vissza tud élni sok mindennel, ami alkotó eleme Isten teremtett 
világának. A csak a mai haszonra, előmenetelre törekvő ember a föld termőere- 
jével, sőt a földben található anyagok felhasználási lehetőségeivel is visszaél. A 
csak a mai haszonra törekvő ember meg tudja mérgezni a későbbi nemzedékek 
életterét is. Az Isten és embertársak iránti hálára és az egymással közösséget 
vállaló lelkületre minden nemzedéknek szüksége van. Ezt a hálás és egymással 
közösséget vállaló lelkületet sokféleképpen ki lehet fejezni. Nyugat-európai 
gyülekezeteinkben, különösen az utóbbi évtizedekben épített templomokban 
tágas hely van az úrasztala körül nemcsak arra, hogy a mozgó úrvacsorázás is 
könnyen megoldható legyen, hanem arra is, hogy az úrvacsorázók és az első 
padok között legyen hely a vázákba helyezett, és cserépbe ültetett virágoknak 
is. A gyülekezetek így akarják kifejezni Isten iránti hálájukat azért a sok szépért 
és jóért, amit Isten beleteremtett ebbe a világba. Ezen kívül sok testvérgyüleke- 
zetben gyakorolják, különösen karácsonykor és az új kenyérért való hálaadás 
úrvacsorai istentiszteletén, a jól megszervezett hálaáldozatot. A gyakorlati 
megoldása ennek úgy történik, hogy gondolnak nemcsak a gyülekezet belső 
építéséhez szükséges anyagi kiadásokra, hanem a föld különböző részén folya- 
matban levő pogánymisszió kiadásaira is. Mindezeken túlmenően készítenek 
szeretetcsomagokat a gyülekezet magányosainak, az özvegyeknek, árváknak, 
és a gyülekezet vezetői megszervezik a betegek meglátogatását. A gyülekezet 
diakónusai vagy presbiterei a nem otthonukban élő magányosoknak elviszik 
a gyülekezet ajándékát az öregek otthonába. A szeretetáldozatokat kézbesítő 
küldöttek tolmácsolják ezeknek a magányos és megfáradt testvéreknek a gyü- 
lekezet testvéri köszöntését és elmondják nekik, hogy nincsenek elfelejtve, a 
gyülekezet gondol rájuk, imádkozik értük. 

A mi evangéliumi gyülekezeteinkben nincsenek áldozások. Jézus Krisz- 
tus áldozata a Golgotán értünk történt. Fogadjuk hálaadással és bűnbánattal. 
Isten tőlünk életáldozatot kíván, hogy tudjunk a rászoruló testvérnek áldozni 
az időnkből, az erőnkből, a hozzá hajló és őt megérteni akaró szeretetünkből. 
Ezt köti szívünkre mai Igénk üzenete is: ,, A jótéteményről és az egymással 
való közösségvállalásról meg ne feledkezzetek, mert az ilyen áldozatokban 
gyönyörködik az Isten.” Ámen 

Mindenható Isten, könyörülő Atyánk, Megköszönjük néked, 
hogy az elmúlt héten minden nap együtt lehettünk Igéd körül, és 
készülhettünk kegyelmed asztalához. Hálát adunk azért is, hogy 
felvirrasztottál erre a szent vasárnapra, hogy most újra szívünkbe 
akartad vésni Igédet, s ma már megterítve áll előttünk kegyelmed 
asztala. Segíts, hogy tudjuk élő hittel imádkozni a nekünk kedves 
ének-imádságot: Amint vagyok, sok bűn alatt, de hallva hívó han- 
godat, ki értem áldozád magad, fogadj el Jézusom. Bocsásd meg, 
ha a mindennapi élet taposómalmában megfeledkezünk arról, 
hogy az idő is a te ajándékod, és mi sietünk feladataink végzésére, 
anélkül, hogy megköszönnénk néked az új nap ajándékát. Kérünk, 
adj nékünk hű és hálás szívet, hogy Igéd hallásának legyen folyta- 
tása életünk odakint a világban, ahol kísért a sátán. Segíts, hogy 
mi tudjunk neki Jézusunk szavaival válaszolni: távozz tőlem sátán. 
Hálát adunk, hogy te Igéden keresztül elmondtad, hogy te bennün- 
ket, bűnös embereket szeretsz, azért borítod ránk irgalmasságod 
palástját. Jézusért kérünk, könyörülj rajtunk. Ámen 


Záróének: 277. dics. 1980. 

Az egyház az üldözések szünetében 
Főének: 250. dics. Igeolvasás: Ap. Csel. 9, 31-43 


Az egyháznak tehát egész Júdeában, Galileában és Samáriában békessége 
volt: eközben épült, az Úr félelmében járt, és a Szentlélek segítségével szám- 
ban is gyarapodott. Amikor Péter valamennyi gyülekezetet végigjárta, eljutott 
a Liddában lakó szentekhez is.alált ott egy Éneász nevű embert, aki nyolc éve 
feküdt az ágyban bénultan. Péter így szólt hozzá: ,, Éneász, meggyógyít téged 
Jézus Krisztus. Kelj fel, és magad vesd be az ágyadat!" És azonnal felkelt. 

Lidda és Sáron lakói mind látták őt, és megtértek az Úrhoz. 

Joppéban volt egy nőtanítvány, név szerint Tábita, ami azt jelenti: Dorkász, 
vagyis Zerge. Ez a nő sok jót tett, és bőven osztott alamizsnát. Éppen azokban 
a napokban megbetegedett, és meghalt. Miután megmosták, kiterítették a felső 
szobában. Mivel Lidda közel volt Joppéhoz, a tanítványok, akik meghallották, 
hogy Péter ott van, elküldtek hozzá két férfit, és kérték: ,, Késedelem nélkül jöjj 
át hozzánk!" Péter felkelt, és velük ment. Amikor odaért, felvezették a felső szo- 
bába, az özvegyasszonyok pedig mind elébe álltak, sírtak és mutogatták azokat 
az ingeket és ruhákat, amelyeket Dorkász készített, amíg velük volt. Péter ekkor 
kiküldött mindenkit, letérdelt, és inádkozott; azután a holttest felé fordulva ezt 
mondta: ,, Tábita, kelj fel!" Ő kinyitotta a szemét, és amikor meglátta Pétert, 
felült. Péter odanyújtotta neki a kezét, és talpra állította; majd behívta a szen- 
teket és az özvegyeket, s megmutatta nekik, hogy él. 

Elterjedt ennek a híre egész Joppéban, és sokan hittek az Úrban. 

Péter pedig több napig Joppéban maradt egy Simon nevű tímárnál. 


Könyörülő Isten, mennyei Édesatyánk, vágyakozott szívünk a 
te Igéd után. Odakint a világban mindennapi küzdelmeink során 
sokszor kapunk sebeket, mert mi, gyarló gyermekeid nem látunk 
egymás szívébe, és így egymás lelkét akaratlanul is megsebezzük. 
Neked mondunk köszönetet azért is, hogy szabad életünk minden 
napján megkezdeni munkáinkat, hogy te ma is velünk leszel, meg- 
áldod igyekezetünket, és munkánk nem lesz hiábavaló. Kérünk, 
áldd meg szívünkben most is Igédet, hogy erősödjön a hitünk, 
és legyen mindnyájunknak ismertető jele az egymás felé forduló 
testvéri szeretet, hogy ez a földi életünk legyen bekezdésévé a 
megváltottaidnak előkészített örökségnek. Hálát adunk minden 
jótéteményedért, amellyel naponta megajándékozol bennünket. 
Az Úr Jézus Krisztus szent nevében kérünk, hallgasd meg imád- 
ságunkat. Ámen 


476 


Igehirdetés előtti ének: 294. dics. Alapige: Ap. Csel. 9, 41 


Péter odanyújtotta neki a kezét, és talpra állította; majd behívta a szente- 
ket és az özvegyeket, s megmutatta nekik, hogy él. 


Kedves Testvéreim, 


Jézus, amikor halottakat támasztott, betegeket gyógyított, ezt nem azért tette, 
hogy csodálják őt az emberek, hanem azért hogy jeleket mutasson az eljövendő 
Isten országából. Egy alkalommal a tanítványoknak is tudtára adta, hogy ők 
is fognak jeleket mutatni. Az apostolok cselekedeteiről írott könyvben több 
helyen van már szó ilyen jelekről, amelyeket a tanítványokon keresztül Krisztus 
folytatott. Ez az esemény, amelyet az Igében hallottunk akkor történt, amikor 
a Krisztust követők legfélelmetesebb üldözőjét Saulust Isten megszólította a 
damaszkuszi úton és Saulus, Krisztus egyházának gyűlölködő üldözője Jézus 
Krisztus apostolává lett. Saulus megtérése után egy ideig szünetelt a keresz- 
tyének kegyetlen üldözése. A gyülekezet pedig ebben a békességes időszakban 
gyarapodott. Az idősebb testvérek bizonyára emlékeznek rá, hogy a háború 
után, amikor sok volt a rom, megkezdődött az újjáépítés nagy munkája. Ott, 
ahol a Szentlélek vezeti a gyülekezet tagjait, az egyházban is folytatódik a lelki 
építkezés. Isten a szenvedéseknek, az üldöztetéseknek az időszakában engedi 
nyilvánvalóvá válni, hogy kik azok, akik szívük szerint Isten népéhez, a gyüle- 
kezethez tartoznak. Ott, ahol az emberek nem ismerik a hitük miatti üldözést, 
könnyű a hitet megtartani. Hiszen a hitben járás sok országban ma is megbecsült, 
és tiszteletadással együtt járó állapot. Ezekben az országokban sok helyen az 
a dolgok természetes rendje, hogy ha valaki olyan helyen vállal munkát, ahol 
megbízható és lelkiismeretes emberre van szükség, az illetékes munkahely veze- 
tősége lelkipásztori ajánlólevelet kér az illetékes személyről. A körülöttünk lévő 
világban évtizedek óta gyakran változnak az élethelyzetek, az országhatárok, 
az ideológiák és az ezzel együtt járó társadalmi rendek. Ezért ismerjük mi is az 
állapotot, amikor a hívő életforma nem megbecsülést, hanem inkább mellőzést 
eredményez. Ezeken a helyeken fogy a gyülekezet lélekszáma, mert sokan azt 
mondják: Ilyen időket élünk, alkalmazkodni kell a világhoz. Ilyen helyzetben 
válik sok ember számára érthetővé miért mondta Jézus egy alkalommal kedves 
tanítványának, Péternek: A sátán kikért, hogy megrostáljon titeket, de én imád- 
koztam értetek. A békesség időszaka tehát nagy ajándéka Istennek. Sokfélekép- 
pen, sok változatban kívánunk mi is egymásnak békességet, egészséget és áldást. 

De azt is tudjuk, hogy Istennek ez a nagy ajándéka, a békesség, veszély- 
lyé is válhat egy embernek az életében. Mert ha egy ember életében minden 
megvan, ami az élet folyamatosságának a megtartásához szükséges, akkor 

az ember könnyen belekényelmesedik ebbe az életrendbe. Az ilyen ember 
könnyebben válik elbizakodottá, természetesnek tartja, sőt dicsekszik vele, 
hogy neki mindene megvan, nincs szüksége semmire, senkire. A hitetlen- 
ségben megkeményedettek még azt is ki merik mondani, hogy Istenre sincs 
szükségük. A jólét csöndes, békés ideje sok embert elaltat lelkileg, kialszik 
a hit, meghidegül a szeretet és az ember önálló, szuverén hatalomnak tartja 
önmagát. Ezért van mély jelentősége annak, amit a halálhoz készülő Jézus 
mondott tanítványainak: Békességet hagyok néktek, az én békességemet 
hagyom néktek, nem úgy hagyom, mint a világ, ne nyugtalankodjon a ti szí- 
vetek, se ne féljen. Mert a világ békessége tele van békétlenséggel. Most azt 
mondjuk, hogy a szörnyű háborúk után a békesség idejét éljük, nem ropognak 
a fegyverek, nem robbannak a bombák és aknák. Mégis ebben a békésnek 
nevezett világunkban alig akad ember, aki el tudná mondani, nekem békessé- 
gem van. Sok embernek napjainkban is az eszmék, a sokszor önző akaratok, 
ideológiák, világnézetek között őrlődik az élete. Világviszonylatban alig van 
olyan nap, amikor valahol ne lenne háborúság. És ennek az életet őrlő hábo- 
rúságnak a következménye az az állapot, amelyről Isten Igéje ezt mondja: 
„A teremtett világ sóvárogva várja Isten fiainak a megjelenését." Mert igazi 
békesség ezen a világon csak ott van, ahol az emberek szívében ott van Jézus 
Krisztus. Ezért hangzott Krisztus születésekor a betlehemi mezők fölött: 
„Dicsőség a magasságban Istennek és a földön békesség és az emberekhez jó 
akarat." Krisztusban békülünk meg önmagunkkal, egymással és a bűn miatt 
haragvó mennyei Atyával. 

A mi Urunk meg tudja mutatni övéinek, hogy bár test szerint visszament 
az Atyához, mégis mindenütt és mindenben együtt van övéivel. Igéje és Szent- 
lelke által bennünk akar élni. Az Efézusi levélben olvassuk, hogy az egyház 
Krisztus teste. Nagyon kedvesen fejezi ki vele való együttlétünket az ének: Ő 
fejünk, mi néki tagja, Ő a fény, mi színei. Mi cselédek, Ő a gazda, Ő mienk, 
övéi mi. Drága kiváltság ez így embernek lenni. 

Az Igében olvassuk, hogy Péter elindult Jeruzsálemből pásztori szolgálatra 
és így érkezett Liddába, ahol egy Éneász nevű béna embert talált, aki nyolc év 
óta ágyban feküdt. Meg akarta őt gyógyítani, de gyógyító szavaiból kiérződik, 
hogy vívódott önmagával. Éneász pogány volt, aki ugyan azt a nevet viselte, 
mint a Vergíliusz által megénekelt Római ősatya a hős, aki Trójából Rómába 
ment. Lukács ezzel azt akarta kifejezni, hogy az evangélium már eljutott a 
pogányok által lakott terület határáig. Péter tudatában volt, hogy Jézus őket 
már a népekhez küldte, de bizonyára mélyen a lelkében volt az a parancs is, 
hogy zsidónak tilos a tisztátalannak tartott pogány házába bemenni. A Joppéi 
látomást még nem kapta meg és valószínűleg nem akart sokáig Éneász ottho- 
nában tartózkodni ezért gyógyító szavai így hangzottak: Éneász Jézus Krisz- 

tus meggyógyít téged! És vesd meg az ágyadat. Itt is megmutatkozott, hogy 
Jézus Krisztus itt van. Gyógyító hatalmát megmutatja övéi között egy pogány 
emberen is. Krisztusnak ez a gyógyítása is növelte a gyülekezet lélekszámát, 
ott is sokan Krisztus-követők lettek. A gyógyításnak a híre eljutott a tizennyolc 
kilométerre levő Joppéba is. Az ott élő Krisztus- követők, amikor egy ottani 
jótevőjük meghalt sürgős üzenetet küldtek Péternek, hogy haladéktalanul 
menjen Joppéba. A meghalt jótevő sok alamizsnát osztogatott nő volt, aki az 
özvegyeknek, akiknek már nem volt támaszuk és rá voltak utalva idegenek 
segítségére, ruhát varrt. Mikor Péter megérkezett, ezek az özvegyasszonyok 
sírva mutogatták neki ruháikat, amit a meghalt Tábita varrt nekik. Péter imád- 
kozott a halott mellett és ébresztő szavára a halott felkelt. Ott is sokan lettek 
Krisztus követőivé. Erről a feltámasztott Tábitáról csak annyit tudunk, hogy 
egyedül élt, de sohasem volt egyedül, mert egész életét mások megsegítésére 
szentelte, és mindig voltak mellette szerető szívű emberek, akik tőle segítséget 
kaptak. Ezen a történeten keresztül is emlékeztet bennünket Isten arra, hogy 
az egyedül élő ember is áldássá tud lenni az embertársak között, ha a szívében 
jótéteményre kész szeretet van. 

Jézus tehát mindig velünk van életet gyógyító, megváltó szeretetével és 
hívogat magához. Boldog, aki meghallja hívását és hozzámegy. Ő mondta: 
Kérjetek és adatik néktek, keressetek és találtok, zörgessetek és megnyittatik 
néktek. Te mit vársz, mit kérsz tőle? Mit vártál ettől a vele való találkozástól, 
ahol hangzott közöttünk az Ő Igéje. Mert az kevés, ha csak azért jöttél, mert 
ezt a régi szokást nem akarod a megváltozott körülmények között sem egészen 
abbahagyni. Az, hogy van templomunk és hangzik közöttünk Jézus Krisztus 
evangéliuma, az Isten gyermekeinek a kiváltsága. Akkor van rajta áldás, ha 
hálaadással élünk vele. Sokan úgy gondolják, hogy Isten ma már nem tesz 
csodákat. Tévednek. Hiszen minden napja az életünknek egy újra megkapott 
csoda. Jézus sem vitt véghez túl sok csodát, amit tett azt azért tette, hogy előre 
vetítse övéinek, hogy Isten országának a teljességében már nem lesz könnyhul- 
lajtás, fájdalom és halál. Földi, testi gyógyulást is még a nagyon reménytelen 
esetekben is sokkal többször ad Isten, mint gondolnánk. Azt csak az örökkévaló 
Isten tudja hány embernek hosszabbítja meg az életét még évekkel, amikor az 
orvosok már régen lemondtak róla. 

Egy lelkipásztor testvérünk egy napon ezt a különös bejegyzést tette lelki- 
pásztori naplójába: Ma különösképpen kopogtatott nálam Jézus Krisztus. Egy 
banki átutaló nyomtatványt kaptam és ezt a rövid megjegyzést: Hálából azért, 
hogy Jézus Krisztus húsvéti győzelme a halál fölött az enyém is lett. Kérem 
ezt az összeget átutalni a megadott kórháznak, hogy azért több beteg embert 
gyógyítsanak meg, olyanokat is, akik még nem tudják magukénak vallani Jézus 
Krisztus győzelmét a halál fölött. Ámen 

Könyörülő Isten Édesatyánk hálát adunk néked, hogy itt lehet- 
tünk előtted szent házadban és hangzott közöttünk Igéd üzenete. 
Töredelmes szívvel valljuk meg, hogy mi sokszor csak magunk- 
nak élünk. Becsukjuk szemünket, nem vesszük észre áldott tet- 
teidet a magunk életében sem és szeretteink életében sem. Azt 
sem tudatosítjuk, hogy kegyelmi ajándékod életünknek minden 
új napja, amelyre felvirrasztasz. Ajándék, hogy fel tudtunk kelni, 
hogy még vannak útjaink, tennivalóink, mert kegyelmedből nap- 
jainkhoz napokat toldasz. Ajándék, hogy ma itt lehettünk ebben a 
gyülekezetben, és az is, hogy ma is sok ezer helyen hangzott a te 
Igéd, útmutatásod, bátorításod, vigasztalásod. Hálát adunk néked, 
hogy a te szereteted, hűséged és gondviselő jóságod minden 
nap megújul életünkben, és hogy te a rád nem figyelőket, az Igéd 
nélkül élőket is ébresztgeted, mert nem akarod, hogy eltékozolják 
örökkévalóságukat. Kérünk légy irgalmas hozzánk és segíts, hogy 
vegyük észre kegyelmed jeleit az életünkben. Töltsd be életünket 
Krisztus szeretetével és békességével. Légy gyámolítója a gyá- 
moltalanoknak, áldott társa a társtalanoknak, erősítője a gyöngék- 
nek. Áldd meg széles e világon anyaszentegyházadat, ajándékozz 
népednek hű lelkipásztorokat és segítsd őket, hogy ajkukkal és 
életükkel hirdessék a te szent Igédet. Jézusunk nevében kérünk, 
hallgasd meg imádságunkat. Ámen 


Záróének: 276. dics. 1989. 

Ajtónyitás 
Főének: 24. zsoltár Igeolvasás: Ap. Csel. 10. — válogatott versek 


Élt Cézáreában egy Kornéliusz nevű férfi, az úgynevezett itáliai csapat 
századosa. Egész házanépével együtt kegyes és istenfélő ember volt, aki sok 
alamizsnát osztogatott a népnek, és szüntelenül könyörgött Istenhez. Ő egyik 
délután három óra tájban látomásban tisztán látta, hogy az Isten angyala 
bemegy hozzá, és megszólítja: ,, Kornéliusz!" Ő pedig rátekintett, és megrémül- 
ve kérdezte: „Mi az, Uram? ” Erre az angyal ezt mondta neki: ,, Inádságaid és 
alamizsnáid emlékeztetőül feljutottak az Isten elé. Most azért küldj embereket 
Joppéba, és hívasd magadhoz azt a Simont, akit Péternek is hívnak. Ő egy 
Simon nevű tímár vendége, akinek a háza a tengerparton van. " 

Miután az angyal, aki vele beszélt, eltűnt, előhívott két szolgát, és egy 
istenfélő katonát azok közül, akik állandóan mellette voltak. Ezeknek mindent 
elmondva elküldte őket Joppéba. Másnap, amíg ők úton voltak, és a városhoz 
közeledtek, Péter déltájban felment a ház tetejére inádkozni. Közben azonban 
megéhezett, és enni kívánt. Amíg az ételt készítették, révületbe esett, és látta, 
hogy az ég megnyílik, és leszáll valami nagy lepedőhöz hasonló, amely négy 
sarkánál fogva ereszkedett le a földre. Benne volt ebben a föld mindenféle 
négylábú és csúszómászó állata, és az ég mindenféle madara. Ekkor hang hal- 
latszott: ,, Kelj fel, Péter, öld és egyél!" Péter azonban így szólt: ,, Semmiképpen 
nem, Uram, mert soha nem ettem semmi közönségest vagy tisztátalant." De 
másodszor is szólt hozzá a hang: ,, Amit az Isten megtisztított, azt te ne mondd 
tisztátalannak. " Ez pedig három ízben is így történt, és azután az egész azonnal 
felemelkedett az égbe. 

A következő napon megérkeztek Cézáreába, Kornéliusz pedig összegyűjtöt- 
te rokonait és legjobb barátait, és úgy várta őket. Amint Péter be akart lépni, 
Kornéliusz eléje ment, lábához borult, és imádni akarta. Péter azonban fel- 
emelte, és így szólt hozzá: „Állj fel, én is ember vagyok!” Amikor beszélgetve 
bement vele, sok embert talált ott összegyűlve. Ekkor így szólt hozzájuk: ,, Tud- 
játok, hogy tiltott dolog zsidó embernek idegennel kapcsolatot tartania, vagy 
hozzá bemenni. De nekem Isten megmutatta, hogy egyetlen embert se mondjak 
szentségtelennek vagy tisztátalannak. Ezt az igét küldte Izráel fiainak, amikor 
békességet hirdetett Jézus Krisztus által. Ő a mindenség Ura! Mi pedig tanúi 
vagyunk mindannak, amit ő tett a zsidók tartományában és Jeruzsálemben. 
Őt azonban fára feszítve megölték; de az Isten harmadnapon feltámasztotta 
őt, és megadta neki, hogy láthatóan megjelenjék; Róla tesznek bizonyságot 
a próféták mind, hogy aki hisz őbenne, az ő neve által bűnbocsánatot nyer.” 

Hála és öröm tölti be szívünket jó Atyánk, hogy újra felvirradt 
áldott szép napunk, és mi örülhetünk, hogy annak fényénél láthat- 
juk szeretteinket, testvéreinket, akikkel ma újra magasztalhatjuk 
szent nevedet, és megköszönhetjük megtartó kegyelmedet. Hálát 
adunk, hogy ezt a napot arra rendelted, hogy hallhassuk a halk és 
szelíd szót, a te atyai üzenetedet. Öröm van szívünkben, mert ezen 
a szent helyen, amikor így együtt vagyunk, te örök kincsekkel aján- 
dékozol meg minket. Segíts, hogy tudjunk ezekkel az örökkévaló 
kincsekkel hűséges gyermekeidként sáfárkodni. Tedd szívünkben 
élővé és életet formálóvá Igédet, és légy segítségül nékünk, hogy 
tudjunk arra engedelmes és megszentelődő életünkkel válaszolni. 
Urunk nevében kérünk, hallgasd meg imádságunkat. Ámen 


Igehirdetés előtti ének: 445. dics. 1. vers Alapige: Ap. Csel. 10, 47 


Megtagadhatja-e valaki ezektől a vizet, hogy megkeresztelkedjenek, akik 
ugyanúgy kapták a Szentlelket, mint mi? 


Kedves Testvéreim, 


Amikor Isten valami nagy eseményt, vagy valami újat akar kezdeni nép- 
ének az életében a földön, akkor azt néha angyal által adja tudtára az embernek. 
Mi, emberek, nagy dolgoknak tartjuk azokat az eseményeket, amelyek embe- 
rileg lehetetlenek, mert ellentétben vannak az ember által ismert törvénysze- 
rűségekkel. Ábrahám, amikor Isten azzal küldte el a szülőföldjéről egy más 
földre, hogy ott nagy néppé teszi leszármazottait, és benne megáldatnak majd a 
föld népei, hitt Isten ígéretének, és elment oda, ahová Isten küldte. De Isten őt 
próbára tette, mert az ígért utód, a gyermek, nem született meg. Ábrahám türel- 
mesen várt, de amikor felesége erősen túlhaladta a kort, amikor egy asszonynak 
gyermeke lehet, egy olyan lehetőséget választott, ami abban a korban elfo- 
gadott volt, és így született meg Ábrahám magvaként Ismáel. Isten azonban 
ígéretét megtartotta, de sokkal később, amikor ez már végképpen lehetetlennek 
tűnt. Isten így mutatta meg, hogy neki nincs lehetetlen. Izsák születése után 
Ábrahámnak újabb próbát kellett kiállani, de miután Ábrahám kész volt akkor 
is engedelmeskedni, az ígéret örököse Isten eredeti akarata szerint Izsák lett. 

Mai Igénkből az is kitünik, hogy a földi életre vonatkozó tervek is a menny- 
ben születnek. Isten ajtót akart nyitni, hogy üdvözítő szeretetének az örömhíre, 
megváltó akaratának a tényei eljussanak Európába. Ennek a tervnek a megva- 
lósítása úgy kezdődött, hogy Isten angyalt küldött egy pogány emberhez. Ez 
a pogány ember, akit Kornéliusznak hívtak, az Ígéret földjét megszállva tartó 

római császár hadseregének egy Caesareában állomásozó tisztje volt, aki kiáb- 
rándult pogány hite bálvány-isteneiből. Az általuk megszállt néppel kapcsolatot 
tartva megtudta, hogy ez a nép a világot teremtő, mindenható Istent imádja. 
Úgy érezte, hogy amit keres, azzal kapcsolatban ettől a néptől többet megtud- 
hat. Kereste velük a kapcsolatot, részt vállalt a gyülekezet anyagi terheinek a 
hordozásában és ő is a teremtő Istenhez imádkozott. Isten azért küldte angya- 
lát hozzá, hogy tudassa vele: a mennyben ismerősek a tettei és élete. Egyben 
utasítást adott neki, hogy hívassa magához Simon Pétert, aki akkor éppen az 
50 km-re lévő Joppé nevű városban volt, és aki ott a Simon nevű tímárnak a 
vendége, és háza a tengerparton van. Isten arról is gondoskodott, hogy felké- 
szítse őt a rá váró feladatra. Péterhez nem angyalt küldött, hanem egy különös 
látomás által adta tudtára, mit kell tennie. A látomásban egy lepedő ereszkedett 
a mennyből a föld felé, amely tele volt mindenféle állattal, és közben hangzott 
az akkor éppn imádkozó és ebédre váró Péter felé a mondat: , Kelj fel Péter, 
öld, és egyél." Péter meglepődve mondta: , Semmiképpen nem Uram, mert 
soha nem ettem semmi tisztátalant." Péter a lapos tetőn még a látomáson tépe- 
lődött, mikor éppen megérkeztek a házhoz Caesareából Kornéliusz százados 
követei. Péter lement, fogadta az érkező vendégeket, és azok Péter kérdésére 
válaszolva elmondták neki mi járatban vannak. Kérték Pétert, hogy Kornéliusz 
kérésére menjen velük Caesareába, mert tisztjük hallani akarja, amit Péter fog 
mondani neki. Péter még megszólított egy néhány Krisztust követő testvért, 
hogy azok is menjenek el velük Caesareába, és másnap útnak indultak. Közel 
kétnapi gyaloglás után érkeztek meg. Kornéliusz már várta őket, és mikor 
észrevette, hogy közelednek, eléjük futott, és leborult Péter lábai előtt. Ezzel 
mindenekelőtt azt fejezte ki, hogy őszinte vágy van szívében Isten megisme- 
rése után, de ott van ebben pogány származásának a tükre is. A pogányok nem 
tudják, vagy nem mindnyájan tudják, hogy embert nem szabad imádni. Azért 
mondta Péter Kornéliusznak: , Állj fel, én is ember vagyok." 

Azzal, hogy Péter bement Kornéliusznak a házába, már kifejezte, hogy 
megértette, mit üzent neki Isten Joppéban, szállásadója lapos háztetőjén, ami- 
kor leszállt hozzá az állatokkal telt lepedő és hangzott a mondat: , Kelj fel Péter, 
öld és egyél." Ő ott még tiltakozott. Visszautasította a mennyei hangot, nem 
akarta magát megfertőzni tisztátalan étellel. Péternek és a többi hithű zsidónak 
ez a magatartása emberileg nagyon is érthető. Gondolkodásuk középpontjában 
Isten törvénye van. Ezt hallották szüleiktől, nagyszüleiktől, és mindenkitől, aki 
őket szerette, és akit szerettek. Ez hatja át egész lényüket. Isten törvényében fel 
vannak sorolva a tisztátalan állatok, amelyeknek húsát nem szabad megenni. 
Péter azon a közel két napon át, míg Joppéból Caesareába értek, bizonyára 
ezen töprengett. Joppéban a lapos háztetőn ezek a jelek és hangok háromszor 
megismétlődtek. Péternek, amikor a feltámadás után találkoztak Jézussal a 

Genezáret tavánál, háromszor kellett hallania Jézus kérdését: , Simon, Jóna fia, 
szeretsz-e engem?" És csak miután ő is háromszor válaszolt Jézus kérdésére 
igennel, kapta tőle a szolgálati megbízást: , Legeltesd az én Juhaimat." Péter 
tehát megtanulta, hogy a háromszori ismétlés, felhívás az üzenet komolyan 
vételére, megtartására. Hogy Péterben végül is megértésre talált a háromszor 
ismételt üzenet, azt áldottan megmutatta, amikor Kornéliusz házában szólt az 
ott összegyülekezett pogányokhoz. Örült, hogy Kornéliusz barátait és rokonait 
is összegyűjtötte otthonában és őszintén mondta ami a szívében volt, amikor 
így szólította meg őket: , Tudjátok, hogy tiltott dolog zsidó embernek idegennel 
kapcsolatot tartani, vagy ahhoz bemenni. De nekem Isten megmutatta, hogy 
egy embert se mondjak közönségesnek, vagy tisztátalannak. Ezért el is jöttem 
vonakodás nélkül, amikor értem küldtetek.” Amikor pedig Péter megkérdezte 
Kornéliusztól, miért is hívták őt ide, nagyon szép választ kapott: „Most tehát 
mind itt vagyunk az Isten színe előtt, hogy meghallgassuk mindazt, amit rád 
bízott az Úr." 

Ebből Péter megértette, hogy itt is úgy kell hirdetni a Krisztusban készített 
kegyelem evangéliumát, mint a zsidó származású emberek közt. Nem azért 
nem kell a Törvényt hangsúlyozni, mert az nem jó. A Törvény jó és igaz és 
szent, de az ember gyenge és gyarló, mert nem tudja a törvényt tökéletesen 
megtartani. Ezért a Törvény mindenekelőtt azért jó, mert emlékeztet gyarlósá- 
gainkra, és rámutat, hogy mindnyájan kegyelemre szoruló emberek vagyunk. 
Így lett a törvény Krisztushoz vezérlő mesterünkké. A kegyelmet pedig Isten 
Krisztusban készítette el. Ezért hangsúlyozza Péter apostol a pogányok közt 
is Krisztus Úr voltát, akinek Isten mennyben és földön hatalmat adott, és aki 
tanítványait már minden néphez küldte. Ezért hirdeti Péter a Kornéliusz ottho- 
nában is, hogy Isten előtt nincs személyválogatás, hanem minden nép között 
kedves előtte, aki őt féli és igazságot cselekszik. Az Istent megismerni akaró 
pogányoknak nagy örömhír volt az, hogy Isten nem mond le senkiről a nem- 
zetisége, a világnézete miatt, mert ő a szívet nézi. Neki mindenki kedves, aki 
őt féli, és az igazságot cselekszi. Isten tehát egy nagy elválasztó falat ledöntött 
a népek között. Kornéliusznak és a házába hívott vendégeknek a példája is 
mutatja, hogy akadtak a pogányok között is emberek, akik érezték, hogy a bál- 
ványistenek aligha tuják megtartani az életet. Ők is szomjasak voltak az előttük 
rejtett igazság megismerésére. De Péter éreztette beszédében, hogy a jó szán- 
dék, az igazságosságra törekvés, az istenfélelem nagyon fontos dolgok ugyan, 
de önmagukban véve még ezek sem elégségesek az üdvösségre. Azért mondta 
el röviden, hogy a teremtő Isten Jézus Krisztus által hajtja végre üdvözítő ter- 
vét. Ő a világ Ura, mert ő a Megváltó. Ő életét adta az ember megváltásáért, és 
Isten kegyelmet ad azoknak, akik Krisztusnak ezt az áldozatát hittel elfogadják. 
Ezért nem elég önmagában véve a jó szándék, az igazságosságra törekvés, mert 


484 


a jó szándékú, bűnbeesett ember se képes mindig a jót cselekedni, amit akar. 
Ezért nem tudja az embert megmenteni a jó irányba mutató Törvény védőkor- 
látja sem, ezért van mindnyájunknak szüksége kegyelemre. A Törvény így lett 
átmeneti nevelő eszközzé, Krisztushoz vezető jótevővé. Ezért készítette Isten 
évszázadokon át népét a prófétákon keresztül a Megváltó érkezésére. 

Nagy lehetett Péter öröme, amikor Isten ezt a szívet-szemet nyitogató, első 
pogány gyülekezet felé hangzó missziói igehirdetésére rátette a Szentlélek 
pecsétjét. Lelke mélyén érezte, hogy ezt a pogány találkozót Isten készítette 
elő és Isten folytatja. Bizonyság volt erre, hogy a pogányok is megkapták a 
Szentlélek ajándékát, mint ők, a tanítványok pünkösdkor. A későbbiekben, a 
keresztyén-üldözés idején is, a gyülekezetek vezetői nagy gondot fordítottak a 
megkeresztelendők előkészítésére. A gondos előkészítés folyamán meg kellett 
ismerniük a Szentírás alapvető tanítását Isten megváltó akaratának a próféták 
által hirdetett, és Jézus Krisztusban történt megvalósulásáról. 

Így teljesíti Isten az Ábrahámnak adott ígéretet: „A te magodban megáldat- 
nak a föld népei." Mi már tudjuk, ez a mag a mi Urunk, Jézus Krisztus. Ámen 


Hálát adunk néked jó Atyánk, hogy te bennünket, bűnbeesett 
gyermekeidet nem hagytál a bűn rabságában, és eljöttél ben- 
nünket Jézus Krisztusban megváltani. Hálát adunk néked, hogy 
Megváltónk a Golgotára vitte a mi bűneinket is, hogy bennünket, 
mint megváltott gyermekeidet állítson szent színed elé. Köszön- 
jük, hogy a bűnbocsánat örömhírét a mi európai világrészünkre is 
elküldted, hogy az aztán tengerentúli kontinensekre is eljusson. 
Hálát adunk néked, hogy a keresztségben a te megváltott néped 
gyermekei lettünk, és kérünk, bocsásd meg, ha sokszor megfe- 
ledkezünk erről, és úgy élünk, mintha nem tudnánk, hogy te ben- 
nünket drága béren, szent Fiad vérén váltottál meg. Sodródunk a 
világ szelével, és nem tudatosítjuk elég mélyen, hogy mi tékoz- 
ló életmódunkkal a legdrágább örökségünket tékozolhatjuk el. 
Kérünk, óvj meg bennünket ettől az ítéletes tékozlástól. Köszön- 
jük, hogy te ezt a mi földi életünket is meg akarod szentelni, azért 
ajándékoztál meg most is Igéd üzenetével, hogy járjunk a hozzád 
vezető keskeny életúton. Gyógyítgass kegyelmesen, ha betegek 
vagyunk. Vigasztalj, ha el vagyunk keseredve, ha gyászolunk. Add 
azt a vigasztalást, hogy Krisztusban a halálon át is életre vezetsz. 
Jézusunk nevében kérünk, hallgasd meg imádságunkat. Ámen 


Záróének: 264. dics. 1989. 

Első vértanú az apostolok közül 
Főének: 230. dics. Igeolvasás: Ap. Csel. 12, 1-17 


Abban az időben Heródes király kegyetlenkedni kezdett a gyülekezet egyes 
tagjaival. Jakabot, János testvérét pedig karddal kivégeztette. Amikor látta, 
hogy ez tetszik a zsidóknak, azzal folytatta, hogy elfogatta Pétert is. Akkor 
éppen a kovásztalan kenyerek napjai voltak. Miután elfogatta Pétert, börtön- 
be vetette, és átadta négy, egyenként négy tagból álló katonai őrségnek, hogy 
őrizzék, mert a páskaünnep után akarta őt a nép elé vezettetni. 

Pétert tehát a börtönben őrizték, a gyülekezet pedig buzgón imádkozott 
érte Istenhez. 

Azon az éjszakán, amikor másnap Heródes elő akarta vezettetni, Péter — két 
bilinccsel megkötözve — két katona között aludt, az ajtó előtt pedig őrök őrizték a 
börtönt. És íme, az Úr angyala odalépett hozzá, és világosság támadt a cellában; 
oldalát meglökve felébresztette Pétert, és így szólt hozzá: ,, Kelj fel gyorsan!" 
Erre lehulltak a bilincsek Péter kezéről. Ezt mondta neki az angyal: ,, Övezd fel 
magadat, és kösd fel sarudat!” Péter megtette. Az angyal pedig ezt mondta neki: 
,, Vedd fel a felsőruhádat, és kövess engem!" Ekkor kiment, és követte őt, de nem 
tudta, hogy valóság az, amit az angyal cselekszik, hanem azt hitte, hogy látomást 
lát. Amikor átmentek az első őrségen, majd a másodikon, eljutottak a vaska- 
puhoz, amely a városba visz. Ez magától megnyílt előttük. Mikor kiment rajta, 
végighaladtak egy utcán, aztán hirtelen eltávozott tőle az angyal. Ekkor Péter 
magához tért, és így szólt: ,, Most tudom igazán, hogy az Úr elküldte az ő angya- 
lát, és kimentett engem Heródes kezéből, és mindabból, amit a zsidó nép várt. " 
Amikor feleszmélt, elment Mária házához. Ez anyja volt annak a Jánosnak, akit 
Márknak is neveztek. Itt sokan egybegyűlve imádkoztak. Amikor megzörgette a 
bejárati ajtót, odament egy Rodé nevű szolgálóleány, hogy megnyissa az ajtót. 
Amikor megismerte hangját, örömében nem nyitotta ki a kaput, hanem besza- 
ladt, és hírül adta, hogy Péter áll a kapu előtt. De azok azt mondták: ,, Elment 
az eszed!" Ő azonban bizonygatta, hogy úgy van. Azok erre így szóltak: ,, Az 
ő angyala az!" Péter azonban tovább zörgetett. Amikor pedig kaput nyitottak, 
és meglátták őt, elámultak. Akkor intett nekik a kezével, hogy hallgassanak, és 
elbeszélte nekik, hogyan vezette ki az Úr a börtönből, és így szólt: ,, Mondjátok 
el ezeket Jakabnak és a testvéreknek !” Azután kiment, és más helyre távozott. 


Örökkévaló Isten, gondviselő Édesatyánk, jó nekünk, akkor is, 
amikor odakint ködbe borul a világ, megállani Igéd fénye körül, 
hogy legyen a te Igéd és Szentlelked az, amely elűzi életünk minden 
ködét, kiveszi szívünk minden keserűségét. Kérünk, legyen a te 

Szentlelked örömeink megszentelője, és gondjainkban-bajainkban 
az adjon vigasztalást. A te Igéd legyen lábaink szövétneke, hogy 
földi életünk útvesztőiben ne tévedjünk el. Hálaadással magasz- 
talunk irgalmas szeretetedért, hogy te vagy a mi őriző pásztorunk. 
Megköszönjük néked mindazokat az ideigvaló és örökkévaló java- 
kat, amelyekkel megajándékoztál. Megköszönjük a szerető szí- 
veket is, akik által tudatosíthatjuk, hogy nem vagyunk magunkra 
hagyott, társtalan emberek. Kérünk, tedd életünket áldott köszö- 
netmondássá azért, hogy te üdvözítő szeretettel jössz hozzánk 
abban, aki eljött, hogy megkeresse és megtartsa, ami elveszett. 
Megváltónk nevében kérünk, hallgasd meg imádságunkat. Ámen 


Igehirdetés előtti ének. 162. dics. 7. vers Alapige: Ap. Csel. 12, 11 


Most tudom igazán, hogy az Úr elküldte az ő angyalát, és kimentett engem 
a Heródes kezéből, és mindabból, amit a zsidó nép vár. 


Kedves Testvéreim, 


A keresztyén gyülekezet üldözése nem sokáig szünetelt. Talán 1-2 évig 
nem éltek halálos fenyegetettségben. Az uralkodók személyének a változásával 
sokszor együtt jár a lakosság szellemiségének a változása is. Ha egy tömeg 
élén hangadók állnak, nagyon könnyen megváltoztatható az emberek akarata. 
Annak a kornak a keleti uralkodói ugyan mind önkényuralkodók voltak, de az 
egyéniségek közti különbség azért rányomta bélyegét minden uralkodónak az 
uralkodására. A római császárok az akkor ismert világ jelentékeny részének az 
urai voltak, de legkegyetlenebb volt a Rómát felgyújttató Néró. Rómát azért 
gyújttatta fel, mert a fővárost újjáépítő császárként akart bekerülni a világ- 
történelembe. Róma felgyújtásával kettős célja volt. Azon túlmenően, hogy 
világhírű császárrá akart lenni, a Rómában végrehajttatott gyújtogatásokat 
a keresztyénekre fogta. Így akarta gyűlöltté tenni a keresztyéneket a Római 
Birodalomban, mert a keresztyének hű alattvalók akartak ugyan lenni, de a 
nagy állami ünnepeken nem borultak le a császár előtt, vagy a császár képe 
előtt, hogy azt isteni tiszteletben részesítsék. Megtartották a Szentírásban 
levő utasítást, hogy embert nem szabad isteni tiszteletben részesíteni. Ezért a 
keresztyéneket ellenségnek tekintette és üldözte őket. De sok kegyetlenséget 
hajtott végre Klaudius császár és mások is. (Nagy Heródes hatalomféltésből a 
családjának egy részét is kivégeztette.) 

A keresztyének üldözésében akkor volt egy kis szünet, amikor a Szent- 
lélek kitöltetése nyomán az új gyülekezet kezdett új életet élni. Krisztus 

szeretetparancsa, hogy szeressék egymást, nem maradt csak írott szó. Ez a 
szeretet nemcsak szavakban mutatkozott meg, hanem tettekben is. Minden 
este összegyülekeztek, hogy Jézus életének az eseményeiről, Jézus tanításáról 
beszélgessenek. Minden este Úrvacsoráztak, szeretetvendégséget tartottak. A 
szeretetvendégségen gondoskodtak arról, hogy mindenki kapjon eledelt — az 
is, akinek esetleg otthon nem volt biztosítva az eledele. A szeretetközösség 
úgy alakult ki, hogy aki tehetősebb volt, juttatott javaiból azoknak, akiknek 
nem volt. A formálódó szeretet-vagyonközösségnek nem az volt a mozgatóru- 
gója, hogy nekem nincs, neked van, tehát én elveszem a tiédet, hogy nekem is 
legyen, hanem az, hogy nekem van, neked nincs, tehát én az enyémet szeretet- 
tel megosztom veled, hogy neked is legyen, mert mi testvérek vagyunk Jézus 
Krisztusban, aki úgy szeret minket, hogy életét szentelte megváltásunkra. 
Ez az alakuló szép életforma tetszett az embereknek, sokaknak pedig egye- 
nesen vonzóvá vált. Az apostoli, majd diakónusi bizonyságtétel, és a Jézus 
Krisztus nevében történt gyógyulások nyomán növekedett a gyülekezet, és 
ez az állapot kedvessé tette a gyülekezetet az emberek előtt. Az ószövetségi 
gyülekezet Nagytanácsa ugyan megtiltotta a Jézusról szóló bizonyságtételt, 
de ennek a parancsnak az érvényesítését korlátozta a Nagytanácsnak a néptől 
való félelme. Egy esetben például szükség volt Gamáliel mérséklő tanácsára. 
De az ördög is dolgozik. Az István diakónus körül kialakult helyzet erre utal, 
hiszen István vádlói önérzetükben megsértett emberek voltak, akik nem is 
látták olyan világosan át Isten megváltó akaratának az állomásait, ahogyan azt 
István elsorolta nekik, és hiányos tudásuk miatt tévedésben leledztek. Ahol 
két nem egyforma szellemiségű csoport kerül egymással konfliktusba, ahol az 
egyiknek a szellemi fölénye, vagy igazsága nyilvánvalóvá válik, ott a gyön- 
gébb fél sok esetben rágalomhoz, vagy a valós tények torz értelmezéséhez 
folyamodik. Ez történt István vértanú esetében is, ezért nem kerülhette ki a 
halálra kövezést. Ott is diadalmaskodott a hatalom az igazság fölött, de István 
hitben boldogan halt meg. Isten azonban akkor is gondoskodott róla, hogy, 
lefegyverezze a krisztusi úton járó emberek legádázabb ellenségét, Saulust. 
István halálra kövezésénél még a halálra kövezőknek a ruháit őrizte, de amikor 
a damaszkuszi úton találkozott a megdicsőült Krisztussal, már eljutott odáig, 
hogy elhangzott ajkán a kérdés: , Uram, mit akarsz, hogy cselekedjem?" És 
Krisztus válasza új irányt adott életének. 

A gyülekezet életében kedvezőtlen változás következett be, amikor 41-ben 
Klaudius császár, nála szerzett politikai érdemei jutalmaként zsidó királlyá 
nevezte ki Heródes Agrippát, aki unokája volt annak a Heródesnek, aki Jézus 
születésekor uralkodott. Hozzá mentek annak idején a napkeleti bölcsek, mert 
őket egy különös csillag vezette Jeruzsálemig, de ott egy ideig nem látták ezt 
a csillagot, és a zsidó királyi palotába mentek megkérdezni, hogy hol szüle- 

tett az új király, amelynek születését jelezte az őket addig vezető csillag. Az 
a Heródes is egy hatalmát féltő kegyetlen ember volt, és mivel a napkeleti 
bölcsek nem mentek vissza Betlehemből hozzá, hogy megmondják neki, hol 
született az új király, Betlehemben és környékén minden két évesnél fiatalabb 
gyermeket megöletett. Az ő kezéhez is sok vér tapadt. A királlyá lett Heródes 
Agrippa elkezdett kegyetlenkedni némelyekkel a keresztyének között. Úgy is 
meg akarta mutatni királyi hatalmát, hogy kivégeztette a Jézus tanítványainak 
egyikét, Jakabot, a János testvérét. Ennek a két tanítvánnyá lett fiúnak az édes- 
anyja ment Jézushoz azzal a kéréssel, hogy ha megérkezik Isten országa, az 
ő két fia legyen majd Jézusnak, a királynak a jobbján és balján. Akkor Jézus 
megkérdezte tőlük, hogy kiüríthetik-e a keserű poharat, amit ő fog kiüríteni. A 
két tanítvány erre igennel válaszolt, és a király önkényuralma miatt nemsokára 
eljött az idő, hogy Jakabnak is ki kellett üríteni a mártíromság keserű poharát. 
A világban minden korban voltak emberek, akik észrevették és követték a 
, hagyok", a vezetők, vagy uralkodók tetteit. Az embereknek ezt a hajlamát 
hogy alkalmazkodni akarnak a vezetők akaratához, még az a körülmény is 
növelte, hogy Heródes Agrippa zsidó királynak a hatáskörét az egész Palesz- 
tinára kiterjesztette, és ezzel megszünt Palesztinában a római helytartó hivatala 
és így a király még több lehetőséget kapott az önkényes hatalmaskodásra. Élt is 
vele, és ennek a következménye volt Jakab apostol kivégeztetése. S míg pün- 
kösd után a Szentlélek által életre keltett újszövetségi gyülekezet és a Krisztus 
nevében megvalósult gyógyulások nyomán annak vezetői lettek kedvesek a 
nép előtt, most azt olvassuk az Igében, hogy amikor a király látta, hogy a Jakab 
kivégzése tetszik a zsidóknak, elfogatta Pétert is, és szigorított őrzési paran- 
csot elrendelve, láncba verve, zárt ajtók mögött tarttatta őt a börtönben. Mivel 
akkor éppen a kovásztalan kenyerek ünnepe volt, eltervezte, hogy az ünnep 
után összehívja a népet, és úgy hirdeti ki fölötte az ítéletet. A király tehát a nép 
szeme láttára, nyilvánosan akarta kivégeztetni Pétert. De Isten ezt nem engedte 
meg neki, mert az utolsó éjszakán csodálatosan megszabadította őt a börtönből. 
Olyan csodálatosan, hogy maga Péter apostol is csak akkor tudatosította mi 
történt vele, mikor a szabadítást , vezénylő" angyal eltűnt mellőle. Az éj leple 
alatt meglátogatta még a gyülekezetet, ahol éppen az ő szabadulásáért imád- 
koztak. A második világháború vége felé a németek egyre többet beszéltek az 
új, csodafegyvernek híresztelt fegyverről. Ez a fegyver azonban, amely által 
biztosnak hirdették győzelmüket, nem érkezett meg. A hitben élő embernek 
is van egy csodálatos fegyvere, amelynek hatóanyaga azonban nem robbanó 
töltet, hanem Isten kegyelme. Ezért ez a fegyver nem pusztít, hanem gyógyít, 
és veszélyeket hárít el. Néha, amikor veszélyfelhők gyülekeznek életünk egén, 
mi is úgy érezzük, hogy késik ez a gyógyító fegyver, és ajkunkra vesszük a 
kedves ének-imádságot: , Uram Isten siess minket megsegíteni." Földi dolgo- 

kat illető segítsége néha talán késik Istennek, de a döntő segítséget, a bűnből és 
kárhozatból szabadítást már megadta Jézus Krisztusban. Ez legyen vigaszunk. 
Lehet, hogy szabadítása csodáját mi sem tudjuk értelmünkkel felfogni, mint 
az a testvéri imádkozó közösség, akik a börtönbe csukott Péter szabadításáért 
imádkoztak, és amikor Péter zörgetett a kapun, hogy Isten őt már kiszabadí- 
totta, Tamásként szóltak. Az imádkozó testvéreknél üzenetet hagyott Péter a 
történtekről az apostoltársaknak. Tudva, hogy azon az éjszakán, vagy hajnalban 
őt halálra keresik, eltávozott onnan. Bizonyára ott volt szívében a hálaadás 
Isten szabadító kegyelméért, mert tudta, hogy Istennek még terve van vele. 
Mindezért legyen áldott az ő szent neve. Ámen 


Hálát adunk néked világot teremtő Isten, hogy te földön élő 
gyermekeidet nem azért teremtetted, hogy meghaljanak, hanem 
azért, hogy engedelmes gyermekeidként éljék ezt a földi életet. 
Töredelmes szívvel valljuk meg előtted, hogy méltó büntetésed- 
ként mi mégis a halál útjára sodródott gyermekeiddé lettünk, mert 
megszegtük atyai parancsodat. Megköszönjük, hogy te mégse 
akarod pusztulásunkat, hanem azt akarod, hogy hozzád térjünk 
és éljünk. Dicsőség néked a te megtartani akaró kegyelmedért. 
Kérünk, hogy tégy bennünket Igéd után vágyó, és neked engedel- 
meskedő gyermekeiddé. Adj szívünkbe vágyakozást neked élni, 
szíved szerint cselekedni, szólani és tenni. Édesatyánk, légy irgal- 
mas hozzánk, ha roskadozunk keresztjeink alatt, mert te látod, 
kinek fáj a teste, kinek sebződött meg a lelke. Öleld át az életünket 
az Úr Jézus Krisztusban, akiben eljöttél minden könnyet letöröl- 
ni, minden szenvedést elvenni, és akinek feltámadásán keresztül 
életet készítesz megváltott földi gyermekeidnek is. Tedd áldottá 
családi otthonainkat is, hogy ott is szeretet és békesség legyen 
minden szívben. Tégy képessé és késszé bennünket, hogy odakint 
a világ forgatagában a te bizonyságtevő gyermekeid lehessünk. 
Így szenteld meg életünket könyörülő Istenünk, Megváltónk, az Úr 
Jézus Krisztus szent nevében kérünk. Ámen 

Pogány és zsidó misszió Lisztrában 
Főének: 299. dics. Igeolvasás: Ap. Csel. 14, 8-27 


Lisztrában élt egy béna lábú ember, aki születésétől fogva sánta volt, és 
sohasem tudott járni. Ő hallgatta Pál beszédét, aki rátekintett, és látta, hogy 
van hite ahhoz, hogy meggyógyuljon. Ezért hangosan így szólt hozzá: ,, Állj a 
lábaidra egyenesen!" Ekkor az talpra ugrott, és járt. Amikor a sokaság látta, 
amit Pál tett, likaóniai nyelven így kiáltottak: ,, Az istenek jöttek le hozzánk 
emberi alakban!" Barnabást Zeusznak mondták, Pált pedig Hermésznek, 
mivel ő volt a szóvivő. Zeusz papja pedig, akinek a temploma a város előtt 
volt, bikákat és koszorúkat vitt a kapuk elé, és a sokasággal együtt áldozatot 
akart bemutatni nekik. Amikor meghallották ezt az apostolok, Barnabás és Pál, 
ruhájukat megszaggatva a sokaság közé futottak, és így kiáltottak: ,, Emberek, 
miért teszitek ezt? Mi is hozzátok hasonló emberek vagyunk, és azt az evangé- 
liumot hirdetjük nektek, hogy ezekből a hiábavaló dolgokból térjetek meg az 
élő Istenhez, aki teremtette az eget és a földet, a tengert és mindent, ami ben- 
nük van. Ő az előző nemzedékek során megengedte, hogy minden nép a maga 
útján járjon, bár nem hagyta magát bizonyság nélkül, mert jótevőtök volt, a 
mennyből esőt adott nektek és termést hozó időket; bőven adott nektek eledelt 
és szívbéli örömet. " 

Így szóltak, és nagy nehezen lebeszélték a sokaságot arról, hogy áldozatot 
mutasson be nekik. 

Antiókhiából és Ikóniumból azonban zsidók érkeztek oda, akik annyira fel- 
bujtották a tömeget, hogy megkövezték Pált, és kivonszolták a városon kívülre, 
mivel halottnak hitték. De amikor körülvették a tanítványok, felkelt, és vissza- 
ment a városba. Másnap pedig Barnabással együtt elment Derbébe. Erősítették 
a tanítványok lelkét, és bátorították őket, hogy maradjanak meg a hitben, mivel 
sok nyomorúságon át kell bemennünk az Isten országába. Miután pedig gyü- 
lekezetenként elöljárókat választottak nekik, böjtölve és imádkozva az Úrnak 
ajánlották őket, akiben hittek. Azután Pizidián áthaladva eljutottak Pamfiliába, 
hirdették az igét Pergében, és lementek Attáliába. Innen Antiókhiába hajóztak, 
ahonnan az Isten kegyelmébe ajánlva indították el őket a most elvégzett mun- 
kára. Amikor megérkeztek, összehívták a gyülekezetet, és elbeszélték, milyen 
nagy dolgokat tett velük az Isten, és hogy kaput nyitott a pogányoknak a hitre. 


Örök hatalmú Isten, gondviselő Édesatyánk az Úr Jézus Krisz- 
tusban, szívünkben gyermeki hálaadással csöndesedünk el fel- 
séges színed előtt, és megköszönjük életünknek ezt az új napját, 
ezt a nyugalom napjának szentelt vasárnapot. Hálát adunk neked, 

hogy a hétköznapi gondokat egy kicsit letehetjük, és megköszön- 
jük, hogy azoknak a gyermekeidnek, akik vágyakoznak az örök 
élet kenyere után, most újra hangzik köztünk is szent Igéd. Hálát 
adunk, hogy az idők teljességben szent Fiad Isten létére emberré 
lett, hogy mi gyarló emberek megváltott gyermekeiddé lehessünk. 
Kérünk Atyánk, aki irgalmas szeretettel mindeddig velünk vol- 
tál, erőt adtál keresztjeinknek a hordozásához, nehéz óráinkban 
vigasztalást adtál, áldd meg Igédet most is szívünkben, hogy az 
hitünket erősítse, késszé és képessé tegyen bennünket nemes 
harcunk folytatására. Az Úr Jézus Krisztus szent nevében kérünk, 
hallgasd meg imádságunkat. Ámen 


Igehirdetés előtti ének: 377. dics. 3. vers Alapige: Ap. Csel. 14, 27 


Amikor megérkeztek Antiókhiába, összehívták a gyülekezetet, és elbe- 
szélték, milyen nagy dolgokat tett velük az Isten, és hogy kaput nyitott a 
pogányoknak a hitre. 


Kedves Testvéreim, 


Az Apostolok Cselekedeteiről írt könyv előző fejezetének a kezdetén le van 
írva, hogyan küldték ki Pál apostolt és Barnabást Antiókhiából, hogy hirdessék 
a pogány világban is a Jézus Krisztus evangéliumát. A gyülekezet imádkozó 
szeretettel volt ott együtt, és kérték Isten Szentlelkét, kérték, hogy Ő jelölje ki, 
kiket kell elküldeni a misszióra. Így lett aztán a távoli pogány világba kibo- 
csátva Pál és Barnabás. Ez a kiküldő gyülekezet imádkozó szeretettel gondolt 
rájuk akkor is, amikor nem tudták merre vannak, hol hirdetik az evangéliumot. 
Későbbi beszámolóikból azt is tudjuk, hogy a pogányok közt is sokan voltak, 
akik nagy örömmel fogadták az Ige üzenetét arról, hogy a világot teremtő Isten 
nemcsak egy népet akar megváltani, hanem őket, a pogányokat is, akik elfo- 
gadják Isten Jézus Krisztusban készített kegyelmét. Ezek szívesen elfordultak 
bálványaiktól, és új életet kezdtek. 

De nem minden pogány fogadta el az evangéliumot. Az ilyen helyeket ott 
kellett hagyniuk, menekülniük kellett. Pl. Ikóniumban is szépen indult a mag- 
vetés, sokan fogadták örömmel az Igét a zsidók közül is és apogányok közül is, 
de a zsidó Nagytanács összefogott, és onnan is menekülni kellett. Harminc kilo- 
méterrel tovább gyalogolva Lisztrába értek, de az teljesen pogány településnek 
bizonyult, tehát ott zsinagógát sem találtak, ahol az evangéliumot hirdethetnék. 
Ezen kívül ebben a városban nyelvi gondjaik is voltak. A városban és környékén 
egy sajátos görög nyelvjárást beszéltek, amit Pál és Barnabás is csak hiányosan 

értettek meg. Isten gondoskodott róla, hogy azok az emberek megértsék: akiről 
ők prédikálnak, az teremtette a mindenséget, Ura a világnak. Éppen azért, mert 
hiányosan értették meg egymást, Isten úgy mutatta meg hatalmát, hogy meg- 
gyógyított egy születésétől kezdve béna embert. Pál hirdette az evangéliumot, 
amit a nép csak részben értett. Pál apostol abból, hogy ez a beteg figyel az Igé- 
re, látta, hogy ennek az embernek van hite, hangosan ezt mondta neki: , Állj a 
lábaidra és járj egyenesen." A beteg pedig elkezdett járni. Isten az apostol szavai 
nyomán adta ezt a jelt, amelynek láttán a sokaság még jobban odafigyelt erre a 
két emberre, és így kiáltottak: , Az istenek jöttek le hozzánk emberi alakban." 
Nagy lelkesedésükben bikákat koszorúztak meg, és pogány szertartásuk szerint, 
így akartak áldozatot bemutatni ennek a két új istennek, Pálnak és Barnabásnak, 
akiket isteneknek tartottak. Amikor ezt látták az apostolok, zsidó szokás szerint 
megszaggatták ruhájukat, és kiáltva kérték a népet, hogy ne cselekedjék ezt, mert 
ők nem istenek, hanem emberek. A ruha megszaggatása megdöbbenést, bánatot, 
vagy bűnbánatot fejez ki. A pogány sokaságot pedig arra kérték, hogy az ilyen 
áldozatoktól térjenek az örökkévaló Istenhez. Az apostol már tudott ezeknek az 
embereknek beszélni arról, hogy nem ők, az emberek lettek Istenné, hanem Isten 
lett emberré, amikor Jézus Krisztusban testet öltött, hogy megváltsa a világot. 
A nyelvi nehézségen túlmenően nehezítő körülmény volt az apostolok számára 
az, hogy ezek a pogány emberek nem ismerik a Szentírást. Nem lehetett nekik 
megmagyarázni, hogy az ember bűnbe esett, mert nem hallgatott teremtő Iste- 
nére, de Isten megkönyörült a vesztébe rohanó emberiségen és megígérte, majd 
elküldte a Megváltót. Ez a Megváltó lett Isten létére emberré, hogy megválthassa 
az embert. Sok mindent nem érthettek és nem tudtak ezek a pogányok, de azért 
mégis hangzott közöttük az evangélium, Isten megváltó szeretetének az öröm- 
híre. De, hogy ezek az emberek sok mindent mégis megértettek, nyilvánvalóvá 
válik az azután következő események által, mert az áldozat visszautasítása az 
ottani pogányok egy részében gyűlöletet váltott ki. Ehhez a gyűlölethez hozzá- 
járult az, hogy a környékbeli zsidó gyülekezetekből, ahonnan már kiüldözték 
Pált és Barnabást, gyűlöletszító emberek mentek Lisztrába. Ezek lázították fel 
az istenítést visszautasító apostolok ellen a lisztrai pogányokat. Köveket ragad- 
tak, hogy halálra kövezzék Pál apostolt. A halálra kövezés zsidó büntetési mód. 
Bizonyára úgy történt a dolog, hogy a környékről ott lévő zsidók ragadták elő- 
ször a követ, hogy megmutassák a pogányoknak, hogyan kell az ilyen embereket 
eltenni láb alól. Mikor hullott az apostolra a kő, összeesett, azt gondolták, hogy 
meghalt. De amikor a tanítványok mentek a kövezés színhelyére látták, hogy az 
apostol él. Azt, hogy ott már voltak tanítványok is, azt mutatja, hogy Pál apos- 
tolék munkája nem volt hiábavaló. A tanítványok a Krisztust követők voltak. Az 
apostol felkelt. A Szentírásban nincs leírva milyen sérülései, fájdalmai voltak, 
de az eseményekből tudjuk, hogy nem volt ott senki, aki őt kezelni tudta volna. 

Egy kicsit pihent és továbbmentek a következő városba, és ott folytatták tovább 
az evangélium hirdetését. 

Amikor aztán befejezték ottani küldetésüket, arra gondoltak, hogy visz- 
szamennek abba a városba, Antiókhiába, ahonnan missziói útjukra imádkozó 
szeretettel kibocsátották őket. Nagy a valószínűsége annak, hogy egymásról a 
missziói évek során semmit nem hallottak. Az akkori korban a távolra menők- 
kel nagyon nehéz volt a kapcsolatot tartani. A kapcsolattartásnak csak egyetlen 
vonala volt: az imádság. Korunkban, amikor az emberi kapcsolattartásnak 
szinte korlátlan lehetőségei vannak és egymástól több ezer kilométerre lévő 
emberek is néha pillanatok alatt kapcsolatba léphetnek egymással, sokkal 
gyakrabban szakadnak meg az emberi kapcsolatok, mint a régmúlt időben. 
Sokszor egy közösségen belül, jaj, néha talán egy családon belül is alig tudnak 
az egymás közelében élők kapcsolatot tartani egymással. Ennek oka, hogy a 
legfontosabb vonal, az Istennel való kapcsolat fájdalmasan rossz állapotban 
van. Hiányzik a szeretet, ezért nincs békesség, mert a nagy összevissza dobáló, 
a sátán összekuszálja az emberi kapcsolatokat. 

Mielőtt Pál apostol és Barnabás elindultak volna Antiókhiába eldöntötték, 
hogy ugyanazon az úton fognak visszamenni, amelyiken jöttek. Pedig, ha a 
térképen utánanézünk missziói útjuk állomásainak, akkor látjuk, hogy misz- 
sziói küldetésüket nagy kerülő úttal töltötték be, vissza már sokkal rövidebb 
úton mehettek volna. Azért választották a sok nehezítő körülmény ellenére is 
a hosszabb utat, mert meg akarták látogatni azokat a gyülekezeteket, amelye- 
ket missziói útjuk során alapítottak. Arra törekedtek, hogy minden városban 
találkozzanak az ott élő testvérekkel. Ha tudjuk, hogy útjuk során sok helyről 
kiüldözték őket, akkor azt is tudatosítjuk, hogy ismét ennek az útnak a válla- 
lása emberileg alig érthető. Ehhez a hitnek a bátorsága kellett. Vissza- menet 
közben azonban nemcsak látni akarták a testvéreket. Tudták, hogy ha emberek 
odaadják a szívűket Krisztusnak és elkezdenek egészen másképpen élni mint 
azelőtt, a sátán is résen van, ezért a gyülekezetekben mindig és mindenütt 
szükség van utógondozásra. Azért akarták a gyülekezetekben élő testvéreknek 
a lelkére kötni: Maradjatok meg az Isten kegyelmében. A hiteteket el akarja 
venni a sátán, a környező zsidó és pogány világ el akar titeket tántorítani Krisz- 
tustól, Istentől, de ti maradjatok hűséges tanítványok. Azt is elmondták a gyü- 
lekezetekben, hogy nékünk sok szenvedésen keresztül kell az Isten országába 
bemenni. De az Igében nemcsak arról a szenvedésről van szó, amely annak a 
következménye, hogy emberek vagyunk, hogy testünk törékeny cserépedény, 
amely elkezd egyszer romlani, bomlani. Az őszintén istenfélő, Krisztust követő 
embereknek a hitük miatt kell sokszor szenvedni. Próbáljunk mélyen a lelkünk- 
be nézni, és úgy felelni arra a kérdésre, hogy szenvedett e valaki itt köztünk, 
mert nagyon mélyen és komolyan veszi Isten Igéjét? 

Pál és Barnabás arra is gondoltak, hogy a gyülekezetekben a további 
lelkigondozás és az illő egyházi rend megtartása biztosítva legyen. Tudták, hogy 
ottlétük szükséges utógondozás, de ők elmennek. Ki fogja biztosítani a munka 
folytatását? Ki fogja őket összegyűjteni, hogy olvashassák Isten Igéjét, vagy ki 
fog vigyázni a tanítványokhoz méltó életmódra és a rendre? Ezért választottak 
presbitereket. A presbitereknek példás életű embereknek kellett lenni, és ahol az 
lehetséges volt, a presbiterek közül azok, akik képesek voltak rá, az Ige magya- 
rázói, felolvasói is voltak. Nem természetes az, ha valaki egy gyülekezetben 
presbiterré, gondnokká, vagy diakónussá válik. Azért nem természetes, mert 
ezeknek vezető szolgálatukkal, krisztusi lelkületet árasztó életmódjukkal kell 
bizonyságot tenni arról, hogy ők megbízatásukat komolyan veszik. 

Miután elvégezték az utolsó útbaeső gyülekezet utógondozását, vissza- 
tértek Antiókhiába. Boldogan összehívták a gyülekezetet, hogy elmondják, 
milyen dolgokat cselekedett velük az Isten. Elmondták, hogy küldetésük nem 
volt hiábavaló, és Isten ajtót nyitott a hitre a pogányok közt is az evangélium 
befogadására. Mindjárt a Szentírás első könyvében szó van egy ajtóról, amit 
Isten becsukott. Előtte sokáig nyitva volt, Nóé beszélt Isten bekövetkező ítéle- 
téről. De az emberek csak akkor döbbentek rá mi történt, amikor Isten becsukta 
az ajtót. Akkor már hiába zörgettek, az ajtó csukva maradt. Amikor az idők 
teljességében megérkezett a földre a megígért Megváltó, ő sok más tanítás közt 
ezt is mondta: „Én vagyok az ajtó”. A bűnbe esett ember csak rajta keresztül 
mehet be Isten országába. Ő eljött és zörgetett a becsukott szívek ajtaján is. A 
miénken is zörget, valahányszor együtt vagyunk Igéje körül. Kérjük őt, hogy 
nyissa élő hitre szívünket, hogy mi elfogadjuk kegyelmét, és egy megszentelt 
földi élet után bemehessünk mindazokkal együtt, akik nekünk drágák, oda, 
ahol nekünk helyet készített megváltó Krisztusunk. Ámen 


Megköszönjük néked kegyelmes Istenünk Igéd üzenetét. Hálát 
adunk neked, hogy te, aki a bűn miatt bezártad előttünk az Éden 
kapuját, és az emberiség elindult a halál útján, Jézus Krisztus áldo- 
zatos szeretete által megnyitod előttünk a kegyelem ajtaját, hogy 
senki, aki hisz benne, el ne vesszen, hanem örök élete legyen. 
Megvalljuk előtted bűnbánattal, hogy mi az Édenben történt szo- 
morú eset óta mindnyájan magunkban hordjuk az engedetlenség 
bűnének a csíráját, sokszor vagyunk önzők, igazságtalanok és 
szeretetlenek. Nem vagyunk méltók a te nagy jóságodra, és hála- 
adással köszönjük meg néked jó Atyánk, hogy te kész vagy előt- 
tünk ajtót nyitni. Ajtót a megújuló életre, a szeretetre, a békességre 
és az üdvösségre. Jó nekünk, hogy szabad gyermeki reménység- 
gel rád tekinteni akkor is, amikor földi életünk során sokszor úgy 

érezzük, hogy ajtók csukódnak be előttünk. A múló évekkel fogy 
az erő, gondok, bajok nehezednek ránk, de ebben az élethelyzet- 
ben is, amikor földi sátorházunk kopik, meggyengül, nekünk örök 
hajlékunk van, amelyet te készítettél abban, aki volt, aki van, és 
aki eljövendő. Inádkozó reménységgel csöndesedünk el előtted 
Atyánk, amikor a magunk életének a nyomorúságával együtt, sze- 
retteink életének a bajait, gondjait és betegségeit tárjuk ki előtted. 
Légy irgalmas hozzánk. Megváltónk nevében kérünk, hallgass meg 
minket. Ámen 


Záróének: Szent Igédet örök Isten - Énekgyűjtemény 84. oldal 1987. 


Jeruzsálemi zsinat 
Főének: 397. dics. Igeolvasás: Ap. Csel. 15, 1-12 


Némelyek, akik Júdeából jöttek le, így tanították a testvéreket: ,, Ha nem 
metélkedtek körül a mózesi szokás szerint, nem üdvözülhettek.” Mivel pedig 
Pálnak és Barnabásnak nem kis viszálya és vitája támadt velük, úgy rendel- 
keztek, hogy ebben a vitás ügyben Pál, Barnabás és néhányan mások is men- 
jenek fel az apostolokhoz és a vénekhez Jeruzsálembe. Miután a gyülekezet 
útnak indította őket, áthaladtak Fönícián és Samárián, elbeszélték a pogányok 
megtérését, és nagy örömet szereztek minden testvérnek. Amikor megérkeztek 
Jeruzsálembe, örömmel fogadták őket az apostolok és a vének, ők pedig elbe- 
szélték, mi mindent tett velük Isten. 

Előálltak azonban néhányan, akik a farizeusok pártjából lettek hívőkké, 
és azt mondták, hogy körül kell metélni azokat, és meg kell parancsolni nekik, 
hogy tartsák meg Mózes törvényét. Összegyűltek tehát az apostolok és a vének, 
hogy tanácskozzanak ebben az ügyben. Amikor nagy vita támadt, Péter felállt, 
és így beszélt hozzájuk: ,, Atyámfiai, férfiak, ti tudjátok, hogy régtől fogva 
engem választott ki Isten közületek, hogy az én számból hallják a pogányok az 
evangélium igéjét, és higgyenek. Isten pedig, aki a szíveket ismeri, bizonyságot 
tett mellettük, amikor éppen úgy megadta nekik is a Szentlelket, mint ahogyan 
nekünk, és nem tett semmi különbséget közöttünk és közöttük, mert hit által 
megtisztította szívüket. 

Most tehát miért kísértitek azzal Istent, hogy olyan igát tegyetek a tanítvá- 
nyok nyakába, amelyet sem atyáink, sem mi nem tudtunk elhordozni? Ellen- 
ben abban hiszünk, hogy mi is az Úr Jézus kegyelme által üdvözülünk, éppen 

úgy, mint ők." Ekkor elcsendesedett az egész gyűlés, és meghallgatták Pált 
és Barnabást, amint elbeszélték, milyen sok jelt és csodát tett Isten általuk a 
pogányok között. 


Örök dicsőségű Isten, könyörülő édesatyánk, dicsőítünk téged, 
hogy te Szentlelked által anyaszentegyházat formáltál. Dicsőítünk 
téged azért is, hogy bár gyarló emberi ajkakon keresztül, de azóta 
is hangzik a te kegyelmes üzeneted, a te hívogató atyai szód, a te 
hitben járásra buzdító bátorító biztatásod. Atyánk, életünk viharai- 
ban mi sokszor botladozva járunk azon az úton, amelyre hívogatsz 
minket, mert bennünket is megkörnyékez a csalárd csábító, hogy 
eltántorítson minket erről az útról; és mi most hálát adunk azért 
is, hogy itt lehetünk gyermekeidnek ebben a gyülekezetében, és 
kérünk, erősítsd hitünket, hogy erőt ne vehessen rajtunk annak 
csalárdsága. Hálát adunk, hogy kegyelmed evangéliumát most is 
hirdeted közöttünk. Megváltó Jézusunk nevében kérünk, áldd meg, 
és tedd gyümölcsözővé szívünkben a te Igédet. Ámen 


Igehirdetés előtti ének: 487. dics. 6. vers Alapige: Ap. Csel. 15, 13-21 


Amikor elhallgattak, megszólalt Jakab, és ezt mondta: „Atyámfiai, férfi- 
ak, hallgassatok meg! 

Simon elbeszélte, hogyan gondoskodott Isten először arról, hogy a pogá- 
nyok közül népet szerezzen az ő nevének. 

És ezzel egyeznek a próféták szavai, ahogyan meg van írva: Ezután visz- 
szatérek, és felépítem Dávid leomlott sátorát, romjait is felépítem, és helyreál- 
lítom, hogy keresse az emberek maradéka az Urat, és mindazok a pogányok, 
akik között elhangzik az én nevem. Így szól az Úr, aki ezt véghezviszi, és aki 
ezt öröktől fogva tudja. Ezért én úgy gondolom: ne terheljük meg azokat a 
pogányokat, akik megtérnek Istenhez, hanem rendeljük el nekik, hogy tar- 
tózkodjanak a bálvány okozta tisztátalanságtól, a paráznaságtól, a megfulladt 
állattól és a vértől. 

Mert Mózesnek ősidőktől fogva minden városban megvannak a hirdetőt, 
hiszen a zsinagógákban minden szombaton olvassák őt.” 


Kedves Testvéreim, 


Heródes Agrippa király nem tudta kivégeztetni Péter apostolt, mert Isten 
őt kiszabadította a börtönből, de mai Igénkben azt halljuk, hogy a gyülekeze- 
tet most más veszély fenyegette. Olyan veszély, amely azóta sok változatban 

ismétlődik és sebet ejt Krisztus egyházának a lelki egységén. Júdeából olyan 
emberek mentek Antiókhiába, akik megkérdőjelezték hitük helyességét. Azt 
tanították köztük, hogy azok a pogányok, akik nem vetik magukat alá a körül- 
metélésnek, nem részesülhetnek a megváltásban. Ezek a júdeai emberek zsidók 
voltak, akik elfogadták, hogy Krisztus az ószövetségi próféták által hirdetett 
Messiás, tehát benne teljesednek be Isten megváltást hirdető ígéretei. Krisztus 
azonban zsidó volt, Ábrahám magva, és a körülmetélés Isten Ábrahámmal 
kötött szövetségének a jele, e nélkül pedig — mondták ezek a júdeaiak — nincs 
megváltás. Érthető, hogy ez nagy riadalmat okozott Antiókhiában. Hiszen a 
pogányok, akik keresztyénné lettek, ezt éppen azért tették, hogy bűnbocsánatot 
nyerjenek, tehát megváltott emberek legyenek. Ennek örültek, és tanítóik ezt az 
örömüket vették el. Nem értették, hogy ha Krisztus a Messiás, akkor miért ne 
lehetnének megváltottak azok, akik hit által hozzá tartoznak. A megtért pogá- 
nyoknak ez a felzaklatott lelkiállapota késztette Pált és Barnabást arra, hogy 
ők, és a gyülekezet néhány vetetője elmenjenek Jeruzsálembe, hogy erről az 
állapotról beszéljenek az apostolokkal és a presbiterekkel. Közben Barnabás 
és Pál azt is megbeszélte, hogy útközben meglátogatják az útba eső gyüleke- 
zeteket. Fönicián is keresztül kellett menniük Ez a gyülekezet is akkor alakult, 
amikor Saulus főpapi engedéllyel üldözte a keresztyéneket. Jeruzsálemből 
sokan menekülni kényszerültek, és a menekülők szívükben vitték a Krisztus 
evangéliumát. Az üldözések tehát a gyülekezet gyarapodását hozták magukkal. 

Jeruzsálemben szívesen fogadták az antiókhiai küldötteket. Összehívták az 
apostolokat és a véneket. Annyit mindjárt megtudtak, hogy az Antiókhiában 
tanító júdeaiakat nem az apostolok, vagy gyülekezeti vezetők küldték. Az is 
nyilvánvalóvá lett, hogy Jeruzsálemben is van egy Törvényhez ragaszkodó 
farizeus csoport, akik úgy vélekedtek, hogy a hitre jutott pogányoknak is meg 
kell tartani a Törvényt, és fel kell venni az ószövetségi gyülekezetbe tartozás- 
nak a jelét. Mindnyájan bizonyára tudatosították, hogy ennek a kérdésnek a 
tisztázása az akkor éppen formálódni kezdő keresztyénekre nézve nagyon fon- 
tos, mert fennállt a veszély, hogy az egyház már az indulás kezdetén részekre 
szakad. A csoportok közt feszültség volt. A Szentírásban erről csak ennyi van: 
, Nagy vita támadt." Ebben a feszültségben állt fel Péter és beszélni kezdett. 
Péter, aki Joppéban maga se könnyen értette meg Isten jelképes üzenetét, 
amikor a magasból egy lepedőben mindenféle állat jelent meg, és ő ezt a 
mondatot hallotta: , Kelj fel Péter, öld és egyél." Akkor még ő is tiltakozott. 
Azt mondta, hogy ő soha sem evett olyan eledelt, amely a Törvényben tisztá- 
talannak van nevezve. Amikor azonban hallotta a mennyei hangot, hogy amit 
Isten megtisztított, azt ő ne nevezze tisztátalannak, elgondolkodva megértette, 
hogy ez nemcsak az ételre, hanem az emberekre is vonatkozik. Hiszen a zsi- 
dók mindenekelőtt azért tartják tisztátalannak a pogányokat, mert a pogányok 

„nem kóser" étellel fertőztetik meg magukat. Péter tehát felállt, és elmondta, 
mit élt át Caezareában a pogány Kornéliusz házában, amikor hirdette nekik, 
hogy Krisztusban megjelent Isten üdvözítő kegyelme mindenkinek, aki azt 
hívő szívvel elfogadja. Elmondta azt is, hogy Isten ezt a pogány-zsidó talál- 
kozást maga készítette elő, és ott végzett szolgálatára áldását adta azzal, hogy 
a pogányok is megkapták a Szentlélek ajándékát, mint ők, a tanítványok pün- 
kösdkor. A Szentlélek tüzében megtisztul az ember élete. Már Jézus útkészí- 
tője, Keresztelő János is úgy beszélt róla, hogy ő vízzel keresztel, de ha eljön 
az, aki nagyobb mint ő, Szentlélekkel fog keresztelni. Péter tehát azzal, hogy 
elmondta ebben a két különböző akaratot véghezvinni akaró közösségben Isten 
tettének a tényeit, már feleletet adott a kérdésre, kell-e, szabad- a hitre jutott 
pogányokat megkülönböztetni a zsidóktól. Mert ha Isten nem különböztette 
meg őket, akkor az, aki minden áron a maga akaratát akarja végrehajtani, nem 
ember ellen harcol, hanem Isten ellen. Mikor Péter mindezeket elmondta, azt 
a tanácsot adta az ott levőknek, hogy nem kell a hitre jutott pogányokat olyan 
teherrel terhelni, amelyet sem ők, sem őseik nem tudtak elviselni. Itt arra mutat 
rá Péter, hogy éppen azért akar Isten mindenkinek kegyelmet adni, aki Krisztus 
áldozatát hittel fogadja, mert az ember olyan gyarló, hogy nem képes Istennek 
minden törvényét megtartani. Mindnyájan rá vagyunk utalva Isten kegyelmére, 
mert a törvény cselekedetei által nem igazul meg senki sem. 

Péter után Barnabás és Pál mondták el a pogányok közt végzett missziónak 
a tapasztalatait. Ők se tartottak teológiai fejtegetéseket, — pedig Pál jól képzett 
teológus volt, aki szívesen emlegette tanítómesterét, — hanem elmondták, hogy 
ők is áldott eszközzé lehettek Isten kezében. Isten általuk is sok jelt és csodát 
vitt véghez a pogányok között, és ezzel megerősítették mindazt, amit előtte 
Péter a hitre jutott pogányok minden nehezítő körülmény nélküli befogadá- 
sával kapcsolatban mondott. Mikor mindezek az egy irányban utat mutató 
szavak elhangzottak, csönd lett a gyűlésen. Hiszen az eddig felszólalók nem 
a saját gondolataikat mondták el, hanem azt, hogy hogyan mutatta meg maga 
Isten, hogy ő a hozzá térő pogányokat várja, és atyai szeretettel kegyelmébe 
fogadja. Ezt az elfogadó kegyelmet mutatta meg Isten a Péter esetében azzal, 
hogy Caezareában a Kornéliusz házában Igéjét hallgató pogányokra adta a 
Szentlélek ajándékát, a Pál és Barnabás esetében pedig azzal, hogy eszközül 
használta őket a pogányok gyógyításában, amelyek Isten országa teljességé- 
nek előremutató jelei és csodái voltak. Nem kell tehát a pogányoktól a Jézus 
áldozati halálán alapuló kegyelem elfogadásán kívül semmit sem követelni. 

Mindezek után még Jakab akart beszélni a gyűlés résztvevőihez. Ez a Jakab 
Jézus egyik testvére, akinek Jézus, mint az első Korinthusi levélből tudjuk, 
feltámadása után külön megjelent. Valószínűleg akkor lett az apostoli kor gyü- 
lekezetének elismert szószólójává, amikor Heródes Agrippa király kivégeztette 

Jakabot, a Jézus tanítványát. Zárószavaiban Jakab idéz az Ószövetségből, az 
Ámos és Ézsaiás könyvéből. A régi próféták idézésével azt akarta aláhúzni, 
hogy a népek, tehát a pogányok megváltása benne volt Istennek a régi tervé- 
ben. Isten nem akarja elvetni hűtlenné lett népét sem. Isten fel akarja építeni, 
helyre akarja állítani Dávid leomló sátorát és a pogányokat is magához fogja 
hívni. Isten kezdettől fogva tudta, mit fog cselekedni. Tehát nem lehet semmit 
Isten tettének minősíteni, ami nem egyezik a Szentírás tanításával. Jakab azt 
hangsúlyozta a prófétai idézettel, hogy amit Péter és az utána felszólalók átél- 
tek a hozzájuk forduló, és tőlük tanácsot kérő pogányokkal, összhangban van 
azzal, amit Isten Lelke már a régi prófétákkal megíratott. Ezért azt tanácsolja, 
hogy az Istenhez térő pogányok jó szándékának a megvalósítását nem kell 
megnehezíteni. El kell rendelni nekik, hogy tartózkodjanak a bálvány okozta 
tisztátalanságtól, a paráznaságtól, a megfulladt állattól, és a vértől. Tehát Jakab 
a próféták írásaira hivatkozva hagyta jóvá az elhangzott argumentumokat, 
hiszen a júdeai tanítók a megváltottságot tették kétségessé az antiókhiai pogá- 
nyok között. Ez a jeruzsálemi gyülés pedig, amelyet mi a keresztyénség első 
zsinatának nevezünk, éppen azért jött össze, hogy erre az égető kérdésre adjon 
Isten akaratát tükröző megnyugtató feleletet. Amit Jakab ezen a témán kívül 
hozzátett az Antiókhiában levő gyülekezetnek küldendő üzenethez, a testvéri 
együvé tartozás érzését ápolni akaró nyilatkozat volt, amelyben semmi nyoma 
sincs az egymáson uralkodni akarásnak, vagy Isten Igéjével ellentétes akarat 
legalizálásának. 

A jeruzsálemi zsinat tehát ma is minden keresztyén zsinatnak követendő 
példája lehetne. Ámen 


Szent a te neved, mindenható Isten mennyei Édesatyánk. 
Hálát adunk néked, hogy te a mi emberi életünknek a szentté 
létét is munkálod úgy, hogy Igéd és Szentlelked által belenyúlsz 
az életünkbe, hogy gyógyítgassad, tisztogassad a mi könnyen 
beszennyeződő életünket. Te örökkévaló szent és igaz Isten vagy, 
mi pedig porból vett elsuhanó árnyak vagyunk ebben az elmúló 
világban. Megköszönjük néked, hogy te mégis drága kincsként 
ajándékoztad nekünk ezt az életet, hogy elinduljunk a megszen- 
telődés útján, mert mi mindnyájan bűnnel terhelt gyermekeid 
vagyunk. Megköszönjük, hogy te, aki örök Isten vagy, bűnre haj- 
ló gyarló gyermekeidnek azért adtad Törvényedet, hogy abban, 
mint egy tükörben meglássuk elesett voltunkat, és megragadjuk 
Krisztusban készített megváltó kegyelmedet. Hálát adunk, hogy 
te Törvényedben nemcsak azt mondod el nekünk, hogy szabadító 
Isten vagy, aki minden nyomorúságunkban meg tudsz szabadíta- 

ni minket, de meg akarod védeni a mi gyarló emberi életünknek 
a tisztaságát is, azért tiltod meg törvényedben a hazugságot, az 
embertárs életének és becsületének a beszennyezését. Kérünk, 
adj mindnyájunknak engedelmes szívet, hogy tudjuk és akarjuk 
akaratodat megtartani. Szent Fiad, az Úr Jézus Krisztus nevében 
kérünk, hallgasd meg imádságunkat. Ámen 


Záróének: 199. dics. 1989. 


Krisztus Európában 
Főének: 487. dics. Igeolvasás: Ap. Csel. 16, 1-14.; János 12, 20-24 


Így jutott el Derbébe, majd Lisztrába is. Volt ott egy Timóteus nevű tanít- 
vány, egy hívő zsidó asszonynak és egy görög apának a fia, akiről dicsérőleg 
szóltak a lisztrai és ikóniumi testvérek. Pál őt magával akarta vinni, ezért az 
ott lakó zsidókra tekintettel körülmetélte őt. Mert mindenki tudta, hogy az 
apja görög volt. Amikor végigjárták a városokat, átadták nekik azokat a hatá- 
rozatokat, amelyeket a jeruzsálemi apostolok és vének hoztak, hogy tartsák 
meg azokat. A gyülekezetek pedig hitben erősödtek és számban gyarapodtak 
naponként. Azután átmentek Frígia és Galácia földjén, mivel a Szentlélek nem 
engedte nekik, hogy hirdessék az igét Ázsiában. Amikor Mízia felé mentek, 
Bitíniába próbáltak eljutni, de Jézus Lelke nem engedte őket. Erre Mízián 
áthaladva lementek Tróászba. 

Egy éjjel látomás jelent meg Pálnak: egy macedón férfi állt előtte, és 
ezekkel a szavakkal kérlelte őt: „Jöjj át Macedóniába, légy segítségünkre!” 
Elhajóztunk tehát Tróászból; egyenesen Szamotrákéba mentünk, másnap meg 
Neápoliszba, onnan pedig Filippibe, amely Macedónia vidékének első városa, 
római település volt. Néhány napot ebben a városban töltöttünk. Szombaton 
kimentünk a városkapun kívülre, egy folyó mellé, ahol tudomásunk szerint 
imádkozni szoktak. Leültünk, és szóltunk az egybegyűlt asszonyokhoz. Hall- 
gatott minket egy istenfélő asszony, egy Thiatírából való bíborárus is, akit 
Lidiának hívtak. 

* k*k k 

Néhány görög is volt azok között, akik felmentek az ünnepre, hogy imádják 
az Istent. Ezek oda mentek Fülöphöz aki a galileai Betsaidából való volt és 
ezzel a kéréssel fordultak hozzá: ,, Uram, Jézust szeretnénk látni. ” Fülöp elment 
és szólt Andrásnak, András és Fülöp elment, és szólt Jézusnak. Jézus így vála- 

szolt: ,, Eljött az óra, amikor megdicsőül az Emberfia. Bizony, bizony mondom 
néktek, ha a búzaszem nem esik a földbe, és nem hal meg, egymaga marad, de 
ha meghal, sokszoros termést hoz." 


Hálaadással dicsőítjük a te háromszor szent örökkévaló 
nevedet, mindenható Isten, gondviselő Édesatyánk az Úr Jézus 
Krisztusban. Hálát adunk néked, hogy te ezt a világmindenséget 
nemcsak megteremtetted, hanem azt gondviselő kegyelmedben 
tartod, és atyai kezedben tartod ezt a mi porból vett életünket 
is. Megköszönjük néked, hogy életünk elmúlt hetében is, a jó 
napokban is, meg a próbák és gondok között is engedted megta- 
pasztalnunk, hogy sok minden elmúlik, sok minden elhagy ben- 
nünket, de nem múlik el, nem távozik el tőlünk a te gondviselő 
hűséged, kegyelmed és édesatyai szereteted. Hálát adunk, hogy 
újra hallhatjuk, hogy a te szereteted testet öltött szent Fiadban, 
Jézus Krisztusban, aki drága vérén váltott meg bennünket, mert 
nem akarja, hogy ebben a világban, ahol annyi a baj és a kísértés, 
mert szüntelenül munkálkodik a sátán, áldozatul essünk cselve- 
téseinek. Kérünk, tedd szívünkben drága kinccsé Igédet, hogy az 
gyümölcsözzön, áldott termést hozzon. Urunk nevében kérünk, 
hallgasd meg imádságunkat. Ámen 


Igehirdetés előtti ének: 299. dics. Alapige: Ap. Csel. 16, 9-10 


Egy éjjel látomás jelent meg Pálnak: egy macedón férfi állt előtte, és 
ezekkel a szavakkal kérte őt: „Jöjj át Macedóniába, légy segítségünkre!” A 
látomás után nyomban igyekeztünk elmenni Macedóniába, mert megértet- 
tük: oda hívott minket az Isten, hogy hirdessük nekik az evangáliumot. 


Kedves Testvéreim, 


A János evangéliumában olvassuk, hogy virágvasárnap, amikor Jézus tanít- 
ványaival együtt bevonult Jeruzsálembe, és királyként fogadták, egy néhány 
görög is elment az ünnepre, hogy imádja az Istent. Ezek találkozni szerettek 
volna Jézussal, ezért a tanítványok egyikéhez, a görögös nevű Fülöphöz men- 
tek, aki szólt Andrásnak, és együtt mentek Jézushoz. Ezek a görögök bizonyára 
azért mentek Jézushoz, mert a pogányoknak ahhoz a csoportjához tartoztak, 
akik vágytak valami több, valami szebb és jobb után, mint amit a maguk 
pogány hitében találtak. Hiszen Jeruzsálembe is azért mentek, hogy Istent 
imádják. Lehet, hogy hívni akarták Jézust, hogy menjen át valamikor a görög 

földre is, hogy ők is hallják azokat a mély értelmű tanításokat, amit Jézus az ő 
népe közt tanít. Jézus fogadta őket, és elkezdett nekik beszélni a földbe vetett 
búzaszemről. A szívekbe látó Jézus ezzel azt akarta tudtára adni a görögöknek, 
hogy az ő földi küldetésének az ideje most már lejár, nemsokára meg fog halni, 
de abban, amit mondott nekik, benne van az az üzenet, hogy a hit, az eszme, 
a gondolat, amit ő hirdet, nem hal meg, hanem megsokszorozódik. Az életünk 
megtartásának az ügyét nem azzal szolgáljuk, ha sok anyagi lehetőséget aka- 
runk magunkévá tenni, hanem azzal, hogy amit Isten nekünk ajándékoz, azt 
hálaadással fogadjuk, és számot vetünk magunkkal, hogy a kapott jóból kivel 
tehetnénk mi is jót, kinek a szenvedését tudnánk enyhíteni, kinek tudnánk 
örömet szerezni. 

Mi már tudjuk: tanítványait Jézus már nemcsak az ószövetségi néphez, 
hanem minden néphez küldte. Csodálatosak Istennek a tervei. A tanítványok 
már mentek a különböző pogány népekhez, és ez a munka ma is folytatódik. 
Az Apostolok Cselekedeteiről írt könyvben most éppen arról van szó, hogy 
Pál apostol és munkatársa újra missziói útra indulnak, munkatervet készítettek, 
de Isten mást akart. A Lélek nem engedte őket az eltervezett útra. Az apostol 
Isten elé tárja terveit, és megkérdezi: Uram, jó lesz ez így? A hitben élő ember 
imádkozik. Áldottak az éjjeli vagy hajnali csöndességek, amikor az ember 
életének a dolgait Isten elé viszi, tanácsát, útmutatását kéri. Korunk embere 
azért olyan tanácstalan, elbizonytalanodó hitű és kapkodó, mert hiányzanak a 
meghitt imádkozó közösségek az otthonainkból. 

Jézus soha sem akarta a maga egyéni nagyságát híresztelni, hanem mindig 
az Atya akaratát akarta cselekedni. Tudta, hogy földi életének a napjai meg 
vannak számlálva, neki most vállalnia kell a földbe vetett búzamag sorsát, 
de az Atya, aki az egész elromlott világot újjá akarja teremteni, gondoskodni 
fog róla, hogy az ő szeretetének a gyümölcséből a hitnek a mélységéből és az 
emberségnek, a jóságnak a lelkületéből minden nép, amely kitárulkozik Igéje 
előtt, részt nyerhessen. Sok minden történt azóta, amióta Jézus azon a virág- 
vasárnapon Jeruzsálemben a görögökkel találkozott. Jézus halála, feltámadá- 
sa, mennybemenetele, a Szentlélek kitöltetése, a tanítványok missziói útjai 
a pogány népekhez is, mind történelmi valósággá váltak. Abban az éjszakai 
imádságos tusakodásban és látomásban Isten azt adta tudtára Pál apostolnak, 
hogy neki át kell menni Európába, Görögországba. Európában még ismeretlen 
volt Jézus Krisztus neve és megváltó tette. Istenről már tudtak, mert zsidók a 
világ minden részén szét voltak szóródva, a Teremtő egy Istenről tehát leg- 
alább hallomásból tudtak valamit az európaiak, de a Krisztus áldozatáról az 
újjáteremtés folyamatáról Európában még senki sem tudott. Tehát nem tudták, 
hogy itt járt már ezen a földön Krisztusban testet öltve az Isten, hogy bűnein- 
kért letette megváltó életét, hogy az ember ne ítéletre, hanem életre érkezzen. 

Pál apostol látomásában egy macedón férfit látott és különös kérés hangzott 
el az ajkán: , Jöjj át hozzánk és légy segítségül nékünk." Már az öltözetéről 
felismerhette Pál apostol, hogy a kérelmet elmondó ember görög, mert egé- 
szen másképpen öltöztek az ázsiaiak és az európaiak. Ennek a görög férfinak a 
hívása, kérése azért volt nagyon különös, mert Görögország volt az a területe 
az akkor ismert világnak, ahol nagyon magas szintre emelkedett a műveltség, 
a tudomány és a művészet. A görög tudósok, filozófusok neve, (Arisztotelész, 
Pláton, Szókrátész, Pithagorasz) tudományos munkáiknak az eredményei, 
mindenüvé eljutottak. A görög építő művészet világszerte nevezetes volt. A mai 
kor embere is csak csodálkozással tekinthet azokra az alkotásokra, amelyeket 
több mint kétezer évvel ezelőtt alkottak ott az emberek. A fejlettebb gimná- 
ziumokban még a mi országainkban is van egy külön görög terem, amelyben 
ott vannak kicsinyített másolatként az ókori görög világ építő művészetének, 
szobrászatának az alkotásai. Ebből az országból hangzott a segítségkérő kiál- 
tás. Pál apostol pedig egy fáradt, beteg ember volt. Merész gondolat volt, hogy 
a gazdag előkelő magas kultúrájú, fényes, rangos világból segítséget kérnek 
a sokkal alacsonyabb kultúrájú, szegényebb és egyszerűbb néptől. Olyan ez 
emberileg nézve, mint ha egy szegény útszélen ácsorgó koldushoz, aki kalapját 
tartja könyörülő emberek felé, oda menne egy király és azt mondaná a kol- 
dusnak: gyere hozzám és segíts nekem. A missziósoknak nem voltak kincseik, 
nem voltak nagy kulturális örökségeik, nem voltak művészi hagyományaik és 
tőlük kértek segítséget. Mégis nagy jót tett önmagának ez a magas színvonalú 
kultúrnép, hogy segítséget kért azoktól, akik lelki kincset tudnak adni. Ezért 
amikor Pál apostol meghallotta a hívó szót, nem tanácskoztak, hanem engedtek 
a hívásnak, még akkor is, ha ők más irányba akarták a missziót végezni. Aki 
nyitott szemmel jár és van hite, az ma is észreveheti valamikor a saját életében 
is, hogy az ember eltervez valamit és Isten az ember életének az eseményein 
keresztül, vagy családtagok, hozzátartozók életének a változásai által, tud- 
tukra adja, hogy ő mást akar. A hitben élő ember így mindig tudomásul veszi 
Istennek az akaratát és engedelmeskedik annak. Pál apostol sem értette volna 
meg a határ túlsó oldaláról érkező kérést, ha nem lett volna őszinte Isten előtti 
csöndessége, imádságos tusakodása, Istennel való közössége. A mi életünknek 
sok más gyarlóságunk mellett az az egyik legnagyobb veszélye, hogy kevés 
embernek van igazán meghitt Isten előtti elcsöndesedése. Szinte akkortól 
kezdve, ahogy reggel kinyitjuk a szemünket, egészen addig, míg fáradt testtel 
pihenőre térünk, tele van az életünk külső és belső zajjal. Ebben az örök zajban 
kevés ember figyel Istenre és kevesen hallják meg Isten halk és szelíd szavát. 
Önmagát szegényíti az meg, aki nem hagy magának Isten előtti csöndességet 
az imádságban és az Igére való figyelésben. Pedig ott, ahol nincs csöndesség, 
ott nincs igazi bensőséges szeretet- közösség sem a családban, mert a túlfeszí- 

tett életritmusban nincs közösség a szeretet forrásával, Istennel. Ennek helyét 
feszültség, nyugtalanság, idegesség veszi át nagyon sok családban. 

Pál apostol és munkatársai örömmel engedelmeskedtek a hívó szónak, mert 
megértettek valamit. Megértették, hogy azok a nagyon fejlett, nagyon gazdag, 
és nagyon művelt emberek minden gazdagságuk ellenére is nagyon szegények. 
Sok mindenük van, de nincs békességük, nem tudják hová vezet örök futásuk, 
és a sok szép külső alatt ott van a bizonytalanság és sötétség. Boldog az, aki az 
apostollal együtt el tudja mondani: , Mint szegények, de sokakat gazdagítók." 
Más lenne a mi Európánk, ha az apostolok szívében nem jött volna ide Jézus 
Krisztus és nem hangzott volna az itt élő népek felé Isten üdvözítő szeretetének 
az örömhíre. Akkor nem hangzana sok megfáradt és terhek alatt roskadozó 
ember felé Megváltónk hívása: , Jöjjetek énhozzám mindnyájan, akik megfá- 
radtatok és meg vagytok terhelve, és megnyugosztallak titeket." Az apostoli 
kor óta nagyon sok minden történt már a világban, ami a Krisztusban való 
életet elhomályosította. Fölöttünk is, közöttünk is csapkodtak sötét hullámok, 
dermesztő szelek, de megmarad az a tény, hogy hangzik az éjféli sötétségben is 
a kiáltás: , Ímhol jön a vőlegény," jön Krisztus, jön a szabadító szeretet, fogad- 
hatjátok őt, meggyújthatjátok lámpásaitokat, ő készíti övéit a nagy menyegző- 
re. Köszönjük meg Urunknak ezt a szabadító szeretetet, köszönjük meg, hogy 
áldott távlatokat tár fel előttünk. Rövid ez a földi élet és csak egy van belőle. Ha 
egy porcelánkészletből összetörik egy darab, az ember azzal vigaszalja magát, 
hogy kár ezért az összetört darabért, de még egy jó néhány darab megmaradt 
belőle. De ha mi ezt az egyetlen életünket összetörjük, elrontjuk, nincs belőle 
más. Míg itt vagyunk a földi világban, Isten sok mélységét tárja fel előttünk 
üdvözítő szeretetének, de ennek meghallásához és megértéséhez felé forduló 
életet kell élni. Így indulhatunk el az áldott örökség hálás elfogadására. Ámen 


Hálát adunk néked Édesatyánk, hogy te megváltó szeretettel 
küldted szent Fiadat erre a világra. Hálát adunk, hogy te drá- 
ga örökséggel akarod megajándékozni ezt a világot, és az erről 
szóló örömüzenet most itt is, közöttünk is hangzott. Köszönjük, 
hogy Megváltónk már az egész világra, minden néphez küldte 
tanítványait, hogy a népek is tanítvánnyá legyenek. Megköszön- 
jük, hogy mi már olyan szülőknek a gyermekei lehetünk, akiket 
szüleink már gyermekkorunkban elhoztak szent házadba, hogy 
részesülhessünk a keresztség szentségében, és a te eljegyzett 
népedhez tartozhassunk. Töredelmes szívvel valljuk meg előtted 
Atyánk, hogy mi, akik szövetségedbe eljegyzett gyermekeidnek 
valljuk magunkat, sokszor megfeledkezünk magunkról is, néked 
tett fogadalmunkról is, és úgy járunk ezen a földön, mintha soha 

sem hallottuk volna üdvözítő szereteted evangéliumát. Sokszor 
vagyunk közönyösek, elhanyagoljuk Igéd hallgatásának alkalmait, 
és elfelejtjük Igéd útmutatását, hogy áron is meg kellene vennünk 
az alkalmakat, mert a napok gonoszak. Kérünk, erősítsd hitünket, 
hogy tudjunk jobban vágyakozni a lelki kincsek után, amelyeket 
nem vihetnek el tőlünk a rablók, és amelyeket nem emészthet meg 
a moly. Atyánk, maradj velünk kegyelmeddel, életünk Megváltója, 
a te szent Fiad nevében kérünk. Ámen 


Záróének: 261. dics. 1989. 


Az Ige pedig hatalmasan terjedt 
Főének: 97. zsoltár Igeolvasás: Ap. Csel.19, 13-28 


A vándorló zsidó ördögűzők közül is megkísérelték néhányan, hogy a 
gonosz lelkektől megszállottak felett kimondják az Úr Jézus nevét. Így szóltak: 
,, Kényszerítünk titeket arra a Jézusra, akit Pál hirdet! "Egy Szkéva nevű zsidó 
Jfópap hét fia is ezt tette. A gonosz lélek azonban visszafelelt és azt mondta 
nekik: ,, Jézust ismerem, Pálról is tudok, de ti kik vagytok? " Az-az ember pedig, 
akiben a gonosz lélek volt rájuk ugrott, legyűrte őket és fölé kerekedett, úgy- 
hogy meztelenül és sebesülten futottak ki abból a házból. Tudomására jutott ez 
az Efézusban lakó összes zsidónak és görögnek, úgyhogy félelem szállta meg 
mindnyájukat és magasztalták az Úr Jézus nevét. A hívők közül is sokan eljöt- 
tek, megvallották és elbeszélték ilyenféle mesterkedéseiket. Azok közül pedig, 
akik a varázslást űzték sokan összehordták könyveiket és elégették mindenki 
szeme láttára. Mikor kiszámították a könyvek értékét, ötvenezer ezüstpénzre 
becsülték. Így az Úr ereje által az ige hatalmasan terjedt és megerősödött. 

Amikor mindez megtörtént, Pál elhatározta a Lélek által, hogy Macedóniát 
és Akháját bejárva, Jeruzsálembe megy. Így szólt: ,, Miután ott már voltam, 
Rómát is meg kell látnom. " 

Elküldött Macedóniába kettőt azok közül, akik neki szolgáltak, Timóteust és 
Erásztoszt; ő pedig egy ideig Ázsiában maradt. Abban az időben nem csekély 
zavargás támadt az Úr útja miatt. 

Mert egy ötvös, név szerint Demeter, ezüstből kis Artemisz-templomokat 
készített, és ezáltal nem csekély keresethez juttatta a mestereket. Ez az ember 
összegyűjtötte a mestereket, valamint a hasonló foglalkozásúakat, és így szólt 
hozzájuk: ,, Férfiak, tudjátok, hogy ebből a keresetből származik a mi jólétünk. 

De látjátok, és halljátok, hogy nemcsak Efezusban, hanem szinte az egész 
Ázsiában nagy tömeget nyert meg és vezetett félre ez a Pál, aki azt mondja, 
hogy amiket emberkéz alkot, azok nem istenek. Nemcsak az a veszély fenyeget 
azonban, hogy ez a mesterség csődbe jut, hanem az is, hogy a nagy istennőnek, 
Artemisznek a templomát is semmibe veszik, és így ő, akit egész Ázsia és az 
egész földkerekség tisztel, el fogja veszteni dicsőségét. ” 

Amikor ezeket hallották, haragra gerjedtek, és így kiáltoztak: ,, Nagy az 
efezusi Artemisz!” 


Dicsőség néked, égnek és földnek Ura, könyörülő Édesatyánk 
az Úr Jézus Krisztusban. Dicsőítünk téged megtartó jóságodért. 
Megköszönjük, hogy újra ránk ragyog áldott napod. Azt is meg- 
köszönjük, hogy szívünkbe vágyakozást adtál, hogy itt állhatunk 
most előtted, hogy gyermeki reménységgel várhatjuk Igéd üze- 
netét. Könyörgünk, munkáld, hogy Igéd és Szentlelked által az 
életünk újuljon, a belső békességünk növekedjen, a hitünk erő- 
södjön, hogy te, aki irgalmas szereteteddel velünk voltál életünk 
letűnt napjaiban is, aki könnyeinket is letörölted, munkáinkat is 
megáldottad, jajban-bajban vigasztaltál, erősítettél, szólj hozzánk 
újra Igéden keresztül. Formáld úgy az életünket, hogy mi örömök 
és gondok között is boldog gyermekeid lehessünk. Ezt munkáld 
bennünk Igéd és Lelked által most is Istenünk, Megváltónk, Jézu- 
sunk által kérünk. Ámen 


Igehirdetés előtti ének: 178. dics. Alapige: Ap. Csel. 19, 29 
És támadt a városban nagy háborúság. 
Kedves Testvéreim, 


Az igeolvasás második bekezdésében ezt a mondatot halljuk: , Amikor 
mindez megtörtént." Utalás ez mindazokra a dolgokra, amit Isten hű szolgája, 
Pál apostol, az efézusi gyülekezetben elvégzett, és azokra az eseményekre, 
amelyek az ő szolgálatának a gyümölcsei voltak. Az események leírása ezzel 
a mondattal végződik: , Így az Úr ereje által az Ige hatalmasan terjedt és 
megerősödött." Isten a Pál apostol által hirdetett Ige és a Szentlélek által igen 
nagy munkát végzett. Ott, történt ez, ahol az okkultizmus, a mágia, a varázs- 
lás, — tehát mindazok a dolgok, amelyekről az előző szakaszokban van szó, 
és amelyeket Isten szigorúan megtiltott — nagy mértékben jelen voltak. Tele 
volt a város mágusokkal, varázslókkal, és köztük voltak egy főpapnak a fiai 

is. Ezek csodálkozással tekintettek egy ott prédikáló emberre, Pál apostolra, 
akinek az igehirdetése nyomán megváltozott sok embernek a gondolkodás- 
módja és élete. Nem voltak varázsformulái, hanem Istenről, az ő szeretetéről 
és világteremtő hatalmáról beszélt, aki Jézus Krisztusban megkezdte a világ 
újjáteremtését. Láthatóvá lettek Isten országának jelei abban is, hogy betegek 
gyógyultak meg nyomorúságaikból. Isten országának ezek az erői nem Pál 
apostoltól származnak, hanem Jézus Krisztustól, akinek szavait az apostol így 
hirdeti: „Nekem adatott minden hatalom égen és földön.” Ő Ura a világnak, az 
ő kezében van minden élet. Az ő nevében történtek hatalmas dolgok Efézusban. 
Ebben a fejezetben van leírva a történet, hogy zsidó ördögűzők megpróbálták 
segítségül hívni Jézusnak a nevét egy megszállott ember mellett, és ennek az 
lett az eredménye, hogy a megszállott ember rájuk ugrott, legyőzte őket, s az 
ördögűzőknek sebesülten kellett menekülni abból a házból. Tehát hitetlen szívű 
emberek nem élhetnek vissza Jézus Krisztus nevével. Ez a történet fájdalmasan 
hű képe a mai egyházi életünknek. Azt mutatja, hogy ott és akkor, amikor egy 
ember szájában üres forma marad Jézusnak, Istennek a neve, az ítéletes állapot. 
Ha valaki kiejti Isten nevét, imádságában Jézus nevében kéri imájának a meg- 
hallgatását, de az imádságot csak az ajkak mondják, szív és őszinte Istenre néző 
Isten-hit nélkül, ez nagyon elesett állapot. Efézusban nyilvánvalóvá lett, hogy 
a Szentháromság egy igaz Isten nevét nem szabad lélektelen könnyelműséggel 
az ajkunkra venni. Efézusban nagy port vett ez az eset. Gyülekezeti tagok is 
megvallották, hogy ők csatlakoztak ugyan az egyházhoz, mert az apostoltól 
csodálatos dolgokat hallottak, de ők azért sok minden másban is bíznak. Ott 
vannak a nyakukban, vagy zsebükben az amulettek, amelyeknek varázserőt 
tulajdonítanak, ott vannak otthonukban a különböző leírt varázsformulák, és 
a szívükben is sok babonás hiedelem van. Amikor a megfutamított és megse- 
besült ördögűzők esetén keresztül Isten megmutatta, hogy a hit nem játékszer, 
hanem szent és komoly dolog, akkor a nép összehordta a varázskönyveket, 
a pogány mesterkedésekről szóló írásokat és elégették azokat. Ez szintén az 
irányváltásnak, megtérésnek a jele volt. Ennek a következménye lett aztán, 
hogy Istennek az Igéje elkezdett növekedni, erősödni. Mert ahol Isten Igéje 
nem növekedik, annak az oka az, hogy a szíveket valami egészen más tölti be. 
Ahhoz, hogy Isten Igéje növekedjen, arra volt szükség, hogy minden más, ami 
a szíveket betöltötte, adja át a helyet az Isten Igéje iránti ragaszkodásnak. Ma 
is, köztünk is sok minden másban való bizakodás tölti be a szíveket. Ahhoz, 
hogy Isten Igéje növekedjen és hatalmasodjon a mi szívünkben is, nekünk is 
sok mindent kellene elégetni a bűnbánat tüzében testvéreim! Mert csak akkor 
kezd el növekedni bennünk, akkor válik életünket formáló, hitünket erősítővé 
az Ige, ha minden mást, ami betölti az életünket, és akadályozza az Ige növe- 
kedését, eltávolítunk a szívünkből. Mert ott, ahol a szívek kitárulkoznak Isten 

Igéje előtt, nem fogy, hanem gyarapodik a gyülekezet. Az Isten Igéjét figyel- 
mesen hallgatóknak sohasem unalmas az Igehirdetés. Aki vágyakozó szívvel 
figyel az Igére, az tudja, hogy ebben a sok útvesztővel terhelt világban csak 
Isten Lelke tud úgy vezetni, hogy az ember ne tévedjen el, és az életünk ne 
sebesült, ne tönkrement élet legyen, hanem Isten kegyelmét megragadó, áldott 
életű emberekké legyünk már itt, ebben az ideigvaló világban. 

Az Igében hallottuk, hogy ezek után az események után Pál apostol szívé- 
ben megszületett a döntés, hogy el szeretne menni Jeruzsálembe, hogy meglá- 
togassa az apostoltársakat, és itt adott hangot először annak a tervének is, hogy 
Rómába is szeretne eljutni. Később valóban eljutott Rómába is, de akkor már 
fogoly volt. Isten azonban ebben a fogságban is áldott munkát végzett rajta 
keresztül. Ezeket az útiterveket azonban csak távlati tervként szőtte az apos- 
tol. Efézusban még különös események vártak rá. Isten népének az életében 
még ott is, ahol már él az emberek szívében az Ige, mindig számolni kell a 
sátán munkájával is, mert ott ahol veszélyeztetve érzi a maga helyzetét, támad. 
Efézusban pedig egyre kevesebb ember fölött volt hatalma. Hogy az ottani 
helyzetet jobban megértsük, meg kell ismerkednünk az akkori ottani körülmé- 
nyekkel. Efézusban volt az akkori pogány világnak az egyik leghatalmasabb 
pogány temploma, amelyet a görögök Artemisz, a rómaiak pedig Diana istennő 
templomának hívtak. Ez a templom, amelynek egy földrengés utáni marad- 
ványait a huszadik században kiásták, 133 méter hosszú, és 89 méter széles 
volt. A templom 128 márványoszlopra volt építve úgy, hogy a templom alja 19 
méter magasan volt a földtől. Ez az épület volt az ókori világ hét csodájának 
az egyike. A tehetősebb emberek arra törekedtek, hogy meglássák a világ hét 
csodáját, ezért Efézusban is sok volt a látogató az akkor ismert világ minden 
tájáról. A templomba be volt építve az istennő hatalmas méretű szobra. Ez az 
aranykoronás istennő szobor, a fölötte-mögötte levő napkoronggal és a hát- 
térben levő őzgidával és anyaszarvassal együtt a termékenység szimbólumai 
voltak. Efézusban nagyon sokan éltek ebből a folyamatos idegenforgalomból. 
Volt a városban egy Demeter nevű ötvös mester, aki az Artemisz — Diana temp- 
lom kicsinyített mását, domborművét ezüstből elkészítette vagy készíttette, és 
ezzel sok családnak a megélhetését biztosította. Ez az ötvös mester egyszer 
csak azt vette észre, hogy folyamatosan csökken a kereslet az emlékként 
készített domborművek, emléktárgyak és amulettek iránt. Kutatta, mi okozza 
ezt az állandó jellegű bevétel csökkenést, és megtudta, hogy van a városban 
egy Pál nevű igehirdető, aki a világot teremtő hatalmas Istenről beszél, és azt 
prédikálja, hogy nem istenek azok, amelyeket emberek készítenek. Ez az ötvös 
fellázította a város népét azzal, hogy elmondta nekik: Jólétük, vagy gazdago- 
dásuk a nagy efézusi istennő templomának köszönhető, és most ez veszélyben 
van, mert egy ember itt más Istenről prédikál, és sokan már annak az Istennek 

a követői lettek. Mi sajnálatosnak tartjuk Demeternek ezt a beszédét, de őszinte 
volt. Beszédével megvallotta, hogy ő nemcsak a termékenység istennőjének, 
hanem az aranyborjúnak, az anyagistennek is követője. 

Ne gondoljuk testvéreim, hogy ez a történet egy olyan régmúlt eseményt tár 
elénk, amelyre nyugodtan ráborulhat a feledés homálya, és azt se gondoljuk, 
hogy korunk embere úgy hallgathatja Isten Igéjének az üzenetét, hogy szívé- 
ben ott van a gondolat, hogy a Szentírásban is régi történetek vannak, — néhol 
szépek, néhol érdekesek, — de a mai kor emberét más dolgok foglalkoztatják. 
Mert az ember a bűneset óta állandóan gyarló és bűnös ember. A világ válto- 
zik, a múló idő során sok minden válik mássá mint azelőtt volt, de az ember 
ugyanaz, mint régen volt. Ezért Isten az Igén keresztül a mai embert is úgy 
szólítja meg atyai szeretettel, mint a régi embert. Ma ugyanarra van szükség, 
mint a régi kor emberének: Isten szeretetére, kegyelmére és bűnbocsánatára. És 
Isten ezt ma is felkínálja, nekünk is adni akarja. A hitben élő ember azért nem 
hallgathatja Isten Igéjét közönyös szívvel, mert Isten mai életünk mai problé- 
mái között is akarja, hogy a Krisztusban adott kegyelmet megragadjuk és Jézus 
Krisztus nyomdokain járjunk. A sokféle pogány bálványistenről szóló bibliai 
üzenettel éppen azt akarja Isten a szívünkbe vésni, hogy korunk emberének is 
vannak bálványai, mert minden bálvánnyá válik az ember életében, ami miatt 
nem marad ideje, akarata arra, hogy odafigyeljen a bennünket szerető Isten 
atyai üzenetére. Ma is, akár csak Demeternek, nagyon sok embernek bálványa 
az aranyborjú, az anyagisten. Ennek a lelkiségnek a következménye, hogy ha 
az ember életében olyan lehetőségek merülnek fel, hogy választani kell két 
munkakör között, amelyek közül az egyik jó anyagi haszonnal járó munka, de 
aki azt elfogadja, nem mehet templomba, nem hallgathatja az Igét; A másik 
lehetőség: sokkal szerényebb anyagi haszon, de az ezt választók nem vonhatók 
felelősségre hitük, lelkiismeretükre való hallgatásuk miatt, — a két lehetőség 
közül sokan választják ma is a nagyobb anyagi haszonnal járót, mintha sose 
hallották volna Urunk figyelmeztetését: , Mit használ az embernek, ha az egész 
világot megnyeri is, lelkében pedig kárt vall.” Mondd, kedves testvérem a te 
életedben mi az, amit fontosabbnak tartasz, mint az Isten Igéjéhez való ragasz- 
kodást? Ha van ilyen a te életedben, akkor az a te bálványod. 

Isten az ő megváltott népének a legdrágább örökséget akarja adni, azért köti 
szívünkre Megváltónk, hogy legyen életünk ismertető jele a kölcsönös szeretet, 
és azért kér arra is, hogy úgy fényljen világosságunk az emberek előtt, hogy 
látván jócselekedeteinket, dicsőítsék mennyei Atyánkat. Ámen 


Vágyakozik szívünk a te Igéd után jó Atyánk, mert csak nálad 
van az életnek beszéde. Hálát adunk, hogy Megváltónk, amikor 
Isten létére emberré lett és itt járt ezen a földön, azt az ígéretet 

tette, hogy aki hisz és megkeresztelkedik, az üdvözül. Hálát adunk, 
hogy szüleink már csecsemőkorunkban elhoztak a te szent házad- 
ba, hogy részesüljünk a keresztség sákramentumában, és így mi 
kegyelmednek ezzel a pecsétjével el vagyunk jegyezve a te néped 
szövetségébe. Legyen mindezért áldott a te szent neved. Megkö- 
szönjük, hogy most is hallhattuk szent Igédet, hogy néped, amely 
a világ bozótjában sokszor ki van téve az eltévedés veszélyének, 
ne tévedjen el. Te látod jó Atyánk, aki az érzéseinket is ismered, 
hogy szükségünk van útmutatásodra. Kérünk, tégy minket áldássá 
azon a helyen ahol élünk, hogy rajtunk keresztül ne a világ lelké- 
nek, hanem a te Szentlelkednek az üzenete hangozzon. Atyánk, 
te tudod, milyen sok gyarlóság és törés van életünkben. Hozzád 
visszük minden nyomorúságunkat, betegeinket, betegségeinket 
kegyelmes atyai kezedbe helyezzük, könyörülj rajtunk. Kérünk, 
ébresztgesd és áldd meg családjainkat. Te tudod, hogy sok csa- 
ládban alig hangzik valamikor ének és imádság. Tedd otthonainkat 
áldott hellyé, ahova jó hazamenni, egymást szeretettel segíteni. 
Szent Fiad nevében kérünk, hallgasd meg imádságunkat. Ámen 


Záróének: 167. dics. 1980. 


Hajótöröttek 
Főének: 300. dics. Igeolvasás: Ap. Csel. 27, 20-34 


Mivel pedig sem a nap, sem a csillagok nem látszottak több napon át, és 
erős vihar tombolt, végül elveszett megmenekülésünk minden reménye. Mint- 
hogy már sokat éheztek is, Pál felállt közöttük, és így szólt: ,, Az lett volna a 
helyes, férfiak, ha rám hallgattok, és nem indulunk el Krétából, hogy elkerüljük 
ezt a veszélyt és ezt a kárt. Én azonban most is azt tanácsolom nektek, hogy 
bizakodjatok, mert egy lélek sem vész el közületek, csak a hajó. Mert ma éjjel 
elém állt annak az Istennek az angyala, akié vagyok, és akinek szolgálok. Ez 
azt mondta: Ne félj, Pál, neked a császár elé kell állnod, és Isten neked aján- 
dékozta mindazokat, akik veled vannak a hajón. Ezért bizakodjatok, férfiak! 
Én hiszek az Istennek, hogy úgy lesz, ahogyan nekem megmondta. Egy szigetre 
kell kivetődnünk. ” 

Eljött a tizennegyedik éjszaka, mióta az Adrián sodródtunk tovább, amikor 
éjféltájban azt gyanították a hajósok, hogy valamilyen szárazföldhöz közeled- 

nek. Lebocsátották a mérőónt, és húsz ölet állapítottak meg. Amikor pedig kissé 
továbbmentek, és ismét lebocsátották, tizenöt ölet állapítottak meg. De mivel 
féltek, hogy esetleg sziklás helyre vetődünk, a hajó farából négy horgonyt vetet- 
tek ki, alig várva a virradatot. Ekkor azonban a hajósok meg akartak szökni a 
hajóról. Le akarták ereszteni a mentőcsónakot a tengerre, azzal az ürüggyel, 
hogy a hajó orrából akarnak horgonyokat kifeszíteni. Pál azonban így szólt a 
századoshoz és a katonákhoz: ,, Ha ezek nem maradnak a hajón, akkor ti sem 
menekülhettek meg." A katonák ekkor elvágták a mentőcsónak köteleit, és 
hagyták, hogy elsodorja az ár. Addig pedig, amíg megvirradt, Pál mindnyá- 
jukat arra biztatta, hogy egyenek. Így szólt: „Ma a tizennegyedik napja, hogy 
étlen várakoztok, és semmit sem ettetek. 

Ezért intelek titeket, hogy egyetek, mert az is megmeneküléseteket szolgálja. 
Mert közületek senkinek sem esik le egyetlen hajszál sem a fejéről. " 


Irgalmas Istenünk jó Atyánk, aki ezt a megmérhetetlen nagy 
világmindenséget teremtetted, dicsőítünk téged, és megköszön- 
jük, hogy az elmúlt héten is gondviselő kegyelmedben tartottad 
életünket, feladataink elvégzésében velünk voltál. Hálát adunk, 
hogy ebben az ünnepi órában Igéd után vágyakozva újra itt lehe- 
tünk, mint egy kicsinyke része a nagyvilágban szétszóródott gyü- 
lekezetednek. Mi távol élünk a tengerektől, közülünk talán senki 
sem ismeri a hajóutazás veszélyeit, de a mi életünknek is vannak a 
szárazföldön élve is viharai. Kérünk Atyánk, hogyha ilyen életviha- 
rokba kerülünk, ne engedd, hogy erőt vegyen rajtunk a csüggedés, 
a reménytelenség, a félelem. Segíts, hogy a jó napokban is, amikor 
munkánkat nyugodtan végezhetjük, és a nehéz időkben is, amikor 
éppen reményteljesebb terveink végrehajtását szorgalmazzuk és 
akadályokba ütközünk, érezzük szeretetedet és azt, hogy az akadá- 
lyokkal is javunkat munkálod. Ezt a hitünket erősítsed most is Igéd 
és Szentlelked által könyörülő Istenünk, Megváltónk, Jézusunk 
nevében kérünk. Ámen 


Igehirdetés előtti ének: 171. dics. Alapige: Ap. Csel. 27, 35-37 
E szavak után vette a kenyeret, hálát adott Istennek mindnyájuk szeme 


láttára, megtörte és enni kezdett. Erre mindnyájan nekibátorodtak és ők is 
enni kezdtek. Lélekszám szerint kétszázhetvenhatan voltunk a hajón. 

Kedves Testvéreim, 


A Szentírásnak ebben a fejezetében hallottuk milyen reménytelenül nehéz 
helyzet kezdett kialakulni azon a hajón, amelyen a pogányok apostolát is, 
mint foglyot Rómába vitték. Az Ap. Csel. könyvének a szerzőjét, Lukácsot, 
az evangélistát és Pál apostol jó barátját a testvéri szeretet arra késztette, hogy 
erre a veszélyes útra elkísérje az apostolt. Ezért írja Lukács az eseményeket 
több alkalommal is többes számban. Amikor hosszú ideig tombolt a vihar és 
már azt a reménységüket is elveszítették, hogy életben maradhatnak, Isten egy 
vigasztaló üzenetet adott szolgájának: , Ne félj Pál, a császár elé kell állanod 
és ajándékba kapod mindazokat, akik veled a hajóban utaznak." Jó, ha tudato- 
sítjuk, hogy a mi életünkben is ráfigyelő hű gyermekeinek Isten ajándékba ad 
életeket, akik szerettei a veszélyeztetett családtagnak. Sokszor nem is sejtjük, 
hogy szeretetének és kegyelmének milyen kötelékei által tartja meg életünket 
Isten szeretteink között. De a mi életünkben is előfordul, hogy amikor nehéz 
helyzetünkben halljuk Istennek a vigasztalását, és a vihar tovább tombol, akkor 
feladjuk a reménységet és elcsüggedünk. Annak a hajónak az utasai tizennégy 
napig hordták a reménytelenség terhét. Ők már Isten ígéretei után is, Pál apos- 
tol kivételével csak a pusztulást várták. Ilyen élethelyzetben válik ismertté, 
hogy milyen nagy ajándéka az Istennek, ha a sok ember között akad egyetlen 
egy, akinek a szívében ilyen helyzetben is ott van a reménység. De közben a 
reménységet szívében hordozó ember is figyelmesen követi a körülötte zajló 
eseményeket. Az apostol a hosszú ítéletes idő után észrevette, hogy a hullámok 
háborgásának a zaja megváltozott. Más hangon zúgnak a hullámok, és tudta, 
hogy ez valószínűleg azt jelenti, hogy nem lehetnek messze valami szárazföld- 
től. A hajósok azonban azt is tudták, hogy ez a szárazföld nem lehet igazi kikö- 
tő állomás. Tudták, hogy a partok közelében sok helyen sziklák és veszélyes 
zátonyok vannak és éppen ezért olyat akartak véghezvinni, amit a hajósoknak 
soha sem szabad lenne megcselekedni. El akartak menekülni a végső veszélybe 
került hajóról. Éjszaka volt, megsejtették a szárazföld közelségét, a terepet nem 
látták és a zátonyra futás, vagy a sziklával ütközés veszélye miatt el akarták 
hagyni a hajót. Ők ezt úgy akarták kikerülni, hogy le akarták ereszteni a mentő- 
csónakokat és a mentőcsónakokkal a hajóról leszállva partot érni. Ők a könnyű 
mentőcsónakokkal az esetleges sziklának ütközést is el tudták volna kerülni. 
Mikor az apostol látta, hogy a hajósok engedik le a mentőcsónakokat, szólt az 
őket kísérő kapitánynak és mondta neki, hogy ha ezek a hajósok itthagyják a 
hajót, akkor egyetlen utasnak se lehet reménysége a megmenekülésre. Éppen 
nagy veszély esetén van szükség a szakemberekre, akik még talán megment- 
hetik az utasok életét. A hajósok már leeresztették a mentőcsónakokat és a 
katonák csak úgy tudták megakadályozni a hajósok szökését, hogy elvágták a 

csónakokat hajóhoz rögzítő köteleket. Az időnként leengedett mérőón jelezte 
nekik, hogy szárazföldhöz közelednek. Vasmacskákat is engedtek le, ezek több 
ágon nehéz tömegű vashorgok, amelyekkel azt akarták elérni, hogy az egyre 
csekélyebb tengerfenék talajába vagy kövébe beleakadva fékezzék a szél által 
sodort hajó sebességét, hogy ha sziklába ütköznének is ne legyen olyan súlyos 
a hajó károsodása. 

Ilyen súlyos helyzetben voltak, amikor az apostol újra felállt és az, amit 
mondott, és amit tett, erősítés volt mindenkinek, aki a hajón volt. Bátorította 
és vigasztalta őket: Ne féljetek, egyetlen hajszál sem esik le fejetekről a meny- 
nyei Atya tudta és akarata nélkül. Az apostol tehát Jézus szavait ismételte. 
Elővette hátizsákját, kivett belőle egy darab kenyeret, hálát adott Istennek, és 
elkezdett enni. Istennek adott hálát, mert Isten teremtette ezt a földet úgy, hogy 
a belevetett mag kicsírázik, megsokszorozódik és kenyérré lesz. Az ehhez a 
folyamathoz szükséges napfény és kedvező időjárás szintén Isten ajándéka. Az 
apostol, aki mindig mindenért hálát adott Istennek, ebben az esetben különösen 
érezte, hogy szükség van a hálaadásra. Az előző kikötőben, ahonnan a tél köze- 
ledtével már tanácsosabb lett volna el nem indulni, hanem megvárni a tavaszt, 
az őket kísérő kapitány kiengedte őt, hogy menjen, látogassa meg gyülekezete 
tagjait. Talán tudta, hogy az ilyen testvéri látogatás egy kis útravaló eledel 
ajándékozásával jár együtt. Az apostol tehát azt a kenyeret, amelyet a viharba 
került hajóban Isten iránti hálaadással megtört, a testvéri szívek szeretetén 
keresztül Istentől kapta. Elkezdett enni és az utastársakat is kérte, hogy a már 
hosszú ideig tartó koplalás után vegyenek magukhoz táplálékot. Ez a történet 
arra is utal, hogy a hitben élő ember az élete viharaiban is látja a túlsó partot, 
de Istentől kapott szükséges jónak tartjuk a földi élethez szükséges táplálékot 
is. Vannak történetek a Szentírásban, amelyeken keresztül Isten erre is emlé- 
keztet. Gondoljunk csak a gyászba borult Jairus házában történt eseményekre. 
Mire Jézus odaért a Jairus leánykája meghalt. Jézus kiküldte a gyászt síppal, 
dobbal, halotti énekek éneklésével kifejező embereket, és amikor a leányka 
felkelt a halálból odaállította szülei elé és ezt mondta nekik: Adjatok néki enni. 
Feltámasztotta őt a halálból és a földi élethez szükség van földi eledelre. Az 
a történet is bizonyára mindnyájunknak ismerős, hogy Jézus és tanítványai, 
akik Isten országa hirdetésének az áldott munkája közben gyakran betértek 
Kapernaumba, egy alkalommal éppen akkor érkeztek, amikor Péternek az 
ott élő anyósa ágyban fekvő lázas beteg volt. Jézus a lázas beteget szeretettel 
meggyógyította, hogy tudja most is a szokott módon elvégezni vendégeinek 
a táplálását. Istennek hívő gyermekei látják, kérik, és hálaadással elfogadják 
Istennek a földi élet fenntartásához szükséges ajándékait is. 

Pál apostolnak az a cselekedete, hogy a viharba került hajón is hálaadással 
törte meg a kenyeret, példaadás is volt. Nem mondta, hogy ezek az emberek 

körülöttem mind, vagy javarészt pogányok, ezek nem ismerik Istent, itt nem 
imádkozom. Miközben példát adott nekik, egyben kifejezte velük való szo- 
lidaritását azzal, hogy mindnyájukat táplálkozásra kérte. Sajnos, a hálaadó 
asztali imádságra sokan még az otthonukban sem gondolnak. Korunk embere 
túlságosan telve van önmagával, terveivel, sok minden mással és kevésnek 
jut eszébe az, akinek ajándéka az életünk, és akitől származik minden jó 
adomány és minden tökéletes ajándék. Ebben a történetben emlékeztet Isten, 
hogy milyen nagy ajándék az, ha változó életünk veszélyeztetettségei között 
akad az együttlévő sok ember között akárcsak egyetlen egy ember, aki bátran 
megvallja hitét, és tud Istenbe vetett hitéből elkeseredett, reménytelenné lett 
embertársakat is vigasztalni. Senki sem tudja kiszámítani, mert senki se lát 
egészen bele az embertársak szívébe, hogy az elmúlt világháború után hány 
hadifogoly nem tudott hazatérni, mert feladta a reménységet. Igy hamarabb 
elfogyott a testi erő is, a lelki erő is és így pihennek sokan ismeretlen helyen 
idegen országban, idegen föld alatt. Bárcsak mi is olyan emberek tudnánk 
lenni, akik válságos élethelyzetekben is fogják Isten kezét, a hitből fakadó 
reménységet szívükben hordják, és tudnak a sorstársaknak jó szót, erőt adó 
vigasztalást mondani. 

Isten Igéje arra akar bennünket felkészíteni, hogy a jó napokban is, de a 
viharokban is, örömünkben is és bánatunkban is arról tegyünk bizonyságot, 
aki Ura az életünknek, aki szeret bennünket, és viharokon, próbatételeken 
keresztül átvezet a túlsó partra. Ámen 


Nagy irgalmú Isten Édesatyánk az Úr Jézus Krisztusban! 
Magasztalunk téged, hogy te gyermekeidként vezetsz, és atyai 
szeretetedben tartod életünket. Pedig mi szavainkkal, tetteinkkel 
sokszor életvitelünkkel is, nem tudunk jó bizonyítványt kiállítani 
önmagunkról. Hálát adunk néked, hogy Igédben most is azt hirdet- 
ted, hogy te Ura vagy az életünknek és a viharoknak is. Köszönjük 
biztatásodat, hogy ha viharba kerül is itt az életünk, te látod milyen 
érzéseket, reménységeket, vagy csüggedést váltanak ki szívünk- 
ben életünk változásai. Kérünk Atyánk, ne engedd soha, hogy 
az elcsüggedés sötétjében bolyongjon az életünk, hanem légy 
irgalmas hozzánk, erősítsd hitünket, gyógyítgassad megtépázott 
reménységünket, hogy a nagy sötétségben is lássuk az alagút 
végét, a fényt, aki a világ világossága, és aki azzal tud vigasztalni 
bennünket, hogy aki őt követi az nem járhat sötétségben. Légy 
segítségül nékünk, hogy életünket ne a változó világ lehetőségei, 
vagy szörnyűségei vezessék, hanem a te minden jóra és akara- 
tod szerinti életmódra segítő Szentlelked. Magunkat, szerette- 

inket odahelyezzük atyai kezedbe és kérünk, könyörülj rajtunk, 
gyógyítgassad betegségeinket, betegeinket, bánatunkat. Építsed 
anyaszentegyházadat, szent országodat bennünk is, velünk is. 
Jézusunk nevében kérünk, hallgass meg minket. Ámen 


Záróének: 462. dics. 1989. 


Kígyókat vesznek fel 
Főének: 396. dics. Igeolvasás: Ap. Csel. 27,42 — 28,15 


A katonáknak az volt a szándékuk, hogy megölik a foglyokat, nehogy valaki 
kiúszva elmeneküljön. 

De a százados meg akarta menteni Pált, visszatartotta őket elhatározá- 
suktól, és megparancsolta, hogy akik úszni tudnak, azok ugorjanak először a 
tengerbe, és meneküljenek a szárazföldre, azután a többiek pedig, ki deszkákon, 
ki a hajó egyéb darabjain. Így történt, hogy mindnyájan szerencsésen kimene- 
kültek a szárazföldre. Miután megmenekültünk, akkor tudtuk meg, hogy Máltá- 
nak hívják ezt a szigetet. A barbárok nem mindennapi emberséget tanúsítottak 
irántunk, mert tüzet raktak, és a ránk zúduló eső és a hideg miatt mindnyá- 
junkat befogadtak. Amikor Pál összegyűjtött egy csomó rőzsét, és a tűzre tette, 
egy vipera jött elő a melegből, és a kezébe mart. Amikor a barbárok meglátták 
a kezéről lecsüngő mérges kígyót, így szóltak egymáshoz: ,, Bizonyára gyilkos 
ez az ember, aki a tengerből kimenekült ugyan, de az isteni bosszúállás nem 
hagyja élni." Ő azonban lerázta a kígyót a tűzbe, és semmi baja sem esett. 
Azok pedig azt várták, hogy feldagad, vagy hirtelen holtan esik össze. Mikor 
azonban a hosszas várakozás után azt látták, hogy nem történik semmi baja, 
megváltozott a véleményük, és azt mondták róla, hogy isten. 

Azon a környéken volt a sziget elöljárójának, Publiusznak a birtoka, aki 
befogadott minket, és három napon át nagyon barátságosan megvendégelt. 
Történt pedig, hogy Publiusz apja lázrohamoktól és vérhastól gyötörve ágynak 
esett. Pál bement hozzá, és miután imádkozott, rátette a kezét, és meggyógyí- 
totta. Miután ez megtörtént, a többi beteg szigetlakó is odament hozzá, és ő 
meggyógyította őket. Ezért nagy megbecsülésben részesítettek minket, és ami- 
kor elhajóztunk, elláttak bennünket minden szükséges dologgal. 

Három hónap múlva azután elindultunk egy alexandriai hajón, amely a 
szigeten telelt, és amelynek címerében Dioszkurok voltak. Szirakuzába érkez- 
ve ott maradtunk három napig. Innen a part mentén hajózva megérkeztünk 

Régiumba, és mivel egy nap múlva feltámadt a déli szél, így másnap Puteoliba 
értünk. 

Itt testvéreket találtunk, akik kértek, hogy maradjunk náluk hat napig. Így 
érkeztünk Rómába. Mikor az ottani testvérek hallottak érkezésünkről, elénk 
jöttek Appiusz fórumáig és Tres Tabernaeig. Amikor Pál meglátta őket, hálát 
adott Istennek, és megtelt bizakodással. 


Teremtő Istenünk, mennyei Édesatyánk, gyermeki örömmel 
dicsőítünk téged minden jótéteményedért, amelyben naponta 
részesítesz bennünket, sokszor engedetlen, méltatlan teremtmé- 
nyeidet. Telve van a szívünk hálaadással, hogy ha sokszor mél- 
tatlanul viselkedünk is, más jobban leköt bennünket, mint a te 
Igédre figyelés és az engedelmesség, mi azért mégis gyermekeid 
vagyunk, és kérünk, segíts minket gyermekeidhez méltó életre. 
Hálát adunk, hogy kegyelmes vagy hozzánk, nem érdemeink sze- 
rint bánsz velünk, hanem most is hívogatsz Igéd hallgatására. 
Kérünk Atyánk, ne engedd, hogy a te Igéd üresen térjen vissza 
hozzád, hanem add, hogy az gyümölcsöt teremjen földön élő gyer- 
mekeid javára és a te neved dicsőségére. Így tedd áldássá köztünk 
Igédet könyörülő Istenünk, Megváltónk, az Úr Jézus Krisztus szent 
nevében kérünk. Ámen 


Igehirdetés előtti ének: 294. dics. Alapige: Ap. Csel. 28, 4-6 


Amikor a barbárok meglátták a kezéről lecsüngő mérges kígyót, így szól- 
tak egymáshoz: ,, Biztosan gyilkos ez az ember, aki a tengerből kimenekült 
ugyan, de az isteni bosszúállás nem hagyja élni. ?Ő azonban lerázta a kígyót 
a tűzbe, és semmi baja sem lett. Azok pedig azt várták, hogy megdagad, vagy 
hirtelen holtan esik össze. Mivel azonban a hosszas várakozás után azt látták, 
hogy nem történik semmi baja, megváltozott a véleményük, és azt mondták 
róla, hogy ez isten. 


Kedves Testvéreim, 


Isten Igéjének ez a szakasza is arról beszél az Apostolok cselekedeteiről írt 
könyv utolsó fejezetében, hogy mindnyájunk élete a gondviselő Isten édesatyai 
kezében van. Még a tengeren is, az elnyeléssel fenyegető hullámok közt is, 
még a viharban is. Ezt a hitet ébresztette fel Pál apostol, amikor sok fogoly- 
társával együtt útban volt Róma felé, és hajójuk viharba került. Ez a hit ott is 
életmentő erőnek bizonyult. Pedig olyan viharba kerültek, hogy két héten át 

nem látták nappal a napot és éjjel a csillagokat. Már azt a reménységüket is 
elveszítették, hogy életben maradnak. De ezt az elveszített reménységet újra 
adta Isten azzal a Pál apostolnak tett ígéretével, hogy mindnyájan életben 
maradnak, csak a hajó vész el. Mert a hitben élő ember nem arra alapozza az 
életét, amit az emberek mondanak, hanem arra, amit Isten mond. 

A hajó a parthoz közeledve valóban darabokra szakadt, de az utasok úszva, 
vagy a hajó deszkáin kijutottak a partra. Akkor tudták meg, hogy Málta szi- 
getére sodorta őket a vihar. A sziget lakói emberséges emberek voltak. Az ő 
megjelölésükre a Szentírásban ez a szó van: barbár. Csakhogy amikor mi ezt a 
szót halljuk, egy durva, kemény és talán kegyetlen emberre gondolunk. Pedig 
ez a szó azt jeleni: idegen. Ezek a bennszülöttek, akik a hozzájuk menőknek 
idegenek voltak ugyan, de együttéreztek az átázott, didergő hajótöröttekkel, 
megtettek mindent, amit tudtak, hogy ezek a hajótörést elszenvedett emberek 
átvészeljék a hajótörés következményeit. Hiszen a heteken át tartó hajón-uta- 
zás, a különböző irányba fújó szelek, igen sok veszélyt rejtettek magukban 
annak a kornak a vitorlás hajóival. Ezek a hajótöröttek pedig, amikor hosszú 
ideig hánykódott hajójuk a hullámokon, napokon át nem tudtak enni. Ezek az 
idegenek pogányok voltak ugyan, de Isten — mint a Római levélben olvassuk 
— úgy teremtette az embert, hogy minden emberbe beleteremtette a belső őrt, 
a lelkiismeretet. Amíg ez egészséges, jelzi a pogányoknak is, hogy mi a jó és 
mi a rossz, tehát a durva túlkapásoktól megóvja az embert. Igy a pogányok is 
lehetnek segítőkész, jóakaratú és tisztességes emberek. De a lelkiismeretet is el 
lehet altatni. És mint az alvó ember, úgy az alvó lelkiismeret is félig öntudatlan. 
Ez pedig a lelki életünkben nagy veszéllyé válhat. 

A sziget lakói úgy fejezték ki emberségüket és jóakaratukat, hogy az átázott 
ruhájú és didergő megmenekülteknek tüzet raktak, hogy ruhájukat szárítgassák 
és melegedjenek. A bennszülöttek bizonyára ismerték a terepet, hamar megta- 
lálták a szükséges rőzsét, aminek a tüzhöz hordásához a hajótöröttek is segítet- 
tek, hogy a hamar ellobbanó rőzse el ne aludjon, és a tűz folyamatosan égjen 
ruháik megszárításához és a melegedéshez. Ahhoz, hogy olyan tüzet rakjanak, 
amely körül kétszázhetvenhatan elférnek, és tudnak melegedni és ruháikat 
szárítani is nagyon sok rőzsére volt szükség, és annak oda hordásában a hajó- 
töröttek is segítettek. Ebben a munkában Pál apostol is részt vett, és így történt, 
hogy abban a rőzsecsomóban, amelyet ő vett fel, egy mérges kígyó is volt, és a 
kezébe mart. Mikor ezt a szigetlakók észrevették, arról beszéltek, hogy akinek 
a kezébe belemart a kígyó, az bizonyára gyilkos. A hajótörést átvészelte, és 
most amikor szárazföldre jutott, nem engedi őt élni az isteni bosszú. A pogá- 
nyok éppen azért pogányok, mert nem ismerik a világot teremtő és mindenható, 
gondviselő Istent. Az ősi hinduk pl. valamikor 330 millió istenségről beszéltek. 
Vannak pogány csoportok, akik külön bosszúálló istenségről beszélnek. A bosz- 

szúálló istenségről azt vallják, hogy az nem nyugszik addig, amíg az elkövetett 
gonosz tettet meg nem bosszulja, amíg a gyilkos embert nem öli meg. Ilyen 
értelemben beszéltek a szigetlakók az isteni bosszúról annak az embernek az 
esetében, aki a tenger viharán keresztül még megmenekült, de akit itt utolért 
a bosszúálló isten. Ezek a pogányul gondolkodó emberek abban, hogy Pál 
apostolt megmarta a kígyó, Isten megérdemeltnek vélt büntetését látták. Éppen 
ezért várták, hogy az ember, akit megmart a kígyó, megdagad, vagy holtan 
esik össze. Amikor azonban sokáig vártak, és látták, hogy az ember, akinek 
testében ott van a kígyóméreg, él és nincs semmi bántódása, megváltoztatták a 
véleményüket és azt mondták róla, hogy Isten. Ők a maguk pogány hitének a 
szemüvegén keresztül nézték az életük eseményeit. Nem ismerik a Szentírást, 
és nem tudják, hogy az Igében az Isten ilyeneket is mond: „Azokat pedig, 
akik hisznek, ilyen jelek követik: Az én nevemben ördögöket űznek, kígyókat 
vesznek fel, és ha valami halálosat isznak, nem árt nekik." 

A Szentírásban nem itt van először szó a kígyóról. Már Mózes első könyve 
harmadik fejezetében szó van a kígyóról, aki a hazugság atyjává lett, mert 
hazugságával eltántorította az embert Isten akaratának engedelmes cselekvé- 
sétől. Az ember bűnössé lett, és a teremtés koronája elindult a halál és enyé- 
szet útján. A kígyó mérge halálos méreggé lett. Ez után az édenkerti bűneset 
után ígérte Isten a Megváltót, aki rátapos a kígyónak a fejére. Ez a Megváltó 
már megérkezett. Megkezdte megváltó munkáját. Feltámadásával kihirdette 
a halál fölött a halálos ítéletet. Azt is kihirdette, hogy a megváltás munkáját 
akkor fogja befejezni, amikor visszajön hatalommal és dicsőséggel. A halottak 
meghallják majd az ő szavát és kijönnek az új teremtés feltámadására, vagy 
ítéletre. Addig a régi kígyó, a Sátán még dolgozik, hogy akit tud, eltántorítsa 
Istentől. Azt akarja, hogy mindenki előtte boruljon le. De Krisztus annak, aki 
mindvégig hű marad, átadja majd az életnek koronáját. A sátán mindenkit 
megkísért, a kígyó mindenkit megmar, de aki Krisztusé, annak már nem árt a 
kígyóméreg, mert az a testi halálon keresztül is életre érkezik. Az évtizedekig 
tartó ateista ideológia uralkodó hatalmának a vége felé közeledve remélhetjük, 
hogy az nagy lelki kárt okozott ugyan, de a nagy többség immunis maradt a 
kígyóméreg iránt. 

A máltai bennszülöttek aztán három hónapot tölthettek a hajótöröttek köze- 
lében, mert a hajóutat csak a tavasz közeledtével folyathatták. Ez alatt az 
idő alatt közelebbről megismerkedhettek a hajótöröttekkel, mindenekelőtt 
a hajóutazás vezetőivel, különösen azzal a fogollyal, akit a kígyó megmart. 
Bizonyára tudatosították, hogy tévedtek, amikor őt előbb gyilkosnak, később 
pedig egyenesen istennek tartották. De pogány szívvel is megsejtették, vagy 
talán meg is érezték a teremtő és gondviselő Isten Lelkének a közelségét, ami- 
kor ez a különös ember előbb a sziget elöljárójának a súlyos betegségét, majd 

több más betegnek a betegségét is meggyógyította. Mert a gyógyítás kézráté- 
tellel és imádsággal, tehát Isten segítségül hívásával történt. Biztos, hogy Pál 
apostol, és Lukács a történet megírója itt is beszéltek Isten hatalmáról, Krisztus 
megváltó és életet ajándékozó kegyelméről. Juliusz százados, a fogolycsapat 
kísérője és felelős őre, már az együtt utazás során is megtapasztalta, hogy Pál 
apostol nem mindennapi ember, és tiszteletét azzal fejezte ki, hogy messze- 
menő engedményeket tett az apostolnak. Lukács az író evangélista és orvos, 
nem ok nélkül írja le mai igeszakaszunkban ezt a mondatot: , Tiszteletük 
számos jelével halmoztak el minket, és mikor elhajóztunk, elláttak bennünket 
minden szükséges dologgal." De tudta, hogy Pál apostol a császár foglya, és 
azért van most egy nagy csapat fogollyal együtt, mert Pált a saját hittestvérei 
már régen szerették volna megölni, és éppen azért appellált a császárra, mert 
nem akarta, hogy zsidó vérei a tervüket végrehajthassák. Az, hogy a bennszü- 
löttek a foglyokat minden szükséges dologgal elhalmozták amikor tavasszal 
továbbhajózhattak azt mutatja, hogy az a belső bíró, a lelkiismeret, amellyel 
Isten minden embert megajándékoz, ezekben a máltaiakban egészséges, nem 
aludt el. A lelkiismeret egyik alapvető törvénye a közmondássá formálódott 
mondat: „Jó tettért jót várj." Hiszen az a csodálatos fogoly az ő betegeikért is 
imádkozott, és ők is meggyógyultak. 

Pál apostolnak, amikor Máltáról továbbhajózhattak kedves élménye volt, 
hogy Puteoliban testvérekkel találkozhatott. Örült ennek a találkozásnak és 
hálát adott érte Istennek. Az első század második felében, tehát az apostoli 
korban a Földközi tenger partja mentén, Rómától nem messze is voltak Krisz- 
tusnak követői. Pál apostolnak régi terve volt, hogy Rómába is eljut, el is jutott, 
de akkor már fogoly volt, tehát nem az ő missziójának a gyümölcsei az ottani 
gyülekezetek, de örült, hogy az evangélium ügye terjed. Az alexandriai hajó, 
amellyel tovább- hajóztak, mint az Igében olvassuk, Diokurok címerét viselte. 
A Diokurokat a pogány Zeusz főisten ikerfiainak, és a tengerészek védőiste- 
neinek tartották. 

A fejezet fel nem olvasott verseiben Pál apostol Rómába érkezéséről, ottani 
viszonylag enyhe fogságáról van szó. Fogsága enyhe volt annyiban, hogy saját 
szállása lehetett, és az evangéliumot szabadon hirdette, de állandóan hozzá volt 
láncolva az ő őrzésére rendelt őrhöz. Ottani életéről és halálának közelebbi 
körülményeiről nincs minden leírva az Apostolok Cselekedeteiről írt könyv- 
ben. Lukács talán azért nem írt le mindent, mert az apostol olyan önfeledten 
szolgálta az evangélium ügyét a fogságban is, hogy az jelentette számára az 
életet. Ezzel is arra figyelmeztet az apostol, hogy az emberiségnek a legfonto- 
sabb ügye a Krisztus bűneinkért végzett áldozata, és Istennek ez által készített 
kegyelme. Az ezt hirdető evangélium nem némulhat el, annak hangzani kell 
tovább, míg a világ világ lesz. Ámen 

Mindenható Isten, könyörülő Édesatyánk, megköszönjük 
né- ked nagy irgalmasságodat, hogy ebben az órában előtted 
elcsöndesedhettünk, alkalmat készítettél, hívtál. A legdrágábbat 
készítetted földön élő gyermekeidnek, az életet. Az életet amely- 
nek áldott kezdete az a néhány esztendő, amelyet itt töltünk ezen 
a földön. Köszönjük Atyánk, hogy úgy szeretsz bennünket, hogy 
ideadtad Jézus Krisztust. Könyörülj rajtunk Istenünk, hogy mi 
is megismerjük az igazat, a te szent Fiadat, hogy úgy lépjen be 
az életünkbe, hogy mint a te megváltott gyermekeid tudjunk a te 
dicsőségedre élni. Jó Atyánk, te ismered életünk minden nyo- 
morúságát. Gyógyítgassad kegyelmesen betegeinket, légy áldott 
társa a társtalanoknak, vigasztalója a gyászolóknak. Hadd lássuk 
gyászunkban is azt, aki ott volt a sírban, de feltámadott és áldott 
ígéretet adott, hogy ahol Ő van, az övéi is ott lesznek. Édesatyánk 
légy irgalmas szereteteddel velünk, hogy odakint a világban is 
ahol sokszor más törvények uralkodnak, a mi szívünket a te Igéd, 
a szeretetnek a krisztusi törvénye töltse be. A te Lelked irányítson, 
segítsen sóvá, világossággá lennünk. Szenteld meg családi ottho- 
nainkat, áldd meg anyaszentegyházadat, hogy ebben a világban, 
amelyben olyan sok a sötétség tudjunk mi meggyújtott gyertyává, 
hegyen épített várossá lenni. Atyánk, irgalmas szereteteddel úgy 
öleld át a családjainkat is, hogy ott is jóság, szeretet, élő hit töltse 
be a szíveket, hogy ne legyen szakadék a szívek között. Te látod 
Atyánk mennyi könny folyik amiatt is, hogy a közeliek is olyan 
távol tudnak lenni egymástól. Kérünk, légy irgalmas hozzánk. 
Urunk szent nevében könyörgünk, hallgasd meg imádságunkat. 
Amen 


Záróének: 388. dics. 1.-2. vers 

Szellemidézés? 
Főének: 8. zsoltár Igeolvasás: 1. Sámuel 28, 7-19 


Akkor ezt mondta Saul a szolgáinak: Keressetek nekem egy halottidéző 
asszonyt! Elmegyek hozzá, és őt kérdezem meg. Szolgái ezt felelték neki: Van itt 
Endórban egy halottidéző asszony. Saul ekkor elváltoztatta magát, más ruhát 
vett magára, és elment két emberével. Amikor éjjel odaértek az asszonyhoz, ezt 
mondta: Jövendölj nekem halottidézéssel, és idézd meg nekem, akit mondok 
neked! 

De az asszony ezt felelte: Magad is tudod, mit tett Saul. Kiirtotta az ország- 
ból a halottidézőket és a jövendőmondókat. Miért akarsz csapdába ejteni és 
megöletni engem? De megesküdött neki Saul az ÚRra, és ezt mondta: Az élő 
ÚRra mondom, hogy nem ér téged büntetés emiatt. 

Az asszony ekkor megkérdezte: Kit idézzek föl neked? Ő így felelt: Sámuelt 
idézd föl nekem! Amikor az asszony meglátta Sámuelt, hangosan felkiáltott, 
és ezt mondta Saulnak: Miért csaltál meg, hiszen te vagy Saul!? De a király 
ezt mondta neki: Ne félj! Mit láttál? Az asszony ezt felelte Saulnak: Isten-félét 
látok feljönni a földből. Saul megkérdezte tőle: Milyen az alakja? Az asszony 
így felelt: Egy vén ember jön fölfelé palástba burkolózva. Ebből megtudta Saul, 
hogy Sámuel az; ezért arccal a földig hajolt, és leborult előtte. 

Sámuel ezt mondta Saulnak: Miért háborgattál, és idéztél fel engem? Saul 
így felelt: Igen nagy bajban vagyok. Megtámadtak a filiszteusok; az Isten pedig 
eltávozott tőlem, és nem felel többé sem próféták által, sem álomban. Téged 
hívtalak tehát, hogy tudasd velem, mit kell tennem.De Sámuel ezt mondta: 
Miért kérdezel engem, ha az ÚR eltávozott tőled, és ellenségeddé lett?! Úgy 
cselekedett az ÚR, ahogyan általam megmondta: kiragadta kezedből a király- 
ságot az ÚR, és másnak, Dávidnak adta. Mivel nem hallgattál az ÚR szavára, 
és nem hajtottad végre az ő fölgerjedt haragját Amálékon, azért bánik most 
veled így az ÚR. 

Sőt az ÚR veled együtt Izráelt is a filiszteusok kezébe adja, te pedig holnap 
fiaiddal együtt nálam leszel. Még Izráel táborát is a filiszteusok kezébe adja 
az Ur. 


Te vagy a mi egyedüli reménységünk, örökkévaló Isten, menyei 
Édesatyánk, mert amikor bűnbe hullott az életünk szent Fiadban 
eljöttél erre a földre, hogy bennünket, méltatlanná lett, akaratodat 
teljesíteni nem akaró gyermekeidet általa megváltsál. Hátát adunk 
néked, hogy nem vetsz el minket magadtól, nem hirdetsz ítéletet, 
hanem kegyelmes szeretettel hívsz magadhoz, hogy megtérjünk 

és éljünk. Köszönjük Atyánk, hogy te azért formáltál Szentlelked 
és Igéd által egyházat, és most is azért hívsz Igéd hallására, hogy 
a hazugság atyjának a magvetését kigyomláld szívünkből, és Igéd 
bennünk gyümölcsöt teremjen. Segíts Atyánk, hogy legyünk itt 
testvéri egy akarattal együtt Igéd körül, legyünk mindig készek 
javunkat munkáló akaratodat cselekedni, hogy miközben múlnak 
életünk napjai, és földi sátorházunk kopik, romlik, növekedjen a 
hitünk és legyen teljesebb életünkben a te Lelkednek vezetése. 
Így tedd atyai akaratod szerint formálódóvá életünket, megváltó 
Jézusunk nevében kérünk. Ámen 


Igehirdetés előtti ének: 162. dics. 7. vers Alapige: 5. Mózes 18, 9-15 


Ha bemégy arra a földre, amelyet Istened, az ÚR ad neked, ne tanuld el 
azokat az utálatos dolgokat, amelyeket azok a népek művelnek. Ne legyen 
köztetek olyan, aki a fiát vagy leányát áldozatul elégeti, ne legyen varázslást 
űző, se jelmagyarázó, kuruzsló vagy igéző! 

Ne legyen átokmondó, se szellemidéző, se jövendőmondó, se halottaktól 
tudakozódó. Mert utálatos az ÚR előtt mindaz, aki ilyet cselekszik. Ezek miatt 
az utálatos dolgok miatt űzi ki előled ezeket is Istened, az ÚR. 

Légy feddhetetlen Istened, az ÚR előtt! Mert ezek a nemzetek, amelyeket 
elűzöl, jelmagyarázókra és varázslókra hallgatnak, de neked nem engedi azt 
meg Istened, az ÚR. Prófétát támaszt atyádfiai közül Istened, az ÚR, olyant, 
mint én, őreá hallgassatok! 


Kedves Testvéreim, 


Legutóbbi bibliaesténken az Ige körüli beszélgetés közben elbeszélték a 
bibliaestén résztvevő testvérek, hogy milyen különös dolgokat hallottak az 
utóbbi napokban a rádió és a televízió műsoraiban, amelyek nagy érdeklő- 
dést váltottak ki a hallgatókban, vagy nézőkben. Örvendetes dolog hogy a 
médiumokban néha vannak jó, építő és tanulságos cikkek, vagy programok és 
istentiszteletek is. De az adások többsége — sajnos, — nem ilyen. Különböző 
tudományágak szakemberei gyakran írnak, vagy beszélnek arról, hogy a médi- 
umok felbecsülhetetlenül nagy lelki kárt okoznak az emberiségnek, különö- 
lelkivilágában sokszor vad ösztönöket, vágyakat és gondolatokat támaszta- 
nak. Ennek következtében sokan teszik ronccsá a saját életüket, és keserítik 
meg szeretteik, családtagjaik életét. Az így egyensúlyát, józan ítélőképességét 
elveszített lelkület által naponta sok ember pusztít és pusztul el. A technikai 

fejlődésnek ezt a vadhajtását mi nem tudjuk megakadályozni, de a magunk 
családjában mindnyájan ki tudjuk kerülni a veszélyes buktatókat. A hitben élő 
embernek minden élethelyzetben tudatosítania kell, hogy minden, amit látunk, 
minden, amit hallunk, minden, amit átélünk akkor válik az életünkre nézve 
áldássá, ha tudunk mindent egy hiteles mérlegre vetni, egy hiteles mércével 
megmérni. Isten népének, az anyaszentegyháznak pedig a kezében és szívében 
kell lennie annak az egyetlen hiteles mérlegnek, amelyen le lehet mérni a saját 
életünket is, és minden eseményt, hangot, képet, élményt, amely a tudatunkig 
jutott. Ezt a hiteles mérleget különösen féltő szeretettel és felelősségtudattal 
kell alkalmaznunk akkor, ha lelki dolgokról van szó. A Szentírásban ezzel kap- 
csolatban ezt olvassuk: , Mindent megvizsgáljatok, ami jó, azt megtartsátok." 
És: , Próbáljátok meg a lelkeket, hogy Istentől vannak-e." Tehát csak a jót kell 
megtartani, a rosszat el kell vetni. 

A lelki dolgok között a mai Igében olyan valamiről hallottunk, amit Isten 
az ő népének, amikor az már útban volt az Ígéret földje felé, nagyon szigorúan 
megtiltott. A tilalom lényege az, amit Isten a Mózes könyvének egy másik 
helyén így fejez ki: „A titkok az Úréi, a mi Istenünkéi, a kinyilatkoztatott dol- 
gok pedig az emberekéi." Isten nem engedi meg az embernek, hogy erőszakkal 
nyúljon bele Isten titkainak a világába. Ő a titkokból kijelent annyit amennyi 
szükséges ahhoz, hogy az ember Isten akarata szerinti szép, nyugodt életet 
élhessen ezen a földön. Azért tiltotta meg a szellemidézést, halottaktól tudako- 
zódást, varázslást, és több más pogány élethez tartozó életvitelt. Istennek ezt 
a tiltó parancsát szorult helyzetében éppen az ország első embere, Saul király 
lépte át. Saul szerény emberként kezdte uralkodását. De aztán ő is, mint sok 
más uralkodó, megszédült a hatalomtól. Uralkodása kezdetén végre is hajtotta 
Istennek azt a parancsát, amelyről az Igében halottunk. Kihirdette, hogy aki a 
halottaktól tudakozódás és az Isten ezzel együttjáró parancsát megszegi, amit a 
király bizonyára törvénybe is iktatott, az életével játszik. Uralkodása folyamán 
azonban ő maga szegte meg Istennek a későbbi parancsát, amit Isten Sámuelen 
keresztül mondott el a királynak. Ezért Saul Isten előtt elvesztette királyi hatal- 
mát. Még egy ideig király maradt ugyan, még ő ült a trónon, de Isten már elké- 
szítette Dávid számára a királyságot. Saul jól ismerte Dávidot. Nemcsak azért, 
mert Dávid szinte gyermeteg ifjúként kész volt megvívni a filiszteus Góliáttal. 
Dávidot ez a diadal nevezetessé tette. A filiszteus óriás pajzzsal és dárdával 
ment Dávid ellen, Dávid pedig Isten nevével és egy parittyával közeledett 
felé, akiről az óriás gyalázkodva beszélt. Dávidot Isten segítette győzelemre. 
Dávid közben a búskomorrá lett Saulnak is jó szolgálatot tett. Lantjával szép 
dallamokat játszott, hogy a bús királyt felvidítsa. Saul mindezért azzal fize- 
tett Dávidnak, hogy őt üldözte és az életére tört. Saul aztán akkor került igen 
nehéz helyzetbe, amikor a filiszteusok ismét nagy sereggel álltak csatarendbe 

Izráel ellen. Saul király megrémült a nagy túlerővel támadó ellenségtől. Hely- 
zetét még az is súlyosbította, hogy Isten hű, öreg szolgája, Sámuel, akivel jó 
volt megbeszélni nehéz helyzetekben a tennivalókat, meghalt. Nem volt kitől 
tanácsot kérni. Próbált Istentől tanácsot kérni a próféták által, de Isten nem 
adott neki semmi választ. Végső kétségbeesésében megbeszélte két bizalmas 
szolgájával, hogy a meghalt Sámuellel próbálnak összeköttetésbe lépni egy 
halottidéző által. Éjjel érkeztek meg Endorba, ahol a halottidéző asszony lakott. 
Amikor megtudta, hogy vendégei halottat akarnak vele idéztetni, megijedt. 
Saul álruhába volt öltözve, levetette királyi ruháját, tehát az asszony nem tudta, 
ki kéri tőle a halottidézést, de egyenesen a királyt emlegette, akinek a paran- 
csa miatt számára életveszélyt jelentene a kérés teljesítése. A névtelenségbe 
burkolózó Saul megnyugtatta őt, és az Úr nevére tett esküvel biztosította az 
asszonyt, hogy nem történik semmi bántódása. A király is tudta, hogy amit ten- 
ni akar, azt Isten megtiltotta. Az ő szigorú királyi parancsa annak idején éppen 
Isten tiltó parancsának a végrehajtása volt. A tilalom az egész népre, tehát a 
királyra is vonatkozik. Fél a küszöbön lévő háborútól, azért szeretne tanácsot 
kérni Sámueltől, aki már kilépett az élők világából. Azért vette fel a király is a 
sötétség leplét, mert az ember, aki tilalmas, sötét dolgokat cselekszik, szereti a 
sötétséget. A halottidéző asszony végül mégis megidézte Sámuelnek a lelkét. 

Parapszichológusok kívülálló, tehát semleges kutatókként próbálják kifür- 
készni, milyen erők azok, és hogyan hatnak ezek az erők, amikor a médium, 
tehát a szellemidéző ember által kapcsolatba tudnak lépni azok, akik már 
meghaltak azokkal, akik még itt élnek ezen a világon. Ezek a tudós kutatók 
azonban nem szünnek meg figyelmeztetni arra, hogy ennél a folyamatnál olyan 
erők hatnak, amelyek által már sok ember vesztette el lelki egyensúlyát, igazi 
egyéniségét, belső szabadságát, önállóságát. Ezek az erőhatások rendszerint 
hipnózis, illetve mentál szuggesszió által keletkeznek. Ezeket a módszereket 
ilyen irányban kiképzett orvosok különböző betegségek gyógyítására is alkal- 
mazzák. Az ilyen módszerek alkalmazása azonban túl kemény behatolással jár 
az ember lelki világába, és ezért fennáll a veszély, hogy a kezelt betegségből 
ugyan meggyógyulhat a beteg, de közben olyan függőségi viszonyba kerül 
az őt kezelő orvossal, hogy ezt a függőséget megszüntetni nehezebb, mint a 
megszűnt betegség gyógyítása volt. Ha valaki kíváncsiságból, szorult helyzete 
miatt, vagy a gyász fájdalma, vagy a nehezen viselhető magányosság érzése 
miatt médium által indukált erőtérbe megy, ennek hosszú ideig, esetleg egy 
egész életen át tartó lelki egyensúly vesztés lehet a következménye. 

A szellemidézés folyamata némely esetben úgy kezdődik, hogy összejön- 
nek egy néhányan egy helységben, kezüket az asztallapra helyezik, és egy idő 
múlva az asztal elkezd mozogni majd emelkedni. Az asztalon elhelyezett betűk 
és pohár elkezd szintén mozogni. A pohár aztán megáll bizonyos betűknél, és 

ha a betűket, ahol a pohár megállt, összerakják, abban a megidézett meghalt 
szellemének az üzenetét vélik felfedezni. Vannak olyan túlvilági kapcsolatokat 
kereső összejövetelek, amelyekre semleges, magukat befolyásolni nem akaró 
megfigyelők is elmennek, akik aztán az ott zajló események után elmondják: 
ott voltunk, láttuk, megtapasztaltuk, átéltük az ottani mozdulatokat és esemé- 
nyeket, minden igaz, amit ezzel kapcsolatban hallottunk, tehát benne vannak 
a világban az ott zajló, médiumok által alkalmazott különös lehetőségek. Az 
endori halottidéző asszony is teljesítette tehát azt, amit Saul kért tőle. De mit 
tudott meg, amikor meghallotta a megidézett Sámuelnek a hangját, mi volt 
az eredménye annak, hogy Saul találkozott a megidézett Sámuellel? Az első 
és legkézzelfoghatóbb eredménye az endori házban történt, két különböző 
dimenzióban levő emberek találkozásának az, hogy Isten ezen a történeten 
keresztül is megmutatja, hogy a halottak élnek. De a felolvasott igeversekből 
azt is megtudjuk, hogy Saul semmi olyan lényeges dolgot nem tudott meg 
Sámueltől, amit Sámuel Isten üzeneteként ne mondott volna el neki, amikor 
még együtt voltak a földi életben, vagy ami vigasztalás lehetett volna neki a 
háborúval kapcsolatban. Ezen kívül azt tudta még meg Saul, hogy a földi élet- 
ből eltávozottak létében zavaró körülmény az, ha a földön élők rajtuk keresztül 
akarnak Isten titkaiból megtudni valamit. A király azzal mentegette magát, 
hogy ő akart a prófétákon keresztül Istentől tanácsot kérni, de Isten hallgatott, 
nem válaszolt semmit. Ezzel kapcsolatban még azt tudta meg Saul Sámueltől, 
hogy Isten azért nem válaszolt neki, mert ő, Saul, Isten akarata ellen cseleke- 
dett, ezért Isten kiragadta kezéből a királyságot, és másnak, Dávidnak adta azt. 
Megtudta Saul azt is, hogy a filiszteusok legyőzik Izráelt, és hogy másnap Saul 
fiaival együtt meghal. 

Saul engedetlensége ebben a történetben arra figyelmeztet mindnyájunkat, 
hogy Isten nem gyönyörködik ugyan a bűnös ember halálában, de ha valaki- 
nek ő felelősségteljes feladatot adott, attól felelősségteljes engedelmességet 
vár. Népe életében sokszor mutatta meg könyörülő jóságát, és győzelmet adó 
kegyelmét, de az engedetlenségnek büntetés a következménye. Ha Isten ben- 
nünket — akik sokszor vagyunk engedetlenek — megbüntet, azt kapjuk, amit 
érdemlünk, de ha nem büntet, az kegyelem. Isten nem szolgánk, hanem Urunk. 
Hozzá nem lehet úgy viszonyulnunk, mint egy automatához, amelyen ha vala- 
mire szükségünk van, megnyomunk egy gombot, és várjuk, hogy elénk tegye a 
kívánt dolgot. Isten azt akarja, hogy mi szerető szívű gyermekei legyünk, akik 
az Ő atyai szeretetét egymás felé is viszonozva mutassuk meg. Ha a Sámuel 
könyvéből olvassuk a következő fejezetet, látjuk, hogy amit Isten Sámuelen 
keresztül mondott Saulnak, az mind beteljesedett. 

Istennek a titkait nem médiumokon keresztül kell kutatnunk. Egyetlen egy 
médium van, de az tökéletes, mert az Atyától jött és az Atya titkait mint a titkok 

ismerője tárta ki előttünk. Éppen a spiritiszta halottidézők közt fordul elő, hogy 
bevallják; néha nem az idézett lelkek jelennek meg, hanem azoknak a nevében 
hamis lelkek, akik félrevezetik őket. 

Örvendetes dolog, hogy itt is, köztünk is vannak a testvérek, akik Isten 
Igéjének a mélységeiben kutatnak, akiknek kérdései vannak, amelyre felele- 
tet várnak. A kérdésekre is, Isten Igéjének azokra adott feleleteire is nagyon 
áldott alkalmak a bibliaesték. Lelki kérdéseinkre ne a világi hírközlő eszkö- 
zökben keressünk feleletet, hanem Istennek az Igéjében. A világi hírközlő 
eszközökben több eszme és gondolatrendszer kavarog néha, s egyre jobban 
érzékelhetőek a pogányos, ezoterikus áramlatok, amelyek hitünket nem meg- 
erősítik, hanem eltájolnak bennünket. Isten üdvözítő szeretete pedig arra hív 
mindnyájunkat, hogy miközben a mindennapi kenyérért való munkát végez- 
zük, ragadjuk itt meg a földi élet múló napjaiban az örök élet kenyerét, Jézus 
Krisztust. Ámen 


Örökkévaló Isten, hálát adunk néked, hogy irgalmas szere- 
teted evangéliuma azért hangzott most is közöttünk, és te azért 
formáltál Szentlelked által egyházat, hogy a te Igédet kitárulkozó 
szívvel hallgassák a te gyermekeid, és így közösségben legyünk 
egymással, és közösségben legyünk teveled, teremtő Istenünkkel, 
megváltó Krisztusunkkal. Hálát adunk, hogy Igéden keresztül most 
is oldalra húztad a titkok fátyolát, hogy betekintést nyerjünk titka- 
idnak a mélységeibe. Hálát adunk neked, hogy kijelentett titkaidból 
áldott fény árad arra az életútra, amelyen előttünk járt megváltó 
Krisztusunk, hogy kitárja előttünk üdvözítő szeretetednek emberi 
értelmünkkel kifürkészhetetlen mélységeit. Könyörgünk Atyánk, 
könyörülj rajtunk, segíts bennünket, hogy a te Szentlelked töltse 
be szívünket, hogy ez a szeretetnek, a békességnek, a szelídség- 
nek és a türelemnek a Lelke formálja gondolatainkat, érzéseinket, 
akaratunkat és döntéseinket, hogy tudjunk gyermekeidhez méltó 
életet élni. Szenteld meg családi életünket, és segíts, hogy legye- 
nek a többi emberi kapcsolataink is bensőségesek, megszenteltek 
és áldottak, hogy tudjunk gyermekeidként élni otthon a családban, 
a nagycsaládban, a gyülekezetben, és kint a világban is. A köny- 
nyezőknek töröld le könnyeit, a szenvedőknek és gyászolóknak 
add atyai vigasztalásodat, hogy akik téged szeretnek, azoknak 
minden a javukat szolgálja. Megváltó Krisztusunk nevében kérünk, 
hallgasd meg imádságunkat. Ámen 


Záróének: 462. dics. 1984. 

De én mindig veled vagyok 


Főének: Nagy vagy te Isten Igeolvasás: Zsoltárok 73, 11-26 
(Enekgyűjtemény 5. old.) 


És mondják: Mint tudhatná ezt az Isten, s van-é a Magasságosban értelem? 
Ímé, ezek gonoszok, és örök biztonságban vagyont gyűjtenek! Bizony hiába 
tartottam én tisztán szívemet, * és mostam ártatlanságban kezeimet; Mert 
nyomorgattatom minden napon, és ostoroztatom minden reggel! Ha azt mon- 
dom: Ilyen módon szólok: Imé a te fiaid nemzedékét árulom el. Gondolkodom, 
hogy ezt megérthessem; de nehéz dolog ez szemeimben. Mígnem bemenék az 
Isten szent helyébe: megértém azoknak * sorsát. Bizony síkos földön helyezted 
el őket; pusztaságokra vetetted ki őket. Mind elpusztulnak " egy szempillan- 
tásban! Elvesznek, elenyésznek a rettegéstől. Mint álmot, ha felserkenünk: te 
Uram, ha felserkensz, úgy veted meg képöket. Hogyha keseregne szívem, és 
háborognának veséim: Akkor balgatag és tudatlan volnék én, oktalan állat 
volnék te irántad. De én mindenkor veled vagyok, te fogod az én jobb keze- 
met. Tanácsoddal * igazgatsz engem, és azután dicsőségbe fogadsz be engem. 
Kicsodám van az egekben? Náladnál * egyébben nem gyönyörködöm e földön! 
Ha elfogyatkozik is testem és szívem: szívemnek kősziklája és az én örökségem 
te vagy, oh Isten, mindörökké! 


Örökkévaló Isten, telve van mind az egész föld a te dicsőséged- 
del. Teremtett világodban a hegyóriások, a zúgó tengerek, a fénylő 
csillagok, minden-minden a te hatalmadat, teremtő bölcsessége- 
det, gondviselő jóságodat hirdeti. Megtartó jóságodnak ajándéka 
életünknek ez a napja is, amelyre felvirrasztottál és te adtad szí- 
vünkbe a vágyakozást is, hogy ne sodródjuk ezen a szent napon 
a világ sokféle szelével, hanem hogy előtted elcsöndesedve szí- 
vünket kitárjuk és belecsendüljön életünkbe az örök Ige, az atyai 
szó, a te útmutatásod, biztatásod. Jó nekünk tudni Atyánk, hogy 
gyermekeidként élhetünk a földön, hogy Ura vagy az életünknek. 
De töredelmesen valljuk meg előtted, hogy sokszor mégis olyan 
útra tévedünk, amely nem méltó hozzánk. Megerőtlenedik a hitünk, 
elfogy a békességünk, és sok minden arról beszél, hogy mellékvá- 
gányra futott gyermekeid lettünk. Légy irgalmas hozzánk Atyánk, 
hogy Igédet meghalljuk, szívünkkel is megértsük és akaratodat 
cselekedjük. Urunk nevében kérünk, hallgasd meg imádságunkat. 
Amen 

Igehirdetés előtti ének: 171. dics. Alapige: Zsoltárok 73, 23-24 


De én mindenkor veled vagyok, te fogod az én jobb kezemet. 
Tanácsoddal * igazgatsz engem, és azután dicsőségbe fogadsz be engem. 


Kedves Testvéreim, 


Mi egy olyan kornak a gyermekei vagyunk, amelynek jellemzője, hogy az 
emberek hol számításból, hol kényszerből könnyen változtatják a helyüket. 
Nemcsak földrajzilag úgy, hogy lakhelyet változtatnak, hanem lelkiségben, 
életszemléletben is. Amióta az emberiség a technika fejlődésével oda jutott, 
hogy néhány óra alatt ezer kilométereket tud áthidalni, az élet mozgékonyabb, 
de egyben ingatagabb, bizonytalanabb is lett. Nemcsak a technikai fejlődés 
eredményeként kerül az ember talán váratlanul is egyik helyről a másikra, 
hanem azért is, mert fogy az emberek szívében a hit, az emberség és szere- 
tet, és növekedik a rosszakarat, önzés és gonoszság. Jól ismerjük ezeket az 
állapotokat. Közülünk is sokan kénytelenek voltak elköltözni, és köztünk is 
sokan vannak, akik különböző kényszerítő körülmények miatt menekültek el 
hazájukból. A világ különböző részein ma is sokan válnak üldözötté a hitük, 
vagy szüleiktől örökölt lelki szellemi örökségükhöz való ragaszkodás miatt. 
Mindezek az állapotok szenvedéssel járnak. Nemcsak akkor szenved az ember, 
amikor a teste fáj valahol. A testi szenvedésnél is nehezebben hordozható el az, 
amikor gonosz szavakkal, hazug rágalmazásokkal a lelkét akarják az emberek 
között befeketíteni. De a testileg-lelkileg egészséges emberre is ránehezedik 
a szenvedés terhe, ha egyedül marad, ha nincs már mellette senki, aki az élete 
viharaiban megfogja a kezét, aki őt szereti, megérti. A szeretet életet gyógyító 
erő, és ennek hiánya szenvedéssel jár. 

Ilyen körülmények közt nehezedett szenvedés a zsoltáríró Dávid életére. 
Pedig gyermekségétől fogva istenfélő, hívő életet élt. Amikor idősebb testvé- 
rei bevonultak katonának, mert a filiszteusok hadat üzentek nekik, ő, akit az 
édesatyja azért küldött a katonai táborba, hogy bevonult idősebb testvéreinek 
élelmet vigyen, amikor megtudta, hogy a filiszteus Góliát hogyan káromolja 
Istent és Isten népét, vállalkozott, hogy megvív a magabiztos Góliáttal. A 
fegyverrel, pajzzsal és dárdával még nem tudott harcolni, csak egy parity- 
tyával ment az Istent gyalázó óriás felé. Hitét így fejezte ki: ,, Te karddal és 
pajzzsal jössz ellenem, én pedig a seregek Urának nevével megyek ellened, 
akit te gyalázattal illettél.” Isten akkor a még gyermeteg Dávid által adott 
győzelmet népének. Dávidot az a király üldözte, az tört életére, akit ő azelőtt 
lantjával vigasztalt búskomorságában, és akitől Isten éppen azért akarta 
elvenni a királyi hatalmat, mert akarata ellen cselekedett. A fiatal Dávid azt 

látta, hogy környezetében is olyan emberek vannak, olyanok jutnak a hata- 
lom csúcsára, akik Isten nélkül élnek. Azok gonosz terveket szőnek, hogy azt 
megvalósítsák, az emberek felnéznek rájuk, tisztelik őket, neki pedig üldözött 
bujdosóként kell élnie. 

Azóta is sokszor ismétlődnek az ilyen dolgok a világban, és sajnos, nem- 
csak a világban. Dávid ebben a zsoltárban megvallja, hogy a földi életnek ezt 
az állapotát látva ő is majdnem megrendült hitében. Bizonyára ott volt lelke 
mélyén a bennünket is sokszor foglalkoztató kérdés: Miért jut magas csúcsokra 
a gonoszság és rosszakarat, miért nem győz ezen a földön a békesség és jóaka- 
rat. Dávid sem értette ezt. Azért volt telve lelke miértekkel. Lelkében ezekkel 
a kiáltó miértekkel ment el a templomba, és ahogyan ott elcsöndesedett Isten 
előtt, ahogy bizonyára belecsendült kérdésekkel vívódó lelkébe Isten Igéje, 
elcsöndesedett a lelke és kezdte megérinteni lelkét Isten Igéjének a világossá- 
ga. Rádöbbent arra, hogy mi itt az életnek csak egy nagyon kicsinyke részét 
látjuk. Rádöbbent, hogy az életnek az a része, amit itt töltünk az ideigvaló földi 
létben, az Isten által készített életnek csak egy parányi része. Nagyon közel van 
itt a bölcsőhöz a koporsó. De az Istenre figyelő ember már tudja, — Krisztus 
földön töltött élete, halála és feltámadása nyomán mi már mindnyájan tudhat- 
juk, — hogy Isten nemcsak ennyi életet készített nekünk. Ő a halálon keresztül 
is életre vezet. Életre, ahol nem lesz többet igazságtalanság, nem lesz szenve- 
dés, félelem, fájdalom és halál. Nagy megkeseredésében, elhagyatottságában 
és reménytelenségében valami olyat élt át, amit nálunk közel kétezer évvel 
később Ady Endre így írt le. , Amikor elhagytak, amikor a lelkem roskadozva 
vittem, csöndesen és váratlanul, átölelt az Isten." Az Igében lelkét elérő üzenet 
nyomán már másképpen kezdett gondolkodni. Nem lázadozott tovább, nem 
volt a lelke telve miértekkel. Tudjuk-e testvéreim, hogy Isten azért is készíti 
nekünk az Ige körül imádkozó szívvel való elcsöndesedésnek az alkalmait, 
hogy életünk sok megoldatlan, tisztázatlan és meg nem értett kérdésére választ 
kapjunk. Isten az Igén keresztül azért tárja elénk megváltó szeretetének a 
mélységeit, hogy többet lássunk, mint testi szemeinkkel, és többet megértsünk 
titkaiból, mint amit értelmünkkel képesek vagyunk felfogni. Azért tudta az 
Isten házában való elcsöndesedés után mondani: , De én mindig veled leszek, 
veled maradok." Bizonyára mindnyájan érezzük, hogy itt ennek a , de" szó- 
nak súlyos értelme van. Aki ezt a szót olyan lelkülettel tudja kimondani, mint 
a zsoltáros, az már ezt vallja meg Istennek; Istenem, én tudom, hogy ezen a 
földön sok az igazságtalanság, a hatalmaskodó gonoszság, a sebző nyelv és 
bántalmazó kéz. Én is elkeseredek néha ezek miatt a dolgok miatt, de Igédből 
megértettem, hogy az ördög azért tombol még ilyen nagyon, mert tudja, hogy 
már kevés ideje van. Köszönöm Istenem, hogy Igédben ezt is elmondtad. Ezért 
a földön tomboló sok igazságtalanság és a gonoszság hatalmaskodása ellenére 

is én veled maradok, mert tudom, hogy eljön országod teljessége, amelyben 
szereteted hatalma uralkodik mindörökké. 

Amikor valami baj, bántalmazás vagy veszély felhője árnyékolja be életün- 
ket, jó nekünk hallani, amikor Isten ezt mondja Igéjében; „én veled vagyok", 
de nem minden ember tuja Istennek ezt válaszolni, elmondani: Istenem, én is 
veled vagyok, veled akarok maradni. Mert életünket nem az a veszély fenye- 
geti, hogy Isten hagy el minket, hanem az, hogy mi hagyjuk el Istent, mert 
hagyjuk magunkat sodorni a világ változó irányú szeleivel. Ezért romlik meg 
kapcsolatunk az emberek felé is, ezért sokasodnak a bajok, a fájdalmak és 
szenvedések. 

Ha itt most ebben a gyülekezetben mindenki magába szállna és az életének 
fájó hullámveréseire gondolna, akkor lehetetlen észre nem venni, hogy nem 
a magunk erejéből, és nem érdemeinkért vagyunk, ahogyan vagyunk, hanem 
Isten kegyelme tartja meg életünket. A zsoltáríró is ezt mondja Isten felé for- 
duló hálaadással: ,, Te fogod jobb kezemet, tanácsoddal igazgatsz, és végül 
dicsőségedbe vezetsz engem." A mi életünkben is úgy van, ahogyan azt kedves 
halleluja énekünkben énekeljük: , Csak az Úrnak nagy kegyelme, hogy még 
nincsen végünk." Nem magától értetődő, nem természetes az, hogy kísértése- 
inkben nem estünk el, hogy bajainkban szenvedéseinkben nem estünk kétség- 
be, hanem belekapaszkodtunk Isten ígéreteibe, — ez Isten kegyelmi ajándéka. 
Lehet, hogy vannak csüggeteg szakaszai az életünknek, amikor úgy gondoljuk, 
hogy Isten előtt olyan jelentéktelen az életünk, mint a hangyáké, amelyeket 
amikor az úton mennek keresztül eltaposnak a járművek kerekei. Nem így 
van. Mi Istennek drága véren megváltott gyermekei vagyunk. Nekünk életünk 
viharaiban is gondviselő Atyánk az Isten. Csak kérni és akarni kell, hogy Igéje 
és Szentlelke vezesse érzéseinket, gondolatainkat és cselekedeteinket. 

Földi életünk bajaiban az is erőt ad, ha vannak itt mellettünk megértő, 
szerető szívű, jóakaratú embertársak. Jó, ha a sötétben, vagy a csúszós úton 
van kinek megragadni a kezét. Ez is Isten nagy ajándéka. Földi világunkban 
egyszer minden elmúlik. Innen mindenki eltávozik, a mi kiszabott éveink is 
lejárnak. Míg velünk vannak szeretteink a családban, ne felejtsük el, hogy 
Isten a családban is azért ajándékozott egymásnak bennünket, hogy itt áldássá 
legyünk egymás számára. De mindennél nagyobb ajándéka az életünknek 
az, hogy Isten, akitől földi szeretteinket is kaptuk, Ura marad az életünknek 
akkor is, amikor szeretteink is mind kilépnek a földi életből, és amikor mi is 
eltávozunk innen. 

Ezért értelmünk feletti ajándék, hogy nekünk ilyen Atyánk van a meny- 
nyekben. A zsoltáríró élete sokféle bajában, üldözöttségében és a halálos 
veszedelmek között is ezért fordította el tekintetét a földről, és hitével Isten 
felé fordulva ezért tudta mondani: , Nincs senkim rajtad kívül a mennyben, a 

földön sem gyönyörködöm másban. Ha elenyészik is testem és szívem, szívem- 
nek kősziklája és örökségem te maradsz Istenem mindörökké. " Áldott minden 
ember, aki ezt így tudja mondani, mert az már a földi életben is Isten országá- 
nak a polgára. 

Mindnyájan ismerjük a Szentírásból azt a történetet, ahol arról van szó, 
hogy Jézus tanítványai, — amikor egyszer úgy indultak a Genezáret tó túlsó 
oldala felé, hogy Jézus nem volt velük, — viharba kerültek. Jézus a szárazföld- 
ről látta a veszélyt, és elindult feléjük. Péter apostol azt kérte a hullámokon járó 
Jézustól, hogy segítsen neki is, hogy tudjon a hullámokon járni. Ki: is lépett a 
viharba került hajóból, és valóban tudott is a hullámokon járni, amíg Jézusra 
nézett, de amint a hullámokra nézett, süllyedni kezdett. Így van ez velünk is. 
Ameddig életünk veszélyes hullámaira nézünk, süllyedni kezdünk, de ha az 
ilyen veszélyek közt is Krisztusra, Istenre nézünk, nem merülünk el a bajok 
hullámaiban. A szinten tartó erő Isten kegyelmes szeretete. Ne gondolja tehát 
az Isten nélküli ember magát bölcsnek, aki tud élni a lehetőségekkel. Sok jólét, 
amit Isten nélkül ért el az ember, a bukásnak a kezdete. Mennél magasabbra 
kerül az ember Isten nélkül, annál mélyebbnek bizonyul majd a zuhanás a 
számadás napján. 

Milyen jó, hogy Isten az Igén keresztül ezekre a dolgokra is figyelmeztet 
bennünket. Nem azért mondja el ezt nekünk, hogy ijesztgessen bennünket, 
hanem azért, hogy ne tékozoljuk el az Isten által készített örökséget, hanem 
hálás gyermekeiként ragadjuk meg a Krisztusban nekünk is megjelent üdvözítő 
kegyelmet. Ámen 


Nagy a te kegyelmed, könyörülő Isten, Édesatyánk az Úr Jézus 
Krisztusban. Hálát adunk néked, hogy Igéden keresztül újra szól- 
tál hozzánk, és hálát adunk, hogy belevilágítsz életünk sok rejtett 
zugába is. Megvalljuk előtted, hogy néha ott van a mi szívünkben 
is a kérdés, Uram, miért? Mert mi is sok mindent nem értünk. 
Köszönjük Atyánk, hogy Igéd által most újra egészen közel hajol- 
tál hozzánk, és elmondtad, te őszinte önvizsgálatra, bűnbánatra 
akarsz segíteni minket. Köszönjük, hogy a te atyai akaratod nem 
az, hogy földön élő gyermekeid szenvedjenek, keresztek alatt ros- 
kadozzanak, hanem az, hogy hozzád térjenek és éljenek. Kérünk 
Atyánk, segíts, hogy ne bukjunk el a kísértésekben, hogy a hitető 
ravaszságának ne legyen hatalma fölöttünk, hanem egész életün- 
kön át járjunk az általad mutatott keskeny úton. Add mindnyájunk 
szívébe és ajkára a szót, amikor a kísértő minket is körülvesz; Iste- 
nem, én is mindig veled akarok maradni. Áldd meg otthonainkat, 
szenteld meg családi közösségeinket, tégy bennünket is Szentlel- 

ked élő templomaivá. Könyörgünk a szenvedőkért, az üldözötte- 
kért, a gyászolókért, hogy mindnyájuk, mindnyájunk lelki sebeit 
gyógyítsa meg Igéd, hogy te életünkben is és halálunkban is Ura 
vagy az életünknek. Jézusért kérünk, hallgass meg minket. Ámen 


Záróének: 470. dics. 1980. 


Nem csüggedünk 
Oszi, esti 


Alapige: 2. Korinthus 4, 16 


Ezért tehát nem csüggedünk. Sőt, ha a mi külső emberünk megromlik is, 
a belső emberünk mégis megújul napról napra. 


Isten Igéjének ez a verse ezzel a rövid mondattal kezdődik: , Ezért tehát 
nem csüggedünk." Az ember alaptermészetéhez hozzátartozik a csüggedés. 
Az apostol a most nem hallott előző versekben elmondja övéinek eddigi élete 
viszontagságait, üldöztetését, bántalmazásait és harcait, amelyeket el kellett 
szenvednie. Ő azonban sok próbatétel közt is nyugodtan tudja mondani: Csüg- 
gedezünk ugyan, de nem csüggedünk el. Ott van életében az a kettősség, hogy 
érzi életének a fáradékonyságát, testi erejének a felmorzsolódását, de van az 
életében egy áldott erőforrás, amelyről ő sok más alkalommal is bizonyságot 
tesz: az Isten kegyelme. A kegyelem, amely Krisztusban öltött testet, és amely 
földi életének küzdelmei és szenvedései fölött, az élet és a halál fölött a legdrá- 
gábbat készítette el. Azt, hogy földi életünkben ugyan benne van az enyészet, 
kopik, romlik porsátorunk, de Isten mindezek ellenére is diadalmas Ura az 
életnek, és az ő utolsó szava nem a halál, hanem az élet. Mert ő nem hiábavaló 
életet készített megváltottainak. Olyan drága kincset készített, amit csak hit 
által tudunk magunkévá tenni. Ezért nem mindegy, hogyan töltjük földi életünk 
múló napjait. Az apostol azért nem csügged el, mert biztos benne, hogy életé- 
nek gondviselő, megtartó Ura van, aki kezében tartja életét. Hogy az életünk 
elhasználódó, kopó élet, azt mindnyájan tudjuk. Testi életünk építő elemei a 
sejtek milliói állandóan kopnak, de közben állandóan új sejtekkel pótlódnak. 
Van az életnek egy időszaka, amikor a kopást nem vesszük észre, mert a kopást 
túlszárnyalja a lendületes fejlődés, növekedés. Ez a folyamat az életünk első 
két évtizedében zajlik le. Sejtjeink kopnak, használódnak akkor is, de a helyet- 
tük növekedő új sejtek még erőteljesebbek, mint az előzőek. Ugyanúgy, mint a 

növekedő gyermek tejfogai apránként kiesnek, de a helyettük növekedő fogak 
sokkal erőteljesebbek és tartósabbak, mint a tejfogak voltak. 

Jó nézni gyermekeinknek a fejlődését, növekedését, és ahogy múlnak az 
évek, a fiatalok kezdenek kiteljesedni. Örömteljes lendülete ez a gyarapodó 
életnek. Az emberi életkor középső két-három évtizedében, amikor a szerve- 
zet növekedése, gyarapodása befejeződik, de még az idős kor nem kezdődik, 
erőteljes sejtek növekednek, de a később termelődő sejtek lazább felépítésű- 
ek. Lassan megkezdődik a szervezet érzékelhető kopása, megfáradása. Nagy 
ajándéka Istennek, hogy megadja a mindennapi kenyerünket és az élethez 
szükséges dolgokat. Tudjuk, hogy szervezetünk életműködésének a folyamatá- 
ban a táplálék megemésztődik. A tudósok az emésztést lassú égésnek nevezik. 
Miközben a táplálék lassan elég, táplálja a szervezetet, erőt ad, és fenntartja 
az élet folyamatosságát. Az emésztés lassú égésnek nevezett folyamatában 
az idős korban gyorsul a szervezet kopása. Mindehhez társulnak még az élet 
különböző eredetű feszültségei, a táplálék salakjában képződő mérgek, amik 
hozzájárulnak a földi élet megrövidüléséhez. 

Ezt a folyamatot mindnyájan ismerjük, de eszünkbe jut-e, tudjuk-e, hogy ez 
nem volt benne Istennek a teremtő tervében. Ő nem lassú elenyészésre, kopásra 
és elhasználódásra teremtette az embert és a világot. De nemcsak az ember 
életében van benne ez az enyészet és elhasználódás, hanem az egész teremtett 
mindenségben. A természet világában sok helyen sokkal szembetűnőbb ez 
az enyészet, mint az ember életében. A bűneset után egy ideig még tartott a 
hosszú emberi élet, de azután Isten azt lerövidítette. A növények, különösen 
a virágok között vannak olyan fajták, amelyek csak néhány hétig, vagy csak 
néhány napig élnek. A Római levélben leíratta Isten, hogy az egész teremtett 
mindenség az enyészet rabságában vergődik. De az Igében azt is elmondja 
Isten, hogy Ő nem ilyennek teremtette a világot, és az azért lett ilyen, mert a 
világba belépett a sátán kísértése és az ember engedetlensége által a bűn. Az 
ember elesése olyan nagy, és a bűn szakadéka olyan mély, hogy annak követ- 
kezményeként jött be világunkba az enyészet és a halál. 

Kétségbeejtő dolog lenne embernek lenni, ha Isten csak ennyit mondana 
az ember és a világ jelenéről és jövőjéről. Milyen jó, hogy Isten mai Igénk- 
ben is azt mondja, hogy ott van ugyan testünkben a kopás és enyészet, de 
a belső emberünk minden nap újul. Boldog az ember, aki őszinte szívvel el 
tudja mondani magáról, hogy belső embere napról napra újul. Jó lenne, ha 
most lélekben elcsöndesedve próbálnánk választ adni ezekre a kérdésekre: 
Hűségesebb gyermeke vagy Istennek, mint akkor, amikor a konfirmációi 
fogadalomban megígértem, hogy Jézus Krisztusnak igaz követője, és anya- 
szentegyházunknak holtig hűséges és áldozatra kész híve leszek? Ha nyitott 
szívvel hallgatom az Igét, többet megértek már Isten világának a titkaiból, 

és a saját életemnek a küldetéséből, mint évekkel ezelőtt? Tudok már hittel 
örülni annak, hogy Isten egy enyésző világon, és kopó, elmúló földi életen 
keresztül is elkészítette Krisztusban megváltottainak az örök életet? Annak 
is tudok hittel örülni, hogy mint ahogyan nem volt benne Isten teremtési 
tervében az enyészet és a halál, úgy nem is marad meg örökké Isten orszá- 
gának a teljességében? Mint ahogyan a testi életünk is úgy marad meg, és 
egy ideig növekedik is, ha táplálkozunk, a belső életünk is úgy marad meg 
az örök életre, ha lelkünket is rendszeresen tápláljuk az örök élet kenyeré- 
vel, Isten Igéjével. Lelki táplálkozás nélkül nem újulhat a belső emberünk, 
nem erősödhet a hitünk, és földi életünk sokféle kihívása és feszültsége közt 
megfárad, elcsügged az ember lelke. Szükség van a Szentlélek emlékeztető, 
vigasztaló és hitet erősítő hatalmára, hogy a megpróbáló kihívások közt se 
csüggedjünk el. Isten gyülekezetünkben is sok alkalmat készít, hogy a belső 
emberünk is újulhasson. Fogadjuk hálás szívvel Urunk hívását kegyelme 
asztalához. Tápláljuk hálaadással belső emberünket, hogy ha külső emberünk 
kopik, romlik is, újuljon meg a mi belső emberünk, hogy legyen ez a mi földi 
életünk bekezdés, elindulás az örökkévalóság felé. Ámen 


Megköszönjük neked jó Atyánk, hogy nincsen életünknek olyan 
napja, még pillanata sem, amikor nem a te gondviselő kegyelmed 
tartaná ezt a mi gyakran megfáradó, csüggedező életünket. Meg- 
köszönjük életünknek ezt a napját is, hogy napi munkánk után 
szívünkbe vágyakozást adtál, hogy ma is együtt legyünk a te Igéd 
körül. Hálát adunk neked mai Igédben hallott emlékeztetésedért, 
hogy ez a mi földi sátorházunk kopik, romlik, de te örök hajlékot 
készítsz megváltottaidnak a te atyai hajlékodban. Hálát adunk, 
hogy itt a földi életben is alkalmakat készítesz arra, hogy ne csak a 
testünket tápláljuk, hanem Igéd hallgatása által a lelkünket is. Add, 
hogy amikor megállunk kegyelmed asztalánál és az Úrvacsora 
szent jegyeit vesszük, a mi belső emberünk újuljon, a hitünk erő- 
södjön, hogy kegyelmedből megérkezzünk az örök életre. Kérünk, 
adj a ránk következő éjszakában megfáradt testünknek is új erőt 
adó pihenést, hogy ha megtartó kegyelmedből új napra virradunk, 
holnapi feladatainkat is tudjuk elvégezni. Jézusért kérünk, hall- 
gass meg minket. Ámen 


Záróének: 200. dics. 2001. 

Hallgass meg Uram engem 
Őszi, esti 


Alapige: Zsoltárok 102, 1-14 


A nyomorult imádsága, amikor elcsügged, és kiönti panaszát az ÚR előtt. 
Hallgasd meg, URam, imádságomat, jusson hozzád kiáltásom! Ne rejtsd el 
előlem orcádat, ha szorult helyzetben vagyok! Fordítsd felém füledet, ha 
kiáltok, siess, hallgass meg engem! Mert elmúlnak napjaim, mint a füst, 
izzanak csontjaim, mint a parázs. Szívem olyan, mint a levágott és elszáradt 
fű, még az evésről is elfelejtkezem. 

Hangos jajgatásom közben húsom a csontomra száradt. A pusztai peli- 
kánhoz hasonlítok, olyan vagyok, mint bagoly a romok közt. Álmatlan vagyok 
és oly magányos, mint madár a háztetőn. Mindennap gyaláznak ellenségeim, 
csúfolóim átkoznak engem. Hamut eszem kenyér gyanánt, és italomat köny- 
nyekkel keverem háborgó haragod miatt, mert fölemeltél, és eldobtál engem. 

Napjaim olyanok, mint a megnyúlt árnyék, én pedig elszáradok, mint a 
fű. De te, URam, örökre megmaradsz, nemzedékről nemzedékre emlegetnek. 
Indulj irgalomra Sion iránt, mert ideje, hogy megkegyelmezz neki, itt van 
már az ideje! 


Kedves Testvéreim, 


Ha az imádkozó ember sokszori vívódásában szavakat keres amelyekkel 
elcsöndesedhetne Isten előtt, akkor számunkra az első példa az Úr Jézustól 
tanult ima, a Miatyánk. A következő példát az imádkozásra a Zsoltárok köny- 
vében tárja elénk Isten. A 102. zsoltár is imádság, amely fölé a Szentírásban ez 
a mondat van írva: A nyomorúságba esett ember imádsága. Mindnyájunknak 
az életében vannak időszakok, amikor el vagyunk keseredve. Az élet nagy 
hajszájában elfáradunk, és olyan érzésünk támad, hogy minket már sokan 
elhagytak. Sokan azért hagynak el, mert jobban tudnak futni, bírják az iramot. 
Ne irigyeljük őket, mert legtöbbjük maga se tudja, hova fut. Céltalan futásnak 
pedig nincs értelme. A mindenekelőtt anyagi javak után futókról pedig kemény 
szóval mondja szelíd Megváltónk: Bolond, még az éjjel elkérik a lelked, és 
amit gyűjtöttél kiéi lesznek. Az előre sietők, a gyorsan futók miatt sokan érzik 
magukat elhagyottnak. Nemcsak azok, akik talán egyedül élnek egy lakás- 
ban, hanem olyanok is, akik körül emberek vannak. Sok esetben már a fiatal 
is magányosnak érzi magát. Némelyek börtönnek érzik a szülői otthont, és 
bilincsnek a szülői szeretetet. Úgy érzik, őket nem érti meg senki. A fiatalon 
megkezdett életharcban fiatalon megkeményedik, önzővé válhat a szív. Az 

önzővé vált ember mindig önmagát állítja a középpontba. Nem a felebarát, 
nem Isten, hanem az én. Az ilyen emberek elszigetelik önmagukat a többi- 
ektől és végül egyedül maradnak. Sokan úgy maradnak magányosak, hogy a 
nagy életharcban valaki mindig kidől a sorból, és akik tovább élnek, lassan 
minden közelállót eltemetnek. Aztán ők is elmennek a minden élők útján. A 
zsoltárban esti árnyékhoz is van hasonlítva az életünk. Ha napfényes délutánon 
a napnak hátat fordítva megyünk előre, előttünk egyre nagyobbakká válnak 
az árnyak, míg végül egybeolvad minden az esti szürkülettel. A legnagyobb 
magányosság akkor nehezedik egy ember életére, amikor úgy érzi, hogy őt 
nemcsak az emberek hagyták el, hanem Isten is. Ha az ember egyedül van is, 
de tudja hittel vallani, hogy velem van az én kegyelmes Istenem, nem hagy az 
én hűséges Megváltóm — feloldódik a magányosság érzése, különösen akkor, 
ha imádságban kiöntjük előtte szívünket. Amikor a Kármel hegyen történt 
nevezetes események után Illés fáradtan menekült és kérte Istentől, hogy vegye 
vissza a lelkét, hogy haljon meg, Isten megerősítette őt, nemcsak a pogácsával 
és vízzel, hanem a bűnbánó imádsággal is, amelyet Illés mondott. Így ment 
az erejét meghaladó úton egész a Hóreb hegyéig, ahol Isten őt megszólította, 
megvigasztalta, és további feladatokkal bízta meg. Illés is átélte, amit Dávid, 
hogy amíg hallgatott, bűneit is meg keserűségét is magába fojtotta, erőtlen 
volt, de utána őt is megerősítette Isten. Aki ezt így gyakorolja, az boldogan 
tekint vissza egész eddigi életére, még a gyermekkorra is, mert szüleink sze- 
retetében és szigorúságában Istennek a megbocsátó szeretete is tükröződött. 
Hányszor mentünk jó szüleinkhez bocsánatot kérni, amikor valami mulasztás, 
botlás, vagy engedetlenség miatt büntetést érdemeltünk, és a megbocsátás 
után milyen nyugodt lelkiismerettel forgolódtunk szeretteink körében, mert 
tudtuk, hogy senki sem haragszik ránk és mindenki szeret. A mulasztások, 
botlások nem maradtak el azután sem, de az mindig valami más eset volt és 
mi mindig átéltük a bocsánatkérés izgalmait és a megbocsátás örömét. Ezt az 
életrendet gyakorolva a változó élet eseményeinek a forgatagában tanultuk 
meg már a szülői házban, hogy mást megbántani, hazudni, tisztességtelenül 
viselkedni soha sem szabad. A szüleink is, mi gyermekek is tudatában voltunk, 
hogy ígéreteinket nem tudjuk tökéletesen megtartani, mert a gyarlóságnak az 
örökségét magunkban hordozzuk. Ránk is vonatkozik, amit Pál apostol önma- 
gáról mondott, hogy akarja a jót, de annak megvalósítását a gonosz lélek, a 
hazugság fejedelme sokszor megnehezíti. Ezt tette Jézussal, és ezt teszi azóta 
is mindenkivel, aki a földön él. De Jézus volt az egyetlen, aki Isten létére lett 
egy időre emberré, és kísértéseit szuverén isteni hatalommal visszautasította. 
Ezt kell tennünk nekünk is. Gyakorolnunk kell az apostoli intést: , Álljatok 
ellene az ördögnek, és elmenekül tőletek. " Amikor látjuk, hogy valamely 
dologban az ördög lelke munkálkodik talán éveken keresztül következetes 

gonoszsággal, akkor mi sem tehetünk mást, mint ellenállunk neki. Mi nem 
tudunk szuverén hatalommal ellenállni, mint Megváltónk, de arra féltő gond- 
dal figyeljünk, hogy amikor Úrvacsorához készülünk, bűneink, gyarlóságaink 
megbánása, és az azoktól szabadulni akarás, őszinte szívvel történjen. Az nem 
lehet csak formális tett. Ne legyen bennünk semmi abból az idegen kovászból, 
mely az Úrvacsora , letudásával" akarja megnyugtatni a lelkiismeretet. És ha 
mi még az őszinteségben sem tudunk tökéletesek lenni, ne kétségeskedjünk. 
Mert Krisztus Isten, aki ismeri a szívünket, és aki nagyobb, mint a mi szí- 
vünk és nekünk is mondja: Ne félj, mert megváltottalak, neveden szólítlak, te 
enyém vagy. Isten sohasem akar eltávozni tőlünk, Krisztus megtartja ígéretét, 
amely mindenkire vonatkozik, aki őszinte szívvel fogadja kegyelmét, hogy ő 
velünk marad. Csak mi ne távolodjunk el tőle. Akkor életünkre, harcainkra 
visszapillantva mindig hálaadással fogjuk tudni mondani, hogy ha életünkben 
sok nehézséggel küzdöttünk és küzdünk is, sokféle baj, gond és veszedelem 
nehezedett is ránk, Isten mindezekben velünk maradt. Akkor mi is békességes 
lélekkel mondhatjuk: Isten közelsége oly igen jó nékem. 

Nyáron sokan szeretnek a szabadban fürödni. Ilyenkor a vizes testnek 
nagyon jólesik a nap simogató melege, de ha közben egy felhő eltakarja a 
napot, úgy érezzük, hogy fázunk. Sokszor hasonlóan van ez lelki életünkben 
is. A gondok, veszélyek felhői eltakarják a napot néha, de ne essünk kétségbe. 
A felhők elmennek, és mi újra érezhetjük Isten szeretete napjának a melegét. A 
102. zsoltár egyike a bűnbánati zsoltár-imádságoknak. Készüljünk azért ezen 
a bűnbánati héten is őszinte önvizsgálattal, bűnbánattal és egyben örvendező 
reménységgel a kegyelem asztalához. Mondjuk az ének-imádságot: , Hallgasd 
meg Uram kérésem, tekintsd meg esedezésem." Drága kincsként őrizzük 
hitünket, embertársaink felé is legyünk nyitott szívűek. Cselekedjük a jót 
mindenkivel, kiváltképpen hitünk cselédeivel, és szívünket töltse be Krisztus 
békessége. Ámen 


Édesatyánk, jó volt nekünk odafigyelni atyai üzenetedre, és 
jó nekünk érezni, hogy te belelátsz a szívünkbe, ismered éle- 
tünknek a keserveit, és tudod hitünkben is mennyi a meglanka- 
dás, és reménységeinkben is mennyi a csüggedés. Hálát adunk 
Atyánk, hogy te a bűneset után sem hagytad, hogy a kárhozat 
reménytelenségébe hulljon az életünk, és táplálod bennünk ma is 
a reménységet, hogy ebben a szüntelenül változó világban egyet- 
len változatlan valóság van, és ez a te bűnbocsátó kegyelmed amit 
megadsz bűnbánattal hozzád menő gyermekeidnek. Így mi sem 
vagyunk gazdátlanok, árvák, elhagyottak. Köszönjük, hogy most 
is hallhattuk Igédből a biztatást, hogy te mindig velünk maradsz, 

nem akarsz tőlünk elszakadni. Kérünk Atyánk, erősítsd hitünket, 
és növeld bennünk a reménységet, hogy semmiféle hatalma ennek 
a világnak, nem szakíthat el bennünket a te kegyelmedtől, amit 
készítettél a mi Urunk, Jézus Krisztus áldozatában. Az ő szent 
nevében kérünk, hallgasd meg imádságunkat. Ámen 


Záróének: 167. dics. 


Jézus igehirdetése az alvilágban 
Oszi, esti 


Alapige: 1. Péter 3, 18-20 


Mert Krisztus is szenvedett egyszer a bűnökért, az Igaz a nem igazakért, 
hogy Istenhez vezessen minket, miután halálra adatott test szerint, de meg- 
eleveníttetett Lélek szerint. Így ment el a börtönben levő lelkekhez is, és pré- 
dikált azoknak, akik egykor engedetlenek voltak, amikor az Isten türelmesen 
várakozott a Nóé napjaiban a bárka készítésekor. Ebben kevés, szám szerint 
nyolc lélek menekült meg a vízen át. 


Kedves Testvéreim, 


A Péter apostol 1. levele 3. részének előző verseiben a Krisztust követő élet 
összefogásra segítő erejéről, a szavakkal és tettekkel kinyilvánított emberség 
és szeretet pedig arról beszél, hogy a hitüket komolyan vevők egy egészen 
más életrendet akarnak formálni, mint a körülöttük élő többség. Ezt a mássá- 
got sokan észreveszik, és megkérdezik, mi az oka ennek a különbözőségnek. 
Ha pedig kérdeznek bennünket, meg kell mondanunk: másságunk oka az, 
hogy mi Istennek akarunk tetszeni inkább, mint az embereknek. Az emberek 
különcködésnek tartják ezt a másságot, és elfordulnak az ilyenektől. Ez pedig 
szenvedéssel jár. Ha ez zokon esne nekünk, tudatosítanunk kell, hogy Krisztus 
sokkal nagyobb szenvedést vett magára, amikor Isten létére emberré lett, hogy 
bennünket a halálba sodró bűn rabságából megszabadítson, és nekünk örök 
életet adjon. 

Amikor Jézus a golgotai kereszten elvégezte megváltó áldozatát, testét 
értünk áldozván, — azt olvassuk az Igében, — lélekben elment, és a , börtönben 
levő lelkeknek prédikált." A börtön szó itt azt jelenti, hogy akik ott voltak, már 
túl voltak a földi életen, de az üdvösségüket földi életük idején eltékozolták. 

Ezeknek a lelkeknek prédikálta Jézus a kegyelem evangéliumát. Ez az egyetlen 
hely a Szentírásban, ahol ez így le van írva. Összhangban van ez az Apostoli 
hitvallásnak ezzel a mondatával: , Szálla alá poklokra.” Ez az esemény arra is 
emlékeztet, hogy a halottak élnek. Erről viszont több helyen van szó a Bibli- 
ában. Pl. a vendégeket fogadó gazdag, és az alamizsnára váró szegény Lázár 
története. Vagy a Jézussal együtt megfeszített két gonosztevő, akik közül az 
egyik felismerte Jézusban a Megváltót és azt kérte tőle, hogy emlékezzen meg 
róla ha majd elmegy Isten országába, és Jézus a bűnbánattal mondott kérésre 
így válaszolt: még ma velem leszel a paradicsomban. Ezzel Jézus maga iga- 
zolta, hogy a halál után is folytatódik az élet. 

De térjünk vissza Jézus alvilági igehirdetésének a színhelyére, mert aki 
nem ismeri a Szentírás mélyebb összefüggéseit, egyoldalú szemlélettel abból 
igaztalan következtetést vonhat le. Ha valaki csak annyit ért meg a Szentírás- 
ból, hogy a halottak élnek, nem biztos, hogy az megnyugtató. A fordítók ezt 
a szót többféleképpen fordítják: Börtön, mélység, alvilág. A börtön nem jó 
hely, mert a börtönből már sok embert vittek a vesztőhelyre. Valóban, a földi 
körülmények is úgy állnak, hogy ha valaki börtönben van, lehet ott előzetes 
letartóztatottként, mert a nyomozási jegyzőkönyvek azt sejttetik, hogy súlyos 
bűntényt követett el. Ebben az esetben folytatni kell a nyomozást, és annak 
befejezése után következik az ítélet kihirdetése. Börtönben lehet valaki úgy 
is, hogy ügyét már letárgyalták és meg is történt az ítélet kihirdetése. Ebben 
az esetben a börtönben kell maradni, hogy letöltse az elrendelt büntetést, 
amely esetleg életfogytiglan is lehet. Éppen a gazdag és Lázár történetéből, 
amit maga Jézus mondott el, tudjuk, hogy a halál utáni számadásra indulás 
esetében is két megérkezési hely lehetséges. Lázár Ábrahám kebelére érke- 
zett, amely bizonyára szép és kedves tartózkodási hely. A gazdag azt a helyet 
csak távolról láthatta, oda nem mehetett. Kérte, hogy Lázár mehessen vissza 
a földre, és mondja meg a földön élőknek: vigyázzanak másképpen éljenek, 
hogy ne kerüljenek arra a helyre, ahol ő most gyötrődik. Lázár nem mehetett 
át a gazdaghoz, hogy enyhítse szenvedését, és a földre se mehetett vissza, hogy 
más életre figyelmeztesse a gazdag családját. Tehát a földi élet lezáródása után 
két helyre érkezhet a földi utas; az egyik az üdvösség helye, a másik a kár- 
hozat helye. A földi életben hozott döntések ott is folytatódnak. Ezt is tudjuk 
a Szentírásból is: „Amit megköttök a földön, a mennyben is kötve lesz, amit 
megoldtok a földön, a mennyben is oldva lesz." Aki tehát itt odaadja az életét 
Istennek, kegyelmét hittel elfogadja, Igéjét hallgatja, Isten akarata szerint él, 
azt ott sem fogja meglepetés érni. 

A Jézus börtönben mondott prédikációjával kapcsolatban felmerül a kér- 
dés, hogy miért pont a börtönbe ment prédikálni? Azért, mert ő azért hozott 
nagy áldozatot az emberiségért, mert nem akarja, hogy valaki is elvesszen. 

Ott, abban az alvilágban, abban a börtönben olyan emberek voltak, akik Isten 
iránti engedetlenségben töltötték földi életüket. Az Igében a Noé korabeli 
emberiség van említve. Isten éppen azért büntette meg annak a kornak az 
emberiségét, mert nem hallgattak Istenre. Azt olvassuk az Igében, hogy a föl- 
dön elterjedt az erőszakosság, és az ember szívének minden gondolata gonosz. 
Amikor őt Isten a bárka építésére kérte, hozzákezdett az építkezéshez, amely 
évekig tarthatott. A körülte lakók bizonyára kinevették őt, hogy száraz időben, 
szárazföldön bárkát épít. A Noé korában élt emberiség még nem ismerhette 
Jézus Krisztust, aki évezredekkel később érkezett a földre. A Jézus börtönben 
mondott prédikációja a benne készített kegyelemről, és megbocsátó szeretetről 
tehát mindenkire vonatkozik, aki nem találkozott vele, és nem hallotta, nem 
hallhatta a kegyelemből üdvözülés evangéliumát. Nagy kegyelmi ajándékban 
részesülünk mindnyájan, akik megismerhettük a kegyelemből, hit által üdvö- 
zülés evangéliumát. De a föld lakosainak jóval több, mint fele nem keresztyén, 
jóllehet a pogánymisszió területén ma is sok áldozatos szeretettel szolgáló 
missziói munkás dolgozik. Nekünk a Krisztusban adott kegyelmet készítette, 
de ne gondoljon senki olyat, hogy Isten, aki belelát mindenkinek a szívébe, 
valakit igazságtalanul ki akar zárni az üdvösségből, csak azért, mert az evangé- 
lium nem jutott el hozzá. Hiszen ő az út, az igazság, és az élet. Ő igazságosan 
ítél, mert előtte nyitott könyv mindnyájunk élete. Ámen 


Dicsőítünk téged, mindenható Isten, könyörülő Édesatyánk, 
hogy te irgalmas szereteteddel Krisztusban beléptél ebbe a mi 
emberi bűnös világunkba, hogy bennünket, elveszetteket meg- 
ments a kárhozattól, magadhoz ölelj, bűnbocsánatot, kegyelmet 
készítsél. Köszönjük Atyánk, hogy fel akarod ébreszteni lelkiis- 
meretünket, hogy megtisztult szívvel tudjuk keresni naponta a te 
akaratodat, hogy tudjunk bizonyságot tenni a te kitöltött Szentlel- 
ked és elkészített kegyelmed újjáteremtő erejéről. Köszönjük, hogy 
a Krisztusban készített váltság elhat a sírok mélyéig, és szabad 
reménységgel nézni a holnap felé is. Atyánk, könyörülj rajtunk. Te 
látod gyarlóságunkat, te ismered engedetlenségünket. Könyörülj 
rajtunk, hogy ne legyen hiábavalóvá Igéd hirdetése, hanem hogy 
az folytatódjon a mi életünkben, és élhessünk, mint megváltott 
gyermekeid. Te ismered könnyeinket és vívódásainkat. Te vigasz- 
tald gyászoló szeretteinket is, hogy hazahívott kedveseik az ő atyai 
hajlékában vannak. Jézusért kérünk, hallgasd meg imádságunkat. 
Amen 


Záróének: 274. dics. 1985. 

Üzenet a családok tagjainak 
Őszi, esti 


Alapige: 1. János 2, 12 — 17 


Írok nektek, gyermekek, mert megbocsáttattak bűneitek az ő nevéért. 

Írok nektek, apák, mert ismeritek azt, aki kezdettől fogva van. Írok nektek, 
ifjak, mert legyőztétek a gonoszt. Írtam nektek, gyermekek, mert ismeritek az 
Atyát. Írtam nektek, apák, mert ismeritek azt, aki kezdettől fogva van. Írtam 
nektek, ifjak, mert erősek vagytok, és Isten igéje lakik bennetek, azért legyőz- 
tétek a gonoszt. Mert mindaz, ami a világban van, a test kívánsága, a szem 
kívánsága, és az élettel való kérkedés, nem az Atyától, hanem a világtól van. 

A világ pedig elmúlik, és annak kívánsága is; de aki az Isten akaratát 
cselekszi, megmarad örökké. 


Kedves Testvéreim, 


A János apostol levelének előző szakaszában bizonyságtételt hallottunk 
arról, hogy Istennek a gyermekei, akik odafigyelnek az Ige bizonyságtételére, 
áldott közösségben vannak egymással, áldott közösségben vannak Istennel, és 
áldott közösségben vannak azokkal, akik valamikor Isten gyermekeiként éltek 
ezen a földön, de most már nincsenek itt ebben a világban. De áldott közösség- 
ben fognak élni azokkal is, akik itt fognak élni, amikor mi már nem leszünk itt, 
de ugyanaz a Lélek és a Lélek által hangzó Ige fogja összekötni életüket Isten 
szívével. A most hallott igeszakaszon keresztül különböző embercsoportokat 
szólít meg az apostol. Első mondata így hangzik: , Írok néktek gyermekek, mert 
bűneitek megbocsáttattak az ő nevéért.” Életünk legnagyobb nyomorúsága, 
hogy bűnbeesett emberek vagyunk, és életünk megmaradása és az örökkévaló- 
ság felé haladása azon múlik, hogy bűneink meg vannak-e bocsátva. Mert ha mi 
nem tudunk bűnbánattal Isten elé állni, és nem tudjuk mondani, amit az apostol 
mondott, amikor rádöbbent a bűn öröklésére: , Óh, én nyomorult ember, kicsoda 
szabadít meg engem e halálnak testéből," és nem adjuk át szívünket Jézusnak, 
megvallva, hogy mi nem tudjuk azt megtisztítani, Uram te tisztítsd meg, légy 
irgalmas hozzám, — ha ezt nem tesszük, nem tudunk nyugodtan élni. Békessé- 
günk önmagunkkal is, Istennel is csak úgy van, ha tudjuk, hogy mi már Istennek 
megváltott gyermekei vagyunk. Bűnbocsánat által vagyunk Isten gyermekei, de 
amíg a bűn elválaszt tőle, nem lehetünk azzá. Azért hatalmas dolog az, amit az 
apostol ír nekik, hogy megbocsáttattak bűneik, az ő nevéért. Itt a Jézus Krisztus 
nevéről van szó. A bibliai szóhasználatban a szavaknak súlya van. Az nemcsak 
üres szó, hanem állandó utalás annak a személynek az egész lényére, aki azt a 

nevet hordozza. Amikor itt arra van utalás, hogy az , ő nevéért," ez azt jelenti, 
amit Jézus tett. Azt, hogy Isten létére lett emberré, hogy szeretett, hogy Isten 
országának az evangéliumát hirdette. Tehát az ő neve egész lényének a lényegé- 
re mutat. , Írok néktek atyák, mert megismertétek azt, aki kezdettől fogva volt." 
Ez a levél azért lett megírva, hogy az emberek jobban megismerjék Istent. A bün 
világába Jézus Krisztusban lépett be az élet. Megismerni Istent nem azt jelenti, 
hogy tudunk Istenről. Mert ha valakit csak távolról ismerünk, nem ismerjük iga- 
zán. Nálunk is közmondássá lett ez a mondat: lakva ismerjük meg az embert. Ez 
Istenre vonatkoztatva is igaz, mert Istent megismerni azt jelenti, hogy Istennel 
együtt élni. Kedves énekünkben ezt így énekeljük: , Istennel járni, lakozni... " 

A fiataloknak ezt írja az apostol: , Írok néktek, mert meggyőztétek a gonoszt." 
Ez is egy áldott és nyugalmat kölcsönző meglátása az apostolnak. Nem azt 
mondja ezeknek a fiataloknak, hogy ifjaim vigyázzatok, mert annyi gonosz van 
a világban és nektek meg kell vívni a gonosszal a harcot, hanem mint megtörtént 
eseményt tudja nekik említeni. Az apostol nagyon jól tudta, hogy a fiataloknak 
az életében igen nagy vonzó ereje van a világban meglévő sokféle gonoszság- 
nak, sok minden által akar a sátán elszakítani Istentől. De az apostol azt is tudta, 
hogy ezek a fiatalok már az életükkel mutatták meg, hogy hova tartoznak. Egy 
részük a zsidó hitvilágból, tehát a törvény világából jött, más részük az Istent 
nem ismerő, de kereső pogányságnak a világából és odáig jutottak, hogy megis- 
merték Istent és így tudják megharcolni a nemes harcot a gonosszal. Bárcsak ezt 
tudnánk mondani a magunk életére is és a fiataljaink életére is: Olyan jó, hogy 
ti már nem a gonosznak a hálójában vergődtök, ti már meggyőztétek a gonoszt. 

Ezután hangzik a különös emlékeztetés: „Ne szeressétek a világot, se azo- 
kat, amik a világban vannak, mert ha valaki a világot szereti nincs meg abban 
az Atya szeretete." A Szentírásban a szeretetnek is mély értelme van. A szeretet 
mindig azt jelenti, hogy az ember nagyon ragaszkodik ahhoz, amit, vagy akit 
szeret. Az betölti az életét. A Szentírás a világot se úgy említi itt, ahogyan mi 
szoktunk a világról beszélni. Mi, amikor ezt a szót kimondjuk, hogy a világ — 
ezt egyszerűen általában vonatkoztatjuk a földi életre. De Isten arról beszél az 
Igében, hogy a világban igen munkálkodik a sátán, hogy az ördög, mint ordító 
oroszlán, szertejár ezen a világon. Tehát amikor Isten azt mondja az Igében, 
hogy ne szeressétek a világot, akkor az Istentől elszakadt világra utal. A világ, 
úgy ahogyan van, az emberiség, úgy ahogyan él, távol van Istentől. Mondják 
ugyan sokan, hogy Uram, Uram, de maga Jézus mondja az utolsó ítéletről szóló 
beszédében, hogy hiába mondja valaki, hogy Uram, Uram, ha nem cselekszi a 
mennyei Atya akaratát. Az Istent csak szóval és nem életükkel követők elsza- 
kadtak Istentől. Tehát nem az Istentől elszakadó világ szeretetéről beszél itt 
az apostol. Nagy baj, hogy az ember nagyon hozzá tud tapadni a világhoz és 
a világban lévő anyagi dolgokhoz. Ez nem lenne bűn, mert Isten nem akarja, 

hogy ne tudjunk örülni munkánk gyümölcsének, nem akarja, hogy ne legyen 
vágyunk, akaratunk, hanem azt akarja, hogy amit elérhetünk, azt fogadjuk Isten 
kezéből hálaadással. A sok mindent elérő ember, — mint az Igében halljuk — tud 
kérkedni azzal, amit elért, ami a tulajdonában van. Az ember dicsekszik az 
embertársaknak; nézd csak nekem milyen nagyszerű technikai alkotásom van. 
Ez már komolyan értékes dolog, és ennek elérését a saját érdemének tekinti. 
Az a kérkedés, amikor az ember dicsekszik az elért eredményekkel és közben 
hozzátapad ezekhez a dolgokhoz. Amikor ez történik, a sátán hálójában van az 
ember. Mert éppen ez nagy baja az életünknek, hogy a sok minden után törtetés 
közben az ember összeütközésbe kerül az embertársával és ott van az űr ember 
és ember, az Isten és az ember között. Az ilyen anyagi dolgok miatt történnek 
körülöttünk is gyilkosságok, pusztítások, szörnyűségek. Isten tudja, Megvál- 
tónk mondja is, hogy tudja az Atya, hogy nektek mire van szükségetek, és meg 
is adja a szükséges dolgokat, csak azok miatt ne távolodjatok el egymástól és 
Istentől. Sok családban nincsenek a napi munka után meghitt családi együtt- 
létek, mert szól a rádió a televízió a számítógép és ezek úgy betöltik az ember 
idejét, életét, hogy ezek miatt nincs idő Isten előtt elcsöndesedni, egymással 
meghitten elbeszélgetni, egymást szeretni és ebben a szeretetben örömöt találni. 

A Szentírás egyik leghatalmasabb üzenete így hangzik: , Úgy szerette Isten 
a világot, hogy egyszülött fiát adta, hogy senki, aki hisz benne el ne vesszen, 
hanem örök élete legyen." Isten éppen azért szereti a világot, mert kegyelmes 
szeretete nélkül ez a világ elveszett világ. Ő nem elveszíteni, hanem életre 
vezetni akarja az életünket. Abban mutatkozik meg, hogy hova tartozunk, hogy 
tudunk- e odafigyelni Isten szeretetének az evangéliumára és engedelmesen 
járjuk-e e már itt a földi életben a számunkra elkészített keskeny utat. 

Mai Igénk utolsó mondata: „A világ elmúlik és annak kívánsága is, de aki 
Isten akaratát cselekszi, megmarad örökké." A világ elmúlik. Elmúlik mindaz, 
ami olyan nagyon kell, és elmúlunk mi is, akiknek olyan sok minden olyan 
nagyon kell. A javak is, az életünk is ideigvalók. Hisz az ember sokszor olyan 
dolgok után is töri magát, amihez aztán nem sokáig ragaszkodik. Sok Minden 
hamar kimegy a divatból. Sok drága dolgot alig használ az ember. Még a földi 
élet ideje alatt is vannak ilyen értékvesztések, de egyszer minden ami földi, 
értéktelenné válik számunkra. De ha odafigyelünk életünk Urára, ha megragad- 
juk a bűnbocsátó szeretetet és az a szeretet az életünkből mások felé is árad, ez 
jeladás arra, hogy megragadtuk az életet. Ámen 


Atyánk jó nekünk elcsöndesedni előtted és nyugtalan világunk- 
tól egy kicsit oldalra vonulva, — mint most ezen az estén is, amikor 
szent házadba jöttünk, — odafigyelni Igédre, szeretetből fakadó 
atyai szódra, hogy elindult az élet útján az, aki boldogan tudja 

vallani, hogy bűneink meg vannak bocsátva. Hálát adunk, hogy 
te azért adtad üdvözítő szeretetből Jézust, hogy meggyőzzük a 
gonoszt, hogy ne uralkodjon az életünkön a tőled elforduló világ, 
hogy a sátán, aki szertejár, ne irányítsa gondolatainkat. Segíts, 
hogy tudjunk élni földi életünk javaival is úgy, hogy ami nekünk 
szükséges és megkapjuk, ne tapadjunk hozzá, hanem hálát adjunk 
érte néked gondviselő Édesatyánknak. Erősítsd hitünket, hogy 
életünk javait ne a magunk érdemeinek, hanem kegyelmed ajándé- 
kának tekintsük, mert az élet, az idő, a munka, amit elvégezhetünk, 
mind a te kegyelmednek az ajándéka. Így segíts bennünket meg- 
érteni Igéd üzenetét és cselekedni a te akaratodat. Hálát adunk, 
hogy az este is hallhattuk atyai szódat és kérünk, hogy legyen 
ittlétünknek folytatása mindennapi életünknek a bizonyságtétele. 
Megváltónk nevében kérünk, hallgasd meg imádságunkat. Ámen 


Záróének: 217. dics. 1-2 vers 1998. 


A tanítványok félelme és öröme 
Oszi, esti 


Alapige: János 6, 20-21 


... de Jézus megszólalt: „Én vagyok, ne féljetek!” Ekkor fel akarták 
venni a hajóra, de a hajó egyszeriben odaért a partra, ahová tartottak. 


Kedves Testvéreim, 


A felolvasott Ige első felében Jézus Krisztus szólítja meg a tanítványokat, 
és vigasztalja őket. Erre a vigasztalásra a tanítványoknak két körülmény miatt 
is szüksége volt: A tengeren váratlanul vihar támadt, és a hullámverés már 
elmerüléssel fenyegette hajójukat, és miközben az esteledő sötétben már nem 
is láttak rendesen, a viharos tenger hullámain lépkedve valaki közeledett a 
hajójuk felé. Pedig azon a napon, amelyiknek estéjén viharba kerültek, felejt- 
hetetlen élményben volt részük. Ez volt az a nap, amikor Jézus a pusztában 
megvendégelt egy hatalmas sokaságot, melyben csak a férfiak ötezren voltak. 
Mint a többi evangéliumból is tudjuk, Jézus gyógyítgatta ott a betegeket, és 
hirdette Isten országának az evangéliumát. Mikor közeledett az este, Jézus nem 
akarta éhesen elengedni a népet Egy embernek volt ott öt kis árpakenyere és 

két hala, amit Jézus megáldott, és a megáldott élelmet szétoszttatta a sokaság- 
nak. A népet leültették a füves pusztában, és mikor mindnyájan jóllaktak, és a 
maradékot összeszedték, megtelt vele tizenkét kosár. 

A gazdag lelki táplálással és táplálkozással eltöltött nap után Jézus fel- 
ment a hegyre, hogy a közben beköszöntött éj csöndjében a mennyei Atyával 
beszélgessen, imádkozzon. A nap munkával zsúfolt volt, szét kellett osztani sok 
ember felé a szívét, szavát, szeretetét, az áldását, nem volt alkalom az Atyával 
meghitten elbeszélgetni. A tanítványok pedig hajóba szálltak, hogy átevezze- 
nek a túlsó parton levő Kapernaumba. A Galileai tenger, más néven Tibériás, 
vagy Genezáret tó szélessége 12 kilométer, és a részben halászszármazású 
tanítványok bizonyára remélték, hogy könnyen áteveznek a túlsó partra. Vagy 
öt kilométernyi távolságot haladtak, amikor hirtelen vihar támadt, és akkor 
már hiába eveztek, nem haladtak semmit. Olyan erős lett a vihar, hogy a hul- 
lámok átcsaptak a hajón és ebben a veszélyes helyzetben vették észre, hogy 
valaki a hullámokon lépkedve közeledett feléjük. Arra gondoltak, hogy valami 
lélek, kísértet közeledik feléjük, és megrémültek. Ilyen lelkiállapotban voltak, 
amikor a hullámokon hozzájuk érő Jézus bátorító vigasztalását meghallották: 
„Én vagyok, ne féljetek!” Jézus a hullámokon járással is Isten voltát tette 
nyilvánvalóvá. Mikor emberré lett, megalázta magát, egész a kereszthalálig. 
Kedves énekünkben ez így hangzik: , Úr lévén lett szolgává, mindeneknek 
csúfjává. Istenségét elrejtette, mikor testünket felvette." Kétségbeesésükben, 
amikor hiába eveztek, nem haladtak, és a hullámok átcsaptak a hajón, ők már 
a meghalásra gondoltak. Amikor pedig Jézus hozzájuk ért, és bátorító vigasz- 
talással szólította meg őket, azonnal megérkeztek a túlsó partra. Ez is jelképes 
tanítás arra nézve, hogy földi életünk viharai után csak a Jézus kegyelméből 
érkezhetünk meg a túlsó partra. Életünk viharaiban mi is sokszor remegünk, 
és nagy áldás, ha ilyenkor mi is meghalljuk Jézusunk szavát, és az nemcsak 
a fülünkig ér el, hanem a szívünkig is: Én vagyok, ne féljetek. Mi is könnyen 
esünk a feledékenység bűnébe, mint a tanítványok. Ők már sokszor megtapasz- 
talták Mesterüknek a természet erői fölötti hatalmát is, bajból, veszélyekből 
megszabadító szeretetét is, de mikor ismét veszélybe kerültek, az előző sza- 
badítás csodáit elfelejtették Azt is elfelejtették, hogy ha valamikor veszélyes 
helyzetbe kerülnek, az ő szabadítására akkor is számíthatnak, ha a veszély 
bekövetkezésekor talán nincs velük. Ő övéivel akar maradni a bajban, próba- 
tételekben és szenvedésben is. A viharba került tanítványok most is csak arra 
gondoltak, hogy Jézus messze van tőlük, mert felment a hegyre, hogy zavar- 
talanul beszélgessen a mennyei Atyával. Pedig Jézus akkor már a hullámokon 
lépkedve útban volt hozzájuk, hogy megvigasztalja és megsegítse, a veszélyből 
kiszabadítsa őket. Ma is sokan úgy gondolnak rá, hogy ő végtelen távolságra 
van tőlünk, mert ő a mennyei dicsőségben van, mi pedig itt vívjuk harcainkat. 

Pedig ő mindig közel akar lenni az övéihez. Hozzánk is jön Igéje és Szentlelke 
által. Most is hív kegyelme asztalához. Az Úrvacsora szereztetési Igéjében is 
emlékeztet, hogy amikor az Úrvacsora sákramentumának a jegyeit vesszük, 
mi is gondoljunk az ő halálára, mert az megváltó áldozat volt a mi bűneinkért. 
Mi is általa, vele érkezünk meg a túlsó partra. Legyen azért szívünkben mindig 
gyermeki hálaadás a megváltó szeretetért. Életünk Ura és jó pásztora ő. Mint 
jó pásztor, a legnagyobb mélységbe, a halál szakadékának a mélységébe is 
eljött utánunk, hogy azon keresztül is megtartsa életünket. Ha jó napokat ad, 
köszönjük meg, ha a próbatételek tisztító tüzébe, vezet halljuk meg biztatását: 
Én vagyok, ne féljetek. Ne feledkezzünk meg az intésről, amely nekünk, mint 
fiaknak szól: , Fiam, ne vesd meg az Úr fenyítését, és ne csüggedj el, ha meg- 
fedd téged. Mert akit szeret az Úr, azt megfenyíti, és megostoroz mindenkit, 
akit fiává fogad." Közben pedig emlékeztet minket, hogy az ő szeretete olyan 
örökséget készített megváltottainak, amely által letöröl Isten aszemükről min- 
den könnyet. Ezt soha nem szabad elfelejtenünk! Ámen 


Hálaadással csöndesedünk el előtted Szentháromság egy örök 
igaz Isten. Megköszönjük megtartó jóságodat, az elmúlt éjszaká- 
ban kapott, megújuló erőt adó pihenést, ezt a napot, melyen a ránk 
váró feladatok végzéséhez elég erőt adtál. Hálát adunk, hogy Igéd- 
ben nekünk is mondtad Jézusunk biztató, vigasztaló szavait, ame- 
lyet a viharba került, kétségbeesett tanítványoknak mondott: Én 
vagyok, ne féljetek. Hálát adunk, hogy a mi életünkből is ki akarja 
venni a félelmet, amely — ha a mi életünk is viharba kerül, — a mi 
szívünket is szorongatja. Köszönjük ez a vigasztalás most, amikor 
kegyelmed asztalához készülünk, számunkra azt is jelenti, hogy te 
bűnbánattal kegyelmed asztalához menő gyermekeidet nem veted 
el magadtól, hanem megbocsátod bűneinket. Atyánk, te ismerd 
az életünket, és tudod, hogy sokszor mi is félünk, mert a magunk 
vagy szeretteink közül valakinek az életét veszélyben levőnek 
látjuk. Kérünk, áldd meg ma is minden jó szándékú igyekezetün- 
ket, hogy tudjunk bizonyságtevő gyermekeid lenni. Tedd áldássá 
munkánkat azok életére nézve, akiknek azt éppen végezzük, hogy 
életünk és munkánk által is legyen dicsőítve szent neved. Kérünk, 
hogy miközben fáradozunk a mi mindennapi kenyerünkért, áldd 
meg vágyakozásunkat az örök élet kenyere Jézus Krisztus után, 
aki kegyelemből megbocsátja bűneinket. Az ő nevében kérünk, 
hallgass meg minket. Ámen 


Záróének: 192. dics. 1986. 

Szegénység — Gazdagság 


Oszi, esti 
Alapige: Jakab 1,9 — 11 


A szegény sorsú testvér dicsekedjék a méltóságával, a gazdag pedig meg- 
alázott voltával, mert elmúlik mindez, mint a mező virága. 

Mert felkel a nap nagy hőséggel, és elszárítja a füvet, úgyhogy virága 
elhull és szépsége elvész: így sorvad el vállalkozásaiban a gazdag is. 


Kedves Testvéreim, 


A Jakab apostol levelének az előző soraiban arról van szó, hogy ha valaki 
szükséget szenved valamiben, van megoldás; kérni kell kételkedés nélkül 
attól, akitől jön minden jó adomány. Nem azzal a gondolattal kell kérni, hogy 
megpróbálom, hátha meghallgatja Isten, hanem azzal a gyermeki bizalomból 
eredő hittel, hogy Isten, aki engem megváltott, nem akarja, hogy nélkülözzem 
azt, amire szükségem van. A kéréshez pedig bölcsességre és hitre van szükség. 
Akinek ezek sincsenek meg, ezeket is kérni kell. Ezzel a bölcsességgel hangzik 
az Ige figyelmeztetése, hogy dicsekedjen a szegény sorsú a méltóságával, a 
gazdag pedig megalázott voltával. Nekünk különösnek, idegenszerűnek tűnik 
ez a tanács. Nem fordítva szokott ez lenni? A szegénységgel nem dicsekedni 
szoktunk, mert a szegények éppen keseregni, panaszkodni szoktak a szegény- 
ségük miatt. Értjük mit akar ezzel mondani Isten? A földnek azon a részén is 
nagy különbségek voltak a társadalom csoportjai között. Éppen a Jakab apostol 
levelében olvassuk, hogy a gyülekezet tagjainak a vagyoni állapotában is nagy 
különbségek voltak. Az Apostolok Cselekedeteiről írt könyvben arról olvasunk 
ugyan, hogy abban az időben ezek a különbségek mérséklődtek, mert a szeretet 
mindig adni akar, és amikor a Szentlélek kitöltetése után hatalmasan hangzott 
az Ige, hogy mit cselekedett velünk Isten Jézus Krisztus által, az Igére figyelő 
emberek megértették, hogy ha Isten úgy szeret minket, hogy megváltott a 
bűnből és halálból, nekünk is szeretnünk kell egymást. A gyülekezet esten- 
ként összejött az Ige körül, és az estét szeretetvendégséggel zárták. Hogy ezt 
megtehessék, a tehetősebbek földeket adtak el, és a pénzt arra fordították, hogy 
éhező, vagy szükölködő ne legyen közöttük. A későbbiekben azonban a foko- 
zódó üldözések, és a mindenütt jelenlevő emberi gyarlóság miatt ez a lehetőség 
is akadozott. A hitből fakadó szeretet mérsékelte a nélkülözést, de azért ott is 
voltak mindig gazdagok és szegények is. Szegényebben éltek mindig azok, 
akiknek nem volt földje, háza, akiknek nem voltak társadalmi összeköttetései, 
és így nehezen tudtak boldogulni az életben. Sokuknak állandó munkája sem 

volt, és a létfenntartás is bizonytalanná lett. Ilyen bizonytalan életlehetőségek- 
kel vívódók felé hangzik az apostoli Ige, hogy dicsekedjenek a méltóságukkal. 
Lehetséges ez? Talán egy kicsit jobban megértjük, hogy miért hangzik az Ige 
mégis így, ha visszhangzik szívünkben az Igének az üzenete, hogy , Jézus 
Krisztus Isten létére emberré lett, gazdag lévén szegénnyé lett értünk, hogy 
minket az ő szegénysége által meggazdagítson.” Nem kevesebbet mond itt az 
Igében Isten mint azt, hogy nincsen olyan elesett, szegény és földhözragadt 
ember, vagy nincsen olyan befolyás nélküli, kisemmizett vagy megalázott 
ember, akinek, ha szívében őszinte vágyakozás van, ne lehetne nagyon gazdag 
emberévé ennek a világnak. Jézus Krisztus is ilyen volt születése pillanatától 
fogva. Akkor is a vándorok búvóhelye, az istálló jutott neki osztályrészül. 
Amikor tanítványaival együtt az országot járta, hogy hirdesse Isten országának 
az evangéliumát, megszüntessen sokféle emberi nyomorúságot, amikor eljött 
az este, nem mindig kaptak a családokban szállást, mert nem az ott élő nép 
vallási csoportjához tartozott. Nem ok nélkül hangzott ajkán ez a mondat: , a 
rókáknak barlangjuk, a madaraknak fészkük van, de az ember fiának nincs 
hová lehajtani a fejét. Ő azért jött erre a földre, hogy megkeresse és megtartsa, 
ami elveszett. Mint jó pásztor gyűjtötte össze nyáját, mert szét voltak szóródva 
és el voltak gyötörve. 

Olyan örökséget nem hagy senki a földön övéinek, mint Jézus Krisztus, mert 
ez az örökség Isten országa. Ő ugyan nem fog írni végrendeletet, mert nem hal 
meg, hanem itt marad övéivel az újjáteremtett világban, mint visszahozója az 
elvesztett életnek. De nekünk ezzel az örökséggel nem kell dicsekednünk, mert 
mi mindent kegyelmi ajándékként kapunk. Ha nemcsak hideg értelmünkkel, 
hanem érző szívünkkel is elfogadjuk ezt az örökséget, mi vajon gazdagnak, 
vagy szegénynek valljuk-e magunkat? Mert anyagi világunkban nemcsak azok 
szegények, akiknek kevés pénzük és még kevesebb hatalmuk van, hanem azok 
is, akiknek talán pénzük és hatalmuk is van, de azért drága árat fizettek, mert 
ráment az emberségük, a becsületük, a tisztességük. Zákeushoz hasonlítanak, 
akiknek sok mindenük van, de nem szereti őket senki. Zákeus megtalálta a 
megoldást, igyekezett mindent jóvátenni, amit még jóvátehetett. A kegyelem 
asztalához készülve vizsgáljuk meg magunkat. Szavaink, tetteink, vagy mulasz- 
tásaink miatt nincs-e jóvátennivalónk, és ha igen, tegyük jóvá amit még jóvá 
tehetünk, és amit mi már nem, azokra kérjük és fogadjuk el Megváltónk megbo- 
csátó kegyelmét. Szeretetben szegény, törtető világunkban sok a magára maradt, 
vagy magára hagyott testvér. Pedig mindnyájunknak szüksége van szeretetre. 
Ha valaki úgy érzi, hogy őt mindenki elhagyta, ne felejtse el, hogy Megváltónk 
soha nem hagy el, és szeret bennünket, de számon tartja, hogy mi szeretjük-e 
őt. Ő most is, ebben a templomban is velünk van, mert megígérte, hogy ahol az 
ő népe az ő nevében gyülekezik össze, jelen van közöttünk. 

Az Igében azt is elmondja Isten, hogy a gazdagok ne a gazdagságukkal 
dicsekedjenek, hanem vegyék észre szegénységüket. A gazdagok rendszerint 
magasztalják magukat és nem szoktak megalázott voltukról beszélni. Hiszen 
a gazdagsággal együtt jár egy bizonyos területen a hatalom, a gazdag magas 
szinten fejlesztheti a tudást, ami magas szintű érvényesülési lehetőséggel jár. 
Őket arra emlékezteti Isten az Igében, hogy földi életünk olyan, mint a hamar 
elhervadó virág, és hamar megszáradó fű. A forró égöv alatt élők jobban meg- 
értik ezt az Igét. Amikor beköszönt a forró időszak, amikor szinte perzsel a 
nap melege, és közben feltámad a szárító meleg szél, egy nap alatt elhervad, 
elszárad a virág és a fű. Az Ige arra utal, hogy ilyen az embernek minden gaz- 
dagsága. Egyszer jön egy szél, az Úr szele ráfúj, és oda van minden gazdagsá- 
ga. A ma élő nemzedékek idősebb csoportja már átélt nálunk is ilyet. Háború, 
gazdasági válság és infláció, változás a gazdasági rendben, az idősebb nemze- 
dék életében már kétszer is elvitt sok mindent, ami kevés idővel ezelőtt még 
kincset jelentett. Ezrek, vagy milliók váltak egyik napról a másikra semmivé. A 
legbiztosabbnak gondolt szántóföld, erdő és legelő megtartása is bizonytalan. 
A huszadik század első felében Közép-Európában a mérhetetlen szenvedést 
és károkat okozó háború után egy tollvonással került sok ezer hektár földte- 
rület állami tulajdonba. Az addigi tulajdonosok pedig sok esetben üldözöttek- 
ké lettek. Amikor változó irányú szelek fújnak a világban, akkor semmiféle 
valuta, vagyon, összeköttetés, vagy kincs sem biztosíthatja tulajdonosának, 
hogy egy néhány nap múlva nem válik földönfutóvá. Ilyen korszakokban 
kártyavárként omolhat össze minden, amiben tulajdonosa bizakodott. Istenen 
kívül minden, amiben az emberek bíznak, értéktelenné válhat. Azért mondta 
Jézus az őt hallgatóknak: Senki sem szolgálhat két úrnak, nem szolgálhattok 
tehát Istennek is és a mammonnak is. A mammon anyagi biztosítékot, anyagi 
dolgokban való bizakodást jelent. A gazdagság, ami önmagában Isten áldása, 
sok ember számára azért válik veszéllyé, mert megkeményítheti a szívet. Aki 
azt nem eszközként használja, hogy általa Isten ügye előrehaladjon, és ember- 
társainknak is javára legyen, hanem célként, hogy a saját gazdagságát növelje, 
az megkeményedett szívű, önző ember. Azért mondta Jézus azt is, hogy mi 
sáfárai vagyunk Isten vagyonának. A sáfár a más tulajdonában levő javakkal 
gazdálkodik. Nálunk intézőnek, vagy vagyonkezelőnek nevezték őket. Érez- 
nie kellett a felelősséget gazdálkodásáért, de azt is tudta, hogy ha munkáját 
becsülettel végzi, neki és családjának is meglesznek az életszükségletei. Aki 
nem ilyen lelkülettel sáfárkodik az Istentől kapott javakkal, annak különösen 
megszívlelendő Jézusnak a laodiceai gyülekezethez küldött üzenete: , Mivel 
azt mondod, gazdag vagyok, nincs szükségem semmire, és nem tudod, hogy 
te vagy a nyomorult és szegény, és vak és mezítelen: azt tanácsolom néked, 
hogy végy tőlem tűzben megpróbált aranyat, hogy gazdaggá légy, és fehér 

ruhákat, hogy öltözeted legyen, és ne látszodjon ki mezítelenséged rútsága, 
és szemgyógyító írral kend meg szemeidet, hogy láss." Jézusunk életének a 
példája vezet az igazi gazdagsághoz. A kegyelem fehér öltözete fedi el életünk 
rútságát, és Igéje az a szemgyógyító ír, amely által megláthatjuk Isten országát. 
Most is azért hív őszinte bűnbánatra hogy életünk gyarlóságai, elesései után is 
megtaláljuk a maradandó gazdagságot. Ámen 


Mindenható Isten, Atyánk az Úr Jézus Krisztusban, hálát adunk 
neked, hogy te nem szűnsz meg bennünket, elveszett gyerme- 
keidet keresni, mert drága neked a mi veszedelem útjára tévedt 
életünk, és haza akarsz vinni az atyai hajlékba. Hálát adunk neked, 
hogy megváltó Krisztusunk nemcsak az idők teljességében jött 
a földre, hogy értünk meghaljon, hanem ígérete szerint most is 
itt van köztünk, akik azért gyűltünk most is össze, hogy Igédet 
hallgassuk, kegyelmed asztalához készüljünk. Segíts bennünket, 
hogy őt hívjuk mindnyájan minden nap családi otthonunkba is, 
hogy áldjon meg minket is, és mindazt, amit adott nékünk. Abban 
is segíts, hogy legyünk olyan gazdagok, akik kérik és elfogadják a 
te kegyelmedet. Te látod jó Atyánk, hogy úgy, amint önmagunkban 
vagyunk, milyen szegények lennénk, mert kegyelmed nélkül nem 
lenne békességünk önmagunkkal sem, egymással sem. Kérünk 
Atyánk, ne engedd, hogy a tőled kapott javak, — mert tőled jön 
minden jó adomány - veszélyesekké legyenek számunkra. Segíts, 
hogy tudjuk azokat hálaadással fogadni, és tudjunk velük sáfár- 
kodni a magunk, valamint felebarátaink javára, és neved dicsősé- 
gére. Kérünk Atyánk, hogy a ránk következő éjszakában is tarts 
gondviselő kegyelmedben minket is, szeretteinket is. A mi Urun- 
kért, Jézus Krisztusért, hallgass meg bennünket. Ámen 


Záróének: 199. dics. 1986. 

Reformáció 
Urvacsora 


Főének: 394. dics. Igeolvasás: Róma 3, 1 — 8 


Mi akkor a zsidó előnye, vagy mi a körülmetélés haszna? 

Minden szempontból sok. Elsősorban az, hogy Isten rájuk bízta igéit. Mi 
következik azonban ebből? Ha egyesek hűtlenné váltak, vajon az ő hűtlenségük 
megszünteti-e Isten hűségét? Szó sincs róla! Sőt azt kell mondanunk: igaz az 
Isten, az emberek pedig valamennyien hazugok, amint meg van írva: ,, Igaz- 
nak kell bizonyulnod beszédeidben, és győznöd kell, amikor perelnek veled. ” 
Ha pedig éppen a mi hamisságunk teszi nyilvánvalóvá Isten igazságát, akkor 
mit mondjunk? Emberi módon szólok: igazságtalan az Isten, hogy kiönti ránk 
haragját? 

Szó sincs róla! Hiszen akkor hogyan ítélhetné meg Isten a világot? Mert 
ha Isten igazsága az én hazugságom által lett naggyá az ő dicsőségére, akkor 
miért esem én még mindig ítélet alá, mint bűnös? Vagy talán igaz az, amivel 
rágalmaznak minket, és amit állítanak némelyek? Hogy tudniillik így beszé- 
lünk: tegyük a rosszat, hogy a jó következzék belőle! Az ilyeneket méltán sújtja 
az ítélet! 


Örökkévaló Isten, aki Jézus Krisztusban Édesatyánkká lettél, 
hálaadással tárjuk ki előtted szívünket, nemcsak ezért a napért, 
nemcsak a megkapott kegyelemért, hogy újra elcsöndesedhetünk 
ezen a napon szent színed előtt. Hálaadással mondunk köszönetet 
azért is, hogy a földi, emberi világ vívódásai között, miközben az 
emberiség egy jobb életutat keresett, mindig megtaláltál bennün- 
ket Igéddel. Amikor gyermekeid már-már eltévelyedtek, mert nem 
találták a hazafelé vezető utat, és kétségbeesve keresték a szaba- 
dulás ösvényét, nem azt kérdezted hol vagyunk, hanem szabadító 
szereteted örök igazságának az üzeneteit újra hirdetted közöttünk. 
Hálaadással köszönjük, hogy amikor Igéd az anyaszentegyházban 
majdnem teljesen elhallgatott te a reformációban újra megajándé- 
koztál Igéddel. Hálát adunk, hogy az akkori nagyon nehéz időkben, 
amikor hazánkat is egy idegen nép szállta meg, Te a létbizonyta- 
lanság közepette is hirdetted, hogy számunkra is van élet, mert a 
te kegyelmed nem hagy minket magunkra. Kérünk, erősítsd ezt a 
hitet szívünkben és segíts, hogy Igéd áldott gyümölcsöt teremjen 
életünkben. Az Úr Jézus nevében kérünk, hallgasd meg imádsá- 
gunkat. Ámen 

Igehirdetés előtti ének: 294. dics. 1. vers Alapige: Róma 3, 21-27 


Most pedig a törvény nélkül jelent meg Isten igazsága, amelyről bizony- 
ságot is tesznek a törvény és a próféták. Isten pedig ezt az igazságát most 
nyilvánvalóvá tette a Krisztusban való hit által minden hívőnek. Mert nincs 
különbség: mindenki vétkezett, és híjával van az Isten dicsőségének. Ezért 
Isten ingyen igazítja meg őket kegyelméből, miután megváltotta őket a Krisz- 
tus Jézus által. Mert az Isten őt rendelte engesztelő áldozatul azoknak, akik 
az ő vérében hisznek, hogy igazságát megmutassa. Isten ugyanis az előbb 
elkövetett bűnöket elnézte türelme idején, hogy e mostani időben mutassa 
meg igazságát: mert ahogyan ő igaz, igazzá teszi azt is, aki Jézusban hisz. 
Hogyan lehetséges akkor a dicsekvés? Lehetetlenné vált. Milyen törvény 
által? A cselekedeteké által? Nem, hanem a hit , törvénye? által. 


Kedves Testvéreim, 


A reformáció emléknapján mindenekelőtt csöndesedjünk el lélekben Isten 
előtti hálaadással. Adjunk hálát azért, hogy nincs az emberiség történelmében 
olyan korszak, amelyben Isten ne hordozná féltő szeretettel a szívében földön 
élő gyermekeinek az ügyét. A döntő lépést Isten bűnbe esett gyermekeinek a 
megmentésére akkor tette, amikor Jézus Krisztusban eljött a földre, és a Gol- 
gotán odaáldozta életét a mi megváltásunkra. Ez az örömhír hangzott az apos- 
toli korban, miközben azokat, akik ezt hirdették üldözték. Az üldözések idején 
az volt az üldözött emberek vigasztalása, hogy őket senki nem szakíthatja ki a 
Krisztusban megjelent Isten kezéből. De Isten megváltó szeretetének ez az 
örömhíre lassan halkulni kezdett és majdnem teljesen elhallgatott. Pedig a 
népnek nagy szüksége volt a lelki erőforrásra, hiszen az ország részekre volt 
szakadva, jelentékeny részén a törökök uralkodtak, a lakosság pedig ilyenkor 
az erdőkben talált búvóhelyet. A nép lelki vezetői pedig az evangélium hirde- 
tése helyett uralkodói vágyat hordtak a szívükben. Helyenként a lelkek pász- 
torolása helyett uralkodói hatalomhoz jutottak. Az országok akkor még nem 
nagyon voltak egy uralkodó vezetése alatt, hanem városállamokra, fejedelem- 
ségekre oszlottak. Az egykori Római Birodalom székhelye, Róma, az egyház 
nagyobb részét kezében tartó vezetőnek, a pápának a kezében volt. Az egyház 
keleti része már a 11. században elszakadt Rómától. A szakadás nem annyira 
hitbeli, mint inkább hatalmi problémák miatt történt. Ennek a vezetője a bizán- 
ci pátriárka lett. A két szó, pápa és pátriárka egyaránt , atyát" jelent, a nevük 
szépen hangzóan lelki vezetőre, lelki atyára utal, de a lényük, a valós céljuk 
uralkodás volt az emberek fölött. Rómában a Krisztus földi helytartójának 
nevezett pápák a tartomány királyai is voltak. Így jutott aztán Krisztus gyüle- 

kezete oda, hogy a világi hatalommal lekötött egyházi vezetők gyarlósága miatt 
egyre kevesebb helyen hangzott a földön Istennek az Igéje. Azok közül is 
egyre kevesebben jutottak el odáig, hogy megtanulták volna a Szentírás erede- 
ti nyelveit, némelyek csak a latin fordítás megértéséig jutottak el. Mivel a 
Szentírást is, mint mindent a könyvnyomtatás feltalálása előtt csak kézzel írták, 
nagyon kevesen jutottak hozzá. A kor emberének a lelkében pedig központi 
kérdés volt a lélek üdvössége. Az említett irányú fejlődésnek az lett az ered- 
ménye, hogy nagy volt a bizonytalanság hitbeli dolgokban, a Szentírás nem 
ismerése miatt a nép túlnyomó része tájékozatlan volt. Az apostoli korból, — 
amelytől akkor már erős másfélezer év választott el — öröklődött ugyan valami 
nemzedékeken keresztül az utókorra, de az emlékek is egyre jobban elhalvá- 
nyultak és az emberek hite elbizonytalanodott. Nem volt, aki élő hittel és 
szeretettel hirdette volna az evangéliumot, hogy Isten nem akarja bizonytalan- 
ságban tartani az ő népét és Krisztus azért tette le életét, hogy aki hisz benne, 
megszentelt földi élete és a földi élet után örök élete legyen. Éppen ebben a 
legfontosabb életkérdésben volt az embereknek nagyon kevés ismerete és ezért 
a reménysége is megfogyatkozott. Az egyháznak ez az elesett állapota még 
azzal lett nehezebbé, hogy Rómában akkor kezdték építeni a világ egyik leg- 
nevezetesebb épületét, a szép szent Péter bazilikát, és ennek építéséhez különös 
módon akartak pénzt szerezni. Az egyházi vezetők bűnbocsátó leveleket készít- 
tettek, a technikai fejlődés akkoriban jutott a nyomtatás feltalálásáig, így a 
bűnbocsátó levelek nyomtatása már megoldható volt. Az egyház küldöttei 
vitték helységről, helységre a bűnbocsátó leveleket és mindenütt ahova elju- 
tottak hirdették, hogy akik ezeket a leveleket megveszik, azoknak Isten meg- 
bocsájtja a bűnüket. Külön árai voltak a leveleknek a nagy és igen nagy 
bűnökre, és az egyház küldöttei hirdették, hogy ilyen módon a bűnöktől meg 
lehet szabadulni. Ez az állapot még növelte az emberek hitbeli elbizonytalano- 
dását. Sok-sok embernek a lelkében égett a kérdés: lehetséges az, hogy Isten 
pénzért bocsájtja meg a bűnöket? A lelki dolgokban való tájékozatlanság miatt 
már a 15. században is tömegeket mozgattak meg a hitbeli kérdések az 
előreformátorok ajkán, de a legbátrabb bizonyságtevőket az egyház elhallgat- 
tatta. Tehát a reformáció hullámverése nem 1517. október végén kezdődött, 
amikor Luther Márton szerzetes Wittenbergben kiszögeztette a vártemplom 
ajtajára nevezetessé lett 95 tételét. Ezek a tételek latinul voltak írva, hogy min- 
denekelőtt azok értsék meg, akiknek hirdetni kellene Isten Igéjét, és nem hir- 
detik. A tételekben ott van a tiltakozás az ellen is, hogy Isten ingyen kegyelmét 
az egyház vezetői vásári portékává teszik. Isten Jézus Krisztusban kegyelmet 
készít az elesett emberiségnek. A kegyelem szó jelentésében benne van az is, 
hogy azt nem lehet megvenni, mert a kegyelem a minden bünt megbocsátani 
akaró Isten ajándéka. A tételeket sokan elolvasták, egyházi vezetők, diákok, 

akik azt le is fordították a nép nyelvére, németre, és sok száz példányban átír- 
ták. A lefordított és a nép nyelvére átírt tételek egy néhány hét múlva eljutottak 
az egész országba, majd egész Európába. Luther Márton kolostori cellájában 
elmélyülő lélekkel tanulmányozta a Szentírást, és éppen akkor gyújtott Isten 
Lelke világosságot szívében, amikor a Római levélnek ezt a harmadik fejeze- 
tét olvasta, amelyet ebben a gyülekezetben most mi is hallottunk. Azt mondja 
itt az Ige, hogy az ember nem tud Isten előtt megigazulni sem a maga erejéből, 
sem az Ószövetség törvényeinek a megtartása által. A törvény ugyan áldott és 
jó dolog, de az ember olyan gyarló, hogy nem tudja Isten törvényét tökéletesen 
megtartani. Így a jó törvény csak a bűntudatig, bűneink megismeréséig vezet. 
Isten üdvözítő szeretetét nem tudjuk megvásárolni, de tudnunk kell azt hálás 
gyermeki szeretettel magunkhoz ölelni. Rajtunk csak a kegyelem segít, hiszen 
Jézus Krisztus azért jött, hogy megkeresse és megtartsa, ami elveszett. Így a 
sok bizonytalansággal vívódó, Isten tervét, üdvözítő szeretetét nem ismerő 
ember a reformáció által az újra felfedezett Bibliában újra megtalálta, és ma is 
megtalálhatja Istentől a feleletet. A reformátorok, akiknek a különböző orszá- 
gokban munkatársai is akadtak, lefordították a Bibliát népük nyelvére. A mi 
istenes vén emberünk Károli Gáspár, miközben a Bibliát fordította, édes anya- 
nyelvünket is csiszolta. S mivel a Biblia Isten Igéje, munkája kincset jelentett 
népünk számára. Így magyar népünkhöz is hamar és örömszerző kincsként 
jutott el a nyomtatásban megjelent Biblia. Az édes anyanyelvünkön hangzó 
Biblián keresztül felcsendült a mi akkor is szenvedő népünk között az emberek 
hitbeli kérdéseire feleletként, hogy van népünknek jövője. Van, mert Isten 
kegyelmes, mert szeretete mindenkit átölel, aki kegyelmét elfogadja, mert Isten 
nemcsak földi életet készített, amely rövid is és sokszor szenvedésekkel terhelt, 
hanem Jézus Krisztusban az örök élet részesei lehetünk. S ha addig nagyon 
elszakadtak is Istentől, mert nem ismerték, Isten Igéje nélkül nem is ismerhet- 
ték Istennek az akaratát, most akaratát a Szentíráson keresztül megismerve, új 
életet kezdhetnek. Nagy örömüzenet volt ez, de a kor népének nem volt köny- 
nyű ezt megérteni. Ott volt a lelkükben az aggályoskodó kérdés: Valóban elég 
ahhoz a hit, hogy nekem örök életem legyen? A hitnek a fogalma részben az 
ismeretek hiánya miatt is nagyon ingatag volt az emberek gondolkodásában. 
Napjainkban is az, és ebben mi is mindnyájan bűnösek vagyunk. Ez annak a 
következménye, hogy a hit szót sokszor könnyelműen vesszük az ajkunkra. 
Általános emberi szokássá vált például az, hogyha valaki valamit nem tud 
biztosan, akkor a legtöbb ember így fejezi ki magát: én azt hiszem. Ez pedig 
azt jelenti, hogy nem vagyok ugyan benne biztos, de úgy gondolom. Tehát a 
hit szó ilyen esetben egy nagy emberi bizonytalanságot fejez ki. A mai kor 
emberére is sajnálatosan jellemző, hogy amikor a hitről beszélünk, akkor vala- 
mi bizonytalan homály dereng az embereknek a lelkében. Pedig az Isten 

kegyelmében való hit nem ilyen bizonytalanság. Ott ahol Isten kegyelmébe 
vetett hit van, ez olyan, mint a szikla fundamentum. Ismerjük ezt a bizonyság- 
tevő mondatot: , Tudom kinek hittem". Mi is tudjuk, hogy Isten kegyelme 
Jézus Krisztus áldozatáért, ha ezt hittel elfogadjuk, készen van számunkra. 
Isten belelát a szívünkbe és tudja, mi van benne. Ezért nem azt mondja nekünk, 
hogy aki azt mondja, én hiszek, annak örök élete van, hanem azt, aki hisz, ha 
meghal is él az. Ezért nincs helye részünkről a kérdésnek, hogy elég-e, ha mi 
hitben élőknek valljuk magunkat. Őt, aki belelát a szívünkbe, nem lehet meg- 
téveszteni. A hit Krisztus értünk való áldozatával köt össze bennünket. Isten 
nem nézheti el a bűnt, a gonoszságot, de meg akarta tartani az embert, ezért 
adta Jézus Krisztusban önmagát, hogy Krisztus által ő maga áldozza oda magát 
a mi bűneinkért. Krisztus helyettünk tett eleget azokért a bűnökért, amelyeket 
addig követtünk el, amíg nem értettük meg és nem fogadtuk el hittel kegyelmes 
szeretetének az áldozatát. A kegyelem asztalához készülünk, hitben élő gyer- 
mekeinek azt mondja Isten, amit mondott szolgáinak a hazatért tékozló fiú 
atyja fiára mutatva: Hozzátok elő a legszebb ruháit és öltöztessétek fel, húzza- 
tok gyűrűt az ujjára és sarut a lábára, mert ez az én fiam meghalt és feltámadott, 
elveszett és megtaláltatott. Így adja nekünk, hozzátérő gyermekeinek Isten a 
kegyelem öltözetét, ujjunkra a megbocsátás gyűrűjét húzza és így vár bennün- 
ket kegyelme asztalához. 

Ezekben a napokban, amikor kegyeletes szeretettel visszük szeretteink 
sírjára az emlékezés virágait, köszönjük meg Istennek síri pihenőre tért sze- 
retteink életét, és mindazt a lelki és testi jót, amit Isten rajtuk keresztül adott 
nekünk ameddig velük együtt élhettünk. Köszönjük meg Istennek, hogy Igéjé- 
vel a sírok sötétjébe is bevilágít és hitünkkel láthatjuk őket az atyai hajlékban. 
Legyen áldott értük is Isten szent neve. Ámen 


Mindenható Isten mennyei Édesatyánk, megköszönjük nagy 
irgalmasságodat, hogy nem szűnsz meg hozzánk, földön élő gyer- 
mekeidhez üdvözítő szeretettel szólani. Megköszönjük néked, hogy 
most ebben a templomi csöndességben visszavezettél nemcsak a 
letűnt évszázadokba, hanem a letűnt évezredekbe is, amikor Jézus 
Krisztust emberi testben földre küldted, hogy bűneinkért odaál- 
dozza megváltó életét. Töredelmes szívvel valljuk meg, bár olyan 
sok alkalmat készítesz, hogy kegyelmes szereteted evangéliuma 
hangozzon itt közöttünk, mi mégis sok minden mással lekötjük 
magunkat és így a legfontosabb, a te Igéd kiesik az életünkből. 
Sokszor már a vágyakozás is hiányzik szívünkből. Köszönjük, 
hogy te mégis jössz, ébresztgetsz, emlékeztetsz, és Igédben meg- 
kérded, ott vagyunk-e ahova te állítottál bennünket. Köszönjük, 

hogy a te üdvözítő szereteted nem fogyatkozik meg, hogy hívoga- 
tásod most is hangzik felénk. Segíts, hogy tudjuk a tőled kapott 
kegyelmi időt hálaadással fogadni, hogy földi feladatainkat is 
önzetlen szívvel tudjuk végezni embertársaink javára és a te neved 
dicsőségére is. Részeltess most kérünk, kegyelmed asztalának a 
javaiban. Gyógyítgasd kegyelmesen betegségeinket, betegeinket. 
Szeretteink sírjánál add azt a vigasztalást, hogy Jézus Krisztusban 
a földi életükből való távozás után is életet adtál. Jézus nevében 
kérünk, hallgasd meg imádságunkat. Ámen 


Záróének: 299. dics. 1998. 


Az üdvösség napja 
Főének: 367. dics. Igeolvasás: 2. Korinthus 5,20 — 6,10 


Tehát Krisztusért járva követségben, mintha Isten kérne általunk: Krisztu- 
sért kérünk, béküljetek meg az Istennel! Mert azt, aki nem ismert bűnt, bűnné 
tette értünk, hogy mi Isten igazsága legyünk őbenne. 

Vele együtt munkálkodva intünk is titeket; úgy éljetek, mint akik nem hiába 
kapták az Isten kegyelmét. Mert ő mondja: ,, A kegyelem idején meghallgatta- 
lak, és az üdvösség napján megsegítettelek. Íme, most van a kegyelem ideje! 
Íme, most van az üdvösség napja!” 

Senkinek semmiféle megütközést nem okozunk, hogy ne szidalmazzák szol- 
gálatunkat, hanem úgy ajánljuk magunkat mindenben, mint Isten szolgái: 
sok tűrésben, nyomorúságban, szükségben, szorongattatásban, verésekben, 
bebörtönzésben, fáradozásban, virrasztásban, böjtölésben, tisztaságban, isme- 
retben, türelemben, jóságban, Szentlélekben, képmutatás nélküli szeretetben, az 
igazság igéjével, Isten erejével, az igazság jobb és bal felől való fegyvereivel, 
dicsőségben és gyalázatban, rossz hírben és jó hírben, mint ámítók és igazak, 
mint ismeretlenek és jól ismertek, mint halálra váltak, és íme, élők, mint meg- 
fenyítettek és meg nem öltek, mint szomorkodók, de mindig örvendezők, mint 
szegények, de sokakat gazdagítók, mint akiknek nincsen semmijük, és akiké 
mégis minden. 


Hálaadással tárjuk ki előtted szívünket, mindenható lsten, 
könyörülő Edesatyánk az Ur Jézus Krisztusban. Megköszönjük 
néked, hogy ezen a szent napon elcsöndesedhetünk a te szentsé- 

ges színed előtt. Hálát adunk, hogy a földön Szentlelked által anya- 
szentegyházat formáltál. Magasztalunk, hogy az anyaszentegyház 
azért van itt ebben a világban, hogy benne hangozzon mindaddig, 
míg Jézus Krisztus nem jön vissza hatalommal és dicsőséggel, az 
örök életnek, a kegyelemnek és a szabadulásnak az evangéliuma. 
Legyen áldott a te szent neved szeretetedért, hogy te úgy szerettél 
bennünket, hogy nem akarod földön élő gyermekeidet kárhozatra 
engedni, hanem hirdetteted az evangéliumot, hogy azt meghalljuk, 
hozzád térjünk és éljünk. Te ismered szívünket, gondolatainkat, és 
érzéseinket, tudod, mennyi körülmény választ el bennünket tőled. 
Igéd mérlegén könnyűnek találtatunk, és könnyen sodor bennün- 
ket a világ szele. A meghallott Igét is hamar elfelejtjük, és életünket 
nem a te Szentlelked vezeti, hanem sok minden más. Kérünk, légy 
hozzánk irgalmas, és tedd Igédet szívünkben megújulást formáló 
erővé. Megváltónk nevében kérünk, hallgasd meg imádságunkat. 
Amen 


Igehirdetés előtti ének: 294. dics. 1. vers Alapige: 2. Korinthus 6, 2 


Mert ő mondja: , A kegyelem idején meghallgattalak, és az üdvösség 
napján mgsegítettelek! Íme, most van a kegyelem ideje! Íme, most van az 
üdvösség napja!” 


Kedves Testvéreim, 


Isten ezen az Igén keresztül is, és életünk eseményein keresztül is azt akarja 
gyermekeinek a szívébe vésni, hogy az idő, a napok, a percek, Istennek nagyon 
drága ajándékai. Ha egy családban gyermek születik, a szülőknek, a közeli 
családtagoknak a szívében az a reménység van, hogy a gyermeknek szép élete 
lesz, hogy áldott lesz földi pályafutása, nem lesz küzdelmes, szenvedésekkel 
terhelt az élete. Az idősebb nemzedék tagjai, akik két háborút és válságos 
korszakot vészeltek át, féltik unokáikat, dédunokáikat azoknak az időknek a 
megismétlődésétől. Mindnyájan tudjuk, hogy földi életünkben mégis együtt 
van a jó és a rossz, az öröm és a bánat, a szenvedés, és a jó egészség. De azt 
is tudjuk, hogy annak az embernek a szívében, aki Jézus Krisztus követője 
lett, már itt a földi szenvedések és próbák közt is ott van az elvehetetlen bel- 
ső békesség, hogy engem ennek a világnak semmi hatalma nem szakíthat el 
az én Uramtól. Sok mindent nem tudunk, az idő kifürkészhetetlen. A tegnap 
elmúlt, a holnap távol van, és nem tudjuk, hogy az mit hoz, de egyet egészen 
biztosan tudunk, hogy az üdvözítő szeretet, amellyel Krisztus bennünket meg- 

váltott, a szüntelenül változó világban is változhatatlan, az tegnap, és ma, és 
örökké ugyanaz marad. A világban sokféle zászlót lengetett már itt ezen a 
mi életterünkben is a szél, többféle megszálló hadsereg vonult már be ide az 
elmúlt évszázad folyamán is, de a Jézus Krisztus hatalma nem változik meg 
soha. Ez az egyetlen olyan uralom, amely nem fegyverrel, nem erőszakkal, 
hanem szeretettel uralkodik. Ez a szeretet pedig kegyelmet ad nekünk. Ez a 
földi élet pedig tőle készített áldott alkalom arra, hogy ezt a kegyelmet hála- 
adással elfogadjuk. A Korinthusi levélben sokszor beszél Isten a kegyelemről. 
Azt akarja mélyen a szívünkbe vésni, hogy a kegyelem, amit készített, nem 
ember voltunknak a természetes következménye, mert annak megkapásához 
nincs semmi jogunk. Ezért a múló perceket arra használjuk, amire Urunk azt 
mondja nekünk: , Keressétek Isten országát és annak igazságát." Az ember 
először a földi javak utáni erőfeszítéssel kezdi az életét. Urunk tudja, hogy 
földi javakra is szükségünk van, tudja, hogy földi életünkhöz nélkülözhetetlen 
a táplálék, hogy szükségünk van öltözetre, szükségünk van egy helyre, ahol 
naponta pihenőre térhetünk, hogy a napi munka fáradalmait kipihenve, másnap 
folytathassuk munkánkat. A sorrend megtartása azért fontos, mert a földi élet 
csak kiindulási hellyé lehet az Isten országa felé. 

A kegyelem, éppen azért, mert azt csak ő adhatja, nagy és erős kegyelem. 
Még a gondolatától is megborzadunk annak, hogy mi, úgy ahogyan vagyunk, 
mindnyájan halálraítélt emberek vagyunk, mert a bűn zsoldja a halál. Igen nagy 
különbség van köztünk, emberek között. Az egyiknek a szíve telve van jóság- 
gal, szeretettel, békességre törekvéssel, a másiknak a szíve telve van rosszaka- 
rattal, gonoszsággal, cselszövő tervekkel, aki mindig azon töri a fejét, hogyan 
gáncsolja el az éppen útjában levő embert, aki miatt nem tud elég gyorsan 
tervei megvalósításának a csúcsára érkezni. De a nagy különbözőség ellenére 
is megmarad az a tény, hogy nem tudunk tökéletesek lenni. Akit egy világi 
bíróság halálra ítél, az ítélet végrehajtásától semmi nem mentheti meg, csak 
egy kegyelem-levél. Ezt a kegyelem-levelet azonban csak annak az ország- 
nak az államfője adhatja ki, ahol a bírósági eljárás halálra ítéléssel záródott. 
Az államfőnek is azért van megadva ez a hatalom, mert adódnak az emberek 
életében egészen rendkívüli körülmények is, amelyekre hivatkozva az államfő 
kegyelem-levelet adhat. Mi mindnyájan olyan állapotban voltunk, mint az, akit 
mély vízbe jutva elkap az örvény, de a partról a vízbe veti valaki magát, és mie- 
lőtt a sodródót magával sodorná az áradat megragadja őt, és kiviszi a partra. Mi 
mindnyájan belekerültünk a bűnnek az örvényébe, de a túlsó partról az örvény- 
lő vízbe vetette magát Jézus Krisztus, hogy kiszabadítson minket a kárhozat 
mélységéből, és az örök élet partjára vigyen. Szinte elképzelhetetlen, hogy az 
így megmentett ember azt mondaná, hogy már nem akar élni, és újra belevesse 
magát az örvénylő vízbe, hogy meghaljon. Az egészséges életösztönű ember 

örül megmentett életének, és hálás megmentőjének. Világunkban azonban sok 
esetben történik ennek az ellenkezője. Hangzik közöttünk az evangélium, hogy 
Isten Jézus Krisztus által kegyelmet készített a halál felé elindult emberiség- 
nek. Mindenki hálás szeretettel köszönhetné meg Istennek, hogy Krisztusban 
kegyelmi ajándékként kaphatja vissza életét. A gyakorlati életben ugyan nem 
tiltakozik senki, amikor az Igében halljuk, hogy Isten kegyelmi ajándéka az 
örök élet Krisztus által. Nem mondja senki, hogy neki kegyelmi ajándékként 
nem kell az élet, ő inkább meghalni akar. De az életvitelével, visszautasítja a 
kegyelmet. Nem veszi komolyan az evangéliumot, magára nézve nem tartja 
szükségesnek Isten akaratának a teljesítését, pedig Isten azt akarja, hogy az 
övéi ne vesszenek el, hanem hozzá térjenek és éljenek. 

Alapigénk idézet az Ézsaiás próféta könyvéből: A kegyelem idején meg- 
hallgattalak, és az üdvösség napján megsegítettelek. Íme, most van a kegyelem 
ideje! Íme, most van az üdvösség napja! Isten ismeri mindenkinek a szívét. 
Tudja, hogy nagyon sok jószándékú ember van a földön. Ezek, mikor olvassák, 
vagy hallják az Igét, úgy érzik, hogy ott az ő élethelyzetük van leírva. Sőt azt is 
mondják sokan, hogy ők tudják, hogy másképpen kellene élni, és szeretnének 
is változtatni az életükön. De most még sok más sürgős tennivalójuk van. És a 
helyzet mindig úgy alakul, hogy mindig vannak sürgősebbnek gondolt dolgok, 
és a valóban fontos dolgok mindig elmaradnak. A tettnek a halála a halogatás. 
A holnap nem a mi kezünkben van. Holnap már késő lehet a bocsánatkérésre 
is, a megbocsátásra is. A napokban is koporsó mellett állottunk, olyan testvér 
koporsójánál, aki ma egy hete még itt volt velünk a gyülekezetben. Nem volt 
semmi előjele hirtelen elmenésének. Azért emlékeztet, szinte sürget Isten az 
Igében: Most van a kegyelem ideje, most van az üdvösség napja. Ne legye- 
nek nyitva maradt, rendezetlen emberi kapcsolataink. Ne legyen haragosunk, 
akinek oka van a haragra. A Korinthusi levélben többször van szó az ajánló 
levelekről. Ha valaki olyan helyre ment valamilyen kéréssel ahol nem ismer- 
ték, egy hivataltól, vagy közösségtől ajánló levelet vitt magával, amelyben 
az ajánló megírja, hogy az ajánlott személyt ismeri, megbízható becsületes 
ember, tehát ajánlják, hogy kérését intézzék el. Pál apostol írja egyik levelé- 
ben, hogy ő nem visz magával szolgálati, missziói útjaira ilyen levelet, mert 
azt akarja, hogy az ő ajánló levelei a gyülekezetek, vagy egyének legyenek, 
akik között szolgál. Azok el tudják mondani, mit tanított nekik, és hogy sze- 
retetre, emberségre, józanságra és becsületességre nevelte őket. A Korinthusi 
gyülekezetnek is írja, hogy senkinek semmiben megütközést ne okozzanak. 
Legyen jó ajánló levelük a türelmességük nemcsak a jó napokban, hanem a 
nehéz időkben is, az üldöztetésben is, éljenek mint Isten szolgái minden élet- 
helyzetben. A közelmúltban olvastam egy kis történetet arról, hogy a második 
világháború idején egy család szétszóródásra kényszerült. Így került egy fiatal 

lány egy szomszédos országba, ahol egy jószívű család szívesen befogadta őt. 
Ez a lány odahaza a szüleitől soha nem hallott Istenről, sem Jézus Krisztusról. 
A befogadó családban azonban olyat látott, amit otthon soha nem tapasztalt. A 
család tagjai, számára érthetetlen egy akarattal tudtak együtt lenni, minden este 
egy kis csöndességet tartani, együtt énekelni, imádkozni, és Bibliát olvasni. 
Amikor aztán jobban megismerte ezt a számára különös családot, megtudta, 
hogy ennek a családnak a tagjai őszintén szeretik egymást, és azt is megtudta 
tőlük, hogy ennek a szeretetnek kölcsönös megtartásához és erősítéséhez az 
ad nekik naponta új erőt, hogy a Szentírásból megismerték Isten szeretetét, 
aki nekünk Krisztusban örök életet készített. Ők ezt a szeretetet először a csa- 
ládtagoknak és hozzájuk közel állóknak akarják továbbadni. Ez a befogadott 
fiatal lány egyre jobban érezte magát ebben a jókedvű és kifelé is derűt árasztó 
családban, és ő is olyan akart lenni, mint ők. Ő is odaadta szívét Jézusnak, és 
így a háború, amely családjuknak nagy megrázkódtatással kezdődött, mert 
szétszórta őket, számára új és boldog élet forrásává lett. Az a nap lett üdvössé- 
gének a napjává, amelyen megismerte, és elfogadta Isten üdvözítő szeretetét. 
Rádöbbent, hogy ő addig ijesztő sötétségben élt, és hogy ebben a világban 
azért van gonoszság és háborúság, mert sokan élnek úgy, mint ahogyan ő is élt 
eddig. Nagyon komolyan kell venni az Igét: , A tisztességre gondotok legyen." 
Mai Igénkben egy hosszú lajstrom áll előttünk arról, hogy az Isten kegyelmét 
elfogadó, Krisztust követő ember, különböző élethelyzetekben is ajánló levéllé, 
tehát követendő példává lehet a maga környezetében. A felsorolt élethelyzetek 
közt vannak egészen szembetűnőök. Ilyen pl. a jó és rossz hír. Mindnyájunk- 
nak törekedni kell arra, hogy a nevünkhöz ne tapadjon szenny. Hogy senki ne 
mondhassa ránk, hogy igazságtalanok, hazudozók, megbízhatatlanok vagyunk. 
Nemcsak a magunk nevének a tisztaságára, hanem embertársaink nevének a 
tisztaságára is vigyáznunk kell. Azt sem szabad indokolatlanul beszennyezni. 
Hiszen a Tízparancsolatban Isten az embertársak becsületét is védelmezi ezzel 
a mondattal: , Ne tégy a te felebarátod ellen hamis tanubizonyságot!" Tehát a 
rágalmazásnak istenfélő emberek közt ismeretlennek kell lenni. Sajnos, nem 
az. Így lett az néha sikerrel alkalmazott fegyverévé a csúcsra törekvő ember- 
nek. Lehet tehát megőrzendő kincs a saját tisztességünk is. De ne lepődjünk 
meg, ha az Igében azt olvassuk, hogy a rossz hír is lehet jó ajánló levéllé. Gon- 
doljunk csak a jeruzsálemi gyülekezet egyik ünnepi alkalmára, ahová Jézus 
egy kicsit később érkezett. A gyülekező zarándokok Jézusról beszéltek, de a 
Jézusról alkotott vélemények nagyon eltérőek voltak. Némelyek azt mondták 
róla, hogy jó ember, némelyek pedig hogy hitető, tehát félrevezeti a népet. 
Pedig az is le van róla írva, hogy szertejárva jót tett. Betegeket gyógyított, a 
pusztában több esetben az általa megáldott és megsokasított kenyérrel és hallal 
ezreket táplált, halottakat támasztott fel. Lehet, hogy nem sokan ismerték fel 

benne az Isten által megígért Messiást, de értelem fölötti jótéteményei nyomán 
még az útszéli koldus is ismerte nevét. Egy ilyen emberről mégis azt mondják 
némelyek a jeruzsálemi zarándokseregben, hogy jó ember, mások pedig azt, 
hogy nem, hanem a nép hitetője. De kik mondhatták ezt Jézusról? Bizonyára 
nem azok, akik között értelem fölötti dolgokat vitt véghez, hanem azok, akiket 
felemás hitükért, színből hosszan imádkozásukért, vagy éppen a templomban 
való kufárkodásukért megdorgált. Ez utóbbiaknak, nem az egész népnek az 
akaratát képviselték azok a papi fejedelmek és farizeusok, akik nagypénteken 
kikényszerítették Pilátustól Jézus régen tervezett halálra ítélését. A föld egyet- 
len igaz emberét így ítélték halálra. Nincs egyetlen olyan ember a földön, akiről 
az emberi gonoszság ne tudna rosszat mondani. Azért ha valaki egy embertár- 
sunkról rosszat mond, nem mindegy ki mondta. A papi fejedelmektől és fari- 
zeusoktól, akiknek gyarlóságaira Jézus többször rávilágított, természetes volt 
a rosszat mondás Jézusról, mert ebben tükröződik igazi énjük. Ők már régen 
vártak a nekik kedvező alkalomra, amikor Jézust kivégeztethetik, és ez nagy- 
pénteken jött el. Az ő ajkukon elhangzott rossz vélemény, a halálra ítéltetés ma 
is ajánló levél Jézusról mindenkinek, aki benne megismerte élete Megváltóját. 
Mi már reménykedő hittel nézünk a nekünk kegyelmet készítő Megváltónkra, 
és így énekeljük hálaadással a kedves ének-imádságot: 

Bátorságban legyetek: 

Jézus hordoz, mint övéit, 

Hát ne keseregjetek: 

Krisztus újonnan megépít. 

Angyalának szavára 

Felkeltek nemsokára. Ámen 

357. dics. 6. vers 


Irgalmas Istenünk, Édesatyánk, hálát adunk neked ezért az új 
napért, amelyre felvirrasztottál, és a testvéri közösségért, amely- 
ben együtt lehetünk, és Igéd üzenetéért, amelyet itt hallottunk. 
Hálát adunk, hogy velünk voltál az elmúlt hét napjaiban is, amikor 
a munka terhének hordozásához is elég erőt adtál. Inádkozunk 
testvéreinkért, akik ma sem vették észre, hogy te, Atyánk, aki éle- 
tünket ajándékoztad, és megadod testünknek-lelkünknek a szük- 
séges táplálékot, a mai napot Igéd körüli elcsöndesedésre, lelki 
erőgyűjtésre ajándékoztad. Kérünk, adj az ő lelkükbe is vágyako- 
zást Igéd után, hogy együtt lehessünk, mint Igéd hűséges hallgatói 
és megtartói. Jó volt ma is hallani Igéd üzenetében az emlékezte- 
tést, hogy életünk napjait is ajándékba kapjuk tőled, hogy mindig, 
mindenben teljesíthessük a te akaratodat. Hálát adunk, hogy te 

kegyelmet akarsz adni minden földön élő gyermekednek, mert mi 
már bűnben születtünk, és a bűn halálra vezet. Tehát te azért készí- 
tesz nekünk kegyelmet, hogy földi életünk után ne halálra, hanem 
életre érkezzünk. Erősítsd hitünket, hogy tudjuk keresni a te orszá- 
godat, és annak igazságát. Kérünk, tedd ma is Igéd magvetését 
szívünkben áldottá, hogy az gyümölcsöt teremjen. Megváltónk 
nevében kérünk, hallgasd meg imádságunkat. Ámen 


Záróének: 195. dics. 1984. 


Eltemetni Krisztus érdemébe 
Főének: 459. dics. Igeolvasás: Kolossé 2, 1- 12 


Szeretném, ha tudnátok, mennyit küzdök értetek és a laodiceaiakért; és 
mindazokért, akik engem nem ismernek személyesen, hogy szívük megbáto- 
rodjon, összeforrva szeretetben, és eljussanak a teljes bizonyossághoz vezető 
ismeret egész gazdagságára: az Isten titkának, Krisztusnak ismeretére. Benne 
van a bölcsesség és ismeret minden kincse elrejtve. 

Ezt azért mondom, nehogy valaki titeket megtévesztő szavakkal félreve- 
zessen. Mert ha távol vagyok is testben, lélekben mégis veletek vagyok, és 
örömmel látom a köztetek uralkodó szép rendet és Krisztusba vetett hitetek 
szilárdságát. Mivel tehát már elfogadtátok Krisztus Jézust, az Urat, éljetek 
is őbenne. Gyökerezzetek meg és épüljetek fel őbenne, erősödjetek meg a hit 
által, amint tanultátok, és hálaadásotok legyen egyre bőségesebb. Vigyázzatok, 
hogy rabul ne ejtsen valaki titeket olyan bölcselkedéssel és üres megtévesztés- 
sel, amely az emberek hagyományához, a világ elemeihez, és nem Krisztushoz 
alkalmazkodik. 

Mert benne lakik az istenség egész teljessége testileg, és benne jutottatok el 
ti is ehhez a teljességhez, mert ő a feje minden fejedelemségnek és hatalmas- 
ságnak. Benne vagytok körülmetélve is, de nem kézzel végzett körülmetéléssel, 
hanem a Krisztus szerinti körülmetéléssel, a bűn testének levetése által. A 
keresztségben vele együtt el is temettek benneteket, és vele együtt fel is támad- 
tatok az Isten erejébe vetett hit által, aki feltámasztotta őt a halottak közül. 


Magasztalunk téged, égnek és földnek teremtője, gondvise- 
lő Edesatyánk az Ur Jézus Krisztusban. Hálát adunk ezért az új 
napért, és az alkalomért, amelyet együtt tölthetünk a te Igéd körül. 


563 


Kérünk, adj lelkünkbe is belső csöndességet, hogy kitárulkozó 
szívvel hallgathassuk Igédet ebben a mi zajos világunkban, amely- 
ben olyan kevés a csönd, és lelkünk békessége. Tedd szívünk- 
ben Igédet rügyet hajtóvá, termést hozóvá. Hálát adunk, hogy az 
elmúlt napok munkáihoz is adtál elégséges erőt, és a te végtelen 
szereteted most úgy öleli át életünket, hogy egészen közel hajolsz 
hozzánk, hogy Igédben megszólíts minket, nyitogassad szívünket, 
erősítsed hitünket, és az örökkévalóság felé irányítsad tekintetün- 
ket. Kérünk, áldd meg Igéd körüli együttlétünket. Megváltó Krisz- 
tusunk szent nevéért hallgasd meg imádságunkat. Ámen 


Igehirdetés előtti ének: 25. zsoltár 2. vers Alapige: Kolossé 2, 12 


A keresztségben vele együtt eltemettek benneteket, és vele együtt fel is 
támadtatok az Isten erejébe vetett hit által, aki feltámasztotta őt a halottak 
közül. 


Kedves Testvéreim, 


Isten a felolvasott Igeversekben azt mondja el földön élő gyülekezetének, 
milyen nagy ajándékot adott ő nekünk akkor, amikor Szentlelke által gyülekezetet 
formált. A Szentlélek kitöltése után és Atyához menetele előtt a megígért Szent- 
lelket elküldte övéinek, és így küldte őket, hogy tegyenek tanítvánnyá minden 
népet, megkeresztelvén őket az Atyának, a Fiúnak és a Szentléleknek nevében. A 
Szentlélek által elhangzott igehirdetés gyümölcse a jeruzsálemi templomtéren a 
gyülekezet, az anyaszentegyház lett. Azért ajándékozta az egyházat, mert akarta, 
hogy az üdvözítő szeretet, amellyel ő eljött erre a világra, Szentlelke által új életet 
formáló erővé legyen, és az életnek, amelyet formál előszobája legyen a földi 
élet. Ezért van és így lett Jézus Krisztusnak ezen a földön gyülekezete. Krisztus 
megígérte, hogy nem hagyja övéit árván, eljön mihozzánk, és azóta Szentlelke 
és Igéje által szüntelenül itt van velünk. Akarta, hogy a földi élet sok kísértése, 
a sátán munkájának visszahúzó hatása között is hangozzon ezen a földön Isten 
megtartó szeretetének az evangéliuma. Bárcsak tudná mindenki hittel mondani, 
hogy én a Jézus Krisztus megváltott gyülekezetének a tagja vagyok. Isten elő- 
készítette, hogy minden kor minden embere szívébe bevésődhessen, hogy Jézus 
azért lett emberré, és az Ige azért hangzik ezen a világon, hogy senki se mond- 
hassa, hogy ő nem tudott Isten megváltó szeretetéről. 

Amikor Pál apostol ezt a levelet írta ő már Rómában volt fogságban. Az 
apostol a kor nehézkes összeköttetési lehetőségei ellenére is, a fogságban 
is tartotta a kapcsolatot a gyülekezetekkel. Tudott hitükről, küzdelmeikről, 

ismerte minden gyülekezetnek a lelkiségét és akarta, hogy a gyülekezetek 
is tudjanak az ő helyzetéről. Nem azért, hogy keseregjen a gyülekezeteknek 
bilincsei miatt, hanem azért, hogy a gyülekezetek tudják meg, hogy ő imádsá- 
gában is szívében hordozza őket, lelkigondozó szeretettel gondol rájuk. Vajon 
a mi gyülekezeteink gondolnak-e arra, hogy Isten Igéjének az a szószólója, 
aki közöttük szolgál, mennyit tusakodik — különösen ha valakit hosszabb ideig 
nem lát a gyülekezetben — egy-egy lélekért, akit veszélyben lát, ha nincs ott 
az Isten Igéjét hallgatók közösségében. Már sok testvér nem érzi, nem tuda- 
tosítja az önmagáért és az övéiért azt a felelősséget, amellyel féltő szeretettel 
kellene mindnyájunknak egymást segíteni a gyülekezetet összefogó egyakarat 
által. Az apostol fogságában is új erőt nyer, mint levelében írja, amikor hallja a 
Kolosséban lévő gyülekezetről, hogy a hitük erősödik, hogy szeretik egymást 
és a környékbeli gyülekezetekben is érződik az ő hitük jó hírének a hatása. 
Az apostol emlékezteti gyülekezeteit nemcsak arra, hogy áldás, ha mi egymás 
hitét, szeretetét számon tartjuk, hanem arra is, hogy bennünket a mennyei 
világban is számon tartanak. Maga Megváltónk beszélt róla, hogy nagy öröm 
van a mennyben egy bűnös ember megtérésén. Jó lenne, ha a könnyen eloldal- 
gó, hitük drága-kincs voltát elfelejtő testvérek tudnák, hogy a mennyben Isten 
és angyalai bánkódnak, ha valaki elveszti hitét és nem is tudatosítja, hogy drága 
kincset veszített el. Az ilyen testvérek nem tudatosítják, hogy úgy viselkednek, 
mint egy akaratos gyermek, akit az édesanyja magához akar ölelni, csókolgatja, 
és az akaratos gyermek, aki talán éppen azelőtt kért valamit az édesanyjától, 
kiszakítja magát az édesanyja öleléséből és elfut. 

Megváltónk földi életének az idején is sokféle eszme- és gondolatrendszer 
volt már a világban. Alighogy megszületett a Szentlélek és Ige által az egyház, 
munkálkodni kezdett a megtántorítás a hazugság lelke, a sátáni lélek is. Amikor 
erről beszélünk, akkor emlékeztetni kell egymást arra is, hogy Jézus Krisztus 
azért jött, hogy lerontsa a sátán munkáját. Urunk megváltó műve, hogy meghalt 
és feltámadott halottaiból, nagy sebet ejtett a sátánon, de a sátán él és szertejár, 
tehát folytatja Istentől eltántorítani akaró munkáját. Ezért kell Isten népének 
fokozott éberséggel vigyázni a nála lévő drága kincsre, tehát a sátánnak ellen 
kell állani. Jézus korában az eszmeáramlatoknak egyik legerősebb hulláma volt 
a gnoszticizmus. Ez a szó megismerést, tudást jelent és ezzel a vezérszóval 
azóta is sok új köntösben megjelenő régi tanítás üti fel a fejét napjainkban is. 
Kolosséban is keringtek más tanok is. A keresztyénné lett zsidók közt volt egy 
csoport, akik elfogadták ugyan Krisztus váltsághalálát, de ragaszkodtak ahhoz, 
hogy az ószövetségi törvényt meg kell tartani, és ragaszkodni mindenhez, ami 
összefüggésbe hozható a törvénnyel, például a szombat megtartásához, vagy 
az étkezéssel kapcsolatos törvényekhez. Legerősebb volt azonban a gnosztikus 
áramlat, amelynek szinte megszámlálhatatlan oldalága van. A pogányságból 

származó sokistenhitre való utalás az apostolnak az a tömör mondata Jézus 
Krisztusra vonatkoztatva: „Tetszett az Istennek, hogy benne lakozzon az isten- 
ségnek teljessége." A régi pogány gondolatnak új hullámverésben megjelenő 
változata az a gondolat, hogy ebben a teremtett mindenségben isteni erők 
hatnak, mert maga a világegyetem csillagainak és bolygóinak milliárdjával 
együtt isteni. Tehát ez a világegyetem egységet képez. Az ember része a 
világegyetemnek, és amilyen törvények uralkodnak a makrokozmoszban, a 
világmindenségben ugyanazok a törvények uralkodnak az emberi lénynek az 
életében, tehát a mikrokozmoszban is. Ennek a tannak a hirdetői isteni lény- 
nek tartják a csillagokat, amelyeknek a hatása kihat az embernek az életére is. 
Ezért hangsúlyozza Pál apostol, hogy Jézus Krisztusban lakozik az istenség 
teljessége. Nem azon múlik emberi életünknek a boldogsága, hogy mi pogá- 
nyos hozzáállással arra hivatkozva, hogy a kozmosz isteni, annak részeit is 
isteni hatalomnak gondoljuk-e, és bizonyos természeti jelenségeknek is isteni 
erőt tulajdonítunk-e. Amikor a mai képes folyóiratokban olyan vonatkozá- 
sú cikkeket, néha még tudományosnak nevezett értekezéseket is olvasunk, 
amelyeknek támasztó oszlopa ez az pogány gondolat, nem előre megyünk, 
hanem évezredekkel vissza, a többféle misztikával kevert pogányság korába. 
Ennek az elméletnek egyik tartozéka az a tanítás is, hogy az ember, mint az 
isteni kozmosznak a része, a benne rejlő isteni erővel meg tudja gyógyítani 
önmagát. Mert az ember eszerint a gondolatrendszer szerint, — ha megtartja a 
tanrendszerhez tartozó szabályokat, tud lazítani, tud meditálni, amelynek vég- 
ső állomása az isteni kozmosszal való egybeolvadás, — a saját belátása szerint 
felhasználhatja az isteni erőket a saját hasznára, tehát gyógyítására is. Értjük 
mit jelent ez? Ez azt jelenti, hogy az embernek nincs szüksége megváltásra, 
mert az ember megválthatja önmagát. Valójában ez a több ezer éves pogány 
tanrendszer a kiindulópontja a lélekvándorlás gondolatának. Mert eszerint a 
tanrendszer szerint az isteni kozmosznak van egy kérlelhetetlen felügyelője, 
amit ők karmának neveznek, amely az embernek minden botlását, mulasztását 
és gonosz tetteit számon tartja és megbosszulja. A bosszú abban mutatkozik 
meg, hogy az embernek meg kell ismételni a földi életet. Ez minden olyan 
esetben, amikor valakinek sok gonosz tette, mulasztása volt, vagy vágyaiban 
nem tudott önmegtartóztató lenni, azt eredményezte, hogy az újra megszülető, 
tehát a földi életet újra kezdő lény már nem ember-testet, hanem állati testet 
kap. Ebben az esetben az történik, hogy az ember nemcsak kijavítani nem 
tudja a vélt előző élet mulasztásait és gonoszságait, hanem állati életszintre 
süllyed. Az állat pedig nem tudja jóvátenni, amit előzőleg elrontott. Eszerint a 
tan szerint tehát, a földi élet megismétlése nem jutalom, hanem büntetés, mert 
még abban az esetben is, ha az ember tudna valamit jóvá tenni a régi bűnök- 
ből, de nem tudna teljesen büntelenné válni, sokszor kellene megismételni az 

életet, míg végre teljesen eggyé lehetne az isteni világmindenséggel. Mindez 
azonban ellentétben van azzal, amit Isten a Szentírásban elmond, és amiért a 
világ Megváltója az életét áldozta. Mert Isten a Szentírásban úgy jelenti magát 
ki, mint világot teremtő Isten, de aki mikor az ember bűnbe esett és elindult a 
kárhozat útján, megkönyörült a vesztébe induló emberiségen, elküldte Jézus 
Krisztust, aki üdvözítő szeretettel lefizette az emberi bűn váltságdíját. Így a 
Megváltó áldozathozatala helyettes elégtétel lett. Istennek ez a tette mutatja, 
hogy ő nem valami személytelen hatalmi erő, aki az ember bűnét könyörte- 
lenül megbosszulja, hanem az ember életének személyes Ura, aki könyörülő 
szeretettel megbocsájt nekünk. Amikor a kísértő az embert el akarta tántorítani 
Istentől, akkor azt mondta az embernek — Isten szavát meghazudtolva -, hogy 
nem az történik, amit Isten mondott, hogy meghaltok ha a tiltott fáról gyümöl- 
csöt szakíttok, hanem olyanok lesztek, mint az Isten. Tehát az elmélet, hogy 
a kozmosz isteni és az ember, mint mikrokozmosz, isteni tulajdonságoknak a 
hordozója és meggyógyíthatja önnön életét, ugyanazt mondja, amit a kísértő 
mondott az Édenben az embernek: Olyanok lesztek, mint az Isten. Ezek iste- 
nesnek, kegyesnek tűnő szavak, de nagyon alkalmasak arra, hogy az embert 
az Istentől eltántorítsák. 

Tehát mai Igénkben különösképpen megszívlelendő, amit az apostol üzen: 
, Ezt azért mondom, nehogy valaki titeket megtévesztő szavakkal félrevezes- 
sen olyan tanítással, amely az emberek hagyományához, a világ elemeihez és 
nem Krisztushoz vezetnek." Az apostol itt arra kéri a gyülekezeteket, hogy ne 
figyeljenek üres bölcselkedésekre, emberi hagyományokra, amelyek a világ 
elemeihez kötődnek. A világ négy alapelemének: a földet, a vizet, a levegőt 
és a tüzet nevezték. Ezeknek isteni hatalmat tulajdonítottak. A Kolosséban és 
környékén őket tanító emberek bölcselkedésüket a kor alapelemeihez kötötték. 
Ezért nem szűnik meg az apostol figyelmeztetni őket, hogy ez nem evangé- 
lium. Napjainkban sem megy ritkaság számba, hogy a médiumok a színes, 
képes folyóiratok szenzációt keltő cikkekben, híradásokban beszélnek és írnak 
tudósok megállapításairól, felfedezésekről, amelyeknek valóságtartalma nem 
ellenőrizhető. A tudósok is, ha úgy adódik, sok mindent bizonyítanak, de 
tudják bizonyítani annak a dolognak az ellenkezőjét is. Pál apostol azért írta 
Kolosséba is ezt a sok tudásról tanúskodó, lelkiismeretet ébresztő levelet, hogy 
figyelmeztesse őket, hogy az anyaszentegyházban Megváltónk parancsa szerint 
azért hangzik Istennek az Igéje, hogy az emberek megértsék, szívükbe zárják 
és járjanak Krisztusnak a nyomdokain, akiben Isten üdvözítő szeretete átöleli 
az életünket. Azért hangzik a figyelmeztetés is: , A keresztségben vele együtt 
el is temettek benneteket és vele együtt fel is támadtatok az Isten erejébe vetett 
hit által, aki feltámasztotta őt a halálból." A keresztség sákramentuma nem üres 
forma, és nekünk nemcsak kedves hagyomány, hanem Istennek nagyon drága 

ajándéka, amellyel be akarja kötni az életünket a Szentlélek áramkörébe, amely 
által hangzik az Ige, amelyet Isten a szívünkbe akar vésni, hogy éljük a krisztu- 
si életet, a szenvedések közt is békességet árasztó és az egymás életét gyógyító 
életet. Amikor Isten egy családot gyermekkel ajándékoz meg, a szülők gondos 
szeretettel figyelnek annak fejlődésére és mérik testsúlyát és növekedését. 
Még nagyobb felelősség terheli a szülőket a gyermek lelki gyarapodásának és 
növekedésének a munkálásában. A gyermek rendszerint a szülői házban nő fel. 
A szüleit ismeri meg és szereti mindenki másnál előbb. Ki lehetne más, akitől 
a gyermek életmódot tanul, ha nem a szülő. De a gyermekeket csak úgy lehet 
hitre segíteni, ha naponta tapasztalják, hogy a szülők is hitben élnek. Nem elég 
az, ha a gyermekeket, amikor már beszélni tudnak, tanítják a szülők imádkozni, 
az is szükséges, hogy a gyermek lássa, hogy szüleinek szívügye a hitben járás. 
A gyermekeket nem küldeni kell a templomba, hanem míg kicsinyek kézen 
fogva vezetni, amikor már nagyobbak a szülőknek a gyermekekkel együtt mél- 
tó a templomba menni. Az apostoli korban a keresztség sákramentumát a fel- 
nőtteknek szolgáltatták ki, mert az emberek javarészt pogányok, vagy a Jézus 
Krisztus áldozatát elfogadó hitrejutott zsidók voltak. Mint felnőtteket tanították 
őket, megismertetve velük Jézus életét és Isten országáról szóló tanításait. A 
keresztség sákramentuma egy új életnek a kezdetét jelentette. A keresztségben 
eltemették az Isten kegyelmét még nem ismerő embereket, hogy mint ahogyan 
Krisztus feltámadt a halálból ők is új életben járjanak. Legyen a szülőknek 
lelkiismereti kötelessége, hogy példaadással segítsék gyermekeiket és féltő 
szeretettel kövessék gyermekeik testi gyarapodásával együtt hitben való éle- 
tüknek a gyarapodását is. A hitrejutás az első feltámadás, a hit elveszítése az 
első meghalás. Isten kegyelme vésse ezt az Igét mindnyájuk szívébe. Ámen 


Atyánk hálát adunk néked, hogy kitártad atyai szívedet előttünk, 
hogy most hallott Igéden keresztül is gyarapítottad hitünket és 
munkáltad lelki növekedésünket. Bennünket is sokféle tanítással, új 
elméletekkel csalogat a sátán és megköszönjük néked, hogy ebben a 
nagy hangzavarban, amely körülvesz bennünket te ma is összegyűj- 
töttél minket Igéd körül és Krisztusban megújulásra és szeretetben 
gyarapodó életre hívogattál. Olyan jó nekünk hallani és szívünkbe 
zárni a te atyai útmutatásodat, amely világunk útvesztőjének a szö- 
vevényében tehozzád vezet. Könyörülj rajtunk Atyánk Istenünk, 
hogy vágyakozzunk jobban Igéd után és azt úgy zárjuk szívünkbe, 
hogy életünk gyógyulása, hitünk erősödése lehessen bizonysága 
megújuló életünknek. Ne engedd, hogy a te gyülekezetedben szent 
nevedet félő és magukat hitben járónak nevező emberek között 
gyarapodjon az egymás megsebzése, az igazmondás megtagadása, 

hanem legyen életünk egyértelmű bizonyságtétel arról, hogy a te 
néped vagyunk. Világunkban ma is hangzanak bölcsnek mondott 
elemi tanítások tudományos igazságokról. Segíts, hogy mi tudjunk 
megmaradni annál az Igében levő örök igazságnál, hogy te úgy sze- 
retted a világot, hogy egyszülött fiadat adtad, hogy senki, aki hisz 
benne ne vesszen el, hanem örök élete legyen. Jézusunk nevében 
kérünk, járass minket ennek a hitnek az útján. Ámen 


Záróének: 484.dics. 1998. 


Adósságlevelünk eltörlése 


Főének: 230. dics. Igeolvasás: Kolossé 2, 13-23 


És titeket is, akik halottak voltatok vétkeitekben és bűnös valótok 
körülmetéletlenségében, ővele együtt életre keltett megbocsátva nekünk min- 
den vétkünket. Eltörölte a követelésével minket terhelő adóslevelet, amely 
minket vádolt, eltávolította azt az útból, odaszegezve a keresztfára. Lefegyve- 
rezte a fejedelemségeket és a hatalmasságokat, nyilvánosan megszégyenítette 
őket, és Krisztusban diadalmaskodott rajtuk. Senki el ne ítéljen titeket ételért 
és italért, ünnep, újhold vagy szombat miatt. Hiszen ezek csak árnyékai az 
eljövendő Krisztusnak, aki a valóság. Ne vegye el tőletek a versenydíjat az, 
aki alázatoskodásban és angyalok iránti tiszteletben tetszeleg, látomásaival 
foglalkozik, saját bölcsességétől ok nélkül felfuvalkodik,de nem ragaszkodik a 
Főhöz: pedig ő tartja össze az egész testet inak és ízületek segítségével, és az 
őáltala növekszik az Isten szerinti növekedéssel. Ha tehát Krisztussal meghal- 
tatok a világ elemei számára, miért terhelitek magatokat olyan kötöttségekkel, 
amelyek csak az e világ szerint élőkre kötelezők: ,, Ne nyúlj hozzá, ne ízleld 
meg, ne is érintsd! "Azokról van itt szó, amik arra valók, hogy elfogyasztva 
megsemmisüljenek. Ezek csupán emberi parancsok és rendelések. Ezeknek a 
megtartása a bölcsesség látszatát kelti ugyan a magunk csinálta kegyeskedés, 
az alázatoskodás és a test sanyargatása által, valójában azonban semmi értéke 
és haszna nincs, mert öntelt felfuvalkodottsághoz vezet. 


Hálát adunk neked jó Atyánk, hogy megújul minden napon a te 
nagy kegyelmed, és te életünk minden napján meg tudsz minket 
ajándékozni valami lelki, vagy földi jóval. Megköszönjük, hogy az 

elmúlt hét napjaiban is adtál elégséges erőt a ránk váró munka 
végzésére, hogy megkaphassuk a naponkénti imádságban kért 
mindennapi kenyerünket. Megköszönjük, hogy a hét munkanapjai 
után ma felvirrasztottál a nyugalom napjára, hogy fáradt testünk 
megpihenhessen, és miközben fáradt testünk pihen, tápláljad lel- 
künket az örök élet kenyerével. Hálát adunk, hogy ezzel is a munka 
és pihenés egészségünket erősítő ritmusára nevelsz bennünket. 
Kérünk, tedd számunkra ezt a nyugalom napját is áldássá, hogy 
tudjuk ma hangzó Igédet is figyelmesen hallgatni, és szívünkbe 
zárni, hogy az bennünk gyümölcsöt teremjen. Hálás gyermekeid- 
ként köszönjük meg minden földi életünkhöz tartozó ajándékodat 
is Atyánk: az ételt, az italt a körültünk levő szerető szíveket, az 
otthont, hogy van a világon egy hely, ahová minket haza várnak, 
szeretnek. De különösen hálát adunk azért, hogy szólsz hozzánk 
Igédben, és újra kinyitsz egy ajtót szent országod kincseinek a 
tárházában. Jó nekünk újra hallani, hogy te sohasem hagysz ben- 
nünket magunkra, nem távozol el tőlünk. Bárcsak tudnánk mi is 
erős hittel mondani, hogy mi sem térünk le soha az általad muta- 
tott útról. Ámen 


Igehirdetés előtti ének: 178. dics. Alapige: Kolossé: 2, 14 


Eltörölte a követelésével minket terhelő adóslevelet, amely minket vádolt, 
eltávolította azt az útból, oda szegezve azt a keresztfára. 


Kedves Testvéreim, 


A kolossébeliekhez írt levél második részének az első feléből hallottuk 
Isten Igéjének az emlékeztetését arra nézve, hogy földi életünk sokféle szöve- 
vényében járva, egyetlen helyes irányba mutató útjelző tábla a Jézus Krisztus 
evangéliuma. Az üdvösségnek egyetlen kezese az Úr Jézus áldozata. Az elő- 
zőkben hallottuk, hogy amikor a körültünk levő világban sok, némelyeknek 
tetszetős tanítás hangzik, tehát sokan hívogatnak bennünket a maguk táborába, 
vessük azt össze először Istennek az Igéjével, Jézus Krisztusnak az evangé- 
liumával. Az apostolon keresztül figyelmeztet Isten a Szentírásban: Mindent 
megpróbáljatok, és ami jó azt megtartsátok. A próbakő tehát Istennek az Igéje. 
Ami ezen a mérlegen megáll, ahhoz ragaszkodjuk, és az legyen az életünk zsi- 
nórmértéke. Ami ezen a mérlegen, az Ige mérlegén nem áll meg, azt kerüljük, 
attól óvakodjunk. Ezt az teszi nehézzé, hogy nem minden ember egyforma 
lelkülettel, vagy a saját hitének a szemüvegével olvassa a Szentírást. Ezek a 

, szemüvegek" pedig arra is képesek, hogy ha az ember ezzel olvas, nem azt érti 
meg belőle ami abban van, hanem sok esetben ennek az ellenkezőjét. E sorok 
szerzője ezt akkor tapasztalta meg egészen megdöbbentő mértékben, amikor 
kiadta Lélekvándorlás című könyvét. A könyv írásakor keresztyén hitünk zsi- 
nórmértékének, tehát a Szentírásnak minden olyan részét, amely a könyvben 
foglaltakkal összefüggésben van még egyszer áttanulmányoztam, nehogy a 
könyvben — esetleg a könyvhöz tartozó valamelyik melléktémával kapcsolato- 
san, — téves információt adjak olvasóimnak. Ez a könyv, mint az egyik kolozs- 
vári teológiai professzor (G. Zs) is írta a könyvről írt recenziójában, azért lett 
nevezetes, mert eddig édes anyanyelvünkön és szláv nyelvterületen se jött ki 
keresztyén, tudományos jellegű könyv erről a témáról. A könyv Magyarország- 
ra is eljutott, és egy ezoterikus közösségtől a könyv kiadása után egy néhány 
héttel egy nagyon hosszú levelet kaptam. Levelet írtak Dr. Szathmáry Sándor 
professzornak is, aki könyvem előszavának a szerzője volt. Egyidejűleg egy 
könyvet kaptam, ami könyvemre adott válasz volt. Szerzője az említett közös- 
ség szellemi vezére. Levelében a hozzá tartozó közösség nevében is felszólítja 
az egyházakat, (mintha én lennék az egyházaknak a képviselője), hogy vallják 
be tévedésüket, és térjenek át a lélekvándorlás, és újra testet öltés világrend- 
jének a hirdetésére. A levél és a könyv szerzője egy sajátos ezoterikus csoport 
dogmatanát, hittanát írta meg, és amit írt, mintapéldánya annak, hogyan lehet 
a Szentírásra hivatkozva az ellenkezőjét bizonygatni annak, mint ami a Szent- 
írásban van. A könyv olyan éles támadás az egyházak ellen, hogy lelkiismereti 
kötelességemnek tartottam arra testvéri lelkülettel, és biblikus életszemlélettel 
válaszolni azokra. Itt csak egy kis ízelítőt adok ebből a sajátos hittanból: 

Az írások szerzője Jézust Megváltónak nevezi, de tagadja, hogy ő drága 
vérén váltott meg bennünket, és szörnyűségnek nevezi az egyházak tanítá- 
sát, hogy Isten akarta Fia , meggyilkolását". Hangoztatják a Bibliához való 
hűségüket, de érvénytelennek minősítenek benne mindent, ami nem egyezik 
a lélekvándorlás karmás rendszerével, és a , Szent Szellemektől" kapott új 
kijelentésekkel. Krisztus helyettes áldozatának egyházi tana szerintük , bántóan 
ütközik a mennyei Atyánkat jellemző abszolút bölcsesség, hatalom, igazságos- 
ság és szeretet szempontjaival." Az egyházak hittanát hitrombolónak nevezik, 
amit az értelem mérlegén soha sem ellenőriztek. Az egyházaknak — úgymond 
— nem volt, és nincs komoly ellenérve, se bátorsága, sem ügyszeretete, de még 
hitbizonyossága sem, hogy hittanuk gyengeségeivel szembenézzenek, és ezek- 
ről velük párbeszédbe bocsátkozzanak. , Közben hangoztatják, hogy hittanuk 
tárgyilagos és igei cáfolatának a lehetőségében senki ne bizakodjon." 

Az ilyen gondolatok hangoztatásából is láthatjuk, hogy a hívő élettel kap- 
csolatos minden dolgot a Szentírás mérlegén kell ellenőriznünk. De közben — 
ha szükséges — időt kell hagyni a körülmények lecsillapodására, tisztulására, 

vagy befoganására. Fontos ügyben, ha valaminek érlelődni, vagy gyökeresedni 
kell, nem helyénvaló idő előtt, elhamarkodottan dönteni, vagy ítéletet mondani. 
Ha egy palántát elültetünk, azt legalább néhány napig hagyni kell, hogy gyö- 
keret eresszen, és jól megkapaszkodjon a talajba. Ültetés után, míg nem ereszt 
gyökeret, még egy gyerek is kihúzza a puha földből, de ha meggyökeresedik, 
nem lehet könnyen kihúzni, mert a már mély gyökereket eresztő növény inkább 
elszakad, mint kihúzni engedné magát. Így van ez az életünkkel is, Nagyon 
áldott dolog, ha van ki az életünket a hit talajába ültetni. De az elültetett 
palántának szüksége van utógondozásra, öntözésre és gyomtalanításra, hogy 
meggyökeresedjen. Akinek az élete nem gyökerezik a Krisztusba vetett hit tala- 
jába, ott nincs állandóság. Aki korán elkerül a szülői háztól, talán otthon már 
konfirmált, de az utómunkát nem volt ki végezni, olyanná válik, mint a környe- 
zete, ahová került. A meg nem gyökeresedett hit könnyen válik hitetlenséggé, 
vagy olyanná, akiket könnyen sodor a tanításnak akármilyen szele. A hegyi 
beszédben a kősziklára épített ház hasonlatát alkalmazza Jézus a hívő élethez, 
amelyben a kőszikla ő maga. Aki nem rá építi az élete hajlékát, az hasonlatos 
a bolond emberhez, aki a homokra építi házát. Lehet homokra is építeni, de az 
csak a szép időben marad meg. Ha esik az eső, fúj a szél, veszélyeztetve van. 
Azért van szükség meggyökeresedésre, szilárd alapra. A fejezet első felében 
Jézus azért nevezte a keresztséget az ó ember temetésének, mert ő nem a maga 
bűneiért halt meg, hanem a miénkért áldozta ide magát. A bűnbe esett ember 
elindult a halál felé, mert Isten az élet Ura, s a tőle elszakadás, menetelés a 
halál felé. A tízparancsolatban azért épített korlátot, hogy az ember ne térjen 
le az általa elrendelt útról, és ne zuhanjon a halál szakadékába. De az ember 
olyan gyarló, hogy nem képes Isten minden törvényét betartani. Viszont aki 
Isten egyetlen törvényét is megszegi, mint bűnös a halál útján marad. Azért 
hangzik mai Igénkben a vigasztalás, hogy Krisztus, amikor bűneinkért hozott 
áldozatának az érdeméért megbocsátja bűneinket, eltávolítja a bennünket bűn 
adóssággal terhelő vádat, és odaszegezi azt a keresztfára, mert azokért ő már 
áldozatával eleget tett. Mi nem tudunk hivatkozni a magunk érdemeire, mert 
nem tudjuk Isten törvényét tökéletesen betartani, de nem is kell erre hivat- 
koznunk, mert Krisztus áldozatáért kegyelmet, tehát bűnbocsánatot kapunk. 
Ezzel fegyverezte le a fejedelemségeket és hatalmasságokat. Ebben az Igében 
gonosz szellemi hatalmasságokról, a sátánról, és démoni lelkekről van szó. 
Ezek a gonosz szellemi hatalmasságok azért végzik az emberek közt hitető 
munkájukat, hogy az embert Istentől eltántorítsák, hogy aztán Isten előtt vádol- 
hassanak bennünket, hogy mi már nem Isten népe vagyunk, mert nem Istennek 
engedelmeskedünk, hanem nekik, a gonosz szellemi hatalmaknak. Isten az ő 
kegyelmét elfogadókat illető vádat visszautasítja, mert Krisztus őket megvál- 
totta, bűneik váltságdíját megfizette a Golgotán. Isten bünt büntető igazsága 

tehát nem szenvedett csorbát. A megváltottak fölött nincs többé hatalma a 
gonoszság fejedelmeinek, őket már a Szentlélek irányítja. 

Ezért mondja Isten az ő kegyelmét elfogadóknak ezt is: , Senki tehát el ne 
ítéljen titeket ételért és italért, ünnep, újhold vagy szombat miatt. Hiszen ezek 
csak árnyékai az eljövendő Krisztusnak, aki a valóság." Sokszor emlékeztet 
Isten bennünket arra, hogy nagyon áldott emberi tulajdonsággá válik az, ha 
valaki az élete minden területén, szíve őszinte döntése eredményeként mér- 
sékelt életet akar élni. Ehhez az önmegtartóztatást is igénylő életformához 
hozzátartozik minden. Mérsékelt gondolkodásmód életünk minden területén, 
megtalálni a józan arany középutat, óvakodni minden szélsőségtől. Ebben 
már benne van a Jézus által említett széles út kerülése, az Isten akarata sze- 
rinti szerénység, szelídség, és józan önmérséklet étel és ital fogyasztásában. 
Hozzátartozik ehhez az ünnepek megtartása, melyeket Isten rendelt, hogy 
megtarthassuk testi-lelki életünknek az egyensúlyát. A Kolossébeli gyülekezet 
ismerte Istennek az ószövetségi ünnepekkel kapcsolatos rendelkezéseit, leg- 
alábbis részben, új tanítóik azonban más evangéliumot hirdettek nekik, mint 
Pál apostol. Azok vallásosságához, világképükhöz hozzátartozott az angyalok 
tisztelete, és a keleti pogány vallásokkal kevert okkult tudományok, amelyben 
a napnak, csillagoknak és ünnepeknek más értékrendje volt, akiknek a szóhasz- 
nálatában a napokkal, javakkal és ünnepekkel kapcsolatban gyakran hangzot- 
tak ezek a tiltó szavak. ,, Ne nyúlj hozzá, ne ízleld, ne is érintsd." A gyülekezet 
az apostolok nyomán ismerte Jézusnak az étellel és itallal kapcsolatos alapvető 
tanítását: , Nem az fertőzteti meg az embert, ami a szájon bemegy, hanem ami 
kijön." Tehát a gonosz szavak, és a gonosz szavak nyomán születő tettek ront- 
ják meg az Isten akaratának engedelmeskedő életet. A napokkal, ünnepekkel, 
istenségekkel, és a Törvénnyel kapcsolatban sem tették magukévá új tanítóik 
tanítását. Volt egy csoport az új tanítók között, akik elfogadták a Krisztusban 
készített kegyelmet, de fontosnak tartották a zsidó hagyományok, tehát a Tör- 
vény megtartását is. Az apostol pedig küzdött azért, hogy a gyülekezet megis- 
merje a Krisztusban adott kegyelemmel együtt járó teljességet, mert Krisztus 
Isten titkainak a letéteményese, és , benne van a bölcsesség és ismeret minden 
kincse elrejtve." Ha tehát már eljutottak a hitig, hogy Isten Krisztusban készít 
kegyelmet nekünk, az ő áldozatáért bocsátja meg bűneinket, ebben a hitben 
kell megerősödni, és erre kell építeni életüket. Nem az angyalok váltottak 
meg bennünket, hanem Jézus Krisztus. Nem az angyaloknak adatott hatalom 
a mennyben és a földön, hanem Jézus Krisztusnak. A csillagok, a nap, hold, az 
egész isteninek vélt kozmosz nem istenség, hogy azoktól függne a földön élő 
ember jövője. Az apostol mindezt így foglalja össze: , Mert benne (Krisztus- 
ban) lakozik az istenségnek egész teljessége testileg." Az ünnepek, az áldoza- 
tok, a Törvény csak a Krisztus árnyéka, aki a valóság. Nem az emberek, az új 

tanítók által kitalált szabályokra kell tehát figyelni, hanem a fejre, Krisztusra. 
Benne teljesedtek be Isten megváltásunkat előkészítő ígéretei. Ot kell követni 
engedelmes hittel. Ámen 


Atyánk, hálát adunk neked, hogy a nyugalom napjának ebben 
az ünnepi csöndjében itt lehettünk gyermekeidnek a gyülekeze- 
tében, és hallhattuk a te Igédet. Megköszönjük, hogy szívünkbe 
vésed azt az emlékeztetést, hogy bár mi méltatlan gyermekeid 
vagyunk, te mégsem azt akarod, hogy a kegyelmet, amit Jézus 
Krisztusban készítettél, figyelmen kívül hagyjuk, hanem azt, hogy 
kegyelmedet hitünkkel megragadjuk, és megszentelt életet éljünk. 
Köszönjük, hogy általa nekünk, akik a halál útjára tértünk, visz- 
szaadod azt az őszinte lelki-testi tisztaságra törekvő életet, amit a 
teremtés hajnalán nekünk szántál, amikor az élet fáját is teremtet- 
ted az Édenben, hogy annak gyümölcsével élve táplálkozzunk az 
örök életre. Fájlaljuk, hogy Éva akkor szakított a jó és gonosz tudá- 
sának a fájáról, amit te Atyánk megtiltottál, és egynek a bűnre való 
hajlama által mindnyájunkat megfertőzött a bűn halálos mérge. 
Hálát adunk neked, hogy Krisztus Isten létére emberré lett, győzött 
a kísértő felett, megtörte a halál hatalmát, és hatalmat kapott arra, 
hogy nekünk visszaadja az egykor elvesztett életet. Megváltónk 
nevében kérünk Atyánk, segíts, hogy mi ezzel a kegyelemmel az 
új teremtés teljességre jutása által hálaadással élhessünk. Ámen 


Záróének: 238. dics. 1989. 


P.S. Az igehirdetésben említett Budapest-i ezoterikusoktól érkezett levélre 
írt közel 60 oldalnyi terjedelmű tanulmány jellegű válaszom megtalálható az 
„EGY PÁSZTOR, EGY NYÁJ" című könyvemben. A fejezet cime: , Külö- 
nös üzenet az egyházaknak." Gyülekezeteinkben a véltnél is sokkal erősebb 
okkult hullámverés van (fehér és fekete mágia általi gyógyítások), nagyobb 
településeken agykontroll tanfolyamok, mágikus ráolvasások. Ezek gyüleke- 
zeteinkben, legtöbb esetben a lelkipásztor tudta nélkül, démoni erőhatásoknak 
adnak teret, rombolják gyülekezeteinket. Azért ezt a válasz-tanulmányt, érez- 
ve a lelkigondozás felelősségének a súlyát, és lelkésztársaimnak az ezirányú 
lelkigondozásban segíteni akarván, már akkor azzal a szándékkal írtam, hogy 
azt minden gyülekezetbe eljuttatom. Szenteljetek ennek a fejezetnek fokozott 
figyelmet, vessétek azt össze a , Vigyázat okkult hullámverés" című fejezettel, 
és tegyetek meg ebben a vonatkozásban is mindent, amit csak tudtok. 

A számok világa 
Főének: 393. dics. Alapige: 1. Sámuel 13,16 — 14,6 


Saul és fia, Jónátán, meg a velük levő nép a benjámini Gebában tartózko- 
dott, a filiszteusok pedig Mikmászban táboroztak. Akkor elindult a filiszteusok 
táborából három portyázó csapat. Az egyik csapat Ofrá irányába, Súál földje 
felé tartott. A másik csapat Bét-Hórón felé tartott, a harmadik csapat pedig 
annak a határnak a mentén haladt, amely a Cebóim völgyén át a pusztáig terjed. 
Kovácsot pedig egész Izráel földjén nem lehetett találni, mert a filiszteusok így 
gondolkodtak: Ne csinálhassanak a héberek kardot vagy dárdát. Ezért egész 
Izráelnek a filiszteusokhoz kellett eljárnia, hogy megélesíttessék ekevasukat, 
kapájukat, fejszéjüket és ásójukat, ha megtompult az ekevasak, kapák, háromágú 
villák és fejszék éle, vagy ha ki kellett egyenesíteni az ösztökét. Így történt, hogy 
az ütközet napján az egész hadinépnek, amely Saullal és Jónátánnal volt, sem 
kardja, sem dárdája nem volt, csak Saulnak és fiának, Jónátánnak. A filiszteusok 
előőrse pedig már a mikmászi hágóig nyomult előre. Egyik napon azt mondta 
Jónátán, Saul fia a fegyverhordozó legényének: Gyere, menjünk át a filiszteusok 
előőrséhez, amely odaát van! Apjának azonban nem szólt róla. Saul éppen Gibea 
határában, Migrónban, a gránátalmafa alatt tartózkodott. Mintegy hatszáz főnyi 
hadinép volt vele, meg Ahijjá is, aki Silóban az éfódot viselte, fia Ahitúbnak, 
Íkábód testvérének, Fineás fiának, aki az ÚR papjának, Élinek volt a fia. A hadi- 
nép sem tudta, hogy Jónátán elment. A szorosban pedig, ahol Jónátán igyekezett 
átjutni a filiszteusok előőrséhez, innen is, onnan is volt egy sziklaszirt. Az egyik- 
nek Bócéc, a másiknak Szenne volt a neve. Az egyik szirt Mikmásszal szemben 
északon, a másik Gebával szemben délen emelkedik. Jónátán tehát ezt mondta 
fegyverhordozó legényének: Gyere, menjünk át ezeknek a körülmetéletleneknek 
az előőrséhez! Hátha tesz valamit értünk az ÚR, mert az ÚR előtt nincs akadály: 
akár sok, akár kevés ember által szerezhet szabadulást. 


Kedves Testvéreim, 


Az Igének ebben a szakaszában Isten elénk tárja, hogy hiába akar az ember 
egy másik embert hatalmasnak választani, ennek az embernek rangot, nevet 
adni, bennünket a veszedelmek idején semmiféle emberi hatalom nem tart- 
hat meg, egyedül az élő Isten. Izráel népe Isten akarata ellenére királyt akart 
magának , de mit ért, hogy volt királyuk, amikor újra támadásba lendült a régi 
nagy ellenség a filiszteus nép, akik az ország nagy részét már hosszú idő óta 
felügyeletük alatt tartották. Ez az erős és veszedelmes ellenség igen tervszerűen 
készítette elő, hogyha háborúra kerül a sor, Izráel ne állhasson meg a háborúban. 

Már hosszú idő óta gondoskodtak róla, hogyha Izráelt megtámadják, a háború 
számukra csak vereséggel végződhessen. Az emberi gonoszság, és a hatalomra 
törő ember másokon uralkodni akarása sátáni erőket tud felszabadítani tervének 
végrehajtására. A filiszteusok azt a gonosz módszert alkalmazták, hogy megtil- 
tották a kovácsmesterségnek a tanulását. A közöttük addig kovácsmesterséget 
folytatóknak megtiltották a munka folytatását, és műhelyeiket bezáratták. Ezzel 
elérték azt, hogy a zsidóknak ne tudjon senki harci eszközöket, dárdákat, kar- 
dokat és lándzsákat készíteni. Így aztán nemsokára bekövetkezett az a helyzet, 
hogy még a mindennapi munka végzéséhez szükséges szerszámok is elkoptak. 
Mivel a mezei munka nem állhat le, mert a mezei munkaeszközök hiánya egy 
időszak után kenyérhiányhoz vezetne, így a zsidók kénytelenek voltak ha az 
ekevasuk, sarlójuk, kapájuk, vagy más munkaeszközük eltompult, azokat a 
filiszteus kovácsokhoz vinni. Mikor az ószövetségi népnek egy kis megmozdu- 
lására a filiszteusok azzal válaszoltak, hogy toborozni kezdték a maguk seregét, 
akkor Saul király is nagy erőfeszítéssel igyekezett sereget gyűjteni maga köré, 
de így is csak háromezer ember volt mellette. A helyzetet még nehezítette 
az, hogy Istennek a hűséges szolgája Sámuel érezve megfáradását lemondott 
bírói tisztéről, de azért nem akarta egészen magára hagyni népét és megígérte, 
hogy Isten előtt szívén hordozza népének az ügyét. A népnek a hűségét is kérte 
és kilátásba helyezte, hogy ha ez a tiszta szívűségre törekvő hűség elmarad, 
akkor elvész a nép és királya is. A filiszteusok tábora már óriásira növekedett, 
harmincezer harci szekér, hatezer lovas katona, a harci nép — mint az Igében 
olvassuk — olyan sok volt, mint a tengerpartján a homok. Ilyen nagy túlerővel 
szemben igen nagynak látták a veszélyt Saul táborában. Sámuel érkezését ígér- 
te, de késett és a szorongatott Saul király már türelmetlen volt és maga mutatott 
be égőáldozatot és hálaáldozatot Istennek. Mire ezt bevégezte, megérkezett 
Sámuel is, és nagyon megdorgálta a királyt. Előtte közben megmondta neki, 
hogy az áldozat bemutatásával nagyon rosszat cselekedett, és azért mert nem 
volt hűséges szolgája Istennek, nem lesz tartós a királysága, Isten másnak, szíve 
szerint való embernek fogja adni a királyságot. A szorongatott harci készülődés- 
ben Saul fia Jonathán átment fegyverhordozójával együtt a filiszteusok előőr- 
séhez. Jonathán őszinte szívből fakadó hitvallást tett azzal, amikor azt mondta 
fegyverhordozójának, hogy talán tenni fog az Úr értük valamit, mert az Úr 
előtt nincs akadály, hogy sok vagy kevés által szerezzen szabadulást. Ezek után 
mikor a filiszteusok előőrséhez eljutottak, Isten azt a győzelmi reménységet adó 
jelt adta Jonathánnak, amit ő szívében elgondolt. Amikor ez történt, egy néhány 
nap múlva a katonák nagy része eloldalgott, és Saul mellett a háromezerből csak 
hatszáz katona maradt. Jonathán látta, hogy ebben a veszélyesen szorongatott 
helyzetben nincs értelme számolni a katonákat, mert a filiszteusok sokszorosan 
túlerőben vannak. Már az ószövetségi korban is úgy volt, de a mai kornak az 

embere fokozott mértékben az adatok, a számok bűvöletében él. Az embert 
vonzza a sok pénz, a sok fény, a sok erő, a sok csillogás, mert az ember már az 
ókorban is a sok, a nagy, az erő és a hatalom bűvöletében élt. Krisztus születése 
előtt mintegy hatszáz évvel élt egy különösképpen nevezetes filozófus, aki okos, 
tudós ember volt, és aki többek között egy olyan számtani tételnek a szerzője, 
amelyet ma is, a mi iskoláinkban is tanítanak. Ezt a bölcs és okos embert úgy 
hívták, hogy Pythagorasz. Ő még nem ismerte, mert nem ismerhette Istennek 
az Igéjét. Az ószövetségi prófétákon keresztül tudott már a világ Istenről, de 
a teljes kijelentést Isten Jézus Krisztuson keresztül hozta. Pythagorasz pogány 
emberként is úgy élt a számok bűvöletében, hogy a számok világának részle- 
ges ismerete által is megsejtette Istennek a hatalmát és örökkévalóságát. Sokat 
tépelődött korának ez a tudósa a világmindenség keletkezéséről és azt mondta, 
hogy ennek a hatalmas világegyetemnek, amelynek a méreteit még csak nem 
is sejtjük, a kiindulópontja a Teremtő Isten. Azt mondta, a számok világában 
ez az egyes szám, mert tőle, belőle indul ki minden, és általa van ez a hatalmas 
világmindenség. Sok érdekes fejtegetése van a számok világával kapcsolatosan 
és elérkezik odáig, hogy a számok világa hasonló a Teremtő hatalomhoz, mert 
mind a kettő végtelen. Nincs ember a földön, aki meg tudná mondani, hogy 
hol van a vége a számoknak. De a számok világán keresztül való megsejtése a 
teremtő hatalomnak megérződik Pithagorasznak az etikai megnyilatkozásaiban 
15. Pogány létére azt mondja: , Azt, akiből indul ki minden, és aki végtelen hatal- 
mú és erejű, annak a világában csak tisztelettel és csodálattal járhat az ember." 
Jonathánnak az Igében hallott reménységes hitvallástétele azért megszívlelen- 
dő, mert lelke mélyén ő már Istent hordozta, ha talán nagyon homályos volt is 
ez a hit, de általa ki tudta mondani, hogy Istennek, aki olyan hatalmas, mindegy, 
hogy egy vagy sok által szerez győzelmet népének. Isten erről a Szentíráson 
keresztül is, de az életünk eseményein keresztül is sokszor bizonyságot tesz. 
Emlékezzünk az ószövetségi nép történetének arra az időszakára, amikor Isten 
büntetésből megvonta népétől három éven át az esőt. Nem volt eső, fogyott a 
kenyér, kiapadtak a patakok, sok kút is kiszáradt és az eső hiányával elvonta 
Isten a sok élelmet a sok felüdülést, a sok örömet. Isten ilyen körülmények 
között küldte hűséges szolgáját Illés prófétát egy patakhoz, ahol csodálatosan 
táplálta őt. Aztán a patak vize is elfogyott és Isten tovább küldte hű szolgáját 
egy messze élő, szegény, halni készülő özvegyasszonyhoz. Isten küldhette volna 
prófétáját egy sok földi jóval rendelkező, szükséget még szárazságban sem látó 
gazdag emberhez, de nem oda küldte. És valósággá lett az, ami emberileg lehe- 
tetlen. A szegény özvegyasszony a kevéske lisztet és a kevés olajat megosztotta 
Illés prófétával és az nem fogyott el. Naponta volt pogácsa, volt eledel. 

Vagy nézzük a Szentírás legcsodálatosabb történetét. Isten küldött a világba 
egy egyszerű szülők gyermekeként született csecsemőt, aki nem királyi palotá- 

ban, hanem a népszámlálás forgatagában egy istállóban született meg. Amikor 
ez a gyermek felnőtt, ő tárta fel környezete előtt Isten országának a titkait. Az 
emberi gonoszság keresztfára feszítette; úgy végezték ki, mint gonosztevőt. Isten 
mégis ezen az egyen, ezen a kicsinyen keresztül készített szabadulást a bűnből, 
a halálból, az örök életre. Ilyen hatalmasak, ilyen csodálatosak Istennek az útjai. 
Ez a mi reménységünk, hogy Isten ezen a kicsiny gyermekként született Jézu- 
son keresztül — aki Isten létére lett emberré — elkészítette a kegyelmét elfogadó 
embernek a szabadítást. Saul és Jonathán számolták a filiszteusoknak a nagy 
seregét és számolták a maguk kis csapatát, de Jonathánnak a szívében ott volt a 
reménység, hogy Isten tud szabadítást adni a kicsinyen, a kevésen keresztül is. 
Isten ott, abban a háborúban is megadta a reménytelen helyzetben a szabadu- 
lást népének. És Isten ott, ahol élünk hatalmas ahhoz, hogy nekünk is azon az 
egyetlen szabadítón keresztül ideadja a drága örökséget. Az az egy, akinek ada- 
tott minden hatalom mennyen és földön, üdvözítő szeretettel vár, hogy amikor 
utolsót dobban a szívünk az elkészített atyai hajlékba hozzá érkezzünk. Ámen 


Édesatyánk, megköszönjük néked ezt a templomi csöndességet, 
amelyben újra jó volt most hallani a te atyai szódat. Akkor, amikor 
mi vívódásaink, harcaink, munkás életünk közepette megfáradunk, 
amikor nagyon érezzük gyöngeségünket és közben sokféle erő 
vesz körül bennünket, sokszor a szeretetlenségnek, a gyűlöletnek 
a tábora, olyan jó, hogy te üdvözítő szereteted örömhírét mondod 
el nekünk Istenünk. Hálát adunk, hogy újra elmondod, hogy hitben 
élő gyermekeidet — akármilyen gonosz világban is élnek — várja 
a szabadítás abban az Úr Jézusban, akiben testet öltött üdvözítő 
szereteted. Kérünk, tégy bennünket hálás gyermekeiddé, érte, az 
egyért, aki megváltó élete árán szabadított meg bennünket az örök 
haláltól. Köszönjük, hogy általa számunkra is készen van a drága 
kincs, az atyai örökség. És könyörgünk légy velünk megtartó sze- 
reteteddel akkor is amikor elmúlnak ennek a napnak az órái, ha 
újra jönnek az új harcok, új feladatok. Atyánk segíts kegyelmeddel 
és vezess Szentlelkeddel, hogy tudjuk hittel megfogni annak az 
egynek a kezét, hogy tudjuk naponta átélni, hogy valóság az, amit 
mondott, hogy ő velünk van minden napon a világ végezetéig. Add, 
hogy érezzék az ő közelségét azok is, akik nagyon egyedül vannak. 
Kérünk, segíts úgy betölteni küldetésünket ebben a világban, hogy 
küldetésünk idejét gyermekeidhez méltóan tölthessük. Jézusunk 
nevében kérünk, hallgasd meg imádságunkat. Ámen 


Záróének: Szent Igédet örök Isten Énekgyűjtemény 84. oldal 1988. 

HOZSÁNNA A MAGASBAN! 


Verd. Vargha Tomis. Eochar, Fiszzkecte 1085. 





|O L nHossnina a ma-gas- bas! Agyor-mek had ki - ált. A 





3. „Olajfáknak hegyéről Zengő tömeg között A gyermekek 
osapatja Pálmát lengetve jött. Az ég kék sátorán túl A szent 
angyalok is „Hozsánna a magasban, " Ezt zengék azok is, 


.8. Zöld lombot szórt a földre Az örvendő tömeg, A vig kiál- 
tozástól A lég, az ég remeg. A menny s a föld Királya Szamá 
ron ülve megy, Az egyszerű gyerekszót Nem róva, vetve meg. 


4. „Hozsánna a magasban! Zengjen a régi dal, Krisztusnak 
a Királynak Dicséret, diadal! Szám és szivem dicsérje A Jézust 
szüntelen, Mig majd örökre áldom Fönn, tisztán, bűntelen. 

De Fc-zus velünk van nem vágyunk magunk. 


2. Ha beborul az eg s szenvedes gyötör, 
Ha. vad vihar dëöhöng, $ villam öldökől, 

Es ha szelek zúgnak, Jezus van velem, 
Vigasztalva mon dja, ne felj gyermekem. 


3. A földi harc utan var a jutalom, 
Mit a hú harcosnak megad Jezusom. 
Majd tul a Jordanon údvötad s aldast, 
Magához ölel,nem okoz csalodast. 


Ford. Fandy B. 

menny fele i gyekszem Vele szíves kilededre jut. 


2. Barmi is törtenjen, vele megyek, Közel- 

se. nyugtatja lelkem, Testem gyötrik bar 
Falahi ikin nea falaia a renali 

sam. 

3. Hegyi utak, sziklak, vagy tengerek, Meggyő. 
törnek, elfarasztanak, Az Úr kaza letörli könnye- 
met, Aza Ur keze gyözedelmet ad, 


4. Ha utunkon nem nyílnak viragok, Vagy 

szívünket tövisek tépik, Ott is vezet, ha eyer 

meke vagyok, A rozsa is tövis közt nyilib. 
8 

5. Es amikor eljön az az ora, Hogy be- 

végzem földi utamoft. Porból leltem, s 

porra leszek újra, Adol üdvösség aján- 


dekodat. 
Ford. Pandy B. 

Magaszlald az élet U-rat Lelkem as a mindenseg 


2. Ha nönak az esti arnyak, Fény hazadra 
emlékezz, Ahol nem nyugszik le a Nap, Üddvód nop- 
ja, Jézus ez. Ajkam zengjál . ig 


3. Estankant ha jè ejt kivansz, Tididnek, em- 
lékezz Barátocíra, ki rád vigyáz, Szüntelenül,- 
Jézus az. Ajkam zengjé hallalujat ... 


Ugyanerre a dallamra. , 

Szent Jgédet örök Isten, Hálas szivvel 
köszönjöák, Ta, hi velünk voltal itten, Maradj min- 
dig mivelünk. f maal hallaluját rabeg, Jósagodart 
Jatenünk,Erósítsen meg szentkezed $ kegyelme - 
det add nekünk. 

2. Alolott Jged szelid fénye, Ragyogja be 
utunkat, Hagy bün- szakadek malysegbe, Szet 
ne zuzzuk magunkat. Hallelujat zengedez- 
ve, Könnyebb lesz a haladas, Bekességre úd- 


võssagre, Csak Te vezetsz, senki mas. 


Ford. Pandy B. 

Q 1 


l- ged hi- à- ba, Ne szóljon l- ged hi- a- ba 


A fülünk Igére nem figyel, 
Lábunkkal járunk a sárba’. 
Vágyaink szakítnak Tőled el, 


` Nem fénylik mécstünk világa. 


Ó Uram, templomod hadd legyen, 
A szívünk megszentelt hely legyen! 
/:Ne azáljon Igéd hiába!:/ 


Ajkunkon hazugság bélyege, 

Megrontott életünk átka. 

Hogy állunk Elődbe igy, Uram, 
Naponként Téged imádva?! 

Nyisd meg a szemünk, hogy láthassunk! 
Szentled meg ajkunk, hogy áldhassunk! 
/:Ne szóljon Igéd hiába!:/ 


A szivünk összetört, ó, Uram. 

Itt állunk Előtted gyászba’. 

A mélyből hozd xi az életünk, 

Ne szóljon Igéd hiába! 

Áldd meg Igédet, hogy érthessük, 
Dicsőségedre hogy élhessünk, 
/:Ne szóljon Igéd hiába!:/ 

Hova vezet életünk útja 


Életre? Halálra? 


Tanulmány és üzenet 


Amikor Isten a világot teremtette, munkája folyamán többször tekintett 
végig részben megteremtett művén, és örömmel látta, hogy minden, amit 
teremtett, igen Jó. Amikor teremtő művét az ember teremtésével befejezte, 
megáldotta az első emberpárt, és terített asztalként adta nekik az Édent, hogy 
ott megáldott emberekként éljenek. Életüket az tette boldoggá, hogy az élet 
teremtője és oltalmazója, Isten is ott volt velük. Az első emberpár tehát nem 
volt pogány. De ez a boldog élet véget ért, mert az ember nem tartotta meg Isten 
parancsát, és ezzel elfordult Istentől. Aki pedig tőle elszakad, az hátat fordít 
az életnek és elindul a halál útján. Az Édent el kellett hagyniuk, már nem éltek 
együtt Istennel, és a világban a létért való küzdelem lassan elhalványította szí- 
vükben Isten emlékét. A nagyvilág útvesztőjében mindig volt mitől félni, ezért 
kerestek mindenben kapaszkodót, amit, vagy akit erősebbnek, többre képesnek 
tartottak, mint önmagukat. Csodálták az éjjel távolról fénylő csillagokat, meg- 
tapasztalták a nap jótékony melegét a természetben, a hold ezüstös fénye néha 
pedig világít az éjjeli sötétben. Ezeknek az égitesteknek isteni erőt tulajdoní- 
tottak és imádták őket. Így alakultak ki a különböző pogány vallások. Isten a 
bűnbeesés után megszánta a halál útjára térő embert és az idők teljességében 
elküldte a megváltó Jézus Krisztust, hogy a benne testet öltött isteni szeretet 
az embert a halálon át is az életre vezesse. 

Akik ma keresztyénnek születnek, nem tudják milyen kincsnek az örökö- 
sei, ha ezt a kincset nem tékozolják el. Mert a hitet nem lehet úgy örökölni, 
mint az anyagi javakat. A világi törvény szerint az anyagi javakat, ha a hitves 
meghal, a hitvestárs és a gyermekek öröklik. Az élet folyamán sok esetben úgy 
adódik, hogy a családtagok szétszóródnak egymástól. Olyan is előfordul, hogy 
a szétszóródott családtagok az élet sokféle vihara közepette úgy elsodródnak 
egymástól, hogy nem is tudnak egymásról. Ha ilyen körülmények között hal 
meg valaki, az illetékes hatóságok igyekeznek kikutatni, hol van a meghaltnak 
valakije, aki, vagy akik a megholt anyagi javainak törvényes örökösei. De a 
lelki kincsekkel más a helyzet. A szülők, akik Istentől a legdrágább ajándékot, 
élet-ajándékot kapják, amikor gyermekük születik, ezzel az ajándékkal együtt 
kapnak egy kiváltságos feladatot is. Azt, hogy miközben gyermekük kezd 
növekedni, és kezdi megismerni a világot, a földi életben rejlő lehetőségeket, 
beszéljenek neki a Teremtőről, aki a világot teremtette, aki az életet ajándé- 
kozza, és aki azért ajándékozta őket a szülőknek, hogy megtanítsák őket: ez 


587 


a földi élet csak előszoba, ahonnan elindulunk. Aki pedig útnak indul, tudnia 
kell, hova akar menni. Mondjuk el gyermekeinknek, hogy a teremtő Isten 
szeret minket, és azért ajándékozott nekünk életet, hogy szépen éljünk. A szép 
élet pedig azzal kezdődik, hogy az ember hallgasson Istenre és cselekedje aka- 
ratát. Az ember mégis megszegte Isten parancsát és a tiltott útra lépett, a halál 
útjára. Hogy milyen nagyon szereti Isten az embert, az abban mutatkozik meg, 
hogy még engedetlen gyermekein is megkönyörült. Elküldte Krisztust, aki 
Isten lévén emberré lett, a földre jött, kitárta előttünk Isten országának titkait. 
Az ószövetségi főpap bárányt áldozott a nép bűnetért, hogy a bűnre haragvó 
Istent megengesztelje. Jézus maga lett Isten Bárányává, és önmagát áldozta 
fel engesztelő áldozatul, hogy Isten megbocsássa bűneinket. Azért rendelte 
el nagycsütörtök este az Úrvacsora sákramentumát, és kötötte lelkére tanítvá- 
nyainak, hogy akarata szerint úgy készüljünk az Úrvacsorához, hogy kérjünk 
bocsánatot azoktól, akiket szóval, cselekedettel, vagy mulasztással megbán- 
tottunk, azoknak pedig, akik minket bántottak meg és bocsánatot kérnek, mi 
bocsássunk meg testvéri szeretettel. Isten tudja, és számon tartja tetteinket, 
és életünk minden megnyilvánulását. Ezért mondta Jézus: Amit megköttök a 
földön a mennyben is kötve lesz, és amit megoldotok a földön, a mennyben 
is oldva lesz. Jézus egyenesen azt mondja, hogy embertársaink iránti feszült- 
ségeinket előbb egymás között kell megoldani, és csak úgy várhatjuk Isten 
bocsánatát. Ez alól csak akkor kapunk felmentést, ha az ember keményszívű- 
sége miatt, olyan későn érkezik a bűnbánathoz, hogy az, aki ellen vétett, már 
nincs itt ezen a földön. A halott testvértől mi már nem tudunk bocsánatot kérni, 
az elkövetett rosszat nem tudjuk jóvátenni. Ilyen esetben az őszinte bűnbánat 
nyomán Krisztus áldozata az elégtétel. A bűnbánat őszinteségét pedig Isten 
látja. Azért van az Igében a figyelmeztetés: , Próbálja azért az ember önmagát, 
mert aki méltatlanul eszi az Úr kenyerét, vagy issza az Úr poharát, vétkezik 
az Úr teste és vére ellen." Önmagunkban, úgy ahogy vagyunk, mindnyájan 
méltatlanok vagyunk, de ha bevalljuk méltatlanságunkat és bűneinket, Isten 
Krisztus áldozatáért elfogad bennünket. 

Jézus Krisztus születése csoda, és kegyelem. Csoda, hogy Isten, aki a 
teremtés művét isteni tökéletességgel alkotta, az embert is jónak teremtet- 
te. Azt, hogy az ember jó emberként lépett ebbe a világba, a Szentírás úgy 
fejezi ki, hogy Isten a maga képére és hasonlatosságára teremtette az embert. 
Dávid zsoltárában pedig a hitben élő ember csodálkozó ámulata van kifejezve: 
, Kevéssel teremtetted kisebbé Istennél, dicsőséggel és méltósággal koronáztad 
meg." A teremtett mindenség élőlényei közt csak az embernek adta azt a képes- 
séget, hogy érzéseit szavakká formálva folyékonyan el tudja mondani, ami a 
szívében van, tud beszélni. Tehát Isten magával való közösségre teremtette az 
embert. Isten szól hozzánk Igéjében és mi beszélhetünk vele imádságainkban. 

De Jézus születése azért is csoda, mert Isten évszázadokkal születése előtt, 
akkor, amikor Ábrahámot kiválasztotta és szövetséget kötött vele, gondosko- 
dott róla, hogy Jézus egy családban szülessen meg. Máriának, Jézus leendő 
édesanyjának csak akkor üzente meg Isten angyala által a titkot, hogy szüle- 
tendő gyermeke a Szentlélektől születik, amikor születésének Istentől rendelt 
ideje már közel volt. 

Isten ezt népet maga is szigorú renddel nevelte tisztességre, becsületre 
és akaratának megtartására. Például amikor Isten kiszabadította őket Egyip- 
tomból, és Mózes, aki vezette őket, felment a Sinai hegyre, ahol Istentől 
a Tízprancsolatot kapta, a hegyről visszamenő Mózes egy nagyon szigorú 
büntetést hajtatott végre. Mert amikor Mózes lement a hegyről, a nép bálvány 
istenszobrot készíttetett, hogy azt körül táncolva ujjongva imádja. Az egyip- 
tomiak bálványistenei között volt egy , apisz bika" nevű bálvány. Tehát Isten 
megszabadított népe Mózes távollétekor az egyiptomiak pogány bálványát 
kezdték imádni. Ez a történet arra is felhívja a figyelmet, hogy nem jó a pász- 
tornak a nyájat sokáig magára hagyni. Mózes Isten szolgája és követeként har- 
colt Áronnal együtt a fáraóval, népüknek elengedéséért. Mikor a kiszabadítás a 
tizedik csapás után megtörtént, és már útban voltak az Ígéret földje felé, Mózes 
és Józsué a Sinai hegyre mentek, ahol Isten a kőtáblára írt Tízparancsolatot adta 
át Mózesnek. De ott készült el a sátortemplom elkészítésének a részletes leírása 
is. Éppen a Tízparancsolatban emlékezteti Isten a népet, hogy ő szabadította ki 
öket Egyiptomból, ahol már rabszolgaként éltek, hogy ne boruljanak le pogány 
bálványok előtt. Sokáig voltak a hegyen, és mikor leértek, a nép már az akkorra 
elkészült egyiptomi bálványisten szobrát táncolta körül, és imádta azt. Mózes 
elejtette, összetörte a Tízparancsolat Istentől kapott kőtábláit, és kiadta a szi- 
gorú parancsot a bálványimádó nép karddal való megbüntetésére. Akkor nap 
háromezren hullottak el a bálványimádás helyén. Amikor aztán a nép a sokáig 
tartó vándorlás után megérkezett az Ígéret földjére, ahova már Józsué vezette 
be őket, és ott is Isten Igéje ellen cselekedtek, Józsuénak kellett elrendelni a 
szigorú büntetést Ákánra és minden hozzátartozójára. Őt, és családja minden 
tagját halálra kövezték, mert Ákán eltulajdonított a hadizsákmányból dolgokat, 
amelyeket Isten törvénye értelmében Istennek kellett volna szentelnie. Ezekkel 
a szigorú büntetésekkel Isten tanítani, és figyelmeztetni akar. Egyik temetési 
énekünkben mi is megvalljuk: , Csak vándorút az életem, míg majd hazámba 
érkezem." Mi mindnyájan útban vagyunk a haza felé, amelyet Megváltónk ígér 
mindenkinek, aki parancsolatát megtartja. Az ő parancsolatának összefoglalása 
pedig így hangzik: , Szeresd az Urat, a te Istenedet, és szeresd felebarátodat, 
mint önmagadat." Így tudjuk kifejezni, hogy értünk hozott engesztelő áldozata 
drága kincsünk, hiszünk ígéreteinek, és elfogadjuk bűnbocsátó kegyelmét. De 
hogyan végződött Izráel népének ez a vándorútja Isten ígéretének a földje felé? 

A Római levélben van leírva, hogy Isten mindnyájukat kiszabadította Egyip- 
tomból, mindnyájukat megtartotta, amikor megnyitotta előttük a tengert és a 
fáraó serege üldözőbe vette őket. A pusztai vándorlás küzdelmei és nehézségei 
közt is gondoskodott ételükről, italukról. És abból a nagy seregből, amely 
elindult Egyiptomból, csak ketten érkeztek meg az Ígéret földjére. Miért? 
Nemcsak azért, mert vándorlásuk negyven évig tartott, és ennyi idő alatt egy 
kisebb gyülekezetből is sokan meghalnak, hanem mindenekelőtt azért, mert 
nem engedelmeskedtek Istennek. Egyiptomban négyszázharminc évet töltöt- 
tek, de amikor onnan kiszabadította őket Isten, a pusztai vándorlás folyamán is 
pogányul éltek. Amikor Isten Ábrahámot elhívta, az volt az első utasítása, hogy 
hagyja ott szülőföldjét, és menjen el egy Isten által mutatott helyre. A minden- 
kinek kedves szülőföldön, barátok és rokonok között nem tudott volna egy 
gyökeresen más életet kezdeni. Isten pedig Ábrahám személyéből kiindulva 
akarta megvalósítani a bűnbe esett, és így a halál útján járó emberiség megvál- 
tását. Azért mondta meg Ábrahámnak, hogy az ő magvában nyerhetnek majd 
megváltást a föld népei. Ábrahám azért volt képes elindulni erre az egészen 
új életútra, mert hitt Istennek. Szülőföldjén, Mezopotámiában viszonylagos 
jólétben éltek az emberek. Ábrahám otthagyta a szilárd fundamentumra épített 
otthont, és vállalta a sátorlakó nomád életet, mert hitte, hogy őt egy értelem 
fölötti isteni hatalom szólította meg, akinek vele nagy tervei vannak. Egyéni 
életében ez a hit volt döntéseinek a mozgató rugója, és ha valamikor megingott 
is, hű maradt Istenhez. Pedig Isten próbákat is bocsátott rá. Isten teljesítette a 
gyermekáldásra vonatkozó ígéretét, de olyan megkésve, hogy annak betelje- 
sedése emberileg lehetetlennek tűnt. Amikor az ígéret ilyen módon teljesedett, 
és a mag, Izsák felnövekedett, újabb kemény próba elé állította őt, amikor azt 
kérte tőle, hogy Izsákot áldozza oda neki. Hitte, hogy Isten akkor is meg fogja 
tartani ígéretét, ha az emberileg lehetetlennek látszik. 

Amikor Ábrahám magva, a Megváltó itt járt már e földön, és hirdette a 
megváltás befejezéseként megvalósuló Isten országának az érkezését, annak 
új törvényeként követelte övéitől a régi törvénynek, az Isten és emberszeretet 
parancsának a gyakorlati megtartását. A későbbiekben szó lesz ebben a tanul- 
mányban arról is, hogy a szeretet gyakorlására mindig és mindnyájunknak 
öszinte szívvel törekedni kell, de ennek néha határt szab a lehetőség. Pál apos- 
tol ezt a Római levélben így fejezi ki: , Ha lehetséges, amennyire tőletek függ, 
minden emberrel békességben éljetek." Mert a mindennapi életben gyakran 
találkozunk el nem fogadott, visszautasított szeretettel. A keresztyénség az első 
évtizedekben, sőt időnként az első három században, különösen a kegyetlen 
császárok uralkodása idején, életveszélynek volt kitéve. Pedig a keresztyének 
hű polgárai voltak az országnak. Közismert volt egymás iránti szeretetük és 
emberségük. Mégis üldözték őket, mert a császárok isteni rangra emelték 

magukat, akinek a képe előtt állami ünnepeken le kellett borulni, imádatban 
kellett részesíteni. A keresztyének pedig már akkor is azt vallották, hogy még 
a legjobb, legemberségesebb és leghatalmasabb ember is gyarló és bűnös 
embertársunk, aki nem méltó az imádatra. Ezért sok keresztyént ítéltek halál- 
ra. Egyik módja a kivégzésnek a vadállatok elé vetés lett. A Római birodalom 
polgárainak kedvelt szórakozó helye a cirkusz volt. Világszerte ismertté lett 
az akkori kor római jelszava: panem et circenses, ami azt jelenti: kenyeret és 
cirkuszt. A cirkuszban elkerített küzdőtéren vívták a vadállatokkal utolsó har- 
cukat az elítélt keresztyének. 

Az egyháznak ez a veszélyeztetett korszaka három évszázadig tartott. 
312-ben, Konstantin császár uralkodása idején azonban nagy változás történt. 
A császár megszüntette a keresztyén-üldözést, sőt, maga is keresztyénné lett. 
Tudatosította, hogy a keresztyének a legjobb és legbecsületesebb polgárai az 
államnak, akiket nem üldözni, hanem gyámolítani kell. Ez a változás nagy 
áldás volt az egyházra nézve, amelynek azonban a későbbiekben árnyoldalai 
is voltak. A hit lelki kincs, és mint említettük, nem lehet örökölni sem. Hitet 
csak hitben élő ember tud gyújtani az embertárs szívében, mert a , hit, hallásból 
van, a hallás pedig Isten Igéjének a hirdetése által." Ezért a hitre jutáshoz időre 
van szükség. Ha egy ország életében — rendszerint háborúk után — a társadalmi 
rend megváltozik, rögtön feltűnnek a változás vámszedői. Ezek az ügyesen 
helyezkedők addig talán az ellenzék táborához tartoztak, de ügyesen átkap- 
csolnak, ajkukra veszik az új korszak jelszavát, hogy minél előbb vezérked- 
hessenek. A hatalmas Római birodalomban maga a császár lett keresztyén. A 
hatalmasoknak mindig nagy a vonzási köre, mert akik a hatalmasokat követik, 
a hatalmasoktól jutalmat, előléptetést várnak. Ez történt a Római birodalomban 
is. Egyszerre óriási tömeg jelentkezett, hogy szeretne keresztyén lenni. Nem 
volt se elég idő, sem elég erő a sokaság hitre segítéséhez. Így lett a keresztyén 
egyház lélekszámban növekedő, de hitben hiányos közösséggé. Bizonyára ez 
lett a gyökere annak, hogy kétezer éves történelme folyamán az egyház nem 
mindig töltötte be hűséggel Istentől kapott küldetését. Ennek első jele az volt, 
hogy vezetői, főpapjai, akik a nehéz évek elmúltával jól szervezett hierarchikus 
renddé formálódtak, mindjárt megkezdték a politikai karrier utáni érdeklődést. 

A Nyugatrómai Birodalmat az 5. század végén legyőzték a germánok. 
Ehhez az is hozzájárult, hogy a birodalomban meglazult az erkölcsi élet rend- 
je, és a nép jobban szerette a cirkuszt, mint a munkát. A birodalmat megdöntő 
germán fejedelmek elfogadtak egy olyan megállapodást, amelynek alapján 
Róma független állammá lett, amelynek majdnem ezer éven át a pápák lettek 
a királyai. Így lett a pápának arany királyi koronája is. A világuralomra törő 
egyházban mellékvágányra futott az egyház legfontosabb munkája és minde- 
nekfölött való küldetése, az evangélium hirdetése. A Római Birodalom keleti 

része még egy ideig együtt maradt, és a később kialakult nyugat európai feudá- 
lis államokban, mindenekelőtt az uralkodó kezében volt a hatalom, de a hata- 
lom gyakorlásában jelentékeny súlya volt az egyháznak is. Ez sok súrlódással 
járt együtt, amely végül is azzal a megállapodással oldódott meg, hogy világi 
ügyekben az uralkodóé, lelki ügyekben pedig a pápáé a döntő szó. Az első nagy 
egyházszakadás, a latin nyugati, és görög keleti rész elválása mindenekelőtt 
hatalmi okokra vezethető vissza, de ennek hátterében hitelvi különbözőség is 
volt. A hitelvi különbözőség abban a kérdésben volt, hogy Jézus egylényegü-e 
Istennel, vagy csak hasonló hozzá, de a szakadás végül is hatalmi okok miatt 
következett be. 

Az egyház számbeli gyarapodása során nem kis gondja volt az egyház 
vezetőinek az, hogy a keresztyén hitre térő pogány tömegek túl egyszerűnek 
találták a keresztyén templomokat, amely az ószövetségi zsidó zsinagógához 
hasonló templomban, vagy épületben jött össze. A pogányok pogány hitük 
szerinti szobrokat építettek, vagy vittek be templomaikba. Minden pogány 
templomban ott volt annak a pogány istennek a szobra, akinek a tiszteletére 
építették a templomot. De a világot teremtő Isten lélek, tehát láthatatlan, és ő 
a Tízparancsolatban megtiltotta, hogy az ember imádandó szobrot készítsen 
magának, vagy szobrot, amelyet tisztelni akar. Ez a parancsolat így hang- 
zik: , Ne csinálj magadnak faragott képet, sem semmi hasonlót. Ne imádd, 
és ne tiszteld azokat." Az egyház papjai tehát, hogy a templom díszesebb, 
tehát az embereket jobban vonzó legyen, áthidaló megoldást találtak. Ebben 
segítségükre volt az akkor már folyamatban levő gyakorlat, hogy az egyház 
a legbuzgóbb, áldozatkész és jótéteményben gazdag tagjait szentté avatta. A 
szentté avatottak életét legendák övezik. Ez a körülmény aztán arra késztette 
az egyház vezetőit, hogy legnevezetesebb szentjeikről szobrot készítettek, és 
bevitték templomaikba. Katolikus testvéreink tudják, hogy Isten ezt megtil- 
totta, mégis, az a tisztelet, amellyel körülveszik a templomban levő szobrokat, 
már majdnem imádat. Ezeknek az alkotásoknak egy része alkotó elemévé válik 
a liturgiának, és mint ilyen, szent hagyománnyá is. A szent hagyományok pedig 
az egyházban egyenlő értékűnek minősülnek a Szentírással. Így válik a hitben 
élés megszokott alkotórészévé sok minden, amiről a legtöbb hívő nem is tudja, 
hogy az nincs összhangban a Szentírással. 

A 15.-16. században egy új mozgalom bontakozott ki az egyházban: a refor- 
máció. A reformátorok nem akartak vallásalapítók lenni, hanem az egyházi 
élet sok sebét akarták gyógyítani. Bár a gyógyítás megvalósításának a módjá- 
ban gondolataik különböztek egymástól, abban egy akaraton voltak, hogy az 
egyháznak vissza kell térni a Szentírásra alapozott evangélium hirdetéséhez. 
Ezek a reformációs törekvések végül is különböző nevű egyházak létesítésére 
kényszerültek, hogy életünk minden területét a krisztusi evangélium szelle- 

misége hassa át. Így a reformáció lelki megújulást és küldetéshez visszatérést 
jelentett. De előbb Németországban és később sok más helyen problémákat 
is hozott. Az evangéliumi egyházakban hangoztatták, hogy az egyház, amely 
a krisztusi szeretet hirdetésével, diakóniai munkájával, iskolák fenntartásával 
és az ifjúság hitre segítésével a legjobb szolgálatokat végzi a társadalomnak, 
elvárja az államhatalom támogatását. Ezt egy ideig meg is kapta, de az idők 
változnak. Különösen a huszadik században, amikor Közép-Európa több orszá- 
gában évtizedeken át az ateista ideológia uralkodott, sokszor előfordult, hogy 
felelős egyházi tisztségekre nem azok lettek megválasztva, akiket a gyüleke- 
zetek akartak választani, hanem azok, akiket a politikai hatalom emberei, az 
egyházügyi titkárok kijelöltek. Ezek az emberek aztán rendszerint visszaéltek 
a hatalmukkal, mert a végsőkig kiszolgálták a zsarnok rendszert. 

A reformáció hitre ébresztő, mélyebb gondolkodásra segítő hatásának a 
hullámai után új hullámok jöttek. A racionalizmusnak és a felvilágosodásnak 
nevezett szellemi hullámverés világi ellenszele volt a reformációnak, amely 
megnehezítette a hitben elmélyülni akaró életformát. A racionalizmus az embe- 
ri értelmet, az észt tette uralkodó hatalommá. Figyelme a látható anyagi világra 
összpontosult, és nem akart tudni a látható anyagi világon túli jelenségekről. 
Ezek a hatások, mint minden filozófia, az egyházakba is behatoltak, és teoló- 
gusok közt is akadtak, akik azt elfogadták. Ez azzal járt, hogy életünk dolgait, 
és jelenségeit a felvilágosodás csapatához tartozók is csak az egyik oldalról, a 
kézzelfogható, látható anyagi világ oldaláról tudták megvilágítani. Az egyolda- 
lúság pedig nem teszi lehetővé a teljes látást, az egész valóság megismerését. A 
teljes, tehát objektív látás hiánya pedig téves döntésekbe, igazságtalan tettekbe 
sodorja az embert. 

A hitben élő ember pedig, aki ismeri a testet öltött igazságot, Krisz- 
tust, mindennapi döntéseiben is igazságosságra törekszik. Az egyházak, 
a különböző vallású emberek, a múltban éppen azért, mert hiányosan 
ismerik egymást, sokat vétettek egymás ellen. A hitben elmélyülő, gondol- 
kodó emberekben ez az állapot éppen azt a gondolatot ébresztette, hogy 
a keresztyén egyházakhoz tartozóknak példát kell adni a világnak, hogy 
mi ismerjük és komolyan vesszük Krisztus Urunk parancsát: , Ahogy én 
szerettelek titeket, ti is úgy szeressétek egymást.” Ez az összefogási szán- 
dék, tehát az ökumenizmus gondolata száz évvel ezelőtt kezdődött. Ez a 
törekvés nem mindenkinek tetszik, se a világi, se a lelkészi közösségekben. 
De ha egyházaink történelmének a viharaira, a gályarabokra és a vértör- 
vényszékre gondolunk, tudatosítanunk kell, hogy nem csoda, ha ez így van. 
Mert Krisztus katolikus és protestáns gyülekezeteiben az elmúlt századok 
folyamán nem mindenütt, és nem mindig hangzott Krisztus szeretetre 
segítő evangéliuma. Múltunk után már az is eredmény, hogy száz év óta, 

amióta az ökumenikus törekvés megkezdődött, egyik táborban sem akadt 
egy olyan egyházi vezető, aki ezt merte volna leállítani. Csicserben is, ahol 
életem nagy részét töltöttem, nehezen jutottunk odáig, hogy megkezd- 
hessük minden januárban az ökumenikus imahetet. A községben három 
templom, tehát három lelkész van. Ha az imahét a református templom- 
ban kezdődött, akkor egy hétköznap este jöttünk össze a római vagy görög 
katolikus templomban, és az utolsó összejövetel ismét vasárnap volt az 
egyik katolikus templomban. Kedves alkalmak voltak ezek egymás telje- 
sebb megismerésére, és néha egy-egy elhangzott kérdés tisztázására. Én a 
beszélgetések során nem is csak egyszer fejeztem ki reménységemet, hogy 
ha a katolikus egyház második Vatikáni Zsinatának reformhatározatai 
megérnek és a gyakorlati egyházi életben is megvalósulnak, az ökumeni- 
kus törekvések hamarabb célhoz érnek. Nagy jelentőségűnek tartom, hogy 
a zsinat elrendelte a Szentírás terjesztését és olvasását. Száz évvel ezelőtt a 
Szentírás a családokban majdnem teljesen ismeretlen volt. Sok gyülekezet- 
ben a plébánosok egyenesen megtiltották annak olvasását. Igehirdetések 
ritkán hangzottak a templomokban. Csak a liturgia volt fontos, tehát nem 
csoda, hogy a nép nem is tudta, hogy ahogyan él, gondolkodik és cselek- 
szik, sok mindenben nincs összhangban a Szentírással. Mindezt előbb meg 
kell tanulni, szükséges, hogy a hitbeli ismeretek felszívódjanak a lélekbe, 
hogy az életté válhasson, életet formálhasson. Ehhez pedig idő kell. 

A hívő életnek sokféle megnyilvánulási formája van, és a formálódásban 
döntő szerepe van a családnak és a környezetnek, ahol élünk. De a hit megnyil- 
vánulásának nem a formája, hanem a tartalma a fontos. A hit életet formáló, és 
életet gyógyító erő, ezért a hitben élő ember áldássá válik a maga környezetében. 
Erre figyelmeztette Jézus annak a kornak farizeusait, akik nagyon pontosan be- 
tartották a vallásos előírásokat, vigyáztak a külsőségekre, de a szívük telve volt 
szeretetlenséggel és önteltséggel. Azért mondta nekik, hogy olyanok vagytok, 
mint a meszelt sírok, vagy kívülről szépen megmosott edények. Saul is buzgó 
vallásos farizeus volt, istenfélő embernek tartotta magát, büszke volt a vallására 
és fanatikus gyűlölettel üldözte a Jézus Krisztus követőit. De a damaszkuszi 
úton megállította őt Krisztus fanatikus rohanásában. A Krisztus körül támadt 
fényben meg kellett vakulnia, hogy amikor újra kinyílik a szeme, más színben 
lássa a világot. Akkor már Krisztus könyörülő kegyelmének az apostolává lett. 
A vallásos fanatizmus azokat, akik másképpen hisznek, gyűlöli, és örül annak, 
ha az ilyeneket háborgathatja. A hitben élő ember igyekszik szeretettel el- 
hordozni embertársát, még akkor is, ha ez nem mindig könnyű. Mindnyá- 
jan tudjuk, hogy mohamedán embertársainknak van egy csoportja, amely 
gyilkolja, pusztítja az ugyancsak muszlim társaikat is, akik másképpen 
élik a maguk hívő életét. Óriási összegeket fordítanak arra, hogy terrortá- 

madásra képezzék ki őket, hogy mint öngyilkos terroristák, felrobbantsák 
a testükre szerelt, vagy autójukba helyezett robbanószert egy meghatáro- 
zott helyen, ahol a robbanás embereket pusztíthat el. És ezt Isten nevében 
teszik, mert kiképzésük során olyan agymosást kapnak, amelyben elhite- 
tik velük, hogy robbantásuk által hitük hőseivé válnak, és Isten gazdagon 
megjutalmazza őket. Az öngyilkos merénylők családjáról az őket halálba 
küldő szervező közösség gondoskodik. Pedig Isten hitre akarja segíteni az 
embert, és Lelkének első gyümölcse a szeretet, amely erőt ad ahhoz, hogy 
másokért, mindenekelőtt szeretteinkért éljünk. Isten nevében, a hit nevé- 
ben, nem lehet embertársakat ölni, mert az Isten szeretet. 

Már több teológiai tanácskozás tárgya is volt, és több helyen égetővé vált 
a kérdés, hogy mit tegyen egy kis nép, amelynek jogai, életlehetősége több 
oldalról is meg vannak nyirbálva, és még a törvényesen deklarált jogaival se 
élhet tejesen. Tűrje a megaláztatást, szenvedje el az igazságtalanságot zokszó 
nélkül és hagyja az ítéletet az igazságosan ítélőre? A túlnyomó többség az 
e tárgyban összehívott konferenciákon azt a véleményét juttatta kifejezésre, 
hogy ezeknek a népeknek mindent meg kell tennie annak érdekében, hogy 
minden vonatkozásban egyenlő jogú társai legyenek a többségi népnek. Hála 
Istennek, környezetünkben már nincsen olyan politikai hatalom, amely által, 
ha emberi jogaiért síkraszáll, életveszélybe kerüljön az ember. Ennek ellenére, 
mindenütt akadnak , kiskapuk," hátsó bejáratos módszerek, amelyek alkalma- 
zásával jogosnak nevezik a jogtalanságot, és igazságnak nevezik a hazugsá- 
got. Ügyes trükkökkel sikerülhet valamikor kijátszani a törvényt, de ez nem 
a járható út. Mi valljuk, hogy a világot, az embert és mindent Isten teremtett. 
Ő teremtette a különböző nyelven beszélő népeket is. Magát az embert pedig 
férfivá vagy nővé teremtette. És valljuk, hogy mindennel, amit teremtett, va- 
lami terve van. A népekkel is. Mindenkinek kedves a föld ahol született, min- 
denkinek kedves a nyelv, amelyet szüleitől tanult, és minden nép nyelvének 
van egy sajátos lelkisége, amely különbözik minden más nyelv lelkiségétől. 
Ez azt is jelenti, hogy mindnyájan örökösei vagyunk valamilyen lelki, szelle- 
mi és nyelvi örökségnek és ahhoz ragaszkodunk. A bibliai Nábót azért nem 
akarta a szőlősföldjét még a királynak se eladni, mert szerette elődeit, akik 
szintén ott születtek és éltek, és szerette Istent, aki azt parancsolta, hogy szü- 
lői örökséget nem szabad eladni. Ha valaki ragaszkodik a szülők és ősök lelki 
szellemi és nyelvi örökségéhez, az Isten teremtő rendjének a keretei között 
él. És akik ezt így élik át, azoktól távol van még a gondolata is annak, hogy 
ezt az örökséget vásári portékává tegyék vagy könnyelműen eltékozolják. De 
ehhez az örökséghez való ragaszkodás, nem jelenti, hogy a más nyelven be- 
szélő emberektől megvonjuk szeretetünket. Nábótnak az élete ment rá arra, 
hogy ehhez az örökségéhez ragaszkodott, mert a király pogány feleségének a 

cselszövése, hamis vádlók vallomása alapján halálra köveztette őt. Pedig azon 
a gyűlésen mindenki tudta, hogy a Nábótról elhangzott vádak hamisak, de a 
királyi pecséttel lepecsételt levél nyomán senki se merte kockáztatni a király 
jóindulatát, amelyből egyéni hasznuk lehet. ,, De ne így legyen ez közöttünk." 

Ha valaki idegen lelki-szellemi nyelvi közösségben él, amennyire lehet- 
séges, becsülje meg, szeresse, és ápolja ott is a maga örökségét. A vegyes 
nyelvű családok gyermekei pedig legyenek a szeretet hídjává a két nép kö- 
zött. Annak az embernek van egészséges és természetes nemzeti öntudata, 
aki szereti és megőrzi a maga örökségét, de tiszteletben tartja a másokét is. 
A reformáció hajnalán is ilyen lelkülettel végezték a bibliafordítók, a fordí- 
tás nem könnyű munkáját, amely az akkori szétszaggatottság nehéz korában 
mind lelkileg, mind nyelvileg nagy áldás volt a mi népünk életében is. Ez nem 
nacionalizmus. Aki más lelkületre neveli, vagy egyenesen uszítja a népet a 
más nyelven beszélő embertársak ellen, az emberiség ellensége és műveletlen. 
Ha a mindennapi életünkben is vannak körülöttünk ilyen ellenséges indulatú 
emberek, és a megalázott igazságtalanul kezelt nép követeli jogait, az ilyen 
esetben könnyen forradalomhoz, szabadságharchoz vezethet. Mert odáig már 
eljutott, legalábbis a mi európai környezetünkben a társadalom, hogy nem le- 
het törvényesen üldözni a másnyelvű, vagy máshitű kisebbségeket, de sajnos 
odáig még nem, hogy a másság ne lehessen ok arra, hogy , kiskapuk," tehát 
hazugságok és cselszövések alkalmazása által a , mások" gyakorlatilag mégis 
jogfosztottakká váljanak, vagy jogaik csorbát szenvedjenek. A mi népünk 
történelmében is voltak ilyen harcok, és ezek sok áldozattal jártak. Az 
ilyen harcokban elesettek azért áldozzák életüket, hogy az életben mara- 
dók, és utódaik megtarthassák lelki-szellemi és nyelvi örökségüket. Ezért 
méltók arra, hogy emléküket az utókor kegyeletes szeretettel őrizze. 

A gonoszság lelke az élet minden területén munkálkodik. A cél, eltántorí- 
tani az embert az Isten teremtő rendje szerinti életmódtól. Mert, — mint mond- 
tuk, — Istennek mindennel, amit teremtő rendjébe bevett, terve van. Azzal is, 
hogy az embert férfivá vagy nővé teremtette. Isten e két nem különböző bioló- 
giai adottságain keresztül gondoskodik arról, hogy az ember teljesítse paran- 
csát, és biztosítsa a földön az élet folyamatosságát. Isten tehát anyajelöltté, és 
apajelöltté teremtette az embert, hogy a gyermekek a szülői szeretet melegé- 
nek a légkörén nevelkedhessenek. De az ember Istennek ezt a teremtő rend- 
jét egyre nagyobb mértékben figyelmen kívül hagyja. A tudomány bizonyos 
területének a szakemberei úgy veszik ezt az állapotot pártfogásukba, hogy 
azt betegségnek nevezik, vagy azt mondják, ez a hajlam már születésükkor is 
génjeikben volt. Mindkét esetben van megoldás emberi vonalon is. Betegség 
esetén a gyógyítás, hajlam esetén pedig a célirányos nevelési mód. A családi 
életet több oldalról is sújtó deformációt némelyek gazdasági nehézségekkel 

indokolják. Ez is csak részben igaz. Sokkal nehezebb gazdasági körülmények 
közt élő elődeink egyszerű hajlékaiból is sok gyermekkacagás hangzott. Most 
viszonylag jó gazdasági körülmények közt élő egészséges családokban is ke- 
vés gyermek születik. Mit várhatunk akkor Isten egészséges életrendjét figye- 
lembe se vevő embertársainktól? 

Ezeknek a sajnálatos emberi magatartásoknak és ferde hajlamoknak 
tulajdonítható családi életünknek az elesett állapota. Ennek a következ- 
ménye, hogy városainkban és falvainkban fogy a gyermekek, és a gyer- 
mekeiket szeretettel nevelő anyák, és növekedik a kutyát vagy kutyákat 
sétáltató házaspárok száma. 

A hívő ember alapvető tulajdonsága a szeretet, de mint ahogyan a termé- 
szetben nincs állítólag két egyforma falevél, úgy nincs az emberek közt sem 
két tökéletesen egyforma arcú vagy egyforma lelkületű ember, mert Isten az 
embert nem sablonnak, hanem egyéniségnek teremtette, aki tud gondolkodni, 
és akarata van. Azért keresi az ember, aki a földi élet útvesztőiben járva sok- 
szor nem talál megoldást élete megoldhatatlannak tűnő kérdéseire az igazsá- 
got, az élet értelmét és célját. Erre a kérdésre minden kor embere más választ 
ad, ami azt jelenti, hogy erre az ősi kérdésre az ember nem tud megnyugtató 
választ adni. Ez azért van így, mert az ősi kérdés: Ki vagyok én a halandó em- 
ber, nem választható el attól a kérdéstől; kicsoda az örökkévaló Isten? Az ókor 
egyik nagy pogány filozófusa, Plato azt tanította, hogy az élet hiábavalóság, 
árnyék, amely eltűnik, ha lenyugszik a nap. Ezért az élet legszebb, legboldo- 
gabb napjának a meghalás napját tartotta, amely véget vet a hiábavaló életnek. 
Azért van szükség Isten ismeretére, mert Isten olyan valamit készített, 
amely túl van az emberi értelem lehetőségein. Ez a , valami" az örök élet. 
A János evangéliumában, Jézus főpapi imájában ezt így olvassuk: „AZ 
pedig az örök élet, hogy megismerjenek téged, és akit elküldtél, a Jézus 
Krisztust." Ha erre az ismeretre eljutunk, akkor a földi életet nem hiá- 
bavalóságnak tartjuk, hanem elindulásnak egy olyan élet felé, amelynek 
csodálatos távlatai vannak. Isten Igéje a hit bölcsője. De a hitet, éppen 
azért mert egyéniségek vagyunk, mindenki másképpen éli át. A hitnek is 
vannak hőfokai, de nem a hőfok a fontos, hanem a hitnek az őszintesé- 
ge, és tisztasága. A hívő ember önzetlen szeretettel tud Istennek szolgálni, 
még akkor is, ha ez terhes. Azért ha a gyakorlati életben a hit néha kü- 
lönböző irányú tettekben nyilvánul is meg, amit nem tudunk megérteni, 
ne kárhoztassuk, hanem hallgassuk meg egymást, ha szükséges, javítsuk 
ki egymás tévedéseit, és éljünk Isten gyermekeihez méltó életet. Mert az 
ilyen lelkülettel töltött földi élet után halhatatlan élet következik. 

A Nagykaposi Református Egyházközség története 


Nagykapos 10.000 lakosú kisváros Kelet-Szlovákiában, 3 km-re a 
kárpátukrajnai határtól és 18 km-re Ungvártól. Egy 13. századból származó 
oklevélen nevét Copusnak írták. A helység az egykori Kiskapos, Nagykapos 
és Csepely összeolvadásából keletkezett és az első világháború végéig a tör- 
ténelmi Magyarországhoz tartozott. A reformáció hullámai Kaposra is hamar 
eljutottak, és a 16. század második felében a helységek lakosainak nagy része 
reformátussá lett. A katolikus gyülekezet úgy megfogyott, hogy több mint 
száz éven át nem volt lelkésze és a kaposi kis gyülekezet a csicseri gyülekezet 
leányegyháza lett. Az ellenreformáció aztán olyan kegyetlen hatalmi eszkö- 
zöket alkalmazott, hogy a református gyülekezet fogyatkozott meg nagyon. 
A lelkésznek is menekülnie kellett és a templomot lepecsételték, hogy ne 
lehessen ott istentiszteletet tartani. Csepelynek külön temploma volt, és mivel 
Csepely artikuláris hely volt, az ellenreformáció nehéz éveiben az ottani kis 
templomba mentek a kaposi hívek is. Az első világháború után, amikor a 
trianoni békeparancs nyomán Magyarországot szétdarabolták, az újonnan 
életre keltett Csehszlovákia szlovákiai részéhez Nagykapossal együtt 492 
református gyülekezetet csatoltak. Ezek egy része leányegyház volt. A 492 
gyülekezetből 449-ben a hívek magyar, 31-ben pedig szlovák anyanyelvűek 
voltak. Ezekben a gyülekezetekben az első világháború előtt is szlovák volt 
az istentiszteleti nyelv. 12 vegyes ajkú gyülekezetben váltakozva volt magyar 
és szlovák az istentiszteleti nyelv. A Csehszlovák állam teljes szabadságot és 
függetlenséget ígért az egyháznak, ha az egyház szervezeti egységbe tömörül, 
megválasztja vezető testületét és az így megszervezett Szlovákiai Reformá- 
tus Egyház elkészíti és állami jóváhagyásra felterjeszti az új egyházalkot- 
mányt. Ezzel együtt azt is megkövetelte az új állam, hogy a lelkészek tegyenek 
hűségfogadalmat a Csehszlovák államnak. Az egyház ilyen körülmények közt 
készítette el egyházszervezetét és egyházalkotmányát, amit be is nyújtott az 
illetékes állami hivataloknak. A megkövetelt hűségfogadalommal kapcsolatban 
azonban fenntartása volt az egyház vezetőinek. Kifejezték hajlandóságukat a 
hűségfogadalom letételére, azzal a feltétellel, ha előbb az állam jóváhagyja 
a benyújtott egyházalkotmányt, és ezzel szavatolja az egyházalkotmányban 
megfogalmazott hagyományos függetlenséget és szabadságot, amit a történel- 
mi Magyarországhoz tartozás évszázadai során élvezett. A hatóságot elvileg 
elfogadhatónak tartották ugyan az elkészített egyházalkotmányt, de annak 
gyakorlati jóváhagyása elé folyamatosan akadályt gördítettek. Az éveken át 
húzódó tárgyalások 1938-ig, Csehszlovákia felbomlásáig sem vezettek az egy- 
házalkotmány elfogadásához. Így az egyház féltörvényes állapotban végezte 
küldetését, és a lelkészeknek hordozni kellett az ennek eredményeként kelet- 


598 


kezett egzisztenciális bizonytalanságot és sok esetben a súlyos megélhetési 
gondokat is, amit a harmincas években még súlyosabbá tett az egyetemes 
gazdasági váltság. Mivel az egyház szellemi központjaitól, iskoláitól is el volt 
szakítva és a lelkészek és tanítók kiképzését Magyarországon a Csehszlovák 
állam nem akarta engedélyezni, évekig probléma volt az egyházi szolgálatok 
folyamatosságának a biztosítása. Végre sok erőfeszítés után, külföldi testvé- 
rek erkölcsi és anyagi segítségével megnyílt Losoncon egyházunk teológiai 
akadémiája. Egy tanítóképző intézet megnyitására csak tíz évvel később, 
1935-ben került sor Komárom Szlovákiához csatolt részén. Túlnyomórészt 
magyar nemzetiségű egyházunk mindvégig mostohagyermek maradt az ú. n. 
első Csehszlovák köztársaságban. 

* * XA bécsi döntés után, amikor a felvidék magyarlakta területe visszacsa- 
tolódott az anyaországhoz, tárgytalanná lettek a Csehszlovákiához tartozás 
ideje alatt rendezetlenül maradt szervezeti, egyházjogi és iskolaügyi problé- 
mák. Nagykapos is betagolódott a Tiszáninneni Egyházkerületbe. Nagykaposi 
diákjaink a közeli Sárospatakon folytathatták tanulmányaikat. Reményteljes 
évek voltak ezek, de örömünket hamar elvette a második világháború sok 
szörnyűsége." * *A második világháború a nagykaposi gyülekezetet is megté- 
pázta. A háború folyamán a harctéren 20-an haltak meg Kaposról. A bombatá- 
madások során otthonaikban vagy annak környékén is meghaltak 13-an. A 
front után elhurcoltak közül 32-en haltak meg a Szovjetunióban. Kapos- 
Csepelyből 17 családot telepítettek ki Magyarországra. Az itthon maradtak 
majdnem minden családban gyászoltak vagy hiányoltak valakit, akit elhurcol- 
tak, deportáltak vagy kitelepítettek. A Szovjetunióba elhurcolt 96 férfi közül 
sokról éveken át nem tudták, hogy él-e vagy meghalt. A gyülekezet csepelyi 
templomát bombatámadás rombolta le, amelyet az azelőtt is csak 120 lelkes 
gyülekezet nem tudott újra felépíteni. A templomépítés nemcsak azért maradt 
el, mert a gyülekezet kicsiny volt és a kitelepítés által még kisebb lett, hanem 
mindenek előtt azért, mert a háború után újra visszaállították a trianoni hatá- 
rokat és Nagykapos is újra Csehszlovákiához csatolódott. A sok sebből vérző 
egyházi életet is a népünket sújtó rendeletek tették még nehezebbé. A naciona- 
lista gyülölködésnek és uszításnak olyan izzó atmoszféráját keltették életre, 
hogy a városok utcáin, vagy a vonaton magyarul megszólalni veszélyes volt. 
Az ország államfője ismét a dekrétumairól híres E. Beneš lett, aki egyöntetű 
szláv államot akart formálni, és a más nyelvű lakosságot minden eszközzel 
likvidálni akarta. Szellemisége bevonult a mi egyházunkba is. Az egyházi 
vezetést a szlovák lelkészeknek egy kis csoportja vette kezébe. A benesi dek- 
rétumok nyomán kiadták a rendelkezést, hogy az istentiszteleteket minden 
gyülekezetben szlovákul kell tartani. Híveink között akkor még alig akadt 
szlovákul is értő ember. A lelkészek sem voltak felkészülve a szlovák nyelvű 

igehirdetésekhez. Ha valamelyik lelkész megpróbálta felolvasni a hivatalosan 
kapott cseh igehirdetést és imádságokat, azt legtöbb esetben nem értette a lel- 
kész sem és a gyülekezet sem. Az egyház vezetését kezébe vevő kis lelkész- 
csoport kiadta ugyan a rendelkezést a szlovák istentiszteletek tartására, de nem 
volt köztük senki, aki elvégezte volna az igehirdetések és imádságok kidolgo- 
zásának komoly teológiai munkáját. Kidolgozott szlovák istentiszteleti anya- 
guk tehát nem volt, ezért fordultak a Cseh-Testvér Egyházhoz, és a tőlük kapott 
cseh igehirdetéseket küldték el a mi magyar gyülekezeteinkbe, hogy lelkipász- 
toraink azt olvassák fel templomainkban. A cseh nyelv a mi népünknek még a 
szlováknál is idegenebb és érthetetlenebb volt. Emiatt a gyülekezetek tagjai 
elmaradtak az istentiszteletről. Néhány lelkész, aki nem bírta elviselni azt a 
feszültséget, amit ez az állapot okozott, elköltözött családjával együtt Magyar- 
országra. De voltak lelkészek, akik vállalták az engedetlenség kockázatát, és a 
rendelkezés ellenére anyanyelvünkön végezték szolgálataikat. Ez a durva 
nyelvi erőszak azonban rossz hatással volt a lelkekre, mert még jobban mélyí- 
tette azokat a lelki sebeket, amelyek a háborús idők sokféle szenvedése és 
vesztesége miatt amúgy is sajogtak, és fokozott mértékben szükség volt az 
egyház lelkigondozó szolgálatára. A nagykaposi gyülekezet lelkipásztora ezek- 
ben az években dr. Magda Sándor püspök volt, aki törvénytelennek tartotta az 
anyanyelvi istentiszteletek tilalmát, már csak azért is, mert ezeket a benesi 
szellemiségű elnemzetlenítő törvényeket egyházi választás nélkül vezető sze- 
repet betöltő lelkészek rendelték el a magyar gyülekezetekben, az állami ható- 
ságok parancsa alapján. Egyetemes egyházunknak tehát nem voltak legitim 
vezetői azok a szlovák lelkészek, akik az állami hatóságok parancsát az egy- 
házközségek felé továbbították. A rá nehezedő politikai nyomás azonban 
Magda Sándor püspök-lelkészt is arra késztette, hogy családjával együtt 
Magyarországra távozzon. Nagykaposi gyülekezetétől 1947 november 7-én 
köszönt el.A kitelepítés nagy lelki törést jelentett mind a kitelepítettekre, mind 
az itthon maradtakra nézve. A 17 család többsége, akiket Magyarországra, 
Elekre és Gyulára telepítettek át, a templom nélkül maradt csepelyi gyülekezet 
tagja volt. Ennek a gyülekezetnek itthon maradt része vezetőivel együtt csat- 
lakozott a nagykaposi gyülekezethez, lerombolódott templomuk harangját 
pedig a nagykaposi templom tornyában helyezték el. A nagykaposi gyülekezet 
templomának a tornyában akkor csak egy harang volt, mert az első világhábo- 
rú idején a másik harangot hadi célokra elrekvirálták, és a sok problémát hozó 
két világháború közötti években nem sikerült megoldani annak pótlását. Az 
Elekre kitelepített hívek úgy akarták megőrizni és ápolni az otthonmaradt 
testvérekkel a közösséget, hogy szerettek volna valamit kapni azokból a kegy- 
szerekből, amelyet itthoni életükben ők is használtak. Szerették volna megkap- 
ni otthoni csepelyi templomuk harangját is. Ezért miután Magyarországon az 

akkor alakuló eleki gyülekezetbe betagolódtak, kérésüket az eleki presbitéri- 
ummal karöltve az 1949 szeptember 4-én tartott gyűlés jegyzőkönyvbe foglalt 
óhajaként küldték el Nagykaposra. A nagykaposi presbitérium megtárgyalta az 
ügyet és a következő határozatot hozta: A nagykaposi presbitérium teljes egé- 
szében méltányolja az eleki ref. egyház kérését, és testvéri szeretettel kíván a 
kérésnek eleget tenni, annál is inkább, mert áttelepített testvéreink buzgó mun- 
káját egyházunk építése terén úgy erkölcsileg, mint anyagilag támogatni óhajt- 
ja. A presbitérium készséggel bocsátja rendelkezésére eleki testvéreinknek 
mindazokat a klenódiumokat és a paróchiális könyvtár mindazon köteteit, 
amelyek szükségesek az ott most alakult egyházközség számára. A volt 
ungcsepelyi ref. egyház presbitériuma felajánlja a paróchiális könyvtár mind- 
azon köteteit, amelyek a nagykaposi ref. egyház paróchiális könyvtárában is 
megvannak. A nagykaposi ref. egyház presbitériuma ajándékozni kíván saját 
klenódiumaiból 2 (kettő) kelyhet, 2 (kettő) tányért, egy ón keresztelő edényt 
és az úrasztali terítőkből 2 (kettő) darabot. Az ungcsepelyi egyház presbitéri- 
uma nem tudja azonban teljesíteni eleki testvéreinknek azt a kérését, hogy az 
ungcsepelyi egyház harangját is átengedje. A harang mely egy évszázad óta 
hívogatta az élőket és siratta halottainkat, mint ősi emlék olyannyira összenőtt 
itt maradt testvéreinkkel, hogy a jövőben is ez fogja hirdetni a nagykaposi ref. 
egyház templomának a tornyában az ungcsepelyi egyház múltját és a két egy- 
ház egyesülését. Erre való tekintettel a presbitérium mint látható emléket 
megőrizni óhajtja az ősi harangot az ősi helyen, annál is inkább, mivel a volt 
ungcsepelyi ref. egyház tagjainak nagyobb része ma is Nagykapos-Csepely 
községben tartózkodik. A közös presbitérium a jelen jegyzőkönyvben felsorolt 
tárgyakat készséggel bocsátja az eleki ref. egyház rendelkezésére és működé- 
sére Isten gazdag áldását kéri. 1948 februárjában Csehszlovákiában is magához 
ragadta a hatalmat a kommunista párt. Az új politikai hatalom az ateista ideo- 
lógiát igyekezett uralkodó eszmévé tenni az országban és mindent megtett 
annak érdekében, hogy az egyházi életet a templomok falai közé korlátozza és 
a keresztyén hit lelkiségét a közéletből kiszorítsa. Ennek aztán messzemenő 
következményei voltak az egyház életében. Az ateista ideológia terjesztésének 
az első lépéseként elvették az egyházak iskoláit. A nagykaposi ref. egyház tehát 
egyik templomának az elvesztése után, amely Csepelyben volt, az iskoláját is 
elvesztette. Az új politikai hatalom, amely az egyházak minden külső föld 
ingatlanját állami tulajdonba helyezte, a belsőségekre nézve sem tartotta sért- 
hetetlennek a magántulajdont. 1955-ben a járási és a nagykaposi vezetőség 
építési terve szerint a Járási Nemzeti Bizottság központi hivatalát Nagykaposon 
akarták felépíteni, és az építés helyéül a református lelkészlakás kertje lett 
kijelölve. Az építés tervét közölték a szóban forgó földdarab tulajdonosával, 
tehát az egyházközséggel, és felhívták annak előjáróságát, hogy a szükséges 

területet bocsássa rendelkezésükre. Ebben az esetben hajlandók a tulajdonossal 
adásvételi szerződést kötni. Amennyiben az egyház ezt nem akarja, a szükséges 
területet kisajátítással helyezik állami tulajdonba. A területet végül is az általuk 
meghatározott áron, négyzetméterenként 4 koronáért megvásárolták. 1957-ben 
nem kis gondot okozott az egyháznak, hogy a város politikai vezetése állami 
tulajdonba akarta venni a lelkészlakást is, mert egy városrendezési terv kere- 
tében, amelyhez egy postahivatal építése is hozzátartozott, szükség volt a lel- 
készlakáshoz tartozó udvarra is. Az önkéntes/?/ megállapodásra a Helyi 
Nemzeti Bizottság elnökségével, akik a tárgyaláson az államot képviselték, 
1957 november 14-én került sor. A parókia épületéért, amely éppen felújítás 
után volt, 154.000 koronát adtak. Ezen az állapoton az egyház előjárósága nem 
tudott változtatni, de a szerződést azzal a kikötéssel írták meg, hogy az egyház 
az eladott lelkészlakást csak akkor adja át az új tulajdonosnak, ha belsőséget 
vásárol, és az új lelkészlakást felépíti. Az új lakás három év múlva végülis 
Csepelyben, a templomtól 1 km távolságra épült fel. Nagykapos nagy többsé- 
ge római katolikus, de van itt egy növekedő görög katolikus gyülekezet is, 
amely most épít templomot. A háború viharának az elvonulása után a gyüleke- 
zet 1948-ban igyekezett templomát megújítani. A templomon akkor még ott 
voltak a háború sebei, aknaszilánkok nyomai. 1950-ben a templom belső részét 
és a festést újították meg. Mivel az orgona is erősen megrongálódott állapotban 
volt, annak általános felújítását is elvégeztette a gyülekezet. Ez alkalommal 
elektromos meghajtású fújtató szerkezetet is szereltek az orgonához. A temp- 
lom 1948-ban történt külső javítása csak ideiglenes jellegű szükségmegoldás 
volt, ezért 1956-ban szükség volt egy alaposabb megújításra. A háborús sérü- 
lések nyomait csak ezzel a javítással sikerült véglegesen eltüntetni. A templom 
építésének 200 éves évfordulójára 1987-ben a gyülekezet újra elvégezte a 
templomon azokat a javításokat és újításokat, amelyeket az idő vasfoga miatt 
szükséges volt elvégezni. Ekkor elkészíttette a gyülekezet a harangozás villa- 
mosítását 15. A második világháború áldozatainak az emlékét a templom előtti 
kis téren felállított kopjafa emlékmű őrzi, ahol a magyar társadalmi szerveze- 
tekkel együtt minden október végén kegyeletes emlékünnepet tartunk. 
Nagykapos központi fekvésű hely, és Ungvidék szellemi életének már az első 
világháború előtti időben is központja volt, járási szolgabírói hivatallal, járás- 
bírósággal. A lakosok lélekszáma akkor még csak 1300 körül volt. A számbe- 
li gyarapodás akkor kezdett rohamosan emelkedni, amikor a második 
világháború után a környező községekben tűzzel-vassal összekovácsolták a 
földműves szövetkezeteket. Az évek során egyre jobban gépesített szövetke- 
zetekben nem sok munkaerőre volt szükség. A családi gazdaságok széthullot- 
tak, a fiatalok nagy többségének már idegen lett a mezőgazdasági munka, és a 
központibb fekvésű helyekre költöztek, ahol sokféle munkaalkalom, vagy 

tanulási lehetőség volt. A közeli Vajánban épített villanytelep is sok munkást, 
mérnököt és más szakembert alkalmaz. Az ottani vezető szakemberek jelenté- 
keny része is, akiknek többsége szlovák, Nagykaposon telepedett le. Így növe- 
kedett Nagykapos lélekszáma 10.000-re. De ezeknek az új lakosoknak a 
többsége új lakhelyén nem kapcsolódott be az egyházi közösségekbe. Az 
egyház lelkigondozói és missziói toborzásának csak részleges eredménye van. 
A ref. gyülekezet lélekszáma 1931-ben 532 volt. A 2000-ben tartott népszám- 
lálás adatai szerint a reformátusok lélekszáma meghaladja a 2000-et, és bár a 
templom nagy ünnepekben zsúfolásig telve van, néha még a padok közt is 
állnak a hívek, a hívő életben sokan elbizonytalanodtak. A háború és az erőszak 
által okozott anyagi károkat fel lehet mérni, ki lehet számokban fejezni, de más 
a helyzet a lelki-szellemi életben okozott károkkal. Fel se tudjuk mérni, meny- 
nyi lelki-szellemi kárt okozott köztünk az elmúlt évszázad ideológiai háborúja 
az egyház ellen folytatott támadásával. A mai szülők és nagyszülők két nem- 
zedéke az ateista ideológia légkörében nőtt fel. Ennek eredményeként a mai 
középkorú és fiatal nemzedék jelentékeny része ingatag talajon, vagy egyene- 
sen lelki légüres térben él. Nem tudja hová tartozik, vagy nem tud dönteni, 
hová tartozzon. A lendületes technikai fejlődés által növekvő árubőség és az 
azokat propagáló színes reklámok szellemisége a lélektelen gyakorlati materi- 
alizmus felé vonzza az embereket, különösen a fiatalokat. Ebben a miliőben 
fokozott mértékben szükség van a maradandó lelki értékeket képviselő egyhá- 
zi szolgálatra. Szükség van arra, hogy ifjúságunknak, amely legjobban ki van 
téve a szellemi zsibvásár kínálatának, segítsünk, hogy életét, jövőjét az egyet- 
len szilárd alapra, az örök kősziklára, Jézus Krisztusra építse. A templomon 
kívül szükség van egy olyan létesítményre, ahol a templomban hallott, hitre 
segítő Ige fényszóróját a mindennapi életben előforduló sokféle kihívás és 
kísértés felé fordítják a lelkigondozók. Csak Isten Igéje, Krisztus Lelke segít 
eligazodni összekuszált világunk sötét útvesztőiben. Mert a sátánnak gazdag 
eszköztára van. Nemcsak ateista ideológiával tud embereket elfordítani a 
Krisztusban adott új élettől, hanem szépen csengő vallásos jelszavakkal és 
elméletekkel is. Nem Isten Lelkének a munkája az, hogy az utóbbi években 
úgy szaporodnak az új vallások, szekták, és a keleti filozófia vallásos mezbe 
öltözött, vagy még keresztyén mázzal is bevont tanításai, mint nyári eső után 
a gombák. Az elmúlt évek sajtóközleményetből tudjuk, hogy több ilyen vallá- 
sinak nevezett csoport vonzáskörébe került fiatal sodródott már a téboly útvesz- 
tőjébe, ami aztán kollektív öngyilkosságba vezetett. Ezért kell nagyon résen 
lenni az egyházaknak, a keresztyén hit mélységeit ismerő embereknek, hogy 
életünk és szeretteink élete ne kerüljön sötét szellemi erők útvesztőjébe.Mind- 
ezeket a dolgokat ismerve döntött a nagykaposi gyülekezet úgy, hogy ifjúsá- 
gunk keresztyén hitben nevelése és megtartása érdekében a nehezítő 

körülmények ellenére is igyekszik a maga részéről meghozni minden tőle 
telhető áldozatot. Ezért készítette el egy ifjúsági központ építésének a tervét, 
jóllehet tudja, hogy ennek a tervnek a megvalósítása messzemenően megha- 
ladja erejét. Az első lépés az volt, hogy vásárolt egy belsőséget, amelyet csak 
egy út választ el a templomtól. A nem kis munkát jelentő előkészítő terepren- 
dezés után 2000 őszén lett lerakva az épület fundamentuma. A munka lassan 
halad ugyan, de folyamatban van. Miután az utóbbi időben a hollandiai és 
magyarországi testvérektől is kaptunk egy kis segítséget, 2004 őszén az épület 
tető alá került. Az épületben lesznek konferencia termek, kiállítási helység, 
könyvtár, teológiai adattár, egy kis nyomda, és helység a keresztyén sajtóter- 
mékek terjesztésére, klubhelység, vendégszobák és lakás az ifjúsági munkát 
vezető lelkész és családja részére. Természetes, hogy az ifjúság szórakozni is 
akar, és áldott dolog az, ha a szórakozást nem kétes szellemű világi mulatóhe- 
lyeken, hanem gyülekezeti, testvéri közösségben találja meg. Ezért lesz az 
épületben klubhelyiség is. Nagykapos 3 alap és 3 középiskolájában mintegy 
3000 fiatal tanul. Reménységgel gondolunk arra, hogy rajtuk kívül a környék 
sok keresztyén fiataljának lehet kedves találkozó helyévé és a lelki-szellemi 
felfrissülés forrásává ez az épülő központ.1930 után a következő lelkészek 
szolgáltak a nagykaposi gyülekezetben: Dr. Magda Sándor püspök, akit 
Csicserből hívott el és választott lelkészévé a nagykaposi gyülekezet 1934-ben. 
Szlovákiai Református Egyházunknak három egyházkerülete volt, és ő mint 
az itteni Tiszáninneni Egyházkerület püspöke lett nagykaposi lelkész. Évek 
hosszú során át volt az egyház hivatalos lapjának, a hetenként megjelenő 
Református Egyház és Iskolá-nak a főszerkesztője. Isten Igéjét nemcsak a 
szószéken, hanem a sajtóban, értékes irodalmi alkotásokban is hirdette. A saj- 
tón keresztül is küzdött azért, hogy itteni kisebbségi magyar sorsunk elvisel- 
hetőbb legyen. Utódja Csatlós Sándor volt, akit Iskéből hívott és választott meg 
a gyülekezet. Beiktatása 1948. januárjában volt. Ő aztán egész életét 
Nagykaposon töltötte. Az ő szolgálati ideje alatt kellett a gyülekezetnek elvi- 
selni az egyházi földek államosítását, és az addigi lelkészlakás eladását, amit 
a kommunista hatalom rendelt el. Mivel a front után Kárpátalját a Szovjetuni- 
óhoz csatolták és ezzel az eredeti Ungi Egyházmegye egy része is oda csato- 
lódott, új területi elrendezése lett az egyházmegyének. Az Ungi Egyházmegye 
Szlovákiában maradt gyülekezeteihez hozzácsatolták a felső-zempléni szlovák 
gyülekezeteket is. Az így szerveződött egyházmegyének Eperjesi Egyházme- 
gye lett a neve, amelynek 1972-től 1984-ig esperese, majd 1996-ig egyházme- 
gyei főjegyzője volt. Megválasztott utódja 1998-ban Pándy Árpád lett, akit 
Nagyráskáról hívott el a nagykaposi gyülekezet éppen akkor, amikor ott új 
lelkészlakás építése volt folyamatban. Előzőleg a gyülekezettel összefogva 
nyári ifjúsági tábort építettek ki Nagyráskán, hogy ott a környék ateista ideo- 

lógia bilincseiből megszabadult fiataljai, iskolásai, Isten Igéje körül lehessenek 
együtt. Nagykaposra kerülve ezt az ifjúsági munkát akarja a lelkész szélesebb 
alapokra helyezve folytatni. Az ifjúság és az egyház jövője iránti felelősség 
adta a nagykaposi ifjúsági központ építésének a tervét, amelynek építése folya- 
matban van. Az Ungi Egyházmegye egy részével együtt az egész Kárpátaljai 
Egyházkerület is a Szovjetunióhoz lett csatolva. Ezért a második világháború 
után egyházunk Csehszlovákiában maradt újjászervezői már nem törekedtek 
arra, hogy a megmaradt területen visszaállítsák az első világháború utáni egy- 
házkerületeket. Ennek Kárpátalja elcsatolásán kívül az volt az oka, hogy a 
háború áldozatai, majd a kitelepítések és deportálások által nagyon megfogyat- 
kozott az egyház lélekszáma. Ezért az előző két egyházkerületet összevonták 
és az így keletkezett Egyetemes Egyháznak Dr. Varga Imre lett a törvényesen 
megválasztott püspöke. A nagykaposi református iskolának a története — sajnos 
— befejeződik azzal, hogy a község a második világháború után ismét Cseh- 
szlovák államkeretbe került. 1928-tól Pápay István volt az egyházi iskola 
tanítója, aki azonban a háború alatt fogságba került. Egy 1946-ban tartott 
presbiteri gyűlés jegyzőkönyve tanúskodik arról, hogy a gyűlésen szeretettel 
beszélnek róla, és sajnálattal emlegetik, hogy még mindig nem jött haza a 
fogságból. A háború utáni kemény nacionalizmus a magyar iskolákat becsu- 
katta, az utána következő kommunista hatalom pedig el is vette az egyházak 
iskoláját. Pápay István 1947-ban szabadult a fogságból, de miután megtudta 
hogy az itteni magyar iskolákat megszüntették, Magyarországon maradt. Ezzel 
megszűnt annak a lehetősége, hogy a fiatal nemzedék intézményesen keresz- 
tyén szellemben nevelődhessen. A politikai fordulat után ígéretesnek mutatko- 
zott a lelkésznek az a kezdeményezése, hogy Nagykaposon legyen ismét 
egyházi iskola, de ez sajnálatos környezeti körülmények miatt ez ideig még 
nem valósítható meg. Az egyházgondnoki tisztséget 1921-től Pap Zsigmond 
viselte. Utána 1950 októberéig, hirtelen bekövetkezett haláláig Kiss Kálmán 
volt az egyházközség gondnoka. A későbbi gondnokok névsora: Eszterhay 
János, Pál J. Jelenleg Simon Sándor a nagykaposi gyülekezet gondnoka, aki 
1996-2002-ig egyházmegyei gondnok is volt. 1970-1996-ig Asszonyi Árpád 
mérnök személyében nagykaposi egyháztag viselte az egyházmegyei gondno- 
ki, majd 1996-tól 2002-ig az egyetemes egyház gondnoki tisztségét is. Ebben 
a tisztségben Koncsol László író lett az utódja. Miután a második világhábo- 
rúban a csepelyi gyülekezet temploma lerombolódott és annak újjáépítésére 
nem volt lehetőség, a csepelyi gyülekezet összeolvadt a nagykaposi gyüleke- 
zettel. A csepelyi lelkipásztor a háború idején (1916-tól) Juhász Imre volt. 
Csepely utolsó ref. egyházgondnoka a feljegyzések szerint 1929-től Köblös 
István volt. A gyülekezet lélekszáma 1900-ban 116 volt. Veskóc Csepely filiája, 
Budaháza pedig szórványa volt. Egy 1873-ban keltezett megállapodás értel- 

mében a csepelyi lelkész minden harmadik vasárnap ment ki Veskócra, a köz- 
beeső vasárnapokon a kántortanító végezte az istentiszteleti szolgálatokat. Ma 
a nagykaposi lelkész minden vasárnap és minden csütörtök este tart Veskócon 
istentiszteletet, vagy bibliaórát. A veskóciak szívesen emlegetik, hogy a község 
lakosainak 85-90%-a múlt század első felében református volt. A gyülekezet 
lélekszáma 1930-ban 230 volt, a harmadik évezred negyedik évében pedig 118. 
1937-ben 19 tagból álló énekkara volt a gyülekezetnek, akik 1937-ben az első 
világháború áldozatainak az emlékére Szekeres István tanító kezdeményezé- 
sére emléktáblát készíttettek, és azt a templomban helyezték el. A második 
világháborúban a templomot találat érte, a torony ledőlt és a két harang leesett. 
A leesett két harangnak haranglábat készítettek, hogy a gyülekezetet harangszó 
hívogathassa az istentiszteletekre. A tornyot 1956-ban építették fel újra. 
Veskócon is volt református iskola, de a politikai hatalom, amely az egyház 
ingatlanjait elvette, az iskolát is államosította. 1982-83-ban a gyülekezet elvé- 
gezte a templom külső belső megújítását. 1984-ben villamosították a harango- 
zást és a fűtést. 1991-ben újraönttették a háború alatt megsérült kis harangot 
és emléktáblát készíttettek a második világháborúban elesett és a háború után 
elhurcolt és a Szovjetunióban meghalt emberek emlékére. Ezt az emléktáblát 
a templom külső falán helyezték el. 2002-ben megrepedt a toronyban a nagy- 
harang is, amit a gyülekezet még az évben újraönttetett. Veskócról csak Ladá- 
nyi Sámuelt és családját telepítették ki Magyarországra. 

Gondnokok névsora 1930-tól: 

Ladányi Sámuel 1928—1938-ig. 

Id. Kása Ödön 1938—1948-ig. 

Böszörményi Ferenc 1948—1973-ig. 

Zsíró Sándor 1970-1983-ig. 

1983-tól Kovács Kálmán a gyülekezet gondnoka. 

Lelkipásztorok: 

1916—1948-ig Juhász Imre Csepelyből. 

1948—1997-ig Csatlós Sándor Nagykaposról. 

1998-tól Pándy Árpád Nagykaposról. 

A veskóci adatokat Kovács Kálmán gondnok gyűjtötte össze. 


2004. október 
Pándy Bertalan 

